
Hozrot Adom (a:) (1:1–5:32)Asman-zomin foeda11 Foela-u Allae asman ar dunia foeda ḳorla. 2 Duniai niraḳar ar ḳali asil, goin fanir ufre fura andair asil. Allar ruh er ufre solasol
         ḳorta. 3 Bade Allae formaila for ouk, ar for oilo. 4 Allae deḳla for bala. Tain andair taki forre alga ḳoria 5 er nam raḳla din, ar andairor nam raḳla rait. Hainja gelo, biano gelo, ikṭa oilo foela
         din.6 Bade Allae formaila, fanir maze gumbuzor laḳan faḳ zaga ouk, ar fani dui bag oizauk.
         7 Ar Allae faḳ zaga foeda ḳoria, tolor ar ufror fani alga ḳorla. Ar oula oilo. 8 Allae gumbuzor laḳan ze zaga banaila, tar nam raḳla asman. Hainja gelo, biano gelo,
         ikṭa oilo dui nombor din.9 Erbade Allae formaila, asmanor tolor fani eḳ zagat dola ouk, ar hukna zaga deḳa zauk.
         Ar oula oilo. 10 Allae hukna zagar nam raḳla zomin ar zomail fanir nam doria. Tain deḳla ita bala.
         11 Bade Allae formaila, zomino gash folouk; ar hoḳol zator bisala lota-fata gas-biriḳor
         zonom ouk. Ar zominor ufre hoḳol zator folor gas-o ouk, era nizor zatmoto fol dorbo
         ar folor maze zarzir bis-o taḳbo. Ar oula oilo. 12 Zomino gash folilo, hoḳol zator bisala lota-fata gas-biriḳ zonmilo. Zominor ufre hoḳol
         zator folor gas oilo zetae zarzir zatmoto fol dore, hi folor maze zarzir bis-o ase.
         Allae deḳla ita bala. 13 Hainja gelo, biano gelo, ikṭa oilo tin nombor din.14 Bade Allae formaila, asmanor maze oula serag oḳol ouk, zara rait taki dinre alga ḳore.
         Ita alga alga din, ar bosor ar id-utshobor nishana oibo. 15 Asman taki tara duniair ufre for dibo. Oula-u oilo. 16 Allae duiṭa boṛo serag banaila, ermaze boṛoṭare dinor ufre bashshai ḳorar lagi ar
         huruṭare raitor ufore. Ita saṛa tain tera oḳolo foeda ḳorla. 17 Tain erare asmanor maze boaila zate tara duniait for dey. 18 Era din ar raitor ufre bashshai ḳore, andair taki forre alga ḳore. Allae deḳla ita
         bala. 19 Hainja gelo, biano gelo, ikṭa oilo sair nombor din.20 Bade Allae formaila, fanir maze zandar oḳol fale fale bori zauk, ar duniair ufre asmanor
         maze fakin uṛouk. 21 Ar Allae doriar biraṭ zandar oḳol, ar fanir maze fal bandia gurra hoḳol zator zandar
         foeda ḳorla, ar hoḳol zator fakio foeda ḳorla. Tain deḳla ita bala. 22 Tain tara hoḳolre ou laḳan boroḳot nazil ḳorla, tumra folala oia baṛo ar doriar fani
         bori zao, duniair maze faki oḳolo baṛouk. 23 Hainja gelo, biano gelo, ikṭa oilo fas nombor din.24 Erbade Allae formaila, maṭi taki oula zandar ouk zarar nizor zat oḳolre baṛaibo, erar
         maze fala heman, fuḳ-zuḳ ar zongli zanuar oḳolo. Oula-u oilo. 25 Allae duniair maze hoḳol zator zongli zanuar, fala heman ar maṭir maze buke solra
         zandar banaila. Tain deḳla ita bala.26 Erbade Allae formaila, ao amrar surote amrar loge mil rakia manush banai. Tara doriar
         mas, asmanor faki, zanuar, maṭir maze buke solra zandar, ar asta duniair ufre bashshai
         ḳorouk.27 Tain tan nizor surote manush foeda ḳorla, ekkere nizor moto ḳori foeda ḳorla, foeda
         ḳorla beṭa ar beṭi. 28 Ar tarare boroḳot nazil ḳoria ḳoila, tumitain folala oia baṛia duniai bori zao. Duniaire
         shashon ḳoro, ar doriar mas, asmanor faki, maṭir ufre solra hoḳol zandaror ufre bashshai
         ḳoro. 29 Erbade Allae formaila, Huno, duniar ufror hoḳol zator bisala gas-biriḳ, ar hoḳol zator
         folor gas zarar nizor zatmoto fol dore zar folor maze tarar nizor bis ase, ita hoḳolta
         ami tumrar ḳanir lagi dilam. 30 Duniar forteḳ zanuar, asmanor fakin, maṭir maze buke solra zandar, ita hokkol zandaror
         ḳanir lagi ami hoḳol lota-fata ar gash dilam. Oula-u oilo. 31 Allae tan foeda ḳora hoḳolta deḳla, ita hoḳolta-u kub bala oise. Hainja gelo, biano
         gelo. Iḳṭa oilo soe nombor din.

21 Ou laḳan asman-zomin ar er mazor hoḳolta foeda ḳora shesh oilo. 2 Allae i hoḳol ḳam shesh ḳoria harle shat nombor din aram ḳorla, tain idin ar kunta
         foeda ḳorla na. 3 Ou shat nombor dinre boroḳot nazil ḳoria faḳ din ḳorla, tan hoḳolta foeda ḳora shesh
         ḳori tain ou din ziraila.Adom-Haoa foeda4 Ou oilo asman ar zomin foedar boean. Mabud Allae zebla asman ar zomin foeda ḳorsila,
         5 i shomoe zominor ufre kunu zator gas-fala asil na ar kunu lota-fatao folise na, ḳaron
         tain zominor ufre meg disoin na, ar zomin abad ḳorar manusho asil na. 6 Ou shomoe maṭir mur taki fani uṭto ar zomin bizto. 7 Bade Mabud Allae feḳ maṭi dia manush banaia tar naḳor maze fu dia zan haraila. Ar
         ou manush zandar oilo. 8 Mabud Allae fubedi Adono eḳṭa bagan ḳorsila, hono tanor banail ou manushre raḳla.
         9 Hikanor maṭit tain oulaḳan gas oḳol folaisla, zeta deḳte kub shundor ar folo ḳaite
         kub moza. Ar baganor mazḳano tain ‘zindegi-gas’ ar ‘neki-bodir aḳol deora gas’ namor
         duiṭa gaso raḳsila.10 Hou bagano fani zugaia dito eḳ gang asil, zeḳṭa Adonor mazedi baroia sair bag oigesil.
         11 Foela gangor nam asil Fishun, ikṭa asta Hobila deshor bitre dia gese. Ino shuna faoa
         zae, 12 ar ou deshor shuna kub ḳaṭi, ita saṛao hino meshḳe-ambor ar akik moni faoa zae. 13 Dui nombor gangor nam Zihun, ikṭa asta Kush deshor bitre dia gese. 14 Tin nombor gangor nam Dozla, ikṭa Ashiria deshor fube dia gese. Ar sair nombor gangor
         nam oilo Furat.15 Bade Mabud Allae ou manushre Adon bagano raḳla, hino ḳet-ḳamar ar hefazot korar lagi.
         16 Tain Adomre hukum dila, “Tumi tumar kushimoto i bagisar zekunu gasor fol ḳaitae farbae,
         17 ḳali neki-bodir aḳolor gasor fol ḳaio na, zedin tumi ou gasor fol ḳaibae idin tumi
         morbae-u morbae.”18 Erbade Mabud Allae ḳoila, “Manshor lagi eḳla taḳa bala nae. Ami tar laḳ eḳzon zuṛi
         banaimu.” 19 Ar Mabud Allae duniair hoḳol zandar ar asmanor hoḳol faki maṭidi banaia ou manshor
         samne anla, deḳla ein itare kita ḳoia ḍaḳoin, ar tain zare ze name ḍaḳla, tar ou nam
         oilo. 20 Adome hoḳol fala heman, asmanor faki, ar zongli zanuaror nam raḳla, itar maze tan
         lak kunu zuṛi millo na. 21 Erbade tain Adomor maze behushi gum anla. Ou gumor maze tan fainjoror eḳṭa aḍḍi kulia
         nia zagaṭa bond ḳori dila, 22 ar ou aḍḍi dia Mabud Allae eḳ beṭimanush banaia Adomor gese anla. 23 Tane dekia Adome ḳoila, “Oḳon oise, tai amar aḍḍir aḍḍi, gustor gust. Tair nam oibo
         nari, taire nor taki neoa.” 24 Erlagi beṭainte ma-bafore saṛia bour loge taḳba, tara duiozon eḳ shoril oiba. 25 Adom ar tan bibir shoril udam taḳto, ita kunu shorom asil na.
         
            

         
      

   
      
         3
Adom-Haoar guna ar bisar31 Mabud Allar foeda ḳora zominor hoḳol zandaror maze haf oilo hoḳol taki fondibaz. Ou
         hafe eḳ din hi beṭi manshore ḳoilo, “Allae hasa-u tumatanre ḳoisoin ni, baganor hoḳol
         gasor fol tumra ḳaitae fartae nae?” 2 Beṭie ḳoila, “Baganor zekunu gasor fol amra ḳaitam fari, 3 ḳali baganor mazḳano ze gasṭa ase, Allae ḳoisoin, tumra er fol ḳaio na, soio-o na,
         soile-u morbae.” 4 Ou hafe tanre ḳoilo, “Na, kunumonte-u mortae nae. 5 Allae to zanoin, zedin tumra i gasor fol ḳailibae idin tumrar souk kulizibo, ar neki-bodir
         aḳol faia tumra Allar laḳan oizibae.” 6 Beṭie zebla buzla, ou gasor fol ḳaite moza oibo, deḳteo shundor, ar aḳoldaro oizimu,
         ou tain fol faṛia ḳaila, ar tan zamaireo dila ar zamaieo ḳailila. 7 Loge loge tara duio zonor souk kuligelo, ar buzla tain-tain lemṭa. Ou tara ḍumur gasor
         ḳoeṭa fata siṛia shilai ḳori lemṭi banaila.8 Hainjabala tara Mabud Allar aoaz hunla, tain baganor maze faḳanit aira. Teu Adom ar
         tan bou Mabud Allar samne na foṛar lagi baganor gasor aoṛe lukaila. 9 Mabud Allae Adomre ḍaḳ dia zikaila, “Tumi kuai?” 10 Tain ḳoila, “Baganor maze ami tumar aoaz hunchi. Ami to lemṭa, erlagi ḍoraia lukai
         roisi.” 11 Teu Mabud Allae zikaila, “Tumi ze lemṭa ḳe ḳoilo? Ze gasor fol ḳaite tumare na ḳorsilam,
         ḳailiso na kita?” 12 Adome ḳoila, “Ze beṭimanush tumi amar loge diso, tai ou gasor fol amare ḳaoaise.”
         13 Ou Mabud Allae beṭire zikaila, “Tumi ita kita ḳorlae?” Tain ḳoila, “Hafe amare salla
         dia ḳaoaise.” 14 Teu Mabud Allae hafre ḳoila, “Tumar i ḳamor lagi hoḳol fala heman ar hoḳol zongli
         zanuaror maze tumi-u lannoti oilae. Tumi zindegibor feṭo bordi solbae ar dula-balu
         ḳaibae. 15 Ami tumar ar beṭir maze, tumar bongsho ar beṭi manshor bongshor maze dushmoni foeda
         ḳormu. Hi bongshe tumar ḳolla guṛa ḳorbo, ar tumi tar faor murat kamṛaibae.” 16 Ar tain beṭire ḳoila, “Tumar hurutta oibar shomoe tumar mosibot kub baṛai dimu, tumi
         kub ḳosṭo ḳoria hurutta foeda ḳorbae. Zamair bae tumar kub ḳaish taḳbo, ar he tumar
         ufre beṭagiri ḳorbo.” 17 Tain Adomre ḳoila, “Ze gasor fol ami haram ḳoria dislam, tumi tumar bour ḳota hunia
         ita ḳaiso, ou ḳarone zominre lannoti ḳora oilo. Zindegibor zobor toklif ḳoria tumi
         zominor foshol ḳaibae. 18 Tumar lagi maṭir maze ḳaṭa-gosa ar bishala zongol zonmaibo, ar tumar ḳani oibo ou
         maṭir foe-foshol. 19 Ze maṭi taki tumare foeda ḳorslam, hou maṭit firia na zaoa forzonto tumar matar gam
         faot falaia ḳani ḳaibae. Tumar maṭir shoril, maṭit-u mishizibo.”20 Adome tan bibir nam raḳla Haoa [mani, zindegi-deora], ḳaron tain hoḳol zinda manshor
         ma oiba. 21 Adom ar tan bibir lagi Mabud Allae zanuaror samṛadi lebas banaia findaila.22 Erbade Mabud Allae ḳoila, “Deḳo, neki-bodir aḳol faia manush amrar laḳan oigese, oḳon
         he zate at baṛaia zindegi-gasor fol ḳaia hamesha zinda na roe.” 23 Ou ḳota ḳoia Mabud Allae ze maṭi dia manshore foeda ḳorsla, hou maṭit ḳet-ḳamar ḳorar
         lagi tare Adon bagan taki ḳedai dila. 24 Ḳedai dia tain zindegi-gasor gese zaoar fot fara deoar lagi Adon baganor fubedi Ḳarubi
         firista oḳol raḳla ar aguinor toluaro guranit raḳla.

Habil-Kabil41 Adome tan bibi Haoar loge milar bade tan feṭo hurutta ailo, ar Kabil+ name tan eḳ fuar zonom oilo. Teu Bibi Haoae ḳoila, “Mabudor ges tone ami eḳ manush
         kobul ḳorsi.” 2 Hirbar tan goro Kabilor bai Habilor+ zonom oilo. Habile sagol-meṛa raḳto, ar Kabile ḳet korto. 3 Bade eḳ din Kabile Mabudor gese tar ḳetor foe-foshol ania lilla dilo 4 ar Habileo tar falor maze foela zonmise oula ḳoeṭa sagol-meṛa zobo ḳoria sorbiala
         ongsho lilla dilo. Mabude Habil ar tar lilla kobul ḳorla, 5 Kabil ar tar lilla kobul ḳorla na, gotiḳe he kub gusa ḳoria muk kala ḳorlo. 6 Mabude Kabilre ḳoila, “Tumi gusa ḳorrae ḳene, ar kitar lagi tumi muk kala ḳorso? 7 Tumi bala ḳam ḳorle tumar muk for oilo one? Ar na ḳorle to gunae tumare dorar lagi
         tumar duaro ubai roise. Igur ufre tumi zitte oibo.”8 Bade Kabile tar bai Habilre ḍakia ḳoilo, “Ao, amra bondo zai.” Ar bondo gia tar bai
         Habilor ufre aḳta hamla ḳoria kun ḳorlo. 9 Heshe Mabude Kabilre zikaila, “Tumar bai kuai?” Kabile ḳoilo, “Ami zani na, amar baire
         ami deḳa-huna ḳori ni?” 10 Teu Mabude ḳoila, “Tumi ita kita ḳorlae? Deḳo, zomin taki tumar bair loue amar gese
         foriad ḳorer. 11 Zomine zebla tumar ḳarone tumar bair lou ḳailo, ou shomoe tumi lannoti oia zomin taki
         ḳedailo oilae. 12 Tumi zebla zomino ḳet korbae, zomine ar tumare foshol dito nae. Tumi boitol oia duniai
         zuṛi gurbae.” 13 Teu Kabile Mabudre ḳoilo, “I shasti amar angaz oito nae. 14 Aiz tumi amare zomin taki ḳedai dirae, ami tumar samne tone hori zaimugi. Ar boitol
         oia zebla ami duniait gurmu, ou shomoe zar samne-u ami foṛmu, he-u amare kun ḳorbo.”
         15 Mabude tare ḳoila, “Te tumare ze kun ḳorbo, tar ufre ami shatgun bodla loimu.” Ou
         ḳota ḳoia Mabude Kabilre eḳṭa sinnot dila, zate ḳeu tare ato faiao na mare. 16 Erbade Kabil Mabudor samon taki horia Adonor fubedi Nud [mani, gura-fira] desho gelogi.Ḳarigori ḳam ar dormo-ḳormo shuru17 Ar Kabil tar bour loge milae tair feṭo hurutta ailo, ar Honukor zonom oilo. Kabile
         eḳṭa ṭaun banaia tar fuar name ṭaunor nam raḳlo Honuk. 18 Honukor fua Irod, Irodor fua Mohuaiel, Mohuaielor fua Motushaiel, Motushaielor fua
         Lemoḳ. 19 Lemoḳe dui bia ḳorsla, eḳ bour nam Ada, aroḳ bour nam Shilla. 20 Adar goro Zabolor zonom oilo, zara tambut taḳe ar foshu fale, ou Zabol tarar mul baf.
         21 Zabolor bair nam Zubol. Zara bashi ar bin bazae, ou Zubol tarar mul baf. 22 Shillar feṭo Tubol-Kabilor zonom oilo. Fitol ar luar atiar banani asil tar ḳam. Tar
         boinor nam Naiema.23 Eḳdin Lemoḳe tar dui boure ḳoilo,“O Ada ar Shilla, amar ḳota hun,Lemoḳor bibin, amar ḳotae deo ḳan.Ze beṭae amare ḳorilo zoḳom,ze beṭae amar gat tullo at,here ami ḳorilam nifat.24 Kabilor kunor bodla zudi shatgun oe,Lemoḳor bodla shatottoir gun nichoe.”25 Ermaze Adome hirbar tan bour loge milae, tan feṭo aroḳ fua oilo, Haoae tar nam raḳla
         Shish+. Tain ḳoila, “Kabile Habilre kun ḳorse ḳori Allae Habilor bodla amare eḳ serag zugai
         disoin.” 26 Bade Shishoro eḳ fua oilo, he tar nam raḳlo Anush, ou shomoe tone manshe Mabudor nam
         loa shuru ḳorla.

Hozrot Adom (a:)-or ḳandan-nama51 Ita oilo Adomor ḳandanor ḳolombondi boean. Manush foeda ḳorar shomoe Allae tan nizor
         surote foeda ḳorla. 2 Foeda ḳorla beṭa ar beṭi, ar tarare Mabude boroḳot dila, foeda ḳoria nam raḳla Adom.3 Adomor eḳ-sho tish boros boeosho tan loge mil rakia tan surote eḳ fua oilo. Tain er
         nam raḳla Shish. 4 Shishor zonmor bade Adom aro aṭ sho boros basla, ermaze tan aro fua-fuṛin oisil. 5 Muṭ noe-sho tish boros zinda taḳar bade Adom mara gela.6 Shishor eḳ-sho fas boros boeosho tan fua Anushor zonom oilo. 7 Anushor zonmor bade Shish aro aṭ-sho shat boros basla. Er maze tan aro fua-fuṛi oisil.
         8 Muṭ noe-sho baro boros basar bade Shish mara gela.9 Anushor nobboi boros boeosho tan fua Kinanor zonom oilo. 10 Kinanor zonmor bade Anush aro aṭ-sho fonro boros basla. Er maze tan aro fua-fuṛi oisil.
         11 Muṭ noe-sho fas boros basar bade Anush mara gela.12 Kinanor shottoir boros boeosho tan fua Maholailor zonom oilo. 13 Maholailor zonmor bade Kinan aro aṭ-sho sallish boros basla. Er maze tan aro fua-fuṛi
         oisil. 14 Muṭ noe-sho dosh boros basar bade Kinan mara gela.15 Maholailor foeshoṭṭi boros boeosho tan fua Iaredor zonom oilo. 16 Iaredor zonmor bade Maholail aro aṭ-sho tish boros basla. Er maze tan aro fua-fuṛi
         oisil. 17 Muṭ aṭ-sho fosanobboi boros basar bade Maholail mara gela.18 Iaredor eḳ-sho bashoṭṭi boros boeosho tan fua Idrisor zonom oilo. 19 Idrisor zonmor bade Iared aro aṭ-sho boros basla, ermaze tan aro fua-fuṛi oisil. 20 Muṭ noe-sho bashoṭṭi boros basar bade Iared mara gela.21 Idrisor foeshoṭṭi boros boeosho tan fua Matushalaḳor zonom oilo. 22 Matushalaḳor zonmor bade tin-sho boros forzonto, Allar loge Idrisor ḳas didar asil.
         Er maze tan aro fua-fuṛi oisil. 23 Idris muṭ tin-sho foeshoṭṭi boros duniait asla. 24 Erbade tane ar deḳa gelo na. Allar loge tan ḳas didar asil gotiḳe Allae tanre zinda
         halote nizor gese nilagi.25 Matushalaḳor eḳ-sho shatashi boros boeosho tan fua Lamaḳor zonom oilo. 26 Lamaḳor zonmor bade Matushalaḳ aro shat-sho birashi boros basla. Er maze tan aro fua-fuṛi
         oisil. 27 Muṭ noe-sho unushottoir boros basar bade Matushalaḳ mara gela.28 Lamaḳor eḳ-sho birashi boros boeosho tan eḳ fua oilo. 29 Tain er nam raḳla Nuh+ ar ḳoila, “He amrar ator i lezaroti ḳam taki, Mabudor lannoti zomin taki oḳon aram
         dibo.” 30 Nuhor zonmor bade Lamaḳ aro fas-sho fosanobboi boros basla, ermaze tan aro fua-fuṛi
         oisil. 31 Muṭ shat-sho shatottoir boros basar bade Lamaḳ mara gela.32 Nuhor fas-sho boros boeoshor bade tan fuain Sham, Ham ar Iafetor zonom oilo.

Hozrot Nuh (a:) (6:1–10:32)Duniait naformani baṛse61 Duniar ufre zebla manush baṛa arombo oilo, ar bout fuṛintoro zonom oilo. 2 Teu Allar ḳadim oḳole ou fuṛintore kubsurot dekia, ze zare kushi tare bia ḳorat lagla.
         3 Ita dekia Mabude ḳoila, “Amar ruh hamesha manshor loge taḳto nae. Manush to ḳali lou
         ar gust, oḳon taki ami tarare eḳ-sho bish boros haeat diar.” 4 Ou fuṛintor loge Allar ḳadim oḳolor mila-mishar ḳarone ze aolador zonom oilo, tara
         asla furana zomanar foeluan oḳol, hi shomoe ba tar bade-o duniait Samud zator manush
         asil.5 Mabude deḳla, duniait manshor naformani kub baṛi gese, ar tarar dilor ḳaish, kial-kushi
         ḳali ḳarafir bae. 6 Ita dekia Mabude kub toklif faila, tain duniait manush foeda ḳorsila ḳori kub bezar
         oila. 7 Ar ḳoila, “Amar foeda ḳora manshore, ar tarar loge hoḳol zator zanuar, fuḳ-zuḳ ar
         asmanor fakio ḳotom ḳori dimu. Itare foeda ḳoria amar dilo duk lager.” 8 Oile Nuhor ufre Mabud kushi asla.Hozrot Nuh (a:)-or zaz9 Ita oilo Nuhor zindegir boean. Nuh eḳzon kamil manush, tan amolor manshor maze tain-u
         asla pak-forezgar. Allar loge tanor ḳas didar asil. 10 Sham, Ham ar Iafet namor tan tin fua asil.11 I shomoe Allar sokut hara duniai gunae fosigese ar zur-zulume borigese. 12 Allae duniar bae saia deḳla, ita gunae fosigese. Ḳaron duniar manshor ḳaisolot be-fote
         gesegi. 13 Ita dekia Allae Nuhre ḳoila, “Tamam manush zatre ami ḳotom ḳorilaitam ṭik korsi. Manshor
         lagi duniai zur-zulume borigese. Manshor loge loge duniar hoḳolta ami shesh ḳorilitam.
         14 Tumi goforor tokta dia tumar lagi ekkan zaz banao. Er bitre alga alga kuṭa taḳbo.
         Ar zazor bare-bitre alkatra lagaio. 15 Zazḳan lambae tin-sho at, fashe fonchash at ar ḳaṛa-ubi tish at banaio. 16 Ar salo taki eḳ at tole sairobae kiṛki raḳbae, ar duar dibae zazor ek kandat. Zazḳan
         titala banaio. 17 Dekio, ami duniait ola boinna dimu, asmanor tole zoto zandare dom falae hoḳolta-u
         binash oizibo. Duniair hoḳol zandar-u morizibo. 18 Ḳali tumar loge amar oada zari raḳmu. Tumi gia zazo uṭbae, ar tumar loge tumar fuain,
         tumar bibi ar tumar fuaintor bou-o. 19 Ar zan basanir lagi tumi hoḳol zator zandaror beṭa-beṭir zuṛa milaia tumar loge zazo
         tulbae. 20 Forteḳ zator faki, heman-zanuar ar maṭir maze buke solra zandarre basanir lagi zuṛa
         zuṛa ḳori tumar gese anbae. 21 Ar tumi hoḳol zator lagi ḳanir zinish zugaṛ ḳori raḳbae. Ita tumar ar tarar ḳani oibo.”
         22 Nuhe Allar hukum mafik hoḳolta-u ḳorla.

Duniait gozobi ban71 Ar Mabude Nuhre ḳoila, “Tumi ar tumar foribaror hoḳol aia zazo uṭbae. Ami dekiar i
         zomanar manshor maze tumi-u ḳali dindar. 2 Tumi halal zanuar oḳol taki nor-medi milaia shat zuṛa ḳori ar haram zanuar taki eḳ
         zuṛa ḳori tumar loge loio. 3 Asmano uṛra fakir maz taki nor-medi milaia shat zuṛa ḳori loio. Duniar maze erar bongsho
         basanir lagi ikan ḳorio. 4 Ami shat din bade duniair ufre sallish din sallish rait eḳlagare meg dimu, ar hoḳol
         zandarre dunia taki ḳotom ḳormu.” 5 Mabudor hukum mafik Nuhe hoḳol ḳam ḳorla.6 Boinna shurur shomoe Nuhor boeosh asil soe-sho boros. 7 Boinna taki basar lagi Nuh, tan bibi, tan fuain ar fuaintor boure loia zazo gia uṭla.
         8-9 Allar hukum mafik halal-haram zanuar, faki, buke solra zandaror nor-medi milia zuṛa
         zuṛa oia Nuhor gese aia zazo hamaila. 10 Ou shat din bade duniait boinna oilo.11 Nuhor soe-sho bosoror shomoe dusra mashor shotoro tariḳ fatalor hoḳol fani baroito
         laglo, ar asman zenu faṭigelo. 12 Sallish din sallish rait duniair ufre meg oilo. 13 Zedin meg shuru oilo, idin Nuh, tan bibi, tan fuain Sham, Ham, Iafet ar tarar bou
         oḳolo zazo aia uṭla. 14 Tarar loge zuṛa zuṛa ḳori hoḳol zator zongli zanuar, fala heman, maṭir maze buke solra
         zandar, faki ar ḍaḳna-ala hoḳoltao uṭla. 15 Dom falaia base ila hoḳol zator zandar Nuhor gese aia zazo uṭsil. 16 Allar hukum mafik-u nor-medir zuṛa milia tara uṭsil. Erbade Mabude zazor duar bond
         ḳori dila.17 Sallish din dori duniait fani baṛte-u taḳlo. Fani baṛi zaoae zazḳan maṭi taki ufre
         baia uṭlo. 18 Bade fani kub baṛlo ar zazḳan fanir ufre solasol ḳorlo. 19 Ar fani baṛte-u taḳlo. Ete zeno zoto boṛo boṛo faṛ asil, hokkolta buṛi gelo. 20 Hoḳol faṛ-forbot buṛia fani aro fonro at ufre uṭlo. 21 Ar duniait solra hoḳol zandar, mani faki, fala heman, zongli zanuar ar fal bandia
         gurra hoḳolta, manshor loge binash oigelo. 22 Maṭir ufre zoto roḳomor zoto zandar dom falaia base ita hoḳolta-u morigelo. 23 Allae ou nomunae zominor hoḳol zandar duniair ufor taki fusilaila. Ete manush, zanuar,
         buke solra zandar ar asmanor faki duniai taki saf oigelo. Ḳali Nuh ar tan loge zara
         asil, tara-u basia roila. 24 Dunia deṛ-sho din fanit buṛail roilo.

Banor fani taki rehai81 Zazo Nuh ar tan loge zoto zandar ar fala heman asil, Allae tarar ḳota-o faurila na.
         Tain duniait batash salaile fani ḳoma shuru oilo. 2 Maṭir tol taki fani baroni ar asman tone meg foṛar faṭa bond oigelo, ar mego dom loilo.
         3 Maṭir uforor fani hori gelo, ar deṛ-sho din bade deḳa gelo fani bout komse. 4 Shat nombor mashor shotoro tariḳ zazḳan Ararator faṛi elaḳat gia aṭkilo. 5 Erbadeo fani ḳomat taḳlo, ar dosh nombor mashor foela din faṛ oḳolor mata deḳa gelo.6 Er sallish din bade Nuhe zazor kiṛki kulla. 7 Ar kiṛkibae ek kaua saṛla. Maṭi taki fani na hukani forzonto ḳauaṭa aoa-zaoat roilo.
         8 Maṭir ufor tone fani ḳomse ki na deḳar lagi Nuhe bade eḳṭa faro saṛla. 9 I shomoyo asta duniait fani asil ḳori fao toibar zaga na faia faroṭa hirbar firia
         ailo. Tain at baṛaia tare bitre anla. 10 Heshe tain aro shat din bar saia hirbar tare saṛla. 11 Hainjabala he tan gese firia ailo, ar tar ṭuṭo asil zoetun gasor hazma fata, tain
         buzla maṭir ufor taki fani ḳomi gese. 12 Aro shat din bade tain hirbar faroṭa saṛla, ikṭa ar firia ailo na.13 Nuhor boeosh soe-sho eḳ bosoror shomoe foela mashor foela din maṭir ufor taki fani
         horigelo, ar Nuhe zazor sal kulia saia deḳla, maṭi hukani dorse. 14 Dusra mashor shataish dinor din maṭi ekoibare hukai gelo. 15 Allae tanre ḳoila, 16 “Tumi tumar bibi, tumar fuain ar tumar fuaintor boure loia zaz taki baroia ao. 17 Ar tumar loge zoto zator zandar ase—faki, zanuar ar maṭir maze buke solra zandar—tarare-o
         bar ḳori loia ao, zenu hara duniai zuṛi tara sitria gia folala oia baṛe.” 18 Teu Nuhe tan bibi, tan fuain ar tarar boure loia zaz taki baroila. 19 Tarar loge duniair hoḳol zanuar, fuḳ-zuḳ ar faki, ek kotae duniait solra hoḳol zandar,
         zarzir zatmoto baroilo.20 Bade Nuhe Mabudor name ekkan kurbani ḳana banaila, ar forteḳ zator halal foshu-faki
         taki eḳ eḳṭa loia zobo ḳoria, zalaia kurbani dila. 21 Mabud i kurbanir dumar kushbue kushi oila, ar tain ḳoila, “Manshor lagi ami ar kunu
         shomoyo maṭire lannot ditam nae, zudio hurubala takiu manshor monor kial ḳarafir bae
         taḳe. Ifira zela hoḳol zandarre marsi, ilaḳan ar kunu din-u martam nae. 22 Zotodin i duniai taḳbo, otodin niommoto bis falani ar foshol ḳaṭa, ṭanda ar gorom,
         barisha ar eot, din ar rait solte-u taḳbo.”

Hozrot Nuh (a:)-or loge oada91 Allae Nuh ar tan fuaintore boroḳot dia ḳoila, “Tumitain folala oia baṛia duniai bori
         zao. 2 Duniair zanuar, asmanor faki, maṭir maze buke solra zandar ar doriar mas, hoḳole-u
         tumrare ḍor-boe ḳori solbo. Itare tumrar ato deoa oilo. 3 Zela tumrare ḳetor fol-foshol ar tori-torḳari dislam, oula oḳon zita zandar hoḳolreo
         tumrar ḳanir lagi dilam. 4 Ḳali lou-shoho gust tumra ḳaio na, lou oilogi zan. 5 Ḳeu zudi manshore kun ḳore te ami oboshsho-u tar kunor bodla loimu. He zanuar ouk
         ba manush ouk, manshor zan ze ney, tar zano deon lagbo. 6 Manshor lou ze bar ḳore, mansheo tar lou bar ḳorbo, ḳaron Allae manshore nizor surote
         banaisoin. 7 Tumitain beshḳori folala oia baṛo ar duniait sitria zao.”8 Bade Allae Nuh ar tan fuaintore ḳoila, 9 “Huno, ami zoban diar, tumra ar tumrar bador hoḳol manshore, 10 ar faki, fala heman ar duniair zoto zanuar tumrar loge zaz taki baroise, tarare-o.
         11 Zobanṭa oilo, banor fani dia ar kunu shomoe-u hokkol zandarre mara oito nae, ar tamam
         duniai saf ḳorar lagi ila kunu bano oito nae.” 12 Allae aro ḳoila, “Ze zoban ami tumrare ar tumrar logor zandar oḳolre dilam, ikṭa kiamot
         forzonto boail roibo. 13 Ar megor ḳalnir maze amar rongdenu dilam, ikṭa oilo duniait amar zobanor nishana.
         14 Zebla ami duniair ufre ḳalni dimu, i shomoe ou rongdenu deḳbae. 15 Ar ou shomoe-u ami tumrar ar hoḳol zandaror loge amar zobanor ḳota iad ḳormu. Ar kunu
         shomoe-u boinna oia hoḳol zandarre fani dia doia nito nae. 16 Ḳalnir maze zebla hi rongdenu deḳa zaibo ou shomoe ami duniair hoḳol zandaror loge
         amar i hameshakur zobanor ḳota iad ḳormu.” 17 Heshe Allae Nuhre ḳoila, “Duniair hoḳol zandaror loge ami ze zoban disi, ikṭa oilo
         tar nishana.”Hozrot Nuh (a:) ar tan fuain18 Zaz tone Nuhor ze fuain baroisla, tarar nam oilo Sham, Ham ar Iafet. Ou Ham oilo Kenanor
         baf. 19 Nuhor ou tino fuar ḳandan hara duniait sitri gela.20 Nuhe ḳet-ḳamar shuru ḳoria eḳ angur-ḳet korla. 21 Ar anguror shorab ḳaia ṭal oia tambur bitre udam oia foṛi roila. 22 Kenanor baf Hame aia tar bafor ou hal dekia bare gia tar duio bair gese ḳoilo. 23 Oile Sham ar Iafete ḳando ḳori ekkan ḳafoṛ loia fise aṭia bafore ou ḳafoṛdi guria
         dila, tarar souk ulṭa bae taḳae bafore be-abru halote deḳla na. 24 Nisha ḳomi zaoar bade Nuhe tan fuar ḳanḍo hunia 25 ḳoila, “Kenanor ufre lannot foṛouk, he tar baiaintor gese gulamor gulam oibo.” 26 Tain aro ḳoila, “Hoḳol tarif Shamor Mabud Allar, Kenan Shamor gulam ouk. 27 Allae Iafetre boutta deukka, he Shamor tambut taḳouk, ar Kenan tar gulam ouk.”28 Banor bade Nuh aro shaṛe tin-sho boros basla. 29 Muṭ shaṛe noe-sho boros boeosho tain mara gela.

Hozrot Nuh (a:)-or ḳandan-nama101 Nuhor fuain Sham, Ham, ar Iafetor ḳandanor boean. Banor bade tarar fua-fuṛi oisla.2 Iafetor fuaintor nam: Gumor, Mazuz, Madoe, Iaban, Tubol, Meshok ar Tirosh. 3 Gumoror fuain: Oskinosh, Rifot ar Tugormo. 4 Iabanor fuain oila: Ilishah, Torshish, Kittim ar Dudanim. 5 Erar bongshor manshe nanan zator mat-ḳota, foribar ar zat hishabe doriar faror nanan
         desho sitri gela.6 Hamor fuaintor nam: Kush, Mishor, Fuṭ ar Kenan. 7 Kushor fuain: Shoba, Hobila, Shofta, Roema ar Shoftoḳa. Roemar fuain oila: Shaba ar
         Dodan. 8 Kushor eḳ fuar nam asil Nomrud. Ou Nomrud duniait foeluan oia uṭsil. 9 Mabudor gese he asil foeluan shiḳari. Erlagi ḳotae ḳoe, manushṭa zen Mabudor samne
         Nomrudor laḳan foeluan shiḳari. 10 Shinar deshor Babil, Eroḳ, Okkod ar Ḳolni namor ṭaun oḳol loia he bashshai shuru ḳorlo.
         11 On taki tar rajjo baṛia Ashiria desh forzonto gelo. Hoḳanor Ninob, Rohobotfur, Ḳeloh
         12 ar Reshon namor ṭaun oḳolo tar banailo. Reshon asil Ninob ar Ḳelohor mazḳano, i tinṭae
         milia eḳ biraṭ shohor oilo. 13 Mishoror bongsho oila ou zat oḳol: Ludi, Onami, Lohabi, Noftuhi, 14 Fotrushi, Ḳoshluhi, ar Ḳofturi, ou Ḳoftur dip taki Filistini oḳol baroia aila.15 Kenanor boṛo fua Sidon, bador fua Hiṭ, Hiṭṭi zatir mul baf. 16 Kenan asla Zibuzi, Amuri, Girgashi, 17 Hibbi, Arki, Shini, 18 Arbadi, Zomari ar Hamati, ou zati oḳolor mul baf. Heshe ou Kenani oḳol sairobae sitri
         gesla. 19 Sidon ṭaun taki Geraror muka Gaza forzonto, ar Gaza taki Sadum, Amura, Odma ar Sobuim
         zaoar fote Lasha forzonto Kenani oḳolor razotto asil. 20 Foribar, mat-ḳota, desh ar zat hishabe era asil Hamor ḳandan.21 Iafetor boṛo bai Shamoro fua-fuṛi oisla. Sham oila Aber ar tar ḳandanor baf. 22 Shamor fuaintor nam: Ilam, Ashur, Arfaksad, Lud ar Iram. 23 Iramor fuain: Uz, Hul, Getor ar Mosh. 24 Arfaksador fua Shaleḳ, ar Shaleḳor fuar nam Aber. 25 Aberor dui fua oisla, eḳzonor nam Falez [mani, alga], tan shomoe dunia alog oisil
         ḳori tan ou nam oilo. Falezor bair nam Iaḳtan. 26 Iaḳtanor fuain oila: Olmudod, Shelof, Hazramaot, Zeroh, 27 Hoduram, Uzal, Dikla, 28 Obol, Obimaiel, Shaba, 29 Ofir, Hobila ar Zubob. Era hoḳol oila Iaḳtanor fuain. 30 Mesha taki fubedi Sefaro zaoar foto ze faṛi zaga ase, ono tara taḳta. 31 Foribar, mat-ḳota, desh, ar zat hishabe era oila Shamor ḳandan.32 Zat ar bongsho hishabe era oilo Nuhor fuaintor foribar. Banor bade erar bongsho oḳole
         nanan zat oia asta duniait sitri gesla.

Hozrot Ibrahim (a:) (11:1–23:20)Babil minar111 Hi zomanat asta duniait kali eḳ bashae matta, ar tarar buli oḳolo eḳlaḳan-u asil.
         2 Tara fubedi aguaia zaite zaite Shinar deshor eḳ tʼol zaga faia hoḳano-u boshot korla.
         3 Tara eḳe-oinnore ḳoilo, “Ao, amra iṭ banaia aguindi zalai.” Ḳoia-u tara fattoror bodla
         iṭ ar sun-shurkir bodla tartel lagailo. 4 Tara aro ḳoilo, “Ao, amrar nizor lagi eḳṭa shohor banai, ar oula eḳṭa goro banai,
         zeḳṭar minar gia asman lagal faibo. Teu amrar namo oibo ar amra duniait sitritamo
         nae.” 5 Manshe ze usa gor ar shohor banaira ikṭa deḳat Mabud lami aila. 6 Ar ḳoila, “Era eḳ zator manush, erar mat-ḳotao eḳ; erlagi tara ou ḳamor maze at dise.
         Nizor motlob hasilor lagi era ar kunu bada-u manto nae. 7 Te ao, amra lamia gia tarar bulir maze gulmal lagai dei, zate tara eḳzone aroḳzonor
         mat buzto na fare.” 8 Erbade Mabude hou zaga taki tarare asta duniait sitrai dila. Ar tarar hou shohor bananir
         ḳamo bond oigelo. 9 Ou ḳarone hou zagar nam oilo Babil [mani, gulmal], hoḳano-u Mabude hara duniair bulir
         maze gulmal lagai disla. Hoḳan takiu tain tarare asta duniait sitrailila.Hozrot Ibrahim (a:)-or baf-dadain10 Ou oilo Shamor ḳandanor boean. Banor dui boros bade Shamor boeosh zebla eḳ-sho boros,
         ou shomoe tan fua Arfaksador zonom oilo. 11 Arfaksador zonmor bade Sham aro fas-sho boros basia asla. Er maze tan aro fua-fuṛi
         oisla.12 Arfaksador faetish bosoror shomoe tan fua Shaleḳor zonom oilo. 13 Shaleḳor zonmor bade tain aro sair-sho tin boros basia asla. Er maze tan aro fua-fuṛi
         oisla.14 Shaleḳor tish boros boeoshor shomoe tan fua Aberor zonom oilo. 15 Aberor zonmor bade Shaleḳ aro sair-sho tin boros basia asla. Er maze tan aro fua-fuṛi
         oisla.16 Aberor soutish bosoror shomoe tan fua Falezor zonom oilo. 17 Falezor zonmor bade Aber aro sair-sho tish boros basia asla. Er maze tan aro fua-fuṛi
         oisla.18 Falezor tish boros boeoshor shomoe tan fua Raur zonom oilo. 19 Raur zonmor bade Falez aro dui-sho noe boros basia asla. Er maze tan aro fua-fuṛi
         oisla.20 Raur bottish bosoror shomoe tan fua Sharuzor zonom oilo. 21 Sharuzor zonmor bade Rau aro dui-sho shat boros basia asla. Er maze tan aro fua-fuṛi
         oisla.22 Sharuzor tish bosoror shomoe tan fua Nahuror zonom oilo. 23 Nahuror zonmor bade Sharuz aro dui-sho boros basia asla. Er maze tan aro fua-fuṛi
         oisla.24 Nahuror untish bosoror shomoe tan fua Tareḳor zonom oilo. 25 Tareḳor zonmor bade Nahur aro eḳ-sho unnish boros basia asla. Er maze tan aro fua-fuṛi
         oisla.26 Tareḳor shottoir bosoror shomoe tan fuain Abram (tan bador nam Ibrahim), Nahur ar
         Haronor zonom oisil.27 Ou oilo Tareḳor ḳandanor boean. Tareḳor fuar nam asil Abram, Nahur ar Haron. Ar Haronor
         fuar nam Lut. 28 Haron tan baba zinda taḳte-u, tan zonom-maṭi Babil deshor Ur ṭauno mara gesla. 29 Abram ar Nahur duizone bia ḳorsla. Abramor bour nam asil Sara. Ar Nahuror bour nam
         Milka. Milka ar Iska asla Haronor fuṛin. 30 Oile Sarar kunu fua-fuṛi asil na, tain niaoladi asla.31 Tareḳe Abram, Lut ar Sarare loia Kenan desho zaoar lagi Babil deshor Ur ṭaunor taki
         roana oila. Abram oila Tareḳor fua, Haronor fua Lut oila Tareḳor nati, ar Sara oila
         Tareḳor fua Abramor bou. Foela tara Haran name eḳ ṭauno gela ar hoḳano boshot korla.
         32 Tareḳ dui-sho fas boros boeosho Haran ṭauno mara gela.

Hozrot Abram [Ibrahim] (a:)-or soforor hukum121 Bade Mabude Abramre formaila, “Tumi tumar nizor desh, ḳesh-kuṭum, ar babaiti biṭa-maṭi
         saṛia ami ze desh deḳaimu hou desho zao. 2 Tumar maz taki ami bout boṛo eḳ zati foeda ḳormu. Tumare rohom-boroḳot dimu. Ami tumare
         boṛo izzoti banaimu, ar tumar usillae asta duniar manshe rohom-boroḳot faiba. 3 Ar huno, tumare zara dua diba, ami tarare rohom-boroḳot dimu, oile zara tumare boddua
         diba, tarare ami lannot dimu. Duniair hoḳol zatie tumar usillae rohom-boroḳot faiba.”4 Mabudor hukum moto-u Abram baroigela, tan batiza Luto tan loge gela. Haran ṭaun falaia
         zaoar shomoe Abramor boeosh asil fosottir boros. 5 Tan bibi Sara ar batiza Lutre loia tain baroila. Hoḳol mal-samana loia ar ze gulam
         oḳolre tain-tain Haran elaḳat faisla tarare loia Kenan desho zaoar lagi roana dila.
         Heshe hono gia fousla. 6 Kenanor mazedi zaite zaite Abram Shikimo aia Murir elon gasor gese ziraila. I shomoe
         Kenani oḳol hou desho boshot korta. 7 Mabude Abramre dorshon dia ḳoila, i deshḳan ami tumar oarishre dilaimu. Abramre zein
         deḳa dila, hou Mabudor name tain hono ek kurbani ḳana banaila. 8 Hon taki tain Betel ṭaunor fubedi faṛi elaḳat aguai gela, gia foisme Betel fube oe
         ṭaunor mazḳano tain tambu gaṛila. Mabudor name tain ino ek kurbani ḳana banaila ar
         Mabudor nam loila. 9 Bade tain hin taki horte horte Negeb namor douḳnor morubumir baedi gela.Hozrot Ibrahim (a:) Mishor desho gela10 I shomoe Kenan desho nidan deḳa dilo. I nidan kub betaea oae, Abrame musafir hazia
         Mishor desho gelagi. 11 Mishoror ḳandat aia Abrame tan bibi Sarare ḳoila, “Huno, ami zani tumi kub shundori.
         12 Tumi zebla Mishori oḳolor souko foṛbae, teu tara buzbo tumi amar bou, ar tumare rakia
         amare kun ḳorilibo. 13 Erlagi ḳoio, tumi amar boin. Ete tumar lagi amar bala oibo, ar amare basaia raḳbo.”
         14 Abram Mishoro aia harle Mishoror manshe deḳla Sara kub shundori. 15 Mishoror badsha Feraunor guia oḳole tane dekia Feraunor gesegia tan tarif ḳoria boutta
         ḳoila. Ar Sarare razbaṛir bitre neoa oilo. 16 Sarar lagi Feraune Abramre maea ḳorta lagla. Tain Abramre bout goru-sagol, gada-gadi,
         uṭ, ar bandi-gulam upohar dila.17 Oile Bibi Sarar lagi Mabude Feraun ar tar baṛir hoḳol manshor maze besheba bemar foeda
         ḳorla. 18 Teu Feraune Abramre nia zikaila, “Afne amar loge ita kita ḳorla? Tanre ḳene afnar
         bou na ḳoia 19 boin ḳoila? Ar ami to tanre bia ḳorar lagi neoaislam. Ein to afnar bibi, ene loia
         afne in taki hori zaukkagi.” 20 Ou ḳota ḳoia Feraune tan manshore hukum ḳorla, ar tara Abramor hoḳol mal-samana shoho
         tane ar tan bibire bidae ḳori dila.

Hozrot Ibrahim ar Hozrot Lut (a:)131 Teu Abram ar tan bibie hoḳolta loia Mishor desh falaia Negeb morubumit gelagi, Luto
         tan loge asla.2 Abram kub doni asla, tan bout heman-zanuar ar shuna-rufa asil. 3 Bade tain Negeb taki horte horte Betel forzonto gela. Gia tain Betel ar Oe ṭaunor
         mazḳano fousla, ze zagat tain age tambu gaṛisla 4 ar foela kurbani ḳana banaisla. Ono gia tain hirbar Mabudor nam loila. 5 Abramor loge musafir asla tan batiza Lut, eno bout goru-sagol ar tambu asil. 6 Oile zagaṭa ila asil na zen, duiozonor poshur fale eḳloge ḳaita farba. Goru-sagol
         ar tambu oto beshi asil zen, ita loia tarar taḳar ufae asil na. 7 Erlagi Abram ar Lutor raḳal oḳole hamesha dorbar-ḳaijja ḳorta. Ar hi shomoe Kenani
         ar Farizi oḳolo hi desho boshot korto.8 Teu Abrame Lutre ḳoila, “Huno, amra to duiozon-u afon. Te tumar-amar maze ar tumar-amar
         raḳalor mazeo dorbar-ḳaijja ḳora ṭik nae. 9 Hara deshṭa-u tumar samne foṛi roise. Te ao, amra alga oizai. Tumi baue fosond ḳorle,
         ami ḍaine, ar tumi ḍaine gele, ami baue zaimu.” 10 Lute saia deḳla, Zordan gangor tʼol zagar hoḳol bae Shuar gau forzonto bout fani ase,
         Mabudor bagisa ba Mishor deshor laḳan i zaga-o gash-fani ala. Ou shomoyo Mabude Sadum
         ar Amura ṭaun binash ḳorsoin na. 11 Erlagi Lute Zordan gangor hoḳol tʼol zaga nizor lagi basia fubedi horia gelagi. Oula
         tara alga oigela. 12 Abram Kenan desho roila, ar Lut hou tʼol zominor ṭaun oḳlor ḳasat gia boshot korla.
         Tain Sadum ṭaunor kinaro tambu gaṛilla. 13 Sadumor manush oḳol kub ḳobis asil, Mabudor nozoro tara betaea gunagar.14 Lut alga oar bade Mabude Abramre ḳoila, “Tumi ze zagat ubaiso, ikan taki utore-douḳne,
         fube-foisme eḳbar saia deḳo. 15 Ze zaga oḳol tumi deḳrae, ita ami tumare ar tumar oarish oḳolre hameshakur lagi dilaimu.
         16 Ami tumar oarishre duniair duil-balur laḳan behishab ḳormu. Duniar duil-balu zudi
         ḳeu gonia fuṛaito fare, taile tumar oarishreo gonto farbo. 17 Uṭo, asta deshṭa tumi eḳbar guria ao, ou deshu ami tumare dimu.” 18 Teu Abrame tan tambu tulia, Hebron elaḳat Momrir elon bonor ḳandat nia gaṛila. Hoḳano
         tain Mabudor lagi kurbani ḳana banaila.

Hozrot Lut (a:) bondi oila141 Babil deshor bashsha Omrafel, Illashoror bashsha Ariaḳ, Ilamor bashsha Ḳodor-laumor
         ar Goimor bashsha Tidiol, era sairozone eḳ oia 2 Sadumor bashsha Bira, Amurar bashsha Birsha, Odmar bashsha Shinab, Soboimor bashsha
         Shimebor ar Bilar ba Shuaror bashshar birudde zuddo ḳorat gela. 3 Ou faszon bashshae tarar sifai oḳolre ekḳano ḳoria Siddimor tol zagat loia gela. I
         zagare Luna Shagor ḳoin. 4 Hi bashsha oḳole baro boros bashsha Ḳodor-laumoror gulami ḳoria tero bosoror shomoe
         bidruho ḳorla. 5 Er bador boros bashsha Ḳodor-laumor ar tan logor bashsha oḳle gia Ostorut-Ḳornoimo
         Rofayi oḳolre, Homo gia Zuzi oḳolre, ar Shabi-Kiriataimo gia Eimi oḳolre araila. 6 Bade morubumir ḳasar El-Faron forzonto Seir faṛor Hurio oḳolreo araila. 7 Heshe ou bashsha oḳole guria gia Oin-Mishfoṭo ba Ḳadesh gela. Tara Amaleki oḳolor
         asta desh doḳol ḳorla ar Hazazon-Tamar ṭauno ze Amuri oḳol asil tarareo doḳol ḳorla.
         8 Bade Sadum, Amura, Odma, Soboim ar Bilar ba Shuaror bashsha oḳole 9 Ilamor bashsha Ḳodor-laumor, Goimor bashsha Tidiol, Babilor bashsha Omrafel ar Illashoror
         bashsha Ariaḳor loge zuddo ḳorar lagi Siddim namor tol zagat tarar sifai oḳol hazaila.
         Sair bashshar birudde fas bashshae lagla. 10 Siddimor tol zagat tartelor bout gat-gaṛa asil. Sadum ar Amurar bashshain zebla bagia
         zaira, i shomoe tarar logor ḳeu ḳeu ou tartelor gato foṛi gela, ar baki oḳole bagia
         faṛo gela. 11 Teu tarar dushmon oḳole Sadum-Amurar hoḳol don-samana ar ḳani-danir hoḳolta luṭia
         loia gelogi. 12 Ar tara Abramor batiza Lutor hoḳol mal-samana shudda hou Lutreu doria loia gelagi,
         ḳaron eineu Sadum ṭauno roita.13 Teu eḳzone bagia aia Ibrani Abramre ou ḳobor dilo. Abram i shomoe Amuri Momrir elon
         bonor ḳasat taḳta. I Momri asla Ashkul ar Aneror bai, Abramor loge erar zuddor shaijjor
         chukti asil. 14 Tan batizare doria loia gesoingi hunia Abrame laṛai zanra nizor tin-sho aṭaro zon
         gulamre loia Dan ṭaun forzonto dushmonor ḳore ḳore gela. Ou gulam hoḳol tan baṛit-u
         zonmisil. 15 Raitor bala dushmonor dolor lagal faia era hamla ḳoria herare arai dila, ar ḳedaite
         ḳedaite Damesk ṭaunor utore Hoba forzonto gela. 16 Luṭ ḳora hokkol zinish tain firaia anla, mal-samana shudda tan batiza Lutreo uddar
         ḳorla. Erloge hoḳol beṭintore ar hoḳol manshoreo uddar ḳori anla.Bashsha Malki-Siddike dua dila17 Ḳodor-laumor ar tar logor bashsha oḳolre araia Abram firia aoar shomoe Sadumor bashshae
         tan loge deḳa ḳorar lagi Shabi ba Bashsha namor tol zagat baroia aila. 18 Ar Shalemor bashsha Malki-Siddike Abramor lagi ruṭi ar anguror shorbot loia aila,
         tain oila Allatalar imam. 19 Tain Abramre dua ḳoria ḳoila, “Zein asman ar zomin foeda ḳorsoin, hou Allatala Abramre
         boroḳot dan ḳoroukka. 20 Afnar dushmon oḳolre zein afnar ato shofisoin, tan nam doinno ouk.” Ou Abrame tan
         hokkoltar doshbaṭor eḳbaṭ Malki-Siddikre dilaila. 21 Ar Sadumor bashshae Abramre ḳoila, “Afne mal-samana hoḳolta raki deukka, ḳali manush
         guin amare firot dilain.” 22 Abrame Sadumor bashshare ḳoila, “Zein asman-zomin foeda ḳorsoin hou Mabud Allatalar
         name ami at tulia ḳosom ḳorsi, 23 afnar kunu zinish-u, eḳsa shuta-u ba faor zutar eḳsa fitao ami nitam nae. Arnae bade
         afne ḳoiba, amar done-u Abram doni oise. 24 Amar manshe zeta ḳailisoin ita saṛa ami ar kichchu nitam nae. Ḳali Aner, Ashkul ar
         Momri zera amar loge gesla, tarar faona baṭ tara neukkagi.”

Hozrot Ibrahim (a:)-or loge Allar oada151 I goṭona oḳlor bade ohir maze Mabudor ḳalam Abramor gese nazil oilo. Tain ḳoila, “O
         Abram, ḍoraio na, ami-u tumar hefazotḳari, tumar bout boṛo furushkar.” 2 Abrame ḳoila, “O Mabud Moula, amare kita ditae? Ami to niaoladi. Ami morar bade Dameskor
         Eliezer amar shompottir malik oibo. 3 Tumi to amare kunu aolad dilae na, erlagi amar baṛir gulam amar oarish oibo.” 4 Ou Mabude Abramre ḳoila, “Na, he nae, tumar nizor bour aolad-u tumar oarish oibo.”
         5 Mabude Abramre bare ania ḳoila, “Asmanor bae sao, ar farle ou tera oḳol gonia fuṛao,
         tumar bongshor oarish oula behishab oibo.” 6 Abrame Mabudor ou oadare ekin ḳorla, ar Mabude hou ekinre dindari ḳam hishabe ḳobul
         ḳorla.7 Ar tain Abramre ḳoila, “Ami-u Mabud. I Kenan deshor odiḳari oibar lagi ami tumare
         Babil deshor Ur ṭaun taki bar ḳoria anchi.” 8 Ou Abrame ḳoila, “O Mabud Moula, ami itar malik oimu ḳori kila buzmu?” 9 Tain ḳoila, “Tumi tin bosoror eḳṭa ḳori ḍeki, boḳri, ar meṛar faṭa amar samne loia
         ao, erloge eḳṭa ḍufi faki ar eḳṭa faror baichchao anio.” 10 Abrame oula ḳorla. Tain ita hoḳolṭi ania dui ṭuḳra ḳoria ulṭa-ulṭi ḳori hazaia raḳla,
         ḳali faki oḳolre ṭuḳraila na. 11 Teu hokun aia ou ṭuḳra oḳolor ufre foṛle, Abrame ḳedaila.12 Shuruz ḍubar shomoe Abramor eḳ beushi gum ailo. Gumor maze betaea ḍor ar andaire tane
         asor ḳorlo. 13 Ou Mabude tanre ḳoila, “Tumi nichoe oia zanio, tumar oarish oḳole oula desho gia roiba
         zeḳṭa tarar nizor nae. Hono tara kub zulum-mosibotor maze roia sair-sho boros forzonto
         gulami ḳorba. 14 Ar ze zatie tarare gulam banaiba, ami hi zatir bisar ḳormu. Bade tara bout don-doulot
         loia hon tone baroia aiba. 15 Ar tumi shantie tumar baf-dadar gese zaibae. Tumi fura murobbi boeosho ḳoeboro hamaibae.
         16 Tumar sair siṛi bade era ono firia aiba, ḳaron Amuri oḳolor guna oḳono fura oise na.”17 Shuruz ḍubia zebla andair oigelo ou shomoe dumae bora eḳ undal ar agunir mushal hou
         hazaia raḳa kurbanir ṭuḳraintor mazedi gelo. 18 Mabude hou din-u Abramor loge oula oada ḳorla, “Mishoror gang tone boṛo gang Furat
         forzonto asta desh ami tumar oarishre dilam. 19 Iḳṭa oilo Keni, Konizi, Kodmuni, 20 Hiṭṭi, Farizi, Rofayi, 21 Amuri, Kenani, Girgashi ar Zibuzi oḳolor desh.”

Hozrot Ismail (a:)-or zonom161 Bibi Sarar feṭo Abramor kunu hurutta oisoin na, oile Hazera name Sarar eḳ Mishori
         bandi beṭi asla. 2 Eḳdin Sarae Abramre ḳoila, “Huno, Mabude amare niaoladi ḳorsoin. Te tumi amar bandir
         ḳasat zao, kiba taire dia ami aolad failitam fari.” Ou Abramo Sarar mate razi oila.
         3 Kenan desho Abram dosh boros roar bade Sarae tan Mishori bandi Hazerare nizor zamai
         Abramor loge bia dila. 4 Bade Abram ar Hazerar ekḳano roile tair feṭo hurutta ailo. Hazerae zebla buzlo tair
         hurutta oita teu tair malik bibir bae boṛai deḳanit laglo. 5 Ou Sarae Abramre ḳoila, “Amar bae tair be-adobir lagi tumi-u dayi. Amar i bandire
         ami-u tumar bisnat tulia dislam, ar oḳon tair hurutta oita ḳori amare boṛai deḳar.
         Mabude tumar-amar bisar ḳoroukka.” 6 Abrame Sarare ḳoila, “Deḳo, tumar bandi to tumar ato-u ase. Tumar zela bala mone ḳoe
         ola-u ḳoro.” Ou Sarae Hazerare oula duk dila, duke tai tan ges taki bagia gelogi.7 Foto morubumir maze eḳṭa fanir kuar ḳasat Mabudor firistae Hazerare faila. I kua asil
         Shur namor zagat zaoar foto. 8 Firistae ḳoila, “O Sarar bandi Hazera, tumi ḳoi taki airae ar ḳoi zaitae?” Hazerae
         ḳoilo, “Ami amar malik Bibi Sarar ges taki bagia zairamgi.” 9 Teu Mabudor firistae ḳoila, “Tumar malik bibir gese firia gia ḳolla nuaia hirbar tan
         ḳezmoto lago.” 10 Tain aro ḳoila, “Ami tumar oarish oula baṛai dimu, tarare gonia fuṛaito nae. 11 Huno, tumar feṭo hurutta ase. Tumar eḳ fua oibo, tar nam rakio Ismail [mani, Allae
         hunoin], ḳaron Mabude tumar duk hunchoin. 12 Ar boṛo oile he lagam saṛa guṛar laḳan oibo. He hokkolor bae at tulbo, ar hokkole
         tar bae at tulba. Baiaintor loge hamesha tar lag taḳbo.” 13 Ar Hazerar loge Mabude matila ḳori, tai tan nam dilo “tumi deḳa deneala Alla”; tai
         ḳoilo, “Zein amare deḳoin, ami ono-u tanre deḳlam nae ni?” 14 Erlagi Ḳadesh ar Beredor mazor hi kuar nam oilo, Ber-Lohoe-Rui [mani, zein zinda ar
         amare deḳra, tan kua].15 Bade shomoe aile Hazerar goro eḳ fua oilo, Abrame ou fuar nam raḳla Ismail. 16 Abramor boeosh zebla siashi bosor oigese, ou shomoe Hazerar goro Ismailor zonom oilo.

Abram taki noea nam Ibrahim171 Abramor nirannobboi borosor shomoe Mabude hirbar tanre didar ḳoila, “Ami shorbo-shoktiman
         Alla. Tumi amar deoa foto takia kamil o. 2 Ami tumar-amar maze chukti ḳaim ḳormu ar tumar oarish kub beshi baṛai dimu.” 3 Teu Abram soizdat foṛla, ar Allae tan loge batchit kori ḳoila, 4 “Tumar loge ami oada ḳaim ḳoriar, tumi bout zatir mul baf oibae. 5 Tumare ar Abram [mani, boṛo baf] ḳoia ḍaḳa oito nae, oḳon taki tumar nam oilo Ibrahim
         [mani, bout zatir baf], ami tumare bout zatir mul baf banailam. 6 Ami tumare bout folala ḳormu, ar tumar maz tone bout zati ar bashsha oḳol foeda ḳormu.
         7 Ami tumar ar tumar oarishor for oarish oḳolor loge ze chukti ḳaim ḳormu, ikṭa hor-hamesha
         boail taḳbo, er zoriae ami tumar ar tumar oarishor for oarish oḳolor Alla oimu. 8 Ar ze Kenan desho tumi oḳon musafir oia taḳrae, i furaṭa-u ami tumare ar tumar oarish
         oḳolre hor-hameshakur doḳolor lagi dimu. Ami tarar Alla oimu.”Mosolmani ḳamor chukti9 Allae Ibrahimre ḳoila, “Tumi amar ḳaim ḳora chukti manio, tumi ar tumar oarishor for
         oarish oḳoleo mania solio. 10 Tumrar loge ar tumrar oarishor loge amar oula chukti ḳaim oilo, tumrar hoḳol beṭaintor
         mosolmani ḳam ḳoraite oibo. 11 Tumra hoḳole nizor furush-ongor mukar samṛa ḳaṭbae. Oḳṭa-u tumrar ar amar maze boail
         ḳora chuktir nishana. 12 Oarishor for oarish doria tumrar hoḳol fuaintore zonmor aṭ dinor din mosolmani ḳoraibae.
         Zara tumar oarish nae, ḳali tumrar baṛit zonmise ba tumrar ḳorida gulam, tararo mosolmani
         ḳorani lagbo. 13 Tumrar goro zonmise ba ḳorida gulam oḳolre nichoe mosolmani ḳoraibae. Tumrar shorilo
         zari ḳora amar i chukti hor-hameshakur chukti oibo. 14 Ze beṭae furush ongor mukar samṛa ḳaṭto nae, tare tar zatir maz taki fusia falail
         oibo. He to amar chuktir borḳelaf ḳorse.”15 Allae Ibrahimre ḳoila, “Tumar bibire ar Sara ḳoia ḍakio na. En nam oibo Saera [mani,
         rani]. 16 Ami taire boroḳot nazil ḳormu, tair goro tumar eḳ fua dimu. Ar boroḳot nazil ḳoria
         bout zatir mul ma banaimu, ar bout mulluḳor bashsha oḳolo foeda oiba.” 17 Ou Ibrahime maṭit soizdat foṛi ashia mone mone ḳoila, “Hasa-u eḳ-sho bosoror buṛar
         hurutta oito ni! Ta-o nobboi bosoror buṛi Saerar feṭo?” 18 Tain Allare ḳoila, “Ah! Ismailgu zanu tumar rohomote basia taḳe.” 19 Ou Allae formaila, “Ṭik ase. Oile tumar bibi Saerar feṭo hasa-u tumar fua oibo, tumi
         tar nam raḳbae Isʼhak [mani, he ashe]. Tar loge amar chukti ḳaim ḳormu, tar oarishor
         loge ikṭa amar hor-hameshakur chukti oibo. 20 Ar Ismailor lagio tumar dua hunchi. Huno, ami tareo boroḳot nazil ḳormu ar tare folala
         ḳoria bout baṛai dimu. He barozon razar baf oibo ar tar mazedi ami biraṭ zati foeda
         ḳormu. 21 Samnor boros i sando Saerar goro tumar ze hurutta oibo, hou Isʼhakor loge ami amar
         chukti ḳaim ḳormu.” 22 Ibrahimor loge batchit shesh ḳoria Allae tan ges taki uṭia toshrif nilagi.23 Allar hukum moto Ibrahime hou dinu Ismailre mosolmani ḳoraila. Erloge ḳorida gulam
         oḳol ar tan baṛit zonmise ila hoḳol gulamre, baṛir hokkol beṭaintore mosolmani ḳoraila.
         24 Ibrahimor nizor mosolmani ḳam ḳoranir shomoe tan boeosh asil nirannobboi boros, 25 ar tan fua Ismailor boeosh tero. 26 Eḳ dine-u Ibrahim ar tan fua Ismailor mosolmani ḳorail oilo. 27 Hidin baṛir hoḳol beṭaintor, zara tan baṛit zonmisil ar zerare bidesh taki loia anchoin,
         ita hoḳolor-u mosolmani ḳam ekloge ḳorail oilo.

Bibi Saerar goro fuar oada181 Bade Momrir elon bonor ḳasat Mabude Ibrahimre deḳa dila. Tain dinor gormor shomoe
         tambur dorzat boat asla. 2 Oula shomoe souk tulia deḳla, tan samne tinzon manush ubai roisoin. Dekia-u tain dorzar
         ges taki douṛaia gia, maṭit soizda ḳoria tarare ḳoila, 3 “O munib, ami zudi afnarar maear kunu manush oi, taile afnarar i gulamre falaia zain
         na zen. 4 Ami tuṛa fani ania diar afnara at-fao doia, ou gas tolat ziraukka. 5 Ar i gulamor ḳasat zebla aisoin, te tuṛa ḳani ania dei, ota ḳaia zano aram oile afnara
         hirbar roana dibane.” Tara ḳoila, “Bala, afne zebla ḳoira, te ḳoroukka.” 6 Ibrahime loge loge bitre gia Saerare ḳoila, “Zoldi ḳoria tin feṭu bala moeda makia
         fiṭa banao.” 7 Tain douṛaia gia gorur fal tone kub bala eḳṭa ḳosma basur ania tan gulamre dila. He-o
         zoldi ḳori oḳṭa randilo. 8 Ou Ibrahime dud, doi ar gust ania tarare ḳaibar dila, tara ḳaoa-daoa ḳorla. Tain tarar
         ḳandat gas tolat ubaila.9 Tara Ibrahimre zikaila, “Afnar bibi Saera ḳoi?” Tain ḳoila, “Ounu, tambur bitre asoin.”
         10 Ou erar maze eḳzone ḳoila, “Samnor boros i sando ami oboshsho-u afnar gese aimu. Deḳba,
         oushmoe afnar bibi Saerar kulo eḳ fua taḳbo.” Saerae Ibrahimor ḳore tambur dorzat
         ubaia ita hunla. 11 I shomoe Ibrahim ar Saera buṛa-zoif oigesoin, hurutta oar laḳan boeosho Saerar roisil
         na. 12 Erlagi Saerae mone mone ashia ḳoila, “Amar oula heshḳali boeosho ita kushi ar aibo
         ni? Amar maliko murobbi oigesoin.” 13 Teu Mabude Ibrahimre ḳoila, “Saerae kitar lagi ita ḳoia ashlo zen, hasa-u amar hurutta
         oibo ni, ami to buṛi? 14 Mabude faroin na ila kunta ase ni? Dekio, ṭiḳ shomoye ami hirbar tumar gese aimu,
         ar i shomoe Saerar kulo fua taḳbo.” 15 Saerae ḍoraia ḳoila, “Ji na, ami to ashchi na.” Ou tain ḳoila, “Na-reba, tumi nu ashilae.”Sadum ṭaunor lagi Ibrahim (a:)-or minoti16 Erbade hou tinzone in tone uṭia Sadumor bae saila. Ibrahime tarar loge oia bidae deoat
         gela. 17 Teu Mabude ḳoila, “Ami zeta ḳortam saiar, ita kunu Ibrahimre lukaitam ni? 18 Ibrahim takia-u to ami eḳ mohan himmotala zati foeda ḳormu, duniair hoḳol zatie on
         tone boroḳot kamaiba. 19 Erlagi-u ami tare ḳatir ḳorsi, he tar oarish ar tar nizor hoḳolre amar morzi mania
         hok ar insafor ḳam ḳorar hukum dey. Tarao zudi ou laḳan sole, taile ami Mabude Ibrahimor
         befare zotota ḳoisi, hoḳolta-u fura ḳormu.” 20 Bade Mabude ḳoila, “Sadum ar Amurar birudde kub nalish ar foriad huniar, tarar gunao
         kub bezuita. 21 Erlagi ami tole lamia gia deki, ami zela nalish huniar, ita hasa-u oula ḳaraf ki na.
         Ar na oileo to deḳmu.”22 Ou hi duiozone firia Sadumor bae roana dila ar Ibrahim Mabudor gese ubai roila. 23 Bade Ibrahime Mabudor bae aguaia gia ḳoila, “Afne gunagaror loge hok manush oḳolreo
         marilaita ni? 24 Ṭaunor maze zudi foinchash zon hok manush taḳe taile hou foinchash zonor ḳatire ṭaunre
         meherbani na ḳoria binash ḳorilaiba ni? 25 Te afnar ḳam to oula nae, hok ar gunagarre eḳloge marilaoa, eḳ homan shaza deoa, afnar
         lagi to ṭik nae. Zein hara duniar bisar ḳoroin, tain kunu hok insaf ḳorta nae ni?”
         26 Mabude ḳoila, “Zudi Sadum ṭauno foinchash zono hok manush taḳoin, taile tarar ḳatire
         ami asta ṭaunre rehai dilaimu.” 27 Ibrahime ḳoila, “Deḳoukka, ami to duil ar sali saṛa kunta nae, ta-o ami shaosh ḳoria
         amar malikor loge matiar. 28 Doroukka, zudi foinchash zon hok manush na oia fas zon ḳom oe, taile kita ou fas zon
         ḳomor lagi afne asta ṭaun binash ḳorilaiba ni?” Tain ḳoila, “Ami zudi hino foetallish
         zonre fai, taile ikṭa binash ḳortam nae.” 29 Ibrahime tanre hirbar ḳoila, “Doroukka, zudi hino sallish zon faoa zae?” Mabude ḳoila,
         “Hou sallish zonor ḳatire ami binash ḳortam nae.” 30 Ibrahime ḳoila, “Amar malik zanu amar mate naraz na oin. Aichcha, zudi hino tish zonre
         faoa zae?” Tain ḳoila, “Zudi ami tish zonre-o fai, taile-o ami binash ḳortam nae.”
         31 Ibrahime ḳoila, “Ami zebla himmot koria malikor loge batchit koriar te hirbar ḳoiar,
         zudi hino bish zonre faoa zae?” Mabude zuaf dila, “Hou bish zonor ḳatire-u ami ikṭa
         binash ḳortam nae.” 32 Heshe Ibrahime ḳoila, “Amar malik zanu naraz na oin, ami ḳali aro eḳbarta ḳoiar, zudi
         hino dosh zon taḳoin?” Mabude ḳoila, “Hou dosh zonor ḳatire-u ami ikṭa binash ḳortam
         nae.” 33 Ibrahimor loge Mabudor bat-soal shesh oia harle roana dilaila, ar Ibrahimo tan baṛit
         firia aila.

Sadum ṭaunor ufre Allar gozob191 Bade hainjabala hou duizon firista Sadum ṭauno gela. I shomoe Lut ṭaunor mul geiṭor
         gese boat asla, erare dekia tain ubaila ar maṭit soizda ḳoria ḳoila, 2 “O amar malik oḳol, ami minoti ḳori ḳoiar, doya ḳori afnarar ou gulamor goro toshrif
         anilaukka ar at-fao doia raitḳan ḳaṭaukka. Biane hirbar roana oibane.” Era ḳoila,
         “Na, amra ou ṭaunor moedano rait kaṭaimu.” 3 Tain zebla kub minot-ḳajji ḳorra ou shomoe era tan baṛit hamaila. Bade Lute ruṭi banaia
         erar lagi ḳana-dana zuit korla, ar tara ḳaila. 4 Erar hutibar age-u Sadum ṭaunor hokkol zuan-buṛa beṭainte aia hi baṛire berilaila,
         5 ar Lutre ḍakia ḳoila, “Aiz rait ze duizon manush tor ino aise, tara ḳoi? Otare bar
         ḳoria amrar gese an. Amra otar loge mouz ḳortam.” 6 Ou shomoe Lute dorzar bare gia tan ḳoror dorza bond ḳoria tarare ḳoila, 7 “Baiainre, ami minot koriar, tumra ila bod-ḳam ḳorio na. 8 Deḳo, amar duiṭa shoti fuṛi ase. Ami bar ḳoria tumrar gese loia aiar, tara kunu beṭaintor
         gese roisoin na, tumrar zeta mone sae ḳoro; ta-o, i manshor loge tumra kunta ḳorio
         na, era amar goro ashroe loisoin.” 9 Oile tara ḳoilo, “Za, za, fot taki hor!” Tara aro ḳoilo, “Oi beṭa, tui eḳla boitol
         oia aisos ar ḳali amrar ufre netagiri ḳorre. Oḳon erar saite tor loge aro beshi ḳobisi
         ḳormu.” Ḳoia-u tara Lutre ṭelia horaia dorza bangto sailo. 10 Ou shomoe hou duizone at baṛaia, Lutre goror bitre ṭania nia dorza bond ḳori dila.
         11 Ar dorzar bare ubail huru-boṛo hoḳol aḳta-u anda oigelo, ar dorza tuḳaite tuḳaite
         heran oigelo.12 Bade hou duiozone Lutre zikaila, “Ino tumar ar ḳe ḳe ase? Tumar fua-fuṛi ar damandre
         loia in tone horia zaogi. 13 Ḳaron amra i zagare sarḳar ḳorilaiar. Inor manshor birudde Mabudor gese oula bezuita
         nalish oise zen, ikṭa binash ḳorar lagi tain amrare faṭaisoin.” 14 Ou Lute bare gia tan damand oḳolre ḳoila, “Ao, tumra i zaga saṛia baro ḳaron Mabude
         i ṭaunre binash ḳorar lagi tiar oiroisoin.” Oile tara mone ḳorlo, tain ita tamsha
         ḳorra.15 Fotabala hou firistae Lutre tagda dia ḳoila, “Uṭo, zoldi ḳori tumar bou ar i duio
         fuṛire loia on tone zaogi. Naile ou gozobor maze foṛia binash oizibae.” 16 Lute zai-zairam oula ḳorra. Oile Mabudor maea tan ufre asil ḳori hou duiozone, tain
         ar tan bou ar tan duio fuṛintor ato dori ṭania ṭaunor bare loia aila. 17 Hoḳolre bar ḳoria anar bade tara ḳoila, “Baste saile bago, ḳoredi saio na, bagia faṛo
         zao, i tʼol zagar kunuḳano ubaio na arnae tumrao morbae.” 18 Ou Lute ḳoila, “O amar malik oḳol, ila ḳoroin na zen; 19 Deḳoukka, afnar i gulamre afne meherbani ḳorsoin, ar amar zan basaibar lagi afne amare
         moha doya deḳaisoin. Oile ami bagia faṛo zaitam fartam nae. Hoeto i bifod aia amare
         zata mari dorle, amio mormu. 20 Deḳoukka, bagia zaite to ou huru gauṭa ḳasat ase. Zan basaibar lagi amare ono faṭai
         deukka. Gauṭa huru-muru ase.” 21 Tain ḳoila, “Ṭiḳ ase, ami tumar i arzi manlam. Tumi ze gaur ḳota ḳoilae, iṭa ami dongsho
         ḳortam nae. 22 Zoldi ḳori hino zao. Tumi hono na fousani forzonto ami kunta ḳortam fariar na.” Lutor
         ḳotar lagi hou gaur nam oilo Shuar [mani, huru]. 23 Lute zebla Shuaro gia fousla i shomoe shuruz uṭigese.24 Erbade-u Mabude asman taki Sadum ar Amurar ufre aguin ar gondoḳor gozob saṛila. 25 Tain hi ṭaun oḳol, hoḳol tʼol zaga, hokkol manush ar hi maṭir ufror hokkolta dongsho
         ḳorilaila. 26 Ermaze Lutor boue ḳoredi firia saoae, tain eḳṭa nunor sakka oigela.27 Bador din Ibrahime biane uṭia hou zagat gela zeno agor din tain Mabudor gese ubaisla.
         28 Tain tole Sadum, Amura ar hoḳol tʼol zagar bae saia deḳla, iṭ-baṭa taki zela duma
         baroe, ou laḳan hou elaḳa taki duma uṛer.29 Ar Lute zeḳano boshot korta, hou tʼol zagar ṭaun oḳol dongsho ḳorar shomoe, Allae
         Ibrahimor ḳota mono ḳoria Lutre hinor gozobor maz taki horaia anla.Muab ar Bin-Ommi zatir ḳobisi foeda30 Shuar gaut roite ḍoraila ḳori, Lute tan duio fuṛire loia hin taki baroia faṛo aia,
         eḳ gator bitre roila. 31 Eḳdin tan boṛo fuṛie huru boinre ḳoilo, “Baba to murobbi oigesoin. Ar zogotor shomazor
         niom moto amrare bia ḳorar lagi ino kunu beṭaino nae. 32 Te ae, amra babare shorab ḳaoaia tan ḳasat roi. Teu babaredi amrar bongsho basaitam
         farmu.” 33 Ou tara duiozone raitor bala tanre shorab ḳaoaia ṭal banailo. Bade boṛo boin bafor
         gese hutito gelo, oile kun shomoe hutilo ar kun shomoe uṭilo, bafe kunta-u ṭer faila
         na. 34 Bador din boṛoguie hurugure ḳoilo, “Deḳ, ḳail rait ami babar gese hutislam. Ae, aiz
         raito tane oula shorab ḳaoaia ṭal banai, bade tuio gia tan gese hutis. Te babaredi
         amrar bongsho basaitam farmu.” 35 Ou laḳan tara hou raito tarar bafore shorab ḳaoaia ṭal banailo, ar huru fuṛi tair
         bafor gese hutilo. Tai kun shomoe hutilo ar kun shomoe uṭilo, ita tain kunta-u ṭer
         faila na. 36 Ou nomunae Lutor duio fuṛir feṭo bafredi hurutta ailo. 37 Bade boṛo fuṛir goro fua oile, er nam raḳlo Muab [mani, babar ges tone]. Ou Muabu
         oḳonkur Muabi oḳolor mul baf. 38 Ar huru fuṛiro eḳ fua oilo, er nam raḳlo Bin-Ommi [mani, amar mulluḳor fua]. He oḳonkur
         boni-Ammanor mul baf.

Geraror bashshae Bibi Saerare nila201 Ar Ibrahime hintone Negebor morubumir bae gia Ḳadesh ar Shuror mazḳano Gerar desho
         roila. 2 Hono hirbar tan bou Saerare nizor boin ḳoia forisoe dila. Erlagi hinor bashsha Abimalike
         manushdi Saerare tan gese nilagi. 3 Ar rait Allae Abimalikre kuabe ḳoila, “Huno, ou ze beṭire tumi loia aiso, tair to
         zamai ase, erlagi tumi oḳon moutor muko.” 4 Abimalik oḳono Saerar gese gesoin na. Erlagi tain ḳoila, “O Malik, ni-oforadi zati
         oileo kita afne marilaita ni? 5 Ou manushṭae to nize-u ḳoise, ein tar boin. Ar ou beṭieo ḳoisoin na ni, ein tan bai?
         Ami to shorol mone ni-oforadi ate i ḳam ḳorsi.” 6 Allae kuabe tanre ḳoila, “Amio zani, tumi shorol mone i ḳam ḳorso. Erlagi tumare gunar
         ḳam taki ami dom loailam. Taire soite dilam na. 7 Oḳon tumi tan bibire tan gese firot dilao. Tain eḳzon nobi. Tain tumar lagi dua ḳorba,
         teu tumar zan basbo. Ar zudi taire firot na deo, te zanilio, tumi ar tumar hoḳol-u
         nichoe morbae.”8 Ou Abimalike fozore uṭia tan nizor uzir-nazir oḳolre ita hoḳolta ḳoila, ita hunia
         tara kub beshi ḍoraila. 9 Bade Abimalike Ibrahimre anaia ḳoila, “Afne amrar loge ita kun zator bebohar ḳorla?
         Ami afnar gese kita dush ḳorsi zen, afne amare ar amar bashshaire oto boṛo gunar daye
         falaila? Afne to amar loge ita oinnae ḳam ḳorla.” 10 Abimalike aro ḳoila, “Afne kita dekia ila ḳam ḳorla?” 11 Ibrahime zuaf dila, “Ami mone ḳorslam, i zagar manshor Allar bae kunu ḍor-boe nae,
         erlagi amar bour lalose hoeto tara amare kun ḳorba. 12 Ar tai hasa-u amar boin lage, ḳaron tai amar haton goror boin, ar oḳon amar bou. 13 Allae zebla amare amar bafor baṛi tone bar ḳori anla, ou shomoe ami taire ḳoislam,
         ‘Tumi amare ou maeaḳan ḳorio, amra zeno-u zai na ḳene, tumi amare tumar bai ḳoia forisoe
         dio.’ ” 14 Bade Abimalike ḳotoṭa meṛa-goru, bandi-gulam Ibrahimre dila ar tan bibi Saerareo firot
         dilaila. 15 Abimalike ḳoila, “Deḳoukka, amar asta deshṭa-u afnar samne foṛi roise, te afnar zeno
         fosond ono-u roukka.” 16 Tain Saerare ḳoila, “Deḳoukka, ami afnar baire eḳ azar rufar ṭeḳa dilam. Ar afnar
         izzotor hoḳol bisaror foesala oilo.” 17 Bade Ibrahime Allar gese dua ḳorla, ar Allae Abimalik, tan bou ar tan bandi oḳolre
         shifa ḳorla ar tarar huruttao oila. 18 Ḳaron Ibrahimor bibi Saerar lagi Mabude Abimalikor baṛir hoḳol beṭintor hurutta oa
         bond ḳori disla.

Hozrot Isʼhak (a:)-or zonom211 Mabude tan ḳalam mutabek Bibi Saerare hefazot korla, tain zela oada ḳorsla, ola-u
         ḳorla. 2 Ar Bibi Saerar feṭo hurutta ailo. Allae ze shomoekur ḳota ḳoisla, hou shomoye-u Ibrahimor
         murobbi boeosho tan fuar zonom oilo. 3 Ibrahime Saerar goror tan ou fuar nam raḳla Isʼhak [mani, asha]. 4 Allar hukum moto tain aṭ dinor din tan fua Isʼhakor mosolmani ḳam ḳoraila. 5 Ibrahimor eḳ-sho bosoror shomoe tan fua Isʼhakor zonom oilo. 6 Bibi Saerae ḳoila, “Allae amar muko ashi bar ḳorla, ar ita ze hunbo, he-o amar loge
         ashibo.” 7 Tain aro ḳoila, “Saerae fuaintore bukur dud ḳaoaibo, ita Ibrahimre ḳe ḳoilo one? Ar
         oḳon to ou buṛa boeosho, amar feṭo tan fua foeda oilo.”Bibi Hazera ar tan fuare ḳedai deoa8 Isʼhak boṛo oar bade zedin tane maʼr dud saṛail oilo, houdin Ibrahime eḳ boṛo mezbani
         ḳorla. 9 Ar Mishori Hazerar feṭo Ibrahimor ze fua oisil, Saerae deḳla he tamsha ḳorer. 10 Ou tain Ibrahimre ḳoila, “Fua shoho i bandire bar ḳori deo, bandir fua amar Isʼhakor
         loge ongshidar oito farto nae.” 11 Fuar ita hunia Ibrahime mono kub toklif faila. 12 Ou Allae tanre ḳoila, “Tumar bandi ar tair fuar lagi tumi bezar oio na. Saerae zela
         tumare ḳoise oula ḳoro, ḳaron tumar fua Isʼhakor ḳandanre-u tumar ḳandan ḳoia gona
         oibo. 13 Ar i bandir torofa fua taki-o ami eḳṭa zati toiar ḳormu, ḳaron he-o to tumar aolad.”
         14 Ou Ibrahime aguan uṭia kisu ruṭi ar fani bora eḳṭa samṛar toli hazaia Hazerar ḳando
         tulia dia, fuagure tair ato shofia bidae ḳorla. Hin tone baroia Hazerae Ber-Shebar
         morubumir maze sokkor dita lagla.15 Tolir fani shesh oigele tain fuare eḳṭa zonglar tole hutaia toila. 16 Ar eḳ ḍakor foriman duroi gia tain boiroila. “Fuar mout zate amar souḳe na deki” mone
         mone ḳoia, tain hono boia-u sillaia ḳandila. 17 Fuagur ḳandon Allae hunla, ar Allar firistae asman tone ḍakia Hazerare ḳoila, “Hazera,
         O Hazera, tumar kita oise? Ḍoraio na, fuagu zeno ase, hon takiu tar ḳandon Allae hunchoin.
         18 Tumi uṭia fuagur ato doro, ami taredi eḳ biraṭ zati foeda ḳormu.” 19 Ou Allae Hazerar souk kulia dila, ar tain ek kua deḳla. Hi kua tone samṛar tolit fani
         bori ania fuare ḳaoaila.20 Allae hou fuare hefazot korla. He boṛo oilo, ar morubumit takia tir-donuḳ salanir
         ustad oilo. 21 He Faran morubumit taḳto. Tar maʼe Mishoror eḳ fuṛire ania tare bia ḳoraila.Ber-Shebat Geraror bashshar loge chukti22 Hou shomoe Abimalik ar tan shenapoti Fikole Ibrahimre ḳoila, “Afne zeta-u ḳoroin,
         otat-u Allae afnar loge taḳoin. 23 Erlagi Allar name afne oḳon ono amar gese ḳosom ḳoroukka, amar ba amar aolad oḳolor
         loge, afne kunu beimani ḳorta nae. Ar ami zela afnare doea deḳaisi, afne-o amar loge
         ar afnar musafirir zaga, i deshor loge oula doear nozor raḳba.” 24 Ibrahime ḳoila, “Ji oe, ḳosom ḳorlam.”25 Ar Abimalikor gulam oḳole eḳṭa fanir kua zure nisilgi ḳori, tain nalish dila. 26 Abimalike zuaf dila, “Ita ḳam ḳe ḳorse ami to zani na. Afne-o amare ita ḳoisoin na,
         aiz-u ami ikṭa hunlam.” 27 Bade Ibrahime kisu meṛa ar goru ania Abimalikre dila ar duiozone chukti ḳorla. 28 Ar Ibrahime fal tone shatgu meṛi-baichcha algaila. 29 Abimalike tane zikaila, “I meṛi-baichcha shatgu alga ḳorar mani kita?” 30 Ibrahime ḳoila, “Afne oguintore neukka. I kuaṭa ze ami kudsi ikṭa oilo tar forman.”
         31 Erlagi ou zagar nam oilo Ber-Sheba [mani, ḳosomor kua], ono-u tara duio zone ḳosom
         ḳorsla. 32 Tara Ber-Shebat ou chukti ḳorar bade, Abimalik ar tan shenapoti Fikol uṭia Filistini
         oḳolor desho firia gelagi. 33 Bade Ibrahime Ber-Shebat eḳṭa zau gas ruila, ar ze Mabudor shuru-o nae shesh-o nae,
         tan ebadot korla. 34 Ar Ibrahime Filistini oḳolor desho bout din ḳaṭaila.

Hozrot Ibrahim (a:)-or moha kurbani221 I goṭonar bade Allae Ibrahimor eḳ forikka loila. Allae tanre ḍak dila, “Ibrahim!”
         Tain zuaf dila, “Ounu ami.” 2 Mabude formaila, “Tumar fuare, zare tumi oto mohobbot koro, hou ḳas maear fut Isʼhakre
         loia tumi Muria elaḳat zao. Hoḳano ze faṛor ḳota ami tumare ḳoimu, er ufre tare nia
         zalail kurbani deo.” 3 Teu Ibrahime fozore uṭia gadar fiṭit goddi lagaia tan fua Isʼhak, duizon gulam ar
         zalail kurbanir lagi laḳṛi ḳaṭia loia, ze zagar ḳota Allae tanre ḳoisla, hobaedi roana
         oila. 4 Tin dinor din Ibrahime souḳ tulia saiteu duroi taki hou zagaḳan deḳla. 5 Ou tan gulam oḳolre ḳoila, “Tumra gadaṭa loia ono ubao, ami ar amar fua hono gia ebadoti
         shesh ḳoria harle tumrar gese aimu.” 6 Ibrahime zalail kurbanir laḳṛir aṭa tan fua Isʼhakor ḳando tulia dia nize aguinor
         fatil ar suri loia, duio zone samnor bae aguaila. 7 Ou Isʼhake tan bafore ḳoila, “Baba.” Tain ḳoila, “Kitare baf ḳo?” Isʼhake ḳoila, “Ino
         to laḳṛi ar aguin ase, te kurbanir meṛar baichcha kuai?” 8 Tain zuaf dila, “Babare, kurbanir lagi Allae nize-u meṛar baichcha zugaiba.” Ota matte
         matte tara aguai gela.9 Allar fosondor zagat fousia Ibrahime kurbani ḳana banaia, laḳṛi hazaila. Bade nizor
         fua Isʼhakre bandia ou darur ufre hutaila. 10 Ar tain nizor fuare kurbanir lagi suri ato loila. 11 Ou Mabudor firistae asman tone tane ḍak dila, “Ibrahim! O Ibrahim!” Tain ḳoila, “Ounu
         ami.” 12 Firistae ḳoila, “Fuagur bae tumar at tulio na, ba tare ar kunta ḳorio na. Tumi zen
         Allare ḍorao ita buza gese, ḳaron amare tumar fua, tumar ḳas maear fua dan ḳorte-o
         na-kush oiso na.” 13 Ibrahime souḳ tuli saia deḳoin, tan ḳore eḳṭa dumba ar tar hing zongolor maze aṭki
         roise. Ou tain gia dumbaṭa ania, nizor fuar bodla zalail kurbani dila. 14 Tain hi zagar nam raḳla Iaoeh-Jirih [mani, Mabude zugain]. Erlagi oḳono manshe ḳoin,
         “Mabudor faṛo zugail oibo.”15 Mabudor firistae asman tone hirbar Ibrahimre ḍakia ḳoila, 16 “Huno, Mabude ḳoira, tumi oula ḳorlae, tumar fuare, tumar ḳas maear fuare dan ḳorteo
         naraz oilae na. Erlagi ami Mabude ḳosom ḳoria ḳoiar, 17 ami nichoe tumare boroḳot nazil ḳormu, tumar bongshore asmanor tera ar doriar soror
         balur laḳan behishab ḳormu. Tumar bongshe tarar dushmonor ṭaun oḳol doḳol ḳorba. 18 Ar tumar bongshor usillae duniar hoḳol zatie boroḳot hasil ḳorba. Ḳaron tumi amar
         hukum mancho.” 19 Bade Ibrahime tan gulam oḳlor gese firia aila, ar tara eḳloge Ber-Sheba namor zagat
         gela. Ou zagatu tain boshoti ḳorla.Hozrot Ibrahim (a:)-or bai Nahuror ḳandan20 I goṭonar bade Ibrahime ḳobor faila, tan bai Nahuror bibi Milkar ḳoegu fuain oisoin.
         21 Er boṛo fuar nam Auz, tar baiaintor nam Buz, ar Iramor baf Ḳomuel, 22 erbade Kesod, Hosho, Fildosh, Zidlof ar Botuel. Botuelor fuṛir nam Rebeka. 23 Ibrahimor bai Nahuror bibi Milkar feṭo taki i aṭzon fuar zonom oisil. 24 Nahuror eḳ hangar bou asil, tair nam Ruma. Tair feṭo Ṭeboh, Gohom, Tohosh ar Maḳar
         zonom oisil.

Bibi Saerar inteḳal ar ḳoebor231 Bibi Saera eḳ-sho shataish boros basila; Allae tane otodinor haeati disla. 2 Bade Kenan deshor Kiriot-Orbo mani Hebrono inteḳal ḳorla. Ar Ibrahime tan lagi bout
         kanda-ḳaṭi ar ahazari ḳorla. 3 Heshe tan murda bibir ges tone horia gia hou deshor Hiṭṭi oḳolre ḳoila, 4 “Ami to bideshi musafir oia afnarar ono roiar. Meherbani ḳori ḳobrostan banaibar lagi
         amare tuṛa zomi deukka, ami amar samne tone amar murdare dafon ḳori.” 5 Hiṭṭi oḳole tane ḳoila, 6 “Huzur, amrar ḳota hunoukka. Afne to amrar maze Allar mohobbotor buzurg. Amrar gurustanor
         maze zeno fosond oe, ono-u afnar murdare dafon ḳoroukka. Tanre dafon ḳorar lagi amrar
         ḳeu-u nizor banail ḳoebor saṛte omot korto nae.” 7 Ou Ibrahime ubaia hinor Hiṭṭi oḳolor samne mata nuaia ijjot kori ḳoila, 8 “Amar bibire ino dafon ḳorat zudi afnarar kunu omot na taḳe, te doea ḳori amar arziḳan
         hunoukka. Afnara amar oia Shuhoror fua Ifrunre ḳoukka, 9 tan zominor hesh matat Moḳfela ze guha ase, oḳanta zenu ḳobrostan bananir lagi tain
         fura dam loia amar gese besilain.” 10 Aro Hiṭṭi oḳolor loge i shomoe Ifruno hono boat asla. Ibrahimor mator zuafe hou Hiṭṭi
         oḳolor samne Ifrune ḳoila, 11 “Na, na, afne doea ḳori amar matḳan hunoukka. Ami hoḳolor samne-u i zomi ar guha afnare
         dilailam, afnar murdare dafon ḳorilain.” 12 Teu Ibrahime hirbar hinor hoḳolor samne mata nuaia, 13 hi deshor hokkolre hunaia Ifrunre ḳoila, “Hunoukka, zomiḳanor dam ami dilai. Afne-o
         zomiḳanor dam neukkagi, bade amar murdare ono dafon ḳormu.” 14 Ifrune tanre zuaf dila, 15 “Huzur, amar ḳota hunoukka, ou zomiḳanor dam oilogi sair-sho tola rufa, te afnar-amar
         lagi ita kunta-u nae. Afnar murdare ḳoebor dilaukka.” 16 Ou Ibrahime Ifrunor ḳota mania Hiṭṭi oḳolor samne tain, Ifrunor saoa dam mafik, faiḳari
         mafe sair-sho tola rufa tanre mafia dila.17 Ou laḳan Momri ṭaunor gese Moḳfelat Ifrunor ze zomin asil hou zomin ar honor guha
         ar zominor sairobae zoto gas-gasali asil, 18 ita hoḳolta-u hinor Hiṭṭi oḳol ar ṭaunor mukor hoḳolor samne, Ibrahimor malikanae
         ailo. 19 Bade Ibrahime Kenan deshor Momri ṭaun ba Hebronor Moḳfelar guhat tan bibi Saerare
         dafon ḳorla. 20 Ou laḳan Moḳfelar ou guha shoho asta zominḳan gurustanor lagi, Hiṭṭi oḳolor at tone
         Ibrahimor ato ailo.

Hozrot Isʼhak (a:) (24:1-26:35)Hozrot Isʼhak (a:)-or bia241 Ibrahim i shomoe kub murobbi ar zaoagir foti oigesoin. Mabude tanre hoḳolbae tone
         boroḳot nazil ḳorsla. 2 Ar tan ḳas gulam, baṛir furan ze gulamor ufre tan hoḳoltar bar deoa asil tare ḳoila,
         “Tumar atḳan amar urator tole harao. 3 Ami tumare asman-zominor malik Alla Mabudor name ḳosom ḳoraiar, ami ze Kenani oḳolor
         maze takiar, tarar kunu fuṛire amar fuar bou banaia tumi anio na. 4 Tumi amar desho gia, amar fua Isʼhakor lagi amar ḳesh-kuṭumor maz taki egu ḳoina saia
         anbae.” 5 Ou hi gulame tanre ḳoila, “Zudi kunu fuṛie amar loge i desho aite razi na oino, taile
         ze desh saṛia afne aisoin, afnar fuare ami hono loia zaitam ni?” 6 Tain ḳoila, “Ḳobordar! Tumi amar fuare kunumonte-u hino loia zaio na. 7 Ze asmani Alla Mabude amare, amar bafor baṛi ar zonom maṭi tone bar ḳoria anchoin,
         tain amar loge bat-soal ḳori ḳosom ḳoria ḳoisoin, i deshḳan tain amar oarish oḳolre
         diba. Tain tumar age-u tan firistare hono faṭaiba, zate amar fuar lagi tumi hon tone
         egu ḳoina antae faro. 8 Zudi kunu fuṛie tumar loge aite razi na oe, te amar i ḳosom taki tumi ḳalas; ta-o
         amar fuare tumi kunu laḳan-u hino loia zaio na.” 9 Ou hi gulame tan munib Ibrahimor urator tole at haraia oula ḳosom ḳorla.10 Bade hou gulame tan munibor uṭor fal taki doshṭa uṭ loila. Ar munibor bala bala zinish
         oḳol loia, Iram Nohoroim deshor zeno Nahur taḳta hobaedi roana oila. 11 Ar hainja bala zebla beṭinte fani anat baroin, ou shomoe hi gulame ṭaunor bare ek
         kuar ḳasat tan uṭ oḳolre toila. 12 Toia ou dua ḳorla, “O Mabud, amar munib Ibrahimor Alla, aroz ḳori, aiz amar samne
         kamiabi zair ḳoro, ar amar munib Ibrahimre meherbani ḳoro. 13 Deḳo, i ṭaunor fuṛinte fani neoat aira ar ami ino kuar ḳasat ubai roisi. 14 Te ou fuṛintor maze ami zare ḳoimu, ‘Afnar ḳoila lamaia amare tuṛa fani ḳaoaukka’,
         er zuafe zudi hou fuṛie ḳoin, ‘Afne fani ḳaukka ar afnar uṭ oḳolre-o ami fani ḳaoaimu’
         taile ou fuṛi-u zanu tumar gulam Isʼhakor lagi tumar fosondor fuṛi oino. Teu ami buzmu,
         tumi amar munibre meherbani ḳorlae.”15 Tan dua shesh na oiteu Botuelor fuṛi Rebekae ḳoila ḳaḳo loia ṭaun taki baroia aila.
         Ou Botuel oila Ibrahimor bai Nahuror Bibi Milkar fua. 16 Rebeka asla kub shundori, abiati, shoti nari. Tain kua taki ḳoila boria zebla uṭia
         aira, 17 ou shomoe-u Ibrahimor gulame douṛaia tan gese gia ḳoila, “Doea ḳori afnar ḳoila taki
         amare tuṛa fani ḳaoaukka.” 18 Rebekae ḳoila, “Huzur, fani ḳaukka.” Ou ḳota ḳoia-u tain zoldi ḳori ḳoilaṭa ḳaḳo tone
         ato ania fani ḳaite dila. 19 Fani ḳaoaibar bade Rebekae tanre ḳoila, “Ami afnar uṭ oḳolre-o tarar fias miṭaia fani
         ḳaoaimu, tara feṭ boria fani ḳaiba.” 20 Ḳoia-u tain zoldi ḳori fanir gamlat koilar fani ḍalia hirbar douṛaia kuar gese gela.
         Ar hoḳol uṭre fani tuli dila. 21 Mabude tan i sofor kamiab ḳorsoin ki na iṭa zanar lagi hi gulame nirobe Rebekar bae
         sai roila.22 Uṭ oḳole fani ḳaia harle, tain ada tolar eḳṭa shunar naḳor not ar dui ato dosh tolar
         duiṭa shunar bala Rebekare dia zikaila, 23 “Afnar babar nam kita? Afne ḳoukka sain, afnar bafor baṛit amrar rait taḳar zaga oibo
         ni?” 24 Rebekae ḳoila, “Amar babar nam Botuel. Dadar nam Nahur ar dadir nam Milka. 25 Te afnar uṭor ḳanir lagi amrar baṛit bout ker-busi ase ar roibar zaga-o ase.” 26 Ou hi gulame Mabudor soizda ḳoria ḳoila, 27 “Hokkol proshongsha Mabudor, zein amar munib Ibrahimor Alla. Tain amar malikre tan
         deoa oada raḳte ar imandari deḳaite faurisoin na. Tain amare-o fot sinaia amar munibor
         kuṭmor baṛit loia aisoin.”28 Rebekae douṛaia gia tan maʼr baṛir hoḳolre ita zanaila. 29 Rebekar eḳ bair nam asil Labon. Ou Labone douṛaia kuar ḳasat aila enre deḳta ḳori.
         30 Bonir ator bala ar naḳor not dekia, ar hi manshe zeta ḳoise ita hunia, tain aia deḳla,
         manushṭa kuar ḳandat tar uṭor gese ubai roise. 31 Labone tanre ḳoila, “O Mabudor rohomotor manush, aukka. Bare ubai roisoin ḳene? Ami
         afnarar lagi gor, ar uṭor lagi zaga zuit koria aisi.” 32 Ou hi gulame tarar baṛit gia uṭ oḳolor gaiṭ lamaiteu, Labone ḳer ar busi ania dila.
         Tane ar tan logor hoḳolre at-fao doar fani-o dila. 33 Bade tan samne ḳani deoa oilo, teu tain ḳoila, “Ami kitar lagi ino aisi, ita na hunaia
         ḳani ḳaitam nae.” Labone ḳoila, “Te ḳoilaukka.”34 Ou tain ḳoila, “Ami Ibrahimor gulam. 35 Amar malikre Mabude bout boroḳot nazil ḳorsoin, aiz tain bout doni-mani. Mabude tanre
         bout goru-meṛa, uṭ-gada, shuna-rufa, ar bandi-gulam disoin. 36 Tan bibi Saerar murobbi boeosho munibor eḳzon fua oisoin, ar ou fuare-u tain, tan
         hoḳolta dilaisoin. 37 Tain amare ḳosom ḳoraia ḳoisoin zen, tain ze desho boshot korra, hi Kenan deshor kunu
         fuṛire zate tan fuar bou na banai. 38 Er bodla tan bafor ar tan ḳandanor baṛit gia tan fuar lagi eḳzon ḳoina saia nei. 39 Ou ami amar munibre ḳoilam, ‘Zudi kunu fuṛi amar loge aite razi na oin?’ 40 Tain ḳoila, ‘Mabud, zanre ami kezmot kori, tain-u tan firistare faṭai diba, zate tumar
         sofor kamiab oe. Ar tumi amar nizor bongsho ar amar bafor ḳandan tone, egu fuṛire
         amar fuar lagi saia anbae. 41 Tarar hino gele zudi tara kunu fuṛire na dein, taile tumi amar i ḳosom taki ḳalas
         faibae.’42 “Ou aiz ami kuar gese aia dua ḳorlam, ‘O Mabud, amar munib Ibrahimor Alla, tumi zudi
         amar i sofor kamiab ḳoro taile, 43 deḳo, ami ou bora kuar gese ubai roisi, ar kunu fuṛie ono fani neoat aile ami ḳoimu,
         ḳoila taki amare tuṛa fani ḳaoao. 44 Ar zudi tai ḳoe, tumio fani ḳao ar tumar uṭ oḳolreo ami fani tulia dimu, taile ou
         fuṛi-u zanu amar munibor fuar lagi tumar fosond ḳora fuṛi oe.’45 “Amar dua shesh na oiteu deki, Rebekae ḳoila ḳaḳo loia kuat aira fani tulta. Fani
         tular bade ami ḳoilam, ‘Doea ḳori amare tuṛa fani ḳaoaukka.’ 46 Tain zoldi ḳori ḳaḳo tone ḳoila lamaia amare ḳoila, ‘Ou nein, fani ḳain. Ami afnar
         uṭ oḳolreo fani ḳaoaimu.’ Teu ami fani ḳailam, ar tain amar uṭ oḳolreo fani ḳaoaila.
         47 Bade ami tane zikailam, ‘Afne ḳar fuṛi?’ Tain ḳoila, ‘Ami Botuelor fuṛi, amar dadar
         nam Nahur ar dadir nam Milka.’ Ou ami tan naḳo not ar ato bala findaia dilam. 48 Bade ami Mabudor soizda ḳorlam. Ar zein amar munib Ibrahimor Alla, hou Mabudor shukur
         adae ḳorlam, tain-u amare ṭik fote salaia anchoin zate ami amar munibor batizire,
         tan fuar lagi tukaia fai. 49 Teu oḳon afnara amar munibor bae dorod ar insaf ḳorba ni, ḳoukka. Zudi na ḳoroin ta-o
         ḳoukka, zate ami ḍaine-baue zaitam fari.”50 Ou Labon ar Botuele ḳoila, “Goṭona to Mabud takiu oise. Oḳon amrar bala-bura matar
         kunta-u nae. 51 Ou deḳoukka, Rebeka to ono ase, te Mabudor hukum moto afnar munibor fuar bou banaibar
         lagi ere loia zaita farba.”52 I mat hunia Ibrahimor gulame Mabudor soizda ḳorla. 53 Erbade tain shuna-rufar goena-gaṭi ar ḳafoṛ-sufoṛ bar ḳoria Rebekare dila, erloge
         Rebekar ma-baireo bout dami dami ufohar dila. 54 Bade tain ar tan logor hoḳole ḳaoa-daoa shesh ḳoria hoḳano-u rait kaṭaila. Biane gum
         taki uṭia tain ḳoila, “Amar munibor gese zaoar lagi amare bidae dilaukka.” 55 Teu Rebekar ma ar baie ḳoila, “Fuṛigu aro doshḳan din amrar gese taḳouk, bade zaibone.”
         56 Ou hi gulame tarare ḳoila, “Mabude zebla amar i sofor kamiab ḳorsoin, taile amare
         deri na ḳoraia bidae dilaukka, amar munibor gese zaigi.” 57 Era ḳoila, “Amra taile fuṛire samne ania zikailai.” 58 Ar Rebekare ḍakia ania zikaila, “Tumi kita tan loge zaibae ni go?” Tain ḳoila, “Aichcha,
         zaimune.” 59 Ou tara Ibrahimor gulam ar tan logor manshor loge tarar boin ar tan bandi beṭire bidae
         dila. 60 Ar Rebekare dua ḳoria ḳoila, “Boin go, tumi laḳ laḳ aolador ma o. Tumar aolade dushmon
         oḳolre gail ḳorouk.” 61 Rebeka ar tan bandi oḳole toiar oia uṭor ufre soṛia, Ibrahimor gulamor ḳore oia roana
         dila. Ou laḳan hou gulame Rebekare loia baroila.62 Isʼhak i shomoe Negebo taḳta. Tain Ber-Lohoe-Rui namor zaga tone firot aila. 63 Eḳdin biali bala tain bondedi aṭat baroila. Aḳta-u souḳ tulia saia deḳla, ḳoeṭa uṭ
         aira. 64 Rebekae-o duroi tone Isʼhakre dekia-u uṭor ufor taki lami gela. 65 Ar hou gulamre zikaila, “Ou zein bondor mazedi amrar bae aira, ein ḳe?” Gulame ḳoila,
         “Ein to amar munib.” Ou Rebekae burkar forda lamai dila. 66 Ar hi gulame zeta zeta ḳoria aisoin, hoḳolta Isʼhakre zanaila. 67 Isʼhake tan ma Bibi Saerar tambut Rebekare loia gia tane bia ḳorla. Ar tanre maea
         ḳorla. Tan maʼr moutor bade, Rebekar maeae-u tan zano shanti faisla.

Bibi Katurar goro Hozrot Ibrahim (a:)-or ḳandan251 Ibrahime Katura namor aro eḳzon beṭire bia ḳorsla. 2 Tan feṭo Zimron, Zokshon, Modan, Madian, Zishboḳ ar Shuhar zonom oisil. 3 Shaba ar Dodan oila Zokshonor aolad. Ashuri, Loṭushi, Liummi oḳol oila Dodanor aolad.
         4 Madianor aolad oila Oifa, Efor, Honuk, Obid ar Ildaea. Era hoḳol-u Katurar aolad.
         5 Ibrahime tan hoḳolta Isʼhakre dilaila. 6 Oile tain zinda taḳte-u, tan heshor biar aolad oḳolre-o alga alga dan ḳoria, erare
         Isʼhakor loge na rakia fubedi, fubor desho faṭai dila.Hozrot Ibrahim (a:)-or inteḳal ar ḳoebor7 Ibrahim eḳ-sho fosottoir boros basila, Allae tane otodinor haeati disla. 8 Tain murobbi oia furafur buṛa boeosho inteḳal ḳorla, ar tan baf-dadar gese gia azila.
         9 Heshe tan fua Ismail ar Isʼhake Momri ṭaunor fubedi, Hiṭṭi Shuhoror fua Ifrunor zomir
         Moḳfela-guhat, tanre dafon ḳorla. 10 I zomiḳan tain Hiṭṭi oḳolor ges tone loisla. Ono-u tan bibi Saerare ar tane dafon
         ḳora oise. 11 Ibrahimor moutor bade Allae tan fua Isʼhakre boroḳot nazil ḳorla. Tain Ber-Lohoe-Ruir
         gese roita.Hozrot Ismail (a:)-or inteḳal ar ḳandan12 Ou oilo Ismailor ḳandanor boean. Bibi Saerar bandi Mishori Hazerar feṭo Ibrahimor
         fua Ismailor zonom oisil. 13 Ou oilo Ismailor aolador nam ar gusṭir boean. Tan boṛo fuar nam Nabaut, bade Ḳaedar,
         Odbel, Mibsom, 14 Mishma, Duma, Masa, 15 Hodod, Tema, Ziṭur, Nafish ar Kedma. 16 Ismailor ou barozon fua asla baro gusṭir shordar. Tarar namor laḳan hi gau ar tambu
         bisail zagaro ou nam oisil. 17 Ismailor haeat eḳ-sho shaṛtish boros asil, heshe tain mara gela ar tan baf-dadar gese
         gelagi. 18 Hobila tone Ashiriar bae Mishoror samnor Shur forzonto tan aolad oḳol roita. Ismaile
         tan hoḳol baiaintor galabae roar zaga faila.Hozrot Isʼhak (a:) ar tan bai Shek Ish19 Ou oilo Ibrahimor fua Isʼhakor ḳandan-nama. Ibrahimor goro Isʼhakor zonom oilo. 20 Isʼhake sallish boros boeosho tan mamur goror boin Rebekare anaia bia ḳorla. Rebeka
         oila Foddon-Iram deshor Irami Botuelor fuṛi, Irami Labonor boin. 21 Tan bou ni-aoladi asla gotike, Isʼhake Mabudor gese dua ḳorla. Mabude tan dua ḳobul
         ḳorla, ar Rebekar feṭo hurutta ailo. 22 Bade feṭor bitre huruttae loṛa-soṛa ḳorat lagla. Ou tain ḳoila, “Amar feṭo ila lager
         ḳene?” Ḳaron zanar lagi tain Mabudor gese dua ḳorla. 23 Mabude tanre ḳoila, “Tumar feṭo duiṭa zati ase, feṭo tone-u tara dui bongsho oia foeda
         oiba. Eḳ bongsho tone aroḳ bongsho shoktiala oibo, ar boṛogue hurugur kezmot korbo.”
         24 Hurutta foedar bala deḳoin, hasa-u tan feṭo zuṛor fua. 25 Foela zar zonom oilo he lal rongor ar tar shorilo foshomi ḳafṛor laḳan rumae bora.
         Tar nam raḳla Ish [mani, ruma-ala]. 26 Bade Ishor faor murat dori tar bair zonom oilo, er nam raḳla Iakub [mani, faot dorra].
         Isʼhakor shaiṭ boros boeosho era zuṛe foeda oila.27 Ou fuain boṛo oar bade Ish kub bala shikari ar morubumit faḳaora oila, oile Iakub
         asla nirai-zirai, tain tambut taḳta. 28 Shikaror gust moza lagto ḳori Isʼhake Ishre maea ḳorta, ar Rebekae Iakubre maea ḳorta.29 Eḳdin Iakube ḍail randisoin, ou shomoe tan boṛo bai Ish morubumi taki feṭor buke kub
         ḳator oia aila, aia huru bai Iakubre ḳoila, 30 “Baire, amar kub buk lagse. Te ou rongil, rongil ota amare feṭ bori ḳaite de.” Ou
         ḳotar lagi tan siṛ laglo Idum [mani, rongil]. 31 Iakube ḳoila, “Taile boṛo bai oar malikana, tumi aiz amar gese besilao.” 32 Ishe ḳoila, “Deḳo, amar zan baroizar, ar boṛo bair malikanadi ar kita ḳortam?” 33 Iakube ḳoila, “Age tumi amar gese ḳosom ḳoro.” Ou Ishe ḳosom ḳoria boṛo bai oar malikana
         Iakubor gese besilaila. 34 Bade Iakube Ishre ḍail ar ruṭi ḳaite dila. Ḳaoa-daoa ḳoria tain uṭia gelagi. Ou laḳan
         Ishe boṛo fua oar kunu dam-u raḳla na.

Hozrot Isʼhak (a:)-or gese Allar oada261 Ibrahimor zomanar laḳan ifira-o desho hirbar eḳ nidan deḳa dilo. Teu Isʼhak Gerar
         ṭauno Filistini oḳolor bashsha Abimalikor gese gelagi. 2 Ar Mabude Isʼhakre didar dia ḳoila, “Tumi Mishoro lamia zaio na. Ami tumare ze deshor
         ḳota ḳoimu, ono-u takio. 3 Ou desho tumi musafir oia ro. Ami tumar loge roia, tumare boroḳot nazil ḳormu. I desh
         oḳol ami tumare ar tumar oarish oḳolre dimu. Ar tumar baf Ibrahimor gese ami ze ḳosom
         ḳorslam, oḳṭa fura ḳormu. 4 Ami tumar oarish oḳolre asmanor terar laḳan behishab ḳormu, ou desh oḳol-o tarare
         dimu. Tumar oarishredi, duniair hoḳol zatie boroḳot hasil ḳorba. 5 Ibrahime amar mat hunia, amar hukum, amar ain ar amar shoriot oḳol amol ḳorse.”6 Ougi Isʼhak Gerar ṭauno roila. 7 Ar hinor manshe tan bour ḳota zikaile, tain ḳoila ein amar boin. Enre bou ḳoite tain
         ḍoraila, mone ḳorla, Rebeka shundori ḳoria hinor manshe Rebekare neoar lagi tanre
         kun ḳoriliba. 8 Isʼhak bout din hono roar bade eḳdin Filistini oḳolor bashsha Abimalike tan kiṛki
         baedi saia malum ḳorla, Isʼhake tan bibi Rebekare maea ḳorra. 9 Dekia tain Isʼhakre neoaia ḳoila, “Deḳoukka, Rebeka to asole afnar bibi, te afne ḳene
         tanre afnar boin ḳoila?” Isʼhake zuaf dila, “Ami mone ḳorslam tair lagi amar zan araimu.”
         10 Teu Abimalike ḳoila, “Amrar loge afne ita kita bebohar ḳorla? Zekunu manshe to afnar
         bibir loge mila-misha ḳorto sailo one ar afne amrare dushi banaila one.” 11 Bade Abimalike hoḳol manshore ou hukum zari ḳorla, ḳeu zudi Isʼhak ba tan bibir shorilo
         at dey, tare nichoe ḳatol ḳora oibo.12 Ar Isʼhake hi boros ḳet koria tan zomino rua bis taki eḳ-sho gun beshi foshol faila,
         Mabude tanre oula boroḳot nazil ḳorla. 13 Tan ḳali baṛteu laglo, aste aste tain kub maldar oigela. 14 Tan goru-sagol ar gulam-bandi oula baṛlo zen, ita dekia Filistini oḳole ingshaita
         lagla. 15 Ar tan baf Ibrahimor amolo, tan gulam oḳole ze kua oḳol kudisla, Filistini oḳole iguin
         maṭidi boria bond ḳorilaisla. 16 Bade Abimalike Isʼhakre ḳoila, “Afne amrar ges tone zaukkagi, afne to amra tone beshi
         shoktiala oigesoin.”17 Ou Isʼhake hon tone horia gia Gerar mora gangor soro tambu gaṛia roila. 18 Ar tan baf Ibrahimor amolor kuda kuain, tain hirbar kudila, ḳaron Ibrahimor moutor
         bade Filistini oḳole ita borilaisla. Ar tan bafe ou kuaintor ze nam raḳsla, tain-o
         ou nam raḳla. 19 Isʼhakor gulam oḳole ou gangor soro kudia fanir futala ek kua faila. 20 Ar Geraror raḳal oḳole tan raḳal oḳolor loge dorbar ḳoria ḳoilo, i fani amrar. Ou
         tain i kuar nam raḳla Eshoḳ [mani, dorbar]. 21 Bade Isʼhakor raḳal oḳole aro ek kua kudila, ar iṭa loiao tara dorbar ḳorla. Ou tain
         iṭar nam raḳla Shiṭna [mani, dushmoni]. 22 Heshe tain hon tone horia gia aro ek kua kudaila, ifira tara ar kunu dorbar ḳorla
         na. Teu Isʼhake ou kuar nam raḳla Rohobot [mani, bout zaga]. Tain ḳoila, “Oḳon Mabude-u
         amrare bout zaga dila, amra i desho aro baṛtam farmu.”23 Bade Isʼhake hon tone horia Ber-Shebat gelagi. 24 Hou rait-u Mabude tanre didar dia ḳoila, “Ami tumar baf Ibrahimor Alla. Tumi ḍoraio
         na, amar gulam Ibrahimor ḳatire ami tumar loge asi. Ami tumare boroḳot nazil ḳormu
         ar tumar bongsho baṛaimu.” 25 Ou Isʼhake hono ekkan kurbani ḳana banaia Mabudor nam loila. Hono tain tan tambu gaṛila
         ar tan gulam oḳle ek kua kudila.26 Bade Abimalike tan uzir Ohuzot ar shenapoti Fikulre loia Gerar taki Isʼhakor gese
         aila. 27 Isʼhake erare ḳoila, “Afnara amar gese kitar lagi aila? Afnara to ingsha ḳoria amare
         afnarar ges tone ḳedai dilaisoin.” 28 Tara ḳoila, “Amra oḳon saf buziar zen, Mabud afnar loge asoin. Erlagi afnar loge amrar
         egu oada oizauk. Aukka, amra eḳ chukti ḳorilai. 29 Amra zela afnare soisi na ar afnar balai saṛa kunu ḳeti ḳorsi na, zela afnare shantie
         bidae disi, oula afne-o amrare ḳeti ḳorta na. Afne-u to Mabudor boroḳotor manush.”
         30 Bade Isʼhake tarar lagi ḳana-dana zuit korle, tara ḳana-dana ḳorla. 31 Bador din biane uṭia tara duiozone ḳosom ḳorla. Ar Isʼhake tarare bidae dile, tara
         dilor maze shanti faia roana oila. 32 Hou dinu tan gulam oḳole aia tarar kuda ek kuar ḳobor zanaila, tara fanir lagal faisoin.
         33 Ou tain er nam dila Sheba [mani, ḳosom]. Erlagi aiz-o hinor nam Ber-Sheba roise.34 Ishe sallish boros boeosho Hiṭṭi Berir fuṛi Zihudit ar Hiṭṭi Elonor fuṛi Bashomotre
         shadi ḳorla. 35 I duio beṭie Isʼhak ar Rebekar zanor maze kub duḳ dila.

Hozrot Iakub (a:) (27:1–36:43)Hozrot Isʼhak (a:)-e huru fuare dua dila271 Murobbi boeosho Isʼhakor souḳor zuti ḳomi zaoae tain ar souḳe deḳta na. Tain tan boṛo
         fua Ishre anaia ḳoila, “Babare.” Ishe zuaf dila, “Ounu ami.” 2 Tain ḳoila, “Deḳo, ami to buṛa oigesi, kun din morizimu ḳoitam fariar na. 3 Tumi egu ḳam ḳoro; tumar atiar, tir donuḳ loia zongolo shikaro zao, ar amar lagi kunta
         shikar ḳoria, 4 amar fosondor bala ḳani toiar ḳori ano, teu morar age ita ḳaia amar zane tumare dua
         dibo.”5 Isʼhake zebla tan fua Ishor loge ita matira, i shomoe Rebekae ita hunsila. Teu Ish
         zebla shikaro gelagi, 6 tain aia tan fua Iakubre ḳoila, “Huno, ami hunlam tumar bafe tumar bai Ishre ḳoira,
         7 ‘Tumi amar lagi kunta shikar ḳori bala ḳani toiar ḳoro, teu ami morar age ota ḳaia,
         Mabudor samne tumare dua dimu.’ 8 Te re fut, ami tumare oḳon zeta ḳortae ḳoimu, tumi oula hunio. 9 Tumi gia fal taki duiṭa taza ḳoshi ano. Ami itadi tumar bafor shoḳor ḳani, asanoḳ
         moza ḳori randia dei. 10 Teu tumi ota loia tumar bafor gese zaio, tain ita ḳaia morar age tumare dua ḳorba.”
         11 Iakube tan maʼre ḳoila, “Huno, amar bai Ishor shoril to ruma-ala, amar shorilo to
         ruma nae. 12 Zudi babae amar shorilo atain, te mono ḳorba ami tane duka diar, taile ami duar bodla
         aro lannot ḍakia anmu.” 13 Teu tan maʼe ḳoila, “Futre, tumar i lannot amar ufre-u foṛouk. Tumi ḳali amar matḳan
         huno ar ḳoshiguin ania deo.” 14 Ou Iakube gia ḳoshi ania tan maʼre dila. Ar tan bafe zela shok koroin, tain oula moza
         ḳori randila. 15 Bade tain goror maze toa boṛo fua Ishor bala bala ḳafoṛ-sufoṛ ania tan huru fua Iakubre
         findaila. 16 Iakubor ato ar golat ze zagat ruma nae, hou zagat ou ḳoshir samṛa lagai dila. 17 Ar nizor randa hou mozar ḳani ar ruṭi tan fua Iakubor ato dila.18 Iakube tan bafor gese gia ḍak dila, “Baba.” Isʼhake zuaf dila, “Ounu ami, tumi ḳe
         re fut?” 19 Iakube tan bafore ḳoila, “Ami afnar boṛo fua Ish. Afne amare zela ḳoisla, ami oula
         ḳorsi. Doea ḳori uṭia boukka, amar shikaror gust kaukka, ḳaia harle afne amare dua
         diba.” 20 Isʼhake tan fuare ḳoila, “Babare, tumi oto zoldi shikar failae kila?” Tain ḳoila,
         “Afnar Mabud Allae milai disoin.” 21 Ou Isʼhake Iakubre ḳoila, “Baba, amar ḳasat ao teu tumar gotro at dia buzmu, tumi
         hasa-u amar fua Ish ni.” 22 Iakub tan baf Isʼhakor aro ḳasat gela. Tain shorilo ataia ḳoila, “Golar aoazṭa Iakubor,
         oile at duioḳan to Ishor.” 23 Iakubor at tan bai Ishor moto rume bora asil ḳori Isʼhake tanre sinla na. Ou tain
         Iakubre dua dila. 24 Tain zikaila, “Tumi kita hasa-u amar fua Ish ni?” Iakube ḳoila, “Ji oe baba.” 25 Ou Isʼhake ḳoila, “Fuar shikaror gust amar gese ano, ita ḳaia harle amar zane tumare
         dua dibo.” Iakube gust loia aile tain ḳaila. Bade tanre anguror rosh dile tain eota
         ḳaila. 26 Heshe tan bafe ḳoila, “O fut ao, ḳasat aia amare hunga deo.” 27 Ou Iakube ḳasat gia hunga dila, ar Isʼhake tan shorilor ḳafoṛor geran hungia tanre
         dua dila, “Deḳo, amar fuar geran to Mabudor boroḳoti ḳetor geranor laḳan. 28 Allae asmanor kua tone ar roshail zomin tone tumare deukka; bout foshol ar anguror
         rosh tumare deukka. 29 Hoḳol manush tumar gulam ouk, hoḳol zatie tumar gese mata nuauk. Nizor zator maze
         tumi boṛo murobbi o, tumar maʼr feṭor baiainte tumar gese mata nuauk. Ze tumare lannot
         dibo, tar ufre lannot foṛouk. Ze tumare dua ḳorbo, he rohomoti ouk.”Shek Ishe babaiti faona dua araila30 Isʼhake Iakubre dua ḳora shesh oile, Iakub tan baf Isʼhakor samne tone horte-u, tan
         bai Ishe shikar loia goro aila. 31 Taino bala ḳani toiar ḳoria bafor gese loia aia ḳoila, “Baba, uṭia boia afnar fuar
         shikaror gust kaukka, ḳaia harle afnar zane amare dua diba.” 32 Ou tan bafe ḳoila, “Tumi ḳe?” Tain ḳoila, “Baba, ami to afnar boṛo fua Ish.” 33 Ar Isʼhakor shorilo bezuita ḳafa shuru oilo. Ḳafi ḳafi tain ḳoila, “Taile amar gese
         shikaror gust loia ze aisil, he ḳe? Tumi aibar age-u ami ota ḳaia tare dua ḳorsi,
         ar duar fol he-u faibo.” 34 Bafor mat hunia-u Ishe ekebare buk bangia sillaia tan bafore ḳoila, “Bazan, amare,
         amare-o dua ḳoro!” 35 Isʼhake ḳoila, “Tumar baie aia soturi ḳoria tumar faona dua nisegi.” 36 Ishe ḳoila, “Tar nam Iakub [mani, dukabaz] nae ni? Hasa-u he duibar amare duka dise.
         Boṛo fua hishabe amar malikana he age suri ḳori nisil, ar deḳoukka, i fira amar dua-o
         loia gelogi.” Tain firia ḳoila, “Afne amar lagi kunu dua-u raḳsoin na ni?” 37 Isʼhake zuaf dila, “Huno, ami tare tumar neta banaisi, ar tar gusṭire tar gulam banaisi,
         tare foshol ar anguror rosh dia samani ḳorsi; oḳon tumar lagi ar kita ḳortamre fut?”
         38 Ishe firia tan bafore ḳoila, “O bazan, afnar gese kita ou eḳ dua-u asil ni? Bazan
         reba, afne amare, amare-o dua ḳoroukka!” Ota ḳoia tain zure zure sillaia ḳandat lagla.39 Ou tan baf Isʼhake ḳoila, “Tumar boshotḳanar maṭi nirosh oibo, hino asmanor kuao foṛto
         nae. 40 Toluar-u tumar zindegi oibo, ar nizor bair gulam oibae; oile zebla tumi na-manra oizibae,
         ou shomoe nizor gordona taki tar zual horaibae.”Hozrot Iakub (a:) Shek Ishor ges tone bagila41 Iakube tan bafor ges tone dua faisla ḳori Ishe tanre ingshaita lagla. Ishe mone mone
         ḳoila, “Amar bafor lagi moutor ḳandonor din aichche. Erbade-u tare kun ḳormu.” 42 Rebekae tan boṛo fua Ishor ita mata-mati hunla, teu huru fua Iakubre anaia ḳoila,
         “Huno, tumar bai Ishe tumare kun ḳorar niote dilre bandilaise. 43 Amar fut, tumi amar matḳan huno, tumi Haran ṭauno amar bai Labonor gese horia zaogi,
         44 ar tumar bair gusa na ḳoma forzonto tan gese taḳo. 45 Tar gusa ḳomigele, tumi tar loge zeta ḳorso ita he faurilile, ami ḳobriadi tumare
         anaimu. Kitallagi ami eḳdine tumra duiozonre araitam?”46 Bade Rebekae Isʼhakre ḳoila, “Ou Hiṭṭi fuṛintor lagi amar ar basar shad nai. Iakube-o
         zudi ou laḳan, i deshor kunu Hiṭṭi fuṛire shadi ḳorilae, taile amar ar basia-u lab
         kita?”

281 Rebekar mat hunia Isʼhake, Iakubre anaia dua ḳorla ar ou hukum dila, “Tumi Kenan deshor
         kunu fuṛire bia ḳorio na. 2 Tumi Foddon-Iram desho tumar nana Botuelor baṛit zaogi, hono tumar mamu Labonor kunu
         fuṛire bia ḳorio. 3 Shorbo-shoktiman Allae tumare boroḳot nazil ḳoroukka ar foldar ḳoria bout baṛaukka,
         zate ḳori tumi bout gusṭiala zati o. 4 Ze boroḳot tain Ibrahimre nazil ḳorsla, hou boroḳot tain tumare ar tumar bongshore
         dan ḳoroukka. Ar ze desh Allae Ibrahimre disoin, zeḳano tumi oḳon musafir aso, i deshḳan
         zanu tumar oe.” 5 Bade Isʼhake Iakubre bidae dila, ar tain Foddon-Iramo Irami Botuelor fua Labonor gese
         roana oila. Labon oila Rebekar bai, Iakub ar Ishor mamu.Hozrot Ismail (a:)-or fuṛir loge Shek Ishor bia6 Ishe zebla hunla, Isʼhake Iakubre dua ḳoria bia ḳoranir niote Foddon-Iramo faṭaisoin
         ar Kenani fuṛintore bia ḳorte nished ḳorsoin, 7 ar Iakube tan ma-bafor hukume Foddon-Iramo gesoingi, 8 ou Ishe buzla zen, tan baf Isʼhak Kenani beṭintor ufre kushi nae. 9 Erlagi dui bou taḳle-o tain Ibrahimor fua Ismailor gese gia tan fuṛi Moholotre bia
         ḳorla. Moholot oila Nabautor boin.Betelo Hozrot Iakub (a:)-or kuab10 Ar Iakube Ber-Sheba saṛia tan mamur baṛi Haran ṭaunor bae roana dila. 11 Foto eḳ zagat shuruz ḍubi gele tain honou rait kaṭaila. Honor fattordi hitan dia Iakube
         gumaita ḳori hutila. 12 Hutia harle kuabe deḳla, duniair ufre ekkan moi ubai roise, i moir mata asmano lagail.
         Tain deḳla Allar firista oḳole ogubae uṭa-nama ḳorra, 13 ar Mabude er ufre ubaia ḳoira, “Ami Mabud, tumar baf-dadain Ibrahimor Alla ar Isʼhakor
         Alla. Tumi ou ze zomino hutiso, iṭa ami tumare ar tumar oarish oḳolre dimu. 14 Tumar oarish oḳol duniair duil-balur laḳan behishab oiba. Ar fube-foisme, utore-douḳne
         sairobae meliziba. Tumi ar tumar bongshor mazedi duniair hokkol zatie boroḳot hasil
         ḳorba. 15 Ami tumar loge loge asi, tumi zeno-u zao na ḳene ami tumare hefazot kormu ar ou desho
         hirbar tumare firaia anmu. Ami tumare zeta zeta ḳoisi ita hasil oar age, tumare saṛtam
         nae.” 16 Bade Iakube gum taki uṭia ḳoila, “Taile hasa-u Mabud ino asoin, ami to zantam na.”
         17 Ou tain ḍoraia ḳoila, “Kizat gorom i zaga! Ikan nichchoe Allar gor, oḳano-u behestor
         duar.”18 Tain fozoror shomoe uṭia, ze fattorṭa tan matar tole hitan disla, ikṭa kuṭir moto
         ḳori gaṛia er ufre tel ḍalila. 19 Ar hi zagar nam raḳla Betel [mani, Baetulla], inor agor nam asil Luz. 20 Bade Iakube ḳosom ḳaia ḳoila, “Allae zudi amar i soforo hefazot koroin, tain amar
         ḳani-kuraḳ, findar lebas zugai dein, 21 ami hirbar sohi-salamote bafor baṛit firia ai, te ou Mabudre-u amar Alla manmu. 22 Ar ou ze fattor ami kuṭi gaṛia toilam, ono Baetulla shorif oibo. Ar tumi amare zotota
         dibae, er dosh baṭor eḳ baṭ ami nichoe tumare dilaimu.”

Hozrot Iakub (a:) mamar baṛit gela291 Bade Iakube aṭi aṭi fubor deshor manshor elaḳat gelagi. 2 Gia honor bondor maze ek kua deḳla. Hou kuar gese tin fal meṛa hutiroise; raḳal oḳole
         on tone tarare fani ḳaoain. Ar kuar muko boṛo eḳ fattor toa oise. 3 Hoḳol meṛar fal zebla ekḳano oito, teu raḳal oḳole kuar muk tone fattorgu horai dia
         meṛaintore fani ḳaoaito. Bade fattorre hirbar kuar muko toito.4 Iakube tarare zikaila, “Bai oḳol, afnara kun zagar manush?” Tara ḳoila, “Haran ṭaunor.”
         5 Ou tain ḳoila, “Afnara Nahuror nati Labonre sinoin ni?” Tara ḳoila, “Ji oe, sini.”
         6 Iakube zikaila, “Tain bala asoin ni?” Tara ḳoila, “Ji oe, bala asoin. Ounu tan fuṛi
         Rahelae meṛar fal loia aira.” 7 Tain ḳoila, “Deḳoukka, oḳono bout beil ase. Te foshu oḳol ekḳano oibar shomoe to oise
         na. Afnara meṛaintore fani ḳaoaia hirbar raḳat loia zaingi.” 8 Tara ḳoila, “Na, amra ila ḳortam fari na, hokkol fal ekḳano dola oile bade kuar muk
         tone fattor horaia amra meṛaintore fani ḳaoai.”9 Tain oḳono tarar loge mato roisoin, ou shomoe Rahelae tan bafor meṛar fal loia ono
         aila, tain i falor raḳalit asla. 10 Iakube tan mamu Labonor fuṛi Rahelare ar tan meṛar fal dekia-u kuar gese gia kuar
         muk tone fattorṭa horaia meṛaintore fani ḳaoaila. 11 Bade tain Rahelare maea dia zure zure ḳandita lagla. 12 Ar tain Rahelare ḳoila zen, tain Labonor baigna, Rebekar fua. Ou Rahelae douṛaia gia
         tan bafore i ḳobor dila.13 Labone tan baigna Iakubor ḳobor hunia douṛaia tan loge deḳa ḳorat aila. Tanre ainja
         ḳori doria hunga dia baṛit loia gela. Gia harle Iakube Labonre tan aibar hokkolta
         zanaila. 14 Labone ḳoila, “Tumi to amar-u zan ar amar-u gus.” Ar Iakub Labonor baṛit eḳ mash roila.Hozrot Iakub (a:)-or dui bia15 Eḳ mash bade Labone Iakubre ḳoila, “Tumi amar kuṭum oilae ḳori bina betone amar saḳri
         ḳortae ni ba? Tumare kita ditam, ḳoilao.” 16 Labonor duiṭa fuṛi asil. Boṛogur nam Lea ar hurugur nam Rahela. 17 Lear ḳali souḳ-u shundor asil, oile Rahelar goṭon ar sehara-surot, hokkolta shundor
         asil. 18 Iakube Rahelare fosond ḳorta ḳori tain ḳoila, “Afnar huru fuṛi Rahelar lagi ami shat
         boros afnar gulami ḳormu.” 19 Labone ḳoila, “Rahelare manshor ato deoar saite tumar gese deoa-u bala. Tumi amar
         gese ro.” 20 Teu Iakube Rahelar lagi shat boros gulami ḳorla. Rahelare mohobbot korta ḳori, ita
         eḳo boros tan gese eḳ dinor homan mono oilo.21 Heshe tain Labonre ḳoila, “Amar gulamir miad furigese. Oḳon amar boure amar ato shomzaia
         deukka, ami tair gese roitam sai.” 22 Teu Labone hou elaḳar hoḳol manshore biar daot koria ḳana-dana ḳaoaila. 23 Heshe rait oile tain tan fuṛi Leare Iakubor gese dila, ar Iakube en loge roila. 24 Labone nizor bandi Zilpare, tan fuṛi Lear bandigirit dila. 25 Oile biane uṭia deḳoin, ein to Lea. Teu Iakube Labonre ḳoila, “Afne amar loge ita
         kun zator ḳam ḳorla? Otodin ami Rahelar lagi afnar gulami ḳorsi nae ni? Te amare duka
         dila ḳene?” 26 Labone ḳoila, “Boṛo fuṛir age huru fuṛir bia deoa amrar deshor sol nae. 27 Tumi biar kushi-bashir haftaṭa faroite deo. Teu hi fuṛireo tumar gese bia dimu, oile
         tumi aro shat boros amar gulami ḳorte oibo.” 28 Iakube tan ḳota mania ou kushi-bashir hafta far ḳorla. Bade Labone tan fuṛi Rahelare-o
         Iakubor gese shadi dila. 29 Ar tan bandi Bilhare Rahelar bandigirit dila. 30 Iakube Rahelar loge-o roila, tain Lear saite Rahelare beshi maea ḳorta. Bade tain
         aro shat boros tan mamu Labonor gulami ḳorla.31 Oile Leare maea na ḳorae, Mabude Leare hurutta foedar ḳemota dila, ar Rahela ni-aoladi
         roila. 32 Ar Lear goro eḳ fua oilo. Tain fuar nam raḳla Ruben [mani, fuare deḳo]. Tain ḳoila,
         “Mabude amar duḳ deḳsoin, oḳon nichchoe amar zamaie amare maea ḳorba.” 33 Bade hirbar tan goro eḳ fua oilo. Tain fuar nam raḳla Shimion [mani, hunoin] tain
         ḳoila, “Amare elami ḳorar ḳota Mabude hunchoin, erlagi tain amare ou fua disoin.”
         34 Bade hirbar tan goro eḳ fua oilo. Tain ḳoila, “Oḳon amar zamaie amar loge ashik oiba,
         tan tinṭa fua amar feṭ tone foeda oilo.” Ou er nam raḳla Lebi [mani, ashik]. 35 Bade hirbar tan aro eḳ fua oile tain ḳoila, “Ifira ami Mabudor tarif ḳormu.” Ar tain
         ou fuar nam raḳla Ehuda [mani, tarif]. Erbade tan hurutta oa bond oigelo.

301 Rahelae zebla deḳla, tan goro Iakubor kunu aolad oira na, ou shomoe tan bonir bae
         ingsha foeda oilo. Tain Iakubre ḳoila, “Amare aolad deo, naile ami morizimu!” 2 Teu Rahelar loge Iakube kub gusa ḳoria ḳoila, “Ami kunu Alla ni? Tain-u to tumar feṭ
         bond ḳori disoin.” 3 Rahelae ḳoila, “Hunoukka, amar bandi Bilha ono ase, afne tair gese zaukka, tairedi
         hurutta faia ami-o hurutta-ala oizitam fari.” 4 Oḳan ḳoia hari Rahelae tan bandi Bilhare Iakubor gese hanga dila, ar Iakub tair gese
         roila. 5 Teu Bilhar goro Iakubor eḳ fua oilo. 6 Ar Rahelae ḳoila, “Allae amare insaf ḳorsoin, ar amar ahazari hunia egu fua disoin.”
         Tain i fuar nam raḳla Dan [mani, insaf]. 7 Bade Rahelar bandi Bilhar goro hirbar Iakubor dusra fua foeda oilo. 8 Ar Rahelae ḳoila, “Boinor loge moha laṛait ami zitsi.” Ou tain i fuar nam raḳla Noftali
         [mani, laṛai].9 Leae zebla deḳla tan goro ar hurutta oira na, teu tain-o tan bandi Zilpare Iakubor
         gese hanga dila. 10 Teu Lear bandi Zilpar feṭo Iakubor eḳ fua oilo. 11 Ar Leae ḳoila, “Amar ḳofal kulche!” Tain er nam raḳla Sadu [mani, ḳofal]. 12 Bade Lear bandi Zilpar goro Iakubor aroḳ fua oilo. 13 Ar Leae ḳoila, “Amar ḳoto shuk! Hoḳol beṭinte amare shuki ḳoiba.” Teu tain i fuar
         nam raḳla Ashir [mani, shuki].14 Gom daoar shomoe Rubene bondo gia kisu dutora-guṭa faia, tan ma Lear gese ania dila.
         Ar Rahelae Leare ḳoila, “Tumar fuar ḳoegu dutora-guṭa amare deo sain.” 15 Leae ḳoila, “Tumi amar zamaire doḳol ḳorso, itae oise na ni? Oḳon amar fuar dutora-guṭa-o
         sairae ni?” Rahelae ḳoila, “Taile tumar fuar dutora-guṭar bodla aiz rait tain tumar
         loge roibane.” 16 Hainja bala Iakube bondo tone aiteu Leae baroia tane ḳoila, “Aiz amar loge roibae,
         ḳaron amar fuar dutora-guṭar bodla ami tumare aolat nisi.” Ou hi rait tain Lear goro
         hutila. 17 Allae Lear dua ḳobul ḳorae, tan goro Iakubor fas nombor fuar zonom oilo. 18 Ou Leae ḳoila, “Amar zamair gese amar bandire dislam ḳori, Allae amare er bodla dila.”
         Erlagi tain i fuar nam raḳla Isaḳor [mani, bodla]. 19 Bade hirbar Lear goro Iakubor soe nombor fuar zonom oilo. 20 Leae ḳoila, “Allae amare bout boṛo eḳ niamot dila. Oḳon amar zamaie amare dam diba,
         ḳaron ami tan soegu fuar zonom disi.” Tain i fuar nam raḳla Sobulon [mani, dam]. 21 Heshe Lear eḳ fuṛi oilo, tair nam raḳla Dina.22 Allae Rahelar bae-o kial ḳorla. Tain Rahelar dua ḳobul ḳoria, tanre hurutta foedar
         takkot dila. 23 Ar Rahelar goro eḳ fua oile tain ḳoila, “Allae amar shorom horaisoin.” 24 Tain i fuar nam raḳla Iusuf [mani, baṛani]. Tain ḳoila, “Mabude amare arogu fua baṛai
         deukka.”Hozrot Iakub (a:)-or don-shompod baṛise25 Rahelar goro Iusuf oar bade, Iakube Labonre ḳoila, “Oḳon amare bidae dilaukka, ami
         nizor deshor baṛit zaigi. 26 Afne to zanoin, ami kila afnar gulami ḳorsi, ami amar bouain ar fua-fuṛir lagi afnar
         gulami ḳorsi. Oḳon tarare loia amare zaite deukka.” 27 Labone tanre ḳoila, “Amar lagi zudi tumar maea taḳe, te zaio na. Ami alamote buziar
         zen, tumar ḳatire Mabude amare-o boroḳot nazil ḳorsoin. 28 Tumar beton tumi nize-u ḳoilao. Ami tumare ola-u dimu.” 29 Ou Iakube tanre ḳoila, “Ami kila afnar gulami ḳorsi, ar amar ato afnar foshur fal
         kilaḳan oise, ita afne-u zanoin. 30 Ami aoar age afne gorib asla. Ar oḳon to baṛia boutta oise. Amar ḳarone Mabude afnare
         bout boroḳot disoin. Oile amar nizor foribaror lagi kundin ḳamai ḳortam?” 31 Teu Labone ḳoila, “Ami tumare kita ditam?” Iakube ḳoila, “Afne amare kunta-u na dia
         zudi amar egu mat raḳoin, taile ami hirbar afnar foshur falor kezmot kormu. 32 Ami aiz afnar foshur falor maze gia, fuṭa fuṭa dagala ar ḳala ar sitra meṛain ar sagolor
         maze sitra ar fuṭa fuṭa rongor hokkolṭi amar beton babot nimugi. 33 Teu afne zebla-u betonor ḳarone aiba, i shomoe deḳba, amar imandarie amar lagi zuaf
         dibo. Ar fuṭa fuṭa dagala ar ḳala ar sitra meṛain ar sagolor maze sitra ar fuṭa fuṭa
         rongorta saṛa ar kunta faile mono ḳorba, ami suri ḳorsi.” 34 Ou Labone ḳoila, “Aichcha, tumar ḳota-u ṭik taḳouk.” 35 Labone hou dinu fal taki lamba dagala ar sitra sagol, fuṭa fuṭa dag ar sitra tuṛa
         tuṛa dola sagin ar ḳala meṛa oḳol algaia nizor fuaintor gese dilaila. 36 Dia tain Iakubor ges taki tin dinor fot duroi horia gelagi ar Iakube Labonor baki
         fal oḳolre raḳat roila.37 Iakube libni, lauz ar armun gasor ḳasa ḍal ḳaṭia ufre taki baḳol falaia ḍalor maze
         lamba lamba dola dag dila. 38 Sagolor fale aia zeḳano fani ḳain, tain ou baḳol falail dagala ḍal oḳol, hono fanir
         gamlar samne toila. Ar fani ḳaoar shomoe era fal ḳaito. 39 Teu ou ḍalor gese aia fal ḳaoae tarar baichchain-o sitra, lamba dagala ar fuṭa fuṭa
         rongor oita.40 Bade tain ou baichchain algaita, ar Labonor ḍura-ala ar ḳala meṛaintor bae meṛintor
         souḳ raḳaita. Ou laḳan tain, tan nizor falre Labonor falor loge milaita na. 41 Ar zurala meṛi-saginte fal ḳaoar shomoe, tain gamlat tarar souḳor samne ou ḍal oḳol
         toita, 42 oile ḳomzur foshur samne i ḍalain toita na. Teu Labonor foshuin oita ḳomzur, ar Iakubor
         foshuin oita zurala. 43 Ou laḳan ḳam ḳoria tain bout doni oila. Tan gulam-bandi, uṭ-gada ar foshur fal bout
         boligelo.

Hozrot Iakub (a:) hour baṛi taki bagila311 Bade Iakubor ḳano ailo Labonor fuainte matira zen, “Iakube amrar bafor hokkolta nisegi,
         ar amrar bafor mal dia-u he maldar oigese.” 2 Ar Iakube-o kial ḳorla, tanbaedi Labonor agor hi monor bab ar nae. 3 Mabude Iakubre ḳoila, tumi tumar baf-dadar desho nizor manshor gese firia zaogi. Ami
         tumar loge taḳmu. 4 Ou Iakube ḳobria faṭaia Lea ar Rahelare bondo tan foshur falor gese anaia ḳoila, 5 “Ami tumartan bafor muk dekia buziar, tan agor hi monor bab amar bae nae, oile amar
         babar Alla amar loge loge roisoin. 6 Tumitain to zano zen, ami amar hoḳol shokti dia-u tan ḳoto gulami ḳorsi, 7 ta-o tain amare ṭogisoin ar dosh-doshbar ḳoria amar beton bodlaisoin, oile Allae amar
         kunu ḳeti oite disoin na. 8 Tain zebla ḳoila, tumar beton oibo, fuṭa fuṭa rongor foshu, teu falor hoḳol foshue
         ou laḳan baichcha dilo. Hirbar tain zebla ḳoila, tumar beton oibo ḍura-ala foshu,
         teu falor hoḳol foshue ḍura-ala baichcha dilo. 9 Allae ou laḳan ḳori tan falor foshu ania amare disoin.10 “Eḳbar foshuinte fal ḳaoar shomoe ami kuabe deḳlam, meṛi-sagintor ufre ze faṭa oḳol
         uṭira, iguin ḍura-ala, sitra ar fuṭa fuṭa rongor. 11 Kuabor maze Allar firistae amare ḍakila, ‘Iakub!’ Ami ḳoilam, ‘Ounu ami.’ 12 Tain ḳoila, ‘Tumi souḳ tulia deḳo, meṛi-sagintor ufre zeta faṭain uṭira, hokkolṭi
         ḍura-ala, sitra ar fuṭa fuṭa rongor. Labone tumar loge zeta zeta ḳorse, ita hoḳolta-u
         ami deḳsi. 13 Ami hou Betelor Alla, zeno tumi kuṭir ufre tel ḍalia amar name ḳosom ḳorslae. Oḳon
         solo, i desh saṛia tumar zonom maṭit firot zao.’”14 Ou Lea ar Rahelae ḳoila, “Babar shompottir kunu dabi ar amrar roilo ni? 15 Tain to amrare begana manush mono ḳoria, amrare besilaisoin ar amrar hokkolta-u ḳailisoin.
         16 Erlagi Allae amrar babar samana tone zotota nisoin, i hokkolṭi-u oḳon amrar ar amrar
         aolador oise. Te Allae tumare zela hukum ḳorsoin, tumi-o oula ḳoro.”17 Bade Iakube tan huruttain ar bibintore uṭor ufre tulia, 18 Foddon-Iramo tan ḳamail foshu oḳol ar mal-samana hokkolta loia, Kenan desho tan baf
         Isʼhakor gese roana dilaila. 19 Hou shomoe Labone tan meṛaintor ruma ḳaṭar lagi gesla, ar ou faḳe Rahelae tan bafor
         murti oḳol suri ḳorilila. 20 Iakube tan zaoar ḳota Irami Labonre na zanaia tanre ṭogila. 21 Ar tain hokkolta loia bagia, Furat gang faroia Giliodor faṛor samnedi zaoat roila.Houre Hozrot Iakub (a:)-re dorat aila22 Zaoar tin din bade Labone hunla zen, Iakub bagia gesoingi. 23 Ou tain ḳesh-kuṭumre loia, Iakubor ḳore oia shat dinor fot gia, Giliodor faṛo tarar
         lagal faila. 24 Oile raitor bala Allae kuabe Irami Labonor gese aia ḳoila, “Ḳobordar! Iakubre bala-bura
         kunta-u ḳoio na.”25 Iakube faṛor maze tambu gaṛisla, ar Labone gia tanre ono-u lagal failila, teu Labon
         ar tan ḳesh-kuṭum oḳole-o Giliodor hou faṛor maze tambu gaṛila. 26 Bade Labone Iakubre ḳoila, “Tumi ḳene ita ḳorlae? Amare ṭogia amar fuṛintore ḳene
         zuddor bondir laḳan loia ailae? 27 Ḳene tumi duka dia amare na zanaia, lukaia bagia ailae? Amare zanaile to ami kushi-bashi
         ḳoria, dutara ar mondira bazaia gan gaia, tumare bidae dilam one. 28 Tumi amar fuṛintore ar nati-noshare-o hunga dite-o dilae na, be-aḳolor moto ḳam ḳorlae.
         29 Oḳon ami to tumrar ḳeti ḳortam farmu, oile tumrar baf-dadar Allae goto rait amare
         ḳoisoin, ‘Ḳobordar! Iakubre bala-bura kunta-u ḳoio na.’ 30 Tumar bafor baṛit zaoar lagi mone ḳandisil ḳori, tumi bagia aiso manlam, te amar devta
         oḳol ḳene suri ḳorlae?” 31 Iakube zuaf dila, “Ami ḍoraislam, mono ḳorslam, afne zur ḳoria afnar fuṛintore, amar
         ges tone ḳaṛia raki diba. 32 Te oḳon zar gese afnar devtain faiba, tare zita raḳtam nae. Amrar ḳesh-kuṭmor samne
         hokkolta tallash ḳoria zudi afnar kunta fain, taile neukkagi.” Hou murti oḳol zen
         Rahelae suri ḳorsoin, ita to Iakube zanoin na.33 Ou Labone Iakub, Lea ar duio bandir tambut hamaia hoḳolta tukaia kunta na faia, heshe
         Lear tambu tone Rahelar tambut gia hamaila. 34 Rahelae i murti oḳol nia uṭor goddir bitre toia, tain ou goddir ufre boila. Labone
         tan tambur hoḳolta tukaia hono ita faila na. 35 Ar Rahelae tan bafore ḳoila, “Bazan ami uṭia ubaitam fariar na ḳori afne bezar oin
         na zen, beṭiara bemaror lagi amar shoril ḳaraf.” Ou Labone hi murti oḳol ar tukaia
         faila na.36 Heshe Iakube gusa oia Labonre siṛaia ḳoila, “Amar oforad kiano? Ami kita dush ḳorsi,
         afne amar ḳore oia oula ḳedanit aila? 37 Amar hoḳol mal-samana aulaia afnar goror kun zinishḳan faila? Faile ita afnar-amar
         ḳesh-kuṭmor samne raḳoukka, tara amrar bisar ḳorba. 38 Ami i bish boros afnar loge aslam. Er maze afnar kunu meṛi ba sagir feṭor baichcha
         nosṭo oise na ba afnar falor kunu meṛa-o ami ḳaisi na. 39 Ar zongli zanuare mara kunu foshu-o afnar gese anchi na, ita ami nize-u furia disi.
         Dino ba rait kunu foshu suri oile, afne amar ges taki boria loisoin. 40 Ami oula din ḳaṭaisi, dino zolsi gorome ar raite ḳafsi shite. Amar sokut gum aito
         na. 41 Ze bish boros afnar baṛit roisi, er souddo boros ami afnar dui fuṛir lagi gulami ḳorsi,
         ar soe boros gese afnar foshur lagi. Er maze afne dosh-doshbar amar betono bodlaisoin.
         42 Amar babar Alla, Ibrahimor Alla ar Isʼhake zanre ḍoraita tain zudi amar loge na taḳta,
         te hasa-u oḳon afne amare ḳali ate bidae dila one. Allae amar menot ar duḳ deḳsoin.
         Erlagi-u tain ḳail rait afnare domḳaisoin.”Hozrot Iakub (a:)-or loge houror chukti43 Labone Iakubre zuaf dila, “I fuṛin amar-u fuṛin, ar ou huruttain amar-u nati-nosha,
         ar i foshur fal oḳolo amar. Tumi ono zotota deḳrae, hoḳolta-u amar, ta-o amar fuṛintore
         ba tarar huruttaintore ami ar kita ḳormu? 44 Ao, amra duiozone eḳ chukti ḳorilai. Ou chuktir nishanaṭa tumar-amar maze shakki roibo.”
         45 Ou Iakube eḳ fattor loia kuṭi gaṛila. 46 Ar tan ḳesh-kuṭum oḳolre ḳoila, “Afnara-o fattor anoukka.” Teu tara-o fattor ania
         eḳ biṭa banaila, heshe ou biṭar gese ḳani ḳaila. 47 Labone hou biṭar nam raḳla Zigor-Shahoduta [mani, shakki-biṭa] oile Iakube er nam
         raḳla Gol-Ed. 48 Labone ḳoila, “Ou biṭa oḳon tone tumar-amar shakki oilo.” Erlagi ou biṭar nam oilo
         Gol-Ed, 49 ar ou kuṭir nam oilo Mishpa [mani, faharar zaga]. Labone ḳoila, “Amra zebla horia
         zaimugi ou shomoe Mabude-u tumar-amar fahara diba. 50 Tumi zudi amar fuṛintore duḳ deo ba amar fuṛin saṛa ar ḳeurore bia ḳoro, taile kunu
         manush amrar loge na roile-o Alla amrar shakki roila.”51 Labone Iakubre aro ḳoila, “Ou biṭa bae ar ou kuṭir bae sao, iṭa tumar-amar mazḳano
         ami gaṛlam. 52 I duioṭa tumar-amar shakki roilo. Tumi-o ingsha ḳori ou biṭa ar kuṭi ḍingaia aibae
         na ar ami-o burair niote ita ḍingaia zaitam nae. 53 Ibrahimor Alla, Nahuror uforala ar tarar bafor uforalae tumar-amar bisar ḳorba.” Ar
         Iakube, tan baf Isʼhake zanre ḍoraita tan name ḳosom ḳorla. 54 Iakube hou faṛor ufre kurbani ḳoria tan ḳesh-kuṭum oḳolre ḳaoar daoat dila. Ḳaoa-daoa
         shesh ḳoria hari tara hou faṛor maze rait roila.55 Bador din fozore Labone tan fuṛintore ar nati-noshare hunga dia dua ḳorla, heshe tan
         baṛi muka fot dila.

Mohonoimo firista oḳolor loge deḳa321 Iakub-o tan fote roana oile, Allar firista oḳole tanre deḳa dila. 2 Erare dekia tain ḳoila, “Ita Allar fouz.” Ar i zagar nam raḳla Mohonoim [mani, dui
         fouz].Shek Ishor gese ufohar faṭani3 Iakube tan age ḳori Seir ba Idum desho, tan boṛo bai Ishor gese ḳoezon ḳobria faṭaila.
         4 Tain erare hikai dila, “Tumra amar munib Ishre ḳoio, tan gulam Iakube ḳoise, ami otodin
         tone amrar mamu Labonor gese musafirit aslam. 5 Amar goru-gada, sagol-meṛa ar gulam-bandi hoḳolta-u ase. Amar munibor gese doea faoar
         ashae tumrare faṭailam.”6 Ḳobria oḳole firia aia Iakubre ḳoila, “Amra afnar bai Ishor gese geslam. Tain sair-sho
         manshore loia afnar loge mulaḳat korat aira.” 7 Ou Iakube ḍoraia kub ostir oigela. Tain logor hoḳol manshore, goru-sagol, meṛa-meṛi
         ar uṭ-gada oḳolre dui dole algaila. 8 Tain ḳoila, baie aia eḳ dolre hamla ḳorle-o aroḳ dol nirafode roibo.9 Ar Iakube dua ḳorla, “O Mabud, amar dada Ibrahimor Alla ar amar baba Isʼhakor Alla,
         tumi-u amare hukum ḳorso zen, ‘Tumar desho tumar nizor manshor gese firia zao, teu
         ami tumare rohom ḳormu.’ 10 Tumar i gulamor bae ze rohom ar imandari deḳaiso, ami ita kuntar-u laḳ nae. Ami to
         egu laṭi loia i Zordan gang far oislam, ar oḳon dui dol oigesi. 11 Mabud, ami aroz ḳoriar, amar bai Ishor at tone amare basao. Amar ḍor ḳorer, he aia
         bou fua-fuṛir loge amare-o kun ḳorbo. 12 Tumi-u to oada ḳorso, ‘Ami oboshsho-u tumar balai ḳormu, tumar oarish oḳolre doriar
         faror balur laḳan behishab ḳormu, zela gonia fuṛae na.’”13 Iakube i rait hono roila ar tan zotota asil er maz taki ḳotoḳan loia tan bai Ishor
         lagi eḳ ufohar toiar ḳorla. 14 Ita oilo dui-sho sagi, kuṛiṭa sagol, dui-sho meṛi, kuṛiṭa meṛa, 15 tishgu baichcha-ala dudor uṭ, dui kuṛi gai, doshgu bisal, ek kuṛi gadi ar doshgu gada,
         16 bade tain eḳ eḳ gulamor ato eḳ eḳ fal shomzai dia ḳoila, “Tumra amar age oia zao ar
         eḳ fal taki aroḳ falor maze faḳ rakio.” 17 Foela dolor gulamre tain hikai dila, “Amar bai Ishor loge deḳa oar bade zebla zikaiba,
         ‘Ḳoi zaitae ba? Tumi ḳar manush? Tumar homḳor foshuin ḳar?’ 18 Tumi zuaf dio, ‘Ita afnar gulam Iakubor. Tain amar munib Ishor lagi, ita ufohar faṭaisoin.
         Ar tain amrar ḳore oia aira.’ ” 19 Ou laḳan tain dui nombor, tin nombor dolor gulam oḳolre-o hikai dila zen, “Ishor loge
         deḳa oile tumra-o oula ḳoio. 20 Ar heshe ḳoio, afnar gulam Iakub-o amrar ḳore oia aira.” Iakube mono ḳorla, “Age ufohar
         oḳol faṭaia tane ṭanḍa ḳormu, bade tan loge deḳa-shakkat kormu, te tain amare maea
         ḳorilita faroin.” 21 Tan age oia ufohar oḳol gelogi, oile tain rait tan ḍerat roila.Firistar loge kustir bade noea nam Israil22 Heshe rait uṭia tan duio bibin, duio bandi ar egarogu fuare loia faoe aṭia, Zabbuk
         ḳalor hofaro toia aila. 23 Tain erare ḳal far ḳoraia tan hoḳol mal-samana-o hono faṭai dila. 24 Ar tain eḳla ono roila, teu gaibi eḳzon manush aia tan loge raitbor kusta-kusti ḳorla.
         25 Oile tain Iakubre ḳabu ḳorta na farae en urator zuṛat marla ar Iakubor urator aṛ zaga
         tone ḍuli gelo. 26 Heshe hi manshe ḳoila, “Fozor oizar, oḳon tumi amare saṛi deo.” Iakube ḳoila, “Afne
         amare dua na ḳorle saṛtam nae.” 27 Hi manshe zikaila, “Tumar nam kita?” Tain ḳoila, “Iakub.” 28 Ou hein ḳoila, “Tumi Alla ar manshor loge laṛai ḳoria zitso ḳori, tumar nam ar Iakub
         roito nae, tumar nam oilo Israil [mani, Allar loge kusti ḳorra].” 29 Iakube tanre ḳoila, “Afnar namḳan kita ḳoukka.” Tain ḳoila, “Tumi kitar lagi amar
         nam zikairae?” Heshe tain Iakubre dua ḳorla. 30 Ou Iakube i zagar nam raḳla Ponuel [mani, Allar surot]. Tain ḳoila, “Ami Alla Pakre
         mukamuki dekia-o zinda roisi.” 31 Ar Iakube Ponuel faronir bade shuruz uṭigelo. Tan urator mairor lagi lengṛaita lagla.
         32 Erlagi Boni Israile oḳono ranor zuṛar gust kain na, ḳaron tain urator zuṛar rogor
         maze Iakubre marsla.

Boṛo bai Shek Ishor loge miṭ-maṭ331 Iakube saia deḳla, tan boṛo bai Ishe sair-sho manush loia aguaia aira. Ou tain huruttaintore
         tan bibin Lea ar Rahela ar duio bandir gese baṭia dilaila. 2 Tain tan bandin ar tarar huruttaintore samnor ḳataro raḳla. Bade Lea ar tan huruttaintore,
         hoḳol heshe raḳla Rahela ar Iusufre. 3 Ar nize erar age gia shatbar maṭit soizda ḳoria tan bair gese azir oila.4 Teu Ishe tan gese douṛaia aia ainja ḳori golat doria hunga dila, ar duiozone ḳandita
         lagla. 5 Bade Ishe muk tulia ou beṭin ar huruttaintore dekia zikaila, “Tumar loge era ḳegu?”
         Tain ḳoila, “Allae tan rohomote afnar gulamre i huruttain disoin.” 6 Teu foela bandi oḳole Ishor ḳasat aia tarar hurutta loia mata nuaila, 7 bade Leae-o huruttaintore loia aguaia mata nuaila, heshe Iusuf ar Rahelae gia mata
         nuaila. 8 Teu Ishe ḳoila, “Foto zeta dolbol deḳlam, ita kior lagi?” Tain ḳoila, “Amar munibor
         gese doea faoar lagi.” 9 Ishe ḳoila, “Baire, amar boutta ase, tumar ita tumar-u taḳouk.” 10 Tain ḳoila, “Ji na, ami minot koria ḳoiar, zudi amar bae afnar doea oe, taile amar
         deoa i dokkina afne neukka. Afne zebla amare kushi mone ḳobul ḳorsoin, te afnar muk
         deḳa ar Allar surot deḳa amar lagi homan. 11 Allae amare rohomot dan ḳorsoin, amar boutta ase ar ou zeta ufohar afnar lagi anchi,
         ita afne neukka.” Tain oula minot-ḳajji ḳorae, Ishe ita ḳobul ḳorla. 12 Ishe ḳoila, “Solo, amra roana oi, ami tumar loge roimu.” 13 Iakube tanre ḳoila, “Amar munibe to zanra, i hurutta oḳol-o huru ar dudal gaiain-meṛin-o
         loge ase, bezan oia itare eḳdinu aṭaile, hokkolṭi moriziba. 14 Te munib, afne amar age zaukkagi, foshur fal ar hurutta oḳolor solar ḳemota buzia
         ami aste aste Seir elaḳat afnar gese airam.” 15 Ishe ḳoila, “Taile amar logor ota ḳoezonre tumar gese toia zaigi.” Tain ḳoila, “Itar
         dorḳar kita? Amar munibor gese ami ze rohom faisi, oṭa-u to boutta.” 16 Ar Ish hou din-u Seiror bae roana dilaila. 17 Oile Iakube Shukkuto fousia nizor lagi ḍera banaia, foshur falor lagio ḳoeḳan batan
         banaila, teu i zagar nam oilo Shukkut [mani, ḍera oḳol].18 Foddon-Iram tone baroia Iakube, sohi-salamote Kenan deshor Shikim ṭauno aia, ṭaunor
         bare tambuin gaṛila. 19 Heshe ou tambuala zominḳan tain, Shikimor baf Homuror fuaintor ges tone, rufar eḳ-sho
         ṭeḳa dia ḳorid ḳorla. 20 Ar hono ekkan kurbani ḳana banaia er nam dila El-Ilohe-Israil [mani, Alla, Israilor
         uforala].

Bibi Dinar loge ḳobisi ḳamor bodla loa341 Lear goro Dina name Iakubor ze fuṛi oisil, ein eḳdin honor fuṛintor loge deḳa ḳorat
         gela. 2 Ar Shikim namor eḳzon manshor souḳo foṛla. I Shikim asil Hibbi zatir shordar Homuror
         fua. Shikime ere zur ḳori doria nia ḳobisi ḳam ḳorillo. 3 Dinar bae tar dil ashik oigelo. He ere mohobbot kori erloge miṭa miṭa mat matto laglo.
         4 Bade Shikime tar baf Homurre ḳoilo, “Tumi ou ḳoinare amar loge biar bondobost koro.”5 Iakube ḳobor faila, Shikime tan fuṛire beijjoti ḳorse, oile tan fuain foshur fal loia
         bondo taḳae, tain na-matia nirai roila. 6 Shikimor baf Homure Iakubor gese biar mat loia ailo, 7 ar i ḳobor hunia Iakubor fuain-o bondo tone aila. Tara betaea gusa ar gorom oila,
         ḳaron Iakubor fuṛire beijjoti ḳorae Shikime asta Israilor loge beijjoti ar nazaiz
         ḳam ḳorse.8 Teu Homure erare ḳoilo, “Afnarar ḳoinar lagi amar fua ashik oigese. Doea ḳori, amar
         fuar loge er shadi dilaukka. 9 Amrar loge kuṭumita ḳoroukka, amrar ḳoinaintore afnara neukka ar afnararta amrare
         deukka. 10 Ar amrar loge taḳoukka, i asta deshu to samne roise, afnara ono-u taḳoin, ḳae-ḳarbar
         ḳoria, nizor malikana ḳaim ḳoroin.” 11 Shikime Dinar baf-baire ḳoila, “Amar bae afnara doea ḳoroin, afnara amar gese zeta
         saiba, ami ota-u dimu. 12 Mohorana ar mal-samana afnara zeta dabi ḳorba ami dimu, zekunu laḳan-u Dinare amar
         loge bia deukka.”13 Shikime tarar boinre beijjoti ḳorsil ḳori Iakubor fuainte tare ar tar baf Homurre
         bana deḳaia ḳoila, 14 “Mosolmani ḳam na ḳorail kunu damandor loge amrar boinre bia dile amrar beijjoti oibo.
         15 Oile ou ḳam ḳorle amra razi oimu, afnara hoḳol beṭainte mosolmani ḳoraia, amrar laḳan
         oiba. 16 Taile amrar fuṛintore afnarar gese dimu ar afnarar fuṛintore-o amra anmu, amra-o afnarar
         loge eḳ zati oia boshot kormu. 17 Oile afnara i mosolmanir ḳota na manle, amrar ḳoinare loia zaimugi.”18 Teu tarar i mate Homur ar tar fua Shikim kushi oila. 19 Ou Shikim oilo gusṭir maze hoḳol tone dami manush. He deri na ḳoria ḳota manilailo,
         ḳaron Iakubor fuṛir bae he ashik asil. 20 Bade ṭaunor duaror gese aia, Homur ar tan fuae hokkol manshor loge matia ḳoila, 21 “I manushguinte amrare kunu zamela ḳorer na. Amrar desho erar taḳar lagi bout zagao
         ase, te era ono-u taḳouk ar ḳae-ḳarbar ḳorouk, amra erar fuṛintore bia ḳoria ani ar
         amrar fuṛintore-o tarar gese dei. 22 Oile amra ekkan ḳam ḳorle, tara amrar loge eḳ zati oite razi asoin. Ḳamṭa oilo, tarar
         laḳan amrar-o hokkol beṭaintor mosolmani ḳorani lagbo. 23 Ar tarar goru-meṛa, mal-samana hokkolta-u to amrar oibo, tarar ḳotae razi oile-u tara
         amrar loge taḳba.” 24 Ou ṭaunor hoḳol beṭain Homur ar tan fua Shikimor mate razi oilo, ar tara hoḳolor mosolmani
         ḳam ḳorailo.25 Heshe tin dinor din zebla hoḳol beṭainte mosolmanir bedonae ḳoshṭo faira, ou shomoe
         Dinar afon bai Iakubor dui fua Shimion ar Lebi, tarar toluar loia ṭauno hamaia, erare
         be-kialo faia hoḳol beṭaintore ḳatol ḳorlo. 26 Tara Homur ar tan fua Shikimre-o toluardi ḳatol ḳoria Shikimor gor tone Dinare loia
         ailo. 27 Era tarar boinre beijjoti ḳorsil ḳori, Iakubor hoḳol fuainte mora lashor gese aia
         ṭauno luṭ-toraz ḳorla. 28 Ar ṭaunor bitor-bairor goru-gada, sagol-meṛa, ar ḳetor hoḳolta luṭia loia aila. 29 Hoḳol mal-samana, fua-fuṛin, beṭin, ar goror hoḳolta-o luṭ-faṭ ḳorla. 30 Heshe Iakube Shimion ar Lebire ḳoila, “Tumra i deshor Kenani ar Farizi oḳolor gese
         amare fosa-ginnar manush banaia mosiboto falaiso. Amar manush ḳom, oḳon tara ekḳano
         oia amare hamla ḳorle, ami foribaror hokkolre loia mormu.” 31 Tara zuaf dila, “He amrar boinre nia ḳanki banailito ni?”

Hozrot Iakub (a:) hirbar Betelo351 Erbade Alla Pake Iakubre ḳoila, “Tumi hirbar Betelo zaogi. Tumar bai Ishor ges tone
         bagibar bala, zein tumare doroshon disla, hou Alla Pakor name tumi hono ekkan kurbani
         ḳana banao.” 2 Teu Iakube tan afon manshore ar logor hoḳolre ḳoila, “Tumrar gese devtar zeta murtin
         ase, ita hokkolṭi falao; ar hoḳole pak-saf oia, saf-sutra lebas findo. 3 Ar solo, amra Betelo zaitamgi. Hono ami Allar name ekkan kurbani ḳana banaimu, zein
         mosibotor dino amar dua ḳobul ḳorsla, ar amar soforor logi oisla.” 4 Teu tarar zoto laḳan devtar murtin ar ḳanor zeorat asil, hoḳolta Iakubor ato dilaila.
         Tain ita nia Shikim ṭaunor ḳandat elon gasor tole gaṛilaila.5 Bade tara hon tone roana oila ar Allae sairobae, hoḳol gau-geramo eḳ ḍor foeda ḳorla,
         teu hinor kunu manshe Iakubor fuaintore ḳedanit gelo na. 6 Heshe Iakub ar tan logor hoḳole Kenan deshor Luz namor zaga, mani Betelo aia fousla.
         7 Ono tain ek kurbani ḳana banaia, ou zagar nam dila El-Betel [mani, Betelor Alla],
         ḳaron bair ges taki bagibar bala Allae ono-u tanre didar-doroshon disla. 8 Ar Rebekar daima Dobura mara gela. Tane Betelor lamat eḳ elon gasor tole maṭi dila,
         teu i zagar nam oilo Elon-Bakut [mani, ḳandonor gas].9 Iakube Foddon-Iram taki aoar bade, Allae hirbar tanre didar dia boroḳot nazil ḳorla.
         10 Allae ḳoila, “Tumar nam to Iakub; oile manshe tumare ar Iakub ḳoia ḍakta nae, tumare
         Israil ḳoiba.” Teu tan nam oilo Israil. 11 Allae tanre ḳoila, “Ami-u shorbo-shoktiman Alla. Tumi folala oia baṛo. Tuma tone eḳ
         zati foeda oibo, iṭa oibo bout gusṭiala zati, ar tumar ḳandano bashsha oḳol foeda
         oiba. 12 Ami Ibrahim ar Isʼhakre ze desh dan ḳorsi, hou desh oḳon tumare ar tumar bador oarishre
         dimu.” 13 Allae hono Iakubor loge batchit koria harle asmano toshrif nilagi. 14 Iakube hou batchitor zagat fattoror ek kuṭi gaṛia, er ufre tain Allar name shorbot-fanir
         sodga ḍalila, heshe tel-o ḍalila. 15 Allae zeḳano tanre didar disla, Iakube i zagar nam raḳsla Betel.16 Bade Iakub ar tan logor hoḳole Betel taki roana ḳoria Ifrato fousar bakka age, Rahelar
         hurutta oar bishe dorlo, tan kub toklif oilo. 17 Hurutta oar bish aro baṛlo, teu dai beṭie ḳoilo, “Ḍoraio na go, i bar-o tumar goro
         fua oibo.” 18 Oile Rahela mara gela. Morar bela tain fuar nam raḳla Bin-Oni [mani, amar toklifor
         fua] oile bafe tar nam raḳla Bin-Iamin [mani, amar bolor fua]. 19 Rahelar moutor bade Ifrat, mani Betelham, zaoar fotor ḳandat tanre maṭi deoa oilo.
         20 Maṭi dia harle Iakube tan ḳoeboror ufre eḳ fattoror kuṭi gaṛla, i kuṭi aizo ono ase.
         21 On tone Israile hirbar roana dila, ar Edor minar falaia aia tan tambu gaṛila.22 Israil zebla hono roira, ou faḳo Rubene gia tar bafor bador biar bou Bilhar loge zina
         ḳorlo ar ita Israilor ḳano gelo.23 Iakubor barozon fua asla, Lear torofa tan boṛo fua Ruben, bade Shimion, Lebi, Ehuda,
         Isaḳor ar Sobulon. 24 Rahelar torofa Iusuf ar Bin-Iamin. 25 Rahelar bandi Bilhar torofa, Dan ar Noftali. 26 Lear bandi Zilpar torofa, Sadu ar Ashir. Tan ou hurutta oḳol Foddon-Iramo oisla.Hozrot Isʼhak (a:)-or inteḳal27 Heshe Iakub Kiriot-Orbor, mani Hebronor ḳasat Momri namor zagat, tan baf Isʼhakor
         gese aila. Ou zagat Ibrahim ar Isʼhake-o boshot korta. 28 Isʼhakor boeosh eḳ-sho ashi boros oisil. 29 ar Isʼhak furafur buṛa oia, murobbi boeosho mara gia tan baf-dadar gese gia azila.
         Tan fua Ish ar Iakube tanre dafon ḳorla.
         
            

         
      

   
      
         36
Shek Ish urfe Idum ḳandanor neta oḳol361 Ou oilo Ish ba Idumor ḳandanor boean. 2 Ishe Kenani dui fuṛire bia ḳorsla. Era oila Hiṭṭi Elonor fuṛi Ada, ar Hibbi Zibionor
         natin, Onar fuṛi Oholibama. 3 Erar bade-o tain Ismailor fuṛi Nabautor boin Bashomotre bia ḳorsla. 4 Adar feṭo Ilifoz ar Bashomotor feṭo Ruelor zonom oisil, 5 ar Oholibamar feṭo Jiush, Zalom ar Kurohor zonom oisil. Ishor i fuaintor zonmo oisil
         Kenan desho.6 Bade Ishe tan bouain, fua-fuṛin, goror hoḳol manush ar foshur falain, Kenan desho
         ḳamai ḳora hoḳol don-doulot loia, tan bai Iakubor ges tone horia aroḳ desho gelagi.
         7 Ish ar Iakubor foshur fal, mal-samana oto beshi asil zen, era ekḳano roite hi deshor
         i zagae ar kulailo na. 8 Teu Ish Seiror faṛi elaḳat gia boshot korla. Ein-u Idum.9 Ou oilo Seiror faṛor Idumi oḳolor mul baf Ishor ḳandanor boean. 10 Ishor fuaintor nam oilo, Ilifoz ar Ruel. Ilifoz Adar fua, Ruel Bashomotor fua. 11 Ilifozor fuain oila, Toimon, Omar, Zofo, Gatam ar Ḳenaz. 12 Ishor fua Ilifozor Timna namor eḳ hangar bou asil, er goro Amaleḳor zonom oisil. Era
         hoḳole-u Ishor bou Adar aolad. 13 Ruelor fuain oila Nohot, Zarah, Shommo ar Mijja. Era Ishor bou Bashomotor aolad. 14 Zibionor natin, Onar fuṛi Oholibamar torofa Ishor fuain oila Jiush, Zalom ar Kuroh.15 Ishor aolador maze era asla gusṭir neta. Ishor boṛo fua Ilifozor fuain oila Toimon,
         Omar, Zofo, Ḳenaz, 16 Kuroh, Gatam, ar Amaleḳ. Era oila Idum desho, Adar fua Ilifozor aolad. 17 Ishor fua Ruelor fuain zera gusṭir neta oisla, tara oila Nohot, Zarah, Shommo ar Mijja.
         Era oila Idum desho Ishor bou Bashomotor fua Ruelor aolad. 18 Ishor bou Oholibamar ze fuain gusṭir neta oisla, tara oila Jiush, Zalom ar Kuroh.
         Era asla Onar fuṛi Oholibamar aolad. 19 Era oila Ish ba Idumor ḳandan ar gusṭir neta.20 Honor Hurio Seiror fuaintor nam oilo Luṭon, Shubol, Zibion, Ona, 21 Dishun, Etshor ar Dishan. Era hoḳole Idum desho Seiror fuain, Hurio ḳandanor neta
         asla. 22 Luṭonor fuar nam oilo Huri ar Hemam, ar bonir nam Timna. 23 Shubolor fuaintor nam oilo Olobon, Manohot, Ibal, Shofo ar Onom. 24 Zibionor fuaintor nam oilo Oa ar Ona. Ou Ona-u tan baba Zibionor gada raḳat gia, morubumir
         maze gorom fanir eḳ jorna tukaia faila. 25 Onar fuar nam Dishun ar fuṛir nam Oholibama. 26 Dishunor fuaintor nam oilo Himdon, Ishbon, Zitron ar Ḳoran. 27 Etshoror fuaintor nam oilo Bilhon, Zaoan ar Aḳon. 28 Dishunor fuaintor nam oilo Auz ar Oran. 29 Hurio oḳolor neta oila Luṭon, Shubol, Zibion, Ona, 30 Dishun, Etshor ar Dishan. Era oila Seir deshor Hurio gusṭir neta.31 Boni Israilor maze bashshai hukumot aibar age, Idum desho era-u raza asla. 32 Bauror fua Bela Idumor raza oila. Tan razdanir nam asil Dinhaba. 33 Bela morar bade, tan zagat Boshra ṭaunor Zarahor fua Zubob raza oila. 34 Zubob morar bade Toimon deshor Hushom honor raza oila. 35 Hushom morar bade tan zagat Bododor fua Hodod raza oila. Tain zuddo ḳori Muab deshor
         Madiani oḳolre araila. Tan razdanir nam oilo Obit. 36 Hodod morar bade Moshreḳa ṭaunor Samla honor raza oila. 37 Samla morar bade honor Furat gangor faror Rohobot ṭaunor Shoul raza oila. 38 Shoul morar bade tan zagat Akbaror fua Baal-Hanon raza oila. 39 Akbaror fua Baal-Hanon morar bade tan zagat Hodor raza oila. Tan razdanir nam asil
         Pau, ar tan bour nam asil Moheṭabel. Ein Moṭredor fuṛi ar Mezahabor natin.40 Ishor zeta aolad oḳol gusṭi ar elaḳar neta asla, tarar nam oilo, Timna, Oloba ar Zitet,
         41 Oholibama, Ela, Pinun, 42 Ḳenaz, Toimon, Mibzar, 43 Mogdiel ar Iram. Era asla zarzir deshor, zarzir elaḳar Idumi neta. Idumi oḳolor mul
         baf Ishor boean ono-u shesh.

Hozrot Iusuf (a:) (37:1–50:26)Hozrot Iusuf (a:)-or dui kuab371 Iakub Kenan desho-u roila, tan bafo hono musafir oia asla. 2 Ou oilo Iakubor ḳandanor boean. Iusufe shotro boros boeosh tone tan baiaintor loge
         meṛa-sagol raḳta. Tain huruman tone-u tan haton ma Bilha ar Zilpar fuaintor loge roita.
         Ar erar hoḳol bad sal-cholonor ḳobor bafore zanaita. 3 Iusuf, Israilor buṛa boeoshor fua gotike, tain ere hoḳol tone beshi maea ḳorta. Tain
         ere ek kandani zubba banai dila. 4 Bafe Iusufre hoḳol tone beshi maea ḳoroin dekia, baiainte tanre ginnaita. Tara en
         loge bala mone mat-ḳota-o matta na.5 Iusufe ek kuab dekia tan baiaintore hunaila, teu tara aro beshi ginnaila. 6 Tain ḳoila, “Ami kuabe kita deḳsi huno: 7 ami deḳlam, amra ḳetor maze danor muiṭ bandiar ar amar banda muiṭḳan ubaigelo, teu
         tumrar muiṭ oḳole amar muiṭre sairobae beria soizda ḳorer.” 8 Ou tan baiainte ḳoila, “Tui hasau amrar raza oite saire ni? Tui raza oia amrar ufre
         beṭagiri ḳorte ni?” Teu tan kuab ar tan mator lagi tara aro beshi ginnaila.9 Iusufe hirbar ek kuab dekia tan baiaintore hunaila. Tain ḳoila, “Huno, ami hirbar
         kuabe deḳsi, san-shuruz ar egaroṭa terae amare soizda ḳorer.” 10 Tain i kuabor ḳota tan baf ar baiaintor gese ḳoia harle, bafe tanre domḳaia ḳoila,
         “Tuin ita kun zator kuab deḳle, re fut? Tor ma baiain ar ami-o kita hasau tore soizda
         ḳortam ni?” 11 Ar Iusufre tan baiainte kub ingshaita. Oile bafe i kuabor ḳota mono raḳla.Gulam banaia baiainte besila12 Ar tan baiainte bafor foshur fal loia Shikimo raḳat gela. 13 Teu Israile Iusufre ḳoila, “Tor baiainte foshur fal raḳat Shikimo gesoin, te ae, ami
         tore-o hono faṭai.” Tain ḳoila, “Achcha, ami zaimu.” 14 Israile tane ḳoila, “Tui gia tor baiain ar foshur falor ḳobor-antor hunia aia amare
         ḳois.” Teu tain Iusufre Hebron tone Shikimo faṭaila. Ar Iusuf-o gia Shikimo azir oila.15 Aia harle tanre ḳetor maze gura-firat dekia eḳ beṭae zikaila, “Tumi kita tukairae
         ba?” 16 Iusufe ḳoila, “Ami amar baiaintore tukaiar. Afne zanoin ni, era foshur fal kun zagat
         raḳra?” 17 Hi beṭae ḳoila, “Tara in tone gesoingi. Ami hunchi tara matira, ao, amra Dutono zaigi.”
         Ou Iusufe tukai tukai Dutono gia tarare faila. 18 Baiainte duroi tone tanre deḳlo, ar tarar gese fousar age-u tara ene kun ḳorar motlob
         ḳorlo. 19 Tara eḳzone aroḳzonre ḳoilo, “Ou deḳo, kuab deḳra sab aira. 20 Ao, oḳon-u amra ene ḳotom ḳoria ou kufo harai dei; bade ḳoimu, kunu zongli zanuare
         ḳailaise, heshe deḳmune, tar kuabor dosha kita oe?” 21 Oile Rubene ita hunia tarar at taki enre basaibar lagi ḳoila, “Tare zane mario na.”
         22 Tain erare foramish dila, “Kun-ḳarafi ḳorat zaio na, nizor ate na maria ogure emneu
         kufor maze falai deo.” Oula tain Iusufre tarar at tone basaia, bafor ato faṭanir sesṭa
         ḳorla. 23 Iusuf tan baiaintor gese aiteu tara, tan gotor tone zubba kulilaila, hou ḳandani zubbaṭa
         ṭania kulilila. 24 Ar tane doria kufor maze falai dila. I kuf hukna asil, kunu fani asil na.25 Heshe tara ḳaoat boia saia deḳla, Giliod taki Ismaili eḳ beparir dol ibae ar. Era
         uṭor fiṭit kori kushboe moshla, agor, ar meshke-ambor loia Mishor desho zaita. 26 Ou Ehudae tar baiainre ḳoilo, “Doro, baire kun ḳoria amra lukaililam, teu amrar kita
         lab oibo? 27 He to amrar-u bai, amrar afon lou ar gust. Te tar shorilo at na dia ao, Ismaili oḳolor
         gese tare besilai.” Ou baiain-o razi oigela. 28 Hou Madiani bepari oḳol ḳasat aite-u, baiainte Iusufre kufo tone ṭania tulla ar ek
         kuṛi rufar ṭeḳar bodla, Ismaili oḳolor gese tane besilaila. Era Iusufre loia Mishoro
         gelagi.29 Bade Rubene hou kufor gese aia Iusufre na dekia, tan gotror kurta faṛilla. 30 Baiaintor gese gia ḳoila, “Fuagu to ino nae. Oḳon ami kita ḳortam?” 31 Ou tara eḳ bokri maria, er lou Iusufor hou zubbat lagaila. 32 Bade manushdi ou zubba tarar bafor gese faṭaia ḳoila, “Iṭa amra foto faisi, te afne
         bala ḳoria deḳoukka, iṭa afnar fuar zubba ni?” 33 Iakube i zubba sinia ḳoila, “Iṭa to amar fuar-u. Tare kunu zongli zanuare ḳailise,
         tare nichoe siṛi-biṛilaise.” 34 Tain finnor ḳafoṛ siṛia, ḳomoro solar soṭ bandia, fuar lagi bout din mattom ḳorla.
         35 Tan hoḳol fua-fuṛie tane buzaita saila, oile kunu buze-u tan buk ṭanḍa oilo na. Tain
         ḳoila, “Ami mattom ḳori ḳori amar fuar gese ḳoeboro hamaimu.” Fuar lagi tain ou laḳan
         ḳanda-ḳaṭit roila. 36 Er maze Madiani oḳole Iusufre Mishoro nia, Feraunor ḳormosari Puṭifor [Azizor] gese
         besilaila, i ḳormosari asla tan fordan gaḍ.

Bibi Tamaror loge Ehudar ḳobisi ḳam381 Ehudae tar baiaintore toia Odullom gaur Hira namor eḳ manshor loge roat gelo. 2 Hono roia Shua namor eḳ Kenani manshor fuṛir loge deḳa oilo, dekia he ou fuṛire bia
         ḳorlo. 3 Biar bade hou beṭir goro eḳ fua oilo, Ehudae tar nam raḳlo Eir. 4 Hirbar beṭir goro aroḳ fua oile, maʼe tar nam raḳlo Onon. 5 Heshe ou beṭir aroḳ fua oile, tar nam raḳlo Shela. I shomoe tara Koshib gaut roita.
         6 Ar Ehudae tar boṛo fua Eiror loge Tamar namor eḳ fuṛire bia dilo. 7 Oile tar i fua Mabudor nozoro kub ḳobis asil gotike, Mabude tare marilaila. 8 Ou Ehudae Ononre ḳoilo, “Tumar babire bia ḳorilao. Tair deor oae tumar zeta ḳora zorur
         ase, ita adae ḳoro ar nizor bair oarish foeda ḳoro.” 9 Onone zanto, i oarish tar nizor oito nae, ar tar bair oarish raḳte tar kial asil na
         gotike, tair loge mila-mishar shomoe tar biz baire maṭit falai dito. 10 Mabude tar i ḳame naraz oila, tain Eirre-o marilaila. 11 Ou Ehudae tar fuar bou Tamarre ḳoilo, “Amar fua Shela zotodin boṛo na oe, otodin tumar
         bafor baṛit gia ṛaṛi oia-u ro.” Ehudae ḍorailo, Shela-o tar baiaintor laḳan morizibo.
         Ar Tamar bafor baṛit gelogi.12 Bakka ḳoedin bade Ehudar bou, Shuar fuṛi morigelo, teu ḳanda-ḳaṭi ḳorar bade Ehudae
         shanti oia Odullom gaur tar dust Hirar loge Timna gaut, tar meṛar falor ruma ḳaṭra
         manshor gese roana dilo. 13 Ar Tamarre gia ḳeu ḳobor dilo “Tumar houre tan meṛar ruma ḳaṭar lagi Timnat zaira.”
         14 Tamare deḳlo, Shela boṛo oileo houre Shelar loge tair bia dira na, ou tai ṛaṛir ḳafoṛ
         bodlaia hazi-faṛi muko gumṭa dia, Aenaimor fotor muko gia boilo. Aenaim asil Timnat
         zaoar foto. 15 Ar tai muk lukaia raḳae, Ehudae mono ḳorlo igu silan beṭi. 16 Teu Ehudae fuar boure na sinae, fotor daro Tamaror gese gia ḳoilo, “Ao, tumar loge
         mila-misha ḳori.” Tamare ḳoilo, “Te amare kita dibae?” 17 He ḳoilo, “Amar fal tone sagolor baichcha egu faṭai dimu.” Tamare ḳoilo, “Iṭa faṭanir
         age amar gese kunta zimma toia zaukka.” 18 Ehudae ḳoilo, “Kita toitam?” Tai ḳoilo, “Afnar ou fita-ala sil ar afnar ator laṭi
         toia zaukka.” Teu Ehudae oguin zimma toia tair loge mila-misha ḳorlo ar Tamaror feṭo
         hurutta ailo. 19 Bade Tamar uṭia gelogi ar hi ḳafoṛ bodlaia hirbar ṛaṛir ḳafoṛ findilo.20 Heshe ou beṭir ges taki zimmar mal firot nibar lagi, tar Odullomor dustre dia sagolor
         baichcha egu faṭailo. He aia taire tukaia failo na. 21 Ou he honor manshore zikailo, “Aenaimor fotor daro eḳ shebok beṭi asil, ogu ḳoi?”
         Tara ḳoila, “Ino to ila kunu beṭi nae.” 22 Teu he Ehudar gese gia ḳoilo, “Ami gia taire tukaia failam na. Honor mansheo ḳoila,
         ino to ila kunu beṭi aise na.” 23 Ehudae ḳoilo, “Te ita ar tair gese-u taḳouk. Naile amra shorminda oimu. Sagolor baichcha
         to faṭailam, ta-o tumi ere tukaia failae na.”24 Onuman tin mash bade Ehudae hunlo, tar fuar bou Tamare zina ḳorse, erlagi tair hurutta
         oita. Ou Ehudae ḳoilo, “Ogure bare nia aguindi zalailao.” 25 Tamarre zebla bare nira, ou shomoe tair hourre ḳobor dilo zen, “Zar hurutta amar feṭo
         ase, ou mal-samana oḳol tar. Te deḳoukka, ou fita-ala sil ar laṭigu ḳar sinoin ni?”
         26 Ehudae ita dekia ḳoilo, “Tai to ama taki bout boṛo forezgar. Amar fua Shelar loge
         taire bia ḳoraisi na.” Erbade Ehudae ar kunudin-o Tamaror gese hutise na.27 Hurutta oibar bala deḳoin, Tamaror feṭo zuṛor hurutta. 28 Foela egue tar at bar ḳorlo ar dai beṭie lal shuta eḳsa tar ato bandia ḳoilo, “Igu
         foela foeda oilo.” 29 Oile he at ṭan dia bitre nilogi, teu tar bai foela baroilo ar dai beṭie ḳoilo, “Tumi
         kila fak koria baroilae?” Erlagi er nam oilo Firuz [mani, fak kora]. 30 Bade tar bai lal shuta ato banda loia baroilo, tar nam raḳla Zarah.
         
            

         
      

   
      
         39
Hozrot Iusuf (a:) ar Azizor bou391 Iusufre Mishor desho loia zaoar bade, Ismaili oḳolor ges tone, Aziz namor Feraunor
         eḳzon Mishori ḳormosarie, Iusufre ḳorid ḳorla. Aziz oila Feraunor fordan gaḍ. 2 Mabude Iusufor logi oila, erlagi Iusuf hoḳol ḳamo kamiab oila. Tain hou Mishori munibor
         baṛit kam ḳorta. 3 Mabud tan loge loge asoin ar hoḳol ḳamo tane kamiab ḳorra, tan munibe-o ita buzilaila.
         4 Teu munibe Iusufre maea ḳorta lagla, tane munibor ḳas kezmotgar banaila ar tan baṛir
         hoḳolta deḳa-hunar baro Iusufor gese shomzai dila. 5 Iusufre tan baṛir ar hoḳoltar bar shofi deoar bade tone, Mabude Iusufor lagi-u, tan
         munibor hoḳoltar maze boroḳot nazil ḳorla. Azizor baṛit ar ḳet-ḳamar, hoḳol zagat
         Mabude boroḳot nazil ḳorla. 6 Ita dekia Azize tan hoḳoltar bar Iusufor ufre shofi dila, tan nizor ḳana-dana saṛa
         ar kuntar-u ḳobor loita na.Iusufor shorilor goṭon ar seharao shundor asil. 7 Ita dekia tan munibor boue tan bae lalos ḳorlo. Tai Iusufre ḳoilo, “Amar bisnat ao.”
         8 Oile Iusuf razi na oia munibor boure ḳoila, “Deḳoukka, i baṛit kita kita ase, amar
         munibe kunta-u ḳobor loin na, hoḳoltar bar amar ufre shomzai disoin. 9 I baṛit ama taki boṛo ar ḳeu nae. Afne to tan bibi, erlagi afnare saṛa ar hoḳolre
         tain amar zimmae raḳsoin, te ami kila oto boṛo eḳ zogoinno ḳam ḳoria Allar birudde
         guna ḳortam?” 10 Tai hamesha Iusufre oula minot korle-o Iusufe tair gese hutte ba ḳasat roiteo razi
         oila na. 11 Heshe eḳdin kunu ek kamor lagi Iusuf goror bitre hamaila, ou shomoe ar ḳeu hino asil
         na. 12 Teu Azizor boue Iusufor ḳafoṛo dori ḳoilo, “Amar bisnat ae.” Oile Iusufe tan ḳafoṛ
         falaia douṛia gelagi. 13 Iusufe tair ato ḳafoṛ toia douṛaia gelagi ḳori, 14 Azizor boue goror manshore ḍakia ḳoilo, “Huno, tain amrar loge tamsha ḳorar lagi i
         Ibrani beṭare anchoin. He amare beijjoti ḳorar motlobe goro hamaisil, ou ami sillaia
         uṭsi. 15 Amar sillani hunia he tar finnor ḳafoṛ amar gese toia bagise.” 16 Iusufor munib baṛit na aoa forzonto, i ḳafoṛ tai nizor gese raḳlo. 17 Tain aia harle tai nalish dilo “Tumi ze Ibrani gulamre amrar gese ancho, he amare
         beijjoti ḳorar motlobe amar goro hamaisil. 18 Oile amar hauka-hauki ar sillanie he amar gese tar ḳafoṛ falai toia bagise.”19 Bour mat hunia Iusufor munibe gusae aguin oigela. Tan boue ḳoilo, “Tumar gulame amar
         loge ou laḳan ḳam ḳorse.” 20 Teu Azize Iusufre nia zel ḳanat haraila.Zel ḳanat Hozrot Iusuf (a:)Mishoror bashshar bondi oḳolre zeno raḳoin, tane-o hou zel ḳanat toila. 21 Oile Iusufor ufre Mabudor saea asil, tain Iusufre boṛo zelar sabor gese maear manush
         banaila. 22 Boṛo zelar sabe zel ḳanar hoḳol bondi oḳolor shordari Iusufor ufre saṛi dila, teu
         honor hoḳol ḳam-ḳaz Iusufor hukume solto. 23 Ar boṛo zelar sabe kunta-u deḳa-huna ḳora lagto na, ḳaron Mabud Iusufor loge asla,
         erlagi Iusufe zetat at dita, Mabude ita kamiab ḳorta.

Zel ḳanat dui ḳoeodir kuab401 Itar bade Mishoror bashshar dorbaror shorab bilai deora ar ruṭi banaora i duiozone
         bashshar gese ḳosur ḳorla. 2 Teu Feraun tara duiozonor ufre gusa oila, 3 tain erare bondi ḳoria tan boṛo zollador baṛir zelo haraila. Ou zelo Iusufo asla.
         4 Boṛo zollade i duio ḳoeodir bar-o Iusufor ato dila, ar Iusufe tarar kezmot korta lagla.
         Oula era kisudin zelo roila. 5 Bade Mishoror bashshar hou ruṭi banaora ar shorab bilaora duiozone eḳ raite duḳan
         kuab deḳla, tarar kuabor mani-o asil dui laḳan. 6 Biane Iusufe tarar gese gia deḳla, tara kub mon-mora oiroisoin. 7 Iusufe tarare zikaila, “Kita oise, aiz oto bezar ḳene?” 8 Tara zuaf dila, “Amra to kuab deḳsi, oile er tabir buzai deora ḳeu nae.” Iusufe tarare
         ḳoila, “Mani buzanir ḳemota kita Allae dein na ni? Deki sain, amare hunaukka.”9 Ou hi shorab bilaorae, tan shofon Iusufre hunaila. He ḳoilo, “Ami deḳlam, amar samne
         eḳ anguror gas. 10 Gasor tingu ḍal ase; hou ḍalo kuṛi baronir loge loge ful dorlo, ar soṛa soṛa angur
         dori faki gelo. 11 Ou shomoe Feraunor shorbotor fiala amar ato asil. Ami hou angur oḳol sifia rosh bar
         ḳori Feraunor ato dilam.” 12 Iusufe tare ḳoila, “Afnar shofnor mani oilo, tin ḍal mani tin din. 13 Ou tin dinor maze Feraune afnare bar ḳoria hirbar agor ḳamo lagaiba. Afne hirbar agor
         laḳan Feraunor ato fiala tuli diba. 14 Oile afnare minoti ḳori ḳoiar, afnar balai oar bade amare mono ḳorba ar doea ḳori
         Feraunor gese amar ḳota ḳoia, i zelḳana tone amare ḳalas ḳoraiba. 15 Ibrani oḳolor desh tone amare zur ḳori doria ana oise. Ar ono aia-o ami zel ḳaṭar
         moto emon kunta ḳorsi na.”16 Bade hi ruṭi banaorae zebla deḳlo zen, shorab bilaorar kuabor mani bala ase, teu he
         Iusufre ḳoilo, “Ami-o kuabe deḳsi, deḳlam zen amar matat tin ṭukri moedar ruṭi loisi.
         17 Ar uforor ṭukrit asil, Feraunor lagi bout zator fiṭa; teu faki oḳole aia, amar matar
         uforor ṭukri taki ita ḳailira.” 18 Iusufe zuaf dila, “I shofnor tabir oilo, tin ṭukri mani tin din. 19 Ou tin dinor maze, Feraune afnar doṛ tone ḳolla algaia, gasor maze loṭḳaiba, heshe
         fakinte aia afnar doṛor gust ḳaiba.”20 Er tin dinor din Feraunor zonmodin asil. Feraune tan dorbaror hoḳol manshor lagi,
         ḳani tiar ḳoraila. Ar hou ruṭi banaora ar shorab bilaora duiozonre anaia tan dorbaror
         samne azir ḳorla. 21 Tain shorab bilaorare hirbar tan ḳamo lagaila, he Feraunor ato hirbar fiala tulia
         dilo. 22 Oile ruṭi banaorare gaso loṭḳaila. Iusufe zela ḳoisla, ekkere oula oilo. 23 Ta-o Iusufor ḳota hi shorab bilaorar iad roilo na, he faurililo.

Bashsha Feraunor dui kuab411 Er fura dui boros bade Feraune kuabe deḳla. Tain deḳla, Nil nodor gese tain ubai roisoin,
         2 ar Nil nod tone shatgu shundor tortaza goru uṭia aia nol bonor maze aṭia ḳaira. 3 Erbade deḳoin, aro shatgu halaḳ ar ḳobisor laḳan goru uṭia aia, Nil nodor faror hou
         goruintor ḳasat ubailo. 4 Heshe ou halaḳ ar ḳobisor laḳan goruinte hou shundor ar tortaza shato gorure ḳaililo,
         teu Feraunor gum bangi gelo. 5 Bade tain hirbar gumaila ar duara kuabe deḳla, eḳ gomor ḍeṭat shatgu fusṭo ar taza
         soṛa baroise. 6 Heshe baroilo, fubali batashor gorome hukna shatgu ḳom fusṭo susa-ala soṛa, 7 ar ou ḳom fusṭo soṛae hou shato fusṭo-taza soṛare gililailo. Bade Feraunor gum bangi
         gelo, tain buzla zen ita to kuab. 8 Biane tan mon ostir oigelo, teu Mishor deshor hoḳol zadugir ar fonḍitre ḳobriadi anaia,
         tan kuab tarare hunaila, oile erar ḳeu er tabir ḳoito farlo na.9 Heshe Feraunor hou shorab bilaorae ḳoilo, “Huzur, aiz amar eḳ dush mono oise. 10 Bout din age huzure nizor dui gulamor ufre gusa ḳorsla, tain amare ar ruṭi banaorare
         boṛo zelar sabor baṛir zelo toisla. 11 Ar eḳ raite amra duiozone alog alog kuab deḳlam, duio kuabor dui laḳan tabir asil.
         12 I shomoe zelar sabor, eḳ Ibrani zuan gulam-o ono asil. Tare amrar kuabor ḳota hunailam,
         ar he amrar kuabor tabir ḳoia dilo. 13 He amrar kuabor tabir zela ḳoisil, ekkere ou laḳan-u folilo. Huzure amare hirbar tan
         ḳamo lagaila, oile ruṭi banaorare gaso loṭḳaila.”14 Ou Feraune Iusufre anar lagi manush faṭaila, tara gia zoldi ḳori zelḳana tone tanre
         bar ḳori anla. Iusufe daṛi-mus ḳamaia, ḳafoṛ bodlaia Feraunor dorbaro azir oila. 15 Feraune tanre ḳoila, “Ami ekkan kuab deḳsi, oile er tabir ḳeu ḳoito farer na. Te ami
         hunlam zen tumar gese kuab hunaile, tumi er tabir ḳoitae faro.” 16 Iusufe zuaf dila, “Hi ḳemota to amar nae, Alla Pake moharazor dilor shantir zuaf bataia
         dibane.” 17 Feraune Iusufre ḳoila, “Kuabe deḳlam, ami Nil nodor faro ubai roisi. 18 Ar deki, gango tone shatgu shundor, tortaza goru uṭia aia nol bonor maze aṭia ḳaira.
         19 Erbade aro shatgu goru uṭia ailo. Ita halaḳ ar ḳobisor laḳan, Mishor deshor kunuḳano
         ilaḳan be-surot goru kunudino deḳsi na. 20 Bade ou halaḳ ar be-surot goruinte, agor hi shato tortaza gorure ḳaililo. 21 Oile tara itare gilar bade, ḳaise ḳori buzao gelo na, ḳaron tara agor laḳan-u halaḳ
         ar be-surot roilo. Heshe amar gum bangi gelo. 22 Bade ami hirbar deḳlam, gomor eḳ ḍeṭar maze shatgu boṛo ar fusṭo soṛa baroilo. 23 Fubali haoar gorome hukna shatgu ḳom fusṭo susa-ala soṛao baroilo. 24 Ar ou shato soṛae, hou taza shato soṛare gilililo. I kuab ami zadugir oḳolre hunaislam,
         oile ḳeu er mani ḳoito farse na.”25 Iusufe Feraunre ḳoila, “Huzur, i duio kuab-u adote eḳ. Allae zeta ḳorta saira, ita
         afnare deḳaisoin. 26 Ou tortaza shato gorur mani shat boros, ar fusṭo shato gomor soṛar mani-o shat boros.
         Duio kuab-u eḳ. 27 Ar heshe uṭia aoa shato halaḳ ar be-surot goru, ar fubali haoar gorome hukna shato
         gomor soṛa, erar mani oilo, aḳalor shat boros. 28 Te Allae zeta ḳorta saira, ita moharazre deḳaisoin. Ou ḳota-u ami afnare age ḳoisi.
         29 Hunoukka, hara Mishor desho shat boros kub beshi foshol folibo. 30 Erbade-u aibo aḳalor shat boros. Teu agor hi beshi fosholor ḳota manshe fauriliba,
         ar aḳale deshre shesh ḳori dibo. 31 Ou aḳalor dorun, agor hi fosholor ḳota manshor mono roito nae. I aḳal oibo kub bezuita
         mosibotor. 32 I kuab afnare duibar deḳanir mani oilo, Allae i dosha goṭaiba, ekkere ṭik korilaisoin,
         ita kub zoldi ḳori-u goṭibo. 33 Oḳon huzure eḳzon sotur-buzdar fonḍit manshore tukaia, en gese Mishorre shofi deukka.
         34 Ar afne oula ḳoroukka, desho afnar ḳormosari lagain, ou shat bosore zebla kub beshi
         foshol folbo, i shomoe tara er fas baṭor eḳ baṭ dola ḳorba. 35 Tara ou shudinor bosoror dan dola ḳoria huzuror doḳole, bazare bazare gudamo boria
         touk ar hefazot korouk. 36 Shat boros dori Mishoro ze aḳal oibo, hou aḳalor lagi dan zomaia raḳba, teu aḳale
         deshor manush morta nae.”Feraune Iusuf (a:)-re montri banaila37 Iusufor i mat, Feraun ar tan dorbaror hoḳolor gese kub bala mono oilo. 38 Feraune tan uzir-nazir oḳolre ḳoila, “I besarar laḳan Allar ruhala manush ami kuai
         tukaia faimu?” 39 Ou Feraune Iusufre ḳoila, “Allae zebla tumar gese ita hokkolta zair ḳorsoin, te tumar
         laḳan buzdar ar bibeḳman to ar ḳeu nae. 40 Oḳon razbaṛir hokkolta tumi-u salaibae. Amar hoḳol proza tumar hukme solba. Ḳali bashshar
         toḳto, ami tumar ufre taḳmu.” 41 Tain Iusufre ḳoila, “Huno, ami asta Mishor desh tumar ato shofi dilam.” 42 Ar Feraune nizor anguil taki bashshai silor angṭi kulia Iusufor ato findaila, tan
         golat shunar har dila ar dami ḳafoṛor shada lebas-o findaila. 43 Bade tain Iusufre tan raijjor dui nombor rotor maze tulla ar Iusufor age age elan
         ḳora oilo, “Fornam ḳoro! Fornam ḳoro!” Ou laḳan tain Iusufor ufre asta Mishor deshor
         bar shomzai dila. 44 Feraune Iusufre ḳoila, “Ami-u Feraun, Mishoror bashsha! Oile tumar hukum saṛa, asta
         Mishor desho ḳeu rum laṛaito farto nae.” 45 Feraune Iusufor noea nam raḳla, Shafonot-Faneh. Tain On mondiror babon-ṭakur Puṭiferar
         fuṛi Ashonotre Iusufor loge bia dila ar Iusufe asta Mishor desho gura-guri ḳorat lagla.46 Iusufe tish boros boeosho, Mishoror bashsha Feraunor ḳamo lagla, tain Feraunor dorbar
         tone baroia deshor hoḳol zaga sofor ḳorla. 47 Ar beshi fosholor ou shat bosore desho bout foshol folilo. 48 Teu Iusufe i shudinor shat bosore Mishoror hoḳol dan, bazaror gudam gorainto zoma
         ḳoraia toila. Tain hokkol bazaror sairo galar dan oḳol, hou bazaror gudamo zomaila.
         49 Tain doriar balur laḳan oula behishab dan dola ḳorla zen, ita ar mafia fuṛaita farla
         na, teu mafa-mafi ḳora bad dilaila.50 Ar aḳalor age On mondiror babon-ṭakur, Puṭiferar fuṛi Ashonotor feṭo Iusufor dui fua
         oila. 51 Iusufe tan boṛo fuar nam raḳla Manosha [mani, faurilaoa]. Tain ḳoila, “Allae amar
         hoḳol toklif ar bafor baṛir hokkolta, amar dil tone fauraila.” 52 Bade tan dusra fuar nam raḳla Afraim [mani, foldar]. Tain ḳoila, “Ami ze desho toklif
         faisi, hou desho-u Allae amare foldar banaila.”53 Ar Mishor deshor kub beshi fosholor hi shat boros furigelo. 54 Teu Iusufe zela ḳoisla, oula aḳalor hou shat boros aia azilo. Erloge ḳanda-ḳasar hoḳol
         desho-o nidan deḳa dilo oile Mishoror kunu zagat kani-kurakir obab oilo na. 55 Heshe asta Mishor desho aḳal deḳa dile, proza oḳole aia Feraunor gese ḳani magila,
         teu Feraune ḳoila, “Tumra Iusufor gese zao. Ein zela ḳoin, ṭik-u oula ḳoro.” 56 I aḳal asta desh zuṛi deḳa dilo. Bade aro bezuita oae Iusufe hoḳol zagar gudam gorain
         kulia, Mishori oḳolor gese dan besat lagla. 57 Asta duniait nidan deḳa dilo ar hoḳol deshor manshe dan ḳorid ḳorar lagi Mishor desho
         Iusufor gese aila.

Hozrot Iusuf (a:)-or dosh bai Mishoro gela421 Iakube-o hunla Mishor desho dan ase, ou tan fuaintore ḳoila, “Tumra egue arogur mukor
         bae sairoiso ḳene? 2 Huno, ami hunchi, Mishor desho dan ase, tumra hono gia amrar lagi kisu dan loia ano,
         teu amra i moron takia zane basmu.” 3 Ou Iusufor dosho baie dan loia anar lagi Mishoro gela. 4 Oile Iakube Iusufor afon maʼr feṭor bai Bin-Iaminre tarar loge zaite dila na, tain
         ḳoila, er kunu bifod oizito fare. 5 Dan ḳoridor lagi Kenan desh taki zera Mishoro gelo, Israilor fuain-o tarar dolor logo
         oia gela, ḳaron Kenan desho-o aḳal asil.6 I shomoe Iusuf-u asla Mishor deshor hokkoltar malik. Deshor hoḳol manshor gese tain-u
         dan besta. Teu Iusufor baiain-o tan gese gia, tara matare maṭit lagaia tanre ijjot
         korla. 7 Iusufe tan baiaintore dekia-u sinilila, oile na sinar ban ḳoria, tain kub ḳoṛa golae
         tarare zikaila, “Tumra kuai taki aiso?” Tara ḳoila, “Amra Kenan desh tone aisi, dan
         nibar lagi.” 8 Iusufe tan baiainre hasaror sinleo, baiainte tanre sinla na. 9 Tain erare loia kuabe zeta deḳsla, hou ḳota tan mono oilo. Ou tain erare ḳoila, “Tumra
         to guia! Amrar deshor fak-fuḳor ota deḳat aiso.” 10 Tara ḳoila, “Ji na huzur, afnar i gulam oḳole ḳali dan loat aisi. 11 Amra to hoḳol eḳ bafor aolad ar saichcha manush; afnar i gulam oḳol kunu guia nae.”
         12 Iusufe hirbar tarare ḳoila, “Na, na, tumra amar deshor fak-fuḳor deḳat aiso.” 13 Tara ḳoila, “Afnar gulam oḳol, hoḳole milia baro bai. Amra Kenan deshor eḳ bafor aolad.
         Amrar huru bai oḳon babar gese roise, ar aroḳ bai nae.” 14 Iusufe tarare ḳoila, “Na, na, ami ṭiku ḳoisi, tumra guia-u! 15 Te tumrar forikka ola-u oizauk: ami Feraunor zanor ḳosom ḳori ḳoiar, tumrar huru bai
         ono na aile, tumra-o in tone saṛa faitae nae. 16 Tumrar eḳzonre faṭaia, tumrar hou baire anao ar baki hoḳole bondi ro. Ou forikkae
         tumrar mator hasa-misa buzmu. Tare na anle, ami Feraunor zanor ḳosom ḳori ḳoiar, tumra
         nichoe guia!.” 17 Ar Iusufe tin din tarare azot kanat bondi ḳori toila.18 Heshe tin dinor din, Iusufe tarare ḳoila, “Huno, ami to Allare ḍorai, tumra baste
         saile, ami zela ḳoi, oula ḳoro. 19 Tumra hasaror saichcha manush oile, tumrar eḳ bai azoto taḳouk ar baki hoḳole tumrar
         aḳali foribaror lagi dan loia zaogi. 20 Tumrar mat hasa ki na iṭa buzar lagi, tumrar huru baire amar gese loia aio. Teu tumra
         mortae nae.” Ou tara-o razi oila. 21 Bade tara mata-mati ḳorla, “Hasa-u to, amrar hi bair loge zeta ḳorsi ita oinnae. He
         amrar gese ḳaz-minoti ḳorleo, amra tar mato ḳan disi na. Erlagi amrar ufre i mosibot
         aise.” 22 Teu Rubene tarare ḳoila, “Ami to tumrare ḳoislam, tar ufre kunu zulum ḳorio na, tumra
         hunlae na. Deḳo, oḳon tar lour hishab-nikash dite or.” 23 Oile Iusufe zen tarar mat buzra, ita tara zanlo na. Ḳaron tain mat buzaora eḳzonre
         maze rakia, tarar loge matta. 24 Teu Iusufe tarar ges tone horia gia ḳandita lagla. Bade hirbar aia tarar loge matila
         ar tain Shimionre doria tarar samne-u bandailla. 25 Bade Iusufe tarar bostar maze dan boraia, zarzir ṭeḳa tar bostat firai dia, erar fotor
         lagi mosa deoar lagi hukum dila. Ar oula ḳora oilo.26 Heshe tara zarzir gadar fiṭit danor gaiṭ bandia roana oila. 27 Foto ziranir zagat gia zebla eḳzone gadare ḳaoanir lagi bosta kullo, ar deḳlo, bostar
         muko tar ṭeḳar kuti. 28 Ou he tar baiainre ḳoilo, “Deḳo, deḳo, amar ṭeḳa amar bostat firot deoa oise.” Dekia-u
         tarar zan uṛigelo ar ḍoraia ḳafte ḳafte ḳoilo, “Allae amrare ita kita ḳorla?”29 Bade Kenan desho gia tarar baf Iakubor gese azir oia, ita hoḳolta hunaia ḳoila, 30 “Hi deshor malike, amrare kub ḳoṛa golae ḳoisoin, amra guia oia hi desho gesi. 31 Amra ḳoisi, amra hok manush, kunu guia nae. 32 Amra barozon bai, eḳ bafor baro fua, oile amrar eḳzon nae ar hoḳol tone huru bai oḳon
         Kenan desho babar gese roise. 33 Ou hi manshe, zein hi deshor malik, tain amrare ḳoila, ‘Ami oula buzmu zen, tumra
         hok manush. Tumrar eḳ baire amar gese toia, tumrar aḳali foribaror lagi dan loia zao.
         34 Ar tumrar huru baire amar gese loia aio. Teu ami buzmu, tumra hok manush, kunu guia
         nae. Bade ami tumrar baire firai dimu ar tumra i desho ḳae-ḳarbar ḳortae farbae.’”35 Bade tara bosta tone dan ḍalteu deḳoin, tarar hoḳolor ṭeḳar kuti bostar maze roise.
         Ita dekia tarar bafe ar tara-o ḍoraigela. 36 Teu bafe tarare ḳoila, “Tumra amare aolad saṛa banaiso. Iusuf nae, Shimion-o nae ar
         oḳon tumra hirbar Bin-Iaminre-o nitae sairae. Ita hoḳolta-u amar zulum.” 37 Rubene tan bafore ḳoila, “Ami Bin-Iaminre tumar gese firaia ante na farle, tumi amar
         duio fuare kun ḳorilio. Tare tumi amar ato saṛi deo, ami tare tumar gese firaia anmu.”
         38 Iakube ḳoila, “Na, amar i fua tumrar loge ditam nae. Tar bai morigese, ar oḳon he
         eḳla zita ase. Tumrar zaoar foto zudi tar kunu bifod oe, te ou faḳna sule bout duḳ
         dia tumra amare ḳoeboro haraibae.”
         
            

         
      

   
      
         43
Dosh baie Bin-Iaminre loia gela431 Kenan deshor aḳalor bab aro behal oilo. 2 Ar Mishor desh tone zeta dan nisla, ita fuṛai gele Israile ḳoila, “Tumra hirbar gia
         amrar lagi kisu ḳani-kuraki loia anogi.” 3 Teu Ehudae tanre ḳoilo, “Hou manshe amrare duara ḳori ḳoia disoin, tumrar bai tumrar
         loge na aile tumra ar amar samne aio na. 4 Oḳon tumi amrar baire amrar loge ḳori deo, teu amra gia tumar lagi ḳani loia aimu.
         5 Ar tare loge na dile amra-o zaitam nae. Hi manshe amrare ḳoia disoin, tumrar baire
         loge na anle, tumra ar amar samne aio na.” 6 Israile ḳoila, “Tumra ḳene amar loge oula fatrami ḳorlae? Tumrar aroḳ bai ase, ita
         tanre ḳene ḳoilae?” 7 Tara ḳoila, “Hi manshe amrar ar amrar foribaror aga-guṛi hokkolta zikaisoin, tumrar
         baf kita oḳono zinda asoin ni? Tumrar ar kunu bai asoin ni? Amra ḳali tan soalor zuaf
         dislam, amra kunu zantam ni, tain ḳoiba tumrar baire-o loia aio?” 8 Ehudae tan bafore ḳoila, “Tare amar loge ḳori dilao, amra zoldi zoldi roana oizai,
         teu tumi, amra ar amrar huruttain hokkol-u zane basmu, ḳeu mortam nae. 9 Ami nize-u tar lagi zamin roilam, tare amar ges tone shomzia nio. Ami tare tumar gese
         firaia na anle, tumar gese azir na ḳorle, hara zindegi bora ami tumar gese dayi roimu.
         10 Ar oto deri na ḳorle, amra otodine duibar guria aitam farlam one.”11 Ou tarar baf Israile ḳoila, “Oula oile ek kam ḳoro, tumra zarzir begor maze onor bala
         bala mal, agor, mou, kushboe moshla, meshke-ambor, pesta ar badam boria hou manshor
         lagi salami loia zao. 12 Ar tumrar loge ḳori agor ḍabul ṭeḳa neo, bostar muko ze ṭeḳa firot aise, ta-o hirbar
         loia zao, kizani kunu bul oigesil. 13 Tumrar baire loge loia, zoldi ḳori hou manshor gese zao. 14 Shorbo-shoktiman Allae tumrar bae, hou manshor meherbani foeda ḳoroukka, zate tain
         tumrar hou bai ar Bin-Iaminre tumrar ato firot dein. Ar amar fua kuani gele, na oe
         gelo-u.” 15 Teu tara hou salami, ḍabul ṭeḳa ar Bin-Iaminre loia roana oia, Mishor desho fousia
         Iusufor samne azir oila.16 Tarar loge Bin-Iaminre dekia Iusufe tan baṛir ḳadimre ḳoila, “Ou manush oḳolre baṛir
         bitre neo ar ḳoshi zobo ḳoria gust rando. Tara madane amar loge ḳaiba.” 17 Iusufe zela ḳoila, ḳadime-o ṭik oula ḳorlo, he erare baṛir bitre loia gelo. 18 Ar he erare Iusufor baṛir bitre neoae, tara ḍoraia mata-mati ḳorla, “Agor fira ze
         ṭeḳa amrar bostat kori firot gesil, otar lagi-u amrare ono nira, oḳon amrar dush deḳaia
         mair-doir ḳoria amrare gulam banaiba, ar gada oḳol-o ḳaṛia niba.” 19 Teu Iusufor baṛir dorozar samne aia tara baṛir ḳadimre ḳoila, 20 “Huzur, amra er age-o dan loat aislam, 21 heshe firot zaoar bala, dom loibar zagat fousia, bosta kulteu deki, amrar fura ṭeḳa-foesha
         zarzir bostar muko roise, oḳon ou ṭeḳa firot anchi. 22 Ar dan neoar lagi aro ṭeḳa anchi, oile hi ṭeḳa amrar bostar bitre ḳe toisil zani na.”
         23 Ou ḳadime ḳoilo, “Tumrar balai ouk, ḍoraio na. Tumrar ar tumrar bafor Allae, i gaibi
         don tumrar bostar maze disoin. Tumrar ṭeḳa ami faisi.” Bade he Shimionre bar ḳoria
         tarar gese loia ailo. 24 He hoḳolre Iusufor baṛir bitre nia fani dilo tara fao duila ar he tarar gada oḳolre-o
         ḳani dilo. 25 Iusuf madane aiba gotike, era tarar salami oḳol zuit korla. Tara hunsla zen, tan logeu
         tarar ḳana-dana oibo.26 Bade Iusuf baṛit aile, tarar hou salami oḳol goror bitre nia tanre dila, dia harle
         tanre soizda ḳorla. 27 Tarar bala-bura ḳobor hunia tain zikaila, “Tumrar ze murobbi bafor ḳota ḳoislae, tain
         bala asoin ni? Tain zinda asoin ni?” 28 Tara zuaf dila, “Ji oe, afnar gulam amrar baba oḳono zinda asoin ar bala asoin.” Heshe
         tara mata nuaia tanre ijjot korla. 29 Iusufe souḳ tulia tan nizor bai Bin-Iaminre dekia ḳoila, “Ouni tumrar hou huru bai,
         zar ḳota age ḳoislae?” Tain Bin-Iaminre ḳoila, “Allae tumare rohom ḳoroukka.” 30 Baire dekia Iusufor dil ḳandito laglo. Tain zoldi ḳori baroia, nizor kuṭat gia ḳandila.
         31 Bade souḳ-muk doia baroia aila ar nizore shamlaia ḳani bilaibar hukum dila. 32 Ou Iusufre, tan baiainre ar tan loge ḳaneala Mishori oḳolre alog alog zagat kani dila.
         Ḳaron Mishorinte Ibrani oḳolor loge boia ḳana-dana ḳorto na, ita tara gin ḳoroin.
         33 Tara Iusufor samne tan baiainre boṛore boṛor zagat, hurure hurur zagat boaila, teu
         tara taijjub oia eḳzone aroḳzonor bae sai roila. 34 Ar Iusufe nizor talor ḳani tone tan baiainre deoaila, oile Bin-Iaminre hoḳol tone
         fas gun beshi deoa oilo. Ḳaia harle tara kushi oia uṭla.

Bin-Iaminre bondi ḳorla441 Bade Iusufe tan baṛir ḳadimre ou laḳan hukum dila, “I manush oḳolor bostat zoto dan
         zaga oe, boria dilao ar zarzir ṭeḳa tar bostar muko toio. 2 Oile ou huru zonor bostar muko tar ṭeḳar loge amar rufar baṭi-o toio.” Iusufe tare
         zela ḳoila, he oula ḳorlo. 3 Bador din biane-u tara gada loia bidae oila. 4 Tara ṭaun taki baroia tuṛa duroi zaiteu Iusufe tan baṛir ḳadimre ḳoila, “Zoldi ḳori
         erar ḳore douṛaia gia, erar lagal faia harle ḳoibae, tumra ufoḳaror bodla ḳene ḳeti
         ḳorlae? 5 Ou baṭit koria to amar munibe fanio ḳain ar todbiror ḳamo ḳoroin. Tumra i ḳamḳan kub
         oinnae ḳorso.”6 Hi ḳadime tarar ḳoredi gia lagal faia ou laḳan ḳoilo. 7 Oile tara ḳoila, “Huzur ila mat kene matira? Afnar gulam oḳole kunu laḳan-u ita ḳam
         ḳorto nae. 8 Deḳoukka, agorbar amrar bostar muko ze ṭeḳa faislam, ita amra Kenan desh tone hirbar
         afnar gese firot anchi, te amra kunu afnar munibor baṛi tone shuna-rufa suri ḳormu
         ni? 9 Afnar i gulam oḳolor maze zar gese ou baṭi faiba, tare marilaiba ar amra-o huzuror
         gulam oizimu.” 10 Teu ḳadime ḳoilo, “Bala ḳota, te tumra zela ḳoilae, oula-u ouk. Zar gese ou baṭi milbo,
         ḳali tare amar gulam banaimu ar baki hoḳol ḳalas faibae.” 11 Ou tara zoldi ḳori hoḳolor bosta maṭit lamaia kullo. 12 Ar ḳadime boṛo bai tone huru bai tori hoḳolor bosta tukaile-o heshe Bin-Iaminor bostat
         hi baṭi millo. 13 Teu tara zarzir finnor ḳafoṛ faṛillo, bade hirbar gadar fiṭit gaiṭ bandia ṭauno ailo.14 Teu Ehuda ar tar baiain Iusufor baṛit gela, i shomoe tain hono asla. Tara tan samne
         gia maṭit foṛla. 15 Iusufe tarare ḳoila, “Tumra ita kita ḳorlae? Ami zen hoḳolta gontam fari, ita tumra
         zano na ni?” 16 Ehudae ḳoilo, “Huzuror gese amra kita ḳoimu? Kita zuaf dimu? Ar kila amrare be-ḳosur
         ḳoitam? Allae-u tan gulam oḳolor dush deḳai disoin, te zar gese i baṭi milse, he ar
         amra hoḳole-u huzuror gulam oilam.” 17 Oile Iusufe ḳoila, “Na, na, ami i ḳam kunu laḳan-u ḳortam nae. Zar gese ou baṭi milse,
         he-u amar gulam oibo, baki shob sohi-salamote tumrar bafor gese zaogi.”18 Teu Ehudae Iusufor ḳasat gia ḳoilo, “Huzur afne to Feraunor homan, te doea ḳori afnar
         gulamre ekkan mat matar shuzug deukka. Afnar gulamor ufre gusa oin na zen. 19 Huzure age i gulam oḳolre zikaisla, tumrar baf ba kunu bai asoin ni. 20 Amra zuaf dislam, amrar murobbi baba zinda asoin, ar tan heshḳali boeoshor egu fua
         ase. Tar bai morigese, ar he eḳ maʼr eḳ fut gotike babae tare kub maea ḳoroin. 21 Bade afnar i gulam oḳolre ḳoisla, tare amar gese loia aio, ami tare nizor souḳe deḳmu.
         22 Hi shomoe amra huzurre ḳoislam, babare toia he aito farto nae ar toia aileo baba mara
         zaiba. 23 Oile afne i gulam oḳolre ḳoisla, tumrar huru baire loge na anle, tumra ar amar samne
         aio na. 24 Erlagi amra firia gia afnar gulam, amrar babare huzuror hoḳol ḳota hunaislam. 25 Bade babae ḳoila, tumra hirbar gia amrar lagi aro tuṛa dan loia anogi. 26 Teu amra ḳoilam, amrar huru baire loge dile amra zaimu, arnae amra gia hi manshor
         samne muk deḳaitam nae. 27 Ou afnar gulam, amrar babae ḳoila, tumra to zano, amar i bibir torofa dugu fua asil.
         28 Erar eḳzon amar sokur samon taki baroia gelo, ar to kunudin tare deḳlam na, ami buzlam
         zen, nichoe kunu zanuare tare siṛi-biṛilaise. 29 Oḳon tumra ere-o amar ges tone nilegi ar er kunu ḳeti oile, tar duḳe tumra amare ou
         faḳna sule ḳoeboro haraibae. 30 Erlagi oḳon zudi afnar gulam, amar babar gese ami zai ar tan i fuare loge na deḳoin,
         te er zanor loge tan zan ekḳano banda gotike, 31 tare na deḳle, tain nichoe mara zaiba. Afnar gulam, amrar murobbi baf bout duḳe faḳna
         sul loia ḳoeboro hamaiba. 32 Ar afnar gulam ami, amar babar gese tar lagi zamin oia ḳoisi zen, tare firaia ante
         na farle, hara zindegi bora ami tumar gese dabit roimu. 33 Te huzur ami minoti ḳoriar, tar bodla ami afnar gulami ḳormu ar tare afne erar loge
         zaibar dilaukka. 34 Ere loge na nia ami kila babar gese zaimu? Naile babar zanor shorbonash amar nizor
         souḳe deḳon lagbo.”

Baiainre forisoe dila451 Iusufe tan ḳormosari oḳolor samne nizore ar ṭik raḳta farla na, tain sillaia ḳoila,
         “Amar ges tone hokkol hori zao!” Teu baiaintor gese nizor forisoe deoar shomoe tan
         samne ar ḳeu roilo na. 2 Tain sillaia ḳandon shuru ḳorla, teu Mishori oḳole ita hunla ar Feraunor baṛir manshe-o
         i ḳobor faila. 3 Iusufe tan baiaintore ḳoila, “Ami Iusuf; amar baba oḳono zinda asoin ni?” Ou tan baiainte
         ḍoraia zoban bond oigelo, matta farla na.4 Teu Iusufe tan baiainre ḳoila, “Tumra amar ḳasat ao.” Tara ḳasat aile tain ḳoila,
         “Ami tumrar hou bai Iusuf, Mishoro zaora bepari oḳolor gese, tumra zare besilaislae.
         5 Oile tumra amare besislae ḳori oḳon bezar oio na, ba nizor ufre naraz oio na. Manshor
         zanor hefazotor lagi, Allae-u tumrar age amare ono faṭaisoin. 6 Aḳal soler ou dui boros dori, te aro fas boros kunu ḳet-ḳamar ba foshol folto nae.
         7 Duniait tumrar aolad oḳolre basaia raḳar lagi Allae-u tan kudrote tumrar age amare
         faṭaisoin. 8 Teu buza zae zen, tumra amare ino faṭaiso na, Allae-u faṭaisoin. Tain amare Feraunor
         bafor homani ḳoria tan foribaror saloḳdar banaisoin, ar hara Mishor desh shashonor
         eḳtiar disoin. 9 Oḳon tumra zoldi ḳori babar gese gia ḳo, tan fua Iusufe ḳoise, Allae amare hara Mishor
         deshor saloḳdar banaisoin, te tumi ar deri na ḳoria amar gese aio. 10 Tumi, tumar fua-fuṛin, nati-futi, goru-meṛar fal ar tumar zotota ase, hokkolta loia
         amar gese Gushon elaḳat roibae. 11 Hono ami tumare deḳa-huna ḳormu, aḳal to aro fas boros roibo, arnae tumitain hoḳole
         i aḳale be-halot oizitae faro. 12 Amar afon bai Bin-Iamine ar tumra hoḳole nizor souḳe deḳrae zen, ami nizor muke tumrar
         loge matram. 13 Mishor desho amar zeta dafoṭ, man-ijjot deḳrae, tumra amar babare ita ḳoibae, ar tanre
         zoldi ḳori oḳano loia aibae.” 14 Heshe Iusufe tan bai Bin-Iaminor golat ainja ḳori doria ḳandon shuru ḳorla ar Bin-Iamine-o
         golat dori ḳanda-ḳaṭi ḳorla. 15 Bade Iusufe tan hoḳol baiainre hunga dila ar tarar golat dorio ḳandila. Teu baiainte-o
         tan loge mat-ḳota matla.16 Iusufor baiain aoar ḳobor Feraunor baṛit fousile, Feraun ar tan ḳormosari oḳol kushi
         oila. 17 Feraune Iusufre ḳoila, “Tumar baiainre ḳo zen, tumra gadar fiṭit dan bandia Kenan
         desho gia, 18 babare ar tumrar foribaror hokkolre loia amar gese aio. Ami tumrare Mishoror bala
         bala siz oḳol dimu ar tumra deshor hoḳol tone bala zaga-o faibae. 19 Ar tumrare ami hukum diar, tumra zarzir bou, fua-fuṛintor lagi Mishor desh taki gaṛi
         loia gia, tarare ar babare loia aio. 20 Ar hono tumrar mal-samanar lagi maea deḳaio na, hara Mishor deshor bala bala siz oḳol
         to tumrar-u.”21 Israilor fuainte oula-u ḳorla. Feraunor hukume Iusufe tarar lagi gaṛi ar fotor ḳanir
         mosa dila. 22 Tain era hokkolre eḳ seṭ ḳoria ḳafoṛ dila, oile Bin-Iaminre dila fas seṭ ḳafoṛ ar
         tin-sho rufar ṭeḳa. 23 Tain tan bafor lagi doshgu gadar fiṭit kori Mishoror bala bala siz oḳol, ar doshgu
         gadir fiṭit kori ḳanir lagi ruṭi ar dan buzai ḳori faṭaila. 24 Ou laḳan tan baiaintore bidae dila, bidae bala tain erare ḳoila, “Tumra foto laga-lagi
         ḳorio na.”25 Bade tara Mishor tone Kenan desho, tarar baf Iakubor gese gia ḳoila, 26 “Iusuf oḳono zinda ase. He to oḳon asta Mishor deshor orta-ḳorta.” Oile ita hunia
         Iakubor hush uṛi gelo, tan bishash-u oilo na. 27 Bade Iusufe tarare zeta ḳoia disla ita hunia, ar tane neoar lagi Iusufor faṭail gaṛin
         dekia, tarar baf Iakubor hush ṭik oilo. 28 Israile ḳoila, “Amar fua Iusuf zen oḳono zita ase, oṭa-u to bout, morar age ami gia
         tare deḳa-u lagbo.”

Hozrot Iakub (a:) Mishor desho aila461 Israile tan hokkolta loia baroigela. Ar Ber-Shebat aia tan baf Isʼhakor Allar name
         kurbani ḳorla. 2 Bade raitor bala Allae Israilre didar dia ḳoila, “O Iakub, Iakub!” Tain zuaf dila,
         “Ounu ami.” 3 Allae formaila, “Ami Alla, tumar bafor Mabud. Tumi Mishoro zaite ḍoraio na, hono ami
         tumar eḳ biraṭ zati foeda ḳormu. 4 Ami tumar loge loge Mishoro zaimu, ar ami-u tumare hirbar firaia anmu ar tumar fua
         Iusufe tumar souḳ muzaia dibo.”5 Bade Iakube Ber-Sheba taki roana oila. Feraune tarare neoar lagi zeta gaṛin disla,
         Israilor fuainte otat kori tarar bafore ar tarar bou, fua-fuṛinre loia gela. 6 Heshe Iakub, tan fuain ar tan fura gusṭi, foshur fal oḳol ar Kenan desho ḳamai ḳora
         hokkol don-doulot loia Mishoro fousla. 7 Ou laḳan Iakube tan fua-fuṛin, nati-natin, fura gusṭir hokkolre loia Mishoro faroigela.8 Boni Israil, mani Iakub ar tan aolad oḳol zera Mishoro gesla, tarar ḳandan-nama oilo:
         Iakubor boṛo fua Ruben; 9 ar Rubenor fuain: Honuk, Falu, Hasir ar Kormi. 10 Shimionor fuain: Jimuel, Zamin, Ohod, Jakin, Shuhor, ar Kenani bour torofa Shoul.
         11 Lebir fuain: Zarsun, Kahat ar Marari. 12 Ehudar fuain: Eir, Onon, Shela, Firuz ar Zarah. Oile Onon ar Eir Kenan desho-u morigesla.
         Firuzor fuain: Hasir ar Hamul. 13 Isaḳoror fuain: Tula, Foa, Jashub ar Shimron. 14 Sobulonor fuain: Sered, Elon ar Joholel. 15 Tara oila Lear huruttain, Foddon-Iramo Lear torofa Iakubor i huruttain ar tan fuṛi
         Dinar zonmo oisil, era hokkoltae tetrish zon.16 Sadur fuain oila: Sifon, Hogi, Shuni, Ishbun, Eiri, Orudi ar Oreli. 17 Ashiror fuain: Imna, Jisba, Jisbi, Boria ar tarar boin Sera. Boriar fuain: Hebor ar
         Molkiel. 18 Tara oila Zilpar huruttain, Labone tan fuṛi Lear loge ou bandi Zilpare disla, era
         hoḳol-u tair torofa Iakubor huruttain, ou shullo zon.19 Iakubor bibi Rahelar fuain oila: Iusuf ar Bin-Iamin. 20 Iusufor fuain Manosha ar Afraim Mishor desho zonmisla. Erar ma oila On mondiror babon-ṭakur,
         Puṭiferar fuṛi Ashonot. 21 Bin-Iaminor fuain: Bela, Beḳor, Oshbel, Gera, Naman, Ehi, Rush, Muppim, Huppim ar
         Ord. 22 Tara oila Rahelar torofa Iakubor huruttain, ou souddo zon.23 Danor fua: Hushim. 24 Noftalir fuain: Johoshiel, Guni, Izer ar Shillem. 25 Tara oila Bilhar huruttain, Labone tan fuṛi Rahelar loge ou bandi Bilhare disla. Era
         hoḳol-u tair torofa Iakubor huruttain, ou shat zon.26 Iakubor naṛi taki zonmia zara Mishoro aila, tan fuaintor bou bad dia, era hoḳole milia
         soeshoṭṭi zon asla. 27 Mishor desho Iusufor duizon fua zonmisla. Era shoho Iakubor foribaror zara Mishoro
         aila, tara muṭ shottoir zon.28 Er age Iakube Ehudare Iusufor gese faṭaila, Gushono zaoar fot sinar lagi, teu tara
         hokkol ono gia fousla. 29 Ar Iusufe-o guṛar gaṛi hazaia tan baf Israilor loge Gushono deḳa ḳorat gela, ar tanre
         dekia-u ainja ḳori golat doria bout shomoe ḳandila. 30 Teu Israile Iusufre ḳoila, “Tumi zen zinda aso re fut, iṭa nizor souḳe deḳlam. Oḳon
         shantie-u mortam farmu.” 31 Ou Iusufe tan baiaintore ar tan bafor logor hoḳolre ḳoila, “Ami gia Feraunre zanaimu,
         amar baiain ar amar bafor baṛir hoḳol, Kenan desh tone amar gese aichchoin. 32 Tarar ḳam oilo foshu fala. Tara to sagol-meṛa faloin, ar tarar foshur fal oḳol ar
         hokkol mal-samana loia aichchoin. 33 Feraune zebla tumrare zikaiba, afnara kita ḳam ḳoroin? 34 Ou shomoe tumra ḳoio, afnar i gulam oḳole ar tarar baf-dada oḳole-o huruman tone-u
         foshu falia basoin. Teu tumra Gushono roitae farbae. Ḳaron foshu falra manshore Mishori
         oḳole gin ḳoroin.”

471 Iusufe Feraunor gese gia ḳoila, “Amar baba ar baiainte, tarar goru-sagol ar tarar
         hokkolta loia, Kenan desh saṛia aisoin. Tara aia Gushono fousi gesoin.” 2 Baiaintor maze fas zonre nia tain Feraunor samne azir ḳorla. 3 Feraune tarare zikaila, “Tumra kita ḳam ḳoro?” Tara ḳoila, “Afnar i gulam oḳole baf-dadar
         amol takiu foshu fali.” 4 Tara hirbar ḳoila, “Amra i desho musafir oia taḳar lagi aisi. Kenan desho oḳon bezuita
         nidan soler ḳori, hino amrar foshur falor kuraki nae. Erlagi doea ḳori afnar i gulam
         oḳolre, Gushono roibar shuzug deukka.” 5 Feraune Iusufre ḳoila, “Tumar baf-baiain tumar gese aisoin; 6 asta Mishor desh-u to tumar samne foṛi roise. Deshor hoḳol taki bala zagat tarare
         roite deo, tara Gushono-u taḳouk ar erar maze zoiggo manush faile, tarare amar foshur
         falor saloḳdar banailao.”7 Bade Iusufe tan baf Iakubre Feraunor samne anaila ar Iakube Feraunre dua dila. 8 Feraune Iakubre zikaila, “Afnar boeosh ḳoto oise?” 9 Iakube ḳoila, “Duniait amar musafirir aeu eḳ-sho tish boros oise, ita to beshi nae,
         ar kub toklife-u i din ḳaṭse; amar baf-dadar musafirir aeur homan oḳono oise na.”
         10 Heshe Iakube Feraunre dua ḳoria bidae loila. 11 Teu Iusufe Feraunor hukum moto, tan baf-baiainre Mishor deshor hoḳol taki bala zaga,
         Ramashesh elaḳat roita dila. 12 Iusufe tan baf-baiain ar tarar foribarre zarzir dorḳari, ḳani-kuraki hoḳolta zugai
         dila.Mishor desho nidan baṛse13 Bade aḳal aro betaea oilo, deshor kunu zagat kanir kunta asil na. Teu Mishor ar Kenan
         desh ekkebare ḳahil oigelo. 14 Mishor ar Kenan deshor manshor zoto ṭeḳa-foesha shuna-rufa asil, itadi tara dan ḳorid
         ḳorae, Iusufe ota dola ḳoria Feraunor banḍaro zomaila. 15 Mishor ar Kenan deshor hoḳol shuna-rufa zebla fuṛai gelo, teu Mishori oḳole aia Iusufre
         ḳoila, “Amrare ḳanir kunta deukka. Amrar shuna-rufa fuṛai gese ḳori afnar souḳor samne
         morizitam ni?” 16 Iusufe ḳoila, “Taile tumrar foshu oḳol ania deo, shuna-rufa fuṛai gele-o foshu oḳolor
         bodla ami tumrare ḳani-kuraki dimu.” 17 Teu tara zarzir goru-sagol, guṛa-meṛa, gada-gadi Iusufor gese anla ar Iusufe er bodla
         tarare dan dila. Ou laḳan tarar hokkol foshur bodla, hi bosoror kuraki salaila.18 Ar hi boros gelo, er bador boros manshe aia Iusufre ḳoila, “Huzuror gese amra kunta-u
         lukaiar na, amrar hoḳol shuna-rufa shesh oigese ar foshu oḳolo afnare dilaisi. Oḳon
         amrar ar kunta-u roise na, ḳali ou shoril ar zaga-zomin saṛa. 19 Erlagi afnar souḳor samne zomi-zoma shoho amra kila morizitam? Te afne amrare-o ar
         amrar hoḳol zomi-zoma-o loilaukka, amra Feraunor gulami ḳormu, ta-o amrare ḳani deukka
         ar bis deukka, teu amra-o mora tone basmu ar zomin ḳanain-o borbad oito nae.” 20 Ou Iusufe Mishor deshor hokkol zomin Feraunor name loilila, ḳaron i aḳal oula bezuita
         oisil zen, Mishoror hoḳole-u tarar zaga-zomin besilaila. Teu deshor hoḳol zomin Feraunor
         ato aillo. 21 Ar Iusufe Mishor deshor eḳ mata taki aroḳ matar hoḳol manshore ṭauno far ḳorilila.
         22 Ḳali babon oḳolor zaga-zomin tain loila na, ḳaron erare Feraune beton dita, ar ota
         dia-u tara solta. 23 Heshe Iusufe manshore ḳoila, “Huno, Feraunor name ami tumrare ar tumrar hoḳol zaga-zomino
         loililam. Oḳon tumra ou bis oḳol neo ar zomino bain ḳoro. 24 Teu zomino zeta foshol folibo, er fas baṭor eḳ baṭ Feraunre dio ar baki sair baṭ,
         zominor bis, tumra ar tumrar foribar ar huruttaintor ḳanir lagi niogi.” 25 Teu manshe ḳoila, “Afne amrar zan basaila. Huzure amrare doea ḳorle, amra Feraunor
         gulami ḳormu.” 26 Bade Iusufe Mishor deshor zaga-zominor lagi ou ain zari ḳorla, hoḳol fosholor fas
         baṭor eḳ baṭ Feraune faiba, ḳali babon oḳolor zomin bade. Ou ain oḳono soler.Hozrot Iakub (a:)-re dafonor lagi osiot27 Boni Israile Mishor deshor Gushono boshot korla. Tara honor doḳoldari faia, kub folala
         oila ar tarar bout aolad oila. 28 Mishor desho aia Iakub shotro boros zinda roila. Teu tain hoḳoltae eḳ-sho shatsallish
         boros basila. 29 Israilor moutor din ḳasaia aile tan fua Iusufre ḳobor di anaia ḳoila, “Amar bae tumar
         meherbani oile ekkan ḳoul ḳoraitam, tumi amar urator tole tumar atḳan harao, tumi
         amar bae doea ar halali deḳaio, amare Mishoro dafon ḳorio na. 30 Ami zebla amar baf-dadar gese zaimugi, ou shomoe tumi amare Mishor desh taki nia,
         amar baf-dadar ḳobrostano dafon ḳorio.” Iusufe ḳoila, “Afne zela ḳoila, oula-u ḳormu.”
         31 Teu Iakube ḳoila, “Te tumi amar gese ḳosom ḳoro.” Iusufe ḳosom ḳorla. Ou Israile tan
         bisnar hitan muka soizdat foṛla.

Iakub (a:)-e dui natire dua dila481 Erbade Iusufe ḳobor faila, tan baf bemar, ou tan duio fua Manosha ar Afraimre loia
         bafore deḳat aila. 2 Iakube zebla hunla, tan fua Iusuf aisoin, ou tain shorilor hoḳol bol ḳaṭaia, uṭia
         bisnat boila. 3 Ar tain Iusufre ḳoila, “Shorbo-shoktiman Allae Kenan deshor Luz ṭauno, amare didar
         dia boroḳot dan ḳoria ḳoisla, 4 ‘Huno, ami tumare foldar ḳormu ar bout aolad dimu, tuma tone bout gusṭiala eḳ zati
         foeda ḳormu ar tumar oarish oḳolre, hameshakur lagi i deshor malikana dimu.’ 5 Ami tumar gese Mishoro aibar age, tumar ze duio fua Mishoro zonmisoin, tara amar-u.
         Ruben ar Shimion zela amar, oula Manosha ar Afraim-o amar oiba. 6 Oile erar bade tumar zeta hurutta oisoin, tara tumar-u roiba, ar tarar bair name-u
         erar malikana ḳaim oibo. 7 Ar Foddon taki amra aoar shomoe, Kenan deshor Ifrat taki tuṛa duroi taḳteu, Rahela
         mara gela. Teu ami honor Ifrato, Betelhamor fotor daro tanre dafon ḳorlam.”8 Bade Iusufor fuaintor bae saia Israile zikaila, “Era ḳe?” 9 Iusufe tanre ḳoila, “Era amar fuain, Allae ou desho-u erare disoin.” Tain ḳoila, “Erare
         amar ḳasat ano. Ami tarare dua ḳortam.” 10 Murobbi boeosho souḳor zuti ḳomi zaoae Israile bala ḳori deḳta na. Teu era ḳasat aile,
         Israile tarare ainja ḳori doria hunga dila. 11 Tain Iusufre ḳoila, “Babare, ami mono ḳorslam tumar muk ar kunu din deḳtam nae, oile
         Allae tumar aolad oḳolre-o deḳailila.” 12 Teu Iusufe tan bafor ges tone, fuaintore horaia maṭit soizda ḳorla. 13 Ar Iusufe tan duio fuare loia, ḍain at dia Afraimre doria Israilor bau galat, ar bau
         at dia Manoshare doria Israilor ḍain galat ania azir ḳorla. 14 Oile Israilor nizor aḳole, tan at aṛa-aṛi ḳoria, ḍainor at huru fua Afraimor matat
         ar Iusufor boṛo fua Manoshar matat toila tan bau at. 15 Bade tain Iusufre dua ḳoria ḳoila, “Hou Alla, zan morzie amar baf-dada, Ibrahim ar
         Isʼhake solta, hou Alla, zein foela taki aiz forzonto amare falia aira, 16 hou firista, zein amare hoḳol mosibot taki basaisoin, tain-u ou duio fuare boroḳot
         nazil ḳoroukka. Erare dia-u Ibrahim ar Isʼhak ar amar nam zinda taḳouk. Duniair maze
         tarar bout gusṭi ouk.” 17 Bafe tan ḍain at Afrahimor matat raḳla ḳori Iusuf bezar oigela. Ar Afraimor mata taki
         horaia, Manoshar matat deoar lagi, tan bafor at usa ḳorla. 18 Tain ato doria ḳoila, “Baba, i laḳan nae. Ounu amar boṛo fua, te afnar ḍain at tar
         matat raḳoukka.” 19 Oile tan bafe na-kush oia ḳoila, “Babare, ami ita zani, ami ita zani re fut. Taro
         eḳ zati oibo ar mohan oibo, oile tar huru bai tar saite-o mohan oibo, ar tar aolador
         bout gusṭi oibo.” 20 Israile erbade ou duio natire dua ḳoria ḳoila, “Boni Israile kunu manshore dua ḳorle
         oula ḳoiba, Allae tumare Afraim ar Manoshar laḳan ḳoroukka.” Oula tain Manoshar saite
         Afraimre boṛo banaila. 21 Heshe Israile Iusufre ḳoila, “Deḳo, amar moronor oḳt aichche. Alla tumrar loge roiba,
         ar tumrare hirbar tumrar baf-dadar desho nichchoe firaia niba. 22 Tumar baiaintor saite tumare eḳ baṭ beshi dilam. Ou baṭ to Shikim elaḳa, ita amar
         toluar-donuḳ dia Amuri oḳolor ges taki anslam.”

Hozrot Iakub (a:)-or osiot491 Bade Iakube tan fuaintore anaia ḳoila, “Tumra hokkol ekkano o. Bobishote tumrar zindegi
         kila zaibo, ita ami tumrare ḳoiram.2 Iakubor fuain, tumra ekḳano ao;tumrar baf Israilor buli huno.3 Ruben tumi amar boṛo fua,tumi amar bol, amar zuankir foela fol;tumi hoḳol taki tezi ar himmoti.4 Tumi utrail gorom fanir laḳan,tumar boṛai roito nae;tumi afon bafor bisnat geso,haton maʼr loge nafaki ḳam ḳorso.5 Shimion ar Lebi dui bai;tarar toluar zalimor atiar.6 O amar zan, tarar mozliso hamaio na;O amar shan, tarar shomazo zaio na.Tara gusa ḳori kun ḳorlo;aṛuami ḳori bisalor rog ḳaṭlo.7 Tarar gusa to lannoti, ita boṛo bezuita;lannoti tarar zulum, ita to fashan.Ami tarare Iakubor maze baṭimu;Boni Israilor maze sitrai dimu.8 Ehuda, tumar baiainte tumar tarif ḳorba;tumi dushmonor gordonat dorbae;tumar bafor oarish oḳole,tumar gese mata nuaiba.9 Tumi to shinghor baichcha Ehuda.Tumi shikaror gust kaia horia ailae;he shinghor laḳan leṭia hutia goṛiailo;shinghire ḳegue gum bangaito?10 Ehudar at tone toraz-laṭi horto nae;tar duio faor maz tonebisaror goda zaito nae;zotodin Shilo na aiba;ar hoḳol zati tan hukume solba.11 He angur gaso banbo tar gada;anguror shundor ḍalo banbo gadar baichcha;lal anguror roshdi duibo tar zubba,anguror loudi ḳorbo lebas sofa.12 Tar souḳ anguror roshe lal ṭoḳṭoḳa,ar tar dat dudor laḳan dola.13 Sobulon doriar faro boshot koribo,he zaz biṛanir gaṭ oibo,Sidon forzonto tar shimana oibo.14 Isaḳor egu bolala gada,he kuoṛor bitre hute.15 He deḳlo ziranir zagaḳan bala,desh-ḳan shundor;teu gaiṭ boibar lagi ḳand lamailo,ar zuror gulam oilo.16 Dane tar nizor proza oḳolor bisar ḳorbo,Israilor eḳ gusṭir laḳan.17 He oibo shoṛokor daror haf,fotor bishala alod;zegie guṛar faot kamoṛ mare,guṛ-soar ḳoredi ulṭia foṛe.18 O Mabud, ami tumar nazator muka sai roisi.19 Sadure luṭra dole hamla ḳorbo,bade he-o tarar ḳoredi luṭibo.20 Ashiror kub bala foshol folbo,he bashshar zuka ḳani zugaibo.21 Noftali oilo saṛa horini,tar muko ase miṭa miṭa mat.22 Iusuf folala gasor ḍal,jornar faror folala gasor ḍal;tar ḍalain beṛa faroi zae.23 Tir-donuḳalainte tare bezuita toklif disla,tir maria tare beḳaeda ḳorsla;24 oile tar donuḳ doṛo roilo,tar ator honat bol roilo;Iakubor hou mohan shoktialar at dia,zein Israilor hefazot korra fattor, tanre dia.25 Tumar bafor hou Allare dia,zein tumare shaijjo ḳorba;hou shorbo-shoktimanre dia,zein tumare boroḳot nazil ḳorba;ufre toa asman taki lamra boroḳote,tole bisail fani taki baroa jornar boroḳote,bukur dud ar feṭ taki baroa boroḳote.26 Amar baf-dadar dua taki,tumar bafor deoa dua bout bala ouk;ita hameshakur ḳaṛa hazail faṛ-forbot taki lamouk.Hou dua Iusufor matat foṛouk;baiain taki alogor matar talut foṛouk.27 Bin-Iamin oilo boṛo-bagor laḳan,he biane ḳae shikaror gust,ar hainjae bilae luṭor mal.”28 Era oila Israilor baro gusṭi, tarar bafe tarar lagi duar shomoe oula ḳoila. Tain era
         hokkolre zarzir faona dua dila.Hozrot Iakub (a:)-or inteḳal ar dafon29 Bade Iakube tan fuaintore osiot koraila zen, “Amar to baf-dadar gese zaoar shomoe
         oigese, te Hiṭṭi Ifrunor zominor guhat, amar baf-dadar ḳandat amare dafon ḳorio. 30 I guha Kenan deshor, Momrir daro Moḳfelar zomito. Ibrahime Hiṭṭi Ifrunor ges tone
         ou zomin loisla ḳobrostan bananir lagi. 31 Ono-u Ibrahim ar tan bibi Saerare dafon ḳora oise, Isʼhak ar tan bibi Rebekare-o ono
         dafon ḳora oise, ar ami Leare-o ono dafon ḳorsi. 32 I zomin ar er mazor guha Hiṭṭi oḳolor ges tone loisla.”33 Iakube tan fuaintore osiot ḳora shesh oile, bisnar ufre tan duio fao ekḳano ḳorla
         ar aḳeri dom saṛia tan baf-dadar gese gelagi.

501 Iusufe tan bafor mukor ufre muk lagaia ḳandita lagla ar tanre hunga dila. 2 Bade tain nizor odinor hekim oḳolre hukum dila, tara tan bafor lashre momi banaibar
         lagi. Teu tara tan gotro momir moshla lagaila. 3 Tara i ḳamo sallish din lagaila, ou ḳamo to sallish dinu lage. Ar Mishori oḳole tan
         lagi shottoir din boria ahazari ḳorla. 4 Ou ahazarir dinor bade, Iusufe Feraunor baṛir manshore ḳoila, “Afnara zudi amare doea
         ḳoroin, te Feraunre amar ou ḳotaḳan zanaukka zen. 5 Babae amare ḳosom ḳoraia ḳoisla, ‘Huno, ami to morizimu, te Kenan desho amar lagi
         zuit kora ḳoeboro amare dafon ḳorio.’ Teu oḳon tanre dafonor lagi, doea ḳori amare
         zaite deukka, babare ḳoebor dia-u ami hirbar aimu.” 6 Feraune zuaf dila, “Tain tumare zela ḳosom ḳoraisoin, tumi gia oula-u ḳoro.” 7 Teu Iusufe tan bafore dafonor lagi roana dila; ar Feraunor hoḳol gulame, tan dorbaror
         murobbi oḳole ar Mishoror moe-murobbi oḳole, 8 Iusufor nizor foribar, tan baiain ar tan bafor foribaror hoḳole roana dila. Gushono
         ḳali tarar huruttain ar goru-meṛar falain toia gela. 9 Tara bout guṛar gaṛi ar guṛ-soar oḳol loia eḳ biraṭ dol hazia roana dila. 10 Ar Zordan gangor hofaro Aṭador dan maṛar zagat gia, tara hoḳole shatdin dori Iusufor
         bafor lagi kub ahazari ar bilaf ḳorla. 11 Aṭador dan maṛar zagat tarare ila ahazari ḳorat dekia, hi deshor bashinda Kenani oḳole
         ḳoila, Mishori oḳolor lagi iṭa kub bezuita ahazari; erlagi Zordan gangor faror ou
         zagar nam oigelo, Abel-Mishroeim [mani, Mishori oḳolor ahazari]. 12 Israile tan fuaintore zela osiot korsla, tara tanre olau ḳorla. 13 Tara tan lash Kenan desho loia gela, ar Momrir gese Moḳfelar zominor, guhar maze tanre
         dafon ḳorla. Iṭa ḳobrostan bananir lagi Ibrahime, Hiṭṭi Ifrunor ges taki loisla. 14 Bafore dafon ḳorar bade Iusuf, tan baiain ar zoto manush tan bafore dafon ḳorat loge
         gesla, tara hoḳole Mishoro firia aila.Hozrot Iusuf (a:)-e baiainre maf ḳorla15 Baf morigesoin dekia Iusufor baiainte mata-mati ḳorla, Iusufe kiba amrare ginnaibo
         ar amra tar zeta ḳeti ḳorsi, oḳon ita hokkoltar bodla loibo. 16 Teu tara Iusufor gese ḳobria faṭaia ḳoila, “Tumar bafe morar age i ḳoul ḳorsla zen,
         17 tumra Iusufre ou ḳotaḳan ḳoio, tumar baiainte tumar zeta ḳeti ḳorsoin, doea ḳori tumi
         tarar hi oinnae ar guna maf ḳori dio. Erlagi amra minot koriar, tumar bafor Allar
         ou gulam oḳolre maf ḳori dilao.” Tarar mat hunia Iusufor ḳandon aillo. 18 Bade tan baiainte tan samne aia maṭit foṛia ḳoila, “Huno, amra to tumar gulam.” 19 Oile Iusufe tarare ḳoila, “Tumra ḍoraio na. Ami kunu Allar ḳolifa ni? 20 Tumra to amar ḳeti ḳortae saislae, oile Allae itare balai banailla, zela aiz deḳrae,
         te tan kial asil ou laḳan ḳori bout manshor zan basaita. 21 Tumra oḳon ḍoraio na. Ami tumrare ar tumrar fua-fuṛintore deḳa-huna ḳormu.” Tain ou
         laḳan ḳori tarare buz dila ar kush dile mat-ḳota matila.Hozrot Iusuf (a:)-or inteḳal22 Bade Iusuf ar tan bafor aolad oḳole Mishoro boshot korat roila. Iusuf eḳ-sho dosh
         boros zinda asla. 23 Tain Afraimor nati-nosha forzonto deḳla ar Manoshar fua Makiror huruttain-o Iusufor
         ato foeda oila. 24 Bade Iusufe tan baiaintore ḳoila, “Amar to moutor oḳt aichche, nichoe Allae tumrar
         bae nozor raḳba. Tain Ibrahim, Isʼhak ar Iakubor gese ze desh dita ḳori ḳosom ḳorsoin,
         tumrare on taki hou desho loia zaiba.” 25 Ar Iusufe Boni Israilre ou ḳoul ḳoraila, “Nichoe Allae kunudin tumrar bae nozor ḳorba.
         Te on taki zaoar bala tumra amar aḍḍi oḳol tulia loia zaio.” 26 Heshe eḳ-sho dosh boros boeosho Iusuf mara gela. Teu manshe tan lashre kushbu-moshladi
         makia Mishor desho ek kafonor baksor bitre toila.

Allae Boni Israilre azad ḳorla (1:1–15:21)Boni Israilor ufre zulum11 Allae Hozrot Iakubor noea nam disla Israil, erlagi tan bongshor nam oilo Boni Israil.
         Iakube tan bibin-baichchain ar foribaror hoḳolre loia Mishor desho gelagi. Ou shomoe
         tan loge oia zera gela, erar nam oilo, 2 Ruben, Shimion, Lebi, Ehuda, 3 Isaḳor, Shobulon, Bin-Iamin, 4 Dan, Noftali, Sadu ar Ashir. 5 Iakubor bongshor hokkoltae milia shottoir zon asla. Ar Iusuf ag takiu Mishoro taḳta.
         6 Bade Iusuf, tan baiain, ar hi amolor hoḳol mara gela. 7 Oile tarar bador bongshodor baṛia kub bolala oila. Era sairobae sitria asta Mishor
         desh borigela.8 Ermaze Mishoro eḳzon noea bashsha oila, ein Iusufre sinoin na. 9 Ein nizor proza oḳolre ḳoila, “Saia deḳo, Boni Israil amra taki beshio ar bol-alao.
         10 Te ao, amra eḳ fondi ḳori, ita zenu ar na baṛoin. Arnae tara baṛia heshe zuddor ḳalo
         amrar dushmonor loge milia amrar birudde zuddo ḳorbo, bade amrar desh taki zaibogi.”11 Teu tara shordar lagaila erare maria-doria zur-zulum ḳoria ḳam ḳoranir lagi. Era Feraunor
         foshol raḳar lagi Pitum ar Ramashesh namor duiṭa ṭauno banaila. 12 Oile erar ufre zoto beshi zur-zulum ḳora oilo, erao oto beshi baṛila ar sitrila. Erlagi
         Mishori oḳole Boni Israilre kub ḍoraigela. 13 Ḍoraia eraredi aro ḳoṭin ḳam ḳoraila. 14 Maṭi ḳam, iṭor ḳam ar ḳetor maze ḳosṭor ḳam ḳoraia erar zanre titta banaililo. Ar
         tara zur-zulum ḳoria nisṭur-pashanor laḳan ḳam ḳoraito.15 Bade Mishoror bashshae Shifra ar Fua namor duizon Ibrani dai beṭire hukum dila, 16 “Tumra Ibrani beṭintor dai girit gia, itar fuain foeda oile-u marilaio, ḳali fuṛintore
         zita rakio.” 17 Oile hi dai beṭinte Allare ḍoraita gotike, Mishori bashshar hukum na mania fuaintoreo
         zita raḳta. 18 Teu bashshae erare nia zikaila, “Ita ḳam ḳene ḳorlae? Fuaintore ḳene zita raḳlae?”19 Tara zuaf dila, “Ibrani beṭin Mishori beṭintor laḳan nae, tara bout bol-ala. Dai beṭi
         tarar ḳasat zaibar age-u tarar hurutta foeda oizae.” 20-21 Ou duio beṭie Allare ḍoraita ḳori, Allae rohomot ḳoria tarareo aolad dila. Ar Boni
         Israilo aro beshi ḳori baṛia kub shoktiman oila. 22 Ita dekia Feraune nizor proza oḳolre hukum dila, “Ibrani oḳolor kunu fuain oile-u
         tumra Nil nodo falai dio, ḳali fuṛintore zita rakio.”

Hozrot Mus (a:)-or zonom21 Ermaze Lebi ḳandanor eḳzon manshe, tan nizor ḳandanor ek koinnare shadi ḳorla. 2 Ou ḳoinnar goro eḳ fuar zonom oilo. Fuagu deḳte kub shundor oae, tin mash dori lukai
         raḳla. 3 Heshe ar lukaita na faria, tain nol-ḳagṛar eḳ ṭukri loila. Ou ṭukrit maṭia tel ar
         alḳatra lefia ogur bitre huruttare haraia, gangor soror nol bonor maze toia aila.
         4 Ar er kita dosha oe deḳar lagi, tar boin duroi ubailo.5 Tuṛa bade Feraunor fuṛi gango naoat aila. Gangor faro tan bandi oḳol gura-gurit asil.
         Tain soror nol-ḳagṛar maze ou ṭukri dekia, tan bandire ḳoila, “Ou ṭukrigu an.” 6 Ṭukrir ḍala kulia deḳla, er bitre eḳ fuae ḳander. Dekia tan maea lagigelo. Tain ḳoila,
         “Ish, igu to kunu Ibranir fua.”7 Ou shomoe fuar boin aia Feraunor fuṛire zikailo, “Rani ma, i huruttare dud ḳaoanir
         lagi kunu Ibrani beṭire faile afnar gese antam ni?” 8 Feraunor fuṛie ḳoila, “Za an-gi.” Teu fuṛie gia fuar maʼre loia ailo. 9 Feraunor fuṛie tanre ḳoila, “Ogo, ami tumar beton dimune, tumi amar oia ou fuagure
         buḳor dud ḳaoao.” Ou hi beṭie nia huruttare dud ḳaoaia falila. 10 Fuagu kisu boṛo oar bade tain nia Feraunor fuṛir gese dilaila. Feraunor fuṛie enre
         nizor fua banai falila. Tain ḳoila, “Ami tare fani taki ṭania tulsi.” Erlagi tar nam
         raḳla Musa [mani, ṭania tula].Hozrot Musa (a:) Mishor desh taki bagi gela11 Heshe Musa boṛo oigele eḳdin tan nizor zatir baiaintor gese gia deḳla, tara kub ḳosṭor
         ḳam ḳorra. Ermaze deḳla, tan nizor Ibrani zatir eḳ beṭare, eḳ Mishorie mair-doir ḳorer.
         12 Dekia sairobae saia ar kunu manush na deḳae, tain hou Mishorire kun ḳoria balur tole
         gaṛilla. 13 Bador dino tain hirbar bare gela. Gia deḳla, duizon Ibranie nize nize maramari ḳorer.
         Ou tain dushi zonre ḳoila, “Oba, tumar baire ḳene marrae?” 14 He ḳoilo, “Tumare ḳegie amrar hakim banaia bisar ḳorat faṭailo? Ḳail zela hou Mishorire
         kun ḳorso, oula amareo kun ḳoriltae sairae ni?” Ou Musae ḍoraigela. Tain buzla ita
         to zana-zani oigese.15 Ar Ferauneo ita hunia Musare marilta saila. Ou shomoe Musa Feraunor ges taki bagi
         gela. Bagia Madian desho boshot ḳorar lagi aila. Aia honor ek kuar ḳasat boila. 16 Madian desho Shuaib namor eḳ imam sab asla. Tan shatzon fuṛin asoin. Ou fuṛinte kuar
         faro aia, tarar bafor sagol-meṛare fani ḳaoanir lagi gamla borat lagla. 17 Ou shomoe oinno raḳal oḳole tarare ḳedaia dilailo. Oile Musa ubaia tarare shaijjo
         ḳorla, ar tarar falre fani ḳaoaila. 18 Tara tarar bafor daro gia harle tain zikaila, “Tumra aiz oto zoldi ḳemne ailae?” 19 Tara ḳoila, “Eḳ Mishori beṭae amrare raḳal oḳolor at taki basaisoin. Ein amrar sagol-meṛare
         fani tulia ḳaoaisoin.” 20 Teu tain zikaila, “I manushgu kuai? Tumra tare toia aillae ḳene? Ere ḍakia ania ḳana
         ḳaoao.” 21 Erbade Musae ou imamor baṛit roite razi oila. Imam sabe tan fuṛi Sofurare Musar loge
         shadi dila. 22 Bade Sofurar goro eḳ fua oile Musae ḳoila, “Ami to boitol bonia bidesho roiram.” Erlagi
         ou fuar nam raḳla Zarsum [mani, boitol].23 Bout din bade Mishoror bashsha morigela. Boni Israile gulamir lagi ḳator oia ḳanda-ḳaṭi
         ḳorlo. Tarar ḳandon Allar gese ḳobul oigelo. 24 Allae tarar foriad hunla. Tain Ibrahim, Isʼhak ar Iakubor loge tan oadar ḳota iad
         ḳorla. 25 Ar Boni Israilor bae muḳ firaila, doyar nozore tarar bae saila.

Tur faṛo Hozrot Musa (a:)-e Allar didar faila31 Musae tan hour Madiani imam sab Shuaibor sagol-meṛa raḳta. Eḳdin tan sagolor fal loia
         morubumir hesh galat Allar hou Tur faṛor ḳasat gela. 2 Hono eḳ zonglar maze Mabudor firistae agunir laḳan nuror maz taki tanre deḳa dila.
         Musae deḳla, zonglar maze aguin zoler oile zongla zoler na. 3 Ou tain taijjub oia ḳoila, “Zongla ze zoler na, er ḳaron kita? Te aro ḳasat gia deki
         sain.”4 Mabude zebla deḳla ein deḳar lagi ḳasat zairagi, ou shomoe tain zonglar maz taki ḍakia
         ḳoila, “Musa, O Musa!” Musae ḳoila, “Ounu ami.” 5 Allae ḳoila, “Ar samne aguaio na. Tumar fao taki zuta kulilao. Zano ni, tumi oḳon
         ze zagat ubaiso ikan faḳ zaga. 6 Huno, ami tumar bafor Alla, Ibrahimor Alla, Isʼhakor Alla ar Iakubor Alla.” Ikan hunia-u
         Musae tan muḳ lukailla. Allar bae saite tan dilo ḍor hamaigelo.7 Mabude ḳoila, “Ami Mishor desho amar bonda oḳlor duḳ-mosibot dekiar. Mishori shordar
         oḳlor lagi tarar ḳandon huniar. Tarar duk-koshṭo hoḳolta ami deḳsi. 8 Dekia Mishori oḳlor zulum taki tarare basaitam ḳori ami nize lamia aisi. Te ami tarare
         Mishor taki horaia nimugi. Nia roshail zomir bout boṛo shundor eḳ desh dimu. Ikan
         dud ar mour banḍar-ala desh. Ou desh oilo oḳonkur Kenani, Hiṭṭi, Amuri, Farizi, Hibbi
         ar Zibuzi oḳolor desh. 9 Boni Israilor foriad amar dorbaro aise, Mishori oḳole tarare zela sataira, ita ami
         dekiar. 10 Erlagi ami tumare Feraunor gese faṭaiar. Tumi zao, gia amar bonda Boni Israilre Mishor
         taki bar ḳoria ano.”11 Musae zuaf dila, “Ami aroḳzon ḳe, zein Feraunor samne gia Mishor desh taki tarare
         horaitam farmu?”12 Allae ḳoila, “Ami to tumar loge loge roimu. Tumi Mishor taki manshore horaia ania,
         tarare loia ou faṛo amar ebadot ḳorbae. Teu buzbae amiu tumare faṭaisi.”13 Musae aroz ḳorla, “Deḳoukka, ami zebla Boni Israilre gia ḳoimu, tumrar baf-dadar Allae
         amare paṭaisoin, ou shomoe tara zudi zikain tan nam kita, te tarare kita zuaf ditam?”14 Allae ḳoila, “Ami zein asi, asiu. Boni Israilre oula ḳoio, zen nam ‘ami asi’ tain
         amare tumrar gese paṭaisoin. 15 Tumi gia tarare ḳoio, Mabud zein hor-hamesha asoin, ein tumrar baf-dadar Alla, Ibrahimor
         Alla, Isʼhak ar Iakubor Alla, einu amare tumrar gese paṭaisoin. Amar hor-hameshakur
         nam ‘Mabud, zein asoin’. Zuge zuge, purushe purushe ou nam ḳaim roibo. 16 Tumi zao, gia Boni Israilor murobbi oḳolre ekḳano dola ḳoria ḳo, Mabud, zein tarar
         baf-dadar Alla, Ibrahimor Alla, Isʼhak ar Iakubor Alla, tain tumare didar dia ḳoisoin,
         ami tumrar bae kial ḳorsi, tumrar uforor zulum-mosibot deḳsi, Mishoro tumrar bae zeta
         ḳora or eota kial ḳorsi. 17 Ita dekia ami ḳoiar, ami Mishoror gulami taki tumrare basaia Kenani, Hiṭṭi, Amuri,
         Farizi, Hibbi ar Zibuzi oḳolor dud ar mour banḍar-ala desho nimugi.18 “Israilor murobbi oḳole tumar ḳota hunba, tumi tarare loge loia Mishoror bashshar
         gese zaio. Gia ḳoio, ‘Mabud, zein Ibrani oḳolor Alla, tain amare doroshon disoin.
         Erlagi amra tan name ekkan kurbani ḳortam saiar, amra morubumir bae tin dinor fot
         gia kurbani dimu, te amrare zaoar onumoti deukka.’ 19 Oile ami zani Mishoror bashshae tumrare zaite dito nae, zur-zobordosti ḳorleo dito
         nae. 20 Teu ami amar kudroti at lagaimu ar oula asanoḳ gozob nazil ḳormu, zate he tumrare
         zaite dey. 21 Ar ami Mishori oḳolor dilor maze Boni Israilor bae emon eḳ doyar bab foeda ḳoraimu,
         era zanu Mishor taki ḳali ate na zain. 22 Hoḳol Israili beṭinte tarar ari-fori ba zerar baṛit tara roin, oula Mishori beṭintor
         ges taki tarar shuna-rufar goena-gaṭi ar bala ḳafoṛ-sufoṛ ḳuzia nio. Ota dia tumrar
         fua-fuṛinreo hazaio, ou nomunae tumra Mishorintor don-samana doḳol ḳorbae.”

Hozrot Musa (a:)-e keramoti-muzeza faila41 Musae zuaf dila, “Mabud, tara zudi amare ekin na ḳoroin, amar mat na hunoin ba tara
         zudi ḳoin, Mabude tumare doroshon disoin na, te ami kita ḳortam?” 2 Ou Mabude tane zikaila, “Tumar ato igu kita?” Tain ḳoila, “Egu laṭi.” 3 Mabude ḳoila, “Oḳṭa maṭit falao.” Musae laṭire maṭit falaiteu iṭa haf oigelo. Haf
         dekiau tain faldi hori gela. 4 Mabude tane hukum ḳorla, “At baṛaia ogur lenjo doro.” Ar tain dorar loge loge ogu
         hirbar laṭi oigelo. 5 Bade Mabude ḳoila, “Tumio oula ḳorio, teu tara hasau ekin ḳorba tarar baf-dadaintor
         Alla, Ibrahimor Alla, Isʼhak ar Iakubor Allae tumare doroshon disoin.”6 Mabude hirbar ḳoila, “Tumar at tumar saddoror tole harao.” Tain at haraila, ar bar
         ḳorar badeu tan at kusṭo-dolbeda bemare dudor laḳan dola oigelo. 7 Mabude ḳoila, “Tumar at hirbar hono harao.” Tain haraila ar saddoror tol taki bar
         ḳoria deḳoin, agor laḳan bala oigese.8 Mabude ḳoila, “Tara zudi tumare ekin na ḳoroin, te tumar laṭire haf oa deḳle ekin
         ḳorba, ar eoṭae ekin na ḳorle tumar ator bemaror keramoti deḳle tara ekin ḳorba. 9 Ar zudi i duio keramotieo ekin na ḳoroin, tumar ḳota na manoin, te tumi Nil nod taki
         tuṛa fani ania hukna maṭit falaio, deḳbae maṭit foṛiau i fani lou oizibo.”10 Ou Musae Mabudre ḳoila, “O malik, ami to bala ḳori mat-ḳotau mattam fari na, ageo
         fartam na ar afne i gulamor loge batchit ḳorar badeo fari na, amar to zifra baṛua.”
         11 Mabude ḳoila, “Manshor muk ke banaise, ami nae ni? Ḳe manshore buba, ḳalua ba anda
         banain? Souḳe deḳar lagi sokur faoar ḳe dein? Ita to ami Mabudeu dei na ni? 12 Te tumi zao, gia kita matitae ami hikaia dimu. Tumar muḳor zobanre ami shaijjo ḳormu.”13 Tain ḳoila, “O malik, ami minot ḳoriar, oinno ḳeurore faṭai deukka.” 14 Ou Musar ufre Mabudor gusa uṭlo. Tain ḳoila, “Tumar bai Harun bin Lebi ase na ni?
         Ami zani, he bala boktita dito fare. He oḳon tumar loge deḳa ḳorat ar, tumare dekia
         he kub kushi oibo. 15 Tumi hikaia dio ar ḳoio he kita matito. Ami tumra duiozonor muḳor zobanre shaijjo
         ḳormu. Ar hono gia kita ḳortae ami hikaia dimu. 16 Tumar bai Harunor muḳ oibo tumar muḳ, he tumar oia manshor loge matibo. Fegambor oḳole
         zela Allar ḳalam ḳoin, Harune oula tumar buli ḳoibo. 17 Ou laṭi tumar ato rakio, iṭa dia hou keramoti-muzeza oḳol zair ḳorbae.”18-19 Madian desho taḳteu Mabude Musare hukum ḳorsla, “Tumi Mishoro zaogi, ḳaron Mishoror
         zeta manshe tumare kun ḳorta saisla, ita oḳon mori gesoin.” Teu Musae tan hour Shuaibor
         ḳasat gia ḳoila, “Ami amar zonom maṭi Mishor desho zaitam sairam, amar ḳesh-kuṭum
         oḳol zita asoin ki na, tarar hal-hokikot deḳat zaitam, te amare zaoar onumoti deukka.”
         Houre ḳoila, “Aichcha, sohi-salamote zao.” 20 Ou Musae tan bibi ar fuaintore gadar ufre soṛaia Mishoror fote roana oila. Tan ato
         Allai keramotir hou laṭi raḳla.21 Mabude Musare hukum dila, “Tumi Mishoro gia harle amar deoa keramoti oḳol Feraunor
         samne deḳaio, oile ami tar dilre fashan banailimu, he manshore saṛto nae. 22 Tumi Feraunre ḳoio, Mabude nize ḳoisoin, ‘Boni Israil to amar foela futor laḳan+. 23 Ami nize tumare hukum ḳorslam, amar ebadoto zaita ḳori tumi amar futre saṛi ditae,
         oile tumi mancho na. Erdae amio tumar foela futre marilimu.’ ”24 Bade Mishoro zaoar foto rait ḳaṭaibar zagat aile Mabude Musare marilita ḳori mukamuki
         oila. 25 Oile tan bibi Sofurae ekkan darail fattor loia tan fuar mosolmani ḳorailla ar oḳṭa
         tan zamai Musar faor maze suaia ḳoila, “Lour bodola ami tumare zamai hishabe faisi.”
         26 Teu Musare Mabude saṛi dila. Mosolmani ḳamor befare Sofurae to ou ḳotau ḳoisla.27 Ermaze Mabude Harunre ḳoila, “Tumi morubumit gia Musar loge deḳa ḳoro.” Ou tain gela
         ar Allar faṛ Turor gese aia Musare faia suma dila. 28 Ar Mabude zeta zeta ḳoibar lagi Musare hukum disla, Musae ita hokkolta Harunre zanaila.
         Mabude zoto laḳan keramoti deḳanir hukum disoin, ita hoḳolta-u tain Harunre buzaila.29 Bade Musa ar Harun Mishor desho gia Boni Israilor hoḳol murobbire dola ḳorla. 30 Mabude Musare zotota ḳoisla, Harune ita hoḳolta tarare zanaila, ar hou keramoti oḳolo
         manshor samne deḳaila. 31 Erlagi manshe ita ekin ḳorla. Tara zebla hunla, Mabude tarar bae kial ḳorsoin, tarar
         uforor zulum-mosibot deḳsoin, ou tara tanre soizda ḳorla.

Feraunor loge foela shakkat51 Musa ar Harune gia Feraunre ḳoila, “Mabud, zein Boni Israilor Alla, tain nize ḳoisoin,
         amar bonda oḳolre tumi saṛi deo, amar name hoj ḳorar lagi, tara morubumit hizrot ḳorte
         oibo, tumi tarare saṛo.” 2 Feraune zuaf dilo, “I Mabud aroḳzon ḳe, zen hukum mania ami Boni Israilre saṛi ditam?
         Ila kunu Mabudre ami sini na, ar Boni Israilreo ami saṛtam nae.” 3 Tara ḳoila, “Ibrani oḳolor Allae amrare doroshon disoin. Erlagi amra minot ḳoriar
         amrare morubumir bae tin dinor fot gia, amrar Mabud Allar name kurbani ḳorte deukka,
         arnae tain amrare gozobi bemar dia ba zuddor maze falaia marilaiba.” 4 Mishoror bashshae zuaf dila, “O Musa ar Harun, tumra manshore ḳene ḳamo taki firairae?
         Zao, tumrao gia ḳamo lago. 5 Deḳrae ni, desho tumrar manush bout baṛigesoin, ar tumrar lai faia itae kunu ḳam ḳorra
         na.”6 Ou Feraune hou dinu Mishori zalim shordar ar Israili subedar oḳolre hukum ḳorla, 7 “Iṭ banaibar lagi tumra manshore agor laḳan ḳer-nera ania dio na, tara gia ita zugaṛ
         ḳoruk. 8 Oile age tara zotoḳan iṭ banaito oḳono otoḳan banaite oibo, ekḳano ḳom oito nae. Ita
         alshia oigesoin ḳori, ono aia tarar Allar namor kurbani ḳorta ḳoia sillaira. 9 Tumra tarare aro ḳosṭor ḳamo lagao, teu itae kunu laḳan baze mat na hunia ḳamor maze
         mon diba.”10 Ou hi shordar ar subedar oḳol baroi gia manshore ḳoila, “Feraune ḳoisoin, oḳon taki
         tain ar iṭ bananir ḳer zugai dita nae. 11 Tumra zen taki faro ḳer-nera zugaio, oile tumrar ḳam kuntau ḳomail oito nae.” 12 Ou manshe ḳer-nera tukaibar lagi hara Mishor desho sitri gela. 13 Ar shordar oḳole bare bare tagda dia ḳoilo, “Age ḳer zugaia deoar bala tumra forteḳ
         din zotoḳan iṭ banaitae, oḳono otoḳan banao.” 14 Feraunor zalim shordar oḳole Boni Israilor ufre ze subedar lagaisil, hou shordar oḳol
         aia subedar oḳolre mair-doir ḳoria zikailo, “Tumra age zotoḳan iṭ ditae, oḳon otoḳan
         deona ḳene?”15 Ou Boni Israilor subedar oḳole aia Feraunor gese nalish dila, “Afnar i gulam oḳolor
         loge ila bebohar ḳene ḳorra? 16 Shordar oḳole amrare ḳer-nera zugai dein na, ta-o iṭ banaibar hukum dein ar afnar
         i gulam oḳolre mair-doir ḳoroin, oile dush to afnar nizor shordaror.” 17 Feraune zuaf dilo, “Tumra alshia, kuṛia, erlagi ḳoirae Mabudor name kurbani ḳorat
         zaitam. 18 Zao, ḳam ḳoro gia. Tumrare ḳer deoa zaito nae, ta-o forteḳ din zotoḳan iṭ banaibar
         ḳota asil, otoḳanu banaite oibo.”19 Ou Boni Israilor subedar oḳole buzla, tara bifodor maze foṛsoin, ḳaron tarare hukum
         ḳora oise, age zotoḳan iṭ banani lagto, oḳono otoḳan iṭ banaite oibo, ḳom oito nae.
         20 Tara Feraunor ges taki zaoar foto Musa ar Harunor loge deḳa oilo, era ubaia bar saoat
         asla. 21 Subedar oḳole ḳoila, “Mabude afnarar faona shaza diba, afnara Feraun ar tar uzir-naziror
         gese amrare fosa-ganda banaia, amrare kun ḳorar lagi toluar nia tarar ato disoin.”22 Ou Musae hirbar gia Mabudor gese foriad ḳorla, “O din duniar malik, tumi ḳene tumar
         bondare mosiboto falailae? Ar amare kitallagi paṭailae? 23 Feraunor gese tumar ḳota hunanir bad takiu tumar bonda oḳolor ufre zulum to aro baṛise.
         Oile tumi to kuntau ḳorlae na.”

61 Mabude Musare ḳoila, “Feraunor kita dosha oe tumi dekio, amar ator zur deḳleu he manshore
         saṛi dibo. Zurala ator kudrot deḳleu he tar desh taki erare ḳedai dibo.”Boni Israilor logor oada Allar iad ase2 Allae Musar loge batchit ḳori Musare ḳoila, “Ami ‘Mabud zein asoin’. 3 Ami Ibrahim, Isʼhak ar Iakubor gese shorbo-shoktiman Alla name didar ditam, ‘Mabud
         zein asoin’ name tarare didar ditam na. 4 Ami tarar loge ou oada ḳorslam, ami tumrare Kenan desh dimu, ze desho tumra musafir
         oia ro, ou deshu ami tumrare dimu. 5 Ḳas ḳori Mishori oḳole Boni Israilre gulami ḳoranir lagi erar ḳandon hunia, amar hou
         oada oḳon iad ḳorlam. 6 Erlagi tumi gia Boni Israilre ḳo, Mabude ḳoisoin, ami Mabud, ami tumrare Mishori oḳolor
         tol taki bar ḳori anmu, tarar gulami taki azad ḳormu. Tarare deḳar moto shaza dia,
         amar kudroti atdi tumrare ḳalas ḳormu. 7 Heshe tumrare amar nizor bonda banaimu, ami nize tumrar Alla oimu. Teu tumra buzbae,
         ami Allau tumrar Mabud, ar Mishori oḳolor baror tol taki amiu tumrare basaisi. 8 Ami Ibrahim, Isʼhak, Iakubor loge ze deshor ḳota oada ḳorsi, hou desho tumrare loia
         zaimu, tumra hou deshor malik oibae. Amiu Mabud.”9 Musae gia ita hoḳolta tarare zanaila, oile hi betaea zulum-toklif ar gulami ḳorte
         ḳorte mon-mora oizaoae, tara ar Musar mate ḳan dila na.10 Ou Mabude Musare ḳoila, 11 “Tumi gia Mishoror bashsha Feraunre ḳo, he zanu tar desh taki erare zaite dey.” 12 Musae zuaf dila, “Boni Israileu zebla amar mat huner na, te Feraune kila hunbo? Ar
         amar to matte muḳo lagizae.” 13 Teu Mabude Musa ar Harunre ḳoila, “Tumra Boni Israil ar Mishoror raza Feraunre ḳo,
         Mabude amrare hukum disoin, Boni Israilre Mishor taki bar ḳori neoar lagi.”Hozrot Musa ar Harun (a:)-or baf-dadaintor forisoe14 Musa nobir nizor zati Boni Israilor fordan murobbi oila Hozrot Iakub, Allae ou Iakubor
         noea nam disla Israil. Israilor fuain oila Ruben, Shimion, Lebi shoho muṭ barozon,
         ou Lebi oila Musa ar Harun ḳandanor mul-murobbi.Israilor boṛo fua Rubenor fuain oila Honuk, Pollu, Hasir ar Kormi, era Ruben ḳandanor
         mul-murobbi.15 Shimionor fuain oila Jimuel, Jamin, Ohod, Jakin, Shuhor ar tar Kenani bour torofa
         fua Shoul, era Shimion ḳandanor mul-murobbi.16 Ḳandan taliḳa hishabe Lebir fuain oila Zarsun, Kahat ar Marari. Lebi eḳ-sho shaṛtish
         boros basisla. 17 Zarzir gusṭir fordan hishabe Zarsunor fuain oila Libni ar Shimio. 18 Kahator fuain oila Imran, Izhar, Hebron ar Ujjol. Kahat eḳ-sho tetrish boros basisla.
         19 Mararir fuain oila, Moholi ar Mushi.Erau oila Lebir ḳandanor mul-murobbi.20 Imranor fuain oila Musa ar Harun. Imrane tan fufu Iuḳabezre bia ḳorsla, tan feṭo erar
         zonom oisil. Imran eḳ-sho shaṛtish boros basisla.21 Izharor fuain oila Kurah, Nefog, Ziḳri.22 Ujjolor fuain Mishael, Elzafon ar Zitri.23 Ar Harune Aminadabor fuṛi Nahishor boin Ilishebare bia ḳorae, tan hurutta oila Nadab,
         Abihu, Ali-Azor ar Isamar.24 Kurahor fuain oila Oshir, Ilḳana, Obiashof. Era Kurahi oḳolor mul-murobbi.25 Ali-Azoror fua oila Finhosh. Harunor fua Ali-Azore Fuṭielor fuṛire bia ḳorae tair
         feṭo Finhoshor zonom oisil.Gusṭi hishabe era oila Lebi ḳandanor mul-murobbi.26 Ou Harun ar Musare Mabude hukum ḳorsla, tumra Boni Israilre sifai dolor laḳan Mishor
         taki bar ḳoro. 27 Musa ar Haruneu Boni Israilre Mishor taki bar ḳori anar ḳota Mishoror bashsha Feraunor
         loge matisla.Mabude Hozrot Musa ar Harun (a:)-re hukum dila28 Mabude Musar loge zedin Mishor desho batchit ḳorla, 29 hou din tain ḳoila, “Ami Mabud. Te tumare oḳon zeta zeta ḳoimu, ita hoḳolta tumi Mishoror
         bashsha Feraunre ḳoio.” 30 Musae Mabudor dorbaro aroz ḳorla, “Deḳoukka, amar to matte muḳo lagizae, Feraune kunu
         amar mat hunbo ni?”

71 Ou Mabude Musare ḳoila “Huno, ami Feraunor gese tumare Allar laḳan banaimu. Ar tumar
         bai Harunre banaimu tumar nobi. 2 Ami tumare zela hukum ḳormu, tumi oula Harunre ḳoibae, ar Harune ota Feraunre ḳoibo;
         zate he Boni Israilre tar desh taki saṛi dey. 3 Oile ami Feraunor dilre fashan ḳorilimu. Mishor desho ami bout keramoti ar kudroti
         lila-ḳela deḳaimu. 4 Tar badeo Feraune tumrar mator dam dito nae. Teu ami Mishoror ufre amar at lagaia,
         deḳar moto shaza dia Mishor desh taki amar nizor bonda Boni Israilre sifair laḳan
         dole dole bar ḳormu. 5 Mishoror maze amar nizor at lagaimu, Mishori oḳolor maz taki Boni Israilre bar ḳoria
         anmu, oudin tara buzba amiu Mabud.” 6 Bade Musa ar Harune oula ḳorla, Mabudor hukum mafik kam ḳorla. 7 Feraunor loge mat-ḳotar shomoe Musar boeosh asil ashi, ar Harunor tirashi boros.Hozrot Harun (a:)-or keramotir laṭi8 Ou shomoe Mabude Musa ar Harunre ḳoila, 9 “Feraune zebla ḳoibo, tumrar nizor kunu keramoti ḳam deḳao, teu tumi Harunre ḳoio,
         tar laṭi nia Feraunor samne falaito, falanir loge logeu iṭa haf oizibo.” 10 Bade Musa ar Harun Feraunor gese gela, gia Mabudor hukum mafik kam ḳorla. Harune Feraun
         ar tar uzir-naziror samne hou laṭi falanir loge logeu iṭa haf oigelo. 11 Ou Ferauneo tar gunin ar zadugir oḳolre anailo, tarao tarar zadu-montro dia oula deḳaila.
         12 Tara hoḳoleu zarzir laṭi saṛlo, ar eota haf oigelo, oile Harunor laṭie tarar hokkol
         laṭire gilililo. 13 Ita dekiao Feraunor dil fashan roilo, he erar mate ḳan dilo na, zela Mabude age ḳoisla.Allar foela gozob, fani lou oigelo14 Bade Mabude Musare ḳoila, “Feraunor dil to fashan, he manshore saṛte razi nae. 15 Te tumi biani bala Feraunor gese zaio, gele deḳbae he fanir gese zaibo, tumi tar loge
         deḳa ḳorar lagi Nil nodor faro ubaio. Tumar ze laṭi haf oisil, ou laṭi ato ḳori nio.
         16 Nia tare ḳoio, ‘Mabud, zein Ibrani oḳolor Alla, tain nize amare faṭaisoin afnare oḳan
         ḳoitam, tumi amar bonda oḳolre saṛi deo, tara amar bondegi ḳorar lagi morubumit hizrot
         ḳoruk, ta-o oḳono tumi hunrae na. 17 Erlagi oḳon tumi buzbae, amiu Mabud.’ Oḳan ḳoia hari tumi ḳoio, ‘Deḳoukka, ami nizor
         ator laṭi dia ou Nil nodor fanit baṛi marmu, ar hokkol fani lou oizibo. 18 Hokkol mas morizibo ar fosa gondo baroibo, teu Mishori oḳole ou Nil nodor fani ḳaita
         farta nae.’ ”19 Mabude Musare ḳoila, “Harunre ou ḳota ḳo, tumi nizor laṭi loia Mishori oḳolor hokkol
         fanir ufre, deshor gang-nala, ḳal-bil, aor-baor sairobae tumar at baṛao, teu itar
         hokkol fani lou oizibo. Fattor kudia banail ba laḳṛir fatil-ḳoloshir maze toa fanio
         lou oizibo.”20 Ou Musa ar Harune Mabudor hukum mafik oula ḳorla, tain laṭi usa ḳori Feraun ar tar
         uzir-naziror samne Nil nodor fanit baṛi marla, teu hoḳol fani lou oigelo. 21 Nil nodor hoḳol mas morigelo, hoḳol fanit fosa gondo baroilo, Mishori oḳole fani ar
         ḳaita farla na, Mishor deshor hoḳol fani lou oigelo. 22 Mishori zadugir oḳoleo tarar zadu-montro saṛia oula ḳorlo, ete Feraunor dil fashan
         roilo. He erar mato ḳan dilo na, zela Mabude age ḳoisla. 23 Bade Feraune Musa ar Harunre fis dia tar razbaṛit gelogi, ita kuntatu ḳan dilo na.
         24 Oile kunu Mishorie gangor fani ḳaite na farae, fani ḳaoar lagi gangor faror sairobae
         tara gat kudila.25 Nil nodor fanit Mabudor gozob nazil oar bade shat din guzori gelo.

Allar dusra gozob, beng81 Ou shat din bade Mabude Musare ḳoila, “Tumi Feraunor gese zao, gia tare ḳo, Mabude
         nize ḳoira, amar kezmot ḳorar lagi amar bonda oḳolre saṛi deo. 2 Tarare na saṛia kunu bada dile, ami beng dia tumar asta desho gozob ḍalmu. 3 Asta Nil nod benge boriziba, ar ita aia tumar razbaṛit, hutibar goro, tumar bisnat
         uṭiba. Ar tumar uzir-naziror goro, tumar proza oḳolor goro, tumar undal ar fiṭa banaibar
         gamlato aia hamaiba. 4 Tumar, ar tumar uzir-naziror, ar proza oḳolor gotoro beng uṭiba.”5 Bade Mabude Musare ḳoila, “Harunre ḳo, tumi Nil nod ar ḳal-bilor ufre hou laṭiala
         at baṛaia asta Mishoro beng anao.” 6 Ou Harune Mishoror hoḳol fanir ufre tan at baṛaila, teu bengainte aia Mishor desh
         boria jam oigela, kunu zaga ḳali roilo na. 7 Oile zadugir oḳoleo tarar zadu-montro dia Mishoro oula beng anlo.8 Bade Feraune Musa ar Harunre anaia ḳoila, “Mabudor gese aroz ḳoro, tain amar ges taki
         ar amar proza oḳolor ges taki i beng oḳol horaia neukka, taile ami manshore saṛi dimu,
         zate tara gia Mabudor name kurbani ḳorto fare.” 9 Ougi Musae Feraunre ḳoila, “Afne amare ṭik kori ḳoukka, ami kun shomoekur lagi minoti
         ḳortam, kun shomoe afnar gor, afnar uzir-nazir ar proza oḳolor gor taki beng oḳol
         horia zaitagi, gia ḳali gango roita?”10 Tain ḳoila “Ḳailkur lagi.” Ou Musae ḳoila, “Afnar zoban motou ouk, zate afne buzta
         faroin, amrar Mabud Allar homani ar keu nai. 11 Bengainte afnar ges taki, afnar gor-baṛi taki, afnar uzir-nazir ar proza oḳolor gor
         taki horia gia ḳali Nil nodo roiba.”12 Musa ar Harun Feraunor ges taki bare gela, gia Musae Mabudor gese foriad ḳorla, Feraunor
         ufor taki bengor gozob horanir lagi. 13 Mabude Musar arzi ḳobul ḳorae, tarar baṛi-gor, uṭan ar bondor hoḳol beng morigelo.
         14 Ar manshe itare zagae zagae dola ḳorle, fosia desho gondo baroilo. 15 Oile Feraune zebla deḳlo, gozob to horigese, ou he tar dil fashan ḳorillo. Erar mato
         ar ḳan dilo na, zela Mabude age ḳoisla.Allar tin nombor gozob, mosha16 Bade Mabude Musare ḳoila, “Tumi Harunre ḳo, tumi tumar laṭi baṛaia maṭir dulit baṛi
         maro, teu i duil mosha oia asta Mishor desh borizibo.”17 Tara oula ḳorla, Harune tan laṭiala at baṛaia maṭir dulit baṛi marla, teu maṭir hokkol
         duil mosha oigelo. Ou moshae manush, zanuar ar Mishoror hokkolbae borigelo. 18 Ar zadugir oḳoleo tarar zadu-montro dia oula mosha banaito sailo, oile farlo na. Manush
         ar zanuaror maze mosha roilo. 19 Teu zadugir oḳole Feraunre ḳoila, “Ita to Allar kudrot.” Ta-o Feraunor dil fashan
         roilo, he erar mate ḳan dilo na, zela Mabude age ḳoisla.Allar sair nombor gozob, fuḳor fal20 Bade Mabude Musare ḳoila, “Tumi fozore uṭia Feraunor gese azir o, gele deḳbae he fanir
         gese aibo. Tumi tare oula ḳoio, Mabude nize ḳoira, amar kezmot ḳorar lagi tumi amar
         bonda oḳolre saṛi deo. 21 Zudi na saṛo taile ami tumar, tumar uzir-nazir, tumar proza oḳolor ufre, ar tumar
         goraintor maze ḳamṛaora fuḳor fal faṭaimu, ita falefale aia Mishori oḳolor goro ar
         tarar boshot-biṭa shoho hoḳol zagat jam oiziba. 22 Oile ami amar bonda oḳolor boshot ḳana Gushon elaḳare ita taki basaimu, ino fuḳor
         fal aita nae. Teu tumi buztae farbae, ami Mabud i desho asi. 23 Ami to amar bonda ar tumar prozar maze tofat-fartokko ḳormu, ḳail i nomuna deḳbae.”
         24 Ar Mabude oula ḳorla, Feraun ar tar uzir-naziror goro ḳamṛaora fuḳor fal ailo, asta
         Mishor deshor hokkolbae fuḳor lagi shorbonash oigelo.25 Teu Feraune Musa ar Harunre ḍakaia ḳoila, “Tumra zao, deshor bitre tumrar Allar name
         kurbani ḳorogi.” 26 Musae ḳoila, “Ila ḳora ṭik nae, ḳaron amrar Mabud Allar name Mishori oḳolor ginna
         ḳora kurbani ḳorte oibo. Ar deḳoukka, Mishori oḳolor samne tarar ginna ḳora kurbani
         ḳorle tara to amrare fattordi iṭaia mariliba. 27 Te amrar Mabud Allae zela hukum ḳorba, amra morubumir bae tin dinor fot horia gia,
         tan name oula kurbani ḳormu.”28 Feraune ḳoila, “Ami tumrare saṛi diar, tumra morubumit gia tumrar Allar kurbani ḳoro.
         Oile beshi duroi zaio na, tumra amar lagio minot ḳorio.” 29 Ou Musae ḳoila, “Deḳoukka, ami afnar ges taki horia gia Mabudor gese minoti ḳormu,
         teu ḳail afnar ges taki, afnar uzir-nazir ar afnar proza oḳolor ges taki fuḳor fal
         horiziba. Oile manshe Mabudor kurbani ḳorat zaite afne ar kunu baotabazi ḳoroin na
         zanu.”30 Bade Musae Feraunor ges taki gia Mabudor gese minoti ḳorla. 31 Ar Mabude Musar arzi mafik kam ḳorla. Feraun, tar uzir-nazir ar tar proza oḳolor ges
         taki hokkol fuk horigela, eguo roila na. 32 Oile hirbar Feraune tar dil fashan ḳorillo, manshore saṛlo na.

Allar fas nombor gozob, foshur moṛki91 Bade Mabude Musare ḳoila, “Tumi Feraunor ḳasat gia tare ḳo, Mabud, zein Ibrani oḳolor
         Alla, tain nize ḳoira, amar ebadot ḳorar lagi amar bonda oḳolre saṛi deo. 2 Tarare saṛte razi na oia oḳono bada dile, 3 hunia raḳo, bondor maze tumar foshuintor ufre, guṛaintor, gadaintor, uṭ, ar goru-sagol,
         meṛaintor ufreo ami Mabude at dimu, betaea bemaror moṛki saṛimu. 4 Oile ami Mabude Mishoror ar Boni Israilor foshur maze tofat ḳormu; Boni Israilor kunu
         foshu morta nae.”5 Ar Mabude shomoyo ṭik koria dilaila, samnor ḳail tain desho i ḳam ḳorba. 6 Hasau bador din Mabude oulau ḳorla, teu Mishoror hokkol foshu morigela, oile Boni
         Israilor egu foshuo morla na. 7 Feraune manushdi ḳobor loia deḳlo, Boni Israilor egu foshuo morsoin na; ta-o tar dil
         fashan roilo, he manshore saṛlo na.Allar soe nombor gozob, fuṭ-ga8 Ou Mabude Musa ar Harunre ḳoila, “Tumra duiozone muiṭ boria undalor sali ano, ania
         Musae ou salire Feraunor samne ufredi siṭai deo. 9 Deḳbaene, ita hara Mishor deshor maze fatla duil oia hoḳol zagar manush ar foshuintor
         gotro gozobi bish-furi oibo.” 10 Teu tara undalor sali ania Feraunor samne ubaia, Musae ufredi siṭai dila, ete manshor
         ar foshuintor gotro bish-furi oilo. 11 Ar ou furr lagi zadugir oḳole Musar samne ubaita farla na, hoḳol Mishori ar zadugir
         oḳolor gotoro-o bish-furi oilo. 12 Oile Mabude Feraunor dil fashan ḳorilla. He erar mate ḳan dilo na, zela Mabude age
         ḳoisla.Allar shat nombor gozob, hil-tufan13 Bade Mabude Musare ḳoila, “Tumi biane uṭia Feraunor samne ubaia oula ḳoio, Mabud,
         zein Ibrani oḳolor Alla, tain nize ḳoira, amar ebadot ḳorar lagi amar bonda oḳolre
         saṛi deo. 14 Naile i fira ami tumar, tumar uzir-nazir ar tumar proza oḳolor maze amar hokkol zator
         gozob saṛimu. Teu tumi buzbae, hara duniait amar homani ḳeu nai. 15 Er ageu ami amar at baṛaia betaea moṛki dia tumare ar tumar proza oḳolre martam farlam
         one, tumi duniai taki binash oigelae one. 16 Asole erlagiu ami tumare duniait otodin basaisi, zate tumare amar lila-ḳela deḳai,
         ar hara duniait amar nam zair oe. 17 Tumi oḳono amar bonda oḳolre saṛrae na, tumar beṭagiri deḳairae, 18 te dekio, ḳail i shomoye ami ou laḳan hil-tufan ar meg dimu, zeta Mishoror zonom taki
         aiz forzonto kunudin oise na. 19 Erlagi bondor maze tumar foshuin ar zotota ase, itare ania goro harao; manush ba foshuin
         zeta goro hamaita nae, itar ufre hil foṛia hokkolṭi morba.” 20 Teu Feraunor uzir-naziror maze zera Mabudor zobane ḍoraila, tara zoldi ḳori nizor
         gulam ar foshuintore goror bitre anaila. 21 Oile Mabudor zobanre zetae dam dilo na, tarar gulam ar foshuintore bondor maze toilo.22 Bade Mabude Musare ḳoila, “Tumi asmanor bae nizor at baṛao, teu Mishoror hokkol zagat
         hil-tufan oibo, Mishoror manush, foshu ar ḳetor hoḳol gas-gasalir ufre ita foṛbo.”
         23 Ou Musae tan ator laṭi ufredi tulla, Mabude Mishor deshor ufre megor ḍak-zilḳanir
         loge hil-tufan deoaila; ar asmani ṭaṭa zomino foṛlo. 24 Ou hilor loge megor zilkani ar ṭaṭao asil. I laḳan gozobi hil-tufan Mishor deshor
         zonom taki kunudino oise na. 25 Hara Mishor deshor bondor mazor hokkol manush ar foshuintor ufreo kub zure zure hil
         foṛlo, ar ḳetor hoḳol foshol nosṭo oigelo ar hoḳol gas-gasalio bangi gelo. 26 Ḳali Boni Israilor boshot ḳana Gushon elaḳat hil-tufan oilo na.27 Bade Feraune manush faṭaia Musa ar Harunre anaia ḳoilo, “I fira ami oforad ḳorsi.
         Mabud to pak-fobitro, oile ami ar amar proza oḳol oforadi. 28 Te gozobi megor ḍaḳ ar hil-tufan to bout oise, ar zartam fariar na. Erlagi ami oḳon
         tumrare saṛi dimu, ar aṭḳaitam nae. Tumra amar lagi Mabudor gese minot ḳoro.”29 Musae tare ḳoila, “Ami ṭaunor baire giau Mabudor gese at tulmu, teu megor ḍaḳ, hil-tufan
         bondo oizibo, zate afne buzta faroin i duniai to Mabudor. 30 Oile ami to zani, afne ba afnar uzir-nazir oḳole oḳono Alla Mabudre ḍoraira na.”31 I shomoe ḳetor hoḳol nalia gas ar barli nosṭo oigelo, ḳaron nalia gasor ful ar barlir
         soṛa baroi gesil. 32 Oile kunu zator gomor gas boṛo na oae itar ḳeti oilo na.33 Teu Musae Feraunor samne taki ṭaunor bare gia Mabudor gese at tulla, loge loge megor
         ḍaḳ, hil-tufan bond oilo, megor zoṛio bond oigelo. 34 Oile Feraun ar tar uzir-nazir oḳole meg, megor ḍaḳ ar hil foṛa bond oigese dekia tarar
         dil fashan ḳorilla. Feraune hirbar guna ḳorlo. 35 Tar dil fashan oizaoae, he Boni Israilre saṛlo na, Mabude age zela Musare ḳoisla.

Allar aṭ nombor gozob, fongofal101 Mabude Musare ḳoila, “Tumi Feraunor gese zao; ami to tar ar tar uzir-naziror dilre
         fashan ḳorilisi, zate tarar samne ami amar kudroti lila-ḳela deḳaitam fari. 2 Ami Mishori oḳolor ufre zeta zeta ḳoṭin gozob disi, tarar maze kudroti zeta lila-ḳela
         zair ḳorsi, tumi ita tumar aolad ar nati-futir gese gof ḳortae faro, ar amiu zen Mabud
         iṭa buztae faro.”3 Teu Musa ar Harune Feraunor gese gia ḳoila, “Alla, zein Ibrani oḳolor Mabud, tain
         nize ḳoira, tumi amar samne mata nuaite ar ḳotodin horail roitae? Huno, tumi amar
         bonda oḳolre amar ebadot ḳorar lagi saṛi deo. 4 Tarare saṛte razi na oile dekio, ami ḳail tumar shimanat fongofal oḳol saṛimu. 5 Itae aia tumar asta zominre oula beriliba, kunu manshe maṭi deḳto farto nae. Hil-tufan
         taki zotota basigese, ḳetor maze zoto gas-gasali roise, ita hokkolta tara ḳailiba.
         6 Tumar nizor gor-baṛi, tumar uzir-naziror gorain, ar hokkol Mishori oḳolor gorain boria
         jam oiziba. Tumar moe-murobbi ar tarar baf-dada oḳoleo duniait tarar zonom taki aiz
         forzonto kunudin oula deḳsoin na.” Oḳan ḳoiau tain muḳ firaia Feraunor ges taki bare
         gelagi.7 Feraunor uzir-nazire tare ḳoila, “I beṭae ar ḳotodin amrare sataito? Otar Mabud Allar
         ebadotor lagi otare saṛi deukka. Afne oḳono kunta buzra na ni, asta Mishor desh nu
         sarḳar oizar?” 8 Ou Feraune Musa ar Harunre hirbar anailo, anaia ḳoilo, “Tumra zaogi, gia tumrar Mabud
         Allar ebadot ḳoro. Oile ḳe ḳe zaitae sairae?” 9 Musae ḳoila, “Amra to Mabudor name hojo zairam. Te amrar huruttain, murobbi, fua-fuṛin
         ar goru-sagol loia zaimu.” 10 Feraune ḳoilo, “Aichcha, ami zudi hasau tumrare hurutta-murutta dia saṛi dei, te tumrar
         ou Mabudo zanu tumrar loge oia zaegi. Ḳobordar! Tumrar motlob to bala nae. 11 Na, ila to oito nae, tumrar hokkolta nite ditam nae. Tumra zebla zaitaeu sairae, te
         ḳali beṭain zaogi.” Oḳan ḳoia hari Feraune tar samne taki Musa ar Harunre ḳedai dilo.12 Teu Mabude Musare ḳoila, “Tumi Mishor deshor ufre fongofalor lagi at tulo, fongofale
         aia Mishoror zominor hoḳol gas-gasali ḳailibo. Hil-tufan taki zotota basise, ita hokkolta
         ḳailibo.”13 Musae Mishoror ufre tan laṭi melia dorla, ar Mabude hara din hara rait deshor maze
         fubali haoa saṛla, ou fubali haoae biane fongofal loia azilo. 14 Hara Mishor deshor ufre fongofale jam oigela. Mishoror hoḳol zagat fongofale gis-gis
         ḳorla, kub bezati fongofal aila, oula fongofal er ageo kunudin oisoin na ar badeo
         kunudin oita nae. 15 Tara asta zominor ufor gurilila, desh andair oigelo, ar zominor zoto ḳet, gas-gasali
         hil-tufan taki basi gesil, ita hokkolta ḳailila. Asta Mishoror kunu gas-gasali ba
         ḳetor foshol kuntau roilo na. 16 Feraune zoldi ḳori Musa ar Harunre anaia ḳoilo, “Ami to tumra ar tumrar Mabud Allar
         gese gunagar oigesi. 17 Te minot ḳoriar, ḳali ekkan bar amar guna maf ḳori deo. Amar ges taki i ḳa’l oḳolre
         horai neoar lagi, tumrar Mabud Allare minot ḳoro.”18 Ou Musae Feraunor ges taki horia gia Mabudor gese minot ḳorla; 19 ar Mabude kub zure fochchima haoa saṛla, itae fongofal oḳolre ḳedaia saf ḳoria Nil
         doriat falailo, Mishoror kunu zagat egu fuḳo roilo na. 20 Oile Mabude Feraunor dil fashan ḳorilla, he Boni Israilre saṛlo na.Allar noe nombor gozob, andair21 Bade Mabude Musare ḳoila, “Tumi asman muka tumar at baṛao; teu hara desho oto gono
         andair oibo, i andair at dia soa zaibo.” 22 Musae asman muka at baṛaile tin din forzonto hara Mishor desh kub gono andair oilo.
         23 Tin din ḳeu ḳeuror muḳo deḳto farlo na, ḳeu zaga taki loṛto farlo na. Oile Boni Israil
         oḳolor goro kunu rushonir obab asil na. 24 Feraune Musare anaia ḳoilo, “Zao, tumra gia tumrar Mabudor ebadot ḳoro, tumrar huruttainreo
         neogi, ḳali tumrar goru-sagolor fal taḳuk.”25 Musae ḳoila, “Amrar Mabud Allar name dibar lagi, foshu kurbani ar zalail kurbanir
         foshuin amrar loge nite oibo. 26 Amrar loge oia amrar foshuino zaiba, foshur ekkan kuṛao toia zaitam nae. Amrar Mabud
         Allar ebadotor lagi on taki kurbani ḳora lagbo, ar kita kita kurbani ḳortam, ita amra
         hono na gele ḳoitam fartam nae.”27 Oile Mabude Feraunor dil fashan ḳorilla, he erare saṛte razi oilo na. 28 Feraune ḳoilo, “Amar samne taki bago. Ḳobordar! Amar muḳor samne ar kunudin aio na.
         Amar samne zedin aibae, hidin zan ḳuaibae.” 29 Musae ḳoila, “Balare bala! Ami shok koria kunudinu afnar muḳ deḳat aitam nae.”

Aḳeri gozobor hushiari111 Mabude Musare ḳoila, “Ami Feraun ar Mishor deshor ufre ar matro eḳṭa gozob saṛmu,
         erbade he tumrare on tone saṛi dibo, saṛar bala he tumrare ekkebare ḳedai dibo. 2 Tumi Boni Israilre hikai deo, hokkol beṭain-beṭinte tarar Mishori ari-forir ges taki
         shuna-rufar goena-gaṭi ḳuzia neuk.” 3 Ou haloto Mishori oḳolor nozoro maea faite Mabude shaijjo ḳorla. Ermaze Mishor desho
         Feraunor uzir-nazir ar proza oḳolor gese Hozrot Musa kub ijjoti bonigela.4 Musae Feraunre ḳoila, “Mabude nize ḳoira, ami ada raitkur bala Mishor deshor mazdi
         zaimu. 5 Ete godit boa Feraunor boṛo fua taki bara-banra bandir fua forzonto, Mishor deshor
         maze roura hokkol foribaror boṛo fuain moriziba. Erloge hoḳol foshuintor foela meda
         baichchao moriziba. 6 I laḳan dosha Mishor desho kunudin oiseo na ar oito-o nae, asta Mishor desho ou laḳan
         ḳandon ḳandiba. 7 Oile Boni Israilor kunu manush ba foshur bae egu kuttaeo uh ḳorto nae, zate afnara
         buzta faroin ami Mabude Mishori ar Boni Israilor maze tofat ḳori.” 8 Heshe Musae Feraunre ḳoila, “Ou shomoe afnar hokkol uzir-nazire aia amar ṭengo foṛia
         ḳoiba, afne afnar hoḳol manshore loia bidae neingi, erbade ami baroimu.” Oḳan ḳoia
         tain gusae aguin oia Feraunor ges taki baroi gela.9 Mabude Musare ḳoisla, “Feraune tumar ḳota manto nae, zate Mishor desho amar keramotir
         foriman aro baṛe.” 10 Erlagi Musa ar Harune Feraunor samne ou keramoti oḳol deḳaila. Oile Mabude Feraunor
         dilre fashan ḳorilla, he nizor desh taki Boni Israilre saṛlo na.

Azadi Id adae ḳorar hukum121 Bade ou Mishor deshor bitre Mabude Musa ar Harunre ḳoila, 2 “I sandḳan bosoror foela sand oibo, tumra i sandre bosoror foela sand gonio. 3 Tumitain tamam Boni Israilre dola ḳori zanai deo, ou sandor dosh tariḳo tumrar hoḳol
         foribaror murobbie, zarzir foribaror lagi egu ḳori meṛa ba sagolor baichcha nibae.
         4 Oile kunu foribaro er gust ḳaoar manush ḳom oile, laga goror manshor loge milia, duio
         foribare zotoḳan ḳaita faroin, hou onumane meṛa ba sagolor baichcha nibae. 5 I baichcha oibo nikut, eḳ boros boeoshor faṭa baichcha oite oibo; tumra meṛa ba sagolor
         baichcha nitae farbae. 6 Ar ou sandor souddo tariḳ forzonto iṭar zoton ḳorbae, bade tamam Boni Israil eḳloge
         milia, tara hainja bala zarzir foribare ou baichchain zobo ḳorba. 7 Zobo ḳorar bade tara er kisu lou nia zoto goro er gust ḳaiba, oto goror duaror soukaṭor
         duio galat ar uforor soukaṭo ou lou lagaiba. 8 Hou raitu tara i gust aguindi sekia ḳamir saṛa ruṭi ar titta hagor loge milaia ḳaiba.
         9 I gust tumra ḳasa, ba fanidi randia ḳaio na. Ḳali aguindi sekia ḳaio, er ṭeng, ḳolla
         shudda bitoror hokkolta ekkano sekio, bade ḳaio. 10 Rait fuanir age ḳani shesh ḳorio, bian forzonto kuntau baki toio na. Zudi kunta baki
         roizae, te aguindi zalailio. 11 I ḳani ḳaoar bala tumrar ḳomoror ḳafoṛ mozbut ḳori findio, faot zuta lagaio, ator
         laṭi loio. Zoldi ḳori ḳani ḳaio. Iṭa oilo Mabudor namor Azadi Id. 12 Hou raitu ami Mishor deshor mazdi zaimu, deshor hokkol manshor boṛo fuare ar foshur
         foela meda baichchareo marilimu. Mishoror hoḳol deb-debir bisar ḳoria shaza dimu;
         amiu Mabud. 13 Oile tumrar duaror soukaṭo lefa lou deḳle ami buzmu i goro tumra ro. Erlagi ami Mishor
         desho gozob ḍalibar shomoe, lou lefa ou gor bad dia samnedi zaimu. Moutor gozob tone
         tumra rehai faibae. 14 Ou dinre tumra iad rakio ar ami Mabudor name idor din manio. I idre tumra amar hukum
         mono ḳoria hor-hamesha oarishor for oarish dori mania zaio.”Ḳamir saṛa ruṭi ḳaoar hukum15 Mabude ḳoila, “Tumra shat din forzonto ḳamir saṛa ruṭi ḳaibae. Foela dinu zarzir gor
         taki hoḳol ḳamir falai dibae. I shato dinor maze zegue ḳamirala nan ruṭi ḳaibo, tare
         Boni Israil tone fusia falail oibo. 16 Foela din ar shat nombor din tumra fobitro milon-mahfil adae ḳorbae, i dui din ḳali
         zoruri ḳaoa-daoa saṛa dusra kunu ḳam-ḳaz ḳorbae na. 17 Ou laḳan tumra ḳamir saṛa ruṭir i id adae ḳorio, amar hukum mono ḳoria oarishor for
         oarish dori hor-hamesha i id adae ḳorio. Ou dinu ami tumrare sifai dolor laḳan ḳori
         Mishor desh taki bar ḳori anmu. 18 Tumra foela sandor souddo tariḳor hainja taki shuru ḳoria, eḳoish tariḳor hainja forzonto
         ḳamir saṛa ruṭi ḳaio. 19 Ou shat din zate tumrar goro ḳamiror kunu nam-nishana na taḳe, ou shomoe ḳeu zudi
         ḳamirala ḳani ḳae, te he tumrar nizor zatir ouk ba bin zatir ouk, tare Boni Israilor
         shomaz taki fusia falail oibo. 20 I shat din tumra zenou ro na ḳene ḳamirala kuntau ḳaio na; ḳali ḳamir saṛa ruṭi ḳaio.”21 Musae Boni Israilor hoḳol moe-murobbire dola ḳoria ḳoila, “Afnara zaukka, gia zarzir
         foribaror lagi Azadi Idor meṛar baichcha ania zobo ḳoroukka. 22 Ar ‘esub’ gasor eḳ aṭi ḍeṭa loia, fatilo toa lout buṛaia duaror soukaṭor duio galat
         ar ufre lagaio. Shabdan! Shuruz uṭar age ḳeu goror bare baroio na. 23 Mishori oḳolre marar lagi Mabude zebla Mishor deshor mazdi toshrif niba, ou shomoe
         tumrar soukaṭor ufre ar duio galat lou deḳle, tain i gor bad dia samnedi aguaiba.
         Azrail firistare tumrar goro hamaia marte dita nae.24 “Amar batail hukum mono ḳoria tumra ar tumrar aolad oḳole i idre adae ḳorio. 25 Ami amar nizor oada mafik tumrare ze desh dimu, hou desho gia harleo tumra i id adae
         ḳorio. 26 Tumrar huruttainte zebla tumrare zikaiba, i idor ḳaron kita? Iṭa kila aise? 27 Te tumra zuaf dio, iṭa Mabudor name Azadi Idor kurbani. Mishori oḳolre marbar bala
         tain Mishor desho Boni Israilor gor bad dia samnedi aguai gia, amrare azad ḳorsla.”
         Ikan hunia hoḳol manshe Mabudre soizda ḳorla. 28 Musa ar Harunre Mabude zela batai disla, hoḳol Boni Israil tarar goro gia ou laḳan
         ḳam ḳorla.Dosh nombor ba aḳeri gozob, boṛo fuar mout29 Heshe maz raite ou laḳan goṭlo, Mabude godit boa Feraunor fua tone zel ḳanar bondir
         fua forzonto hokkolre marilila. Mishor deshor hokkol foribaror boṛo fuain ar foshuintor
         foela meda baichchareo tain marilila. 30 Teu Feraun ar tar uzir-nazir oḳol, Mishoror hoḳol manush hozag oia uṭla, asta Mishor
         desho betaea ḳandonor ruil foṛlo; ḳaron ola kunu gor roisil na, ze goro ḳeu na ḳeu
         morse na.Mishor desh taki Boni Israilor hizrot31 Hou raitu Feraune Musa ar Harunre anaia ḳoilo, “Tumra zoldi zao, Boni Israilre loia
         amar prozar ges tone horo. Tumra zela ḳoiso, oula gia Mabudor ebadot ḳoro. 32 Tumrar zoban motou tumrar goru-meṛar fal oḳolreo neogi. Tumra amareo nek dua deo.”33 Mishori oḳole kub ḍoraila, tara mono ḳorla tarao moriziba. Erlagi tara tagda dita
         lagla, Boni Israil zoldi ḳori bidae oita. 34 Boni Israile tarar moedar ḳair maze ḳamir furaibar ageu, ḳai shoho gamlain ḳafoṛdi
         gaiṭ bandia ḳando loila. 35 Hoḳol Boni Israile Musar foramish moto, Mishori oḳolor shuna-rufar goena-gaṭi ar ḳafoṛ-sufoṛ
         ḳuzia nila. 36 Mabude ag toneu Mishori oḳolor dilor maze eḳ doya-maea foeda ḳorsla, zate Boni Israile
         zeta ḳuziba, otau zanu tarare dein. Ou laḳan ḳori tara Mishori oḳolor bout don-douloto
         ḳobza ḳorla.37 Ota nia Boni Israil Ramashesh elaḳa taki Shukkotor muka roana oila. Tarar maze onuman
         soe lak shobol beṭain aṭia gela. Erar loge beṭin ar huruttaino asla. 38 Boni Israil badeo tarar loge roura aro bout manush, goru-meṛar fal hoḳolta milia bout
         boṛo dol bandia roana dila. 39 Bade tara Mishor taki ana hou moedar ḳai dia ḳamir saṛa ruṭi banaila. Mishor taki
         tarare zoldi ḳori bidae deoae i ḳait ḳamir maḳaibar shomoe-u faisla na, ar fotor lagi
         kunu mosao nita farsla na.40 Boni Israil Mishoro hokkoltae sair-sho tish boros boshot ḳorsla. 41 Ṭik ou sair-sho tish boros fura oibar dino Mabudor hokkol bonda, sifai dolor laḳan
         hazia Mishor desh taki baroila. 42 Ou rait Mabude afon kudroti saeae fahara dia tarare Mishor desh taki bar ḳoria anae,
         i raitḳan ebadotir rait. Hokkol Boni Israilor lagi oarishor for oarish dori, Mabudor
         name uzagori ḳorar ek kas rait.Azadi Id adae ḳorar niom-ḳanun43 Mabude Musa ar Harunre ḳoila, “Azadi Idor kurbanir niom-ḳanun ami tumrare hikai diar.
         Huno, oinno kunu zatir manshore er gust ḳaite dibae na. 44 Oile ḳorida gulame mosolmani ḳoranir bade ita ḳaito farbo. 45 Oinno zekunu zatir musafir ba betondari ḳamlareo ita ḳaoaio na. 46 Tumra zar baṛit foshu zobo ḳorbae hou baṛitu er gust ḳaite oibo; baṛir bare kuntau
         nibae na, foshur kunu aḍḍi bangibae na. 47 Tamam Boni Israile ou id adae ḳorbae. 48 Tumrar loge roura kunu abadire zudi Mabudor namor i id manto sae, te foela tar foribaror
         hoḳol beṭaintor mosolmani ḳorani lagbo. Bade he Boni Israilor laḳan id adae ḳorto
         farbo. Oile mosolmani ḳorani saṛa ḳeu i gust ḳaito farto nae. 49 Boni Israilor lagi ar abadir lagio eḳ homan ain zari oilo.”50 Mabude Musa ar Harunre zela hukum disla, Boni Israile hasaror oulau amol ḳorla. 51 Mabude hou dinu sifai dolor laḳan ḳori, Boni Israil oḳolre Mishor desh taki bar ḳori
         anla.

Boṛo fuare Allar name shofia dibar hukum131 Mabude Musare hukum dila, 2 “Tumi Boni Israilor hokkol foribaror boṛo fuainre amar name alog ḳoria shofia deo.
         Ita kunu manshor fua ouk ba foshur baichcha ouk. Hoḳoltar boṛo fuain ḳali amaru.”3 Teu Musae manshore ḳoila, “I din ḳanre tumra iad rakio, ou dinu tumra Mishoror gulami
         taki azad oiso. Mabude tan kudroti at dia tumrare hon taki bar ḳorsoin. I din kunu
         zator ḳamirala ḳana ḳaio na. 4 Abib sandor ou tariḳo tumra baroilae. 5 Mabude tumrar baf-dadar gese oada ḳorsoin, Kenani, Hiṭṭi, Amuri, Hibbi ar Zibuzi oḳolor
         desho tumrare nibagi. I desh dud ar mour banḍarala desh. Te hono gia harleo tumra
         forteḳ bosor Abib sandor ou id adae ḳorio.6 “Tumra shat din forzonto ḳamir saṛa ruṭi ḳaio, bade shat nombor dino Mabudor name
         id adae ḳorio. 7 I shato din ḳamir saṛa ruṭi ḳaoa lagbo, tumrar gese ḳamirala kunu zator ḳana zate
         na deki, tumrar asta deshor bitreo zanu kunu ḳamir na mile. 8 I din tumra hoḳole zarzir fuaintore ḳoio, ‘Amra zebla Mishor taki baroia aislam, ou
         shomoe Mabude amrare zela rohom ḳorsla, otar iadgarir lagi amio oḳon ola ḳorram.’
         9 Ou laḳan tumra zarzir aolad oḳolre Mabudor hukum talim dio, zate tumrar mono roe,
         Mabude tan kudroti at dia tumrare Mishor desh taki bar ḳori anchoin. Tumrar ator ba
         ḳofalor tabiz-ḳobozor laḳan, ou talimreo hamesha sokur samne rakio. 10 Erlagi forteḳ boros ou oḳt aileu tumra i niom adae ḳorio.11 “Mabude tumrar gese ar tumrar baf-dadaintor gese zela oada ḳorsoin, ou oada mafik
         tain tumrare Kenani oḳolor desh dan ḳorsoin. Te Mabude hono nia harle, 12 tumra zarzir boṛo fuare Mabudor name shofia dilaio; erloge tumrar hoḳol foshuintor
         foela meda baichchareo Mabudor name dilaio, ita to Mabudoru. 13 Oile hoḳol gadintor foela meda baichchar bodola, tumra egu meṛar baichcha dia ḳalas
         ḳoraio. Ḳalas na ḳoraile gada baichchar gordona bangi dio. Mono rakio, tumrar hokkol
         foribaror boṛo fuainre ḳalas ḳorani lagbo.14 “Tumrar fuainte zebla zikaiba, ita kitar lagi ḳora lage? Tumra zuaf dio, ‘Mabude tan
         kudroti at dia amrare Mishoror gulami taki azad ḳori anchoin. 15 Feraune na-humari ḳoria zebla amrare aite dilo na, ou shomoe Mabude Mishor deshor
         hoḳol foribaror boṛo fuaintore, manshor fuain ar foshuintor foela meda baichchainre
         marilla. Ou ḳarone amrar boṛo fuainre Mabudor ges taki ḳalas ḳorai, ar foshur foela
         meda baichchare kurbani dei. 16 Iṭa omon eḳ iadgarir id, at ba ḳofalo banda tabiz-ḳobozor laḳan zanu hamesha sokur
         samne roe, ar Mabude tan kudroti at dia amrare Mishor taki bar ḳori anchoin, oḳan
         mono roe.’ ”Allar kudroti hazira megor ar agunir kuṭi17 Feraune Boni Israilre saṛar bade, Filistini oḳolor deshor mazdi shida fot taḳleo Allae
         tarare hi fotedi nila na. Allae ḳoila, heshe zudi kunu zuddor mukabila ḳora lage,
         te manshe zuddor ḍore hirbar Mishoro firizito fare. 18 Erlagi tain manshore Nil doriar faredi morubumi bae neoaila; tamam Boni Israile sifai
         dolor laḳan hazi-faṛi Mishor desh taki roana oila. 19 Zaoar bala Musa nobie Hozrot Iusufor ḳoebor taki tan aḍḍi-guḍḍi loge ḳori nila. Iusufe
         Boni Israilre mozbut ḳori ḳosom ḳorai ḳoisla, “Allae nichoe tumrare hefazot ḳorba,
         te tumra zaoar bala amar aḍḍiguin tulia loge ḳori niogi.”20 Bade tara Shukkot ṭaun taki roana oia morubumir kinaro Etom namor zagat aia tambu
         gaṛila. 21 Ar Mabude tarare fot sinanir lagi dinor bala megor kuṭir surote roita, ar raitor balae
         for deḳanir lagi agunir kuṭir surote tarar age-age zaita, erlagi tara rait-din homane
         solta farta. 22 Manshor samne hamesha dinor bala megor kuṭi ar raitor bala agunir kuṭi roito.

Feraune Boni Israilre dorat ailo141 Mabude Musare ḳoila, 2 “Tumi Boni Israilre ḳo, tara guria aia Fama-Hirut namor zagar ḳandat Migdul ar doriar
         mazamazi, Baal-Safon elaḳar samne doriar soro tambu gaṛita. 3 Ita deḳle Feraune mono ḳorbo, Boni Israile kunubae fot na faia guraguri ḳorte ḳorte
         morubumit aṭki gesoin. 4 Ami Feraunor dilre fashan banaimu, he tumrar ḳore ḳore ḳedanit aibo. Teu Feraun ar
         tar sifai oḳloredi amar nam uzila oibo; ita dekia Mishori oḳleo buziliba, amiu Mabud.”
         Mabudor hukum mafik Boni Israile oula ḳorla.5 Hasau Mishoror bashsha Feraune zebla ḳobor failo, Boni Israil oḳol bagi gesoin, hunia-u
         Feraun ar tar uzir-naziror dil firigelo. Tara ḳoila, “Hae, hae! Amra ita kita ḳorsi?
         Itare amrar gulami taki ḳene saṛlam?” 6 Oḳan ḳoiau Feraune tar zuddor guṛar gaṛi hazanir hukum dia, tar sifai oḳolre zuit
         ḳorailo. 7 He tar ḳas shoktiman soe-sho guṛar gaṛi, Mishoror hokkol guṛar gaṛin ar erar saloḳdar
         sifaireo loge loilo. 8 Mabude Mishoror bashsha Feraunor dilre fashan ḳorilla, he Boni Israilor ḳore ḳore
         ḳedanit ailo. Era zebla himmot ḳori aṭia zaira, ou shomoe he erare dorat ailo. 9 He Mishor deshor hoḳol guṛ soar sifai, guṛar gaṛiala sifai shoho asta armi dol loia
         erare dorar lagi erar ḳandat aillo. Ou shomoe Boni Israil oḳol doriar faro Baal-Safonor
         samne Fama-Hirutor ḳandat asla.10 Tara ḳandat ateu Boni Israile saia deḳla, tarar ḳore oia Mishori sifai aira; dekiau
         zanor ḍore Mabudor dorbaro ḳandon lagaila. 11 Tara Musare ḳoila, “Mishoro ḳoebor dibar zaga nai dekia, amrare martae ḳori ou morubumit
         loia aiso ni? Tumi ita kita ḳorlae? Ḳene amrare Mishor taki bar ḳorlae? 12 Mishoror bitre amra tumare ḳoisi na ni, amrare ono roite deo, amra Mishorintor gulami
         ḳori? I morubumit morar saite Mishorintor gulami ḳorau to amrar lagi bala asil.”13 Musae tarare ḳoila, “Tumra ḍoraio na. Hoḳole nirai oia deḳo, Mabude aiz kila basain.
         Ou zeta Mishorintore oḳon deḳrae, itare ar kunudinu deḳtae nae. 14 Tumra oḳon shanti o, deḳo, Mabudeu tumrar fokko oia zuddo ḳorba.”Allar kudrote Nil doria hukai gelo15 Bade Mabude Musare ḳoila, “Tumi ḳene amar gese ḳandirae? Boni Israilre ḳo na, samnedi
         aguaita. 16 Ar tumar ator laṭire baṛaia doriar ufre usa ḳori doro, doriare dui bag ḳorilao. Teu
         tamam Boni Israil hukna bae aṭia doria far oiba. 17 Kial rakio, ami Mishori oḳolor dil ola fashan banaimu, tara erare dorar niote doriat
         hamaiba. Erbade Feraun, tar sifai, tar guṛar gaṛin, tar guṛ-soar oḳolor mazdi amar
         zalal-shan zair oibo. 18 Feraunor hal-hokikot dekia baki Mishori oḳoleo buziliba, amiu Mabud.”19 Ermaze Allar ze firista Boni Israilor age oia zaoat asla, ein zaga bodlaia Boni Israilor
         ḳore gelagi. En loge oia kudroti hou megor kuṭio samne taki horia ḳore aillo. 20 Ḳore aia Mishori ar Israili duio dolor mazḳano ubailo. Erlagi ou megor kuṭir andaire
         Mishori oḳol andarit foṛigela, tara raitor bala Boni Israilor ḳanda loita farla na.
         Oile Boni Israilor samne raitor balao megor kuṭir forsha roilo.21 Bade Musae doriar ufre tan at baṛaila, ar Mabude hara rait kub zure fubali haoa dia
         doriar fani horaia dui baṭ ḳorilla, doria hukaia mazedi hukna fot baroilo. 22 Boni Israil oḳole hukna faoe doriar mazdi roana dila, doriar fani tarar ḍaine-baue
         oalor laḳan ubai roilo.23 Ita dekia Mishori oḳole tarare ḳedaia doriar hou hukna fotedi gela. Feraunor hokkol
         guṛar gaṛi, guṛa, ar guṛ-soar oḳol ḳedai ḳedai doriar hou foto gia hamaila. 24 Ar fotabala Mabude hou kudroti aguin ar megor kuṭi taki Mishori sifair bae lannoti
         nozore saila, teu tara bedisha lagigela. 25 Tain erar guṛar gaṛir sakka nosṭo ḳori dila, erlagi tarar kub ḳosṭo oile guṛar gaṛi
         salanit roilo; ermaze tara eḳe-oinnore ḳoilo, “Oise, ar bad deo, amra Boni Israilor
         ḳor tone hori zai. Mabude nize tarar fokko oia amrar loge zuddo ḳorra.”26 Ou shomoe Mabude Musare ḳoila, “Tumi doriar ufre hirbar at baṛao. Tumar at baṛaile
         fani hirbar Mishorintor ufre, tarar guṛar gaṛi ar guṛ-soaror ufre aibbo.” 27 Musae doriar ufre at baṛaila, ar bian oar ageu doriar fani hirbar homan oigelo; Mishorinte
         ḍaine-baue douṛa-douṛi lagaila, oile Mabude tarare doriar fanidi baoai dila. 28 Fani hirbar zagat aillo, tarar guṛar gaṛin, sifain, ar guṛ-soar oḳol, mani Boni Israilor
         ḳore oia ḳedanit aora hokkolta fanie buṛi gelo, eguo zita roila na. 29 Oile Boni Israil oḳole hukna fote doriar mazdi gela, tarar ḍaine-baue fani oalor laḳan
         ubai roilo.30 Ou nomunae Mabude hi din Mishori oḳolor at taki Boni Israilre basaila, tara nizor
         souḳe deḳla, Mishorintor mora lash doriar soro foṛia roise. 31 Mishorintor ufre Mabudor kudroti lila-ḳela dekia, Boni Israileo Mabudre ḍoraigela.
         Tara Mabudor ufre ar tan gulam Hozrot Musar ufre furafur iman anla.

Hozrot Musar (a:)-or shukurana gozol151 Allar kudrote Nil doria far oia aia harle, Hozrot Musa ar tamam Boni Israile Mabudor
         name ou shukurana gozol gaila:“Ami Mabudor name gozol gaimu,hoḳolor samne tan kudroti mohima baṛise,guṛ-soar shudda guṛainre tainu doriar fanit falaisoin.2 Alla-u to amar bol, tainu amar gozol,amare basanir ḳol-ḳobza tan ato ase.Ou Alla-u amar Mabud, amar baf-dadar Mabud,ami tan hamd gaimu, tan lila-ḳela boean ḳormu.3 Mabud oila foeluan sifai, tan namu Mabud.4 Feraunor guṛar gaṛire ar sifaire tain fanit falaila,tar namḳora subedar oḳol Nil doriat buṛia morla.5 Goin fanie tarare gilillo,ar bari fattoror laḳan tara doriar tole gelagi.6 O Mabud, tumar ḍain atḳan kudroti lilae bora,tumar ate nichchoe dushmonre surmar ḳorse.7 Tumar birudde zetae lagsila, kudroti bole tarare goin gato falailae.Tumar faṭail gozobi aguine, hukna ḳer-nerar laḳan tarare zalaililo.8 Tumar naḳor dome hoḳol fani dola oigelo,fanir fut oḳol zagat ubai roilo,doriar goin fani sakka bonigelo.9 Dushmone ḳoisil, ‘Ami itare ḳedaia nimu,douṛaia nia dormu, tarar hoḳolta ḳaṛia ania baṭimu.Tarar maldi ami maldar oimu, itadi amar monor ḳaish furaimu.Amar toluardi maria tarar nam miṭailimu.’10 Oile tumi fu dia batash dilae,ar doriae tarare gurililo,tara shishar laḳan goin fanit tolaigelo.11 O Mabud, kun deb-debi tumar homan?Ḳe tumar laḳan oto fobitro mohan,ar tumar moto boeonkor kudroti mohima ḳar ase?12 Tumar bol-ala ḍain atḳan baṛailae,ar duniae tarare gilililo.13 Tumar ḳas maeae zerare basaiso,tarare to tumiu salairae,tumar afon kudroti bole tumar fobitro boshot ḳanat nirae.14 Ita hunia hokkol zatie ḳafira,Filistini bedin oḳolor mon soṭfoṭ ḳorer.15 Idumor shordar oḳol ḍoraia bedisha lagigela,Muabor neta oḳole tor-toraia ḳafila,Kenani oḳol ḍoraia horigela.16 Tarar bitre ḍor-ḳof aia hamaise,tumar ator ṭelae fattoror laḳan nirai oigese.O Mabud, tumar proza oḳol, tumar ḳorida gulam oḳol,furafur far na oa forzonto tumi oula raḳso.17 Tumi erare nia gasor serar laḳan,tumar nizor faṛo ruibae.O Mabud, hoḳanu tumar boshot ḳana,tumar afon ator goṛa fobitro ebadot shorif.18 O Mabud, zug zug dori tumiu ḳali bashshai ḳorbae.”19 Feraunor guṛain, tar guṛar gaṛi ar guṛ-soar oḳol zebla doriar maze hamaigelo, Mabude
         tarar ufre doriar fani firai anla, oile Boni Israil hoḳol to hukna fote doriar mazedi
         age aṭia geslagi.20 Harunor boin Hozrot Moriomo nobi asla, tain ḍugi ato loia bazaila, ar baki hoḳol beṭinteo
         tan ḳoredi ḍugi loia nasi-nasi baroi aila. 21 Ar Moriomeo manshor samne oula gaila:“Tumra Mabudor name gozol gao,hoḳolor samne tan kudroti mohima baṛise,guṛ-soar shudda guṛainre tainu doriar fanit falaisoin.”Morubumit Boni Israilor sofor (15:22–18:27)Hozrot Musae titta fanire miṭa banaila22 Musae Boni Israilre Nil doria taki samnedi loia roana oila, ar Shur namor morubumit
         gela. Tarar zaoar foto tin din dori kunu fani faila na. 23 Bade tara Marua namor eḳ zagat aila, oile hinor fanio ḳaita farla na, hinor fani kub
         titta. Erlagi ou zagar nam laglo Marua [mani, titta]. 24 Ar manshe Musar birudde ḳana-ḳani ḳori ḳoila, “Amra oḳon fani ḳaitam kila?” 25 Musae Mabudor gese foriad ḳorla, Mabude tanre egu gas deḳai dila, tain hou gasre nia
         fanit falaila, ar fani miṭa oigelo.Mabude hou zagat Boni Israilor forikka loila, ar tarar lagi niom-ḳanun batai dila.
         26 Tain ḳoila, “Tumra zudi kial ḳoria tumrar Mabud Allar ḳalam huno ar ou laḳan amol
         ḳoro, ami zeta fosond ḳori ota ḳoro, amar hukum mano, te ami Mabude Mishori oḳolre
         zeta bemar-azar disi, ita kunu bemar tumrar ufre ditam nae; zano to, ami Mabud tumrar
         shifa ḳorneala.”27 Heshe tara Elimo gia fousla, hino barogu fanir indara ar shottoirgu kezur gas asil.
         Tara ou fanir ḳandat tambu gaṛila.

Boni Israilor lagi behesti ḳani161 Bade tamam Boni Israile Elim taki roana dilaila. Mishor desh taki baronir bador sandor
         fonro tariḳo tara Sin namor morubumit aia azila. Sin oilo Tur Faṛ ar Elimor mazḳano.
         2 Ou shomoe tamam Boni Israile Musa ar Harunor birudde ḳana-ḳani lagaila. 3 Era duiozonor birudde Boni Israile ḳoila, “Haere hae, itar ḳotae amra ḳene ailam,
         Mabude ḳene nizor ate amrare Mishor desho marla na? Hi shomoe amra gustor ḍegor ḳandat
         boitam, feṭ boria gust-ruṭi ḳaitam, oile itae amrare ufashe ar feṭor buḳe marta ḳori
         ono anchoin.”4 Ikan hunia Mabude Musare ḳoila, “Ami tarare forikka ḳoria deḳmu, tara amar niom-ḳanun
         manoin ki na. Ami tumrar lagi megor nomunae behesti ḳani zomino saṛimu. Manshe baire
         aia haftar forteḳ dinor ḳani forti din tulia niba. 5 Ḳali haftar soe nombor dino tara zeta tulia anba, ita toiar ḳorar bade oinno dinor
         ḳani taki ḍabul oizibo.”6 Bade Musa ar Harune hokkol Boni Israilre ḳoila, “Mabudor birudde tumra zebla ḳana-ḳani
         lagaiso, te aiz hainja balau buzbae, ou Mabudeu tumrare Mishor taki bar ḳori anchoin.
         7 Bian oileu tumra Mabudor kudroti nur deḳbae, tain to hunchoin, tumra kita ḳana-ḳani
         ḳorso. Te amra ar kita zen, tumra amrar birudde otota matirae?” 8 Musae tarare ḳoila, “Mabude hainja bala tumrare gust diba, ar biane feṭ bora ruṭio
         diba. Mabudor birudde tumra zeta ḳana-ḳani ḳorso, ita tain hunchoin. Ashole amra duizon
         kita zen, tumra amrar birudde otota matirae? I mat to amrar birudde nae, tumra Mabudor
         biruddeu matirae.”9 Erbade Musae Harunre ḳoila, “Tumi hokkol Boni Israilre zanai deo, tumra Mabudor birudde
         zeta matiso, ita tain hunchoin. Oḳon tumra aia Mabudor samne azir o.” 10 Teu Harune tarare ou shongbad zanaira, ou shomoe morubumir bae tarar souḳ foṛteu deḳoin,
         megor ḳalnir maze Mabudor kudroti nur zair oise.11 Ermaze Mabude Musare ḳoila, 12 “Ami Boni Israilor hokkol mat-ḳota hunchi. Oḳon tumi zanai deo, tara forteḳ din hainja
         bala ḳaiba gust ar biane ḳaiba feṭ bora ruṭi. Teu tara buzba, ami Allau tarar Mabud.”13 Hasau hainja bala kuel fakir fal aia tarar asta kempo zam oigelo, bador din biane
         kua foṛia kempor sairobae bizigelo. 14 Beil oar bade ou kua hukaile deḳa gelo, shagur danar laḳan eḳ zator fatla zinish maṭir
         ufre foṛi roise. 15 Ita dekia Boni Israile eḳe-oinne zikaila, “Oba, ita kita? Ita kita foṛse, amra ḳeu
         to sinram na.”Teu Musae ḳoila, “Ita to behesti ḳani, tumra ḳaitae ḳori Mabude dan ḳorsoin. 16 Ou ḳanir ḳotau Mabude hukum disoin, forteḳ zone zarzir foribaror lagi ḳani tukaia
         neo. Goror hoḳolor lagi zon-mate eḳ feṭu ḳori tukaio.” 17 Teu tara oula ḳorla, manush onumane ḳeu besh ḳori nila, ḳeu ḳom nila. 18 Bade feṭudi mafia deḳla, zein beshi tukaisla, tano beshi oise na, ar zein tuṛa tukaisla,
         tano ḳom oise na; hoḳoleu zarzir foribaror ḳanir onumane tukaisoin.19 Musae tarare ḳoila, “Tumra ḳail biankur ḳanir lagi ita muṭeu zomai toio na.” 20 Ta-o ḳeu ḳeu Musar ḳota na mania bador dinor lagio tuṛa toilo. Erlagi ita fosia kiṛa-fuk
         zonmia gondo baroilo; ita dekia Musa tarar ufre kub gusa oila. 21 Ola forteḳ din fozore tara zarzir ḳanir onumane tukaito, oile roid gorom oileu ita
         golizito.22 Bade soe nombor dino tarar ḳanir lagi ḍabul ḳani, mani dui feṭu ḳori tukailo, ar gusṭir
         murobbi oḳole aia Musare zanaila. 23 Musae tarare ḳoila, “Ita ṭik ase, Mabudeu oula hukum disoin; ḳail to haftar shesh
         din, Zummabar; Mabudor faḳ-fobitro din. Te tumrar zeta randar dorḳar ase ita aiz randilao,
         ar biran ḳorar zorur oile biran ḳoro, baki hoḳolta bador din biankur lagi toi deo.”
         24 Ou Musar hukum mafik tara bador din forzonto ita goro toilo, itar maze kunu gondo-o
         baroilo na, kiṛaeo dorlo na.25 Bade Musae tarare ḳoila, “Aiz tumra ita ḳao, ḳaron aiz Mabudor faḳ-fobitro din, Zummabar.
         Aiz tumra bondor maze i ḳani faitae nae. 26 Tumra haftat soe din i ḳani tukaio, oile shat nombor din to Zummabar, i din ita faitae
         nae.”27 Ta-o kunu kunu zone shat nombor din-o ou ḳani tukaibar lagi bare gelo, gia kunta failo
         na. 28 Teu Mabude Musare ḳoila, “Tumra ar ḳotodin amar hukum ar niom-ḳanun bangitae? 29 Huno, tumrar ziranir lagi i Zummabar to Mabudeu tumrare disoin, erlagi tain haftar
         soe nombor dino tumrare dui dinor ḳani dein; oḳon taki ou shat nombor din, mani Zummabare
         tumra hoḳole zarzir goro roia ziraio, ḳeu goror bare zaio na.” 30 Er bad taki haftar shat nombor dino manshe ziraito.31 Boni Israile i ḳanir nam toilo, manna; ita deḳte dola ḍula bisir laḳan, ar ḳaite mou
         maḳail fiṭar laḳan moza.32 Bade Musae tarare ḳoila, “Mabude ou hukum disoin, tumra eḳ feṭu foriman manna tulia
         tumrar bador bongshodor oḳolor lagi zoma ḳori to, teu tarao deḳba, Mishor desh taki
         tumrare bar ḳori neoar ḳalo morubumir maze tain kita ḳaoaisoin.”33 Musae Harunre ḳoila, “Tumi egu boeamor maze eḳ feṭu foriman manna tulia Mabudor samne
         to, ita tumrar oarishor for oarish dori zoma roibo.” 34 Mabude Musare zela hukum ḳorsla, ou laḳan Harune ou manna boeamo borla. Bade tain
         fobitro shonduḳor bitore shahadot pattoror samne toila. 35 Boni Israile sallish boros dori i manna ḳailo, tara zotodin forzonto manush boshot
         ḳorar zaga, mani Kenan deshor shimanat aia na fousilo, otodin ou ḳaniu ḳaila. 36 Eḳ feṭu oilogi, eḳ furaror dosh baṭor eḳ baṭ.
         
            

         
      

   
      
         17
Boni Israilor ḳaijja, fattor taki kudroti fani171 Bade Mabudor hukume tamam Boni Israil Sin morubumi taki roana dia, eḳ zaga taki aroḳ
         zagat gia gia heshe Rofidimo aia tambu gaṛila, oile hino manshor ḳaoar fani asil na.
         2 Erlagi manshe Musar loge ḳaijja ḳori ḳoila, “Amrare ḳaoar fani deukka.”Musae tarare ḳoila, “Tumra ḳene amar loge ḳaijja ḳorrae? Ḳene Mabudre forikka ḳorrae?”3 Manshe fanir fiase ḳahil oia Musar birudde gali-galaz ḳori ḳoila, “Tumi amrare martae
         ḳori Mishor desh taki ancho ni? Amrare, amrar huruttaintore, amrar foshur falre anafanie
         martae ḳori ono ancho ni?”4 Teu Musae Mabudor gese foriad ḳori ḳoila, “Ami i manshore kita ḳortam? Ar tuṛa deri
         oileu to tara fattordi iṭaia amare mariliba.”5 Mabude zuaf dila, “Tumi ze laṭidi Nil nodo baṛi marslae, hou laṭi ato lo, ar Boni
         Israilor ḳoezon murobbire loge loia manshor age age zao. 6 Gia harle ami Tur faṛor ḳandat eḳ fattoror ufre azir oimu, tumi ou fattoro baṛi marle
         ogu taki fani baroibo, teu manshe ḳaita farba.” Hasau Musae Israilor murobbi oḳolor
         samne oula ḳorla.7 Ou Rofidimo aia manshe ḳaijja ḳori ḳoisla, “Mabud kita amrar loge asoin ni, na hori
         gesoin?” Oula ḳoia tara Mabudre forikka ḳorsla ḳori, i zagar nam oilo Masa [mani,
         forikka] ar Mariba [mani, ḳaijja].Amaleki oḳolor loge Boni Israilor zuddo8 Ou shomoe Boni Israilor loge zuddo ḳorar lagi Amaleki sifai oḳol Rofidimo aila. 9 Teu Musae tan ḳadim Hozrot Iusare ḳoila, “Tumi amrar manush taki laṛai ḳorra zon basia
         nia, Amaleki oḳolor loge zuddo ḳorat zao. Amio ḳail Allai kudroti laṭi ato loia faṛor
         ufre ubaimu.”10 Iusaeo Musar hukum mafik kam ḳorla. Amaleki oḳolor loge zuddo ḳorla, Musa, Harun,
         ar Hur, ou tino zon gia faṛor ṭillar ufre uṭla. 11 Bade deḳa gelo, Musae zoto shomoe at usa ḳori raḳoin, oto shomoe Boni Israilor dol
         zitoin, oile Musae at lamaileu Amaleki dol zitoin. 12 Aste aste Musar at bar oa dorlo. Ou tara ekkan fattor ania Musare boibar bebosta dila.
         Ou fattoror ufre Musa boila, Harun ar Hur duiozone Musar dui galat ubaia tan at usa
         ḳori dorla. Teu shuruz ḍubar ag forzonto tan at usa roilo. 13 Erlagi Amaleki sifair loge zuddo ḳoria Iusa zitigela.14 Bade Mabude Musare ḳoila, “Ita iad raḳar lagi tumi ekkan kitabor maze lekia to ar
         Iusareo zanao. Mono rakio, ami duniar buḳ taki Amaleki oḳolor nam miṭailimu.” 15 Musae ekkan kurbani ḳana banaia er nam toila, Mabud namu amar zuddor zanḍa. 16 Tain ḳoila, “Mabudor namor zuddor zanḍa amra ato loi, teu Mabudeo oarishor for oarish
         dori Amaleki oḳolor loge zuddo ḳorba.”

Hozrot Shuaib nobir loge Musa (a:)-or mulaḳat181 Allae Hozrot Musare ar tan bonda Boni Israilre zoto laḳan rohom ḳorsoin, ita hoḳolta
         Musar hour Madian deshor imam Shuaibor ḳano gelo. Mabude Boni Israilre Mishor desh
         taki kila bar ḳori anchoin, eota tain hunla. 2 Musae age tan bibi Sofurare hour baṛit faṭai disla, erlagi tan houre Musar bibire
         ar duio fuare nizor gese raḳla. 3 I duio fuar mazor eḳzonor nam asil Zarsum [mani, boitol]. Musae ḳoila, “Ami bin desho
         boitolor laḳan roiram.” 4 Ar dusra zonor nam asil Eliezer [mani, Alla shohae]. Tain ḳoila, “Amar bafor Alla
         amar shohae oia amare Feraunor toluar taki hefazot ḳorsoin.”5 Musar hour Shuaibe Musar bibi ar tan duio fuare loia Musar gese aila. Ou shomoe Boni
         Israil ar Musar tambu asil Allar faṛ Turor ḳandat. 6 Tan hour ono aia Musare ḳobor dila, “Ami tumar hour Shuaib. Te ami tumar bibi ar duio
         fuare loia ono aisi.” 7 Ḳobor faia Musae tan houror loge deḳa ḳorat baroila. Tain maṭit soizda ḳoria tan hourre
         salam ḳorla ar maear hunga dila. Bade duiozone bala-bura zikaia hari tambur bitre
         hamaila. 8 Mabude Boni Israilor fokko loia Feraun ar Mishori oḳolor loge zeta zeta ḳorsoin, ita
         hokkolta tan hourre hunaila. Mishor taki zaoar bala tarar ḳoto ḳosṭo oisil ar Allae
         kila tarare basaisoin eotao tanre zanaila. 9 Ar Mabude Mishori oḳolor at taki Boni Israilre azad ḳoria tarare zoto laḳan asan ḳorsoin,
         ita hunia tan hour kub kushi oila.10 Tain ḳoila, “Hoḳol tarif Mabudor, zein Feraun ar Mishori oḳolor at taki tumrare azad
         ḳorsoin. 11 Oḳon ami nizeo buziar, hoḳol devtar saite Allau mohan. Ḳaron Mishorinte zeta befar
         loia tumrar birudde bahaduri ḳorta, itar ḳobza taki tainu tumrare basaisoin.” 12 Bade Musar hour Shuaibe Allar name zalail kurbani ar hoḳol zator kurbani zuit ḳori
         loia aila. Heshe Harun ar Boni Israilor murobbi oḳol aia, Musar houror loge boia Allar
         samne ḳana-fina ḳaila.Hozrot Shuaib (a:)-e daman Musare foramish dila13 Bador din Musae manshor bisar-shalish ḳorat boila. Bisaror lagi manush aia bian taki
         hainja forzonto hara din tan samne ubai roila. 14 Musae ola ḳorra dekia tan houre ḳoila, “Tumi manshore loia ita kita ḳorrae? Kitar
         lagi tumi eḳla ono bisaro boiso, ar bian taki hainja forzonto hoḳol manush tumar gese
         ubai roise?”15 Musae zuaf dila, “Bisaror befare Allar foesala hunar lagi manush amar gese ain. 16 Tara kunu ḳaijja-fosad ḳorle amar ḳasat ain, aile ami duio dolor bisar ḳori, ar Allar
         hukum-ahkam tarare batai.”17 Teu Musar houre ḳoila, “Tumi zelaḳan ita ḳorrae, ita to bala nae. 18 Ila ḳorle tumi ar tumar hoḳol manusho ḳahil oizibae. I ḳam tumar takkot taki beshi,
         tumi eḳla ita kulaitae fartae nae. 19 Te ami tumare ḳoiar, tumi amar foramish huno, ete Allao tumar loge roiba. Tumi manshor
         bisar-asar foesala ḳorar niote, tarar imam hishabe hoḳol befar Allar samne azir ḳorio.
         20 Ar manshoreo Allar hukum-ahkam talim dio. Tara kila solta, kita ḳorta na ḳorta, ota
         tarare buzaio. 21 Ar tumi erar maz taki basia oula joiggo manush bar ḳoro, zera Allare ḍorain, hok fote
         soloin, ar gush ḳaoare gin ḳoroin. Erare tumi manshor bisar-asaror daeitto deo. Era
         kunu zonre azar zonor ufre, ḳeurore sho zon, ḳeurore fonchash zon, ar ḳeurore dosh
         zonor ufre bisar-asaror bar deo. 22 Erau hamesha manshor bisar-insaf ḳorba. Huru-muru hoḳol bisar tara ḳorba, ḳali boṛo
         boṛo bisar tumar gese anba. Teu tumar bar kisu ḳombo, tarao tumar loge kisu bar boukka.
         23 Allar hukum faia tumi zudi oula ḳoro, te tumi kulaitae farbae, ar mansheo arame zarzir
         zagat zaita farba.”24 Musae tan houror foramish manla, tain zela ḳoila Musae oula ḳorla. 25 Musae tamam Boni Israil taki basia ufozukto manush tukaia, tara ḳeurore azar zon,
         ḳeurore sho zon, ḳeurore fonchash ar ḳeurore dosh zonor ufre neta banaila. 26 Era hamesha manshor bisar-asar ḳorta. Ḳali boṛo boṛo goṭona oḳol Musar ḳasat anta,
         ar huru huru hoḳolta tara miṭaita.27 Heshe Musae tan hourre bidae dile, tain nizor desho toshrif nilagi.

Mabudor loge tan bondar milonor usilla (19:1–24:18)Boni Israile Tur faṛo Alla Pakor aoaz hunla191-2 Mishor desh taki Boni Israil oḳol baronir bade, tin nombor sandor foela dinu tara
         Rofidim oia Sinai morubumit fousila. Ono aia tara morubumir Tur faṛor samne tambu
         gaṛila.3 Ermaze Hozrot Musa Tur faṛor ufre Allar dorbaro gela. Mabude faṛor ufre taki tanre
         ḍakia ḳoila, “O Musa, tumi Iakubor aolad oḳolre ḳo, Boni Israilre zanai deo, 4 ami Mabude Mishori oḳolor dosha kita goṭaisi, ita to tumrar nizor souḳe deḳso. Sile
         zela tar baichchare ḍaḳnadi boia ney, amio ou nomunae tumrare amar gese boia anchi.
         5 Oḳon tumra zudi amar tamam hukum-ahkam mano, ar amar logor oada adae ḳoro, te duniar
         hokkol zatir maz taki tumrau oibae amar ḳas shompod. Mono rakio, hara duniar hoḳolta-u
         amar eḳtiaro. 6 Tumrare diau ḳaim oibo amar imam oḳolor bashshai, tumrau oibae amar fobitro zati.
         Te amar ou buliḳanain tumi Boni Israilre zanao.”7 Ou Musae aia Boni Israilor murobbi oḳolre dola ḳoraila. Dola ḳoraia ḳoila, Mabude
         tanre kita kita hukum disoin. 8 Teu hoḳol manshe eḳloge ḳoila, “Mabude zela bataisoin, amra ola hokkolta ḳormu.” Manshe
         zemone zuaf dila, Musae gia Mabudor dorbaro ola zanaila. 9 Ar Mabude Musare ḳoila, “Ami zebla tumar loge batchit ḳormu, ou batchit zate manshe
         nizor ḳane hunto fare, erlagi ami gono eḳ megor ḳalnir maze roia batchit ḳormu. Teu
         manshe ita hunba, ar tumar ufre hor-hamesha furafur ekin raḳba.”Bade Musa gia tararo hoḳol ḳota Mabudre zanaila. 10 Ikan hunia Mabude Musare ḳoila, “Tumi aiz ar ḳail duio din manshor ḳasat gia tarare
         faḳ-saf ḳoro. Tara zarzir ḳafoṛ-sufoṛ doia deuk. 11 Tara forshu dinor lagi toiar ouk, ou din ami Mabud Tur faṛor ufre lamia aia tara hoḳolre
         didar dimu. 12 Te tumi faṛor sairobae eḳṭa shimana ṭik koria dilao. Dia tarare hushiar ḳori ḳo, tara
         zanu i faṛo na uṭe ar faṛor shimanat na soe. Ḳeu zudi i faṛo soe, te tar shaza oilo
         mout. 13 Marar bala tar gotoro at na dia, tare fattor ba tir maria marbae. He manush ouk ba
         zanuar ouk tare marilibae. Ḳali eḳloge bout shomoe shinga bazanir aoaz hunle, tara
         ou faṛor ḳandat aita farba.”14 Teu Musae faṛo taki lamia aia manshore faḳ-saf ḳorla, manshe tarar ḳafoṛ-sufoṛ doia
         dilo. 15 Musae tarare ḳoila, “Tumra forshu dinor lagi zuit o, ermaze ḳeu bibir loge milamisha
         ḳorio na.” 16 Hasau hou forshu din aile bianku bala faṛor ufre gono megor ḳalni deḳa gelo, kub beshi
         megor ḍak-zilkani shuru oilo. Zure zure shingar aoaz huna gelo, teu Boni Israilor
         kempor bitoror hoḳol manush ḍoraia ḳafa dorla. 17 Ou shomoe Musae manshore Allar samne neoar lagi kemp taki bar ḳorla. Tara hoḳol gia
         faṛor lamat ubaila. 18 Ar asta Tur Faṛ dumae bori gelo, Mabud-Moulae agunir laḳan nuror surote faṛor ufre
         toshrif anla. Iṭ-baṭṭar dumar laḳan duma uṛa shuru oilo ar asta faṛ zuṛi bezuita ḳaf
         shuru oilo. 19 Shingar aoaz aro zure zure bazilo. Ou shomoe Musae Allar loge matila, ar Allae-o nizor
         aoazdi Musar mator zuaf dila.20 Mabud nize Tur faṛor matat lamia aia Musare ḍakila, teu Musa uṭia faṛor ufre gela.
         21 Gia harle Mabude tanre ḳoila, “Tumi lamat zao, gia manshore ḳoṛa ḳori ḳoia ao, arnae
         amare deḳar lagi tara shimana far oia ufre aibba. Aile bout manush mara zaiba. 22 Ar ze imam oḳol hamesha amar samne azir oin, ashole tarar ḳamu amar samne azir oa,
         tarao nize nizore faḳ-saf ḳorba. Arnae ami tarar ufreo gozob ḍalimu.”23 Musae Mabudre zuaf dila, “Tara to emneu Tur faṛo aita nae, afne ageu amrare ḳoṛa hushiari
         disoin. Amra-o faṛor sairobae dag dia afnar lagi faḳ shimana algaisi.”24 Oile Mabude tanre ḳoila, “Na, tumi lamat zao. Bade tumi ar Harun duiozone milia ufre
         aio. Kial rakio, kunu imam ba dusra kunu manush zate shimana saṛia amar ḳasat na ain,
         aile ami tarar ufre lannoti gozob ḍalmu.”25 Ikan hunia Musa lamat gela, gia manshore hoḳolta zanaila.

Allar siroḳalin ḳas dosh hukum201 Bade Mabude formaila, 2 “O Boni Israil oḳol, ami Allau tumrar Mabud. Mishor deshor gulami taki amiu tumrare
         ḳalas ḳori anchi.3 “Amar bodola tumra dusra kunu devta manio na.4 “Fuza ḳorar niote tumra kunu murti banaio na, asman, zomin ba fanir tole kunutar surote
         murti banaio na. 5 Tumra itar fuza ḳorio na, itar sheba-zoton ḳorio na. Mono rakio, ami Allau tumrar
         Mabud, amar faona ebadot ami saiu sai. Huno, amare zera mane na, ami tarar gunar shaza
         dei, tarar tin-sair siṛi forzonto shaza dei. 6 Oile zera amar ashik bonia amar hukum-ahkam amol ḳore, ami tarar azar azar oarish
         forzonto amar obiram maea-mohobbot deḳaimu.7 “Beḳama kunu ḳarone tumrar Mabud Allar nam muḳo loio na. Ḳeu zudi ḳamoḳa Mabudor nam
         loe, te kunumonte-u amar shaza taki rehai faito nae.8 “Iad ḳoria Zummabarre fobitro din manio. 9 Haftat soe din tumra ḳam-ḳaz ḳorio, tumrar dorkari ḳam shario. 10 Oile shat nombor din oilo Zummabar, tumar Mabud Allar name ziraibar din. I din tumi,
         tumar fua-fuṛin, tumar gulam-bandin, tumar foshur fal, tumar gaut ba ṭauno roura musafir
         ba bin-deshi, ḳeu kunu zator ḳam-ḳaz ḳorio na. 11 Zano to, Mabude soe dine asman-zomin, doria ar erar mazor hoḳolta foeda ḳorsoin, bade
         shat nombor din ziraisoin, kunu ḳam ḳorsoin na. Ou dinre Mabude rohomot dia pak din
         ḳorsoin.12 “Tumrar ma-bafore ijjot ḳorio. Teu tumrar Mabud Allae ze desh diba, hou desho tumrar
         haeati baṛibo.13 “Kun ḳorio na.14 “Zina ḳorio na.15 “Suri ḳorio na.16 “Ḳeuror birudde misa shakki dio na.17 “Oinno manshor gor-duaror bae lalos ḳorio na, tar bou, gulam-bandi, goru-gada, ba
         kunu kichchur bae lalos ḳorio na.”18 Boni Israile zebla faṛ taki megor ḍaḳ, zilkani, shingar aoaz, ar duma baronit deḳla,
         dekia tara duroi takiu ḍoraia ḳafa dorla. 19 Tara Musare ḳoila, “Afneu amrar loge matoukka, amra hunmu; oile Allae amrar loge batchit
         ḳorle to amra morizimu.”20 Musae tarare ḳoila, “Tumra ḍoraio na. Allae tumrare forikkat falaisoin, zate tumrar
         zano Allar ḍor hamae, ḍoraia tumra guna taki basia ro. Erlagiu tain nize didar disoin.”21 Hoḳol manush duroi ubai roila, ar Musa Allar hou megor ḳalnir andarir maze hamaila.Allar loge milonor usillar shorto(1) Kurbani ḳana banani22 Mabude Musare ḳoila, “Tumi Boni Israilre ḳo, tumra nizeu to deḳlae, ami Mabude asman
         taki tumrar loge batchit ḳorlam. 23 Erlagi ebadot ḳorar niote, amar bodola dusra kunuzat devta banaio na. Tumra shuna
         ba rufadio nizor kunu deb-debi banaio na.24 “Amar lagi ḳali maṭi dia kurbani ḳana banaio. Er ufre tumrar zalail kurbani ar Salamoti
         Kurbanir goru-sagol ania kurbani dio. Zeta zagainto ami amar nam iad ḳorai dimu, hou
         zagainto ami nize azir oia tumrare dua dimu. 25 Tumra amar lagi fattordi kunu kurbani ḳana bananit lagle, hi fattorguin ḳaṭio na.
         Er ufre atiar salaile tumra itare nafaḳ banailibae. 26 Amar kurbani ḳana oula ḳori banaio, zate er ufre uṭte kunu moi ba siṛi na lage. Ḳaron
         siṛi bae uṭat gele kiba tumrar lemṭa deḳa zaibo.”

Allar loge milonor usillar shorto(2) Ḳorida bandi-gulamor befare211 Mabude Musare aro ḳoila, “Tumi Boni Israilre amar ou niom-ḳanun oḳol zanao.2 “Tumra zudi kunu Ibrani beṭare ḳorid ḳoria gulam banao, te ou gulame soe bosor tumrar
         gulami ḳorbo, bade shat bosoror bala tar ges taki kunta na nia, tare emneu azad ḳori
         dibae. 3 He zudi eḳla tumrar gese ae te eḳlau zaibo; ar zudi boure loge loia ae, te bou loia
         zaibo. 4 Oile tar munibe zudi tare bia ḳorai taḳe, ar tar kunu hurutta-muruta oin, taile i
         beṭi ar huruttain munibor gese-u roiba; he ḳali eḳla azad oibo. 5 Ar hi gulame zudi saf ḳori ḳoe zen, he tar munib ar tar bou-baichchar maeae, erare
         saṛia zaito nae, 6 te i malike tare loia Allar dorbaro azir oibo. Tare duaror ḳopaṭ ba soukaṭor loge
         uba ḳoria munibe shik dia tar ḳano fur ḳorbo. Teu he hara zindegi bor munibor gulamit
         roibo.7 “Kunu manshe zudi bandigirit dibar lagi tar nizor fuṛire besilae, te gulam oḳol zela
         soe bosor bade munibor baṛi taki emneu azad oizain, ou fuṛi to ila azad oito nae.
         8 Tair munib zudi tair ufre kushi na oin, te ṭeḳa-foeshar bodola taire azad ḳori dite
         oibo. Taire dusra kunu zatir manshor gese besibar eḳtiar nai, ḳaron munibe to tan
         nizor daeitto adae ḳorsoin na. 9 Oile munibe zudi tan nizor fuar lagi taire fosond ḳoria nein, te taire afon fuṛir
         laḳan hoḳol ḳemota dite oibo. 10 Munibe zudi ou bandire bia ḳorar bade, dusra kunu ḳoinnare bia ḳore, ta-o i bandir
         kuraki, ḳafoṛ-sufoṛ ar shorilor faona hok taire deoa lagbo. 11 He zudi ou tino hok furafur adae na ḳore, te i fuṛire eḳdom bina foeshae azad ḳori
         dite oibo.Allar loge milonor usillar shorto(3) Mara-marir shaza12 “Mair ḳaia zudi kunu manush morizae, te zegie tare marse, tareo ḳatol ḳorte oibo.
         13 Oile he nize zudi kun na ḳorar niote mare, aḳta kunu ḳarone goṭizae ba ami Allar morzie
         ita oe, te ou kuni zon gia ola kunu zagat bagito farbo, ze zagar ḳota ami tumrare
         ḳoimu. 14 Ar ḳeu zudi zania-hunia ichcha ḳori ḳeurore kun ḳoria, bade aia amar kurbani ḳanar
         geseo ashroe loe, ta-o hon taki doria nia tare ḳatol ḳorte oibo.15 “Ze manshe tar afon ma ba bafor ufre at tule, tare nichoe ḳatol ḳorte oibo.16 “Ḳeu zudi kunu manshore suri ḳoria ania besilae, ba ou manshore tar gese faoa zae,
         te tare nichoe ḳatol ḳorte oibo.17 “Ze manshe afon ma ba bafore gali-galaz ḳore, tareo nichoe ḳatol ḳorte oibo.18 “Kunu manshe ḳaijjat lagia zudi logor zonre ṭushi ba fattordi mare, i mair ḳaia ou
         zon na morleo bisnat hutia foṛono taḳe, 19 heshe uṭia laṭi bor dia sola-fira ḳorar zorur oe, te zegie tare marse tare ḳatol ḳorio
         na. Ḳali hou zonor ḳam-ḳazor ḳeti ar tar shullo-ana daoai ḳoros dite oibo.20 “Ḳeu zudi tar ḳorida gulam-bandire laṭi dia mare ar mair ḳaia ogu morizae, te ere
         shaza dite oibo. 21 Oile mair ḳaoar dui-eḳdin bade zudi basia roe, te kunu shaza deoa lagto nae, ḳaron
         ou gulam to tar nizor samana asil.22 “Maramari ḳorat lagia zudi aḳta ḳeu kunu beṭire mare ar tair feṭor baichcha nosṭo
         oizae, oile ar kunu ḳeti na oe, te ou beṭir zamair dabi ar bisari-shalishor bibesona
         mafik ere ḳeti-furon dite oibo. 23 Oile zudi tair aro kunu ḳeti oe, taile ere ou laḳan shaza dibae: 24 zanor bodola zan, souḳor bodola souḳ, dator bodola dat, ator bodola at, faor bodola
         fao, 25 zalanir bodola zalani, zoḳomor bodola zoḳom, dagor bodola dag dite oibo.26 “Ḳeu zudi tar ḳorida gulam ba bandir kunu sokut marae souḳ nosṭo oizae, te ou souḳor
         bodola he i gulamre azad ḳori dite oibo. 27 Zudi maria er dat falai dey, ta-o ere azad ḳori deoa lagbo.28 “Kunu gorue gutaia zudi kunu beṭa ba beṭire marilae, te gorur malikre kunu shaza deoa
         lagto nae. Ḳali hi gorure fattordi iṭaia marilite oibo, i gorur gust ḳeu ḳaito farto
         nae. 29 Oile i gorur zudi hamesha oula gutanir ḳaichchot taḳe, ar hi malikre hushiar ḳorar
         badeo he iṭare aṭḳae na, ermaze i gorue kunu beṭa ba beṭire marilae, te i gorure fattor
         maria marilite oibo, ar tar malikreo marilite oibo. 30 Zudi i malikor gese kunu ḳeti-furon saoa oe, taile he ou zorimana dia nizor zan basaito
         farbo. 31 I gorue zudi kunu huruttare gutaia marilae, taile erlagio ou homan niom oibo. 32 Kunu gorue zudi ḳeuror gulam ba bandire gutaia marilae, taile gorur malike hi gulamor
         malikre tish tola foriman rufa dite oibo ar hi gorureo fattor mari marilite oibo.33 “Ḳeu zudi kunu gator muk kulia toe ba gat kudia igur muḳ guria na toe, ar i gator
         bitre kunu goru ba gada foṛizae, 34 taile gator malike foshur malikre ḳeti-furon dite oibo. Oile i mora foshu faibo gator
         malike.35 “Ḳeuror gorue zudi aroḳzonor gorure gutaia marilae, te hou zita gorure besia, er dam
         ar mora gorur damo era duiozone homan-homan ḳori baṭia niba. 36 Oile ag taki zudi zanahuna taḳe zen, i gorue ola gutae, ar tar malike tare na aṭḳae,
         te gorur bodola goru dite oibo, bodola deora zone ou mora goruṭa faibo.

Allar loge milonor usillar shorto(4) Ḳeti-furonor niom221 “Ḳeu kunu manshor goru ba meṛa-sagol suri ḳoria ania zudi besilae ba zobo ḳorilae,
         te eḳ gorur bodola fasgu, eḳ meṛa ba sagolor bodola sairgu firot dite oibo. 2-4 Sure tar surir malor ḳeti-furon dite oibo, oile tar zudi ḳeti-furon dibar kunu takkot
         na taḳe, te tare besia er ḳeti-furon adae ḳorte oibo. Suri ḳora goru-gada ba meṛa-sagol
         zudi suror gese zita faoa zae, taile he ita egur bodola dugu firot dite oibo.“Kunu sure zudi surit gia goro hamaibar bala dora ḳailae ar zoḳom oia morizae, taile
         tare marar lagi marra zon dayi oito nae. Oile shuruz uṭar bade zudi dinor bala ila
         oe, te i kunor lagi he dayi oibo.5 “Ḳeu zudi tar goru-sagol nizor bagano ba ḳetor maze raḳat gia saṛi dey, ar itae gia
         manshor ḳetor foshol ḳailae, te tar nizor ḳetor hoḳol taki bala ongsho bodola dia
         ḳeti-furon dite oibo.6 “Kunu zaga taki aguin lagia zudi zuf-zongol zole, ar bade ou aguin gia ḳeuror ḳetor
         maze banda muiṭ, ṭeki ba asta ḳet zolizae, te aguin zegie zalaisil, he itar ḳeti-furon
         dibo.7 “Ḳeu zudi aroḳzonor gese mal-samana ba ṭeḳa-foesha amanot toe, ar amanotdaror gor
         taki ita suri oizae, te ou sur dora foṛle, sure er ḍabul firot dibo. 8 Oile sur dora na foṛle, hi goror malike nizeu ita lukaise ni, oḳan zanar lagi tare
         Allar dorbaro azir ḳorbae.9 “Aroḳzonor doḳolo ase, oula kunu goru-gada, meṛa-sagol, finnor ḳafoṛ ba zekunu arail
         samana dekia ḳeu zudi mono ḳore iṭa tar mal, taile iṭar salishir lagi tara duiozon
         gia Allar dorbaro azir oibo. Allae zare dushi shaibosto ḳorba, he tar birudi zonre
         er ḍabul firot dibo.10 “Ḳeu zudi tar goru-gada, sagol-meṛa ba oinno kunu foshure kunu girostor gese raḳat
         dey, ar ogu morizae, zoḳom oizae ba araizae, oile er kunu shakki na mile, 11 te ou giroste nizeu zen ita ḳorse na, iṭa he Mabudor samne gia ḳosom ḳoria miṭmaṭ
         ḳorbo. I foshur malikeo ikan mante oibo, tain kunu ḳeti-furon faita nae. 12 Oile i girostor ges taki zudi iṭa suri oizae, te malike ḳeti-furon faibo. 13 Zudi kunu zongli zanuare dori igure marilae, taile er formanor lagi ogur faṛa-siṛa
         ṭukrain ania deḳani lagbo. Teu er kunu ḳeti-furon lagto nae.14 “Ḳeuror ges taki ḳuzia ana kunu foshu zudi malikor aforḳe zoḳom oe ba morizae, te
         zein ḳuzia anchoin, ein er ḳeti-furon diba. 15 Oile malikor samneu zudi oula oe, te ḳeti-furon lagto nae. I foshu zudi ṭeḳa dia baṛa
         ḳori ana oe, te ou baṛar ṭeḳau oibo er ḳeti-furon.Allar loge milonor usillar shorto(5) Shomazor befare16 “Biar aḳt oise na oula kunu shoti fuṛire ḳeu zudi misa matia ania tair loge zina ḳorilae,
         taile hou beṭae fuṛir bafore zorimana dia ou fuṛire bia ḳorte oibo. 17 Oile fuṛir bafe zudi tar fuṛire i fuar gese bia dite kunu monteu razi na oe, ta-o
         i zorimana dite oibo.18 “Kunu zadugir beṭire tumi zita rakio na.19 “Kunu foshur loge ḳeu zina ḳorle, tare nichoe ḳatol ḳorte oibo.20 “Ḳali Mabud saṛa dusra kuntar name zudi ḳeu kunu boli-foshad dey, te tareo shesh ḳorilte
         oibo.21 “Kunu bin-deshi manshor loge bad bebohar ḳorio na, tare zulum ḳorio na. Mono rakio,
         tumrao eḳ shomoe Mishor desho musafir aslae.22 “Kunu ṛaṛi beṭire ba kunu etim huruttare duḳ dio na. 23 Tarare duḳ dile tara zudi ḳande, te i ḳandon nichoe ami ḳobul ḳormu. 24 Ete amar gusa oibo aguin borabor. Tumra zuddot foṛia morbae, tumrar bouo ṛaṛi oibo,
         tumrar huruttaino oula etim oiba.25 “Tumra zudi amar kunu obabi bondare ḳoroz deo, taile shudkuror laḳan tar ges taki
         shud nio na. 26 Ḳeuror gotoror saddor bondok raḳle, shuruz ḍubar ageu tar saddor firot dilaio. 27 Ḳaron uṛibar lagi oṭau tar eḳmatro shombol. Ikan nilegi he kita uṛia hutibo? Huno,
         he zudi amar gese ḳande, te ami to rohmanur rohim, ami tar ḳandon hunmuu.28 “Tumi Allar birudde matio na, tumar kunu bisarok-shalishreo boddua dio na.29 “Tumrar ḳetor foshol ba anguror shorbotor ze baṭ amare dibar ḳota, amar i baṭ dite
         deri ḳorio na. Tumra hoḳolor boṛo fuain amare dilaibae. 30 Tumrar goru-basur ar sagol-meṛar lagio ou eḳ shoman hukum. Itar hoḳol boṛo meda baichchain
         shatdin forzonto tarar maʼr gese roiba, aṭ dinor din amare dilaibae.31 “Tumrau oibae amar faḳ-fobitro bonda. Zongli zanuare maria falaise, ila kunu zandaror
         gust tumra ḳaio na; ita kukurre ḳaoaio.

Allar loge milonor usillar shorto(6) Hok bisar ḳora231 “Tumra misa kunu bodnam bar ḳorio na. Fokkofati ḳori misa shakki dia kunu ḳobis manshore
         shaijjo ḳorio na. 2 Shomazor doshzone oinnae ḳorer dekia tumio oula ḳorio na. Kunu mamla-mokoddomar shakki
         deoat gia, shoktiala dolor fokko loia oinnae ḳam ḳorio na. 3 Ar kunu goribor bisaro gia, he gorib gotikeu tar fokko loio na.4 “Tumar dushmonor kunu goru-gadare be-fote zaoat deḳle, iṭa firaia ania tar gese dio.
         5 Tumare ingshae ila kunu manshor gadare baror tole foṛigese deḳle, tare ila falaia
         zaio na. Tare tulat tumi oboshshoi shaijjo ḳorbae.6 “Kunu goribor mamla-mokoddomat oinnae salishi ḳorio na. 7 Hazail misa mamla taki horia roio. Kunu be-ḳosur ba ni-oforadi manshore moutor shaza
         dio na. Zegie ila oinnae ḳorbo, tare ami saṛtam nae. 8 Gush ḳaio na, ḳaron gushe souḳala manshoreo anda ḳorilae. Gushe bala manshor mator
         mazeo fes lagai dey.9 “Kunu bin-deshi manshor ufre zulum ḳorio na. Musafiror hal-hokikot to tumra zano,
         ḳaron tumrao Mishor desho musafir aslae.Allar loge milonor usillar shorto(7) Zummabar ar aram ḳorar niom10 “Tumra eḳ lagare soe boros zomino ḳet ḳorio ar foshol ḳaṭio, 11 bade shat nombor boroso zomino kunu ḳet na ḳoria fotit rakio, zominre aram dio. Ete
         zomino emneu zeta folibo, ota tumrar gorib oḳole ḳaia basiba. Tara neoar bade zeta
         foṛi roibo, ita zongli foshu-fakinte ḳaiba. Tumrar anguror bagan ba zoetun baganor
         lagio ou hukum manio.12 “Tumra haftat soe din ḳam ḳorio, oile shat nombor din to Zummabar, idin kunta ḳorio
         na. Teu tumrar goru-gadae ziraiba, ar tumrar baṛit zonmise i gulam ar musafir oḳolor
         zaneo aram faibo.13 “Ami tumrare zeta hukum dilam, ita kub hushiar oia amol ḳorio. Kunu devtar nam muḳo
         loio na, itar nam zanu tumrar muḳo na huna zae.Allar loge milonor usillar shorto(8) Idor befare14 “Tumra forteḳ boros tinbar amar name id adae ḳorio. 15 Foela, Ḳamir saṛa Ruṭir Id adae ḳorio. Ami zela hukum ḳorsi, ekkere ou laḳan Abib
         sandor shatdin ḳamir saṛa ruṭi ḳaio, ḳaron ou sando tumra Mishor taki baroia aislae.
         Idor shomoe lilla-sodga saṛa tumrar ḳeu zanu ḳali ate amar gese na ae. 16 Dusra, tumra Foshol Daoar Id manio. Ketor maze tumra zeta ruiso, ita daoar bade foela
         foshol diau id ḳorio. Tisra id, bosoror hesh sando baganor faḳna fol baṛit anar bade
         Ḍera-goror Id ḳorio. 17 Ou tino idor shomoe, bosoro tinbar tumrar hoḳol beṭain aia hoj ḳorar niote ami Alla
         malikor samne azir oio.18 “Tumra zebla amar name foshu kurbani deo, ou shomoe ḳamirala kunuzat ruṭi itar loge
         furaia lilla dio na. Idor shomoe amar name zeta foshu kurbani dibae, itar sorbiala
         ṭukrain bian forzonto rakio na. 19 Tumrar ḳetor hoḳol taki bala foshol, tumrar Mabud Allar goro anio.“Ar huno, kunu sagolor baichchar gust tar maʼr dud dia randio na.Allar hukum ar oada20 “Ami tumrar lagi ze zaga zuit ḳori raḳsi, hono tumrare hefazote fousanir lagi, ami
         tumrar age age eḳzon firista faṭaimu. 21 Tumra en ḳota mon dia hunio ar manio, en loge to amio asi. Hushiar roio, en birudde
         zaio na. Arnae ein tumrar oforad maf ḳorta nae. 22 Oile tumra zudi en hukum mano, ar ami zela ḳoisi oula solo, taile tumrar dushmonor
         loge ami dushmoni ḳormu, zera tumrar birudde lagbo, ami tarar birudde lagmu. 23 Amuri, Hiṭṭi, Farizi, Kenani, Hibbi ar Zibuzi oḳolor desho amar firistae tumrare nia
         haraiba. Ami tara hoḳolṭire binash ḳorilimu. 24 Tumra tarar devtare fuza ḳorio na, kezmoto ḳorio na, ar hinor manshe zeta ḳoroin tumra
         ita ḳorio na. Tumra tarar deb-debir murtin ar tarar fuzar monḍop oḳol bangia surmar
         ḳorilio. 25 Tumra ḳali tumrar Mabud Alla, mani amar ebadot ḳorio. Teu tumrar rizeḳor maze rohomot
         dimu, ar tumrar hokkol bemar-azar dur ḳormu. 26 Tumrar deshor kunu beṭir feṭor hurutta nosṭo oito nae, ḳeu aṭkura roito nae. Ami tumrare
         furafur haeati forzonto basaia raḳmu. 27 Tumra zoto zatir ḳasat zaibae, tarar dilor maze ag taki amar ḍor-ḳof foeda ḳormu,
         tarare bedisha banailimu. Tumrar hokkol dushmon ḳoredi bagiba. 28 Hibbi, Kenani ar Hiṭṭi oḳolre tumrar shamna taki ḳedaibar lagi, ami tumrar age ḳori
         bingulor fal faṭaimu. 29 Oile ami tara hokkolre eḳoi bosoror bitre ḳedaitam nae, arnae asta desh fotit roia
         zongli zanuare boriziba, bade itae tumrare sataiba. 30 Ami aste aste tarare ḳedaimu, ar tumrar manush baṛia asta desh abad ḳorbae. 31 Ami Nil doria taki Filistini deshor shagor forzonto, ar douknor morubumi taki Furat
         gang forzonto tumrar deshor shimana gaṛmu. I desho zera boshot ḳorer tarare tumrar
         ato shofimu, ar tumra tarare i desh taki ḳedai dibae. 32 Tarar loge ba tarar devta oḳolor loge tumra kunu chukti ḳorio na. 33 Tumrar deshor bitre tarare roibar dio na. Arnae tara tumrare amar ges taki horaia
         gunar fote ṭania nibogi. Tumra zudi tarar deb-debir fuza ḳoro, taile nichchit tumrao
         tarar fando hamaibae.”

Allar loge milonor usilla faḳa-fukto241 Mabude Musare ḳoila, “Tumi ar Harun, Harunor fuain Nadab ar Abihu, ar Boni Israilor
         shottoir zon murobbi neta amar gese uṭia ao. Aibar bala tumra duroi taki amare soizda
         ḳorio. 2 Oile ḳali tumi eḳla amar ḳasat ufre aibae, ar keu nae. Erar loge ar kunu Boni Israil
         zanu na uṭe.”3 Musae manshor gese aia Mabudor hokkol ḳalam ar ain-ḳanun hunaila, ita hunia hoḳol
         manshe eḳloge ḳoila, “Mabude zotota bataisoin ita hokkolta amra manmu.” 4 Mabudor batail hoḳol ḳalam Musae lekia toila. Bador din fozore uṭia faṛor lamat ekkan
         kurbani ḳana banaila, ar Boni Israilor baro gusṭire iad raḳar lagi barogu kuṭa banaila.
         5 Bade tain Boni Israilor zuan oḳolre faṭaila ar tara Mabudor name bout zalail kurbani
         dila, ar bout bisal zobo ḳoria Salamoti Kurbanio dila. 6 Musae kurbanir lour ordeḳ nia ḳoeṭa baṭit toila, ar baki ordeḳ nia kurbani ḳanar ufre
         siṭai dila. 7 Bade tain Allar loge milonor usillar niom-ḳanun leḳa kitabḳan tilaot ḳori manshore
         hunaila. Ita hunia manshe zuaf dila, “Amra Mabudor hoḳol hukum hunmu, tain zotota
         ḳoisoin hoḳolta manmu.” 8 Oḳan hunia Musae lou loia manshor ufre siṭaia ḳoila, “I lou oilo Allai milonor hou
         usillar lou, ze usilla Mabude tan hoḳol shorto mafik tumrar loge boail ḳorsoin.”9 Teu Musa, Harun, Nadab, Abihu ar Boni Israilor shottoir zon murobbi neta faṛor ufre
         uṭla. 10 Tara nizor souḳe Boni Israilor Alla Pakor didar deḳla. Tara deḳla, Allar fao mubaroḳor
         tole ase, soḳsoḳa lil moni fattoror toiari saṭor laḳan, asmanor nomunae saf. 11 Boni Israilor murobbi oḳole Allare deḳleo tain erare marar lagi at tulla na. Tara
         tan didar faila ar ḳaoa-daoa ḳorla.Hozrot Musa eḳla Allar dorbaro roila12 Bade Mabude Musare ḳoila, “Tumi ou faṛor ufre amar ḳandat ao, aia ḳoe din ro. Manshore
         talim dibar lagi amar ze hukum-ahkam fattoror ufre leksi, ota ami tumare dimu.” 13 Teu Musae tan ḳadim Iusare loge loia faṛo uṭla, ar Musa Allar faṛo gela. 14 Tain murobbi oḳolre ḳoia gela, “Amra firot aibar ag forzonto afnara amrar lagi ono
         bar saiba. Harun ar Hur afnarar ḳasat asoin, kunu ḳaijja-fosad lagle erar gese zaiba.”
         15 Musa faṛo uṭteu asta faṛ megor kuṭie guri gelo, 16 ar Tur faṛor ufre Mabudor nuror tozolli zair oilo. Soe din asta faṛ megor kuṭie gura
         roilo. Shat nombor din ou megor kuṭi taki Mabude Musare ḍakila. 17 Boni Israile Mabudor nuror tozolli deḳla, tara deḳla faṛor ufre agunir laḳan zoler.
         18 Faṛ baia uṭi-uṭi Musa hou megor bitre hamai gela. Tain sallish din, sallish rait hou
         faṛo roila.

Allar fobitro gor bananir hukum (25:1–31:18)Goror mal-samana zuganir hukum251 Mabude Musare ḳoila, 2 “Tumi Boni Israilre ḳo, tara amar gese dan-ḳoerat loia azir ouk. Tarar nizor kushie
         zeta dan ḳorba, ota tumi shomzia rakio. 3 Tarar ges taki ou laḳan mal shomzio;shuna, rufa, fitol;4 Lil, baingoni, lal rongor suta;dami lilen ḳafoṛ ar sagolor ruma;5 Lal rong lagail meṛar samṛa, fur samṛa;babla laḳṛi;6 Lem zalanir lagi zoetunor tel;ḳelafoti boḳshibar telor moshla ar agor-kushboe bananir moshla;7 Imamor lebasor efron ar buḳor uforor tolit laganir akik moni ar baki hoḳol zator dami
         fattor.8 “Amar roar lagi tumi Boni Israil oḳolredi faḳ-fobitro ekkan zaga toiar ḳoraibae. Teu
         ami tarar loge boshot ḳormu. 9 Amar roar gor ar mal-samanar befare ami tumare zela nomuna deḳaimu, ekkere ou laḳan
         ḳori hoḳolta tiar ḳoraio.Shahadot shonduk bananir niom10 “Tara babla laḳṛi dia egu shonduk banaiba. Iṭa lambae aṛai at, deṛ at fash ar deṛ
         at usa. 11 Er bare-bitre ḳaṭi shunadi lefia dio, ar sairo kinarao shunar noksha lagaio. 12 Hunaror aguindi fuṛia sairṭa shunar ḳoṛa er sairo kunat lagaio, o galat duiṭa ar ho
         galat duiṭa lagaio. 13 Babla laḳṛidi dugu benda banaia shunadi lefia dite oibo. 14 Shondukre boia near lagi duio galar ḳoṛar mazedi, ou duio benda harani lagbo. 15 Benda duioṭa shonduḳor ḳoṛar bitre harail roibo, iguin kulio na. 16 Ami amar hukum-ahkam leḳa ze fobitro shahadot fattor tumare dimu, tumi iṭa ou shonduḳor
         bitre toio.17 “Ḳaṭi shunadi shonduḳor ekkan sani banaio, oḳanor ufre gunar kofora adae ḳora oibo.
         I sani lambae aṛai at ar fashe deṛ at oibo. 18-19 Tumi hou sanir kinarao shuna fiṭaia dugu karubi banaio. Ou karubi deḳte Duldul guṛar
         laḳan ḍaḳna-ala. Banaia shonduḳor dui galat lagaio, o galat eḳṭa, ar ho galat eḳṭa.
         Duio karubi sanir loge ou laḳan ḳori shunadi banani lagbo, zeta astaṭa ḳali eḳ siz
         oe. 20 Er ḍaḳna duioḳan ufredi melail roibo, ar er saear tole taḳbo shonduḳor sani. Duio
         karubi mukamuki uba taḳbo, ar tarar souḳ roibo sanir bae. 21 I sanire shonduḳor ufre lagaio, ar amar hukum-ahkam leḳa ze shahadot fattor tumare
         dimu, ou fattor tumi shonduḳor bitre toio. 22 I shahadot shonduḳor sanir ufre duio karubir mazḳano, ami tumare didar dimu. Ou didaror
         shomoe Boni Israilor lagi amar hoḳol ain-ḳanun zanaimu.Fobitro ruṭi toibar ṭebul banaio23 “Babla laḳṛi dia dui at lamba, eḳ at fash ar deṛ at usa ḳori ekkan ṭebul banaio. 24 Oḳanre ḳaṭi shunadi lefia sairo kinarao noksha lagaio. 25 Ṭebulor sairo kinarao sair angul usa ḳori eḳ haz dibae, hazor maze shunadi noksha
         ḳorbae. 26 Ṭebulor sairo kunat sairo faear ufre shunar sairṭa ḳoṛa lagaibae. 27 I sairo ḳoṛain ṭebulor kunar hou usa hazor tole lagaio, zate ṭebul boia neoar bala
         ḳoṛar bitre benda harail zae. 28 Benda duioṭa babla laḳṛidi banaia shunadi lefibae, ou bendadi ṭebul boia nibae. 29 Ṭebulor uforor tal-bashon, Allar name Shorbot-Fanir Kurbanir zog ar mog, hoḳolta ḳaṭi
         shunadi banani lagbo. 30 Ou ṭebulor ufre amar samne hamesha fobitro ruṭi toibae, i ruṭi zanu shob shomoe toa
         oe.”Fobitro seragdani bananir niom31 Mabude Musare ḳoila, “Tumi ḳaṭi shunadi ekkan seragdani banaibae, seragdanir tola
         ar uforor ḍanḍi ḳaṭi shuna fiṭaia goṛaibae. Er ḍanḍi, fulor laḳan fiala, kuṛi ar fafṛi
         oḳol seragdanir loge ekkano lagail roibo. 32 Seragdanir ḍanḍir dui galat tinṭa ḳori muṭ soeṭa ḍal taḳbo. 33 Forteḳ ḍalor maze zobafulor laḳan tingu ḳori fiala taḳbo. Seragdanir soeo ḍalo eḳlaḳan
         ḳam ḳora oibo. 34 Seragdanir mul ḍanḍir mazeo zobafulor laḳan sairṭa fiala taḳbo. 35 Ou mul ḍanḍi taki baroil soeṭa ḍalor maze, foela duio ḍalor zuṛat egu kuṛi, dusra
         duio ḍalor zuṛat arok kuṛi, ar heshor duio ḍalor zuṛato kuṛi dio. 36 Kuṛi ar ḍal hoḳolta seragdani taki baroibo, hoḳolta milia ek chiz oibo. Astaṭau ḳaṭi
         shuna fiṭaia banani lagbo. 37 Erbade shatṭa lem banaia ou seragdanir ufre ou laḳan ḳori lagani lagbo, zate lem zalanir
         bade seragdanir samna for oe. 38 Lemor fita saf ḳorar simṭa ar zalail fitar sali toar lagi ḳoegu baṭi, ḳaṭi shunadi
         banani lagbo. 39 Seragdanir hoḳolta bananir lagi eḳ mon ḳaṭi shuna lagbo.40 “Huno, ou faṛor ufre tumare zela noksha deḳail oilo, ekkere ou laḳan ḳori hoḳolta
         banaio.”

Allar gor bananir terfal261 Mabude Musare ḳoila, “Tumi dosh ṭukra fesail sutardami lilen ḳafoṛdi amar goror bitoror
         forda banaio. Ar lil, baingoni, lal sutadi bala ustadredi ermaze karubi oḳolor sobi
         bain ḳoraio. 2 Hoḳol ṭukrain eḳ mafor oibo, lambae aṭaish at ar fashe sair at. 3 I ṭukraintor fasḳan fasḳan ḳori ekkano zuṛa dia, duḳan boṛo terfal banaite oibo. 4 Boṛo terfalor foela ṭukrar fashor ek kinarao lil sutadi hukor fur banaite oibo. Dusra
         ṭukrato oula ḳorte oibo. 5 Foela terfalor kinarao fonchashgu hukor fur ar dusra terfalo oula fonchashgu fur dite
         oibo. Duio boṛo terfalor hukor fur egu aregur ulṭamuḳa taḳbo. 6 Bade shunadi fonchashgu huk banaia hou furor mazedi haraia, boṛo duio terfalre aṭḳai
         dio. Teu i duio ṭukradi ekkan gor tiar oibo.7 “Amar goror ufor gurar lagi sagolor ruma dia terfalor laḳan egaroḳan ṭukra banani
         lagbo. 8 Hoḳol ṭukrain eḳ mafor oibo, tish at lamba ar sair at fash. 9 On taki fas ṭukra eḳloge zuṛa dia boṛo eḳ terfal banaite oibo. Ar baki soe ṭukra zuṛa
         dia, boṛo aroḳ terfal banaia harle, ou dusra terfalor ze ṭukra baṛoti roibo, oḳanre
         tambur samnor bae dui bainj ḳori dite oibo. 10 Foela boṛo terfalor fashor ek kinarao fonchashgu hukor fur banaite oibo, ar dusra
         terfalo-o oula oibo. 11 Bade fitol dia fonchashgu huk banaia hou hukor furor maze haraia, ou boṛo duio terfal
         ekkano zuṛa dite oibo. Teu i duio terfal milia ekkan sani oibo. 12 Sagolor rumar boṛo terfalor ze ada ṭukra baṛoti oibo, ikan ḳoredi loṭḳail roibo. 13 I terfalḳan tolor ḳafoṛ taki eḳ at boṛo oae ikan duio galabae loṭḳail roia hara gorre
         gurilibo. 14 Er ufor gurar lagi lal rong ḳora meṛar samṛadi aroḳan terfal banaia guri dite oibo.
         Bade er ufre fu’r samṛadi sani toiar ḳori guri dite oibo.”Allar goror freim bananir laḳṛi-toḳta15 Mabude Musare ḳoila, “Amar goror lagi babla laḳṛidi ḳoeḳan freim banani lagbo. 16 Forteḳ freim banaibae dosh at lamba ar deṛ at faṛ. 17 Ou freimo dugu ḳori faea taḳbo. Hoḳol freim eḳlaḳan banaite oibo. 18 Dokkin galar lagi bishḳan freim banani lagbo. 19 I freimor faear tole deoar lagi sallishgu rufar bura banani lagbo, forteḳ freimor
         dui faear lagi dugu bura lagbo. 20 Amar goror uttor galar lagiao bishḳan freim lagbo, 21 ar forteḳ freimor faear lagi dugu ḳori sallishgu rufar bura banani lagbo. 22 Foismor galar lagi, mani ḳor galar lagi soeḳan freim, 23 ar ḳoror duio kunar lagi aro duḳan freim lagbo. 24 I dui freimre dui kunar duio freimor loge tole-ufre ekkano zuṛa dite oibo. Fortek
         kunar dui freim daror freimor loge batti maria eḳloge zuṛa dite oibo. Duio kuna eḳlaḳan
         oibo. 25 Teu ḳoredi aṭḳan freim oibo, ar forteḳ freimor tole deoar lagi dugu ḳori shulogu rufar
         bura lagbo.26 “Tumi freimre zuṛa dibar lagi babla laḳṛidi ḳoegu lamba batti banaio. 27 Er maze fasgu batti goror eḳ galar lagi, ar baki fasgu aroḳ galar lagi, ar fasgu lagbo
         ḳor gala, mani fosim galar freimor lagi. 28 Freimor mazḳano lagail ou battidi hoḳol freimor eḳ mata taki aroḳ mata forzonto aṭḳaibae.
         29 Freimḳanain shunadi lefte oibo, ar batti haranir lagi shunar ḳoṛa banaia freimo lagaite
         oibo. I batti oḳolo shunadi lefte oibo. 30 Amar goror ze noksha tumare ou Tur faṛor ufre deḳailam, tumi ekkere ou laḳan ḳori
         iṭa toiar ḳoraio.”Allar goror lagi forda31 Mabude Musare ḳoila, “Tumi lil, lal, baingoni suta ar fesail dami lilen ḳafoṛdi ekkan
         forda banaio. Bala kunu ustadredi er ufre karubi oḳolor sobi bain ḳoraio. 32 I fordaḳan babla laḳṛidi sairṭa kuṭir loge lagaia shunar ḳoṛadi loṭḳai dibae, kuṭir
         matat shunar ḳoṛa lagaibae. Ar kuṭiguin shunadi lefaibae, kuṭir tolat rufar bura lagaibae.
         33 Fordar uforor lilen ḳafoṛo lagail hukor loge fordaḳan loṭḳail roibo. I fordar ḳore
         shahadot shonduk toibae. Fordadi amar goror herem shorif, mani ḳas faḳ zaga ar faḳ
         zagar mazḳano beṛa dio. 34 Ou herem shorifor bitre shahadot shonduḳor ufre er sani lagaio. 35 I fordar bare faḳ zagar uttor galat fobitro ruṭi toibar ṭebulḳan toio, ar er ulṭamuka
         dokkin galat toio seragdani.36 “Amar goror duaror lagi ekkan forda banaio, ikan dami lilen ḳafoṛdi banaia hari, lil,
         baingoni, lal rongor sutadi noksha ḳorio. 37 I fordar lagi shunar ḳoṛa ar babla laḳṛir fasṭa kuṭi banaio. Kuṭiguin shunadi lefaio,
         kuṭir tolat fitolor fasgu bura lagaio.”

Zalail kurbani ḳana banaio271 Mabude Musare ḳoila, “Tumi babla laḳṛidi fas at lamba, fas at fash ar tin at ubi dia
         sairkuni ḳori ekkan kurbani ḳana toiar ḳoraio. 2 Er sairo kunar ufre laḳṛidi sairṭa hing dio. Ou hing kunar laḳṛi kudia banani lagbo,
         i astaḳan eḳ siz oibo. Bade fura kurbani ḳana fitoldi lefaio. 3 Kurbani ḳanar sali tular boṛo samos ar gamla, lou toar baṭi, gust tular simṭa, angra
         toar fatil, hoḳolta fitoldi banaio. 4 Fitoldi ekkan zali banaibae. Er sair kunat sairṭa fitolor ḳoṛa lagaio. 5 Kurbani ḳanar tola taki uforor mazamazi zagar taṛiar tole ou zali boaio. 6 Kurbani ḳana boia nibar lagi babla laḳṛidi dugu benda banaio, banaia duiogu fitoldi
         lefio. 7 I bendain ḳoṛar bitredi harani lagbo. Teu kurbani ḳana boia neoar bala duio bendain
         kurbani ḳanar dui galabae taḳbo. 8 Kurbani ḳana toḳtadi banaia er bitre pak rakio. Ami ou faṛor ufre tumare zela noksha
         deḳailam, ekkere olaḳan ḳori banani loaio.Allar goror uṭanor nomuna9 “Amar goror sairobae uṭan taḳbo. Er dokkin galabae eḳ-sho at rakio, i muka dibae dami
         lilen ḳafoṛor forda. 10 I forda ṭananir lagi bishgu kuṭi dibae. Kuṭir tolat dibae eḳṭa ḳori fitolor bura,
         forda ṭananir lagi rufar ḳoṛa ar bandibar tar lagaibae. 11 Uttor galabae eḳ-sho at uṭan raḳbae. Hono-o forda dio, bishgu kuṭi, bishgu fitolor
         bura, kuṭir loge lagaio rufar ḳoṛa ar tar. 12 Foisme fonchash at uṭan rakio, hono-o ḳoeḳan forda, doshgu kuṭi, fortek kuṭir tolat
         eḳṭa ḳori bura dio. 13 Fubedio fonchash at uṭan rakio; 14 Geiṭor eḳ galat fonro at lamba forda, tinṭa kuṭi ar tinṭa bura lagaibae, 15 ola dusra galato fonro at forda, tinṭa kuṭi ar tinṭa bura dio. 16 Uṭanor geiṭor lagi sairṭa kuṭi, sairṭa bura ar bish at lamba ekkan forda. Fordaḳan
         dami lilen ḳafoṛdi banaia lil, baingoni, lal sutadi noksha ḳoraio. 17 Uṭanor sairo galar hokkol kuṭire bandibar tar ar ḳoṛa oibo rufar, er tole fitolor
         bura taḳbo. 18 Uṭankan lambae eḳ-sho at ar fashe fonchash at oibo. Er sairobae fas at ubi forda dio,
         forda oibo dami lilen ḳafoṛor, ar kuṭintor tole dio fitolor bura. 19 Amar goror ḳamor hoḳol siz fitoldi banaibae, mul tambu ar uṭanor beṛar ṭanar rosir
         tolor fereg oḳol fitolor oibo.20 “Tumi Boni Israil oḳolre hukum dio, tara zoetun sesia tel banaia tumar gese anto,
         zate lem hamesha zalail roe. 21 Milon-tambur shahadot shonduḳor samne ze fordaḳan taḳbo, ou fordar bare Harun ar tar
         fuainte hainja taki fozor forzonto, Mabudor samne lemguin deḳa-huna ḳorba. Amar ou
         hukum zanu Boni Israile oarishor for oarish dori hor-hamesha amol ḳore.”

Imam oḳolor lebas281 Mabude Musare ḳoila, “O Musa, Boni Israilor maze imamoti ḳorar lagi tumar bai Harun,
         tar fua Nadab, Abihu, Ali-Azor ar Isamarre tumar samne anao.2 “Tumar bai Harunor ijjot ar shundor baṛanir lagi fobitro lebas toiar ḳorao. 3 Ami faḳ ruhu dia zeta ustad oḳolre ḳarigori ḳamor aḳol-hekmot disi, tumi hou ḳarigor
         oḳolre hukum deo, tara Harunor lagi oula fobitro lebas banaukka, ze lebas ḳali amar
         imamotir ḳamo lage. 4 I lebasor maze buḳor uforor toli, efron, alḳella, chegor ḳafoṛor fainjabi, faugṛi
         ar ḳomoro bandar ḳafoṛ banaio. Tumar bai Harun ar tar fuainte zate amar imamoti ḳam
         ḳorta faroin, erlagi tarar faḳ-fobitro lebas banaio. 5 Lebas banaite tara lil, baingoni, lal suta, ar dami lilen ḳafoṛ, erloge shunao lagaiba.Fordan imamor efron bananir niom6 “Fordan imamor efron banaibae lil, baingoni, lal suta, dami lilen ḳafoṛ, ar shunadi.
         Ita bala kunu ustadredi banaio. 7 Efronor ḳandor dui gala zuṛa dibar lagi duḳan foṭṭi banaia, efronor uforor kunat lagaio.
         8 Efronor loge zuṛa lagail feṭor uforor belṭḳano efronor laḳan lil, baingoni, lal suta,
         dami lilen ḳafoṛ, ar shunadi banaio.9 “Tumi duiṭa akik fattor ania er ufre Israil, mani Iakubor fuaintor nam kudaia lekaio.
         10 Foela fattoror ufre, tarar zonmor hishabe boṛo taki huru muka soe zonor nam, ar dusra
         fattoror ufreo baki soe zonor nam kudaia leḳaio. 11 Hunar oḳole dami fattoror ufre kudia zela shil banain, ekkere ou laḳan ḳori dugu fattoror
         ufre Israilor fuaintor nam kudaio. 12 Fattor duiogu shunar zazoiror maze lagaia efronor ḳandor foṭṭir loge lagaio. Israilor
         fuaintor bae Mabudor nozor raḳar lagi, i fattor Harune Mabudor samne tar ḳandor maze
         lagaibo. 13-14 Duio zazoiror loge shunadi banail duksa chein lagaio. Ou duio chein ḳaṭi shunadi rosir
         nomunae fesaia banaio.Buḳor uforor toli bananir niom15 “Amar rae-foesala zanar lagi bukur uforor toli banaio. Bala ustad kunu dorziredi banaio.
         Efronor ḳamor laḳan iṭao lil, baingoni, lal suta, dami lilen ḳafoṛ, ar shunadi banaio.
         16 Iṭa oibo lambae ada at, fashe ada at, sairkuna-ala dui bainj ḳora ekkan ḳafoṛ. 17 Er ufre hair doraia sair hair fattor lagaibae. Foela harit iakut, fit, ar fanna moni.
         18 Dusra harit lal-moni, lil-moni ar hira; 19 Tin nombor harit firuz, gumed ar foddorag moni. 20 Sair nombor hairo fuḳraz, boidurjo ar shuruz moni. I fattor oḳol shunar zazoirdi lagaio.
         21 Israilor baro fuar lagi baroṭa fattor lagbo. Ita eḳo fattoro eḳ eḳ fuar nam kudia
         lekaio, zela kudia shil banail oe.22 “Buḳor uforor tolir lagi ḳaṭi shunadi rosir laḳan fesaia duksa chein banaio. 23 Shunar duiṭa ḳoṛa banaia buḳor ou tolir uforor kunat lagaio. 24 Ar chein duiogesa duio ḳoṛar loge aṭḳaio. 25 Duio ḳandor efronor samnor fitat shunar zazoiror loge cheinor eḳ mata bandio. 26 Aro duiṭa shunar ḳoṛa banaia buḳor uforor tolir dui kunat lagaio. I duioṭa efronor
         loge buḳor tolir tole roibo. 27 Bade aro duiṭa shunar ḳoṛa banaia, efronor ḳandor foṭṭir shoi toledi, feṭor uforor
         belṭor uforor silair ḳasat lagaio. 28 Bade buḳor uforor tolir tolor ḳoṛar loge feṭor uforor noksha ḳora belṭor ḳoṛa lil
         sutadi bandio. Teu ou toli efronor ufre taki horto nae.29 “Faḳ zagat hamaibar bala Harune amar rae-foesala hunar lagi, buḳor uforor tolir ufre
         leḳa Israilor baro fuar nam lagaite oibo, i toliṭae tarare hor-hamesha Mabudor samne
         raḳbo. 30 Amar rae-foesalar ou tolir bitre Urim ar Tummim rakio. Harun zebla Mabudor samne azir
         oibo, ou shomoe ita tar buḳor ufre roibo. Harune Boni Israilor lagi amar rae-foesala
         zanar upae hishabe hor-hamesha tar buḳor ufre Mabudor deoa ou siz raḳbo.”Imam sabor aro lebas31 Mabude Musare ḳoila, “Efronor tole lamba ze alḳella roibo, ikṭa furaṭau lil rongor
         sutadi banaio. 32 Mata haraibar lagi er mazḳano pak rakio. I pak zaga zate na siṛe, erlagi er sairo
         gala doṛ ḳori bain ḳorte oibo. 33 Lil, baingoni, lal rongor sutadi anuar folor laḳan banaia, ou alḳellar tolor muṛir
         sairobae lagaio. Ar itar maze maze dio shunar gungur. 34 I muṛit dibae egu ḳori anuar ar egu gungur. 35 Imamoti ḳorar bala Harune i lebas findibo. He zebla faḳ zagat Mabudor samne azir oibo,
         ar hon taki bare baroibo, ou shomoe ou gungur oḳolor aoaz huna zaibo, teu he morto
         nae.36 “Ḳaṭi shunadi ekkan fat banaia er ufre shilor laḳan kudia ou aeat lekaio, ‘Mabudor
         name faḳ-fobitro.’ 37 I fatḳan faugṛir samnor galat lagaia lil sutadi bandio. 38 Iṭa Harunor ḳofalor ufre roibo. Zoto faḳ-fobitro mal Boni Israile dan-ḳoerat loia
         aiba, itar hoḳol nomunar dush-tirutir bar Harune boibo. Mabude zate tarare ḳobul ḳoroin,
         erlagi Harune ḳofalor ufre i shunar fatḳan hamesha lagaia raḳbo. 39 Imamor fainjabi ar faugṛi toiar ḳoraio chegor dami lilen ḳafoṛdi. Ḳomoro bandar ḳafoṛḳan
         sui-sutadi noksha ḳori banaio.40 “Harunor fuaintor ijjot ar shundoror lagi fainjabi, toki ar ḳomoro bandar ḳafoṛ toiar
         ḳoraio. 41 Tumi tumar bai Harun ar tar fuaintore i ḳafoṛ findaio. Tarar matat fobitro tel ḍalia
         ḳelafoti dia imamoti ḳamo lagaio. Tumi tarare faḳ-fobitro ḳorio, zate tara amar imam
         oita faroin. 42 Ḳomor taki urat forzonto shorom gurar lagi lilen ḳafoṛdi haf-penṭ banaio. 43 Harun ar tar fuain zebla milon-tambut hamaiba, ba kurbani ḳanar gese faḳ zagat hamaia
         imamotir ḳamo lagba, ou shomoe tara ou haf-penṭ finba. Teu tara ni-oforadi roiba,
         morta nae. Harun ar tar oarishor silsilar lagi i ain hor-hamesha salu roibo.”

Imam hishabe boail ḳorar niom291 Mabude Musare ḳoila, “Tumi imam oḳolre ou laḳan faḳ-saf ḳorio, zate imam bonia tara
         amar ebadot ḳam salaita faroin. Tumi nikut egu bisal ar dugu meṛa anaio. 2 Erloge nireḳ moedadi ruṭi, teldi baza fiṭa, ar tel maḳail safaṭi banaio. Ita kuntatu
         ḳamir mishaio na. 3 Ota banaia eḳ ṭukrit loio, erloge hou bisal ar duio meṛa loia amar samne aio. 4 Bade Harun ar tar fuaintore amar goror duaror ḳasat ania, fanidi naoai dio. 5 Ar hou fobitro lebas oḳol ania Harunre findaio. Fainjabi, alḳella, efron ar buḳor
         uforor toli hoḳolta findaio. Efronor loge ustadi ator banail hou feṭor uforor belṭḳano
         bandia dio. 6 Tar matat faugṛi findaio ar shunar fatdi banail fobitro tazḳano lagaio. 7 Bade ḳelafotir tel tar matat ḍalia tare ḳelafoti dio. 8 Tar fuaintoreo ania fainjabi findaio. 9 Harun ar tar fuaintore ḳomoror ḳafoṛ bandia dio. Fuaintor matat dio toki. Ou laḳan
         Harun ar tar fuaintore imamor fodo boail ḳorio, zate siroḳalin niom hishabe imamotir
         fod ḳali tarar bongshot taḳe.10 “Bade hou bisalre tumi milon-tambur samne anio, Harun ar tar fuainte ogur ḳolla ataia
         diba. 11 Atanir bade ou bisalre milon-tambur duaror ḳasat nia Mabudor samne zobo ḳorio. 12 Zobo ḳoria harle tuṛa lou tumar angulit lagaia kurbani ḳanar hingor maze lagaio, ar
         baki lou kurbani ḳanar tole ḍali dio. 13 Bisalor feṭor bitoror atboror sorbi, ḳoiljar uforor sorbi, duio kiḍni ar er sorbi,
         kurbani ḳanar ufre nia zalailio. 14 Er gust, ḳal, atbor gufor shudda Boni Israilor kempor bare nia zalailio. Ita oilo
         guna mafir kurbani.15 “Bade hou duio meṛa taki egu meṛa anio, anle Harune ar tar fuainte ogur ḳolla ataia
         diba. 16 Ar ou meṛare zobo ḳoria er lou nia kurbani ḳanar sairo galat siṭai dio. 17 Meṛare ḳaṭia ṭukraia tar ṭeng ar feṭor bitoror hoḳolta doia, ḳolla ar baki ṭukraintor
         loge toio. 18 Heshe i astagu kurbani ḳanar ufre nia zalailio. Ita oilo Mabudor name zalail kurbani,
         Mabudor niote agunit deoa kushboeala sodga.19 “Bade dusra meṛareo ania Harune ar tar fuainte ḳolla atai diba. 20 Atanir bade ogure zobo ḳoria er tuṛa lou nia Harun ar tar fuaintor ḍain ḳanor lotit,
         ḍain ator ar ḍain faor buṛi angulor maze lagaio. Ar baki lou nia kurbani ḳanar sairo
         galabae siṭai dio. 21 Bade ḳelafotir tel ar kurbani ḳana taki tuṛa lou loia, Harun ar tar fuaintor gotoro
         ar lebasor ufre siṭai dio. Teu lebas shudda Harun ar tar fuain faḳ-saf oiba. 22 Tumi ou meṛar sorbi, sorbiala lengur, feṭor bitoror hoḳoltar uforor sorbi, ḳoiljar
         uforor sorbi, duio kiḍni, er sorbi, ar ḍainor ran nio, iṭa oilo imamoti ḳamo boailor
         lagi boḳshia dibar meṛa. 23 Bade Mabudor nozoro toa ḳamir saṛa ruṭir ṭukri taki ekkan ruṭi, teldi baza ekkan fiṭa
         ar tel maḳail safaṭi ekkan loio. 24 Loia ita hoḳolta Harun ar tar fuaintor ato dia, Mabudor samne raḳar niote usa ḳori
         doria Dulona Kurbani hishabe dulaibae. 25 Ar ota tarar at taki nia, Mabudor samne kurbani ḳanar ufre, hou zalail kurbanir ufre
         zalailibae. Iṭa oilo Mabudor name agunit deoa sodga. Ou kushboeala kurbanie Mabud
         kushi oin.”26 Mabude Musare ḳoila, “Tumi Harunre imamotir ḳamo boail ḳorar lagi, ḳelafoti boḳshibar
         meṛar sinar ṭukra loia, Mabudor samne Dulona Kurbani hishabe usa ḳori dulaibae. Iṭa
         oilo tumar baṭ. 27 Harun ar tar fuaintore imamotir ḳamo boailor lagi Dulona Kurbanir meṛar sina ar ran
         hoḳolta tumi faḳ-fobitro ḳorio. 28 Ou laḳan Boni Israilor deoa ou kurbanir ṭukrain hor-hamesha Harun ar tar fuainte faiba.
         Ita oibo Mabudor name Boni Israilor deoa Salamoti Kurbanir eḳṭa ongsho.29 “Harunor bebohar ḳora fobitro lebas oḳol tar oarish oḳole faiba. Ou lebas findia tara
         ḳelafoti faiba ar imamotir ḳamo boail oiba. 30 Harunor bade tar ze fua imam oia milon-tambur faḳ zagat ḳam ḳorbo, he shatdin forzonto
         i lebas tar gotro raḳbo.31 “Ḳelafoti boḳshibar meṛar ou gustḳanain nia kunu fobitro zagat randibae. 32 Harun ar tar fuainte milon-tambur duaror ḳasat boia, ṭukrit toa hou ruṭir loge ou
         gust ḳaiba. 33 Imamor ḳamo boail ḳorar lagi, tarare faḳ-saf ḳorar lagi, ḳanir zeta siz oḳol gunar
         mafir lagi kurbani deoa oibo, ita ḳali Harun ar tar fuainte ḳaiba. Ar keu ita ḳaito
         farto nae, ḳaron ita oilo faḳ-fobitro ḳana. 34 Ou boail ḳorar kurbanir meṛar kunu gust ba ruṭi zudi bian forzonto roizae, te ita
         zalailite oibo, ḳeu ḳaito farto nae, ita to faḳ-fobitro.35 “Harun ar tar fuaintor lagi, ami tumare zotota ḳorar hukum disi, tumi oula ḳorio.
         Boail ḳorar ou ḳam tumi shatdin bora ḳorio. 36 Guna mafir kofora hishabe tumi forteḳ din egu ḳori bisal kurbani dibae. Ar kurbani
         ḳanare faḳ-fobitro ḳorar lagio ou laḳan kurbani dio, ar faḳ-saf oar lagi fobitro tel
         ḍalio. 37 Kurbani ḳanare faḳ-fobitro ḳorar lagi shatdin bora kurbani dia, guna mafir kofora
         adae ḳoria faḳ-fobitro ḳorio. Teu i kurbani ḳana eḳ moha-fobitro zaga oibo. Zekunu
         zinish i kurbani ḳanat suaile, ita faḳ-fobitro oizibo.Forteḳ dinor kurbanir niom38 “Er bad taki forteḳ din i kurbani ḳanar ufre, eḳ boros boeoshor dugu meṛar baichcha
         kurbani dibae, 39 egu biane ar egu hainja bala. 40 Foela meṛar baichchar loge eḳ sher nireḳ moeda ar eḳ sher zoetunor fisha tel mishaite
         oibo. Ar Shorbot-Fanir Kurbanir lagi anguror eḳ sher shorboto Allar name dibae. 41 Hainja bala ze meṛa kurbani dibae, erlogeo biankur laḳan Foshol Kurbani ar Shorbot-Fani
         Kurbanir hoḳolta dite oibo. Ita oilo Mabudor niote agunit deoa kushboeala kurbani.42 “Oarishor for oarish dori milon-tambur duaror gese, mani amar samne forteḳ din i zalail
         kurbani dite oibo. Hono ami tumrare didar dimu, tumar loge batchit ḳormu. 43 Boni Israilor gese ami hono didar dimu, ar amar kudrote ou zaga faḳ-fobitro oibo.
         44 Ami milon-tambu ar kurbani ḳana fobitro ḳormu. Amar imamotir lagi Harun ar tar fuaintoreo
         ami fobitro ḳormu. 45 Ami Boni Israilor Mabud oia tarar maze boshot ḳormu. 46 Teu tara zanba, ami Allau tarar Mabud. Ami tarar loge boshot ḳorar lagiu to tarare
         Mishor desh taki bar ḳoria anchi. Ami Allau tarar Mabud.”

Agor-kushboe zalani ḳana301 Mabude Musare ḳoila, “Agor-kushboe zalaibar lagi tumi babla laḳṛidi ekkan zalani ḳana
         banaio. 2 Igu oibo sairkuna-ala, eḳ at lamba, eḳ at fash, dui at ubi. Astaḳanu hing shudda ekkano
         lagail roibo. 3 Er uforor sani, sanir sairo kinara ar hing, hoḳolta ḳaṭi shunadi lefibae. Sairo kinarao
         shunar noksha ḳoraibae. 4 Er dui kinarar nokshar tole dugu ḳori shunarḳoṛa lagaio. I ḳoṛar bitre benda haraia
         ogu boia neoa oibo. 5 I bendaguin babla laḳṛidi banaia shunadi lefaio. 6 Shahadot shonduḳor sanir ḳasat ze fordaḳan ase, ou zalani ḳana er samne rakio. Ou
         zagat ami tumare didar dimu.7 “Forteḳ din biane lemguin zuit-zait ḳorar bala, Harune zalani ḳanar ufre kushboeala
         agor zalaibo. 8 Hainja bala lem zalanir shomoe, he hirbar agor-kushboe zalaibo. Tumrar oarishor for
         oarish dori Mabudor samne hor-hamesha ou agor-kushboe zolbo. 9 I agor-kushboe zalani ḳanar ufre dusra kunu zator kushboe zalaio na. Kunu zalail kurbani,
         Foshol Kurbani, ba ḍalibar zuka fani zatio kunta kurbani ḳorio na. 10 Gunar mafir kofora hishabe, Harune bosoro eḳbar guna mafir kurbanir lou, zalani ḳanar
         hingor ufre lagaite oibo. Teu ikan Mabudor name moha-fobitro oibo. Oarishor for oarish
         dori fordan imame bosoro eḳbar ou laḳan ḳorte oibo.”Zanor bodola rufa11 Bade Mabude Musare ḳoila, 12 “Tumi zebla Boni Israilor manshor foriman gonibae, ou shomoe tara hoḳoleu zarzir zanor
         bodola rufa dite oibo, zate i gonar lagi tarar ufre kunu gozob na ae. 13 Tarare gonar bala oula bodola loio, gona oise dolo zera hamaiba, era ebadot ḳanar
         mafe ada tola rufa diba. I rufa oibo Mabudor. 14 Bish boros ba er beshi boeoshor zekunu zon gona shesh oa dolo hamaile, en zanor bodola
         Mabudre ou rufa diba. 15 Zanor bodola deoar shomoe doni oḳole ou ada tular beshi dita farta nae, ar goribeo
         ḳom dile oito nae. 16 Tumi Boni Israilor ges taki zanor bodola ou rufa nia, amar goror ḳamo lagaio. Tumrar
         zanor bodola i rufae, Boni Israil oḳolre Mabudor dorbaro iad ḳorai dibo.”Ozur fanir gamla banaio17 Mabude Musare ḳoila, 18 “Ozu ḳorar lagi tumi fitolor eḳṭa gamla, ar gamla toar lagi fitolor ekkan soki-ḳaṭ
         banaio. Milon-tambu ar kurbani ḳanar mazḳano fani boria ogu toio. 19 I fanidi Harun ar tar fuainte ozu ḳorba. 20 Tara zate na moroin, erlagi forteḳbar milon-tambut hamaibar bala ou fanidi ozu ḳorte
         oibo. Imam hishabe Mabudor name agunit deoa zekunu kurbani adae ḳorar shomoyo ozu
         ḳorte oibo. 21 Tara zane basia roar lagi ou ozu ḳorba. I hukum tarar lagi hor-hamesha salu roibo,
         oarishor for oarish dori boail roibo.”Ḳelafoti boḳshibar tel22 Mabude Musare ḳoila, 23 “Tumar nizor gese kushboedar bala bala moshla oḳol dola ḳoro. Tumi fas-sho tola mura-ator,
         aṛai-sho tola kushboeala ḍailchini, ar aṛai-sho tola bos, 24 shadaron ḍailchini fas-sho tola, ar zoetunor tel sair sher dola ḳorio. I maf oilo
         ebadot ḳanar mafe. 25 Ou moshla oḳol dia agor-kushboe moshla bananir ḳarigoror niome tumi ḳelafoti shomjibar
         tel banaio, i tel to fobitro. 26 Ou tel dia tumi milon-tambu, shahadot shonduk, 27 ṭebul, ṭebulor uforor hoḳol samana, seragdanir hoḳolta, ar agor-kushboe zalanir ṭebul,
         28 kurbani ḳana ar er mazor hoḳol samana, ozur gamla ar er tolor soki-ḳaṭ hoḳoltare fusia
         faḳ-fobitro ḳorio. 29 Teu i hoḳolta moha-fobitro samana oibo. Ita samana ḳeu soile, heo moha-fobitro oizibo.30 “Tumi Harunre ar tar fuainre amar imamotir ḳamor lagi ḳelafotir tel dia faḳ-fobitro
         ḳorio. 31 Ar Boni Israilre zanai dio, oarishor for oarish dori iṭau oibo amar ḳelafoti shomjibar
         fobitro tel. 32 I tel manshor gotoro deoa zaito nae. I niome tara zate ar kunu tel na banae. I tel
         to fobitro. Tumra iṭare faḳ-fobitro mono ḳoria ijjot ḳorte oibo. 33 Ḳeu zudi i laḳan tel toiar ḳore, ba imam sab saṛa ar keu i tel gotoro maḳe, te tare
         nizor zati taki fusilibae.”Agor-kushboe bananir niom34 Mabude Musare ḳoila, “Tumi nizor gese kisu kushboeala moshla: guggulu, noki, kunduru
         ar ḳaṭi loban dola ḳorio. Dola ḳoria ota homan homan ḳori mishaio. 35 Ar zera agor-kushboe banain, tararedi ou ḳam ḳoraio. Itar loge nun mishaio, ita oibo
         nirbezal ḳaṭi fak-fobitro agor. 36 Ou agoror tuṛa guṛa nia milon-tambur shahadot shonduḳor samne toio. Hono ami tumare
         didar dimu. Tumra i agorre moha-fobitro samana mono ḳorio. 37 Ou moshla dia i niome ḳeu zate tar nizor lagi kunu agor-kushboe na banae. Ita to Mabudor
         name faḳ-fobitro chiz, ikan kial rakio. 38 Kusboedar siz mono ḳoria ḳeu zudi ita toiar ḳorilae, te tare i zati taki fusilibae.”

Allar fosond ḳora ḳarigor311 Mabude Musare ḳoila, 2 “Huno, ami Ehuda gusṭir Huror nati, Urir fua Batselolre fosond ḳorsi. 3 Ami tare Allai ruh dia kamil ḳorsi. Hoḳol laḳan ḳarigori ḳamor aḳol-buddi, biddae
         ustadi ḳamor ḳemota disi. 4 Erlagi he shuna, rufa, fitolor ufre shundor shundor noksha banaito farbo. 5 Dami dami fattor ḳaṭia moni-mukta lagani, laḳṛir ufre nokshar ḳam ar hoḳol zator ator
         ḳam ḳorto farbo. 6 Tar zugali hishabe ami Dan gusṭir Ohisamaḳor fua Aholiabre fosond ḳorsi. Ze ustad
         oḳole i ḳam ḳorta farba, ami tarare ḳamor aḳol disi, zate tumare batail amar hukum
         mafik, ita hoḳolta tara banaita faroin. 7 Tara banaiba, milon-tambu, shahadot shonduk, er uforor sani, tambur hoḳol mal-samana,
         8 ṭebul, ṭebulor logor siz oḳol, ḳaṭi shunar seragdani, seragdanir logor hoḳolta ar
         agor-kushboe zalani ḳana, 9 kurbani ḳana ar er hoḳol mal-samana, hanḍi-bashon, ozu ḳorar gamla ar er soki-ḳaṭ,
         10 imamoti ḳamor lagi Harunor imamotir lebas ar tar fuaintor lebas, 11 ḳelafotir tel, faḳ zagar lagi kushboeala agor. Ami tumare zela hukum disi, ekkere
         ou laḳan tara banaiba.”Zummabaror niom12 Mabude Musare ḳoila, 13 “Tumi nize Boni Israilre ḳo, tumra amar deoa forteḳ Zummabar manio. I Zummabar oarishor
         for oarish dori tumra ar amar maze eḳ nishana oibo, zate tumra buzbae, amiu Mabud,
         ar ami tumrare amar fobitro bonda oar lagi alada ḳorsi.14 “Tumra Zummabar manio, ou dinre tumrar lagi faḳ din ḳora oise. Ḳeu zudi i din na mane,
         te tare marilite oibo. Ze manshe idin kunuzat ḳam ḳorbo, tare tar zatir maz taki fusilibae.
         15 Tumra haftar soe din ḳam ḳorio, oile shat nombor din Mabudor name aramor din, Zummabar.
         Shukrobar shuruz ḍuba taki Shonibar shuruz ḍubar ag forzonto Zummabar. I din ze manshe
         ḳam ḳorbo, tare marilibae. 16 Boni Israil oḳole amar deoa siroḳalin niom hishabe, oarishor for oarish dori hor-hamesha
         i Zummabar mante oibo. 17 I Zummabar to Boni Israil ar amar maze hameshakur lagi siroḳalin eḳ nishana. Ḳaron
         soe dine Mabude asman-zomin hoḳolta foeda ḳorla, oile shat nombor din kunu ḳam na
         ḳoria ziraila.”18 Mabude Tur faṛor ufre Hozrot Musar loge ou batchit shesh ḳoria harle, Musar ato dui
         ṭukra shahadot fattor dila. Ou fattoror maze Alla Pake tan nizor ate tan hukum-ahkam
         leksoin.

Allar birudde Boni Israilor naformani (32:1–34:35)Shunar murtifuzar shaza321 Musa nobi faṛ taki lamia aite deri or dekia, manshe aia Harunor sairobae dola oia
         ḳoila, “Amrare fot sinia neoar lagi, afne amrare devta banai deukka. Ḳaron, ze Musae
         amrare Mishor taki bar ḳori anche, tar kita goṭse amra to zani na.” 2 Ikan hunia Harune tarare ḳoila, “Tumra zarzir bou ar fua-fuṛintor ḳano taki shunar
         goena kulia amar gese ano.” 3 Teu hoḳole tarar ḳanor goena kulia Harunor gese ania dilo. 4 Manshe zeta shuna ania dila, Harune ota nia aguindi golaia, hunaror atiardi eḳ basuror
         murti banaila. Ogu dekia Boni Israile ḳoila, “Bai oḳol, ou einu tumrar devta, zein
         tumrare Mishor desh taki bar ḳori anchoin.” 5 I halot dekia Harune hou basuror samne eḳ boli ḳana banaia zanai dila, “Samnor ḳail
         Mabudor name kushi-bashi ḳora oibo.” 6 Teu bador din kub sobre uṭia manshe devtar samne aia mongol boli ar foshu zalaia boli
         dila. Bade tara ḳaoa-daoa ḳoria hari, hoi-hulla ḳori nas-gan, furti-amud ḳorat lagla.7 Ou Mabude Musare ḳoila, “Tumi faṛor lamat zao. Tumar ou zeta manshore Mishor desh
         taki bar ḳori ancho, ita to naforman bonigese. 8 Ami tarare zela solar hukum dislam, tara ita bad dia nizor lagi eḳ basuror murti banaia,
         maṭit foṛia ogure fornam ḳorer. Ogur name tara foshu boli der ar ḳor, bai oḳol, ou
         einu tumrar devta, zein tumrare Mishor desh taki bar ḳori anchoin.”9 Mabude Musare ḳoila, “Ami ita manshore sini, ita to gaṛteṛa-eḳguia zat. 10 Oḳon tumi amare bada dio na, itar ufre amar gusa aguinor laḳan dau dau ḳori zoler,
         ami itare sarḳar ḳorilimu. Bade ami tumar maz taki eḳ moha zati foeda ḳormu.”11 Teu Musae tan Alla Mabudre minot-ḳajji ḳoria ḳoila, “O Mabud, tumi tumar kudroti at
         dia tumar moha kudroti bole zetare Mishor taki bar ḳori ancho, tarar ufre tumi ḳene
         oto gusa oilae? 12 Mishori oḳole ḳene ikan matar shuzug faita, faṛia elaḳat ania tarare ḳotom ḳoria,
         dunia taki tarar nam miṭailibar lagi tumi tarare Mishor taki bar ḳoria ancho? Mabud
         go, tumar i betaea gusaḳan tumi tamailao. Meherbani ḳori, tumar bonda oḳolor ufre
         i gozobḳan anio na. 13 Tumar afon gulam Ibrahim, Isʼhak ar Iakubor ḳota iad ḳoro. Tumi nizor name ḳosom ḳaia
         tarare ḳoislae, tarar oarish oḳolre tumi asmanor terar laḳan baṛaibae, ar tumar oada
         ḳora ou asta deshor malikanao tarare dibae, ar tara hor-hameshakur lagi er doḳol faiba.”
         14 Ikan hunia Mabudor meherbani oilo. Tain tan bonda oḳolor ufre ze gozob ḍalita saisla,
         ita bad dilaila.15 Erbade Musae Allar deoa duioḳan shahadot fattor loia lamat aila. I fattoror ulṭa-baṭiol
         duio galat leḳa asil. 16 I duio fattor oilo Alla Pakor nizor ator ḳam, ar i fattoror ufre kudia leḳaḳano tan
         nizor ator leḳa. 17 Musar ḳadim Iusae manshorita hoi-hulla hunia Musare ḳoila, “Sab, amrar kempor maze
         zuddor aoaz huna zar.” 18 Musae ḳoila, “Ita to kunu zuddor ara-zitar aoaz nae. Ami zeta huniar, ita to ganor
         aoazor laḳan lager.”19 Bade Musae kempor ḳasat aia manshor nasa-nasi ar basuror murti deḳla. Dekiau tain
         gusae aguin oia, ator fattor duioḳan iṭa mari falai dila. Teu fattor duioḳan faṛor
         tole foṛia surmar oigelo. 20 Ar Musae tarar banail basuror murti nia agunit falaia zalailila. Bade ogure fishia
         guṛa banaia fanit mishaia, Boni Israil oḳolre ḳaoai dila.21 Tain Harunre ḳoila, “Ita manshe tumar kun ḳeti ḳorsil, tumi ḳene tararedi shiriki
         ḳam ḳorailae?” 22 Harune zuaf dila, “Malik, afne gusa ḳoroin na zanu, afne to zanoinu, ita manush ḳali
         ḳaraf ḳamor ashik. 23 Tara aia amare ḳoila, amrare fot sinia loia zaoar lagi devta banai deukka, ḳaron ze
         Musae amrare Mishor taki bar ḳori anchoin, en kita oise, amra to zaniar na. 24 Ikan hunia ami tarare ḳoilam, tumrar gese zeta shuna-dana ase, ota kulia amar gese
         ano. Tara ania amar ato dila, ar ami oḳnain iṭa mari agunit falailam, teu ou basur
         ogu baroia ailo.”25 Musae deḳla, i manushguin beforua oigesoin. Tain buzla, Harune tarare beforua oar
         shuzug disoin. Erlagi dushmon oḳole ashibar shuzug faisoin. 26 Ou Musae kempor geiṭor gese ubaia ḳoila, “Tumra zoto zon Mabudor fokke aso, hoḳol
         amar ḳasat ao.” Teu Lebi gusṭir hoḳol manush tan gese ailo. 27 Aia harle Musae tarare ḳoila, “Mabud, zein Boni Israilor Alla, tain nize hukum ḳorsoin,
         tumra hoḳole zarzir ḳomoro toluar bando, ar kempor bitre zare samne fao ḳatol ḳoro.
         Asta kempor bitre bai-bondu, ari-fori zare fao maro.” 28 Teu Lebi gusṭir manshe Musar hukum mafik kam ḳorla. Hi din onuman tin azar manush
         mara gela. 29 Bade Musae ḳoila, “Tumra aiz Mabudor name zarzir fua ar bai-biradoror ufre at tulte
         ḳoredi geso na, Mabudor ḳamor lagi tumra alada oiso, erlagi Mabude tumrare rohomot
         disoin.”30 Bador din Musae manshore ḳoila, “Tumra to bezuita guna ḳorso. Te ami oḳon hirbar Tur
         faṛo Mabudor dorbaro zairam, farle tumrar guna mafir koforar kunu fot bar ḳormu.”
         31 Musae Mabudor dorbaro gia aroz ḳorla, “O Mabud, i manushguinte bezuita guna ḳorilise.
         Tara nizor lagi shunar murti banaise. 32 Te tumi meherbani ḳoria tarar gunare oḳon maf ḳori dilao, ar zudi maf na ḳoro, taile
         tumar leḳa ḳata taki amar namḳano ḳaṭilao.” 33 Mabude zuaf dila, “Huno, amar birudde zera guna ḳorse, ami ḳali tarar namreu amar
         ḳata taki fusilimu. 34 Te tumi oḳon zaogi, ar ami ze deshor ḳota ḳoisi, tumi tarare loia hou desho roana
         dilao. Amar firistae tumrare fot deḳaia niba. Bade zebla shaza deoar shomoe oibo,
         ou shomoe ami tarar gunar shaza dimu.”35 Harunor ate banail hou basuror murtir lagi manshe zeta ḳorsila, otar lagi Mabude tarar
         ufre gozob nazil ḳorla.

Tur Faṛ taki zaoar hukum331 Mabude Musare ḳoila, “Zao, tumi ou zerare Mishor taki ancho, erare loia oḳonu i zaga
         saṛia zaogi. Amar oada ḳora hou desho zao. Ami Ibrahim, Isʼhak ar Iakubor gese oada
         ḳorslam, tarar oarish oḳolre ou desh oḳol dimu, te tumi tarare loia hono zaogi. 2 Ami tumrar age ḳori eḳzon firista faṭaimu. Ein gia honor Kenani, Amuri, Hiṭṭi, Farizi,
         Hibbi ar Zibuzi oḳolre ḳedai diba. 3 Ita to dud ar mour banḍarala desh. Oile ami tumrar loge oia zaitam nae, ḳaron tumra
         kub gaṛteṛa-eḳguia zat, kizanu ami fotor mazeu tumrare nifat ḳorilai.”4 I bifodor ḳota hunia manshe ḳanda-ḳaṭi lagaila. Tara ḳeu kunuzat goena-gaṭi finla
         na. 5 Ḳaron Mabude Musare ḳoisla, “Tumi Boni Israil oḳolre ḳo, tumra oilae gaṛteṛa zat.
         Ami eḳ foloḳor lagi geleo tumrare nifat ḳorilimu. Tumrar gotoro taki hoḳol goena-gaṭi
         kulilao, teu ami buzmu, tumrar lagi kita ḳortam.” 6 Teu Boni Israile Tur faṛou tarar goena-gaṭi hoḳolta kulilila, ita ar finla na.Hozrot Musa (a:)-or ḳaneḳa-tambu7 Hozrot Musar eḳ tambu asil, tain Boni Israilor kempor bare duroi nia ou tambu fatita,
         i tambure tain ḳaneḳa-tambu ḳoia ḍakita. Mabudor ges taki ḳeu kunta zante saile tara
         ou ḳaneḳar gese zaita. 8 Musa zebla hi ḳaneḳa shorifo roana dita, ou shomoe hokkol manush zarzir tambur duaro
         ubaita ar Musa ḳaneḳat na hamani forzonto hoḳole tan bae sai roito. 9 Tain hi ḳaneḳa shorifo hamanir badeu Allai megor kuṭi ḳaneḳar duaror muḳo lamia aito,
         ar Mabude zotoboil Musar loge batchit ḳorta, otoboil i kuṭi ono roito. 10 Manshe zeblau i megor kuṭire ḳaneḳar duaror gese deḳto, ou shomoe tara zarzir duaror
         ges taki Mabudre soizda ḳorto. 11 Kunu manshe tar dustor loge mukamuki boia zela batchit ḳore, Mabudeo Musar loge oula
         mukamuki batchit ḳorta. Bade Musa kempo firia aita, oile tan ḳadim Nunor fua Iusa
         namor i zuan, Ḳaneḳa Shorif taki baroita na.Hozrot Musar gese Mabudor oada12 Musae Mabudor dorbaro aroz ḳorla, “Mabud, tumi to ḳoirae ami ota manshore loia zaitamgi,
         oile amar loge ar ḳare dirae, ikan to amare zanailae na. Tumi ḳali ḳoilae, tumi amare
         tumar nizor zon mono ḳoro ar amare tumar ḳas maear nozoro raḳso. 13 Te hasau zudi ami tumar maear nozoro taki, taile tumi kun kiale kita ḳoro, ota amare
         zanao, zate ami tumare furafur sini ar tumar rohomotor maze roi. Tumi to zano-u, i
         Israil zati tumaru proza.” 14 Mabude zuaf dila, “Huno, ami nizeu tumar loge oia zaimu ar tumare aram dimu.” 15 Ou tain ḳoila, “Tumi zudi amrar loge na zao, te amrare in taki bidae dio na. 16 Tumi na gele manshe kila buzba, amar ufre ar tumar i bonda oḳolor ufre tumar rohomot
         ase? Amrau zen duniar hoḳol zati taki alada, ikan kila buzba?” 17 Mabude Musare ḳoila, “Ṭik ase, tumi zela ḳoilae, ami ola ḳormu. Tumi to amar maear
         nozoro aso, tumare amar nizor afon mono ḳori.”18 Teu Musae aroz ḳorla, “Te tumar shan-tozolli amare deḳao na.” 19 Mabude ḳoila, “Ami zare kushi doya ḳormu, ar zare kushi rohom ḳormu. Huno, tumar samnedi
         ami amar hokkol nek surot zair ḳormu. ‘Mabud, zein asoin’ tumar samne ami amar ou
         nam elan ḳormu. 20 Oile amar muḳ deḳar takkot tumar oito nae. Ḳaron amare dekille kunu Adom zat base
         na. 21 Te huno, tumi amar ḳasar ou zaga bae sao, deḳrae ni, fattoror eḳ taḳ ase, ou taḳor
         ufre tumi ubao. 22 Teu tumar samone dia amar shan-tozolli zaoar bala, ami tumare ou fattoror faṭar bitre
         haraimu. Ami na zaoa forzonto, amar at dia tumare guria raḳmu. 23 Bade amar at horaile, tumi amar ḳor gala deḳtae farbae, oile ḳeu amar muḳor didar
         faito nae.”

Noea shahadot fattor341 Mabude Musare ḳoila, “Agor fattoror laḳan tumi noea duḳan fattor tiar ḳoro. Tumi ze
         duḳan bangislae, hi fattoror maze ze hukum leḳa asil, ou hukum oḳol ami hirbar i duio
         fattoro lekia dimu. 2 Fozor badeu tumi tiar oia Tur faṛor ufre uṭio. Uṭia faṛor matat amar samne azir oio.
         3 Tumar loge kunu manshore anio na, i faṛor kunuḳano zate kunu manush na ae. Faṛor ḳandat
         kunu goru-sagol ba meṛa-meṛire raḳte dio na.”4 Teu Musae agor fattoror laḳan duḳan fattor banaila, ar Mabudor hukum mafik fozore
         uṭia fattor duioḳan ato loia Tur faṛor ufre uṭila. 5 Ar Mabudo megor kuṭi taki lamia aila. Tain Hozrot Musar daro ubaia tan ‘Mabud, zein
         asoin’ nam elan ḳorla. 6 Tain Musar samna dia toshrif nila, ar ou ḳalam elan ḳori ḳori gela,“Mabud, zein asoin,rohman ar rohim Alla,tain gusa ḳoroin dir gotie,tan obiram maea-mohobbot ar hok-halalir kunu shima nai.7 Tain azar azar oarish forzonto obiram maea-mohobbot ḳoroin,manshor oinnae-oforad, naformani ar gunar mafi dein,oile dushi zonre shazao dein.Baf-dadar naformanir shaza,tarar nati-futi forzonto bortain.”8 Ikan hunia-u Musa nobi loge loge soizdat foṛia ḳoila, 9 “O malik, ami zudi tumar dorbaro rohomot fai, te meherbani ḳori tumio amrar logḳano
         solo. Ou zati zudio kub gaṛteṛa-ekguia zat, ta-o tumi amrar guna ar ḳosurire maf ḳoria
         dilao. Amrare tumar afon proza hishabe ḳobul ḳorilao.”10 Mabude ḳoila, “Huno, ami eḳ usilla boail ḳoriar, ami tumar hoḳol manshor samne ou
         laḳan keramoti ḳam deḳaimu, zeta asta duniar kunu zatir samne kunudino ḳora oise na.
         Tumi ou zeta manshor loge boshot ḳorrae, tara deḳba, ami Mabude tumrar lagi kita ḳoriar,
         ita dekia tarar zano ḍor malum oibo. 11 Ami aiz tumrare zeta hukum dimu, ita kial ḳori amol ḳoro. Ami Amuri, Kenani, Hiṭṭi,
         Farizi, Hibbi ar Zibuzi oḳolre tumrar samna taki ḳedai dimu. 12 Oile ḳobordar! Tumra ze desho zairae, i deshor manshor loge kunuzat chukti ḳorio na,
         arnae fando hamaibae. 13 Tumra tarar fuza-monḍop bangia ṭukra ṭukra ḳorbae, tarar boli ḳanain bangilibae, ar
         tarar Ashera-debir nishana kuṭi oḳol ḳaṭia falaibae. 14 Tumra kunu devtare fuza ḳorio na. Ḳaron Allar namu Mabud, tain nizor nam mafik ebadot
         faoar zoiggo. Tain tan nizor faona ebadot sain.15 “Hou deshor manshor loge kunuzat chukti ḳorio na, arnae tara zebla shiriki ḳamor niote,
         tarar deb-debir samne nizore shofia diba, devtar name boli diba, ou shomoe tara tumrareo
         daot diba ar tumra gia tarar ou bolir gust ḳaibae. 16 Tumrar fuaintor loge tarar fuṛintor bia-shadi dibae, ar ou fuṛinte tarar devtar gese
         gia shiriki ḳam ḳorba, tarar loge tumrar fuaintoreo ṭanba.17 “Tumra nizor lagi kunu zator murti banaio na.18 “Tumra Ḳamir Saṛa Ruṭir Id adae ḳorio. Shat din ḳamir saṛa ruṭi ḳaio. Abib sandor
         ṭik kora tariḳo tumrare zela hukum deoa oise, ou laḳan id adae ḳorio. Mono rakio,
         ou sando tumra Mishor taki baroia aislae.19 “Tumrar feṭor foeda hoḳol foela fua amar oibo. Erloge tumrar goru-sagol ba foshur
         foela meda baichchao amar oibo. 20 Ḳali gadintor foela meda baichchar bodola, amare egu meṛar baichcha bodola dia ogure
         ḳalas ḳoria nio. Ḳalas na ḳoraile ogur gordona bangilio. Tumrar hokkol boṛo fuainre
         ola ḳalas ḳorai nio.“Huno, idor shomoe ḳeu ḳali ate amar ḳasat aio na.21 “Haftar soedin tumra ḳam ḳorio, oile shat nombor din ziraio. Ket ḳora ar foshol daoar
         balao ziraio.22 “Dan-gom daoar bala foela daoa foshol dia, tumra Foshol Daoar Id adae ḳorio. Bosoror
         hesh masho ḳetor faḳna fol baṛit anar bade Ḍera-goror Id adae ḳorio. 23 Bosoro tinbar tumrar hoḳol beṭain aia hoj ḳorar niote amar gese azir oio. Mono rakio,
         amiu Mabud, Boni Israilor Alla. 24 Ami hou deshor hoḳol zatire tumrar samon taki ḳedai dimu. Tumrar deshor shimana baṛaia
         boṛo ḳormu. Tumra bosoro tinbar nizor Mabud Allar samne azir oio, teu tumrar zaga-zominor
         bae ḳeu lalos ḳorto nae.25 “Amar namor kurbanir foshur loge tumra ḳamirala kunta lilla-kurbani dio na. Azadi
         Idor kurbanir kunuzat ḳani bian forzonto rakio na.26 “Tumrar ḳetor daoa foela fosholor hoḳol taki bala ongsho Alla Mabudor goro loia aio.“Ar huno, sagolor baichchar gust tar maʼr duddi randio na.”27 Bade Mabude Musare ḳoila, “Tumi i ḳalam oḳol lekia to. Ami ou ḳalam mafik tumar loge
         ar Boni Israilor loge amar milonor usilla boail ḳorlam.” 28 Ou shomoe Musa nobi sallish din sallish rait Mabudor daro faṛor ufre roila. Tain kunuzat
         dana-fani ḳaila na. Mabude hou duio fattoror ufre tan loge milonor usillar ou aeat
         oḳol, mani shoriotor doshṭa hukum-ahkam lekia dila.Hozrot Musa (a:)-or nurani surot29 Teu Musae shahadot fattor duioḳan ato loia Tur Faṛ taki lamia aila. Mabudor loge batchit
         ḳorae Musar muḳor surot nurani oigelo, oile Musae ikan ṭer faila na. 30 Ou shomoe Harun ar hoḳol Boni Israile Musar nurani surot deḳla, dekia tara ḳasat aite
         ḍoraigela. 31 Oile Musae tarare ḍaḳ dila, teu Harun ar Boni Israilor murobbi oḳol tan gese aila,
         ar Musae tarar loge mat-ḳota matila. 32 Bade hoḳol Boni Israil tan ḳasat aila. Aia harle tain Tur faṛor ufre Mabudor deoa
         hoḳol hukum-ahkam tarare zanaila.33 Tarar loge mat-ḳotar bade Musae tan nurani muḳ gurar lagi forda lagai dila. 34 Oile Musae zebla Mabudor loge batchitor lagi ḳaneḳar bitre tan samne zaita, ou shomoe
         i forda kulilita. Bade bare aia forda lagaita, ar Allar deoa hukum oḳol Boni Israilre
         zanaita. 35 Hoḳol manshe deḳta Musar muḳ nurani oigese. Musae tan muḳ gurilita ar Mabudor samne
         zaoar ag forzonto tan muḳ gura roito.

Allar fobitro gor banani (35:1–40:38)Zummabaror hukum-ahkam351 Musa nobie Boni Israilor hoḳol gusṭire dola ḳoria ḳoila, “Mabude hukum disoin, tan
         ou hukum-ahkam amol ḳorar lagi. 2 Tumra haftar soedin ḳam ḳorio, oile shat nombor din Mabudor name faḳ-fobitro din,
         aramor din, Zummabar. I din ze manshe ḳam ḳorbo, tare marilibae. 3 Zummabare tumrar ḳeuror goro aguin zalaio na.”Allar goror lagi lilla deo4 Hozrot Musae Boni Israilre ḳoila, “Mabude hukum disoin, 5 tumra zarzir dilor kushi mafik Mabudor name lilla loia ao. Anar shomoe oula siz oḳol
         lilla anio:shuna, rufa, fitol;6 lil, baingoni, lal rongor suta;dami lilen ḳafoṛ ar sagolor ruma;7 lal rong lagail meṛar samṛa, fu’r samṛa;babla laḳṛi;8 lem zalanir lagi zoetunor tel;ḳelafoti boḳshibar telor moshla ar agor-kushboe bananir moshla;9 imamor efron ar buḳor uforor tolit laganir lagi akik moni ar hoḳol nomunar dami fattor.10 “Tumrar maze zara bala ustad ḳarigor, tara aia ou hoḳolta banaiba, zela Mabude hukum
         disoin:11 Allar gor, goror sal, huk, freim, batti, kuṭi, kuṭir tolor bura;12 shahadot shonduk, shonduḳor sani, shonduk boia neoar benda;shondukre agla dibar forda;13 benda shudda ṭebul, ṭebulor uforor hoḳol siz, Mabudor namor fobitro ruṭi;14 for dibar lagi seragdani, er logor hoḳol siz ar lem oḳol, lem zalanir tel;15 agor-kushboe zalani ḳana, ikan boia neoar benda;ḳelafotir tel, kushboeala agor, Allar goror duaror forda;16 zalail Kurbani dibar kurbani ḳana;er fitolor zali ar boia neoar benda;kurbani ḳanar hokkol mal-samana;ozur gamla ar gamla toar soki-ḳaṭ;17 uṭanor fordain, kuṭin ar kuṭir tolor bura;uṭano hamanir geiṭor forda;18 goror fereg ar doṛi, uṭanor fereg ar doṛi;19 faḳ zagat imamoti ḳamor lagi, imam Harunor fobitro lebas, ar tan fuaintoro imamotir
         lebas.”20 Musa nobir boean bade Boni Israilor hoḳol gusṭi bidae oigela. 21 Gia tarar dilor eshki mafik zarzir ichchae Allar gor bananir lagi, imam Harunor faḳ-fobitro
         lebasor lagi ar ebadot ḳamor lagi hoḳol nomunar mal-samana loia aila. Allar name lilla
         dibar lagi ota loia tara azir oila. 22 Beṭain ba beṭintor maze zarar mone sailo, tara ita dila. Tara zarzir ḳafoṛor fing,
         ḳanor iaring, angṭi, golar har, ar hoḳol zator shunar goena ania Mabudor name Dulona
         Kurbani dila. 23 Ar zerar gese lil suta, baingoni, lal suta, dami lilen ḳafoṛ, sagolor ruma, lal rong
         ḳora meṛar samṛa, fu’r samṛa asil, tara ita hoḳolta loia aila. 24 Zerar gese rufa ar fitol asil, tarao ita ania Mabudor name lilla dila. Allar goror
         ḳamo laganir zuka babla laḳṛi zerar gese asil, tarao ita loia aila. 25 Zeta beṭinte suta bananit ustad, tara nizor ate lil, baingoni, lal rongor suta, ar
         dami lilen ḳafoṛ banaia anla. 26 Ar suta banaora zeta beṭintor dilor maze eshki foeda oilo, tara sagolor ruma dia suta
         banaila. 27 Murobbi oḳole efron ar buḳor uforor tolit laganir lagi, akik moni ar dami dami fattor
         loia aila. 28 Lem zalanir tel, ḳelafoti boḳshibar tel, agor-kushboe bananir moshla ar zoetunor telo
         anla. 29 Mabude Musar mazdi zeta zeta ḳorar hukum disla, ita fura ḳorar lagi Boni Israilor
         hoḳol beṭain-beṭinte, zarzir kushi mafik lilla loia azir oilo.Batselol ar Aholiab Allar fosond ḳora ḳarigor30 Bade Musae hoḳol Boni Israilre ḳoila, “Mabude Ehuda gusṭir Huror nati, Urir fua Batselolre
         fosond ḳorsoin. 31 Tain ere nizor ruh mubarok dia kamil banaia, hoḳol laḳan ḳarigori ḳamor aḳol-buddi,
         biddae ustadi ḳamor ḳemota disoin. 32 Erlagi ein ḳarigori ḳam ḳorar bala nizor aḳol ḳaṭaia shuna, rufa, fitolor ufre shundor
         shundor noksha banaita farba. 33 Dami dami fattor ḳaṭa, laḳṛir ufre noksha, ar hoḳol nomunar ator ḳam ḳorta farba.
         34 Ar oinno manshoreo ita ḳam hikanir lagi Batselol ar Dan gusṭir Ohisamaḳor fua Aholiabor
         dilo Mabude aḳol disoin. 35 Tain erare nanan zator nokshar ḳam, lil, baingoni, lal sutadi ḳafoṛ bain ḳora, noksha
         ḳora, silai ḳora, ar dami lilen ḳafoṛ silai ḳoraro aḳol disoin. Tara hoḳol nomunar
         ator ḳam ḳorta farba, ar nizor mon taki nanan nomunar noksha banaita farba.”

361 Musa nobie eoḳan ḳoila, “Mabude Batselol, Aholiab ar oinno ḳarigor oḳolre aḳol-buddi
         dan ḳorla, zate tara fobitro ebadot ḳanar hoḳol ḳam-ḳaz ḳorta faroin. Mabude zela
         hukum ḳorsoin, ou laḳan tara zanu ebadot ḳanar hoḳolta banain ar hazain.”2 Ou ḳam ḳoranir lagi Musae Batselol ar Aholiabre anaila. Mabude zeta ustad ḳarigor
         oḳolre aḳol-hekmot disoin, ar i ḳam ḳorar lagi zerar dilo ḳaish foeda oise, Musae
         tarareo anaila. 3 Tara aia fobitro ebadot ḳana bananir lagi, Boni Israilor deoa lillar hoḳol mal-samana
         Musar ges taki shomzia nila. Manshe kushi oia nizor ichchae forteḳ din biane aro siz
         oḳol ania ono lilla dita. 4 Ze ustad ḳarigor oḳol ebadot ḳanar ḳamo asla, tara ita dekia, nizor ḳam toia aia Musare
         ḳoila, 5 “Mabude zeta zeta bananir hukum disoin, ita bananir lagi manshe dorḳar taki aro beshi
         mal-samana loia aira.”6 Teu Musar hukume manshe hoḳol Boni Israilre zanai dila, ebadot ḳana bananir lagi,
         ḳeu zanu ar kunu mal-samana lilla na dein. Ougi manshe lilla deoa bond ḳorla. 7 Ḳaron ebadot ḳanar ḳamor lagi dorḳar taki aro beshi siz zugaṛ oigesil.Allar gor banail oilo8 Bade ḳam ḳorra ustad oḳole fesail sutar dami lilen ḳafoṛ, lil, baingoni, ar lal sutadi
         banail dosh ṭukra ḳafoṛ dia Allar goror forda banaila. Ar ustad oḳole er ufre karubi
         oḳolor sobi bain ḳorla. 9 Forteḳ ṭukrain eḳ mafor asil, lambae aṭaish at ar fashe sair at. 10 Bade fasḳan fasḳan ḳori ekkano zuṛa dia boṛo ḳori duḳan terfal banaila. 11 Ar duio terfalor fashor ek kinarao, lil sutadi hukor fur deoa oilo. 12 Oula foela terfalor kinarao fonchashgu hukor fur ar dusra terfalor kinarao fonchashgu
         hukor fur lagail oilo. I duio hukor fur egu ar egur ulṭamuka ḳora oilo. 13 Bade shunadi fonchashgu huk banaia hou hukor furor mazedi haraia, boṛo duio terfalre
         zuṛa deoa oilo. Teu ekkan gor tiar oilo.14 Allar goror salor lagi sagolor ruma dia terfalor laḳan egaroḳan ṭukra banail oilo.
         15 Ita fortekḳan eḳoi mafor asil, tish at lamba ar sair at fash. 16 On taki fas ṭukra eḳloge zuṛa dia boṛo eḳ terfal banaila. Ar baki soe ṭukra zuṛa dia,
         aroḳan boṛo terfal banaila. 17 Foela boṛo terfalor fashor ek kinarao fonchashgu hukor fur lagaila, ar dusra terfalo-o
         oula lagaila. 18 Bade fitol dia fonchashgu huk banaia hou hukor furor mazedi haraia, ou boṛo duio terfal
         ekkano zuṛa dila. Teu i duio terfal milia ekkan sani oilo. 19 Lal rong ḳora meṛar samṛadi er uforor sani banail oilo, bade fu’r samṛadi aroḳan sani
         toiar ḳoria er ufre guri deoa oilo.20 Bade babla laḳṛidi ḳoeḳan freim banail oilo. 21 Forteḳ freim asil lambae dosh at ar faṛe deṛ at. 22 Forteḳ freimo dugu ḳori faea lagaia goror hoḳol freim eḳlaḳan anaila. 23 Ou goror dokkin galar lagi bishḳan freim zuit ḳorla. 24 I bisho freimor faear tole sallishgu rufar bura lagaila. Forteḳ freimor dui faear
         tole dugu bura lagailo oilo. 25 Allar goror uttor galar lagio bishḳan freim zuit ḳorla. 26 I forteḳ freimor faear tole sallishgu rufar bura lagaila. Eḳo freimor tole dugu ḳori
         bura lagail oilo. 27 Ar fosim galar lagi, mani ḳor galar lagi soeḳan freim banaila. 28 Ar ḳoror duio kunat duḳan freim lagaila. 29 I duio kunar freimre ḳasar freimor loge tole-ufre zuṛa deoa oilo. Fortek kunar duio
         freimre daror freimor loge batti maria zuṛa deoa oilo. 30 Teu aṭḳan freim ar shulogu rufar bura laglo, eḳo freimor tole duiṭa ḳori bura dila.31 Bade freimor zuṛa dibar lagi babla laḳṛidi ḳoegu lamba batti banaila. 32 Goror eḳ galar lagi fasgu batti, aroḳ galar lagi aro fasgu, ar fasgu batti ḳor gala,
         mani fosim galar lagi banaila. 33 Freimor mazḳano lagail ou battidi hoḳol freimor eḳ mata taki aroḳ mata aṭḳai dila.
         34 Bade i freimḳanain shunadi lefila. Ar batti laganir lagi shunar ḳoṛa lagaia, battireo
         shunadi lefila.35 Ou ustad ḳarigor oḳole dami lilen ḳafoṛdi ekkan forda banaila. Fordar ufre lil, baingoni,
         lal suta dia karubi oḳolor sobi bain ḳorla. 36 I forda ṭananir lagi babla laḳṛidi sairṭa kuṭi banaila, banaia ou kuṭintoreo shunadi
         lefila, kuṭintor matat shunar ḳoṛa lagaila. Kuṭir tole bura dibar lagi rufar sairṭa
         bura banail oilo.37 Tambur duaror lagi lil, baingoni, lal suta ar dami lilen ḳafoṛdi noksha ḳori ekkan
         forda banaila. 38 I fordar lagi fasṭa ḳoṛa ar fasṭa kuṭi banail oilo. Kuṭir mata ar tol shunadi lefa
         oilo, kuṭir tolor burar lagi fitolor fasgu bura banaila.

Shahadot shonduk banaila371 Batselole babla laḳṛidi fobitro shahadot shonduk banaila. Iṭa aṛai at lamba, deṛ at
         fash ar deṛ at usa. 2 Er bare-bitre ḳaṭi shunadi lefila, er sairo kinarao shunar noksha lagaila. 3 Hunaror aguindi fuṛia sairṭa shunar ḳoṛa er sairo kunat lagaila, o galat duiṭa ar
         ho galat duiṭa lagaila. 4 Babla laḳṛidi dugu benda banaia shunadi lefila. 5 Shonduk boia neoar lagi i duio benda, shonduḳor dui galar ḳoṛar bitredi haraila.6 Bade ḳaṭi shunadi shonduḳor ekkan sani banaila, oḳanor ufre gunar kofora adae ḳorar
         lagi. I sani lambae aṛai at, ar fashe deṛ at. 7 Shuna fiṭaia sanir duio galat duiṭa karubi banaila. 8 Duio karubi shonduḳor sanir dui kinarao roilo. I duio karubi sanir loge ekkano ḳori
         banail oilo, i astaṭa ḳali eḳ siz oilo. 9 Karubi deḳte Duldul guṛar laḳan ḍaḳna-ala, er duio ḍaḳna ufredi melia deoae, ou ḍaḳnar
         saear tole shonduḳor sani hamaigelo. Iṭa mukamuki uba roilo. Ar tarar souḳ roilo sanir
         bae.Fobitro ruṭi toibar ṭebul10 Batselole bade babla laḳṛidi dui at lamba, eḳ at fash ar deṛ at usa ḳori ekkan ṭebul
         banaila. 11 Banaia harle ḳaṭi shunadi lefia er sairo kinarao noksha lagaila. 12 Ar er sanir sairo kinarao sair angul usa ḳori eḳ haz dila, hazor maze shunadi noksha
         lagaila. 13 Ṭebulor sairo kunar faear ufre shunar sairṭa ḳoṛa lagaila. 14 I sairo ḳoṛain ṭebulor kunar hou usa hazor tole lagani oilo, zate ṭebul boia neoar
         bala ḳoṛar bitre benda harail zae. 15 Ṭebulre boia neoar lagi babla laḳṛidi dugu benda banaia shunadi lefila. 16 Ṭebulor uforor tal-bashon, Allar name Shorbot-Fanir Kurbanir zog ar mog, hoḳolta ḳaṭi
         shunadi goṛaila.Lem toar seragdani17 Bade ḳaṭi shunadi ekkan seragdani tiar ḳorla. Seragdanir tola ar uforor ḍanḍi ḳaṭi
         shuna fiṭaia goṛaila. Er ḍanḍi, fulor laḳan fiala, kuṛi ar fafṛi oḳol seragdanir loge
         ekkano ḳori banaila. 18 Seragdanir ḍanḍir dui galat tinṭa ḳori muṭ soeṭa ḍal deoa oilo. 19 Forteḳ ḍalor maze zoba fulor laḳan tingu ḳori fiala tiar ḳora oilo. Seragdanir soeo
         ḍalo eḳlaḳan ḳam ḳora oilo. 20 Seragdanir mul ḍanḍir mazeo zoba fulor laḳan sairṭa fiala deoa oilo. 21 Ou mul ḍanḍi taki baroilo soeṭa ḍalor maze, foela duio ḍalor zuṛat egu ḳori kuṛi,
         dusra duio ḍalor zuṛat arok kuṛi, ar heshor duio ḍalor zuṛato kuṛi lagail oilo. 22 Kuṛi ar ḍal hoḳolta seragdani taki baroilo, hoḳolta milia eḳ siz oilo. Astaṭau ḳaṭi
         shuna fiṭaia banani oilo. 23 Ḳaṭi shunadi shatṭa lem, lemor fita saf ḳorar simṭa, zalail fitar sali toar lagi ḳoegu
         baṭi banail oilo. 24 Eḳ mon ḳaṭi shunadi i seragdani, ar logor hoḳolta tiar ḳora oilo.Agor-kushboe zalani ḳana25 Bade babla laḳṛidi sairkuna-ala agor-kushboe zalani ḳana banail oilo. Eḳ at lamba,
         eḳ at fash, ar dui at ubi dia i zalani ḳana banaila. Er sanir kunar hing oḳolo ekkano
         ḳori banaila. 26 Sani, sanir sairo kinara ar hing, hoḳolta ḳaṭi shunadi lefia sairo kinarao shunar
         noksha lagaila. 27 Er dui kinaror nokshar tole duigu ḳori shunar ḳoṛa lagail oilo, zate er bitre benda
         haraia boia neoa zae. 28 Babla laḳṛidi boia neoar benda banaila, iṭareo shunadi lefila.29 Bade kushboeala moshla bananir ḳarigoror niome ḳelafoti boḳshibar fobitro tel ar kushboeala
         ḳaṭi agor tiar ḳorla.

Zalail kurbani ḳana ar ozur fanir gamla banaila381 Zalail kurbanir lagi babla laḳṛidi fas at lamba, fas at fash ar tin at ubi dia sairkuni
         ḳori ekkan kurbani ḳana banaila. 2 Er sairo kunar ufre laḳṛidi sairṭa hing dila. Ou hing banaila sanir uforor kunar laḳṛi
         kudia, erlagi i astaḳan eḳ siz oilo. Bade fura kurbani ḳana fitoldi lefaila. 3 Kurbani ḳanar sali tular lagi boṛo samos ar sali toar gamla, lou toar baṭi, gust tular
         simṭa, angra toar fatil, hoḳolta fitoldi banaila. 4 Kurbani ḳanar lagi fitoldi ekkan zali banaila, banaia i zalire kurbani ḳanar bitoror
         mazḳanor sairo galar taṛiar tole lagaila. 5 Ar benda haranir lagi zalir sairo kunat sairṭa ḳoṛa lagaila. 6 Boia neoar benda banaila babla laḳṛidi, banaia duiogu fitoldi lefaila. 7 Ar kurbani ḳanare boibar lagi er kunar ḳoṛar bitre ou benda haraila. Kurbani ḳana
         banaila toḳtadi, ar er bitre pak raḳla.8 Ozur fani toar lagi fitolor eḳ gamla banaila. Ebadoti ḳamor lagi zeta beṭin tambur
         duaror ḳasat aita, tarar fitolor aenadi i gamla ar er soki-ḳaṭ toiar ḳora oilo.Allar goror uṭan9 Batselole Allar goror sairo galabae uṭanor zaga raḳla. Uṭanor dokkin galar eḳ-sho
         at zagar lagi dami lilen ḳafoṛdi forda banaila. 10 I forda ṭananir lagi bishgu kuṭi banaila. Kuṭir tolat dibar lagi fitolor bishgu bura
         banaila, ar forda ṭananir lagi rufar ḳoṛa ar bandibar tar banaila. 11 Uṭanor uttor galar eḳ-sho at zagar lagi bishgu kuṭi, kuṭir tole dibar lagi fitolor
         bishgu bura, ar forda ṭananir lagi rufar ḳoṛa ar bandibar tar banaila. 12 Fosim galar fonchash at uṭanor lagi forda, doshgu kuṭi, doshgu bura, forda ṭananir
         lagi rufar ḳoṛa ar bandibar tar banaila. 13 Fub galar uṭano fonchash at asil. 14 Uṭanor geiṭor eḳ galar lagi fonro at lamba forda, tinṭa kuṭi, kuṭir tolor tingu bura,
         15 ar dusra galato ou laḳan ḳori tinṭa kuṭi, tinṭa bura ar fonro at forda banail oilo.
         16 Uṭanor sairo galar hokkol fordain dami lilen ḳafoṛdi banail oilo. 17 Kuṭir tolor hokkol bura fitolor, forda ṭananir ḳoṛa ar bandibar tar oilo rufar, kuṭir
         matao rufadi fesail oilo. Uṭanor sairo galar hokkol kuṭit rufar tardi banda oilo.
         18 Uṭanor geiṭor lagi dami lilen ḳafoṛdi ekkan forda banail oilo. Bade lil, baingoni,
         lal sutadi noksha ḳora oilo. Fordaḳan bish at lamba, ar uṭanor baki fordar laḳan iṭao
         fas at usa deoa oilo. 19 Er sairo kuṭi ar bura fitolor, kuṭir ḳoṛa ar bandar tar rufar, kuṭir matao rufadi
         fesai deoa oilo. 20 Allar gor ar uṭanor sairo galar kuṭir fereg oḳol fitoldi banail.Allar goror mal-samanar hishab21 Allar gor mani ou shahadot tambu banaite zeta mal-samana lagsil, imam Harunor fua
         Isamaror zimmae Lebi ḳandanor manshe itar hishab raḳla. Musa nobie ou hishab raḳar
         hukum disla. 22 Mabude Musare zelaḳan hukum disla, i hukum mafik Ehuda gusṭir Urir fua Batselole ita
         hokkolta banaila, tain asla Huror nati. 23 Dan gusṭir Ohisamaḳor fua Aholiabe Batselolre shaijjo ḳorla. Hoḳol zator ator ḳam
         ar noksha bananir ḳamo tain ustad asla. Dami lilen ḳafoṛor maze lil, baingoni, lal
         sutadi noksha ḳorar ḳamo-o tain ustad asla.24 Dulona Kurbani taki faoa untish mon shat-sho tish tola shuna ou ebadot ḳana banaite
         lagse. I maf oilo ebadot ḳanar tular mafe.25 Boni Israilor manush gonibar bala zerare gona oisil, tarar ges taki eḳ-sho mon eḳ
         azar shat-sho fosottoir tola rufa faoa gesil, i maf oilo ebadot ḳanar mafe. 26 Gona oise oula manush, mani bish boros ba er saite beshi boeoshala, hou soe lak tin
         azar shaṛe fas-sho manshe ebadot ḳanar mafe mata fisu ada tola ḳori rufa disil. 27 I rufa taki eḳ-sho mon rufa dia ebadot ḳana ar fordar kuṭir tolor bura banail oisil.
         Eḳ eḳ burat eḳ mon rufa dia muṭ eḳ-shogu bura banail oise. 28 Ar baki eḳ azar shat-sho fosottoir tola rufa kuṭir ḳoṛa, kuṭir mata fesani, ar bandibar
         tar bananit lagse.29 Dulona Kurbani taki lillar fitol dola oisil shottoir mon dui azar sair-sho tola. 30 Ita dia milon-tambur duaror bura, fitolor kurbani ḳana, er fitolor zali ar kurbani
         ḳanar hokkol siz banail oise, 31 uṭanor sairo galar bura, geiṭor bura, tambu ar uṭanor sairo galar kuṭir fereg banail
         oise.

Fordan imamor fobitro lebas391 Allar goror faḳ zagat imamoti ḳamor shomoe findar lagi, tara lal, baingoni ar lil
         sutadi shundor ḳori lebas banaila. Mabude Musare zela hukum disla, ekkere ou laḳan
         ḳori imam Harunor lagi fobitro lebas banaila.2 Ou ustad ḳarigor oḳole lil, baingoni, lal suta, dami lilen ḳafoṛ ar shunadi fordan
         imamor efron banaila. 3 Shuna fiṭaia fat banaia, sutar laḳan shunar tar tiar ḳorla. Bade lil, baingoni, lal
         suta, dami lilen ḳafoṛ ar shunar tar eḳloge milaia ḳafoṛ banaila. 4 Efronor ḳandor gala zuṛa dibar lagi duḳan foṭṭi banaia, efronor uforor kunat lagaila.
         5 Efronor loge zuṛa lagail feṭor uforor belṭḳano efronor sutadi banaila. Tara lil, baingoni,
         lal suta, dami lilen ḳafoṛ ar shunar tar dia ṭik efronor nomunae banaila. Mabude Musare
         zela hukum disla, ekkere ou laḳan ḳori hokkolta banail oilo.6 Bade tara duiṭa akik fattor ḳaṭia, er ufre shunar zazoir boaila. Hunar oḳole dami
         fattor kudia zela shil banain, oula fattor kudia Israilor fuaintor nam lekla. 7 Ar ou duio fattor shunar zazoiror maze lagaia, efronor ḳandor fitar loge bandila.
         Israilor fuaintor bae Mabudor nozor raḳar lagi ila ḳorla. Mabude Musare zela hukum
         disla, oula hoḳolta ḳora oilo.8 Bade efronor laḳan bala ustad dorziredi lil, baingoni, lal suta, dami lilen ḳafoṛ
         ar shunadi buḳor uforor toli banail oilo. 9 Iṭa oilo lambae ada at, fashe ada at, sairkuni dui bainj ḳora ḳafoṛ. 10 Er ufre tara sair hair ḳori dami fattor lagaila. Foela harit iakut, fit ar fanna moni;
         11 dusra harit lal-moni, lil-moni ar hira; 12 Tin nombor harit firuz, gumed ar foddorag moni. 13 Sair nombor hairo fuḳraz, boidurjo ar shuruz moni. I fattor oḳol shunar zazoiror ufre
         lagail oilo. 14 Israilor baro fuar lagi baroṭa fattor lagaila. Ita eḳo fattoro eḳ eḳ fuar nam kudia
         leḳa oilo, zela kudia shil banail oe.15 Buḳor uforor tolir lagi ḳaṭi shunadi rosir laḳan fesaia duksa chein banaila. 16 Ar shunar duḳan zazoir ar duiṭa ḳoṛa banaia, buḳor ou tolir uforor dui kunat lagaila.
         17 Ar chein duiogesa duio ḳoṛar loge aṭḳaila. 18 Duio ḳandor efronor samonor fitat shunar zazoiror loge cheinor eḳ mata bandila. 19 Aro duiṭa shunar ḳoṛa banaia buḳor uforor tolir dui kunat lagaila. I duioṭa efronor
         loge buḳor tolir tole roilo. 20 Bade aro duiṭa shunar ḳoṛa banaia, efronor ḳandor foṭṭir shoi toledi, feṭor uforor
         belṭor uforor silair ḳasat lagai dila. 21 Ar bukur uforor tolir tolor ḳoṛar loge feṭor uforor noksha ḳora belṭor ḳoṛa bandila,
         ar ou tolie loṛa-soṛa na ḳorar lagi tolor ḳoṛar loge lil sutadi bandi dila, zela Mabude
         Musare hukum ḳorsla.22 Bade tara efronor tolor alḳella lil rongor sutadi bain ḳorla, 23 ar mata haraibar bala golar pak siṛto na ḳori er sairo gala foṭṭi dia doṛ ḳori bain
         ḳorla, golar ou pak raḳla maz borabor. 24 Lil, baingoni, lal rongor fesail sutadi anuar folor laḳan banaila. Banaia oguinre
         alḳellar tolor muṛir sairobae lagaila. 25 Bade ḳaṭi shunar gungur banaia ou anuaror faḳe faḳe lagaila, 26 asta tolor muṛit ekgu ḳori anuar ar ekgu ḳori gungur lagail oilo. Ebadoti ḳamor bala
         imam sabe ou alḳella findita. Mabude Musare zela hukum disla, ekkere oula ḳora oilo.27 Bade tara Harun ar tan fuaintor lagi dami lilen sutadi fainjabi banaila. 28 Matar faugṛi ar tokiguino dami lilen ḳafoṛdi banaila, ar imamor haf-penṭo banaila
         ou ḳafoṛdi. 29 Ḳomoro bandar lagi ekkan ḳafoṛ banaila, dami lilen ḳafoṛ, lil, baingoni ar lal sutadi
         noksha ḳori banaila. Mabude Musare zela hukum disla, ekkere oula ḳora oilo.30 Ar faugṛir samne laganir lagi, ḳaṭi shunar fatdi ekkan fobitro taz tiar ḳorla. Shilor
         ufre zela kudia leka oe, ou fattor ufre ola kudia lekla, ‘Mabudor name fobitro.’ 31 Mabude Musare zela hukum disla, ou hukum mafiku i fatre lil sutadi faugṛir samne bandi
         dila.Musa (a:)-e hoḳolta shomzia nila32 Ou laḳan milon-tambu shoho Allar goror hokkol ḳam-ḳaz shesh oilo. Mabude Musare zela
         hukum disla, Boni Israile ekkere ou laḳan hoḳolta ḳorla. 33 Bade tara Allar goror lagi banail hokkolta Musar ḳasat loia aila. Tara anla:milon-tambu, tambur hoḳol mal-samana, huk, freim, batti, kuṭi, kuṭir tolor bura;34 lal rong ḳora meṛar samṛar sani, fur samṛar sani, ḳas faḳ zagare beṛa deoar forda;35 shahadot shonduk, shonduk boia neoar benda, shonduḳor sani;36 ṭebul, ṭebulor hoḳol siz, Mabudor namor fobitro ruṭi;37 ḳaṭi shunar seragdani, er logor hoḳol siz, zalanir tel;38 shunar agor-kushboe zalani ḳana, ḳelafotir tel, kushboeala agor, Allar goror duaror
         forda;39 fitolor kurbani ḳana, fitolor zali, kurbani ḳana boia neoar benda, kurbani ḳanar hokkol
         mal-samana, ozur gamla ar er tolor soki-ḳaṭ;40 uṭanor fordain, kuṭin, kuṭir tolor bura, uṭano hamanir geiṭor forda, uṭanor fereg
         ar doṛi;ek kotae, milon-tambu shoho Allar goror hokkol mal-samana;41 ar faḳ zagat imamoti ḳamor lagi imam Harunor fobitro lebas, ar tan fuaintoro imamotir
         lebas.42 Mabude Musare zela hukum disla, ou laḳan Boni Israil oḳole hoḳol ḳam ḳorla. 43 Heshe Musae ita hoḳolta dekia buzla, Mabude zela hukum disla, ou laḳanu ḳora oise.
         Erlagi tain hoḳol Boni Israilre dua dila.

Allar gorre ḳaṛa ḳora401 Mabude Musa nobire ḳoila, 2 “Tumi bosoror foela sandor foela tariḳo milon-tambu shoho amar gorre ḳaṛa ḳorio. 3 Goror bitre shahadot shondukre haraia, maze forda ṭanaia shondukre aoṛe toio. 4 Ṭebulreo bitre haraia, er uforor siz oḳol hazaio. Bade seragdani bitre ania tar lem
         oḳol zalai dio. 5 Shunadi banail agor-kushboe zalani ḳana shahadot shonduḳor samne toio, toia amar goror
         duaror forda lagaio. 6 Amar goror milon-tambur duaror samne zalail kurbani ḳana toio. 7 Kurbani ḳana ar milon-tambur mazḳano ozur gamla fanidi boria toio. 8 Bade uṭanor sairo galabae forda ṭanaio, ar uṭanor geiṭo-o forda lagaio.9 “Bade tumi ḳelafotir tel dia amar gor ar amar goror hoḳol mal-samanare fobitro ḳorio.
         Teu ita hoḳolta moha faḳ-fobitro oibo. 10 Ar zalail kurbani ḳanar ufreo ḳelafotir tel dia fobitro ḳorio. Kurbani ḳanar hoḳol
         mal-samanareo fobitro ḳorio. Teu i kurbani ḳana moha-fobitro siz oibo. 11 Ozu ḳorar gamla ar er tolor soki-ḳaṭreo ḳelafotir tel dia fobitro ḳorio.12 “Bade Harun ar tar fuainre milon-tambur duaror samne ania fanidi naoai dio. 13 Naoanir bade Harunre faḳ-fobitro lebas oḳol findaio, ar amar imam oar lagi tare fobitro
         tel lagaia ḳelafoti dia fobitro ḳorio. 14 Tar fuaintore ania imamotir fainjabi findaio. 15 Tarar bafore zela fobitro teldi imamoti ḳamor ḳelafoti diso, tarareo oula ḳelafoti
         dio, zate tarao amar imamoti ḳam ḳorta faroin. I ḳelafotir mazdi imamotir ze niom
         salu oibo, ita oarishor for oarish dori salu roibo.”16 Mabudor hukum mafik Musae ita hoḳolta ḳorla. 17 Dusra bosoror foela sandor foela tariḳo Allar gor ḳaṛa ḳora oilo. 18 Musae i gor ḳaṛa ḳorla, foela er kuṭir tolor bura boaila, kuṭin uba ḳorla, beṛar freim
         lagaila, freimor bitredi batti dila. 19 Mabudor hukum mafik tain sagolor ruma dia goror foela sani dila, er ufre dila aro
         duiṭa sani.20 Bade hou duioḳan fobitro shahadot-fattor ania shonduḳor bitre haraila. Shonduk boia
         neoar benda lagaila, shonduḳor uforor sanio lagaila. 21 Ar shondukre nia Allar goror bitre haraila. Haraia forda ṭanaia shondukre aoṛe raḳla,
         zela Mabude Musare hukum disla.22 Shonduḳor ou fordar bare uttor galabae, milon-tambur maze fobitro ruṭir ṭebul raḳla.
         23 Ṭebulor ufre Mabudor namor fobitro ruṭi hazaia toila, zela Mabude Musare hukum disla.24 Ṭebulor samne tambur dokkin galat seragdani toila. 25 Bade Mabudor samne lemguin zalaila, zela Mabude Musare hukum disla.26 Milon-tambur mazḳanor fordar samne shunadi banail agor-kushboe zalanir ṭebul toila.
         27 Oḳanor ufre kushboeala agor zalaila, zela Mabude Musare hukum disla. 28 Bade Musae duaror forda ṭanaila.29 Tain Allar goror milon-tambur duaror ḳandat zalail kurbani ḳana toila. Toia er ufre
         zalail foshu kurbani ar dan-gomor sodga dila, zela Mabude Musare hukum disla.30 Bade milon-tambu ar kurbani ḳanar mazḳano ozur gamla toila, toia ozur fani boria dila.
         31 Ou fani dia Musa, Harun ar Harunor fuainte ozu ḳorta. 32 Mabudor hukum mafik tara milon-tambut hamanir age, ba kurbani ḳanar ḳandat zaoar age
         ozu ḳorta. 33 Bade Musae Allar gor ar kurbani ḳanar sairobae forda ṭanaia uṭan banaila. Uṭanor geiṭor
         forda lagaila. Ou laḳan Musae tan hoḳol ḳam shesh ḳorla.Allar mohima zair oilo34 Ḳam shesh ḳoria harle, gaibi megor kuṭi aia ou milon-tambure gurililo, Mabudor mohima
         ar kudrote asta gor bori gelo. 35 Erlagi Musa ar milon-tambut hamaita farla na, ḳaron er ufre hou megor kuṭi asil, ar
         Mabudor kudroti mohimae asta gor bori gesil.36 Boni Israilor ou asta soforor maze, Allar goror ufre taki megor kuṭi horia harle tara
         aṭia roana dita. 37 Oile megor kuṭi ufre taki na hora forzonto tara baroita na, ou kuṭi horar lagi bar
         saita. 38 Ḳaron Boni Israilor ou asta soforor mazeu, dinor bala tarar sokur samne Allar goror
         ufre megor kuṭi roito, ar raitor bala roito aguinor kuṭi.

Hozrot Musa (a:)-or foela nosiot (1:1—4:43)Tur faṛ saṛar ḳota11 Musa nobie Zordan gangor fub faror Araba namor morubumit Boni Israil zatire ou boean
         ḳorsla, tain Suf gaur samne ubaia tarar loge matila. Er eḳbae asil Faran, ar oinnobae
         asil Tufol, Labon, Hazirut ar Dizahab, ou sair gau.2 Seiror faṛia fotedi Tur faṛ taki Kadesh-Bornea forzonto aṭia zaite ḳali egaro din
         lage. 3 Oile Boni Israil Mishor taki bar oia unchallish bosor egaro mash forzonto, ortat soforor
         sallish boros solar ḳalo, ono gurila. Bade ou mashor foela tariḳo Musa nobie tarare
         zanaila Mabude tanre zeta ḳoisla. 4 Tain laṛai ḳori Amuri oḳolor bashsha Sihunre ar Bashon deshor bashsha Uzre araia harle
         ita ḳoila. Ou Sihune bashshai ḳorta Hishbon ṭauno, ar Uze bashshai ḳorta Osṭarut ar
         Idri ṭauno.5 Zordan gangor fub faror Muab desho, Musa nobie Allar deoa Tourator talim boean ḳoria
         buzaila. Tain ḳoila, 6 “O Boni Israil, huno, amra Tur faṛor galat taḳar ḳalo Mabud Allae amrare ḳoisla, ou
         faṛor galat tumrar bout din guzor gese. 7 Te oḳon tumra hoḳole tambu tulia Amuri oḳolor faṛia elaḳa ar ou elaḳar ḳanda-ḳasar
         hoḳol zagat zaoar lagi roana o. I zaga hoḳolta oilo gia: Araba morubumi ar ou morubumir
         ḳanda-ḳasar usa faṛia zaga ar nisa faṛia zaga, Negeb morubumi ar doriar kinara, mani
         Kenan desh taki arombo ḳoria Lebanon desh oia Furat gang forzonto ita hoḳol zaga.
         8 Mono rakio, ita hoḳol zaga ami tumrare dilaisi. Ami Mabude tumrar baf-dadain Ibrahim,
         Isʼhak, Iakub ar tarar ḳandanre ze desh deoar oada ḳorslam, tumra oḳon gia ita hoḳol
         zaga doḳol ḳorilao.Hozrot Musae aro ḳoezonre neta banaila9 “Te baiainre, hou shomoe ami tumrare ḳoislam, tumra hoḳolor bar to ami eḳla boibar
         shaiddo nai. 10 Tumrar Mabud Allae tumrare oto aolad baṛai disoin, erlagi tumra aiz asmanor terar
         laḳan oiso, gonia fuṛail zae na. 11 Tumrar baf-dadar Mabud Allae tumrare aro azar azar gun baṛaukka, ar tan oada mafik
         tumrare rohom ḳoroukka. 12 Oile ami eḳla ḳemne tumrar ḳaijja-fosad miṭaitam, ar tumrar zimmadarir bar boitam?
         13 Erlagi tumrar forteḳ ḳandan taki ḳoezon aḳoldar, zanra-hunra ar hoḳol manshor gese
         ijjoti zonre fosond ḳoro, ami tumrar zimmadari erar ato shomzaimu.14 “Tumra zuaf dislae, aichcha, afne zela ḳoira, olau bala oibo. 15 Teu ami tumrar forteḳ ḳandan taki aḳoldar, buddiman ar zanra-hunra zonre nia tumrar
         azar zonor ufre, sho zonor ufre, foinchash zonor ufre, dosh zonor ufre shordar banai
         dislam, ar ofisaro boail ḳorslam.16 “Hou shomoe ami tumrar hakim oḳolre hukum dislam, ḳoislam, ḳaijja-fosador bisaro badi-bibad
         duio fokkor mat hunia hok insaf ḳorio, ita nizor zatir ouk ba bin zatir ouk. 17 Bisaror shomoe tumra ḳeuror fokko loio na, doni-gorib hoḳolor ḳota hunio. Ashole bisaror
         malik to Alla, erlagi tumra kunu manshore ḍoraio na. Ze bisaror mimangsha ḳora tumrar
         lagi ḳoṭin oe, ikan amar gese anio, ami deḳmu. 18 Ar tumra kila kita ḳortae, ita to ami hou shomoe ḳoia dislam.Guia faṭaia deshor ḳobor zana19 “Bade amra Mabud Allaor hukum faia, Tur faṛ saṛia Amuri oḳolor faṛia elaḳa muka roana
         oilam. Tumra to deḳso, ḳoto boṛo ar ḳoto marattoḳ morubumi far oia amra Kadesh-Bornea
         aia azilam. 20 Azia hari ami ḳoislam, oḳon to tumra Amuri oḳolor hou faṛia elaḳat aia fousi geso,
         i deshḳan amrar Mabud Allae amrare dilaira. 21 Huno, tumrar Mabud Allar dan ḳora ou asta deshu tumrar samne foṛi roise. Oḳon zao,
         gia tumrar baf-dadar Mabud Allar oada ḳora ou deshre doḳol ḳoro. Ḳeu ḍoraio na, nirash
         oio na.22 “Ou shomoe tumra hoḳol aia amare ḳoilae, te foela ḳoezon guiare ou desho faṭail ouk,
         tara gia deshḳan dekia aia amrare ḳoiba, kun fote zaoa amrar lagi bala ar zaoar foto
         kun kun ṭaun foṛbo.23 “Tumrar foramish amar fosond oilo, erlagi forteḳ ḳandan taki eḳzon ḳori muṭ baro zonre
         alog ḳorlam. 24 Tara tumrare ono toia ou faṛor ufre uṭlo, ar Ashkul namor faṛia ḳalo gia bala ḳori
         hoḳolta dekia ailo. 25 Tara hou desh taki kisu fol-mul ania amrare deḳaia ḳoilo, amrar Mabud Allae amrare
         ze deshḳan dan ḳorra, ikan to boṛo bala zaga.26 “Oile tumra ou desho zaite razi oilae na. Tumra nizor Mabud Allar hukumor birudita
         ḳorlae. 27 Tumra zarzir tambut hamaia boḳa-zoḳa shuru ḳorlae, ar ḳoilae, Mabude amrar loge dushmoni
         ḳoroin, erlagiu amrare binash ḳorar niote, Amuri oḳolor ato falaia marar kiale, Mishor
         desh taki tain amrare bar ḳori anchoin. 28 Amra kila hino zaimu? Amrar guia baiainte aia zano ḍor harai disoin. Tara ḳoisoin,
         hinor manush bule amra taki bout usa-muṭa foeluan. Tarar ṭaun oḳolo boṛo boṛo, itar
         sairobae usa usa oal dia baunḍori ḳora, asmano soilar lager. Ar foeluan Anaki oḳolreo
         bule hono deḳsoin.29 “Ita hunia ami tumrare ḳoislam, tumra mon gabṛaio na, itare ḍoraio na. 30 Tumrar Mabud Alla to tumrar age age zaira. Tain tumrar fokko loia tumrar sokur samne
         Mishor desho zela zuddo ḳorsla, oḳono oula ḳorba. 31 Ar ou morubumir mazeo to tumra deḳso, ono aia fousar ag forzonto, bafe zelaḳan afon
         futre kulo ḳori boia nein, oulaḳan Alla Mabude tumrareo asta fot boia anchoin. 32 Otota hunar badeo tumra tan ufre borosha ḳorlae na. 33 Taineu to tambu gaṛibar zaga sinanir lagi ar fot sinaia nibar lagi, raitkur shomoe
         agunir kuṭi ar dinkur shomoe megor kuṭir nomuna oia tumrar age age gesoin.34 “Oile tumrar ita zuaf hunia Mabude kub gusa ḳorla, tain ḳosom ḳaia ḳoila, 35 Ami Mabude tumrar baf-dadar gese ḳosom ḳaislam ou deshḳan ditam ḳori, ta-o oḳonkur
         ita naforman oḳole i bala zaga ḳan deḳar nosib oito nae, 36 ḳali Zifunnir fua Kalut saṛa. Ikan deḳar shoubaiggo ou Kalute faibo, he amar ḳotare
         furafur manche, he zeta zaga faodi faṛaia aise, ita zaga ami tare ar tar aolad oḳolre
         dimu.37 “Baiainre, tumrar ḳarone Mabude amar ufreo gusa ḳorla, gusa ḳori amare ḳoila, tumi
         Musao hou desho hamaitae fartae nae. 38 Ḳali tumar ḳadim Nunor fua Iusa gia hono hamaibo. Tumi tare shaosh dio, he Boni Israilre
         i deshor doḳoldari dia malik banaibo. 39 Tumra ḳoislae, amrar bebuz nabalik huruttaintore hou deshor manshe doria nibogi. Oile
         ami Mabude erareu ou Kenan deshor malik banaimu, era ikan doḳol ḳorba. 40 Te oḳon tumra hirbar fisaia gia Nil doriar faredi morubumir bae roana deo.41 “Ikan hunia tumra ḳoislae, amra to Mabudor dorbaro gunagar oigesi. Ta-o amrar Mabud
         Allar hukum mafik oḳon gia zuddo ḳormu. Oḳan ḳoia tumra ostro-shostro loilae, ar mono
         ḳorslae, faṛi elaḳat uṭia zuddo ḳorao kub shuza.42 “Oile Mabude amare ḳoila, tumi tarare ḳo, tara zanu zuddor lagi faṛo na uṭe, ḳaron
         ami tarar loge roitam nae, ar amare saṛia zudi tumrar nizor ichchae zao, te dushmonor
         gese aribae. 43 Ami tumrare hushiari deoar badeo tumra ita manlae na. Tumra Mabudor hukumor ulṭa gia
         buk fulaia ou faṛo uṭat laglae. 44 Teu faṛor bashinda Amuri zatie tumrare dekia fal bandi bar oilo, mousaḳor mou-fukor
         laḳan fal bandia tumrar ḳore ḳore ailo, ar marte marte Seiror Horma ṭaun forzonto
         ḳedaia nilo. 45 Bade tumra aia Mabudor gese ḳandon lagailae, oile Mabude ḳan bond ḳorilla, i ḳandon
         hunla na. 46 Ou nomunae tumra bout din Kadesh elaḳat roilae, lamba shomoe ono guzorilo.”

Boni Israile desh desh gura21 Hozrot Musae aro ḳoila, “Mabude amare zela hukum disla, oula amra fisaia gia morubumir
         mazedi Nil doriar muka roana dilam. Seiror faṛia elaḳa sokkor dia zaite amrar bout
         din gelogi. 2 Bade Mabude amare ḳoila, 3 Tumra bakka din taki ou faṛia elaḳat sokkor dirae, oḳon uttor muka roana deo. 4 Erbade tain amare ḳoila, ami tumrare zanaitam tumra oḳon Shek Ishor aolador doḳol
         taḳa Seir deshor bitredi zaite oibo. Gele tumrare dekia tara ḍoraiba, oile tumra kub
         hushiar roio, era to tumrar baiain. 5 Tarar loge ḳaijja-fosad ḳorio na. Mono rakio, tarar deshor eḳ inchi zomio ami tumrare
         ditam nae. Ḳaron asta Seir faṛor malikana ami Shek Ishre dilaisi. 6 Tarar ou desh far oia zaibar ḳalo tumrar ḳani-kuraki lagle ṭeḳadi loia ḳaibae, oula
         fanio loia ḳaibae.7 “Tumrar Mabud Allae hoḳol ḳamor mazeu tumrare rohom-borkot disoin. Ou oto boṛo morubumi
         faronir bala tain tumrare hefazot ḳorsoin. Ou sallish bosor dori tumrar Mabud Alla
         tumrar loge loge asoin, erlagi kunu laḳan obab oise na.8 “Teu amra fatari fote aṭilam, aṭia amrar bai Seiror bashinda Ishor aolador desh falaia
         gelam. Amra Araba tolbumir ze rasta Elat ar Izion-Gebor taki bar oia aise, ou fotedi
         na gia Muabor morubumir muka aṭa dorlam. 9 Ar Mabude amare ḳoila, tumra Muabi oḳolre sataio na, kunu zuddor bab-shab deḳaio na.
         Mono rakio, tarar deshor kunu zomiu ami tumrare ditam nae. Tarar razdani Aur ṭaunor
         malikana ami Lut nobir aolad Muabi oḳolre dilaisi.”10 (Age Eimi zatir manush ou elaḳat roita, ita asla foeluan zati, tara forimane asla
         bout zon, ar deḳte Anaki zatir laḳan usa-muṭa lamba. 11 Anaki oḳolor laḳan Eimi oḳolreo Rofayi name ḍaḳa oito, oile Muabi oḳole itare Eimi
         ḳoia ḍakita. 12 Seir faṛo Hurio oḳole boshot ḳorta, bade Ishor aolad oḳole tarare ḳedaia dia ikan
         doḳol ḳorla. Mabudor ate Boni Israile zela Kenan deshor malikana faia Kenani oḳolre
         ḳedaiba, ṭik ola Ishor aolad oḳoleo ḳorsla. Tara Hurio oḳolre binash ḳoria hoḳol zomi-maṭi
         doḳol ḳoria nize hono boshot ḳorla.)13 Musa nobie aro ḳoila, “Bade Mabude hukum dila, tumra zoldi ḳori roana o, ar Zered
         faṛia ḳal far oia hofaro zao. Teu amra far oilam. 14 Ar Kadesh-Bornea taki bar oia hari Zered gulla far oia aite amrar aṭtish bosor lagsil.
         Ermaze oula oilo, Mabude age ḳosom ḳaia zela ḳoisla, oula Kadesh-Bornea taki baronir
         ḳalo amrar zoto sifai asla, era hoḳolu ou aṭtish bosore morigela. 15 Boni Israil shomaz taki tarare binash ḳorar ag forzonto Mabud tarar bifokke asla.16 “Ou hoḳol sifai moria shesh oia harle, 17 Mabude amare ḳoila, 18 Aiz tumra Muabi oḳolor deshor shimana far oibae, tarar razdani Aur ṭaunor ḳandabae
         zaibae. 19 Oile tumra zebla Boni-Amman deshor ḳasat zaibaegi, gia tarare sataio na, tarare zuddor
         bab-shab deḳaio na. Mono rakio, tarar deshor kunu zagau ami tumrare ditam nae, ikanor
         malikana to ami Lut nobir aolad Boni-Ammanre dilaisi.”20 (Age Rofayi oḳol ono roita, erlagi ikan Rofayi oḳolor desh ḳoia ḍaḳa oito. Ar Boni-Ammane
         itare Zam-Zamimi ḳoia ḍakita. 21 Rofayi zati foeluan asla, deḳte Anaki zatir laḳan usa-muṭa lamba ar forimaneo bout
         beshi asla. Mabude Boni-Amman zatir ato itare binash ḳoraila, Boni-Ammane Rofayi zatire
         ḳedai dia ou desh doḳol ḳorla. 22 Mabude Ishor aolad oḳolredi ou eḳoi ḳam ḳoraila, tain erar ato Hurio zatire binash
         ḳorla. Era Hurio oḳolre ḳedaia dia, tarar Seir desh doḳol ḳoria boshot ḳorra. 23 Ermaze Koftur dif taki Kofturi zatie aia Obbi zatire binash ḳorla, tarar maṭire doḳol
         ḳoria boshot ḳorla. Ou Obbi oḳol Gaza ṭaunor daro boshot ḳorta, honor hoḳol gau-geramo
         tara roita.)24 “Erbade Mabude ḳoisla, O Boni Israil, tumra baro, bar oia Ornon ḳalor hofaro zao.
         Huno, Amuri zatir bashsha Sihun ar tar Hishbon deshre ami tumrar ato shofi disi. Ikan
         doḳol ḳorat gia bashshare zuddor fildo lamao, 25 Teu deḳbae, ami Mabude aiz taki zogotor hoḳol zatir dilo ḍor harai dimu, tumrar ḍore
         tara ḳafiba. Tumrar aoaz hunleu tarar zano doṛ-foṛ shuru oibo.”Bashsha Sihun ar tar zatir binash26 Musa nobie Boni Israilre aro ḳoila, “Bade ami apush-chukti ḳorar kiale Ḳadimut morubumi
         taki Hishbonor bashsha Sihunor gese ḳobria faṭailam, ḳoilam, 27 Amra afnar deshor bitredi far oia zaitam sai, onumoti diba ni? Amra atare-fatare kunubae
         zaitam nae, ḳali mul shoṛok aṭia zaimu. 28-29 Amra nogod ṭeḳadi afnar ges taki ḳani-kuraki ba fanio ḳorid ḳoria ḳaimu. Amrar Mabud
         Allae amrare ze deshḳan dita saira, Zordan gang far oia hou desho zaibar ag forzonto,
         afnar deshor ufredi amrare aṭia zaite deukka. Seiror faṛia elaḳar bashinda Ishor aolad
         oḳole, ar Aur ṭaunor bashinda Muabi oḳoleo amrare ola far oite disoin.30 “Oile Hishbonor bashsha Sihun razi oilo na, amrare zaite dilo na. Tumrar Mabud Allaeu
         tar dilre fashan banailla, tar monor bab luar laḳan oigelo, zate tumrar ato tar binash
         oe, ar ṭiku ola oilo. 31 Teu Mabude amare ḳoila, O Musa, Sihun ar tar bashshaire ami tumar ato shofi dilam.
         Oḳon tumi hono zao, gia ou desh doḳole anat lago, ar hono boshot ḳoro.32 “Teu Iahaz elaḳat Sihune tar hoḳol sifai dol loia amrar loge laṛai ḳorat ailo, 33 ou shomoe amrar Mabud Allae tare amrar ato falaila. Amra bashshare, tar fuaintore,
         tar sifai dolre nifat ḳorlam. 34 Ar amra tar hoḳol ṭaun, gau-geram hoḳolta doḳol ḳorlam, tarar hoḳol beṭain-beṭin ar
         huruttare binash ḳorlam. Eḳzono zinda roise na. 35 Ḳali tarar foshur fal ar gonimotor mal-samana amrar lagi anlam. 36 Ornon ḳalor shimanar Aroar ṭaun, ar ou elaḳar eḳ gau taki aroḳ gau doḳol ḳori ḳori,
         Giliod forzonto kunu zaga amrar doḳolor baire roilo na. Amrar Mabud Allae ita hoḳolta
         amrar ato dila. 37 Ḳali Boni-Amman zatir desh, Jabbuk faṛia ḳalor ḳanda-ḳasar hoḳol zila, faṛor uforor
         gau-geram, ar amrar Mabud Allae zeta zaga doḳol ḳorte nished ḳorsoin, ou zaga ḳanain
         tumrar doḳolor baire roilo.”

Bashon deshor bashsha Uzre araila31 Hozrot Musae Boni Israilre aro ḳoila, “Hishbon desh taki amra Bashon desho zaoar fote
         roana oilam. Bashonor bashsha Uze ḳobor faia zuddo ḳorar lagi tar hoḳol sifai dol
         loia Idri ṭauno ailo. 2 ar Mabude amare ḳoila, O Musa, i bashshare tumi ḍoraio na. Huno, ami tare, tar asta
         deshre, tar sifai dolre tumar ato tulia dilaisi. Tumi Hishbon desho Amuri zatir bashsha
         Sihunor ze dosha goṭaiso, ogureo oula ḳorio.3 “Ou nomunae amrar Mabud Allae Bashon deshor bashsha Uzre, tar hoḳol manshore amrar
         ato shomzai dila. Amra-o ita hokkolṭire binash ḳorlam, kunugure zinda raḳsi na. 4 Amra tar deshor hoḳol gau-geram, ṭaun-bondor doḳol ḳorlam. Tarar shaiṭ ḳan ṭaunu doḳol
         ḳorillam, kunta bad roilo na. Asta Orgub elaḳa, mani Bashonor bashsha Uzor fura bashshai
         amrar doḳolo nilamgi. 5 Ou ṭaun oḳolo usa usa oal dia baunḍori ḳora asil, itar geiṭo asil boṛo boṛo kil. Ar
         baunḍori saṛao bout gau-geram asil. 6 Amra hoḳol ṭaun ar gau-geramre ekkebare binash ḳorsi. Age Hishbonor bashsha Sihunor
         ze dosha goṭaisi, oḳon Bashon deshor beṭain-beṭin, huruttain, hoḳol gau-geram ar ṭaunreo
         eḳoi laḳan binash ḳorsi. 7 Oile tarar hoḳol foshur fal ar gonimotor mal-samana amra loia aisi.8 “Amra ou shomoe Zordan gangor fub faror Amuri zatir duio bashshar doḳolor, Ornon ḳal
         taki Hormun faṛ forzonto ḳobza ḳorslam. 9 (Sidonor manshe ou Hormun elaḳare Sirion ḳoia ḍaḳoin, ar Amuri zatie ḳoin Sonir.)
         10 Faṛia elaḳar ou tʼol zagar hoḳol ṭaun ar gau-geram, asta Giliod elaḳa, bashsha Uzor
         Suloḳa ar Idri ṭaun shoho asta Bashon deshre amra doḳol ḳorlam.” 11 (Fura Rofayi zatir maze ḳali Bashon deshor bashsha Uz zita ro. Ou bashsha luar falongo
         hutita, ikan lambae noe at ar faṛe sair at. Boni-Amman zatir Rabba ṭauno ikan oḳono
         toa ase.)Boni Israilor zomir bag-baṭura12 Hozrot Musae aro ḳoira, “Amrar doḳol ḳora Ornon ḳalor faro Aroar ṭaunor bairor utoror
         elaḳa, ar faṛia Giliod elaḳar ordeḳ zaga, honor hoḳol ṭaun ar gau-geram oḳol, Boni
         Israilor Ruben ar Sadu ḳandanre dilailam. 13 Giliod deshor baki ongsho ar bashsha Uzor ges taki ana asta Bashon deshre ami Manosha
         ḳandanor ordeḳ manshore dilam.” (Bashon deshor asta Orgub elaḳare Rofayi zatir desh
         ḳoia ḍaḳa oito. 14 Manosha ḳandanor eḳ zonor nam asil Zaeir, he asta Orgub elaḳa mani, Goshuri ar Maḳati
         zatir shimana forzonto doḳol ḳoria tar nizor namor mile ou Bashon deshor nam dilo
         Habbut-Zair. Erlagi oḳono ikan ou name ḍaḳa oe.)15 “Ar Giliodor faṛia elaḳa ami Makirre dilam. 16 Oile Giliod taki Ornonor faṛia ḳalor mazamazi forzonto hoḳol zaga, ar hon taki Boni-Amman
         zatir shimana Jabbuk ḳal forzonto ami Ruben ar Sadu ḳandanre dilam. 17 Tarar deshor foismor shimana asil, Araba morubumit Zordan gangor ze ongsho Galil aoror
         daredi, Fisga namor faṛia elaḳar Araba shagor ba luna shagor forzonto gese, ou zaga.18 “Ou zaga oḳnain shomzai dia tarare ḳoilam, iknain bug-doḳol ḳorar lagi tumrar Mabud
         Allae tumrare disoin. Oile tumrar zeta beṭaintor shorilo bol ase, zera zuddo ḳorar
         laḳ, era zuit-zait oia Boni Israilor age gia gang far o. 19 Oile tumrare deoa ṭaun ar gau-geramo tumrar bou, fua-fuṛin ar goru-sagol hoḳolta roiba.
         Ami zani tumrar bout foshu asoin. 20 Bade Mabude zebla tumrar zatir baiainre tumrar laḳan aramor zaga dilaiba, tumrar Mabud
         Allae Zordan gangor hofaro tarare ze desh dan ḳorra, oḳanor doḳol faia harle, tumra
         hirbar amar deoa ou zagat firia aio.”Hozrot Musa (a:)-or gang far oa nished21 Hozrot Musae tarare ḳoira, “Ou shomoe ami Iusare ḳoilam, tumrar Mabud Allae ou duio
         bashshar kun dosha goṭaisoin, ita to nizor souke deḳso. Te oḳon Zordan far oia tumra
         zoto deshainto zairae, Mabude ita hokkol deshaintor doshao ou laḳan goṭaiba. 22 Erlagi tumra itare ḍoraio na, shoeong Alla Mabud tumrar fokko oia tarar loge zuddo
         ḳorba.23 “Ar ou shomoe ami Mabudor dorbaro aroz ḳorlam, 24 O Mabud Moula, tumar gulamre to oḳonu deḳani dorso, tumi ḳoto mohan ar ḳoto boloban.
         Tumi ou zotota ḳorso, ita ḳorar shaiddo ḳar ase, asmano ba zominor kunu devtar takkot
         ase ni, tumar laḳan dafoṭ deḳaito? 25 Moula go, amar boṛo shok oilo, Zordan gangor hofaro gia tumar oada ḳora ou shundor
         faṛia elaḳa ar Lebanon desh deḳtam, meherbani ḳori zaite diba ni? 26 Oile Mabude na ḳorla, tain amar arzi hunla na, tumrar ḳaroneu tain amar ufre naraz
         asla. Mabude zuaf dila, tumi bout ḳoiso, i befare ar mangio na. 27 Aichcha, tumi ou Fisga ṭillar ufre uṭo, uṭia utore-doukone ar fube-foisme souk falao.
         Zordan gang faroni nished oileo, on taki ubaia hou deshre deḳilao. 28 Ar tumar ḳadim Iusare hikai deo, kita kita ḳora lagbo. Tar himmot baṛao, bitre shaosh
         deo, ḳaron hoḳol manshor age roia he gang far ḳoraibo, ar tumi on taki ze desh deḳrae,
         he eraredi ou desh doḳol ḳoraibo. 29 Oḳan hunia amra Baet-Piuror samnor nisa zagat roigelam.”

Allar kalam mania sola41 Hozrot Musae tarare ḳoila, “O Boni Israil, ami oḳon ze shoriot ar hukum-ahkam ḳoimu,
         ita tumra kial ḳori huno. Teu tumra zane basbae ar tumrar baf-dadar Mabud Allae tumrare
         ze desh dan ḳorra, hou desho gia doḳol ḳortae farbae. 2 Ami tumrare ze hukum diar, i hukumor loge dusra kunta baṛaio na ba ḳomaio na. Ami
         zelaḳan ḳoiram, tumra ṭik olau tumrar Mabud Allar hoḳol hukum-ahkam mania solio.3 “Tumra to nizor souke deḳso, age Mabude Baal-Piyuror befare kita ḳorsoin. Tumrar mazor
         zoto zone Piyur elaḳar baal devtar fuza ḳorsil, Alla Mabude tumrar samne ita hokkolṭire
         binash ḳorsoin. 4 Oile tumra zera dile-zane Alla Mabudor ashik aslae, tumra hoḳolu oḳono zinda roiso.5 “Oḳon huno, amar Mabud Allae amare zelaḳan hukum-ahkam disla, ami tumrare ṭik ou hukum-ahkam
         ar niom-ḳanun hikaisi. Zate tumra oḳon ze desh doḳol ḳorat zairae, hou desho ita ḳamo
         lagao. 6 Erlagi tumra kub hushiar oia ita manio, ar ḳamo lagaio. Teu bad-baki tamam zatir gese-u
         ita tumrar aḳol-buddi hishabe zair oibo. Ou hukum-ahkamor ḳota hunle tara ḳoiba, hasau
         era kub boṛo zati ar aḳol-buddi ala zati. 7 Ar amrar Mabud Alla zela amrar loge loge roin, tanre ḍaḳ zela daro fai, ou duniar
         bukut dusra kunu boṛo zati asoin ni, zetar devta ola loge loge roin? 8 Ba ami oḳon ze shoriotor ḳota ḳoiram, ita dusra kunu boṛo zatir ase ni? Ila niom-ḳanun
         ar nikut hukum-ahkam tarar ase ni?9 “Oile tumra zotodin basia roibae, otodin nizor befare kub hushiar roio, nizor dilre
         shabdane rakio, arnae nizor sokur deḳa goṭona oḳol faurilibae, ita tumrar dil taki
         kuailibae. Ar ou hukum-ahkam tumrar fua-fuṛinre hikao, tarao ola tarar aoladre hikaiba.
         10 Ar tumra hou dinor goṭona mono ḳoro, ze din tumra Tur faṛo afon Mabud Allar samne
         azir oislae. Zebla tain amare ḳoisla, amar kalam hunar lagi tumi hokkol manshore dola
         ḳoria amar samne ano, teu tara hikba, i zogoto tara zotodin zinda roiba, otodin amare
         ḍoraia roita, ar tarar huruttainreo ola solar talim dita. 11 Ou shomoe tumra ḳandat gia ou faṛor lamat ubaislae, ubaia deḳlae, asta faṛo dau dau
         ḳori nuror aguin zoler, aguine gia asman soilise, ar goin gono megor ḳalnie andair
         asil. 12 Hou nuror agunir bitre taki, Mabude tumrare tan kalam hunaila. Tumra tan mukor aoaz
         hunlae, oile tan kunu surot-aḳar deḳaisoin na, ḳali tan golar aoaz huncho. 13 Tain nize tumrare tan loge milonor usillar Allai apush-chuktir ḳas doshṭa hukum-ahkam
         dila, ar ḳoila oguin mania solar lagi. Tan kudroti ate dui ṭukra fattoror ufre ita
         leḳiao dila. 14 Hou shomoe Mabude amare hukum dila, ami tumrare tan shoriotor hukum-ahkam hikaitam,
         zate Zordan gangor hofaro tumra ze desh doḳolo zairae, hono gia harle ota mania solo.Murtifuza taki hushiar15 “Mabude zebla nuror agunir maz taki Tur faṛo tumrar loge batchit ḳorsla, hou din to
         tumra tan kunu surot-aḳar deḳso na. Erlagi tumra nizor befare kub hushiar roio 16 zate kunu murti na banao, be-foti bonia fuza ḳorar kiale kunu beṭa ba beṭir surote
         murti banaio na. 17 Maṭir ufre solra kunu zib-zanuaror surote, asmano uṛra kunu fakir surote, 18 buk sesṛaia solra kunu zandaror surote, ba fanit roura kunu zandaror surote murti
         banaio na. 19 Asmanedi saia hari sand, shuruz, tera oḳol dekia ou namor deb-debi ba firistar fuza
         ḳorio na, erar ḳezmoto lagio na. Itare to tumrar Mabud Allae asmanor tolor hoḳol zatir
         lagi dan ḳorsoin. 20 Mono rakio, Mabude tumrare fosond ḳorsoin lua golanir gorom agunir gato taki, tain
         Mishor desh taki tumrare bar ḳori anchoin, zate tumra tan afon proza o, ar oḳon to
         hasau tan proza oiso.21 “O Boni Israil, tumrar ḳarone Mabude amar ufreo gusa ḳorsoin. Tain ḳosom ḳaia ḳoisoin,
         amare Zordan gangor hofaro zaite dita nae, tumrar Mabud Allae tumrare ze deshor malikana
         dira, ou aramor desho amar zaoa nished. 22 Amar mout ono-u oibo. Zordan gang faronir hukum nai. Oile tumra gang far oia hou aramor
         desh doḳol ḳorat zairae. 23 Te tumra nizor befare hushiar roio, tumrar Mabud Allae tumrar loge ze apush-chukti
         ḳaim ḳorsoin, ita faurio na. Tumrar Mabud Allar nished omainno ḳoria kunu zinishor
         murti banaio na. 24 Mono rakio, tumrar Mabud Alla to moha dongshor agunir laḳan, tain tan nizor faona
         ebadot sainu sain.”25 Hozrot Musae tarare eoḳan ḳoila, “Hou aramor desho gia hari, tumra fua-fuṛin, nati-futir
         zonom dia bout din boshot ḳorar badeo zudi ku-fote zaogi, ar kunu zinishor surote
         murti banao, tumrar Mabud Allae zetare ginna ḳoroin, tumra ota ḳoro, 26 te ami oḳon asman-zomin shakki rakia tumrar birudde ḳoiar, Zordan gang far oia ze
         desh doḳol ḳorat zairae, hino kub zoldi tumrar nam miṭizibo. Beshi din ṭiktae fartae
         nae, nichchit binash oibae. 27 Mabude tumrare nanan zatir maze sitrai diba, tain ḳedai dia zeḳano faṭaiba, hono tumrar
         kub ḳom manush zinda roiba. 28 Ou halote tumra manush-ate banail murtir fuza ḳorbae, zetae souke deḳe na, ḳane hune
         na, ḳaito fare na, kunuzat gerano hungito fare na, laḳṛir ar fattoror ota murtir fuza
         ḳorbae. 29 Ta-o hono roia zudi tumra nizor Mabud Allar tallash ḳoro, te tain tumrare didar diba.
         Ḳota oilo, dile-zane ḳator oia tane ḍaḳite oibo. 30 Hesh-mesh tumra mosiboto foṛia hirbar touba ḳoria, tumrar Mabud Allar nam loibae,
         ar tan kushi mafik solbae. 31 Mono rakio, tumrar Mabud Alla Rohmanur Rohim, tain tumrare falaita nae ba binash ḳorta
         nae. Ar tain ḳosom ḳaia tumrar moe-murobbir loge ze oada ar chukti ḳorsoin, itao faurita
         nae.”Alla saṛa dusra kunu Mabud nai32 Hozrot Musae tarare eoḳan ḳoira, “Alla Pake zomino manush foeda ḳorar bad taki oḳon
         forzonto, tumrar agor hokkol zomanar itihash tukao, asta asman-zominor eḳ mata taki
         aroḳ mata tukaia deḳo, Boni Israilor ufre zoto azob goṭona goṭise, ita laḳan dusra
         kunu goṭona goṭse ni? Ba ila kunta kunudin huna gese ni? 33 Ar nuror aguin taki Alla Pakor buli hunar bade, ḳali tumra saṛa dusra kunu zati zinda
         roise ni? 34 Tumra tallash ḳori deḳo, tumrar Mabud Allae tumrar sokur samne Mishor desho tumrar
         lagi zotota ḳorsoin, asta zogotor kunu deb-debie ila ḳorto farse ni? Ila forikka loa,
         kudroti nishana deḳani, laṛai-zuddo ḳora, mozbut ator bol deḳani, boṛo boṛo taijjubi
         lila-ḳela ar ḍor-ḳof deḳaia, zekunu zatire oinno zatir bitre taki bar ḳori ania nizor
         proza banaito farse ni?35 “Te tumra zate furafur buzo, ou Allau oila Mabud, tain saṛa ar kunu Mabud nai, oḳan
         buzanir lagiu tumrare otota deḳani oisil. 36 Tumrare hedaeot ḳorar kiale tain behestor arosh taki tan nizor buli hunaila, ar zominor
         ufre deḳaila nuror agunir kunḍoli. Ou agunir maz taki bar oilo Allai buli tumra huncho.
         37 Tain tumrar moe-murobbi oḳolre mohobbot ḳorta, erlagi erar moutor bade tarar aolad
         oḳolreo fosond ḳorsoin. Ar tain shoeong azir oia tan moha kudroti ḳemota ḳaṭaia tumrare
         Mishor desh taki bar ḳori anchoin. 38 Tan kial asil, tumatan taki boṛo ar boloban zati oḳolre tumrar samnor taki ḳedaia
         hari, tarar desho nia hou hoḳol deshor malikana tumrare dita. Oḳon deḳrae ni, tain
         to ita ḳorsoin.39 “Te oḳonkur ou talim mono rakio, dilor maze gatia toio, huno, ḳali ou Allau ufre asman
         ar tole zominor malik, tain saṛa dusra kunu Mabud nai. 40 Erlagi ami oḳon ze shoriot ar hukum-ahkam zanairam, tumra ita mania solio, teu tumra
         ar tumrar aolad oḳolor balai oibo. Tumrar Mabud Allae siroḳalor lagi tumrare ze desh
         dan ḳorra, ou desho tumrar haeati lamba oibo.”Ashroe ṭaun ṭik ḳora41 Bade Musa nobie Zordan gangor fub-faror tinḳan ṭaun algaila, 42 zate kunu kuni manush bagia gia ou ṭauno zan basaito fare. Ze manshe kun ḳorar kunu
         sinta ba dushmoni bab asil na, ḳali aḳta onichchae ḳeurore marilae, he bagia bonobashi
         bonia ono roito farbo. 43 Tino ṭaun oilo, Ruben ḳandanor lagi morubumir kinarar faṛia tʼol zagar Basir namor
         ṭaun. Sadu ḳandanor lagi Giliod elaḳar Ramut ṭaun. Manosha ḳandanor lagi Bashon deshor
         Gulan ṭaun.Hozrot Musa (a:)-or dusra nosiot (4:44—26:19)Shoriotor hukum-ahkam zanani44 Musa nobie Boni Israilor samne shoriotor ou hukum boean ḳorla, 45 Mishor desh taki bar oia aoar bade, hoḳol hushiarir ḳota, shoriotor niom-ḳanun ar
         hukum-ahkam Boni Israilre zanaila. 46 Tain Zordan gangor fubor faro, Hishbon elaḳar Amuri zatir raza Sihunor deshor Baet-Piuror
         samnor tol zagat ita ḳoila. Mishor taki bar oia aia harle Musa nobie ar Boni Israile
         zuddo ḳori ou bashsha Sihunre araisla. 47 Tara bashsha Sihunor desh ar Bashonor bashsha Uzor desh doḳol ḳorsla. Amuri zatir
         ou duio bashshar bashshai asil Zordan gangor fubor faro. 48 Ornon ḳalor faror Aroar ṭaun taki Sirion faṛ, mani Hormun faṛ forzonto ou duio razar
         shimana asil. 49 Er bitre ase Zordan gangor fubor faror asta elaḳa. Ikṭa Fisga faṛor ṭillar toledi
         Araba shagoror kinara forzonto gese.
         
            

         
      

   
      
         5
Allar deoa ḳas dosh hukum51 Musa nobie tamam Boni Israilre dola ḳoraila, tarare ḳoila, “O Boni Israil, ami oḳon
         zeta hukum-ahkam ar ain-kanun tumrare zanaimu, ita tumra kial ḳori hunio, hunia dilo
         gatia rakio ar amol ḳorio. 2 Amrar Mabud Allae Tur faṛo amrar loge eḳ apush-chukti boail ḳorsoin. 3 Ou chukti tain amrar moe-murobbir loge na ḳoria, amrar loge ḳorsoin, amra zoto zon
         ono zinda asi, amrar loge ḳorsoin. 4 Mabude ou faṛor ufre nuror agunir maz taki tumrar loge samna-samni batchit ḳorsoin.
         5 Tumra agunir ḍore hou shomoe faṛor ufre uṭlae na, erlagi ami tumra ar Mabudor mazḳano
         ubaia, tan mukor buli tumrare hunaisi. Tain ḳoisla,6 “Ami Allau tumrar Mabud. Mishor deshor gulami taki amiu tumrare ḳalas ḳori anchi.7 “Amar bodla tumra dusra kunu devta manio na.8 “Fuza ḳorar kiale tumra kunu murti banaio na, asman, zomin ba fanir tole zotota ase,
         ita kunutar surote murti banaio na. 9 Tumra itar fuza ḳorio na. Itar sheba-zoton ḳorio na. Mono rakio, ami Allau tumrar
         Mabud. Amar faona ebadot ami saiu sai. Amare zera mane na, ami tarar gunar shaza dei,
         tarar foela siṛi taki sair siṛi aolad forzonto+ shaza dei. 10 Oile zera amar ashik bonia amar hukum-ahkam amol ḳore, ami tarar azar azar oarish
         forzonto amar obiram maea-mohobbot deḳaimu.11 “Beḳama kunu ḳarone tumrar Mabud Allar nam muko loio na. Ḳeu zudi ḳamoḳa Mabudor nam
         loe, te kunumonte-u amar shaza taki rehai faito nae.12 “Ar tumrar Mabud Allar hukum mafik, Zummabarre fobitro din manio. 13 Haftar soedin tumra ḳam-ḳaz ḳorio, tumrar dorḳari hoḳol ḳam shario. 14 Oile shat nombor din oilo Zummabar, tumrar Mabud Allar name ziraibar din. I din tumra,
         tumrar fua-fuṛin, gulam-bandin, goru-gadain, tumrar gaut ba ṭauno roura musafir ba
         bin-deshi, ḳeu kunuzator ḳam-ḳaz ḳorio na. Tumar gulam-bandieo tumar laḳan ziraiba.
         15 Mono rakio, Mishor desho taḳte tumrao ola gulam aslae, ar tumrar Mabud Allae tan bolala-mozbut
         kudroti atdi tumrare azad ḳori anchoin. Erlagi tain hukum disoin, tumra Zummabarre
         fobitro din mantae.16 “Tumrar Mabud Allar hukum mafik tumrar ma-bafore ijjot ḳorio. Teu tumrar Mabud Allae
         ze desh dira, hou desho tumrar haeati baṛibo ar tumrar balai oibo.17 “Kun ḳorio na.18 “Zina ḳorio na.19 “Suri ḳorio na.20 “Ḳeuror birudde misa shakki dio na.21 “Foror bour bae lalos ḳorio na. Foror gor-baṛi, zomi-mirash, gulam-bandi, goru-gada,
         ba kunu zinishor bae lalos ḳorio na.22 “Mono rakio, shoeong Mabude tumrare Tur faṛor uforor hou nuror aguin taki, meg ar
         goin andarir bitre taki, kub zure zure ou hukum disoin. Ḳali ou hukum-ahkam saṛa tumrare
         ar kunuta ḳoisoin na. Bade ou kalam oḳolre dui ṭukra fattoror ufre tan kudroti ate
         lekia amar ato disla. 23 Oile tan nuror tozollie zebla faṛ zoler, ermaze tumra nizor ḳane hunlae, hou andarir
         bitre taki Mabudor golar aoaz, hunia tumrar hoḳol ḳandanor amir oḳol, tumrar moe-murobbi
         oḳol amar gese uṭia aila, 24 aia ḳoila, amrar Mabud Allae didar dia tan zalal ar mohima amrare deḳaisoin, nuror
         aguin taki bar oilo tan golar aoaz amra hunchi. Ar oḳon amra buzlam, kunu adom zate
         Alla Pakor loge batchit ḳorar badeo, i adom basia roe. 25 Oile oḳon ḳene amra ino mortam? Kudroti i aguine to amrare zalailibo, amra zudi aro
         besh ḳori amrar Mabud Allar golar aoaz hunat roi, te to nirgat moron oibo. 26 Amrar laḳan ila ar kunu adom zat asoin ni, zera nuror aguin taki zinda Alla Pakor
         golar aoaz hunar badeo zita ase? 27 Te amrar Mabud Allae zotota bataisoin, tan ḳandat gia afneu ota hunia aiukka. Tain
         afnar gese zeta zanaiba, afne aia ota amrare hunaiba. Teu amra ota amol ḳormu.28 “Ar hou shomoe tumra zebla amar loge matirae, shoeong Mabude ita hunla, hunia amare
         ḳoila, ou manush oḳolor mat-ḳota to ami hunchi, tara tumare zeta ḳoisoin ita hoḳolta-u
         bala. 29 Hasau zudi tara amare ola ḍorain, hamesha amar hukum-ahkam mania solar kiali oin,
         te tara ar tarar aolad oḳolor siroḳalin balai oibo.30 “Oḳon tumi lamat zao ar tarare ḳo, tarar tambut firia zaitagi. 31 Oile tumi ono amar ḳandat roio. Ami tumare amar hoḳol hukum-ahkam, ain-kanun ar shoriot
         bataimu, tumi gia tarare ota hikaibae. Teu ami tarare ze deshor doḳoldari diar, hou
         desho gia hari tara ota amol ḳorba.32 “Erlagiu tumrar Mabud Allae tumrare zeta hukum-ahkam disoin, ita zoton ḳoria adae
         ḳorio, itar til foriman her-fer ḳorio na. 33 Tain ze fote solar lagi hukum disoin, ṭik ou fote solio, teu tumra zane basbae, tumrar
         balai oibo, ar tumra ze deshor doḳoldari faibae, hou desho tumrar haeati bout lamba
         oibo.

Allar hukum-ahkam manar lagi minoti61 “Tumrare hikanir niote tumrar Mabud Allae amare ou hukum-ahkam, shoriot ar ain-kanun
         disoin, zate hou ze desh doḳol ḳorar niote tumra Zordan gang far oia zairae, hono
         gia hari tumra ita amol ḳoro. 2 Teu tumra, tumrar huruttain ar tarar aolad oḳole hara zindegi Alla Mabudre ḍoraia
         tan deoa niom ar hukum oḳol amol ḳorio. Ola ḳorle tumra bout din basia roibae. 3 O Boni Israil, tumra amar ḳota huno ar hushiar oia ita amol ḳoro, teu tumrar baf-dada
         oḳolor Mabud Allar oada mafik, hou dud ar mour banḍar ala desho tumrar balai oibo
         ar tumra bout baṛibae.4 “O Boni Israil, huno, Alla amrar Mabud, tainu eḳ. 5 Tumra forteḳe tumrar asta dil, asta zan ar hoḳol bol-shokti dia tumrar Mabud Allare
         mohobbot ḳorio. 6 Aiz ami tumrare ze hukum diar, ita tumrar dilo gatia rakio. 7 Tumra hoḳole tumrar huruttainre ita kial ḳori hikaio. Ar goro boia, fote-gaṭe solar
         shomoe, gumanir shomoe, gum taki uṭar badeo ota befare mata-mati ḳorio. 8 Mono raḳar nishana hishabe ita ato bandia rakio ar ḳofalor maze lagaio. 9 Tumrar duaror soukaṭo ar mul geiṭo lekia rakio.10 “Tumrar baf-dada Ibrahim, Isʼhak ar Iakubor gese tumrar Mabud Allae ḳosom ḳaia ze
         desh deoar oada ḳorsoin, hou desh tain tumrare niba. Hino shundor shundor ar boṛo
         boṛo ṭaun oḳol ase, zeta tumra banaiso na, ḳali emneu faibae. 11 Ar mal-samanae bora hazail-faṛail gor-duar faibae, zeta tumra zugaiso na, fanir kua
         faibae zeta tumra kudiso na, anguror bagan ar zoetunor bagan faibae zeta tumra lagaiso
         na. 12 Oile tumra hushiar roio, ita hoḳolta faia hari maldar bonia tumrar hou Alla Mabudre
         faurio na, zein tumrare Mishor deshor gulami taki ḳalas ḳoria anchoin.13 “Tumrar Mabud Allare ḍoraia solio, ḳali tan ebadot ḳorio, ar tan name ḳosom ḳaio.
         14 Tumra ari-fori zatir deb-debir fuza ḳorio na. 15 Zano to, tumrar Mabud Alla zein tumrar loge asoin, tain nizor faona ebadot faita sainu
         sain. Erlagi hushiar roio, itar fuza ḳorle tain gusae aguin oia tumrare dunia taki
         fusiliba. 16 Tumrar Mabud Allare forikka ḳorat lagio na, zela age hou Masa namor zagat ḳorslae.
         17 Tumrar Mabud Allae tumrare zoto hukum-ahkam, hushiari ar niom-ḳanun disoin, ita tumra
         kial ḳori manio. 18-19 Ar Mabudor nozoro zeta shoṭik, tain zeta bala fain, tumra otau ḳorio, teu tumrar balai
         oibo. Mabude tumrar baf-dadar gese ze desh dibar ḳosom ḳorsoin, hou desh taki tumrar
         dushmonre tain ḳedaia diba. Ar Mabudor oada mafik hou aramor deshor doḳoldario tumra
         faibae.20 “Bobishote zebla tumrar aolad oḳole tumrare zikaiba, amrar Mabud Allae ou zeta hukum-ahkam,
         niom-ḳanun, ar hushiari disoin itar mani kita? 21 Ou shomoe zuaf dio, Mishor desho amra Feraunor gulam aslam, oile Allae tan bolala
         kudroti at dia amrare bar ḳoria anchoin. 22 Mabude amrar sokur samne Feraun ar tar baṛir hoḳolor ufre, asta Mishor deshor ufre
         boṛo boṛo gozobi nishana, bezuita bala-mosibot ar kudroti ḳam deḳaila. 23 Oile amrare tain hou desh taki bar ḳoria anla, zate ze desh dibar lagi amrar baf-dada
         oḳolor gese ḳosom ḳaisla, hou desho amrare far ḳoria doḳoldari dein. 24 Ar tain hukum dila, amra zanu tan hoḳol hukum-ahkam mani, tanre ḍoraia soli, teu amrar
         balai oibo ar amra oḳonkur laḳan hamesha basia roimu. 25 Oḳon amra zudi amrar Mabud Allar hukum mafik tan deoa niom-ḳanun kial ḳoria mani,
         te itau oilo amrar forezgari.”

Deshor bidormir loge dusti ḳorio na71 Hozrot Musae aro ḳoila, “Huno, tumra ze desh doḳol ḳorat zairae, tumrar Mabud Allaeu
         tumrare hono niba ar bout zatire tumrar samne taki ḳedaia hari ita doḳol ḳoraiba.
         Tain Hiṭṭi, Girgashi, Amuri, Kenani, Farizi, Hibbi ar Zibuzi zatire ḳedai diba, i
         shato zatiu forimane tumra taki boṛo ar bolala. 2 Tumrar Mabud Allae zebla itare tumrar ato shofia diba, ou shomoe tumra tarare ekkebare
         binash ḳorilio, tarar loge kunu chukti ḳorio na, ar kunu doea-maea deḳaio na. 3 Itar loge bia-shadir befare kunu chukti ḳorio na. Tumrar fuṛintore tarar fuaintor
         gese bia dio na, ar tarar fuṛinreo tumrar fuaintor lagi anio na. 4 Ḳaron itae tumrar fua-fuṛinre amar ges taki horaia deb-debir fuza ḳoraibo. Teu Alla
         Mabude tumrar ufre gusa oia, loge logeu tumrare binash ḳorba. 5 Erlagi tumra tarar hoḳol fuz-monḍop bangilio, fuzar zaga oḳol binash ḳorio, Ashera-debir
         nishana kuṭi ḳaṭia falaio, ar hoḳol zator murtire aguindi zalaio. 6 Mono rakio, tumrau oilae Alla Mabudor fobitro proza. Duniar hoḳol zatir maz taki tainu
         tumrare nizor proza ar ḳas shompod hishabe alog ḳorsoin.7 “Ḳene alog ḳorsoin? Oinno zati taki tumrar manush beshi otar lagi ni? Na, muṭeu na.
         Tumra to hoḳol zati taki ḳom aslae. 8 Ta-o tain tumrare kub maea-mohobbot ḳoroin, ar tumrar baf-dada oḳolor gese ze ḳosom
         ḳorsla, otar lagiu tumrare alog ḳorsoin. Mabude tan kudroti at lagaia tumrare bar
         ḳoria anchoin, Mishoror bashsha Feraunor at taki ar gulamir desh taki tumrare azad
         ḳorsoin. 9 Oḳon tumra mono rakio, tumrar Mabud Allau oila ashol Mabud. Tainu siroḳalin hok-halal.
         Zera ashik oia tane mohobbot ḳore ar tan hukum-ahkam mane, tain tarar azar azar siṛi
         forzonto nizor oada ḳora zoban ar doya boail raḳoin. 10 Oile zetae bod shaosh ḳoria tan bae fis dilae, tain itare binash ḳoria zoldi ḳori
         bodla dein. 11 Erlagi aiz tumrare ze hukum-ahkam, niom-ḳanun ar shoriot diram, ita kub kial ḳoria
         amol ḳorio.Allar hukum manar furushkar12 “O Boni Israil, tumra ou hukum-ahkamor ḳota ḳan fatia huno, ar ita kial ḳori amol
         ḳoro. Teu tumrar Mabud Allae tumrar baf-dadaintor loge, tan doea-maear befare ḳosom
         ḳaia ze apush-chukti ḳorsla, ita tumrar loge boail raḳba. 13 Tain tumrare maea-mohobbot ḳorba, rohom-borkot diba ar tumrar manshor foriman baṛaiba.
         Tumrare ze desh dibar lagi tumrar moe-murobbir gese ḳosom ḳaisla, ou desho tumrare
         rohom-borkot diba. Tumrare aolad baṛai diba, tumrar baganor fol-mul, ḳetor foshol,
         anguror rosh, zoetunor tel, goru-basur, meṛa-sagol hoḳoltare baṛai diba. 14 Hoḳol zati taki tumra beshi rohom-borkot faibae, tumrar beṭain-beṭin ba tumrar foshur
         falor ḳeu aṭkura roito nae. 15 Alla Mabude tumrare hoḳol laḳan bemar taki basaiba. Mishor desho tumra zeta ḳoṭin
         bemar-azar deḳso, ita tumrare dita nae, ḳali tumrar dushmon oḳolre diba. 16 tumrar Mabud Allae zoto zatir manshore tumrar ato shofiba, itare tumra ekkebare shesh
         ḳorilaio, kunu doya ḳorio na, ar tumra itar devtare fuza ḳorio na, arnae ita tumrar
         fotor ḳaṭa oiba.17 “Tumra hoeto mone mone ḳoibae, amra kilaḳan tarare ḳedaia dimu? Ita zatir manush to
         forimane amra taki bakka beshi. 18 Oile tumra itare ḍoraio na. Feraun ar asta Mishor deshor ufre tumrar Mabud Allae kita
         ḳorsoin, ita tumra faurio na. 19 Mabude ḳoto boṛo boṛo gozob-mosibot ḍalia tarare binash ḳorsoin, ita to nizor soukeo
         deḳso. Tain bout kudroti ḳam, bout laḳan nishana ar tan bolala mozbut at dia tumrare
         bar ḳoria anchoin, ita mono rakio. Ar tumra oḳon zeta zati oḳolre dekia ḍorairae,
         itar ufreo tumrar Mabud Allae ṭik oula goṭaiba. 20 Erbadeo tumrar ges taki lukaia zeguin zita roiziba, tumrar Mabud Allae bingulor fal
         faṭaia ita hoḳolṭire binash ḳorba. 21 Te tumra itare ḍoraio na, zano to, tumrar Mabud Alla zein tumrar loge boshot ḳoroin,
         ein boṛo boeonkor ar mohan. 22 Tumrar Mabud Allae tumrar samne taki aste aste ota zatire ḳedai diba. Oile hoḳolṭire
         to tumra eḳloge ḳedaitae fartae nae, ḳedaile zongli zanuare tumrar sairobae boriziba.
         23 Ta-o tara ekkere binash oar ag forzonto tumrar Mabud Allae tarare bezuita oshantit
         falaia tumrar ato shofia binash ḳoraiba. 24 Tarar raza-bashsha oḳolreo tumrar ato shofiba, tumra dunia taki itar nam miṭailibae,
         itare binash ḳorar ag forzonto ḳeu aia tumrar samne ubanir takkot oito nae.25 “Tumra itar murti oḳolre agunit falaia zalailio. Tarar gotror shuna-rufar bae lalos
         ḳorio na, arnae fando foṛbae. Mono rakio, tumrar Mabud Allae itare ginnain. 26 Ginnar kunu zinish tumrar goro haraile tumrao otar laḳan bonizibae. Borong tumrao
         itare kub ginnaio ar tuchcho ḳorio, ita to lannoti.

Shudinor ḳalo Allare faurio na81 “Oḳon ami tumrare ze hukum diram, tumra kub kiali oia ita amol ḳorio, teu tumra basia
         roibae, tumrar aolad baṛibo, ar tumrar moe-murobbir gese Mabude ḳosom ḳaia ze desh
         dibar oada ḳorsoin, hou desho hamaia doḳol ḳortae farbae. 2 Ar tumra mono rakio, tumrar Mabud Allae ou sallish bosore morubumir mazdi tumrare
         kila loia aisla, tumrar boṛai-beṭagiri bangibar lagi, ar tumra tan hukum-ahkam manbae
         ki na oḳan forikka ḳorar niote, tumrar dilor ḳobor zanar lagi tain tumrare noto ḳorsoin.
         3 Tumrar moe-murobbire ḳani-kuraki na dia ufash raḳla, bade ze ḳani tara sinta na, manna
         namor ou ḳani ḳaoaia tain tumrar boṛai-beṭagiri bangisoin. Tain tumrare hikaita saila,
         ḳali ruṭi ḳaileu manush base na, borong Allar forteḳ kalameu manshor zan base. 4 Ou sallish bosoror maze tumrar gotror ḳafoṛ-sufoṛ nosṭo oise na, din-rait aṭileo tumrar
         fao fulche na. 5 Oḳon tumrar dilo gatia rakio, bafe zela nizor fuare shashon ḳore, tumrar Mabud Allae
         tumrareo ola shashon ḳoroin.6 “Tumra nizor Mabud Allar hukum-ahkam amol ḳorio, tan fote solio, ar tanre ḍoraio.
         7 Tumrar Mabud Allae tumrare ze aramor desho nira, i zagat faṛ-forbot, faṛia gang, fanir
         zorna ase, ar maṭir toleo fani ase. 8 Hino gom, barli, angur, ḍumur gas, anuar fol, zoetunor tel ar mou ase. 9 Hi desho bout ḳani-fani faibae, kuntar obab tumrar oito nae. Hinor fattoror maze lua
         ase, honor faṛ kudile tumra tama-fitol faibae. 10 Hou desho feṭ boria ḳana-fina ḳaia harle tumrar Mabud Allar deoa ou aramor deshor
         lagi tan shukria adae ḳorio.11 “Ta-o tumra hushiar roio, tumrar Mabud Allare kunu shomoe faurio na, ar ami oḳon tumrare
         zeta hukum-ahkam, niom-ḳanun, ar shoriot zanairam, ita amol ḳorte kunu gafloti ḳorio
         na. 12 Hono gia feṭ bori ḳana-fina ḳaia, shundor ḳori gor-baṛi banaia, 13 tumrar goru-sagolor fal boṛo ḳoria, shuna-rufa zomaia, hoḳol monte don-samana baṛia
         harle hushiar roio. 14 Tumrar dilre boṛai-beṭagiri ḳorte dio na. Ar hou Alla Mabudre faurio na, zein tumrare
         Mishor desh taki, hou gulami taki bar ḳoria anchoin. 15 Tain to tumrare bezuita bifod-afode bora biraṭ morubumi taki, ḳoṭin bishakto haf,
         bishakto ḳakṛa-bisae bora fotedi tumrare far ḳori anchoin. shokto fattoror bitor taki
         tumrar lagi fani bar ḳorsoin. 16 Tain hou morubumir maze tumrare manna ḳabaisoin, zetar nam tumrar moe-murobbi oḳole
         hunchoino na. Tumrar bitoror boṛai-beṭagiri bangibar lagi, ar tumrare forikka ḳorar
         nioteu ita ḳorsoin, zate heshe tumrar balai oe. 17 Tumra mone mone ḳoio na, amar nizor bol-shoktie nizor ḳamai dia doni oisi. 18 Oile tumrar nizor Mabud Allae tumrar moe-murobbir gese ḳosom ḳaia zeta oada ḳorsla,
         ota oḳon furafur ḳorar lagi tumrare i don-samana disoin, erlagi tanre mono rakio.19 “Tumra zudi kunu din tumrar Mabud Allare faurilao, ar deb-debir fuza ḳorat lago, otar
         ḳezmot ba bozona ḳoro, te ami oḳon tumrare hushiari diar, tumra nichchit binash oizibae.
         20 Tumrar Mabud Allar hukum-ahkam na manle, tumrar samne hou zeta zati oḳolre tain binash
         ḳorsoin, tumrareo ola binash ḳorba.”

Boni Israilor ḳaijja ar naformani91 Hozrot Musae aro ḳoila, “O Boni Israil huno, tumra taki bout bolala ar forimane bout
         beshi, boṛo boṛo zatir deshre doḳol ḳorar lagi oḳon Zordan gang far oia zaibae, tarar
         ṭaun oḳolo boṛo boṛo, ou ṭaunor baunḍorir oal asmano soilise. 2 Tara oila usa-muṭa foeluan, era hoḳolu Anaki bongshor manush. Tumra to ageu tarar
         befare huncho, Anaki oḳolor loge lagar takkot ḳar ase? 3 Oile tumra oḳan mono rakio, tumrar Mabud Alla to tumrar age age zaira, tain zalaia
         sarḳar ḳorra agunir laḳan. Tainu itare domaia tumrar tolua banaiba. Teu Mabude age
         zelaḳan ḳoisla, tumra olau tarare ḳedai dia zoldi ḳori binash ḳorbae.4 “Tumrar Mabud Allae zebla tumrar samne taki tarare ḳedaia diba, hou shomoe tumra mone
         mone ḳoio na, amrar forezgarir fol hishabe Mabude amrare ou desh doḳol ḳorar lagi
         anchoin. Ashole hou zati oḳolor naformanir lagiu Mabude tarare tumrar samne taki ḳedai
         diba. 5 Tumrar forezgari ba shototar lagi to hi deshor doḳoldari fairae na, borong hou zatir
         naformanir lagi, ar tumrar Mabud Allae tumrar moe-murobbi Ibrahim, Isʼhak ar Iakubor
         gese ze oada ḳorsla, oḳan furon ḳorar lagi, tainu tumrar samne taki itare ḳedaia diba.
         6 Erlagi tumra zania rakio, tumrar forezgari dekia to tumrar Mabud Allae ou aramor deshor
         doḳoldari tumrare dira na, tumra oilae gaṛteṛa-ekguia zati.Shunar basuror fuza7 “Ar hou morubumir maze tumra kila nizor Mabud Allar gusa tulaislae, ikan mono rakio,
         kunudin faurio na. Mishor desh saṛia aoar din taki oḳano aoa forzonto, hamesha tumrar
         monor bitre Mabudor birudita ase. 8 Tur faṛor mazeo tumra Mabudor gusa tulaislae, erlagi tain tumrare binash ḳorilta saila.
         9 Mabude tumrar loge ze apush-chukti boail ḳorsoin, ou chukti nama leḳa duio ḳan fattor
         anar lagi ami faṛo uṭislam, sallish din sallish rait kunu dana-fani na ḳaia ami ruza
         aslam. 10 Ar Mabude tan fobitro ator anguildi leḳa hou duio ḳan fattor amare dila. Tumra hoḳol
         zedin Tur faṛo aia dola oilae, ou din Mabude zalail agunir maz taki tumrare zeta bataisla,
         ou duio fattoror maze to ota leḳa asil.11 “Hou sallish din ar sallish raitor bade Mabude ou chukti nama leḳa fattor duio ḳan
         amar ato dila. 12 Dia ḳoila, zao, tumi zoldi ḳori lamat zao, ḳaron tumi zeta manshore Mishor taki bar
         ḳoria ancho, ita ku-fote gesoingi. Amar batail fot taki tara oto zoldi be-foti oigese,
         tara fuza ḳorar lagi shuna golaia eḳ murti banaise. 13 Mabude amare aro ḳoila, ami to ita manshore deḳlam, ita boṛo gaṛteṛa-ekguia zati.
         14 Oḳon tumi amar ges taki hori zao, kunu bada dio na, ami itare binash ḳorilimu, dunia
         taki itar nam miṭailimu. Ar tumar maz taki eḳ noea zati foeda ḳormu, ita aro boṛo
         aro bolala zati oibo.15 “Teu ami faṛ taki lamia ailam, faṛor ufre aguin zoler, ar amar ato asil chukti nama
         leḳa hou duio ḳan fattor. 16 Bade ami sailam, saia deki tumra nizor Mabud Allar dorbaro guna ḳorrae. Tumra fuza
         ḳorar lagi shuna golaia format ḍalia eḳ gorur basur banailae. Mabudor batail fot saṛia
         tumra oto zoldi be-fote gelaegi! 17 Erlagi ami ou duio ḳan fattor amar at taki falai dilam, teu ita bangia tumrar sokur
         samne ṭukra ṭukra oigelo.18 “Mabude zetare nafosond ḳoroin, olaḳan guna ḳoria tumra tan gusa tulailae, erlagi
         ami agor laḳan hirbar sallish din sallish rait kunu dana-fani na ḳaia, tan samne soizdat
         foṛi roilam. 19 Mabudor bezuita gusare ami kub ḍorailam, tain gusae aguin oia tumrare binash ḳorilta
         saila, oile oubaro tain amar foriad hunla. 20 Mabude Harunor ufreo kub gusa oia tanre shesh ḳorilta saila, teu ami Harunor lagio
         tan dorbaro minoti ḳorlam. 21 Ar tumrar gunar atiar mani tumrar banail hou basuror murtire agunit falaia zalaia
         sarḳar ḳorlam. Ogur zalail ṭukrare fishia sali banaia faṛia gangor fanir futor maze
         falailam.22 “Tumra to Taberat, Masat ar Kibrut-Hutaba namor zagat Mabudor gusa tulaislae. 23 Erbade Kadesh-Bornea taki roana oar ḳalo Mabude zebla ḳoila, ami tumrare aramor ze
         desh dan ḳorsi, tumra gia oḳan doḳol ḳoro, hou shomoyo tumra nizor Mabud Allar hukumor
         birudita ḳorlae, tanre manlae na, tan ḳotareo ekin ḳorlae na. 24 Ashole ami zedin taki tumrare sini, hou din takiu dekiar, tumra hamesha Mabudor hukumor
         ulṭa solrae.25 “Zai ouk, Mabude tumrare binash ḳorar ḳota ḳoae ami sallish din sallish rait, tan
         samne soizdat foṛi roilam. 26 Ami tan dorbaro minot ḳori ḳoilam, O Mabud Moula, tumi erare binash ḳorio na, era
         to tumaru bonda, tumaru ḳas shompod. Tumar kudroti ḳam dia, tumar nizor bolala atdi
         zetare Mishor desh taki bar ḳori ancho, itare mario na. 27 Itar boitolgiri, naformani ar gunar bae na saia, tumi ḳali tumar gulam Ibrahim, Isʼhak
         ar Iakubor ḳota mono ḳoro. 28 Oḳon tumi zudi itare marilao, te tumi ze desh taki amrare bar ḳoria ancho, hou deshor
         manshe ḳoibo, Mabude tan oada ḳora desho itare nita farsoin na, ba tarare ingsha ḳoria
         zane marar lagi ou morubumit nisoin. 29 Ashole era to tumaru bonda, tumar nizor shompod. Tumar afon kudroti at lagaia, tumar
         bol-takkot ḳaṭaia erare Mishor taki bar ḳoria ancho.”

Allai chukti namar fattor hirbar dila101 Hozrot Musae tarare ḳoira, “Hou shomoe Mabude ḳoila, tumi fattor ḳaṭia agor laḳan
         duḳan ṭukra banao, ar oḳnain loia faṛor ufre uṭia amar daro ao. Erloge laḳṛidi eḳṭa
         shonduḳo banaio. 2 Tumi age ze dui ṭukra fattor bangiliso, hou fattoror ufre zeta leḳa asil, ota ami
         ou duio fattor ṭukrar ufre hirbar lekia dimu, bade tumi oḳnain nia hou shonduḳor bitre
         toibae.3 “Hukum faia ami babla laḳṛidi eḳ shonduḳ banailam, ar dugu fattor ḳaṭia agor laḳan
         dui ṭukra ḳorlam, bade ou duio ṭukra ato loia ami faṛor ufre uṭlam. 4 Uṭia harle Mabude hou foela duio fattor ṭukrar ufre zeta lekisla, ota hirbar ou duio
         ṭukrar ufre lekia amare dila, ou leḳa aeat oilo, shoriotor ḳas dosh hukum. Age zedin
         tumra hoḳol Tur faṛo aislae, hou din Mabude zalail agunir maz taki tumrare ou hukum-ahkam
         bataisla. 5 Bade ami faṛ taki lamat lamia aia amar banail hou shonduḳor bitre duio ḳan fattor
         toilam, zela Mabude hukum disla. Ita oḳono hono ase.”6 (Boni Israile Birut-boni-Iakan taki roana oia Muserat gelagi. Ou zagat Harun nobir
         ufat oae, tanre ono dafon ḳora oilo. Bade tan bodla tan fua Ali-Azor fordan imam oila.
         7 Bade Boni Israilor kafela Gudgudat gelagi, hon taki Zotbatat gela, i zagat fanir fut
         ala bout ḳal-nala asil. 8 Ou shomoe taki Mabude Lebi ḳandanre fosond ḳorla shahadot shonduḳ boia nibar lagi,
         Mabudor ebadot-bondegi ḳorar niote tan samne azira dibar lagi, ar tan name manshore
         dua dibar lagi. Ou imamoti ḳam tara oḳono ḳorra. 9 Otar lagi Lebi ḳandanor manshe Boni Israilor dusra ḳandan oḳolor laḳan zomi-zomar
         kunu baṭ ba kunu mirashdari faila na. Tumrar Mabud Allar zoban mafik shoeong Mabudu
         oila tarar mirash.)10 Hozrot Musae tarare ḳoila, “Agor baror laḳan ibaro ami sallish din sallish rait Tur
         faṛor ufre aslam, ibaro Mabude amar foriad ḳobul ḳorla, tain tumrare binash ḳora bad
         dilaila. 11 Bade Mabude amare ḳoila, tumi uṭo, uṭia agedi aguanir lagi ota manshore zuit ḳoria
         tarar ag oia roana deo, ami tarar moe-murobbi oḳolor gese ze desh dibar lagi ḳosom
         ḳaia oada ḳorsi, tara hou desho gia ita doḳol ḳorouk.Allar ashik oia tan hukum-ahkam mano12 “O Boni Israil, huno, tumrar Mabud Allae tumrar gese kita sain. Tain saira, tumra
         ḳali tan ḍor-ḳof bitre raḳo, tan fote solo, tanre mohobbot ḳoro, tumrar asta dil-mon
         dia tan ebadot-bondegi ḳoro. 13 Ar tumrar balair lagi aiz ami tumrare Mabudor ze hukum-ahkam ar shoriot diram, ita
         furafur amol ḳoro.14 “Zano to, asman ar asmani hokkolta, zomin ar zominor tamam samana to tumrar Mabud
         Allar. 15 Ta-o tumrar moe-murobbir bae tan ṭan taḳae, tain erare mohobbot ḳorta. Tarar bade
         tarar aolad oḳolre mani, oḳonkur zomanar duniar hoḳol zatir maz taki ḳali tumrare
         fosond ḳorsoin. 16 Erlagi tumrar zarzir dilor mosolmani ḳorao, gaṛteṛa naforman bonia roio na. 17 Mono rakio, tumrar Mabud Alla to hoḳol deb-debir ufre, munib oḳolor munib, tainu mohan,
         boloban ar ḍor-ḳof foeda ḳorra Alla. Tain kunu fokkofati ḳoroin na, gush ḳain na.
         18 Etim oḳol ar ṛaṛi beṭintor bae hok insaf ḳoroin, ar tumrar loge boshot ḳorra bin-deshi
         oḳolre ḳaoa-findar hoḳolta dia tan mohobbotor forman deḳain. 19 Age to Mishor desho tumrao ola bin-deshi aslae, erlagi bin-deshi manshore tumra maea-mohobbot
         ḳorio. 20 Tumra nizor Mabud Allare ḍoraia solio, tan ebadot-bondegi ḳorio, tan ashik bonia roio,
         ar ḳali tan name ḳosom ḳaio. 21 Tainu tumrar tarifor kuṭi, tainu tumrar Alla. Tumra nizor souke zoto asanok taijjubi
         ar bezuita kudroti ḳam deḳso, ita hokkolta to tumrar lagi tainu ḳorsoin. 22 Tumrar zeta moe-murobbi Mishor desho gesla, era asla muṭ shottoir zon, ar oḳon tumrar
         Mabud Allae tumrare asmanor terar laḳan ḳorsoin, zeta gonia fuṛail zae na.

111 “Erlagi, O Boni Israil, tumra nizor Mabud Allare mohobbot ḳorio, ar tan morzi zugaia
         solio, tan deoa shoriot, hoḳol niom-ḳanun, hukum-ahkam hor-hamesha manio. 2 Tumra oḳon mono rakio, ita ami tumrar huruttaintore na ḳoia ḳali tumrar gese ḳoiar,
         tara to tumrar Mabud Allar hedaeot deḳse na, ita sineo na. Tumrar gese tan afon mohima,
         tan kudroti ator bahaduri, 3 ar Mishoror bashsha Feraunor ufre, tar asta deshor ufre tain zoto nomunar kudroti
         lila-ḳela deḳaisoin ita to tara deḳse na. 4 Tara Mishoror sifai dol, itar guṛa, guṛar gaṛin ar itare tain kila Nil doriat buṛ
         maria ekkere binash ḳorsoin, itao to deḳse na, 5 ou zagat aia tumra fousibar age morubumir maze tain tumrar ufre zotota goṭaisoin,
         tumrar huruttainte itao deḳse na. 6 Tain Ruben ḳandanor Iliabor fua Daton ar Abiramre ze shaza disoin mani, duniar maṭi
         faṭia a ḳoria asta Boni Israilor mazḳan taki tarare gilililo, tarar bou-baichchain
         shudda asta foribar, tarar gor-duar, ar heman-zanuar shoho hoḳol mal-samana maṭir
         tole hamaigelo, itao era deḳse na. 7 Oile tumra nizor souke Mabudor hoḳol kudroti lila-ḳela deḳso.Allar hukum-ahkam manle deshor lab8 “Te oḳon ami tumrare zela hukum diram, tumra ita hokkolta manio, teu Zordan gang far
         oia ze desh doḳolor lagi zairae, tumra bolala bonia honor doḳoldari faibae. 9 Mabude tumrar moe-murobbi oḳolre ar tarar aolad oḳolre ze desh dibar lagi ḳosom ḳaisla,
         dud ar mour banḍar ala hou aramor desho tumrar haeati lamba oibo. 10 I deshḳan to hou Mishor deshor laḳan nae zeḳan taki tumra bar oia aiso, mono or ni,
         hag-torḳarir ḳet zela fani dein, hou desho bisi bain dia harle tumra faor naoṛa dia
         ola fani hisitae? 11 Oile gang far oia ze desh tumra doḳol ḳorat zairae, i desho faṛia tol zaga ar faṛ-forbote
         bora, i zomine Allar deoa megor fani ḳae. 12 Tumrar Mabud Allae i deshor kial raḳoin. Bosoror foela taki hesh forzonto tan doya
         nozor taḳe i zominor ufre.13 “Te ami aiz tumrare zela hukum diar, ita tumra kub kiali oia manio, tumrar Mabud Allare
         mohobbot ḳorio, ar furafur dile-zane tan ebadot-bondegi ḳorio. 14 Teu Mabude zorur mafik bosoror foela ar shesheo rohomoti meg dia, tumrar ḳetor foshol,
         anguror rosh, zoetunor tel hokkolta zugan diba. 15 Tumrar foshur falor lagi zomino gash diba, tumra tusṭo oia ḳani-fani ḳaibae.16 “Ta-o tumra hushiar roio, arnae tumrar mon ku-fote zaibogi, ar tumra be-foti bonia
         deb-debir fuza ḳorbae, itare boḳti ḳorbae. 17 Ila ḳorle tumrar ufre Mabudor gusar aguin gorom oibo, tain asmanor rohomoti duar bond
         ḳoriliba, teu meg-fani bond oia zomino ar foshol folito nae, ar Mabude tumrare ze
         desh dan ḳorra, hou aramor desh taki tumrare zoldi ḳori fusia falail oibo. 18 Erlagi tumrar monor maze, tumrar dilor bitre amar ou hukum ḳan gatia rakio, tumrar
         duio ato ita nishana hishabe bandia toio, ar ḳofalor mazeo lagaio. 19 Tumrar huruttaintoreo ita hokkolta talim dio. Tumra goro roar shomoe, fote-gaṭe aṭibar
         shomoe, hutibar shomoe ar hutono taki uṭia harle hamesha ota befare batchit ḳorio.
         20 Ita lekia tumrar baṛir geiṭo ar duaror soukaṭo lagaio. 21 Ita manle Mabude tumrar moe-murobbir gese ze desh dibar ḳosom ḳaisla, hou desho tumra
         ar tumrar aolador haeati otodin roibo, zotodin i duniar ufre asman roibo.22 “Aiz ami tumrare zeta hukum-ahkam diar, tumra zudi kub kiali oia ita mano, tumrar
         Mabud Allare mohobbot ḳoro, tan batail fote solo ar tan ashik bonia ro, 23 te Mabude tumrar samne taki hou deshor hoḳol zatire bar ḳori diba, teu tumra nizor
         taki aro boṛo boṛo ar bolala zatire ḳedaia honor doḳoldari faibae. 24 Tumrar faodi zeta zagar ufre aṭibae, ita hoḳol zaga tumrar doḳolo aibo. Douknor morubumi
         taki Lebanon forzonto, Furat gang taki foismor doria forzonto doḳoldari faibae. 25 Kunu beṭa tumrar samne ubanir takkot oito nae, tumra hou deshor zeḳano zaibae, oḳanor
         mansheu tumrare ḍoraiba, tarar bitre ḳafibo, ita tumrar Mabud Allae tan nizor oada
         mafiku ḳoraiba.26 “Huno, aiz ami tumrar samne rohomot ar lannot duiota deḳailam. 27 Ami oḳon tumrare zela hukum dilam, tumrar Mabud Allar ou hukum-ahkam zudi tumra mano,
         te tumra ou rohomot faibae. 28 Ar ita na mania tumra zudi tumrar Mabud Allar hukumor ulṭa solo, i fot taki horia
         kunu deb-debir ḳore ḳore zao, te tumra lannoti oibae.29 “Tumra ze desh doḳol ḳorar lagi zairae, tumrar Mabud Allae zebla tumrare hou desho
         nia haraiba, haraia harle tumra ou rohomotor ḳota Gorisim faṛor ufre uṭia elan ḳorbae,
         ar ou lannotor ḳota elan ḳorbae Ibal faṛor ufre uṭia. 30 Tumra to sino, Zordan gang far oia fotor foismedi Gilgolor daro ou duio faṛ ase, Araba
         namor tol zagar bashinda Kenani oḳolor deshor Murir elon bonor ḳandar ou duio faṛ
         sino na ni? 31 Mono rakio, tumrar Mabud Allae tumrare ze deshor doḳoldari dira, Zordan gang far oia
         hou desho hamaia hari tumra zebla hono boshot ḳorbae, 32 hou shomoe tumra ou hukum-ahkam ar niom-ḳanun kub kial ḳoria amol ḳorio, zeta oḳon
         tumrare ḳoilam.

Ḳas ebadot ḳana banani121 “O Boni Israil, tumrar moe-murobbir Mabud Allae tumrare ze deshor doḳoldari disoin,
         hou desho gia amar batail ou hukum-ahkam ar niom-ḳanun hor-hamesha mania solio. 2 Honor zoto zatire ḳedaia hari tumra doḳoldari fairae, tarar huru-boṛo hoḳol faṛ-forbotor
         ufre, dal-fala melail tortaza hoḳol gasor tole tara zeta deb-debir fuza ḳoroin, tumra
         ita deb-debir astana bangia ekkebare surmar ḳorilaio. 3 Tarar hoḳol boli ḳana bangilio, fuzar fattor oḳol surmar ḳorio, Ashera-debir nishana
         kuṭi oḳol aguindi zalailio, tarar banail murti oḳol bangilio, itar nam hi zomin taki
         furafur fusia falaio.4 “Ar tarar deb-debir fuzar nomunae tumrar Mabud Allar ebadot-bondegi ḳorio na. 5 Oile tumrar Mabud Allae tumrare didar-doroshon dibar kiale, tan nizor boshot ḳana
         hishabe, tumrar hoḳol ḳandanre deoa zaga taki, tain ze zagare fosond ḳorba, tumra
         tan ebadotir lagi hou zagat azir oio. 6 Tumra zarzir zalail kurbani, hoḳol zator foshu kurbani, hoḳol ruzi-ruzgaror dosh baṭor
         eḳ baṭ, lilla-sodga, mannotor kurbani, dan-ḳoerat ar tumrar foshur foela baichchare
         ou zagat anio. 7 Oḳano tumrar foribaror hoḳolre loia, tumrar Mabud Allar samne ḳana-fina ḳorio, ar
         tan rohom-borkot faoa hoḳol laḳan ḳamai-ruzgaror lagi kushi-bashi ḳorio.8 “Ar oḳon amra zela zemne kushi omoneu solram, hono gia harle tumra ila ḳorio na. 9 Tumra shuḳ-shantie boshot ḳorar lagi tumrar Mabud Allae ze zagar doḳoldari dira, tumra
         to oḳono hino geso na. 10 Ta-o tumra zebla Zordan gang far oia, tumrar Mabud Allar deoa desho gia boshoti ḳorbae,
         hou shomoe Mabude tumrar sairo galar dushmonor at taki shanti dia harle, 11 tain nizor Baetulla Shorif hishabe ze zagare fosond ḳorba, hou zagat tumra amar batail
         hoḳolta loia azir oio. Tumrar zalail kurbani, hoḳol zator kurbanir foshu, hoḳol ruzi-ruzgaror
         dosh baṭor eḳ baṭ, lilla-sodga, dan-ḳoerat ar hoḳol nomunar mannotor kurbani loia
         ono aio. 12 Aia tumrar Mabud Allar samne tumra nize, tumrar fua-fuṛin, tumrar bandi-gulam, tumrar
         gau ar ṭaunor Lebi ḳandanor manush oḳol, zera tumrar laḳan kunu zaga-zomi faise na,
         tumra hoḳole milia kushi-bashi ḳorio. 13 Ar kub hushiar roio, tumra nizor fosond moto zesa zagat zalail kurbani dio na. 14 Borong tumrar ḳandan oḳolre deoa zomin taki tain ze ḳandanor zaga fosond ḳorba, ḳali
         hou zagat zalail kurbani adae ḳorio, ar hou zagar lagi amar batail hoḳol ḳam-ḳaz ḳorio.15 “Ta-o tumrar monor shok oile fak-nafak haloteo hoḳoleu zekunu zator zongli orinor
         gust ḳaoa zela zaiz ase, ola tumrar Mabud Allar rohom-borkote faoa foshure zobo ḳoria,
         tumrar elaḳar gau ba ṭauno ḳaitae farbae. 16 Ḳali tumra kunu lou ḳaio na, loure fanir nomunae maṭit ḍali dibae.17 “Tumrar hoḳol zator foe-fosholor, anguror shorbotor ar telor dosh baṭor eḳ baṭ, tumrar
         goru-sagolor foela baichcha, tumrar mannotor hoḳolta, tumrar lilla-sodga, dan-ḳoerat,
         ita kuntau tumrar boshoti elaḳar kunu gaut ba ṭauno ḳaio na. 18 Ita ḳali tumrar Mabud Allar fosond ḳora zagat nia tan samne ḳaio. Tumra nize, tumrar
         fua-fuṛin, tumrar gulam-bandi, ar tumrar gau ba ṭaunor Lebi ḳandanor manshe ḳaiba.
         Tumrar hoḳol nomunar ḳam-ḳazor maze nizor Mabud Allar samne kushi-bashi ḳorio. 19 Ta-o tumrar desho zotodin boshot ḳorbae, otodin Lebi ḳandanor manshor ufre kial-nozor
         rakio.20 “Tumrar Mabud Allae tan oada mafik tumrar deshor shimana baṛaia harle, tumra zebla
         gust ḳaibar niote ḳoibae, gust ḳaitam mone sar, hou shomoe tumrar monor shok miṭaia
         gust ḳaio. 21 Tumrar Mabud Allae Baetulla Shorif hishabe ze zaga fosond ḳorba, hi zaga zudi tumrar
         boshot ḳana taki bakka duroi oe, te tumra amar batail hukum mafik tumrar Mabudor deoa
         goru-sagolor fal taki foshu nia zobo ḳorio, ar zarzir gau ba ṭauno nizor kushie gust
         ḳaio. 22 Shikaror zongli orinor gustor laḳan tumra ita ḳaio, fak-nafak halote hoḳoleu ḳaio.
         23 Oile hushiar roio, lou ḳaio na, lou oilogi zan, tumra gustor loge zan ḳaio na. 24 Tumra kunumonte-u lou ḳaio na, itare fanir nomunae maṭit ḍali dio. 25 Tumra lou ḳaio na, Mabudor nozoro zeḳṭa shoṭik, oḳṭa amol ḳorle tumra ar tumrar bobishot
         aolad oḳolor balai oibo.26 “Mabudor fosond ḳora zagat tumrar fak-fobitro zinish ar mannotor zinish loia zaio.
         27 Tumrar Mabud Allar kurbani ḳanar ufre tumrar zalail kurbanir gust ar lou zalaio. Oile
         tumrar oinno hoḳol kurbanir lou kurbani ḳanar maze ḍalio ar i kurbanir gust tumra
         ḳaio. 28 Tumra ar tumrar bobishot aolad oḳolor zate hor-hamesha ae-unnoti oe, otar lagi tumra
         amar batail ou hukum ḳanain zoton ḳori manio, ila solle tumra Alla Mabudor nozoro
         zeta shoṭik ar bala, oṭau tumra ḳorbae.29 “Tumra zoto zatire be-doḳol ḳorbae, tarare tumrar Mabud Allae tumrar samnor taki ḳedaia
         harle, tumra zebla hou deshor doḳoldari faia hono boshot ḳorbae, 30 hou shomoe tumra hushiar roio, arnae tumrao tarar fando foṛia tarar devtar bozona
         ḳoria zudi ḳo, ota manshe zela tarar deb-debir fuza ḳoroin, amra-o ola tarar laḳan
         fuza ḳortam. 31 Ḳobordar! Tumrar Mabud Allar ebadot-bondegi tarar fuzar nomunae ḳorio na. Tara to
         zarzir deb-debir name Mabudor nafosondor hoḳol nomunar aḳam-kuḳam ḳore, emonki tarar
         deb-debir name nizor fua-fuṛinre agunit zalaia boli dilae.32 “Te ami tumrare zeta hukum-ahkam zanailam, tumra ḳali otau manio. Itar loge dusra
         kunta baṛaio na, ar kunta bado dio na.

Bonḍo pir-dorbesh ar murti fuzaḳarir bisar131 “Oḳon tumrar mazor kunu pir-dorbeshe ba isteḳana ḳorrae kunta goṭibo ḳoia zudi agam
         ḳobor zanae, ar kunu keramotir ḳota ḳoe, 2 ḳoar bade hasau zudi ola foli zae, ar ou zoneu kunu deb-debir ḳota hunaia tumrare
         ḳoe, solo, amra gia hou devtar fuza ḳori, 3 te tumra ou pir-dorbesh ba isteḳana ḳorrar ḳota manio na. Mono rakio, tumra zane-forane
         tumrar Mabud Allare mohobbot ḳorrae ki na, ouḳan zasai ḳorar lagi tumrar Mabud Allae
         tumrare forikka ḳoroin. 4 Tumra nizor Mabud Allar hukum mafik solio, ḳali tanre-u ḍoraio, tan hukum-ahkam manio,
         tan kalam hunia amol ḳorio, tan ebadot-bondegi ḳorio, ar tan ashik bonia roio. 5 Erlagi hou bonḍo pir-dorbesh ba isteḳana ḳorrare zane mari laio. Mono rakio, tumrar
         ze Alla Mabude tumrare Mishor desh taki bar ḳoria anchoin, gulami taki tumrare azad
         ḳorsoin, ou bonḍoe to tumrare hou Mabudor birudde naformanir lagi ṭaner, tumrar Mabud
         Allar batail fot taki be-foti banaito sar. Erlagi tumrar maz taki ou ḳarafire binash
         ḳorilaibae.6 “Oḳon tumrar afon bai, tumrar nizor fua ba fuṛi, tumrar zanor ṭukra bou, ba tumrar
         maear bondu aia zudi niralae ḳoe, solo, amra gia deb-debir bozona ḳori. Ita devtain
         tumar ba tumar baf-dadar osina, 7 tumar ash-fash elaḳar ba duroir deshor kunu devta ouk, duniar eḳ shimana taki arek
         shimanar zekunu zatir zekunu devta ouk, 8 he zudi tumare hono nito sae, te tumi zaio na, tar ḳota hunio na, tare doya deḳaio
         na, tar zan basaio na, ar lukanir zaga dio na. 9 Tare nichchit zane marilaio. Zane mari laoar lagi foela tumar nizor atdi shuru ḳoro,
         bade hoḳole aia shorik oiba. 10 Ogure fattordi iṭaia zane marilio, he to tumare hou Alla Mabudor ebadoti taki horaia
         ku-fote nito sar, zein tumare Mishor deshor gulami taki azad ḳoria anchoin. 11 Ogure mari laoar ḳobor hunia hoḳol Boni Israile ḍoraiba, erbade ila naformani ḳorar
         shaosh ar ḳeuror oito nae.12 “Tumrar Mabud Allae tumrar boshot ḳanar lagi ze gau ar ṭaun oḳol dan ḳorra, ita kunu
         zagar befare tumra zudi huno, 13 honor Boni Israilor mazor kunu naformanor dol bar oia, hou zagar manshore be-fote
         nibar lagi ḳor, solo, amra gia noea noea deb-debir fuza ḳori. 14 Te tumra kub balamonte kuz-ḳobor loio ar todonto ḳorio. Todonto ḳoria zudi ita ḳamor
         forman mile, 15 te honor hoḳol bashindare zane marilio. Hou gau ba ṭaunor hoḳol manush ar poshu-pongkire
         toluardi ḳaṭilio. 16 Hin taki ana hoḳol mal-samana bondor maze nia zalailio. Hou asta gaure ba ṭaunreo
         zalail kurbanir laḳan zalaia sali ḳorio. Hou zagare siroḳalor lagi binash ḳorio, ḳeu
         zanu kunudin hino kunta banaito na fare. 17 Mabudor bezuita gusa taki rehai faoar lagi, honor kunu mal-samana zanu tumrar gese
         na roe, ita to lannoti mal. Teu Mabude tumrare rohom-borkot, ar doea-maea ḳorba, tumrar
         baf-dadar logor oada mafik tain tumrar aolad-oarish baṛaiba. 18 Ḳali aiz ami tumrare zeta hukum-ahkam zanaiar, ota hoḳolta manio, Alla Mabudor kushi
         mafik solia tumrar zindegi ḳaṭaio.

Halal haram ḳani141 “Tumra to tumrar Mabud Allar ḳas proza. Erlagi tumra kunu murdar lagi ḳanda-ḳaṭi ba
         ahazari ḳorat gia, nizor shorilre ḳaṭa-sira ḳorio na, ar matar samnor galar sul ḳamaio
         na. 2 Mono rakio, tumra oilae nizor Mabud Allar ḳas fobitro zati. Duniar hoḳol zatir maz
         taki, Mabude tan ḳas proza ar tan nizor shompod hishabe tumrare alog ḳorsoin.3 “Te kunuzat noforoti ḳani tumra ḳaio na. 4 Ou laḳan foshur gust ḳaitae farbae: goru, meṛa, sagol, ita to halal. 5 Ar orin, maea-orin, sitra-orin, zongli sagol, lamba hingi ram-sagol, fisone dola orin
         ar faṛia meṛa ḳaio. 6 Zeta foshur kura furafur dui ongsho laḳan sira, ar zeta foshuinte ḳanire fazain, itar
         gust zaiz. 7 Oile zeta foshur ḳali kura sira, ba zeta foshuinte ḳali ḳanire fazain, ota foshur
         gust tumra ḳaio na. Te tumra uṭ, ḳorgush ba shafon-unduror gust ḳaio na, itae ḳanire
         fazain oile itar kura sira nae, erlagi haram. 8 Ar shuoror gusto haram, itar kura sira oileo itae ḳanire fazain na. Ita foshu oḳolor
         mora lash dora-soao nazaiz.9 “Fanir maze boshot ḳorra zeta zandaror foir ar ḍaḳna ase, ita tumrar lagi halal. 10 Oile zetar foir ar ḍaḳna nai, ita nazaiz. Ita tumrar lagi haram.11 “Hoḳol zator fak-fobitro faki tumrar lagi halal. 12 Oile boṛo sil, hukun, haf-ḳauri, 13 hoḳol zator sil, 14 hoḳol zat ḳaua, 15 uṭfaki, nim faki, gangsil, hoḳol nomunar baz faki, 16 hoḳol zat fesa, hoḳol zator kuṛa, 17 sola-kak, bolua faki, fani-ḳauri, 18 hoḳol zator zaṭia, hoḳol zator bogola, mon-sura faki ar badur tumrar lagi haram.19 “Ar ḍaḳna ala hoḳol zator fuk-zuk, zetae ṭeng dia aṭoin, ita tumrar lagi haram, ita
         to nafaḳ. 20 Oile ḍaḳna ala hoḳol zator fak-fobitro foṛing tumrar lagi halal.21 “Tumra oilae to tumrar Mabudor name eḳṭa fak-fobitro zati, erlagi omne omne mori zaoa
         kunu zib-zanuaror gust tumra ḳaio na, ita tumrar lagi haram. Oile tumrar gaut ba ṭauno
         boshot ḳorra dusra zekunu zatir manshore ita ḳabaitae farbae, bin zatir gese bestaeo
         farbae.“Ar huno, tumra bokrir baichchare tar maʼr dud dia randio na.Zokaṭ dibar niom-ḳanun22 “Forteḳ bosor tumrar zomino zeta foe-foshol fao, itar dosh baṭor eḳ baṭ atra ḳori
         toio. 23 Ar tumrar Mabude tan Baetulla Shorif hishabe ze zagare fosond ḳorba, hou zagat ota
         loia aio. Tumrar ḳetor foshol, anguror shorbot, zoetunor telor dosh baṭor eḳ baṭ anio.
         Ita fosholor loge tumrar fala goru-sagolor foela baichchare zobo ḳoria hokkolta Mabudor
         samne ḳaio, ou laḳan tumra hamesha nizor Mabud Allare ḍoraia sola hikio. 24 Oile tumrar Mabud Allar fosond ḳora zaga zudi bakka duroi oe, ar Mabudor rohom-borkote
         faoa ou samana loia hino zaitae na faro, 25 te ou samana besia itar ṭeḳa loia tumrar Mabud Allar fosond ḳora hou zagat zaio. 26 Gia ou ṭeḳadi tumrar kushi mafik goru-sagol, anguror shorbot, taṛi, ba tumrar fosondor
         zekunuta kinilaio. Bade foribaror hoḳolre loia ita ḳani-dani ḳaia hari, Alla Mabudor
         samne kushi-bashi ḳorio. 27 Ou shomoe tumrar gau ba ṭauno boshot ḳorra Lebi ḳandanor manshore faurio na. Ḳaron
         tumrar to zaga-zomin ase, oile tarar ita kunta nai.28 “Forteḳ tin bosor bade bade tumrar ḳetor fosholor dosh baṭor eḳ baṭ ania ṭauno dola
         ḳorio. 29 Teu Lebi ḳandanor manshe, zera zaga-zomin ba don-samanar baṭ faise na era, ar bideshi
         musafir oḳole, etim oḳole, ṛaṛi beṭinte ita feṭ boria ḳaiba. Ar tumrar Mabud Allae
         tumrar hoḳol ḳamor maze rohom-borkot diba.

Aolat maf ḳorar hukum151 “Tumrar hoḳol zator faona forteḳ shat boros bade bade maf ḳori dio. 2 Ita ou laḳan mafi dio, Boni Israilor maze forteḳe eḳe-oinnor faonare mafi dio. Mabude
         hukum disoin faona mafi dibar lagi, erlagi ar kunu faona dabi ḳorio na. 3 Bin zatir manshor gesor faona dabi boail taḳto fare, oile nizor zatir bair gese hoḳol
         zator faona maf ḳori dio. 4 Ashole tumrar Mabud Allae tumrare ze deshor doḳoldari dira, hou zomino tain nichchit
         tumrare rohom-borkot diba, erlagi tumrar maze ḳeu gorib roar ḳota nae. 5 Tain to ila rohom-borkot diba tumra Mabud Allare kushi ḳorar kiale aiz amar batail
         ita hukum oḳol ḳali tumra zudi furafur mania solo. 6 Tumrar Mabud Allae tan oada mafik ze shomoe rohom-borkot diba, ou shomoe tumra bout
         zatire aolat dibae, oile tumrar aolat ḳorar kunu dorḳar oito nae. Ar tumra hoḳol zatir
         ufre razotto ḳorbae, oile tumrar ufre ḳeu razotto ḳorto nae.7 “Tumrar Mabud Allae tumrare ze desh dira, hou deshor kunuḳano tumrar baiaintor maze
         ḳeu zudi gorib oe, te tar bae tumrar dil fashan ḳorio na, tar lagi tumrar at muiṭ
         ḳoria rakio na. 8 At kula rakia tar zorur buzia aolat dio. 9 Hushiar roio, shat nombor bosor mani, aolat mafir bosor ḳandat aichche dekia monor
         ku-motlobe tumrar obabi baire ḳali ate firai dio na, arnae he Mabudor dorbaro foriad
         ḳorle tumra gunar bagi oibae. 10 Monor maze kunuzat bezari na ania tare dio, teu tumrar Mabud Allae tumrar hoḳol ḳamo
         rohom-borkot diba, tumra ze ḳamo at dibae, ou ḳamou rohom-borkot faibae. 11 Deshor maze to hor-hamesha gorib manush roiba, erlagi ami tumrare ou hukum diram,
         tumrar baiaintor bae, deshor gorib-duki, obabi manshor bae nizor at kula rakio.Gulam-bandire azad ḳorar hukum12 “Tumrar shomazor kunu Ibrani beṭa ba beṭie zudi nizore tumrar gese besi lae, te soe
         boros ḳam ḳoranir bade shat nombor boros arombo oar ḳalo tare azad ḳori dio. 13 Azad ḳorbar ḳalo tare ḳali ate bidae dio na. 14 Tumra tare kula ate tumrar falo taki meṛa-sagol, ḳet-ḳamar taki foshol ar angur maṛar
         zaga taki anguror shorbot dio. Tumrar Mabud Allae tumrare zela rohom-borkot disoin,
         tumrao tare ola ḳorio. 15 Mono rakio, tumrao age Mishor desho gulam aslae, ar tumrar Mabud Allae tumrare azad
         ḳorsoin. Erlagiu aiz ami tumrare ola hukum diram.16 “Oile hou gulame tumrar gese shuk faia, tumrar foribaror manshore bala faoae zudi
         ḳoe, tumrar ges taki zaito nae, 17 te tumra tar ḳanor lotire duaror ḳofaṭo lagaia shik dia fuṛ ḳori dibae, teu he zindegibor
         tumrar gulamit roibo. I hukum gulam ba bandir lagi eḳ homan. 18 Gulam ba bandire azad ḳori dite tumrar mono ḳoshṭo ana ṭik nae, he to soe boros dori
         betondari ḳamlar saiteo ḍabol ḳam ḳorse. Oḳon tare azad ḳorle tumrar Mabud Allae tumrar
         hoḳol ḳamo rohom-borkot diba.Foshur foela meda baichcha kurbanir niom19 “Tumrar goru-sagolor forteḳ foela meda baichchare tumrar Mabud Allar name algaia toio.
         Gorur foela baichchadi ḳam-ḳaz ḳoraio na, meṛa-sagolor foela baichchar ruma ḳaṭio
         na. 20 Itare tumrar Mabud Allar fosond ḳora zagat nia, foribaror hoḳolre loia tan samne forteḳ
         bosor otar gust ḳaio. 21 Oile itar maze zudi kunu laḳan kut taḳe, ita lengṛa, anda ba aro kunu zator kut taḳe,
         te igureu tumrar Mabud Allar name kurbani dio na, 22 oile ita kutala foshu tumrar nizor elaḳat zobo ḳori ḳaitae farbae. shikaror orinor
         laḳan zobo ḳoria fak-nafak halote zekunu zone ḳaitae farbae. 23 Ḳali lou ḳaio na, loure fanir laḳan maṭit ḍali dio.

Azadi Idor niom-ḳanun161 “O Boni Israil, Abib mashor sando tumra Mabud Allar name Azadi Id adae ḳorio. Ḳaron
         ou sandor eḳdin tumrar Mabud Allae raitkur bala Mishor desh taki tumrare bar ḳoria
         anchoin. 2 Tumrar Mabud Allae nizor Baetulla Shorif hishabe ze zagare fosond ḳorba, ou zagat
         tumra tan name goru-sagolor fal taki foshu nia Azadi Idor kurbani dio. 3 Kurbanir foshur gust tumra ḳamir ala nan ruṭidi ḳaio na. Mishor desh taki taṛa-uṛa
         ḳori zemne ḳamir saṛa halote bar oia aislae, oḳon tumra Mishor deshor duk-mosibotor
         ḳota iad ḳorar lagi fura shat din tumra ola ḳamir saṛa ruṭi ḳaio. Hou dinre hara zindegibor
         mono raḳar lagi tumra ola ḳorio. 4 Ou shato din tumrar kunu zagat zanu ḳamir ala kunuzat ḳani na mile. Foela din hainja
         bala ze foshu kurbani dibae, itar gust zanu fozoror shomoe forzonto na roe.5 “Tumrar Mabud Allae tumrare ze ṭaun oḳol dan ḳorba, ita kunu ṭaunor maze tumra Azadi
         Idor kurbani dio na. 6 Ḳali Baetulla Shorif hishabe tain ze zagare fosond ḳorba, hou zagat kurbani dio. sandor
         ze tariḳo tumra Mishor desh taki bar oia aislae, forteḳ bosor ou tariḳor hainja bala
         tumra Azadi Idor foshu kurbani dio. 7 Tumrar Mabud Allar fosond ḳora zagat kurbanir gust randia ḳaio. Bade bian oile zarzir
         goro firia zaio. 8 Fura soe din tumra ḳamir saṛa ruṭi ḳaio, ar shat nombor din tumra Alla Mabudor name
         milon-mahfil ḳorio, ou din kunuzat ḳam-ḳaz ḳorio na.Foshol daoar Idor niom-ḳanun9 “Ḳetor foshol ḳaṭat foela ḳasi laganir din taki tumra shat hafta gona shuru ḳorio.
         10 Bade tumrar Mabud Allar rohom-borkote zoto foshol faiso, ota taki nize kush oia lilla
         dia tan name Foshol daoar Id adae ḳorio. 11 Tumrar Mabud Allae Baetulla Shorif hishabe ze zagare fosond ḳorba, tumra hou zagat
         tan samne tumrar fua-fuṛin, gulam-bandi, tumrar loge boshot ḳorra Lebi ḳandanor manush,
         bin-deshi oḳol, etim huruttain ar ṛaṛi beṭin, hokkole milia idor kushi-bashi ḳorio.
         12 Tumra mono rakio, age tumra Mishor desho gulam aslae, te kub kiali oia ou niom-ḳanun
         adae ḳorio.Ḍera-goror Idor niom-ḳanun13 “Tumrar ḳetor foshol ar angur maṛar zaga taki hoḳolta ugaro tulia harle, fura shat
         din tumra Ḍera-goror Id adae ḳorio. 14 Idor ḳalo tumrar fua-fuṛin, gulam-bandi, tumrar loge boshot ḳorra Lebi ḳandanor manush,
         bin-deshi musafir, etim huruttain ar ṛaṛi beṭin hoḳole milia kushi-bashi ḳorio. 15 Mabudor fosond ḳora zagat gia Alla Mabudor name fura shat din tumra ou id adae ḳorio.
         Mabude to tumrar hoḳol zator fosholor maze, tumrar hoḳol ḳam-ḳazo rohom-borkot disoin,
         erlagi tumra hoḳole kushi-bashi ḳorbae.16 “Tumrar mazor hoḳol beṭainte tumrar Mabud Allar fosond ḳora zagat gia bosoro tinbar,
         tan didaro azir oio, Ḳamir saṛa ruṭir Idor ḳalo, Foshol daoar Idor ḳalo ar Ḍera-goror
         Idor ḳalo azir oio. Kial rakio, ḳeu zanu ḳali ate Mabudor samne na ae. 17 Tumrar Mabud Allae zare ze laḳan rohom-borkot disoin, ou hishabe nizor tofik man forteḳ
         zone Mabud Allar name lilla dilaukka.Hakim-shalishor daeitto18 “Tumrar Mabud Allae tumrare zeta gau ar ṭaun oḳol dan ḳorra, ita hoḳol ṭauno hoḳol
         ḳandan taki hakim-shalish ar ofisar boail ḳorio. Era hok bisar-shalish ḳorba. 19 Tumra na-hok bisar ḳorio na, ḳeuror muk saia mosolmani ḳorio na. Gush ḳaio na, gushe
         to aḳoldaror soukreo anda banailae, ar forezgaror mukor zobano bodlailae. 20 Hoḳol nomunae zeṭa shoṭik, tumra ḳali ou fote solio. Teu tumrar Mabud Allae tumrare
         ze desh dan ḳorra, ota doḳol ḳoria lamba haeati faibae.”Allar nished ḳora fuza-ebadot21 Hozrot Musae aro ḳoila, “Tumrar Mabud Allar name tumra ze kurbani ḳana banaibae, er
         ḳanda-ḳasat laḳṛidi banail Ashera-debir kunu nishana kuṭi toio na. 22 Fuzar niote fattoror kunu kuṭi gaṛio na, ḳaron tumrar Mabud Allae itare gin ḳoroin.”

171 Hozrot Musae aro ḳoila, “Ar tumrar Mabud Allar name ilaḳan kunu goru-sagolre kurbani
         dio na, zetar gotro kut ase, tain to kutala kurbanire gin ḳoroin.2 “Tumrar Mabud Allae tumrare ze gau ar ṭaun oḳol dan ḳorba, ou zagat zudi ilaḳan kunu
         beṭa ba beṭi mile, zegue tumrar Mabud Allar apush-chuktir ulṭa gia tain zeta ḳam gin
         ḳoroin ota ḳam ḳore, 3 ogue zudi Alla saṛa dusra kunu deb-debir fuza ḳore, sand, shuruz, terar fuza ḳore,
         4 ar ita tumrare zanail oe, te tumra kub shabdane tallash ḳoria dekio ita hasa na misa.
         Hasa oile Boni Israilor bitre ila lannoti ḳam ḳorae, 5 hou beṭa ba beṭire shaza dio. Ogure doria gau ba ṭaunor fainchaiti boiṭok ḳanat anio,
         ania fattor maria marilio. 6 Oile morar zuka oforad formanor lagi dui ba tin zonor shakki lagbo, eḳla eḳ zonor
         shakkie mara zaito nae. 7 Tare marar bala foela shakki oḳole fattor marba, bade hoḳol manshe marba. Ou nomunae
         tumrar shomazor bitor taki olaḳan naformanire ḳedaibae.Ḳoṭin bisar-shalishor foesala8 “Tumrar gese zudi ilaḳan ḳoṭin kunu nalish ae, zetar bisar ḳorar ḳemota tumrar adalotor
         nai, te ita loia Alla Mabudor fosond ḳora zagat zaio. Dorilao, kunu kun-ḳarafi, mara-mari,
         zobor-doḳoldari forman-todontor bisar-asar. 9 Gia Lebi ḳandanor imam oḳol ar hou amolor fordan hakim sabor dorbaro nalish hunaio,
         hunaile tara tumrare bisaror rae batai diba. 10 Ar Mabudor fosond ḳora zagat tara ze rae zanaiba, ou rayor mormo buzia tumra ḳam ḳorbae,
         tara zeta hikai diba, kub kial ḳoria ita manio. 11 Allai shoriotor hukumor befare tara zela talim diba, tara zelaḳan bisaror rae diba,
         otar mormo buzia tumra ḳam ḳorio, tarar ḳota taki unnish-bish kichchu ḳorio na. 12 Kunu manshe beṭagiri deḳaia zudi hou hakimor rae na mane, ba Alla Mabudor ḳadim ou
         imam sabor hukum na mane, te tare nichchit zane marilio. Boni Israilor bitre taki
         ou nomunae naformani ḳedaio. 13 Teu ita hunia hoḳol manshe ḍoraiba, tara ar beṭagiri deḳanir shaosh faita nae.Raza-bashshar lagi niom-ḳanun14 “Tumrar Mabud Allae tumrare ze deshor doḳoldari dira, hono gia boshot ḳoria harle
         tumra ḳoibae, ao, amrar ash-fashor zati oḳolor laḳan amrar nizor zatir lagio eḳzon
         bashsha banai. 15 Hou shomoe tumrar Mabud Allae zare fosond ḳorba, tareu tumrar bashsha banaio. He zanu
         tumrar nizor zatir bai oe, kunu bin zatir manshore tumrar bashsha banaio na. 16 I bashshae tar nizor lagi bout guṛa zanu na zomae, guṛa zuganir niote he zanu Boni
         Israilor manshore Mishor desho na faṭae. Mono rakio, Mabude age hukum disoin, tumra
         ar kunudin hi fotedi zaio na. 17 I bashshae zanu bout bia-shadi na ḳore, arnae tar dil be-fote zaibogi. He zanu nizor
         lagi besh ḳori shuna-rufa na zomae.18 “Tare raz-godit boanir ḳalo Lebi ḳandanor imam sab oḳolor gese ze Tourat kitab taḳbo,
         ou kitabor aro eḳ kopi lekia tar nizor lagi nite oibo. 19 Ikan tar nizor gese roibo, tar dilo Alla Mabudor ḍor-ḳof raḳar lagi ou Tourat ar er
         bitoror hoḳol hukum-ahkam furafur mania solar niote, he zindegibor ou kitab tilaot
         ḳorbo. 20 Teu tar zatir baiain taki nizore boṛo mono ḳorto nae, he Tourator hukum-ahkamor unish-bish
         ḳorto nae. Teu he ar tar aolad oḳolor godi staei oibo, tara bout din Boni Israilor
         ufre bashshai ḳorba.

Imam sab ar Lebi ḳandanor boron-fushon181 “Lebi ḳandanor imam oḳole ar asta Lebi ḳandanor manshe, Boni Israilor aro ḳandanor
         laḳan kunu zomi-mirash ba don-samana faita nae. Mabudor name deoa hoḳol zator kurbanir
         gust ar hoḳol lilla-sodgar baṭo tara ḳaiba. 2 Tara nizor Boni Israilor zatir baiaintor laḳan kunu zomi-mirash faita nae. Shoeong
         Alla Mabudu tarar mirash, tain nizeo tarare i oada disoin.3 “Manshe zoto goru-sagol kurbani diba, itar ḳandor gust, duio gal ar feṭor bitoror
         hokkolta imam sabre dibae, ita tan faona. 4 Tumrar ḳetor foela foshol, baganor angur taki banail foela shorbot ar zoetun taki
         banail telor foela ongsho, sagol-meṛar foela bar ḳaṭa ruma imam sabre dibae. 5 Zano to, tumrar Mabud Allae tumrar hoḳol ḳandanor maz taki Lebi ḳandanre fosond ḳoria
         alog ḳorsoin, zate tara hor-hamesha Mabudor ebadot-bondegir ḳamo roin.6 “Ar Israil deshor zekunu ṭaun taki Lebi ḳandanor kunu aolad zudi Mabudor ashik bonia
         Mabudor fosond ḳora zagat ae, 7 te he-o tar ḳandanor baiaintor laḳan Alla Mabudor dorbaro ebadot-bondegir ḳam ḳorbo.
         8 Baki imam oḳolor laḳan he-o tar ḳana-finar baṭ faibo, erloge tar mouroshi samana besar
         ṭeḳa-foeshao faibo.Zadu-montro taki fobitro roa9 “Tumrar Mabud Allae tumrare ze desh dira, hou deshor bashinda oḳole zela zogoinno
         naformani ḳoroin, tumra ita hikio na. 10 Tumrar maze zanu ila kunu manush na mile, zegue tar nizor aoladre agunit falaia boli
         dey, tabzati montro foṛe, gona-basa ḳore, zadu-ṭuna ḳore, 11 zegue tontro-montro salae, zin-but-ferot shadon ḳore ar murdar ruhudi azirat ḳore.
         12 Ita naformani ḳam zegue ḳore, Mabude tare gin ḳoroin. Ota ḳam ḳorae Mabude hou zati
         oḳolre, tumrar samne taki ḳedai dira. 13 Erlagi tumra nizor Mabud Allar samne nidushi roio.”Hozrot Musa (a:)-or laḳan eḳ nobi14 Hozrot Musae aro ḳoila, “Mono rakio, tumra zeta zati oḳolre ḳedaia dirae, ita to zadugir
         ar gonoḳ oḳolor ḳotae sole, oile tumrar Mabud Allae tumrar lagi ita nished ḳorsoin.
         15 Tumrar Mabud Allae tumrar shomaz taki, tumrar baiaintor maz taki+, amar laḳan eḳzon nobi faṭaiba, tumra hoḳol en hukume solte oibo. 16 Hou Tur faṛor daro tumra hoḳol ze din Mabudor samne azir oislae, hou din to tumra
         Alla Mabudor gese mangia ḳoislae, amra ar Alla Mabudor mukor aoaz huntam sai na, tan
         nuror aguino ar deḳtam sai na, arnae amra morizimu.17 “Teu Mabude amare ḳoila, tara ṭik matu matisoin. 18 Ami tarar lagi tarar nizor baiain+ taki tumar laḳan eḳzon nobi faṭaimu, en muko amar kalam shorif dimu, ar ami enre
         zeta zeta hikai dimu, ein tumrare ota zanaiba. 19 Ar amar nam loia tain amar kalam oḳol bataiba, na-manra oḳolre ami dayi ḳormu. 20 Oile ami zeta ḳoisi na kunu nobie zudi bod shaosh ḳori amar name ila kunu kalam batae,
         ba kunu deb-debir nam loia ilaḳan mat mate, te he morteu oibo.21 “Oḳon kunu buli hunar bade tumrar monor maze sinta aito fare, ikan Mabude bataisoin
         ki na, kila buzmu? 22 Erlagi huno, Mabudor nam loia kunu nobie kunta ḳoar bade zudi ita na fole, ba ola
         na goṭe, te buzilio ikan Mabudor ḳota nae. Hou nobie tar bod shaoshe ita ḳoise, ilaḳan
         zonre tumra ḍoraio na.”
         
            
               	“Tumrar baiaintor maz taki” mani, ḳali Boni Israil zati taki, oinno ar kunu zati taki
                     nai. 15:7 ar 24:14 aeat deḳo.

               	“Tarar nizor baiain” mani, Boni Israil zati. 18:15 aeator nuṭ deḳo. 

Kuni oḳolor ashroe ṭaun191 Musa nobie tarare aro ḳoila, “Tumrar Mabud Allae zeta deshor doḳoldari dira, honor
         bashinda oḳolre tain binash ḳoria harle, tumra zebla tarar baṛi-gor ar ṭauno hamaia
         boshot ḳorbae, 2-3 hou shomoe tumrar Mabud Allar deoa ou zominre tin baṭe baṭio, ar eḳṭa eḳṭa ḳori muṭ
         tinṭa ṭaunre fosond ḳoria alog ḳorio, ar ota ṭauno zaibar lagi rasta zuit-zait rakio.
         Teu tumrar mazor ḳeu zudi onichchae ḳeurore kun ḳorilae, te ou nomunar kuni bagia
         gia hou ṭauno bonobashi oia ashroe loibo.4 “Monor maze kunuzat ingsha-dushmoni saṛa ichcha na ḳoria aḳta zudi eḳzone aroḳ zonre
         kun ḳorilae, te zan basanir lagi ou kuni bagia gia tar ḳanda-ḳasar bonobashi ṭauno
         ashroe loibo. 5 Mono ḳoro, eḳzon manush dusra zonor log oia zongolo laḳṛi ḳaṭat gelo, gia kuṛaldi
         gas ḳaṭibar bala aḳtau kuṛalor asaṛi taki kuṛal suṭia, dusra zonor gotro lagia he
         morigelo, ou halote kuni gia tar ḳanda-ḳasar ashroe ṭauno zan basanir shuzug faibo.
         6 Arnae kun oa zonor afon manshe gusa ḳoria bodla loibar niote ou manshore dorto saibo,
         ar zan basanir ashroe ṭaun daro na roile tare doria marilto fare. Ashole to hi beṭae
         ichcha ḳoria kun ḳorse na, he shaza faibar ḳota nae. 7 Erlagi ami tumrare hukum diram, tumrar lagi tinṭa ashroe ṭaun alog ḳori rakio.8 “Tumrar Mabud Allae tumrar baf-dadar loge ḳosom mafik zaga baṛaia zebla tumrare asta
         deshor malikana diba, 9 ou shomoe tumra aro tinḳan ashroe ṭaun alog ḳori raḳbae. Ḳali aiz ami tumrare zeta
         hukum disi tumra zudi kub kiali oia ita mania solo ar zudi hor-hamesha Allare mohobbot
         ḳoro ar tan fote solo, te tain nichchoe tumrare asta deshor malikana dibau. 10 Ou ashroe ṭaun raḳar ḳaron oilo, tumrar Mabud Allae tumrare ze deshor malikana dira,
         hou zomino zanu kunu ni-oforadir lou na foṛe, ar tumra kunuzat kunor dayi na o.11 “Oile ḳeu zudi rag-gusa, ingsha ḳoria aroḳ zonre kun ḳorar niote ut fatia roe, bade
         hamla ḳoria kun ḳorilae, ar ou kuni gia kunu ashroe ṭauno hamai zae, 12 te tar gau ba ṭaunor murobbi-shalish oḳole, manush faṭaia tare dorai ania, ogure ḳatol
         ḳorar lagi kun oa zonor afon manshor ato shofi diba. 13 Ou kunire tumra kunu doea-maea ḳorio na. Tumra Boni Israilor maz taki ni-oforadire
         kunor dae-bar fusia falaio, teu tumrar balai oibo.Zominor shimana kuṭi14 “Tumrar Mabud Allae tumrare ze deshor doḳoldari dira, hou deshor zominor furan amolo
         gaṛa ari-forir kunu shimana kuṭi unnoish-bish ḳorio na.Bisaror shakki formanor niom-ḳanun15 “Ḳeuror befare kunuzat guna ba oforador nalish aile, te ḳali eḳzonor shakki hunia
         rae dio na, dui ba tin zonor shakki forman loia bisar-shalishor rae dio.16 “Kunu manshe zudi aroḳ zonor ḳeti ḳorar niote kunu nalish dey, 17 te ou badi ar bibadi duio fokko hou amolor hakim ar imam sab oḳolor gese gia Mabudor
         samne azir oiba. 18 Bade shalish oḳole kub kial ḳoria itar tallash ḳorba, tallashi ḳalo zudi dora foṛe
         he tar afon zatir bair befare misa nalish dise, 19 te ou nalish dia he hou zonor zeta ḳeti ḳorto saisil, tumra ogur oula ḳeti ḳorio.
         Ou nomunae tumra nizor shomaz taki naformanire fusia falaio. 20 Ita hunia baki hoḳol Boni Israile ḍoraiba, teu ila ḳam ar ḳeu ḳorto nae. 21 Ila oforadire tumra kunu laḳan doea-maea ḳorio na, zanor bodla zan, soukor bodla souk,
         dator bodla dat, ator bodla at, faor bodla fao adae ḳorio.

Laṛai-zuddo ḳorar niom-ḳanun201 “Tumrar dushmonor loge laṛai ḳorat gia zudi deḳo, tarar guṛa, guṛar gaṛi, tarar sifai
         tumra taki beshi, te ḍoraio na. Zano to, tumrar Mabud Alla, zein tumrare Mishor desh
         taki bar ḳoria anchoin, tain nize tumrar loge asoin. 2 Laṛair niote baronir age imam sabe aia sifai oḳolre ḳoiba, 3 O Boni Israil, huno, tumra aiz tumrar dushmonor loge laṛai ḳorat zairae, oḳon tumrar
         monre ḳomzur banaio na, ḍoraio na, ḍoraia nirash oio na, dushmonor ḍore ḳafio na.
         4 Dushmonor loge laṛait zitanir lagi, tumrar Mabud Alla to tumrar loge oia zaira.5 “Bade tarar ofisar oḳol aia sifai oḳolre zikaiba, tumrar maze ila kunu sifai ase ni,
         zegue noea gor banaia hari, ou goro boshot ḳorar lagi duar onusṭan baki raḳse? Te
         tumi nizor baṛit zaogi, arnae laṛait gia morigele dusra manush aia ou onusṭan ḳorilaibo.
         6 Ar kunu sifai ase ni, zegue anguror bagan ḳoria foelakur fol na ḳaia laṛait aise?
         Te tumio baṛit zaogi, arnae laṛait gia morigele dusra manshe aia tumar baganor fol
         ḳailibo. 7 Ar tumra ḳeuror aḳt ḳoria hari bashor rait baki roise ni? Te tumio baṛit zaogi, arnae
         laṛait gia morigele dusra beṭae aia ou ḳoinare bia ḳorilibo. 8 Ou ofisar oḳole aro zikaiba, tumrar maze ila kunu sifai ase ni, zegur zano ḍor ḳorer,
         mone ḳafer? Te tumio tumar baṛit zaogi, arnae tumare dekia logor sifai oḳolo ḳomzur
         oiziba. 9 Ou nomunae ofisar oḳolor zikani shesh oile, tara sifai dol oḳolor ufre kamanḍar boail
         ḳorba.10 “Tumra kunu gau ba ṭaunor loge laṛai ḳorar niote zebla hou zagar daro zaibae, gia
         honor manshor gese ḳobria faṭaia ḳoio, tara zanu apushe tumrar tabedari manilain.
         11 Tara zudi razi oia ṭauno hamanir geiṭ kulia dilain, te tara hoḳol tumrar raiot bonia
         ḳazna diba ar tumrar gulami ḳorba. 12 Ar razi na oia laṛai ḳorto saile, tumra ou ṭaunre beria rakio. 13 Bade tumrar Mabud Allae hou zagare tumrar ato shofia harle, tumra hoḳol beṭaintore
         ḳatol ḳorio. 14 Oile honor beṭi manush, huruttain, foshur fal ar hou zagar hokkolta gonimotor mal
         hishabe tumra nitae farbae. Dushmonor zomin taki gonimotor mal hishabe tumrar Mabud
         Allae tumrare zotota dan ḳorba, ita tumra bug-doḳol ḳortae farbae. 15 Zeta ṭaun oḳol tumrar desh taki bakka duroi ar tumrar ḳanda-ḳasar zati oḳolor ṭaun
         nae, ota ṭaunor manshor loge ou laḳan bebohar ḳorio.16 “Oile tumrar ḳanda-ḳasar zeta zati oḳolre tumrar Mabud Allae tumrar ato dira, ita
         kunugureu zinda rakio na. 17 Tumra nizor Mabud Allar hukum mafik, Hiṭṭi, Amuri, Kenani, Farizi, Hibbi ar Zibuzi
         oḳolre furafur nifat ḳorbae. 18 Arnae tara nizor deb-debire fuza ḳorar bala zoto zogoinno naformani ḳoroin, tarar
         ota tumrao hikibae, hikia nizor Mabud Allar dorbaro gunar ḳam ḳorbae.19 “Kunu gau ba ṭaunor loge laṛait gia tumra zebla bout lamba shomoe dori beria raḳo,
         ou shomoe honor foldar kunuzat gas-fala kuṛaldi ḳaṭio na. Tumra itar fol ḳaio, oile
         gas ḳaṭio na. Gas-gasali to tumrar dushmon nae zen otare hamla ḳortae. 20 Ta-o zeta gas kunu fol-foladir gas nae, ita ḳaṭia honor bashinda oḳolre laṛait aranir
         ag forzonto, ota dia atiar banaia hamla ḳortae farbae.

Ozana kunor befare hukum211 “Tumrar Mabud Allae tumrare ze deshor doḳoldari dira, hono bondor maze zudi kunu manshor
         lash foṛi roise deḳa zae, ar tar kuni kunu forisoe na mile, 2 te tumrar moe-murobbi ar hakim-shalish oḳol bar oi aia, mafia deḳba ou lashor ges
         taki kun gau ḳotoḳan duroi. 3 Dekia hoḳol taki ḳasar gaur murobbi oḳole ou laḳan eḳ gai-basur fosond ḳorba, zeṭa
         dia kunuzat ḳam-ḳaz, al-chash ḳora oise na. 4 Bade honor murobbi oḳole ou basur loia omon eḳ zagat zaiba, zeḳano fanir fut ala ḳal
         ase, ar ḳalor faror zomino kunuzat al-chash ba ali falail oise na. Hono gia ou basuror
         gordona bangiliba. 5 Bade Lebi ḳandanor imam oḳol ou zagat aiba. Ḳaron tumrar Mabud Allae tarare fosond
         ḳorsoin, tan ebadot-bondegi ḳora, tan name manshor lagi dua-durud ḳora, ar hoḳol nomunar
         fitna-foshad, mara-marir bisar ḳorar lagi. 6 Basuror gordona bangia harle ḳanda-ḳasar gaur hou murobbi oḳole, ou ḳalor fanidi basuror
         ufre tarar at doiba. 7 Doia ḳoiba, ou manush kun oite amra ḳeu deḳsi na, amrar ate tare marsio na. 8 O Mabud, tumar azad ḳora Boni Israilre tumi oḳon mafi deo, kun oa ou ni-oforadi zonor
         lagi tumar i bonda oḳolre tumi dayi ḳorio na. Oḳan ḳoia harle hou kunor dae taki tara
         rehai faiba. 9 Ou nomunae tumrar shomaz taki ni-oforadi manshor kunor dae-bar horaitae farbae, ḳaron
         Alla Mabude zela fosond ḳoroin, tumra olau ḳorso.Zuddot bondi beṭire bia ḳora10 “Dushmonor loge laṛait gia harle, tumrar Mabud Allae zebla dushmon oḳolre tumrar ato
         shofia diba, ar tumra tarare bondi ḳorbae, 11 ou shomoe tarar mazor kunu shundori beṭire dekia tumrar maze ḳeu zudi ashik boni zae,
         ar ou beṭire bia ḳorar kial oe, 12 te taire nizor baṛit anbae. Bade tai nizor matar sul ḳamaibo, nouk ḳaṭibo, 13 ar bondi ḳalin halotor ḳafoṛ-sufoṛ falaia, tumar baṛit roia tair ma-bafor lagi fura
         eḳ mash ḳanda-ḳaṭi, ahazari ḳorbo. Ou eḳ mash bade taire bia ḳoria harle, tumra zamai-bou
         oibae. 14 Bia-shadir bade zudi tumi ou beṭir ufre kushi na o, te taire tair kushi mafik saṛi
         dite oibo. Taire bandi hishabe raḳa ba besar eḳtiar tumar nai, ḳaron tumi tair ijjot
         nosṭo ḳorso.Boṛo fuar faona hok15 “Kunu beṭar zudi dui bou oe, ar beṭae eḳ boure maea ḳore, dusra boure maea na ḳore.
         Ou duio bour goro zudi fuain oin, er mazor boṛo fua zudi hou maea na ḳora bour goro
         oe, 16 te tan zomi-mirash baṭia dibar ḳalo, tan maear bour goror fuare boṛo fuar hok dita
         farta nae. 17 Borong boṛo fuare tan oinno fuain taki ḍabol dite oibo. He to oilo tan zuankir foela
         fol, boṛo futor dabidar ḳali he-u.Naforman futor bisar18 “Ḳeuror kunu fuae zudi ma-bafor ḳota na hune, ma-bafor hukumor ulṭa sole, tarar buz-shashon
         na mania ku-fote zaegi, 19 te tar ma-bafe tare doria murobbi oḳolor gese niba, tarar gau ba ṭauno hamanir geiṭor
         gese fainchaiti boiṭok ḳanat niba. 20 Nia hou murobbi oḳolre ḳoiba, amrar ou fua kub naforman ar ku-foti bonigese, he amrar
         ḳota mane na, mod ḳaia matlami ḳore, ar ṭeḳa-foesha uṛae. 21 Teu hou ṭaunor hoḳol beṭainte fattor maria tare ḳatol ḳorba. Ou nomunae tumrar maz
         taki olaḳan naformani fusia falaibae. Ar ita hunia hoḳol Boni Israile ḍoraiba.Gaso loṭḳail lashor befare22 “Kunu manshe zudi moutor shaza faoar zuka oforad ḳore, ar tare marar bade lash gaso
         loṭḳail oe, 23 te tar lashre rait forzonto gaso loṭḳaia rakio na, din taḳteu tare maṭi dilaio. Zano
         to, gaso loṭḳail manush Allar lannoti. Kial rakio, tumrar Mabud Allae tumrare ze deshor
         malikana dira, ita tumra nafaḳ banaio na.

221 “Tumrar zatir kunu bair goru-sagol zudi fot araia zaoat deḳo, te tumra nirai na takia,
         iṭare firaia ania tar malikor gese dio. 2 Ou malik zudi tumrar ari-forir ḳeu nao oe, ba osina kunu zon oe, te iṭa tumra nizor
         baṛit nibaegi, nia he zebla tukanit aibo, ou shomoe tare dibae. 3 Tumrar zatir kunu bair gada, tar finnor ḳafoṛ, ba tar arail zekunu samana faile tumra
         ola ḳorio, nirai horia zaio na.4 “Tumar zatir bair kunu goru-gada fotor maze foṛigese dekia tumi horia zaio na, iṭa
         ubanir lagi tumi doria shaijjo ḳorio.5 “Beṭinte beṭaintor ḳafoṛ ar beṭainte beṭintor ḳafoṛ findio na. Zegie ila ḳam ḳore,
         tumrar Mabud Allae tare gin ḳoroin.6 “Fotedi aṭia zaite shomoe kunu gasor ḍalo, ba maṭir ufre kunu fakir bada deḳle, badat
         kunu fakie ḍimo um der, ba tar baichchar loge ase, te baichchar loge tar maʼre doria
         nio na. 7 Shok oile baichcha niogi, oile tar maʼre nichchit saṛia zaio. Teu tumar balai oibo,
         tumar haeati baṛibo.8 “Noea gor banaile tumra goror saṭor ufre sairo galabae beṛa dibae, arnae saṭor ufre
         taki ḳeu foṛia morigele tumra kunor dayi oibae.9 “Tumrar anguror bagano dui zator bisi lagaio na, ila ḳorle angur fol ar dusra zator
         bisir folo tumrar lagi haram oizibo.10 “Goru ar gadare eḳ zualo lagaia al-chash ḳorio na.11 “Tumra dui zator sutadi banail ḳafoṛ findio na.12 “Tumrar uṛibar saddoror sairo kunat sutagesa dio.Bour loge mila-misha ḳorar niom13 “Kunu beṭae bia ḳoria bashor gor ḳorar bade zudi boure fosond na oe, 14 he zudi bour name bodnam roṭaia tair gibot gaia ḳoe, ami to ou beṭire bia ḳorsi ṭiku,
         oile tair shotittor kunu sinnot faisi na. 15 Te ou ḳoinar ma-bafe tarar fuṛir shotittor sin lagail bisnar ḳafoṛ loia, honor gau
         ba ṭauno hamanir geiṭor muko murobbi-shalish oḳolor gese zaiba. 16 Gia ḳoinar bafe murobbi oḳolre ḳoiba, ami to ou damandor loge amar fuṛire shadi dislam,
         oḳon he amar fuṛire fosond ḳore na. 17 Ar he bodnam roṭaia ḳoise, he bule amar fuṛir shotittor sinnot faise na, oile afnara
         deḳoukka, amar fuṛir shotittor sinnot loia ami azir oisi. Oḳan ḳoia he ou bisnar ḳafoṛ
         melia murobbi oḳolre sinnot deḳaibo. 18 Teu hi murobbi oḳole ou damandre shaza diba. 19 Tar zorimana babot eḳ-sho tola rufa adae ḳoria ḳoinar bafore diba, ḳaron ou damande
         Boni Israili eḳ shoti ḳoinar bodnam roṭaise. Ar ou ḳoinare loia he shongshar ḳorte
         oibo, zindegie kunudin taire saṛar kunu fot nai.20 “Ar damandor ḳota hasa oile, ou ḳoinar shotittor sinnot na faile, 21 ḳoinare tair bafor baṛir geiṭor gese nia, honor beṭainte fattor maria taire mariliba.
         Tai to bafor baṛit taḳar ḳalo zinar ḳam ḳoria, Boni Israilor maze zogoinno naformani
         ḳorse. Ou nomunae tumra nizor shomaz taki ola naformanire fusia falaibae.22 “Kunu beṭae zudi aroḳ beṭar bour loge zina ḳorat dora ḳae, te ou beṭa-beṭi duio zonre
         marilite oibo. Boni Israil taki tumra i laḳan naformanir nam miṭaibae.23 “Bia ṭik oigese ila kunu fuṛire ḳeu ṭaunor maze faia zudi tair loge zina ḳore, 24 te tara duiogure hou zagar mein geiṭor gese nia fattor maria marilibae. Fuṛire ḳatol
         ḳorar ḳaron oilo, tai to hono taki shaijjor lagi kunu sik-sillani dise na, ar beṭare
         ḳatolor ḳaron oilo, he aroḳ beṭar bour ijjot marse. Ou nomunae tumra Boni Israil taki
         ola naformani fusia falaibae.25 “Bia ṭik oigese omon kunu fuṛire ḳeu kunu nirai zagat faia hari, zur ḳoria tair loge
         mila-misha ḳorle, tumra ḳali ou beṭare ḳatol ḳorbae. 26 Ar ou fuṛire saṛi dibae, tai to ḳatol oar zuka guna ḳorse na. Ita to eḳzone dusra
         zonre kun ḳorar laḳanu. 27 Ḳaron ou beṭae taire nirai zagat dorse, sik-sillani dileo taire basanir ḳeu to ino
         asil na.28 “Bia-shadi ṭik oise na, omon kunu fuṛire faia ḳeu zudi zur ḳoria tair loge mila-misha
         ḳore, ar tara dora ḳae, 29 te ou beṭae fuṛir bafore foinchash tola rufa dibo, ar fuṛir ijjot marae taire bia
         ḳorte oibo. Zindegie kunudin taire talaḳ dito farto nae.30 “Kunu beṭae tar haton maʼre bia ḳora zaiz nae, ila ḳorle he tar bafor bour loge zina
         ḳoria bafore beijjot ḳorbo.”
         
            

         
      

   
      
         23
Boni Israilor mahfilo hamanir niom231 Hozrot Musae aro ḳoira, “Kunu beṭar zudi onḍokush sesa oe, ba tar furushali nofs ḳaṭia
         falail oe, te hi beṭa Mabudor bonda oḳolor mahfilo hamanir shuzug nai.2 “Kunu funga manush Mabudor bonda oḳolor mahfilo hamanir shuzug nai, tar souddo siṛir
         ḳeuror hamanir fot nai.3 “Boni-Amman ba Muabi zatir kunu manush Mabudor bonda oḳolor mahfilo hamanir shuzug
         nai, tarar souddo siṛir ḳeu hamanir fot faito nae. 4 Mono ase ni, tumra Mishor desh taki bar oia aibar ḳalo, fotor maze tara tumrar ḳani-fani
         loia aguai aise na, borong tumrare boddua dibar lagi Balam bin Baur namor eḳ pirre
         tara gush disil, dia Iram-Nohoroyim deshor Fotur ṭaun taki tare baṛa ḳori anchil.
         5 Oile tumrar Mabud Allae ou Balamor arzit shae disoin na, tain to tumrare mohobbot
         ḳoroin, erlagi hou Balam piror bodduare bodlaia tain nek-dua banaila. 6 Oḳon tumra zindegie kunudin itar kunu balai ba ufoḳar ḳorio na.7 “Ta-o Idumi oḳolre tumra ingsha ḳorio na, era to tumrar bai. Mishori manshore ingsha
         ḳorio na, tumra musafir halote age tarar desho boshot ḳorso. 8 Tumrar loge boshot ḳorar tin siṛi taki tara Mabudor bonda oḳolor mahfilo hamaita farba.Sifai oḳolor kemp fak-fobitro rakio9 “Dushmonor loge laṛait bar oia tumra hoḳol nomunar nafaki taki basia roio. 10 Raitor bala kunu sifair zoubonor fani bar oia nafaḳ bonigele, he kempor bare zaite
         oibo. 11 Bade biali bala he naia hari, shuruz ḍubia harle kempo aia hamaibo.12 “Faeḳana ḳorar lagi tumra kempor bare eḳ zaga banaibae. 13 Tumrar atiar-potror loge maṭi kuṛibar kudal rakio. Faeḳana ḳoria harle kudaldi gat
         kudia maṭir tole haraio. 14 Kial rakio, tumrare basanir lagi, ar dushmonre tumrar ato shofibar kiale tumrar Mabud
         Alla tumrar kempor bitre gura-fira ḳoroin. Erlagi tumrar kempre fak-fobitro rakio,
         arnae tumrar nafaki dekia Mabude tumrar ufre taki muk firailiba.Nanan laḳan hukum-ahkam15 “Kunu manshor kina gulam bagia aia zudi tumrar gese ashroe loe, te tare tar malikor
         gese firai dio na. 16 He tumrar deshor zeḳano roito sae, ono-u tare zaga dio, tare duk dio na.17 “Boni Israilor kunu beṭinte zanu mondir-aḳṛar noṭigiri na ḳore. Kunu beṭaeo zanu ola
         noṭagiri na ḳore. 18 Noṭi beṭi ba noṭa beṭar ruzi-ruzgaror ṭeḳa-foeshar kunuzat mannot-kurbani tumrar Mabud
         Allar goro anio na. Ilaḳan beṭa-beṭintore to Mabude gin ḳoroin.19 “Tumrar zatir kunu bair ges taki shud ḳaio na, ita ṭeḳa-foesha, ḳani-kurakir zinish
         ba aro kunuta oileo kunuzat shud loio na. 20 Oinno zatir ges taki shud nitae farbae, oile Boni Israil taki shud ḳaoa haram. Ita
         mania solle tumra ze deshor doḳoldari fairae, hou zagat gia harle tumrar Mabud Allae
         tumrar hoḳol ḳam-ḳazo rohom-borkot diba.21 “Tumra nizor Mabud Allar name kunuta mannot ḳorle, ita zoldi ḳori adae ḳorio, ita
         adae na ḳorle tumrar guna oibo. Ar i hishab to tumrar Mabud Allae bad dita nae. 22 Oile kunuzat mannot na ḳorle guna nae. 23 Tumrar zoban taki ze mannot ḳorso, iṭa nichchit adae ḳorbae, ḳaron tumar nizor zobane,
         nizor kushie Alla Mabudor name ita mancho, erlagi adaeo ḳorbae.24 “Tumrar ari-forir anguror bagano hamaile nizor haus miṭaia angur ḳaio, oile kunu boul
         ba bostat ḳori kunta nitae fartae nae. 25 Ḳeuror zomino gia atdi kunuzat foe-fosolor soṛa siṛitae farbae, oile ḳasi dia daia
         nitae fartae nae.”

Bia-shadir befare241 Hozrot Musae aro ḳoira, “Biar bade zudi kunu zamaie tar bour maze kut fae, faia tair
         ufre naraz oe, ar talaḳ nama lekia tair ato dia bidae ḳori dey. 2 Ar ou boue gia zudi dusra zamair gese bia boe, 3 bade hou dusra zamaieo taire nafosond ḳoria zudi ola talaḳ dilae, ba hou zamai morizae,
         4 te tair hou foela zamaie taire ar bia ḳorto farto nae, tai to en lagi nafaḳ oigese.
         Ilaḳan bia-shadire Mabude gin ḳoroin. Tumrar Mabud Allae tumrare ze deshor malikana
         dira, tumra ila guna ḳoria i deshre nafaḳ banaio na.5 “Noea bia ḳora kunu beṭare zuddot faṭaio na, zur-zobordosti ḳoria tare kunu ḳamor
         bar dio na. He fura eḳ bosor ḳam-ḳaz na ḳoria, tar bour loge kushi-bashi ḳorar shuzug
         dio.Shomazo solar hukum-ahkam6 “Aolati malor bondok hishabe tumra ḳeuror gail-sia, ba ḳali so bondok rakio na. Ila
         ḳorle tar zan basanir ḳani-kurakir fot bond oizibo.7 “Kunu manshe zudi Boni Israilor aroḳ baire suri ḳoria nia gulam banailae, ba dusra
         zagat besia hari dora ḳae, te tare ḳatol ḳorbae. Ou nomunae tumrar shomaz taki ila
         naformanire fusia falaibae.8 “Ḳeuror gotro fosa-kushṭo bemar deḳa dile, Lebi ḳandanor imam oḳolor foramish mafik
         solio. Ami tarare zeta hukum disi, tumra kub kiali oia ita manio. 9 Mishor desh taki bar oia aibar foto, tumrar Mabud Allae amar boin Moriomor ze dosha
         goṭaisla, ita tumra mono rakio.10 “Tumar ari-forire kunta aolat dile, tar ges taki kunu mal bondok nibar niote, tumi
         tar goro hamaio na. 11 Tumi goror bare ubaio, ar zare aolat diso, he tar gor taki bondoki mal ania tumare
         dibo. 12 Aolat neora zon gorib-duki oile, tar deoa bondoki ḳeta-komoli nia tumi rait gumaio
         na. 13 Hainja bala tumi tar mal firai dio, ota uṛia he rait gumaia tumare dua dibo. Teu tumar
         balai oibo, ar bondoki samana firot deoa to, tumrar Mabud Allar nozoro nekir ḳam.14 “Tumrar Boni Israil shomazor kunu bai+ ba tumrar desho roura bin zatir kunu manshor gese faona taḳle, ar he gorib-duki,
         ruzi ḳamla zon oile, tar ufre zulum ḳorio na. 15 Shuruz ḍubar age tumra tar faona mozuri dilaio, he to gorib manush, ou mozuri diau
         tar zindegi sole. Arnae mozurir lagi he Mabudor dorbaro foriad ḳorle, tumra gunar
         bagi oibae.16 “Fua-fuṛir oforador lagi tarar ma-bafore, ba ma-bafor oforade fua-fuṛire ḳatol ḳora
         zaito nae. Forteḳ zone nizor oforador shaza nize faibo.17 “Kunu bideshi musafir ba etimor ufre na-hok bisar oite dio na. Kunu ṛaṛi beṭir findibar
         ḳafoṛ bondok rakio na. 18 Mono rakio, Mishor desho tumra gulam aslae, tumrar Mabud Allae tumrare hon taki azad
         ḳori anchoin. Erlagi ami tumrare ita ḳam ḳorar hukum diram.19 “Tumrar zominor dan ḳaṭar bade, danor kunu muiṭ fauria gelegi, iṭa anar lagi ar firot
         zaio na. Bideshi musafir, etim ar ṛaṛi beṭintor lagi iṭa dilaio, teu tumrar Mabud
         Allae tumrar hoḳol ḳam-ḳazo rohom-borkot diba. 20 Zoetun gasor fol faṛibar ḳalo eḳoi ḍalor fol duibar faṛio na. Eḳbar faṛar bade zeta
         roe, ita bideshi musafir, etim ar ṛaṛi beṭintor lagi toio. 21 Tumrar angur baganor eḳ lot taki dui bar angur faṛio na, eḳbar faṛar bade zeta roe,
         ita bideshi musafir, etim ar ṛaṛi beṭintor lagi toi dio. 22 Faurio na, tumra to age Mishor desho gulam aslae. Erlagi ami tumrare ita ḳorar hukum
         diram.”
         
            
               	“Boni Israil shomazor kunu bai.” Hibru bashae, tumrar baiaintor maze ḳeu.

251 Musa nobie tarare aro ḳoira, “Manshor maze ḳaijja-fosad lagia zudi ita hakimor adaloto
         zae, te hakim oḳole oforadi zonre dushi shaibosto ḳorba, ar ni-oforadire ḳalas diba.
         2 Ou bisaro dushi zonre singladi marar rae dile, hakime tare maṭit hutaia tar faona
         mair tan nizor samne maraiba, 3 oile sallishṭar beshi mara zaito nae. Arnae nizor zatir eḳ baire shomazor samne beijjot
         ḳora oibo.4 “Dan maṛa dibar ḳalo gorur muko hufi lagaio na.Niaoladi ṛaṛi beṭir bia5 “Eḳ foribaror hoḳol baiain ekkano roar ḳalo zudi biati kunu bai morizae, ar tar kunu
         fuain na taḳe, te tar ṛaṛi boue tair deor saṛa dusra ḳeuror gese bia boito farto nae.
         Tair deore taire bia ḳoria tar ufre bortail daeitto adae ḳorbo. 6 Tarar foela fuar zonom oile, i fua ou mora bair oarish hishabe goinno oibo, teu ou
         bair nam Boni Israil taki musi zaito nae. 7 Oile tair deore zudi taire bia ḳorto razi na oe, te tai hou gau ba ṭaunor fainchaitor
         gese gia honor murobbi oḳolre ḳoibo, amar deore amare bia ḳorto razi nae, he tar mora
         bair nam Boni Israilor maze zinda raḳto sae na. Amar befare tar ufre bortail dae-daeitto
         adae ḳorer na. 8 Teu hou murobbi oḳole tare anaia buzaiba, erbadeo he nika ḳorte razi na oile, 9 ou ṛaṛi beṭie hou murobbi oḳolor samne, tar ḳasat gia tar faor ekkan zuta nize kulia
         nibogi, ar tar muko sef falaia ḳoibo, afon bair bongsho zegie basaito sae na, ogur
         dosha ola ouk. 10 Bade ou beṭar bongshore Boni Israilor maze, zuta araorar bongsho name ḍaḳa oibo.Shomazor aro hukum-ahkam11 “Dui beṭae mara-marir ḳalo zudi, eḳzonor bou gia tair zamaire hou beṭar at taki basanir
         niote, hou beṭar furushali nofso sifia dore, 12 te tumra hou beṭir at ḳaṭia falai dio. Taire kunu doya ḳorio na.13 “Mafo ṭogibar lagi tumrar tolir maze eḳoi mafor huru-boṛo dui fattor rakio na. 14 Tumrar goro eḳoi mafor huru-boṛo duiṭa her-feṭu rakio na. 15 Tumrar Mabud Allae tumrare ze deshor doḳoldari dira, hono lamba haeati faibar lagi,
         tumrar mafibar fattor ar her-feṭur uzon shoṭik rakio. 16 Ḳaron zegie mafor maze ṭoga-ṭogi ḳore, tumrar Mabud Allae tare gin ḳoroin.17 “Mishor desh taki tumra bar oia aibar foto, Amaleki oḳole tumrar loge ze bebohar ḳorsil,
         ita faurio na. 18 Aṭite aṭite tumrar ḳeu ḳeu zebla heran oia fise foṛi gesil, ou shomoe Amaleki oḳole
         aia hamla ḳorsil, tara to Allareo ḍoraise na. 19 Tumrar Alla Mabude tumrare ze deshor malikana dira, hou deshor ash-fashor dushmon
         oḳol taki tain zebla tumrare shanti diba, hou shomoe tumra dunia taki Amaleki oḳolor
         nam miṭailibae. I hukum ḳan tumra kunu dinu faurio na.

Foela foshol ar dosh baṭor eḳ baṭ dibar niom261 “O Boni Israil huno, tumrar Mabud Allae tumrare ze deshor malikana dira, tumra zebla
         hou deshor doḳol faia hono boshoti ḳorbae, 2 ou shomoe tumrar Mabud Allar deoa zominor hoḳol zator foshol taki, foela faoa fosholor
         eḳṭa ongsho eḳ ṭukrit boria algaia toio. Ar tumrar Mabud Allae Baetulla Shorif hishabe
         ze zagare fosond ḳorba, ou foshol loia hono zaio. 3 Gia hono azir imam sabre ḳoio, amrar Mabud Allae amrar moe-murobbir gese ḳosom ḳaia
         ze deshḳan dibar oada ḳorsla, amra oḳon ono aisi, aia tan samne azir oisi. 4 Teu imam sabe tumrar at taki folor ṭukri nia Alla Mabudor kurbani ḳanar samne toiba.
         5 Bade tumra forteḳe tumrar Mabud Allar samne ubaia ḳoio, amrar ḳandanor mul murobbi
         Hozrot Iakub asla eḳzon Irami musafir, tain tuṛa ḳoezon manshore loge loia Mishor
         desho geslagi. Gia Mishor desho musafir halote boshot ḳorar ḳalo tan usillae tara
         eḳ mohan zati, ar bout boṛo bolala zati bonla. 6 Bade Mishoror manshe amrar loge bozzati ḳorla, amrare duk-koshṭo dia, amraredi ḳoṭin
         gulami ḳorailo. 7 Amra duk faia amrar moe-murobbir Mabud Allar dorbaro ḳandilam. Teu Mabude amrar foriad
         hunia, amrar duk-koshṭo, ḳoṭin gulami, ar amrar uforor zulumor bae nozor dila. 8 Ar tan bolala-mozbut at baṛaia, kub ḍor-ḳof deḳaia, kudroti lila-ḳela dia ar asanok
         gozob ḍalia Mishor desh taki amrare bar ḳori anla. 9 Tainu amrare ou desho anchoin, dud ar mour banḍar ala aramor ou desh amrare dan ḳorsoin.
         10 Erlagi O amrar Mabud, tumar deoa zominor fosholor foela baṭ loia ami tumar samne azir
         oisi. Oḳan ḳoia, tumrar Mabud Allar samne ou ṭukri toio, toia tanre soizda ḳorio.
         11 Tumrar Mabud Allae tumrare ar tumrar foribarre zoto nomunar balai ḳorsoin, ota mono
         ḳoria tumra nize, Lebi ḳandanor hoḳole, ar tumrar loge roura bideshi musafir oḳole
         kushi-bashi ḳorio.12 “Forti tin bosor bade bade tumra foe-fosholor dosh baṭor eḳ baṭ Lebi ḳandanor manshore,
         bideshi musafir oḳolre, etim ar ṛaṛi beṭintor maze bilai dio. Teu era feṭ bori ḳaia
         tumrar deshor maze arame roiba. Erlagi ikṭar nam oilo doshmangshor bosor.+13 Bade tumra forteḳe tumrar Mabud Allare ḳoio, Mabud, ami tumar hukum mafik amar ruzir
         fobitro baṭre, amar gor taki nia Lebi ḳandanre, musafir oḳolre, etim ar ṛaṛi beṭintore
         bilai disi. Ami tumar kunu hukumor ḳelaf ḳorsi na, ba faurisi na. 14 Murdar lagi ḳanda-ḳaṭi ar ahazari ḳorar shomoe ami ou fobitro ongshor kunuta ḳaisi
         na, ba nafaḳ halote ita baṛir bare nisi na, ar itar kunu ongsho murdar name dan-ḳoerato
         ḳorsi na. Ami amar Mabud Allar hukum mafik solchi, tumar hukum mafik hoḳol ḳam ḳorsi.
         15 Oḳon, O Mabud, tumar fobitro boshot ḳana taki, tumar arshe-azimo taki toledi saia
         deḳo, ar tumar ḳas proza Boni Israilre rohom-borkot deo. Amrar moe-murobbir loge ḳosom
         ḳora oada mafik, tumi amrare dud ar mour banḍar ala ou ze deshḳan dan ḳorso, er maṭit
         tumi rohom-borkot nazil ḳoro.Allai apush-chukti16 “Tumrar Mabud Allae aiz tumrare ou hukum dira, tumra tan batail niom-ḳanun ar hukum-ahkam
         mania solio. Tumra dile-zane ashik bonia ita amol ḳorio. 17 Tumra to aiz shikar ḳorso, ou Allau oila tumrar Mabud, tumra tan fote solbae, tan
         hukum-ahkam, tan shoriot ar niom-ḳanun manbae, tan ḳota hunbae. 18 Erlagi Mabudeo aiz shikar ḳorsoin, tan oada mafik tumra oḳon tan proza, tumrau tan
         ḳas shompod, tumra tan hoḳol hukum-ahkam amol ḳorbae. 19 Tain aro ḳoira, tan foeda ḳora tamam zatir ufre tumrare boṛo ḳorba. Tumrar ijjot,
         shunam ar tarif, hoḳol zatir ufre roibo. Tan oada mafik tumra oibae tumrar Mabud Allar
         name eḳ fobitro proza.”
         
            
               	Ashole fosholor dosh baṭor eḳ baṭ forti bosor deoa oe, oile ou tin bosor bade bade
                     ou doshmangshor bosor oilo eḳṭa bishesh niom.

Ibal faṛo kurbani ḳana banaio271 Musa nobie Boni Israilor murobbi oḳolre loia manshore ḳoila, “Ami tumrare aiz zeta
         zeta hukum diram, tumra ita furafur amol ḳorio. 2 Tumrar Mabud Allae tumrare ze desh dan ḳorra, Zordan gang far oia hari tumra zebla
         hou desho zaibae, zaoar bade ḳoekṭa boṛo boṛo fattor ḳaṛa ḳori hazaia, itare suna
         dia faḳa ḳorio. 3 Ar otar ufre ou Tourator tamam hukum-ahkam leḳio. Buzrae ni, tumrar moe-murobbir Mabud
         Allae, dud ar mour banḍar ala ze deshḳan tumrare dibar oada ḳorsoin, in taki hou desho
         gia harle, 4 Zordan gang far oia Ibal faṛor ufre uṭia, amar batail aizkur hukum mafik tumra hou
         fattor oḳol hazaia ḳaṛa ḳorio, ar itare suna dia faḳa ḳorio. 5 Ar hono tumrar Mabud Allar name fattordi ekkan kurbani ḳana banaio. Ou fattoror maze
         luar kunu atiar lagaio na. 6 Asta asta fattor dia tumrar Mabud Allar ou kurbani ḳana banaio, banaia er ufre tumrar
         Mabud Allar name zalail kurbani adae ḳorio. 7 Ar salamoti kurbanio adae ḳorio. Ou kurbanir gust ḳaia tumrar Mabud Allar samne kushi-bashi
         ḳorio. 8 Ar suna lefa hou fattoror ufre Tourator ou hukum-ahkam oḳol kub shundor ḳori leḳio.”9 Bade Musa nobie Lebi ḳandanor imam oḳolre loia hoḳol Boni Israilre ḳoila, “O Boni
         Israil, nirai o, ar amar ḳota huno, oḳon to tumra nizor Mabud Allar ḳas proza bonigese.
         10 Te tumra tan hukume solio, ar ami aiz zeta niom-ḳanun, hukum-ahkam zanailam, ita amol
         ḳorio.”Ibal faṛ taki lannoti buli11 Musa nobie ou din manshore hukum dila, ḳoila, 12 “Zordan gang far oia harle ou shomoe Shimion, Lebi, Ehuda, Isaḳor, Iusuf, ar Bin-Iamin
         ḳandanor manush oḳol gia nek duar nishana hishabe Gorisim faṛor ufre uṭio. 13 Ar bodduar nishana hishabe Ruben, Sadu, Ashir, Sobulon, Dan ar Noftali ḳandanor manush
         gia Ibal faṛor ufre uṭio. 14 Bade Lebi ḳandanor manush oḳol ubaia, Boni Israilor tamam manshore zure zure sillaia
         ḳoibae,15 “Ze manshe laḳṛi ba fattor kudia, ba datu golaia kunu murti banae, ar fuza ḳorar niote
         ogure nia lukail zagat toe, he to lannoti. I murtire to Mabude gin ḳoroin, ita ḳali
         ḳamaror ator ḳam. Ikan hunia hoḳole ḳoio, Amin.16 “Ma-bafore zegie beijjot ḳore, he lannoti. Ikan hunia hoḳole ḳoio, Amin.17 “Doḳoldarir niote zominor ail ba shimana kuṭi zegie horae, he lannoti. Ikan hunia
         hoḳole ḳoio, Amin.18 “Anda manshore zegie bul fot deḳai dey, he lannoti. Ikan hunia hoḳole ḳoio, Amin.19 “Bideshi musafir, etim, ar ṛaṛi beṭintor bisar-shalishit zegie be-insafi ḳore, he
         lannoti. Ikan hunia hoḳole ḳoio, Amin.20 “Haton maʼr loge zegie zina ḳore, he afon bafore beijjot ḳore. He to lannoti. Ikan
         hunia hoḳole ḳoio, Amin.21 “Kunu foshur loge zegie zina ḳore, he to lannoti. Ikan hunia hoḳole ḳoio, Amin.22 “Zegie nizor boinor loge, haton maʼr, ba haton bafor torofa boinor loge zina ḳore,
         he to lannoti. Ikan hunia hoḳole ḳoio, Amin.23 “Nizor hoṛir loge zegie zina ḳore, he to lannoti. Ikan hunia hoḳole ḳoio, Amin.24 “Zegie lukaia kunu manshore kun ḳore, he to lannoti. Ikan hunia hoḳole ḳoio, Amin.25 “Ni-oforadi manshore kun ḳorar chuktie zegie ṭeḳa ḳae, he to lannoti. Ikan hunia hoḳole
         ḳoio, Amin.26 “Ou shoriotor kunu hukum-ahkam zegie mane na, zegie ita amol ḳore na, he to lannoti.
         Ikan hunia hoḳole ḳoio, Amin.

Allar baiddotar lagi rohomot281 “O Boni Israil, ami aiz tumrare zeta hukum-ahkam diram, ota amol ḳorar niote tumra
         zudi nizor Mabud Allar kalamre kial ḳori mano, te tumrar Mabud Allae duniar hokkol
         zatir ufre tumrare usa ḳorba. 2 Tumrar Mabud Allar kalam mania solle, tumra ou rohomot faibae, ar ou rohomot oḳol
         hamesha tumrar loge loge roibo,3 “Tumrar boshot-baṛi ar ḳet-ḳamaror maze rohom-borkot faibae.4 “Tan rohomote tumra bout aolad faibae, zomino bout foshol folibo, goru-sagole bout
         baichcha diba.5 “Tumar ugaro ar tumar saulor moṭkit boroḳot faibae.6 “Hoḳol halote hoḳol ḳamo tumi rohom-borkot faibae.7 “Dushmonir niote zetae tumrar loge lagba, Mabude itare tumrar gese araiba. Tara eḳ
         duaredi tumrare marat aile, shat duaredi bagiba.8 “Tumrar ugaror maze Mabude boroḳot diba, tumra ze ḳamo at dibae, ou ḳamou tain boroḳot
         diba. Tumrar Mabud Allae tumrare ze desh dan ḳorra, hono tumrare rohom-borkot diba.9 “Tumra zudi tumrar Mabud Allar hukum-ahkam mania, tan batail fote solo, te tain ḳosom
         ḳaia zela oada ḳorsoin, ola tan nizor fobitro proza hishabe tumrare ḳaim ḳorba. 10 Ar asta duniar hoḳol zatie deḳba, tumrau oilae Mabudor ḳas manush, dekia tara hoḳole
         tumrare ḍoraiba.11 “Tumrar Mabud Allae tumrar moe-murobbir gese ze desh dibar lagi ḳosom ḳaisla, ou desho
         tain tumrar bout balai ḳorba, tumrare bout aolad diba, tumrar foshur falainte bout
         baichcha diba, zomino bout foshol folibo. 12 Tumrar Mabud Allae tan asmani rohomotor duar kulia diba, zorur mafik meg-fani dia
         tumrar ator hoḳol ḳamor maze rohom-borkot diba, bout zatire tumra ṭeḳa-foesha aolat
         dibae, oile tumra kunu aolat nibar dorḳar oito nae. 13 Mabude tumrare ola banaiba, zate tumra hoḳolor matar ufre ro, ḳeuror faor tolat na
         taḳo. Tumra ḳali tumrar Mabud Allar ou hukum-ahkam oḳol kub zoton ḳoria amol ḳorio,
         zeta aiz ami tumrare ḳoiar, teu tumra hoḳolor ufre roibae, tole foṛtae nae. 14 Ar aiz ami tumrare zeta hukum diar, amar ou talim taki tumra ḍaine-baue horio na.
         Kunu deb-debir ḳoredi douṛaia itar fuza ḳorat lagio na.Naformanir lagi lannot15 “Oile tumra zudi tumrar Mabud Allar hukum na mano, tan zeta hukum-ahkam ar niom-ḳanun
         aiz ami zanaisi, tumra kub kiali oia ita na manle, tumrar ufre ou lannot oḳol foṛbo,
         ita hamesha tumrar loge loge roibo:16 “Tumrar boshot-baṛi, ḳet-ḳamar hoḳol zagat lannot foṛbo.17 “Tumrar ugaro ar saulor moṭkit lannot foṛbo.18 “Tumrar hurutta ḳom zonmiba, zomino foe-foshol ḳomizibo, goru-sagole baichcha ḳom
         diba, ou nomunae tumrar ufre lannot foṛbo.19 “Goro ba baira hoḳol ḳano tumra forti din lannot faibae.20 “Naformani ḳam ḳoria Mabudor ges taki hori zaoae, tumrar hoḳol ḳam-ḳazor maze tain
         lannot diba. Bala-mosiboto foṛia, Allai gozobor zatae, tumra ekkere binash oar ag
         forzonto, aste aste ḳali ḳoe oibae. 21 Tumra ze deshor doḳoldari fairae, Mabude hono tumrar ufre bemar saṛiba, bemare tumra
         morte morte hou desho taki binash oibae. 22 Mabude tumrar shorilo nosṭo oa bemar, bakka taf ar jola-fura, ota bemardi tumrar ufre
         gozob diba. Ar moṛki, hukna gorom batash, fosholor huna-ḳani hukai zaoar bemar ar
         fata mora, ota gozob oḳol tumrar zomino diba. Tumra moria fuṛanir ag forzonto i gozob
         tumrar ḳore ḳore roibo. 23 Tumrar matar uforor asman oibo fitolor laḳan shokto, ar faor tolor zomin oibo luar
         laḳan ḳoṭin. 24 Mabude megor bodla tumrar desho asman taki duil saṛiba, tumra binash oar ag forzonto
         ita hamesha foṛat roibo.25 “Mabude tumrar dushmon oḳolor mukabilat tumrare araiba, erare eḳ fotedi marat gele
         shat fotedi bagibae. Tumrar dosha dekia zogotor hoḳol zatie ḍoraia ḳafiba. 26 Tumrar lash oibo foshu-fakintor kuraḳ. Itare ḳedanir lagi ḳeu roito nae. 27 Mabude hou Mishori oḳolor laḳan tumrar gotro gozobi bish-furi, ṭiumar, fuṭ-kauzoli
         bemar diba, ita taki ḳeu tumrare shifa ḳorar ḳemota nai. 28 Tain tumrare fagol, anda ar bedisha banaiba. 29 Andae zela andarir maze atai atai aṭe, tumra dinor bala ola aṭibae, tumrar kunu ḳamu
         kamiab oito nae. Tumrar ufre hamesha zulum ar luṭ-toraz solbo, ita taki basanir lagi
         ḳeu aito nae.30 “Shadi ḳorar lagi ze ḳoinar loge tumar aḳt oibo, aroḳ beṭae aia ou ḳoinar ijjot luṭibo.
         Tumi gor banaibae, oile goro boshot ḳortae fartae nae. Anguror bagan ḳoria, fol ḳaoa
         ḳofalo zuṭto nae. 31 Tumrar sokur samne tumrar goru zobo ḳora oibo, oile eḳ ṭukra gusto tumrar feṭo zaito
         nae. Tumrar gadare tumrar at taki ḳaṛia neoa oibo, ita ar firot faitae nae. Tumrar
         meṛa-sagol tumrar dushmonor ato zaibo, ota bifod taki basanir lagi ḳeu aguai aito
         nae. 32 Tumrar fua-fuṛin dusra zatir ato aṭok oiba, tarar ashae bar saite saite tumrar sokur
         zuti nosṭo oibo, oile kunta ḳorar shuzug oito nae. 33 Tumrar osina bin zatie tumrar ḳetor foe-foshol, ar tumrar menotor hoḳol mozuri luṭia
         nibogi, tumra hara zindegi ḳali zulum-mosibot faibae ar surmar oibae. 34 Tumrar souke i laḳan aro zeta deḳbae, dekia mata ḳaraf oibo. 35 Mabude tumrar urato ar aṭut shuru ḳoria, faor tola taki matar talu forzonto asta gotro
         bish-furi diba, itar kunu shifa nai.36 “Tumrar ufre bashshai ḳorar lagi tumra zare godit boaibae, Mabude hou bashsha ar tumrare
         bondi ḳoraia omon eḳ zatir ato falaiba, zetar namu tumra huncho na, tumrar moe-murobbieo
         hunchoin na. Hono gia tumra fattor ar laḳṛidi banail murtir fuza ḳorbae. 37 Mabude tumrare zeta zatir maze ḳedai diba, hotae tumrare dekia somkiziba, tumrar dosha
         siṛ ar ṭaṭṭa-mosḳarar bishoe oibo.38 “Tumra ḳet ḳorbae bout, oile foshol faibae tuṛa, ḳaron fongofale ḳailiba. 39 Tumra anguror bagan ḳoria zae-zoton ḳorbae, oile kiṛa ar fuke bagan ḳailibo, erlagi
         tumra anguro faitae nae, er shorboto ḳaitae fartae nae. 40 Tumrar hara desh zoetun gase bora roileo, zoetun fol zoria foṛizibo, erlagi tumrar
         shorilo tel maḳa oito nae. 41 Tumrar zoto aolad oiba, ita tumrar gese roita nae, itare bondi ḳori neoa oibo. 42 Gozobi moua-fukor fal aia tumrar gas-gasali ar foshol ḳailiba.43 “Tumrar maze boshot ḳorra bin zatir manush oḳol aste aste ufredi uṭba, ar tumra toledi
         lambae. 44 Tara tumrare ṭeḳa-foesha aolat diba, tumra tarare aolat dibar shaiddo oito nae. Tara
         roiba tumrar matar ufre, tumra roibae tarar faor tolat.45 “Ou tamam lannot tumrar ufre foṛbo. Tumrar Mabud Allar kushi mafik na solae, tan hukum-ahkam
         ar niom-ḳanun na manae ou lannot oḳol tumrar loge lagail roibo. Itae tumrare zatia
         doria binash ḳorilaibo. 46 Ou lannot oḳol tumra ar tumrar aolador ufre, zug zug dori kudroti hushiari hishabe
         roibo. 47 Tumra nizor shudinor ḳalo monor kushie ashik bonia nizor Mabud Allar gulami ḳorso
         na, 48 erlagi Mabude tumrar ḳoredi dushmon lagaiba, tumra feṭor buke, fanir fiase, obab-onoṭone
         hokir bonia tarar gulami ḳorbae. Mabude tumrar ḳando luar zual findaiba, ou zualir
         tole tumrar binash oibo.49 “Mabude bout duroi taki, zogotor hesh shimana taki, ola eḳ zatire silor nomunae uṛaia
         anba, zetar mukor buli tumra buztae nae. 50 Itar goṭon oibo bodsurot, itae kunu buṛa-buṛire ijjot dita nae, ar huruttareo maea
         ḳorta nae. 51 Tara tumrar foshur baichcha ar ḳetor foshol ḳailiba, hesh-mesh tumra binash oibae.
         Tara kunuzat foshol, noea kunu anguror shorbot, tel, goru-sagolor baichcha, kuntau
         tumrar lagi toita nae, hesh-mesh tumra binash oizibae. 52 Tara tumrar ṭaun oḳol beria raḳba, ar tumra zetar ufre borosha ḳorrae, tumrar hou
         usa usa mozbut baunḍorir oal oḳol hesh-mesh bangia foṛizibo. Tumrar Mabud Allae tumrare
         ze deshor doḳoldari dira, hou deshor hokkol gau ar ṭaun tara beriliba.53 “Ar dushmone beria raḳar ḳalo tumra oto boṛo mosiboto foṛbae, erlagi tumrar nizor
         fua-fuṛire ḳailibae, tumrar Mabud Allar deoa aolador gust nize ḳaibae. 54 Hou shomoe tumrar maze zera bala manush, zera shuke ar aram-ayeshe ase, tarar mon-mizazo
         olaḳan oizibo, tara afon baire, nizor boure ar baki fua-fuṛire kunu doea-maea ḳorto
         nae. 55 He tar ze aolador gust ḳaibo, itar ekkan ṭukrao tarare dito nae. Ḳaron dushmone zebla
         tumrar ṭaun oḳol beria raḳba, ou shomoe tumrar feṭor buk miṭanir lagi nizor huruttar
         gust saṛa ar kunutao milto nae. 56 Tumrar mazor kub norom dilor ze beṭi manush ase, ze beṭie shukila zindegir dae kunudin
         maṭit fao falaise na, hou beṭieo tair zanor ṭukra zamai ba aolador bae kunu doea-maea
         ḳorto nae. 57 Dushmone tumrare beria raḳae feṭor bukor zalae aolador zonom deoar loge loge, ou maʼe
         nizor aolador gust, ar feṭo taki bar oilo fuati-fol forzonto nize nize lukaia ḳailibo.58 “Ou kitabor maze shoriotor zoto hukum-ahkam leḳa ase, ita zudi tumra kub kial ḳoria
         amol na ḳoro, tumrar Mabud Allar mohima ar ḍor-ḳof ala namor ijjot na ḳoro, 59 te Mabude tumra ar tumrar aolad oḳolre bezuita bemar diba, ou bemare tumra lamba shomoe
         buganti ḳorbae. 60 Mishoro taḳte bezuita zoto bemar-azar dekia tumra ḳafitae, hou bemar-azar oḳon tumrar
         ufre diba, itae tumrar fis saṛto nae. 61 Ar ou Tourat kitabo zeta bemaror nam leḳa nai, ola ḳoṭin gozobi aro bout bemar-azar
         Mabude tumrar ufre saṛiba, tumra binash oar ag forzonto ita salu roibo. 62 Tumra nizor Mabud Allar hukum na manae, tumrar manshor foriman oḳon asmanor terar
         laḳan bout beshi oileo, ita moria kub tuṛa basia roiba. 63 Mabude kushi oia tumrare zela ae-unnoti dia baṛaisla, tumrar manshor foriman boṛo
         ḳorsla, hou laḳan kushi ḳoria oḳon hirbar tumrare binash ḳoria nifat ḳorba. Tumra
         oḳon ze deshor doḳoldari fairae, hou desh taki tumrare ḳaṛia neoa oibo.64 “Bade zogotor eḳ kinara taki aroḳ kinara forzonto, hoḳol zatir maze tumrare sitrai
         diba. Hono roia tumra ar tumrar moe-murobbir osina deb-debir sheba ḳorbae, laḳṛi ar
         fattoror murtire fuza dibae. 65 Hou zati oḳolor loge roia tumrar shanti milto nae, tumrar aramor lagi kunu zaga roito
         nae. Hono Mabude tumrar monor maze hae-hutash baṛaiba, tumrar sokur hoḳol asha-borosha,
         ar dilor shokre tain nirash, nistez ḳorba. 66 Kita goṭibo ba na goṭibo ota sintae tumrar din guzoribo, din-rait hamesha ḳali zanor
         ḍor-boye oshantit roibae, basia roar kunu nichchoyota faitae nae. 67 Tumra monor ḍore, zanor mair, souke kunu kul-kinar na dekia ḳali hae hae ḳorbae. Bian
         oile ḳoibae zoldi rait ouk, ar rait oile ḳoibae zoldi din ouk. 68 Hou ze Mishor deshor befare ami ḳoislam, tumra hino ar zaoa oito nae. Oile hou gozobor
         shomoe Mabude tumrare zazo ḳori hirbar Mishor desho neoaiba, nia harle tumra gulami
         ḳorar lagi hono biki ḳaitae saibae, oile ḳeu tumrare kinto nae.”

Hozrot Musa (a:)-or tin nombor nosiot (29-30 ruku)291 Mabude Musa nobir marfote Tur faṛor ufre, Boni Israil zatir loge age eḳ apush-chukti
         ḳorsla, oḳon Muab desho Mabude dusra apush-chukti boail ḳorla. Ita oilo ou apush-chuktir
         shorto oḳol.Hozrot Musae hirbar Allai apush-chukti boail ḳorla2 Musa nobie hoḳol Boni Israilre anaia ḳoila, “Alla Mabude Mishoror Feraunor loge, tar
         uzir-naziror loge, ar Mishoror hokkoltar loge zeta ḳorsila, ita to tumra deḳso. 3 Boṛo boṛo azob goṭonat zoyi oa, Mabudor nanan lila-ḳela, ar kudroti ḳam to tumra nizor
         souke deḳso. 4 Oile itar mormo buzar moto mon, deḳar moto souk, hunar moto ḳan, Mabude oḳono tumrare
         disoin na. 5 Ami sallish bosor dori tumrare ou morubumir maze sofor ḳoraisi, ermaze tumrar finnor
         ḳafoṛ nosṭo oise na, faor zutao siṛse na. 6 Kunu bat-ruṭio ḳaiso na, anguror shorbot ba kunuzat shorab tumra ḳaitae faiso na.
         Ita hoḳolta to tainu ḳorsoin, zate tumra buzo, tainu tumrar Mabud Alla.7 “Tumra hou zagat zaoar bade, Hishbonor bashsha Sihun ar Bashonor bashsha Uze amrar
         loge laṛai ḳorat aisla, aile amra tarare arai dilam. 8 Tarar deshre doḳolo ania amra asta Ruben ḳandan, asta Sadu ḳandan ar Manosha ḳandanor
         ordeḳ manshore baṭia dilam. 9 Erlagi tumra ou apush-chuktir hoḳol hukum-ahkam kub kiali oia manio, manle hoḳol ḳam-ḳazo
         tumrar faeda oibo.10 “Tumrar Mabud Allar samne aiz tumra hoḳol aia azir oiso, tumrar ḳandanor amir oḳol,
         moe-murobbi oḳol, ofisar oḳol, ar Boni Israilor hoḳol beṭain. 11 Tumrar loge oia tumrar bou, fua-fuṛin, ar bin zatir hou manush oḳol zetae tumrar daru
         faṛoin ar fani boia anoin tarao aisoin. 12 Tumra hoḳol ono aia azir oiso, tumrar Mabud Allae ḳosom ḳaia ze apush-chukti aiz boail
         ḳorra, ou apush-chuktit tumra nize nize aiz hamaira. 13 Ar Mabude agor amolor tumrar moe-murobbi Ibrahim, Isʼhak, ar Iakub nobir loge ḳosom
         ḳaia ze oada ḳorsla, hou oada mafik oḳon taki tain tumrar Alla, ar tumra tan ḳas proza
         bonia roite razi aso, oḳan mana aiso. 14 Te ami oḳon ze apush-chukti ar oada boail ḳorram, ita ḳali tumrar loge nae, 15 borong tumra zoto zon oḳon amrar Mabud Allar samne azir aso, tumrar loge, ar tumrar
         zeta aolador zonom oḳono oise na, tarar logeo ou apush-chukti zari roibo.16 “Tumra nizeu to zano, Mishor desho amra kila din ḳaṭaisi, bade ḳoto desh ar ḳoto fot-gaṭ
         far oia ono aia azisi. 17 Tumra to ota deshor manshore shuna, rufa, fattor ar laḳṛidi banail zogoinno deb-debir
         murti oḳolor fuza ḳorte deḳso. 18 Tumra kuz-ḳobor loia deḳo, tumrar maze zanu ou laḳan kunu beṭa ba beṭi, kunu bongsho
         ba ḳandan na taḳe, zetae tumrar Mabud Allare bad dia hota deb-debir fuza ḳorar lagi
         kiali oizae. Zudi ila kunugu taḳe, te ogu oilo ola bishakto gasor zoṛ, ze zoṛor ḍem
         ou bishakto titta gas bonbo. 19 Zeta manshe ou ḳosom ḳaoar ḳota huniao zudi tar nizore kub ḳofali mono ḳore, ar beforua
         oia solleo kunu shomoshsha nai ila mono ḳore, te tumrar bala-bura duioṭar ufre ota
         manshe shorbonash ḍakia anbo. 20 Mabude kunumonte-u erare mafi dita nae, erar ufre tan gusar aguin dau dau ḳori zolia
         uṭbo. Ar ou kitabor maze zoto laḳan lannotor ḳota leḳa ase, ita hokkolta erar ufre
         ḍaliba, Mabude asta dunia taki tarar nam miṭailiba. 21 Tain duk-mosiboto falanir lagi hokkol Boni Israil taki tarare basia alog ḳorba, ou
         Tourat kitabor hukum-ahkamor maze zoto laḳan lannotor ḳota leḳa ase, ita ota manshor
         ufre saṛiba.22 “Ar Mabude ou deshor ufre zoto nomunar lannoti gozob ar bemar-azar ḍaliba, ita dekia
         tumrar aolad oḳole ar bin desh taki aoa musafir oḳole tumrar i dosha dekia ḳaron zikaiba.
         23 Nun ar gondoḳe asta deshor maṭi zolizibo, i maṭit kunta folito nae, kunta lagaile
         oito nae, maṭir ufre kunuzator gash, lota-fata zonmito nae. Ikan hou lannoti desh
         Sadum, Amura, Odma ar Soboyimor laḳan bonizibo, Mabudor gusar aguin zolia uṭae tain
         to itare binash ḳorilisla. 24 Ota dekia hoḳol zatir manshe zikaiba, Mabude i deshor halot ḳene ila ḳorla? Tain ḳene
         oto boṛo gusa ḳorla?25 “Teu manshe zuaf diba, ou zatir manshe tarar moe-murobbir Mabud Allar boail ḳora hou
         apush-chukti bad dilaise, Mishor desh taki tarare bar ḳori anar bade ze chukti boail
         ḳora oisil. 26 Tara hou Mabudre bad dia tarar gese noea, ota deb-debir fuzat lagse, zeta deb-debir
         ḳota Mabude ḳoisoin na, otar gese mata nuaia soizda ḳorat lagse. 27 Erlagi ou deshor ufre Mabudor gusar aguin zolia uṭse, tain ou kitabo leḳa hoḳol nomunar
         lannoti gozob i desho nazil ḳorsoin. 28 Gusar aguine zolia, tarar ufre bezuita gozob ḍalia tarare ou desh taki zoṛe-foṛe tulia
         tarare bin desho nia asaṛ mari falaisoin, ar oḳono tara hono asoin.29 “Batuni hoḳolta-u to amrar Mabud Allar ato, oile zair ḳora hoḳolta siroḳalor lagi
         amra ar amrar aolad oḳolor ato, zate amra ou shoriotor hoḳol hukum-ahkam amol ḳortam
         fari.”

Alla Mabudor gese firia aoar fol301 Hozrot Musae ḳoira, “O Boni Israil huno, ami tumrar samne ze rohomot ar lannotor fot
         deḳaisi, ita hoḳolta tumrar ufre folibo. Folia harle tumrar Mabud Allae tumrare zeta
         zati oḳolor maze sitrai diba, tarar loge boshot ḳorar bala tumra ita kial ḳorio. 2 Hou shomoe tumra ar tumrar aolad oḳol zudi tumrar Mabud Allar gese firia ao, ar aiz
         ami tumrare zeta hukum-ahkam zanairam, ita dile-zane amol ḳoro, 3 te hou shomoe Mabude tumrare bondi halot taki azad ḳorba. Tain tumrare maea-momota
         ḳorba, ar tain zeta zatir maze tumrare sitraia disla, ota taki hirbar tumrare tukaia
         anba. 4 Duniar aḳeri kinarato zudi tumrare falail oe, te hono taki tumrar Mabud Allae tumrare
         tukaia anba. 5 Tumrar moe-murobbir desho tumrare firaia anba, ita hirbar tumra doḳol ḳorbae. Tain
         tumrare bout baṛai diba, ar tumrar moe-murobbir saiteo tumrar aolador foriman aro
         baṛaiba. 6 Tumra zate furafur dile-zane Allar mohobbotor ashik bonia basia ro, ou niote tumra
         ar tumrar aolad oḳolor dilor mosolmani tain nize diba. 7 Ar ou lannot oḳol tumrar Mabud Allae tumrar hou dushmonor ufre falaiba, zetae tumrare
         ingsha ar zulum ḳoroin. 8 Hou shomoe tumra hirbar tumrar Mabudor hukum mafik zindegi ḳaṭaibae, tan batail zeta
         hukum-ahkam aiz ami tumrare zanairam, ota hoḳolta amol ḳorbae.9 “Hou shomoe tumrar Mabud Allae hoḳol nomunae tumrare ae-unnoti diba, tain tumrar ḳam-ḳazo
         boroḳot diba, tumrar aolador foriman baṛaiba, tumrar goru-sagolor baichchain ar zominor
         foshol baṛai diba. Tumrar moe-murobbir ufre tain zela kushi asla, tumrar ufreo ola
         kushi oia tumrare hoḳol nomunae baṛaiba. 10 Ḳali tumra nizor Mabud Allar kushi mafik solia, ou Tourat kitabo leḳa tan hoḳol hukum-ahkam
         ar niom-ḳanun manle, asta dile-zane tan bae firle, tain ou rohom-borkot diba.Zindegir fot ar moutor fot11 “O Boni Israil huno, aiz ami tumrare zeta hukum diram, ita mania sola tumrar lagi
         beshi ḳoshṭor kunu ḳam nae, ita tumrar lagalor bareo nae. 12 Ita to behesto tulia toa kunu siz nae zen tumra ḳoitae, behesto taki ḳegie lamai ania
         ita amrare hunaito, ar amra amol ḳortam? 13 Ita doriar hofaror kunu sizo nae zen tumra ḳoitae, doria far oia ḳegie gia ita ania
         amrare hunaito, ar amra amol ḳortam? 14 Borong Mabudor kalam to tumrar logeu ase, tumrar mukor maze ar dilor bitre ita ase,
         zate ita amol ḳoro.15 “Huno, aiz ami tumrar samne zeta tulia dorsi, ita oilo zindegi ar balai, ba mout ar
         duk-mosibot. 16 Aiz ami tumrare ou hukum diram, tumra nizor Mabud Allare mohobbot ḳorio, tan morzi
         zugaia solio, tan deoa shoriot, hoḳol niom-ḳanun, hukum-ahkam hor-hamesha manio. Teu
         tumra zane basbae, forimane baṛbae, ar ze deshḳan tumra doḳol ḳorat zairae, hou desho
         tumrar Mabud Allae tumrare rohom-borkot diba.17 “Oile tumrar mon zudi Alla Mabudor bae taki firizae, tan hukum na mania tumra zudi
         kunu deb-debir fuzat lagia otare fornam ḳoro, 18 te aiz ami tumrare zanai diram, tumra nischito binash oizibae. Zordan gangor hofaro
         ze desh tumra doḳol ḳorat zairae, hino tumra beshi din bastae nae.19 “Ou asman-zominre tumrar birudde shakki rakia ḳoiar, aiz ami tumrar samne zindegi
         ar mout, rohomot ar lannotre tulia dorsi. Erlagi O baiain, tumra zindegire fosond
         ḳorilao, teu tumra ar tumrar aolad oḳolor zan basibo. 20 Tumra nizor Mabud Allare mohobbot ḳorio, tan hukum-ahkam manio, tan ashik bonia tanre
         ainja ḳori doria rakio, otar mazeu tumrar zindegi. Tain ze deshor doḳoldari dibar
         lagi tumrar moe-murobbi Ibrahim, Isʼhak, ar Iakubor loge ḳosom ḳaia oada disoin, hou
         desho ota hukum-ahkam manar mazeu tumrar zindegi.”

Hozrot Musa (a:)-or shesh halot (31-34 ruku)Hozrot Musa (a:)-e daeitto shomzaila311 Erbade Musae hoḳol Boni Israilre ḳoila, 2 “O Boni Israil huno, amar boeosh to eḳ-sho bish bosor oigese, ami ar amar ḳam ḳortam
         fariar na, ḳaron Mabude amare zanaisoin, ami Zordan gangor hifaro zaitam fartam nae.
         3 Te tumrar Mabud Alla nize tumrar age age roia Zordan gang far oia zaiba. Tain tumrar
         samne taki honor hoḳol zatire binash ḳorba, teu tumra hou desh doḳol ḳorbae. Ar Mabudor
         ḳota mafik Hozrot Iusae tumrare loia hofaro tumrar age age zaiba. 4 Mabude Amuri oḳolor bashsha Sihun ar Uzre zelaḳan binash ḳorsila, hou zati oḳolreo
         ola binash ḳorba. 5 Tain hitare tumrar ato shofia diba, hou shomoe tumra amar batail hukum mafik ḳam ḳorio.
         6 Tumrar bukut bol raḳo ar shaosh ḳoro. ḍoraio na, tarare dekia gabṛaio na. Mono rakio,
         tumrar Mabud Alla tumrar loge loge zaira, tain kunumonte-u tumrare saṛta nae, kunu
         haloteu tumrare falaita nae.”7 Bade Musa nobie hoḳol Boni Israilor samne Iusa nobire anaila, anaia ḳoila, “Tumi bukut
         bol raḳo ar shaosh ḳoro. Ou manush oḳolre loia tumi gang far oia hou desho zaibae,
         hou desh dibar lagi Mabude to tarar moe-murobbir gese oada ḳorsla. Tumi tarare hono
         nia honor zomi-zoma tarare baṭia dio. 8 Shoeong Mabud tumar age age roiba, tumare shaijjo ḳorba, tain tumareo saṛta nae ar
         tumare falaitao nae, te tumi ḍoraio na, shaosh araio na.”Tourat kitab tilaotor hukum9 Bade Musa nobie Tourator ou hukum-ahkam oḳol leḳla, lekia Lebi ḳandanor hou imam oḳol,
         zara Mabudor shahadot shonduḳ boia nita, tarar ato ar Boni Israilor moe-murobbir ato
         dila. 10 Dia tarare hukum dila, “Forteḳ shat bosor bade bade, aolat mafir bosoror ḳalo, ḍera-goror
         idor oḳto, 11 hoḳol Boni Israil zebla tumrar Mabud Allar fosond ḳora zagat gia tan samne azir oiba,
         hou shomoe tumi tara hoḳolor samne ou Tourat kitab tilaot ḳoria hunaio. 12 Beṭain, beṭin, huruttain, ar tumrar loge boshot ḳorra gau ba ṭaunor bin zatir hoḳol
         manshore eḳ zagat dola ḳoria ita hunaio, ita hunia tara tumrar Mabud Allare ḍoraiba,
         ar ou shoriotor hoḳol hukum-ahkam zoton ḳori amol ḳorba. 13 Ar tarar zeta huruttae Tourator ou hukum-ahkam hunchoin na, Zordan gangor hofaro tumra
         ze deshor doḳoldari fairae, tumra hono gia harle tarao hara zindegibor tumrar Mabud
         Allar ḍor-ḳofe sola hikba.”Naformani ḳorar agam ḳobor14 Bade Mabude Musa nobire ḳoila, “Tumar haeati to ar beshi nai, mout daro aichche, te
         tumi Iusare anao, anaia duio zon milon-tambur samne ao, ami tar ufre tar noea ḳam
         shomzai dimu.” Teu tara duio zon gia milon-tambur samne azir oila.15 Ou shomoe Mabude megor kuṭir maze takia milon-tambur duaror samne aia tarare doroshon
         dila, ou kuṭi tambur duaror ufre ubai roilo. 16 Ar Mabude Musare ḳoila, “Huno, tumi to tumar baf-dadaintor gese aram ḳorat zairaegi,
         oile ou manush oḳol ze desho hamaira, hamanir tuṛa badeu amar loge tarar apush-chuktire
         tara bongo ḳorba, tara amare bad dia honor deb-debir ato nizore shofi diba. 17 Tara ita ḳoria harle amar gusar aguin zolibo, ami tarar log saṛi dimu, tarar bae taki
         amar muk firailimu, teu tara binashor foto zaiba. Tarar ufre nanan bala-mosibot aibo.
         Hou shomoe tara ḳoiba, amrar dosha ila oilo ḳene? Nischoe, amrar Alla amrar loge nae
         ḳoriu, ita goṭer. 18 Ashole tarar hou deb-debintor gese gia zeta ku-ḳam ḳorsoin, otar lagiu ami hou shomoe
         tarar ges taki amar muk firailisi.19 “Te tumra ou gozolṭa lekilao, lekia Boni Israilre hikao ar tara gaiba. Ou gozol to
         tarar birudde amar shakki oia roibo. 20 Buzrae ni, ami tarare ze desh dibar lagi tarar moe-murobbir gese oada ḳorsi, dud ar
         mour banḍar ala aramor hou desho tarare nia harleu, tara ḳana-fina ḳaia muṭa-taza
         oiba. Oia honor deb-debir fuza ḳorat lagba, hotar bozona ḳorba, amare elami ḳoria
         amar logor apush-chukti bangiba. 21 Teu tarar ufre zebla nanan nomunar bala-mosibot ar bifod-afod aibo, hou shomoe ou
         gozole tarar samne shakki dibo, ou gozol to tarar aolad oḳole faurita nae. Hasa ḳota
         oilo, amar oada ḳora hou desho nibar ageu, tara mone mone kita sinta ḳorer, ita to
         amar zana ase.” 22 Musae loge loge ou gozol lekia Boni Israilre hikaila.23 Ar Mabude Nunor fua Iusare tan noea ḳamor lagi oula hukum dila, “Tumi bukut bol raḳo
         ar shaosh ḳoro. Ami ḳosom ḳaia Boni Israilre ze desh dibar lagi oada ḳorsi, tumi tarare
         loia hou desho zaibae, ami tumar loge loge roimu.”24 Shoriotor ou hukum-ahkamor hoḳolta Musae shullo-ana leḳla, 25 lekia Mabudor shahadot shonduḳ boia neora Lebi ḳandanor manshore hukum dila, 26 “Ou Tourat kitab ḳan nia tumra Alla Mabudor shahadot shonduḳor ḳasat toio. Ikan Boni
         Israilor birudde shakki hishabe hono roibo. 27 Tumra ḳoto boṛo gaṛteṛa ar naforman, ita amar zana ase. Ami zinda halote tumrar loge
         roiteu tumra zebla Mabudor naformani ḳorso, te amar moronor bade tumra ar kita na
         ḳorbae! 28 Tumra hoḳole zarzir ḳandanor murobbi ar ofisar oḳolre amar gese ano, ami nize tarar
         gese ota kulasa ḳoria ḳoia zaimu, asman-zominre tarar birudde shakki raḳtam sai. 29 Ami to zani, ami souk muzar bade tumra ekkebare be-foti bonizibae, amar batail fot
         taki tumra horizibae, teu tumrar ufre gozob lambo. Ḳaron Mabude zeta gin ḳoroin, tumra
         ota ḳam ḳoria, nizor ate murti banaia, tan gusa tulaibae.”30 Bade Musa nobie hoḳol Boni Israilor samne ou gozolor foela taki aḳer forzonto hunaila;
         tain gaila,

Hozrot Musa (a:)-or gaoa gozol321 O asman, ḳan fatia huno ami zeta gai,O zomin, tumio huno ami za batai.2 Amar talim lamuk megor fuṭar laḳan,kuar moton foṛouk amar mukor boean.Ḳesma gashor ufre fuṭa fuṭa meg oia foṛouk,noea sera gasor ufre shantir meg oia lamuk.3 Ami to elan ḳormu amar Mabudor nam,tumrao gaio Allar mohima gan.4 Tainu to ashroe ṭilla, nikut tan ḳam,hok-hasa tan fot shoṭik tamam.Sol-soturi nai tan, hok-halal ase shorboda,hok insaf forezgari ase shotota.5 Ta-o tan ḳobis bondae+ ḳorse beimani,dilor ḳarafie tara bonche kolonkini.6 Haere ammok nadan, haere be-aḳol,ouni tumra bodla dilae, Mabudor danor?Taineu tumrar foeda ḳorra foroar digar+ ni?Boail ḳorla tumrar Israil zati.7 Iad ḳoro tumra hou agor amolor mat,mono raḳo kita oisil furan zomanat.Baf-dadare zikar ḳori itihash huno,buṛa-buṛir muk taki hoḳolta zano.8 Allatalae dila zebla zomin baṭia,nanan zatire dila bag-baṭura ḳoria.Boni Israilor foriman to zana asil tan,erar ongsho algai toia baki ḳorla dan.9 Mabudor ḳas shompotti to tan nizor proza,Iakub bongsho Israil zati afon samana.10 Tarare tain tukai faila morubumir desho,nirai-nirzon desh ar bag-shinghor gorzono.Kudroti ḍaḳnadi guria zoton ḳorila,sokur monir laḳanu tarare basaila.11 Sile zela nizor badar baichchare nasae,aste aste uṛi uṛi ḍaḳnare laṛae,ḍaḳna melia baichchainre ufre tule,tulia hari uṛal dia loia loia gure,12 Mabude eḳla oula ḳori tarare nila,kunuzator deb-debi tan loge asil na.13 Faṛe faṛe uṛai uṛai nila tarare,faṛia deshor doḳol dila Boni Israilre.Ḳetor bala foshol dila ḳaibar lagi,faṛia saḳor mou ḳabaila faṭa-sifa taki.Ḳabaila malike zoetunor tel,luar laḳan shokto maṭit tel foli gelo.14 Ḳabaila tarare tain gorur dudor doi,sagol-meṛar dudo ḳaila zanio nichchoe.Muṭa-taza meṛar gust ḳaila moza ḳori,Bashon deshor goru-ḳoshi ḳaila ruṭidi.Taza-fusṭo gomor ruṭi anguror shorbot,ḍemdi uṭa angur oilo Allar niamot.15 Bade tara lat marila feṭla bonia,Boni Israile lat marla tarar fao dia.Ḳaia ḳaia feṭ fulaia marlo oḳon lat,faurililo hou Allare zein dila bat.Foeda ḳorra Allar log tara saṛi dilo,ashroe ṭilla Allare tara huru mono ḳorlo.16 Deb-debir fuza ḳoria zalailo aguin,eḳ Alla saṛia tara bozilo hoguin.Gusar aguin zalailo tan aroshor maze,murti fuza gin ḳoroin mohan Alla Pake.17 Butor name boli dilo tanre saṛia,but to kunu Alla nae ta-o failo fuza.Noea noea devta zeta ḳoedin taki sine,baf-dadar osin devta oḳon tara boze.18 Zonom data bafor laḳan zein ashroe ṭilla,tanre tumra fauria hari ḳorlae obohela.19 Aolador ou halot dekia muk firailla Mabude,rage-gusae aguin oila tararu bod amole.20 Gusa ḳori Mabude ḳoila muk firailam ami,tarar hesh dosha kita ami nichchit zani.Deḳmu saia tarar hoḳol beimanir shaza,be-foti beiman zate buzba nizor dosha.21 Zeṭa Alla nai ila devtar fuza ḳoria,amar bitre dise tara gusa tulia.Zeṭa zati nai ila zati dia ingsha ḳoraimu,ammok zati dia tarar gusa tulaimu.22 Amar gusar aguin oḳon dau dau ḳori zoler,maṭir tolor fatalreo zalaia sarḳar ḳorer.Hara zogot ar foe-foshol zalai ḳorbo sali,faṛor tolat aguin zolbo, zolbo duil bali.23 Laḳo laḳo bifod dimu hoḳoltar ufor,amar tamam tir marmu feṭor buke ḳormu ḳator.24 Ufashi nidane tara hukai hukai morba,gozobi bemaror loge duk-toklif faiba.Datala zongli foshu faṭaimu ami,bishakto shob hafor fale diba ḳamṛani.25 Bare gele morba tara toluaror tole,goro roile morba hoḳol zanor ḍor-ḳofe.Zuan fua zuan fuṛin dudor hurutta,binashi gozobe morba daṛi sul faḳna.26 Ḳoislam ami uṛai marmu Boni Israilre,itar nam fusilaimu manshor mon tone.27 Oile amar zana ase dushmonor bab-shab,beṭagiri ḳorba tara oibo tarar lab.Na buzia ḳoibo tara zitse nizor bole,Mabud ita kuntat nae zitsi ḳole-bole.28 Bisar-bibek kuaia oḳon name Israil zati,aḳol-buddi araia tara oise be-foti.29 Aḳol taḳle buzto tarar nizor durdosha,bibeḳ ḳaṭai zan basaia roito hamesha.30 Eḳ dushmone aia kila azar zon ḳedae,dui sifaire dekia ḳene dosh azar douṛae.Nizor ashroe ṭilla zudi tarare na besita,shoeong Mabude zudi saṛia na dita.31 Dushmonor ashroe ṭilla oto mozbut nae,tarau ikan shikar ḳori hoḳolre hunae.Amrar ṭilla nichchoe bout boṛo boloban,tarar muke gaia ita zofe tan shunam.32 Mabude bataira oḳon tarar ḳetor ḳota,Sadum ṭaun taki aise itar anguror lota,Amura shohor taki itae angur fol faise,bish ar tittae i folor soṛi furafur oise.33 Anguror shorbot zela rag-naginir bish,alod hafor bisho ola marattoḳ zinish.34 Amar gese ita gozob tumrar lagi ḳaṛa,amar banḍaro toa sob sil-sappoṛ mara.35 Naformanir shaza deoa amaru ḳam,amol mafik bodla dimu tamam insan.Shomoe oile fislizibo dushmonor fao,mosibotor din tarar nozdik zanilao.Ṭik ḳori toa ase tarar ḳamor bodla,zoldi ḳori faiba nizor amol-noma zela.36 Mabude deḳba zebla bol-shokti nai,tan bondar bol-takkot gesegi fuṛai.Gulam kiba azad bonda hoḳolu mazur,dekia tain fokko loiba afon gulamor.Maea-doea ḳorba Allae tan gulamre,mazur taki shobol ḳorba doea-rohome.37 Ḳoiba tain hou shomoe kuai gela hita,otodin bozisla tara zeta devta.Bagia gelogi kuai tarar ashroe faṛ,tarar hoḳol deb-debi oshaṛor oshaṛ.38 Ḳoi gela hou deb-debi zetae ḳaisla sorbi,sorbi ala bolir gust ḳaisil besh ḳori.Zeta devtain ḳaisil sodgar shorbot,oḳon tara basauk aia tarar ummot.Shaijjo ḳoroukna aia tumrar hou ṭakur,ashroe dey na ḳene naforman bodkur.39 Sinta-babna ḳoria deḳo hou tainu ami,ami saṛa Mabud nai ikan zancho ni.Amiu marilai amiu basai,amiu to zoḳom ḳori ami dei balai.Ama taki basailito shaiddo ase ḳar,haeat moutor malik ami Allahu akbar.40 Aroshor bae at tulia ḳosom ḳaia ḳoi,siroḳalin zinda ami zanio nichchoe.41 Dar zebla dimu amar soḳsoḳa toluar,ḳaim ḳorat lagmu zebla amar rae-bisar.Hou shomoe shaza dimu amar hoḳol dushmonre,amare ginnanir bodla dimu tarare.42 Tir-donuke lou ḳaia ḳorbo matlami,amar toluareo to lou ḳaibo zani.Murda ar bondi oḳolor lou he ḳaibo,dushmonor gust ḳaia feṭ fulaibo.Lamba-suli sifair ḳolla ḳaibore muke,tarar ḳolla sibai ḳaibo amar donuḳe.43 Maear prozar loge oia asman kushi o,behestor hoḳol firistae tane soizda deo.Zogotor tamam zatie gao gunogan,Allar hoḳol bondar loge lo tan moha nam.Tan gulamor lour bodla oḳon loiba tain,dushmonre shaza dia saf ḳorba zomiḳan.Tan bondae Kenan desho failiba rehai,gunar kofora dia diba tar bodla.44 Musa nobi ar tan ḳadim Nunor fua Iusa gia hoḳol manshor gese ou gozolor shob ḳota
         zanaila. 45 Musae hoḳol Boni Israilor gese gia ita hoḳolta ḳoia hari, 46 ḳoila, “Ami ou zoto hushiarir ḳota tumrare zanaisi, ita tumrar dilo gatia rakio, ita
         to tumrar birudde shakki bonia roibo. Ar tumrar aolad oḳolre hukum dio, ou shoriotor
         hoḳol hukum-ahkam kiali oia amol ḳorta. 47 Ita to aze-baze kunu mat-ḳota nae, ita oilo tumrar zindegi! Zordan gang far oia hari
         tumra ze deshor doḳoldari fairae, ota amol ḳorle hono tumra lamba haeati faibae.”Hozrot Musa (a:)-or aḳeri halot48 Hou dinu Mabude Musa nobire ḳoila, 49 “Tumi gia ou Abarim faṛo uṭo, iṭa to Muab deshor Ziriho ṭaunor samne ase. Hono uṭia
         Nobo namor hou usa ṭillar ufre zao, ar Boni Israilre ami ze deshor malikana diram,
         ou Kenan desh eḳbar deḳilao. 50 Tumar bai Harun zela Hur faṛor ufre uṭia harle ufat oisil, bade tar baf-dadar ḳataro
         gia azisil, ou Nobo faṛo uṭar bade oula tumaro ufat oibo, ar tumar baf-dadar gese
         gia oulaḳan tumio azibae. 51 Mono ase ni, hoḳol Boni Israilor samne tumra duio baie amare fak-fobitro ḳoia mainno
         ḳorso na, hou Zin morubumir Kadesh elaḳar Meriba namor zagat fanir gese tumra amar
         name zaliati ḳorslae. 52 Hono uṭia harle tumar sokur samne hou desh deḳbae, ze deshḳan ami Boni Israilre dan
         ḳorram, tumi ḳali soukdi deḳbae, oile hi desho hamaibar shuzug tumar oito nae.”
         
            
               	mul Hibru bashat, “Fut oḳol.” age Allae ḳoisla, Boni Israil to amar foela futor laḳan.
                     (Hizrot 4:22 aeat) Iṭa eḳṭa rupoḳ baikko, mane ḳas maear bonda oḳol. 

               	“Foeda ḳorra foroar digar.” Hibru bashat, foeda ḳorra baba. Baba oilo eḳṭa rupoḳ shobdo.

Hozrot Musa (a:)-or aḳeri dua331 Allar ḳas bonda Musa nobir ufator age, Boni Israilre tain ou dua dila:2 Toshrif anla Mabud Allae Tur faṛ taki,amra hoḳole deḳa failam nure Elahi.Seir ar Faran faṛ taki deḳain nuror tez,laḳo laḳo firista kiba aro besh.Didar dila Mabude erar maz tone,ḍain ato bora asil nuror aguine.3 Hasau tain maea ḳoroin nizor bondare,tamam forezgar bonda tan hukume sole.Soizda ḳorat asoin tara tan faor tolat,hukum faile tamil ḳoroin roin tan ḳotat.4 Musa nobie ze shoriot disla amrare,Boni Israilor don ita zane hoḳole.5 Dola oia aila zebla moe-murobbir dol,log oia aisla Israilor ḳandanor hoḳol,hou shomoe to Mabud asla tarar uforor bashsha,era hoḳol tan proza tainu Shahansha.Baro ḳandanre dua dila6 Ruben ḳandanor befare Hozrot Musae ḳoila:Ruben ḳandan zinda rouk, nifat nae kunudin,ta-o tar goro foeda oibo ḳom fua-fuṛin.7 Ehuda ḳandanor befare ḳoila:O Mabud, tumi oḳon Ehudar foriad huno,bai-biradoror daro tare firaia ano.Duio at tar shobol raḳo laṛair shomoe,shaijjo ḳoro tumi tare dushmonre deo arai.8 Lebi ḳandanor befare ḳoila:Tumar ashikor ato ase tummim ar urim+,kudroti hou dui samanar malik ḳali ou Lebin.Masa namor zagat loiso tar forikka,Meriba namor fanir zagat oisil ou ḳaijja.+9 Ma-bafreo tulche na he tumar ufre,gunar shaza dise tar maʼr feṭor baire.Dabi saṛia shofi dise afon fua-fuṛi,zindegi kurbani dise tumar ain mani.Tumar kalam fara dise manche shoriot,apush-chukti mania solche, na ḳori kianot.10 Tumar hukum tara hikae Iakub bongshore,tumar shoriot buzae tara Israil zatire.Agor-kushboe zalae tara tumar samne aia,zalail kurbani dey kurban-gat gia.11 Tar samanat boroḳot deo go O amar Mabud,razi-kushi ro tumi tar ufre bout.Tar dushmonor ḳomor tumi bangi-suri deo,ginna ḳorrar ḳomor bangi borbad ḳorilao.12 Bin-Iamin ḳandanor befare tain ḳoila:Mabudor maear bonda shae-shantie roibo,nirafode roibo he tan ḍaḳnar tolo.Hara din hara rait saeat raḳba tare,zindegi guzoribo tar tan bogol tole.13 Iusuf ḳandanor befare tain ḳoila:Rohom-borkot ḳoro Mabud tar deshḳanre,asman taki dami dami zinish deo tare.Kua dia bizai deo uforor asman taki,aro deo tar zomino maṭir muror fani.14 Shuruzor teze faḳaia deo bala fol,sande sande deo tare mozar foshol.15 Furana faṛ taki don-samana deo,siroḳalin faṛia mal tar zomino neo.16 Zomin taki deo go Mabud bala bala mal,zalail zonglar nuror malik rohom ḳoro siroḳal+,Iusufor matat lamuk amar ou dua,baiain taki mohan zonor talut lamuk ita.17 Ḍeḳa baichchar moto ouk tar bol-shokti ar shan,tar matar hing zuṛa to zongli boerar laḳan.Hing dia gutaibo he hara zogotre,fub fosim uttor dokkin douṛaibo hoḳolre.Afraimor oiba ola laḳo laḳo zon,azar azar zon oiba Manoshar mul don.18 Sobulon ar Isaḳoror ḳandanor befare tain ḳoila:Sobulone kushi ḳorouk bairor ḳam-ḳaz loia,Isaḳor kushi rouk goror ḳamo roia.19 Ḍaki ḍaki faṛor daro anbo manshore,kurbani dibo hono ḳas sohi dile.Doria taki tulba tara doriar feṭor don,bali taki tulia anba lukail shob roton.20 Sadu ḳandanor befare tain ḳoila:Mubarok hou zon, Sadur zaega baṛai diba zein,Sadu to shinghor laḳan ḳaf dori roe,dushmonor at ar ḳolla siṛia falae.21 Hoḳol taki shorosh zomi nizor lagi nise,zoiggo murobbi ashon tar lagi toa oise.Zatir shordar oḳol dola oar ḳalo,Mabudor niae bisar he tamil ḳori dilo,Boni Israilre deoa hukum fura mainno ḳorlo.22 Dan ḳandanor befar tain ḳoila:Furfura shinghor baichcha oilo dan ḳandan,Bashon desh ton faldi aia ḳore boṛai shan.23 Noftali ḳandanor befare tain ḳoila:Noftali to Mabudor maea-momotat habu-ḍubu ḳar,tan rohom-borkoto he hatar ḳaṭer.Tumi tare tar afon shimanat ano,soi-salamote Galil aor ar douknor desho neo.24 Ashir ḳandanor befare tain ḳoila:Ashire faibo rohomot oinno taki beshi,hoḳol baie maea ḳorba tare rashi rashi.Oto rohom boroḳot faia kushi taḳar ḳalo,dui fao tar ḍubail roibo zoetunor telo.25 Tar geiṭ oḳol bandail ouk lua ar tamadi,he bolala mozbut rouk tar fura zindegi.26 Musa nobie aro ḳoila:Boni Israilor Allar homani dusra ḳeu nai,tumrare shaijjor lagi asmano beṛain.Tan nizor shan-mohimae megor saḳat soṛia,shaijjoḳari oita sain tumrar lagia.27 Hoḳol foelakur eḳ Allau oila ashroe ṭikana,tan siroḳalin at dia tumrare raḳsoin doria.Tumrar samnor hoḳol dushmon tainu ḳedai dein,itare binash ḳoro hukum disoin tain.28 Erlagi Israil zati bala-afta roin,Iakub bongshor fanir zorna nirafod taḳoin.Hino roibo foe-foshol ar angur roshe bora,tar ufre lambo asmani kua.29 O Boni Israil, mubarok aolad tumi!Tumi oilae Mabud Allar azad ḳora zati.Shoeong Mabud oila tumar zan basanir ḍal,tainu oila tumar zoyor darail toluar.Dushmon tumar samne aile tor-toraia ḳafe,tumi tarar bukur ufre maṛa dibae ne.
         
            
               	Tummim ar urim oilo dui zinish Allar morzi buzar lagi. Darona ḳora oe, ita oilo bishesh
                     dui fattor ba dui moni. Hizrot 28:30 deḳoukka.

               	Masa ar Meriba. Hizrot 17:7 deḳoukka. 

               	zalail zongla. Hizrot 3:1-4 deḳoukka.

Hozrot Musa (a:)-or ufat341 Bade Musa nobi Muab deshor tol zaga taki, Nobo faṛor ṭillar ufre uṭila, ou ṭilla to
         Ziriho ṭaunor samne Fisga faṛor hoḳol taki usa ṭilla. Hono Mabude tanre hoḳol desh
         deḳaila, Giliod taki Dan forzonto, 2 asta Noftali desh, Afraim ar Manosha desh, ar foismor doriar far forzonto fura Ehuda
         desh, 3 douknor Negeb morubumi, ḳezuri ṭaun Ziriho, ar er ḳandar Zordan gangor douknor morubumi
         taki Suar gau forzonto hoḳol zaga. 4 Ota deḳanir bade Mabude tanre ḳoila, “Ikan oilo hou desh, zeḳanor befare ami Ibrahim,
         Isʼhak ar Iakubor gese ḳosom ḳaislam. Tarare ḳoislam, deshḳan ami tumar oarishre dimu.
         Te ita ami tumare shorashori deḳailam, oile tumi Zordan gang far oia hino hamaitae
         fartae nae.”5 Mabudor zoban mafik, tan gulam Musa nobir ufat ou Muab desho-u oilo. 6 Muab deshor Baet-Piuror daro faṛia tol zagat Allar kudroti ate tanre dafon ḳorla.
         Oile tan rouza shorifre oḳono ḳeu sine na. 7 Ufator ḳalo tan boeosh asil eḳ-sho bish bosor. Hou shomoyo tan soukor faoar ḳomse
         na, tan shoril ḳomzur oise na. 8 Ufator bade Boni Israile tish din dori Muab deshor nisa tol zagat tan lagi ḳanda-ḳaṭi
         ar ahazari ḳorla. Ou tish din bade tarar duk-ahazari shesh oilo.9 Hozrot Musae Nunor fua Iusar matar ufre at raḳar ḳarone, ou shomoe tone Iusa aḳolor
         ruhe furafur kamil oigela. Teu Boni Israil oḳol tan foramishe solla, ar Musa nobir
         marfote Mabudor batail hukum mafik tara zindegi ḳaṭaila.10 Hozrot Musar laḳan ila kunu nobi oḳon forzonto Boni Israilor maze zonom loisoin na,
         zan loge Mabude samna-samni oia batchit ḳorta. 11 Mabude Musa nobire bezia Mishoror bashsha Feraun ar tar uzir-nazir, tar asta deshor
         ufre zoto laḳan kudroti nishana ar keramoti ḳam deḳaisoin, itao ar ḳeu ḳorsoin na.
         12 Tamam Boni Israilor soukor samne Musa nobie zela kudroti moha taijjubi ar ḍor-ḳofor
         nanan keramotir ḳam ḳorsoin, ila ḳam dusra ḳeu ḳorar takkot oise na.Ḳotom.

Hozrot Iunus (a:) bagi zaoa11 Mattar fua Iunusor gese Mabudor ou ohi nazil oilo, 2 “Tumi roana deo, ar Ninob namor hou boṛo ṭauno zao, gia amar gozobor ḳota zanao. Tarar
         naformani amar dorbaro zair oigese.” 3 Oile Iunuse Mabudor hukumor borḳelaf ḳoria bagia Spen desho zaoar lagi roana oigela.
         Tain Zafa namor zazor gaṭo gia Spen desho zaura ekkan zaz faia, zazor baṛa adae ḳoria
         bitre hamaia Mabudor samne tone bagita ḳori naiaintor loge oia roana dilaila.4 Oile Mabude doriar maze eḳ bezuita tufan saṛila. Tufanor ṭelae zazḳan bangi zaoar
         dosha oilo. 5 Naiainte ḍoraia zarzir devtar gese ḳanda-ḳaṭi ḳorat lagla. Ar zazor bar ḳomanir lagi
         mal-samana doriat falai dilo. Oile Iunus zazor tolor talat lamia huti roila, hutia
         bedum gumo foṛla. 6 Ou shomoe zazor sharong Iunusor gese gia ḳoila, “Oi mia! Tumi ḳemne gumairae? Kunta
         hunrae nae ni? Uṭo, tumar devtare ḍako. Oito fare tain amrar bae kial ḳorba, amrar
         zan binash oito nae.”7 Bade naiainte eḳe-oinne ḳoilo, “Ao amra loṭari maria deki, ḳar dushe i mosibot aise.”
         Teu tara loṭari marlo ar loṭarir maze Iunusor nam uṭlo. 8 Ou tara tanre zikaila, “Ḳo sain, ḳar dushe amrar ufre i mosibot aise? Tumi kita ḳam
         ḳoro? Kuai taki aiso? Kun deshor manush? Tumi kun zator manush?” 9 Iunuse zuaf dila, “Baiainre, ami eḳzon Ibrani, Israil zatir manush. Ami behestor malik
         Alla Mabudor ebadot ḳori, tainu doria ar zomin foeda ḳorsoin.” 10 Tain aro ḳoila, Mabudor samne tone bagibar niote tain aia zazo uṭsoin. Ikan hunia
         tara kub ḍoraia ḳoila, “Hae, hae! Tumi ita kun zator ḳam ḳorlae?”11 Doriar tufan zebla aro bezuita bab dorlo, ou shomoe tara tanre zikailo, “Amra tumare
         kita ḳorle doria tir oibo?” 12 Iunuse zuaf dila, “Amare doria doriat falai deo, teu doria shanti oizibo. Ami to zani,
         amar dusheu afnaintor ufre i gozobi tufan aise.” 13 Oile naiainte tane na falaia zazḳan kinaro biṛanir lagi zan-foran shofia daṛ baila,
         tufanor zur ḳali baṛteu roilo, erdae tara zazḳan kinaro nita farla na. 14 Teu tara Allar gese foriad ḳorlo, ḳoilo “O Mabud, rohom ḳoro, ou manshor zanor lagi
         tumi amrare mario na, i ni-oforadir zanor ḳarone amrare dayi ḳorio na. O Mabud, ita
         hoḳolta-u to tumar munsha.” 15 Bade tara Iunus nobire doria doriat falai dilo, ar doriar tufanor ḍeu dom loililo.
         16 I halot dekia tara Mabudre kub ḍoraila. Tara Mabudor name foshu-kurbani dila ar mannot
         manla.17 Mabude kub boṛo eḳ masre zugai toisla Iunusre gililibar lagi, tain tin din, tin rait
         hou masor feṭo roila.

Masor feṭo Hozrot Iunus (a:)-or touba21 Iunuse masor feṭo tone Mabud Allar dorbaro dua ḳorla.2 Mosiboto foiṛa Moula ḍakilam tore,rohom ḳoria tui zuaf dile more.Fatalor feṭo boia ami ḳandilam,ḳobul ḳorilae aroz rohim rohman.3 Doriar muro bondu more falailae,tumar fanir ḍeue amae bashai loia zae.4 Mile na didar tumar nai ḳanḍari,tallashi ḳoria mukam zikir ḳori.5 Ḍeuor mazete foṛi zan doṛfoṛ ḳore,doriar lota-fatae fesililo more.6 Fatalor tole gia miler na kinar,ḳoredi saia deki duar nai ar.Bondi oia ḳandi ami nirash bodone,azad ḳorilae Moula goin gaṛa tone.7 Zan amar zae zae oilo zoḳon,ḳator oia go bondu ḳorinu shoron.Bikka mangilam ḳangal dorbare tumar,arosho taki doyal deḳailae didar.8 Murti-fuza ḳore zara na faibo rohomot,elami ḳoria tara arailo kudrot.9 Shukur-guzar ḳoro Iunus Mabud meherban,tumar dorbare ami ḳorimu kurban.Lilla-sodga dan-ḳoerat shofimu tore,nazator Malik-Moulae basao amare.10 Bade Mabude hou masre hukum dila, mase Iunusre nia hukna zominor ufre bait ḳori falai
         dilo.

Ninob ṭauno toblig kora31 Bade Iunusor ufre dusrabar Mabudor ou ohi nazil oilo. 2 Tain ḳoila, “Tumi roana deo, oḳon hou boṛo ṭaun Ninob zao, ar ami tumare zeta batai
         dimu tumi outa tarar gese elan ḳoro.” 3 Mabudor hukum mafik Iunus roana oia Ninob gela. Ninob oilo kub boṛo ṭaun, i ṭaunor
         eḳ mata taki aroḳ matat zaite tin din lagto. 4 Iunus hou ṭauno hamaia eḳdinor fot gela, gia elan ḳorla, ḳoila, “O Ninobor bashinda
         oḳol, ar sallish din bade Ninob ṭaun uloṭ-faloṭ oizibo.”5 Ikan hunia Ninobor manshe Allar ufre iman anla, tara ruza raḳar lagi elan ḳorla, ar
         huru-boṛo hoḳole duḳ zair ḳorar lagi solar soṭ findila. 6 I ḳobor gia bashshar dorbaro azilo, taino bashshai godi saṛia finnor lebas kulia,
         solar soṭ findia salir maze boila. 7 Ar tain asta Ninob ṭauno ou elan ḳoraila, “Bashsha ar tan uzir-nazir oḳolor hukum
         oilo: Manush ba foshu, goru-sagol ḳeu kunuzat dana-fani kuntau muko dio na. 8 Manush ar foshu, hoḳole milia solar soṭ findia dile-zane Allar nam lo, hoḳole zarzir
         naformanir fot saṛo ar zur-zulum bad dia Allar bae firo. 9 Oito fare Allae rohom ḳorba, gozobor kial bodlailiba, tan dau dau ḳora gusa one ṭanḍa
         oiziba, ar amra binash oitam nae.”10 Allae tarar i halot deḳla, tara zarzir naformanir fot bad dia touba ḳorsoin. Dekia
         taino tan irada bodlailila, tarare age binash ḳorar ḳota ḳoileo oḳon ar binash ḳorla
         na.

Hozrot Iunus (a:)-or gusa ar Allar maea-momota41 Oile Iunuse itar lagi teḳto oia kub gusa ḳorla. 2 Tain Mabudor dorbaro foriad ḳorla, “O Mabud, ami desho taḳteu to zantam ilaḳan oibo.
         Erdae ami ageu Spen desho horia zaitamgi saislam. Ami to zani, tumi doya-momotae bora
         Alla, gusa ḳoro dir gotie, rohom ḳoro behishab, ar gozob nazilor befare tumar morzi
         bodlailao. 3 O Mabud, ami oḳon aroz ḳorram, tumi amar zanḳan neogi, amar to basa taki morau bala.”
         4 Mabude zuaf dila, “Tumar gusa ḳora ṭik or ni?” 5 Bade Iunus ṭaunor bara gela, gia fubedi eḳ zagat ḍera ṭangaia, ḍerar sebat boi roila.
         Ar ṭaunor kita dosha oe outa deḳar lagi bar saoat roila.6 Mabud Allae hono eḳ gas zugaila. I gasor lot baṛia lamba oia, Iunusor ḳoshṭo ḳomanir
         lagi tan matar ufre aramor seba dilo. Ar Iunuseo i gasor seba faia kub allade godgod
         ḳorla. 7 Oile bador din fozor oḳto Allae egu fuk zugaila. Fuke aia gasor guṛi ḳaṭidilo, ḳaṭar
         bade igu hukaigelo. 8 Bade zebla shuruz uṭlo, ou shomoe Allae fubali gorom haoa zugaila. Roide Iunusor matat
         kub gorom laglo, tain beush oizibar dosha. Teu Iunuse moron mangila, ḳoila, “Amar
         to basa taki moronu bala.”9 Oile Allae Iunusre ḳoila, “I gasor lagi tumar gusa ḳora kunu ṭik or ni?” Tain ḳoila,
         “Itar ḳaron ase. Ami gusa ḳoria-u mormu.” 10 Mabude ḳoila, “Tumi to i gasor lagia kunu ḳoshṭo ḳorso na, ar igu boṛo-o ḳorso na.
         Igu to ḳali eḳ raite oise, ar eḳ raiteu morigese, tebou igur lagi tumar maea lagse.
         11 Oile i Ninob ṭauno to eḳ laḳ bish azaroro beshi manush asoin, zera nizor ḍain-bau
         kita sine na. Ar bout heman-zanuaro asoin, te oto boṛo ṭaunor bae ami kita maea-momota
         ḳortam na ni?”

11 Malaki nobir usillae Boni Israilor gese Mabudor ohi.Boni Israilre Allar mohobbot2 O Boni Israil, ami Mabude ḳoiram, ami to hamesha tumrare mohobbot ḳori.Oile tumra ḳoirae, “Tumi kila amrare mohobbot ḳorlae?”Te huno, Ish kita Iakubor bai asil na ni? Oile ami to tumrar ḳandanor murobbi Iakubre
         mohobbot ḳorsi, 3 ar Ishre horaia raḳsi. Ami tar faṛ oḳol binash ḳorsi, tar biṭa-maṭi morubumir hialor
         aḳra banaisi.4 Ishor aolad Idumi oḳole ḳoito fare, “Amrare surmar ḳora oileo amra i surmar ḳora hoḳolta
         hirbar banailimu.”Oile ami Alla Rabbul Alamine ḳoiar, tara ita banaileo ami bangilimu, ikanre ḳoa oibo,
         ‘Naformanir desh, ze deshor manshor loge Mabude hamesha gusa ḳoroin.’5 I halot tumrar nizor souke dekia ḳoibae, “Israil deshor shimanar bareo Mabudor takkot
         ḳaim ase.”Imam oḳolor gafloti6 O imam oḳol huno, ami Alla Rabbul Alamine ḳoiar, fuainte tarar bafore ijjot ḳoroin,
         saḳoreo tarar malikre ḍorain. Ou laḳan ami eḳzon malik oile, amar bae ḍor-ḳof kuai?
         Ar ami eḳzon baf oile amar faona ijjot kuai? Tumrau to amare beijjot ḳorso.Oile tumra hirbar ḳoirae, “Amra kila tumare beijjot ḳorlam?”7 Tumra to amar kurbani ḳanar ufre nafak kurbani dirae.Dia ḳoirae, “Amrar kurbani nafaḳ oilo kila?”Tumra buzairae Mabudor kurbani ḳana kuntau nae. 8 Ami Alla Rabbul Alamine zikairam, kurbanir niote tumra zebla anda foshu loia ao, ita
         kunu ṭik oe ni? Ar lula-lengṛa, bemari foshu kurbani deo, ita ṭik ni? Tumrar deshor
         razare oula foshu ufohar dia deḳo sain, tain kushi oin ni? Ar tumrar abdar raḳoin
         ni?9 Huno, Alla Rabbul Alamine ḳoiram, tumra amar dorbaro rohomot mangile kunu lab oibo
         ni? Tumra zebla nizor ateu olaḳan kurbani deo, te ami ar tumrare rohom ḳormu kila?
         10 Haere hae! Tumrar maze eḳzoneo zudi amar Baetul-Mukaddosor geiṭ ḳanain bond ḳorilto,
         tumra amar kurbani ḳanar ufre beḳamaea aguin na zalaitae, te ami kushi oilam one.
         Oḳon to ami Mabud tumrar ufre kushi nae, ar tumrar at tone kunu lilla-sodgao ḳobul
         ḳortam nae.11 Huno, Alla Rabbul Alamine ḳoiar, duniar eḳ mata taki aroḳ mata forzonto tamam zatir
         maze amar kudroti shan ḳaim or. Tamam zomino amar name agor batti zalani or, manshe
         faḳ-saf lilla-sodga dira. Hoḳol zatir mazeu to amar shan-shouḳot ḳaim ase.12 Oile tumra amar namre beijjot ḳorrae. Tumra to ḳoirae, “Mabudor kurbani ḳana kuntau
         nae, i kurbanir kunu damu nai.” 13 Amare beijjotir niote ḳoirae, “Ita to ḳamoḳa ḳoshṭo deoa!”Te Alla Rabbul Alamine ḳoiar, tumra ḍaḳati ḳora, ar lula-lengṛa, bemari foshu ania
         kurbani dirae, ami kunu ota kurbani tumrar at tone ḳobul ḳormu ni?14 Ami Alla Rabbul Alamine ḳoiar, ḳeuror falor maze nikut meda foshu ase, ogure kurbani
         ḳorar lagi he nioto ḳorse, oile bade ṭogami ḳori kunu kut-ala foshu Mabudor name kurbani
         dey, tar ufre lannot foṛouk! Ami to mohan bashsha, tamam zatie amare tazim ḳore.

Imam oḳol hushiar21 Ami Alla Rabbul Alamine imam oḳolre hushiar ḳori ḳoiram, 2 tumra zudi amar ḳota na huno ar amar ijjot-tazimor bae furafur kial na ḳoro, te ami
         tumrar ufre lannot falaimu. Tumrar hoḳol rohomotreo gozob banailimu. Ashole tumra
         amar ḳota mancho na ḳori ou laḳan gozob oḳono ḍalia aiar. 3 Tumrar lagi tumrar aolad oḳolreo shaza dimu. Tumrar idor kurbanir foshur gufor-sena
         ami tumrar muko maḳaimu, ota maḳail halote manshe tumrare horaia falaiba.4 Ami Alla Rabbul Alamine ḳoiram, buzilao, ami tumrar gese ou hushiari faṭailam, zate
         tumrar ḳandanor murobbi Lebir loge amar ḳaim ḳora niom zari roe. 5 Tan loge ami ze niom ḳorslam, ikṭa oilo zindegi ar shantir niom. Ermaze ḍor-ḳofor
         befaro asil, zate tain amare tazim ḳoroin, asholeo tain amare tazim ḳorta.6 Tan muko asil hok talim,misa na-hok kunta ḳoita na.Shullo-ana ḳaṭi roia amar ebadoti ḳorta,boutre naformani taki firaita.7 Ashole imamor ḳam oilo pak kalam hefazote raḳa, zate manshe gia tan ges taki ou ḳalam
         talim ḳore. Imam oḳol to Alla Rabbul Alaminor foegambor.8 Oile ami Alla Rabbul Alamine ḳoiram, tumra to i fot saṛia, mongoṛa talim dia bout
         manshore asaṛ ḳaoaiso. Ita ḳoria tumra Lebir ḳandanor lagi ḳaim ḳora amar niom borkelaf
         ḳorso. 9 Tumra amar fote na solia manshor muk saia bisar ḳorso. Erdae amio tumrare tamam manshor
         samne nisa ar beijjot ḳorsi.Hozrot Malaki nobir hushiariBoni Israilor Ehuda gusṭir naformani10 Amra hoḳol eḳ bafor aolad nae ni? Eḳ Allaeu amrare foeda ḳorsoin na ni? Te amra ḳene
         eke-oinor loge beimani ḳoria, amrar moe-murobbir ufre ḳaim ḳora niomor borkelaf ḳori?
         11 Ehuda gusṭie to beimani ḳorse. Zeruzalem ṭaun shoho asta Israil desho bezuita noforoti
         kam ḳoraise. Ehudar manshe murtifuza ḳorra furintore bia ḳoria, Mabudor maear zagareo
         nafaḳ banaise. 12 Zoto zone ita ḳam ḳore, tara Alla Rabbul Alaminor name lilla-kurbani loia aileo, Mabude
         tan ḳas bonda oḳol ḳata tone tarar nam miṭailiba.13 Ar tumra to aroḳṭa ḳam ḳoro. Soukor fanie ḳali kurbani ḳanare bizao, ḳanda-ḳaṭi ar
         ahazari ḳoro. Oile tumra zeta lilla-sodga deo, itar bae Mabude to kial ḳoroin na,
         kushi mone ḳobulo ḳoroin na. 14 Erbadeo tumra zikao, “Ḳene ḳobul ḳoroin na?” Ḳaron oilo, tumrar zuanki ḳalor bibir
         biar aḳto Mabud to shakki oisla. Ou bibiu tumrar zindegir logi, tumrar ḳabin ḳora
         bou. Otota badeo tumrar i bour loge beimani ḳorso. 15 Mabude kita zamai-boure ek kaea banaisoin na ni? Ruhe ar ḳaeae tara to tanu saman.
         Tarare ḳene ekkano ḳora oise? Tan kial asil, tarar mazdi allaoala ek kandan ḳaim roito.
         Erdae tumrar dilor befare hushiar o, zuankir bibir loge beimani ḳorio na. 16 Boni Israilor Mabud Allae ḳoira, “Boure talaḳ deoa ami gin ḳori.” Alla Rabbul Alamine
         aro ḳoira, “Zulumre finnor ḳafoṛor laḳan findia, zalimi surote ze manush haze, tar
         ḳamreo ami gin ḳori. Erdae tumra tumrar dilor befare hushiar o, bour loge beimani
         ḳorio na.”17 Tumra nizor zobandi Mabudre teḳto ḳoriliso. Erbadeo tumra zikairae, “Amra ḳemne tanre
         teḳto ḳorsi?” Tumra to ḳoiso, zetae naformani ḳoroin, ita hokkolti Mabudor nozoro
         bala manush, tain otar ufre kushi. Arnae ḳoiso, kuai hou Alla, zein hok insaf ḳoroin?

Kiamotor lagi hushiari31 Huno, ami Alla Rabbul Alamine oada ḳoriar, ami amar foegamborre bezimu, tain aiba,
         aia amar age gia fot ṭik-ṭak korba. Ar tumra ze malikor lagi bar sairae, taino aḳtau
         tan goro toshrif anba. Ze zonor lagi tumra ashik oigeso ḳoirae, amar niomor hou foegambore
         toshrif anra.2 Oile tan toshrif anar din, shoijjo ḳorar himmot oibo ḳar? Tan shamne ubanir ḳemota
         ḳar? Tain to hunaror agunir laḳan, dufar sabonor laḳan. 3 Hunare zela shuna-rufare zalaia ḳaṭi banae, taino ou beshe boiba. Ar shuna-rufar nomunae
         Lebir ḳandanre faḳ-saf ḳorba, ḳaṭi banaiba. Bade oula manush taḳba, zara Mabudor name
         sohi niote faḳ-saf lilla-kurbani adae ḳorba. 4 Teu agor amolor laḳan Zeruzalem ar Ehuda deshor manshor lilla-kurbani Mabude kushi
         oia ḳobul ḳorba.5 Ami Alla Rabbul Alamine ḳoiar, hou shomoe ami bisar ḳorar lagi tumrar gese aimu. Aia
         zadugir, zinakur, misa shakki deora, ḳamlar beton ṭogra, ṛaṛi beṭin ar etimor ufre
         zulum ḳorra, musafiror bae hok insaf na ḳorra, mani zoto zone amare ḍorae na, tara
         hokkolor bifokke shakki dite ami kunu deri ḳortam nae.Allar faona adae na ḳorar shaza6 O Iakubor aolad oḳol, ami Mabud, amar zobanor kunu rod-bodol nai, erdae-u tumra binash
         oirae na. 7 Tumrar baf-dadar zomana takiu amar hukum-ahkam mancho na, ar amolo ḳorso na. Tumra
         amar gese firia aio, amio tumrar gese aimu.Oile tumra ḳoirae, “Amra kila firia aitam?”8 Kunu manshe kita Allare ṭogito fare ni? Oile tumra to amare ṭogirae.Ṭogia hirbar ḳoirae, “Amra ḳemne tumare ṭogailam?”Huno, tumra to zoḳat adae ar lilla-kurbanir befare amare ṭogirae.9 Tumrar asta zatie milia amare ṭogirae, erdae-u tumra lannotor maze gaṛi roiso. 10 Tumrar hoḳol ruzir dosh baṭor eḳ baṭ amar banḍaro deo, zate amar goro ḳani-kuraki
         roe. I befare tumra amare forikka ḳoria dekilao, ami Alla Rabbul Alamine asmanor hoḳol
         duar kulia, tumrar dorḳaror saiteo beshi, behishab boroḳot dei ki na. 11 Ami ḳeti ḳorra fuk oḳolre bada dimu, itae tumrar zominor foshol ḳaia binash ḳorta
         nae. Ar tumrar ḳetor angur folo zoria foṛto nae. 12 Ami Alla Rabbul Alamine ḳoiar, ola ḳorle duniar hoḳol zatie tumrare mubarok koibo,
         tumrar desh oibo aram ar kushi-bashir desh.13 Oile ami Mabude ḳoiar, tumra to amar bifokke ḳoṛa-ḳoṛi mat matiso.Matia hirbar ḳoirae, “Amra tumar bifokke kita matilam?”14 Te huno, tumra ḳoirae, “Allar ebadot ḳora to ḳamoḳa ḳoshṭo ḳora. Tan hukum-ahkam amol
         ḳorle, Alla Rabbul Alaminor gese mata nuaia solle amrar lab kita? 15 Te oḳon ao, amra beṭagiri deḳaora manshore doinno dei. Oe, oe, ḳaraf mansheu to unnoti
         ḳorra. Tara Allare forikka ḳoriao to rehai failira.”16 Bade tarar maze zara Mabudre ḍoraito, tara eḳe-oinnoe batchit ḳorlo, ar Mabude ita
         kial ḳori hunla. Mabudor ḍor-ḳof zerar bitre asil, zera ḳas dile tan dian ḳorto, tarar
         nam Mabudor samne ek katat leḳa oilo.17 Ami Alla Rabbul Alamine tarar befare ḳoiram, amar ṭik kori raḳa din aile tara amar
         ḳas samana oiba, tara amaru bonda oiba. Bafe tar ḳezmot ḳorra fuare zela maea ḳore,
         ou laḳan amio tarare maea ḳormu. 18 Hou shomoe aroḳbar tumra deḳbae, forezgar ar naformanor maze, amar ebadot ḳorra, ar
         na ḳorrar maze ḳoto bebodan ḳori.

Mabude bodla dibar din41 Huno, ami Alla Rabbul Alamine ḳoiram, hou din aior, zedin ḍomḳar agunir laḳan dau
         dau ḳori zolbo. I din hokkol boṛai ḳorra ar naforman oḳol nerar laḳan zolba, tarar
         zoṛ ba dal-pala kuntau zolar baki roito nae.2 Oile tumra zera amare ḍorao, tumrar ufre dindarir shuruz uṭibo, i shuruzor tezor maze
         taḳbo shifa. Tumra guala tone saṛa faoa gorur baichchar laḳan nasibae. 3 Ami zedin ou ḳam ḳormu, i din tumra naforman oḳolre faodi uṛibae, tara oiba tumrar
         faor tolor sali. Iḳan ami Alla Rabbul Alamine ḳoilam.4 Tumra amar bonda Musar shoriotor ḳota iad raḳo, ami Tur faṛor ufre tamam Boni Israilor
         lagi ze hukum-ahkam tan gese dislam, ota mono rakio.5 Huno, Mabudor hou mohan ar bezuita ḍor-ḳofor din aibar age, ami Mabude Ilias nobire
         tumrar gese bezimu. 6 Tain aia ma-bafor dil tarar fua-fuṛintor bae, ar fua-fuṛintor dil tarar ma-bafor bae
         firaiba, zate ami aia hari tarar deshre lannot ḍalia binash na ḳori.Ḳotom.

Hozrot Isar forisoe ar foela zindegi (1:1–2:23)Hozrot Isa al-Mosir ḳandan11 Hozrot Isa al-Mosi oila Daud nobir bongshodor, ar Daud oila Hozrot Ibrahimor bongshodor.
         Isa al-Mosir ḳandanor forisoe oilo,2 Hozrot Ibrahimor fua Hozrot Isʼhak, Isʼhakor fua Hozrot Iakub, Iakubor fua Ehuda ar
         tan baiain, 3 Ehudar fuain Firuz ar Zarah, erar maʼr nam Tamar. Firuzor fua Hasir, Hasiror fua Rayam,
         4 Rayamor fua Aminadab, Aminadabor fua Nahish, Nahishor fua Selim, 5 Selimor fua Buaz, tan maʼr nam Rahba. Buazor fua Ubayed, tan ma oila Rut. Ubayedor
         fua Ias, 6 Iasor fua Bashsha Daud.Daudor fua nobi Sulaiman, en ma asla Uriar ṛaṛi bou Batseba. 7 Sulaimanor fua Rohbiam, Rohbiamor fua Abia, Abiar fua Asa, 8 Asar fua Zihusafoṭ, Zihusafoṭor fua Uram, Uramor fua Uzia, 9 Uziar fua Zutom, Zutomor fua Ahaz, Ahazor fua Hizkia, 10 Hizkiar fua Manosha, Manoshar fua Amon, Amonor fua Iushia, 11 Iushiar fua Iakunia ar tar baiain. Israil zatire Babil desho bondi ḳori neoar bala
         erar zonom oisil.12 Israil zatire Babil desho bondi ḳori neoar bade Iakuniar fua Saltielor zonom oisil.
         Saltielor fua Zerbabil, 13 Zerbabilor fua Abihud, Abihudor fua Iliakim, Iliakimor fua Azor, 14 Azoror fua Sadik, Sadikor fua Akim, Akimor fua Elihud, 15 Elihudor fua Ali-Azor, Ali-Azoror fua Motin, Motinor fua Iakub, 16 Iakubor fua Iusuf, ou Iusuf oila Bibi Moriomor zamai. Bibi Moriomor feṭo Hozrot Isar
         zonom oisil, enre ḍaḳa oe al-Mosi.17 ou laḳan Hozrot Ibrahim taki Daud nobi forzonto souddo siṛi. Daud nobi taki Babilo
         bondi ḳori neoa forzonto souddo siṛi. Babilo bondi oa taki al-Mosi forzonto souddo
         siṛi.Hozrot Isa al-Mosir zonom18 Isa al-Mosir zonom oisil ou laḳan. Iusuf namor eḳzonor loge Bibi Moriomor shadi ṭik
         oisil, oile tara eḳloge mila-misha ḳorar ageu Allar Pak Ruhur kudroti bole Moriomor
         feṭo hurutta ailo. 19 Iusuf asla hok manush, Moriomor feṭo hurutta ase, i ḳobor hunia tain Moriomre manshor
         samne shorom dita saila na, erdae mone mone ṭik korla, lukaia i bia bangilita.20 Tain zebla olaḳan sinta ḳorra, ou shomoe Mabudor eḳ firistae kuabor maze tanre doroshon
         dia ḳoila, “O Iusuf bin Daud, tumi Moriomre shadi ḳorte ḍoraio na. Tan feṭo ze hurutta
         aise, ita to Pak Ruhur kudroti boleu oise. Tan goro eḳ fuae zonom loiba. 21 Tumi i fuar nam rakio Isa. Ḳaron i namor mani toraneala, ein nizor ummot oḳolre guna
         taki toraiba.”22 Agor zomanar nobir mazdi Mabude zela bataisla, oḳan folibar lagiu ita oibo. 23 Mabude bataisla, “Huno, eḳzon abiati shoti narir feṭo hurutta aibo, tain eḳ fuar zonom
         diba, i fuare ḍaḳa oibo Immanuel.” I namor mani oilo, Alla amrar loge asoin.24 Bade gum taki uṭia Iusufe firistar hukum mafik Bibi Moriomre shadi ḳorla. 25 Oile ou fuar zonmor ag forzonto tain Moriomor loge kunu mila-misha ḳorla na. Shomoe
         moto ou fuar zonom oilo, tain ou fuar nam raḳla Isa.

Hozrot Isar tallashe gonoḳ oḳol21 Raza Herudor amolo Ehudia zilar Betelham gaut Hozrot Isar zonom oisil. Zonmor bade
         fubor deshor ḳoezon gonoḳ Zeruzalem ṭauno aia zikaila, 2 “Ihudi zatir ze bashshar zonom oise, ein kuai? Amra asmanor fubedi tan zonmor tera
         deḳsi, dekia tanre boḳti deoat aisi.”3 Noea bashshar ḳota hunia Raza Herud ar Zeruzalemor bad-baki hoḳol manush kub sintat
         foṛigela. 4 Erlagi Herude deshor boṛo imam ar moulana oḳolre ekkano dola ḳori zikaila, “Afnara
         zanoin ni, al-Mosi kuai zonom loiba?” 5 Era ḳoila, “Tan zonom oibo Ehudia zilar Betelham gaut. Agor zomanar eḳ nobir kitabo
         leḳa ase,6 O Ehudia zilar Betelham,Ehudiar nami-dami zagar mazetumi kunumonte-u huru nae,tumar maz takiu toola eḳzon bashsha foeda oiba,zein amar Israil zatire salaiba.”7 Teu Herude hou gonoḳ oḳolre niralae nia zikaia zanla, ṭik kun shomoe hou zonmor tera
         deḳa gesil. 8 tain ou gonoḳ oḳolre ḳoila, “afnara Betelham zaukka, gia bala ḳori ou huruttar tallash
         ḳoroukka. tan kunu ḳobor faile amare zanaiba, teu amio gia tanre boḳti dimu.”9 Razar hukum faia gonoḳ oḳol roana dila. Tara fubor asmano ze zonom tera deḳsila, ou
         tera tarar age age gelo. Ar ou hurutta ze zagat asla, ṭik ou zagat aia tera tami gelo.
         10 Tera tami gese dekia gonoḳ oḳolor bitre kushir ḍeu uṭlo, kushir maire tara goror bitre
         hamaila. 11 Goro hamaia ou huruttare tan ma Moriomor ḳandat deḳla. Dekia tara maṭit foṛi tanre
         boḳti dila, ar tarar beg kulia dami dami ufohar dila. Ou ufohar oilo shuna, loban
         ar mura-ator. 12 Oile Allae kuabor maze tarare hushiar ḳori dila, tara zanu Raza Herudor gese ar firia
         na zain. Teu tara dusra fote nizor desho gelagi.Hozrot Isa al-Mosir kuze Raza Herud13 Gonoḳ oḳol gia harle Allar eḳ firistae kuabor maze Iusufre doroshon dia ḳoila, “O
         Iusuf uṭo, fua ar tan maʼre loia Mishor desho bagia zaogi, bade ami zotodin na ḳoi,
         otodin honou roio. I fuare marilito ḳori Herude tukaibo.”14 Teu Iusuf uṭia ou raitu tarare loia Mishoro roana dila, 15 ar Raza Herud morar ag forzonto hono roila. Ita goṭisil, zate agor eḳ nobir mazdi
         Mabude zeta zanaisla, ota fura oe. Mabude bataisla, “Ami amar futre Mishor taki ḍakia
         anlam.”16 Gonoḳ oḳole Raza Herudre ṭogisoin ḳoria tain kub gusa ḳorla. Erlagi gonoḳ oḳolor ges
         taki tain ze shomoyor ḳota hunsla, ou shomoe mafik Betelham gau ar er ash-fash elaḳat
         dui bosor ba tar ḳom boeoshi zoto fuain asla, ita hoḳolre marilibar hukum dila. 17 Ete nobi Iaromiar mazdi Mabude zeta zanaisla, ota foligelo. Mabude bataisla,18 Ramat kub ḳanda-ḳaṭir aoaz huna zar,Rahelae tair huruttaintor lagi ḳander,kunumonte-u shanti or na,tair huruttain shesh oigesoin.19 Bade Raza Herud moria harle Mabudor eḳ firista aia, Mishor desho Iusufre kuabor maze
         ḳoila, 20 “O Iusuf, uṭo, ou fua ar tan maʼre loia Israil desho zaogi. Fuare zetae marilita saisla,
         ita to morigesoin.”21 Teu Iusuf uṭia fua ar fuar maʼre loia Israil deshor shimanat aila. 22 Aia hunla, hou Herudor fua Arkilaus oḳon Ehudia zilar raza oigese. Erlagi tain hino
         zaite ḍoraila. Bade kuabe hukum faia Galil zilat gelagi. 23 Galilo gia Nasarot namor eḳ gaut boshot ḳorla. Ita goṭilo, zate agor nobi oḳolor mazdi
         zeta zanail oisil, ota oḳon fura oe. Zanail oisil, “Tanre Nasaroti ḳoia ḍaḳa oibo.”

Hozrot Isae ḳam shuru ḳorla (3:1-4:25)Hozrot Ehia (a:)-or toblig31 Ou shomoe Ehudia zilar morubumit aia Ehia nobie toblig korla, 2 “Touba ḳoro, duniar maze behesti bashshai salu oite ar beshi deri nae.” 3 Ou Ehia nobir befareu Ishaea nobie age bataisla,Morubumir maze eḳzon manshezure zure elan ḳorra,Tumra malikor fot sohi ḳoro,tan solar rasta oḳol shida ḳoro.4 Ehia nobie to uṭor rumor ḳafoṛ findita ar ḳomro samṛar belṭ bandita. Tain faṛia mou
         ar foṛing ḳaita. 5 tan toblig hunar lagi asta Ehudia zila, Zeruzalem ṭaun ar Zordan gangor sairobae taki
         bout manush tan gese aila. 6 Aia zarzir guna shikar ḳorla, bade tain erare Zordan gango toubar gusol ḳoraila.7 tain deḳla, toubar gusol ḳorar lagi bout Forishi ar Siddekia mozobor manusho tan gese
         aira. ou tain ḳoila, “O hafor baichchain, asmani gozob aior dekia zan basanir fot
         tumrare ḳegie batai dilo? 8 Tumra zudi hasaror touba ḳoria taḳo, te er folo deḳao. 9 Mone mone ḳoio na, tumra Ibrahimor aolad. Huno, ami ḳoiram, Allae saile to ou fattor
         oḳol takiu Ibrahimor aolad banaita farba. 10 Gasor guṛit to kuṛal lagailu ase. Ze gaso bala fol dore na, i gas ḳaṭia agunit falail
         oibo.11 “Touba ḳorso gotike ami tumrare fanidi gusol ḳorailam, oile amar bade aro eḳzon aira,
         ein ama toneo himmotala, tan faor zuta boar laḳo ami nae. Tain aia tumrare Pak Ruh
         ar aguindi gusol ḳoraiba. 12 Tan kula to tan atou ase, ikan dia tain dan uaia ugaro tulba, ar susare ou agunit
         falaia zalaiba, ze aguin kunu shomoe nibto nae.”Hozrot Isar pak gusol13 Ou shomoe Galil zila taki Hozrot Isao pak gusol ḳorar lagi, Zordan gango Ehia nobir
         gese aila. 14 Oile Ehiae tanre oḳan ḳoia na ḳorla, “Afne aisoin ni amar gese, amaru zorur asil afnar
         gese gia gusol ḳora!” 15 Isae zuaf dila, “Aichcha, oḳon olau ouk, karon amrar usit oilo Allar morzi furon ḳora.”
         Ikan hunia Ehia razi oigela.16 Pak gusol ḳoria fani taki uṭteu Isae deḳla, asman dui bag oigese, ar Allar ruh faror
         surot doria tan ufre lamia aira. 17 Ou shomoe asman tone gaibi aoaz oilo, “Einu amar ḳas maear zon Ibnulla, en ufre ami
         kub kushi.”

Hozrot Isare Iblise forikka ḳorlo41 Pak gusol ḳorar bade, Allar Pak Ruhur isharae Isare morubumit neoa oilo, zate ou shomoe
         Iblise tane forikka ḳorar shuzug fae. 2 Morubumir maze tain eḳlagare sallish din sallish rait ruza asla, kunuzat ḳani ḳaisoin
         na. Erbade tan kub feṭo buk laglo. 3 Ou shomoe Iblise aia tanre ḳoilo, “Tumi zudi Ibnulla, Allar ḳas maear zon o, te ota
         fattorre ḳo na ruṭi oizito.”4 Isae zuaf dila, “Allar kalamo leḳa ase, ḳali ruṭi ḳaileu manush base na, borong Allar
         fortek kalameu manush base.”5 Teu he Isare loia fobitro ṭaun Zeruzalemo gelo, gia Baetul-Mukaddos kaba goror minarar
         ufre tane uba ḳoraia ḳoilo, 6 “Tumi zudi Allar ḳas maear zon o, te deki sain, on taki fal dia lamat foṛo, kitabo
         to leḳa ase,Allae tan firista oḳolre hukum diba;ar tara nizor atdi tumare doriliba,zate tumar fao-o kunu fattoror suṭ na lage.”7 Isae tare ḳoila, “Kitabo ou ḳotao leḳa ase,Tumi tumar Mabud Allare forikka ḳorat lagio na.”8 bade Iblise tanre kub usa eḳ faṛor ufre loia gelo, nia eḳ foloḳe duniar tamam mulluḳ
         ar otar hoḳol zak-zomoḳ deḳailo ar ḳoilo, 9 “Tumi zudi amare soizda ḳorilao, te i hokkolta ami tumare dilaimu.”10 Isae zuaf dila, “Dur shoetan, bag! Allar kalamo ase, tumi ḳali tumar Mabud Allareu
         ḍoraio, ḳali tan ebadot ḳorio.”11 oḳan hunia Iblis tan ges taki horia gelogi, ar Allar firista oḳol aia tan ḳezmot ḳorla.Hozrot Isa al-Mosir toblig12 Bade Isae ḳobor faila, Ehia nobire aṭok koria zelo harail oise, oḳan hunia tain Galil
         zilat gelagi. 13 Hono gia Nasarot gau saṛia Sobulon-Noftali elaḳar aoror faror Kofornaum ṭauno gia
         roila. 14 ita hoḳolta oilo, zate Ishaea nobir mazdi Allae zeta bataisla, ota oḳon folizae. Ishaea
         nobie ḳoisla,15 Bidormi manshor boshot ḳana Galil zilaraoror faror Sobulon-Noftali elaḳar manush,ar Zordan gangor dusra faror manshor geseAllar nur zair oibo.16 Zeta manush be-foti bonia andarir maze zindegi ḳaṭaira,tara Allar nuror moha rushoni deḳba.Ar zera goin andarir maze boshot ḳore,tarar geseo Allar nur zair oibo.17 Ou shomoe taki Isae toblig korla, ḳoila, “Touba ḳoro, ḳaron duniar maze behesti bashshai
         salu oite ar beshi deri oito nae.”Hozrot Isar foela shagrid oḳol18 Hozrot Isa Galil aoror faredi aṭia zaira, ou shomoe deḳla, Saimon urfe Fitor ar en
         bai Andriase aoro zal baira, era to zalua asla. 19 Isae erare ḳoila, “Amar loge ao, ami tumrare manush dorar zalua banaimu.” 20 Loge loge era zal falaia Isar loge roana oigela.21 On tone tuṛa age gia deḳla, Iakub ar Hannan tara duio baie bafor loge nao-o boia zal
         zuit-zait ḳorra. Erar bafor nam Zibudia. Isae erare dekia ḍaḳ dila, 22 ḍaḳ hunia erao tarar bafore nao-o toia Isar loge aila.Hozrot Isae bout bemarire shifa ḳorla23 Bade Isa Galil zilar hoḳol zagat guri guri, honor nanan mosido gia nosiot ḳorla, ar
         behesti bashshair kush-ḳobri toblig korla. Erloge bout nomunar bemarire bala ḳorla.
         24 Asta Shiria deshor maze tan ḳobor roṭi gelo. Ete nanan nomunar bemar-azar ar zala-zontronae
         zeta manshe ḳoshṭo faisil, zerare zin-bute dorsil, mirgi ar ordong bemari zoto manush
         asil, manshe otare Isar gese loia aila. Tain era hoḳolre bala ḳorla. 25 Galil, Dikafoli, Zeruzalem, Ehudia ar Zordanor oinno far taki bout manush Isar ḳore
         ḳore roana oila.

Faṛor feṭo Hozrot Isar talim (5:1–7:29)Kun kun manush nek-kofali51 Bout manush aisoin dekia Isa gia eḳ faṛor ufre uṭila. Uṭia boar bade tan shagrid oḳol
         ḳandat aila. 2 Shagrid oḳolre dekia tain ou talim dila, ḳoila,3 “Nek-kofali ou manushu, zara dil taki nizore gorib mono ḳore,behesti bashshai to tarau faiba.4 Tarau ḳofali, zarar mono oḳon duk ase,tarau to shuk faiba.5 Tarau ḳofali, zarar sal-cholon norom,i dunia to tararu oibo.6 Tarau ḳofali, zera dile-zane pak-forezgarir lagi ḳande,tarar ou asha fura oibo.7 Tarau ḳofali, zara manshore doya ḳore,tarau to doya faiba.8 Tarau ḳofali, zarar dil ḳaṭi,ḳaron tarau Allar didar faiba.9 Tarau ḳofali, zara manshore shantie raḳar lagi menot ḳore,Allae tarare tan afon aolad ḳoia ḍakiba.10 Tarau ḳofali, zara Allar hukum mafik solat giazulum-mosibot shoijjo ḳore,behesti bashshai to tarau faiba.11 “ar tumrau ḳofali zarare amar lagi manshe ginnae, manshe tumrare zulum ḳore ar nanan
         nomunar misa bodnam gae. 12 Ila oile mono rakio, tumrar age ze nobi oḳol aisla, ita manshe ou nobir ufreo ola
         zulum ḳorta. Te tumra kushi-bashi ar furti ḳorio, ḳaron tumrao ou nobi oḳolor laḳan
         behesto bout boṛo furushkar faibae.Mumin oḳol duniar batti ar nun13 “tumra oilae duniar nun, oile nunor gun zudi nosṭo oizae, te ar nunta ḳora zae ni?
         i nun to ar kunu ḳamo lage na. manshe ita bare falai dein ar itar ufredi aṭoin.14 “huno, tumra oilae duniar batti. faṛor uforor kunu ṭaun to lukail raḳa zae na. 15 Ar kunu manshe lem zalaia ṭukrir tole toe na, ikṭa lem-danir ufreu toe, zate goror
         hoḳole for deḳoin. 16 ou laḳan tumrar foro manshor samne zolouk, zate tumrar bala ḳam dekia manshe tumrar
         behesti baf, Alla Pakor tarif ḳoroin.shoriotor befare talim17 “Tumra ikan mono ḳorio na, ami Tourat kitab ar nobi oḳolor sohifa batil ḳorat aisi.
         Ami to ita batil ḳorat nae, borong fura ḳorat aisi. 18 ami hasa ḳota ḳoiram, Tourat kitabor hoḳol ḳota zotodin na folise, oto din i kitabor
         eḳṭa horof ba zer-zoboro batil oito nae. asman-zomin ḳoe na oa forzonto, ikan batil
         oito nae. 19 Tourat kitabor kunu huru-muru hukumo zudi ḳeu na mane, ba i hukum na manar lagi manshore
         foramish dey, te behesti bashshait tareo hoḳol taki huru ḳoa oibo. Oile ze zone i
         hukum-ahkam amol ḳore ar manshoreo hikae, behesti bashshait tare bout dam deoa oibo.
         20 Ami tumrare ḳoiram, alim-ulama ar Forishi oḳolor amol takio, tumrar amol zudi aro
         bala na oe, te kunumonte-u behesti bashshait hamaitae fartae nae.Rag-gusar befare hushiari21 “Tumra huncho, agor amolor manshor gese ḳoa oise, ‘Kun ḳorio na, zegie kun ḳorbo,
         he i kunor daṛo foṛbo.’ 22 Oile ami tumrare ḳoiram, ze manshe tar bai-biradoror loge rag-gusa ḳore, he bisaror
         daṛo foṛbo. He zudi tar baire ḳoe, ‘Tumi to be-aḳol’ te aro boṛo bisaror daṛo foṛbo.
         Ar ze zone tar baire ḳoe, ‘Tumi beokuf,’ he duzoḳor aguino zolbo.23 “Erdae kurbani ḳanat gia Allar name lilla-sodga dibar shomoe zudi tumar mono oizae,
         tumar loge tumar kunu bair bibad ase, 24 te tumar lilla-sodga ou zagat toia, age gia tumar bair loge miṭ-maṭ ḳoro, bade gia
         tumar kurbani deo.25 “Ḳeu tumar birudde kunu mamla ḳorle adaloto zaoar ageu tar loge zoldi miṭ-maṭ ḳorilio.
         Ila na ḳorle, he tumare hakimor ato dibo, hakime tumare fulishor haola ḳorba, ar fulishe
         tumare zelo haraiba. 26 heshe tar shullo-ana faona adae na ḳora forzonto, tumi kunumonte-u saṛa faitae nae.
         ami tumrare ashol ḳota ḳoilam.zina ar ḳosom befare hushiari27 “Tumra huncho, age batail oise, ‘Zina ḳorio na.’ 28 Oile ami tumrare ḳoiram, kunu beṭae zudi kunu beṭi manshor bae ku-nozore sae, te he
         ou shomoe mone mone tair loge zina ḳorlo.29 “Tumar ḍain souke zudi tumare gunar fote ṭane, te i souk tulia falai deo. Asta shoril
         loia duzoḳo zaoa taki, eḳṭa ongo binash ḳorilaoa tumar lagi bala. 30 Tumar ḍain ate zudi tumare gunar fote ṭane, i at ḳaṭia falai deo. Asta shoril loia
         duzoḳo zaoa taki, eḳṭa ongo binash ḳorilaoa tumar lagi bala.31 “Aro ḳoa oise, ‘Ze manshe tar boure talaḳ dey, he boure talaḳ nama deuk.’ 32 Oile ami tumrare ḳoiram, ze manshe zina saṛa oinno kunu ḳarone nizor boure talaḳ dey,
         he to tar boure zinakur banae. Ar talaḳ faoa beṭire zegie bia ḳore, he-o zinakur bone.33 “Tumra to zano, agor zomanar manshor gese batail oise, ‘Misa kunu ḳosom ḳorio na,
         ar zekunu ḳosom ḳorle iṭa Allar name adae ḳorio.’ 34 Oile ami tumrare ḳoiram, kunuzat ḳosom ḳorio na. Behestor name ḳosom ḳorio na, ikan
         to Allar arosh. 35 Duniar name ḳorio na, ikan to Allar ḳodom mubarok toar zaga. Zeruzalemor nameo ḳosom
         ḳorio na, ikan oilo mohan bashsha Allar ṭaun. 36 Tumar nizor matar name ḳosom ḳorio na, i matar eḳsa sulre dola ba ḳala ḳorar ḳemota
         to tumar nai. 37 Tumrar mator oeḳan oe, ar naḳan na ouk. Huno, itar bare ar zototau oe, ita Iblis taki
         oe.Bodla loar befare talim38 “Tumra to huncho, age batail oise, ze forimane ḳeti oise, ou forimane shaza dio, ‘Soukor
         bodla souk ar dator bodla dat.’ 39 Oile ami ḳoiram, ḳeu zudi tumrar loge ḳaraf bebohar ḳore, te tumra er bodla loio na,
         borong kunu manshe tumar ḍain galo soṛ marle, tare bau galo fatia dilaio. 40 Ḳeu zudi mamla-mokoddoma ḳoria tumar kurta nitogi sae, te tumar saddoro dilaio. 41 Ḳeu zudi tumare ḳoe, tar gaiṭ boia loia eḳ mail zaitae, te tumi tar loge dui mail
         zaiogi. 42 Ḳeu tumar gese kunta kuzile tare dio. Ḳeu aolat saile, tare firai dio na.Dushmonre mohobbot ḳoro43 “Tumra zano, age to batail oisil, ‘Tumar ari-forire maea ḳorio ar dushmonre ginnaio.’
         44 Oile ami tumrare ḳoiram, tumrar dushmonreo maea ḳorio. Zera tumrare zulum ḳore, tarar
         lagi dua ḳorio. 45 ita dekia manshe buzba, tumra hasau tumrar behesti baf Alla Pakor maear aolad bonigeso.
         tain to bala-bura hoḳolor ufre tan shuruz uṭain, dindar ar naforman hoḳolor ufreu
         meg-fani dein. 46 Zara tumrare mohobbot ḳore, tumra zudi ḳali tarareu mohobbot ḳoro, te tumra kita furushkar
         faibae? Gushkur toshildar oḳoleo ila ḳore na ni? 47 Tumra zudi ḳali nizor baire salam deo, te oinno manush taki beshi ar kita ḳorrae?
         Bidormi oḳoleo ila ḳoroin na ni? 48 Erlagi ami ḳoiram, tumrar behesti baf Alla Pak zela ḳaṭi, tumrao ola ḳaṭi o.

Dan-ḳoerator befare talim61 “tumra hushiar roio, manshore deḳanir lagi ebadot-bondegi ḳorio na, ila ḳorle tumrar
         behesti baf Alla Pakor ges taki kunu furushkar faitae nae.2 “Kunu manshore dan-ḳoerat dile bonḍo oḳolor laḳan dio na. Tara to manshor ges taki
         tarif faita ḳori mosido-mondiro ar fote-gaṭe, ḍul-ḍofki bazaia lilla-zoḳat dein. Ami
         tumrare hasau ḳoiram, tarar furushkar to tara failise. 3 Oile tumi kunu dan-ḳoerat dile, tumar ḍain ate bilaile bau ate zanu na zane. 4 Oula lukaia dan ḳorio. Teu tumar behesti baf Alla, zein lukaia hoḳolta deḳoin, tainu
         tumare furushkar diba.Dua ḳorar befare talim5 “Tumra zebla dua ḳoro, ou shomoe bonḍo oḳolor bab dorio na. Tara manshore deḳanir
         lagi mosido-mondiro ar fotor muko ubaia dua ḳore. Ami tumrare hasau ḳoiram, itae to
         tarar furushkar failise. 6 Oile tumi dua ḳorar bala goror doroza-zanala lagaia dua ḳorio, ar tumar niraḳar baf,
         zenre deḳa na geleo azir asoin, hou Allar gese saio. Tain to gufon hoḳolta deḳoin,
         tainu tumare fol diba.7 “Tumra zebla dua ḳoro, ou shomoe duniar manshor laḳan ḳamoḳa ber-beri ḳorio na. Tara
         mono ḳoroin, beshi beshi ḳoile Allae tarar dua ḳobul ḳorba. 8 Tumra tarar laḳan oio na, tumrar behesti baf Allar gese saoar ageu, tain zanoin tumrar
         kita dorḳar. 9 Erlagi tumra olaḳan dua ḳorio,O baba, amrar behesti baf,tumar nam fak-fobitro mana ouk.10 Duniait tumar bashshai zoldi auk,shob tumar morzi mafik kora zauk,behesto zela oula duniait,behesto zela oula duniait.11 O baba, aizkur ḳani aizku deo,maf ḳoro amrar hoḳol oforad,12 zara amrar birudde ḳorse faf,amra to tarare dilaisi maf.13 Falaio na amrare forikkat,shoetanor ḳobza taki ḳoro ḳalas.14 Huno, tumra zudi aroḳzonor oforad maf ḳoro, te tumrar behesti baf Allae-o tumrar oforad
         maf ḳori diba. 15 Oile tumra zudi oinnore maf na ḳoro, te tumrar behesti bafe tumrareo maf ḳorta nae.Ruzar befare talim16 “Tumra zebla ruza raḳo, ou shomoe bonḍo oḳolor laḳan muk kala ḳorio na. Tara ruza
         raḳsoin, oḳan deḳanir lagi souk-muk kala ḳori raḳoin. Ami tumrare hasau ḳoiram, itae
         to tarar furushkar failise. 17 Oile tumi ruza raḳle muk-at doio, matat tel-fani dio, 18 zela manshe buzto na fare, tumi ruza raḳso. Teu tumar niraḳar baf, zenre deḳa na geleo
         azir asoin, hou Allaeu ita deḳba. Tain to gufon hoḳolta deḳoin, tainu tumare fol diba.Aḳerator don ḳamao19 “I zindegit tumra nizor lagi oto don-shompod zomaio na. Duniar shompodor maze zongare
         dore, fuke ḳae ar hing kudia sure ney. 20 Oile behestor maze nizor lagi samana zomao, hino zongare dore na, fukeo ḳae na ar
         surio oe na. 21 mono rakio, tumar don zeno, mon-o hono roe.22 “Zano to, souk oilo shorilor batti. Tumar souk zudi bala oe, te tumar asta shorilo
         soḳsoḳa for oibo. 23 Oile tumar souk zudi ḳaraf oe, te asta shorilu ḳala andair oizibo. Tumar dilor batti
         andair oile, i andair boṛo bezuita.24 “Zano ni, kunu gulameu dui munibor ḳezmot ḳorto fare na, he eḳzonre ginnaibo aroḳzonre
         bala faibo. Arnae eḳzonor bae kial ḳorbo, aroḳzonre elami ḳorbo. Te tumrao Alla Pak
         ar don-samana, duiotar ḳezmot eḳloge ḳortae faro na.25 “Erdae ami tumrare ḳoiram, kila ḳaitam ar kila finditam, ita loia sinta ḳorio na.
         Ḳani taki zan boṛo, ḳafoṛ-sufoṛ taki shoril boṛo.26 “Asmanor ou fakintor bae sao, tara zalao bain ḳore na, fosholo ḳaṭe na, ugaro kunta
         zomae na, ḳali tumrar behesti baf Allae tarar kuraḳ dein. Te tumra kunu ita taki aro
         dami nae ni? 27 ḳo sain, tumrar maze ḳeu sinta-babna ḳoria tar haeati ekkan gonṭa baṛaito farbo ni?28 “Finnor ḳafoṛor lagi sinta ḳoro ḳene? Tumra ou zongli fulor bae saia deḳo, ita ḳoto
         beshi shundor! Itae to nizor shundoror lagi kuntau ḳore na, kunu rongo silai ḳore
         na, baino ḳore na, emneu oe. 29 Te ami ḳoiram, Bashsha Sulaiman oto zak-zomoḳor maze roileo tan lebas to ota egu zongli
         fulor laḳano shundor asil na. 30 Deḳrae ni, zongolor maze ou zeta shundor ful oḳon ase, ḳail oileu manshe ita daru
         banaia aguindi zalaibo. Allae zudi ou zongolre ola shundor ḳori hazaisoin, te o ḳomzur
         imandar oḳol, tumrareo tain shundor ḳori hazaita nae ni? 31 Erdae kita ḳaitae ar kita finditae, ita loia sinta ḳorio na. 32 I duniar manshe ḳali ota loiau danda ḳore. Tumrar behesti baf Allae to zanoinu, ita
         hoḳolta tumrar zorur ase. 33 Erlagi tumra foelau Allar morzi zugaia solo, tan bashshair dandat ro. Teu ita hokkoltao
         tumra faibae. 34 Ḳailkur sinta ḳorio na, ḳailkur befar ḳailkur ufre saṛi deo. Dinor azab dinor lagi
         zotesṭo.
         
            

         
      

   
      
         7
Manshor dush tukaio na71 “Tumra manshor dush tukanit roio na, teu tumrar dusho tukail oito nae. 2 Tumra zela manshor dush tukao, Allae-o oula tumrar dush tukaiba. Tumra zela falladi
         mafibae, tumrar lagio ola mafa oibo.3 Tumar bair soukor bitre guṛa ase ikan deḳrae, oile nizor souko gasor seli ase ikan
         deḳrae na ḳene? 4 Tumar sokut seli hamaise ikan zebla deḳrae na, te tumar baire kila ḳoibae, bai, tumar
         sokut guṛa hamaise, ao, bar ḳoria dei? 5 Haere bonḍo, foela nizor souk taki seli bar ḳoro, bade tumar bair souk taki guṛa bar
         ḳorat lagle bala ḳori deḳtae farbae.6 “huno, kuttar samne fak-fobitro kunu siz dio na. shuoror samne moni-mukta siṭaio na.
         arnae ou sizre tarar faodi uṛia, ulṭa aia tumrareo hamla ḳorta faroin.dua-munazator befare oada7 “Ami tumrare ḳoiram, sao, tumrare deoa oibo. Talash ḳoro, teu faibae. Duaro ṭuka deo,
         teu duar kula oibo. 8 Zara sae, tarau to fae. Ze tallash ḳore he fae. Ze duaro ṭukae, tar lagi duar kula
         oe. 9 Tumrar maze ila kunu ma-baf ase ni, zar fute ruṭi saile maṭi dibo? 10 Mas saile haf dibo? 11 tumra ḳaraf oia-o zudi tumrar huruttainre bala bala siz ditae zano, te zara behesti
         baf Alla Pakor gese saibo, tain to nichoe tarare bala bala siz dan ḳorba, ita to shababik.
         12 Huno, tumra manshor ges taki zelaḳan bebohar faitae sao, tumrao hoḳolor loge ou laḳan
         bebohar ḳoro. Otau oilo Tourat kitab ar nobi oḳolor sohifar mul talim.Kun fote soltae13 “Huno, tumra sifa duaredi hamaio, ḳaron ze fote binashor bae ṭane, i fot muṭa, fotor
         duaro boṛo, bout manush ou duaredi hamain. 14 Oile ze fote gele zindegi mile, i fotor duar sifa, foto huru-muru. Kub ḳom mansheu
         i duaror kuz fain.15 “Bonḍo nobi oḳol taki hushiar roio. Tara tumrar gese meṛar surote ae, oile bitre bitre
         tara raikkosh bagor laḳan. 16 Tarar zindegi dekiau sintae farbae. Zano to, gosa-ḳaṭar maze kunu angur dore ni ba
         bon-zonglar maze ḍumur fol dore ni? 17 Ṭik ou laḳan, bala gase to bala folu dore ar mondo gase mondo folu dore. 18 Bala gase to mondo fol dore na, ar mondo gase bala fol dore na. 19 Ze gase bala fol dore na, igure ḳaṭia daru zalail oe. 20 olau bonḍo nobi oḳolor zindegir fol deḳleu itare sin.behesti bashshait ḳe hamaibo?21 “mono rakio, amare ‘huzur, huzur!’ ḳoileu zen behesti bashshait hamaizibae, ikan ṭik
         nae. borong ze zone amar behesti baf Alla Pakor morzi zugaia sole, ḳali he-u hamaito
         farbo. 22 Hou din aile boute ḳoiba, ‘Munib, munib, amra tumar name gaibi ḳobor ḳoisi na ni?
         Tumar name zin-but saṛaisi na ni? Tumar name bout keramoti deḳaisi na ni?’ 23 Oile ami tarare zuaf dimu, ‘Dur, Iblisor dol! ami to tumrare siniu na, amar ges taki
         bago.’imanor dui nomuna24 “Ze manshe amar ou talim hunia amol ḳore, he aḳoldar manshor laḳan mozbut kuṭir ufre
         tar gor banae. 25 Bade meg-tufan ar zuar aia ou gorre ṭela dileo falaito fare na, ḳaron ikan to mozbut
         kuṭir ufre banail oise. 26 Oile ze amar talim huniao amol ḳore na, he be-aḳolor laḳan norom maṭir ufre gor banae.
         27 Bade zebla meg-tufan ar zuar aia ou gorre ṭela dey, ou shomoe ikan foṛia sefṭa oizae.”28 Isar ita talim hunia manush taijjub bonigela. 29 Ḳaron tain to tarar moulana oḳolor laḳan talim na dia, ḳemotaban manshor laḳan talim
         dita.

Hozrot Isar dosh keramoti (8:1–9:38)Fosa-kushṭo bemarire bala ḳora81 Hozrot Isa faṛ taki lamia aile bout manush tan ḳore ḳore aila. 2 Ou shomoe eḳ fosa-kushṭo bemarie tan ḳandat aia faot foṛia ḳoilo, “Huzur, afnar morzi
         oile amare ou nafaḳ bemar taki bala ḳorta faroin.” 3 Teu tain at baṛaia tare soia ḳoila, “Oe ami sairam, tumi pak-saf o.” Ḳoar loge logeu
         tar bemar shifa oigelo. 4 Isae tare ḳoila, “Huno, ita ḳeurore hunaio na, ḳali imam sabor gese gia deḳao. Musa
         nobir shoriot mafik pak-saf oar lagi zela kurbani ḳora zorur, ou kurbani dileu shomaze
         zaniliba tumi bala oigeso.”Ruman subedaror gulamre bala ḳora5 Erbade Isa gia Kofornaum ṭauno hamaila. Hino Ruman sifair eḳ subedare tan gese aia
         minot-ḳajji lagaila, 6 “Huzur, amar gulamor obosh bemar oia bisnat foṛi roise, he kub ḳoshṭo ḳorer.”7 Isae enre ḳoila, “Aichcha, ami zaimune, gia tare bala ḳormu.”8 Teu subedare ḳoila, “Huzur, afnar moto zone amar baṛit toshrif nita, ami to er laḳ
         nae. Afne ḳali mukkandi ḳoileu he bala oizibo. 9 afne to buzra, amio amar kamanḍaror hukume soli, oula amar sifai oḳolo amar hukume
         soloin. ami era eḳzonre ao ḳoile ae, zao ḳoile zae. amar gulamre zudi ḳoi, oḳan ḳoro,
         he ikan ḳore, te afneo ola mukdi hukum dileu he bala oizibo.”10 Ikan hunia Isa ekkere taijjub oigela, tan ḳore oia zoto manush aoat asil, erare ḳoila,
         “Ami tumrare hasau ḳoiram, i subedar to bidormi Ruman manush, oile amar Boni Israilor
         mazeo oto boṛo mozbut imandar ami ar deḳsi na. 11 Huno, fub ar foismor desh taki bout zon aiba, tara Hozrot Ibrahim, Isʼhak ar Iakub
         nobir loge behesti bashshait ḳanit boiba. 12 oile behesti bashshait zara taḳar ḳota, tarare bare andair gato falai deoa oibo. hino
         tara ḳanda-ḳaṭi ḳorba ar zala-zontronae dat kiṛimiṛi ḳaiba.”13 Bade Isae ou subedarre ḳoila, “Tumi zaogi. Tumi zela ekin ḳorso, olau ouk.” Hasau,
         loge logeu hou gulam bala oigelo.Hozrot Fitoror hoṛir shifa14 Erbade Hozrot Isa Hozrot Fitoror baṛit gela, gia deḳla, Fitoror hoṛir kub taf uṭse,
         tain bisnat foṛono. 15 tane dekia Isae tan ato soila, ar loge loge taf saṛi dilo. beṭie uṭia Isar memandari
         lagla.16 Ou din hainjabala manshe zinor asorala bout zonre Isar gese loia aila. Isae tan mukor
         ḳotae-u erar zin saṛaila, ar hokkol bemarire bala ḳorla. 17 Ita goṭlo, zate Ishaea nobir mazdi bout age zeta batail oisil, ota oḳon fura oe. Hono
         batail oisil,Amrar hoḳol ḳomzuri tan ḳando nila,amrar bemar-azar horaila.Ḳaṭi ummot oar tagid18 Isar sairo galabae biṛ lagi gese dekia, tan shagrid oḳolre hukum dila aoror hofaro
         zaitagi. 19 Ou shomoe eḳzon moulana aia Isare ḳoila, “Huzur, afne zeno zaiba, amio hono zaimu.”20 Isae enre ḳoila, “Hunoukka, hialor gat ase, fakiro bada ase, oile ami Bin-Adomor mata
         toar ṭai nai.”21 Aroḳzon shagride aia ḳoila, “Huzur, amare baṛit zaite deukka, ami foela gia amar babar
         dafon-ḳafon ḳoria ai.” 22 Tain ḳoila, “Mora oḳoleu tarar morare maṭi deuk, tumi amar loge solo.”Aoror tufan bondo ḳora23 Isa aoror hofaro zaita ḳori, tan shagrid oḳolre loia eḳ nao-o uṭla. 24 Isa naor maze gumaira, ou shomoe aḳtau aoror maze boṛo eḳ tufan ailo, tufane nao ḳan
         buṛizibar dosha oigelo. 25 I dosha dekia shagrid oḳole Isare hozag kori ḳoila, “Huzur, amrare basaukka, amranu
         mori zairam.”26 Isae zuaf dila, “O ḳomzur imandar oḳol, tumra ḍorairae ḳene?” oḳan ḳoia tain uṭia
         tufan ar aorore domoḳ dila, teu hokkolta tir oigelo. 27 I keramoti dekia tara taijjub oia ḳoila, “Ein ashole ḳe? Tufan ar aoreo deki tan hukum
         mane!”Bute dora duizon manush28 Erbade Isa aor faṛi dia Zerasini oḳolor desho aila. Ou shomoe bute dora duizon manush
         ḳobrostan taki baroia tan gese ailo. Tara ola zonun fagol asla zen, tarare ḍoraia
         ḳeu ou fotedi zaito farto na. 29 Tara sillaia Isare ḳoilo, “O Allar ḳas maear zon Ibnulla, amrar loge afnar kita dorḳar?
         Shomoe oar ageu afne amrare satanit aichchoin ni?”30 ou shomoe tarar ges taki tuṛa duroi boṛo eḳ shuoror fale ḳaoat asla. 31 But oḳole Isare minot ḳori ḳoilo, “Afne amrare ḳedaite saile, ou shuoror falor maze
         faṭai deukka.”32 Isae tarare izazot dia harle tara gia ou shuoror falor maze hamaigelo. Ar shuoror
         fale aoror ḳaṛa soredi kub zure douṛaia gia fanir maze buṛia morla.33 Ita dekia shuoror raḳal oḳole douṛaia gia gaur hoḳol manshore ḳobor zanaila, erloge
         ou bute dora manshor ḳotao ḳoila. 34 I goṭona hunia gaur hoḳol manush Isar loge deḳa ḳorat aila. Tan loge deḳa ḳoria tara
         minot ḳori ḳoila, “Meherbani ḳori amrar desh taki zaukkagi.”

Obosh bemarire shifa ḳora91 Bade Hozrot Isa nao-o ḳori aor faṛi dia nizor ṭauno aila. 2 Aia harle ḳoezon manshe eḳzon obosh bemarire folodi boia loia tan gese ailo. Tarar
         imanor bol dekia Isae ou bemarire ḳoila, “Mono bol raḳo re fut, tumar guna maf ḳora
         oise.”3 Ikan hunia ḳoezon moulanae mone mone ḳoila, “I beṭae to shiriki ḳorer.” 4 Isae tarar dilor bab buzia ḳoila, “Afnara ḳene ila ku-sinta ḳorra? 5 Amar lagi kunḳan ḳoa shuza, tumar guna maf ḳori dilailam, na uṭo, tumar bisna loia
         baṛit zaogi? 6 Te oḳon afnara forman deḳoukka, i duniat guna mafir ḳemota ami Bin-Adomor ase.” Oḳan
         ḳoiau tain bemari beṭare ḳoila, “Oba uṭo, tumar ḳeta-balish loia baṛit zaogi.”7 Ḳoiteu hi bemari beṭa uṭia tar baṛit gelogi. 8 Ita dekia manush taijjub oigela, Allae manshore oto ḳemota disoin ḳori tara Allar
         tarif ḳorla.Hozrot Motire torikar daot9 Isae fotedi aṭia zaira, ou shomoe deḳla, Moti namor eḳzon manush ḳazna tular ofiso
         boiroisoin. Dekia tanre ḳoila, “Ao, amar ummot o.” Teu Moti uṭia Isar ḳore ḳore gela.10 erbade Isae tan shagrid oḳolre loia Motir baṛit gia ḳaoat boila. tan loge bout ḳazna
         tulra ar naforman oḳolo ḳanit asla. 11 Ita dekia Forishi mozobor manshe Isar shagrid oḳolre ḳoila, “Tumrar murshide gushkur
         ḳazna tulra ar ḳobis oḳolor loge ḳaoa-daoa ḳoroin ḳene?”12 Ikan hunia Isae ḳoila, “Bala manshor lagi ḳobiraz lage na, oile bemarir lagi to lage.
         13 Allar kalamo batail oise, ‘Ami kunu foshu kurbani nae, ḳali doya deḳtam sai.’ Te ou
         aeator mani kita, oḳan tallash ḳoroukka. Mono raḳba, ami kunu forezgarre daot deoat
         aisi na, ḳali gunagar oḳolreu daot ditam aisi.”Furan talim taki Hozrot Isar talim bala14 Erbade Ehia nobir ummot oḳole aia Isare zikaila, “Huzur, amra ar Forishi mozobor manshe
         hamesha ruza raki, oile afnar ummot oḳole ruza raḳoin na ḳene?” 15 tain zuaf dila, “nosha loge taḳle logor boirati kunu duk deoa zae ni? deḳbane, ila
         shomoe aibo, zebla noshare tarar ges taki horail oizibo, hou shomoe tara ruza raḳba.16 “Ana-doa noea ḳafoṛor ṭukradi ḳeu furan kurtat tali dey na. Ila ḳorle doia harle furan
         ḳafoṛ taki noea tali kus oia siṛizae, ar siṛaḳan aro boṛo oe. 17 Furan samṛar tolit ḳeu noea anguror rosh bore na. Borle ou taza roshor fafe toli faṭia
         rosh ar toli duiota borbad oe. Erlagi manshe taza rosh noea tolit toin. Teu duiota
         base.”Eḳ mora fuṛi ar bemari beṭi18 Hozrot Isae zebla ota befare talim dira, ou shomoe eḳ neta aia tan fao-o foṛia ḳoila,
         “Huzur, amar fuṛigu ou matro mara gese. Te afne aia meherbani ḳori taire atai dileu
         fuṛigu zinda oizibo.” 19 Teu Isae tan shagrid oḳolre loia en loge roana dila.20 Zaoar fote eḳ beṭie ḳoredi aia Isar saddoror kunat soilo. Baro bosor dori i beṭir
         beṭiara bemaror lou zaito. 21 Beṭir ekin asil, tai zudi ḳali tan saddoror kunat soilito fare, te bemar bala oizibo.
         22 Isae ṭer faia ḳoredi saia ou beṭire ḳoila, “Ḍoraio na go mai, tumar imanor boleu tumi
         bala oilae.” Oḳan ḳoar loge loge beṭi bala oigelo.23 Erbade Isa hou netar baṛit gela. Gia deḳla, asta baṛir manshe hoi-hulla ḳorra, ar
         tarar shomazor reoaz mafik mora baṛit bashi-bazna bazaira. 24 Tain ḳoila, “Tumra hoḳol gor taki bare zao. Fuṛigu morse na, tai to gumar.” Ikan hunia
         manshe tanre loia asha-ashi lagaila. 25 Manshore bar ḳoria harle, tain gia goror bitre hamaia fuṛir ato dorla, dorteu tai
         uṭia boigelo. 26 Ar i goṭonar ḳota ou elaḳar hoḳolbae roṭi gelo.Anda ar bubare bala ḳora27 Isa ou netar baṛi taki bidae oia harle duizon anda beṭa tan ḳore ḳore gelo. Tara zure
         zure ḳoilo, “O Daudor aolad, amrare rohom ḳoroukka.” 28 Bade tain aia goro hamaile, hou duio andao tan gese ailo. Tain zikaila, “Tumra ekin
         ḳorrae ni, ami tumrare bala ḳortam farmu?” Tara ḳoilo, “Ji-oe huzur, afneu farba.”29 Teu tain erar souk atai dia ḳoila, “Tumra zela ekin ḳorso, olau ouk.” 30 Oḳan ḳoiteu tarar souk bala oigelo. Bade Isae tarare kub doṛaia ḳoila, “Huno, ita
         ḳeurore hunaio na.” 31 oile tara bar oia gia ash-fash hoḳol zagat tan i ḳobor roṭai dilo.32 Hou duio anda zebla bala oia zairagi, ou shomoe manshe bute dora eḳ buba beṭare Isar
         gese loia ailo. 33 tain i beṭar but saṛanir bade tar zoban kuligelo, he mat-ḳota matilo. ita dekia hoḳole
         taijjub oia ḳoila, “asta Israil deshor maze ila ḳam to kunudin deḳsi na.” 34 Oile Forishi oḳole ḳoila, “Igie to butor bashshar shaijjoe but saṛae.”Zomino foshol bout, ḳamla ḳom35 Hozrot Isae gaue gaue ar ṭaune ṭaune gia tarar mosido hamaia talim dila. Tain behesti
         bashshair kush-ḳobri toblig korla, ar hoḳol nomunar bemarire bala ḳorla. 36 Ou shomoe manshor biṛ dekia tan kub duk laglo, ita manush to a-raḳali meṛar laḳan
         befana lagi gurira. 37 Teu Isae shagrid oḳolre ḳoila, “Zomino to foshol bout ase, oile ḳamla kub ḳom. 38 Erlagi zominor malikor gese dua ḳoro, tan foshol tular lagi tain ḳamla faṭaiba.”

Barozon sahabire fosond ar talim (10:1-42)Barozon sahabire tobligo faṭani101 Bade Isae tan barozon sahabire ḍaḳaia anla, ania zin-but saṛani, ar hoḳol zator bemarire
         bala ḳorar ḳemota dila. 2 Ou barozon sahabi oila,Saimon urfe Fitor ar tan bai Andrias,Zibudiar fuain Iakub ar Hannan,Filif ar Bortolmoe,3 Tumas ar ḳazna tulra Moti,Alfir fua Iakub ar Toddey,4 muktizudda Saimon ar Ihuda Iskariat.Ou Ihudae bade beimani ḳoria Isare dushmonor ato dorai disil.5 Ou barozon sahabire Isae hukum dila, ḳoila, “Tumitain tobligo zao, oile kunu bidormir
         gese ba Shomoria zatir kunu gaut zaio na, 6 ḳali Boni Israilor arail meṛa oḳolor gese zao. 7 Zaoar fote toblig kori ḳori zaio, ḳoio, Behesti bashshai daro aichche. 8 Ar tumra bemari oḳolre bala ḳorio, morare zinda ḳorio, fosa-kushṭo bemarire bala ḳorio,
         ar zin-but saṛaio. Tumra zela bina ṭeḳae faiso, oula bina ṭeḳaeu dio. 9 Zaoar shomoe loge ḳori ṭeḳa-foeshar toli, shuna-rufa ba eḳṭa shikio nio na. 10 Tumra fotor lagi laṭi, gaiṭ-buski, zuta, ba duiṭa kurtao loge nio na. Ze zone ḳam
         ḳore, he ḳaoa-finda faoar zuka. 11 Tumra ze gaut hamaibae, ou gaur eḳzon zoiggio manshore tukaia bar ḳorio, i gau saṛia
         zaoar ag forzonto en baṛitu roio. 12 Baṛir bitre hamanir bala tarare salam dio. 13 I baṛi zudi salam faoar zuka oe, te tumrar deoa ou shanti tara faiba, ar zuka na oile
         tumrar shanti tumrar gese-u firia aibo. 14 I zagar ḳeu zudi tumrare ḳobul na ḳore, tumrar ḳota na hune, te i baṛi ba gau taki
         baronir bala tumrar faor duil zaṛia falaia aio. 15 Ami tumrare hasa ḳota ḳoiram, hashoror din ou gaur dosha taki, hou lannoti Sadum ar
         Amura ṭaunor dosha bout bala oibo.Sahabi oḳolre agam hushiari16 “Huno, raikkosh bagor samne meṛar laḳan ami tumrare faṭairam. Erlagi tumra hafor laḳan
         salaḳ-sotur ar faro fakir laḳan shorol o. 17 Hushiar roio, manshe tumrare doria adaloto shomzaiba, ar tarar mosido nia tumrare
         singladi marba. 18 Amar nam loar lagi tumrare raza-bashshar samne neoa oibo. Tumra erar samne ar bidormi
         oḳolor gese amar befare shakki dibae. 19 Manshe zebla tumrare dorai dibo, ou shomoe kita mattae ba kita ḳoitae, ita loia kunu
         sinta ḳorio na. Hou shomoe tumrare ita hikai deoa oibo. 20 Ashole tumrar mukdi zen tumra nize matbae, ikan nae, tumrar batuni bafor ze ruh tumrar
         bitre ase, hou ruheu itar zuaf diba.21 “Baie baire ar bafe fuare kun ḳoranir lagi dorai dibo. Fua-fuṛieo tarar ma-bafor bifokke
         gia tarare kun ḳoraibo. 22 Amar ḳarone hoḳol manshe tumrare ginnaibo, oile hesh forzonto ze ṭikia roibo, he-u
         rehai faibo. 23 Kunu gaur manshe tumrare zulum ḳorle, i gau saṛia oinno gaut zaiogi. Huno, ami hasa
         ḳota ḳoiram, Israil deshor hokkol ṭaun ar gaut tumrar toblig shesh oar ageu Bin-Adom
         hirbar aiba.24 “Mono rakio, ustad taki shagrid boṛo nae, ar munib taki tar gulam boṛo nae. 25 Te shagrid tar ustador shoman, ar gulam tar munibor shoman oau zotesṭo. Hunrae ni,
         goror munibre zebla butor bashsha Bel-Sobul ḳoira, te goror baki hoḳolre tara aro
         ḳotota ḳoiba!26 “Oile tumra tarare ḍoraio na, ḳaron ila gufon kuntau nai zeta zair oito nae. Ila lukailo
         kunta nai zeta ḳeu hunto nae ba zanto nae. 27 Ami andarir maze zeta tumrare ḳoisi, tumra ita foror maze ḳoio. Zeta ḳane ḳane huncho,
         ita saṭor ufore taki zure zure elan ḳorio. 28 Zara manshor ḳaeare binash ḳorto fare, oile ruhre kunta ḳorto fare na, tarare ḍoraio
         na. Zein ḳaea ar ruh duiotare duzoḳo zalaita faroin, ḳali tanre-u ḍoraio. 29 Huno, duiṭa soṛa faki ḳali dui ṭeḳae bike na ni? Oile tumrar batuni baf Allar hukum
         na oile ota egu soṛa fakio maṭit foṛe na. 30 Zano to, tumrar matar sulgesaino gona ase. 31 Erdae tumra ḍoraio na. Tumrar dam to bout soṛa takio beshi.32 “shomazor samne ze zone amare ḳobul ḳore, amio amar behesti baf Alla Pakor samne tare
         ḳobul ḳormu. 33 Oile ze manshe shomazor samne amare oshikar ḳorbo, amio tare amar behesti baf Allar
         samne oshikar ḳormu.34 “Tumra mono ḳorrae ni, ami duniat shanti ditam aisi? Na, muṭeu nae, ami to duniat
         eḳ motobed laganit aisi. 35 Ami bafe-fuae, maʼe-fuṛie, ar hoṛie-boue bibad laganit aisi. 36 Manshor nizor foribaror zoneu tar loge dushmoni ḳorbo.37 “Ze manshe ama taki tar ma-bafore beshi maea ḳore, he amar ummot oito farto nae. Ar
         ze zone ama taki tar fuare ba tar fuṛire beshi maea ḳore, he-o amar ummotor zuka nae.
         38 Ze zone nizor duk-koshṭor solib boia loia amar ḳore na ae, he-o amar zuka nae. 39 Ze zone tar nizor zan basaito sae, he tar ashol zindegi kuaibo. Oile ze zone amar
         lagi tar zan kurbani dilae, he ashol zindegi faibo.40 “Ze zone tumrare ḳobul ḳore, he amare-u ḳobul ḳore, ar ze amare ḳobul ḳore, he ashole
         hou Allareu ḳobul ḳore, zein amare faṭaisoin. 41 Ḳeu zudi kunu nobire nobi ḳoia ḳobul ḳore, te ou nobie ze furushkar faiba, he-o ou
         furushkar faibo. Kunu allaraia manshore ḳeu zudi allaraia ḳoia ḳobul ḳore, te ou allaraia
         manshe ze furushkar faiba, he-o ou furushkar faibo. 42 Ar amar ummot zania ḳeu zudi tumrar mazor eḳ nogoinno zonreo eḳ gelas fani ḳaoae,
         te he kunumonte-u er furushkar taki bad foṛto nae.”

Hozrot Isare shondoe ar birudita ḳora (11:1–12:50)Hozrot Isar dorbaro Ehia nobir shagrid oḳol111 Hozrot Isae tan barozon sahabire ou talim dia harle, tain gaue gaue gia toblig ar
         talim deoar lagi roana oigela.2 Ehia nobie zelo taki zebla al-Mosir ḳamor ḳota hunla, ou shomoe tan ḳoezon shagridre
         faṭaila ḳobor zanar lagi. Era gia Isare zikaila, 3 “Huzure ḳoisoin, zein aibar ḳota asil, afneu hein ni? Na amra ar ḳeuror lagi bar saitam?”4 Isae ḳoila, “Huno, ono aia tumrar nizor souke zeta deḳso ar huncho, ota gia Ehiare
         ḳo. 5 Tanre ḳoio, anda manshe souke deḳra, lengṛaeo aṭira, fosa-kushṭo bemari bala oira,
         ḳalua oḳole hunra, mora manush zita oira, ar gorib oḳolor gese Allai kush-ḳobri toblig
         kora or. 6 Huno, he-u nek-kofali, zar dilo amar befare kunu bada ae na.”Ehia nobi ashole ḳe7 Ehia nobir shagrid oḳol zairagi, ou shomoe Ehiar befare Isae manshore ḳoila, “Kita
         ba, morubumit kita deḳat geslae? Batash aile zeta nol-ḳagṛae loṛe, ota deḳat geslae
         ni? 8 Na, kita deḳat geslae? Shundor ḳafoṛ finno kunu manshore ni? Ashole, zera dami dami
         ḳafoṛ findoin, tara to razbaṛit taḳoin. 9 Te tumra kita deḳat geslae? Kunu nobire deḳat ni? Huno, ami ḳoiram, Ehia to ḳali nobi
         nae, nobi takio boṛo. 10 Ein to hou zon, zen befare asmani kitabo leḳa ase,Huno, tumar age faṭaiar ami, amar fegambor,ein gia ṭik-ṭak korba tumar solar fot.11 Te ami tumrare hasa ḳota ḳoiram, Ehia taki boṛo asta duniatu kunu adom asla na. Oile
         behesti bashshair maze hoḳol taki huru zono, Ehia taki mohan. 12 Ehia nobir amol taki oḳon forzonto behesti bashshai kub mozbut oia aguar, ar zera
         imane mozbut, tara dile-zane aia er bitre hamaira. 13 Huno, Ehia nobir amol forzonto Hozrot Musar Tourat kitab ar shob nobir sohifar maze,
         Allar bashshai aoar ḳota zanail oise. 14 Oḳon zudi afnara amar mat ekin ḳoroin, te hunoukka, ze Ilias nobie hirbar aibar ḳota
         asil, ou Ehiau oila hou Ilias. 15 Zar ḳan ase, he hunouk.16 “I zomanar manshore ami kitar loge tulona ḳortam? Tara to omon huruttar laḳan, zetae
         bazaro boia eḳe-oinnore ḍakia ḳoin, 17 ‘Hoi, amra tumrar lagi bashi bazailam, tumra to naslae na, ahazarir gan gailam, tumra
         to ḳanlae na.’ 18 Ṭik olaḳan, Ehia nobie aia shomazor loge ḳaoa-daoa na ḳorae, manshe ḳoira tane bute
         dorse. 19 Oile ami Bin-Adom aia ḳaoa-daoa ḳorae tumra ḳoirae, ‘Deḳoukka, i beṭa to feṭua, modkur,
         he gushkur ḳazna tulra ar naforman oḳolor loge dusti ḳore.’ Te aḳol ḳaṭaia zera sole,
         tarar sal-cholon takiu forman mile, aḳolu oilo ḳaṭi-nikut siz.”Lannoti gau ar ṭaun20 Hozrot Isae zeta gauainto ar ṭauno beshir bag keramoti deḳaisla, itar manshe touba
         ḳorsoin na. Erlagi tain i gau ar ṭaunor ufre bezar oia ḳoila, 21 “Haere Baet-Soeda ar Kurasin gau, tumra to lannoti. Tumrar maze zeta kudroti ḳam deḳail
         oise, ita zudi Shur ar Sidon elaḳat deḳail oito, te bout ageu tara ḳator oia touba
         ḳorlo one. 22 Oile ami tumrare ḳoiram, kiamotor din Shur ar Sidon elaḳar dosha takio, tumrar dosha
         bout ḳoṭin oibo. 23 O Kofornaum ṭaun, huno, tumi bule usa oia asmano gia lagtae? Na, fartae nae! Tumare
         fatalo lamani oibo. Tumar maze zeta kudroti muzeza deḳail oise, ita zudi Sadum ṭauno
         deḳail oito, te i ṭaun oḳono ṭikia roilo one. 24 Oile ami tumrare ḳoiram, hashoror din Sadum ṭaunor haloto tumrar taki bout bala oibo.”Hozrot Isar dua ar aramor daot25 erbade Isae ḳoila, “O amar gaibi baf Alla, tumi to asman-zominor malik. ami tumar
         shukria zanairam, ḳaron tumi aḳoldar ar buddiman oḳolor gese ita zair na ḳoria, bebuz-huruttar
         laḳan manshor gese zair ḳorso. 26 Baba, ashole ita hoḳolta-u tumar morzi.27 “amar gaibi babae hoḳolta-u amar ato shofi disoin. baf saṛa dusra ḳeu ou futre sine
         na, ar fut saṛa dusra ḳeu ou bafore sine na. fute bafore zar gese zair ḳorar kial
         oe, ḳali he-u bafor forisoe fae.28 “Bar-buza boite boite tumra zera heran oigeso, tumra hoḳol amar gese ao, ami tumrare
         aram dimu. 29-30 Amar zual tumrar ḳando tulo ar amar ges taki talim lo, teu tumrar aram oibo. Amar
         zual boia neoa shuza, amar deoa bar kub fatla. Amar mizaz kub norom ar ṭanḍa.”

Zummabaror befare talim121 Eḳ Zummabare Hozrot Isa ḳetor ailedi aṭia zaoat asla. Tan shagrid oḳolor feṭo buk
         lagae, tara danor soṛa siṛi siṛi ḳaoat lagla. 2 Ita dekia Forishi mozobor manshe Isare ḳoila, “Amrar shoriote ḳoe, Zummabare kunu
         ḳam ḳora zaiz nae, te afnar shagrid oḳole danor soṛa siṛira ḳene?”3 Isae zuaf dila, “Daud nobi ar tan logor manshe eḳbar feṭor buke zeta ḳorsla, ita afnara
         foṛsoin na ni? 4 Tain Allar kaba goro hamaia hou fobitro ruṭi ḳaisla, i ruṭi ḳaoa to tain ar tan logor
         manshor lagi nazaiz, ita ḳali imam sabor lagi zaiz asil. 5 Ar afnara Tourat Shorifo foṛsoin na ni, Baetul-Mukaddosor imam oḳole Zummabare zummar
         dinor niom bangleo tarar kunu guna oe na. 6 Oile ami afnarare ḳoiram, Baetul-Mukaddos takio dami eḳ manush ono asoin. 7 Allar kalamor ou aeator bed zudi afnara buzta, ze aeato ase, ‘Ami doya deḳtam sai,
         foshu kurbani nae.’ Te afnara ni-oforadire oforadi banaila na one. 8 Hunoukka, Zummabaror tamam eḳtiar ami Bin-Adomor ato.”Hukna at-ala bemarir shifa9 Bade Hozrot Isa in tone gia ou Forishi oḳolor mosido hamaila. 10 Hono ola eḳ beṭa asil, tar eḳ at bemare hukai gese. Isar kunu kut bar ḳoria tanre
         dushi bananir niote, ou mosidor manshe tanre zikailo, “Sab, Musar shoriot mafik Zummabare
         ḳeuror bemar shifa ḳora zaiz ni?”11 Isae zuaf dila, “Doroukka, afnara eḳzonor egu meṛa zudi Zummabare gator maze foṛizae,
         te ou din i meṛare gato taki tulta nae ni? 12 Ar manshor dam to meṛa taki bout beshi. Erlagi buza zae, Zummabareo nek kam ḳora zaiz
         ase.” 13 Bade tain ou hukna at-ala beṭare ḳoila, “Tumar atḳan baṛao.” He tar at baṛaiteu hukna
         at oinno ator laḳan furafur bala oigelo. 14 Bade hou Forishi oḳole bare gia foramish ḳorla, Isare kila zane mara zae.Hozrot Isau Allar ḳas maear zon15 Tarar ou foramishor ḳobor Isae zanilila, erlagi tain hin tone hori gela. Ou shomoe
         bout manush tan ḳore ḳore aila. Erar maze zoto bemari asla, tain era hoḳolre bala
         ḳorla. 16 Tain erare doṛaia ḳoila, “Ḳobordar, tumra amar forisoe zair ḳorio na.” 17 Ita oisil zate agor amolor nobi Ishaear mazdi zeta batail oisil, ota folizae. Tain
         ḳoisla,18 Huno, ami amar ou gulamre fosond ḳorsi.Einu amar maear zon, tan ufre ami kub kushi.En ufre ami amar ruh dimu,hoḳol zatir gese tain amar hok-bisaror ḳota zanaiba.19 Tain kunu torka-torki ba silla-silli ḳorta nae,fote-gaṭe kunu manshe tan aoaz hunto nae.20 hok bisar ḳaim oar ag forzonto,tain sesa nol-ḳagṛa bangita nae,ar miṭ miṭ ḳori zolra lemor fitao limaita nae.21 Duniar hoḳol zatie tan ufreu borosha ḳorba.Hozrot Isa ar zinor bashsha22 bade manshe zinor asor ala eḳ beṭare Isar gese loia ailo. i beṭa asil anda ar buba.
         tain ou beṭare bala ḳorla. he bala oia mat-ḳota matilo ar soukeo deḳlo. 23 Ita dekia hoḳol manush taijjub oia ḳoila, “Daud nobir ḳandano zein zonom oar ḳota,
         einu hein ni?” 24 Ikan hunia Forishi oḳole ḳoila, “Igie to zinor bashsha Bel-Sobulor bole zinnat saṛae.”25 Tarar monor sinta buzia Isae ḳoila, “Kunu deshor bitre doladoli lagigele, i desh to
         binash oizae. Ou laḳan kunu foribaror maze ba kunu ṭauno zebla doladoli lagizae, itao
         ar ṭike na. 26 Oula shoetane zudi shoetanre ḳedai dey, te to tar nizor mazeu doladoli lagigelo. Tar
         razotto ar kila ṭikbo? 27 Ami zudi Bel-Sobulor bole zinnat saṛai, te tumrar manshe ḳar bole saṛae? Tumrar mator
         bisar tumrar mansheu ḳorba. 28 Oile ami zudi Allar ruhur bole zinnat saṛai, te to Allar bashshai tumrar daro aichche.29 “Kunu bolala manshor baṛit luṭ-toraz ḳorat aia, foela bolala zonre na bandile, ḳemne
         luṭ-toraz ḳorbo? Oile tare bandia harle luṭ-faṭ ḳorto farbo.30 “Ḳeu zudi amar fokke na taḳe, he to amar bifokke. Ze zone amar loge tukae na, he to
         sitrae. 31 Ami tumrare ḳoiram, manshor tamam nomunar guna ar kufurir mafi ase, oile Pak Ruhur
         befare kufuri ḳorle, i kufurir kunu mafi milto nae. 32 Ami Bin-Adomor birudde ḳeu kunta matileo he mafi faibo, oile Pak Ruhur birudde matile
         tar kunu mafi nai, i zindegito nai, aḳero-o nai.Fol dekia gas sina zae33 “Mono raḳba, gas bala oile tar folo bala oe, ar gas bura oile tar folo bura oe. Fol
         diau gas sina zae. 34 O hafor bachchain, tumra nizeu to ḳaraf, te tumrar muk tone bala buli ḳemne baroibo?
         Manshor dil zetadi bora, muk taki to otau baroe. 35 Bala manshor dilor bitoror balai tone bala buli baroe, ar bad manshor dilor burai
         tone bad buli baroe. 36 Oile ami tumrare ḳoiram, ze manshe aze-baze ber-beri ḳore, hashoror moedano tar forteḳ
         mator hishab dite oibo. 37 Tumar zobaneu tumare dushi banaibo, ar ou zobaneu tumare nirdushio banaibo.”38 Bade ḳoezon moulana ar Forishie Isare ḳoila, “Huzur, amra afnar ekkan keramoti deḳtam
         sai.” 39 Isae zuaf dila, “i zomanar naforman ar beiman oḳole ḳali keramoti deḳta sain, oile
         Iunus nobir keramoti saṛa dusra kunu keramoti tarare deḳail oito nae. 40 Iunus nobi zela masor feṭo tin din, tin rait asla, ami Bin-Adomo oula tin din, tin
         rait maṭir tole roimu. 41 kiamotor din hou Ninob ṭaunor murda oḳol uṭia hari, i zomanar manshor dush zair ḳorba.
         ḳaron Iunus nobir toblig hunia tara touba ḳorsila. oile oḳon to Iunus takio aro mohan
         eḳzon ino asoin, ta-o manshe touba ḳorer na. 42 Ruz kiamotor din douknor deshor rani uṭia aia ou zomanar manshor dush zair ḳorba.
         Ḳaron bashsha Sulaimanor aḳolor ḳota hunar kiale tain duniar hesh mata taki aisla.
         Oile oḳon to Sulaiman takio aro mohan eḳzon ono asoin.43 “Huno, kunu bute zebla manshor log saṛia zaegi, ou shomoe he arame taḳar kiale hoḳol
         hukna zagat ashroe tukae. Oile aramor zaga na faia bade ḳoe, 44 Dur, amar agor goru bala, zegur ges taki aisi, ogur gese-u firia zaigi. Firia aia
         deḳe i gorḳan ḳali, saf-sofa ar hazail-faṛail. 45 dekia he gia tar tone aro ḳaraf shatgu but loge loia ae, aia ou goro roe. erdae ou
         manshor dosha foela taki heshe aro beshi ḳaraf oe. te i zomanar naforman oḳolor doshao
         olaḳan oibo.”Hozrot Isar maear manush ḳe?46 Isae zebla manshor loge matira, ou shomoe tan ma ar baiain bare aia, tan loge deḳa
         ḳorar lagi bar saoat asla. 47 Teu eḳzon manshe aia tanre ḳoilo, “Huzur, afnar ma ar baiain afnar loge matar lagi
         bare ubai roisoin.”48 Ikan hunia Isae tare ḳoila, “Amar ma ḳe, ar amar baiainu ba ḳe?” 49 Bade tan shagrid oḳolre deḳaia ḳoila, “Erau amar ma ar baiain. 50 zara amar behesti baf Alla Pakor morzi zugaia soloin, tarau amar ma ar bai-boin.”

Hozrot Isar batail shat kichcha (13:1–52)Eḳ girostor zala bain ḳorar kichcha131 Hozrot Isa ou din gor taki baroia aoror faro gia boila. 2 Boia harle bout manush tan gese aia biṛ lagai dila, biṛ dekia tain gia eḳ nao-o uṭia
         boila ar hoḳol manush faro ubai roila. 3 Ou shomoe tain kichcha hunai hunai nanan nomunar talim dila.Tain ḳoila, “Mono ḳoro, eḳ giroste zala bain ḳorat gelo. 4 Gia bain ḳorar bala kisu zala ailor maze foṛlo, ar fakinte aia ita ḳaililo. 5 Tar kisu zala hukna-shokto maṭir ufre foṛlo, i zala fuṭia ali baroileo tole beshi
         maṭi na taḳae, zoldi baṛilo. 6 Bade shuruz uṭia harle zoir ḳaililo, ar tolor zoṛe rosh na faoae hukaia morigelo.
         7 kisu zala bon-zonglar maze foṛlo, ar ou bon-zongla baṛia itare zatia dorlo. 8 Oile kisu zala bala zomino foṛlo, i zalae bala dan oilo, itar kunu soṛae tish, kunu
         soṛae shaiṭ, kunu soṛae eksho gun beshi dan dorlo.”9 Ou kichcha hunanir bade Isae ḳoila, “Zar ḳan ase, he hunouk.”10 Bade tan shagrid oḳole ḳoila, “Afne ḳali kichcha ḳoia manshore talim dira ḳene?”11 Tain ḳoila, “Behesti bashshair gufon rohoisho zanar shuzug tumrare deoa oise, oile
         baki manshor gese ita batuni roise. 12 Huno, zar ase, tare aro deoa oibo, tar aro baṛibo. Oile zar nai, tar zeta ase, otao
         ḳaṛia neoa oibo. 13 Erlagi ami kichchar mazdi erare talim diram, era to dekiao deḳe na, huniao hune na
         ar kunta buzeo na. 14 Erar mazdiau Ishaea nobir batail ou aeat fura oise, tain ḳoisla,Tumra ḳane hunleo kunta buztae nae,souke deḳleo kunta sintae nae.15 Ita manshor dil oshaṛ oigese,tarar ḳano tala lagigese.Tara zarzir souk muzi boiroise,zate souke na deḳe,ḳane na hune,dil dia na buze.Kizanu tara touba ḳoriaamar bae firizain,ar ami tarare bala ḳorilai.16 Oile nek-kofali to tumra, tumrar souke deḳe, ar ḳane hune. 17 Ami tumrare hok kota ḳoiram, tumrar souke zeta deḳrae ar ḳane zeta hunrae, ita bout
         nobi ar oli-auliae deḳar asha ḳorleo deḳar ḳofal oise na, ar hunar asha ḳorleo hunar
         ḳofal oise na.18 “Oḳon tumrare ou girostor kichchar mani buzai diram, 19 huno, ailor maze foṛa zala dia olaḳan manshor befare buzail oise, ze manshe behesti
         bashshair ḳota huniao buze na, erlagi Iblise aia ou zonor dilo Allar ze kalam bain
         ḳora oisil, ota ḳaṛia neygi. 20 Hukna-shokto maṭir ufre foṛa zaladi buzail oise, zera i kalam hune ar kub kushi oia
         ḳobul ḳore, 21 oile tarar dilo balamonte hamae na, erlagi ita tuṛa ḳoedin roe, bade i kalamor lagi
         kunu zulum-mosibot aileu tara ḳorlami zae. 22 Bon-zonglar maze foṛa zaladi buzail oise, zera i kalam hune, oile duniabi sinta-babna
         ar don-samanar maeae i kalamre zatia dorilae, erdae kalame kunu faeda oe na. 23 Ar bala zomino foṛa zaladi buzail oise, zera i kalam hune, hunia buze ar amol ḳore.
         Ḳeu zindegit tish gun, ḳeu shaiṭ gun, ḳeu eksho gun beshi fol dey.”Dan ar fufra gasor kichcha24 Bade Isae talim dibar lagi arok kichcha hunaila. Ḳoila, “Behesti bashshai ola eḳ girostor
         laḳan, zein nizor zomino bala danor zala bain dila. 25 bade rait oia harle zebla hoḳol manush gumai gesoin, ou shomoe tan eḳ dushmone aia
         bain deoa ou zominor maze fufra gasor bisi siṭaia gelogi. 26 heshe danor gas zebla boṛo oia soṛa saṛlo, ou shomoe ermaze fufra gaso deḳa gelo.
         27 Ita dekia baṛir saḳor oḳole tarar munibre ḳoila, ‘Afne zomino ḳali bala dan bain disla
         na ni? Oḳon fufra gas oilo kuai taki?’28 “Tain ḳoila, ‘Kunu dushmone i ḳam ḳorse.’ Saḳor oḳole tanre zikailo, ‘Te amra gia
         ou fufra gas saf ḳoriltam ni?’ 29 Munibe ḳoila, ‘Na, na, tumra fufra gas saf ḳorat gia, danor gaso tulilibae. 30 Erlagi dan daoar ag forzonto ita taḳouk. Bade daoar bala ami manshore ḳoimu, foela
         hoḳol fufra gas tulta, ar daru zalanir lagi aṭi bandita, bade dan daia amar ugaro
         tulba.’ ”Ḍenga bisi ar ḳamiror kichcha31 Hozrot Isae arok kichcha hunaila. Ḳoila, “Behesti bashshai oilo egu ḍenga bisir laḳan.
         Eḳzon manshe egu ḍengar bisi tar zomino bain dilo. 32 I bisi to hoḳol zator bisi taki huru. Oile bain deoar bade i gas hokkol zator hag-torḳari
         taki boṛo oe, ar fakinte aia tar dal-falat bada banae.”33 Erbade arok kichchar maze ḳoila, “Behesti bashshai oilo ḳamiror laḳan. Eḳzon beṭi
         manshe tin bosta moedar maze tuṛa ḳamir mishailo. Ḳamiror fafe hoḳol moeda fulia uṭlo.”34 Hozrot Isae kichcha hunai hunai hoḳol nomunar talim dila. Kichcha saṛa tain kunu talim
         dila na. 35 Ita hokkolta oilo, zate nobir mazdi zeta batail oisil, ota oḳon fura oe,Talime bora kichcha hunai hunaiami matimu,duniar foela taki zotota batuni asil,ota oḳon kulmu.Dan ar fufra gasor kichchar orto36 Bade Isae manshore bidae dia goro hamaila. Ou shomoe tan shagrid oḳole aia ḳoila,
         “Huzur, fufra gasor kichchar maniḳan amrare buzai deukka.”37 Tain ḳoila, “Bala danor zala zein bain ḳoroin, ein oilam ami Bin-Adom. 38 Zomin oilo ou zogot, ar behesti bashshair manush oila bala bis. Iblisor ḳandan oilo
         ou fufra gas. 39 Ze dushmone fufra gas bain disil, he oilo Iblis. Dan daoar shomoe oilo kiamot, ar
         daura oḳol oila Allar firista. 40 Fufra gas aṭi bandia zela daru zalani oe, kiamotor shomoe ṭik olau oibo. 41 Bin-Adome tan firista oḳol faṭaiba. Ze manshe nize guna ḳore ar aroḳzonre gunar fote
         ṭane, tara hoḳolre firista oḳole Bin-Adomor bashshair maz taki ekkano dola ḳoria,
         42 duzoḳor agunit falaiba. Hino manshe ḳanda-ḳaṭi ḳorba ar zala-zontronae dat kiṛimiṛi
         diba. 43 hi shomoe allaraia manshe tarar behesti baf Alla Pakor bashshait nurani surote shuruzor
         laḳan jilmil ḳorba. hunar laḳ ḳan zar ase, he hunouk.behesti bashshair aro tin kichcha44 “Huno, behesti bashshai oilo, maṭir tole lukail kunu donor laḳan. Kunu manshe ou don
         tukaia failo, faia hirbar gaṛia toi dilo. I don faia kushi oia he tar hoḳol samana
         besia, ou zominḳan ḳorid ḳorlo.45 “Hirbar, behesti bashshai oilo ola eḳ shodagoror laḳan, i shodagore ḳaṭi moni-mukta
         tukanit asil. 46 He eḳṭa dami muktar ḳobor faia, tar hokkolta besia ou mukta ḳorid ḳorlo.47 “Ba behesti bashshai ola eḳ zalor laḳan, i zaldi aoro ṭan dile er bitre hokkol zator
         mas hamailo. 48 Mase zal borigele zalua oḳole ikanre ṭania faro tullo. Bade tara bala bala mas basia
         sangat toilo ar badguin falai dilo. 49 Te hashoror moedano ou halot oibo. Firista oḳole aia allaraia manshor dol taki, naforman
         oḳolre algaia duzoḳor agunit falaiba. 50 Hino tara ḳanda-ḳaṭi ḳorba ar zala-zontronae dat kiṛimiṛi diba.”51 Erbade Isae tan shagrid oḳolre zikaila, “Tumra ita hoḳolta buzcho ni?”Tara ḳoila, “Ji-oe, buzchi.”52 Teu Isae tarare ḳoila, “Ze moulana oḳole behesti bashshair talim faisoin, tara ola
         eḳ girostor laḳan, ze giroste tan shonduk taki noea ar furana mal bar ḳoroin.”Hozrot Isae ḳene toshrif anchoin (13:53–17:27)Nizor gaut Hozrot Isar oshomman53 Hozrot Isae kichcha ḳoia ḳoia talim dia harle in tone gelagi. 54 Gia tan nizor gaur mosido hamaia oaz-nosiot ḳorla. Tan boean hunia manshe taijjub
         oia ḳoila, “I beṭae ḳemne oto ilim ar keramoti failo? 55 E kita hou ḳaṭ mestorir fua nae ni? Tar maʼr nam Moriom nae ni? He Iakub, Iusuf, Saimon
         ar Ehudar bai nae ni? 56 Tar boinain to amrar gautu roira? Te he ita ilim ḳoi taki failo?” 57 Ou laḳan Isare loia manshor dilo bitishona ailo. Ou shomoe Isae tarare ḳoila, “Nizor
         baṛi-gor ba gau-desh saṛa ar hoḳol zagatu nobi oḳole shomman fain.”58 Gaur manshor iman nai dekia, tain hikano beshi keramoti deḳaila na.

Hozrot Ehia nobir mout141 Ou shomoe Galil zilar Raza Herude Isar befare hunla, 2 hunia tan uzir-nazirre ḳoila, “Ein to toubar gusol ḳoraora Ehia. Ein mora taki zinda
         oia uṭae ou keramoti deḳaira.”3 Ou Herude tar bai Filifor bou Herudiare hanga ḳorsil. Tair mon zuganir lagi he Ehia
         nobire zelo bondi ḳoria toisil, 4 ḳaron Ehiae Herudre ḳoita, “Taire hanga ḳora to tumar ṭik oise na.” 5 Erlagi he Ehia nobire marilito sailo, oile manshor ḍore marto farlo na, manshe zanta
         ein eḳzon nobi.6 Bade Raza Herudor zonom dinor onusṭano Herudiar fuṛie nasia razare kushi ḳorlo. 7 Erdae razae ḳosom ḳaia ḳoilo, “Ou fuṛie zeta saibo, ota dimu.” 8 Fuṛie tair maʼr loge foramish ḳori ḳoilo, “Toubar gusol ḳoraora Ehiar ḳolla ḳaṭia
         ekkan talo ḳori, oḳon ania amare deukka.”9 Ikan hunia razar mon kub bezar oigelo. Oile tar loge boa meman-musafiror samne nize
         ḳosom ḳorse, erlagi he ou ḳolla ḳaṭibar hukum dilo. 10 Tar zollad faṭaia zelor bitre Ehia nobir ḳolla ḳaṭailo. 11 Bade ou ḳolla eḳ talo ḳori ania ou fuṛire deoa oilo, fuṛie nia tair maʼr gese dilo.
         12 Erbade Ehia nobir ummot oḳole tan lash nia dafon ḳorla, ar Hozrot Isar gese gia ou
         ḳobor zanaila.Fas azar manshor gaibi ḳani13 Ehiar moutor ḳobor hunia Isae ekkan naot uṭia nirai eḳ zagat gelagi. Tain gesoingi
         hunia, nanan zagar manush hukna bae aṭi aṭi tan ḳore roana oila. 14 Tain nao tone lamar bade manshor biṛ dekia tan bitre doya hamaigelo. Erdae tarar maze
         zoto bemari asla, tain erare bala ḳorla.15 Biali bala sahabi oḳol ḳandat aia ḳoila, “Huzur, ikan to kub nirai zaga, ar beilo
         zargi. Te ota manshore bidae dilaukka, era ḳanda-ḳasar gauainto gia tarar ḳani-kuraki
         louk.” 16 Isae ḳoila, “Na, tara zaoar dorḳar nai, tumrau erare ḳani deo.” 17 Sahabi oḳole ḳoila, “Amrar gese to ḳali fasḳan ruṭi ar duiṭa biran mas saṛa ar kuntau
         nai.”18 Tain ḳoila, “Oḳnain amar gese ano.” 19 Bade tain manshore ḳoila, gashor ufre boizita. Tain hou fasḳan ruṭi ar duiṭa biran
         mas ato loila, ar asmanedi saia shukria adae ḳorla. Bade ou ruṭi ṭukraia sahabi oḳolor
         ato dile, era baṭia dilaila. 20 otadi hoḳol manshe feṭ bori ḳaila. ḳaia harle baṛti zeta roilo, oḳnain dola ḳorle
         baro ṭukri borigelo. 21 Onuman fas azar beṭa manshe ou ḳana ḳaila, erar loge beṭin ar huruttaino asla.Fanir uforedi aṭa22 Ḳanir badeu tan sahabi oḳolre hukum dila, tain zaibar age tara nao-o uṭia aoror hofaro
         zaitagi. Ḳoia tain onor manshore bidae dilaila. 23 Era gia harle tain dua ḳorar lagi faṛor ufre uṭila. Hainja bad forzonto hono eḳla
         roila. 24 Ou shomoe sahabi oḳolor nao aoror mazḳano gesegi, ar ufta batashor ḍeue nao kub ilkani
         dorlo. 25 Fotabala Hozrot Isa aoror fanir uforedi aṭia sahabi oḳolor ḳandat aira. 26 Ou shomoe sahabi oḳole tanre dekia kub ḍoraila, tara but mono ḳoria but, but ḳoia
         sillaia uṭla.27 Ou tain ḳoila, “Ḍoraio na, shaosh ḳoro, i to ami.”28 Teu sahabi Fitore ḳoila, “Huzur, afneu zudi oin, te amare izazot deukka, amio fanir
         uforedi aṭia afnar gese aitam.” 29 Isae ḳoila, “Ao.” Teu Fitor nao taki lamia fanir ufredi aṭa dorla. 30 Oile batashor zur dekia tain ḍoraigela, ar buṛizira dekia zure zure Isare ḍaḳ dila,
         “Huzur, huzur, amare basaukka.”31 Loge loge Isae at baṛaia tanre doria ḳoila, “Ouni tumar iman? Mono shondoe anlae ḳene?”
         32 Bade Isa ar Fitor nao-o uṭteu batash tamigelo. 33 teu naor hoḳole tanre soizda ḳoria ḳoila, “huzur, asholeu afne Alla Pakor ḳas maear
         zon, Ibnulla.”34 Aor faṛi dia tara Gineshorot elaḳat aia nao taki lamla. 35 Lamteu honor manshe tanre dekia sairobae ḳobor faṭaila. Ḳobor faia manshe hoḳol zator
         bemarire loia tan gese ailo, 36 tara minot ḳori ḳoilo, ou bemari oḳole zanu tan gotror saddoror kunaḳano soita faroin.
         Ar zoto manshe soila, tara hokkolu bala oigela.

Manshor banail rosumot151 Zeruzalem ṭaun taki ḳoezon moulana ar Forishi mozobor kisu manush Isar gese aila,
         aia tanre zikaila, 2 “Afnar ummot oḳole agor zomanar moulana oḳolor batail rosumot manoin na ḳene? Tara
         to uzu na ḳoria-u ḳani ḳailain.” 3 Isae zuaf dila, “Ou moulana oḳolor rosumot manar lagi afnara ḳene Allar hukumor borḳelaf
         ḳorra? 4 Allae hukum disoin, ‘Ma-bafore ijjot ḳorio, ar ze manshe tar ma-bafor bodnam gae,
         tare nichoe marilite oibo.’ 5 Oile afnara ḳoin, kunu manshe zudi tar ma-bafore ḳoilae, ‘Amar zeta samana dia afnaintor
         ḳezmot ḳortam asil, ita ami Allar name lilla dilaisi,’ 6 te tar ma-bafore ar kunta ḳora lage na. Ou laḳan afnarar baf-dadar mongoṛa niom dia
         Allar kalam batil ḳorilisoin. 7 O bonḍo oḳol! Hozrot Ishaea nobie tumrar befare ṭiku ḳoisoin,8 Ita manshe muk dia ḳali amare ijjot ḳore,oile tarar dil ama taki bout duroi.9 Tara hudar ḳamoḳa amar ebadot ḳore,tarar talim oḳol to manshor banail mongoṛa rosumot.”Manush kila nafaḳ oe10 Bade Isae manshore ḍakia ḳoila, “Amar talim ḳanain kial ḳori hunoukka. 11 Baire taki zeta zinish manshor mukor bitre hamae, itae to tare nafaḳ banae na. Borong
         manshor muk taki zeta baroe, otaeu tare nafaḳ banae.”12 Teu tan shagrid oḳole ḳoila, “Huzur, afne buzchoin ni, Forishi oḳole mono ḳorra, ou
         talim dia afne tarare beijjot ḳorsoin?” 13-14 Tain ḳoila, “Itar mat falao. Amar behesti baf Allae ze gas lagaisoin na, i gas tan
         bagan taki huria falail oibo. Tarar daeitto asil anda manshore fot deḳaito, oile tara
         nizeu anda bonigese. Kunu andae aroḳ andare fot deḳanit gele, duio andau gato foṛi
         morbo.”15 Teu sahabi Fitore ḳoila, “Afne zeta bataira, ota amrare buzai deukka.” 16 Isae ḳoila, “Tumra oḳono bebuz roiso ni? 17 Tumra buzo na ni, baire taki zeta zinish manshor muko hamae, ita to ḳali feṭo hamae,
         ar feṭ taki hirbar baroizae. 18 Oile manshor muk taki zeta baroe, ita dilo taki ae, ar otaeu manshore nafaḳ banae.
         19 Manshor dil takiu to hoḳol nomunar ku-sinta baroe, zemon kun, zina, suri, misa shakki,
         ar ingsha-ninda baroe. 20 Otaeu manshore nafaḳ banae, oile uzu saṛa ḳani ḳaile ḳeu nafaḳ oe na.”Bidormi beṭir imanor bol21 Bade Hozrot Isa nizor desh saṛia Shur ar Sidon desho gelagi. 22 Hono gia harle Kenani zatir eḳ bidormi beṭi tan gese aia zure zure ḳoilo, “O huzur,
         Daudor aolad, amare rohom ḳoroin. Amar fuṛigure zine dorae tai boṛo ḳoshṭo ḳorer.”23 Oile Isae kunta matila na. Teu tan sahabi oḳole tanre minot ḳori ḳoila, “Huzur, ou
         beṭigure bidae dilaukka, tai amrar ḳore oia sillar.” 24 Isae ḳoila, “Amare to faṭail oise, ḳali Boni Israilor arail meṛa oḳolor lagi.”25 Oile ou beṭi tan ḳandat aia ḳodombusi ḳoria ḳoilo, “Huzur, amare ou asanḳan ḳoroukka.”
         26 Tain ḳoila, “Nizor huruttar rizek kuttar samne deoa ṭik nae.” 27 Beṭie ḳoilo, “Ji-oe huzur, afnar ḳotau ṭik, oile munibor ḳani taki zeta guṛa-gaṛa
         galabae foṛe, ita to kukre ḳae.” 28 teu tain beṭire ḳoila, “ashole go mai, tumar iman boṛo mozbut. aichcha, tumi zela
         sairae, olau ouk.” oḳan ḳoar loge logeu fuṛi bala oigelo.sair azar manshor gaibi ḳani29 Bade Isa hon tone Galil aoror faredi aṭia gela, gia eḳ faṛor ufre uṭia boila. 30 Boia harle manshe lula-lengṛa, atur, anda, buba, olaḳan aro bout zator bemarire dole
         dole tan gese loia ailo. Ania tan faor ḳandat toilo, tain era hoḳolre bala ḳorla.
         31 Manshe zebla deḳla, lula-lengṛa bala oizira, buba oḳole matira, atur manshe aṭira,
         andae souke deḳra, dekia tara hoḳol taijjub oigela, ar Boni Israilor Mabud Allar shukria
         adae ḳorla.32 Erbade Isae tan sahabi oḳolre ḳandat ania ḳoila, “Ita manshor lagi amar boṛo dorod
         lager, aiz tin din dori tara amar ḳore ḳore gurira, oile tarar loge ḳanir kunta nai.
         Te ou halote erare bidae ditam sai na, arnae ita fotou beush oiziba.”33 Sahabi oḳole ḳoila, “Huzur, i nirai morubumir maze oto manshore ḳaoanir lagi ruṭi
         amra kuai faimu?” 34 Tain ḳoila, “Tumrar gese ḳoeḳan ase?” Era ḳoila, “Shatḳan ruṭi ar biran ḳora ḳoeṭa
         huru mas ase.” 35 Teu Isae manshore maṭit boar lagi ḳoila. 36 Ḳoia tain ou shatoḳan ruṭi ar biran mas ato loia, Allar shukria adae ḳoria oḳnain
         ṭukraila, bade sahabi oḳolredi baṭaila. 37 Hokkol manshe feṭ bori ḳaila. Ḳaia zeta roisil, sahabi oḳole ota dola ḳorar bade shat
         ṭukri borigelo. 38 Onuman sair azar beṭa manshe ou ḳana ḳaila, erar loge beṭin ar huruttaino asla. 39 Bade tain erare bidae dia nao-o uṭia Mogodon elaḳat gelagi.

manshe ḳali keramoti deḳta sain161 Bade Isare forikka ḳorar lagi Forishi ar Siddekia mozobor kisu manush aila, aia asmani
         kunu nishana deḳta saila. 2 Isae ḳoila, “Biali bala asmanor lal rong dekia afnara ḳoin, ḳailkur din to bala oibo.
         3 Ar biani bala asmano ḳalni dekia ḳoin, aiz meg-tufan oibo. Te asmanor halot afnara
         ṭiku buzoin, oile zomanar halot afnara buzoin na. 4 ou zomanar beiman ar naforman oḳole ḳali keramoti deḳta sain, oile Iunus nobir nishana
         saṛa dusra kunu nishana tarare deḳail oito nae.” oḳan ḳoia tain erare toia hori gela.5 bade aor faṛi dia zaoar ḳalo sahabi oḳole loge ḳori ruṭi nita faurilila. 6 Isae tarare ḳoila, “Tumra shabdan o, Forishi ar Siddekia dolor ḳamir taki hushiar
         roio.”7 Ikan hunia sahabi oḳole ḳana-ḳani ḳori ḳoila, “Amra ruṭi anchi na ḳori mono loe tain
         oḳan ḳoira.” 8 Isae tarar bab buzilila, buzia ḳoila, “haere ḳomzur imandar oḳol, tumrar gese ruṭi
         nai, ikan ḳoirae ḳene? 9 Tumra oḳono kunta buzo na ni, kunta mono or na ni? Ami zebla fasḳan ruṭidi fas azar
         manshore ḳaoaislam, ḳanir bade tumra ḳoto ṭukri guṛa-gaṛa dola ḳorslae? 10 Ar hou ze shatḳan ruṭidi sair azar manshe ḳaisla, ḳaia harle ḳoto ṭukri dola ḳorslae?
         11 Te oḳon tumra buzo na ḳene, ami ou ruṭir befare ḳoiar na? Huno, Forishi ar Siddekia
         oḳolor ḳamir taki hushiar o.” 12 Teu sahabi oḳole buzla, tain ashole ḳaibar ḳamir taki hushiaror ḳota ḳoira na, borong
         Forishi ar Siddekia oḳolor talim taki hushiar oite ḳoisoin.Hozrot Isa ashole ḳe?13 Bade tan sahabi oḳolre loia Ḳoisoria-Filifi ṭaunor ḳanda-ḳasat gela. Foto sahabi oḳolre
         zikaila, “Ḳo sain, manshe kita mono ḳoroin, ami Bin-Adom ḳe?” 14 Era zuaf dila, “Kunu kunu manshe ḳoin, afne Ehia nobi. Kunu zone ḳoin Ilias nobi.
         Ḳeu ḳeu ḳoe Iaromia nobi, ba oinno kunu nobi.” 15 Ou tain ḳoila, “Oile tumra kita mono ḳoro, ami ḳe?” 16 Sahabi Saimon-Fitore zuaf dila, “Afne to Allar oada ḳora hou al-Mosi Ibnulla, zinda
         Allar ḳas maear zon.” 17 Isae ḳoila, “O Saimon bin Iunus, tumi boṛo nek-kofali, ḳaron, duniar kunu manshe tumare
         ita zanaise na, oile amar behesti baf Allaeu zanai disoin. 18 Te ami tumare ḳoiram, tumi to fattor, erlagi tumar nam dislam Fitor, ar ou fattoror
         ufreu amar torikar tamam zomat goṛia tulmu. Duzoki kunu shoktieu er loge farto nae.
         19 Tumar ato ami behesti bashshair sabi dimu, ou duniat tumi zetare nazaiz ḳoibae, ita
         Allar dorbaro nazaiz oizibo, ar tumi zetare zaiz ḳoibae, Allar dorbaro-o ita zaiz
         oizibo.”20 Bade Isae tarare doṛaia ḳoila, “Amiu zen hou al-Mosi, ita ḳeurore hunaio na.”Foela bar nizor moutor agam ḳobor21 Ou shomoe taki Isae tan sahabi oḳolre zanani dorla, tain Zeruzalemo zaite oibo. Honor
         murobbi oḳole, boṛo imam oḳole ar moulana oḳole tanre bout duk-mosiboto falaiba. Bade
         tanre ḳatol ḳora oibo, oile moutor tin dinor din hirbar zinda oia uṭba.22 Ikan hunia sahabi Fitore tanre tuṛa horaia nia ḳoila, “Huzur, oshombob, afnar ufre
         kunumonte-u ita oite fare na.” 23 Isae Fitoror bae firia ḳoila, “Dur Iblis, amar ges taki bag! Tui amar fotor zoinjal.
         Tui Allai munshare bad dia, manshor laḳan sinta ḳorre.”24 Bade tain erare ḳoila, “Ḳeu zudi amar torikat aito sae, te he tar nizor kushie sola
         bad deuk, tar afon duk-koshṭor solib boia loia amar ḳore auk. 25 Ze manshe tar nizor zan basaito sae, he tar ashol zindegi kuaibo. Oile ze zone amar
         lagi tar zan kurbani dey, he ashol zindegi faibo. 26 kunu manshe asta dunia faiao zudi tar ashol zindegi kuailae, te tar kunu faeda oilo
         ni? heshe ashol zindegi faoar lagi he kun don bilaibo? 27 Ami Bin-Adome zebla amar firista oḳolre loge loia amar gaibi bafor kudroti mohimae
         zogoto hirbar aimu, ou shomoe forteḳ manshore tar amol mafik fol dimu. 28 Huno, ami tumrare hasa ḳota ḳoiram, ono ilaḳan ḳoezon azir asoin, ami Bin-Adom bashsha
         halote na aoa forzonto, kunumonte-u erar mout oito nae.”

Hozrot Isa Ruhullar nurani surot171 Er soedin bade Hozrot Isae ḳali Fitor, Iakub ar Iakubor bai Hannanre loia usa eḳ faṛor
         ufre uṭla. 2 Uṭia harle erar soukor samne tan nizor surot bodli gelo. Tan muk oigelo shuruzor laḳan
         zolmol, ar finnor lebas oilo dola soḳsoḳa. 3 Sahabi oḳole deḳla, Hozrot Musa ar Ilias nobie aia tan loge batchit ḳorra.4 Ou shomoe Fitore ḳoila, “Huzur, amra to ono asi, kub bala oise. Afne saile ami tinḳan
         ḍera-gor banailai, ekkan afnar, ekkan Musa nobir ar ekkan Ilias nobir lagi.” 5 tain Isar loge matira, aḳtau dola dobdoba megor eḳ ṭukrae aia erare gurililo, ar ou
         ṭukra taki gaibi aoaz ailo, “einu amar ḳas maear zon Ibnulla, en ufre ami kub kushi,
         tumra en nosiot huno.”6 Ikan hunia sahabi oḳol kub ḍoraila, ḍoraia maṭit foṛigela. 7 Ou shomoe Isa aia tarare soia ḳoila, “Uṭo, ḍoraio na.” 8 Teu tara souk tuli saila, saia ḳali Isa saṛa ar ḳeurore ino deḳla na.9 Faṛ taki lamia aoar bala Isae erare hukum dila, “Aiz zeta deḳlae, ami Bin-Adom mora
         taki zinda oia uṭar ag forzonto ita ar ḳeurore hunaio na.” 10 Sahabi oḳole Isare zikaila, “Huzur, moulana oḳole ḳene ḳoin, al-Mosi aibar age, foela
         Ilias nobir aoa zorur?” 11 Tain ḳoila, “Ikan hasa ḳota, foela Hozrot Iliase aia hokkolta agor haloto firaia anba.
         12 Oile ami tumrare ḳoiram, Ilias nobi ṭiku aisla. I duniar manshe tanre na sinae, tan
         loge zeta mono loe ota ḳorse. Ar ami Bin-Adomeo ou laḳan duk-mosibot fuani lagbo.”
         13 Teu sahabi oḳole buzilila, tain oḳon Ehia nobir ḳota ḳoira.Zinor asor-ala mirki bemarir shifa14 Bade tara faṛ taki lamia aila. Ono manshor biṛ asil, ou biṛor maze eḳ beṭa aia Isar
         samne aṭu galadi boia ḳoilo, 15 “Huzur, amar fuagure basaukka, he mirki bemare kub ḳoshṭo ḳorer. Ou bemar uṭle he
         hamesha agunit ar fanit foṛizae. 16 Ami tare loia afnar sahabi oḳolor gese aislam, oile tara bala ḳorta farsoin na.”17 Isae ḳoila, “Haere beiman ar naformanor zat, ami ar ḳotodin tumrar loge roimu, tumrar
         zala ḳotodin shoijjo ḳormu? Deki, tumar fuare ono ano.” 18 Isae fuar logor hou zinnatre damki dila, damki ḳaia zine fuare saṛia gelogi, loge
         loge he bala oigelo.19 Bade sahabi oḳole niralae Isare zikaila, “Huzur, amra ḳene ou zinnat saṛaitam farlam
         na?”20 tain ḳoila, “tumrar imanor ḳomzurir lagiu farso na. ami hasau ḳoiram, tumrar dilo
         zudi egu ḍenga bisi foriman iman taḳe, ar tumra ou faṛore ḳo, ‘on taki ḍulia hono
         zaogi,’ te ou faṛo ḍulizibo. tumrar oshaiddo kuntau roito nae. 21 Huno, dua ar ruza raḳa saṛa i-zat zin saṛail zae na.”Dusrabar nizor moutor agam ḳobor22 Bade Galil zilat aia Isae tan sahabi oḳolre ḳoila, “Ami Bin-Adomre manshor ato dorai
         deoa oibo. 23 Tara amare zane mariliba, morar tin dinor din ami hirbar zinda oia uṭmu.” Ikan hunia
         sahabi oḳol kub bezar oigela.Masor muko rufar ṭeḳa24 Erbade Isae sahabi oḳolre loia Kofornaum ṭauno gela, ou shomoe Baetul-Mukaddosor ḳazna
         tulra oḳole sahabi Fitorre ḳoila, “Afnarar ustade Baetul-Mukaddos kaba shorifor sanda
         dein na ni?” 25 Fitore zuaf dila, “Ji-oe, dein to.” Oḳan ḳoia Fitor goro hamaia kunta matar ageu Isae
         ḳoila, “Fitor, tumi kita mono ḳoro? Duniar bashsha oḳole ḳar ges taki ḳazna-sanda
         adae ḳoroin? Nizor manshor ges taki, na bara manshor ges taki?”26 Fitore ḳoila, “Bara manshor ges taki.” Teu Isae ḳoila, “Te to nizor manush ita taki
         basi gelo, ar amra-o Allar afon manush oae Allar goror ḳazna taki basi gesi. 27 Oile amra erare bezar ḳortam nae, erlagi tumi aoro zao, gia mas marar lagi boṛi falao,
         boṛit foela ze mas lagbo, ogur mukor bitre eḳṭa rufar ṭeḳa faibae. Ou ṭeḳa nia tumar
         ar amar sanda dilao.”

Ummotor lagi Hozrot Isar zoruri talim (18:1–35)Behesti bashshait boṛo ḳe?181 Ou shomoe sahabi oḳole Isar ḳandat aia zikaila, “Huzur, behesti bashshair maze hokkol
         taki boṛo ḳe?”2 Teu Isae eḳ huruttare ḍakia ania tarar maze uba ḳorai ḳoila, 3 “Ami tumrare hasau ḳoiram, tumra zudi mon firaia ou huruttar laḳan na o, te kunumonte-u
         behesti bashshait hamaitae fartae nae. 4 Ze zone nizore ou huruttar laḳan huru mono ḳore, behesti bashshait he-u hoḳol taki
         dami. 5 Ar ze zone amar lagi ou huruttar laḳan kunu sabalre ḳobul ḳore, he amare-u ḳobul ḳore.Gunar ḳam taki hushiar roa6 “Huno, amar torikar ou huru-muru eḳzonre zegie gunar fote ṭania ney, ogur lagi aro
         bala oilo one, ogur golat fattor bandia doriat falai deoa. 7 Haere dunia, gunar fote neoar lagi tumar maze ḳoto uskani ase! Uskani to aibou aibo.
         Oile lannot hou zonor ufre, zegie guna ḳoranir lagi uskani dey. 8 tumar at ba fao zudi tumare gunar fote ṭane, te i at-fao ḳaṭia falai deo. duio at-fao
         loia duzoḳo zola taki, atur oia-o behesto zaoa tumar lagi bala. 9 Tumar souke zudi tumare gunar fote ṭane, te i souk tulia falai deo. Duio souk loia
         duzoḳo zola taki, ḳana oia-o aḳer faoa tumar lagi bala.10 “Huno, ami ḳoiram, tumra ou huruttar laḳan kunu sabalreo elami ḳorio na. Tarar firista
         oḳole behestor maze hor-hamesha amar behesti baf Alla Pakor muk deḳra. 11 Zano ni, zera be-fote gesegi, erare basanir lagiu ami Bin-Adom i duniat aisi.12 “Mono ḳoro, kunu manshor eḳ-shogu meṛa ase, er mazor egu meṛa arai gele he baki nirannobboiṭa
         bondo toia, hou arail ogu tukanit zae na ni? 13 Ami tumrare hasau ḳoiram, he zudi ikṭa tukaia fae, te ze nirannobboigu arsil na, oguin
         toia zegu ari gesil, ogur lagiu he kub kushi-bashi ḳore. 14 Ṭik ou laḳan, tumrar behesti baf Allae-o sain na, ou huruttaintor mazor egu huruttao
         binash ouk.Oforadire buzao15 “Tumar kunu baie zudi tumar gese dush ḳorilae, te he zebla niralae taḳe, ou shomoe
         tumi eḳla gia tare buzaio. Tumar buz zudi manilae, te ou bair loge tumar baiali basaililae.
         16 Oile he zudi tumar buz na mane, te aro dui-eḳzon mazor manush loia zaio. Gia tarar
         samne tare buzaio. Teu Musar shoriotor ou hukum fura oibo, ‘Dui-tinzon shakkir ḳotae
         zekunu befar forman oe.’ 17 Erar buzo zudi he na mane, te tar befare zomato nalish deo. Zomator ḳota zudi manilae
         te bala, ar na manle tare bidormi ba gushkur toshildar mono ḳoria, tare tar fote saṛi
         deo. 18 Te ami tumrare hasa ḳota ḳoiram, ou duniait tumra zetare nazaiz ḳoibae, ita Allar
         dorbaro nazaiz oizibo, ar tumra zetare zaiz ḳoibae, Allar dorbaro-o ita zaiz oibo.19 “Huno, ami tumrare aro ḳoiram, tumrar mazor duizon zudi eḳmot oia kunu befare dua
         ḳore, te amar behesti baf Allae ou dua ḳobul ḳorba. 20 Amar name ze zagat dui ba tin zon zoma oe, hou zagat amio azir taki.”Maf ḳorar befare talim21 Ou shomoe Fitore aia Isare ḳoila, “Huzur, amar baie zudi amar gese bar bar dush ḳore,
         te ami ḳotobar tare maf ḳortam? Shatbar ni?” 22 Isae ḳoila, “Ḳali shatbar nae, ami ḳoiram, tare shottoir gun shatbar maf ḳorio.23 “Huno, behesti bashshai ola eḳ bashshar laḳan, zein tan uzir-naziror gese hishab-nikash
         saila. 24 Bashshae hishab loat boile erar mazor ola eḳzonre tan samne ana oilo, bashshae er
         gese laḳ laḳ ṭeḳa faona asla. 25 Ou faona firot dibar ḳemota er nai. Erdae bashshae hukum dila, he shudda tar bou,
         fua-fuṛin gulam hishabe biki ḳaia, hoḳol shoe-shompotti besia tan faona adae ḳorar
         lagi. 26 Ou hukum hunia he bashshar faot doria ḳandia ḳoilo, ‘Huzur, amare tuṛa shuzug deukka,
         ami afnar hoḳol faona dilaimu.’ 27 Ou tain doya ḳoria tare saṛi dila, ar hoḳol dena maf ḳori dilaila.28 “Bade he bare gia tar logor aroḳ saḳrianre failo. Ou zonor gese he eḳ-sho ṭeḳa faona
         asil. Faia tare golat ṭifa mari doria ḳoilo, ‘Oi, tui amar faona ṭeḳa de.’ 29 Hou zone tar fao-o foṛi minot ḳori ḳoilo, ‘Amare tuṛa shuzug deo, ami tumar hoḳol
         faona dilaimu.’ 30 Oile he er ḳota manlo na. Tar ṭeḳa na deoa forzonto tare zelo harai toilo.31 “Ita dekia tar logor uzir-nazir oḳol kub bezar oila. Tara gia ita bashshare zanaila.
         32 Bashshae hou saḳrianre anaia ḳoila, ‘Haere naforman, tumi amare minot ḳorae ami tumar
         hoḳol dena maf ḳori dilaislam. 33 Te ami zela tumare doya ḳorslam, tumio oula tumar logor saḳrianre doya ḳora usit asil
         na ni?’ 34 Bade bashshae gusa ḳoria tare zelo haraila, tan faona adae oar ag forzonto zelor zollad
         sifaie tare ḳoṛaḳoṛi shaza dila.35 “Ṭik ou laḳan, tumrao zudi tumrar baire dil taki maf ḳori na deo, te amar behesti
         baf Allae-o tumrare oula shaza diba.”

Shomazor manshor lagi Hozrot Isar talim (19:1–22:46)Talaḳor musla191 Ou talimor bade Hozrot Isa Galil zila taki Zordan gangor hofaro Ehudia zilar fub elaḳat
         aila. 2 Ou shomoe bout manush tan ḳore ḳore aila, tain era hoḳolor bemar bala ḳorla.3 Ar Forishi mozobor ḳoezon manush aia Isare forikka ḳorar lagi zikaila, “Ḳoukka sain,
         Musa nobir shoriot mafik kunu manshe zekunu ḳarone tar boure talaḳ deoa zaiz ni?”
         4 Isae ḳoila, “Afnara Allar kalamo faisoin na ni, Allae foela Adom ar Haoare beṭa ar
         beṭi banai foeda ḳorsoin, tain ḳoisoin, 5 ‘Erlagiu beṭainte tarar ma-bafore saṛia bour loge taḳba, tara duiozon eḳ shoril oiba.’
         6 Erdae tara dui roita nae, ek kaea oiba. Te Allae zerare zuṛa bandia disoin, manshe
         itare alog na ḳorouk.”7 Teu Forishi oḳole tanre ḳoila, “Te Musa nobie ḳene bataisoin, talaḳ-nama lekia boure
         talaḳ deoa zaiz?” 8 Tain ḳoila, “Tumrar dil fashan gotikeu Musae i onumoti disoin. Oile foela taki ila
         niom asil na. 9 Ami tumrare ḳoiram, ze manshe zinar dush saṛa oinno zekunu ḳarone tar boure talaḳ
         dia aroḳ beṭire hanga ḳore, he nizeu zina ḳore.”10 Teu sahabi oḳole tanre ḳoila, “Zamai-bour mazeo zudi ola goṭona goṭe, te to bia na
         ḳorau bala.”11 Isae tarare ḳoila, “Hoḳol manush to ila roito fare na, ḳali Allae zerare i ḳemota
         disoin, tarau fare. 12 Kunu kunu manush na-mord haloteu duniat zonom loe, erlagi tara bia ḳore na. Ar kunu
         kunu zonre mansheu na-mord banailae, erdae tarao bia ḳore na. Hirbar ḳeu ḳeu ase bia-shadi
         na ḳoria, ḳali behesti bashshair ḳezmoto zindegi ḳaṭanir niot ḳorilae. Te ikan zera
         amol ḳorto fare, tara amol ḳorouk.”Huru huruttaintor befare talim13 Bade manshe huru huru huruttainre loia Isar gese aila, tara saila tain zanu huruttaintor
         matagu atai dia dua ḳoroin. Oile sahabi oḳole erare boḳa-zoḳa ḳorla. 14 Ita dekia tain ḳoila, “Huruttainre aṭḳaio na, tarare amar gese aite deo. Allar bashshai
         to erar laḳan manshor lagiu.” 15 Huruttaintor mata ataia dua ḳoria harle, tain hin taki gelagi.Gorib ar donir behest16 Bade eḳ zuan beṭae aia tanre zikailo, “Huzur, aḳerat faoar lagi ami kun hok kam ḳortam?”
         17 Isae ḳoila, “Hok kamor befare amare ḳene zikairae? Hoḳ to ḳali eḳzonu asoin, tumi
         aḳerat faite saile, tan hoḳol hukum-ahkam amol ḳoro.” 18 Hou zuane ḳoilo, “Huzur, kun kun hukum mantam?”Tain ḳoila, “Kun ḳorio na, zina ḳorio na, suri ḳorio na, misa shakki dio na, 19 ma-bafore ijjot ḳorio ar ari-forire nizor laḳan maea ḳorio.”20 Beṭae ḳoilo, “Sab, ita to ami emneu amol ḳoriar, oile ar kita ḳortam ḳoukka?” 21 Teu Isae tare ḳoila, “Tumi zudi shullo-ana ḳaṭi oitae sao, te tumar baṛit zao, gia
         tumar hoḳol don-samana besia gorib-dukire bilai deo. Teu tumi behesto don-samana faibae.
         Erbade aia amar ummot oio.” 22 Ikan hunia beṭa bezar oia gelogi, tar to bout don-samana asil.23 Teu Isae tan sahabi oḳolre ḳoila, “Ami hasa ḳota ḳoiram, doni manush Allar bashshait
         hamani boṛo moshkil. 24 Huno, doni manush Allar bashshait hamanir saite, suir furedi uṭ hamani aro shuza.”
         25 Ikan hunia sahabi oḳol taijjub oia ḳoila, “Te kun manush nazat hasil ḳorbo, ḳe rehai
         faibo?” 26 Tain erar bae saia ḳoila, “Manshor lagi oshombob oito fare, oile Allar nozoro ita
         to mamuli. Tain hoḳolta-u faroin.” 27 Ou shomoe Fitore zikaila, “Huzur, amra to hokkolta falai toia afnar ḳore aisi. Te
         amra kita faimu?”28 Isae ḳoila, “Ami tumrare hasa ḳota ḳoiram, tumra zara amar ummot oiso, ami Bin-Adom
         zinda oia zebla Allar bashshair godit boimu, ou shomoe tumrao amar loge oia baroṭa
         toḳto boibae, boia Boni Israilor baro gusṭir bisar ḳorbae. 29 Huno, ze manshe amar lagi nizor baṛi-gor, ma-baf, bai-boin, fua-fuṛi, ar zomi-mirash
         falaia aise, he ou duniat itar eḳ-sho gun beshi faibo, erloge aḳero faibo. 30 Oile oḳon zera agor ḳataro ase, erar bout zon ḳore foṛizibo, ar ḳoror ḳataror bout
         zon age aibo.”

Angur baganor girostor kichcha201 Hozrot Isae aro ḳoila, “Behesti bashshai to ola eḳ girostor laḳan. I giroste tan ḳetor
         ḳamor lagi kub biane uṭia ḳamla tukanit gela. 2 Gia ḳamla saia tarare eḳ-sho ṭeḳa ruz fuṛaia tan angur bagano ḳamo lagaila. 3 Kisu beil oia harle tain hirbar baroila, baroia deḳla aro ḳoezon ḳamla beḳar ubai
         roisoin. 4 Dekia ḳoila, ‘Tumrao gia amar bagano ḳamo lago, ami tumrare usit ṭeḳa dimu.’ 5 Teu tara gia ḳamo lagla. Olaḳan beil duifori bala ar zuhoror bade girost hirbar baroia
         gia aro ḳamlain ania ḳamo lagaila. 6 Heshe biali bala tain bare gia, aro ḳamlain ubai roisoin dekia ḳoila, ‘Tumra haradin
         dori ino ubai roiso ḳene?’ 7 Era ḳoila, ‘Sab, amra kunu ḳam faisi na.’ Giroste ḳoila, ‘Tumrao gia amar bagano ḳamo
         lago.’8 “Hainjabala giroste tan nizor saḳorre ḳoila, ‘Oba, baganor ou ḳamlaintore ania, sheshor
         zon taki foela zon forzonto hoḳolor ruz dilao.’ 9 Biali bala zera ḳamo lagsil, tara eḳ-sho ḳori failo. 10 Ita dekia foela zara ḳamo lagsil, tara mono ḳorlo tara aro beshi ṭeḳa faibo, oile
         giroste era hoḳolre eḳ homan ruz dila. 11 Erdae foela dol ou girostor ufre bezar oia ḳoila, 12 ‘Amra hara din dori roide zoli-fuṛi ḳam ḳoria eḳ-sho ṭeḳa failam. Oile tara heshe
         aia tuṛa shomoe ḳam ḳoraeo, afne tarare amrar homan ṭeḳa dila.’13 “Teu giroste tarar eḳzonre ḳoila, ‘Oba, ami oinnae kunta ḳorsi ni, tumi nizeu to eḳ-sho
         ṭeḳae ḳam ḳorte razi oiso na ni? 14 Oḳon tumar faona loia tumi zao. Ami amar nizor ichchae hoḳolre eḳ homan disi. 15 Amar nizor samana, nizor ichchamoto ḳoros ḳorar odikar nai ni? Ami tarare doya ḳorae
         tumar sokut zoler ni?’ ”16 Ou kichcha hunanir bade Isae ḳoila, “Buzcho ni, zera ḳoror ḳataro ase tara age aibo,
         ar agor ḳataror tara ḳore zaibo.”Tisrabar nizor moutor agam ḳobor17 Bade tain zebla Zeruzalem muka roana oizita, ou shomoe tan barozon sahabire alga horaia
         nia ḳoila, 18 “Huno, amra oḳon Zeruzalem zairam. Hono ami Bin-Adomre doria boṛo imam ar moulana
         oḳolor ato shofi deoa oibo. Tara bisar ḳoria ḳatol ḳorar rae diba. 19 Amare bin-deshi oḳolor ato shomzaiba. Tara amare ṭaṭṭa-moshkora ḳoria, bezuita sabuk
         maria, laḳṛir solibo loṭḳaia ḳatol ḳorba. Moutor tin dinor din ami hirbar zinda oia
         uṭmu.”Montri oar lagi onurud20 Bade Zibudiar duio fuare loia tarar maʼe Isar gese aila. Aia kunta saoar ashae tan
         fao-o foṛla. 21 Isae beṭire zikaila, “Afne kita sain?” Beṭie ḳoila, “Huzur, amar egu fuare afnar razottor
         ḍainor godi, ar arogure bauor godikano boibar shuzug diba ni?”22 Isae tarare zuaf dila, “Tumra to buzrae na, tumra kita sairae. Ami ze duk-mosibotor
         fialadi ḳaimu, ita kunu tumra ḳaitae farbae ni?” Tara ḳoila, “Ji-oe, farmu.” 23 Tain ḳoila, “Aichcha, ami ze fialadi ḳaimu tumrao ou fialadi ḳaibae, oile amar ḍaine
         ba baue boanir eḳtiar to amar ato nae. Amar behesti baf Allae zarar lagi i godi ṭik
         korsoin, ḳali tarau faiba.”24 Zibudiar duio fuar arzi hunia, baki doshozon sahabi erar ufre kub biroḳto oila. 25 Teu Isae era hoḳolre ḳandat ania ḳoila, “Tumra to zano, bidormi zatir raza oḳol tarar
         prozar ufre hukum zari ḳore, ar tarar zomidar oḳole gulamor ufre beṭagiri ḳore. 26 Oile tumrar maze to ila oa ṭik nae. Tumrar ḳeu dami bonte saile, he tumrar ḳezmot
         ḳorouk. 27 Ar ḳeu boṛo oite saile, he hoḳolor gulami ḳorouk. 28 Mono rakio, ami Bin-Adomeo ḳezmot faoat aisi na, aisi to ḳezmot ḳorat. Ar bout manshor
         zan basanir lagi, nizor zan bilai deoat aisi.”Hozrot Isae duizon andare bala ḳorla29 Hozrot Isae tan sahabi oḳolre loia Ziriho ṭaun taki roana oigela, ou shomoe bout manush
         tan ḳore ḳore gela. 30 Zaoar shomoe fotor ḳandat dui anda beṭa boat asil. Tain ou fotedi zaira hunia tara
         zure zure sillaia ḳoilo, “O huzur, O Daud nobir aolad, amrare rohom ḳoroin.” 31 Sillani hunia onor manshe tarare domoḳ dila. Oile tara aro zure zure sillaia ḳoilo,
         “O huzur, O Daud nobir aolad, amrare rohom ḳoroin.”32 Erar sillani hunia tain ubai gela, ubaia ou duio andare ḳandat anaia zikaila, “Kita
         ba, kita sao? Ami tumrare kita ḳortam?” 33 Tara ḳoilo, “Huzur, amrar soukguin bala ḳori deukka.” 34 Ikan hunia tan dorod hamaigelo. Tain tarar souk atai dila, loge logeu tarar souk bala
         oigelo. Bade tarao tan ḳore ḳore roana oilo.

Fobitro Zeruzalemo Hozrot Isa211 Hozrot Isae tan sahabi oḳolre loia Zeruzalemor ḳasat, Zoetun faṛor loge Baet-Faijja
         gaut aia azila. Ono aia tan duizon sahabire ḳoila, 2 “Tumra ou samnor gaut zao. Gaut hamaiteu deḳbae egu gada banda ase, loge tar baichchao
         banda. Oguintor golar doṛi kulia ono loia aio. 3 Ḳeu kunta zikaile ḳoio, huzuror dorḳar ase, erdae niram. Teu he loge loge razi oizibo.”4 Ita oilo zate agor zomanar hou nobir mazdi zeta batail oise, ota oḳon folizae. 5 Tain ḳoisla, “Sion-ḳoina Zeruzalemre tumra ḳoio, tumar bashsha tumar gese aira. Tain
         kub norom mizazi. Tain gada soṛia, gadir baichcha soṛia aira.”6 Teu Isae zela hikai disla, duio sahabie gia ola ḳorla. 7 Ou gada ar tar baichcha anar bade sahabi oḳole nizor gotror saddor kulia gadar fiṭit
         bisai dila, teu Isa er ufre soar oila. 8 Aro bout manshe tarar gotror saddor kulia fotor maze bisai dila, ar boute shundor
         shundor gasor fatain siṛia ania foto bisaila. 9 Isar age ḳore aro bout manush zaoat asil, era zure zure misil dila,“Bashsha Daudor aolad, marhaba!Mabudor name zein aira,tan tarif ouk.Behesto-o marhaba!”10 Hozrot Isa Zeruzalem aia harle asta ṭauno uloistol lagigelo. Hoḳole zikaila, “Oba,
         ein ḳe?” 11 Manshe ḳoila, “Ein to hou Isa nobi, en baṛi Galilor Nasarot gaut.”Zeruzalem kaba shorifre pak-saf ḳora12 Bade Zeruzalem aia tain fobitro Baetul-Mukaddoso hamaila. Hono kaba goror shimanat
         zera ḳorid-bikir ḳarbari asil, itare ḳedai dila. Tain ṭeḳar baṭṭar ḳarbari oḳolor
         kesh baksho, ar faro besra oḳolor ashon ulṭaia falai dila. 13 Tain ḳoila, “Allar kalamo batail oise, amar gor oibo ebadotor gor, oile tumra ikanre
         ḍaḳaitor aḍḍaḳana banailiso.”14 Erbade anda, lula-lengṛa manush oḳol Isar gese Baetul-Mukaddoso aila, tain era hoḳolre
         bala ḳorla. 15 Hozrot Isae ze kudroti muzeza ḳam ḳorsla, boṛo imam ar moulana oḳole ita deḳla. Tara
         hunla, Baetul-Mukaddosor bitre huruttainte ḳoira, “Marhaba, Daudor aolad, marhaba.”
         Ikan hunia tara zoli-fuṛi uṭla. 16 Tara Isare ḳoila, “Ou huruttainte kita sillaira, ita tumi hunrae na ni?” Tain ḳoila,
         “Oe, huniar to. Allar kalamo foṛsoin na ni,Nabalik huruttaintor muk takitumi tumar tarif adae ḳorso?”17 Bade Hozrot Isa tarar ges taki gelagi, gia ṭaunor bare Baet-Ania gaut rait roila.Mozbut imanor munazat18 Bador din biane Baet-Ania taki Zeruzalem ṭauno aoar shomoe tan feṭo buk laglo. 19 Ou tain fotor ḳandat egu ḍumur gas dekia, ogur fol ḳaoar kiale gasor daro gela. Gia
         deḳla, gasor maze ḳali fata, kunu fol nai. Tain ou gasre ḳoila, “Tumar maze zanu ar
         kunudin fol na dore.” Oḳan ḳoar loge logeu gasṭa hukaia morigelo. 20 Sahabi oḳole ita dekia taijjub oia ḳoila, “Gasṭa oto zoldi hukai gelo kila?” 21 Isae zuaf dila, “Ami tumrare hasau ḳoiram, tumra zudi dilor maze shondoe na ḳoria,
         furafur imane mozbut taḳo, te ami ou ḍumur gasre zeta ḳorsi, tumrao ola farbae. Ḳali
         ikan nae, tumra zudi ou faṛore ḳo, ‘Uṛia gia doriat foṛo,’ te olau oibo. 22 Tumra zudi ḳalis niote ekin ḳoria dua ḳoro, te tumra zeta saibae, otau faibae.”Baetul-Mukaddoso Hozrot Isa al-Mosi23 Bade Hozrot Isa hirbar Baetul-Mukaddoso aia oaz-nosiot ḳorat asla. Ou shomoe boṛo
         imam ar murobbi oḳol aia tanre zikaila, “Aichcha, ḳo sain, tumi kun eḳtiare ita ḳorrae?
         Ḳe tumare i ḳemota dise?” 24 Isae zuaf dila, “Amio afnarare ekkan soal ḳoriar, afnara er zuaf dilaile amio ḳoimu,
         kun eḳtiare ami ita ḳorram. 25 Afnara ḳoukka sain, Hozrot Ehiae torikar gusol deoar eḳtiar ḳar ges taki faisla? Manshor
         ges taki, na Allar ges taki?” Ikan hunia tara ḳane-ḳane matila, “Amra zudi ḳoi, Allar
         ges taki, te he ḳoibo, taile tumra tan ufre iman anlae na ḳene? 26 Ar zudi ḳoi, manshor ges taki, te manshe amrare marba, ḳaron manshe to Ehiare nobi
         ḳoia manoin.” 27 Erlagiu tara zuaf dila, “Amra ikan zani na.” Isae ḳoila, “Te amio ḳoitam nae, kun
         ḳemotae ami ita ḳorram.”28 Erbade Isae ḳoila, “Aichcha, afnara kita mono ḳoroin? Doroukka, eḳ beṭar dui fua asil.
         Beṭae tar boṛo fuare ḳoilo, ‘Tumi aiz anguror bagano ḳamo zao.’ 29 Fuae foela ḳoilo, ‘Ami fartam nae.’ Oile bade tar mon bodlaia ḳamo gelo. 30 Bade beṭae tar huru fuar gese gelo, gia ou ḳamor ḳota ḳoilo. He zuaf dilo, ‘Aichcha
         ami zaimune,’ oile bade gelo na. 31 Te ḳoukka sain, ou duio fuar maze ḳe bafor hukum manlo?” Tara ḳoila, “Boṛo fuae.”
         Teu Isae ḳoila, “Ami afnaintore hasa ḳota ḳoiram, gushkur toshildar ar sinal beṭin
         afnaintor age oia Allar bashshait hamaizira. 32 Ḳaron Ehia nobie hok fot bataia deoat aisla, ta-o afnara tan ḳotae iman anchoin na.
         Oile gushkur toshildar ar sinal beṭinte iman anla. Ota deḳar badeo afnara iman anchoin
         na, toubao ḳorsoin na.”Angur baganor girostor kichcha33 Bade Hozrot Isae ḳoila, “Afnara oḳon arok kichcha hunoukka. Eḳzon giroste anguror
         bagan ḳoria sairobae beṛa dilo. Bade sokidaror lagi usa ḳori ekkan ṭong-gor banailo
         ar anguror rosh bar ḳorar lagi gat kudilo. Heshe ḳet bagi dia girost bidesh gelogi.
         34 Angur fakia harle giroste tar baṭ nibar lagi, bagidar oḳolor gese tar saḳor oḳol faṭailo.
         35 Oile bagidare girostor eḳ saḳorre doria kub mair-doir ḳorlo, dusra saḳorre fattordi
         maria zoḳom ḳorlo ar aroḳ saḳorre zane marililo. 36 Bade tain aro besh ḳori eḳ dol saḳor faṭaila, oile bagidar oḳole tarar logeo oula
         bebohar ḳorlo. 37 Hesh-mesh giroste tan nizor fuare tarar gese faṭaila, mono ḳorla, tara tan fuare dam
         dibo. 38 Oile bagidar oḳole fuare dekia, eḳe-oinne foramish ḳori ḳoilo, Ou fuau to bade i shompottir
         malik oibo. Te ao, ogure marilai, teu amrau itar malik bonizimu. 39 Ḳoiau tara fuare doria angur baganor bare nia zane marililo. 40 Oḳon ḳoukka sain, baganor malik zebla aiba, aia ou bagidar oḳolre kita ḳorba?” 41 Tara ḳoila, “Tain aia to ou naforman oḳolre kun ḳorba ar shomoe moto zera fosholor
         baṭ dibo, tarar gese ḳet bagi diba.” 42 Hozrot Isae ḳoila, “Afnara Allar kalamo foṛsoin na ni,Raz-mestoir oḳole ze fattorre beḳama ḳoia falai disil,oḳṭa diau goror ian kuṭi oilo.Mabude nizeu ita oaila,ita dekia to amrar taijjubi lager.43 Erlagi ḳoiram, Allar bashshai afnarar ges taki ḳaṛia neoa oibo. Ar zerar zindegit
         ou bashshair fol deḳa zaibo, tarareu ou bashshai deoa oibo. 44 Huno, ou fattoror ufre ze zon foṛbo, he ṭukra ṭukra oizibo. Ar ou fattoro zar ufre
         foṛbo, he-o surmar oizibo.”45 Isar ou talim hunia boṛo imam ar Forishi oḳole buzilila, tain ita tarar bifokkeu ḳoira.
         46 Erdae tara Isare dorilito sailo. Oile manshore ḍoraia tanre kunta ḳorlo na. Manshe
         to Hozrot Isare nobi hishabe manta.

Bia baṛir daotor kichcha221 Hozrot Isae hirbar tarare aro kichcha hunaila. Tain ḳoila, 2 “Behesti bashshai ola eḳ bashshar laḳan, ze bashshae tan fuar biar ḳanir bebosta ḳorla.
         3 Ar daoti meman oḳolre anar lagi tan ḳoezon saḳorre faṭaila, oile tara ḳeu ailo na.
         4 Bade tan aro saḳorre oḳan hikai dia faṭaila, ḳoila, ‘Tumra gia meman oḳolre ḳoio,
         ami amar taza bisal ar ḍeḳain zobo ḳoria ḳani zuit ḳorsi. Oḳon ḳani tiar oigese, afnara
         aia ḳailaukka.’5 “Daoti oḳole erar ḳotao na hunia, ḳeu tar nizor ḳamaro ar ḳeu tar dukano gelogi. 6 Ar baki manshe ou saḳor oḳolre doria beijjot ḳoria kun ḳorillo. 7 Bashshae ita hunia gusae aguin oigela. Tain nizor sifai dol faṭaia hou kuni oḳolre
         binash ḳorla, tarar asta ṭaun aguindi zalailila. 8 Bade tan saḳor oḳolre ḳoila, ‘Ḳani to tiar oigese, oile zetare daot dislam, ita to
         i daotor zuka nae. 9 Te huno, tumra oḳon rastar muṛae muṛae zao, gia zoto manshore faibae, tara hokkolre
         biar ashoro loia ao.’ 10 Bashshar hukum faia tara baroia gia bad-bala zoto zonre failo, hoḳolre anlo. Erlagi
         memane asta bia baṛi bori gelo.11 “Erbade bashshae memanor loge deḳa ḳorat aila, aia mozlisor bitre hamaia deḳoin, eḳ
         beṭae shadaron ḳafoṛ findia ḳanit aichche. 12 Tain ere zikaila, ‘Oba, bia baṛir zuka ḳafoṛ na findia ino hamaile kila?’ Oile he
         kunu zuaf dito farlo na. 13 Teu bashshae tan gulam oḳolre hukum dila, ‘Ogur at-fao bandia bare nia andair gato
         falai deo.’ Hono manshe ḳanda-ḳaṭi ḳorba ar zala-zontronae dat kiṛimiṛi ḳaiba.”14 Kichchar Bade Isae ḳoila, “Erlagiu ami ḳoiram, daot faisoin boute, oile fosond oisoin
         ḳom.”Ḳaznar befare dushmon oḳolor prosno15 Oḳan hunia Forishi dolor manush Isar ges taki horia gelagi, gia foramish ḳorla tanre
         kila ḳotar fando falail zae. 16 Teu tara nizor ḳoezon shagrid ar Raza Herudor dolor kisu manshore Isar gese faṭaila.
         Otae aia ḳoila, “Huzur, amra to zani, afne eḳzon hok manush. Hoḳ-halal fote manshore
         Allar rasta batai dira. Ḳe kita mono ḳore ba na ḳore, itae afnar kuntau zae ae na,
         afne to muk saia kunta ḳoroin na. 17 Te amrare batai deukka, Hozrot Musar shoriot mafik Ruman bashshare ḳazna deoa zaiz
         ni? Amra tanre ḳazna ditam ni, na ditam na?”18 Itar ku-foramish tain buzilila, buzia ḳoila, “O bonḍo oḳol, tumra ḳene amare forikka
         ḳorrae? 19 Ze ṭeḳadi ḳazna dein, ota egu ṭeḳa amare deḳao.” Ou tara eḳṭa dinar ania Isar ato
         dila. 20 Tain zikaila, “I foeshar ufre ḳar nam ar sobi?” 21 Tara ḳoila, “Ruman bashshar.” Tain ḳoila, “Te huno, bashshar zeta ita bashshare deo,
         ar Allar zeta ita Allare deo.” 22 Ikan hunia tara taijjub bonia tan ges taki gelagi.Moron bade zinda oar prosno23 Ou din Siddekia mozobor ḳoezon manush Isar ḳandat aila. Era ekin ḳoroin, moutor bade
         kunu manush ar zinda oia uṭoin na. Erdae tara Isare fando falaibar lagi zikaila, 24 “Huzur, Hozrot Musae ḳoisoin, ḳeu zudi tar boure niaoladi halote toia mara zae, te
         tar baie ou ṛaṛi beṭire bia ḳoria tar bair bongsho basaite oibo. 25 Te amrar ono eḳ foribaro shat bai asil. Boṛo zone bia ḳoria niaoladi halote mara gelo.
         26 Bade dusra baie tar ou ṛaṛi babire bia ḳori mara gelo. Ou nomunae tisra bai taki shuru
         ḳoria shato baie ou beṭire bia ḳorlo. 27 Heshe ou beṭio mara gelo. 28 Te ḳoukka sain, moron bade zebla tara zinda oia uṭba, ou shomoe i beṭi, era kun bair
         bou oibo? Tara hoḳoleu to i beṭire bia ḳorsil.”29 Tain zuaf dila, “Afnara to Allar kalam zanoin na, Allar kudroti befaro buzoin na.
         Erdae afnara i bul ḳorra. 30 Hunoukka, murda oḳol zebla zinda oia uṭba, ou shomoe tara bia-shadi ḳorta nae, ḳeu
         tarare bia dito-o nae. Era to firistar laḳan boniziba. 31 Murda oḳol zinda oar befare Allae kita bataisoin, ita afnara kitabo foṛsoin na ni?
         32 Kitabo leḳa ase, ‘Ami Ibrahimor Alla, Isʼhakor Alla ar Iakubor Alla.’ Oḳan taki buza
         zae, ou nobi oḳolor ufat oileo era to Allar sokut oḳono zinda asoin. Alla to murda
         oḳolor Mabud nae, tain zinda oḳolor Mabud.” 33 I talim hunia tara taijjub oigela.Hoḳol taki boṛo hukum kita?34 Forishi oḳole zebla hunla, Siddekia mozobor manshe Isar mator kunu zuaf dita farsoin
         na, teu tara hoḳol ekkano oila. 35 Tarar dolor eḳzon moulana aia Isare forikka ḳorar lagi zikaila, 36 “Huzur, Musar shoriotor maze hoḳol taki boṛo hukum kunṭa?”37-38 Isae zuaf dila, “Hoḳol taki boṛo hukum oilo, ‘Tumrar asta dil, asta zan, asta mon
         ar hoḳol shokti dia tumrar Mabud Allare mohobbot ḳorio.’ 39 Dusra hukumo ou laḳan, ‘Tumrar ari-forire nizor laḳan maea ḳorio.’ 40 Ou duio hukumor ufre asta Tourat Shorif ar asmani kitab oḳol nirbor ḳore.”al-Mosi ḳe?41 Forishi oḳol ekkano dola roisoin, ou shomoe Isae tarare zikaila, 42 “Al-Mosir befare afnara kita zanoin? Tain ḳar aolad?” Tara ḳoilo, “Daud nobir aolad.”
         43 Teu Isae tarare ḳoila, “Te Pak Ruhur bole Daud nobie kila al-Mosire tan nizor munib
         ḳoisoin? Daude to ḳoisoin,44 Mabude amar munibre ḳoila,ami zoto shomoe tumar dushmon oḳolretumar faor tolat na falai,oto shomoe tumi amar ḍainor toḳto bo.45 Daude zebla nizeu al-Mosire tan munib ḳoisoin, te al-Mosi ḳemne Daudor aolad oiba?”46 Tara er kunu zuaf dita farla na, ar ou din taki ḳeu tanre kunta zikaniro shaosh failo
         na.

Neta oḳolre Hozrot Isar hushiari (23:1–25:46)Moulana oḳolor lagi afsus231 Hozrot Isae tan logor manshore ar sahabi oḳolre ḳoila, 2 “Musa nobir shoriot talim dibar eḳtiar to moulana ar Forishi oḳolor ato. 3 Erlagi tara zeta ḳoin, ota manio, ar zeta amol ḳorar hukum dein, ota amol ḳorio. Oile
         tara nize zeta ḳoroin, tumra ita ḳorio na. Ḳaron, tara muk dia zela ḳoin, ila ḳam
         ḳoroin na. 4 Tara am manshor ḳando boṛo boṛo gaiṭ tulia dein, oile shaijjor lagi tara eḳṭa angulo
         laṛain na. 5 Tara ḳali manshore deḳanir lagi hoḳolta ḳoroin. Allar kalamor aeat dia boṛo boṛo tabiz
         bandoin ar nizor forezgari deḳanir lagi lamba lamba faugṛi bandoin. 6 Tara ḳanir mozliso bala bala zaga tukain ar mosido hamaia samnor ḳataro boita sain.
         7 Bazar-aṭo gia salam faite kub fosond ḳoroin, ar sain manshe tarare huzur huzur ḳorouk.8 “Oile tumrare ḳeu huzur huzur ḳorouk, ita asha ḳorio na. Tumrar ashol huzur to ḳali
         eḳzonu asoin, tumra ḳali bai bai roio. 9 I duniat ḳeurore baba ḳoia ḍakio na, ḳaron tumrar batuni baf to eḳzonu, tain behesto
         asoin. 10 Ḳeu tumrare neta ḳoia ḍaḳouk, ita asha ḳorio na. Tumrar neta to eḳzonu, tain oila
         al-Mosi.11 “Tumrar maze zein hoḳol taki boṛo, ein tumrar ḳezmot ḳorouk. 12 Ze zone nizore boṛo mono ḳore, tare huru ḳora oibo. Ar ze nizore huru mono ḳore, tare
         boṛo ḳora oibo.13 “Haere moulana ar Forishir dol, afsus tumrar lagi, tumra bonḍo! Tumra manshor samne
         behesti bashshair duar bond ḳori toiso. Tumra nizeo ono hamairae na, manshoreo hamaite
         dirae na. 14 Haere bonḍo moulana ar Forishir dol, manshore deḳanir lagi tumra lamba lamba dua ḳoro,
         hirbar ṛaṛi beṭintor zaga-mirasho doḳol ḳoro. Erlagi tumrar ḳoṭin shaza oibo. 15 Haere bonḍo moulana ar Forishir dol! Eḳzon manshore tumrar dolo nibar lagi shat shomudro
         tero nodi faroia tumra douṛao. Oile he tumrar dolo hamaia harle, tare tumra taki aro
         boṛo duzoki banao.16 “Haere anda fot deḳaora! Tumra nize anda oia oinnore kila fot deḳao? Tumra to ḳo,
         Baetul-Mukaddosor name ḳosom ḳaile kunta oe na, oile Baetul-Mukaddosor shunar name
         ḳosom ḳaile mante oibo. 17 Haere anda be-aḳolor dol, kunḳan boṛo? Baetul-Mukaddos, na shuna? Baetul-Mukaddoseu
         to ou shunare fak-fobitro ḳore. 18 Hirbar tumra ḳo, kurbani ḳanar name ḳeu ḳosom ḳorle kunta oe na, oile kurbanir sizor
         name ḳosom ḳorle mante oibo. 19 O anda oḳol, kunḳan boṛo? Kurbani ḳana, na kurbanir siz? Ou kurbani ḳanaeu ou sizre
         fak-fobitro ḳore na ni? 20 erlagi ze zone kurbani ḳanar name ḳosom ḳore, he kurbani ḳana ar kurbanir siz, i duiotar
         nameu ḳosom ḳore. 21 Olau Baetul-Mukaddosor name ze zone ḳosom ḳore, he-o Baetul-Mukaddos ar er bitre zein
         taḳoin, tan nameu ḳosom ḳore. 22 Ze zone behestor name ḳosom ḳore, he Allar arosh ar arosho zein asoin, tan nameu ḳosom
         ḳore.23 “Haere bonḍo moulana ar Forishir dol! Tumra guamuri, fodina fata, ar zirar dosh baṭor
         eḳ baṭ Allar oaste zoḳat dirae, oile Musa nobir shoriotor hukum mafik aro zoruri befar,
         mani hok insaf, doya ar Allar mohobbot tumra bad dilaiso. Te foela hukum amol ḳorar
         loge loge badortao amol ḳora zorur. 24 Tumra nizeu anda, otoso aroḳzonre fot deḳairae. Tumra egu moshao sakia tulo, oile
         uṭre gililao.25 “Haere bonḍo moulana ar Forishir dol! Tumra to bashon-bortonor bargala bala ḳori saf
         ḳoro, oile itar bitor gala zulum ar lub-lalose bora. 26 Haere anda Forishir dol, tumra foela otar bitor saf ḳoro, teu bargala emneu saf oibo.27 “Haere bonḍo moulana ar Forishir dol! Tumra oilae sun-ḳam ḳora ḳoeboror laḳan, er
         bargala soḳsoḳa oileo bitre to ḳali mora manshor aḍḍi-guḍḍi ar ḳasrae bora. 28 Ṭik ou laḳan, manshe mone ḳoroin tumra kub forezgar, ashole tumrar dil to bonḍami
         ar naformanie bora.29 “Haere bonḍo moulana ar Forishir dol! Tumra nobi oḳolor rouzare shundor ḳori fakka
         ḳoro, ar oli-auliar mazarre soḳsoḳa ḳori hazao. 30 Ar tumra ḳo, ‘Ish, amra zudi amrar baf-dadar zomanat duniat aitam, te nobi oḳolre
         ḳatol ḳorar bala baf-dadar loge gelam na one.’ 31 Ou mate tumra forman dirae, nobi oḳolre zetae ḳatol ḳorsla, otar bongshodoru tumra.
         32 Te tumrar baf-dadainte zeta shuru ḳoria gesoin, tumra otar baki gala fura ḳorrae.33 “O hafor baichchain, duzoḳor azab taki tumra kila bastae? 34 Erlagi ami tumrar gese nobi-rosul, ar alim-ulama faṭaiar. Erar mazor ḳoezonre tumra
         ḳatol ḳorbae, ḳoezonre duk-koshṭor solibo loṭḳaia marbae. Ar ḳoezonre tumrar mosido
         haraia sabuk maria, eḳ gau taki aroḳ gaut ḳedaia nibae. 35 Erdaeu nirdushi hou Habilor lou taki Barakiar fut Zakariare ḳatol ḳora forzonto, duniat
         zoto kun-ḳarafi oise, ita hoḳol kunor dayi oibae tumra. Ou Zakariare to Baetul-Mukaddosor
         bitoror kurbani ḳana ar ḳas pak zagar mazḳano ḳatol ḳora oisil. 36 Ami tumrare hasa ḳota ḳoiram, ou tamam kunor dayi oibae i zomanar manush.Zeruzalemor lagi afsus37 “Zeruzalem! Haere Zeruzalem ṭaun! Tumi nobi oḳolre ḳatol ḳoro, tumar gese zarare faṭail
         oe, tumi tarare fattor maro. Murgie zela tair baichchare ḍaḳnar tole ashroe dey, amio
         oula tumar manshore ashroe ditam saisi, oile tara hunla na. 38 O Zeruzalemor bashinda oḳol, tumrar sokur samneu tumrar boshot ḳana ḳali baṛi oibo.
         39 Ami tumrare ḳoiram, zotodin tumra ikan na ḳoibae, ‘Mubarok tainu, Allar nam loia zein
         aira,’ oto din tumra ar amare deḳtae nae.”

Kiamotor alamot241 Hozrot Isa Baetul-Mukaddos taki baroia zairagi, ou shomoe tan sahabi oḳol tan gese
         aila, tanre Baetul-Mukaddosor shundor shundor dolan deḳanir lagi. 2 Tain ḳoila, “Ami tumrare hok kota ḳoiram, tumra ou zeta boṛo boṛo dolan deḳrae, itar
         dui iṭ ekkano roito nae, hoḳolta maṭit mishizibo.”3 Bade tain zebla Zoetun faṛor ufre boat asla, ou shomoe sahabi oḳole aia tanre niralae
         zikaila, “Huzur, amrare ḳoiba ni, ita kun shomoe oibo? Kun alamot dekia amra buzmu,
         afnar aoar shomoe ar kiamotoro shomoe aichche?” 4 Isae ḳoila, “Dekio, ḳeu zanu tumrare na ṭoge. 5 Bout zone amar nam doria aibo, aia ḳoibo, amiu al-Mosi, ḳoia boutre ṭogibo. 6 Huno, zuddor aoaz ar laṛair ḳobor tumra faibae, oile itae ḍoraio na. Ita nichoe goṭbo,
         goṭleo ita to shesh nae. 7 Eḳ zatie aroḳ zatir loge, eḳ deshe aroḳ deshor loge laṛai ḳorbo. Bout zagat boisal
         ar nidan deḳa dibo. 8 Oile ita to ḳali mosibotor shuru.9 “Ou shomoe aile manshe tumrare zulum ḳorar lagi dorai dibo ar kun ḳoraibo. Amar lagi
         hoḳol zatie tumrare ginnaibo. 10 Teu bout zon fislizibo, eḳe-oinnore ginnaibo ar dorai dibo. 11 Bout bonḍo nobi aia manshore ṭogiba. 12 Naformanir foriman baṛizibo, erlagi bout manshor maea-momota ḳomizibo. 13 Oile hesh forzonto zera ṭikia roiba, erau rehai faiba. 14 Hoḳol zatir gese shakki hishabe behesti bashshair kush-ḳobri toblig kora oibo, erbadeu
         kiamot aibo.Aḳeri zomanar halot15 “Hozrot Danial nobir muk taki ze bezuita noforoti zinishor ḳota zanail oise, tumra
         ou pak zagat i zinish deḳbae. Ze zone tilaot ḳorer, he buzouk. 16 Ou shomoe zera Ehudia zilat taḳba, tara faṛedi gia bagouk. 17 Hidin ḳeu zudi goror salor ufre taḳe, te tar goror mal-samana nibar lagi, lamat lamia
         goror bitre na hamauk. 18 Zera bondor maze ase, tarar gotror saddor nibar lagi baṛit na auk. 19 Ou shomoe zeta beṭintor feṭo hurutta, ar zera huruttare bukor dud ḳaoaira, tarar boṛo
         mosibot oibo. 20 Tumra dua ḳoro, shitor dino ba Zummabare zanu tumrar bagia zaoa na lage. 21 Ou shomoe oto bezuita ḳoshṭo oibo, zeta duniar foela taki aiz forzonto kunudin oise
         na, ar oito-o nae. 22 Mabude zudi i shomoere ḳomaia na dita, te ḳeu zinda roilo na one. Oile Allae tan fosond
         ḳora bonda oḳolor lagi i shomoe ḳomaia diba.23 “Hi shomoe ḳeu zudi tumrare ḳoe, ‘Huncho ni, al-Mosi bule ono aisoin’ ba ‘Hono aisoin’
         te tumra ekin ḳorio na. 24 Ḳaron al-Mosi nam loia bout bonḍo aiba, nobi haziao bout bonḍo aiba. Itae bout boṛo
         boṛo asanok keramoti ḳam deḳaiba. Tara saiba, shuzug faile Allar fosond ḳora bondare
         duka dia be-fote nitagi. 25 Dekio, ami ita hokkolta tumrare ageu zanai dilam.26 “Huno, ḳeu zudi tumrare ḳoe, ‘al-Mosi bule morubumit asoin,’ te tumra zaio na. Zudi
         ḳoe, ‘Tain goror bitre asoin,’ te ekin ḳorio na. 27 Megor zilkir loge fube-foisme hoḳolbae zela for oizae, ami Bin-Adom aileo ola oibo.
         28 Huno, lash zeno taḳe, hokun emneu hono dola oe.29 “Ou mosibotor shomoe shesh oar badeu, ‘shuruz andair oizibo, sande ar for dito nae.
         Tera oḳol asman taki foṛizibo, asmanor kunu shoktiala sizu ṭik-ṭak roito nae.’ 30 Ou shomoe asmanor maze ami Bin-Adomor nishana deḳa zaibo. Duniar hoḳol manshe ahazari
         ḳorba. Tara deḳba, Allar kudroti shokti ar nuror mohimae, ‘megor kuṭit oia Bin-Adom
         duniat aira.’ 31 Ou shomoe zure zure shingar aoaz oibo, er loge logeu duniar eḳ mata taki aroḳ matat
         tain firista oḳolre faṭaiba, era Allar fosond ḳora bonda oḳolre sairobae tone dola
         ḳorba.32 “Ou ḍumur gasor bae saia talim lo. Gasor dal-fala norom oia zebla noea kuṛi baroe,
         ou shomoe tumra buzilao gormor din aichche. 33 Te ou laḳan tumra zebla deḳbae ita hoḳolta goṭer, dekia buzilio, Bin-Adomo daro aichchoin.
         Ḳali daro nae, tain aia duaro ṭukaira. 34 Ami tumrare hasa ḳota ḳoiram, ita na goṭa forzonto i zomanar manush fuṛaita nae. 35 Asman-zomin hoḳolta binash oizibo, oile amar kalam hamesha zari roibo.36 “Hou din ar hi shomoyor befare ḳali amar gaibi baf Alla saṛa ar ḳeu zanoin na. Asmani
         firista ba Ibnullaeo zanoin na. 37 Nuh nobir amolo ze halot oisil, ami Bin-Adom dusrabar aoar shomoe ṭik olaḳan-u oibo.
         38 Boinna shuru oar age Nuh nobi zazo uṭar ag forzonto manshe ḳaoa-daoa ḳorse, eḳe-oinnore
         bia-shadi ḳorse. 39 Nuh nobir boinnar fanie itare bashaia neoar ag forzonto tara kuntau ṭer faila na.
         Ami Bin-Adom aibar shomoyo ṭik olaḳan oibo. 40 Ou shomoe duizon manush eḳloge bondo taḳle, eḳzonre neoa oibo ar dusra zonre bad deoa
         oibo. 41 Dui beṭie eḳloge bara-banat taḳleo, erar eḳzonre neoa oibo, aroḳzon bad foṛizibo.
         42 Erlagi ḳoiram, tumra hushiar roio, tumrar malik kun din aiba, ita to tumra zano na.
         43 Oile ikan mono rakio, sur kun shomoe aibo, ikan zudi giroste zanto, te to he hozag
         roilo one ar surre goro hamaite dilo na one. 44 Erlagi tumrao hamesha tiar roio, ze shomoyor ḳota tumra sintao ḳortae nae, hou shomoe
         Bin-Adom aiba.45 “Ila hok-halali ar aḳoldar saḳor ḳe ase, zar ato tar munibe daeitto dila he oḳtor
         ḳalo oinno saḳor oḳolre ḳani baṭia dibo. 46 Ḳofali to hou saḳor, zare tar munibe aia hok-halal faiba. 47 Ami tumrare hasa ḳota ḳoiram, munibe ou saḳoror atou tan nizor hoḳol don-samanar bar
         diba. 48 Oile doro, hou saḳore mone mone ḳoilo, amar munib aite to bout deri ase, 49 ar ou fake he hokkol saḳor-baḳorre mair-doir ḳorlo, ar modkuror loge ḳana-dana ḳoria
         mod ḳailo. 50 Bade zedin ar ze oḳtor ḳota he sintau ḳorto nae, hou din ar hou oḳto tar munib aia
         azir oiba. 51 Tain aia tare ḳaṭia ṭukraia bonḍo oḳolor loge mishaiba. Hino manshe ḳanda-ḳaṭi ḳorba,
         ar zala-zontronae dat kiṛimiṛi diba.”

Behesti bashsha ḳemne aiba251 Erbade Isae ḳoila, “Behesti bashshai oilo ola doshgu fuṛir laḳan, zeta fuṛinte biar
         damandre aguaia anar lagi lem-lemṭon loia baroilo. 2 Erar maze fas zon asil aḳoldar ar fas zon asil be-aḳol. 3 Be-aḳol fuṛinte ḳali lem loia baroilo, lemor kunu tel nilo na. 4 Oile aḳoldar fuṛinte lemor loge fifat ḳori telo nilo. 5 Damand aite deri oae tara hoḳolu ungaite ungaite gumai gelo.6 “Bade ada-raitkur bala sillani huna gelo, ‘Damand aichchoin, damand aichchoin, zoldi
         baro.’ 7 Sillani hunia ou fuṛin uṭia lem-lemṭon ṭik korat lagla. 8 Hou be-aḳol fuṛinte aḳoldar fuṛinre ḳoila, ‘Amrare tuṛa tel deo na, amrar lem limi
         zargi.’ 9 Tara ḳoila, ‘Amrar gese zeta tel ase, ita to amraru lagbo. Te tumra dukan taki tel
         anailao.’ 10 Ou be-aḳol fuṛin tel anat gia harleu damand ailla. Ou shomoe aḳoldar ou fuṛin zuit
         asla, tara damandre loia bia baṛit hamailo. Tara hamanir badeu duar bond ḳora oilo.
         11 Bade ou be-aḳol fuṛinte aia duar bond dekia ḳoila, ‘Hunra ni, duarḳan kuloukka.’ 12 Damande zuaf dila, ‘Ami hasau ḳoiram, ami to tumrare sini na.’ ”13 Ou kichchar bade Isae ḳoila, “Erdae tumra hushiar roio, hidin ar hi shomoyor ḳota
         to ḳeuror zana nai.Tin saḳoror kichcha14 “Behesti bashshai ola eḳzon manshor laḳan, ein bidesh zaoar bala tan saḳor oḳolor
         ato asta shompottir bar shomzai dila. 15 Erar zoiggota mafik tain eḳzonre fas azar ṭeḳa, dusra zonre dui azar ar aroḳzonre
         eḳ azar ṭeḳa dila. 16 Fas azar ṭeḳa ze faisil, he ou ṭeḳadi ḳarbar ḳoria aro fas azar lab ḳorlo. 17 Dui azar ṭeḳa ze faisil, he-o aro dui azar lab ḳorlo. 18 Oile eḳ azar ṭeḳa ze faisil, he tar malikor i ṭeḳa ḳamo na lagaia gat kudia maṭir
         tole toilo.19 “Bout din bade hou malik desho aia tarar hishab-nikash saila. 20 Teu fas azar ṭeḳa ze faisil, he aro fas azar loia aia malikre ḳoilo, ‘Sab, afne amare
         fas azar ṭeḳa disla, ou ṭeḳadi ami aro fas azar lab ḳorsi.’ 21 Ikan hunia malike ḳoila, ‘Shabbash, tumi kub hok-halali manush. Tumi huru-muru befareu
         hok-halal roiso, erlagi ami tumare aro bout boṛo daeitto dimu. Ao, amar kushir bagi
         o.’ 22 Bade dui azar ṭeḳa ze faisil, he aia ḳoilo, ‘Sab, afne amare dui azar ṭeḳa disla.
         Ami to aro dui azar lab ḳorsi.’ 23 Teu malike ḳoila, ‘Shabbash, tumi kub hok-halali manush. Tumi tuṛa befareu hok-halal
         roiso, erlagi ami tumare aro bout boṛo daeitto dimu. Ao, amar kushir bagi o.’ 24 Oile eḳ azar ṭeḳa zare disla, he aia ḳoilo, ‘Sab, ami zani afne kub ḳoṛa manush. Afne
         ḳet na ḳoriao dan ḳaṭoin ar bain na dileo ali huroin. 25 Erdae ami ḍoraia afnar ṭeḳa maṭir tole lukaia toislam. Ou neukka afnar ṭeḳa.’ 26 Malike ḳoila, ‘Haere ḳobis, tuin to kuṛia. Tui zudi ikan mono ḳorle, ami ḳet na ḳorleo
         dan ḳaṭi ar bain na dileo ali huri, 27 te amar ṭeḳa tui befarir gese dile na ḳene? Te to ami aia mul ṭeḳar loge kisu lab
         failam one.’ 28 Bade tain oinno saḳor oḳolre ḳoila, ‘Tumra ogur ges taki ou ṭeḳa nia, dosh azar zar
         gese ase tare deo. 29 Huno, zar ase tare aro deoa oibo, tar aro baṛibo. Oile zar nai, tar zeta ase otao
         ḳaṛia neoa oibo. 30 Ou bojjat saḳorre nia tumra andair gato falai deo. Hou gato manshe ḳanda-ḳaṭi ḳorbo
         ar zala-zontronae dat kiṛimiṛi dibo.’Aḳerator bisaror boean31 “Bin-Adome zebla firista oḳolre loia nizor mohimae hirbar aiba, aia nizor bashshair
         godit boiba. 32 Ou shomoe duniar tamam zatir manshore tan samne ana oibo. Raḳale zela meṛa ar sagolre
         alada ḳore, taino oula hoḳol manshore algaia dui bag korba. 33 Tan ḍain galabae meṛa ar bau galabae sagolre raḳba.34 “Erbade bashshae tan ḍain galar manshore ḳoiba, ‘Tumra zara amar batuni bafor rohom
         faiso, tumra ao. Ar duniar foela taki tumrar lagi ze bashshai tiar ḳori raḳa oise,
         ou bashshair doḳol shomzia neo. 35 Mono ase ni, amar zebla feṭo buk lagsil, tumra amare ḳani dislae, fiasor shomoe fani
         dislae, ar musafir halote amare ashroe dislae. 36 Ami zebla udla aslam, tumra ḳafoṛ dislae, bemaror shomoe ḳezmot ḳorslae, ar zel ḳanat
         amare deḳat geslae.’37 “Ou shomoe hou allaoala manshe ḳoiba, ‘Malik, afnar buk lagae amra kun shomoe afnare
         ḳaoailam? Kun shomoe afnare fani dilam? 38 Ar kun shomoe musafir halote afnare ashroe dilam, ḳali ga dekia kun shomoe ḳafoṛ dilam?
         39 Ar kun shomoe-u ba bemari haloto afnar ḳezmot ḳorlam, ba zel ḳanat deḳat gelam?’ 40 Ou shomoe bashshae tarare ḳoiba, ‘Ami hok kota ḳoiram, amar ou huru-muru eḳzon manshor
         lagi tumra zebla ita ḳorso, er mani amare-u ḳorso.’41 Bade bashshae tan bau galar manshore ḳoiba, ‘O lannotir dol, amar samon taki bago.
         Iblis-shoetan ar tar samsa zinnat oḳolor lagi duzoḳor ze aguin tiar ḳora oise, hono
         zao. 42 Amar feṭo bukor ḳalo tumra amare ḳaoaiso na, fiasor shomoe fani diso na. 43 Amar musafir haloto roibar ashroe diso na, ami zebla udla aslam, ḳafoṛ diso na, bemaror
         shomoe saiso na, amare deḳar lagi zelḳanato geso na.’44 “Ou shomoe tara ḳoiba, ‘Huzur, amra kun shomoe ita ḳorlam? Afnare bukashi, fiasi,
         musafir, udla gotor, bemari ar zel ḳanat dekiao shaijjo ḳorlam na?’ 45 Bashshae tarare ḳoiba, ‘Ami hok kota ḳoiram, amar ou huru-muru eḳzon manshor lagiu
         tumra zebla ita ḳorso na, er mani amare-u ḳorso na.’ ”46 Heshe Isae ḳoila, “Ou naforman oḳole aḳerato siroḳal shaza faiba, oile allaoala manshe
         aḳeri zindegi faiba.”

Hozrot Isar ufat ar zinda oa (26:1–28:20)Hozrot Isare ḳatol ḳorar foramish261 Ou boean shesh oia harle, Isae tan sahabi oḳolre ḳoila, 2 “Tumrar to zana ase, ar dui din badeu Azadi Id. Idor shomoe ami Bin-Adomre solibo
         loṭḳaia marar lagi dorai deoa oibo.”3 Ou shomoe boṛo imam ar murobbi oḳol aia, tarar fordan imam Kaeafar baṛit dola oila.
         4 Dola oia ou foramish ḳorla, Isare kila lukaia aṭok koria ḳatol ḳora zae. 5 Oile tara ḳoila, “Idor shomoe tare dortam nae. Dorle manshe gonḍogul lagai dito fare.”Hozrot Isare hazanir bed6 Isa zebla Baet-Ania gaur fosa-kushṭo bemari Saimonor baṛit asla, 7 ou shomoe eḳ beṭi manush tan gese aila. Beṭie sinor eḳ boiamo ḳori kub dami ḳaṭi ator
         anchila. Isa ḳaoat boia harle beṭie hoḳol ator tan matat ḍali dila. 8 Ita dekia sahabi oḳol biroḳto oia ḳoila, “Ou ator fuṭain ḳene borbad ḳora oilo? 9 I fuṭin besile to bout ṭeḳa faia gorib oḳolre bilai deoa gelo one.”10 Ikan buzia Isae ḳoila, “Tumra i beṭigure duk dirae ḳene? Tain to amar lagi ṭik kamu
         ḳorsoin. 11 Gorib oḳol to hamesha-u tumrar loge roiba. Oile amare to hamesha faitae nae. 12 Ein aia amar gotro ator maḳaia, dafon-ḳafonor lagi amare zuit ḳorsoin. 13 Ami tumrare hasa ḳota ḳoiram, duniar zekunu zagat Allar kush-ḳobri toblig korar shomoe,
         ou besaṛire mono ḳorar lagi, tan i nek kamor ḳotaḳano ḳoa zaibo.”Sahabi Ihudar beimani14 Bade tan barozon sahabir mazor eḳzon, en nam Ihuda Iskariat, ein boṛo imam oḳolor
         gese gia ḳoila, 15 “Isare afnarar ato doraia dile amare kita diba?” Teu boṛo imam oḳole tare rufar tish
         ṭeḳa dila. 16 Erbad takiu Ihudae Isare doraia deoar shuzug tukanit roilo.Hozrot Isar aḳeri id17 Ḳamir saṛa ruṭi ḳaoar idor foela din, sahabi oḳole aia Isare zikaila, “Huzur, amra
         kun zagat gia afnar lagi Azadi Idor ḳana tiar ḳortam?” 18 Tain zuaf dila, “Tumra ṭauno zao. Gia omuk manshore ḳoio, ‘Huzure ḳoisoin, amar shomoe
         gonaia aichche, te ami amar sahabi oḳolre loia tumar baṛit id ḳormu.’ ” 19 Isar hukum mafik sahabi oḳole gia Azadi Idor ḳani tiar ḳorla.20 Bade hainjabala Isae tan barozon sahabire loia ḳanit boila. 21 Boia ḳoila, “Ami tumrare hasa ḳota ḳoiram, tumrar mazor eḳzoneu to amare dushmonor
         ato dorai dibo.” 22 Ikan hunia tara kub bezar oigela. Erlagi tara eḳ ek kori zikaila, “Huzur, i zon kita
         ami ni?”23 Tain ḳoila, “Oḳon ze zone amar loge oia talo at harar, he-u amare doraia dibo. 24 Ami Bin-Adomor moutor befare asmani kitabo zela leḳa ase, amar mout to oulau oibo.
         Oile afsus hou zonor lagi, zegie amare doraia dibo. Duniat tar zonom na oau, tar lagi
         bout bala asil.” 25 Ze Ihudae Isare dorai dito sar, he tanre zikailo, “Huzur, hi zon kita ami ni?” Isae
         tare ḳoila, “Tumi ṭiku ḳoirae.”al-Mosir mezbanir nomuna26 Tara ḳana ḳaira, ou shomoe Isae ruṭi ato loia Allar shukria adae ḳorla. Tain ruṭi
         siṛia ṭukra ṭukra ḳori sahabi oḳolre dila. Dia ḳoila, “Ou neo, ḳao, mono ḳoro ita
         amar ḳaea.”27 Bade tain shorbotor fiala loia Allar shukria zanaila, ar erare dia ḳoila, “Tumra hoḳole
         ou fiala taki anguror shorbot ḳao. 28 Mono ḳorio, ita amar lou. Ou lour zoriae adom zatir boutor guna mafi oibo. Allar loge
         manshor milonor usilla oilo ou lou. 29 Ami hasa ḳota ḳoiar, ami amar gaibi bafor bashshait dakil oia hari, tumrare loge loia
         zotodin noea halote anguror shorbot na ḳaisi, oto din i shorbot ar ḳaitam nae.” 30 Heshe tara hoḳole mili eḳ gozol gaia, gor taki baroia Zoetun faṛo gelagi.Hozrot Fitore oshikar ḳorar agam ishara31 Bade Isae tan sahabi oḳolre ḳoila, “Huno, aiz rait tumra hoḳoleu to amare falaia bagibae.
         Allar kalamo ase, ‘Ami meṛar falor raḳalre marmu, teu falor meṛain sairobae sitriziba.’
         32 Oile amare murda taki zinda ḳorar bade, tumrar ageu ami Galil zilat zaimugi.”33 Teu sahabi Fitore tanre ḳoila, “Huzur, hoḳol bagi geleo ami bagitam nae.” 34 Isae ḳoila, “Te huno, ami tumare hasa ḳota ḳoiram, aiz fotabala murgae bang dibar
         ageu, tumi tinbar ḳoibae, tumi amare sino na.” 35 Oile Fitore ḳoila, “Huzur, ou kita ḳoin, afnar loge zudi amar morono oe, ta-o ami
         kunumonte-u afnare oshikar ḳortam nae.” Hoḳol sahabie ou eḳ laḳan ḳoila.Getshimani bagano Hozrot Isa36 Bade Hozrot Isae tan sahabi oḳolre loia Getshimani namor eḳ bagano aila. Aia erare
         ḳoila, “Tumra ono bo, ami hogalat gia dua ḳormu.” 37 Oḳan ḳoia tain Fitor ar Zibudiar dui fuare tan loge nila. Aste aste tan dilor maze
         duk ar hae-hutash baṛilo. 38 Tain erare ḳoila, “Baiainre, duke amar ḳoilja faṭizar. Tumra ono boiro ar amar loge
         hozag roio.”39 Oḳan ḳoia tuṛa horia gia tain maṭit soizdat foṛia ḳoila, “O amar behesti abba, amar
         ufre ou ze zulum-mosibot aior, dusra kunu ufae taḳle ikanta horailao. Oile ita amar
         ichchae nae, tumar morzi mafiku ouk.” 40 Soizda taki uṭia tain sahabi oḳolor gese aia deḳla, era gumai gesoin. Ou tain Fitorre
         hozag kori ḳoila, “Tumra ekkan gonṭao hozag roitae farlae na ni? 41 Hozag ro dua ḳorar lagi, ar dua ḳoro forikka taki basar lagi. Tumrar dilor maze nichoe
         kial ase, oile ḳaea to ḳomzur.”42 Bade tain dusrabar gia dua ḳorla, “O amar behesti abba, ou zulum-mosibot ami shoijjo
         na ḳorle, zudi dusra kunu fot na taḳe, taile tumar morzi mafiku ouk.” 43 Bade tain hirbar aia deḳla, era gumai gesoin, gume tarar souk falai der.44 Dekia tarare toia tain tisra bar gia eḳoi dua ḳorla. 45 Erbade tain sahabi oḳolor gese aia ḳoila, “Tumra deki oḳono arame gumairae. Huno,
         shomoe aichche, ami Bin-Adomre gunagar oḳolor ato shomzai deoa oibo. 46 Uṭo, amra roana dei. Amare zegie dushmonor ato dorai dibo, he aia azigese.”Hozrot Isa dushmonor ato bondi47 Tain erar loge mato roisoin, ou shomoe Ihuda hono ailo. He asil barozon sahabir mazor
         eḳzon. Tar loge oia aro boute laṭi-soṭa, toluar loia ailo. Boṛo imam ar murobbi oḳole
         erare faṭaisoin. 48 Tanre zegie doraia dito, ou Ihudae tar logor erare age hikaia disil, “Ami gia zar
         galo hunga dimu, he-u hou zon. Tumra ere aṭok korio.” 49 Erlagi Ihudae shuza-shuzi Isar gese gia ḳoilo, “Huzur, assalamu alaikum.” Ḳoia he
         tanre hunga dilo. 50 Isae tare ḳoila, “Baire, zeta ḳorat aiso, ḳorilao.” Loge logeu tara aia Isare dorililo.51 Ou shomoe Isar logor eḳzone nizor toluar bar ḳoria fordan imamor gulamre sed marla,
         sedor loge tar ek kan ḳaṭia foṛigelo. 52 Teu Isae enre ḳoila, “Tumar toluar bego harailao. Toluardi zara ḳelae, toluaror toleu
         tarar zan zae. 53 Tumi ikan sinta ḳoro na ni, ami amar batuni bafor dorbaro aroz ḳorle, tain ḳoyeḳ azar
         firista faṭaita nae ni? 54 Oile ami ila ḳorle kitabor ḳota kila folibo? Kitabo zotota batail oise, ita to goṭbou.”55 Bade tain ota manshore ḳoila, “Kita ba, ami kunu sur-ḍaḳait ni, tumra deki laṭi-soṭa,
         toluar loia amare dorat aiso. Ami to forteḳ din Baetul-Mukaddoso boia talim ditam.
         Ou shomoe to tumra amare dorlae na. 56 Ashole ita hokkolta goṭer, zate asmani kitabo nobi oḳole zela bataisoin, ota fura
         oe.” Ou shomoe sahabi oḳole Isare toia bagi gela.Deshor fotua komiṭir samne Hozrot Isa57 Hozrot Isare doria hari ou manshe fordan imam Kaeafar gese loia gelo. Hono moulana
         ar murobbi oḳol ekkano dola oila. 58 Sahabi Fitor Isar ges tone duroi hori hori roia tan ḳore ḳore fordan imamor baṛir
         uṭanor ḳandat gela. Gia hesh-mesh kita oe, oḳan deḳar lagi uṭanor bitre hamaia, honor
         faradar oḳolor loge boila.59 Hozrot Isare ḳatol ḳorar lagi boṛo imam oḳole ar mozlisor hoḳol manshe Isar bifokke
         kunu nalish tukaila, 60 oile faila na. Mozliso Isar bifokke boute misa shakki dileo, tarar shakkir mil oilo
         na. Bade duizon manshe aia tan birudde misa shakki dia ḳoilo, 61 “Amra hunchi, he ḳoise, Allar kaba shorif, mani Baetul-Mukaddosre he bangilibo, ar
         tin dinor bitre hirbar banaibo.” 62 Teu fordan imam ubaia hoḳolor samne Isare zikaila, “Oba, tumi kunu mator zuaf ditae
         na ni? Ita manshe tumar befare kita shakki dira, hunrae ni?” 63 Oile tain kunu zuaf na dia nirai roila. Fordan imame tanre hirbar ḳoila, “Tumi zinda
         Allar ḳosom ḳaia ḳo sain, tumi kita Allar oada ḳora hou al-Mosi ni, tumiu Allar ḳas
         maear zon Ibnulla ni?” 64 Tain zuaf dila, “Afnarau to ḳoira. Oile ami ḳoiram, afnara deḳbane, ami Bin-Adom arshe-azimo
         Alla Rabbul Alaminor ḍainor toḳto boat asi. Aro deḳba, ami behesti megor kuṭit oia
         duniat aiar.”65 Ikan hunia-u fordan imame nizor finnor ḳafoṛ siṛia ḳoila, “He to shiriki ḳorlo, te
         ar kunu shakkir zorur ase ni? Afnara nizor ḳaneu to hunla, he shiriki ḳorlo. 66 Te oḳon afnara kita rae diba?” Tara ḳoila, “Ere to marilaoa dorḳar.” 67 Ou shomoe tara tan muko sef dilo, ar tanre soṛ-taboṛ marlo. Ḳeu ḳeu gushi maria ḳoilo,
         68 “Hoi al-Mosi, gaibi ḳo sain, tore ḳegie marlo?”Hozrot Fitore tinbar oshikar ḳorla69 Fitor uṭano boat asla, ou shomoe eḳ bandi beṭi tan ḳandat aia ḳoilo, “Galilor ou Isar
         loge to afneo asla.” 70 Oile Fitore hoḳolor samne oshikar ḳoria ḳoila, “Na go, tumi ita kita mato? Ita kuntau
         ami zani na.”71 Oḳan ḳoia Fitor geiṭor daro gelagi. Tanre dekia aroḳ bandi beṭie ḳoilo, “Ou beṭao
         to Nasarot gaur Isar loge asil.” 72 Oile Fitore hirbar ḳosom ḳori ḳoila, “Na, na, ami tare siniu na.”73 Ou shomoe tan ḳandat zera uba asil, tuṛa bade tara ḳoila, “Oba, tumio nichchoe erar
         logor, tumar mat-ḳotae-u to buza zar.” 74 Teu Fitore ḳoila, “Allar gozob foṛouk, ami ḳosom ḳaia ḳoiar, ami muṭeu tare sini na.”
         75 Oḳan ḳoiteu murgae bang dilailo. Bang hunteu Fitoror mono oigelo, Isae age ḳoisla,
         “Murgae bang dibar ageu tumi tinbar ḳoibae, tumi amare sino na.” Erlagi tain bare
         gia au au ḳori ḳandon dorla.

Hakim Filator samne Hozrot Isa271 Biane uṭia boṛo imam ar murobbi oḳole Hozrot Isare ḳatol ḳorar foramish ḳorla. 2 Tara tanre bandia Ruman hakim Filator gese loia gela.Ihudar moron3 Ze zone Hozrot Isare dushmonor ato dorai disil, hou Ihudae zebla deḳlo bisaro tanre
         dushi shaibosto ḳora oise, ou tar bitre kub duk hamailo. He boṛo imam ar murobbi oḳolor
         gese hou rufar tish ṭeḳa loia aia ḳoilo, 4 “Ami to eḳzon ni-oforadi manshore ḳatol ḳorar lagi dorai dia guna ḳorsi.” Ikan hunia
         tara ḳoila, “Teu amrar kita oilo? Ita to tumar befar.” 5 Ou shomoe Ihudae hou tish ṭeḳa Baetul-Mukaddoso iṭa mari falaia gelogi, gia nize nizeu
         fash lagia morigelo.6 Boṛo imam oḳole i ṭeḳa ato loia ḳoila, “Iguin to Baetul-Mukaddosor tohbilo raḳa ṭik
         nae, ḳaron ita oilo lour dam.” 7 Bade tara foramish ḳoria ou ṭeḳadi musafir manshor ḳobrostanor lagi ek kumaror ges
         taki zaga loila. 8 Erlagi ou zagare oḳono ‘lour zaga’ ḳoa oe. 9 Ita oae, Iaromia nobir mazdi zeta batail oisil, ota foligelo. Tain ḳoisla, “Tara ze
         tish ṭeḳa nilo, ikṭa oilo tan dam. Boni Israile tan ou dam shaibosto ḳorsil. 10 Allae amare zela hukum disoin, olau tara kumaror zaga loar lagi ṭeḳaguin dilo.”Hakim Filator adaloto Hozrot Isa11 Hozrot Isare Ruman fordan hakim Filator adaloto azir ḳora oilo. Hakime tanre zikaila,
         “Kita ba, tumi Ihudi oḳolor bashsha ni?” Tain ḳoila, “Ji-oe, afne ṭiku ḳoira.” 12 Boṛo imam ar murobbi oḳole tan name bout nalish dila. Oile Isae kunu zuaf dila na.
         13 Ou shomoe Filate zikaila, “Tumi kunu zuaf ditae na ni? Deḳrae ni, tara tumar birudde
         ḳoto nalish dira.” 14 Oile Isae itar ekkano zuaf na deoae Filat kub taijjub oigela.15 Deshor fordan hakimor niom asil, Azadi Idor shomoe manshor fosond mafik eḳzon azotire
         ḳalas dita. 16 Ou shomoe Isa-Barabba namor eḳ namḳora azoti zelo asil. 17 Hoḳol manush ekkano dola oar bade hakim Filate tarare zikaila, “Tumra kita ḳo? Ami
         ḳare saṛtam, Isa-Barabbare, na hou Isare, zare al-Mosi ḳoa oe?” 18 Filate zanta, boṛo imam oḳole ingsha ḳoria Hozrot Isare nia tan ato disoin. 19 Filat zebla hakimor ashono boat, ou shomoe tan bibie ḳobor faṭaia zanaila, “Ou ni-oforad
         manshore tumi kunta ḳorio na, tan befare ami aiz eḳṭa kuab dekia boṛo duk lagse.”20 Oile boṛo imam ar murobbi oḳole manshore uskaia dila, tara zanu Barabbar mukti sain
         ar Isare ḳatol ḳorar ḳota ḳoin. 21 Bade fordan hakim Filate onor manshore zikaila, “Ou duio zonor maze ami ḳare saṛtam?”
         Tara ḳoila, “Barabbare.” 22 Teu Filate tarare zikaila, “Te tumra zare al-Mosi ḳo, hou Isare kita ḳortam?” Tara
         hoḳole sillani lagailo, “Tare solibo gatia maro.” 23 Tain ḳoila, “Ḳene, he kita dush ḳorse?” Oile manshe aro zure zure misil lagailo, “Solibo
         deo, solibo deo.”24 Filate zebla deḳla, tain kunumonte-u Isare basaita farra na, borong gonḍogul aro baṛer,
         ou tain fani dia hoḳolor samne tan at doia ḳoila, “I manshor lour dayi ami nae, tumrau
         er zuaf dibae.” 25 Teu hoḳol manshe ḳoila, “Ṭik ase, amra ar amrar aolad oḳol i lour dayi oimu.” 26 Teu Filate tarare kushi ḳorta ḳori Barabbare ḳalas dilaila. Ar Isare besh ḳori sabuk
         maria, solibo deoar hukum dila. (Solib oilo laḳṛidi banail manshore loṭḳaia marar
         eḳ zinish.)Sifai oḳolor ṭaṭṭa-moshkora27 Bade Filator sifai oḳole Isare doria tarar kempor bitre loia gelo. Hono asta sifai
         dol dia tanre ber ḳori raḳlo. 28 Tara tan finnor ḳafoṛ-sufoṛ kulia, lal-baingoni rongor bashshai lebas findailo. 29 Ar gosa-ḳaṭa dia raz-mukuṭ banaia tan matat dilo. Tan ḍain ato dilo eḳṭa raz-laṭi.
         Tane ijjot deḳanir ban ḳoria tan samne aṭu gaṛia boia ḳoilo, “Ihudir bashsha, marhaba.”
         30 Ou shomoe tara tan ufre sef dilo ar ou laṭi dia bare bare tan matat marlo. 31 Ou laḳan ṭaṭṭa-moshkora ar bettomizi ḳorar bade tan finnor baingoni lebas kulia, tan
         nizor ḳafoṛ findailo. Tanre solibo nia ḳatol ḳorar lagi roana dilo.Solibor ufre Hozrot Isa32 Sifai dole Isare loia zaira, ou shomoe tara Kurini elaḳar Saimon namor eḳzon manshore
         deḳlo. Sifai oḳole zur ḳoria enedi hou solib boaia neoailo. 33 Tara Isare loia Golgata, mani ‘ḳollar saṛ’ namor zagat gelo. 34 Hono nia hari mura namor oshud furail anguror shorbot tan muko dilo, oile tain ita
         ḳaila na.35 Bade tara Isare nia ou solibo gatilo. Sifai oḳole tan ḳafoṛ-sufoṛ baṭia neoar lagi
         loṭari maria baiggo forikka ḳorlo. 36 Ar tara ono boia tanre fara dilo. 37 Solibo tan matar ufre oforad-namar maze leḳlo, “En nam Isa, Ihudir bashsha.”38 Duizon ḍaḳaitreo tan loge loṭḳail oilo, eḳzon ḍain galat, oinnozon bau galat. 39 Fotedi zera zaoat asil tara mata laṛaia Isare siṛaia ḳoilo, 40 “Oi mia, tumi bule Baetul-Mukaddos kaba gor bangia tin dinor maze hirbar banailibae!
         Te oḳon nizor zan basao na. Tumi bule Allar ḳas maear zon Ibnulla, te solib taki lamia
         ao na.”41 Boṛo imam, moulana ar murobbi oḳoleo tanre siṛaia ḳoila, 42 “He bule manshor zan basaito, oḳon to nizor zanu basaito farer na. Hirbar Boni Israilor
         bashshao bule he! Te oḳon farle solib taki lamia auk, teu amra-o ota dekia tar ufre
         iman anmu. 43 He to Allar ufre borosha ḳore. Oḳon Alla zudi tar ufre kushi taḳoin, te tare basaukka.
         He to dabi ḳorto, he Ibnulla, Alla Pakor ḳas maear zon.” 44 Tan ḍaine-baue ze dui ḍaḳaitre solibo loṭḳail oisil, tarao tanre ota ḳoia siṛailo.Hozrot Isa al-Mosir ufat45 Ou din duifor taki zuhoror bad forzonto tin gonṭa asta desh andair oigelo. 46 Ar Isae kub zure zure ḳoila, “Eloi, eloi, lama sabaktani?” Mani, “O amar Alla, amar
         Moula, tumi ḳene amar log saṛi dilae?” 47 Ou shomoe tan daro zara uba asil, tara ikan hunia ḳoila, “Huno, huno, he Hozrot Iliasre
         ḍaḳer.” 48 Tara eḳzone douṛaia gia ekkan tena ania ṭenga anguror shorbotor maze bizaia, eḳ laṭir
         matat bandia usa ḳori tanre ḳaite dilo. 49 Baki hoḳole ḳoilo, “Aichcha, deki na, Ilias nobi tare basanit ain ni.”50 Heshe Isae hirbar zure aoaz ḳoria aḳeri dom falaia inteḳal ḳorla. 51 Loge loge Baetul-Mukaddos mani kaba goror herem shorifor fordaḳan, ufre taki tol forzonto
         siṛia dui ṭukra oigelo. Ar boisalor loge boṛo boṛo fattor oḳol faṭigelo. 52 Bout ḳoeboror muk kuligelo, ar Allar maear ze bonda oḳol mara gesla, era bout zon
         zinda oia uṭla. 53 Tara ḳoebor taki baroia aila. Isa murda taki zinda oia harle, tara fobitro ṭauno gia
         hamaila, ar bout zonre deḳa dila. 54 Fordan sifair loge aro zeta sifai oḳole Isare fara deoat asla, tara ou boisal ar hoḳol
         halot dekia kub ḍoraia ḳoila, “Nichchoe, einu asla Allar ḳas maear zon, Ibnulla.”55 Galil zila taki zeta beṭinte Isar ḳezmot ḳorar lagi tan loge oia aisla, tarao duroi
         ubaia ita deḳla. 56 Erar maze asla Mogdilini Moriom, Iusi ar Iakubor ma Moriom, ar Zibudiar bou.Hozrot Isar rouza mubarok57 Ou din hainjabala Arimatia gaur Iusuf namor eḳzon doni manush hono aila. Tain Isar
         eḳ shagrid asla. 58 Tain hakim Filator gese aia, Hozrot Isar lash nita saila. Teu Filate tanre lash neoar
         izazot dila. 59 Iusufe Isar lash solib taki lamaia ḳafon findaila. 60 Tain faṛ ḳaṭia nizor lagi ze ḳoebor kudisla, ou ḳoeboror maze Isare dafon ḳorla. Bade
         boṛo eḳ fattor ṭelia ania ḳoeboror muko dia gelagi. 61 Oile Mogdilini Moriom ar aroḳ Moriom ou ḳoeboror daro boi roila.62 Bador din Zummabare boṛo imam ar Forishi oḳol aia hakim Filator gese ḳoila, 63 “Huzur, amrar mono ase, ou ṭoge zinda taḳte ḳoisil, he bule morar tin din bade hirbar
         zinda oia uṭbo. 64 Erlagi afne hukum deukka, ḳoeborṭa zanu tin din forzonto ḳoṛa fara dia raḳa oe. Arnae
         tar ummot oḳole tar lash suri ḳori nia manshore ḳoito fare, tain to zinda oigesoin.
         Taile age zeta ḳoia duka dise, oḳon aro beshi duka dibo.” 65 Filate ḳoila, “Tumra faradar oḳolre neo, nia zela faro, ola fara deoar bebosta ḳoro.”
         66 Ou tara gia ḳoeboror muko ze fattor asil, ou fattoror ufre sil-sappoṛ mari toila ar
         ḳoṛaḳoṛi fara deoar bebosta ḳorla.
         
            

         
      

   
      
         28
Hozrot Isa moutor bade zinda oila281 Zummabar shesh oia haftar foela din fozor oḳto, Mogdilini Moriom ar oinno Moriome
         Hozrot Isar ḳoebor deḳat gela. 2 Ou shomoe aḳtau boṛo eḳ boisal oilo ar asman taki Allar eḳ firista lamia aila. Aia
         tain ḳoeboror mukor fattorṭa horaia, er ufre boila. 3 Tan surot asil kub nurani ar finnor ḳafoṛ asil dola soḳsoḳa. 4 Tanre dekia faradar oḳole ḍoraia ḳafa dorla ar tara beush oia foṛi roila.5 Firistae ou beṭintore ḳoila, “Ḍoraio na go. Ami zani, solibo loṭḳaia zare ḳatol ḳora
         oise, tumra hou Isareu tukairae. 6 Oile tain to ino nae. Tain zela ḳoisla, olau zinda oia uṭi gesoin. Ao, tanre ze zagat
         hutaia raḳa oisil, oḳan aia deḳo. 7 Ar tumra zoldi zao, gia tan sahabi oḳolre ḳo, tain murda taki zinda oia tarar age
         oia Galilo zairagi. Honou tan loge tarar deḳa oibo. Huno, ami ageu tumrare ikan zanai
         dilam.” 8 Beṭinte zudio ḍoraisla, tebou tara kushir suṭe tan sahabi oḳolre i ḳobor zananir lagi
         douṛaia roana oila. 9 Ou shomoe aḳtau Hozrot Isa aia erare salam dila. Loge loge tara tan samne aia faot
         doria ḳodombusi ḳorla. 10 Isae tarare ḳoila, “Ḍoraio na go. Tumra gia amar baiainre ḳo, tara Galilo zaitagi.
         Hono tarar loge amar deḳa oibo.”11 Isar logor batchit shesh ḳoria tara zebla zairagi, ou shomoe hou faradaror ḳoezone
         ṭauno gia boṛo imam oḳolre ita hokkolta zanaila. 12 Teu boṛo imam ar murobbi oḳol ekkano dola oia foramish ḳorla, ou faradar sifai oḳolre
         bout ṭeḳa dibar lagi. 13 Tara sifai oḳolre ḳoila, “Tumra ḳoio, ‘Amra zebla gumo aslam, ou shomoe shagrid oḳole
         aia tan lash suri ḳori nisoingi.’ 14 Ikan zudi deshor fordan hakim sabe hunilain, te amra tanre buz dimu, tan at taki tumrare
         basaimu.” 15 Teu faradar oḳole ou ṭeḳa nila, ar tarare zela hikail oisil, ola ḳoila. Oḳon forzonto
         i misa ḳota Ihudi shomazo roṭail ase.Hozrot Isa al-Mosir aḳeri hukum16 Isae tan sahabi oḳolre Galilor ze faṛo zaoar ḳota ḳoisla, hou egaro zon sahabi ou
         faṛo aila. 17 Aia Isare dekia tara soizda ḳorla, ermaze ḳoezonor bitre shondoe asil. 18 Ou shomoe Isa tarar ḳandat aia ḳoila, “Behest ar duniar hokkol ḳemota amare deoa oise.
         19 Erlagi tumra gia tamam zatir manshore amar ummot banao. Behesti baba Alla Pak, tan
         ḳas maear zon Ibnulla, ar Pak Ruhur name manshore torikar gusol ḳorao. 20 Ami tumrare zeta hukum disi, ota amol ḳorar lagi tarare talim deo. Mono rakio, kiamotor
         ag forzonto shob shomoe ami tumrar loge loge asi.” Amin.

Hozrot Isae ḳelafoti faila (1:1–13)Hozrot Ehia (a:)-or toblig11 Alla Pakor ḳas maear zon Ibnulla Hozrot Isa al-Mosir Injil, mani kush-ḳobri boeanir
         shuru.2 Bout din age, Hozrot Ishaea nobir kitabo Alla Pake bataisoin,Huno, ami tumar ageamar fegamborre beziar,ein tumar fot sohi ḳorba.3 Morubumir maze zure zure eḳzone elan ḳorra,tumra malikor fot sohi ḳoro,tan solar rasta oḳol shida ḳoro.4 Ou aeat mafik Hozrot Ehia nobie morubumit gia toblig korta ar toubar gusol ḳoraita.
         Tain elan ḳorta, gunar mafir lagi touba ḳoro, torikabondi lo. 5 Teu asta Ehudia zila ar Zeruzalem ṭaunor hoḳol manush baroia Ehiar gese aia, zarzir
         gunar lagi touba ḳorla, ar Ehiae tarare Zordan gangor fanit toubar gusol ḳoraita.6 Ehia nobie uṭor rumor ḳafoṛ findita ar ḳomoro samṛar belṭ bandita. Tain faṛia mou
         ar foṛing ḳaita. 7 Tain manshore ḳoita, “Amar bade aro eḳzone toshrif anra, ein ama toneo himmotala.
         Unda oia tan faor zutar fita kular laḳo ami nae. 8 Ami tumrare fanidi toubar gusol ḳorailam, oile tain tumrare Pak Ruhu dia gusol ḳoraiba.”Hozrot Isar pak gusol ar forikka9 Ou shomoe Hozrot Isa Galil zilar Nasarot gau tone Ehiar gese aia, Zordan gango torikabondi
         loila. 10 Ar fanit buṛ dia uṭteu Isae loge loge deḳla asman dui bag oigese, Allar ruh faror
         surot doria tan ufre lamia aira. 11 Ou shomoe asman tone aoaz oilo, “O fut, tumiu amar ḳas maear zon, tumar ufre ami kub
         kushi.”12 Erbadeu Allai Pak Ruhur tagide tanre morubumit beza oilo. 13 Ou morubumit shoetane sallish din dori Isare lalos deḳaia guna ḳoraito sailo. Hino
         zongli zanuaror loge tain roila ar Allar firista oḳole tan ḳezmot ḳorta.Galil zilat Hozrot Isar muzeza ar toblig (1:14–7:23)Hozrot Isar foela toblig kam14 Hozrot Ehia zelḳanat bondi oar bade Isa Galil zilat aia Allar batail ou kush-ḳobri
         toblig korla, 15 “Shomoe fura oigese, Allar bashshai nozdik aichche. Afnara touba ḳoroukka ar ou kush-ḳobrir
         ufre iman anoukka.”16 Bade tain Galil aoror faredi aṭia zaira, ou shomoe deḳla, Saimon ar tan bai Andriase
         aoro zal baira. Era to maimol asla. 17 Isae erare ḳoila, “Amar loge ao, ami tumrare manush dorar zalua banaimu.” 18 Loge loge era zalor log saṛia Isar loge log dorla. 19 On tone tuṛa age gia tain deḳla, Iakub ar Hannan duio baie nao-o boia zal zuit-zait
         ḳorra, erar bafor nam Zibudia. 20 Isae erare dekiau ḍaḳ dila, ḍaḳ hunia erao nizor baf Zibudiare ḳamlaintor loge nao-o
         toia Isar log dorla.Zinor asorala beṭare shifa ḳora21 Bade era hoḳole milia Kofornaum ṭauno gela, ar Ihudir Zummabare tarar mosido hamaia
         Isae talim dila. Hozrot Musar reoaz mafik Ihudir Zummabar oilo Shukrobar shuruz ḍuba
         taki Shonibaror shuruz ḍuba forzonto. I din kunuzat ḳam ḳora haram. 22 Tan talim hunia manush taijjub bonigela, tain to tarar alim-ulamar laḳan boean ḳorra
         na, tain ḳemota-ala manshor laḳan talim dira.23 Ou shomoe zinor asorala eḳ beṭao ou mosidor bitre asil. 24 He sillaia ḳoilo, “O Nasarotor Isa, amrar loge afnar kunu zae-zorur ase ni? Afne kita
         amrare binash ḳorat aisoin ni? Ami to afnare sini, afneu Allar hou pak zon.” 25 Ikan hunia Isae tare damki dila, “Chup, oḳonu ere saṛia za.” 26 Ou hi zine beṭare murani maria zure sik dia saṛia gelogi. 27 Ita dekia hoḳole taijjub oia eḳe-oinne ḳoilo, “Deḳrae ni! Asanok karbar! Ita kun zator
         noea talim? Tan ḳemota ḳaṭaia zinnatre hukum dein, ar tarao mane.” 28 Erdae Isar nam asta Galil zilar sairobae kub zoldi uṛi gelo.Saimonor hoṛir baṛit Hozrot Isa29 Mosid taki baroia tain tain Iakub ar Hannanor loge oia Saimon ar Andriasor baṛit gela.
         30 Saimonor hoṛir kub taf oisil, tain bisnat foṛono asla. Isae toshrif anteu tanre bemarir
         ḳota zanail oilo. 31 Bemar hunia tain ou beṭir ato dori tulla, ar loge loge tafe saṛi dilo, beṭi uṭia gia
         erar memandari ḳorat lagla.32 Ou zummar din sheshe hainjabala, shuruz ḍubar bade manshe hoḳol bemarire ar zinor
         asorala manshore Isar gese loia ailo. 33 Asta ṭaunor manush aia ou baṛir uṭano dola oigelo. 34 Teu Isae nanan nomunar bout bemarir shifa ḳorla ar boutor log tone zinnat saṛaila.
         Oile zinnate tan forisoe zanai diba ḳori, tain itare kunu mat-matar shuzug dila na.Galil zilat toblig35 Bade fotabala uṭia tain nirai zagat gia dua ḳorat boila. 36 Teu Saimon ar tan logor hoḳole Isare tallash ḳorat baroila. 37 Baroia tanre faia ḳoila, “Huzur, hokkol manshe afnar tallash ḳorer.” 38 Isae ḳoila, “Ao, amra ou ḳanda-ḳasar gauainto gia toblig kori. Erlagiu to ami aisi.”
         39 Bade tain hara Galil zilar mosidainto gia toblig korla ar zinnat saṛaila.Fosa-kushṭo bemarire shifa ḳora40 Eḳdin eḳ fosa-kushṭo bemarie Hozrot Isar ḳandat aia tan faot foṛia minot ḳoria ḳoilo,
         “Huzur, afnar morzi oile amare shifa ḳoria pak-saf ḳoroukka.” 41 Beṭar bae tan kub doya hamailo. Tain nizor at baṛaia tare soia ḳoila, “Oe ami sairam,
         tumi pak-saf o.” 42 Ḳoar loge loge tar bemar bala oia he pak-saf oigelo. 43 Isae ou shomoe-u tare bidae dila ar doṛaia ḳoila, 44 “Huno, ita ḳobor ḳeurore hunaio na. Ḳali imam sabor gese gia deḳao ar pak-saf oar
         lagi Hozrot Musar kitabor hukum mafik, kurbani adae ḳoro. Teu shomazeo zanilibo, tumi
         bala oigeso.”45 Oile he bare giau ita hokkol bae roṭai dilo. Erdae Isa ar kula-mela kunu gaut zaita
         farla na. Tain bara nirai zagat gia roa laglo, ono-o sairobae tone manush tan gese
         aila.

Ordong bemarire shifa ḳora21 Ḳoedin bade Hozrot Isa hirbar Kofornaum ṭauno firia aile manshe hunilila tain goro
         asoin. 2 Teu oto manush ino zoma oila, goro to duror ḳota, goror bareo ar zaga roilo na. Tain
         era hoḳolor gese Allar kalam toblig korat asla.3 Ou shomoe sairzon manshe eḳzon ordong bemarire boia loia Isar gese ailo, erar loge
         aro manush asla. 4 Oile biṛor lagi tare Isar gese loia zaita farla na. Erdae tain ze zagat boat asla,
         ṭik tar uforor sal fuṛ ḳoria folo shudda ou bemarire lamat lamai dilo. 5 Tarar imanor bol dekia tain ou ordong bemarire ḳoila, “Baba, tumar tamam guna maf
         ḳori dilailam.”6 Oile hikano ḳoezon moulana boat asla. Tain tain mone mone ḳoila, 7 “I manshe ilaḳan mater ḳene? He to shiriki ḳorer. Eḳmatro Alla saṛa ar ḳe guna maf
         ḳorto fare?”8 Tanre loia moulana oḳole ze olaḳan sinta ḳorra, Isae tan gaibi bole ikan buzilila,
         buzia erare ḳoila, “Afnara ḳene mone mone ila sinta ḳorra? 9 I ordong bemarire kunḳan ḳoa amar lagi shuza, tumar guna maf ḳora oilo, na, uṭo tumar
         folo loia aṭia zaogi? 10 Te oḳon afnara forman deḳoukka, i duniat guna maf ḳorar ḳemota ami Bin-Adomor ase,”
         oḳan ḳoiau tain bemari beṭare ḳoila, 11 “Ami tumare ḳoiar, uṭo, tumar folo loia tumar baṛit zao.”12 Teu loge loge ou bemari beṭa uṭia tar folo loia hoḳolor samneu baroia gelo. Ikan dekia
         hoḳole taijjub oia ḳoila, “Subohan Alla, zindegie kunudin ilaḳan ḳam deḳsi na.”Hozrot Isa gunagaror ḳanḍari13 Bade Hozrot Isa hirbar baroia Galil aoror daro gela, teu hokkol manush tan ḳandat
         ailo, tain tarare talim deoat lagla. 14 Talim dia fotedi zaite zaite deḳla, Alfir fua Lebi ḳazna tular ofiso boi roisoin.
         Dekia tanre ḳoila, “Ao amar ummot o.” Teu Lebi uṭia Isar loge loge gela.15 Bade tain Lebir baṛit gia ḳaoat boila. Bout ḳazna tulra ar gunagar manusho Isa ar
         tan ummot oḳolor loge ḳanit asla. Ou shomoe bout manush tan ḳore ḳore gurat asil.
         16 Oile tain gunagar oḳolor loge boia ḳani ḳaira dekia Forishi mozobor moulana oḳole
         tan ummot oḳolre ḳoila, “Ein gushkur ḳazna tulra ar ḳobis oḳolor loge ḳaoa-daoa ḳoroin
         ḳene?”17 Ikan hunia Isae ou moulana oḳolre ḳoila, “Bala manshor ḳobiraz lage na, oile bemarir
         to lage. Ami forezgaror gese aisi na, gunagar oḳolreu daot ditam aisi.”Furan talim taki Hozrot Isar noea talim bala18 Eḳbar Hozrot Ehiar ummot ar Forishi oḳol ruza asla, ita dekia kisu manshe Isar gese
         aia ḳoila, “Ehia nobir ummot ar Forishi oḳole ruza raḳoin, oile afnar ummot oḳole
         ruza raḳoin na ḳene?”19 Isae tarare ḳoila, “Nosha loge taḳte kita boirati oḳole ruza raḳto fare ni? Na, ḳeu
         ruza roe na, zotodin nosha loge taḳoin, oto din tara ruza raḳto fare na. 20 Oile ola oḳt aibo, zebla noshare tarar ges tone horail oizibo, ou shomoe tara ruza
         raḳba. 21 Furan ḳafoṛor maze ḳeu noea ḳafoṛ zuṛa dey na. Zuṛa dile ou ḳafoṛ doia harle kus oia
         siṛia i fuṛ aro boṛo oizae. 22 Furan samṛar tolit ḳeu taza anguror rosh bore na. Borle ou taza roshor fafe toli faṭia
         rosh ar toli duiota borbad oe. Taza rosh noea tolit toite oe.”Zummabaror befare noea talim23 Eḳ Zummabare Hozrot Isa ḳetor ailedi aṭia zaoat asla. Aṭi aṭi tan ummot oḳole danor
         soṛa siṛat lagla. 24 Ita dekia Forishi dole Isare ḳoila, “Amrar Musa nobir shoriot mafik to Zummabare kunuzat
         ḳam ḳora zaiz nae, te tara i danor soṛa siṛira kitar lagi?”25 Isae zuaf dila, “Daud nobi ar tan logor hoḳole eḳbar feṭor buke zeta ḳorsla, ita kita
         tumitain kunu shomoe foṛso na ni? 26 Tain to fordan imam Abiatoror amolo Allar goro hamaia, ze fobitro ruṭi imam sab bade
         ar ḳeu ḳaoa zaiz nae, ou ruṭi ḳaisla ar tan logor manshoreo disla.” 27 Isae tarare aro ḳoila, “Zummabaror balair lagi to manshore banail oise na, oile manshor
         balair lagiu Zummabar banail oise. 28 Huno, Zummabaror tamam eḳtiar ami Bin-Adomor ato ase.”

At hukna bemarir shifa31 Hozrot Isa hirbar mosido gia hamaila, hono ola eḳ beṭa asil, tar eḳ at bemare hukai
         gese. 2 Tain Zummabare ou beṭare bala ḳoroin ki na deḳar lagi Forishi mozobor ḳoezon manshe
         tan bae kub kial raḳla, tara saila tan kunu kut bar ḳoria fando falaita. 3 Isae ou hukna at-ala beṭare ḳoila, “Oba, hoḳolor samne aia ubao sain.” 4 Beṭa aia harle tain hoḳol manshore zikaila, “Sab oḳol, Zummabare kita ḳora zorur,
         nek kam, na bod ḳam? Zanor hefazot ḳora, na zane mara?” Ikan hunia tara muk bond ḳori
         boiroila. 5 Tarar monor i fashan halot dekia, Isar dilo kub duk hamailo. Tain tarar bae saia gusa
         ḳori hou bemari beṭare ḳoila, “Tumar atḳan baṛao.” He tar at baṛaiteu agor laḳan fura
         bala oigelo. 6 Ikan dekiau Forishi oḳol loge loge baroigela, gia Raza Herudor manshor loge milia
         Isare ḳatol ḳorar foramish ḳorla.7-8 Bade Isae tan shagrid oḳolre loia aoror faro gelagi, hono-o bout manush tan ḳore ḳore
         gela. Tan nanan muzeza ar keramotir ḳobor faia, Ehudia zila, Galil, Zeruzalem, Idum,
         Zordan gangor hofar, Shur ar Sidon elaḳa taki ou manush oḳol aisla. 9 Manshor biṛ dekia tain shagrid oḳolre ḳoila, “Tumra amar lagi ekkan nao zuit ḳoro,
         arnae manshe ṭela-dakka ḳaia amar ufre aia foṛiziba.” 10 Tain bout bemarire shifa ḳorae bemari manshe tane soita ḳori ṭelia dakkaia aia tan
         ufre foṛizita. 11 Ar zin-but oḳole tane deḳleu tan samne maṭit foṛia soizda ḳoria sillaia ḳoito, “Afneu
         Allar ḳas maear zon Ibnulla.” 12 Oile Isae tarare kub ḳoṛaḳoṛi hukum dita, “Ḳobordar! Tumra amar forisoe zair ḳorio
         na.”Barozon sahabi fosond ḳora13 Bade Hozrot Isa faṛor ufre gelagi, gia tan fosond ḳora kisu shagridre tan ḳandat ḍaḳaia
         nila. 14-15 Era aia harle erar maz tone barozonre tain alog korla, era zanu tan loge loge roin,
         ar zin-but saṛanir ḳemota dia erare toblig kamo bezita faroin. Ou barozon oila tan
         sahabi. 16 Tain Saimonor noea nam raḳla Fitor. 17 Zibudiar dui fua Iakub ar Hannan, tain erar noea nam dila Bunergosh, mani megor ḍaḳor
         fua. 18 Andrias, Filif, Bortolmoe, Moti, Tumas, Alfir fua Iakub, Toddey, muktizudda Saimon,
         19 ar Ihuda Iskariat, ou Ihudae bade beimani ḳoria Isare dushmonor ato doraia disil.Hozrot Isa ar zinor bashsha20 Hozrot Isa eḳ baṛit gela. Ono aiao oto beshi manshe biṛ bandila, biṛor lagi Isae ar
         sahabi oḳoleo ḳana ḳaita farla na. 21 Tan bai-biradore i ḳobor hunia tanre on taki bar ḳori neoat aila, era ḳoila, “Tar
         to mata ḳaraf oigese.” 22 Zeruzalem taki ḳoezon moulana aisla, tara ḳoila, “Zinor bashsha Bel-Sobule tare asor
         ḳorse. Ou Bel-Sobulor bole he zin-but saṛae.” 23 Ikan hunia Isae ou moulana oḳolre daro anaia kichcha dia ḳoila, “Shoetane kila shoetanre
         ḳedae? 24 Kunu deshor bitre doladoli lagi gele i desh to ar ṭike na. 25 Oula kunu foribaror mazeo zebla doladoli lagi zae, ou foribaro ar ṭike na. 26 Te shoetaneo zudi nizor maze doladoli lagai dey, he-o to ṭikto nae, binash oizibo.
         27 Ashol hasa ḳota oilo, kunu ḍaḳait ḍaḳatit aia foela ou baṛir bolala mul girostre na
         bandile, he luṭ-toraz ḳorto farto nae. Oile tare bandia harle luṭ-toraz ḳorto farbo.
         28 Hunoukka, ami hasa ḳota ḳoiram, manshor tamam nomunar guna ar kufurir mafi ase, 29 oile Pak Ruhur befare kufuri ḳorle, kunumonte-u i gunar mafi milto nae. I guna ruz
         hashor forzonto zari roibo.” 30 Isar ufre zine asor ḳorse, moulana oḳole ou ḳota ḳoae tain tarare oula zuaf dila.Hozrot Isar afon manush ḳe?31 Ou shomoe Hozrot Isar ma ar baiain aia bare tone tan gese ḳobor faṭaila. 32 Oile sairo galabae manshor biṛ lagail asil, manshe tanre ḳoila, “Huzur, afnar amma
         ar baiain aia bare afnar tallash ḳorra.” 33 Tain ḳoila, “Amar ma ar baiain ḳe?” 34 Ḳoia tain sairo galar manshor bae saia ḳoila, “Huno, erau to amar ma ar baiain. 35 Zera Allar morzi zugaia soloin, tarau to amar ma, ar bai-boin.”

Allar bashshait fol dorar nanan nomuna41 Hozrot Isa hirbar Galil aoror faro aia manshore talim dita lagla. Tan sairo galabae
         bout manshe biṛ bandilla, erdae tain eḳ naot uṭia boila, ar manshe faro tone tan boean
         hunla. 2 Tain kichcha hunai hunai manshore talim deoat asla, ermaze tain ḳoila, 3 “Doroukka, eḳ giroste zala bain ḳorat gelo. 4 Gia bain ḳorar shomoe kisu zala fotor ḳandat foṛlo, ar fakinte aia ita ḳaililo. 5 Kisu zala fattorala maṭit foṛlo, itar tole beshi maṭi asil na, erdae toledi bol na
         ḳoria-u zoldi ḳori fuṭigelo. 6 Bade shuruz uṭia harle zoir ḳaililo, ar tolor zoṛe rosh na faoae hukaia morigelo.
         7 Kisu zala zonglar maze foṛlo, teu zongla boṛo oia itare zatia dorlo, erdae kunu soṛa
         saṛlo na. 8 Oile kisu zala bala zomino foṛlo, itae ali baroia boṛo oia soṛa saṛlo, kunu soṛae
         tish, kunu soṛae shaiṭ, kunu soṛae eksho gun beshi dan dorlo.” 9 Heshe Isae ḳoila, “Hunar lak kan zar ase, he hunouk.”10 Bade biṛ ḳomia harle tan logor manshe ar barozon sahabie tanre zikaila, “Huzur, i
         kichchar mul mani kita?” 11 Isae zuaf dila, “Allar bashshair gufon rohoisho zanar shuzug tumrare deoa oise, oile
         baira manshor gese kichchar mazdi ḳoa oise. 12 Er ḳaron oilo, Allar kalamor ou aeat folite oibo,Tara saia taḳleo kuntau deḳto nae,hunleo kunta buzto nae.Kizanu tara zudi Allar bae firizain,ar mafi failain.”13 Bade Isae tarare ḳoila, “Tumra ou kichchar maniḳano buzlae na ni? Te baki kichchar
         mani kila buzbae? 14 Huno, giroste ze zala bain ḳorer, i zala oilogi Allar kalam. 15 Fotor ḳandat foṛa zala dia tarar befare buzail oise, zera i kalam hune, oile loge
         loge Iblis aia tarar dil taki i kalamre ḳaṛia neygi. 16 Fattoror ufre foṛa zaladi buzail oise, zera i kalam hune ar kub kushi oia loge loge
         ḳobul ḳorilae, 17 oile tarar dilo balamonte hamae na ḳoria, ita ḳali tuṛa ḳoedin ḳaim roe, bade i kalamor
         lagi kunu zulum-mosibot azir oile tara fislai zae. 18 Zonglar maze foṛa zalar mani oilo, zera i kalam hune, 19 oile zogotor sinta-babna, don-samanar maea ar duniabi lalose i kalamre zatia dorilae,
         erdae kalame kunu amol ḳore na. 20 Ar bala zomino foṛa zalar mani oilo, zera i kalam hune, ḳobul ḳore ar bala fol dore,
         ḳeu tish, ḳeu shaiṭ, ḳeu eksho gun fol dore.”21 Isae aro ḳoila, “Kunu manshe lem zalaia ṭukrir tole ba sokir tole toe ni? Lem zalaia
         gasar ufre toin na ni? 22 Te ila lukail kuntau nai, zeta baroito nae. Ar ila kunu batuni befaro nai, zeta zair
         oito nae. 23 Hunar lak kan zar ase, he hunouk.” 24 Bade tain ḳoila, “Tumra kial ḳoria huno, tumra zela mafia deo, tumrar lagi oula mafa
         oibo. Dorilao, tumrar lagi aro besh ḳori mafa oibo. 25 Zar ase tare aro deoa oibo, oile zar nai, tar zeta ase eota neoa oizibo.”26 Tain aroḳbar ḳoila, “Huno, Allar bashshai oilo ou laḳan. Dorilao, eḳ giroste tar zomino
         zala bain ḳorlo. 27 Bade he rait oile gumailo ar dinor bala gura-guri ḳorlo. Oile zala fuṭia ḳemne gas
         oilo, he to kunta zane na. 28 Zomine nize nizeu ita folailo, foela sera, bade soṛa ar soṛar maze fusṭo dan dorlo.
         29 Dan fakia harle he buzilae daoar shomoe oigese, teu ḳasi lagaia dae.”Ḍenga bisir kichcha30 Hozrot Isae ḳoila, “Allar bashshaire amra kitar loge tulona ḳortam? Kitadi buzaitam?
         31 Aichcha, mone ḳoro Allar bashshai oilo egu ḍenga bisir laḳan. I bisi bain ḳorar bala
         deḳa zae, hoḳol zator bisi tone iṭa huru-muru. 32 Oile bain ḳorar bade iṭa hokkol zator hag toneo boṛo boṛo fata ar gas oe. Ar muṭa
         muṭa ḍal baroe, i ḍalor saeat fakinte aia ashroe loin.”33 Ou laḳan bout nomunar kichcha ḳoita, ar ze zela buzto fare, tar buz mafik tare Allar
         kalam hunaita. 34 Kichcha saṛa tarare kunu talim dita na. Oile ḳali sahabi oḳol zebla tan loge roita,
         ou shomoe tain hoḳol bed bangia buzaita.Aoror tufan bond ḳora35 Ou din hainjabala Hozrot Isae tan sahabi oḳolre ḳoila, “Ao, amra aoror hofaro zaitam.”
         36 Teu sahabi oḳole manshor ges taki bidae loia, Isa ze nao-o boat asla ou nao-o uṭia
         roana dilaila, erloge aro naoaino asil. 37 Nao soler, ou shomoe aḳtau kub boṛo eḳ tufan ailo, tufanor dae afalor fani hamaia
         nao buṛizibar dosha. 38 Isa naor ḳor galat eḳ balisho hitan dia gumo asla. Sahabi oḳole tanre hozag koria
         ḳoila, “Huzur, afne kial ḳorra na ni, amra to morizaiar.” 39 Tain uṭia tufanre domoḳ dila ar aorore ḳoila, “Dom lo, tir o.” Ḳoar loge loge tufan
         bond oigelo, ar hokkolta tir oilo. 40 Bade tain sahabi oḳolre ḳoila, “Tumra oto ḍoraluk kene? Tumra oḳono iman ancho na
         ni?” 41 Ita dekia sahabi oḳole kub ḍoraila, ar eḳe-oinne ḳoila, “Ein ashole ḳe? Fanie ar batasheo
         deki tan hukum mane.”

Butor falre ḳedai deoa51 Hozrot Isae tan sahabi oḳolre loia Galil aor faṛi dia Zerasini oḳolor desho aila.
         2 Tain nao taki lamteu bute dora eḳ beṭa, ḳobrostan taki baroia tan samne ailo. 3 He ḳoeboror maze roito, kunu manshe luar zinjurdi bandiao tare aṭḳaita farta na. 4 Tar at-fao bout bar zinjurdi bandileo he ita siṛia, faor beṛio bangilito. Tare ḳeu
         shamlaita farta na. 5 He faṛor ṭillae ṭillae, ḳoebore ḳoebore hara din-rait gurto ar sillaito, fattor dia
         tar nizor shorilo marto.6 Isare he duroi taki dekiau douṛaia aia tan faot foṛia soizda ḳorlo, 7 ar sillaia ḳoilo, “O Isa, Allatalar ḳas maear zon Ibnulla, afne ḳene amar gese aisoin?
         Ami Allar ḳosom ḳaia ḳoiar, afne amare satain na zanu.” 8 Isae age ou butre ḳoisla, “Tui ou beṭare saṛia baroia za,” erdae he Isare ou minoti
         ḳorlo. 9 Tain ou butre zikaila, “Tor nam kita?” He ḳoilo, “Amar nam fouz, ḳaron amra bout zon
         asi.” 10 Oḳan ḳoia he Isar gese bare bare minot ḳori ḳoilo, “Afne amrare i elaḳa taki ḳedain
         na zanu.”11 Ou shomoe hono faṛor galat boṛo eḳ shuoror fale ḳaoat asil. 12 Butor fale Isare minot ḳori ḳoilo, “Huzur, amrare ou shuoror falor maze faṭai deukka,
         amra gia otar bitre hamai.” 13 Isae izazot dia harle tara gia ou shuoror falor maze hamaigelo. Teu shuoror fale faṛor
         ṭillar feṭedi kub zure douṛaia gia aoror maze buṛia morla. I falo onuman dui azar
         shuor asil. 14 Ita dekia shuoror raḳal oḳole douṛaia gia gaut ar ḳanda-ḳasar hoḳolre ḳobor zanaila.
         Ḳobor hunia manshe ita deḳat aila. 15 Tara Isar ḳandat aia deḳla, butor fouze ze beṭare dorsil, i beṭa bala oia ḳafoṛ-sufoṛ
         findia boiroise. Ita dekia tarar mono ḍor hamaigelo. 16 Teu zera ou goṭona deḳsil, tara hou bute dora beṭar ḳota ar shuoror goṭona erare zanailo.
         17 Erdae manshe Hozrot Isare minot ḳori ḳoila, “Meherbani ḳori amrar elaḳa taki toshrif
         neukkagi.”18 Tain zebla naot uṭizira, ou shomoe bute dora beṭao tan loge oia zaito ḳori minot lagailo.
         19 Oile Isae tare oḳan ḳoia bidae ḳori dila, “Tumi tumar baṛit zao, gia baṛir manshore
         deḳao, Mabude tumare ḳoto meherbani ar boṛo taijjubi ḳam ḳorsoin.” 20 Tan ḳota hunia beṭa gelogi ar asta Dikafoli elaḳar manshore ḳoilo, Isae tar lagi ḳoto
         boṛo ḳam ḳorsoin. Ikan hunia tarao taijjub oigela.Mora fuṛire zinda ḳora21 Hozrot Isa naot ḳoria hirbar aoror hofaro gia harle, sairobae tone manshe aia ou aoror
         farou biṛ lagai dila. 22 Ou shomoe mosid komiṭir Zaeir namor eḳ neta aia Isare dekia tan faot foṛia, 23 kub minot ḳori ḳoila, “Huzur, amar fuṛigu morar foti oigese. Afne toshrif ania amar
         fuṛigure atai dileu tai bala oizibo.”24 Teu tain ou netar baṛit roana dilaila. Tan sairo galabae biṛ bandia ṭela-ṭeli ḳoria
         aro bout manush tan loge oia zaira. 25 Ou biṛor maze eḳzon beṭi manush asla, baro boros dori tan beṭiara bemaror lou zaito.
         26 Bout ḍaktor ḳobiraz deḳaia ḳoshṭo ḳori niom-ḳanun mania, hoḳol ṭeḳa-foesha kuaiao
         kunu faeda oise na. Dine dine bemar aro baṛise. 27 Isar befare hunia beṭie ou biṛor maze ṭik tan ḳoredi aia, tan finnor saddor ḳanor
         ek kunat soilo. 28 Tai ekin ḳorsil zen, Isar finnor kunu ḳafoṛor maze soite farleu bemar shifa oizibo.
         29 Hasau, Isar saddoror kunat soiteu, beṭir lou zaoa ekkere ḳomigelo. Beṭie nizor shorilor
         halot buzililo, bemar ḳomigese. 30 Isaeo ṭer faila, tan shoril mubarok taki bol baroise. Ou tain biṛor maze sairobae
         saia zikaila, “Amar ḳafoṛo ḳe soilo?”31 Tan shagrid oḳole ḳoila, “Huzur, afne to deḳra, manshe kila sairobae ṭela-ṭeli ḳorra,
         te ar ḳene zikaira, ḳe afnare soilo?” 32 Oile Isae sairobae soukdi tallashit roila, ḳe tane soilo. 33 Teu bemar shifa oa beṭie nizor halot buzia ḍoraia ḳafi ḳafi tan samne aia faot foṛlo,
         ar hoḳolta kulia ḳoilo. 34 Isae beṭire ḳoila, “Mai go, tumar imane tumi baslae. Oḳon shantie baṛit zao, ar i
         bemar taki hefazot ro.”35 Tain ota mato roisoin, ou shomoe mosidor hou netar baṛi taki ḳobria aia netare ḳoilo,
         “Sab, afnar fuṛi to ar nai, dunia saṛia gesoingi. Te huzurre ar toklif dibar ḳam nai.”
         36 Oile ikan hunia Isae hou netare ḳoila, “Ḍoraiba na, ḳali ekin ḳoroukka.” 37 Ḳoia tan sahabi Fitor, Iakub, ar Iakubor bai Hannan, ḳali ou tinzon bade ar ḳeurore
         tan loge nila na. 38 Erare loia tain hou netar baṛit aia deḳla, manshe ḳanda-ḳaṭi, bilaf ar mattom ḳorra.
         39 Tain bitre gia manshore ḳoila, “Tumra i ḳanda-ḳaṭi ar mattom ḳorrae ḳene? I fuṛi to
         morse na, ḳali gumaise.” 40 Ikan hunia manshe tanre siṛaila. Teu tain murdar kuṭa taki hoḳolre bar ḳori dia, ḳali
         fuṛir ma-baf ar sahabi oḳolre loia kuṭat hamaila. 41 Tain fuṛir ato doria ḳoila, “Ṭalita kum,” mani, “O fuṛi, tumare ḳoiar, uṭo.” 42 Hasau, murda fuṛi loge loge uṭia aṭa dorlo, fuṛir boeosh asil baro bosor. Ita dekia
         era asanok taijjub oigela. 43 Isae erare hukum dila, ita ḳeurore hunaio na. Ar ou fuṛire oḳon ḳaibar kunta deo.

Nizor gau Nasaroto Hozrot Isar oshomman61 Hozrot Isa hon tone nizor gau Nasaroto toshrif anla. Tan sahabi oḳolo loge asla. 2 Zummabare tain mosido gia talim dila. Bout manshe tan talim hunla, hunia taijjub oia
         ḳoila, “I beṭae ita talim kuai taki failo? He ḳemne ita ilim hasil ḳorse, ar zeta
         muzeza oḳol deḳar, itar bed kita? 3 E to hou Moriomor fua ḳaṭ-mestoir nae ni? He Iakub, Iusi, Ehuda ar Saimonor bai nae
         ni? Tar bonin to amrar gautu roira.” Isar befar loia manshor dilor maze bitishna deḳa
         dilo.4 Teu Isae tarare ḳoila, “Zekunu nobiu nizor gau, nizor desh, nizor baṛi, ḳesh-kuṭumor
         bairaḳano ijjot fain.” 5 Bade tain ḳoezon bemarire atai dia bemar shifa ḳorla. Oile hino ar kunu muzeza zair
         ḳorar ufae oilo na. 6 Manshe tan ufre iman na anae tain kub taijjub oigela. Bade tain gaue gaue sairobae
         sofor ḳoria manshore talim dila.Sahabi oḳolre tobligo faṭani7 Isae tan barozon sahabire nizor daro ania, zin-butor ufre ḳemota dia, duizon duizon
         ḳori toblig kamo faṭaila. 8 Soforor shomoe ḳali ator laṭi saṛa ar kuntau erare loge nite dila na. Ḳani-kuraki,
         beg ba ḳomoror tolit bandia kunu foesha-ḳoṛi niteo na ḳorla. 9 Tain ḳoila, “Faot zuta finditae farbae, oile finnor ek kafoṛ bade ar kunu ḳafoṛ-sufoṛ
         nio na.” 10 Ar hukum dila, “Tumra gia foela ze baṛit hamaibae, i gau saṛia zaoar ag forzonto ou
         baṛitu roio. 11 Kunu zagar manshe zudi tumrare ḳobul na ḳore, ar tumrar boean na hune, te hon taki
         baronir bala tumrar faor duil zaṛia falaio, ou duil tarar naformanir shakki roibo.”
         12 Teu sahabi oḳole gia toblig korla, manshore tagid dila touba ḳorar lagi. 13 Era bout but saṛaila, ar bout bemari manshor matat tel maḳaia bemarre shifa ḳorla.Hozrot Ehia (a:)-re ḳatol ḳora14 Hozrot Isar shunam sairobae roṭi zaoae Raza Herudor ḳano-o gia azilo. Kunu kunu manshe
         ḳoila, tain oila Ehia nobi, ein hirbar zinda oia uṭia aisoin ḳoriu ou keramoti deḳaira.
         15 Ḳeu ḳoilo, ein oila Hozrot Ilias nobi. Ar ḳeu ḳeu ḳoilo, ein furana zomanar kunu nobir
         laḳan noea eḳ nobi. 16 Ita hunia Herude ḳoilo, “Ein to hou Ehia, zen ḳolla ami ḳaṭaislam. Tain hirbar zinda
         oia uṭsoin.”17-18 Er age Herude tar babi Herudiar mon zuganir lagi, Ehia nobire aṭok koraia zelo harai
         toisil. He tar bai Filifor boure hanga ḳorae nobie tare hamesha ḳoita, “Afon bair
         boure nia hanga ḳora tumar zaiz oise na.” 19 Erdae Ehia nobir bae Herudiar kub gusa asil. Tai enre ḳatol ḳorar niot ḳorlo, oile
         farlo na. 20 Herude enre ḍoraito ar zanto, ein eḳzon pak-forezgar kamil manush, erdae hamesha enre
         tair at taki basaito. En nosiot hunte tar bitre doṛ-foṛ ḳorleo he ita kub fosond ḳorto.21 Heshe tai eḳ shuzug failo, Herudor zonom dinor onusṭano tar uzir-nazir, sifair ofisar
         oḳol, ar Galil zilar goinno-mainno hoḳol manshor lagi ḳani zuit ḳora oilo. 22 Ou onusṭano Herudiar fuṛie aia nas deḳaia hoḳol meman ar Herudre kushi ḳorlo. Kushi
         oia Herud razae fuṛire ḳoilo, “O ma, tumi amar gese kita sao? Zeta saibae, otau faibae.”
         23 He ḳosom ḳaia ḳoilo, “Tumi amar gese zeta saibae, otau dimu. Amar raijjor ordeḳ saileo
         dilaimu.”24 Ou fuṛie tair maʼr gese gia zikailo, “Mai go, ami kita saitam?” Ma Herudiae hikai
         dilo, “Tumi hou Ehiar ḳolla saio.” 25 Fuṛie zoldi ḳori aia razare ḳoilo, “Ami sairam, afne hou Ehiar ḳolla ḳaṭia eḳ talo
         ḳori amare deukka.” 26 Ikan hunia raza kub bezar oigelo, oile onusṭanor meman oḳolor samne ḳosom ḳorae ou
         fuṛire na ḳorar kunu ufae asil na. 27-28 Teu loge loge razae zolladre hukum dilo Ehiar mata ḳaṭia anar lagi. Zollade gia zel
         ḳanat bondi Hozrot Ehiar mata ḳaṭia eḳ talo ḳori loia ailo. Razae i tal ou fuṛir ato
         dile, tai nia tair maʼr gese dilo. 29 Ehia nobir shagrid oḳole i ḳobor hunia zel tone tan lash nia dafon ḳorla.Fas azar manshor gaibi ḳani30 Hozrot Isar barozon sahabie toblig tone firia aia tanre zanaila, tobligo gia kita
         kita ḳorsoin, kilaḳan talim disoin. 31 Ou shomoe bout manush Isar gese aoa-zaoat taḳae sahabi oḳole kunu ḳana-finaro shuzug
         faila na. Erdae tain sahabi oḳolre ḳoila, “Tumra amar loge kunu nirai zagat aia tuṛa
         zirao.” 32 Ḳoia naot uṭia eḳ nirai zagat roana oila. 33 Erare zaoat dekia bout manshe sinilila, teu era fousar ageu ash-fashor gauain taki
         manush douṛaia gia hono fousigela. 34 Isa nao taki lamiau deḳla, bout manshe tan bar saira. Dekia erar bae tan boṛo dorod
         hamailo. Era asil a-raḳali meṛar laḳan. Ou Isae erare bout laḳan talim dila. 35 Hainja oia harle tan sahabi oḳole ḳoila, “Huzur, ikan kub nirai zaga, ar hainjao oigese,
         36 te ota manshore bidae dilaukka, era ḳanda-ḳasar ota gauainto gia tarar ḳani-kuraki
         louk.” 37 Isae ḳoila, “Tumrau erar ḳanir intezam ḳoro.” Sahabi oḳole zuaf dila, “Amra kita dui-sho
         dinaror ḳani loia ania erare ḳaoaitam ni?” Dui-sho dinar to foinchash azar ṭeḳar homan.
         38 Tain ḳoila, “Tumra saia deḳo, tumrar gese ki foriman ruṭi ase.” Tara dekia ḳoila,
         “Sab, fasḳan ruṭi ar duiṭa biran mas ase.” 39 Tain sahabi oḳolre hukum dila, “Tumra ou gashor ufre lain doraia manshore boai deo.”
         40 Teu manshe eḳ-shozon ḳori ḳatar bandia foinchash ḳatar boila. 41 Isae hou fasḳan ruṭi ar duiṭa biran mas ato loia Allar aroshor bae saia shukria adae
         ḳoria, manshore baṭia dibar lagi ou ruṭi ṭukra ṭukra ḳori sahabi oḳolor ato dila.
         Ou laḳan mas duiṭao baṭia dila. 42 Hoḳol manshe feṭ bori ḳaila. 43 Ḳaia harle baṛti ruṭi ar masor ṭukrain nia baroṭa ṭukri borla. 44 I dolor maze ḳali beṭa manushu fas azar zone boia ḳaila.Fanir ufredi aṭa45 Ḳanir badeu Hozrot Isae sahabi oḳolre tagda dila, tara naot ḳori aoror hofaro Baet-Soeda
         gaut zaoar lagi, tain onor manshoreo bidae dila. 46 Manush bidae oia harle tain dua ḳorar lagi faṛor ufre uṭila. 47 Raitor bala sahabi oḳolor nao aoror mazḳano asil, oile Isa eḳla huknat asla. 48 Tain deḳla, ufta batashor maze era kub ḳoshṭo ḳori daṛ baira. Fotabala Isae ou aoror
         fanir ufredi aṭia, sahabi oḳolor galabae tarare faroia agedi zaira. 49-50 Tanre aoror fanir ufredi aṭia zaoat dekia, but mono ḳoria ḍoraia era hoḳole sik-sillani
         lagaila. Ou tain ḳoila, “Ḍoraio na, himmot ḳoro, i to ami.”51 Tain aia sahabi oḳolor naot uṭteu ufta batash dom loililo. Ita dekia era asanok taijjub
         bonigela. 52 Oile agor hou ruṭi-masor gaibi ḳanir bed era buzla na. Erar dilor duar to bond asil.53 Aor faṛi deoar bade era Gineshorot elaḳat aia nao biṛaila. 54-55 Nao taki lamteu tane dekia manshe sinilila, ar sairobae douṛa-douṛi lagaila. Douṛaia
         tara zarzir bemari oḳolre folodi boia ania, tain ze zagat asla ou zagat loia ailo.
         56 Ṭauno ba gaut, ollie-gollie tain zenou toshrif nita, onou manshe bemari oḳolre ania
         bazaro dola ḳorta. Ar tanre minot-ḳajji ḳoria ḳoita, bemari oḳole zanu tan saddoror
         kunaḳano soita faroin. Ar zera soita, hasau erar bemar shifa oizito.

Moe-murobbir ges taki faoa rosumot71 Bade Zeruzalem taki ḳoezon moulana ar Forishi mozobor kisu manush Hozrot Isar gese
         aila. 2 Aia deḳla, Isar ḳoezon ummote at na doia emneu ḳanit boigesoin. 3 Ashole agor zomanar moulana oḳolor batail rosumot mafik, hokkol Ihudi ar Forishi oḳoleo
         uzu na ḳoria kunu ḳani ḳain na. 4 Bazar-aṭ taki kunu zinish anle pak-saf na ḳoria muko dein na, tal-bashon doia saf-sutra
         ḳora, ou laḳan bout riti-reoaz tara mane. 5 Erdae ou moulana ar Forishi oḳole Isare zikaila, “Afnar ummot oḳole agor zomanar moulana
         oḳolor batail rosumot ḳene manoin na? Tara to nafaḳ ate ḳani ḳain.”6 Tain zuaf dila, “Afnara to bonḍo! Hozrot Ishaea nobie afnaintor befare ṭiku ḳoisoin,Ita manshe muk dia ḳali amare ijjot ḳore,oile tarar dil ama tone bout duroi.7 Tara hudar ḳamoḳa amar ebadot ḳore,tarar talim oḳol tomanshor banail mongoṛa shoriot.8 Te afnara to Allar deoa hukum-ahkam bad dia, manshor banail rosumot amol ḳorra.”9 Isae tarare aro ḳoila, “Allar deoa hukum bad dia, nizor mongoṛa rosumot ḳaim ḳorar
         danda to afnara kub bala ḳoriu zanoin. 10 Zela Hozrot Musae ḳoisoin, ma-babare ijjot ḳorio, ze manshe afon ma-bafor bodnam gae,
         tare ḳatol ḳora oibo. 11 Oile afnara manshore talim dira, kunu manshe zudi tar ma-bafore ḳoilae, amar zeta
         samana dia afnaintor ḳezmot ḳortam asil, ita Allar name lilla dilaisi, 12 te tar ma-bafor lagi ar kuntau ḳora lage na. 13 Ou laḳan afnarar baf-dadar mongoṛa niom dia Allar kalam batil ḳorilisoin. Ikan badeo
         afnara oula aro bout ḳam ḳorra.”14 Bade Isae manshore tan ḳandat nia ḳoila, “Afnara hoḳole amar ḳota kial ḳori hunoukka
         ar buzoukka. 15-16 Baire taki zeta zinish manshor bitre hamae, itae to tare nafaḳ banae na. Borong manshor
         bitre taki zeta baroe, otaeu tare nafaḳ banae.”17 Boean bade tain manshor ges taki horia gia goro hamaila, teu sahabi oḳole tanre er
         mani zikaila. 18 Isae ḳoila, “Tumra kita oulau be-akkol ni? Tumra buzo na ni, bare taki zeta zinish
         manshor bitre hamae, itae manshore nafak korto fare na. 19 Ita to tar dilor bitre hamae na, ḳali feṭor maze hamae, ar feṭ taki hirbar baroi zae.”
         Isae ou talim dia buzaila, kunuzat ḳaniu nafaḳ nae. 20 Tain ḳoila, “Manshor bitre taki zeta baroe, otaeu manshore nafak kore. 21 Manshor dil takiu to hoḳol nomunar ku-sinta ae; zina, suri, kun, 22 lub-lalos, foror ḳeti ḳorar danda, sol-soturi, bodmaishi, bod-nozor, ingsha-ninda,
         boṛai-beṭagiri ar shoetani baroe. 23 Ou tamam naformani manshor dil taki baroia tarare nafaḳ banae.”Galil zilar bare Hozrot Isar muzeza (7:24–10:52)Bidormi beṭir imanor bol24 Bade Isa ou elaḳa tone Shiria deshor Shur ṭaunor ḳandat toshrif nilagi. Ono aia tain
         eḳ goror bitre lukai roila, saila manshe zanu na zanoin tain aisoin ḳori. Oile tan
         ḳobor roṭi gelo. 25 Hono eḳ beṭi manshor fuṛire bute dorae, Isae toshrif anchoin hunia ou beṭie, zoldi
         ḳori aia tan faot foṛlo. 26 I beṭir baṛi Shiria deshor Foinikia elaḳat, oile matito Iunani bashae. Tai Isar gese
         minot-ḳajji ḳoria ḳoilo, “Huzur, butor ḳobza taki amar fuṛigure basaukka.” 27 Isae ḳoila, “Age nizor huruttainte feṭ bori ḳaukka, nizor sabalor ḳani kukror samne
         falani ṭik nae.” 28 Beṭie ḳoilo, “Ji-oe huzur, afnar ḳotau ṭik, oile nizor sabalor ḳanir zeta guṛa-gaṛa
         galabae foṛe, ita to kukre ḳae.” 29 Tain ḳoila, “Tumi to ḳaṭi matu matso. Te zao, gia deḳo, bute tumar fuṛire saṛia gesegi.”
         30 Hasau beṭie baṛit gia deḳlo, tair fuṛi bala oia bisnat hutiroise.Ḳalua tutla beṭare shifa ḳora31 Bade Isae Shur elaḳa tone Sidon ṭaun oia, Galil aoror hofaro Dikafoli elaḳat aila.
         32 Ono aia harle manshe ek kalua tutla beṭare tan gese ania minot lagaila, tare atai
         dibar lagi. 33 Tain ere manshor biṛ tone bare nirai zagat nia, tar duio ḳano tan ator anguil haraila,
         tan mukor sef lagaia tar zifra atai dila. 34 Ar ufre asmanedi saia lamba ḳori shash falaia ḳoila, “Iffata,” mani, “Kulizauk.” 35 Loge logeu beṭar ḳan kuligelo. Tutlami saṛi gelo, he forishkar mata dorlo. 36 Heshe tain erare hukum dila, “Ḳobordar, tumra ita ḳeurore hunaio na.” Oile tain zoto
         beshi na ḳorla, tara oto besh ḳori ita roṭailo. 37 Tara asanok taijjub oia ḳoila, “Ein to hoḳol ḳamu kub nikut ḳori ḳoroin. Deḳrae ni,
         tain ḳaluare hunar shokti, ar bubare matibar takkot disoin.”

Sair azar manshor gaibi ḳani81 Bade aroḳbar bout manush aia tan gese dola oila. Erar gese kunu ḳani-kuraki na taḳae,
         Isae tan sahabi oḳolre daro nia ḳoila, 2 “Ita manshor lagi amar boṛo dorod lager, aiz tin din dori tara amar loge loge asoin,
         oile oḳon tarar ḳanir kunta nai. 3 Ou halote erare bidae ḳori baṛit faṭai dile, ita fotou beush oiziba, era ḳeu ḳeu to
         bout duroi taki aise.” 4 Sahabi oḳole ḳoila, “Huzur, i nirai-morubumir maze ḳe kuai taki oto ruṭi zugaia erare
         ḳaoaibo?” 5 Tain ḳoila, “Tumrar gese ruṭi ḳoeḳan ase?” Era ḳoila, “Sab, shatḳan ase.” 6 Tain manshore ḳoila, “Afnara ḳanir lagi maṭit boizain.” Ḳoia ruṭi shatoḳan nia Alla
         Pakor shukria adae ḳori oḳnain siṛila, ar sahabi oḳolre dia baṭia deoaila. 7 Sahabi oḳolor gese huru huru ḳoeṭa biran maso asil, tain ou masor lagi shukria adae
         ḳorla, ar erare ḳoila manshore baṭia dita. 8 Hoḳol manshe feṭ bori ḳaila. Ḳanir bade zeta roisil, sahabi oḳole ota dola ḳoria harle
         shat ṭukri borigelo. 9 I dolor maze ḳali beṭa manushu onuman sair azar zone ḳaila. Bade tain erare bidae
         dia, 10 sahabi oḳolre loia naot ḳori Dalmanuta zilat gelagi.11 Ono aia harle Forishi oḳole tan loge torka-torki lagaila, ar tanre zasai ḳorar lagi
         tara asmani kunu muzeza deḳta saila. 12 Ikan hunia Isae lamba ḳori shash falaia ḳoila, “I zomanar manshe ḳali muzeza tukain
         ḳene? Ami hok kota ḳoiar, erare kunuzat muzeza deḳail oito nae.” 13 Ḳoia tain erar ges taki horigela, ar naot uṭia hirbar aoror hofaro gelagi. 14 Sahabi oḳole loge ḳori ruṭi nite faurilila. Naor maze erar loge ḳali ekkan ruṭi asil.
         15 Ou shomoe Isae ḳoila, “Tumitain hushiar o, Raza Herud ar Forishi mozobor ḳamir taki
         hushiar roio.” 16 Ikan hunia sahabi oḳole ḳana-ḳani ḳori ḳoila, “Amra loge ḳori ruṭi na anae tain mono
         loe oḳan ḳoira.”17 Oile sahabi oḳole kita matira, Isae ikan buzia tain erare ḳoila, “Tumitain ḳene ḳoirae,
         ruṭi ancho na ḳori ami ikan ḳoisi? Tumra kita oḳono kunta zano na ni, kuntau buzo
         na ni? Tumrar dil fashan oigese ni? 18 Tumrar souk taḳteo deḳrae na ni? Ḳan taḳteo hunrae na ni? Tumrar mono foṛer na ni,
         19 zebla ami fas azar manshor lagi ḳali fasḳan ruṭi siṛislam, ou manshe ḳaia harle tumra
         ḳoto ṭukri guṛa-gaṛa dola ḳorslae?” Era ḳoila, “Huzur, baro ṭukri.” 20 Tain hirbar ḳoila, “Aichcha, ami zebla sair azar manshor lagi shatḳan ruṭi siṛislam,
         manshe ḳaia harle tumra ḳoe ṭukri dola ḳorslae?” Era ḳoila, “Shat ṭukri.” 21 Ou tain ḳoila, “Erbadeo tumra buzlae na ni?”Andar souk bala ḳora22 Bade Isae tan sahabi oḳolre loia Baet-Soeda gaut aila, aia harle manshe eḳ anda beṭare
         tan gese ania ḳoilo beṭagure atai dibar lagi. 23 Isae ou beṭar ato dori gaur bare loia gela. Gia tan mukor sef beṭar sokut lagaia tar
         gotro at dia ḳoila, “Oba, tumi kunta deḳrae ni?” 24 Beṭae souk kulia saia ḳoilo, “Ji-oe huzur, ami to manush deḳram, oile itare gasor
         laḳan lager, era aṭa-uṭi ḳorer.” 25 Teu Isae aroḳbar tar sokur ufre atai dile, he bala ḳori sailo ar hokkolta forishkar
         deḳlo. 26 Isae tare tar baṛit faṭai dia ḳoila, “Huno, Baet-Soeda gaut ar zaio na.”Hozrot Isau Allar oada ḳora al-Mosi27 Bade tain ar sahabi oḳol Ḳoisoria-Filifi ṭaunor ḳanda-ḳasar gauainto gela. Foto tan
         sahabi oḳolre zikaila, “Ḳo sain, manshe amar befare kita mono ḳoroin, ami ḳe?” 28 Era zuaf dila, “Ḳeu ḳoe, afne Hozrot Ehia. Ḳeu ḳoe Ilias nobi. Ḳeu ḳeu ḳoin, afne
         oinno kunu nobi.” 29 Ou tain ḳoila, “Oile tumra kita mono ḳoro, ami ḳe?” Sahabi Fitore zuaf dila, “Afneu
         Allar oada ḳora hou al-Mosi.” 30 Tain erare hushiar ḳori ḳoila, “Tumra amar befare ḳeurore hunaio na.”Foela bar nizor moutor agam ḳobor31 Bade tan sahabi oḳolre ou boean hunaila, “Ami Bin-Adome bout duk-mosibot fuani lagbo.
         Murobbi oḳole, boṛo imam oḳole, ar moulana oḳoleo amare manta nae. Amare ḳatol ḳora
         oibo, oile moutor tin din bade hirbar zinda oia uṭa lagbo.” 32 Tain kub kula-mela ḳori ita ḳoila. Erdae Fitore tanre alga horaia nia ḳoila, “Huzur,
         shabdan, ila mat matoin na zanu.” 33 Isae sahabi oḳolor bae muk firaia Fitorre damki dia ḳoila, “Dur Iblis, amar ges taki
         bag! Tui Allai munshare bad dia, manshor laḳan sinta ḳorre.”34 Bade tan sahabi ar am manshoreo tan daro nia ḳoila, “Huno, amar torikae ḳeu zindegi
         ḳaṭaite saile, he tar nizor kushie sola bad deuk. Tar afon duk-koshṭor solib boia
         loia amar ḳore auk. 35 Ze zone tar nizor shadine solto sae, he tar hasaror zindegi kuailibo. Oile ze zone
         amar lagi ar Allar deoa kush-ḳobrir lagi tar zan bilae, he tar hasaror zindegi basaibo.
         36 Ḳeu zudi asta duniar malik boniao tar hasaror zindegi, mani aḳer kuailae, te tar kunu
         faeda oilo ni? 37 Heshe hasaror zindegi faoar lagi he kun don bilaibo? 38 Hunoukka, i zomanar beiman ar gunagar oḳolor maze, ḳeu zudi amar lagi ba amar talimor
         lagia muk lukae, te ami Bin-Adom zebla fobitro firista oḳolre loge loia, amar gaibi
         bafor shan-tozollie zogoto hirbar aimu, ou shomoe amio erare deḳle muk lukaimu.”

Hozrot Isa Ruhullar nurani surot91 Hozrot Isae tan sahabi oḳolre ḳoila, “Ami tumrare hasau ḳoiram, ino ilaḳan ḳoezon
         azir asoin, zera Allar bashshair shan-tozollire nizor souke na deḳar age mout oito
         nae.” 2 Ikan ḳoar soedin bade tain ḳali Hozrot Fitor, Iakub ar Hannanre loia usa eḳ faṛor
         ufre uṭila. Ou tino zonor soukor samne tan nizor surot bodli gelo. 3 Tan finnor lebas oto beshi dola soḳsoḳa oilo zen, duniar kunu dufaeu ila soḳsoḳa ḳori
         doar takkot nai. 4 Sahabi oḳole Hozrot Musa ar Ilias nobire deḳla, era aia Hozrot Isar loge batchit ḳorra.
         5 Teu Fitore ḳoila, “Huzur, amra to ono asi, kub bala oise. Amra tinḳan ḍera-gor tiar
         ḳorilai, ekkan afnar lagi, ekkan Hozrot Musa ar ekkan Ilias nobir lagi.” 6 Era kub beshi ḍorai gesla, erdae kita matita kunu tal faila na. 7 Ou shomoe gaibi eḳ megor ṭukrae aia erare gurililo, ar ou ṭukra taki gaibi aoaz oilo,
         “Einu amar ḳas maear zon, tumra en nosiot huno.” 8 Ṭik ou shomoe tara sairobae saia ḳali Isa saṛa ar ḳeurore ino deḳla na. 9 Bade faṛ taki lamia aibar bala Isae erare hukum dila, “Aiz zeta deḳlae, ami Bin-Adom
         mora taki zinda oia uṭar ag forzonto ita ar ḳeurore hunaio na.”10 Era tan hukum manla, oile mora taki zinda oar bed kita oḳan na buzae, tara eḳe-oinne
         zikaila. 11 Bade Isar gese aroz ḳorla, “Huzur, moulana oḳole ḳene ḳoin, Hozrot Ilias nobie foela
         toshrif ana zorur?” 12 Tain ḳoila, “Ikan hasa ḳota, foela Hozrot Iliase aia hokkolta agor haloto firai anba.
         Oile Bin-Adomor befare Allar kalamo ḳene leḳa oise, tain kub duk-mosibot fuani lagbo,
         manshe tanre ḳobul ḳorta nae? 13 Ami tumrare ḳoiar, Ilias nobir befare pak kitabo zela leḳa ase, olaḳan-u tain aisla.
         Mansheo tan loge zeta mono loe ota ḳorse.”Zinor asor-ala fuare bala ḳora14 Isae ou tino zonre loia faṛ tone lamia baki sahabi oḳolor gese aia deḳla, bout manush
         aia sairobae dola oisoin, ar ḳoezon moulanae erar loge torka-torki ḳorra. 15 Isare dekiau manush taijjub oia, douṛaia aia tanre salam ḳorla. 16 Tain ou moulana oḳolre zikaila, “Afnara kita loia erar loge torko ḳorra?”17 Biṛor maz taki eḳzone ḳoilo, “Sab, amar fuagure loia afnar gese aislam, ogure buba
         zine asor ḳorse. 18 Ou zine tare zeblau dore, tare asaṛ maria maṭit falae. Tar muk taki fena baroe, dato
         ḳoboṭ lagia ḍaṭṭa oizae. Ami tare loia afnar sahabi oḳolor gese aislam, oile era farsoin
         na.” 19 Teu Isae ḳoila, “Haere beiman oḳol! Ami ar ḳoedin tumrar loge roimu, tumrar zala ḳoedin
         shoijjo ḳormu? Aichcha, fuare ono ano.” 20 Manshe fuare tan gese anla. Tane dekiau zine tare kub zatia dorlo. Fuae maṭit foṛia
         mukor fena bar ḳori goṛa-goṛi lagailo. 21 Isae tar bafore zikaila, “Tar i dosha ḳotodin taki?” Beṭae ḳoilo, “Huruman takiu.
         22 Ar i zine tare marilito ḳori bout bar tare agunit ar fanit falaise. Oḳon afne zudi
         faroin, te amrare doya ḳoroukka.” 23 Isae ḳoila, “Zudi faroin, i ḳotar mani kita? Ze ekin ḳore tar lagi hokkoltau oe.”
         24 Ou beṭae zure zure ḳoilo, “Huzur, ami ekin ḳorsi. Amar imanor ḳomzuri horai deukka.”
         25 Aro bout manush douṛaia tan gese aira dekia, tain zinre damki mari ḳoila, “Oi ḳalua
         ar buba zin, ami hukum diar, er ges taki baroi za. Tare ar kunudin doris na.” 26 Ikan hunia zine tare kub zure sik dia zata mari saṛia gelogi. Teu i fua murdar laḳan
         maṭit foṛi roise dekia manshe ḳoila, “E to mara gese.” 27 Oile Isae tare ato dori tulteu he ubai gelo.28 Bade tain goro hamaia harle sahabi oḳole tanre niralae zikaila, “Huzur, amra farlam
         na ḳene?” 29 Tain zuaf dila, “Dua na ḳorle ar kunumonte-u i laḳan zin saṛail zae na.”Dusrabar nizor moutor agam ḳobor30 Bade hoḳole mili i zaga saṛia Galil zilar mazedi roana oila. Saila, manshe zanu ita
         na zanoin. 31 Ou shomoe to tan sahabi oḳolre talim deoat asla, tain ḳoila, “Ami Bin-Adomre manshor
         ato dorai deoa oibo, ḳatol ḳora oibo, ar moutor tin din bade hirbar zinda oia uṭmu.”
         32 Sahabi oḳole tan i talimor kunu bed buzla na, ar tan gese zikaniro shaosh faila na.Dami manush ḳe?33 Bade Isae tan sahabi oḳolre loia Kofornaum ṭauno aila. Aia goro hamaia erare zikaila,
         “Foto tumra kita loia torko ḳorlae?” 34 Era muk bond ḳori boiroila. Ashole foto tara torko ḳorsla, tarar maze ḳe hoḳol taki
         dami manush. 35 Isa boigela, boia era barozonre tan daro nia ḳoila, “Ḳeu zudi dami manush oito sae,
         te he hoḳolor ḳore roite oibo. Ar hoḳolor ḳezmot ḳora lagbo.” 36 Bade eḳ huruttare ania erar samne uba ḳoraila. Tare kulo loia ḳoila, 37 “Ze zone amar lagi ou huruttar laḳan kunu sabalre ḳobul ḳore, he amare-u ḳobul ḳore.
         Ar amare ze ḳobul ḳore, he ḳali amare nae, amare zein bezisoin tanreo ḳobul ḳorlo.”38 Tan sahabi Hannane ḳoila, “Huzur, amra eḳ beṭare deḳsi, he afnar nam loia zinnat saṛae.
         Dekia amra tare nished ḳorsi, he to amrar torikar manush nae.” 39 Tain ḳoila, “Ere nished ḳorio na. Amar nam loia ḳeu keramoti deḳanir bade, he oto
         zoldi amar gibot gaito farto nae. 40 Zera amrar bifokke nae, tara to amrar fokke. 41 Huno, ami hasa ḳota ḳoiar, al-Mosir torikar manush oar ḳatire, ḳeu zudi tumrare eḳ
         gelas fani ḳaoae, te he er furushkar faibou faibo.Rifu taki hushiar roa42 “Ar amar torikar ou huru-muru eḳzonre zudi ḳeu tar imanor fote bada dey, te er saite
         tar lagi aro bala oibo, tar golat fattor bandia doriat falai deoa. 43 Tumar at zudi tumar rifu oizae, te at ḳaṭia falai deo. 44 Duio at loia zahannami oa taki, eḳ at loia zannato zaoa tumar lagi bala. Zahannomor
         aguin to kunudin nibe na. 45 Tumar fao zudi tumar rifu oizae, te fao ḳaṭia falai deo. Duio fao loia Zahannomo zola
         taki, lengṛa oia zannato zaoa tumar lagi bala. 46-47 Tumar souk zudi tumar rifu oizae, te souk tulia falai deo. Duio souk loia zahannomo
         zola taki, ḳana oia Allar bashshait dakil oa tumar lagi bala. 48 I zahannomor bichchu oḳol more na, ar hinor aguino kunudin nibe na.49 “Huno, forteḳ manushu agunit nunta oibo. 50 Nun to bala zinish, oile nune zudi tar nunta gun kuailae, te tare ar nunta banail
         zaibo ni? Tumra zarzir dilor maze i nun ḳaim raḳo, ar eḳe-oinne shantie boshot ḳoro.”

Talaḳor musla101 Kofornaum taki Hozrot Isa Ehudia zilat aila, ar Zordan gangor hofaro gela. Ono aile
         hirbar bout manush aia tan gese dola oila. Taino tan reoaz mafik erare talim dila.
         2 Ou shomoe tanre forikka ḳorar niote Forishi mozobor ḳoezone aia zikailo, “Sab, ḳoukka
         sain, boure talaḳ deoa zaiz ase ni?” 3 Tain zuaf dila, “Hozrot Musae afnaintore kita bataisoin?” 4 Tara ḳoila, “Tain ḳoisoin, talaḳ-nama lekia hari bou talaḳ deoa zaiz ase.” 5 Isae ḳoila, “Tumrar dil fashan gotikeu Musa nobie i musla leḳsoin. 6 Oile eoḳan to leḳa ase, Allae foela Adom ar Haoare mord ar aorot banai foeda ḳorsoin.
         7 Erdae mansheo tarar ma-bafore toia bour loge ashik oiba. 8 Zamai ar bou ek kaea oiba. Tara dui roita nae, eḳ oiba. 9 Te Allae zeta zuṛa lagaisoin, manshe itare alog na ḳorouk.”10 Bade sahabi oḳole goro hamaia, hirbar tanre ou musla zikaila. 11 Teu Isae ḳoila, “Ze manshe tar boure talaḳ dia aroḳ beṭire nika ḳore, he to ou bour
         loge zina ḳore. 12 Oula boueo zudi nizor zamaire talaḳ dia aroḳ beṭar gese nika boe, te taio zina ḳore.”Huru huruttaintor befare talim13 Bade manshe huru huru huruttaintore loia Isar gese aila tarare atai dibar lagi. Oile
         sahabi oḳole erare boḳa-zoḳa ḳorla. 14 Ita dekia Isa naraz oia tarare ḳoila, “Huruttaintore amar gese aite mana ḳorio na,
         Allar bashshai to erar laḳan manshor lagiu. 15 Ami hok kota ḳoiram, huru huruttainte zela boṛor shashon manoin, Allar shashonre ou
         laḳan na manle, manush kunumonte-u Allar bashshait hamaito farto nae.” 16 Bade tain tarare kulo loia tarar matat at rakia dua ḳorla.Gorib ar donir behest17 Hozrot Isa zebla baroia roana oila, ou shomoe eḳ beṭa douṛaia aia aṭu gaṛia tan samne
         boia ḳoilo, “Ustad, afne to meherban. Te amare batai deukka, aḳer faoar lagi ami kita
         ḳortam?” 18 Tain ḳoila, “Amare ḳene meherban ḳoirae? Eḳ Alla saṛa ar ḳeu meherban nae. 19 Tumi to Tourat kitabor hukum zano. Kun ḳorio na, zina ḳorio na, suri ḳorio na, misa
         shakki dio na, ṭoga-ṭogi ḳorio na, ma-bafore ijjot ḳorio.” 20 Beṭae ḳoilo, “Sab, ami to huruman toneu ita amol ḳoriar.” 21 Teu Isae maear nozore tar bae saia ḳoila, “Ḳali ekkan zinish tumar baki roise. Tumi
         zao, gia tumar hoḳol don-samana besia gorib oḳolre bilai deo. Teu tumi behesto tumar
         samana ḳamaibae. Bade aia amar ummot oio.” 22 Ikan hunia beṭar muk kala oigelo. Tar bout don-samana asil ḳori mono duk loia gelogi.23 Teu Isae sairobae saia tan sahabi oḳolre ḳoila, “Doni manush Allar bashshait hamani
         boṛo moshkil.” 24 Ikan hunia era taijjub oigela. Isae hirbar ḳoila, “Baba oḳol, deḳrae ni, duniabi don-samanar
         ufre zera borosha ḳore, Allar bashshait hamani tarar lagi bout moshkil. 25 Doni manush Allar bashshait hamanir saite, suir furedi uṭ hamani aro shuza.” 26 Ikan hunia sahabi oḳol aro taijjub oia eḳe-oinne ḳoila, “Te kun manshe nazat hasil
         ḳorbo, ḳe rehai faibo?” 27 Isae erar bae saia ḳoila, “Manshor lagi oshombob oito fare, oile Allar nozoro ita
         to mamuli. Tain hoḳolta-u faroin.” 28 Sahabi Fitore ḳoila, “Huzur, amra to hoḳolta falai toia afnar ḳore aisi.” 29 Tain ḳoila, “Ami tumrare hok kota ḳoiram, ze manshe amar lagi ar Allar batail kush-ḳobrir
         lagi nizor baṛi-gor, ma-baf, bai-boin, fua-fuṛi, zomi-mirash saṛi dise, 30 he ou duniat itar eksho gun beshi baṛi-gor, ma-baf, bai-boin, fua-fuṛi, zomi-mirash
         faibo. Itar loge he zulum-toklifo faibo. Bador zindegit he aḳero faibo. 31 Oile zera foela ḳataro asoin, erar maze bout zon ḳore foṛiziba, ar zera ḳoror ḳataro
         asoin, tarar bout zon foela ḳataro aiba.”Tisrabar nizor moutor agam ḳobor32 Hozrot Isae tan sahabi oḳolre loia Zeruzalemo zaira. Tain age oia aṭira, ar sahabi
         oḳol ḍorai ḍorai ḳore ḳore zaira. Aro zera tan ḳore oia zaira tarar zano-o ḍor asil.
         Isae tan barozon sahabire alga horaia nia hirbar ḳoila, tan kun dosha goṭibo. 33 Tain ḳoila, “Huno, amra oḳon Zeruzalem zairam. Hono ami Bin-Adomre doria boṛo imam
         ar moulana oḳolor ato shofi deoa oibo. Tara bisar ḳoria ḳatol ḳorar rae diba. Amare
         bidormi zatir ato shomzai diba. 34 Ou bidormi oḳole ṭaṭṭa-moshkora ḳoria, shorilo sef siṭaia, bezuita sabuk marba, ar
         ḳatol ḳorba. Moutor tin din bade hirbar zinda oia uṭmu.”Montri oar lagi onurud35 Bade Zibudiar dui fut Iakub ar Hannan namor duio sahabi Hozrot Isar gese aia ḳoila,
         “Huzur, amra ekkan arzi loia aisi, mono ḳorram, afne amrar arzikan raḳba.” 36 Tain ḳoila, “Ami tumrar lagi kita ḳortam, tumra kita sairae?” 37 Era ḳoila, “Afne zebla furafur dafoṭor loge raz-godit boiba, ou shomoe amra eḳzonre
         afnar ḍainor godi, oinnozonre bauor godiḳan diba.” 38 Isae ḳoila, “Tumra to buzrae na tumra kita sairae. Ami ze toklifor fialadi ḳaimu,
         ita kunu tumra ḳaitae farbae ni? Ami ze toklifor gusol ḳormu, tumra ita farbae ni?”
         39 Tara ḳoila, “Ji-oe farmu.” Tain ḳoila, “Aichcha, ami ze fialadi ḳaimu, tumrao ogudi
         ḳaibae. Ami ze gusol ḳormu, tumrao oula ḳorbae. 40 Oile amar ḍain ba bau galat boanir eḳtiar amar ato nae. I godi oḳol zerar lagi zuit
         ḳora oise, ḳali tarau faiba.” 41 Baki doshzon sahabie Iakub ar Hannanor i arzi hunia kub biroḳto oila. 42 Teu Isae era hoḳolre ekkano dola ḳoria ḳoila, “Tumra to zano, bidormi zatir raza oḳol
         tarar prozar munib oe. Tarar zomidar oḳole nizor gulamor ufre beṭagiri ḳore. 43 Oile tumrar maze ila oa ṭik nae. Tumrar ḳeu dami bonte saile, he tumrar ḳezmot ḳorouk.
         44 Ar ḳeu boṛo oite saile, he hoḳolor gulami ḳorouk. 45 Mono rakio, ami Bin-Adomeo ḳezmot faoat aisi na, aisi to ḳezmot ḳorat. Ar bout manshor
         zan basanir lagi nizor zan bilai deoat aisi.”Anda beṭare shifa ḳora.46 Hozrot Isae tan sahabi oḳol loia Ziriho ṭauno aila. Bade erare ar aro bout manshore
         loia ṭaun taki baronir bala, Timoeor fua Bortimoe namor eḳ anda beṭae fotor daro boia
         bik korat asil. 47 Einu Nasarot gaur Isa, ikan hunia beṭae zure sillai sillai ḳoilo, “O Isa, Hozrot Daudor
         aolad, amare rohom ḳoroin.” 48 Sillani hunia boute ḳoila, “Chup, sillais na.” Oile he aro zure sillaia ḳoilo, “Daudor
         aolad, amare rohom ḳoroin.” 49 Tar sillani hunia Isae dom loia ḳoila, “Ere ono ano.” Manshe ou anda beṭare ḳoila,
         “Ḍoraio na, ao. Huzure tumare ḍakira.” 50 Teu beṭae tar shorilor saddor kulia, faldi uṭia tan ḳandat gelo. 51 Isae tare zikaila, “Tumi kita sao ba? Ami tumare kita ḳortam?” Beṭae ḳoilo, “Huzur,
         ami souke deḳtam sai.” 52 Tain ḳoila, “Aichcha zao, tumar imanor boleu tumi bala oilae.” Ḳoiteu tar deḳar shokti
         ailo ar Isar ḳore ḳore roana oilo.

Zeruzalem ṭauno Hozrot Isa (11:1–13:37)Bashshar beshe Zeruzalemo hamani111 Hozrot Isae tan sahabire loia Zeruzalemor ḳasat, Zoetun faṛor loge Baet-Ania ar Baet-Faijja
         gaut aia azila. Ono aia tan duizon sahabire ḳoila, 2 “Tumra duio zon samnor ou gaut zao. Gia gaut hamaiteu deḳbae egu gadar baichcha banda
         ase. Er ufre ḳeu kunudin soar oise na. Ogur golar doṛi kulia ono loia aio. 3 Ḳeu zikaile ḳoio, huzuror dorḳar ase, erdae niram. Tain zoldi ḳori firot dilaiba.”
         4 Tan hukum mafik era gela. Gia deḳla, hasau fotor ḳandat eḳ baṛir uṭano gadar baichcha
         banda ase. Dekia era tar band kulita saila, 5 ou shomoe hono uba ḳoezon manshe zikaila, “Oba, tumra i baichchar doṛi kulrae ḳene?”
         6 Teu Isae zela hikai disla, era oulau zuaf dila. Ikan hunia manshe ar kunta ḳoila na.
         7 Gadar baichcha loia Isar gese aia harle, manshe nizor gotror saddor kulia gadar fiṭit
         bisaila. Bade tain er ufre soṛila. 8 Aro bout manshe tarar gotror saddor kulia fotor maze bisai dila, ar boute gasor fatain
         siṛia ania foto bisaila. 9 Isar loge oia age-ḳore zera zaoat asil, era zure zure elan dila,“Marhaba! Mabudor name zein toshrif anra,Tan tarif ouk.10 Amrar mul-murobbi Daudor bashshai ḳaim or,al-hamdulilla! Behesto-o marhaba!”11 Zeruzalem aia tain fobitro Baetul-Mukaddoso hamaila ar sairobae saia hoḳolta deḳla.
         Bade hainja oizaoae tan barozon sahabire loia Baet-Aniat gelagi.12 Bador din Baet-Ania taki bidae oar shomoe tan feṭo buk laglo. 13 Ou tain duroi taki fatae bora egu ḍumur gas dekia, ogur fol ḳaibar niote gasor daro
         gela. Ou shomoe ḍumur gaso fol dorar din nae. Tain gia deḳla, gasor maze ḳali fata,
         kunu fol nai. 14 Tain ou gasre ḳoila, “Ar kunudin ḳeu zanu tumar fol na ḳae.” Tan i buli sahabi oḳole
         hunilila.Zeruzalemor kaba shorifre pak-saf ḳora15 Bade Zeruzalem aia tain fobitro Baetul-Mukaddoso hamaila. Ar kaba goror shimanat zoto
         ḳorid-bikir ḳarbari asil, itare ḳedai dila. Tain ṭeḳar baṭṭar ḳarbari oḳolor kesh
         baksho, ar faro besra oḳolor ashon ulṭaia falai dila. 16 Baetul-Mukaddosor uṭanedi kunuzat mal-samana loia solasol ḳorte nished dila. 17 Tain talim dila, “Allar kalamo batail oise na ni, amar gorre duniar tamam zatir ebadot-ḳana
         ḳoia ḍaḳa oibo? Oile tumra i gorre ḍaḳaitor balaḳana banailiso.” 18 Ikan hunia boṛo imam ar moulana oḳole tanre ḳatol ḳorar dandat lagla. Oile tara Isare
         kub ḍoraita, ḳaron tan talim hunia manshor maze asanoḳ eshki foeda oisil. 19 Hainjabala tain sahabi oḳolre loia ṭaunor bare gelagi.Mozbut imanor dua20 Biane sahabi oḳole fotedi aṭia aoar bala deḳla, ou ḍumur gas ekkere zoṛe-foṛe hukaia
         morigese. 21 Dekia sahabi Fitoror mono oigelo. Ou tain ḳoila, “Huzur, afne ze gasre boddua disla,
         deḳoukka, igu morigese.” 22 Tain erare ḳoila, “Allar ufre ekin raḳo. 23 Ami tumrare hasau ḳoiram, kunu manshe tar dilor maze shondoe na ḳoria, furafur imane
         zudi ou faṛore ḳoe, zao, uṛia gia doriat foṛo, te he zela ḳoibo tar lagi ola ḳora
         oibo. 24 Erdae ami tumrare ḳoiram, dua ḳorar shomoe tumra zeta mango, ekin ḳorio tumra ita
         failiso. Teu hasau ita faibae. 25-26 Tumra zeblau dua ḳorat ubao, ou shomoe ḳeuror birudde tumrar kunu nalish taḳle, tare
         maf ḳori dio. Teu tumrar behesti baf Allae-o tumrar tamam guna maf ḳori diba.”Hozrot Isae ḳar eḳtiare ḳam ḳoroin?27 Bade Hozrot Isae tan sahabi oḳolre loia hirbar Zeruzalem aila. Tain kaba goror uṭano
         aṭira, ou shomoe boṛo imam oḳole, murobbi ar moulana oḳole tan daro aia zikaila, 28 “Tumi kun eḳtiare ita ḳorrae? Ḳe tumare i ḳemota dise?” 29 Tain ḳoila, “Ami afnarare ekkan soal ḳormu. Afnara er zuaf dilaile, amio ḳoimu, ḳar
         eḳtiare ami ita ḳoriar. 30 Aichcha ḳoukka sain, Hozrot Ehiae torikar gusol deoar eḳtiar ḳar ges taki faisla,
         Allar ges taki, na manshor ges taki?” 31 Ikan hunia tara ḳane ḳane matila, “Amra zudi ḳoi Allar ges taki, te tain ḳoiba, tumra
         tan ufre iman anlae na ḳene? 32 Ar zudi ḳoi manshor ges taki, te to?” Tara manshore kub ḍoraita, ḳaron hoḳol mansheu
         manta, Hozrot Ehia eḳzon nobi. 33 Erdae tara zuaf dila, “Amra ikan zani na.” Teu Isaeo ḳoila, “Te amio afnarare ḳoitam
         nae, ḳar eḳtiare ami ita ḳoriar.”

Angur ḳetor girostor kichcha121 Teu Hozrot Isae hou moulana oḳolre kichcha hunaia buzaila, “Eḳzon manshe angur ḳet
         ḳoria tar sairobae beṛa dila. Bade anguror rosh bar ḳorar lagi eḳ gat kudila ar sokidaror
         lagi usa ḳori ekkan ṭong-gor banaila. Heshe manshor gese ḳet bagi dia malik bidesh
         gelagi. 2 Angur fakia harle malike tan eḳ gulamre bagidaror gese faṭaila, tan baṭ anar lagi.
         3 Oile bagidar oḳole i gulamre dori mair-doir ḳori, ḳali ate bidae ḳori dilo. 4 Teu malike tan aro eḳ gulamre faṭaila. Bagidar oḳole tareo gala-gali ḳoria maria tar
         mata faṭaililo. 5 Erbade tain aro eḳzonre faṭaila. Enre tara zane marililo. Olaḳan ḳori tain aro bout
         zonre faṭaila. Erar mazor ḳoezonre tara mair-doir ḳorlo, ar ḳoezonre zane marililo.
         6 Heshe malikor ḳali eḳzon manush baki roisil, he oilo tan maear fut. Hesh-mesh tain
         ou fuareu tarar gese faṭaila, mono ḳorla, amar fuare tara ijjot dibo. 7 Oile bagidar oḳole eḳe-oinne foramish ḳori ḳoilo, “Ou fuau to bade i shompottir malik
         oibo. Te ao, ereo amra marilai, teu amrau itar malik bonizimu.” 8 Ḳoiau tara fuare doria zane maria, angur ḳetor bare nia falai dilo.9 “Te oḳon ḳoukka sain, ḳetor malike kita ḳorba? Tain aia to ou bagidar oḳolre mariliba
         ar ḳet oinno manshor gese bagi diba. 10 Afnara Allar kalamo foṛsoin na ni,Raz-mestoir oḳole ze fattorre beḳama ḳoia falai disil,oḳṭa diau goror ian kuṭi oilo.11 Mabude nizeu ita oaila,ita dekia to amrar taijjubi lager.”12 Ita hunia tara Isare dorilito sailo. Tara buzililo, tain i kichcha tarar bifokkeu
         ḳoira. Oile manshore ḍoraia tanre saṛia gelogi.Ḳazna dibar befare talim13 Bade ou murobbi ar moulana oḳole Isare fando falanir lagi, Forishi ar Raza Herudor
         dolor ḳoezon manshore tan gese faṭailo. 14 Tara aia ḳoilo, “Huzur, amra to zani, afne eḳzon hok manush. Manshe kita mono ḳore
         ba na ḳore, itae afnar kuntau zae ae na, afne to ḳeuror mukor bae saia kunta ḳoroin
         na. Hoḳ-halal niome manshore Allar rasta batai dira. Te amrare batai deukka, Hozrot
         Musar shoriot mafik Ruman bashshare ḳazna deoa zaiz ni? 15 Amra tanre ḳazna ditam ni, na ditam na?” Tain tarar bonḍami buzilila, buzia ḳoila,
         “Tumra ḳene amare forikka ḳorrae? Deki, eḳṭa dinar ania amare deḳao.” 16 Tara dinar loia tan gese aile, tain zikaila, “I foeshar ufre ḳar nam ar sobi?” Tara
         ḳoila, “Ruman bashshar.” 17 Tain ḳoila, “Te huno, bashshar zeta ita bashshare deo, ar Allar zeta ita Allare deo.”
         Ikan hunia tara ammok bonigela.Moron bade zinda oa18 Bade Siddekia mozobor ḳoezon manush Isar ḳandat aila. Era ekin ḳoroin, moutor bade
         kunu manush ar zinda oia uṭoin na. Erdae tara Isare zikaila, 19 “Huzur, Hozrot Musae amrar lagi ou musla lekia gesoin, kunu manshe bia ḳoria, tar
         boure niaoladi halote toia he zudi mara zae, te tar baie ou beṭire bia ḳoria tar bair
         bongsho basaite oibo. 20 Te doroukka, eḳ foribaro shat bai asil. Boṛo zone bia ḳoria niaoladi halote mara gelo.
         21 Bade dusra baie tar ou ṛaṛi babire bia ḳorlo. Oile he-o niaoladi roia mara gelo. Bade
         tin nombor baie bia ḳoria he-o oula mara gelo. 22 Ou nomunae tara shato bair ḳeuroru hurutta oilo na. Heshe ou beṭio mara gelo. 23 Te moron bade zebla manush zinda oia uṭba, ou shomoe i beṭi, era kun bair bou oibo?
         Tara hoḳoleu to i beṭire bia ḳorsil.”24 Tain zuaf dila, “Afnara to Allar kalamo zanoin na, Allar kudroti takkoto buzoin na.
         Erdae afnara i bul ḳorra. 25 Hunoukka, murda oḳol zebla zinda oia uṭba, ou shomoe tara bia-shadi ḳorta nae, ḳeu
         tarare bia dito-o nae. Era to firistar laḳan boniziba. 26 Tourat kitabo Tur faṛor zongla zolar boeanir maze, murda oḳol zinda oar befare kita
         leḳa ase, ita afnara foṛsoin na ni? Allae Musa nobire ḳoila, amiu Ibrahim, Isʼhak
         ar Iakubor Alla. 27 Te Alla to murda oḳolor Alla nae, tain zinda oḳolor Alla. Afnara to bout boṛo bul
         ḳorsoin.”Hoḳol taki boṛo hukum28 Ou shomoe eḳzon moulana aia erar torka-torki hunla. Ar Isae zen ṭik zuaf disoin ikan
         buzia ein zikaila, “Ḳoukka sain, Tourat Shorifor maze hoḳol taki boṛo hukum kunṭa?”
         29 Isae zuaf dila, “Hoḳol taki boṛo hukum oilo, O Boni Israil, amrar Mabud Alla eḳ. 30 Tumrar asta dil, zan, mon ar hoḳol shokti dia tumrar Mabud Allare mohobbot ḳorio.
         31 Dusra hukum oilo, tumrar ari-forire nizor laḳan maea ḳorio. Ou duio hukum taki boṛo
         ar kunu hukum nai.” 32 Ikan hunia hi moulanae ḳoila, “Huzur, marhaba! Afne to ṭiku ḳoisoin, Alla eḳ, tain
         saṛa ar kunu Mabud nai. 33 Ar asta dil, bibeḳ-buddi, hoḳol shokti dia tanre mohobbot ḳora, ari-forire nizor laḳan
         maea ḳora oilo, hoḳol nomunar foshu kurbani ar lilla-sodga takio zoruri.” 34 Isae zebla deḳla, ou moulanae kub shundor ḳori zuaf disoin, ou tain ḳoila, “Allar
         bashshai taki afne to beshi duroi nae.” Erbade tone Isare kunu soal ḳorar shaosh ar
         ḳeuror oilo na.al-Mosi ḳe?35 Isae Baetul-Mukaddoso talim deoar shomoe zikaila, “Moulana oḳole ḳemne ḳoin, al-Mosi
         oila Hozrot Daudor aolad? 36 Daude to Pak Ruhur bole ḳoisoin,Mabude amar munibre ḳoila,Ami zoto shomoe tumar dushmon oḳolretumar faor tolat na falai,oto shomoe tumi amar ḍainor toḳto bo.37 Daude zebla nizeu al-Mosire tan munib ḳoisoin, te al-Mosi ḳemne Daudor aolad oiba?”
         Bout manshe kushi oia Isar boean hunat asil.38 Boeanor maze tain ḳoila, “Moulana oḳolor befare hushiar roio. Tara ḳali lamba lamba
         zubba findia bazar-aṭo gura fira ḳoroin ar ijjot faita sain. 39 Tarar shoḳ oilo kunu mozliso gele dami zagat boa, ḳanir shomoe samnor ḳataro boia
         ḳaoa. 40 Eḳbae tara lamba lamba dua ḳoria manshor mon golain, aroḳbae ṛaṛi beṭintor zomi-mirash
         doḳol ḳori nein. Hashoror moedano erar hoḳol taki boṛo mosibot oibo.”Gorib ṛaṛi beṭir sodga deoa41 Bade tain Baetul-Mukaddosor lillar ḍegor ḳandat boia deḳla, manshe aia ḳemne lilla-sodga
         dira. Tain deḳla, bout doni manshe besh ḳori ṭeḳa-foesha dan ḳorra. 42 Bade eḳ gorib ṛaṛi beṭie aia ḳali duiṭa foesha dan ḳorlo. 43 Dekia tan sahabi oḳolre ḳoila, “Ami tumrare hok kota ḳoiram, hoḳol manush tone ou
         beṭie beshi dan ḳorlo. 44 Hoḳol manshe tarar bout don-saman taki kisu ongsho dan ḳorse, oile i beṭi obabi oileo,
         beṭie nizor lagi kunta na rakia, hoḳolta-u dan ḳori dilo.”

Kiamotor alamot131 Hozrot Isa Baetul-Mukaddos taki baroia zaoar bala tan eḳzon sahabie ḳoila, “Huzur,
         ou deḳoukka, ḳoto boṛo boṛo fattoror oal ar shundor shundor dolan.” 2 Tain ḳoila, “Tumi ou zeta boṛo boṛo dolan deḳrae, itar dui fattor ekkano lagail roito
         nae, hoḳolta banga oizibo.” 3 Bade tain zebla Zoetun faṛor ufre Baetul-Mukaddos kaba shorif muka boat asla, ou shomoe
         sahabi Fitor, Iakub, Hannan ar Andriase tanre niralae zikaila, 4 “Huzur, amrare zanaukka, ita kun shomoe oibo? Kun alamot dekia amra buzmu, ita binash
         oar shomoe aichche?” 5 Tain ḳoila, “Dekio, ḳeu zanu tumrare na ṭoge. 6 Bout zone amar nam doria aia ḳoibo, amiu hein, ḳoia boutre ṭogibo. 7 Oile zuddor aoaz ar laṛair ḳobor hunia tumra ḍoraio na. Ita nichoe goṭbo, goṭleo ita
         to shesh nae. 8 Eḳ zatie aroḳ zatir loge, eḳ deshe aroḳ deshor loge laṛai ḳorbo. Bout zagat boisal
         ar nidan deḳa dibo. Oile ita to ḳali mosibotor shuru.9 “Tumra nizor befare hushiar roio. Manshe tumrare doria bisaror adaloto shomzaibo.
         Mosidor bitre tumrare singladi mara oibo. Amar lagi tumrare deshor raza-bashshar samne
         neoa oibo. Tumra erar samne amar befare shakki dibae. 10 Foela duniar tamam zatir gese Allar deoa kush-ḳobri toblig kora zorur. 11 Tumrare doria zebla bisaro neoa oibo, ou shomoe kita zuaf ditae, ita loia age kunu
         sinta ḳorio na. Hou shomoe tumrare zeta hikaia deoa oibo, tumra otau ḳoio. Ashole
         tumra to hino mattae nae, Pak Ruheu matiba. 12 Baie baire, bafe fuare zane marar lagi dorai dibo. Fua-fuṛie afon ma-bafor birudde
         gia, ma-bafore kun ḳoraibo. 13 Ar amar lagi hoḳole tumrare ginnaibo, oile hesh forzonto ze ṭikia roibo, he rehai
         faibo.14 “Ze tilaot ḳorer he buzouk, bezuita mosibotor ginnar i siz ze zagat aoar ḳota nae,
         i sizre zebla ono deḳbae, ou shomoe zera Ehudia zilat asoin, tara bagia faṛia elaḳat
         zauk. 15 Sator ufre zera roiba, tara lamat lamia kunta neoar lagi goror bitre ar na hamauk.
         16 Ḳetor maze zera roiba, tarar gotror saddor neoar lagi baṛit na auk. 17 Ou shomoe zeta beṭintor hurutta oita, ar zera huruttare bukur dud ḳaoaira, tarar boṛo
         zobor mosibot oibo. 18 Tumra dua ḳoro, ita zanu shitor dino na oe. 19 Ou shomoe to oto bezuita ḳoshṭo oibo, zeta duniar foela tone aiz forzonto kunudin
         oise na, ar kunudin oito-o nae. 20 Mabude zudi i shomoere ḳomaia na dita, te ḳeu zinda roilo na one. Oile Allae tan fosond
         ḳora bonda oḳolor lagi i shomoe ḳomai disoin. 21 Hi shomoe ḳeu zudi tumrare ḳoe, huncho ni, al-Mosi ono aisoin, ba deḳo, ounu tain,
         te tumra ita ekin ḳorio na. 22 Ḳaron bout bonḍoe aia ḳoibo, amiu al-Mosi, ar bout bonḍo nobio aiba. Shombob oile
         tara Allar fosond ḳora bonda oḳolreo duka dia be-fote nita ḳori bout keramoti-muzeza
         deḳaiba. 23 Oile tumra hushiar roio, ami to tumrare ageu ita hal-hokikot zanai dilam.24 “Ou mosibotor shomoe faronir bade,Shuruz andair oizibo,sande ar for dito nae.25 Tera oḳol asman taki kulia foṛizibo,asmanor kunu shoktiala sizuṭik-ṭak roito nae.26 Ou shomoe manshe deḳba, Bin-Adome Allar kudroti zalal ar shan-tozollie, megor ṭukrat
         oia duniat toshrif anra. 27 Tain firista oḳolre duniar eḳ mata taki aroḳ matat faṭaia, Allar fosond ḳora bonda
         oḳolre sairobae tone dola ḳorba.28 “Ḍumur gasor bae saia ilim ḳamai ḳoro. Gasor dal-fala norom oia zebla noea kuṛi baroe,
         ou shomoe tumra buzilao gormor din aichche. 29 Te ou laḳan tumra zebla deḳbae ita hoḳolta goṭer, dekia buzilio, Bin-Adomo daro aichchoin.
         Ḳali daro nae, tain aia duaro ṭukaira. 30 Ami tumrare hok kota ḳoiram, ita na goṭa forzonto i zomanar manush fuṛaita nae. 31 Asman-zomin hoḳolta binash oizibo, oile amar kalam hamesha ḳaim roibo.32 “Hou din ar hi shomoyor befare ḳali amar gaibi baf bade ar ḳeu zanoin na. Asmani firista
         ba ḳas maear zoneo zanoin na. 33 Tumra hushiar o, kial ḳori solo ar dua ḳoro. Hidin kun shomoe aibo, tumra ḳeu to zano
         na. 34 Ola eḳ manshor laḳan hidin aibo, zein bidesh zaoar shomoe tan gulam oḳolor ato hoḳolta
         shomzai dia zarzir ḳam buzai dila. Ar sokidarre ḳoila hozag roito. 35 Tumrao oula hozag roio. Baṛir malik kun shomoe aiba, hainjabala, maz raite, fotabala
         na fozore aiba, ikan to tumra ḳeu zano na. 36 Tain aḳta aile zanu na deḳoin, tumra gumai roiso. 37 Ami tumrare zela ḳoilam, hoḳolreu oula ḳoiram, hozag ro.”

Hozrot Isar duk-koshṭo ar mout (14:1–15:47)Hozrot Isare hazanir bed141 Azadi Id ar Ḳamir Saṛa Ruṭir Idor ḳali dui din baki roise. Boṛo imam ar moulana oḳole,
         Hozrot Isare manshor aforḳe doria ḳatol ḳorar danda lagaila. 2 Tara ḳoila, “Idor shomoe tare dortam nae. Dorle manshe gonḍogul lagai dito fare.”3 Isa ou shomoe Baet-Ania gaur fosa-kusṭo bemari Saimonor baṛit asla. Ono boia tain
         ḳana ḳaira, aḳtau eḳ beṭi manshe sinor eḳ butolo ḳori kub dami ḳaṭi ator loia aia,
         butol bangia hoḳol ator tan matat ḍali dilo. 4 Ita dekia hino azir kunu kunu zone na-kush oia eḳe-oinne ḳoilo, “I ator fuṭain ḳene
         borbad ḳora oilo? 5 I fuṭin besile to tin-sho dinar faia gorib oḳolre bilai deoa gelo one.” Otar lagi
         tara beṭire boḳa-zoḳa ḳorla. 6 Oile Isae ḳoila, “Oise, tanre ar kunta ḳoio na. Tain to amar lagi kub shundor ḳam
         ḳorsoin. 7 Gorib oḳol to hamesha-u tumrar loge roiba. Tumrar zebla mone sae tarare shaijjo ḳortae
         farbae. Oile amare to hamesha faitae nae. 8 Besaṛie zeḳan farsoin oḳanu ḳorsoin. Ein aia amar gotro ator ḍalia, dafon-ḳafonor
         lagi amare ageu zuit ḳorsoin. 9 Ami tumrare hok kota ḳoiar, duniar zekunu zagat Allar kush-ḳobri toblig korar shomoe,
         ou besarire mono ḳorar lagi, tan i ḳamor ḳota ḳano ḳoa zaibo.”10 Bade tan barozon sahabir mazor eḳzon, en nam Ihuda Iskariat, ein Isare doraia deoar
         lagi boṛo imam oḳolor gese gela. 11 Imam oḳole hunia kub kushi oia ḳoila, “Tare doraia dile tumare ṭeḳa dimu.” Teu Ihudae
         tanre dorai deoar shuzug tukanit roilo.Hozrot Isar aḳeri id12 Ḳamir Saṛa Ruṭir Idor foela din, Azadi Idor lagi meṛar baichcha zobo ḳora oito. Erdae
         sahabi oḳole Isare zikaila, “Huzur, amra kun zagat gia afnar lagi idor ḳana tiar ḳortam?”
         13 Ou Isae tan duizon sahabire ḳoila, “Tumra ṭauno zao. Gia deḳbae hono eḳ beṭa manshe
         ḳoiladi fani boria nira. Tumra tan ḳore ḳore zaio. 14 Tain ze baṛit gia hamaiba, hou baṛir malikre tumra ḳoio, sab, murshide ḳoisoin, sahabi
         oḳolre loia ami zeḳano Azadi Idor ḳana ḳaitam, hou musafirḳanaḳan deḳai deukka. 15 Tain tumrare ufor talat hazail-faṛail eḳ boṛo kuṭa deḳai diba. Tumra ono hoḳolta tiar
         ḳorio.” 16 Teu sahabi oḳol gia ṭauno hamaila. Hamaia Isae zelaḳan ḳoisla, ṭik ou laḳan hoḳolta
         faila ar idor ḳana tiar ḳorla.17 Hainjabala Isae tan barozon sahabire loia ono aila. 18 Aia ḳani ḳaoar shomoe tain ḳoila, “Ami tumrare hok kota ḳoiram, tumrar mazor eḳzoneu
         beimani ḳoria amare dorai dibo, he oḳon amar loge boia ḳar.” 19 Ikan hunia tara kub bezar oigela. Ar eḳ ek kori zikaila, “Huzur, i zon kita ami ni?”
         20 Tain ḳoila, “He ou barozonor mazoru eḳzon. He oḳon amar loge talo at harar. 21 Bin-Adomor moutor befare asmani kitabo zela leḳa ase, tan mout to oulau oibo, oile
         afsus hou manshor lagi, ze tanre doraia dibo. Duniat tar zonom na oau, tar lagi bout
         bala asil.”22 Ḳanat roisoin, ou shomoe Isae ruṭi ato loia Allar shukria adae ḳoria, siṛia ṭukra
         ṭukra ḳori sahabi oḳolor ato dia ḳoila, “Ou neo, mono ḳoro ita amar shoril.” 23 Bade tain anguror shorbotor fiala loia Allar shukria zanaia erare dila. Era hoḳole
         ou fiala taki shorbot ḳaila. 24 Isae ḳoila, “Ḳao, mono ḳoro ita amar lou. Ou lour zoriae Adom zatir boutor basibar
         lagi noea usilla ḳaim ḳora oibo. 25 Ami hasa ḳota ḳoiram, zei forzonto Allar bashshait dakil oia ami anguror shorbot na
         ḳaisi, oto din i laḳan shorbot ar ḳaitam nae.” 26 Heshe hoḳole mili eḳ gozol gaia, gor taki baroia Zoetun faṛo gelagi.Hozrot Fitore oshikar ḳorar agam ishara27 Faṛo gia Isae tan sahabi oḳolre ḳoila, “Tumra hoḳoleu to amare falaia bagibae. Allar
         kalamo ase, ami falor raḳalre marilimu, teu falor meṛain sairobae sitriziba. 28 Oile amare murda taki zinda ḳorar bade, tumrar ageu ami Galilo zaimugi.” 29 Fitore tanre ḳoila, “Huzur, hoḳol bagi geleo ami bagitam nae.” 30 Isae ḳoila, “Te huno, ami tumare ḳoiram, aiz fotabala murgae duibar bang dibar ageu,
         tumi tinbar ḳoibae, tumi amare sino na.” 31 Oile Fitore aro boṛo golae ḳoila, “Huzur ou kita ḳoin, afnar loge zudi amar morono
         oe, ta-o ami kunumonte-u ḳoitam nae ami afnare sini na.” Hoḳol sahabieo ou laḳan ḳoila.Getshimani bagano Hozrot Isa32 Bade Hozrot Isae tan sahabi oḳolre loia Getshimani namor eḳ bagano aila. Aia tain
         erare ḳoila, “Ami zoto shomoe dori dua ḳormu, oto shomoe tumra ono boat roio.” 33 Oḳan ḳoia tain Fitor, Iakub ar Hannanre tan loge raḳla, monor duk ar zalae tain boṛo
         toklif faila. 34 Tain erare ḳoila, “Duke amar zan baroi zargi. Tumra hoḳol ono ro ar hozag taḳo.” 35 Ḳoia tuṛa horia gia tain maṭit soizdat foṛia aroz ḳorla, shombob oile i mosibotor
         oḳtḳan horizibar lagi. 36 Tain ḳoila, “O abba, amar oli, tumi to hoḳolta-u ḳortae faro. Tumi amar ufor taki
         aneoala ou mosibotḳan horailao. Oile ita amar ichchae nae, tumar morzi mafiku ouk.”37 Soizda taki uṭia tain sahabi oḳolor gese aia deḳla, era gumai gesoin. Ou tain Fitorre
         hozag kori ḳoila, “Saimon, tumi gumai gelae ni? Eḳan gonṭao hozag roitae farlae na
         ni? 38 Hozag ro, forikka taki bastae ḳori dua ḳoro. Dilor maze nichoe kial ase, oile ḳaea
         to ḳomzur.” 39 Bade tain hirbar gia hou eḳoi dua ḳorla. 40 Firia aia deḳla, era hirbar gumai gesoin, gume tarar souk falai der. Tara Isare kita
         zuaf dita, kunta buzla na. 41 Tin nombor bar tain aia erare ḳoila, “Tumra deki oḳono arame gumairae. Aichcha oise,
         shomoe aichche to. Deḳrae ni, Bin-Adomre gunagar oḳolor ato shomzai deoa or. 42 Uṭo, amra roana dei. Amare zegie dushmonor ato dorai dibo, he aia azigese.”Hozrot Isa al-Mosi dushmonor ato bondi43 Tain erar loge mato roisoin, ou shomoe Ihuda hono ailo. He asil barozon sahabir mazor
         eḳzon. Tar loge oia aro boute laṭi-soṭa-toluar loia ailo. Boṛo imam, moulana ar murobbi
         oḳole erare faṭaisoin. 44 Tanre zegie doraia dito, he tar logor erare age hikaia disil, “Ami gia zen galo hunga
         dimu, einu hou zon. Tumra enre bondi ḳoria kub shabdane loia zaio.” 45 Teu Ihudae shuza-shuzi Isar gese gia ḳoilo, “Huzur!” Ḳoia he tanre hunga dilo. 46 Loge loge tara aia Isare dorililo. 47 Tan ḳandat zera ubat asla, era eḳzone nizor toluar bar ḳoria fordan imamor gulamre
         sed marla, sedor loge tar ek kan ḳaṭia foṛigelo. 48 Isae ota manshore ḳoila, “Kita ba, ami kunu sur-ḍaḳait ni, tumra deki laṭi-soṭa-toluar
         loia amare dorat aiso? 49 Ami to forteḳ din Baetul-Mukaddoso gia tumrar samneu talim ditam. Ou shomoe to tumra
         amare dorlae na. Nichoe Allar kalamor aeat to folite oibo.”50 Tanre bondi ḳorteu tan hoḳol sahabi tane toia bagi gela. 51 Ḳali eḳzon zuane ekkan longi findia tan ḳore ḳore gelo. Oile manshe zebla tareo dorta
         saila, 52 he tar longi falaia lemṭa oia douṛaia bagilo.Fotua komiṭir dorbaro bisar53 Ou manshe Hozrot Isare doria hari fordan imamor gese loia gelo. Hono boṛo imam oḳol,
         murobbi ar moulana oḳolo ekkano dola oila. 54 Sahabi Fitor Isar ges tone duroi hori hori roia tan ḳore ḳore gia fordan imamor baṛir
         uṭano gela. Gia hono faradar oḳolor loge milia aguin tabanit boila. 55 Boṛo imam oḳole ar fotua komiṭir hoḳol manshe Isare ḳatol ḳorar lagi kunu nalish tukaila,
         oile faila na. 56 Mozliso Isar birudde boute misa shakki dileo, tarar shakkir mil oilo na. 57 Teu aro ḳoezone tan birudde ou misa shakki dilo. Tara ḳoilo, 58 “Amra hunchi, he ḳoise, manshor ator banail Zeruzalemor ou kaba shorif, ami bangilimu,
         ar tin dinor maze kunu manshor at na lagaia ami arokkan banaimu.” 59 Oile erar shakkio millo na. 60 Heshe fordan imam ubaia hoḳolor samne Isare zikaila, “Oba, tumi kunu mator zuaf ditae
         na ni? Ita manshe tumar befare kita shakki dira, hunrae ni?” 61 Oile tain kunu zuaf na dia nirai roila. Fordan imame tanre hirbar zikaila, “Tumi kita
         Allatalar oada ḳora hou al-Mosi ni, tan ḳas maear zon Ibnulla ni?” 62 Tain zuaf dila, “Ji-oe, amiu hein. Afnara deḳba, ami Bin-Adom arshe-azimo Alla Rabbul
         Alaminor ḍainor toḳto boat asi. Ar deḳba, ami behesti megor kuṭit oia duniat toshrif
         aniar.” 63 Ikan hunia-u fordan imame nizor finnor ḳafoṛ siṛia ḳoila, “Ar kunu shakkir zorur ase
         ni? 64 Afnara nizor ḳaneu to hunla, he shiriki ḳorlo. Te oḳon afnara kita rae diba?” Ou tara
         hoḳole tane dushi shaibosto ḳoria, ḳatol ḳorar hukum dilo. 65 Ḳeu ḳeu tan ufre sef dilo. Tan muk bandia gushi maria ḳoilo, “Hoi, tuin bule nobi,
         te oḳon ohi ḳos na.” Bade sifai oḳoleo tane nia mair-doir ḳorlo.Hozrot Fitore tinbar oshikar ḳorla66 Fitor zebla lamat uṭano asla, ou shomoe fordan imamor eḳ bandi beṭi tan ḳandat gelo.
         67 Gia tanre aguin tabanit dekia, bala ḳori tan bae saia hari ḳoilo, “Afneo to ou Nasarotor
         Isar loge asla.” 68 Fitore oshikar ḳoria ḳoila, “Na go, tumi ou kita ḳoirae? Ami ita kuntau zani na, buzio
         na.” Oḳan ḳoia Fitor geiṭor daro gela, ar ou shomoe murgae bang dilailo. 69 Bandi beṭie zebla deḳlo, Fitor ono gia ubaisoin, ou tan ḳasat uba manshore gia tai
         ḳoilo, “Ou beṭao erar logor eḳzon.” 70 Fitore hirbar na ḳorla. Oile tan ḳandat zera uba asil, tuṛa bade tara ḳoila, “Tumi
         nichchoe erar logor, tumar baṛio to Galil zilat.” 71 Fitore ḳoila, “Allar gozob foṛouk, ami ḳosom ḳaia ḳoiar, tumra ou zar ḳota ḳoirae,
         tare ami sinio na.” 72 Oḳan ḳoiteu murgae duara bang dilo. Bang hunia-u Fitoror mono oigelo, Isae ḳoisla,
         “Murgae duibar bang dibar ageu tumi tinbar ḳoibae, tumi amare sino na.” Oḳan mono
         oiteu tain au au ḳori ḳandon dorla.

Fordan hakim Filator adaloto Hozrot Isa151 Boṛo imam oḳole sobre uṭia murobbi oḳol, moulana ar fotua komiṭir hoḳolor loge foramish
         ḳoria, Hozrot Isare bandia Ruman hakim Filator gese loia gela. 2 Gia harle hakim Filate Isare zikaila, “Tumi kita Ihudi oḳolor bashsha ni?” Tain ḳoila,
         “Afne ṭik kotau ḳoira.” 3 Boṛo imam oḳole tan name bout nalish dila. 4 Filate hirbar ḳoila, “Tumi kunta zuaf ditae na ni? Deḳrae ni, tara tumar birudde ḳoto
         nalish der.” 5 Oile Isae kunu zuaf na deoae Filat taijjub oigela. 6 Azadi Idor shomoe hakime deshor manshor fosond mafik, eḳzon azotire ḳalas dita. 7 Ou shomoe Barabba namor eḳzon manush zelo asil. Shongramor shomoe he fouzor loge roia
         manush kun ḳorsil. 8 Manshe Filator gese aia dabi zanaila, “Afne afnar nizor reoaz mafik kam ḳoroukka.”
         9 Tain zikaila, “Tumra sairae ni, ami Ihudi oḳolor bashshare saṛi ditam?” 10 Filate zanta, boṛo imam oḳole ingsha ḳoria Isare nia tan ato disoin. 11 Boṛo imam oḳole manshore uskaia dila, manshe Isar mukti na saia Barabbar mukti sain.
         12 Erdae Filate hirbar manshore zikaila, “Te tumra zare Ihudir bashsha ḳo, tare ami kita
         ḳortam?” 13 Tara hoḳole sillani lagailo, “Tare solibo deo.” 14 Tain ḳoila, “Ḳene, he kita dush ḳorse?” Oile manshe aro zure zure sillaia ḳoilo, “Solibo
         deo.” 15 Teu Filate tarare kushi ḳorta ḳori Barabbare ḳalas dilaila, ar Isare besh ḳori sabuk
         maria, solibo loṭḳaia ḳatol ḳorar hukum dila. (Solib oilo laḳṛidi banail manshore
         loṭḳaia marar eḳ zinish.)Sifai oḳolor ṭaṭṭa-moshkora16 Bade sifai oḳole Isare doria fordan hakimor baṛir bitre loia gela. Hono tara aro sifai
         oḳol dola ḳorla. 17 Tara Isare baingoni rongor bashshai lebas findaila, ar gosa-ḳaṭa dia mukuṭ banaia
         tan matat dila. 18 Bade tara moshkora ḳori misil dilo, “Ihudir bashsha, marhaba.” 19 Ar eḳ laṭi ania bare bare tan matat marlo, gotro sef dilo, tane ijjot deḳanir ban
         ḳoria tan samne aṭu gaṛia boilo. 20 Ou laḳan ṭaṭṭa-moshkora ar bettomizi ḳorar bade tan finnor baingoni lebas kulia, tan
         nizor ḳafoṛ findailo ar solibo nia ḳatol ḳorar lagi roana dilo.Solibor ufre Hozrot Isa21 Tara loia zaira ou shomoe Kurini elaḳar Sikondor ar Roufor baf, Saimon namor eḳzon
         manush gau taki ou fotedi aṭia zaoat asla. Sifai oḳole zur ḳoria enedi hou solib boaia
         nila. 22 Tara Isare Golgata, mani ‘ḳollar saṛ’ namor zagat loia gela. 23 Hono nia tanre mura namor oshud furail anguror shorbot ḳaite dila, oile tain ita ḳaila
         na. 24 Bade tara tanre solibo, mani gaso loṭḳailo. Sifai oḳole tan ḳafoṛ-sufoṛ baṭia neoar
         lagi loṭari maria baiggo forikka ḳorlo.25 Biane noeṭar shomoe tara tanre zane marar lagi solibo gatilo. 26 Ar tan oforad-namar maze leḳlo, “Ihudir bashsha.” 27 Tara duizon ḍaḳaitreo tan loge solibo loṭḳailo, eḳzon ḍain galat, oinnozon bau galat.
         28 Erdae Allar kalamor ou aeato foligelo, “Tanre naforman oḳolor loge gona oise.”29 Hou fotedi zera zaoat asil tara mata laṛaia Isare siṛaia ḳoilo, “Oi mia, tumi bule
         kaba gor bangia tin dinor maze hirbar banaitae farbae! 30 Te oḳon solib taki lamia aia nizor zan basao na.” 31 Boṛo imam ar moulana oḳoleo tanre siṛaia mata-mati ḳorla, “He to manshor zan basaito,
         oḳon nizor zan basaito farer na. 32 He bule oada ḳora hou al-Mosi, Boni Israilor bashsha! Te farle oḳon solib taki lamia
         auk, teu amra-o ota dekia iman anmu.” Tan ḍaine-baue zerare solibo loṭḳail oisil,
         tarao tanre siṛailo.Hozrot Isa al-Mosir ufat33 Bade beil duifor taki zuhoror bad forzonto tin gonṭa asta desh andair oigelo. 34 Erbadeu tain kub zure zure ḳoila, “Eloi, eloi, lama sabaktani,” mani, “O amar Alla,
         amar Moula, tumi ḳene amar log saṛi dilae?” 35 Ou shomoe zera tan daro uba asil, tara ikan hunia ḳoila, “Huno, huno, he Hozrot Ilias
         nobire ḍaḳer.” 36 Oḳan hunia eḳzon manshe douṛaia gia ekkan tena ania ṭenga anguror shorbotor maze bizaia,
         eḳ laṭir matat bandia usa ḳori tanre ḳaite dilo. He ḳoilo, “Ouk, deki na Iliase tare
         lamaia neoat ain ni.”37 Heshe Isae zure aoaz ḳoria aḳeri dom falaia inteḳal ḳorla. 38 Loge loge Zeruzalemo kaba goror herem shorifor fordaḳan, ufre taki tol forzonto siṛia
         dui ṭukra oigelo. 39 Sifair ze ofisar hono fara deoat asla, ein Isar moutor i halot dekia ḳoila, “Nichchoe,
         einu asla Allar ḳas maear zon Ibnulla.”40 Ḳoezon beṭi mansheo duroi ubaia ita deḳla, erar maze asla Mogdilini Moriom, Iusi ar
         huru Iakubor ma Moriom, ar Bibi Salumi. 41 Isa zebla Galilo asla, ou shomoe ou beṭin hamesha tan loge loge roita ar tan ḳezmot
         ḳorta. Aro bout beṭi manush, zera tan loge oia Zeruzalem aisla, tarao ita deḳla.Hozrot Isar rouza mubarok42 I din asil intezamor din, mani Ihudir Zummabaror agor din, ou din shuruz ḍubar bade
         tone kunuzat ḳam ḳora haram asil. 43 Erdae ou biali bala fotua komiṭir ijjoti montri, Arimatia gaur Iusuf namor eḳzon manshe,
         shaosh ḳoria hakim Filator gese aia, Hozrot Isar lash nita saila. Allar bashshai ḳaim
         oar lagi ein bar saoat asla. 44 Filate hunia kub taijjub oigela zen, Isae oto zoldi ḳori inteḳal formaisoin. Erdae
         tain sifair subedarre ania zikaila, hasau Isar ruh baroi gese ni. 45 Subedare zebla ḳoila, “Ji-oe, tain mara gesoin”, ou Filate Isar lash Iusufor zimmae
         shomzai dila. 46 Iusufe gia ḳafonor ḳafoṛ ḳorid ḳori ania, Isar lash solib taki lamaia, ḳafon findaia,
         fattor ḳaṭia banail ek koeboror maze tanre dafon ḳorla, i laḳan ḳoeboro maṭi deoa
         lage na. Erdae tara boṛo eḳ fattor goṛiaia ania ḳoeboror muko dila. 47 Ou shomoe Mogdilini Moriom ar Iusir ma Moriome deḳla, tanre kun zagat dafon ḳorsoin.

Mout bade zinda oila Hozrot Isa (16:1–20)Hozrot Isa zinda oar forman161 Tarar zummar din shesh oia harle Mogdilini Moriom, Iakubor ma Moriom ar Bibi Salumie,
         Hozrot Isar lasho maḳanir lagi kushboeala moshla loia anaila. 2 Haftar foela din biane, mani Robibare fozore shuruz uṭar loge logeu era tan ḳoeboror
         ḳasat gela. 3 Ou shomoe tara eḳe-oinne zikaila, “Ḳoeboror mukor ou fattor ḳe horaiba?” 4 Mati mati tara saia deḳla, i fattor horail oigese. Fattorṭa asil kub boṛo. 5 Bade tara ḳoeboro hamaia deḳla, eḳ zuan beṭae dola ḳafoṛ findia ḍain galat boi roisoin.
         Ene dekia tara kub taijjub oigela. 6 Ou hein ḳoila, “Taijjub oio na go. Tumitain to Nasarot gaur Isareu tallash ḳorrae,
         zenre solibo gatia ḳatol ḳora oise? Tain oḳon ino nae, tanre zinda ḳora oise. Dekizao,
         ou zagatu tanre dafon ḳora oisil. 7 Te tumitain oḳon zao, gia tan sahabi oḳolre ar Fitorreo ḳo, tain age zelaḳan ḳoisla,
         oula tumrar age Galilo zaira. Tumra hono gele tan doroshon faibae.” 8 Ikan hunia beṭinte ḳoebor taki baroia douṛaia bagila. Tara taijjub bonigela, ḍoror
         suṭe ḳeurore kunta ḳoila na.9 Haftar foela din fozor oḳto Isa murda taki zinda oia uṭla, ar foelau Mogdilini Moriomre
         doroshon dila. Ou Moriomor log taki tain shatgu zinnat saṛaisla. 10 Tan doroshon faiau Moriome gia Isar logor hoḳolre ḳobor zanaila. Ou shomoe tara ḳanda-ḳaṭi
         ar ahazari ḳorat asil. 11 Oile tain zinda oisoin ar Moriomre doroshono disoin, ita tara ḳeu ekin ḳorla na.12 Bade tan duizon ummote aṭi aṭi gau baedi roana oila, ou shomoe Isae tan surot bodlaia
         tarare doroshon dila. 13 Tara gia baki hoḳolre ou ḳobor zanaila. Oile tarar ḳotao era ekin ḳorla na.Hozrot Isar aḳeri soboḳ14 Heshe Hozrot Isae tan egaro zon sahabire doroshon dila. Ou shomoe era ḳaoat asla.
         Murda taki zinda oar bade zera tanre deḳsil, tarar ḳota ekin na ḳorae, erar imanor
         ḳomzuri ar dilor na-humarir lagi tain erare domḳaila. 15 Ar ou sahabi oḳolre ḳoila, “Tumra duniar tamam zagat zao, gia hoḳol manshor gese Allar
         batail kush-ḳobri toblig koro. 16 Ze manshe iman ania toubar gusol ḳore, he-u rehai faibo. Ze manshe iman anto nae,
         he Allar dorbaro dushi bonia shaza faibo. 17 Zera iman anbo, erar maze ou nishana deḳa zaibo: amar name tara zinnat saṛaibo, noea
         noea bashae gaibi buli matibo. 18 Tara zati hafre ato loiba, bezuita bishakto kunta ḳaileo tarar kunu ḳeti oito nae.
         Ar kunu bemarire ataia dile bemar shifa oizibo.”Hozrot Isar behesto zaoa19 Sahabi oḳolor loge batchit ḳorar bade Hozrot Isare arshe-azimo tulia neoa oilo. Hono
         tain Alla Pakor ḍainor toḳto toshrif raḳsoin. 20 Bade sahabi oḳole hoḳol zagat gia toblig korla. Hozrot Isae erar mazdi ḳam ḳorla,
         ar erare keramoti ḳamor takkot dia forman deḳaila, era zeta toblig korra, ita hasa.
         Amin.

11-2 Mohamainno Tiofilas,Afnar to zana ase, amrar maze zeta zeta goṭise, ita zera foela takiu nizor souke deḳsoin
         ar tobligo ḳorsoin, erar mukor ḳota hunia balamonte shomzia hari, bout mumine leḳat
         lagsoin. 3 Erlagi oḳon amio adi-onto hokkolta tallash ḳoria, eḳ ek kori lekia afnare zanani ḳan
         bala mono ḳorlam. 4 Oḳan taki afne shomzita farba, afne age zeta talim hunchoin, ita ekkebare ṭik.Hozrot Ehia ar Hozrot Isar zonom ar foela zindegi (1:5–2:52)Hozrot Ehia (a:)-or zonmor gaibi ḳobor5 Raza Herude zebla Ehudia zila salaira, ou shomoe Zeruzalem ṭauno Baetul-Mukaddosor
         imam oḳolor mazor eḳzonor nam asil Zakaria. Tain Boni Israilor mul imam Harunor ḳandanor
         Abia dolor manush. Tan bibir nam Elisabet, eino Harunor bongshor manush. 6 Era duiozonu Allar nozoro kamil dindar asla. Mabudor hoḳol hukum-ahkam shullo-ana
         adae ḳorta. 7 Oile era asla niaoladi, Bibi Elisabet oila aṭkura bemari. Ou halote duiozon murobbi
         oigesoin.8 Ermaze oinno dolor imamotir din shesh oia tan nizor dolor imamotir bari ailo, teu
         Zakaria Allar goro imamotit asla. 9 Imamoti ḳamor niom mafik loṭari maria tane fosond ḳora oilo, zate tain Baetul-Mukaddosor
         fobitro herem shorifo hamaia agor-kushboe zalain. 10 Tain bitre ota zalaira, ar bare bout manshe dua-durud ḳorra.11 Aḳtau agor-kushboe zalani ṭebulor ḍainedi Allar eḳzon firistae tanre doroshon dila.
         12 Firistare dekiau tan dil ḳafigelo, zano ḍor ailo. 13 Firistae ḳoila, “O Zakaria, ḍoraio na. Huno, Allar dorbaro tumar dua ḳobul oise. Tumar
         bibi Elisabetor goro eḳ fua oiba, tumi en nam rakio Ehia. 14 Ou fute tumar zindegit bout kushi baṛaiba, tain zonom loae aro bout zon kushi oiba.
         15 Ein to Mabudor nozoro bout boṛo ijjoti oiba. Zindegie kunudinu anguror shorab ba kunuzat
         nisha ḳaita nae. Tan maʼr feṭo taḳteu Pak Ruhe kamil oiba. 16 Ar Boni Israilor bout manshore tarar Mabud Allar bae firaia anba. 17 Tain Ilias nobir laḳan himmot ar takkote malikor age oia aiba. Aia baf oḳolor dilre
         aolador bae, ar naforman oḳolor dilre forezgarir bae firaiba. Ou laḳan Mabudor lagi
         eḳ dol bondare tain furafur tiar ḳorba.”18 Ita hunia Zakariae firistare ḳoila, “Er forman kita, ami ḳemne ekin ḳortam? Ami to
         buṛa oigesi, amar bouo ekkere murobbi oigesoin.”19 Firistae ḳoila, “Ami Zibrail, ami Allar samne azir taki. Tumar loge batchit koria,
         ou kush-ḳobri tumare zananir lagiu Allae amare bezisoin. 20 Dekio, amar ḳota shomoe moto folibo. Oile amar mat ekin na ḳorae, ikan folibar ag
         forzonto tumi buba bonizibae, kunta mattae fartae nae.”21 Ibae manshe Zakariar lagi bar saira. Baetul-Mukaddosor bitoror ou pak zagat tan deri
         or dekia, tara hoḳol sintat foṛigela. 22 Bade Zakaria baroia aila, oile tain kuntau matta farla na. Tain buba oigela ar ishara-asharae
         buzaila. I halot dekia manshe buzilila, pak zagar bitre tain kunu doroshon faisoin.
         23 Imamoti ḳamor bari shesh oia harle, tain nizor baṛit gelagi.24 Erbade tan bibi Elisabetor feṭo hurutta ailo, erdae Elisabet fas mash baṛir bare baroila
         na. 25 Tain ḳoila, “Ita to Allai lila-ḳela. Manshor gese ami ze kuṭar bagi oisi, ou kuṭar
         shorom horanir lagi tain amar bae kial ḳorsoin.”Isa Ruhullar zonmor gaibi ḳobor26-27 Elisabetor feṭo zebla soe mashor hurutta, ou shomoe Galil zilar Nasarot gaut eḳzon
         abiati shoti nari asla, en nam Bibi Moriom. Allae Zibrail firistare tan gese bezila.
         Tan bia ṭik oisil, Bashsha Daudor ḳandanor Iusuf namor eḳzonor loge. 28 Firistae aia Bibi Moriomre ḳoila, “Assalamu alaikum; Alla Pake afnare rohomot ḳorsoin,
         tain afnar loge asoin.”29 Ikan hunia Moriomor mon fereshan oigelo. Tain mone mone ḳoila, i salamor mani kita?
         30 Firistae ḳoila, “O Moriom, afne ḍoraiba na, Allae afnare rohomot ḳorsoin. 31 Hunoukka, afnar goro eḳ fua foeda oiba, afne en nam raḳba, Isa. 32 Tain bout boṛo ijjoti oiba. Tanre ḳoa oibo Ibnulla, Allatalar ḳas maear zon. Alla
         Mabude tan ḳandanor murobbi Bashsha Daudor godi tanre diba. 33 Tain dunia aḳerato Boni Israilor ufre bashshai ḳorba, tan bashshai kunudinu furaito
         nae.”34 Teu Bibi Moriome firistare ḳoila, “Ita kilan oibo? Amar to bia-shadiu oise na.” 35 Firistae ḳoila, “Pak ruh afnar ufre nazil oiba, ar Allar kudroti saea afnar ufre aibo.
         Erdaeu afnar goro ze pak aolade zonom loiba, tanre Ibnulla, mani Allar ḳas maear zon
         ḳoia ḍaḳa oibo. 36 Hunoukka, afnar kuṭum Bibi Elisabetor befare manshe ḳoita na ni, tan kunu huruttau
         oita nae? Oile oḳon to ou murobbi boeosho tan feṭo-o soe mashor fua ase. 37 Te Allae faroin na, ila kuntau nai.”38 Moriome ḳoila, “Ami to Allar bandi; afnar ḳota moto-u hoḳolta folouk.” Bade firista
         tan ges taki bidae oigela.Bibi Moriom Bibi Elisabetor baṛit gela39 Erbade Bibi Moriom uṛa-taṛa ḳori, Ehudia zilar eḳ faṛia gaut gela. 40 Gia hono imam Zakariar baṛit hamaia, tan bibi Elisabetre salam ḳorla. 41 Elisabete Moriomor aoaz hunar loge logeu, tan feṭor hurutta aḳta loṛia uṭila. Tain
         Pak Ruhe kamil oia, 42 zure zure ḳoila, “Duniar tamam beṭintor maze tumiu ḳofali, tumar feṭor sabalo ḳofali.
         43 Amar munibor ma amar goro toshrif anchoin, amar oto boṛo ḳofal kila oilo? 44 Ami tumar aoaz hunar loge logeu, amar feṭor gedaeo kushie loṛia uṭisoin. 45 Tumi to ḳofali beṭi, ḳaron Mabude tumare zeta zanaisoin, tumi dile-zane ita ekin ḳorso.”46 Ou Bibi Moriome ḳoila,“Amar ḳolbe tarif ḳorer amar Mabudor,47 behesti kushie borigese amar ontor,toraura sand aisoin, obaginir gor.48 Souk tulia saisoin doyal, ḳangal bandir bae,erdae-u tamam zatie shabash shabash gae,boṛo ḳofali ḳoiba more, zug zugantor.49 Shoktimane ḳorla more oto boṛo ḳam,amar lagi oisoin tain kudroti asan,tainu to subohan Alla, pak-fobitro tain.50 Zera tane tazim ḳori roin ḍoraia,rohom ḳoroin tain itare nizor zania,oarishe oarishe rohom, tainu bilain.51 Tanu kudroti ate ḳorsoin moha ḳam,monor gorimae zetae ḳore boṛai shan,itare ḳedaia dia, boitol banaisoin.52 Raza-bashshain hokir oila godi kuaia,hokir oḳol bashsha oila rohomot faia,usa-nisa hokir-bashsha, tainu banaisoin.53 Ufashi ḳangalre dila bala bala ḳani,bukashir feṭo gelo dami dana-fani,doni zonre ḳali ate, ḳedaia disoin.54 Tain zela oada ḳorsla moe-murobbir loge,ola-u to asan ḳorsoin Boni Israilre,Boni Israil oila Allar afon gulam.55 Ibrahimre iad raḳsoin rohom borkot diba,loge tan ḳandane-o ou doya faiba,siroḳalin ou oada mono rakisoin.”56 Bibi Moriom tan kuṭum Elisabetor gese tin mash roila, heshe tan nizor baṛit gelagi.Hozrot Ehia (a:)-or zonom57 Bade miad fura oia harle Elisabetor goro eḳ fua oila. 58 Mabude tanre oto boṛo rohom ḳorsoin hunia, ari-fori ar ḳesh-kuṭum oḳol aia tan loge
         kushi-bashi ḳorla.59 Ihudi oḳolor reoaz mafik zonmor aṭ dinor din, fuar mosolmani ar akika ḳoranir lagi
         tara hoḳol dola oila. Tara saila, bafor namor laḳan fuar namo ouk. 60 Oile maʼe ikan manla na, tain ḳoila, “Na, er nam oibo Ehia.” 61 Tara ḳoila, “Tumar ḳesh-kuṭumor maze to ila nam ḳeuror nai.”62 Teu tara isharae fuar bafore zikaila, tain kun nam fosond ḳoroin. 63 Zakariae tarar ges taki ḳata-ḳolom nia leḳla, “Tar nam Ehia.”Ou tara hoḳol taijjub oigela. 64 Ar loge logeu Zakariar zoban kuligelo, tain mat-ḳota matila ar Allar shukria adae
         ḳorla. 65 Ita dekia ari-fori hoḳole ḍoraigela. Ehudia zilar faṛia oncholor hoḳol manshor muke
         muke ou ḳobor roṭigelo. 66 Zoto manshe i goṭona hunchil, tara hoḳole-u mone mone sinta ḳori ḳoilo, boṛo oia harle
         i fua kita oibo. Ḳaron Mabudor kudroti at tan ufre asil.Hozrot Zakaria (a:) nobir muko gaibi ḳobor67 Bade fuar baf Zakaria, Pak Ruhe kamil oia ou gaibi ḳobor ḳoila,68 “Shukria zanai ami bondae Alla Mabudor,asan ḳorsoin tain nize afon Israilor,kial ḳori ḳorla azad nizor gulam dol.69 Amrar lagi fosond ḳorla Daud ḳandanre,bol-takkoti ḳanḍarire anla oḳan tone,deḳailae doyal more nazat ḳorra zon.70 Nobi oḳole zobandi ḳoisla bout age,tainu ḳoaisla ita nobi oḳolor muke,takkoti ḳanḍari-u oiba Daud kulor bol.71 Dushmon oḳolor ḳobza taki tain basaila,gin-ingsha ḳorra taki oḳon fana dila,amrare basaila aia doyal Moular zon.72 Basaila amrare ḳali moe-murobbir ḳatire,ḳosom ḳora pak oada furanir niote,moe-murobbire zoban deoae amra basilam.73 Ḳosom ḳori oada ḳorsla doyal Allae,Ibrahimre zanaila tain nazator ufae,Ibrahim nobi-u oila amrar ashol baf.74-75 Amrare basaita ḳori Moular ou ḳosom,dushmon taki basar lagi batai dila niom,zinda zudin asi amra nisinta roitam.Ḍor-ḳof saṛa amra zanu ḳori ebadot,forezgar ar sohi fote taki nirafod,tan samne roia zate ḳori tan ḳezmot.76 Ore amar maear fut Ehia babaji,tumare to ḍaḳa oibo Allatalar nobi,munibor age roia sohi ḳorbae fot.77 Batai dibae tumi tan bonda oḳolre,guna mafir fot sinba tumar talime,bataia dibae baba nazat faoar fot.78 Amrar Allar rohom ar hou mohobbote,behesti nuror eḳ shuruz aiba ufrete,amrar ufre aia hari rakiba nozor.79 Mout ar andarir gato zera ḳaṭae din,nuror fot deḳba tara ḳoria ekin,amrareo shantir fote salaiba ou zon.Ou huzur nazil oia deḳaiba kudrot,tainu hou oada ḳora Allai rohomot.”80 Bade Ehia aste aste boṛo oila, loge oia tan ruhani bolo baṛilo. Boni Israilor samne
         kula-mela zair oibar ag forzonto, tain morubumir maze din ḳaṭaila.

Hozrot Isa al-Mosir zonom21 Ou shomoe Ruman bashsha Agosto Ḳoisore hukum dila, tan asta bashshair hoḳol prozae
         zarzir nam leḳanir lagi. 2 Shiriar hakim Kuriniasor amolo, ou foela bar manush gonar lagi nam leḳail oilo. 3 Teu nam leḳanir lagi hoḳol manush zarzir buniadi gaut gela.4 Ou laḳan Iusufo nam leḳanir lagi Galil zilar Nasarot gau taki Bashsha Daudor gaut
         aila. Tain to Daudor ḳandanor manush. Gaur nam Betelham, iṭa Ehudia zilat. 5 Bibi Moriomo ou Iusufor loge oia nam leḳanit gela. Ou Iusufor logeu tan shadi ṭik
         oisil, ar tan feṭo ou shomoe hurutta asil. 6 Betelhamo taḳteu Moriomor hurutta oibar bishe dorlo. 7 Ar tan foela fuar zonom oilo. Oile hino kunu meman ḳanat taḳar zaga millo na, erdae
         Moriome ou huruttare tenadi beraia gual goror ḳeror gamlat hutai toila.Firista ar raḳal oḳol8 Ou Betelham gaur ḳandat bondor maze, meṛar raḳal oḳole raitkur bala tarar meṛa fara
         deoat asil. 9 Aḳtau Allar eḳ firista tarar samne aia doroshon dila, ar Mabudor nuror teze tarar
         sairobae for oigelo. Ita dekia raḳal oḳol ḍoror suṭe bedisha bonigela.10 Oile firistae tarare ḳoila, “Tumra ḍoraio na. Ami tumrar lagi kub kushir ḳobor loia
         aisi. I kush-ḳobri duniar tamam manshor lagi. 11 Huno, tumrar toraneala aiz Daudor gaut zonom loisoin. Tainu al-Mosi, tainu malik.
         12 Tumra gia er forman deḳbae, deḳbae ek kasa huruttare tenadi beraia, gual goror ḳeror
         gamlat hutaia toa oise.”13 Ou shomoe aḳtau hou firistar loge aro bout firistare deḳa gelo. Era Allar zikir-azkar
         ḳori ḳori ḳoila,14 “Asmano Allar lila-ḳela deḳa zauk,duniar bukut tan fiara bondar shanti ouk.”15 Bade firista oḳol tarar ges taki asmano gia harle, raḳal oḳole eḳe-oinnore ḳoilo,
         “Ao, amra Betelhamo zai. Mabude amrare ze ḳobor zanaila, ota dekia ai.”16 Mati mati tara zoldi ḳori gela, gia Moriom, Iusuf ar ḳeror gamlat hutail ou huruttare
         faila. 17 Faia ou huruttar befare tarare ze ḳobor zanail oisil, ita tara hoḳolre ḳoila. 18 Tarar mat hunia hoḳoleu taijjub oigela. 19 Oile Moriome hoḳolta dilor maze gatia raḳla, ar mone mone sintat roila. 20 Firista oḳole raḳal oḳolre zela ḳoisla, era ita dekia hunia Allar zikir tarif ḳori
         ḳori firot gelagi.21 Bade zonmor aṭ dinor din akika ar mosolmani ḳoranir bala, tan nam raḳa oilo Isa. Mar
         feṭo aibar ageu firistae ou nam toisla.Geda Isare Baetul-Mukaddoso anla22 Ermaze Musa nobir shoriot mafik tarar pak-saf oar shomoe oilo. Teu Isare Mabudor ato
         shofia dibar niote, Iusuf ar Moriome tane loia Zeruzalem ṭauno aila. 23 Mabudor shoriotor hukum asil, forteḳ zandaror foela fuare Allar name shofia dite oibo.
         24 Erloge, eḳ zuṛa ḍufi faki ba faror duiṭa baichcha kurbani dite oibo, shoriotor ou
         hukum mafik tara kurbani deoat aila.25 Ou shomoe Zeruzalem ṭauno Samaun namor eḳzon allaraia buzurg asla, tain Pak Ruhe kamil.
         Tain mone mone bar saoat asla, Allae kun shomoe Boni Israilre shanti diba. 26 Pak ruh tan loge asla, ou ruhe tanre bataisla, tan moutor ageu Allar oada ḳora al-Mosire
         tain deḳba. 27 Pak ruhur isharae Samaun ou din Baetul-Mukaddoso azir oila. Isar ma-bafeo shoriotor
         hukum adae ḳorar niote, geda Isare loia ono aila. 28 Ou kamil buzurg Samaune Isare kulo loia Allar shukria adae ḳorla. Tain ḳoila,29 “O malik, tumar zoban mafiktumar i gulamre oḳon shantie bidae deo.30-31 Adom zatire toranir lagi,tamam manshor soukor samnetumi ze usilla ḳaim ḳorso hou al-Mosireamar niz souke dekia gelam.32 Tumar ḳas proza Boni Israilor gourob to einu,bad-baki tamam zatireo fot deḳanir nur.”33 Samaune Isar befare ou zeta ḳoila, ita hunia Isar ma-baf taijjub oigela. 34 Samaune tarare dua dila, tain Isar ma Moriomre ḳoila, “Huno, Alla Pakor kial oilo,
         ou huruttar dorun Boni Israilor bout zone nazat hasil ḳorba, ar bout zon lannoti oiba.
         Tain ou laḳan eḳ nishana, tan bifokke bouteu matibo. 35 Ota taki tarar dilor hal-hokikot buza zaibo. Ar huno, toluare ḳaṭile zela oe, tumar
         dilo-o ola dukor sel hamaibo.”36 Ou shomoe Hanna namor eḳzon beṭi manusho asla, tain Allar nobi. Tan bafor nam Fanuel,
         ar ḳandanor nam Ashir. Tan bout boeosh oigese, shat bosor zamair gor ḳoria hari, 37 sourashi bosor forzonto ṛaṛi halote asla. Tain Baetul-Mukaddosor bitre ruza raḳta
         ar dua ḳorta. Ebadot-bondegir maze rait-din ḳaṭaita, bare baroita na. 38 Ṭik ou shomoe taino ono aia Allar shukria adae ḳorla. Ar zerar dilo ou asha asil,
         Alla Pake Zeruzalemre azad ḳorba, tarar logeo tain Isar befare batchit ḳorla.39 Moriom ar Iusufe Mabudor shoriot mafik hoḳol ḳam shesh ḳoria harle, tarar boshot baṛi
         Galil zilar Nasarot gaut gelagi.40 Nabalik Isar boeosh baṛilo, erloge tain shorilor bol ar ilim-aḳoleo mozbut oila. Allar
         rohomot to tan loge asil.Baro bosoror Hozrot Isa Zeruzalem kaba shorifo41 Ihudi oḳolor Azadi Idor shomoe aile Isar ma-baf forti bosoru Zeruzalemo zaita. 42 Isar boeosh zebla baro bosor, ou shomoyo hou reoaz mafik tara Zeruzalemo aila. 43 Id shesh oia harle tara baṛit roana dila, oile Isa ou shomoe i dolor loge na gia Zeruzalemo
         roigela. Tan ma-bafe ikan ṭer faila na. 44 Isao dolor bitre asoin mono ḳoria tara eḳdinor fot aguai gela. Gia tarar ḳesh-kuṭum
         ar logor manshor gese tallash ḳoria tanre faila na. 45 Na faia tanre tukai tukai hirbar Zeruzalemo aila. 46 Tin din tallash ḳoria tanre Baetul-Mukaddoso faila. Tara deḳla, tain moulana oḳolor
         loge boia tarar boean hunra, ar nanan musla zikaira. 47 Ar zoto manshe tan mat hunla, tara hoḳoleu tan aḳoldari batchit hunia taijjub bonigela.
         48 Tan ma-bafeo tanre dekia ekkere somkigela. Mae tanre zikaila, “Futre, tumi amrar loge
         ita ḳorlae ḳene? Ami ar tumar bafe ḳoto fereshan oia tumare tukairam.” 49 Isae zuaf dila, “Tumitain ḳene amare tukairae? Zano na ni, ami to amar gaibi bafor
         gorou roite oibo?” 50 Tan ma-bafe i mator kunu bed buzla na. 51 Bade tain baroia ma-bafor loge oia Nasaroto gela, ar tarar ḳota moto solla. Oile tan
         maʼe ita hokkolta dilo gatia raḳla.52 Ermaze Allar mohobbot, manshor maea, boeosh ar ilim-aḳole tain aste aste boṛo oila.

Allar ḳam ḳorar lagi Hozrot Isa zuit oila (3:1–4:13)Hozrot Ehia nobir toblig31 Ruman bashsha Tibirio Ḳoisoror bashshair fonro bosor soler. Ou shomoe Fontio Filat
         asla tan odinor Ehudia zilar hakim, ar Herud asla Galil zilar raza, Herudor bai Filif
         asla Zituria ar Takuniti zilar raza, ar Lusanias asla Abilini zilar raza. Era hoḳolu
         asla Ruman bashshar odine. 2 Ou amolor Ihudi zatir fordan imam asla, imam Hanon ar Kaeafa. Ṭik ou shomoe Zakariar
         fut Ehiar gese morubumi elaḳat Allae tan kalam nazil ḳorla. 3 Teu Ehia nobie Zordan gangor ḳanda-ḳasar hoḳol ḳano gia toblig korla. Ḳoila, guna
         taki mafi faoar lagi touba ḳoria torikar gusol ḳora zorur. 4 Ehia nobir befare Isaea nobir kitabo zela leḳa asil, tain oula ḳorla. Leḳa ase,Moru bumir maze eḳzone elan ḳorra,tumra malikor fot sohi ḳoro,tan solar rasta oḳol shida ḳoro.5 Faṛia hokkol nisa zaga boraṭ oibo,usa-nisa ṭillain homan ḳora oibo.Teṛa-beḳa hoḳol fot shuza oibo,gat-gaṛa hoḳolta homan ḳora oibo.6 Ar duniar manshore toranir lagiAllae nazator ze usilla ḳorsointamam mansheu ita deḳba.7 Ehia nobir toblig hunia toubar gusol ḳorar niote zera ailo, tain erare ḳoila, “O hafor
         baichchain, asmani gozob aior dekia zan basanir fot tumrare ḳegie batai dilo? 8 Hasau zudi tumra touba ḳoria taḳo, te er folo deḳao. Mone mone ḳoio na, tumra Ibrahimor
         aolad. Huno, ami ḳoiram, Allae saile to ou fattor oḳol takiu Ibrahimor aolad banaita
         farba. 9 Gasor guṛit to kuṛal lagailu ase. Ze gaso bala fol dore na, i gas ḳaṭia agunit falail
         oibo.”10 Ita hunia manshe Ehiare zikaila, “Te amra kita ḳortam?” 11 Tain ḳoila, “Ḳeuror zudi duiṭa kurta taḳe, te zar nai tare eḳṭa deuk. Zar goro dan-saul
         ase, he-o oula bilauk.”12 Ḳazna tulra ḳoezon toshildare toubar gusol ḳorat aia zikaila, “Murshid, amra kita
         ḳortam?” 13 Tain ḳoila, “Niom taki beshi ṭeḳa adae ḳorio na.”14 Ḳoezon sifaieo zikaila, “Huzur, te amra kita ḳortam?” Tain ḳoila, “Ḳeurore zur-zulum
         ḳoria ba fando falaia kunta adae ḳorio na. Zarzir betone kushi roio.”15 Manshe mone mone al-Mosir lagi bar saoat asil, Ehiare dekia tara kub asha ḳorlo, einu
         mono loe al-Mosi. 16 Oile Ehiae tarare ḳoila, “Ami ḳali fanidi toubar gusol ḳoraiar, te amar bade zein
         toshrif anra, tain ama takio takkot-ala. Tan faor zutar fita gesa kular zukao ami
         nae. Tain aile Pak Ruh ar aguin dia tumrare gusol ḳoraiba. 17 Tan kula to tan atou ase, maṛa deoa dan ou kuladi uaia hari dan nia ugaro tulba, ar
         susare omon agunit falai zalaiba, ze aguin kunudin nibe na.”18 Ou laḳan aro bout nosiot ḳoria Ehiae manshor gese kush-ḳobri toblig korla. 19 Oile Raza Herude bout nomunar ḳaraf ḳam ḳorae, ar tar bair bou Herudiare hanga ḳorae,
         Ehiae tare dushi shaibosto ḳorla. 20 Erdae he tar hoḳol ku-ḳamor loge eoḳano baṛailo, he nobi Ehiare zelo haraililo.Hozrot Isae pak gusol ḳorla21 Ehia nobi zelo hamanir age, tan gese aia zebla bout manshe toubar gusol ḳorra, ou
         shomoe Isao ono aia tarar loge gusol ḳorla. Gusolor bade Isae zebla dua ḳorra, aḳtau
         Allar aroshor duar kuligelo, 22 ar Pak Ruh faror surot doria tan ufre nazil oila. Loge loge behesti ou aoazo huna
         gelo, “Tumiu amar ḳas maear zon, tumar ufre ami kub kushi.”Hozrot Isa al-Mosir ḳandanor forisoe23 Onuman tish bosor boeoshor ḳalo Isae toblig kam shuru ḳorla. Manshe zanta tain Iusufor
         fua. Iusufor moe-murobbi oila,24 Ali, Mattat, Lebi, Malki, Iannai, Iusuf,25 Mattatia, Amuz, Naum, Isli, Naggai,26 Mahat, Mattatia, Shimio, Iuseḳ, Ioda,27 Iuhannan, Risha, Zerbabil, Shaltiel, Niri,28 Malki, Addi, Ḳasam, Ilmadam, Ier,29 Iusa, Eliezer, Iurim, Mattat, Lebi,30 Samaun, Ehuda, Iusuf, Iunan, Iliakim,31 Malia, Manna, Mattata, Natan, Daud nobi,32 Ias, Ubayed, Buaz, Selim, Nahish,33 Aminadab, Admin, Arni, Hasir, Firuz, Ehuda,34 Iakub nobi, Isʼhak nobi, Ibrahim nobi, Tareḳ, Nahur,35 Saruz, Rau, Falez, Aber, Shaleḳ,36 Kinan, Arfaksad, Sham, Nuh nobi, Lamaḳ,37 Matushalaḳ, Idris nobi, Iared, Mahalail, Kenan,38 Inush, Shish nobi, Adom,Alla Pak.

Hozrot Isare Iblis-shoetane forikka ḳorlo41 Isa Pak Ruhe kamil oia, Jordan gango taki uṭia morubumit gelagi. Gia Pak Ruhur isharae
         eḳlaga sallish din morubumit gurila. 2 Ar Iblis aia tanre forikka salailo. Ou sallish din eḳlagare ruza asla, kunuzat ḳana
         ḳaisoin na. Erbade tan feṭo buk laglo.3 Teu Iblise tanre ḳoilo, “Tumi zudi Ibnulla, Allar ḳas maear zon o, te ou fattorre
         ḳo na ruṭi oizito.” 4 Isae zuaf dila, “Allar kalamo batail oise, ḳali ruṭi ḳaileu manush base na.” 5 Bade Iblise tanre kub usa eḳ zagat loia gelo, nia hari eḳ foloḳe duniar tamam mulluḳ
         tanre deḳailo ar ḳoilo, 6 “I tamam mulluḳor bashshai ar zak-zomoḳ ami tumare dilaimu. Ita hokkoltar malikana
         amare deoa oise. Ami zare kushi tare ditam fari; 7 ḳali tumi amare soizda ḳorilao, teu i hokkolta tumar oizibo.” 8 Isae tare ḳoila, “Allar kalamo ase, Tumi ḳali afon Alla Mabudre soizda ḳorbae, ḳali
         tan ebadot ḳorbae.” 9 Teu he Isare loia Zeruzalem ṭauno gelo, gia fobitro kaba gor Baetul-Mukaddosor minarar
         ufre tane uba ḳoria ḳoilo, “Tumi zudi Ibnulla, Allar ḳas maear zon o, te deki sain,
         on taki fal dia lamat foṛo. 10 Kitabo to leḳa ase,Allae tan firista oḳolre hukum diba,ar tara tumare basaiba.11 Tara nizor atdi tumare doriliba,zate tumar faot kunu fattoror suṭ na lage.”12 Isae tare ḳoila, “Kitabo leḳa ase, Tumi tumar Mabud Allare forikka ḳorat lagio na.”13 Iblise tar hoḳol nomunar forikka shesh ḳoria, afatoto tan ges taki horia gelogi.Galil zilat Hozrot Isar keramoti ar toblig (4:14–9:50)Nizor gaut Hozrot Isa14 Bade Pak Ruhur kudrote Isa Galil elaḳat gela, gia harle tan nam sairobae roṭigelo.
         15 Tain honor mosido mosido gia boean talim dila, teu hoḳol manshe tan tarif ḳorlo.16 Ar Isa hou Nasarot gaut aila, ze gaut tain huru taki boṛo oisoin. Ono aia tain nizor
         niom mafik Zummabare mosido gia kutba foṛat ubaila. 17 Isaea nobir sohifaḳan tan ato deoa oilo. Tain kitab kulia ou aeat bar ḳorla, ze aeato
         leḳa ase,18 Amar dilo Mabudor ruh boshot ḳoroin,tainu amare ḳelafoti dia bezisoin,gorib oḳolor gese kush-ḳobri zananir lagi.Ar bondi oḳolor gese azadir ḳota,anda oḳolor gese souke deḳar ḳota,zerar ufre zulum or tarare basanir ḳotaelan ḳorar lagi bezisoin.19 Ar ou ḳota elan ḳorar lagio bezisoin,oḳon Mabudor rohomot deḳanir shomoe oigese.20 Kutba tilaot ḳoria harle, tain kitabḳan aṭaia mosidor mutollir ato dia boila, mosidor
         hoḳol manshe tan bae dian dori sai roise. 21 Tain ḳoila, “Asmani kitabor i aeat ḳanain, aiz afnara hunar loge logeu foligelo.”
         22 Hoḳol manshe tan tarif ḳorlo, tan muk taki oto shundor boean hunia taijjub oigelo.
         Tara ḳoilo, “Ein Iusufor fua nae ni ba?”23 Ermaze Isae tarare ḳoila, “Afnara nichoe amare ou silleḳ hunaiba, Ḍaktor sab, nizor
         bemar shifa ḳoro. Kofornaumo bule bout keramoti-muzeza deḳaiso, te oḳon nizor gauto
         ota deḳao na. 24 Hunoukka, ami afnaintore hok kota ḳoiram, kunu nobireu tan nizor gaur manshe manoin
         na. 25 Ar ikano hasa ḳota, Ilias nobir zomanat eḳlaga shaṛe tin bosor kunu meg oisil na,
         asta desho bezuita nidan asil. Hou shomoe to Israil desho bout ṛaṛi beṭin asla, 26 oile Ilias nobire era ḳeuror gese na bezia, ḳali Sidon deshor Sarifot gaur eḳ ṛaṛi
         beṭir gese beza oisil. 27 Ar Aliasa nobir amolo Israil desho bout fosa-kushṭo bemari asla, oile era ḳeurore
         bala na ḳoria, ḳali Shiria deshor Namanre bala ḳora oisil.”28 Ikan hunia-u mosidor shob manush gusae aguin oigela. 29 Tara uṭia tanre ṭelia ḳedaia gaur bare loia gelo, gia gaur kunar ḳaṛa ṭillar ufre
         nia, dakkadi tole falaito sailo. 30 Oile biṛor maz tone tain aṭia horia gelagi.al-Mosie bout bemarir shifa ḳorla31 Bade Isa Galil elaḳar Kofornaum ṭauno gela, gia Zummabare manshore oaz-nosiot ḳorla.
         32 Tan oaz hunia manush taijjub oigela, tain to fura himmot-ala zonor laḳan talim dita.33 Hou mosido zinor asor-ala eḳ beṭa asil. He zure zure sillaia ḳoilo, 34 “O Nasarotor Isa, amrar gese ḳene aisoin? Amrare binash ḳorat aisoin ni? Ami zani
         afne ḳe, afneu Allar hou pak-fobitro zon.” 35 Isae tare damki dia ḳoila, “Chup, er bitor taki baroi za.” Zine loge logeu tare asaṛ
         mari hoḳolor mazḳano falaia, kunuzat ḳeti na ḳoria saṛia gelogi. 36 Ita dekia manush taijjub bonia mata-mati lagaila, “Ita kita deḳlam? Tain himmot ar
         ḳemota ḳaṭaia zin oḳolre hukum dein, tarao deki baroia zaegi.” 37 Bade hinor hoḳol zagat Isar keramotir ḳobor roṭigelo.38 Mosid taki baroia tain Saimonor baṛit gela. Saimonor hoṛir kub beshi taf uṭsil, erdae
         hoḳole Isare kub minot ḳorla. 39 Tain Saimonor hoṛir ḳandat ubaia tafre domoḳ dila. Domoḳor loge logeu tafe saṛidilo.
         Beṭie uṭia tarar memandarit lagla.40 Hainjabala manshe bout zator bemarire loia Isar gese aila. Isae tara hoḳolor gotro
         atai dia bemar bala ḳorla. 41 Zinor asor-alao bout bemari asla, tarao bala oila. Zin oḳole zure zure sillaia ḳoila,
         “Afneu Ibnulla, Allar ḳas maear zon.” Oile tain itare damki dia muk bond ḳorla. Tarar
         to zana asil, tainu Allar oada ḳora hou al-Mosi.42 Biane uṭia hari, Isa hi gau saṛia eḳ nirai zagat aila. Manshe tanre tukai tukai tan
         daro ailo, aia minot-ḳajji ḳorlo zate tain tarar gese roin. 43 Oile tain zuaf dila, “Ami aro bout zagat gia Allar bashshair kush-ḳobri toblig kora
         zorur, ou ḳamor lagiu Allae amare bezisoin.” 44 Bade tain asta Ihudi deshor mosidainto gia toblig korla.

Gaibi mas faia iman ana51 Eḳ din Isa Galil aoror faro uba asla, ou shomoe bout manush Allar kalam hunar lagi
         tan ḳandat aia ṭelaṭeli lagaila. 2 Isae deḳla, aoror kinaro duḳan zalua nao lagail. Nao taki lamia zalua oḳole tarar
         zal doira. 3 Isa gia Saimon namor eḳ zaluar nao-o uṭia tare ḳoila, naoḳan bashaia kisu fanit nibar
         lagi. Ḳoia tain nao-o boia manshore oaz-nosiot ḳorat lagla.4 Nosiot bade tain zalua Saimonre ḳoila, “Naoḳan goin fanit neo ar zal falao.” 5 Saimone ḳoila, “Huzur, asta rait ḳoshṭo ḳoriao kunu mas faisi na, ta-o afnar ḳotae
         zal falairam.”6 Zal falanir bade oto beshi mas zalo hamaila, masor ṭelae zal faṛizibar dosha. 7 Ou tara shaijjor lagi logor naor zaluare ḍaḳ dila. Tara aia mas doria nao borilila,
         zalo oto mas hamaisil zen, masor bare duio nao ḍubuḍubu oigelo. 8 Ita dekia, Saimon-Fitore Isar fao-o foṛia ḳoila, “Huzur, ami to gunagar manush, amar
         ges taki toshrif ḳan neukkagi.” 9 Ḳaron, oto mas dekia Saimon-Fitor ar tan logor hokkole taijjub bonigela. 10 Saimonor logor zalua Zibudiar duio fua Iakub ar Hannaneo ita dekia taijjub oila. Teu
         Isae Saimonre ḳoila, “Ḍoraio na, oḳon taki ar mas nae, tumi Allar name manush dorbae.”
         11 Bade tara nao loia kinarat aila, ar hokkolta toia Isar loge roana oigela.Nafaḳ fosa-kushṭo bemarire bala ḳora12 Eḳbar Isa eḳ gaut gela. Hou gaur eḳ beṭar asta gotor zuṛi nafaḳ fosa-kushṭo bemar
         asil. Isare dekiau he tan fao-o foṛia minot-ḳajji lagailo, “Huzur, afnar mone saile
         to amare ou nafaḳ bemar taki bala ḳorta farba.” 13 Isae at baṛaia tare soia ḳoila, “Oe, amio sairam, tumi pak-saf o.” Ḳoar loge logeu
         tar bemar ḳomigelo.14 Bala oia harle Isae tare hukum dila, “Ita ar ḳeurore hunaio na, tumi gia ḳali imam
         sabre deḳao. Musa nobir shoriot mafik pak-saf oar lagi zela kurbani ḳora zorur, ou
         kurbani dileu manshe zaniliba, tumi bala oiso.” 15 Oile Isar ḳobor sairobae roṭigelo. Erdae tan mukor buli hunar lagi ar bemari oḳol
         bala oar niote, bout manush tan gese aila. 16 Oile tain kunu na kunu nirai zagat gia hamesha dua ḳorta.Guna maf ḳorar ḳemota Hozrot Isar ase17 Eḳdin Isa talim deoat asla, ou mozliso alim oḳol ar Forishi mozobor bout mullain boat
         asla. Tara Zeruzalem ṭaun, Galil ar Ehudia zilar nanan gauain taki aisoin. Isar maze
         Mabudor kudroti bol asil, ou boleu bemari oḳolre shifa ḳorta.18 Ermaze ḳoezon manshe eḳzon obosh bemarire folodi boia loia aila. Tara saila tare nia
         goror bitre Isar samne toita. 19 Oile biṛor lagi goro hamanir fot faila na. Ou tara salor ufre uṭia, salor sani kulia
         folo shudda bemarire Isar samne manshor mazḳano lamai dila. 20 Tarar imanor bol dekia Isae ḳoila, “Baire, tumar guna maf ḳori dilam.”21 Ikan hunia alim oḳole ar Forishi dolor mullainte mone mone ḳoila, “I manushgu ḳegu,
         he ola shiriki ḳorer? Ḳali Alla saṛa ar ḳeu guna maf ḳorto fare ni?” 22 Tarar dilor sinta Isae buzilila, buzia ḳoila, “Afnara ḳene ila sinta ḳorra? 23 Ami kunḳan ḳoa shuza, tumar guna maf ḳori dilam? Ba tumi uṭia aṭia tumar bisna loia
         baṛit zaogi? Kunḳan shuza? 24 Te oḳon afnara forman deḳoukka, i duniat guna mafir ḳemota ami Bin-Adomor ase.” Oḳan
         ḳoiau tain bemari beṭare ḳoila, “Oba, ami tumare ḳoiram, uṭo, tumar ḳeta-balish loia
         baṛit zaogi.” 25 Ḳoiteu hi bemari beṭa hoḳolor samne ubaia, tar ḳeta-balish loia Allar tarif ḳori ḳori
         nizor baṛit gelogi. 26 Ita dekia hoḳol taijjub bonia, Allar tarif ḳori ḍorai ḍorai ḳoila, “Aiz ita kizat
         keramoti ḳam deḳlam.”al-Mosie Lebire daot dila27 Bade Isa bare gela, gia toshil ofiso Lebi namor ek kazna tulrare boat deḳla. Dekia
         tare ḳoila, “Ao, amar ummot o.” 28 Daot hunia-u Lebie tan hoḳolta falaia Isar loge oia roana dilaila.29 Bade Lebie tan nizor baṛit Isar lagi boṛo ek kaoa-daoar bebosta ḳorla. Tarar loge
         bout gushkur ḳazna tulra ar aro manush ḳaoat boila. 30 Teu Forishi ar tarar dolor alim oḳole na-kush oia Isar shagrid oḳolre ḳoila, “Tumra
         ḳazna tulra ṭogbaz ar naforman oḳolor baṛit ḳana-fina ḳao ḳene?” 31 Isae tarare zuaf dila, “Bala manshor lagi to ḍaktoror zorur nai, oile bemari oḳolor
         lagi zorur ase. 32 Te amio forezgar oḳolre daot deoat aisi na, ḳali gunagar oḳolre daot deoat aisi, zate
         tara touba ḳoroin.”Furan talim taki Hozrot Isar talim bala33 Bade hou alim ar Forishi oḳole ḳoila, “Ehiar shishio oḳole hamesha ruza raḳoin, dua
         ḳoroin, ar Forishir shishio oḳoleo ola ḳoroin, te afnar shishio oḳole kunu shomoe-u
         ḳani bad dein na ḳene?”34 Isae zuaf dila, “Nosha loge taḳle logor boiratire kunu ufash raḳa zae ni? 35 Oile omon eḳ din aibo, zebla noshare tarar ges taki neoa oizibo. Hou shomoe tara ruza
         raḳba.” 36 Isae tarare talim dibar lagi ou misal hunaila, ḳoila, “Noea kurtar ṭukra siṛia, ḳeu
         furan kurtat tali dey na. Ila ḳorle to noeaṭao nosṭo oibo, ar noea ḳafoṛor tali to
         furan ḳafoṛor loge milto-o nae. 37 Furan samṛar tolit ḳeu taza anguror rosh bore na. Borle ou taza roshor fafe toli faṭia
         rosh ar toli duiota borbad oe. 38 Taza rosh noea tolit toite oe. 39 Ar anguror furan rosh ḳaia harle, kunu manshe noea rosh ḳaito sae na. Tara ḳoin, furantau
         moza.”

Zummabaror befare talim61 Eḳ Zummabare Isa gom ḳetor ailedi aṭia zaira. Ou shomoe tan shagrid oḳole gomor soṛa
         siṛia ato goshi goshi ḳaira. 2 Ita dekia Forishi mozobor ḳoezone ḳoila, “Musa nobir shoriot mafik to Zummabare zekunu
         ḳam ḳora haram, te tumra i soṛa siṛirae ḳene?” 3 Isae zuaf dila, “Te Daud nobi ar tan logor hoḳolor zebla feṭo buk lagsil, hi shomoe
         tara kita ḳorsla, ita afnara foṛsoin na ni? 4 Tain nize Allar goro hamaia fobitro ruṭi ḳaisla, ar tan logor oḳolreo ḳaoaisla. Ashole
         ḳali imam oḳol saṛa ar ḳeu i ruṭi ḳaoa zaiz asil na.” 5 Bade Isae tarare ḳoila, “Huno, ami Bin-Adomu Zummabaror malik.”6 Aroḳ Zummabare Isa mosido gia oaz-nosiot ḳorat asla. Hono eḳ bemari beṭa asil, tar
         ḍainor at bemare hukai gese. 7 Moulana ar Forishi dolor manshe Isare fando falaita ḳori bana tukanit asla. Tara deḳta
         saila, zummar din tain ḳeurore bala ḳoroin ni, ḳorle tanre dushi banaita farba. 8 Isaeo tarar dilor ku-motlob buzilila. Buzia tain hukna at-ala beṭare ḳoila, “Oba,
         tumi aia hoḳolor samne ubao sain.” Teu beṭa aia ubailo. 9 Isae tarare zikaila, “Ami afnaintore ekkan ḳota zikairam, Zummabare kun ḳam ḳora zaiz,
         bala ḳam na bad ḳam? Zan basani, na zanor binash ḳora?”10 Bade tain sairo galar hoḳolor bae saia hou beṭare ḳoila, “Tumar atḳan baṛao.” Beṭae
         tar at baṛailo, ar furafur bala oigelo. 11 Ita dekia hou mulla oḳolor kub gusa uṭlo. Tara foramish salaila, Isare ḳemne tamail
         zae.Barozon ḳas sahabi12 Bade Isa dua ḳorar lagi eḳ faṛo uṭila, ar asta rait Allar gese dua ḳorla. 13 Biani bala tan shagrid oḳolre ḍakia ḳandat anla, erar mazor baro zonre fosond ḳoria,
         tan ḳas sahabi banaila. 14 Ou baro zon oila,Saimon—Isae en noea nam dila Fitor,Saimonor bai Andrias,Iakub, Hannan,Filif, Bortolmoe,15 Moti, Tumas,Alfir fua Iakub,muktizudda Saimon,16 Iakubor fua Ihuda,ar Ihuda Iskariat—ou Ihudae bade beimani ḳorsil.Faṛor feṭo Hozrot Isar talim17 Ermaze Isae tan sahabi oḳolre loia ufre taki lamia faṛor feṭo homan eḳ zagat aia ubaila.
         Hino tan bout ummot dola oisla, Zeruzalem ṭaun ar Ehudia zila taki, doriar faror Shur
         ar Sidon elaḳa takio dol bandi bandi manush aisla. 18 Tara tan boean hunar kiale ar bemar taki shifa oar niote aila. Ar zarar ufre zinor
         asor asil, tarao bala oila. 19 Hoḳol mansheu tanre at dia soito sailo, ḳaron tan bitor taki kudroti shokti baronie,
         era hoḳolor bemar ḳomsil.20 Teu Isae afon shagrid oḳolor bae saia ḳoila,“Tumra zera gorib tumrau ḳofali,Allar bashshai to tumrar lagiu.21 Tumra zoto zonor feṭo buk ase,tumrau ḳofali,tumra feṭ boria ḳaibae.Tumra zera ḳandirae tumrau ḳofali,bade to ashibae.22 “Tumrau ḳofali, zebla Bin-Adomor dae manshe tumrare ginnae, gau taki basia ekgori
         ḳore, bodnam gae, ar tumrar nam hunle mukor tu falae. 23 Ila ḳorle tumra kushi oio, furtie nasio, ḳaron behesto tumra bout boṛo puruskar faibae.
         Zano ni, ou naforman oḳolor baf-dadainteo Allar nobi oḳolor ufre ola zulum ḳorta.24 “Haere doni oḳol,tumrar shuk to duniatu ḳamailirae.25 Haere feṭ boria ḳaura oḳol,tumrao buke soṭfoṭ ḳorbae.Haere hae zera oḳon ashirae,tumra ḳanda-ḳaṭi ar ahazari ḳorbae.26 Haere hae, manshe zebla tumrar shunam gae,zano ni, ota manshor baf-dadainteoagor amolor bonḍo nobi oḳolorola shunam gaito.27 “Tumra zotozon amar torikae soltae sao, ami tumrare ḳoiram, tumra zarzir dushmonreo
         mohobbot ḳorio. Zera tumrare ginnae, tumra tarar balai ḳorio. 28 Zera tumrar lagi lannot mange, tumra tarar lagi rohomot saio. Ar zera tumrar bodnam
         ḳore, tumra tarar lagi dua ḳorio. 29 Ze tumar eḳ galo soṛ mare, tare aroḳ gal fatia dio. Ze tumar saddor ḳaṛia nito sae,
         tare kurtao kulia dio. 30 Zara tumar gese sae, tarare dio. Ḳeu tumar kunu siz nilegi, tar gese ar firot saio
         na. 31 Huno, tumra manshor ges taki zelaḳan bebohar faitae sao, tumrao hoḳolor loge ou laḳan
         bebohar ḳoro.32 “Zara tumrare maea ḳore, tumra zudi ḳali tarareu maea ḳoro, te tumra bahba faitae
         kila? Ila to naforman oḳoleo eḳe-oinnore maea ḳore. 33 Ar zara tumrar balai ḳore, tumra zudi ḳali tarar balai ḳoro, te bahba faibae kila?
         Naforman oḳoleo to ila ḳore. 34 Ze manshor ges taki tumra ḳorzo faibar asha ase, tumra zudi ḳali tareu ḳorzo deo,
         te kila bahba faibae? Naforman oḳoleo eḳe-oinnore ila ḳorzo dey, he asha ḳore bifodo
         foṛle he-o hon taki ḳorzo faibo. 35 Te ami tumrare ḳoiram, tumra zarzir dushmonreo maea ḳorio, tarar balai ḳorio. Bodla
         faoar asha na ḳoria ḳorzo dio, teu tumrar lagi boṛo boḳshish ase. Tumra Alla Pakor
         aolad bonbae. Tain to nimoḳ-haram ar ḳaraf manshoreo doya ḳoroin. 36 Tumrar niraḳar baf zela doyal, tumrao olan doyal o.37 “Manshor bisar ḳorio na, teu tumrao bisaror daṛo foṛtae nae. Ḳeurore dushi shaibosto
         ḳorio na, teu tumrao dushi oitae nae. Maf ḳoria dio, teu tumrao mafi faibae. 38 Dan-ḳoerat deo, teu tumrareo deoa oibo. Manshe zatai zatai boria ania tumrar gaṭit
         bandia diba. Tumra zela mafia dibae, tumrar lagio ola mafa oibo.”39 Bade Isae tarare ou kichcha hunaila, “Eḳ andae kunu aroḳ andare fot deḳaito fare ni?
         Te duiozonu gato foṛto nae ni? 40 Shagrid ustad taki boṛo nae, oile ze shagride furafur talim loe, he-o ustador laḳan
         bonizae. 41 Tumar bair sokut guṛa hamaise oḳanu deḳrae, oile nizor souko gasor seli ase ita deḳrae
         na? 42 Tumar sokut seli hamaise ikan na saia tumar baire kila ḳoibae, baisab, tumar souko
         ze guṛa foṛse, ao, ogu bar ḳoria dei. Tumar nizor sokur seliu to deḳrae na. O bonḍo,
         foela tumar nizor souk taki seli horao, teu bair souk taki guṛa bar ḳorat lagle bala
         ḳori deḳtae farbae. 43 Bala gase to mondo fol dore na, ar mondo gase bala fol dore na. 44 Fol dekia gas sina zae. Manshe to rifuzi lot taki boṛoi faṛe na, ba sutra gas taki
         angur faṛe na. 45 Bala manshor dilor nek banḍar taki balai baroe, ar bod manshor bod dil taki bodu baroe.
         Manshor dilor banḍaro zeta zoma ase, ota takiu to zobanor buli baroe.46 “Tumra ḳene amare ḳali huzur huzur ḳoirae, otoso ami zeta ḳoi, ita mano na? 47 Amar ḳandat aia amar boean hunia ze zone amol ḳore, he ḳar laḳan, ami tumrare ḳoiram.
         48 He ou manshor laḳan, ze gor bananir niote goin ḳori maṭi kudia mozbut ḳori goror kuṭi
         banailo, bade boinna ailo ar fanir fute ou gorre ṭelilo, oile ikan loṛaito farlo na,
         ikan to mozbut ḳori banail. 49 Ar amar boean hunia ze zone amol na ḳore, he ou laḳan manush, zegie gat na kudia ḳali
         norom maṭir ufre gor banailo, bade banor futor dakkae tar gor foṛia bangia surmar
         oigelo.”

Bideshi subedaror gulamor shifa71 Isae tan boean shesh ḳoria manshor ges taki bidae loia Kofornaum ṭauno gelagi. 2 Hino Ruman sifair eḳ subedaror gulam bemar foṛia morar foti oigesil, subedar sabe
         i gulamre kub maea ḳorta. 3 Tain Isar ḳobor hunia ḳoezon Ihudi murobbire Isar gese faṭaila, tan gulamgure bala
         ḳorta sufarishor lagi. 4 Murobbi oḳol aia Isare minot-ḳajji ḳori ḳoila, “Sab, ze zone amrare afnar gese faṭaisoin
         tan gulamor lagi minot ḳortam, ein asholeo doya faoar laḳ. 5 Tain bideshi oileo amrar Ihudi zatire kub maea ḳoroin. Amrar mosid ḳano tain banai
         disoin.”6 Isa tarar loge oia roana dila, tain subedaror baṛir ḳandat aiteu subedare nizor dust
         oḳolre faṭaia zanaila, “Huzure ar ḳoshṭo ḳoroin na zanu, afnar moto zone amar baṛit
         toshrif anra, ami to itar laḳ nae. 7 Afnar samne ubanir zoiggo-o ami nae, erdae ami airam na. Te afne ḳali zobandi ḳoileu,
         amar gulamor bemar shifa oizibo. 8 Afne to buzra, ami amar kamanḍaror hukume soli, oula amar sifai oḳolo amar hukume
         soloin. Ami era eḳzonre ao ḳoile ae, zao ḳoile zae, amar gulamre ou ḳam ḳoro ḳoile,
         he ḳore. Te afneo ola ḳali mukdi ḳoileu, hokkoltae manbo.”9 Ikan hunia Isa ekkere taijjub bonigela, dole dole zoto manush tan ḳore oia aoat asil,
         erar bae firia ḳoila, “Ami tumrare ḳoiram, i subedar to bidormi Ruman manush, oile
         amar Boni Israilor mazeo to oto mozbut imandar ami kunuḳano deḳsi na.” 10 Hasau subedare zarare faṭaisla, tara goro aia deḳla, hi gulamor bemar ḳomigese.Hozrot Isae murdare zinda ḳorla11 Tuṛa ḳoe din bade Isae tan shagrid oḳol ar aro bout manush loia Naein namor eḳ gaut
         aila. 12 Tain zebla hou gaut aia hamaira, ou shomoe manshe ḳoraro ḳori eḳ moiot loia zaira.
         I moiot asil eḳ ṛaṛi beṭir eḳmatro fua. Gaur bout manush ou ḳoraror loge asla. 13 Ou ṛaṛi beṭire dekia Isar dilo doya hamailo, tain ḳoila, “Ogo, ḳandio na.” 14 Ḳoia tain ḳoraror ḳandat gia ḳoraro soila, teu moiot boia neura beṭain ubai gela.
         Isae ḳoila, “O beṭa, ami ḳoiram, tumi uṭo.”15 Teu hi murda beṭa uṭia boigelo, boia mat-ḳota matilo. Isae tare tar maʼr ato shomzai
         dila. 16 Ita dekia hoḳolor bitre ḍor hamaigelo. Tara ḳoila, “Subhan Alla, eḳzon mohan nobie
         amrar maze toshrif anchoin, Allae meherbani ḳoria tan bonda oḳolor bae souk firaisoin.”17 Isar ou keramotir ḳota asta Ehudia zilat ar ash-fash hokkol zagat mashur oigelo.Hozrot Isar dorbaro Ehia nobir shagrid18 Ehia nobir shagrid oḳol gia ou hokkolta Ehiare zanaila. 19 Ou Ehiae tan duizon shagridre Isar gese faṭaila. Tara aia Isare ḳoita, “Huzure ḳoisoin
         amra zania zaitam, zein toshrif anar ḳota, afneu hein ni? Na amra ar ḳeuror lagi bar
         saitam?” 20 Teu duio shagrid aia Isare ḳoila, “Ehia nobie amrare faṭaisoin, afnare zikaitam, zein
         toshrif anar ḳota, afneu hein ni? Na amra ar ḳeuror lagi bar saitam?”21 Ṭik ou shomoe Isae bout manshore bemar-azar ar zin-butor asor taki bala ḳorla. Bout
         andareo deḳar ḳemota dila. 22 Ota ḳoria harle Ehiar duio shagridre Isae ḳoila, “Tumra zaogi, tumra ono aia nizor
         souke zeta deḳlae ar hunlae, ota gia Ehiare zanao. Tanre ḳoio, andaeo souke deḳra,
         lengṛa oḳole aṭira, fosa-kushṭo bemari bala oira, ḳaluaeo hunra, murda manush zinda
         oira, ar gorib oḳolor geseo Allai kush-ḳobri toblig kora or. 23 Ar erau ḳofali manush, amar befare zerar dilo kunu bada na fae.”24 Ehiar shagrid oḳol gia harle, Ehiar befare Isae manshore ḳoila, “Tumra morubumit kita
         deḳat geslae? Batashe loṛe-soṛe ota ḳagṛa-bon deḳat geslae ni? 25 Na, kita deḳat geslae? Shundor ḳafoṛ finno-o kunu manshore ni? Zera dami dami ḳafoṛ
         findia zak-zomok kore, ar shukirta din ḳaṭae, tara to razbaṛit taḳoin. 26 Te tumra kita deḳat geslae? Kunu nobire deḳat geslae ni? Oe, hasau ami tumrare ḳoiram,
         i Ehia to ḳali nobi nae, nobi takio boṛo zon. 27 Ein to hou zon, zen ḳota asmani kitabo leḳa ase,Huno, tumar age beziar amiamar fegambor,ein gia ṭik-ṭak korbatumar solar fot.28 Te ami tumrare ḳoiram, asta duniar kunu Adomu Ehia taki boṛo nae. Oile Allar bashshair
         hoḳol taki huru zono, Ehia taki mohan.”29 Shomazor hoḳol doronor am manshe ar gushkur ḳazna tulra oḳoleo Ehiar toblig hunla,
         tara toubar gusol ḳoria Alla Pakre hok-insafḳari hishabe manla. 30 Oile Forishi dolor manshe ar moulana oḳole Ehiar gese toubar gusol na ḳoria, tarar
         befare Alla Pakor ze kial asil, itare kunu dam dilo na.31 Teu Isae hirbar ḳoila, “Ḳo sain, oḳon i zomanar manshore ami kitar loge tulona ḳortam?
         Tara ḳar laḳan? 32 Tara to omon huruttar laḳan, zetae bazaro boia eḳe-oinnore ḍakia ḳoe,Bashi to bazailam dust tumrar lagia,tumra ḳeu nasilae na bashi hunia.Mattomor zari-gan gailam amra shobe,ḳandilae na tumra ḳeu mattomor shure.33 Te Ehia nobi aia hari bat-ruṭi ar anguror shorbot na ḳaoae, tumra ḳoilae tanre bute
         dorilise. 34 Ar Bin-Adom aia ḳana-fina ḳorra dekia tumra ḳoirae, deḳrae ni, i beṭa to feṭua ar
         modkur. He gushkur ḳazna tulra ar naforman manshor loge dusti ḳore. 35 Ta-o aḳol ḳaṭaia zera sole, tarar sal-cholon takiu forman mile, aḳolu oilo ḳaṭi-nikut
         siz.”Ḳobis beṭir guna maf36 Forishi dolor eḳzon manshe Isare tan baṛit ḳanir daot dila, Isa ou baṛit gia ḳanit
         boila. 37 Oile ou gaut ek kobis beṭi asil. Isa ono daoto aisoin hunia hou ḳobis beṭie dami eḳ
         fattoror boeamo ḳori ator loia ono ailo. 38 Aia Isar fison galabae tan faor ḳandat ubaia, ḳandia soukor fanidi tan faor fata bizaililo.
         Bade tair matar suldi fao fusia dilo, faor maze hunga dite dite ator maḳailo.39 Ita dekia Isare zein daot disla, ein mone mone ḳoila, “I beṭa kunu nobi oile to emneu
         buzlo one i beṭi ḳegu, igu ḳoto boṛo ḳobis gunagar beṭi.” 40 Isae tare ḳoila, “Saimon, tumar loge amar kisu ḳota ase.” Saimone ḳoila, “Ḳoukka huzur.”41 Isae tanre ḳoila, “Mone ḳoro, eḳ mazonor ges taki duizon manshe kisu ṭeḳa ḳoroz nisil,
         eḳzone fas-sho, aroḳzone foinchash dinar. 42 Tarar ḳeuroru takkot asil na i ṭeḳa firot deoa, teu mazone era duio zonre maf ḳori
         dilaila. Oḳon ḳo sain, era kun zone mazonre beshi bala faibo?” 43 Saimone ḳoila, “Amar mone ḳoe, zar beshi ṭeḳa maf deoa oise.” Isae ḳoila, “Tumi ṭiku
         ḳoiso.”44 Teu Isae ou beṭir bae saia ḳoila, “Saimon, ou beṭigur bae kial ḳoro ar huno, ami tumar
         goro aia harle tumi to amare fao doaro fani diso na, oile tair soukor fanidi amar
         fao bizaia, matar suldi fusia dise. 45 Tumi to amar loge ainja ḳori doria hunga diso na, oile deḳrae ni ami tumar baṛit hamanir
         bad oneu tai amar faot hunga deoatu ase. 46 Tumi kunuzat tazim ḳori amare aguai ancho ni? Oile tai amar faot ator ḍalia tazim
         ḳorse. 47 Te ami tumare ḳoiram, tai beshi maea ḳorse ḳori buza zar, tai boṛo gunagar oileo gunar
         mafi faise. Zar tuṛa guna maf ḳora oe, he tuṛa maea ḳore.”48 Bade Isae beṭire ḳoila, “Ogo, tumar tamam guna maf ḳora oise.” 49 Zara Isar loge ḳanit boisla tara mone mone ḳoila, “Ein ḳe, zein gunao maf ḳorilain?”50 Isae hi beṭire ḳoila, “O beṭi, tumar imanor boleu tumi nazat failae, oḳon shanti oia
         baṛit zao.”

Hozrot Isar ḳezmoto beṭi manush81 Bade Isae ou barozon sahabire loia gaue gaue, ṭaune ṭaune, guria Allar bashshair toblig
         korat roila. 2 Tarar loge ḳoezon beṭino asla. Ou beṭin zinor asor ar bout zator bemar taki bala oia
         tan log dorsla, erar nam oilo, Mogdilini Moriom, en ges taki shatgu zin saṛail oisil,
         3 Raza Herudor uzir Kuzair bou Shuhana, Shushana ar aro bout beṭin asla. Ou beṭinte
         tarar nizor samana dia Isa ar tan shagrid oḳolor ḳoros-fati salaita.Girosti ḳamor loge imanor tulona4 Bade zebla nanan zaga taki bout manush aia Isar gese dola oila, ou shomoe tain ek
         kichcha hunaila. 5 Tain ḳoila, “Eḳ giroste danor zala bain deoat gelo. Gia bain deoar bala kisu zala
         ailor maze foṛigelo, manshe faodi uṛia i zala nosṭo ḳorillo, ar fakinteo aia ḳaililo.
         6 Girostor kisu zala hukna-shokto maṭir ufre foṛlo, itae ali oileo heshe rosh na faia
         hukaia morigelo. 7 Kisu zala bon-zonglar maze foṛlo, i zalae ali fuṭleo itare bon-zonglae zatia dorlo.
         8 Oile kisu zala bala zomino foṛlo, i zalae bala dan oilo, ar eḳ-sho gun beshi dan dorlo.”Ou kichcha ḳoiau tain zure zure ḳoila, “Zar ḳan ase, he hunouk.”9 Shagrid oḳole aroz ḳorla, “Huzur, i kichchar mani kita?” 10 Tain ḳoila, “Allar bashshair gufon rohoisho zanar eḳtiar ḳali tumrare deoa oise, oile
         baki manshor gese to ita kichchar laḳan ḳoiram, zate tara dekiao na deḳe, huniao na
         buze.11 “Te i kichchar mani oilo, i danor zala oilo Allar kalam. 12 Ailor maze foṛa zaladi buzail oise, zera Allar kalam hune, bade Iblise aia tarar dil
         taki ita ḳaṛia neygi. Iblise sae na manshe iman ania nazat hasil ḳorouk. 13 Ar hukna-shokto maṭir ufre foṛa zaladi buzail oise, zara i kalam besh kushi oia hune,
         oile kalame tarar dilo balamonte zoṛ ḳore na. Erdae i iman tuṛa ḳoedin ṭike, kunu
         forikkat foṛleu tarar iman kuailae. 14 Bon-zonglat foṛa zaladi buzail oise, zera imanor daot hune, oile duniabi dandat foṛia
         don-samanar lalos, ar aram-aishor bae saia ita faurilae. Erdae tarar zindegit kunu
         bala fol dore na. 15 Bala zomino foṛa zaladi buzail oise, zera hok ar sohi dile Allar kalam hune, hunia
         nizor dilo balamonte gatia raḳe, ar imane mozbut roia zindegit bala fol dore.16 “Kunu manshe lem zalaia hari sokir tole toe ni ba ṭukridi gurilae ni? Nichoe na, tara
         gasar ufre toe, zate goror bitre for deḳa zae. 17 Te ila gaibi kuntau nai zeta zair oito nae. Ila lukailo kunta nai zeta ḳeu hunto nae
         ba zanto nae. 18 Erdae tumra kila hunrae kial ḳorio, zar ase tare aro deoa oibo, ar zar nai, tar zeta
         ase bolia he mone ḳorer, otao neoa oizibo.”Hozrot Isar ma-bai ḳe19 Ermaze Isar ma ar baiain tan gese aia azila, oile biṛor lagi tara ḳasat aita farla
         na. 20 Teu eḳzon manshe aia Isare ḳoila, “Afnar ma ar baiain afnar loge deḳa ḳorat aia bare
         ubai roisoin.” 21 Isae zuaf dila, “Amar ma-bai to erau, zera Allar kalam hunoin ar amol ḳoroin.”Hozrot Isae aoror tufan bond ḳorla22 Eḳdin Isa ar tan sahabi oḳol gia nao-o uṭla, uṭia tain sahabi oḳolre ḳoila, “Ao, amra
         aoror hofaro zai.” Teu sahabi oḳole nao bashaila. 23 Nao soltir maze Isa gumai gela. Aḳtau aoror maze omon tufan ailo, tufane naot fani
         hamaia borizar, tara deḳla boṛo mosibot aise. 24 Sahabi oḳol Isar daro gia tane hozag koria ḳoila, “Huzur, huzur, amranu moriziram.”
         Isa uṭia fanir ḍeu ar batashre damki dila. Loge logeu ḍeu ar tufan tamia hoḳolta tir
         oigelo. 25 Isae tarare ḳoila, “Ou ota ni tumrar iman?” Tara ḍoraia taijjub oia eḳe-oinnore ḳoila,
         “Ein ashole ḳe, deḳrae ni batashe ar fanieo tan hukum mane?”Zine dora bemarire bala ḳora26 Isae tan sahabi oḳol loia Galil aor faroia Zerashini elaḳat gela. 27 Gia hari tain nao taki lamla, ou shomoe hou gaur zinor asor-ala eḳ beṭa tan gese ailo.
         Zinor fale asor ḳorae he bout din dori lemṭa, ar kunu baṛi-goro roito na, ḳali ḳobrostano
         roito. 28 Isare dekiau he sillaia uṭlo, tan samne foṛia zure zure ḳoilo, “O Allar ḳas maear
         zon, afne ḳene amar ino toshrif anla? Meherbani ḳori amare satain na zanu.”29 Ikan ḳoar ḳaron oilo, Isae hi zinre hukum disla ou beṭare saṛia zaoar lagi. I zine
         tare bout din taki asor ḳorsil, beṭare ḍanḍa-beṛi ar shikoldi bandia raḳleo, he ita
         siṛilito, hou zine tare nirai zagat nitogi. 30 Isae tare zikaila, “Tor nam kita?” He ḳoilo, “Fouz fal” ḳaron tara bout zin eḳloge
         asil. 31 Teu hi fouz fale Isare minot-ḳajji ḳoria ḳoila, tain zanu tarare roshatole na gaṛoin.32 Hino faṛor eḳ galat boṛo eḳ shuoror fal asil. Fouz fale tanre minot ḳoria ḳoila, tarare
         hou shuoror bitre hamanir izazot dita. Tain izazot dila. 33 Ou tara hi beṭare saṛia shuoror bitre gia hamailo, ete shuoror fal faṛor ḍaledi douṛia
         gia aoror fanit buṛia morla.34 Ita dekia shuoror raḳal oḳol douṛia gia ṭauno ar gaue gaue ḳobor dilo. 35 Ḳobor faia sairobae tone manush aila, aia deḳla, ze beṭar log taki fouz fal baroia
         gesoin, he furafur bala oia ḳafoṛ-sufoṛ findia Isar faor ḳandat boiroise. Dekia tara
         somki gela. 36 Ar ou goṭona goṭite zera deḳsil, tara hoḳol manshore hunaila, i beṭa kila bala oise.
         37 Hunia Zerashini elaḳar hoḳol manush ḍoraigela. Ḍoror suṭe tara Isare minot-ḳajji ḳoria
         ḳoila, tain tarar ges taki toshrif nitagi. Teu Isa nao-o uṭia hirbar Galilo aila.
         38 Oile ze beṭare zine dorsil, he aroz ḳorlo tan loge roibar lagi. Isae tare oḳan ḳoia
         baṛit faṭai dila, 39 ḳoila, “Tumi tumar baṛit zao, ar Allae tumar lagi ze kudroti ḳam ḳorsoin, ota gia
         ḳo.” Teu he gelogi, gia ṭaunor hoḳol manshore zanailo, Isae tar lagi oto boṛo ḳam
         ḳorsoin.Eḳ mora fuṛi ar bemari beṭi40 Isa Galilo aia harle hinor manshe kushi oia tanre ḳobul ḳorla, tara tan lagi bar saoat
         asil. 41 Ou shomoe Zaeir name mosid komiṭir eḳ motolli aia Isar fao-o foṛia minot lagaila,
         huzurre tan baṛit nibar lagi. 42 Ḳaron tan eḳmatro fuṛi sorḳato asil, fuṛir boeosh baro bosor. Isa zebla ou baṛit zaibar
         lagi roana dila, manshe aia tan sairobae biṛ ḳoria ṭelaṭeli lagaila.43 Biṛor maze eḳ beṭi manusho asla, ein baro bosor doria mashik bemari. Tan hoḳol don-samana
         ḍaktoror tole kuaiao bala oita farsoin na. 44 Tain Isar ḳoredi aia Isar saddoror kunat soar loge logeu tan bemar ḳomigelo. 45 Teu Isae zikaila, “Amare ḳe soilo?” Ḳeu shikar na ḳorae Fitor ar tan logor manshe
         Isare ḳoila, “Huzur, afnar sairobae ḳoto manshe ṭelaṭeli ḳoria afnar gat lager.” 46 Oile Isae ḳoila, “Ḳeu amare soise, ḳaron ami buzram, amar bitor taki gaibi bol baroise.”
         47 Ou beṭie zebla deḳlo dora foṛigese, tai ḳafi ḳafi Isar samne aia tan fao-o foṛia hoḳolor
         samneu ḳoilo, ḳene tai Isare soisil ar kilan loge logeu bala oigese. 48 Isae beṭire ḳoila, “Mai go, tumi ekin ḳorso ḳori bala oiso. Oḳon shantie baṛit zao.”49 Isae ota matira, omon shomoe mosidor motollir baṛi taki ḳobria aia tanre ḳoilo, “Sab,
         afnar fuṛi dunia taki gesoingi, te huzurre ar ḳoshṭo dibar ḳam nai.” 50 Ikan hunia Isae ḳoila, “Ḍoraio na, ḳali ekin ḳoro. Deḳbaene, tai bala oizibo.” 51 Isa hou baṛit gela, gia Fitor, Hannan, Iakub ar fuṛir ma-baf saṛa oinno ḳeurore goror
         bitre hamaite dila na. 52 Hoḳole zebla fuṛir lagi ḳanda-ḳaṭi ar ahazari ḳorra, ou shomoe Isae ḳoila, “Ḳandio
         na-re, tai to morse na, gumar.” 53 Ikan hunia tara tanre siṛaila. Tara hoḳoleu zanto fuṛi morigese. 54 Teu Isae fuṛir ato dori ḍaḳ dila, “Mai go, uṭo.” 55 Loge logeu fuṛir zan firot ailo. Tai uṭia boigelo. Isae ḳoila, fuṛire kunta ḳaibar
         dita. 56 Fuṛir ma-baf ekkere taijjub bonigela. Bade Isae ḳoila, “Huno, ita ḳeurore hunaio na.”

Barozon sahabire tobligo faṭaila91 Bade Isae hou barozon sahabire ekkano dola ḳorla, tarare hoḳol zator zin-but saṛani,
         bemarire bala ḳorar izazot ar ḳemota dila. 2 Bade tain Allar bashshair toblig ar bemarintore shifa ḳorat erare faṭaila. 3 Tain ḳoila, “Tumra fotor lagi laṭi, gaiṭ-buski, ḳani-kuraki, ṭeḳa-foesha, ba duiṭa
         kurtao loge nio na. 4 Kunu gaut gele tumra ze baṛit hamaibae, ou baṛitu roio, ar on taki hirbar bidae oio.
         5 Manshe zudi tumrare zaga na dein, te hon taki baroibar age tumrar faor duil fusia
         falaio, ou duileu tarar bifokke shakki dibo.” 6 Sahabi oḳol roana oia gaue gaue gia, Allar kush-ḳobri toblig ar bemarintore shifa
         ḳorat lagla.7 Raza Herude Isar ou ḳam-ḳazor ḳobor hunia kub gabṛi gela. Kunu kunu manshe tanre ḳoila,
         Ehia nobi hirbar zinda oia uṭi gesoin. 8 Ar kunu kunu zone ḳoila, Ilias nobie doroshon disoin. Hirbar ḳeu ḳeu ḳoilo, furana
         zomanar kunu nobi zinda oia aisoin. 9 Teu Herude ḳoila, “Ami nizeu to Ehiar mata ḳaṭaisi, te ou zeta hunram, ein ashole
         ḳe?” Erdae Herude Isare deḳar kial oilo.Fas azar manshor gaibi ḳani10 Isae ze barozon sahabire tobligo faṭaisla, tara firia aila. Aia tanre zanaila, tobligi
         soforo kita kita ḳorsoin, ou tain erare loia kub niribili halote Baet-Soeda namor
         eḳ gaut gela. 11 Oile manshe i ḳobor hunia dole dole Isar ḳore oia roana dilaila. Tain erare kushi
         mone ḳobul ḳorla. Tarar gese Allar bashshair boeani toblig korla, ar zeta bemarir
         bemar shifa oa zorur asil, tain erare shifa ḳorla.12 Hainjabala hou barozon sahabi aia Isare ḳoila, “Huzur, amra ze zagat asi, ikan kub
         niribili zaga. Te ota manshore bidae dilaukka, tara daro ḳasor gaut gia raitkur taḳa-ḳaoar
         bebosta ḳorouk.” 13 Isae zuaf dila, “Tumra tarare ḳana ḳaoao.” Tara ḳoila, “Amrar gese to ḳali fasḳan
         ruṭi, duiṭa biran mas ase, ar kunta nai. Te amra bazaro gia erar lagi ḳana loia antam
         ni?” 14 Isae ḳoila, “Erare foinchash-zon, foinchash-zon ḳori boai deo.” Ino ḳali beṭa manushu
         asla fas azaror laḳan. 15 Teu sahabi oḳole tarare boaila. 16 Isae ou fasḳan ruṭi ar duio mas loia asmanor bae saia Allar shukria adae ḳorla. Bade
         ruṭi ar mas ṭukra ṭukra ḳori bangia, sahabi oḳolor ato dia ḳoila baṭia dilaita. 17 Ou ḳanae hoḳol manshe feṭ boria ḳaila. Ḳaia harle zeta guṛa-gaṛa roisil ota dola ḳorle
         baro ṭukri borigelo.Hozrot Isar moutor agam ḳobor18 Eḳdin Isa eḳ nirai zagat dua ḳorat boila, ḳali sahabi oḳol tan loge asla. Tain erare
         zikaila, “Ḳo sain, manshe kita mono ḳoroin, ami ḳe?” 19 Tara zuaf dila, “Kunu kunu manshe ḳoin, afne Ehia nobi. Kunu zone ḳoin Ilias nobi,
         ar ḳeu ḳeu ḳoe bout agor zomanar kunu nobi hirbar zinda oia uṭisoin.” 20 Isae erare zikaila, “Oile tumra kita mono ḳoro, ami ḳe?” Sahabi Fitore ḳoila, “Afneu
         Allar oada ḳora hou al-Mosi.” 21 Isae tarare ḳoila, “Ḳobordar! Ita ar ḳeurore hunaio na.”22 Bade tain ḳoila, “Ami Bin-Adome bout ḳoshṭo shoijjo ḳora lagbo. Shomazor murobbi oḳole,
         boṛo imam, ar moulana oḳole amare ela ḳorba. Amare ḳatol ḳora oibo, oile moutor tin
         dinor din amar hirbar zinda oia uṭa zorur.”23 Tain era hoḳolre ḳoila, “Amar torikae ḳeu zindegi ḳaṭaite saile, he tar nizor kushie
         sola bad deuk. Tar afon duk-koshṭor solib forteḳ din boia loia amar ḳore ḳore auk.
         24 Ze manshe nizor zan basaito sae, he tar hasaror zindegi kuaibo. Oile ze zone amar
         lagi nizor zan kurbani dey, he hasaror zindegi faibo. 25 Kunu manush zudi asta duniar malik boniao tar hasaror zindegi mani aḳer kuailae, te
         tar kunu faeda oilo ni? 26 Hunoukka, ḳeu zudi amar lagi ba amar talimor lagia muk lukae, te ami Bin-Adom zebla
         amar nizor, fobitro firista oḳolor ar gaibi bafor shan-tozollie duniat hirbar aimu,
         ou shomoe amio erare deḳle muk lukaimu. 27 Ami tumrare hasa ḳota ḳoiram, ou mozliso oula ḳoezon manush azir asoin, Allar bashshai
         na dekia erar mout oito nae.”Hozrot Isar nurani surot28 Ou talimor eḳod hafta bade, Isa dua ḳorar lagi tan sahabi Fitor, Hannan, ar Iakubre
         loia eḳ ṭillar ufre uṭla. 29 Tain dua ḳorra omon shomoe aḳtau tan mukor rong bodligelo, tan finnor ḳafoṛ-sufoṛ
         dola soḳ-soḳa oigelo. 30 Ou shomoe deḳa gelo, duizon manshe aia tan loge batchit ḳorra, erar eḳzon oila Musa
         nobi, dusra zon Ilias nobi. 31 Tara Allai zalal ar shane deḳa dila. Zeruzalem soforor ḳalo Isa zen Allar morzi mafik
         moutor mukamuki oira, ou befareu tara batchit ḳorla.32 Sahabi Fitor ar tan logor oḳol be-malum gumo asla. Aḳtau gum bangi zaoae tara Isar
         zalal-shan deḳla, ar tan ḳandat uba ou duio zonreo deḳla. 33 Hou duiozon zebla Isar ges taki roana dilaira, ou shomoe Fitore ḳoila, “Huzur, amra-o
         to ono asi, kub bala oise, te ek kam ḳorilai, amra ono tinḳan ḍera-gor banailai, ekkan
         afnar, ekkan Ilias nobi, ar ekkan Musa nobir lagi.” Fitore zen kita ḳoira, ita tain
         nizeu buzla na.34 Fitore ota matira, ou shomoe aḳtau megor ḳalni aia tarare gurililo. Tara ḳalnir aoṛe
         hamanir bade sahabi oḳol ḍoraigela. 35 Ar ḳalnir bitor taki ou aoaz ailo, “Einu amar ḳas maear zon, tumra en ḳota mano.”36 I aoazor badeu deḳa gelo, Isa hono eḳla ubai roisoin. Sahabi oḳol nirai oigela, tara
         zeta deḳsila ou shomoe ita ar ḳeurore hunaila na.Zinor asor-ala fua37 Bador din Isa ar sahabi oḳol faṛor ṭilla taki lamia aile, bout manush tan loge deḳa
         ḳorat aia biṛ bandilla. 38 Ou biṛor mazor eḳzone sillaia ḳoilo, “Huzur, amar fuagur bae kial ḳoroukka, ogu amar
         eḳmatro aolad. 39 Tare eḳṭa zine dore, igie tare saṛto sae na, he aḳtau sik dia uṭe ar maṭit foṛia saṭiae.
         Tar mukedi fena baroe, heshe tare asaṛia ad-mora ḳori falai toia zae. 40 Ami afnar sahabi oḳolor gese minot-ḳajji ḳorslam ogutare ḳedaibar lagi, oile tara
         farsoin na.”41 Isae ḳoila, “O beiman ar naformanor zat, ami ar ḳotodin tumrar loge roimu, tumrar
         satani shoijjo ḳormu? Deki sain, tumar fuare ono ano.” 42 Beṭae fuare loia aguar, ou shomoe zinnate tare maṭit falaia zatia dorlo, he hutia
         saṭiani lagailo. Teu Isae zinnatre damki dila, tain ou fuare bala ḳoria tar bafor
         ato shomzai dila. 43 Allar kudroti lila-ḳela dekia hoḳol manush taijjub oigela.Dusrabar tan moutor agam ḳoborIsar keramoti ḳam-ḳaz dekia hokkole taijjub bonia sinta ḳorra, ou shomoe tain sahabi
         oḳolre ḳoila, 44 “Amar ḳota ḳanain tumra mon dia huno, ami Bin-Adomre to manshor ato dorai deoa oibo.”
         45 Sahabi oḳole i mator kunu mani buzla na. Allae tarar gese ikan gaib raḳla, zate tara
         na buzoin. Ar ou befare Isareo kunta zikaite tarar shaosh oilo na.Boṛo ḳe?46 Sahabi oḳolor maze ḳe hoḳol taki boṛo, ota loia tara torka-torki ḳorra, 47 ermaze Isae tarar dilor bab buzilila. Tain eḳ nabalik huruttare ḳandat ania ḳoila,
         48 “Ze zone amar lagi ou huruttar laḳan kunu sabalre ḳobul ḳore, he amare-u ḳobul ḳore.
         Ar amare ze ḳobul ḳore, he ḳali amare nae, amare zein bezisoin tanreo ḳobul ḳorlo.
         Tumrar maze ze zon hoḳol taki huru, he-u hoḳol taki boṛo.”49 Bade sahabi Hannane ḳoila, “Huzur, amra deḳlam afnar nam loia eḳzone but saṛar. Dekia
         amra tare mana ḳorsi, he to amrar torikar nae.” 50 Isae tanre ḳoila, “Ar mana ḳorio na, ze tumrar bifokke nae, he to fokkeu ase.”Zeruzalem zaoar fote Hozrot Isa (9:51–19:27)Hozrot Isa Zeruzalemor bae roana51 Isae behesto toshrif nibar din gonaia ailo, ou tain Zeruzalemo zaita ḳori niot ḳorla.
         52 Tan age oia ḳobria oḳol faṭaila. Tara age gia hoḳolta zuit-zait ḳorar kiale Shomoria
         zatir eḳ gaut gia hamaila. 53 Oile hi gaur manshe zebla hunla, Isa Zeruzalem zaita, hunia tara tanre ashroe dilo
         na. 54 Erdae tan sahabi Iakub ar Hannane ḳoila, “Huzur, Ilias nobir laḳan amra-o oḳon aroz
         ḳortam ni, asmani aguin lamia otare binash ḳorilauk?” 55 Isae tarar bae firia damki dia ḳoila, “Tumra zano na ni tumra kun laḳan ruhur goṛa?
         Amare kunu beza oise ni manshor binash ḳortam? Amare to beza oise manshor zan basaitam.”
         56 Oḳan ḳoia era aroḳ gaut gelagi.57 Tara zebla fotedi zaira, ou shomoe eḳ beṭa aia Isare ḳoilo, “Sab, afne zeḳano zaiba,
         amio afnar loge hono zaimu.” 58 Isae tare ḳoila, “Babare, hialor gat ase, fakintor bada ase, oile ami Bin-Adomor mata
         guzar kunu ṭai nai.” 59 Bade Isae aroḳzonre deḳla, dekia tare ḳoila, “Oba, amar loge solo.” He zuaf dilo,
         “Huzur, amar bafor moutor bade tanre maṭi dia harle ami aimu.” 60 Isae tare ḳoila, “Mora oḳole tarar morare maṭi deuk, tumi aia Allar bashshair daot
         deo.” 61 Aro eḳzone ḳoilo, “Huzur, ami afnar loge zaimu, te amar baṛit gia bidae loia ai.”
         62 Isae tare ḳoila, “Langolor kuṭit doria zegue ḳoredi firia sae, he Allar bashshair
         laḳ nae.”

Shottoirzon shagridre tobligo faṭaila101 Bade Hozrot Isae aro shottoirzon shagridre tobligo faṭaita ḳori fosond ḳorla. Tain
         nize zeta ṭaun ba gauainto zaoar irada ḳorsila, hono zaibar age erare duizon duizon
         ḳoria faṭaila.2 Faṭanir bala erare ḳoila, “Huno, zomino to foshol bout ase, oile ḳamla kub ḳom. Erlagi
         zominor malikor gese dua ḳoro, tan foshol tular lagi tain ḳamla faṭaiba. 3 Tumra oḳon roana oizao. Kial rakio, bagor falor maze meṛa-baichchar laḳan ami tumrare
         faṭailam. 4 Tumra zaoar ḳalo ṭeḳar toli, gaiṭ-buski, faor zuta ita kuntau loge nio na, ar fotor
         maze ḳeurore salamo ḳorio na. 5 Ze baṛit gia hamaibae, hamaiau ḳoio, assalamu alaikum. 6 Salam loar zuka ḳeu hino taḳle, tumrar salam tar ufre bortibo, ar ila ḳeu na taḳle,
         tumrar salam tumrar gese-u firot aibo. 7 Foela ze baṛit hamaibae, hou baṛitu roio. I baṛi saṛia dusra baṛit zaio na. Tara zeta
         dein ota ḳaio, ḳaron ḳamlae tar beton faoar zoiggo.8 “Zebla kunu gaut zaibae, hinor manshe tumrare ḳobul ḳoria, tara zeta ḳaite dein, otau
         ḳaio. 9 Tarar bemari oḳolor bemar bala ḳorio. Tarare ḳoio, Allar bashshai to tumrar daro aichche.
         10 Oile kunu gaut gele honor manshe zudi tumrare ḳobul na ḳoroin, te gaut aṭi aṭi oḳan
         ḳoio, 11 Hoba, tumrar gaur ze duil amrar faot lagse, ita amra fusia falai diram, ou duileu
         tumrar bifokke shakki dibo. Oile mono rakio, Allar bashshai ḳandat aichche. 12 Ami tumrare ḳoiram, kiamotor din lannoti Sadum ṭaunor dosha taki, hi gaur dosha aro
         ḳoṭin oibo.13 “Haere Baet-Soeda ar Kurasin gau, tumra to lannoti. Tumrar maze zeta kudroti ḳam deḳail
         oise, ita Shur ar Sidon elaḳat deḳail oile, tara ḳator oia touba ḳorlo one. 14 Ashole kiamotor din Shur ar Sidon elaḳar dosha takio, tumrar dosha bout ḳoṭin oibo.
         15 Ar O Kofornaum ṭaun, tumi bule usa oia asmano gia lagtae? Na, fartae nae! Tumare fatalo
         lamail oibo.16 “Tumra mono rakio, zera tumrar ḳota mane, tara ashole amar ḳotau mane. Ar zera tumrare
         mane na, tara amareo mane na. Zera amare mane na, tara ashole hou Allareo mane na,
         zein amare bezisoin.”17 Bade hi shottoirzon shagride toblig koria kub kush mizaze firot aila. Aia ḳoila, “Huzur,
         afnar nam hunle zin-buteo amrar ḳota mane.” 18 Isae tarare ḳoila, “Huno, ami deḳsi, Iblis-shoetan megor zilkir laḳan behest taki
         foṛizar. 19 Te ami tumrare haf-bichur ufredi aṭar ḳemota disi, ar tumrar dushmon, Iblisor hoḳol
         shoktir ufre tumrare ḳemota disi. Kunuzat kuntaeu tumrar ḳeti ḳorto farto nae. 20 Ar zin-bute tumrar ḳota huner dekia kushi na oia, borong behesti ḳatat tumrar nam
         leḳa oise ḳoriu kushi ḳoro.”21 Ou shomoe Isao Pak Ruhur bole kushi oia ḳoila, “O gaibi baba, tumiu to asman-zominor
         malik. Ami tumar shukria adae ḳorram, ḳaron tumi aḳoldar-buddiman oḳolor gese ita
         zair na ḳoria, bebuz-huruttar laḳan manshor gese zair ḳorso. Baba, ashole to ita hoḳolta-u
         tumar morzi. 22 Amar gaibi babae hoḳolta-u amar ato shofi disoin. Baf saṛa dusra ḳeu zane na ou fut
         ḳe, ar fut saṛa dusra ḳeu zane na ou baf ḳe. Fute bafore zar gese zair ḳorar kial
         oe, ḳali he-u bafor forisoe fae.”23 Bade tain shagrid oḳolor bae firia ḳane ḳane ḳoila, “Tumra zeta zeta deḳso, ita deḳar
         shuzug zar oe, he-u nek kofali. 24 Ami tumrare ḳoiram, tumra zeta deḳrae, ita bout nobie ar raza-bashshae deḳar asha
         ḳorleo, deḳar ḳofal oise na. Tumra zeta hunrae, ita tara hunte saileo hunar ḳofal
         oise na.”Hoḳol taki boṛo hukum25 Eḳbar eḳ alim sab Isar gese aila. Aia tanre forikka ḳorar lagi zikaila, “Huzur, kita
         ḳam ḳorle ami behest faimu?” 26 Isae ḳoila, “Musa nobir kitabo kita leḳa ase? Afne kita faisoin?” 27 Alime zuaf dila, “Leḳa ase,Tumi tumar asta dil dia, zan dia,hoḳol bol-shokti dia,tumar shullo-ana mon dia,tumar Mabud Allare mohobbot ḳorbae.ar,Tumar ari-forire nizor laḳan maea ḳorbae.”28 Isae tanre ḳoila, “Afne ṭik kota ḳoisoin. Te afneo oula ḳoroukka, teu behest faiba.”29 Ou alime nizor dam baṛanir lagi Isare ḳoila, “Aichcha, te amar ari-fori ḳe?”30 Isae ḳoila, “Hunoukka, eḳzon manush Zeruzalem taki Ziriho ṭauno zaoat asil. Foto ḍaḳaite
         faia tar ḳafoṛ-sufoṛ hoḳolta ḳaṛia nia, tare maria ad-mora ḳori falai toia gelogi.
         31 Bade eḳ imam-sab ou fotedi zaira, tain ou beṭare dekia galabae horia gelagi. 32 Ou laḳan Lebir ḳandanor ek kadim-sabo ou fotedi aila, taino ere dekia galabae gelagi.
         33 Heshe Shomoria zatir eḳ beṭa ou fotedi ailo, he bidormi zatir oileo er halot dekia
         tar dilo dorod hamailo. 34 Ou he er zoḳomor ufre tel ar anguror rosh malish ḳoria foṭṭi bandia dilo. Bade tar
         nizor gadar ufre tulia, eḳ musafir ḳanat nia tar zoton ḳorlo. 35 Bador din ou Shomorio beṭae musafir ḳanar malikor ato duiṭa dinar dia ḳoilo, ou manushgur
         zoton ḳorba. Er beshi ḳoros oileo, ami aia dimu.36 “Te alim sab, afnar kita mono oe, ou tinzonor maze kun zon, ḍaḳaitor ato fiṭa ḳaura
         beṭar ari-fori?” 37 Alime ḳoila, “Ze manshe tare dorod ḳorlo he-u to.” Teu Isae ḳoila, “Te afneo gia oula
         ḳoroukka.”Bibi Marta ar tan boin38 Bade Isa ar tan sahabi oḳol aṭi aṭi eḳ gaut gela. Hou gaur eḳ beṭi manshe kushi oia
         Isare tan baṛit nia memandari ḳorla. Ou beṭir nam Marta. 39 Beṭir eḳ boinor nam oilo Moriom, ein huzuror faor ḳandat boia nosiot hunra. 40 Ar Marta gia randa-baṛa ar ḳatir-zoton ḳorat fereshanit roila. Ermaze Marta aia huzur
         Isare ḳoila, “Huzur, deḳra ni amar boine hokkol ḳam-ḳaz eḳla amar ufre toia ono aise?
         Te afne ḳoukka, amare shaijjo ḳorto.” 41 Huzure ḳoila, “Marta, tumi bout befare sinta ḳoria fereshan oigeso. 42 Huno, ashole eḳṭa befaru ḳali zorur ase. Tumar boin Moriome hou zoruri befarre fosond
         ḳorse. Ita to tair ges taki ḳaṛia neoa zaito nae.”

Dua ḳorar kaeda-ḳanun111 Eḳdin huzur Isae kunu eḳ zagat dua ḳorat asla. Dua shesh oia harle tan eḳ sahabie
         ḳoila, “Huzur, Ehia nobie to tan sahabire dua ḳora hikaita, te afneo amrare dua ḳora
         hikaukka.” 2 Isae erare ḳoila, “Dua ḳorar shomoe tumra oula ḳoio,O asmani baba, tumar nam fobitro ḳoia mana ouk,duniat tumar bashshai ḳaim ouk.3 Amrar forteḳ dinor rizek fortidin zugai dio;4 Baba, amrar tamam gunare maf ḳoria dilao,zela amra-o mafi dilaisi amrar oforadi oḳolre;ar forikka taki hefazot ḳoro amrare.”5 Bade Isae tarare ḳoila, “Dorilao, ada raitkur bala tumrar kunu dustor baṛit gia ḳoilae,
         dust, amare tinḳan ruṭi ḳoroz deo. 6 Amar eḳ bondu fotedi zaoar bala aḳtau amar baṛit uṭsoin. Oḳon tane kita ḳaoaitam,
         amar goro to kunta nai. 7 Teu duste goro tone zuaf dila, ami dorza bond ḳoria amar huruttain loia hutiroisi,
         amare ḳoshṭo dio na. Oḳon uṭia kunta ditam fartam nae. 8 Oile ami ḳoiram, ou duste uṭia bondu hishabe kunta dite na saileo, tumi bar bar minot
         ḳorle he uṭbou. Uṭia tumi zeta sairae, ita ṭiku dibo.9 “Te ami tumrare ḳoiram, tumra sao, teu deoa oibo. Talash ḳoro, teu faibae. Duaro ṭuka
         deo, tumrar lagi duar kula oibo. 10 Zara sae, tarau to fae. Ze tallash ḳore he fae. Ze duaro ṭuka dey, tar lagi duar kula
         oe. 11 Tumrar maze ila kunu baf ase ni, zar fute ruṭi saile tare maṭi dibo, mas saile haf
         dibo, 12 ba enḍa saile bisa dibo? 13 Te tumra naforman oia-o zudi tumrar huruttainre bala bala siz ditae zano, te zara
         behesti bafor gese saibo, tain nichoe tarare Pak Ruh dan ḳorbau.”Hozrot Isae kun bole keramoti deḳain14 Eḳdin eḳ beṭar log takia Isae eḳ buba zinnat saṛaila. Zinnate saṛar bade hi beṭar
         zoban kuligelo, mat-ḳota matilo. Ita dekia manush taijjub bonigela. 15 Oile kunu kunu manshe ḳoilo, “I beṭae zinor bashsha Bel-Sobulor bole zin saṛae.” 16 Aro ḳoieḳ zone tanre forikka ḳorar niote, tan ator kunu keramoti deḳto sailo. 17 Isae tarar dilor bab buzilila. Buzia ḳoila, “Kunu raijjo nize nize bag oigele, i raijjo
         binash oizae. Oula kunu foribaro zebla bibad lagizae, i foribaro ar ṭike na. 18 Te zinnat zudi tar nizor bifokke lagizae, taile tar raijjo ḳemne ṭikbo? Tumra to ḳoirae,
         ami Bel-Sobulor bole zinnat saṛai. 19 Kub bala ḳota, ami zudi Bel-Sobulor bole zinnat saṛai, te tumrar manshe kitadi saṛae?
         Tumrar mator bisar tumrar mansheu ḳorbo. 20 Oile ami zudi Allai kudrote zinnat saṛai, te to Allar bashshai tumrar nozdik aichche.21 “Huno, kunu bolala manshe ostro-shostro loia tar baṛi fahara dile, tar samana nirafod
         taḳe. 22 Oile tar taki zobordost aroḳzon aia hamla ḳoria tare arailile, he zeta ostro-shostror
         boṛai ḳorsil, i ostro-o ḳaṛia nibogi. Tar hoḳol mal-samanao luṭia nia baṭilibo.23 “Te ze zon amar fokke nae, he to amar bifokko. Ze amar oia ḳam na ḳore, he to amar
         birudde ḳam ḳore.24 “Kunu zine zebla eḳ bemarir log saṛia zaegi, gia boshot ḳorar lagi morubumit gura-guri
         ḳore. Bade kunuḳano roibar zaga na faia mone mone ḳoe, Dur! Ami zen taki aisi onou
         hirbar zaigi. 25 Firot aia hari deḳe, hi zaga shundor ḳori hazai-faṛai toa. 26 Ou he gia tar taki aro bod shatgu zin loge ḳori ane. Ania ono hamaia basha banae.
         Erdae ou bemarir dosha foela taki heshe aro ḳaraf oe.”27 Isae ota boean ḳorra, aḳtau biṛor maz taki eḳ beṭie zure zure ḳoilo, “Huzur, ze maʼe
         afnare feṭo loisoin ar dud ḳaoaisoin, ein boṛo ḳofali ma.” 28 Isae ḳoila, “Ikan hasa ḳota, oile er saiteo boṛo ḳofali tara, zara Allar kalam hune,
         hunia ola amol ḳore.”Hozrot Iunus nobir alamot29 Bade aro bout manush Hozrot Isar gese aila. Tain erare ḳoila, “I zomanar manush to
         naforman. Tara ḳali keramoti tukae, oile Iunus nobir alamot saṛa dusra kunu keramoti
         tarare deḳail oito nae. 30 Iunus nobi nize nizeu zela Ninob ṭaunor manshor gese eḳ alamot oisla, Bin-Adomo oula
         i zomanar manshor gese nizeu alamot oiba. 31 Ruz kiamotor din douknor deshor rani uṭia ou zomanar manshor dush zair ḳorba. Ḳaron
         Bashsha Sulaimanor aḳolor ḳota hunar niote tain duniar hesh mata taki aisla. Oile
         oḳon to Sulaiman takio aro mohan eḳzon ono asoin. 32 Kiamotor din Ninob ṭaunor murda oḳol uṭia i zomanar manshor dush zair ḳorba. Ḳaron
         Iunus nobir toblig hunia tara touba ḳorsila. Oile oḳon to Iunus takio aro mohan eḳzon
         ino asoin, ta-o manshe touba ḳorer na.Souk bala zar, dil bala tar33 “Kunu manshe to lem zalaia hari sokir tole ba ṭukrir tole toe na, borong gasar ufreu
         toe, zate goror manshe for deḳe. 34 Tumar souku oilo tumar ḳaear batti. Souk zudi bala oe, te tumar asta shorilo for oibo.
         Ar souk karaf oile, tumar shorilo andarit roibo. 35 Te kial rakio, tumar dilo ze nur ase, ita andair oizar ki na? 36 Tumar asta shorilo zudi for taḳe, kunu ongo andair na taḳe, te leme zela tar nizor
         teze tumare for dey, oula i nureo tumar asta shorilre for ḳorilibo.”Dilre fak-fakiza raḳa zorur37 Isae boean ḳorra ou shomoe Forishi dolor eḳzone tanre ḳaibar daot dila. Tain gia en
         goror bitre ḳanit boila. 38 Forishie deḳla, ḳaoat boibar ḳalo Isae Ihudi niom mafik at doisoin na, ou tain taijjub
         bonigela.39 Teu Isae tanre ḳoila, “Hunoukka, afnara Forishi oḳole to bashon-bortonor bair gala
         kub shundor ḳoroin, oile afnarar bitre to naformani ar lalose bora. 40 O be-aḳolor dol, zein bargala banaisoin, tainu kita bitor galao banaisoin na ni? 41 Erlagi afnarar bitre zeta ase, ota age allar oaste lilla-sodga deukka. Teu deḳbane,
         afnarar hoḳolta-u pak-saf oizibo.42 “Haere Forishi oḳol, lannot tumrare, tumra ḳali tejfata, fodina fata ar hokkol hag-torḳarir
         dosh baṭor eḳ baṭ Allar name zoḳat deo, oile Allar mohobbot ar hok insafor bae tumrar
         kunu kialu nai. Ashole ou foelata manar loge loge badortao amol ḳora forz. 43 O lannoti Forishi oḳol! Mosido hamaia samonor ḳataro boa, ar bazar-aṭo gia salam faite
         tumra kub fosond ḳoro. 44 Lannot tumrar ufre, tumra oilae o-sina ḳoeboror laḳan. Manshe na sinia er ufredi aṭa-fira
         ḳore.”45 Ikan hunia eḳzon alime Isare ḳoila, “Huzur, oḳan ḳoia to afne amrareo beijjot ḳorra.”
         46 Isae ḳoila, “Nichoe, afnarao lannoti, afnara manshor ḳando bar buzai ḳoria dein, oile
         tarar asanor lagi angulṭao laṛoin na.47 “Haere lannoti oḳol, tumra nobi oḳolor rouzare shundor ḳoria pakka ḳoro, oile tumrar
         moe-murobbieu to erare ḳatol ḳorsla. 48 Ota dekiau buza zae, tumra tumrar moe-murobbir ḳamor shakki oirae, tumrao ola oirae.
         Tara nobi oḳolre ḳatol ḳorsil, ar tumra hou nobir rouzare pakka ḳorrae. 49 Erdae Alla Pakeo tan nizor morzie ḳoila, ami tarar gese amar nobi-rosul bezimu, erar
         ḳeurore tara zulum ḳorbo, ar ḳeurore ḳatol ḳorbo. 50 Ete duniar foela taki oḳon forzonto zoto nobire ḳatol ḳora oise, era hokkolor dayi
         oiba ou zomanar manush. 51 Hunoukka, ami afnaintore ḳoiram, foela Adomor fut Habilor kun taki shuru ḳoria, nobi
         Zakariar kun forzonto hoḳol lour shaza ou zomanar manshor ges taki adae ḳora oibo.
         Nobi Zakariare to Zeruzalemor fobitro kaba shorifor kurbani ḳana, ar ḳas pak zagar
         mazḳano ḳatol ḳora oise. 52 Haere lannoti alim oḳol, tumra manshoreo Allar fot sinairae na, nizeo Allar bashshait
         hamairae na, ar zera hamaito sae, tarareo bada dirae.”53-54 Boean bade Isa ikan taki roana dilaila. Teu alim ar Forishi oḳole mizaz gorom ḳoria
         Isare fando falaita ḳori kusai-faṛai matila. Nanan nomunar soal ḳoria tanre aṭḳanir
         shuzug tukaila.

Aḳerator saman ḳamai ḳoro121 Ou shomoe azar azar manush dola oigela, tara ṭelaṭeli ḳori eḳe-oinnor ufre foṛla.
         Isae foela tan sahabi oḳolre ḳoila, “Tumra Forishi mozobor ḳamir taki hushiar roio,
         ou ḳamir oilo tarar bonḍami. 2 Ṭik ou ḳamiror laḳan, ila lukail kuntau nai, zeta zair oito nae. Ila gufon kuntau
         nai, zeta zana zaito nae. 3 Tumra andair goro zeta matiso, manshe ita foror maze hunbo. Goror bitre ḳane ḳane
         zeta ḳoiso, ita salor ufre roṭail oibo.4 “O amar dust oḳol, ami tumrare ḳoiar, zara ḳali shorilre binash ḳora saṛa ar kuntau
         ḳorto fare na, tarare ḍoraio na. 5 Te ḳare ḍoraitae eoḳano ḳoiram, marar bade duzoḳo haranir ḳemotao zan ase, ḳali tanre-u
         ḍoraio. Ami hirbar ḳoiram, tumra ḳali taneu ḍoraio. 6 Matro dui anae fasgu soṛa faki mile na ni? Allae to ou soṛar ḳotao fauroin na. 7 Ar kita ḳoitam, tumrar matar sulor hishabo tan gese ase. Tumra ḍoraio na, bout soṛa
         faki toneo tumrar dam tan gese beshi.8 “Huno, ami tumrare ḳoiram, ze manshe shomazor samne amare ḳobul ḳore, ami Bin-Adomeo
         Allar firista oḳolor samne tare ḳobul ḳormu. 9 Oile ze manshe shomazor samne amare oshikar ḳorbo, amio tare Allar firista oḳolor
         samne oshikar ḳormu. 10 Ami Bin-Adomor birudde ḳeu kunta matileo mafi faibo. Oile ḳeu zudi Pak Ruhur birudde
         kufuri ḳore, te tar kunu mafi nai.11 “Manshe zebla tumrare mosidor fainchaito, bisari oḳolor samne, ba tanat nibo, ou shomoe
         kita zuaf ditae ba kita ḳoitae, ita loia kunu sinta ḳorio na. 12 Kita matitae ita Pak Ruhe tumrare hou shomoe batai diba.”13 Biṛor maz taki eḳzone Isare ḳoilo, “Huzur, afne amar baire ḳoukka, amar babae zeta
         don-samana toia gesoin, ota baṭ-baṭura ḳoria dita.” 14 Isae tare ḳoila, “Oba, tumrar bisar ḳortam ar don-samana baṭitam, ita eḳtiar amare
         ḳegue dise?” 15 Tain manshore ḳoila, “Ḳobordar! Hokkol nomunar lub-lalos tone nizore basao. Ḳaron
         don-samana baia geleo itae manshor zan basae na.” 16 Bade Isae tarare ou kichcha hunaila, ḳoila, “Eḳ doni beṭar zomino bout dan folisil.
         17 Dan dekia he mone mone ḳoilo, oto dan oḳon kita ḳortam? Amar to toibaru zaga nai.
         18 Te ami ek kam ḳori, amar ugar bangia boṛo ḳori ḳoeṭa ugar banailai. Teu amar hoḳol
         dan ar mal-samana zaga oibo. 19 Heshe amar zanre ḳoimu, O zan, bout bosoror mal-samana ar ḳani-kurakir lagi nisinta
         oigeso. Oḳon aram-ayeshe tumi ḳaia findia furti ḳoro. 20 Oile Allae tare ḳoila, ore be-aḳol, tor zan to aiz raitu ḳoboz ḳora oibo. Te tui zeta
         zomaisos, ita ḳegue ḳaibo?” 21 Heshe Isae ḳoila, “Ze manshe ḳali duniabi don-samana dola ḳore, oile aḳeror don na
         zomae, tar halot oulau oe.”22 Bade Isae tan shagrid oḳolre ḳoila, “Erdaeu ami tumrare ḳoiram, kita ḳaia bastam,
         ar kita finditam, ita loia tumra sinta ḳorio na. 23 Zan taki to ḳani boṛo nae, ar shoril taki ḳafoṛ boṛo nae. 24 Ou ḳauaguintor bae kial ḳoro, tara to ḳeto ḳore na, fosholo ḳaṭe na. Tarar ugaro nai,
         banḍaro nai. Allae tarar rizek zugaia dein. Te tumra to ou ḳaua taki bout dami. 25 Ḳo sain, tumrar maze ḳeu sinta-babna ḳoria tar haeati ekkan gonṭao baṛaito farbo ni?
         26 Ar ou huru ḳamḳanu zebla faro na, te ḳene baṛti sinta ḳoro?27 “Tumra ou zongli fulor bae sao, ita ḳoto shundor? Itae to nizor shundoror lagi kuntau
         ḳore na, kunu rong silaio ḳore na, baino ḳore na, emneu oe. Te ami ḳoiar, Bashsha
         Sulaiman oto zak-zomoḳor maze roileo tan lebas to ota egu zongli fulor laḳano shundor
         asil na. 28 Deḳrae ni, zongolor maze ou zoto shundor ful oḳon ase, ḳail oileu manshe ita daru
         banaia aguindi zalaibo. Allae zudi ou zongolre ola shundor ḳori hazaisoin, te O ḳomzur
         imandar oḳol, tumrareo tain shundor ḳori hazaita nae ni? 29 Te kila ḳaitam, kila soltam, ita befare sinta ḳorio na, ba ostir oio na. 30 I duniar manshe ḳali ota loiau danda ḳore. Oile tumrar batuni bafe to emneu zanoin,
         tumrar kita kita lagbo. 31 Erdaeu tumra ita bad dia, ḳali Allar bashshair dandat ro, teu ita hokkoltau tain zugaiba.32 “Tumrau amar meṛar fal, tumrar dol huru-muru oileo ḍoraio na, tumrar batuni bafor
         morzi oilo, tumra tan bashshair bitoro hamao. 33 Tumrar zotota ase, hokkolta besia gorib oḳolre bilai deo, ar nizor lagi ḳali oula
         ek kuti-beg tiar ḳoro, ze kuti kunudin furan oe na. Ou behesto samana zoma ḳoro, zeḳano
         samana ḳoe oe na, sureo ney na, fukeo ḳae na. 34 Ḳaron tumrar don zeno roe, mono hono roibo.Hamesha tiar roio35 “Tumra ḳafoṛ-sufoṛ findia ar batti zalaia tiar roio. 36 Tumra ou zat ḳamlar laḳan o, zara tarar munibor lagi bar sae, tain biar daot taki
         firot aia duaro ṭuka dileu, loge loge duar kulto fare. 37 Hou gulam oḳolu ḳofali, zerare tarar munibe aia hozag faiba. Ami hasa ḳota ḳoiram,
         munibe aia hari tan nizor ḳomoro gamsa bandia tarare ḳanit boaiba, ar nizor ate baṛia
         ḳaoaiba. 38 Tarau boṛo ḳofali, zerare tarar munibe ada rait ba hesh raite aia ḍaḳ dileu hozag
         faiba. 39 Mono rakio, sur kun shomoe aibo, giroste ikan zanle to he hozag roilo one, tar goro
         hing ḳatte dilo na one. 40 Tumrao ola tiar roio, ḳaron ze oḳtor ḳota tumra sintau ḳortae nae, hou shomoe-u Bin-Adome
         toshrif anba.”41 Teu sahabi Fitore ḳoila, “Huzur, i nosiot ḳali amrar lagi, na hoḳol manshor lagi?”
         42 Huzure zuaf dila, “Aḳoldar ar hok-halali ou zon ḳe, zar ato malike tan gulam-bandire
         deḳa-hunar bar diba, he oḳtor ḳalo tarar ḳani baṭia dibo? 43 Hou gulamu ḳofali, zare tar munibe aia ou laḳan ḳam ḳorat deḳba. 44 Ami tumrare hasa ḳota ḳoiram, hou munibe tare tan nizor hoḳol don-samana todarokir
         eḳtiar diba. 45 Oile dorilao, hou gulame mone mone ḳoilo, amar munib aite to bout deri ase, ar ou
         fake he hokkol bandi gulamre mair-doir ḳorlo, ḳaia daia furti ḳoria, mod ḳaia ṭal
         oia foṛi roilo. 46 Bade zedin ar ze oḳtor ḳota he sintau ḳorto nae, hou din ar hou oḳto tar munib aia
         azir oiba. Tain tare eḳ sede dui ṭukra ḳoria naforman oḳolor ḳataro mishaiba.47 “Ar ze gulame tar munibor morzire buziao tiar oise na, tan hukum mafik kam ḳorse na,
         tare bezuita mair mara oibo. 48 Oile na zania zudi he shaza faibar ḳam ḳorilae, te tar shaza ḳom oibo. Zare beshi
         deoa oise, tar ges tone beshi saoa oibo, ar zar gese beshi forimane toa oise, tar
         gese-u beshi dabi ḳora oibo.49 “Ami to duniat aguin laganit aisi. Oḳon zudi i aguinḳan zolizito, te boṛo bala oilo
         one. 50 Ami to ek kas gusol ḳorau lagbo. Te amar duk-koshṭor i gusol zotodin na oise, otodin
         amar fereshanir kunu shima nai. 51 Tumra mono ḳorrae ni, ami duniat shanti ditam aisi? Na, muṭeu nae, ami ḳoiram, ami
         to duniat eḳ motobed laganit aisi. 52 Oḳon taki eḳ goror faszon zarzir alog oizibo. Tinzon duizonor bifokke, ar duizon tinzonor
         bifokke lagbo. 53 Bafe fuar bifokke ar fua bafor bifokke. Ma fuṛir bifokke ar fuṛie maʼr bifokke. Hoṛi
         bour bifokke ar boue hoṛir bifokke lagbo.”54 Bade Isae manshore ḳoila, “Tumra to foismedi ḳalni deḳleu ḳo, meg aior. Ar hasau meg
         ae. 55 Hirbar dokina batash salu oile tumra ḳo, ḳora oibo, ar olau oe. 56 O bonḍo oḳol! Tumra asman ar zominor surot buztae faro, te aḳeri zomanar hal-hokikot
         ḳene buzo na?57 “Kunḳan ṭik, ita tumra nize nizeu bisar ḳoro na ḳene? 58 Kunu nalish loia hakimor samne zaibar age, bifokkor loge foto boiau miṭ-maṭ ḳorar
         sesṭa ḳorio. Arnae he tumare doria hakimor samne nibo, hakime fulishor ato dibo, ar
         fulishe nia zelo haraibo. 59 Heshe shesh foeshaṭa adae na ḳora forzonto, kunumonte-u zel taki saṛa faitae nae,
         ita ami tumrare ḳoiram.”

Touba na ḳorle binash oibae131 Hozrot Isae boean ḳorra, ou shomoe honor ḳoezon manshe tanre ḳoila, “Huzur, Galil
         zilar kisu manshe Allar pak zagat gia foshu kurbani deoat asla, ou shomoe hakim Filate
         tarare hou pak zagat ḳatol ḳoria, tarar lou ar kurbanir lou eḳloge mishaisoin.” 2 Ikan hunia Isae ḳoila, “Ou kurbani deurar mout ola oae, tumra mono ḳorrae ni, Galilor
         oinno manush taki era beshi gunagar asil? 3 Ami tumrare ḳoiram, na, ila nae, oile tumra zudi guna taki touba na ḳoro, te tumrao
         ola binash oibae. 4 Huno, Zeruzalemor Siloa elaḳar hou usa minara bangae ze aṭaro zon mara gesil, tarar
         befare kita mono ḳoro? Zeruzalemor baki manush taki era beshi gunagar ni? 5 Ami tumrare ḳoiram, na, ikan ṭik nae, oile tumra zudi guna taki touba na ḳoro, te
         tumrao ola binash oibae.”6 Bade tain ou kichcha hunaila, ḳoila, “Eḳ giroste tan bagano ḍumuror eḳṭa gas lagaila.
         Shomoe aile ein aia gaso fol tukaila, oile kunu fol faila na. 7 Na faia baganor malire ḳoila, Huno, aiz tin bosor dori ou ḍumur gaso fol tukairam,
         oile kuntau fairam na. Te tumi gasgu ḳaṭilao, igue ḳamoḳa zominor rosh ṭaner. 8 Malie ḳoilo, sab, i bosorḳano taḳouk. Ami ogur sairo galar maṭi kuṛia shar dimu. 9 Samnor bosor zudi fol dorilae, te to bala, naile ḳaṭilimu.”Zummabare keramoti10 Eḳ Zummabare Isa mosidor bitre nosiot ḳorat asla. 11 Hono eḳ beṭi manush asil, i beṭir ufre aṭaro bosor dori atoshi-deoe asor ḳorsil. Deoe
         beṭire guza banailisil, beṭi shida oia ubaito farto na. 12 Isae beṭire ḍaḳdi ḳandat ania ḳoila, “Mai go, tumi oḳon i bemar taki rehai faiso.”
         13 Oḳan ḳoiau tain beṭire atai dila. Loge logeu beṭi shida oia ubailo, ar Allar shukur-guzar
         ḳorlo.14 Oile zummar din tain i beṭire bala ḳorae, mosidor motollie gusa ḳoria ḳoila, “Ḳam
         ḳorar lagi to baki soedinu ato ase. Tumra zummar din na aia oinno zekunu din aia bala
         oio.”15 Teu Isae hi motollire ḳoila, “O bonḍo oḳol! Zummar din afnarar goru-gadare gualar
         bare nia fani ḳabain na ni? 16 Aiz aṭaro bosor dori Ibrahimor ou aoladre shoetane bandia raḳsil. Oḳon Zummabare i
         beṭire azad ḳora zaiz oise na ni?”17 Ikan hunia zera tan bifokke asil tara hoḳoleu shorminda oilo. Oile baki musolli oḳole
         tan hoḳol keramoti dekia kushi oila.Ḍenga bisi ar ḳamiror kichcha18 Bade Isae ḳoila, “Allar bashshaire ami kitar loge tulona ḳortam? 19 Mono ḳoroukka, Allar bashshai oilogi egu ḍenga bisir laḳan, kunu giroste tar zomino
         nia ou bisi bain dilo, bade iṭa boṛo oia gas oigelo, ar fakinte aia gasor ḍalo bada
         banailo.”20 Tain hirbar ḳoila, “Allar bashshair tulona ami kitar loge ḳortam? 21 Doroukka, Allar bashshai oilogi ḳamiror laḳan, kunu eḳ beṭie tuṛa ḳamir nia eḳ mon
         moedar loge makilo, ar ḳamiror fafe hoḳol moeda fulia uṭilo.”Nazator befare talim22 Hozrot Isae aṭi aṭi gaue gaue ar ṭaune ṭaune gia toblig koria Zeruzalemor bae aguaila.
         23 Ermaze eḳzon manshe tane zikailo, “Huzur, zera nazat faiba, era forimane kub ḳom ni?”Ou Isae manshore ḳoila, 24 “Sifa duaredi hamanir lagi dile-zane fikir ḳoro. Huno, ami tumrare ḳoiram, bout zon
         ino hamaite saileo, hamaito farto nae. 25 Goror malike zebla duar bond ḳoriliba, tumra bare ubaia duaro ṭukaite ṭukaite ḳoibae,
         huzur, amrare duarḳan kulia deukka. Oile tain zuaf diba, tumra kuai taki aiso, ami
         to siniu na. 26 Teu tumra ḳoibae, amra afnar loge ḳaisi-boisi, afne to amrar foto-gaṭo aia amrare
         nosiot ḳorta. 27 Oile tain ḳoiba, haere naforman oḳol, amar ges taki bago. Tumra kuai taki aiso, ami
         to siniu na.28 “Tumra deḳbae Ibrahim, Isʼhak, Iakub ar tamam nobi oḳol Allar bashshait dakil oisoin,
         oile tumrare horaia falani oise. Tumrar maze ḳeu ḳanda-ḳaṭi ḳorbae ar ḳeu dat kiṛimiṛi
         ḳaibae. 29 Aro deḳbae, duniar sairobae taki manush aia Allar bashshait dakil oia ḳana-dana ḳaira.
         30 Te zera oḳon ḳoror ḳataro ase, tara ḳeu ḳeu age aibo, oile oḳon zera agor ḳataro ase
         tara ḳeu ḳeu ḳore zaibogi.”Zeruzalemor lagi afsus31 Tain ota matira, ermaze aḳtau Forishi dolor ḳoezon aia Isare ḳoila, “Afne in taki
         horia zaingi, ḳaron Raza Herude afnare marilita saira.” 32 Isae tarare ḳoila, “Afnara gia hou hialor saore ḳoukka, aiz ar ḳail ami zinnat saṛaimu,
         bemari oḳolor shifa ḳormu, foru din amar ḳam shesh oibo. 33 Te zelau ouk, aiz, ḳail ar foru, ou tin din amar solau lagbo. Ami to zaniu, Zeruzalemor
         bare kunu nobire ḳatol ḳora oe na.34 “Zeruzalem! Haere Zeruzalem! Tumi nobi oḳolre ḳatol ḳoro. Tumar gese zarare beza oise,
         tumi tarare fattor marso. Murgie zela tair saore ḍaḳnar tole ashroe dey, ami oula
         tumar manshore ashroe ditam saisi, oile tumi razi oilae na. 35 Te huno, tumar baṛi ḳali-baṛi oibo. Ami tumrare ḳoiram, zotodin tumra na ḳoibae, Allar
         nam loia zein aira tainu mubarok, otodin tumra ar amare deḳtae nae.”

Ḳanir daoto boia talim141 Hozrot Isa Forishi dolor eḳ murobbir baṛit kunu eḳ Zummabare daoto gela, gia harle
         tara tan bae kub bala ḳori souk raḳlo. 2 Aḳtau tan samne eḳ bemari beṭa ailo, tar asta shoril bemare fuligesil. 3 Teu Isae honor alim ar Forishi oḳolre zikaila, “Musa nobir shoriot mafik Zummabare
         kunu manshor bemar shifa ḳora zaiz ni?” 4 Ikan hunia tara hoḳol nirai roila, ar Isae hi bemarire shifa ḳoria bidae dilaila.
         5 Bade tarare ḳoila, “Tumrar maze ila kunu zon ase ni, zar kunu hurutta ba goru-sagol
         zummar din fanit foṛigele, he igure fani taki tule na?” 6 Ikan hunia tara kunu zuaf dita farla na.7 Ar ze meman oḳol daoto aisoin, tara hoḳole bala bala zaga tukai boira dekia, Isae
         tarare ou talim dila, 8 “Kunu manshe tumare biar daot dile, tumi mozliso hamaia dami zagat boa ṭik nae. Ḳaron
         malike kiban tumar taki aro ijjoti ḳeurore daot disoin. 9 Te oile zein tumare daot disoin tain aia ḳoiba, ou siṭ taki uṭia amar dami memanre
         boibar dein. Teu tumi shorminda oia emneu hoḳol taki nisa zagat gia boibae. 10 Erdae tumi kunu daoto gele foela nisa zagat gia boio. Teu zar baṛit daoto geso tain
         aia ḳoiba, baisab, ino ḳene boisoin, bala zagat toshrif anoukka. Ete aro meman oḳolor
         samne tumar ijjot baṛbo. 11 Ashole ze nizore boṛo mono ḳore, tare huru ḳora oibo. Ar ze nizore huru mono ḳore,
         tare boṛo ḳora oibo.”12 Ze moulanae Hozrot Isare daot disla, Isae enre ḳoila, “Dinor ba raitkur ḳanir lagi
         tumi kunu onusṭan ḳorle, tumar bondu-bandob, bai-birador, ḳesh-kuṭum, ar daro ḳasor
         doni manshore daot dio na. Tarare ḳaoaile bade tarao tumare ḳaoaia bodla dilaiba.
         13 Erlagi tumi kunu memandari ḳorte saile, ḳali gorib manush, atur, anda, lula-lengṛare
         daot dio. 14 Era to firia tumare ḳaoaito farto nae. Ete kiamotor din tumi forezgar oḳolor loge
         itar bodla faibae.”15 Ita hunia hou ḳanir mozlisor eḳzone ḳoila, “Mubarok hou bonda, zein Allar bashshait
         boia ḳana-fina ḳaiba.” 16 Teu Isae ḳoila, “Kunu eḳzon manshe kub boṛo eḳ mezbani ḳoria, bout manshore daot dila.
         17 Ḳaoar shomoe oile tan gulamoredi ḳoaila, afnara aioukka, ḳana tiar oigese. 18 Oile hoḳol daotie eḳ eḳṭa uzor deḳailo. Foela zone ḳoilo, ami tuṛa zomin ḳorid ḳorsi,
         oḳon deḳat zaitam, te hono na gele oito nae, erlagi amare maf ḳoroukka. 19 Dusra zone ḳoilo, ami alor lagi fas zuṛa bisal loisi. Oḳon gia deḳtam, itae al bain
         ki na, amare maf ḳoroukka. 20 Aroḳzone ḳoilo, ami to noea bia ḳorsi. Oḳon zaitam fartam nae. 21 Hi gulame aia tar malikre hoḳolta zanailo. Ita hunia malike gusa ḳoria ḳoila, tui
         zoldi ḳori ṭaunor ollie-gollie za, gia gorib, atur, anda, lula-lengṛare angi. 22 Teu he ola ḳoria hari bade aia ḳoilo, huzur, afnar hukume hoḳolta ḳora oise, oile
         oḳono zaga ḳali roise. 23 Ou tain ḳoila, te ṭaunor bare foto-gaṭo, ar sifae-safae za, gia minot-ḳajji ḳori manshore
         an. Manush aia mozlis bori zaukka. 24 Ar tumra kial ḳori huno, age zetare daot dislam, ita kunugie zanu amar ḳani na fain.”al-Mosir ummot oar shorto25 Bade Hozrot Isar loge oia bout manush aṭat asla. Ou shomoe tain erar bae saia ḳoila,
         26 “Ḳeu zudi amar torikat aito sae, te tar nizor ma-baf, bou-baichcha, bai-birador, ar
         nizor zanreo amar taki huru mone ḳorte oibo. Arnae he amar ummot oito farto nae. 27 Ze manshe nizor duk-koshṭor solib ḳando loia amar ḳore ḳore roe na, he amar ummot
         oito fare na.28 “Tumrar ḳeu zudi usa kunu dolan banaito sae, te he foela tar ḳorosor hishab milaia
         deḳe, dolanor ḳam shesh ḳorar lagi tar ṭeḳa ase ki na. 29 Na oile, ian dia hari ḳam shesh ḳorte na farle, manshe ṭaṭṭa ḳorba, 30 tara ḳoiba, Beṭae dolan tulia oḳon shesh ḳorto farer na.31 “Ar zudi eḳ raza aroḳ razar bifokke zuddo ḳorat lagoin, te foela boia foramish ḳorba,
         tain ḳoiba, bish azar fouz loia zera amar bifokke aira, ami dosh azar fouz loia er
         mukabila ḳortam farmu ni? 32 Zudi na faroin, te hamla ḳorra raza duroi taḳteu afushor lagi ḳoezon tiait faṭaiba.
         33 Ṭik oula, tumrar maze ḳeu zudi tar hokkoltar maea saṛto na fare, te he amar ummot
         oito farto nae.34 “Nun to bala zinish, oile nunor zudi shad nosṭo oizae, te ar nunta ḳora zae ni? 35 Itadi sharo banail zae na, zomino deoa zae na, erlagi manshe ita bare falai dein.
         Hunar moto ḳan zar ase, he hunouk.”

Arail meṛar kichcha151 Hozrot Isar boean hunar lagi bout gushkur ḳazna tulra ar be-shorioti am manush tan
         gese dola oila. 2 Ita dekia Forishi dolor manshe ar moulana oḳole ḳana-ḳani ḳori ḳoila, “I manushgu
         ḳali naforman oḳolor loge uṭa-boa ar ḳana-fina ḳae.”3 Teu Isae tarare ou kichchain hunaila. Tain ḳoila, 4 “Mono ḳoroukka, afnara kunu eḳzonor eḳ-shoṭa meṛa ase. Ermazor egu meṛa arai gele,
         he baki nirannobboiṭa bondo toia hou arail ogu tukanit zae na ni? 5 Gia ogu tukaia faile, kushie itare ḳando ḳori ane. 6 Bade baṛit gia bondu-bandob ar ari-forire ḳoe, ao, amar loge furti ḳoro. Amar arail
         meṛagu tukaia failisi. 7 Ami afnarare ḳoiram, ekkere ou laḳanu, zara guna taki touba ḳorar zorur mono ḳore
         na, ila nirannobboi zon forezgar taki eḳzon gunagare mon bodlaia touba ḳorle, behesto
         aro beshi kushi-bashi oe.Arail ṭeḳar kichcha8 “Ba doroukka, kunu eḳ beṭir gese rufar doshṭa ṭeḳa asil. Er taki egu ṭeḳa zudi arai
         zae, te beṭie hi ṭeḳar lagi lem zalaia huruindi huria asta gor tukae na ni? 9 Bade tukaia failile bondu-bandob ar ari-forire ḍakia ḳoe, Ao na, amar loge kushit
         shamil o. Amar arail ṭeḳagu tukaia failisi. 10 Ami afnarare ḳoiram, ekkere ou laḳanu, eḳzon gunagar manshe mon bodlaia touba ḳorle,
         Allar firista oḳole oula kushi ḳoroin.”Arail fuar kichcha11 Bade Isae ḳoila, “Eḳ girostor dui fua asil. 12 Eḳdin huru fuae tar bafore ḳoilo, baba, ami babaiti zomi-zoma ar don-samana zeta faitam,
         amar ou baṭḳan oḳonu algaia dilaukka. Ou bafe tan samana duio fuar name baṭia dilaila.
         13 Er ḳoedin bade huru fuae tar hokkol samana besia bidesh gelogi. Bidesh gia bad fote
         solia tar ṭeḳa-foesha hokkolta kuaililo. 14 Hoḳolta kuaia harle hou deshor hoḳol zagat kub nidan deḳa dilo erdae he kub ḳoshṭot
         foṛlo. 15 He hou deshor eḳ girostor baṛit gia saḳri sailo. Malike tare saḳri dia shuoror fal
         raḳar lagi bondo faṭailo. 16 Bondo gia shuore zeta ḳae, he-o ota ḳaia feṭor buk miṭaito sailo, oile otao ḳeu tare
         dito na.17 “Bade aḳta eḳdin tar hush oilo. He mone mone ḳoilo, amar babar baṛit to bout saḳor-baḳore
         feṭ bori bat ḳaira. Te ami ono ufashe morram ḳene? 18 Ami gia amar babare ḳoimu, baba, ami to Allar gese ar tumar geseo naforman bonigesi.
         19 Tumar fua ḳoia ami ar forisoe dibar laḳ nae. Ḳali tumar saḳoror laḳan amare eḳzora
         ashroe deo. 20 Oḳan ḳoia he tar baṛit roana dilailo. Baṛir ḳandat aiteu tar bafe tare dekilila. Dekia
         tan dil goli gelo. Tain douṛia gia tare ainja ḳori doria hunga dila. 21 Teu fuae ḳoilo, baba, ami to tumar fua ḳoia forisoe dibar laḳ roisi na. Ami Allar
         gese ar tumar geseo naforman bonigesi. 22 Oile bafe loge loge ḳamlaintore ḳoila, hoi, zoldi ḳori gor taki bala zubbaṭa ania
         amar fuagure findao. Tar ato angṭi ar faot zuta findai deo. 23 Ar huno, falo taki taza ḍeḳa-basurgu ania zobo ḳoro. Ao, amra hoḳole milia kushi-bashi
         ḳori ḳana ḳai. 24 Amar i fuagu to morigesil, oḳon hirbar zinda oise. Ogu nai oigesil, oḳon firot faisi.
         Teu hoḳole milia kushi-bashit lagla.25 “Ou shomoe beṭar boṛo fua bondo asil. He baṛir ḳandat aia nas-gan ar ḍul-ḍofkir aoaz
         hunia, 26 tarar eḳ saḳorre zikailo, Kitare, ita kita or? 27 Saḳore ḳoilo, Sab, afnar huru bai baṛit aisoin. Afnar abbae tanre sohi-salamote faia,
         taza ou ḍeḳa-basur zobo ḳorsoin. 28 Ikan hunia boṛo fuae gusa ḳoria baṛir bitre aito sailo na. Teu tar baf baroia aia
         tare minot-ḳajji ḳorla. 29 He tar bafore ḳoilo, Deḳoukka, ami otodin doria afnar ḳezmot ḳorram, kunudinu afnar
         hukum ulṭaisi na. Oile amar bondu-bandob loia kushi ḳorar lagi egu bokrir baichchao
         kunudin disoin na. 30 Ar afnar ze fuae noṭi beṭintor tole hoḳol samana kuaise, he aiteu taza ḍeḳa-basurgu
         ania zobo ḳorilaila! 31 Bafe ḳoila, Futre, tumi to hamesha-u amar loge aso. Amar zeta samana roise, ita hokkoltau
         to tumar. 32 Oḳon amra hoḳole dil saf ḳoria kushi-bashi ḳora zorur. Tumar i bai to moriu gesil,
         oḳon hirbar zinda oise. Ogu ekkere nai oigesil, oḳon firot faisi.”

Beiman menezaror kichcha161 Bade Hozrot Isae tan shagrid oḳolre ḳoila, “Huno, kunu eḳ zomidaror eḳ menezar asil.
         Ou menezaror bodnam baroilo, he bule tar munibor don-samana binash ḳorilar. 2 Bodnam hunia munibe tare anaia ḳoila, Tumar name ita kita hunram? Tumar hishab-nikash
         hoḳolta shomzai deo. Tumare ar saḳrit raḳtam nae. 3 Ikan hunia menezare mone mone ḳoilo, Oḳon ami kita ḳortam? Munibe to amare bidae dilaira.
         Ami to maṭi ḳamo ḳortam fartam nae, bik korteo shorom lage. Oḳon ḳaimu kila? 4 Aichcha, ek kam ḳori, zate amar menezari gelegio manshor goro ashroe fai. 5 Ou he kita ḳorlo, zarar gese tar munibor faona asil, eḳ ek kori erare anailo. Anaia
         foela zonre ḳoilo, Tumar gese amar munibor ḳoto faona ase? 6 Hein ḳoila, Eḳ-sho mon tel. Menezare ḳoilo, Zoldi ḳori tumar ḳata bar ḳoro, ar eḳ-shor
         bodla foinchash mon lekilao. 7 Bade menezare dusra zonre zikailo, Tumar gese ḳoto fain? Hein ḳoila, eḳ-sho furar
         gom. Menezare ḳoilo, Tumar hishabo ashi furar lekilao. 8 Ita hunia hi zomidare ou beiman menezaror tarif ḳorla. Tain ḳoila, He dandabaz oileo
         bout boṛo buddimanor ḳam ḳorse. Te kita mono ḳoro, itae buza zae na ni, allaraia manshor
         aḳol takio, i zomanar duniabi manshor fes-faichcha beshi. 9 Huno, ami kita ḳoiram, tumrao naforman ou zogotor samana dia manshor loge dusti fatao,
         zate i samana fuṛaigeleo tumrare behestor bagano fulor mala deoa oe.10 “Ze manush shamainno befare hok-halal roe, he boṛo befareo hok-halal roe. Oile ze
         zone shamainno befare beimani ḳore, he boṛo befareo beimani ḳore. 11 Te tumra zudi duniabi don-samanar befare hok na ro, taile ḳe tumrare bishash ḳoria
         ashol don dibo? 12 Foror samana zudi tumra ṭik-ṭak moto bebohar ḳortae na faro, te ḳe tumrar nizor samana
         tumrar ato dibo? 13 Kunu gulame eḳloge dui munibor gulami ḳorto fare na. Te oile he eḳzonre ingshaibo,
         aroḳzonre maea ḳorbo. Eḳzonre ijjot dibo ar aroḳzonre elami ḳorbo. Tumrao oula, Allatala
         ar don-samana duiotar gulami eḳloge ḳortae fartae nae.”14 Ikan hunia Forishi mozobor manushe Isare loia ḍong-tamasha lagaila, tara to ṭeḳa-foeshare
         kub maea ḳorta. 15 Isae tarare ḳoila, “Tumrau to manshor samne nizor forezgari deḳao, oile Allae tumrar
         dilor ḳobor zanoin. Manshor gese zeta kub dami, Allae itare ginnain. 16 Huno, Ehia nobir shomoe forzonto Musar shoriot, ar nobi oḳolor sohifa zari asil. Oile
         oḳon Allar bashshair kush-ḳobri toblig kora or, ar mansheo dile-zane ono dakil oita
         saira. 17 Oile i shoriotor eḳṭa horof batil oar saite, asman-zomin binash oaḳan bout shuza.
         18 Te huno, ze beṭae nizor boure talaḳ dia aroḳ beṭire hanga ḳore, he zinakur. Oula talaḳ
         faoa kunu beṭire zegie bia ḳore, he-o zinakur.”Lasar hokir ar eḳ doni manush19 “Eḳ doni beṭa asil, he raza-bashsha oḳolor laḳan dami dami ḳafoṛ-sufoṛ finto, ar hamesha
         zak-zomok koria furti-amud ḳorto. 20 Manshe Lasar namor eḳ hokir beṭare hamesha ou donir duaror samne boaia toita, tar
         asta gotro fosa-ga asil, 21 ar fotor kuttainte aia tar ga zifradi leita. Ou donie bat ḳaia hari aḍḍi-guḍḍi guṛa-gaṛa
         zeta tole falaita, ota ḳaoar lagi tar kub ichcha asil. 22 Eḳdin ou hokir beṭa morigelo, morar bade Allar firista oḳole tare Ibrahim nobir kulo
         nia boaila. Ermaze hou doni beṭao morigelo, tare dafon ḳora oilo. 23 Bade he duzoḳor azab taki aḳta ufredi saia deḳlo, duroi behestor maze Ibrahim nobi
         boi roisoin, tan kulo hou Lasar. 24 Dekiau he sillaia ḳoilo, Baba Ibrahim! Amare rohom ḳoroukka. Lasarre amar gese faṭaukka,
         he tar angulor agaḳan fanit buṛaia amar zifrare ṭanḍa ḳorouk. Duzoḳor i agunit amar
         boṛo azab or. 25 Ibrahime ḳoila, Babare, mono ḳoria deḳo, tumar shuk tumi duniatu ḳamailiso, ar Lasare
         bout ḳoshṭo ḳorse. Oḳon ino aia he arame ase, ar tumi azabo aso. 26 Huno, ita saṛao tumrar ar amrar maze oḳon bout boṛo pak raḳa oise. Inor ḳeu ichcha
         ḳorleo tumrar gese zaito farto nae, ar tumrao ḳeu ichcha ḳorle ino aitae fartae nae.
         27 Ou hi doni beṭae ḳoilo, Baba, te doya ḳori Lasarre amar babar baṛikano faṭaukka. 28 Hono amar aro fasgu bai roisoin. He gia amar baiainre hushiar ḳorouk, tara zanu i
         duzoḳor azab taki basoin. 29 Ibrahime zuaf dila, Tarar gese to Hozrot Musa ar nobi oḳolor usillae bout kitab beza
         oise, tara ou talim hunouk. 30 Hou donie ḳoilo, Na, na, baba Ibrahim! Murda taki ḳeu zinda oia tarar gese geleu,
         tara touba ḳorba. 31 Ibrahime ḳoila, Tara zudi Hozrot Musa ar nobi oḳolor ḳota na hune, te murda taki zinda
         oia geleo tara manto nae.”

Nanan befare nosiot171 Hozrot Isae tan shagrid oḳolre ḳoila, “Gunar fote neoar lagi uskani aibou aibo. Oile
         lannot hou zonor ufre, zegue guna ḳorar lagi uskani dey. 2 Ou bebuz oḳolor eḳzonreo zegue gunar fote ṭania ney, ogur lagi aro bala oilo one,
         ogur golat fattor bandia doriat falai deoa. 3 Tumrao zarzir befare hushiar roio. Tumar kunu baie tumar gese dush ḳorle tare buzaio.
         He dil bodlaia maf saile tare mafi dio. 4 He dinor maze shatbar dush ḳoria, shatbar aia tumar gese maf saile, tare maf ḳori
         dio.”5 Sahabi oḳole Hozrot Isar gese abdar ḳorla, “Huzur, amrar imani bol baṛai deukka.”
         6 Tain ḳoila, “Tumrar dilo zudi egu ḍengar bisir foriman iman taḳe, ar tumra ou heora
         gasre ḳo, zoṛ shudda huria gia doriat gaṛizao, te he tumrar ḳota hunbo.7 “Tumrar maze ila kunu girost ase ni, zar ḳamlae al baia ba goru rakia bondo taki baṛit
         aiteu, he tar ḳamlare ḳoe, tumi zoldi aia ḳana ḳao? 8 Na, ḳeu ila ḳoe na. Borong oula ḳoe, oba, tui amar ḳana zuit ḳor. Ami zoto shomoe
         ḳana ḳai, tui ono ubaia balamonte amare batash de. Bade tui ḳais. 9 Ar hou gulame tan hukum manche ḳori tain tare kunu doinnobad dein ni? Nichoe na. 10 Ou laḳan tumrao hoḳol hukum-ahkam adae ḳorleo ḳoio, Malik, amra to tumar na-layeḳ
         gulam. Amra zeta ḳam ḳora zorur asil, ḳali otau kunu rokome adae ḳorsi.”Doshzon fosa-kushṭo bemarire shifa ḳora11 Hozrot Isa Zeruzalem ṭauno zaoar bala Shomoria ar Galil zilar mazedi aṭia zaira. 12 Ou shomoe eḳ gaut hamanir fotor muko doshzon fosa-kushṭo bemarie tanre deḳat aila.
         Tara duroi ubaia zure zure ḳoila, 13 “O huzur Isa, amrare rohom ḳoroukka.” 14 Tarare dekia tain ḳoila, “Zao, imam sab oḳolre gia tumrar halot deḳao.”Fotedi zaite zaite tara hoḳolor bemar ḳomigelo. 15 Tarar maze eḳzone zebla deḳlo, he bala oigese, dekiau zure zure Allar tarif ḳori ḳori
         he firia ailo. 16 Aia Isar faot foṛia tanre shukria zanailo. He oilo Shomoria zatir manush.17 Teu Isae ḳoila, “Dosho zonreu kunu bala ḳora oise na ni? Te baki noezon kuai? 18 Allar tarif ḳorar lagi ou bideshi beṭa saṛa ar ḳeu firia ailo na ni?” 19 Bade Isae tare ḳoila, “Bai, tumar imanor boleu tumi bala oiso. Oḳon sohi-salamote
         zao.”Kiamotor alamot20 Forishi mozobor ḳoezon aia Hozrot Isare zikaila, Allae kun shomoe tan bashshai salu
         ḳorba. Tain ḳoila, “Allar bashshai to ḳeurore zanai-hunai ae na. 21 Ḳeu ḳoar shaiddo nai, Allar bashshai ono ba hono deḳsi. Hunoukka, Allar bashshai to
         oḳonu afnarar maze salu ase.”22 Bade tan shagrid oḳolre ḳoila, “Omon eḳ shomoe aibo, zebla tumra ami Bin-Adomor ekkan
         din deḳtae saibae, oile fartae nae. 23 Manshe tumrare ḳoiba, Ono deḳo, Hono deḳo. Oile tumra tarar ḳotae douṛio na, kunuḳano
         zaio na. 24 Huno, megor zilkir loge asmanor eḳ mata taki aroḳ mata zebla for oe, ou shomoe to
         hoḳole deḳe. Te ami Bin-Adom zebla aimu hou shomoyo ola hoḳole deḳbo. 25 Oileo foela i zomanar manshor ato ami bout ḳoshṭo faitam oibo, tara amare dur-dur
         ḳorba.26 “Zela Nuh nobir amolo oisil, ami Bin-Adomor zomanato ola oibo. 27 Nuh nobi zazo uṭar ag forzonto manshe ḳana-fina, bia-shadi ar gor-shongshar ḳorta,
         Nuh nobir boinna aia itare nifat ḳorlo. 28 Oula Lut nobir amolo-o manshe ḳana-fina, ḳorid-biki, ḳet-girosti ar baṛi-gor bananit
         besto asla. 29 Oile Lut nobi zedin Sadum ṭaun saṛia bidae oigela, hou dinu asman taki aguin ar gondoḳor
         gozob lamia ita hokkolṭire nifat ḳorlo. 30 Ṭik oula, ami Bin-Adom zedin zaira oimu, houdino ola aḳta aibo.31 “Hidin ḳeu zudi goror salor ufre taḳe, te tar goror mal-samana nibar lagi, lamat lamia
         goror bitre na hamauk. Ou laḳan ḳeu zudi bondo taḳe, he-o ar baṛit na auk. 32 Lut nobir bibir goṭona iad ḳoro. 33 Mono rakio, ze zone zan basaito sae, he nizor zindegi kuaibo, oile ze zone zan shofia
         dey, he zindegi faibo. 34 Hi rait eḳoi bisnat duizon hutileo, eḳzonre neoa oibo, dusra zon bad foṛizibo. 35-36 Dui beṭie eḳloge bara-banat taḳleo, erar eḳzonre neoa oibo, aroḳzon bad foṛizibo.”37 Sahabi oḳole ḳoila, “Huzur, ita kuai oibo?” Tain zuaf dila, “Mora lash zeḳano, hokuno
         hono dola oe.”

Nirash oio na, hamesha munazat ḳoro181 Munazator befare shagrid oḳol nirash na oia hamesha zate munazat ḳoroin, oḳan buzanir
         lagi Isae ek kichcha hunaila. 2 Ḳoila, “Kunu eḳ ṭauno eḳzon hakim asla. Ein Allareo ḍoraita na, kunu manshoreo toakka
         ḳorta na. 3 Hou ṭauno eḳ ṛaṛi beṭi asil. Ou beṭie aia hamesha tanre ḳoito, Hakim sab, amare dushmonor
         at taki basaukka, doya ḳori ou niajjo bisarḳan ḳoroukka. 4 I hakime ḳoedin kunta ḳoila na. Bade mone mone ḳoila, Ami to Allare ḍorai na, manshoreo
         toakka ḳori na, 5 oile i ṛaṛie aia to hamesha satae, oḳon ogur niajjo bisarḳan ḳorilai. Naile tai aia
         bar bar sataibo.”6 Bade huzure ḳoila, “Deḳlae ni, ou naforman hakime kita ḳorse? 7 Te zera hamesha dine-raite Allar gese ḳande, Allae kita tan i maear bonda oḳolor hok
         foriad hunta nae ni? Tain hunte kunu ar deri ḳorba ni? 8 Ami ḳoiram, tain zoldi ḳoriu erar hok foriad hunba. Oile ami Bin-Adom dusrabar zebla
         i duniat aimu, hou shomoe duniat kunu iman faimu ni?”Forishi ar ḳazna tulrar dua9 Zeta manshe nizore kub forezgar, ar bad-baki hoḳol manshore huru mono ḳorto, Hozrot
         Isae tarare ou kichcha hunaila. 10 Ḳoila, “Duizon manush dua ḳorar lagi Baetul-Mukaddoso gelo. Erar eḳzon Forishi dolor
         ar dusra zon gushkur ḳazna tulra. 11 Forishi beṭae alga ubaia oula dua ḳorlo, O Alla, ami tumar shukria adae ḳorram, ami
         to shomazor manshor laḳan naforman, zalim, ar zinakur nae, ba ou gushkur ḳazna tulrar
         laḳano nae. 12 Ami haftat duidin ruza raki, ar amar hokkol ruzir dosh baṭor eḳ baṭ tumar name zoḳat
         dei. 13 Oile ou ḳazna tulra beṭae duroi ubai roilo, Allar aroshor bae souk tular shaosho tar
         oilo na. He bukut mari mari ḳandi ḳandi ḳoilo, O Alla, ami boṛo gunagar, amare rohom
         ḳoro.14 “Ami tumrare ḳoiram, ou ḳazna tulra beṭau forezgar bonia tar goro gelo, hi Forishi
         nae. Ashole ze nizore boṛo mono ḳore, tare huru ḳora oibo. Ar ze nizore huru mono
         ḳore, tare boṛo ḳora oibo.”Hurutaintor laḳan bonizao15 Manshe tarar huru huruttainre loia Isar gese ailo, tain zanu huruttainre atai dia
         dua ḳoroin. Ita dekia sahabi oḳole manshor ufre biroḳto oia na ḳorla. 16 Oile Isae huruttainre tan ḳandat nila, nia ḳoila, “Hurutainre amar ḳandat aibar deo,
         tarare bada dio na. Allar bashshai to ou nomunar manshor lagiu. 17 Ami hok kota ḳoiar, huru hurutta bonia Allar shashon na manle, kunu zonu Allar bashshait
         hamaito farto nae.”Hozrot Isar gese eḳ doni18 Hozrot Isar gese fainchaitor eḳ murobbi aila, aia ḳoila, “O hok ustad, amare batai
         deukka, kita ḳorle ami aḳer faimu?” 19 Isae ḳoila, “Amare ḳene hok koira? Ḳali eḳ Alla bade ar ḳeu hok nae. 20 Afne to shoriotor hukum-ahkam zanoin,Zina ḳorio na.Kun ḳorio na.Suri ḳorio na.Misa kunu shakki dio na.Tumar ma-bafore ijjot ḳorio.”21 Hi murobbie ḳoila, “Huzur, i hokkolta to huruman toneu adae ḳorram.”22 Ikan hunia Isae ḳoila, “Oḳon ḳali ekkan ḳam baki ase, afnar hoḳol don-samana besia
         gorib oḳolre lilla dilaukka. Teu afne behesto don faiba. Bade aia amar ummot oukka.”
         23 Ikan hunia hi murobbi kub bezar oigela, tain ashole bout boṛo doni asla. 24 Tain bezar oigesoin dekia Isae ḳoila, “Doni manush Allar bashshait hamani boṛo moshkil.
         25 Doni manush Allar bashshait hamanir saite, suir na baedi uṭ hamani aro shuza.”26 Ikan zara hunla, tara aroz ḳorla, “Te ar ḳegie rehai faibo?” 27 Tain ḳoila, “Manshor gese zeta oshombob, Allar gese to ita shombob.”28 Ou shomoe Fitore ḳoila, “Huzur, amra to hoḳolta falai toia afnar ummot oisi.” 29 Teu Isae sahabi oḳolre ḳoila, “Ami tumrare hasa ḳota ḳoiram, Allar bashshair lagi
         zera nizor baṛi-gor, ma-baf, bou, fua-fuṛi, bai-birador falaia aise, 30 tara ou duniatu er bout beshi faiba, ar bador zindegit aḳero faiba.”Hozrot Isar moutor tin nombor agam ḳobor31 Bade Isae tan barozon sahabire daro boaila. Boaia ḳoila, “Huno, amra oḳon Zeruzalemo
         zairam, te ami Bin-Adomor befare nobi oḳole zotota lekia gesoin, ita oḳon fura oibo.
         32 Amare bidormi zatir ato shofi deoa oibo. Manshe loia ḍong-tamasha ḳorba, beijjot ḳorba,
         ar tutu ḳori muko sef diba. 33 Amare sabuk marba bade ḳatol ḳorba. Moutor tin dinor din ami hirbar zinda oia uṭmu.”
         34 Oile tan sahabi oḳole ou mator kunu bed buzla na. Tain kita ḳoira tara shomzita farla
         na, ḳaron tarar gese gufon raḳa oisil.Anda hokirre bala ḳora35 Isa zebla Ziriho ṭaunor ḳandat aila, ou shomoe eḳ anda beṭae fotor ḳandat boia bik
         korat asil. 36 Aḳtau bout manshor faor tali hunia beṭae zikailo, “Kita ba, kita or?” 37 Manshe ḳoila, “Nasarotor Isae ou fotedi toshrif nira.” 38 Ou he sillaia uṭlo, “O Daudor aolad Isa, amare doya ḳoroukka.” 39 Sillani hunia biṛor samonor ḳataror manshe tare domoḳ dila, “Chup ḳoro, nirai ro.”
         Oile he aro zure sillaia ḳoilo, “O Daudor aolad, amare rohom ḳoroukka.”40 Teu Isa ubai gela. Ubaia anda beṭare tan ḳandat anaila. Beṭa daro aia harle tain zikaila,
         41 “Kita ba, tumare kita ḳortam?” Beṭae ḳoilo, “Huzur, ami ḳali souke deḳtam sai.”42 Isae tare ḳoila, “Aichcha te deḳo. Tumar imanor boleu tumi bala oilae.”43 Loge logeu beṭar souk kuligelo, deḳar shokti failo. Beṭae Allar shukria adae ḳori
         ḳori tan ḳore oia roana dilailo. Ita dekia hoḳol manshe Allar tarif ḳorla.

Doni Zakiror touba191 Hozrot Isa Ziriho ṭaunor mazedi aṭia zaira, 2 hono Zakir namor boṛo eḳ doni manush asla. Ein oila ḳazna tulra oḳolor fordan. 3 Isare deḳar lagi tan kub ḳaish asil, oile tain baṭṭi manush, erdae oto biṛor maze
         deḳar ufae oilo na. 4 Ou douṛia agedi gela, gia Isa ze fotedi aira ou fotor ḳandar eḳ ḍumur gaso uṭla. 5 Isa zebla hou ḍumur gasor tole aila, tain ufredi saia Zakirre ḍaḳ dila, “Zakir, zoldi
         lamia ao. Ami aiz tumar baṛit roite oibo.” 6 Zakir loge logeu lamia aila. Tain kushi oia Isare tazim ḳoria tan baṛit nila. 7 Ita dekia hoḳole ḳana-ḳani ḳori ḳoila, “Tain ḳene eḳ naforman beṭar baṛit rait ḳaṭanit
         gela?”8 Zakire hoḳolor samne ubaia ḳoila, “Huzur deḳoukka, ami oḳonu amar don-samanar ordeḳ
         goribre lilla dilairam. Ar zerar hok ṭogia anchi, tarare sair otoḳan firot dilaimu.”
         9 Teu Isae ḳoila, “Aiz taki i baṛit nazat aise. Eino to Ibrahimor ḳandanor eḳzon. 10 Ou laḳan be-foti oḳolre tukaia bar ḳoria, tarare basanir lagiu to ami Bin-Adom i duniat
         aisi.”Raza ar dosh gulamor kichcha11 Hozrot Isae tarar loge ota matira, ou shomoe tain Zeruzalem taki tuṛa duroi roisoin.
         Tara mono ḳorla, Zeruzalem fousiau tain Allar bashshai zair ḳoriliba. Erlagi Isae
         tarare ou kichcha hunaila, 12 “Nobab foribaror eḳzon beṭa manush bout duroi eḳ desho soforo gela. Tan kial asil
         hono gia raza oia firot aiba. 13 Zaibar age tan doshzon gulamre ania forteḳ zonre eḳṭa ḳori shunar mohor dia ḳoila,
         ami aibar ag forzonto oguindi tumra ḳae-ḳarbar ḳoro.14 “Oile tan proza oḳole tanre fosond ḳorta na. Erlagi tara tan ḳore oia guia faṭaia
         hou bashshare zanaila, amra sai na, ein amrar raza oukka. 15 Oileo tain raza bonia firot aila. Aia hou ze doshzon gulamre tain mohor disla, tarare
         anaia zikaila, ḳae-ḳarbar ḳoria tara ḳe ḳoto lab ḳorsoin. 16 Foela zone aia ḳoilo, Huzur, afnar eḳ mohordi ami dosh mohor ruzi ḳorsi. 17 Razae tare ḳoila, bala ḳorso! Tumi to bala gulam, tumi kub shamainno befareo hok aso.
         Te tumi ou dosh forgonar ufre zomidari ḳoro. 18 Dusra zone ḳoilo, Huzur, afnar mohordi ami fas mohor ruzi ḳorsi. 19 Tain ḳoila, Tumio fas forgonar ufre zomidari ḳoro. 20 Bade aroḳzone ḳoilo, Huzur, ou neukka, afnar hi mohor. Ami afnare ḍoraia afnar mohor
         rumalo bandia toi disi. 21 Afne to ḳoṛa mizazor manush. Zoma na ḳoriao adae ḳoroin, ḳet na ḳoriao foshol ḳaṭoin.22 “Teu razae ḳoila, O ḳobis gulam! Tor mukor ḳotae ami tor bisar ḳormu. Tui to zanos
         ami ḳoṛa mizazor manush, zoma na ḳoriao adae ḳori, ḳet na ḳoriao foshol ḳaṭi! 23 Te amar mohor tui befarir gese toile na ḳene? Te to ami aia mul mohoror loge kisu
         labo failam one. 24 Razae tan uzir-nazirre ḳoila, Ogur ges taki ou mohor firot ano, ar zar dosh mohor
         ase tare deo. 25 Teu hoḳole ḳoila, Huzur, tar to emneu dosh mohor ase. 26 Razae ḳoila, ami tumrare ḳoiram, zar ase tare aro deoa oibo. Zar nai, tar zeta ase
         otao ḳaṛia neoa oibo. 27 Ar amar zeta dushmone saisoin na ami raza oitam, otare ono doria ania amar samne marilao.”Zeruzalem ṭauno Hozrot Isa (19:28–21:38)Hozrot Isa Zeruzalemo hamaila28 Oḳan ḳoia hari Isae tarar age oia Zeruzalemor bae toshrif nila. 29 Tain Zoetun faṛor ḳandat Baet-Faijja ar Baet-Ania gaur galat aia harle, tan duizon
         sahabire oḳan ḳoia faṭaila, “Tumra ou samnor gaut zao. 30 Gaut hamaiau deḳbae, egu gadar baichcha banda ase. Ogur ufre ḳeu kunudin soṛse na.
         Tumra ogur ban kulia ono loia aio. 31 Ḳeu zudi zikae, igur ban kulo ḳene ba? Te ḳoio, huzuror goroz ase.”32 Ze sahabi oḳolre faṭaisla, tara gia tan ḳota moto hoḳolta faila. 33 Tara zebla gadar baichchar ban kulra, ou shomoe malike zikaila, “Oba, doṛi kulrae
         ḳene?” 34 Tara ḳoila, “Huzuror goroz ase ḳori kulram.” 35 Bade gadar baichcha loia Isar ḳandat aia, erar gotror saddordi gadar fiṭit godi banaia
         Isare boaila. 36 Tain zebla gada soṛia fotedi roana dila, fotor maze manshe tarar zarzir saddor bisai
         dila.37 Isa Zeruzalemor ḳandat Zoetun faṛ tone lamar foto aia azila, ou shomoe tan ummot oḳolo
         loge asla, era tan zeta keramoti ḳam deḳsila, otar lagi tara kushie zure zure sillaia
         Allar tarif ḳoria ḳoila,38 “Mubarok hou bashsha, zein Mabudor name toshrif anra.Behesto shanti, Allar arosho gourob!”39 Biṛor maze Forishi dolor ḳoezone Isare ḳoila, “Huzur, afnar ummot oḳolre domoḳ deukka.”
         40 Isae ḳoila, “Ami afnarare ḳoiram, erar muk bond ḳorilleo, fattor oḳole sillaia uṭbo.”41 Tain zebla Zeruzalemor ḳandat aila, ou shomoe Zeruzalem ṭaun dekia ḳandi dila. 42 Tain ḳoila, “Haere hae! Aiz zudi tumi buztae, shanti kila ḳaim oe! Oile oḳon ita tumar
         sokur aoṛe roise. 43 Tumar ufre ila shomoe azir oibo, zebla dushmon oḳole deoalor sairo galabae maṭir ṭeki
         bandibo. Tumare berilibo, ar hokkolbae aṭok korbo. 44 Tara tumare ar tumar feṭor aolad oḳolre maṭir loge mishaibo. Tumar eḳ fattoror ufre
         aroḳ fattor roito nae. Ḳaron Allae tumare basaita ḳori ze shuzug disoin, tumi i shomoe-shuzugre
         sinlae na.”Zeruzalemor kaba shorifo Hozrot Isa45 Bade tain Baetul-Mukaddoso hamaila. Hamaia hono zetae bebsha ḳorat asla, ota hokkolṭire
         ḳedai dila. 46 Tain ḳoila, “Pak kalamo leḳa ase, amar gor oibo munazator gor, oile tumra ikanre ḍaḳaitor
         aḳra banailiso.”47 Hozrot Isa forteḳ din Baetul-Mukaddoso gia nosiot ḳorta. Ou shomoe boṛo imam, moulana
         ar shomazor murobbi oḳole tanre marilita saila. 48 Oile kila tanre mara zae, er kunu fondi tara failo na. Ḳaron hoḳol manshe ashik oia
         dile-zane tan boean hunta.

Hozrot Isa dushmonor mukabila oila201 Ou soforor ḳalo eḳdin Hozrot Isa Baetul-Mukaddosor maze, manshor gese Allai kush-ḳobri
         toblig korat asla. Aḳtau boṛo imam ar alim oḳol tarar murobbi oḳolre loia aia ḳoila,
         2 “Aichcha ḳo sain, tumi kun ḳemotae ita ḳam ḳorrae, tumare itar eḳtiar ḳegie dise?”
         3 Isae zuaf dila, “Te amio afnaintore zikairam, ḳoukka sain, 4 Ehia nobie toubar gusol ḳoranir ḳemota faisla, manshor ges taki na Allar ges taki?”5 Ou tara eḳe-oinne zukti-foramish ḳorlo, “Zudi ḳoi Allar ges taki, te he ḳoibo, taile
         tan ufre iman anlae na ḳene? 6 Ar zudi ḳoi manshor ges taki, te manshe amrare fattordi marba. Ehiare to tara Allar
         nobi ḳoia manoin.”7 Ou tara ḳoilo, “I ḳemota kuai taki faisla, amra zani na.” 8 Isae tarare ḳoila, “Te amio ḳoitam nae, kun ḳemotae ita ḳorram.”Angur bagan bagidaror kichcha9 Bade Isae manshore ou kichcha hunaila, “Eḳ giroste anguror bagan ḳorla, bade tan baganre
         ḳetal oḳolor gese bagi dia bout dinor lagi bidesh gelagi. 10 Angur faḳar shomoe oile malike tan baṭ nibar lagi eḳ gulamre faṭaila. Oile ḳetal oḳole
         tare mair-doir ḳoria ḳali ate firai dilo. 11 Bade tain aroḳ gulamre faṭaila. Tara i gulamreo mair-doir ḳori beijjot ḳoria ḳali
         ate firai dilo. 12 Bade tin nombor gulamre faṭaile, tara eo gulamre maria zoḳom ḳoria bare falai dilo.
         13 Teu baganor malike ḳoila, Ami kita ḳortam? Oḳon ami amar maear futre faṭaimu, teu
         tara manto fare. 14 Oile malikor fuare dekia ḳetal oḳole ḳoilo, Ou fuau to tar bafor hoḳoltar malik oibo.
         Ao, ere maria falai dei. Teu malikor hoḳolta amra failimu. 15 Oḳan ḳoia hari tare baganor bare nia kun ḳorilailo.“Oḳon ḳoukka sain, baganor malike i bagidar oḳolre kita ḳorba? 16 Tain aia tarare nifat ḳoriliba na ni? Ar tan bagan dusra manshor gese diba na ni?”
         Ita hunia tara ḳoila, “Nauzubilla! Allae fana deuk!”17 Teu Isae tarar bae saia ḳoila, “Te Allar kalamo ḳene ila leḳa ase,Raz-mestoir oḳole ze fattorre beḳama ḳoia falai disil,oḳṭa diau goror ian kuṭi oilo.18 I fattoror ufre ḳeu foṛle, i zon bangia ṭukra ṭukra oizibo, ar i fattoro ḳeuror ufre
         foṛle, he-o zon surmar oizibo.”19 Oḳan hunia-u moulana ar boṛo imam oḳole Isare dorilta saila. Tara buzilila, Isae i
         kichcha tarar nioteu ḳoira. Oile manshore ḍoraia tara kunta ḳorla na.Bashshar ḳazna deoa zaiz ni20 Erlagi tara Isare souke souke raḳla, tan ḳore ḳoezon guia lagaila. Guia oḳole mumini
         besh doria solleo, tarar niot oilo Isare ḳotar fando falaita, zate tane deshor fordan
         hakimor adaloto salan ḳorail zae. 21 Ou guia oḳole Isare ḳoila, “Huzur, afne to hoḳolre homan souke deḳoin. Afne hok mat
         matoin, hok talim dein. Ḳeurore toakka na ḳoria, manshore Allar hok fot deḳain. 22 Te ḳoukka sain, Ruman bashsha Ḳoisorre ḳazna deoa zaiz ni, na nazaiz?”23 Isae tarar ku-motlob buzilila. Buzia ḳoila, 24 “Deki, amare eḳṭa dinar deḳao.” Dinar dekia ḳoila, “Igur ufre ḳar sobi ar nam ase?”
         Tara ḳoila, “Bashsha Ḳoisoror.” 25 Isae ḳoila, “Te Ḳoisororta Ḳoisorre deo, ar Allarta Allare deo.”26 Tan zuaf hunia tara taijjub bonia nirai oigela. Guia oḳole manshor samne tanre ḳotar
         fando falaito farlo na.Aḳerator befare prosno27 Bade Siddekia mozobor kisu manush Isar gese aila. Ou mozobor manshe mono ḳoroin, morar
         bade kunu zandaru ar zinda oita nae. 28 Tara Isare zikaila, “Huzur, Musa nobie amrar lagi ou niom lekia gesoin, kunu manshe
         tar bou toia niaoladi halote morigele, tar baie ou boure bia ḳoria mora bair oarish
         foeda ḳorbo. 29 Oḳon mono ḳoroukka, eḳ goro shat bai asil. Foela zone bia ḳoria niaoladi halote morigelo.
         30-31 Bade dui nombor ar tin nombor baie ou beṭire bia ḳorlo. Ou laḳan tara shato baieu
         ou beṭire bia ḳoria niaoladi halote morigelo. 32 Heshe ou beṭio morigelo. 33 Te kiamotor din i beṭi ḳar bou oibo? Shato zoneu to i beṭire bia ḳorsil.”34 Isae ḳoila, “I duniar manshe bia-shadi ḳoroin, ar bia-shadi dein. 35 Oile moutor bade zinda oia zera aḳerato kamiabir laḳ oizae, tara ar bia-shadi ḳorta
         nae, ba bia-shadi boitao nae. 36 Tarar kunu mouto oito nae, tara firistar laḳan oiziba. Moutor bade aḳer faoae tara
         Alla Pakor aolad boniziba. 37 Tur faṛor zalail zonglar boeanir maze Musa nobie buzaisoin, murda oḳol to zinda oia
         uṭoin, erlagiu bout age ze nobi oḳol mara gesoin Musae Mabudre hou nobi oḳolor Alla
         ḳoia ḍakila. Tain Mabudre ḳoila, Ibrahimor Alla, Isʼhakor Alla ar Iakubor Alla. 38 Te Alla to murda oḳolor Alla nae, tain zinda oḳolor Alla. Tan nozoro hokkol manushu
         zinda asoin.”39 Teu ḳoezon alime ḳoila, “Huzur, afne to ḳaṭi mat matsoin.” 40 Heshe tara Isare ar kunu soal ḳorar shaosh failo na.Alim oḳolre hedaeot41 Ermaze Isae ou alim oḳolre zikaila, “Manshe ḳene al-Mosire Daud nobir aolad ḳoin?
         42-43 Zobur Shorifor maze Daude nizeu to oḳan ḳoira,Mabude amar munibre ḳoila,zotodin tumar dushmon oḳolretumar faor tole na falai,otodin tumi amar ḍain galat boiro.44 Daude to al-Mosire tan munib ḳoia ḍakila, te al-Mosi ḳemne Daudor aolad oiba?”45 Manshe Isar boean hunra, ou shomoe tain shagrid oḳolre ḳoila, 46 “Alim oḳolor befare hushiar o. Tara lamba lamba zubba findia gurite kub bala fain.
         Bazar-aṭo gia salam faite fosond ḳoroin. Mosido gia samonor ḳataro boite ar mozliso
         gia dami zagat boite fosond ḳoroin. 47 Tara manshore deḳanir lagi lamba lamba dua ḳoroin. Hirbar ṛaṛi beṭintor gor-baṛi doḳol
         ḳoroin. Kiamotor din erar boṛo ḳoṭin shaza oibo.”

Ṛaṛi beṭir dan-ḳoerat211 Hozrot Isae saia deḳla, doni oḳole Baetul-Mukaddosor lillar ḍegor maze dan-ḳoerat
         dira. 2 Ermaze deḳla, kub gorib eḳ ṛaṛi beṭieo aia ḍegor maze duiṭa foesha dan ḳorlo. 3 Dekia tan sahabi oḳolre ḳoila, “Ami tumrare hasa ḳota ḳoiram, ou gorib ṛaṛi beṭie
         hoḳol taki beshi dan ḳorse. 4 Ḳaron baki hoḳole ḳoros ḳorar bade zeta deṛia roise, on taki tuṛa ongsho ḍegor maze
         dan ḳorse. Oile i beṭie nizor obab-onoṭon taḳleo, tair ḳamail hokkoltau dan ḳorilise.”Kiamotor agor alamot5 Ḳoezon sahabie Baetul-Mukaddos kaba shorifor befare matila, ḳoila, “Deḳra ni, oto
         shundor shundor fattordi ar dan-ḳoeratdi gorḳanre hazail oise.” 6 Isae tarare ḳoila, “Tumra ou zotota deḳrae, ola eḳ din aibo, zebla ita eḳ fattoror
         ufre aroḳ fattor roito nae. Hoḳolta maṭir loge mishizibo.”7 Sahabi oḳole tanre zikaila, “Huzur, ita kun zomanat oibo? Kun alamot deḳle buza zaibo,
         hi shomoe oigese?” 8 Tain ḳoila, “Hushiar roio, ḳeu zanu tumrare be-fote na ney. Bout zone amar nam dori
         aia ḳoibo, shomoe oigese, amiu al-Mosi. Oile tumra itar ḳore zaio na. 9 Tumra zebla zuddo ar gonḍogulor ḳobor hunbae, ḍoraio na. Ḳaron foela ita oibou oibo,
         oile ita to shesh nae.”10 Bade tain ḳoila, “Zatie zatir bifokke, razae razar bifokke zuddo ḳorbo. 11 Boṛo boṛo boisal oibo, zagae zagae nidan ar bezuita bemar-azare manush morba. Asmano-o
         kub ḍor-ḳofor nishana ar azob azob kudroti lila zair oibo.12 “Oile ita goṭar age manshe tumrare ḳedaibo, dorbo. Bisaror lagi mozlisor samne azir
         ḳorbo, zelo haraibo. Amar namor lagi tumrare raza-bashsha ar hakim oḳolor samne neoa
         oibo. 13 Teu amar name toblig korar lagi tumra shuzug faibae. 14 Oile tumra mono rakio, kita zuaf ditae, ita age sinta ḳorar kunu zorur nae. 15 Ḳaron ami tumrare oula zoban ar hekmot zugaia dimu, tumrar bifokko oḳole ita firaito
         farto nae, er zuaf dibaro takkot oito nae. 16 Tumrar ma-baf, bai-birador, ḳesh-kuṭum ar dust oḳoleo tumrare doraia diba. Tara tumrar
         kunu kunu zonre zane marailiba. 17 Ar amar namor lagi tumrare hokkole ginnaibo. 18 Oileo kunumonte-u tumrar matar eḳsa suloro ḳeti oito nae. 19 Tumra imane mozbut roile, nizor hasaror zindegi hasil ḳorbae.20 “Tumra deḳbae, sifai oḳole aia sairobae tone Zeruzalemre gerao ḳorilira, teu buzilio,
         Zeruzalemor binash aichche. 21 Hi shomoe zara Ehudiar zilat taḳba, tara faṛedi gia bagouk. Zara ou Zeruzalemo taḳba,
         tara ṭaunor bare zauk. Zara gau-geramo taḳba, tara zanu kunumonte-u ṭauno na ain.
         22 Ḳaron i oḳt oilo Allai gozobor oḳt, Allar kalamor aeat oḳol fura oibar oḳt. 23 Ish! I shomoe zeta beṭintor feṭo hurutta taḳba, zera huruttare bukur dud ḳaoaiba,
         erar bout ḳoshṭo oibo! Deshor ufre bezuita durgoti, ar Ihudi oḳolor ufre gozob nazil
         oibo. 24 Toluaror tole tara zan kuaiba, bondi oia hokkol zatir maze zaiba. Ou bidormi zatir
         ḳemotar shomoe fura oar ag forzonto, i Zeruzalem tarar faor tole roibo.25 “San-shuruz ar asmanor terar maze nanan alamot deḳa zaibo. Duniar hoḳol deshor manshor
         ḳoshṭo oibo. Doriae utal-fatal ḳorbo. Ḍeur aoaze manush bedisha lagba. 26 Duniat kun dosha goṭibo ota sinta ḳoria ḍoror suṭe manush beush oizibo, asmani san-shuruz,
         tera hokkolta aula-zaula oizibo. 27 Ou shomoe deḳbae, ami Bin-Adome Allar kudroti shokti ar nuror mohimae megor kuṭit
         oia duniat toshrif aniar. 28 Ita hal-hokikot deḳle tumra mozbut oio, mata usa ḳorio, buzilio tumrar nazat daro
         aichche.”29 Isae tarare ou misal hunaila, ḳoila, “Tumra ḍumur gas ar oinno gasaintor bae deḳo,
         30 itar noea kuṛi-fata baroni deḳleu tumra buzilao, gormor din aichche. 31 Oula tumra zebla deḳbae, ita hal-hokikot goṭer, te buzilio Allar bashshai nozdik aichche.
         32 Ami tumrare hasau ḳoiram, ita hokkolta na goṭar age, i zomanar manush ḳoe oita nae.
         33 Asman-zomin ḳoe oizibo, oile amar kalam kunudino ḳoe oito nae.34 “Tumra nize hushiar roio, zate mozar mozar ḳani, mod ḳaia ṭal oa ar ruzi-ruzgaror
         neshae aula-zaula na o, arnae hou din aia aḳtau tumrare fando haraito fare. 35 Duniar tamam manshor ufreu hi din azir oibo. 36 Oile tumra hamesha hozag roio, ar dua ḳorio, zate ou zeta zair oibo ota faroia hari
         amar samne ubanir bol fao.”37 Isae forteḳ din Baetul-Mukaddoso aia nosiot ḳorta. Bade rait oile tain baroia Zoetun
         faṛo zaitagi. 38 Hoḳol manshe tan boean hunar niote bian-sobre Baetul-Mukaddoso aita.

Hozrot Isar duk-koshṭo ar mout (22:1–23:35)Hozrot Isa al-Mosire ḳatol ḳorar fondi221 Ihudi oḳolor Ḳamir Saṛa Ruṭir Id ḳasat ailo, ou idor nam Azadi Id. 2 Ibae moulana ar boṛo imam oḳole foramish ḳorla, Hozrot Isare am manshor ges taki lukaia
         kila ḳatol ḳorta. Tara am manshore kub ḍoraita.Ihuda Iskariator beimani3 Ou shomoe tan barozon sahabir mazor eḳzon, en nam Ihuda Iskariat, en bitre shoetan
         hamailo. 4 Ein Isare doraia deoar lagi lukaia Baetul-Mukaddoso gela. Gia honor daroga ar boṛo
         imam oḳolor loge foramish ḳorla, kun nomunae Isare tarar ato dorai deoa zae. 5 Teu imam oḳol kub kushi oia oada ḳorla, tanre doraia dile tare boḳshish diba. 6 Ete Ihudao razi oia manshor aforḳe, tanre dorai deoar shuzug tukanit roilo.Hozrot Isar aḳeri mezbani7 Bade Azadi Id ailo, ou idor din meṛar baichcha kurbani deoa oe. 8 Teu Isae sahabi Fitor ar Hannanre hukum dila, “Tumra gia amrar lagi idor ḳani tiar
         ḳoro, amra hoḳol aia eḳloge ḳaimu.” 9 Era zikaila, “Huzur, afnar kial kita, amra kunano gia ḳana tiar ḳortam?” 10 Tain ḳoila, “Huno, ṭauno hamaia harle tumra deḳbae, eḳ beṭae fanir ḳoila boria loia
         zaira. Tumra en ḳore ḳore zaio, gia ein ze goro hamaiba, 11 hou goror malikre ḳoio, huzure zikaisoin, tan sahabi oḳolre loia Azadi Idor ḳani ze
         goro ḳaita, i musafir ḳana kuai? 12 He tumrare uforor talat hazail-faṛail boṛo ek kuṭa deḳaia dibo. Hono gia tumra randa-baṛa
         ḳorio.” 13 Hasau tara gia tan ḳota mafik hoḳolta faila, faia Azadi Idor ḳanio tiar ḳorla.14 Bade shomoe aile Isae tan barozon sahabi loia ḳanit boila. 15 Boia ḳoila, “Amar boṛo kial asil mosibotor mukamuki oibar age, aḳeri idor ḳani ḳan
         tumrare loia ḳaitam. 16 Ami tumrare ḳoiram, Allar bashshair ashol morzi-munsha furafur hasil na oa forzonto,
         ami ar kunu idor ḳani ḳaitam nae.”17 Bade tain shorbotor fiala loia Allar shukria zanaia ḳoila, “Ou fuṭain tumra baṭia
         ḳailao. 18 Ar huno, ami tumrare ḳoiram, Allar bashshai na aoa forzonto, ami ar anguror kunu shorbot
         ḳaitam nae.”19 Erbade ruṭi ato loia Allar shukria zanaila. Ruṭi ṭukraia sahabi oḳolre dila, ḳoila,
         “Mono ḳorio iṭa amar ḳaea, ou ḳaea ami tumrar lagi shofi dimu. Amare mono ḳorar lagi
         tumitaino ola ḳorio.”20 Ḳaoar bade shorbotor fiala ato loia ḳoila, “Amar lour zoriae Allar loge manshor milonor
         ze noea usilla nazil or, ou fiala oilo er nishana. Amar ou lou tumrar nazator lagi
         dimu. 21 Te deḳrae ni! Amare zegie doraia dibo, he oḳon amar loge ou dostarḳanat boia ḳar.
         22 Allae zela hukum ḳorsoin, ami Bin-Adomor mout to olau oibo. Haere hae! Lannoti hou
         adom, zegie amare doraia dibo.” 23 Sahabi oḳole eḳe-oinnore zikaila, “Te amrar mazor kun manshe ila ḳam ḳorbo?”Kun zon hoḳol taki boṛo24 Ou shomoe sahabi oḳolor maze kun zon hoḳol taki boṛo, ota loia tarar maze torka-torki
         lagigelo. 25 Teu Isae tarare ḳoila, “Bidormi deshor raza oḳole tarar prozar ufre munibgiri deḳain.
         Tarar zomidarre ḳoa oe zonogonor dust. 26 Oile tumra ilan oio na. Tumrar maze zein hoḳol taki boṛo, ein hoḳolor huru ouk. Ar
         zein neta, ein ḳadimdaror laḳan ouk. 27 Ḳo sain kun zon boṛo? Zein ḳana ḳain, na ze ḳadimdari ḳore? Zein ḳana ḳain einu nae
         ni? Te ami nizeu to tumrar ḳadimdari ḳoriar.28 “Huno, amar hoḳol bala-mosiboto tumra amar loge loge aslae. 29 Ar amar batuni bafe amare zela godi ar ḳemota dan ḳorsoin, amio oula tumrare ḳemota
         dan ḳorram. 30 Ou ḳemota faia, tumrao amar bashshait dakil oia amar loge boia ḳana-fina ḳaibae, amar
         loge godit boia Boni Israilor baro gusṭir bisar-adalot ḳorbae.Hozrot Fitoror befare agam ḳobor31 “Saimon, Saimon, huno, dan-saul zela saindi saniain, shoetaneo tumrare ola saniaito
         saise. 32 Oile tumar lagi ami aroz ḳorsi, tumar iman zanu ḳomzur na oe. Te tumi eḳbar gelegio
         touba ḳoria zebla firot aibae, ou shomoe tumar ou baiaintor imani bolo mozbut ḳorio.”
         33 Fitore ḳoila, “Huzur, ami to afnar loge oia zelo zaite, ba zan diteo tiar asi.” 34 Tain ḳoila, “Fitor, ami tumare ḳoiram, aiz fotabala murgae bang dibar ageu, tumi tin-tinbar
         ḳoibae, tumi amare sino na.”35 Bade tan sahabi oḳolre zikaila, “Ḳo sain, ami zebla tumrare ṭeḳar toli, gaiṭ-buski
         ita kunta na dia ḳali faoe faṭaislam, hi shomoe tumrar kuntar obab oisil ni?” Tara
         ḳoila, “Ji-na, kunu obab oise na.” 36 Isae ḳoila, “Te oḳon ami ḳoi, oḳon zar ṭeḳar toli ba gaiṭ-buski ase, he ota loge raḳouk.
         Zar toluar nai, he tar saddor besia toluar ḳorid ḳorouk. 37 Pak kalamor aeato to leḳa ase, tanre naforman oḳolor ḳataro milail oibo. I aeat to
         amar ufor diau folibo. Amar befare zotota leḳa ase, ita hokkolta oḳon folizar.” 38 Teu sahabi oḳole ḳoila, “Huzur deḳoukka, ino duḳan toluar ase.” Tain ḳoila, “Otau
         to bout.”Zoetun faṛo Hozrot Isar toklif39 Ḳana-finar bade Isa baroia boraborkur laḳan hou Zoetun faṛo gela, sahabi oḳolo tan
         ḳore ḳore gela. 40 Hono gia harle Isae tarare ḳoila, “Tumra dua ḳoro, zate kunu forikkat na foṛo.” 41 Ḳoia hari sahabi oḳolor ges taki sair nol foriman duroi gia, zanu fatia dua ḳorat
         boila. 42 Tain ḳoila, “Behesti baba, tumar ichcha oile mosibotor i fialaṭa amar ges tone horailao.
         Oile amar ichchae nae, tumar ichchaeu ouk.” 43 Teu behest taki eḳ firista aia Isare doroshon dia tan bol baṛaila. 44 Bade tain monor duke fereshan bonia aro ḳator oia dua ḳorla. Erlagi tan gotror gam
         lour fuṭar laḳan maṭit foṛto laglo. 45 Dua shesh ḳoria sahabi oḳolor ḳandat aia deḳla, monor duke ḳator oia tara gumai gesoin.
         46 Dekia tarare ḳoila, “Gumairae ḳene? Uṭia dua ḳoro, zate forikkat na foṛo.”47 Isa mato roisoin, ou shomoe aḳtau hikano bout manush aila. Erar hokkolor age asil
         Ihuda, he Isar barozon sahabir mazor eḳzon. Ihudae tanre hunga dibar lagi ḳandat ailo.
         48 Isae tare ḳoila, “Ihuda, ami Bin-Adomre hunga dia dorai dirae ni?”49 Ou shomoe Isar ḳandat zera asla, tara buzilila kita or. Buzia ḳoila, “Huzur, otare
         amrar toluardi martam ni?” 50 Ḳoiau eḳ sahabie toluardi sed mari fordan imamor gulamor ḍainor ḳan ḳaṭilila. 51 Oile Isae ḳoila, “Bad deo, ar mario na.” Oḳan ḳoia tain hi gulamor ḳan atai dia tare
         bala ḳorilla.52 Hozrot Isare aṭok korat zoto boṛo imam, Baetul-Mukaddosor daroga, ar murobbi oḳol
         aisla, Isae tarare zikaila, “Manshe sur-ḍaḳait dorte zela laṭi-sulfi loia zain, tumra
         amare dorat oula aiso ni? 53 Ami to forteḳ dinu Baetul-Mukaddoso tumrar samne aslam, hi shomoe amare dorlae na
         ḳene? O, oḳon nichoe tumrar shomoe, andairor razotto salu oise.”Hozrot Fitoror oshikar54 Dushmonor dole Isare aṭok koria fordan imamor baṛit loia gelagi. Sahabi Fitor duroi
         hori hori Isar ḳore oia gela. 55 Uṭanor maze bakka manshe aguin doraia tabanit lagla, Fitoro ono aia shorik oila. 56 Ou shomoe eḳ bandi beṭie agunir foror maze Fitorre dekia bala ḳori saia ḳoilo, “Ou
         beṭao hogur loge asil.”57 Fitore ḳoila, “Na beṭi, ami ere siniu na.” 58 Tuṛa bade aroḳzone Fitorre dekia ḳoilo, “Tumio otar logor eḳzon.”Tain ḳoila, “Na ba, ami nae.” 59 Aro eḳod gonṭa bade aroḳzone boṛo golae ḳoilo, “Oe, oe, oguo er loge asil, e-o to
         Galilor manush.” 60 Tain ḳoila, “Dur beṭa! Tumi ita kita mato, kunta buzi na.”Fitore ota ḳoira, ermaze aḳtau murgae bang dilailo. 61 Teu Isae muk firaia Fitoror bae saila. Saiteu Fitoror mono oigelogi, huzure to ageu
         ḳoisla, “Aiz fotabala murgae bang dibar ageu, tumi tinbar ḳoibae, tumi amare sino
         na.” 62 Teu Fitor bare gia kub ḳandon ḳandila.Deshor fotua komiṭir samne Hozrot Isa63 Hozrot Isare doria ania faradar oḳole tanre ṭaṭṭa-moshkora ar mair-doir ḳorlo. 64 Tan souk bandia ḳoilo, “Hoi, tui bule nobi, te oḳon gaibi ḳo sain, tore ḳegie marlo?”
         65 Oula aro boutta ḳoia tanre beijjot ḳorlo.66 Rait fuanir bade deshor fotua komiṭir murobbian, boṛo imam ar alim oḳol dola oila,
         ar Isare tarar samne anaia ḳoila, 67 “Tumi zudi Allar oada ḳora hou al-Mosi o, te amrare ḳo.” Isae ḳoila, “Ami ḳoileo to
         tumitain ekin ḳortae nae. 68 Kunta zikaileo zuaf ditae nae. 69 Oile ami Bin-Adom oḳon takiu arshe-azimo Allar ḍainor kursit boimu.” 70 Teu hokkole zikailo, “Te tumiu kita Allar ḳas maear zon Ibnulla ni?” Tain ḳoila, “Oe,
         tumitainu to ḳoirae, amiu hein.” 71 Teu tara hokkole ḳoilo, “Te ar shae-shakkidi kita ḳortae? Amra nizor ḳaneu to tar
         zobanbondi hunlam.”

Ruman hakimor samne Hozrot Isa231 Tara hoḳole eḳloge dol bandia Isare loia Ruman hakim Filator gese gela. 2 Gia Isar bifokke nalish dila. Tara ḳoila, “Amra deḳsi, ou beṭae amrar deshor manshore
         bigṛai der, he manshore nished ḳore amrar bashsha Ḳoisorre ḳazna dita na. He nizeu
         bule al-Mosi namor eḳ bashsha.” 3 Filate Isare zikaila, “Tumi kita Ihudi oḳolor bashsha ni?” Tain zuaf dila, “Afne zela
         ḳoin, olau.” 4 Teu Filate boṛo imam ar hoḳol manshore ḳoila, “Ami to i ashamir kunu dushu fairam
         na.” 5 Oile tara zid ḳoria ḳoilo, “I beṭae Galil zila taki arombo ḳoria asta Ehudia zilar
         manshore bigṛaia, oḳon amrar ono aiao hokkolre bigṛailar.”6 Ikan hunia Filate zikaila, “He kita Galilor manush ni?” 7 Hakime zebla hunla, Isar baṛi oilo Raza Herudor odinor Galil zilat, hunia tain Isare
         Herudor gese faṭai dila, ḳaron Herudo ou shomoe Zeruzalemo asla.8 Isare dekia Herud kub kushi oila. Tain bout din dori Isare deḳta saira. Age tain Isar
         befare boutta hunchila, erlagi tan monor asha asil, Isae tanre kunu keramoti-muzeza
         deḳaiba. 9 Tain Isare bout nomunar prosno ḳorla, oile Isae itar kunu zuaf dila na. 10 Adaloto ubaiao boṛo imam ar moulana oḳole kub gorom oia Isar bifokke nalish hunanit
         roila. 11 Erloge Herude ar tan sifai oḳoleo Isare ṭaṭṭa-moshkora, beijjoti ḳorla, hesh-mesh
         tanre bashshai soḳsoḳa lebas findaia hakim Filator gese firot faṭai dila. 12 Er age Raza Herud ar hakim Filator maze dushmoni asil, oile ou din takiu tarar maze
         dusti oigelo.13 Bade Filate boṛo imam, murobbi oḳol, ar am manshore ekkano dola ḳoria, 14 ḳoila, “Ou ashamire tumra doria ania amar gese nalish dilae, he hokkol manshore bigṛailar,
         oile ami to tumrar samneu tare zera ḳorlam, te tumra zela nalish diso, tar maze to
         ila kunu dushu failam na. 15 Ar Raza Herudeo nichoe tar kunu dush faisoin na, erlagiu tain tare amar gese firot
         faṭaisoin. Ami deḳram, moutor shazar zuka kunu dushu he ḳorse na. 16 Te ami tare singladi maria saṛi dimu.” 17 Ashole hakim Filator reoazo asil, tain Azadi Idor oḳto eḳzon ḳoedire ḳalas dita.18 Oile manshe eḳloge sillaia ḳoilo, “Na, na, ogure marilao. Barabbare saṛi deo.” 19 Ou Barabbare age zelo harail oisil, he Zeruzalem ṭauno kun ar shontrash ḳorsil. 20 Oile Filate Isare saṛi deoar niote hirbar tarar loge batchit ḳorla. 21 Ta-o tara eḳloge sillaia uṭlo, “Ogure solibo deo, solibo deo.” (Solib oilo laḳṛidi
         banail manshore loṭḳaia marar eḳ zinish.) 22 Filate tin-tinbar tarare zikaila, “Ḳene? I ashamie kita dush ḳorse? Moutor shazar
         zuka tar kunu dushu ami fairam na. Ami ḳali singladi maria tare saṛi dimu.” 23 Oile tara mairmuki oia, sillaia, misil lagaila, “Ogure solibo loṭḳao, solibo loṭḳao.”
         Sillanir suṭe tarar dabi fura oilo. 24 Tarar dabi mafiku Filate rae dilaila. 25 Tain Hozrot Isare tarar bod ḳaish mafik tarar ato saṛi dila ar hou kuni-shontrashire
         ḳalas dilaila.Solibor ufre Hozrot Isa al-Mosir mout26 Hakimor rae faia sifai oḳole Isare ḳatol ḳorat loia zaira. Ou shomoe Saimon namor
         Kuriniar eḳzon manush gau taki ṭauno aoat asil. Tara ou beṭare doria laḳṛidi banail
         solib tar ḳando tulia dia ḳoilo, he ogu loia Isar ḳore ḳore zaito. 27 Isar ḳore ḳore bout manush asil, erar loge bout beṭino asla. Tara tan lagi bilaf ar
         ahazari ḳoria bukut tabaia ḳandon lagaila. 28 Oile Isae tarar bae saia ḳoila, “O Zeruzalemor mai oḳol, amar lagi ḳandio na. Tumra
         nizor lagi ar nizor fua-fuṛir lagi ḳando. 29 Huno, omon eḳ din aibo, zebla manshe ḳoiba aṭkura beṭinu boṛo ḳofali. Zerar kunu huruttau
         oise na, bukor dudo kunudin ḳaoaise na, tarau ḳofali. 30 Hi shomoe manshe boṛo boṛo faṛore ḳoibo, tumra aia amrar ufre foṛo. Faṛor ṭilla oḳolre
         ḳoibo, amrare lukaia raḳo. 31 Tumra deḳrae na ni, taza gasreu itae ou halot ḳorra, te hukna gasor kun dosha oibo.”32 Hozrot Isar loge ḳori marar lagi sifai oḳole duizon dagi ashamire loia ailo. 33 Bade Matar-Kuli namor zagat ania, tara Isare ar hou duio dagi ashamire gasor ṭukradi
         banail solibo loṭḳailo, eḳzonre tan ḍain galat, aroḳzonre bau galat loṭḳailo. 34 Ou shomoe Isae ḳoila, “Baba, erare maf ḳori dilao. Tara to buzer na tara ita kita
         ḳorer.”Bade tara tan ḳafoṛ-sufoṛ nita ḳori loṭari maria baṭa-baṭi ḳorla. 35 Bout manshe ubaia ita deḳla, oile tarar murobbi oḳole Isare ṭiṭkari maria ḳoila, “He
         to bout manshor zan basaito, he zudi hasau Allar oada ḳora hou al-Mosi oe, te oḳon
         tar nizor zano basauk.” 36 Ruman sifai oḳoleo tanre loia moshkari ḳorlo, tara ṭenga anguror shorbot loia tan
         ḳandat gia ḳoila, 37 “Tumi zudi Ihudi oḳolor hasaror bashsha o, te oḳon nizor zan basao na.” 38 Tan matar ufre ekkan sainborḍ lagail oilo, hono leḳa asil, “He Ihudir bashsha.”39 Ou shomoe tan loge aro ze duizon ashamire solibo loṭḳail oisil, ota eḳzone tanre ṭiṭkari
         maria ḳoilo, “Tumi bule hou al-Mosi? Te oḳon amrare ar tumareo basao na.” 40 Oḳan hunia dusra zone ere damki dia ḳoilo, “Tumi kita Allareo ḍorao na ni? Tumio to
         ou homan shaza fairae. 41 Ar amra to fairam amrar usit shaza, amra zelan ḳam ḳorsi oulan fairam. Oile ein to
         kunu dushu ḳorsoin na.” 42 Bade he ḳoilo, “O Isa, afne firia aia zebla nize bashshai ḳorba, ou shomoe ḳano amare
         iad raḳoin zanu.” 43 Tain ḳoila, “Ami tumare hok kota ḳoiram, tumi aiz takiu amar loge arshe-azimo taḳbae.”44 Ou shomoe beil onuman duifor, er bad taki zuhoror bad forzonto tin gonṭa dori asta
         desh andair oigelo. 45 Shuruzor for nibigelo. Ermaze Zeruzalemo kaba goror fobitro herem shorifor fordaḳan,
         ufre taki tol forzonto siṛia dui ṭukra oigelo. 46 Heshe Isae zure aoaz ḳoria ḳoila, “Baba, amar ruh tumar ato shofia dilailam.” Oḳan
         ḳoiau aḳeri dom falaia inteḳal ḳorla. 47 Ruman sifair ze boṛo ofisar hono fara deoat asla, ein Isar moutor i halot dekia Allar
         tarif ḳoria ḳoila, “Nichchoe, i besaṛa ḳaṭi dindar manush asla.” 48 Ar ita deḳar lagi zoto manush dola oisla, tarao i halot dekia bukut mari mari ahazari
         ḳoria firia gela. 49 Isar forisito zon oḳole, ar Galil zila taki zeta beṭin tan loge oia aisla, tara hokkole
         duroi ubaia ita deḳla.Hozrot Isar ḳoebor50-51 Deshor fotua komiṭir eḳzon ijjoti membar asla, en nam Iusuf, en baṛi Arimatia gaut.
         Ein to forezgar ar hok manush. Isare ḳatol ḳorar ou ku-dandat tain tarar loge razi
         oila na. Tain Allar bashshair lagi bar saoat asla. 52 Ou Iusuf hakim Filator gese gela, gia Isar lash nita saila. 53 Bade Hozrot Isar lash solib taki lamaia, ḳafon findaila, ar fattor kudia banail oula
         ek koeboror maze dafon ḳorla, i ḳoeboro kunudin ar ḳeurore dafon ḳora oise na.54 I din asil Ihudir zummar agor din, tuṛa badeu Zummabar shuru oizibo. 55 Ar zeta beṭin Galil taki Isar loge oia aisla, tara Iusufor ḳore ḳore gia hou ḳoebor
         deḳla, ar kilaḳan tan lash dafon ḳora oilo eota deḳla. 56 Bade tara firia gia hari ator-gulaf ar sondon-molom banaila, heshe shoriotor hukum
         mafik zummar din ziraila.

Moutor bade zinda oila Hozrot Isa (24:1–53)Hozrot Isa zinda oar shakki-forman241 Ou beṭinte zeta ator-gulaf tiar ḳorsla, haftar foela din kub sobre tara ota loia,
         Isar ḳoeboror ḳandat aila. 2 Aia deḳla, ḳoeboror mukor fattorḳan horail oigese. 3 Dekia tara ḳoeboror bitre hamaia deḳoin, Isar lash to ḳoeboro nai. 4 Teu tara sintat foṛigela. Ou shomoe dola soḳsoḳa ḳafoṛ finno duizon aia tarar ḳandat
         ubaila. 5 Erare dekia beṭinte ḍoraia mata nuailila. Ou duiozone tarare ḳoila, “Ogo, tumitain
         zindare ḳene murda oḳolor maze aia tukairae? 6 Tain to ono nai, tain zinda oigesoin. Tain Galilo taḳte tumrar gese kita ḳoisla, mono
         ḳoria deḳo. 7 Tain ḳoisla na ni, Bin-Adomre naforman manshor ato dorai deoa oibo. Tanre solibo loṭḳaia
         ḳatol ḳora oibo, oile moutor tin dinor din hirbar zinda oia uṭba?”8 Oḳan hunteu Isar agor ḳota oḳol tarar mono oigelo. 9 Tara ḳobrostan taki firia gia, hou egaro zon sahabire ar baki hoḳolor gese ḳobor zanaila.
         10 Mogdilini Moriom, Shuhana, Iakubor ma Moriom ar tarar loge zeta beṭin asla, era hoḳole
         gia i ḳobor ḳoila. 11 Oile zera ita hunla, era mono ḳorla ita nichoe baze mat, ita beṭintor mat tara ekin
         ḳorla na. 12 Oile Fitor douṛaia ḳoeboror ḳandat gela. Gia unda oia deḳla, ḳali ḳafonḳan foṛi roise.
         Ita dekia tain taijjub bonia firot aila.Duizon shagride zinda Isare deḳla13 Ou dinu duizon shagrid Zeruzalem taki shat mail duroi Imuas namor eḳ gaut zaoat asla.
         14 Foto tara ota befar oḳol loiau mati mati zaira. 15 Tara mato roisoin ou shomoe aḳtau Isa nize tarar ḳandat aia eḳloge aṭa dorla. 16 Oile tarar sokut saṭa lagi gesil, tara Isare dekiao sinla na. 17 Isae tarare zikaila, “Aṭi aṭi afnara ita kitar batchit ḳorra?” Ikan hunia era muk
         bezar ḳori ubai gela. 18 Ermaze Kiliofas name eḳzone Isare ḳoila, “Afneu eḳmatro zon, zein hunchoin na i ḳoedine
         Zeruzalemo kita goṭise?”19 Isae tarare zikaila, “Kita goṭise ba?” Tara ḳoila, “Nasarotor Isare loia zotota goṭise.
         Tain to Allar nobi, tan mukor zoban ar ḳame-ḳaze Allar nozoro ar hoḳol manshor sokuto
         kub takkoti ar mortuba-ala nobi asla. 20 Amrar boṛo imam ar murobbi oḳole tanre zane marar lagi Ruman oḳolor ato doraia dilaila,
         tara tanre nia solibor ufre ḳatol ḳorilise. 21 Oile amrar asha asil, tain Boni Israilre azad ḳorba. Aiz tin din oilo i goṭona goṭise.
         22 Ar amrar logor ḳoezon beṭi manshe aia amrare taijjub banailisoin. Tara kub sobre Isar
         ḳoeboro gesla, 23 gia deḳsoin, tan lash nai. Tara firot aia ḳoila, tara firistar doroshon faisoin, ar
         firista oḳole tarare ḳoisoin, Isa zinda asoin. 24 Bade amrar loge zara asla, tarar mazeo ḳeu ḳeu ḳoeboro gia deḳla, beṭintor ḳotau hasa,
         Isar lash ḳoeboro nai.”25 Hoḳolta hunia Isae tarare ḳoila, “Afnara to kuntau buzoin na. Afnaintor dil ola oshaṛ
         bonigese ni? Allar nobi oḳole zeta bataia gesoin, otareo afnara ekin ḳorra na. 26 Nobi oḳole ḳoisoin na ni, Allar oada ḳora al-Mosie duk-mosibot shoijjo ḳoria hari
         tan zalal ar gourob hasil ḳorba?” 27 Bade tain Musa nobir Tourat kitab taki shuru ḳoria, hokkol nobir kitabor maze tan
         befare zotota leḳa ase, ota tarare buzaila.28 Ar ze gaut zaita ḳori tara roana disla, hou gaur ḳandat aile Isae aro duroi zaoar
         bab deḳaila. 29 Oile tara kub minot-ḳajji ḳoria tanre ḳoila, “Oḳon to beil gesegi, hainja oizar, te
         raitḳan afne amrar gese roi zaukka.” Ou tain roar lagi baṛit hamaila. 30 Bade zebla ḳanit boila, ou shomoe Isae ruṭi loia ṭukraia Allar shukria adae ḳoria
         tarare dila. 31 Teu tarar souk kuligelo, tara Isare sinilila. Sinar loge logeu tain erar ges taki
         auṛi dilaila. 32 Bade tara eḳe-oinnore ḳoila, “Foto zebla tain amrar loge batchit ḳorsla, amrare Allar
         kalam buzaia disla, hou shomoe amrar dilor maze eḳ eshki foeda oisil na ni?”33 Loge loge tara duiozon baroia Zeruzalem aila. Aia hou egaro zon sahabi ar baki hokkolre
         ekkano boat faila. 34 Tara ono boia ota matira, Hozrot Isa asholeu zinda oigesoin, zinda oia Saimon-Fitorre
         deḳa disoin. 35 Ou shomoe hou duiozoneo erare ḳoila, fotor maze tara kila Isar deḳa faila, ruṭi ṭukraibar
         shomoe kila tanre sinla, ita hoḳolta zanaila.Zinda Isare hoḳol shagride deḳla36 Sahabi oḳole to ota loia batchit ḳorra, ou shomoe aḳtau Isa nize ono aia tarar mazḳano
         ubaia ḳoila, “Assalamu alaikum.” 37 Tane dekia tara kub ḍoraigela, mono ḳorla but aise. 38 Isae tarare ḳoila, “Tumra oto ostir oigelae ḳene? Ḳene tumrar dilo shondoe hamailo?
         39 Amar at-fao balamonte deḳo, deḳo na, i to ami. Amare ataia deḳo, butor to amar laḳan
         aḍḍi-mangsho nai.” 40 Oḳan ḳoia tain nizor at-fao tarare deḳaila. 41 Oile tara tane dekia oto beshi kushi oila, kushir suṭe bedisha bonigela, kunta bishash
         ḳorta farla na. Teu Isae tarare ḳoila, “Ino ḳaibar kunta ase ni?” 42 Tara eḳ ṭukra biran mas tanre dila. 43 Ou mas tain hoḳolor samne ḳaila.44 Ḳaia erare ḳoila, “Ami zebla tumrar loge aslam, hou shomoe tumrare ḳoislam na ni,
         Musa nobir Tourat Shorif, nobi oḳolor sohifa, ar Zobur Shorifor maze zeta leḳa ase,
         ita hoḳolta nichchit folibo.” 45 Oḳan ḳoia hari, tain sahabi oḳolor dilor duar kuli dila, zate Allar kalamor mani era
         buzta faroin. 46 Tain ḳoila, “Allar kalamo leḳa ase, al-Mosie bout ḳoṭin duk-toklif faiba, moutor tin
         dinor din tain murda taki zinda oiziba. 47 Zekunu manshe tan name touba ḳorle, gunar mafi magile mafi faibo, ou boeani Zeruzalem
         taki shuru oia asta duniar hoḳol zatir ḳano fousani lagbo. 48 Tumrau i hokkoltar shakki. 49 Ar huno, amar batuni bafe zeta dan ḳorar oada ḳorsoin, ami ita tumrar gese bezimu.
         Oile behest taki bol-takkot na faoa forzonto, tumra ou Zeruzalemo roio.”Hozrot Isare behesto tulia neoa oilo50 Bade Isae sahabi oḳolre loia Baet-Ania gaur muko gela, gia tain at tulia tarare dua
         dila. 51 Ar ou duar haloteu tain tarar ges tone alog oigela, tanre behesto tulia neoa oilo.
         52 Tara hoḳole tanre soizda ḳoria, kub kushi oia Zeruzalemo firot aila. 53 Ar Baetul-Mukaddosor maze hamesha Allar hamd-tarif ḳorat roila. Amin.

Allar kalam manush surote nazil (1:1–18)11 Foelau kalam asla, kalam Allar loge asla ar ou kalam nizeu Alla asla. 2 Hoḳol foela ou kalam Allar loge asla. 3 Ou kalamor mazdi hokkolta foeda ḳora oisil, zotota foeda ḳora oise, er kunutau tanre
         saṛa foeda oise na. 4 Tan maze zindegi asil, hou zindegiu oilo manshor nur. 5 Ou nur andarir maze zoler, oile andaire i nurre ḳobza ḳorto farse na.6 Allae Ehia namor eḳzon manshore duniat faṭaila. 7 Ou nuror befare shakki dibar lagi tanre faṭail oilo, zate tan zobanbondi hunia manshe
         iman ane. 8 Tain nize hi nur asla na, oile nuror befare shakki dibar lagi duniat aisla. 9 Ashol nur oila hou zon, zein hokkol manshore nur dan ḳoroin, tain duniat toshrif anra.10 Ou duniat tain asla, dunia tan usillae foeda oise, ta-o duniar manshe tanre sinlo
         na. 11 Tain nizor zomino aila, tan nizor mansheu tanre ḳobul ḳorlo na. 12 Oile zoto zone tan ufre iman ania tanre ḳobul ḳorla, era forteḳ zonre tain Allar ḳas
         aolad, mani maear zon bonar eḳtiar dila. 13 Ashole ou zon oḳolor zonom to manshor lou taki oise na, shorilor ḳaish ba manshor
         ichchaeo oise na, iṭa ḳali Alla takiu oise.14 Ou kalamu manush surote zonom loila ar amrar maze boshoti ḳorla. Bafor ḳas aolad hishabe
         tain ze zalal ar mohima faisoin, hou zalal ar mohima amra deḳsi. Tain to hok ar rohomote
         shullo-ana kamil.15 Ehia nobie tan befare boṛo golae shakki dila, ḳoila, “Einu to hou zon, zen befare
         ami age ḳoislam, amar bade eḳzone toshrif anra, tain ama takio mohan, amar bout ag
         takiu to tain asoin.”16 Tain shullo-ana kamil oae amra hoḳole rohomotor ufredi aro rohomot faisi. 17 Musa nobir marfote Allae shoriot dan ḳorsila, oile Isa al-Mosir marfote hok ar rohomot
         aise. 18 Allare to ḳeu kunudin deḳse na. Tan loge roura hou eḳmatro fut, mani tan ḳas maear
         zon, zein shoeong Moula, tainu Allare zair ḳorsoin.Hozrot Ehia (a:) ar Hozrot Isa al-Mosir foela ummot (1:19–51)Hozrot Ehia nobir forisoe19 Ihudi neta oḳole Zeruzalem ṭaun taki zebla ḳoezon imam ar Lebi shomazor kisu manshore
         Ehia nobir gese faṭaila, ou shomoe Ehiae erar gese shakki dila. Tara zebla zikaila,
         “Sab, afne ashole ḳe?” 20 Ehia nobie kunta na lukaia shikar oia ḳoila, “Ami to al-Mosi nae.” 21 Teu tara tanre zikaila, “Te afne ḳe? Afne Ilias nobi ni?” Tain ḳoila, “Na, ami Ilias
         nae.” Ou tara zikaila, “Te afne kita agor zomanar hou nobi ni?” Tain zuaf dila, “Ji
         na.” 22 Tara hirbar tanre zikaila, “Taile afne ḳe? Amrare zera faṭaisoin, amra firia gia kita
         ḳoitam, afnar nizor forisoe kita?” 23 Ehiae zuaf dila, “Ami oilam hou aoaz, zen befare Hozrot Ishaea nobie batai gesoin,Morubumir maze zure zure eḳzone elan ḳorra,tumra Malikor fot sohi ḳoro.”24 Ehia nobir gese zerare faṭail oisil, era asla Forishi shomazor manush. 25 Tara tanre zikaila, “Afne zebla al-Mosio nae, Ilias nobio nae ba agor zomanar hou
         nobio nae, te afne ḳene manshore toubar gusol dira?” 26 Ehia nobie tarare zuaf dila, “Ami to manshore fani dia toubar gusol ḳorairam, oile
         afnarar maze oula eḳ buzurgzon asoin, zenre afnara sinoin na. 27 I buzurg hou zon, zein amar bade toshrif anar ḳota asil. Tan faor zutar fitagesa kular
         laḳo ami nae.”28 Zordan gangor aroḳ faro Baet-Ania gaut, Ehia nobi ze zagat toubar gusol ḳoranit asla,
         hou zagat ou soal-zuaf oilo.Allai meṛar baichcha29 Bador din Ehia nobie deḳla huzur Isa tan gese aira, dekia ḳoila, “Ou deḳrae ni Allai
         meṛar baichcha, zen usillae hokkol manshor gunar mafi oe. 30 Ein oila hou zon, zen befare ami age ḳoislam, amar bade eḳzone toshrif anra, ashole
         tain amar ag takiu asoin, ar tain ama takio ijjoti zon. 31 Age to ami tanre sintam na, oile Boni Israilor maze tain zate forisiti fain, otar
         lagi ami age aia manshore fanidi toubar gusol ḳorairam.”32 Bade Ehia nobie ou shakki dila, ḳoila, “Ami deḳlam ḳoitoror surote Pak Ruh asman taki
         lamia aila, aia en ufre azila. 33 Ami to tanre sintam na, oile toubar gusol ḳoranir lagi zein amare bezisoin, tain amare
         batai disoin zen, Allai Pak Ruhre zar ufre lamia aite deḳbae, einu hou zon, zein manshore
         Pak Ruhudi torikabondi diba. 34 Te ami ita deḳlam, dekia hari shakki diram, einu Ibnulla, Allar ḳas maear zon.”Hozrot Isar foela sahabi35 Bador din Ehia nobi ar tan duizon ummot hirbar hou zagat aila. 36 Ou shomoe Hozrot Isa aṭia zaira, tanre dekia Ehiae ḳoila, “Ou deḳrae ni Allai meṛar
         baichcha.” 37 Ehia nobir ou ḳota hunia hou duiozon Isar ḳore ḳore roana oigela. 38 Isae ḳoredi firia erare deḳla, dekia ḳoila, “Kita ba, tumra kita sao?” Tara zuaf dila,
         “Robbi, (mani ustad), afne kuai taḳoin?” 39 Isae tarare ḳoila, “Ao na, aia dekia zao.” Teu tara tan loge gela, gia deḳla tain
         kun zagat taḳoin, ar tarao asta din tan loge roila. Ou shomoe asoror oḳt aichche.40 Ehia nobir ḳota hunia ze duizon Isar ḳore ḳore gesla, erar eḳzonor nam oilo Andrias,
         en bair nam Saimon-Fitor. 41 Ou Andriase foela tan bai Saimonre tukaia bar ḳoria ḳoila, “Baisab huncho ni, amra
         to al-Mosire deḳsi.” al-Mosir mani oilo Allar ḳelafoti faoa zon. 42 Andriase Saimonre loia Isar gese aila. Isae Saimonor bae saia ḳoila, “Tumi to Saimon
         bin Iuhanna, oile oḳon taki tumare Koifa name ḍaḳa oibo.” Koifa mani Fitor, ba fattor.43 Bador din Isae niot ḳorla, Galil zilat zaitagi. Ou shomoe tain Filifre deḳla, dekia
         ḳoila, “O Filif ao, aia amar ummot o.” 44 Filif asla Baet-Soeda gaur manush. Andrias ar Fitoror baṛio asil ou gaut. 45 Filife Notonelre tukaia bar ḳoria ḳoila, “Musa nobir Tourat kitabo ar asmani nobi
         oḳolor sohifat zen ḳota leḳa ase, amra to tanre deḳsi. Tain to Nasarot gaur Isa, tan
         bafor nam Iusuf.” 46 Ikan hunia Notonele Filifre ḳoila, “Dut! Nasarot taki bala kunta baroe ni?” Filife
         ḳoila, “Te aia deḳo.”47 Isae deḳla, Notonel tan gese aira, dekia ḳoila, “Ou deḳrae ni eḳzon ḳaṭi Boni Israili.
         Tar maze kunu dundur-mundur nai.” 48 Teu Notonele Isare zikaila, “Afne amare ḳemne sinla?” Isae zuaf dila, “Huno, tumare
         ḍakibar age tumi zebla hou ḍumur gasor tole aslae, hou shomoe ami tumare deḳsi.” 49 Ikan hunia Notonele Isare ḳoila, “Huzur, afneu to Ibnulla, Allar ḳas maear zon. Afneu
         Boni Israilor bashsha.” 50 Isae tanre ḳoila, “Tumare hou ḍumur gasor tole deḳsi oḳan ḳoae tumi iman anlae ni?
         Huno, er takio aro bout boṛo boṛo keramoti tumi deḳbaene.” 51 Bade Isae ḳoila, “Ami tumrare hok kota ḳoiram, tumra deḳbae behest kuligese, ar Allar
         firista oḳol ami Bin-Adomor ufre uṭa-lama ḳorra.”

al-Mosir toblig ar keramoti ḳamor boean (2:1–12:50)Hozrot Isae fanire anguror shorbot banaila21 Er duidin bade Galil zilar Kanna gaut eḳ bia asil. Hozrot Isar ma ou biat asla. 2 Ou biat Isa ar tan sahabi oḳoleo daot faisla. 3 Biar onusṭano zebla anguror shorbot furai gelo, ou shomoe Isar maʼe Isare ḳoila, “Erar
         anguror shorbot shesh oigese.” 4 Isae tan maʼre ḳoila, “Mai go, ita to amar bishoe nae. Oḳono amar shomoe oise na.”
         5 Oile tan maʼe ḳadimdar oḳolre ḳoila, “Oba, tain zeta ḳoin, otau ḳoro.”6 Ihudir shoriot mafik uzu ḳorar lagi hino fattoror soeṭa gamla asil. Ita ekoṭat onuman
         dui-tin mon fani dorto. 7 Isae ḳadimdar oḳolre ḳoila, “Ou gamlainto fani boro.” Teu tara iguin ṭefe ṭefe bori
         dilo. 8 Bade tain ḳoila, “On taki tuṛa fani nia fordan babursire deo.” Teu tara olau ḳorlo.
         9 Babursie ou fani ḳaia deḳla, ita to anguror shorbot. Oile i shorbot kuai taki ailo,
         ikan tain zanta na. Ḳali ḳadimdar oḳole zanto. Erlagi babursie biar noshare ḍakia
         ḳoila, 10 “Foela hoḳoleu manshore ḳaṭi shorbot ḳaite dey. Manshe ichchamoto ḳaoar bade zebla
         shesh oizae, ou shomoe ze shorbot dey, ita foela taki kisu bezal taḳe. Oile tumi ḳaṭi
         shorbot oḳono raḳso.”11 Hozrot Isae Galil zilar Kanna gaut nishana hishabe ou foela keramoti deḳaia nizor
         mohima zair ḳorla. Ita dekia sahabi oḳole tan ufre iman anla.12 Erbade Isae tan ma, baiain ar sahabi oḳolre loia Kofornaum ṭauno gela, gia ḳoedin
         hono roila.Zeruzalem Baetul-Mukaddoso Isa al-Mosi13 Ihudir Azadi Id gonai gele Isa Zeruzalem ṭauno aila. 14 Zeruzalemo aia tain deḳla, fobitro Baetul-Mukaddos kaba goror shimanat kurbanir goru,
         meṛa ar faro besa-kina soler, ar ṭeḳar baṭṭar ḳarbari oḳolo boi roisoin. 15 Ita dekia tain doṛi dia eḳ sabuk banaila, ar sabuk dia hoḳol goru-meṛa ar manshore
         in tone ḳedai dila. Ar ṭeḳar baṭṭar ḳarbari oḳolor ṭeḳa-foesha sitraia, tarar kesh
         baksho ulṭaia falaila. 16 Faro besra oḳolre Isae ḳoila, “In tone hokkolta horao. Amar bafor gorre bazar banaio
         na.” 17 Ou shomoe pak kitabor ou ḳota sahabi oḳolor mono oigelo, “Tumar goror lagi amar ze
         mohobbot, ou mohobboteu amar dilor maze agunir laḳan zoler.”18 Isar i ḳamor lagi Ihudi neta oḳole tanre zikaila, “Ita ḳorar odikar ze tumar ase,
         tar forman hishabe tumi kun keramoti deḳaibae?” 19 Tain zuaf dila, “Afnara ou kaba gor bangilaukka, ami tin dinor bitre hirbar tulmu.”
         20 Ikan hunia tara ḳoila, “I ebadot-ḳana banaite soesallish bosor lagsil, ar tumi kita
         tin dinor bitre banailibae ni?” 21 Oile Isae ino Allar gor bolte nizor shorilor ḳotau ḳoisoin. 22 Erlagi Isa mora taki zinda oar bade sahabi oḳolor mono oisil, tain ou ḳotau ḳoisla.
         Teu sahabi oḳole pak kitabor ḳota ar Isae zeta ḳoisla, ota ekin ḳorla.23 Azadi Idor shomoe Isae Zeruzalem roia zeta keramoti ḳam ḳorsila, ita dekia bout manshe
         tan ufre iman anlo. 24 Oile Isae nizore tarar gese dora dila na, ḳaron tain hoḳol manshore sinta. 25 Manshor befare tan kunu shakkir zorur asil na, tain erar dilor ḳobor zanta.

Noea zonom ar ekinor befare talim31 Forishi oḳolor maze Nikodim name Ihudi oḳolor eḳzon neta asla. 2 Eḳdin rait tain aia Isare ḳoila, “Huzur, amra zani, afne eḳzon ustad hishabe Allar
         ges taki aisoin. Afne zeta keramoti ḳam ḳorra, Alla loge na taḳle ḳeu ita ḳorto fare
         na.” 3 Tain Nikodimre ḳoila, “Ami afnare hasau ḳoiram, noea ḳori zonom na loile ḳeu Allar
         bashshai deḳe na.” 4 Teu Nikodime tanre ḳoila, “Manush buṛa oigele hirbar zonom loe kila? Dusrabar maʼr
         feṭo hamaia zonom loe ni?” 5 Isae zuaf dila, “Ami afnare hasau ḳoiram, fani ar Pak Ruhu taki zonom na oile ḳeu
         Allar bashshait hamaito fare na. 6 Roḳto-mangsho taki zetar zonom oe, ita to ḳali roḳto-mangsho. Ar Pak Ruhu taki zetar
         zonom, ita ruhu. 7 Ami ze afnare ḳoilam, noea ḳori zonom loa zorur, ete taijjub oiba na. 8 Batash tar zebae ichcha obae zae, ar afne tar aoaz hunoin, oile ḳoi taki ae ar ḳoi
         zae, ikan zanoin na. Te Pak Ruhu taki zerar zonom oise, tarar belaeo olaḳan oe.”9 Nikodime Isare zikaila, “Ikṭa kila oito fare?” 10 Isae zuaf dila, “Afne Boni Israilor ustad oia-o ita buzoin na ni? 11 Afnare hasau ḳoiram, amra zeta zani oḳanu ḳoi, ar zeta deḳsi ou befare shakki dei.
         Oile afnara amrar shakki manoin na. 12 Ami afnarare duniabi befare ḳoile zebla ekin ḳoroin na, te behesti befar ḳoile kila
         ekin ḳorba? 13 Zein behesto taḳoin ar behest taki aisoin, hou Bin-Adom saṛa ar ḳeu behesto uṭsoin
         na.14 “Morubumir maze Musa nobie zela hafre usat tulchila, ola ami Bin-Adomreo usat tula
         oibo. 15 Zate ze zone amar ufre iman ane, he aḳeri zindegi hasil ḳore. 16 Alla Pake duniar manshore oto beshi maea ḳorla, i maear ḳatire tan ḳas maear zonre
         dan ḳorla. Ze manshe ou maear zonor ufre iman ane, he binash oe na, borong aḳeri zindegi
         hasil ḳore.17 “Allae manshore dushi forman ḳorar lagi tan maear zonre duniat faṭaisoin na. Ou maear
         zonor ḳatire manshe zate nazat fae, erlagiu faṭaisoin. 18 Ze zone ou maear zonor ufre iman ane, tar kunu bisar oe na, oile ze iman ane na, tare
         ageu dushi shaibosto ḳora oigese. Ḳaron Allar eḳmatro maear zon, Ibnullar ufre he
         iman anche na. 19 Tare dushi shaibosto ḳora oise, ḳaron duniat nur zair oise. Oile manshor bod ḳamor
         lagi nur taki andairre beshi bala faise. 20 Ze manshe bod ḳam ḳore, he nurre ginnae, tar bod ḳam oḳol zair oizibo ḳori he nuror
         gese ae na. 21 Oile ze zon hok-halalir fote sole, he nuror gese ae, zate tar hoḳol ḳam Allar munsha
         mafik oise ḳori forman oe.”Ehia nobie Isar befare ḳoira22 Erbade Hozrot Isa ar sahabi oḳol Ehudia elaḳat aila. Hino tain sahabi oḳolor loge
         kisu din ḳaṭaila ar manshore toubar gusol ḳoraila. 23 Ou shomoe Salim namor eḳ gaur ḳandat Oinun namor eḳ zagat Ehiaeo toubar gusol ḳoranit
         asla. Hou zagat bout fani taḳae dole dole manush aia toubar gusol loila. 24 Ehia nobire ou shomoyo zelo bondi ḳora oise na.25 Ou shomoe shoriot mafik pak-saf oar befar loia, Ehia nobir ummot oḳole Ihudir eḳ alimor
         loge torko lagai dila. 26 Bade tain tain Hozrot Ehiar gese aia ḳoila, “Huzur, zein Zordan gangor hofaro afnar
         loge asla, ar zar befare afne shakki disla, deḳra ni, hoḳol manush tan gese zairagi
         ar tain erare toubar gusol dira.” 27 Ikan hunia Ehiae ḳoila, “Behest taki deoa na oile ḳeu kunta fae na. 28 Tumrau to huncho, ami ḳoisi, ami al-Mosi nae, oile tan age amare faṭani oise. 29 Zar gese koinnare bia deoa oe, einu nosha. Noshar duste ḳali ubaia noshar mat hunoin
         ar tan golar aoaz hunia kushi oin. Ou laḳan amar kushio aiz fura oilo. 30 Tanre boṛo oite oibo ar ami hori zaitam oibo.”Behest taki zein aisoin31 Zein ufor taki ain, ein hoḳolor ufre. Oile ze dunia taki ae, he to duniar, he duniabi
         matu mate. Zein behest taki ain, tan ashon hoḳolor ufre. 32 Tain hono zeta deḳsoin ar hunchoin, otar shakkiu dein. Ḳeu tan shakki mane na. 33 Oile ze zone tan shakki ḳobul ḳorse, he oḳan diau forman ḳore, Allar kalamu hasa.
         34 Allae zenre faṭaisoin, tain Allar kalamu batain, ḳaron Allae tanre furafur ḳoria Pak
         Ruh dan ḳoroin. 35 Bafe tan futre, mani tan ḳas maear zonre maea ḳoroin ar tan atou hoḳolta disoin. 36 Ze manshe Allar ḳas maear zonor ufre iman anche, he aḳeri zindegi failise. Oile ze
         tanre mane na, he kunumonte-u aḳer faito nae borong tar ufre Allar gozob foṛbo.

Shomoriar beṭir iman41 Forishi oḳole hunla, Hozrot Isae Ehia nobi taki beshi manshore tan ummot banaisoin,
         ar toubar gusol ḳoraira. 2 Oile Isae nize toubar gusol ḳoraira na, tan ummot oḳoleu ḳoraira. 3 Hozrot Isae i ḳobor faia, Ehudia zila saṛia hirbar Galil zilat zaoar lagi roana oila.
         4 Zaoar ḳalo tanre Shomoriar mazdi zaoa lagsil. 5 Foto tain Shomoriar Shuḳar namor eḳ gaur daro aila. Hozrot Iakube tan fua Iusufre
         ze zomin dan ḳorsla, ou zominḳan asil hou gaur daro. 6 I zomino Hozrot Iakubor kua asil. Isa aṭte aṭte heran oia ou kuar ḳasat ziraila. Ou
         shomoe onuman duifor oigese.7-8 Ermaze Shomoria zatir eḳ beṭie fani tulat ailo, ar kuar ḳasat Isa eḳla asla, ḳaron
         tan sahabi oḳol ḳani-fani loar lagi bazaro geslagi. Isae taire ḳoila, “O mai, amare
         tuṛa fani ḳaoaukka.” 9 Beṭie ḳoilo, “Ami to Shomoria zatir manush. Afne eḳzon Ihudi oia amar gese fani saira
         kila?” Beṭie ikan ḳoilo, ḳaron Shomoria zatir loge Ihudi manshor kunuzat mil-mish
         ba sola-fira asil na. 10 Isae taire ḳoila, “Tumi zudi zantae Allar dan kita, ar ḳe tumar gese fani saira, te
         tumi nizeu tan gese fani sailae one, ar tain tumare zinda fani dila one.” 11 Beṭie ḳoilo, “Sab, afnar gese to fani tular kunta nai, ar i kuao goin. Te zinda fani
         kuai taki faila? 12 Afne kunu amrar mul-murobbi Iakub nobi taki boṛo ni? Tainu amrar lagi i kua kudisla.
         Tain ar tan fuainteo ou kuar fani ḳaita, ar tan foshur falreo ḳaoaita.”13 Teu Isae ḳoila, “Ze zone i kuar fani ḳaibo, tar hirbar fias lagbo. 14 Oile amar deoa fani ze ḳaibo, tar kunu shomoe-u fias lagto nae. Borong i fani tar
         dilor maze zornar laḳan utlia uṭbo ar aḳeri zindegi dan ḳorbo.” 15 Teu beṭie Isare ḳoilo, “Huzur, te amareo hou fani deukka, zate amar fias na lage,
         ar fanir lagi ino aoa na lage.”16 Isae beṭire ḳoila, “Te zao, tumar zamaire ono loia ao.” 17 Beṭie ḳoilo, “Sab, amar to kunu zamai nai.” Isae ḳoila, “Tumi ṭiku ḳoiso, tumar zamai
         nai. 18 Ḳaron er age to tumar faszon zamai oigesoin, ar oḳon ze tumar loge ase, he tumar zamai
         nae. Tumi hasa ḳotau ḳoilae.” 19 Ikan hunia beṭie Isare ḳoilo, “Huzur, oḳon ami buzlam, afne eḳzon nobi. 20 Amrar baf-dadainte ou faṛor ufreu ebadot ḳorta, oile afnara ḳoin, Zeruzalemou manshor
         ebadot ḳora usit.”21 Isae tanre ḳoila, “Huno, amar matḳan ekin ḳoro. Dekio, oula shomoe aibo zebla tumra
         i faṛor ufore, ba Zeruzalemor kunuḳano, gaibi baf Allar ebadot ḳortae nae. 22 Tumra zare sino na, tar ebadot ḳoro, oile amra zan ebadot ḳori, tanre amra sini. Zano
         ni, nazator fot to Ihudi oḳolor mazdiu aise. 23 Huno, ola shomoe aibo, borong oḳonu aichche, zebla ashol ebadotḳari oḳole hokkani
         ruhe gaibi baf Allar ebadot ḳorba. Gaibi bafeo olaḳan ebadotḳarir tallash ḳoroin.
         24 Allatala oilagi ruh, erlagi zara tan ebadot ḳorba, tara hokkani ruhe tan ebadot ḳora
         lagbo.”25 Bade ou beṭie ḳoilo, “Ami zani, al-Mosi aira. Tain aia hoḳolta amrare zanaiba.” 26 Isae ou beṭire ḳoila, “Amiu hein, zein oḳon tumar loge matira.”27 Ou shomoe sahabi oḳole aia deḳla, Isae eḳ beṭir loge matira, dekia tara taijjub oigela.
         Ta-o tara ḳeu zikaila na, afne kita saira ba en loge matira ḳene. 28 Bade beṭie tair fanir ḳoila toia gaur manshore gia ḳoilo, 29 “Tumra aia eḳzonre deki zao. Amar zindegit zeta ḳorsi, ita hoḳolta-u tain ḳoilisoin.
         Te tainu kita hou al-Mosi ni?” 30 Ita hunia gaur manush baroia Isar gese aoa dorla.31 Bade tan sahabi oḳole tanre onurud ḳori ḳoila, “Huzur, kunta ḳaukka.” 32 Tain ḳoila, “Amar gese ila ḳani ase, ze ḳanir befare tumra zano na.” 33 Ikan hunia sahabi oḳole eḳe-oinne zikaila, “Te tanre ḳeu kunu ḳani ania dise na kita?”
         34 Teu Isae tarare ḳoila, “Zein amare bezisoin, tan morzi mafik tan ḳam fura ḳorau amar
         ḳani.35 “Tumra ḳo na ni, ‘Ar sair mash badeu foshol ḳaṭar shomoe aibo’? Oile ami tumrare ḳoiram,
         bala ḳori eḳbar ḳetedi saia deḳo, foshol fakia ḳaṭar zuka oigese. 36 Foshol ḳaṭrae oḳonu beton faira ar aḳeror lagi foshol dola ḳorra. Erlagi zein zala
         bain dein ar zein foshol ḳaṭoin, duiozonu homan kushi oin. 37 Ete ou silleḳor forman oe, ‘Eḳzone bain dein, aroḳzone ḳaṭoin.’ 38 Amio tumrare ola foshol ḳaṭat faṭaisi, ze fosholor lagi tumra menot ḳorso na. Oinno
         manshe menot ḳorse ar tumra ou menotor foshol ḳaṭiso.”39 Ze beṭir zindegir hoḳolta Isae ḳoilisoin, ou beṭir shakki hunia hou gaur bout Shomoria
         manshe Isar ufre iman anla. 40 Tara Isare gia minot ḳori ḳoila, tarar oḳano roibar lagi. Erdae tain duidin hono roila.
         41 Ou shomoe tan talim hunia aro bout manshe iman anla. 42 Ar gaur manshe ou beṭire ḳoila, “Tumar ḳotae amra iman anchi na, amra nizeu tan mat
         hunia buztam farsi, einu zogotor ashol toraneala.”Hozrot Isar dusra keramoti43 Shomoriat duidin roia hari Hozrot Isa nizor baṛi Galil zilat gelagi. 44 Zudio tain age ḳoisla, kunu nobireu nizor desho dam deoa oe na, 45 tebou ou shomoe tara tanre ḳobul ḳorla. Ḳaron idor shomoe Isae Zeruzalemo zeta keramoti
         deḳaisla, Galilor manush hono taḳae tara ita deḳsla ḳori tain Galilo aile tara ḳobul
         ḳorla.46 Bade Isa hirbar Galilor Kanna gaut gela. Onou tain fanire anguror shorbot banaisla.
         Kofornaum ṭauno eḳ shorḳari ofisaror fua kub bemar asil. 47 Hozrot Isa Ehudia taki Galil aisoin hunia, ou ofisar tan gese gia minot ḳorla, tain
         zanu Kofornaum gia en fuagure bala ḳoroin. Ou shomoe tan fua morar foti oigesil.48 Isae ou ofisarre ḳoila, “Kunu nishana ba keramoti ḳam na deḳle afnara kunumonte-u
         iman anta nae.” 49 Teu ofisare ḳoila, “Huzur, doya ḳori zoldi aukka, fuagur zan taḳte aukka.” 50 Isae tanre ḳoila, “Afne zaukkagi, afnar fua bala oigese.” Isar ḳota ekin ḳoria ein
         gelagi.51 Hasau, hou ofisar baṛit zaoar fote tan gulam oḳole aia ḳobor ḳoilo, “Sab, afnar fuar
         bemar ḳomigese.” 52 Tain erare zikaila, “He kun shomoe bala oise?” Tara ḳoila, “Ḳail duifor taki tan taf
         saṛi dise.” 53 Teu ofisaror mono oilo, ṭik duifori bala Isae tanre ḳoisla, “Afne zaukkagi, afnar
         fua bala oigese.” Erlagi ou ofisar ar tan foribaror hoḳole Isar ufre iman anla. 54 Hozrot Isa Ehudia tone Galilo aoar bade ou dusra keramoti nishana deḳaila.

Isae aṭtish bosoror bemarire bala ḳorla51 Itar bade Ihudi oḳolor idor shomoe aile Isa Zeruzalemo gelagi. 2 Zeruzalemo meṛa-dorzar ḳandat eḳṭa furki asil, ou furkit siṛi banda fasḳan gaṭ asil,
         faso gaṭor ufre fasḳan sauni. Ibrani bashae i furkir nam Baet-Soda. 3 Ou gaṭo bout zator bemari foṛi roito. Lula-lengṛa, anda, ar bemare zerar shoril ekkebare
         hukai gese, tarao ono roito.4 Maze maze eḳzon firista aia ou furkir fani laṛaita, laṛanir badeu foela ze zon fanit
         lamto, tar zoto boṛo bemar ouk bala oizito. Erdae ou bemari oḳole fani laṛanir ashae
         ono foṛi roito.5 Erar maze ola eḳzon bemari asil, ze beṭa aṭtish bosor taki bemar. 6 Bout din taki he ono foṛi roise hunia Isae tare zikaila, “Kita ba, tumar ichcha ni
         tumi bala oizitae?” 7 Beṭae ḳoilo, “Huzur, amar to ila ḳeu nai, zein fani laṛanir loge logeu amare furkit
         lamaito. Ami lamte lamte aroḳzon gia lami zae.” 8 Isae ere ḳoila, “Te uṭo, tumar bisna loia aṭa-sola ḳoro.” 9 Loge logeu ou bemari bala oigelo, ar tar bisna tulia sola-fira ḳorlo.Hi din asil Zummabar, Zummabare kunuzat ḳam ḳora zaiz nae. 10 Erdae Ihudi neta oḳole ou beṭare ḳoila, “Aiz to Zummabar, te aiz tumar bisna tulia
         neoa zaiz nae.” 11 Oile he ḳoilo, “Zein amare bala ḳorsoin, tainu amare ḳoila, uṭo, tumar bisna loia
         aṭa-sola ḳoro.” 12 Teu neta oḳole beṭare zikaila, “Ou manushgu ḳegu, zegie tumare ḳoise, bisna loia sola-fira
         ḳortae?” 13 Oile ou beṭae to zanto na tain ḳe, hi zagat bout manshe biṛ ḳorilisoin dekia, Isa
         hin tone geslagi.14 Bade Isae ou beṭare Baetul-Mukaddoso faia ḳoila, “Huno, tumi to bemar taki bala oigeso.
         Te ar kunu guna ḳorio na, zate tumar shorbonash na oe.” 15 Teu ou beṭae gia Ihudi neta oḳolre ḳoilo, tare zein bala ḳorsoin, en nam Isa.Hozrot Isar Allai eḳtiar16 Isae Zummabare bemarire bala ḳorae Ihudi neta oḳole tanre marilita saila. 17 Oile Isae tarare ḳoila, “Huno, amar gaibi bafe hamesha ḳam ḳorra ar amio ḳorram.”
         18 Ikan hunia tara tanre zane marar lagi aro gorom oia fot tukanit roila. Tara mono ḳorsil,
         tain ḳali Zummabaror niom bangisoin na, tain Alla Pakre baf ḍakia shirikio ḳorsoin.19 Erlagi tain ou neta oḳolre ḳoila, “Ami nichchit hok kota ḳoiram, fute to nize nize
         kunta ḳorta faroin na, oile tan bafore zeta ḳam ḳorat deḳoin, tain ḳali otau ḳoroin,
         bafe zeta ḳoroin, futeo to ota ḳoroin. 20 Bafe tan futre maea ḳoroin ar tain nize ze ḳam ḳoroin, ita hoḳolta-u futre deḳain.
         Ar ita taki aro boṛo boṛo kudroti ḳam futre deḳaiba, zeta dekia afnara taijjub oiziba.
         21 Bafe zela murdare zinda ḳori tuloin, futeo oula zerare ichcha zindegi dan ḳoroin.
         22 Bafe ḳeuror bisaro ḳoroin na, tan hoḳol bisaror bar futor ato disoin, 23 zate bafore zela hoḳole ijjot ḳore, oula futreo ijjot ḳore. Futre ze ijjot ḳore na,
         he ashole hou bafreo ijjot ḳore na, zein i futre bezisoin.24 “Ami afnarare hasa ḳota ḳoiram, ze zone amar kalam hune ar zein amare faṭaisoin tan
         ufre iman ane, he to aḳeri zindegi failise. Tare ar dushi shaibosto ḳora oito nae.
         He to mout taki zindegit faṛi dilaise. 25 Ar ami hasau ḳoiram, ila eḳ zomana aibo, borong oḳonu aichche, zebla murda oḳole ami
         Ibnullar golar aoaz hunba, ar zara hunba tara zinda oiba. 26 Itar ḳaron oilo, baf nize zela zindegir malik, tan futreo oula zindegir malikana disoin.
         27 Bafe futre manshor bisar ḳorar eḳtiar disoin, ḳaron einu to Bin-Adom. 28 Te ita hunia afnara taijjub oiba na, zanoin ni, oula shomoe aior, zebla Allar futor
         golar aoaz hunia murda oḳol ḳoebor taki baroia aiba. 29 Ar zera nek kam ḳorsoin, tara behesti zindegi faoar lagi uṭba, oile zera naformanir
         maze zindegi ḳaṭaise, tara uṭba shaza faoar lagi.30 “Ami to nize nize kunta ḳortam fari na, ami zela huni ola bisar ḳori. Ami hok bisar
         ḳori, ḳaron ami amar nizor ichchae ḳam ḳortam sai na, ḳali zein amare faṭaisoin tan
         morzi fura ḳortam sai.Nizor befare Hozrot Isa31 “Ami zudi nizor befare nize shakki dei, te i shakki shoṭik nae. 32 Oile dusra zoneo amar befare shakki dira, ar ami zani, tain ze shakki dira, ita hasa.
         33 Afnara to Ehia nobir gese ḳobria faṭaia zikaisoin, taino hokor fokke shakki disoin.
         34 Ar ami kunu manshor shakkir ufre borosha ḳori na, oile afnara zate nazat faia zan
         basaita faroin, erdae ita ḳoiram. 35 Hozrot Ehiau asla hou zalail mushal, ze mushale for disil. Afnarao tuṛa ḳoedin ou
         mushalor foror maze kushi ḳorte razi oisla.36 “Oile Ehia nobir shakki toneo aro boṛo shakki amar ase, ḳaron amar gaibi bafe ze ḳamor
         lagi amare faṭaisoin, ami otau ḳorram. Ar ou ḳamor shakkieu buza zae, amare amar gaibi
         bafe bezisoin. 37 Tainu to hou baba, zein amare faṭaisoin, tain nizeo amar befare shakki disoin. Afnara
         kunu shomoe tan golar aoaz hunchoin na, ar tanre deḳsoino na. 38 Esaṛa tan kalam to afnarar dilo roe na, ḳaron tain zare faṭaisoin, en ufre afnara
         iman anoin na.39 “Afnara to kub mon dia asmani kitab tilaot ḳoroin, mono ḳoroin ita tilaot ḳorle aḳeri
         zindegi faiba. Oile ou kitabeu to amar befare shakki dey. 40 Erbadeo afnara zindegi faoar lagi amar gese aita sain na.41 “Ami to manshor ges taki tarif faoar ashae aisi na, 42 oile ami zani, Allar bae afnarar kunu mohobbot nai, ami to afnarare sini. 43 Ami amar gaibi bafor nam loia aisi, ta-o afnara amare ekin ḳorra na. Oile dusra ḳeu
         zudi tar nizor name ae, te tare afnara ekin ḳorba. 44 Afnara eḳe-oinnor ges taki tarif faita sain, oile ze tarif Allar ges tone faoa zae,
         itar lagi kunu sesṭa ḳoroin na. Te afnara ḳemne ekin ḳorba? 45 Afnara mono ḳorba na, ami amar babar gese afnaintore dushi banaimu. Oile ze Musa nobir
         ufre afnara borosha ḳori asoin, hou Musaeu afnaintore dushi ḳoira. 46 Afnara zudi Musa nobire ekin ḳorta, te amareo ekin ḳorla one, i Musa nobie to amar
         befareu leḳsoin. 47 Oile afnara zebla tan leḳareu ekin ḳoroin na, te amar mukor ḳotare kila ekin ḳorba?”

Fas azar manshor gaibi ḳani61 Erbade Hozrot Isa Galil aoror hofaro gelagi, ou aoror aroḳ nam Tibiria aor. 2 Bout manush tan ḳore oia zaoat asla, tara to deḳsila, bemari oḳolor ufre tain kila
         keramoti ḳam ḳorsoin. 3 Hono gia hari tan sahabi oḳolre loia eḳ faṛor ufre boila. 4 Ou shomoe Ihudi oḳolor Azadi Id gonai aise. 5 Isae saia deḳla, bout manush tan gese uṭia aira, ou tan sahabi Filifre ḳoila, “Ita
         manshore ḳaoanir lagi amra ruṭi faimu kun zagat?” 6 Ashole Filifre forikka ḳorar lagi tain ikan zikaila, oile kila kita ḳorba, ikan tain
         ageu zanta. 7 Filife zuaf dila, “Erare tuṛa tuṛa ḳani dileo dui-sho dinaror ruṭie kulaito nae.”8 Hono Andrias name Hozrot Isar eḳ sahabi asla. Tain oila Saimon-Fitoror bai. 9 Tain Isare ḳoila, “Huzur, ono huru eḳ fuar gese fasḳan aṭar ruṭi ar duiṭa biran mas
         ase, oile oto manshor maze itae kita oibo?” 10 Isae hukum dila, “Tumra ota manshore gashor ufre boai deo.” Teu tara gashor ufre boigela.
         Ino ḳali beṭa manushu asla onuman fas azar zon. 11 Bade tain ou fasḳan ruṭi ato loia Allar shukria adae ḳoria erare baṭia dila. Oula
         biran maso baṭia dila. Ze zoto sailo, he otoḳan failo. 12 Hoḳol manshe feṭ bori ḳailo. Ḳaia harle Isae tan sahabi oḳolre ḳoila, “Ḳanir bade
         zeta roise, tumra ota ekkano dola ḳoro, kunta falaio na.” 13 Era ou fasḳan ruṭir baṛti ṭukrain dola ḳoria baro ṭukri borla.14 Hozrot Isar i keramoti dekia manshe mata-mati lagaila, “Nichchoe einu hou nobi, zein
         duniat toshrif anar ḳota.” 15 Teu Isae buzilila, manshe zur ḳoria tanre tarar bashsha bananir lagi dorto sar. Oḳan
         buzia tain hirbar eḳlau faṛor ufre gelagi.Aoror fanir ufredi aṭa16 Hainjabala Isar sahabi oḳol aoror faro gela. 17 Ar Kofornaum ṭauno zaita ḳori nao loia aor faṛi deoat lagla. I shomoe andair oigesil
         ar Isao tarar loge asla na. 18 Aoror mazḳano zaiteu kub tufani batash ar boṛo boṛo ḍeu shuru oilo. 19 Onuman tin-sair mail nao baia zaoar bade tara deḳla, Hozrot Isa fanir ufredi aṭia
         tarar gese aira. Ita dekia sahabi oḳole kub ḍoraigela. 20 Ou shomoe Isae tarare ḳoila, “Ḍoraio na, i to ami.” 21 Sahabi oḳole tanre nao-o tulta saila, ar tara ze zagat zaoar ḳota, loge loge nao gia
         hono fousi gelo.Zindegi-ruṭir befare boean22 Aoror hofaro zeta manush uba asla, bador din tara buzla, agor din ino ekkan nao saṛa
         dusra kunu nao asil na. Tara eoḳano buzla, Isa tan sahabi oḳolor loge nao-o uṭsoin
         na, borong tara eḳlau aor faroisoin. 23 Oile ze zagat Isae Allar shukria adae ḳoria hari manshore ruṭi ḳaoaisla, ou zagar
         gese Tibiria ṭaun taki ḳoeḳan nao ailo. 24 Manshe zebla deḳla, Isa ba tan sahabi oḳol ḳeu i zagat nai, ou tara ota naoainto uṭia
         Isar tallashe Kofornaum ṭauno gelagi.25 Hono gia tara Isare faia ḳoila, “Huzur, afne ino kun shomoe aila?” 26 Tain zuaf dila, “Ami tumrare hasa ḳota ḳoiram, tumra amar keramoti nishanar mani buzia
         amare tukairae na, borong feṭ bori ruṭi ḳaiso ḳoriu tukairae. 27 Oḳon huno, duniabi ze ḳani nosṭo oizae, tar ḳore guria lab kita? Ze ḳani kunudin nosṭo
         oe na, borong aḳeri zindegi dan ḳore, tar ḳore oia guro. I ḳani to ami Bin-Adome tumrare
         dimu. Ou eḳtiar ḳali amar ase, amar gaibi baf Allaeu itar forman deḳaisoin.”28 Ikan hunia tara Isare zikaila, “Te Allar ḳam ḳorar lagi amra kita ḳortam?” 29 Tain ḳoila, “Allae zare faṭaisoin, tan ufre iman anau oilo Allar ḳam.” 30 Erbade tara tanre zikailo, “Te afne omon kita nishana deḳaiba, zeta dekia amra afnar
         ufre iman anmu? Afne kun ḳam ḳorba? 31 Amrar baf-dadae to morubumit manna ḳaisla. Pak kitabo leḳa ase, Allae tarare behesti
         ḳani ḳaoaila.”32 Isae zuaf dila, “Ami tumrare hok kota ḳoiram, behesti ze ruṭi tumra faislae, ita to
         Musa nobie disoin na, borong amar gaibi bafeu tumrare ashol behesti ruṭi dan ḳoroin.
         33 Ar Allar deoa hou ruṭi oila ou zon, zein behest taki lamia aia hara zogotre zindegi
         dein.” 34 Teu tara ḳoilo, “Huzur, te ou ruṭiu amrare hor-hamesha deukka.”35 Isae ḳoila, “Amiu hou zindegi-ruṭi. Ze zon amar gese ae, tar kunu shomoe buk lage
         na, ar ze amar ufre iman ane, tar kunu shomoe fiaseo dore na. 36 Ami to tumrare mukdi ḳoisio, ar tumra amare dekiao iman anlae na. 37 Amar gaibi bafe zerare amar ato dein, tara hoḳolu amar gese aibo. Ze zon amar gese
         ae, ami kunumonte-u tare bare falaitam nae. 38 Ami kunu amar morzi mafik kam ḳorat aisi ni? Na, borong zein amare faṭaisoin, tan
         morzi zugaia ḳam ḳorar lagiu ami behest taki lamia aisi. 39 Huno, ze bafe amare faṭaisoin, tan munsha oilo, tain zerare amar ato disoin, ami zanu
         era eḳzonreo na arai borong ruz hashoro erare zinda halote tuli. 40 Amar bafor munsha oilo, zara tan futre dekia tan ufre iman ane, tara zanu aḳer fae.
         Ar amiu tarare ruz hashoro zinda ḳori tulmu.”41 Ikan hunia Ihudi neta oḳole Isare loia ḳana-gusha lagaila. Ḳaron tain age ḳoisla,
         “Behest taki ze ruṭi lamia aise, amiu hou ruṭi.” 42 Erlagi tara nize nize ḳoila, “Ogu to Iusufor fua Isa nae ni ba? Amra to tar ma-bafreo
         sini. Te he ḳemne ḳoe, he bule behest taki lamia aise?”43 Isae tarare ḳoila, “Tumra nizor maze ḳana-gusha ḳorio na. 44 Amar ze gaibi bafe amare faṭaisoin, tain ashik na banaile kunu manushu amar gese aito
         fare na. Ar amiu tare ruz hashoro zinda halote tulmu. 45 Zano ni, nobi oḳolor kitabo leḳa ase, ‘Tara hoḳole Allar ges taki talim loiba.’ Ar
         ze zone gaibi bafor ges taki talim faise, hou zonu amar gese ae.46 “Ou bafore to kunu manshe deḳse na, ḳali Allar ges taki zein aisoin, tainu i bafore
         deḳsoin. 47 Ami tumrare nichchit hasa ḳota ḳoiram, ze zone amar ufre iman anche, he loge logeu
         aḳer failise. 48 Amiu zindegi-ruṭi. 49 Tumrar baf-dadainte to morubumit manna ḳaisla, ta-o tarar mout oise. 50 Oile ikan oilo hou ruṭi, ze ruṭi behest taki lamia aise, zate ou ruṭi ḳaia manush
         moron taki rehai fae. 51 Huno, amiu oilam hou zinda ruṭi, ze ruṭi behest taki lamia aise. Ze zone i ruṭi ḳaibo,
         he siroḳalin zindegi faibo. Amar ḳaeau oilo ou ruṭi. Manshore siroḳalin zindegi dibar
         niote ami amar deho-ḳaea bilai dimu.”52 Ikan hunia Ihudi neta oḳolor maze torka-torki lagigelo. Tara eḳe-oinne ḳoilo, “I beṭae
         ḳemne tar shorilor gust amrare ḳaoaibo?” 53 Isae ḳoila, “Te huno, ami nichchit hok kota ḳoiram, tumra ami Bin-Adomor lou ar gust
         na ḳaile to tumrar maze zindegiu nai. 54 Ḳeu zudi amar lou ar gust ḳae, te he aḳeri zindegi failise, ar ruz hashoror dino ami
         tare zinda ḳori tulmu. 55 Amar gustu oilo ashol ḳani ar amar lou-u oilo ashol fani. 56 Ze zone amar lou ar gust ḳae, he amar bitre taḳe ar amio tar bitre taki. 57 Zela amar gaibi zinda bafe amare faṭaisoin, erlagiu amio zinda asi. Oula ze zone amare
         ḳae, he-o amar lagi zinda roibo. 58 Deḳrae ni, ou ruṭi to behest taki lamia aise. Ze ruṭi ḳaia tumrar baf-dadain mara
         gesoin, i ruṭi to amar laḳan nae. Amar ou ruṭi ze zone ḳaibo, he siroḳal zinda roibo.”
         59 Hozrot Isae Kofornaum ṭaunor mosido talim deoar shomoe ita hoḳolta ḳoila.Bout ummotor mono moto-birud60 Talim hunia hari tan ummotor mazor boute ḳoila, “Ita to boṛo gorom talim. Ita ḳegie
         manbo?” 61 Oile Isae tan gaibi bole buzilila, kita loia era ḳana-gusha ḳorra. Buzia erare ḳoila,
         “Ou talim hunia tumra gabṛi gelae ni? 62 Te ami Bin-Adom age ze zagat aslam, amare zebla hono uṭi zaoat deḳbae, ou shomoe tumra
         kita ḳoibae? 63 Tumra buzrae ni, manshor shoril to beḳama, ashole ruh oilogi zindegi. Ami tumrare
         ze boeani ḳoilam, ita oilogi manshor ruh ar zindegir befar. 64 Oile tumrar maze ḳeu ḳeu oḳono amar ufre iman anche na.” Ḳe tan ufre iman anche na,
         ar ḳe tanre dushmonor ato dorai dibo, Isae foela takiu ita zanta. 65 Ou tain ḳoila, “Ou ḳarone ami tumrare ḳoisi, gaibi bafe bol na dile, kunuzonu amar
         gese aito fare na.”Hozrot Fitoror shakki66 Isar ita talim hunia tan bout ummot firia gelagi, tara tan loge sola-fira bad dilaila.
         67 Erlagi Isae tan barozon sahabire zikaila, “Kita ba, tumitaino zaitaegi ni?” 68 Saimon-Fitore zuaf dila, “Huzur, amra ar ḳar gese zaitam? Aḳeri zindeganir talim to
         ḳali afnar gese-u ase. 69 Amra to zanchi ar afnar ufre imano anchi, afneu Allar oada ḳora hou fobitro zon.”70 Teu Isae erare ḳoila, “Ami to tumra barozonre fosond ḳorsi, oile tumrar mazeu eḳzon
         shoetan ase.” 71 Ino tain Saimon Iskariator fua Ihudar befare ḳoila, ou Ihudae bade tane dorai dibo.
         He asil ou barozon sahabir mazor eḳzon.

Hozrot Isar afon baiain71 Erbad taki Hozrot Isa Galil zilar bitreu sola-fira ḳorla. Ihudi neta oḳole tanre zane
         marilito saisil, erlagi tain ar Ehudia zilat zaita saila na. 2 Ou shomoe Ihudi oḳolor Ḍera-goror Idor din gonai aisil. 3 Erlagi Isar baiainte tanre ḳoila, “Tumi in tone Ehudia zilat zaogi, teu tumi zeta
         ḳam ḳorso, ota tumar ummot oḳoleo deḳba. 4 Ḳeu zudi nizore manshor gese zair ḳorto sae, te he lukaia kunta ḳore na. Tumio zebla
         omon ḳam ḳorrae, te nizore manshor gese zair ḳoro.” 5 Ashole Isar baiainteo tan ufre iman anchoin na.6 Isae tarare ḳoila, “Amar shomoe oḳono oise na, oile tumrar to shomoe oshomoe kunta
         nai. 7 Duniar manshe tumrare ginnaito nae, oile amare gin ḳore. Ami to tarar befare ḳoiar,
         tarar hoḳol ḳamu ḳaraf. 8 Te tumra zaogi, gia id ḳoro. Amar shomoe oḳono fura oise na, erlagi ami oḳon zaitam
         nae.” 9 Oḳan ḳoia tain Galil zilat roigela.10 Tan baiain idor mahfilo gia harle taino gela, oile kula-mela na gia lukaia gela. 11 Idor ḳalo Ihudi neta oḳole tan tallash ḳorat roila, ar ḳoila, “Hou manushṭa kuai.”
         12 Biṛor maze Isar befare manshe mata-mati ḳorla. Ḳeu ḳeu ḳoilo, “Ein to boṛo bala manush.”
         Ar ḳeu ḳeu ḳoilo, “Na, na, he to manshore be-foti banailar.” 13 Oile Ihudi neta oḳolre ḍoraia, muk kulia tan befare ḳeu kunta matilo na.Idor shomoe Hozrot Isar talim14 Ou idor mazamazi shomoe Hozrot Isa Baetul-Mukaddos kaba shorifo gia talim dila. 15 Tan talim hunia taijjub oia Ihudi neta oḳole ḳoila, “I manshe madrashat na foṛia oto
         ilim failo kila?” 16 Isae zuaf dila, “Ami ze talim dei, ita amar nizor nae, zein amare bezisoin, ita to
         tanu talim. 17 Ḳeu zudi tan morzi zugaia solto sae, te he buzbo, i talim Allar ges taki aise, na
         amar muk taki diram. 18 Ze zone nizor mon taki mate, he ḳali nizor tarif faito sae. Oile ze zone tar faṭaneala
         malikor tarif ḳorar sesṭa ḳore, he hamesha hok-halal taḳe, tar mono kunu dukabazi
         nai.19 “Tumra kunu Musa nobir shoriot faiso na ni? Oile tumra eḳzoneo to shoriotor hukum-ahkam
         manrae na. Te tumra ḳene amare marilitae sairae?” 20 Teu tara ḳoila, “Tumare bute faise, tumare ḳe marto sar?”21 Isae tarare ḳoila, “Ami ḳali ekkan ḳam ḳorlam, ar tumra taijjub oigelae. 22 Hozrot Musae to tumrare mosolmani ḳam ḳoranir niom disla, ar Zummabareo tumra ou ḳam
         ḳorao. Ashole, i niom Musa nobir ges taki aise na, borong agor moe-murobbir ges takiu
         aise. 23 Ṭik ase, Musa nobir niom salu raḳar lagi Zummabareo zudi mosolmani ḳam ḳorail zae,
         te ami Zummabare eḳzon bemarire bala ḳorsi dekia amar ufre gusa ḳorrae ḳene? 24 Hoḳ-insaf ḳoro, ḳali bargala dekia bisar ḳorio na.”al-Mosi ḳe?25 Ou shomoe Zeruzalem ṭaunor kisu manshe ḳoilo, “Neta oḳole zare marilta saira, ogu
         kita hou manush nae ni? 26 Te he to deki kula-mela mater, ta-o tara deki kunta ḳoira na. Taile tara kita hasa
         ḳota buzilisoin ni, ou manushu al-Mosi? 27 Ar amra to zani, ogu kuai taki aise. Oile al-Mosi zebla aiba, ou shomoe ḳeu zanto
         nae, tain kuai taki aisoin.”28 Erbade Isae Baetul-Mukaddoso talim deoar shomoe zure zure boean ḳorla, “Afnara amareo
         sinoin, ar ami kuai taki aisi ikano zanoin. Hunoukka, ami niz taki aisi na, hok Alla
         Pakeu amare faṭaisoin. 29 Afnara tanre sinoin na, oile ami sini. Ḳaron ami tan ges takiu aisi ar tainu amare
         faṭaisoin.”30 Ikan hunia manshe Isare dorilito sailo, oile tan shomoe fura oise na gotike ḳeu tan
         gotro at tullo na. 31 Ar erar mazor boute tan ufre iman ania ḳoilo, “Ein to bout keramoti deḳaisoin, al-Mosi
         aia kunu er saite beshi keramoti deḳaiba ni?”32 Ita loia manshe ḳana-ḳani ḳorra, ikan Forishi oḳole hunla. Hunia boṛo imam ar Forishi
         oḳole Isare dorar lagi ḳoezon faradar-sifai faṭaila. 33 Isae ḳoila, “Huno, ami ar beshi din tumrar maze nae. Ami to tan gese zaimugi, zein
         amare faṭaisoin. 34 Tumra amare tukaia faitae nae, ar ami ze zagat roimu, tumra ḳeu hino aitaeo fartae
         nae.”35 Hozrot Isar ita mat hunia Ihudi neta oḳole eḳe-oinne zikaila, “He kuai zaibogi, zeḳano
         amra tare tukaia faitam nae? He kita Iunani oḳolor desho zeta Ihudi asoin, hono roia
         Iunani otareo talim dibo ni? 36 He to ḳoilo, tumra amare tukaia faitae nae, ar ami zeḳano zaimu, tumra hino aitae
         fartae nae. Tar i mator mani kita?”37 Idor aḳeri din Hozrot Isa ubaia zure zure boean ḳorla, “Kunu manshor fiase dorle,
         he amar gese aia fani ḳauk. 38 Ze zone amar ufre iman ane, pak kitabor aeat mafik tar dil taki zinda fanir gang baroibo.”
         39 Isar ufre iman ania zera Pak Ruhure faiba, hou Pak Ruhur befare tain ou ḳota ḳoila.
         Tarar gese Pak Ruhure oḳono deoa oise na, ḳaron Isae tan mohima oḳono hasil ḳorsoin
         na.Hozrot Isare loia doladoli40 Ita hunia kisu manshe ḳoilo, “Ashole einu hou oada ḳora nobi” 41 Ar ḳoezone ḳoilo, “Einu al-Mosi.” Oile ḳeu ḳeu ḳoilo, “al-Mosi kunu Galil zila taki
         aiba ni? 42 Pak kitabe to batae, al-Mosie zonom loiba Daud nobir bongshot, Daud nobir Betelham
         gaut.” 43 Ou laḳan Isare loia manshor maze doladoli lagigelo. 44 Ermaze ḳoezone tanre dorilito sailo, oile ḳeu tan gotro at tullo na.45 Isare dorar lagi ze faradar-sifai oḳolre faṭani oisil, tara firot aile boṛo imam ar
         Forishi oḳole zikaila, “Tare doria anlae na ḳene?” 46 Era ḳoila, “I manshe zela mat mate, ila mat ḳeu kunudin matise na.” 47 Teu Forishi oḳole sifai oḳolre ḳoila, “He tumrareo ṭogililo ni? 48 Deḳso ni, neta ba Forishi shomazor ḳeu tar ufre iman anche ni? 49 Ḳali ou zetae shoriotor kuntau zanoin na, otau to. Itar ufre lannot ase.”50 Forishi oḳolor maze eḳzonor nam asil moulana Nikodim, ein age Isar gese gesla. 51 Nikodime ḳoila, “Ḳeuror mukor ḳota na hunia ba tar oforad na zania, tare shaza deoar
         niom kunu amrar shorioto ase ni?” 52-53 Ikan hunia Forishi oḳole Nikodimre ḳoila, “Tumio kita Galil zilar manush ni? Pak kitabo
         saia deḳo na, Galilo kunu nobir zonom oe na.”

Zinakur beṭir bisar81 Bade hoḳol manush zarzir baṛit gelagi, ar Hozrot Isa eḳla Zoetun faṛo gia uṭla. 2 Bador din fozor oḳto Isa hirbar Baetul-Mukaddoso gela, gia harle hoḳol manush tan
         gese ailo. Tain ono boia tarare talim dila. 3 Ou shomoe moulana ar Forishi shomazor manshe eḳ zinakur beṭire loia tan gese ailo.
         Aia beṭire mozlisor mazḳano uba ḳoraia ḳoilo, 4 “Huzur, ou beṭi ogu zinar ḳamo dora ḳaise. 5 Te Tourat Shorifor maze to Musa nobie zinakur beṭintore fattor maria marilibar hukum
         disoin. Oḳon afne kita ḳoin?” 6 Tara Isare forikka ḳorar nioteu ila ḳoila, zate tanre dushi bananir lagi kunu kut
         fain.Teu Isaeo mata nisa ḳori angul dia maṭit leḳat lagla. 7 Oile tara zebla bar bar tanre zikaira, ou shomoe tain mata tulia ḳoila, “Afnaintor
         maze ze zone kunudin guna ḳorsoin na, ein foela ou beṭire fattor maroukka.” 8 Oḳan ḳoia tain hirbar mata nisa ḳori maṭit leḳat lagla. 9 Ikan hunia neta oḳolor maze buṛa taki shuru ḳoria eḳe eḳe hoḳolu gelagi. Ḳali Isa
         ar hou beṭi saṛa dusra ḳeu roilo na. 10 Teu Isae mata tulia ou beṭire zikaila, “Kita go mai, ita manush kuai? Ḳeu tumare shazar
         zuka mono ḳorlo na ni?” 11 Beṭie ḳoilo, “Ji na huzur, tara ḳeu to shaza disoin na.” Ou shomoe Isae ḳoila, “Te
         amio tumare kunu shaza ditam nae. Oḳon zaogi, gunar fote ar zindegi ḳaṭaio na.”Hozrot Isa al-Mosiu duniar nur12 Bade Hozrot Isae manshore ḳoila, “Amiu duniar nur. Ze zon amar fote ae, he kunu shomoe
         andarit fao falaito nae, borong nuror zindegi faibo.” 13 Ikan hunia Forishi oḳole ḳoila, “Tumar shakki loa zaito nae, tumi tumar nizor fokke
         shakki dirae.” 14 Teu Isae zuaf dila, “Ami amar nizor fokke shakki dileo amar shakki to hasa. Ḳaron
         ami kuai taki aisi ar kuai zairam, ita to tumra zano na, ḳali amiu zani. 15 Tumra to duniabi manshor laḳan bisar ḳoro, oile ami ḳeuror bisar ḳori na. 16 Ami ḳeuror bisar ḳorleo hok bisar ḳormu, ḳaron ami eḳla nae, amar loge amar gaibi
         bafo asoin, ou bafe amare bezisoin. 17 Tumrar shoriotor maze leḳa ase, duizone zudi eḳ homan shakki dey, te i shakki hasa.
         18 Olaḳan amio amar fokke shakki dei, ar ze bafe amare faṭaisoin, taino amar fokke shakki
         dein.”19 Forishi oḳole tanre ḳoila, “Tumar baf kuai?” Isae zuaf dila, “Tumra amareo sino na,
         ar amar bafreo sino na. Amare sinle amar bafreo sinlae one.” 20 Fobitro Baetul-Mukaddosor dan-baksor gese ubaia Hozrot Isae ou talim dila. Oile tan
         shomoe fura na oae ḳeu tanre dorlo na.Nizor moutor befare agam ḳobor21 Hozrot Isae Forishi oḳolre hirbar ḳoila, “Ami to zaiargi. Gia harle tumra amare tukaibae,
         oile ar faitae nae, ami zeno zairam, tumra hino aitaeo fartae nae, tumra nizor gunar
         mazeu morbae.” 22 Ihudi neta oḳole ḳoila, “He ḳene ḳoilo, ami zeno zairam, tumra hino aitae fartae nae?
         He kita nize nize morizito ni?” 23 Isae ḳoila, “Ami aisi ufre taki, ar tumra tole taki. Tumra i zogotor, oile ami to
         i zogotor nae. 24 Erlagi ami ḳoiram, tumra nizor gunar mazeu morbae. Tumra zudi ekin na ḳoro, amiu hein,
         te gunagar haloteu morbae.”25 Ikan hunia neta oḳole tanre ḳoila, “Tumi ḳe?” Tain zuaf dila, “Foela taki ami zela
         ḳoiram, amiu hein. 26 Tumrar befare matar ar bisar ḳorar boutta ase. Huno, zein amare faṭaisoin tan maze
         to misa kunta nai. Ami tan ges taki zeta huni, otau i duniare zanai.” 27 Isae zen tan gaibi bafor ḳota ḳoira, tara ita buzla na. 28 Erdae Isae ḳoila, “Tumra zebla ami Bin-Adomre ufre tulbae, ou shomoe buzbae amiu hein.
         Ar eoḳan buzbae, ami nize nize kunta ḳori na, amar gaibi bafe amare ze talim disoin,
         ou talimu ami batai. 29 Zein amare faṭaisoin, tain nize amar loge asoin. Tain amar log saṛsoin na, ami to
         hamesha ou ḳamu ḳori, ze ḳam ḳorle tain kushi oin.” 30 Isar i boean hunia bout manshe tan ufre iman anla.Hozrot Ibrahimor ḳaṭi aolad ḳe31 Erar maze zeta Ihudi oḳole tan ufre iman anchila, tain erare ḳoila, “Tumra zudi amar
         ḳota moto solo, te tumra amar hasaror ummot. 32 Tumra hok sinbae ar ou hokeu tumrare azad ḳorba.” 33 Ikan hunia tara ḳoila, “Amra to Hozrot Ibrahimor bongshor manush, amra kunu shomoyo
         ḳeuror gulam aslam na. Te tumi kila ḳoirae, amrare azad ḳora oibo?”34 Hozrot Isae ḳoila, “Ami tumrare hok kota ḳoiram, zera gunar maze zindegi ḳaṭae, tara
         gunar gulam. 35 Kunu gulam siroḳal tar munibor baṛit taḳe na, oile fut to siroḳal taḳe. 36 Erlagi fute zudi tumrare azad ḳoroin, te tumra hasaror azad oibae. 37 Ami zani, tumra Ibrahim nobir bongshor manush, tebou amare marilitae sairae, ḳaron
         amar nosiot tumrar bitre hamae na. 38 Ami amar gaibi bafor gese zeta deḳsi ota ḳoiram, ar tumra nizor bafor ges taki zeta
         hikso otau ḳorrae.”39 Ou shomoe tara Isare ḳoila, “Huno, Hozrot Ibrahimu amrar baf.” Tain ḳoila, “Tumra
         zudi Ibrahim nobir aolad oitae, te Ibrahimor laḳan ḳam ḳorlae one. 40 Ami Allar ges taki ze hok kalam faisi, otau tumrare ḳoiram. Tebou tumra amare marilitae
         sairae, oile Ibrahime to ila ḳorsoin na. 41 Tumrar nizor bafe zeta ḳore, tumrao ota ḳorrae.” Ou tara Isare ḳoila, “Amra to funga
         fua nae. Amrar eḳzonu baf asoin, ein oila Alla.”42 Isae tarare ḳoila, “Asholeu Alla zudi tumrar gaibi baf oita, te amar bae tumrar maea
         taḳlo one. Ḳaron ami Allar ges taki aisi ar oḳon tumrar maze asi. Ami nize aisi na,
         tainu amare faṭaisoin. 43 Tumra amar ḳota buzrae na, ḳaron tumra amar ḳota shoijjo ḳortae faro na. 44 Iblisu tumrar baf ar tumra tar aolad, erdae tumra tar ḳaish fura ḳortae sairae. Iblis
         to foela takiu kuni. He kunudin hokor maze boshot ḳorse na, ḳaron tar maze kunu hok
         nai. He zebla misa mate, ou shomoe he niz takiu mate. Ḳaron he beiman, ar hoḳol beimani
         tar maz takiu foeda oise. 45 Ami hok mat matiar erlagi tumra amare ekin ḳorrae na. 46 Tumrar maze ḳeu amare gunagar forman ḳorto farbo ni? Ami zudi hok mat mati, te amare
         ekin ḳorrae na ḳene? 47 Ze manush Allar bonda, he Allar kalam hune. Tumra Allar nae gotike Allar kalam huno
         na.”48 Ou shomoe tara Isare ḳoila, “Amra to ṭik kota ḳoisi, tui Shomoria zator manush, tore
         bute dorse.” 49 Tain ḳoila, “Na, amare bute dorse na. Ami amar bafore ijjot ḳori, oile tumra amare
         beijjot ḳorrae. 50 Ami nize kunu ijjot faitam ḳori ḳam ḳori na. Oile eḳzon asoin, zein amar ijjotor lagi
         ḳam ḳoroin, tainu amar bisarok. 51 Ami tumrare hok kota ḳoiram, ḳeu zudi amar ḳota mane, he kunu shomoe-u morto nae.”52 Tara tanre ḳoila, “Oḳon amra buzlam, tore ṭiku bute dorse. Ibrahim nobi ba aro nobi
         oḳol to mara gesoin, ar tui ḳoire, ḳeu zudi amar mat hune, he kunu shomoyo morto nae.
         53 Tui kunu baba Ibrahim takio boṛo ni? Tain nize ar baki tamam nobi oḳolu mara gesoin.
         Te tui nizore kita mono ḳoros?” 54 Isae zuaf dila, “Ami zudi nizor tarif nizeu ḳori, te er kunu dam nai. Amar gaibi baf,
         zanre tumrar Alla ḳoia dabi ḳoro, tainu amare ijjot dan ḳoroin. 55 Tumra tanre sincho na, oile ami tanre sini. Ami zudi ḳoi ami tanre sini na, te to
         tumrar laḳan amio beiman oimu. Ami tanre sini ar tan hukum-ahkam mania soli. 56 Tumrar baf Ibrahim nobie amar din deḳar ashae kushi ḳorsoin. Tain ita deḳsoin ar kushio
         oisoin.”57 Ihudi neta oḳole tanre ḳoila, “Tumar boeosh to oḳono foinchash bosor oise na, te tumi
         Ibrahim nobire deḳlae kila?” 58 Isae ḳoila, “Ami tumrare hok kota ḳoiram, Ibrahim nobir zonmor ag takiu ami asi.”
         59 Ikan hunia neta oḳole tanre marar lagi fattor tukaia loila. Oile Hozrot Isae auṛi
         dia Baetul-Mukaddos taki baroia gelagi.
         
            

         
      

   
      
         9
Hozrot Isae zonmor andare bala ḳorla91 Hozrot Isa fotedi aṭia zaoar shomoe eḳ anda beṭare faila. He zonmo takiu anda asil.
         2 Ere dekia tan sahabi oḳole tanre zikaila, “Huzur, ou manushgu ḳar gunae anda oia zonmise?
         Tar nizor gunar lagi, na tar ma-bafor?” 3 Tain zuaf dila, “Tar nizor lagio nae, ar tar ma-bafor gunar lagio nae. Tar mazdi Allar
         lila-ḳela zair oar lagiu ila oise. 4 Huno, zein amare bezisoin, shomoe taḳte taḳte tan ḳam ḳora amrar zorur. Rait gonaia
         ar, hi shomoe ḳeu ḳam ḳorar ufae nai. 5 Buzrae ni, ami zotodin duniat asi, otodin amiu duniar nur.”6 Oḳan ḳoiau tain maṭit sef falaia feḳ banaila, bade ou feḳ anda beṭar sokut lagaia
         ḳoila, 7 “Zao ba, Siloar furkit gia doilao.” Siloa mani faṭani. He gia souk doilo ar bala oia
         ailo. 8 Ikan dekia ari-fori ar zoto manshe tare age bik korat deḳsila era ḳoila, “Ogu kita
         hou beṭa nae ni, zegie ono boia bik korto?” 9 Ḳeu ḳeu ḳoilo, “Oe, he to ou beṭau.” Ar ḳeu ḳeu ḳoilo, “Deḳte zudio tar laḳan, oile
         he nae.” Teu he nize ḳoilo, “Ji-oe, amiu hou zon.”10 Ou tara ere zikaila, “Ḳo sain, tumar souk bala oilo kila?” 11 He ḳoilo, “Isa namor ou manshe feḳ banaia amar sokut lagaia ḳoila, zao ba, Siloar
         fuḳorir maze doia aogi. Ami gia doilam ar bala oigelam.” 12 Tara ḳoila, “Ou manushgu kuai?” He ḳoilo, “Ami zani na.”13 Ou ze beṭa anda asil, manshe tare doria Forishi oḳolor gese loia gela. 14 Ḳaron Isae zedin feḳ lagaia tar souk bala ḳorsla, i din asil tarar Zummabar. 15 Erlagi Forishi oḳole hirbar tare zikaila, “Tumar souk bala oilo kila?” He ḳoilo, “Hou
         zone amar sokut feḳ lagaia dila, ar ami gia doiau souke deḳlam.”16 Ou shomoe ḳoezon Forishie ḳoila, “I manushgu to Allar ges taki aise na. Deḳrae ni,
         he Zummabaro mane na.” Oile ḳeu ḳeu ḳoila, “Gunagar manshe ilaḳan keramoti ḳam ḳorbo
         kila?” Ota loia tarar maze doladoli lagigelo. 17 Tara hirbar ou manshore zikaila, “Ṭik ase, he to tumar souk bala ḳorse, erlagi tumi
         tar befare kita ḳo.” He ḳoilo, “Tain eḳzon nobi.”18 Oile ou beṭa zen age anda asil ar oḳon souke deḳer, Ihudi neta oḳole tar ma-bafore
         na zikani forzonto ita ekin ḳorla na. 19 Tara tar ma-bafore zikaila, “Deḳo sain, ogu tumrar hou anda fua ni, zegure tumra zonmor
         anda ḳo? Te he oḳon souke deḳer kila?” 20 Tar ma-bafe ḳoila, “Ji-oe, he amraru fua ar he anda oia zonmisil. 21 Oile oḳon kila souke deḳer, ikan amra zani na. Ar ḳe tar souk bala ḳorsoin, ta-o ḳoitam
         fari na. He to boṛo oigese, tareu zikaukka, tar befar he ḳouk.”22 Tar ma-bafe Ihudi neta oḳolor ḍore ola matila, ḳaron Ihudi neta oḳole ag takiu ain
         ḳorsila, ḳeu zudi Isare al-Mosi ḳoia ḳobul ḳore, te tare shomaz taki bar ḳori deoa
         oibo. 23 Erlagiu tar ma-bafe ḳoila, “He boṛo oigese, tareu zikaukka.”24 Neta oḳole dusrabar tare ania zikaila, “Tumi Allar name hasa mat mato. Amra to zani
         i manushṭa gunagar.” 25 He zuaf dilo, “Tain gunagar na kita, ikan ami zani na. Ḳali oḳan zani, ami age anda
         aslam, oḳon souke dekiar.” 26 Neta oḳole ḳoila, “Ḳo sain, he tumare kita ḳorse? Tumar souk kila bala ḳorlo?” 27 Ou beṭae zuaf dilo, “Ami to ageu ḳoilam, oile afnara hunla na. Te oḳon ḳene ar hunta
         saira? Afnarao tan ummot oita saira ni?”28 Ikan hunia tara beṭare kub gala-gali ḳoria ḳoila, “Hoi, tui gia ogur ummot oisot,
         oile amra oilam Musa nobir ummot. 29 Amra zani, Allae nize Musa nobir loge batchit ḳorsoin, oile i beṭa kuai taki aise,
         ita to amra zaniu na. 30 Teu beṭae ḳoilo, “Ki taijjubi! Afnara zanoin na tain kuai taki aisoin, otoso tainu
         amar souk bala ḳorla. 31 Amra zani, naforman oḳolor ḳota Allae hunoin na. Oile ḳeu zudi Allar ashik bonia tan
         morzi zugaia sole, te Allae tar foriad hunoin. 32 Ar aiz forzonto ila huna gese na zen, zonmo taki anda kunu manshor souk keu bala ḳorse.
         33 Tain zudi Allar ges taki na aita, te ila ḳorta farla na one.” 34 Neta oḳole tare ḳoila, “Tor zonom oise naformanir maze, ar tui amrare talim dire ni?”
         Oḳan ḳoia tara tare shomaz taki ekgori ḳorla.35 Isae hunla, neta oḳole ou beṭare ekgori ḳorsoin. Tain ou beṭare tukaia bar ḳoria ḳoila,
         “Oba, tumi kita Bin-Adomor ufre iman ancho ni?” 36 He ḳoilo, “Huzur, tain ḳe? Amare ḳoukka, ami zate tan ufre iman antam fari.” 37 Isae tare ḳoila, “Tumi tanre deḳso, ar tainu tumar loge matira.” 38 Ou beṭae ḳoilo, “Huzur, ami iman anlam.” Oḳan ḳoiau he Hozrot Isare soizda ḳorlo.39 Isae ḳoila, “Huno, ami aisi i duniat bisar ḳorar lagi, zera anda asoin tara zanu bala
         oin, ar bala oḳol anda oin.” 40 Ou shomoe ḳoezon Forishio Isar ḳandat asla. Ikan hunia tara ḳoila, “Te afne kita ḳoita
         saira, amra anda ni?” 41 Isae ḳoila, “Tumra zudi anda oitae, te tumra kunu dushi oilae na one. Oile tumrau
         ḳoirae anda nae, erlagiu tumrar maze dush ase.”

Hozrot Isa al-Mosiu duar101 Hozrot Isae aro ḳoila, “Ami tumrare nichchit hasa ḳota ḳoiram, ze manush meṛar gual-goror
         duaredi na hamaia, oinno fote hamae, he to sur-ḍaḳait. 2 Oile ze zon duaredi hamae, he-u meṛar raḳal. 3 Gual-goror sokidare raḳalre duar kulia dey. Meṛainteo raḳalor ḍaḳ hunoin ar raḳale
         tarar nam dori ḍaki ḍaki bar ḳori ney. 4 Gor taki nizor meṛaintore bar ḳoria harle, raḳal tarar age age zae, ar tar meṛain
         zae ḳore ḳore, ḳaron tar golar aoaz tara sine. 5 Tara kunubala osina kunu raḳalor loge zaito nae borong tar ges taki bagibo, ḳaron
         osina kunu raḳalor golar aoaz tara sine na.” 6 Isae Forishi oḳolre hikanir lagi ou udahoron dila, oile tain kita buzaira, tara shomzita
         farla na.7 Erlagi tain hirbar ḳoila, “Ami tumrare nichchit hok kota ḳoiram, meṛar falor lagi
         amiu duar. 8 Amar age raḳalor bab doria zeta aisla, iguin to sur-ḍaḳait asla, meṛainteo tarar ḳota
         hunchoin na. 9 Amiu duar. Amar mazdi ze hamaibo, he tar zan basaibo. He bitre aoa-zaoa ḳorbo ar aṭia-soria
         ḳaibo. 10 Sure to ḳali suri, kun-ḳarafi ar binash ḳorar nioteu ae. Oile ami aisi zate tara zindegi
         fae, ar ou zindegi furafur bug kore.11 “Amiu ashol raḳal. Ashol raḳale tar meṛar lagi nizor zan bilai dey. 12 Ḳali betonor lagi ze zone raḳali ḳore, he ḳaṭi raḳal nae ar i meṛaino tar nizor nae.
         Bag aoat deḳleu he meṛain falaia nizor zan basae. 13 Ḳaron he ḳali betonor ashae raḳali ḳore, meṛaintor ḳota sintao ḳore na. Bage aia meṛain
         doria neygi, teu tara fal bangia sitri zae. 14-15 Te amiu bala raḳal. Amar gaibi bafe amare sinoin, ar amio amar bafore sini. Ṭik oula,
         ami amar meṛaintoreo sini, ar amar meṛainteo amare sinoin. Ami amar meṛa falor lagi
         nizor zan dilairam. 16 Amar to aro meṛain asoin, zeta i gual-goro nai, tarareo ami ante oibo. Tara nichchoe
         amar ḍaḳ hunba, teu ḳali eḳzon raḳal ar eḳṭa fal oibo.17 “Bafe amare maea ḳoroin, ḳaron ami amar zan bilaimu zate hirbar firot nei. 18 Amar zan ḳeu amar ges taki ḳaṛia nito nae, oile ami nizeu zan bilaimu. Mono rakio,
         zan deoar ḳemota zela amar ase, oula firot neoar ḳemotao ase. I daeitto ami amar gaibi
         bafor ges taki faisi.”19 Hozrot Isar ita mat-ḳota hunia Ihudi neta oḳolor maze hirbar doladoli lagigelo. 20 Tarar mazor boute ḳoilo, “Ogure bute dorse, he fagol, tumra ogur mat hunrae ḳene?”
         21 Ar boute ḳoilo, “Bute dora manshor mat to ila nae. Bute kunu andar souk bala ḳore
         ni?”Hozrot Isa al-Mosir dabi22 Bade Zeruzalem kaba goror doḳol faoar idor shomoe aia azilo. Ou shomoe asil shitor
         din. 23 Hozrot Isa Baetul-Mukaddosor Bashsha Sulaimanor barindat aṭa-uṭi ḳorra. 24 Ermaze Ihudi neta oḳol Isar sairobae dola oia ḳoila, “Ar ḳotodin tumi amrare loṭḳaia
         raḳtae? Tumi zudi hasaror al-Mosi o, te forishkar ḳori amrare ḳo.”25 Teu Isae zuaf dila, “Ami to ḳoilam, oile afnara ekin ḳorra na, ar amar gaibi bafor
         name ami ze ḳam ḳori, itaeo amar befare shakki der, 26 ta-o afnara ekin ḳorra na, ḳaron afnara amar falor meṛa nae. 27 Amar meṛainte amar ḍaḳ hunoin. Ami to tarare sini ar tarao amar ḳore ḳore roin. 28 Ami tarare aḳeri zindegi dan ḳori, tara kunu shomoe binash oita nae. Ḳeu amar ges
         tone tarare ḳaṛia nito nae. 29 Amar ze gaibi bafe tarare amar ato disoin, tain hoḳol taki mohan. Tan at taki ḳeu
         kunta ḳaṛia nito fare na. 30 Ami ar baba, amra eḳ.”31 Teu Ihudi neta oḳole hirbar fattor loila tanre marar lagi. 32 Isae tarare ḳoila, “Gaibi bafor hukum mafik bout bala bala ḳam ami afnaintore deḳaisi.
         Itar maze kun ḳamor lagi afnara amare fattor marta saira?” 33 Tara ḳoila, “Bala kunu ḳamor lagi amra tore fattor mariar na, tui to shiriki ḳorre,
         erlagiu fattor marmu. Manush oia tui nizore Alla hishabe dabi ḳorre.” 34 Tain ḳoila, “Afnarar shorioto leḳa ase na ni, ‘Ami ḳoilam, tumrau elahi’? 35 Te Allar kalam zerar gese nazil oisil, erare to tain nizeu Allar laḳan ḳoia ḍakisoin.
         Ar pak kitabor ḳota to bad deoa zae na. 36 Te gaibi bafe zanre nizor lagi basia fosond ḳorla ar duniat faṭaila, ou ami zebla
         ḳoilam, ami Ibnulla, te afnara kila ḳoira, tui shiriki ḳorre? 37 Ami zudi amar gaibi bafor ḳam na ḳori, te afnara amar ufre iman anba na. 38 Oile ami zudi amar bafor hoḳol ḳam ḳoria taki, te amar ufre iman na anleo ita ekin
         ḳoroukka. Teu afnara zanba, gaibi baf amar mazeu asoin, ar amio tan maze asi.” 39 Ou shomoe hirbar tara Isare dorar sesṭa ḳorla, oile tain in tone gaib oigela.40 Bade tain hirbar Zordan gangor hofaro gia roila. Age ou zagat Hozrot Ehiae manshore
         toubar gusol dita. 41 Hono bout manush tan gese ailo ar mata-mati ḳorlo, “Ehia nobie to kunu keramoti nishana
         deḳaisoin na, oile tain Hozrot Isar befare zotota ḳoisla, ita furafur hasa.” 42 Oḳan buzia honor bout manshe Hozrot Isar ufre iman anla.

Hozrot Isae murda Lasarre zinda ḳorla111 Lasar name eḳzon manush bemar asla. Tan baṛi Baet-Ania gaut, Moriom ar Marta namor
         tan dui boino ou gaut roita. 2 Ḳoedin bade ou Moriomeu Isar fao-o kushboeala ator maḳaia, nizor matar suldi fao fusai
         diba. Ou Moriomor bai oila bemari Lasar. 3 Erlagi tan boinainte oḳan ḳoia Hozrot Isar gese ḳobor faṭaila, “Huzur, afnar maear
         manush kub bemar.” 4 Ḳobor faia Isae ḳoila, “I bemar to tar moutor lagi oise na, borong Allar mohima zairor
         lagiu oise, zate er mazdi ami Ibnullar mohima-o zair oe.”5 Hozrot Isae Bibi Marta, tan boin ar Lasarre kub maea ḳorta. 6 Lasaror bemaror ḳota hunar badeo Isa ze zagat asla, hono aro duidin roila.7 Bade tan sahabi oḳolre ḳoila, “Ao, amra hirbar Ehudia zilat zai.” 8 Sahabi oḳole ḳoila, “Huzur, ou ḳoedin age honor manshe afnare fattor marta saila,
         oḳon afne hirbar hono zaita ni?” 9 Tain ḳoila, “Dinor bela to baro gonṭa ase, ḳeu zudi dinor bela sola-fira ḳore, he
         usṭa ḳae na, ḳaron he ou duniar for deḳe. 10 Ar ḳeu zudi raitor bela sola-fira ḳore, he usṭa ḳae, ḳaron tar maze kunu for nai.”11 Oḳan ḳoia hari tan sahabi oḳolre ḳoila, “Huno, amrar dust Lasar gumai gesegi, ami
         tare hozag korat zaiar.” 12 Ikan hunia sahabi oḳole ḳoila, “Huzur, he zudi gumo taḳe, te to bala oizibo.” 13 Isae Lasaror moutor ḳota ḳoisla, oile tara mono ḳorla, tain emne gumor ḳota ḳoisoin.
         14 Teu Isae forishkar ḳori ḳoila, “Lasar mara gese. 15 Oile ami tumrar ḳota mono ḳoria kushi oisi, ami hino aslam na, zate tumra ekin ḳortae
         faro. Oḳon ao, amra Lasaror gese zai.” 16 Teu tan sahabi Tumase logor sahabi oḳolre ḳoila, “Ao na, amra-o zai, zate tan loge
         mortam fari.” Ou Tumasre Zomoz ḳoia ḍaḳa oe.17 Hono gia harle Hozrot Isae hunla, tain zaoar sair din ageu Lasarre dafon ḳora oigese.
         18 Zeruzalem ṭaun taki ou Baet-Ania gau onuman dui mail duroi asil. 19 Lasaror moutor bade tan boin Bibi Marta ar Moriomre buz deoar lagi Ihudi shomazor
         bout manush aila. 20 Ermaze Hozrot Isae toshrif anra hunia Bibi Marta tan loge deḳa ḳorat gela, oile Moriom
         goro boi roila. 21 Bibi Martae Isare ḳoila, “Huzur, afne zudi ono roita, te amar baigu morlo na one.
         22 Oile erbadeo ami zani, afne Allar gese zeta saiba, tain afnare ota diba.”23 Isae ḳoila, “Huno, tumar bai hirbar zinda oia uṭbo.” 24 Teu Martae ḳoila, “Ji-oe, ami zani kiamotor din zebla murda oḳol zinda oiba, ou shomoe
         he-o zinda oia uṭbo.” 25 Isae Martare ḳoila, “Amiu to kiamot ar zindegi. Ze zone amar ufre iman ane he morleo
         zinda oibo. 26 Ar ze zone ashol zinda oia amar ufre iman ane, he kunudino morto nae. Tumi ikan ekin
         ḳoro ni?” 27 Martae ḳoila, “Ji-oe huzur, ami iman anchi, Allar oada ḳora ze zone duniat toshrif
         anar ḳota, afneu hou al-Mosi Ibnulla, Allar ḳas maear zon.”28 Oḳan ḳoia Martae gia tan boin Moriomre sufte ḍakia nia ḳoila, “Huno, huzur ono asoin,
         tain tumare ḍakira.” 29 Teu Moriom zoldi ḳori Isar ḳandat gela. 30 Isa ou shomoyo gaur bitre hamaisoin na, Martae tan loge zeno deḳa ḳorsla, tain hono-u
         ubai roisla. 31 Ar goror bitre zeta Ihudi oḳole Moriomre buz deoat asla, Moriome aḳta-u bare zaoat
         dekia tara tan ḳore ḳore gela. Tara mono ḳorlo, Moriom ḳoeboror gese ḳanda-ḳaṭi ḳorat
         zaira. 32 Isa ze zagat asla, Moriomo hono gela ar Isare dekia tan fao-o foṛia ḳoila, “Huzur,
         afne zudi ono taḳta, te amar baigu morlo na one.”33 Moriom ar tan logor Ihudi oḳolor ḳandon-ahazari dekia Hozrot Isar dilor ruh gorom
         oigelo, tain ḳator oigela. 34 Tain erare zikaila, “Lasarre kuai dafon ḳorso?” Tara ḳoila, “Huzur aukka, deki zaukka.”
         35 Ou shomoe Isae ḳandi dila. 36 Tan ḳandon dekia honor era ḳoila, “Deḳrae ni, tain Lasarre ḳoto maea ḳorta!” 37 Oile kunu kunu zone ḳoila, “Zein andar souk bala ḳorsoin, tain ila kunta ḳorta farla
         one na ni, zate Lasargu na more?”38 Ita hunia Hozrot Isar dilor ruh hirbar gorom oigelo, tain Lasaror ḳoeboror daro gela.
         I ḳoebor asil guhar laḳan eḳ gato ar ḳoeboror muko eḳ fattor deoa asil. 39 Tain manshore ḳoila, “Fattorṭa horao.” Lasaror boin Martae ḳoila, “Huzur, oḳon to
         lash fosia gond baroigese, tain sair din age mara gesoin.” 40 Isae enre ḳoila, “Ami to tumare ḳoisi, tumi zudi ekin ḳoro, te Allar kudroti mohima
         deḳbae.” 41 Teu manshe ḳoeboror mukor fattorṭa horaila.Isae asmanor bae saia dua ḳorla, “O gaibi baba, tumi amar ḳota huncho, erlagi ami
         tumar shukria adae ḳori. 42 Ami zani, tumi hamesha amar ḳota huno. Oile amar sairobae zeta manush asoin, tara
         zate ekin ḳoroin, tumi amare faṭaiso, erdae-u oḳan ḳoilam.” 43 Oḳan ḳoia tain zure ḍaḳ dia ḳoila, “Lasar, baroia ao.” 44 Teu murda Lasar ḳoebor taki baroia aila. Tan at-fao ḳafondi fesail asil, ar muk asil
         rumal dia banda. Isae manshore ḳoila, “Tar band kulo ar tare zaite deo.”Hozrot Isare zane marar shoṛozontro45 Bibi Moriomor gese zeta Ihudi manush aisla, Hozrot Isar ou keramoti ḳam dekia erar
         mazor boute tan ufre iman anla. 46 Oile ḳeu ḳeu Forishi oḳolor gese gia Isar ou ḳamor ḳota zanailo. 47 Ita hunia boṛo imam oḳole ar Forishi dolor manshe deshor fotua komiṭire loia ekkano
         boila, boia ḳoila, “Amra oḳon kita ḳortam? I beṭae to bout keramoti ḳam deḳar. 48 Amra zudi tare emne solte dei, te hoḳol manshe tar ufre iman anbo, ar ita hunia Ruman
         shorḳaror manshe amrar ṭikana ar amrar zatireo binash ḳorba.”49 Ou mozlisor maze ou bosoror fordan imam, Kaeafa namor eḳzon asla. Tain erare ḳoila,
         “Tumra to kuntau zano na. 50 Buzo na ni, asta zati binash oar saite, hoḳolor bodla eḳzonor moron aro bala.” 51 Imam Kaeafae ashole nizor mon taki ou ḳota ḳoisoin na, tain ou bosoror fordan imam
         oae gaibi buli tan muk taki baroise ze, Ihudi zatire basanir lagi Isar moron oibo.
         52 Ḳali Ihudi zatir lagi nae, Allar zoto bondain sairobae sitria asoin, tarare dola ḳoria
         ekkano ḳorar lagio tain zan bilai diba. 53 Hou din taki tara Isare marar faetara ḳorat lagla. 54 Erlagi Isae tarar maze kula-mela sola-fira bad dilaila, ar ou zaga saṛia morubumir
         ḳandat Afraim namor eḳ gaut gia tan sahabi oḳolre loia roila.55 Ou shomoe Ihudi oḳolor Azadi Id gonai aisil. Idor age nizore pak-saf ḳorar lagi bout
         manush gau taki Zeruzalem ṭauno gela. 56 Hino gia tara Hozrot Isare tukaila. Tara Baetul-Mukaddoso ubaia eḳe-oinne zikaila,
         “Kita mono ḳoroin, tain i ido aita nae ni?” 57 Boṛo imam ar Forishi oḳole hukum disla, ḳeu zudi Isar kuz fae, te tarare zananir lagi,
         zate tara Isare dorta faroin.

Matar suldi fao fusa121 Azadi Idor soedin age, Hozrot Isa hou Lasaror gau Baet-Aniat aila, ze Lasarre tain
         mora taki zinda ḳorsla. 2 Ino tara Hozrot Isar lagi ḳanir mezbani zuit ḳorla. Isar loge ḳaoat zera boisil, erar
         loge Lasaro asla ar Bibi Martae ḳadimdari ḳorla. 3 Ou shomoe Lasaror boin Moriome ada sher kub dami ḳaṭi ator loia aila, aia ou ator
         Isar fao-o ḍalia nizor matar suldi fao fusia dila. Atoror kushboye asta gor borigelo.4 Ihuda Iskariat name Isar eḳ sahabi, zein tanre dushmonor ato dorai diba, ein ḳoila,
         5 “Ish, i ator fuṭin besile to tin-sho dinar faia gorib oḳolre bilai deoa gelo one.”
         6 Ashole Ihudae gorib oḳolor ḳota sinta ḳoria ikan ḳoise na. He asil sur. Ṭeḳar toli
         tar gese taḳto, ar zoma ṭeḳa taki he suri ḳorto, erlagi ola ḳoise. 7 Isae ḳoila, “Tumra i beṭigur mono duk dio na. Amar dafon-ḳafonor lagi tain i fuṭain
         toisla. 8 Gorib oḳol to hamesha-u tumrar maze asoin, oile amare hamesha faitae nae.”9 Hozrot Isa Baet-Aniat aisoin hunia, Ihudi zatir bout manush ono aila. Tara ḳali Isar
         lagi nae, hou ze Lasarre Isae mora taki zinda ḳorsla, tareo deḳat aila. 10 Ou shomoe boṛo imam oḳole niot ḳorla Lasarreo marilita. 11 Ḳaron Lasaror lagi bout Ihudi manshe neta oḳolor log saṛia, Isar ufre iman anchila.Hozrot Isa Zeruzalemo aila12 Idor niote dole dole zoto manush aisoin, tara bador din hunla, Hozrot Isae Zeruzalemo
         toshrif anra. 13 Ou tara kezuror kesma ḍal loia tanre aguaia anat gela ar misil dia ḳoila,“Marhaba! Mabudor name zein toshrif anra,tan tarif ouk,tainu Israilor bashsha!”14 Allar kalamor aeat mafik Hozrot Isae eḳṭa gada dekia tar ufre soar oila. Kitabo leḳa
         ase, 15 “O Sion-ḳoina Zeruzalem, ḍoraio na. Saia deḳo, gadar baichcha soṛia tumar bashsha
         aira.”16 Sahabi oḳole foela itar kunu mani buzla na. Bade Hozrot Isar kudroti mohima zair oia
         harle, pak kitabor ḳota tarar mono oilo, ou aeato tan befareu leḳa asil, ar manshe
         tan lagiu otota ḳorse. 17 Ḳoebor taki Lasarre ḍakia zinda ḳori tular shomoe zeta manush Isar loge asla, tarao
         ou befare hamesha mat-ḳota matita. 18 Erlagi manshe tan ou keramoti ḳamor ḳobor hunia tanre aguaia anat gesla. 19 Ita dekia Forishi oḳole eḳe-oinne ḳoilo, “Amrar to kunu lab or na. Deḳrae ni, asta
         dunia-u tar ḳore gesegi.”Nizor moutor agam ḳobor20 Azadi Ido zera ebadot ḳorat aisla, tarar maze ḳoezon Iunani manusho asla. 21 Tara Galil zilar Baet-Soeda gaur Filifre aia minot ḳorla, “Sab, amra huzur Isare deḳtam
         sai.” 22 Filife ikan Andriasre ḳoila. Bade Andrias ar Filife gia Isare zanaila.23 Isae tarare ḳoila, “Ami Bin-Adomor mohima zair oar shomoe aichche. 24 Ami tumrare hasau ḳoiram, danor bis maṭit foṛia zudi na more, te eḳṭau taḳe, ar maṭit
         morle bout foshol fole. 25 Ola ze zone nizor zanre beshi maea ḳore, he tar ashol zindegi kuailae, oile ze zone
         i duniat nizor zanre tuchcho mono ḳore, he tar ashol zindegi, mani aḳerator lagi zan
         basae. 26 Ḳeu zudi amar ḳezmot ḳorto sae, te amar fote solouk. Teu ami zeḳano roimu amar ḳezmotḳario
         ono roibo. Ze zone amar ḳezmot ḳore, amar gaibi bafe tare ijjot diba.27 “Amar mon oḳon fereshan oigese. Te ami oḳan ḳoitam ni, baba, ze shomoe aia azise,
         ou shomoyor at taki amare basao? Oile otar lagiu to ami ou shomoe forzonto aisi. 28 Baba, tumi tumar mohima zair ḳoro.” Ou shomoe asman taki gaibi aoaz ailo, “Ami amar
         mohima zair ḳorsi ar hirbar zair ḳormu.” 29 I aoaz hunia hino zoto manush asla, tara ḳoila, “Ita to megor ḍaḳ.” Ḳeu ḳeu ḳoilo,
         “Kunu firistae tan loge batchit ḳorsoin.” 30 Ikan hunia Isae ḳoila, “I aoaz to amar lagi aise na, afnarar lagiu aise. 31 I zogotor manshor bisaror shomoe aichche, duniar munib Iblisor at taki oḳon ḳemota
         ḳaṛia neoa oibo. 32 Amare zebla zomin taki ufre tula oibo, ou shomoe ami hoḳolre amar gese ṭania tulmu.”
         33 Tan kilaḳan mout oibo, oḳan buzanir lagi tain ita ḳoila.34 Ou shomoe manshe Isare ḳoila, “Amra pak kitab taki hunchi al-Mosi siroḳal roiba. Te
         afne kila ḳoira, Bin-Adomre usat tula oibo? Taile i Bin-Adom ḳe?” 35 Tain zuaf dila, “Ar kisu shomoe nur afnarar loge ase, nur taḳte taḳteu aṭa doroukka,
         zela andaire aia afnaintore na bere. Ze zon andair fote aṭe, he zane na he kuai zar.
         36 Nur afnarar loge taḳte taḳteu nuror ufre iman anoukka, zate afnarao ou nuror manush
         oita faroin.” Erbade Isa in tone horia gia, erar souk taki nizore lukailila.Manshor dil fashan37 Hozrot Isae manshor samne oto beshi keramoti nishana deḳanir badeo tara tan ufre iman
         anlo na. 38 Ita hokkolta goṭisil zate agor zomanar nobi Ishaear ḳota fura oe, tain bataisla,Mabud go, amrar tobligor ufre ḳe ekin ḳorse?Tumar kudroti at ḳar gese-u ba zair oise?39 Erlagiu to ita manshe iman anche na, ḳaron Ishaea nobie eoḳan ḳoisla,40 Allae tarar souk anda banailisoin,tarar dil fashan banailisoin,zate soukdi na deḳe ar dildi na buze.Arnae kizanu tara touba ḳorilain,Allar bae firizain,ar ami tarare shifa ḳorilai.41 Ishaea nobie Isar mohima deḳsla gotike, tan befare ou ḳota ḳoisla. 42 Tebou Ihudi neta oḳolor maz taki boute tan ufre iman anla, oile Forishi oḳole tarare
         shomaz taki bar ḳori dilaibo, oḳan ḍoraia tara shikar ḳorla na. 43 Tara Allar tarif taki manshor tarif faite beshi fosond ḳorta.Hozrot Isau toraneala44 Bade Isae zure zure ḳoila, “Ze zone amar ufre iman ane, he ḳali amar ufre nae, zein
         amare faṭaisoin tan ufreo iman ane. 45 Ze zone amare deḳe, he ashole tanre-u deḳe, zein amare faṭaisoin. 46 Ami i duniat nur hishabe aisi, zate amar ufre ze iman ane, he ar andarit na roe. 47 Ḳeu zudi amar ḳota hunia, ou mafik amol na ḳore, te ami nize tar bisar ḳori na, ḳaron
         ami manshore dushi shaibosto ḳorat aisi na, borong manshore toranit aisi. 48 Ze zone amare mane na ar amar ḳota hune na, tar bisaror lagi to eḳzon asoin. Ami tare
         ze ḳota ḳoisi, ou ḳotae-u kiamotor din tare dushi shaibosto ḳorbo. 49 Ami to nize taki kunta ḳoisi na, ḳali amar ze gaibi bafe amare bezisoin, tain nizeu
         hukum disoin, ami kita kita ḳoitam. 50 Ami zani, tan hukum mana-u oilo aḳeri zindegi. Erlagi ami zeta ḳoi, ita amar gaibi
         bafor hukume-u ḳoi.”

Ummot oḳolre Hozrot Isar aḳeri talim (13:1–17:26)Sahabi oḳolor fao doaila131 Azadi Idor tuṛa agor goṭona. Isae buzilila, tain i dunia saṛia tan gaibi bafor gese
         zaibar shomoe aichche. Duniat zera tan afon manush asla, tarare tain kub maea ḳorta
         ar hesh forzonto ola maea ḳoria-u gesoin. 2 Raitkur ḳanit boibar agor ḳota, Hozrot Isare dushmonor ato dorai dibar lagi, Iblise
         aia Saimon Iskariator fua Ihudar mono ḳaish zagai dilo. 3 Isae zanta, tan gaibi baf Allae tan ato hoḳolta shofi disoin, tain Allar ges taki
         aisoin ar tan gese-u firia zaira. 4 Erlagi tain ḳaoa taki uṭla ar finnor fainjabi kulia ekkan gamsa ḳomoro bandila. 5 Bade tain gamlar maze fani loia sahabi oḳolor fao doai dila, ar ḳomoror gamsadi fao
         fusia deoat lagla.6 Ou laḳan tain zebla Saimon-Fitoror gese aila, Fitore ḳoila, “Huzur, ita kita ḳoroin,
         afne amar fao doaia dita ni?” 7 Tain ḳoila, “Ami zeta ḳoriar, oḳon tumi itar mani buztae nae, bade buzbae.” 8 Ou Fitore tanre ḳoila, “Ji na, afne kunumonte-u amar fao doai diba na.” Isae ḳoila,
         “Ami zudi tumar fao doia na dei, te tumar loge amar kunu ḳatir nai.” 9 Teu Saimon-Fitore ḳoila, “Huzur, te ḳali fao nae, amar mata ar ato doaia deukka”.
         10 Tain ḳoila, “Ze manshe gusol ḳorse, tar fao saṛa ar kunta doar zorur nae, tar to hoḳolta
         forishkar ase. Tumrao nichchoe forishkar aso, oile hoḳol nae.” 11 Ashole dushmonor ato ḳe tanre dorai dibo, ikan tain zanta. Erdae tain ḳoila, “Tumra
         hoḳol forishkar nae.”12 Sahabi oḳolor fao doaia harle Isae tan fainjabi findia hirbar boila ar tarare ḳoila,
         “Ami kita ḳorlam, tumra ita buzcho ni? 13 Tumra amare ustad ar malik koia ḍaḳo, ikan ṭiku, amiu tumrar ustad ar malik. 14 Ar ami tumrar ustad ar malik oia-o zebla tumrar fao doaia dilam, te tumrao ola eḳe-oinnor
         fao doai deoa zorur. 15 Ami ila ḳoria deḳailam, zate ami zela ḳorlam tumrao ola ḳoro. 16 Ami tumrare hasau ḳoiram, gulam tar munib taki boṛo nae. Ar zare faṭani oise, he tar
         faṭaora taki boṛo nae. 17 Ita zania zudi amol ḳoro, te tumra doinno.18 “Ami tumra hoḳolor befare ḳoiram na. Ami zerare fosond ḳorsi tarare to sini. Huno,
         Allar kalamor aeat to folite oibo, leḳa ase, ‘Amar loge boia zegue ḳaoa-daoa ḳore,
         hogue amar ufre fao tulche.’ 19 Ita goṭar ageu ami tumrare zanai dilam, teu goṭar bade tumra buzbae, amiu hein. 20 Ami tumrare hasau ḳoiram, ami zare faṭai, tare ze zone ḳobul ḳore, he ashole amare-u
         ḳobul ḳore. Ar ze zone amare ḳobul ḳore, he tanre-u ḳobul ḳore, zein amare faṭaisoin.”Beiman Ihuda21 Oḳan ḳoia harle Hozrot Isar dil fereshan oigelo. Tain kulia ḳoila, “Ami hok kota ḳoiram,
         tumrar mazor eḳzoneu amare dushmonor ato dorai dibo.” 22 Tain ḳar ḳota ḳoira, sahabi oḳole ikan na buzae eḳe-oinnor bae sai roila. 23 Erar mazor ze sahabire Isae maea ḳorta, ein Isar kulo elain dia boat asla. 24 Saimon-Fitore enre ishara dia ḳoila, tumi zikao, tain ḳar ḳota ḳoira. 25 Teu ou sahabie Isar bae zukia ḳoila, “Huzur, ḳe ou zon?” 26 Isae zuaf dila, “Ou ruṭir ṭukra boulo bizaia zare dimu, he-u ou zon.” Ar ou ruṭi tain
         Saimon Iskariator fua Ihudare dila. 27 Ruṭir ṭukra loar loge logeu Iblis Ihudar bitre hamailo. Isae tare ḳoila, “Zeta ḳortae
         sao, zoldi ḳorilao.”28 Isar loge zara ḳaoat boisla, tara ḳeu buzla na, tain Ihudare ḳene ikan ḳoisoin. 29 Ḳeu ḳeu mono ḳorlo, idor bazar ḳorar lagi Isae Ihudare oḳan ḳoisoin ba gorib oḳolre
         kunta deoar ḳota ḳoisoin, ḳaron ṭeḳar toli to Ihudar gese-u taḳto. 30 Ruṭir ṭukra loar loge loge Ihuda baroia gelogi. I shomoe rait asil.Noea hukum31 Ihuda bare gia harle Isae ḳoila, “Bin-Adomor mohima zair ḳorar shomoe aichche, tan
         mazdi Allar mohima zair oibo. 32 Ar Allar mohima zebla tan mazdi zair oibo, ou shomoe Allae-o nizor maze Bin-Adomor
         mohima zair ḳorba, ita tain kub zoldiu ḳorba. 33 O aolad oḳol, ami ar beshi din tumrar gese roitam nae. Te Ihudi neta oḳolre age zela
         ḳoislam, tumra amare tallash ḳorbae, oile ami zeḳano zaimu tumra hino zaitae fartae
         nae, oḳon ou ḳota tumrareo ḳoiram. 34 Ami tumrare ekkan noea hukum diram, tumra eḳe-oinnore maea ḳorio. Ami zela tumrare
         maea ḳorsi, tumrao ola eḳe-oinnore maea ḳorio. 35 Tumra zudi eḳe-oinnore maea ḳoro, te hoḳole buzbo tumra amar ummot.”Sahabi Fitoror oshikaror ḳota36 Saimon-Fitore Isare ḳoila, “Huzur, afne kuai zaira?” Tain ḳoila, “Ami zeno zairam,
         tumra oḳon amar loge hino aitae fartae nae, oile bade aibae.” 37 Fitore ḳoila, “Oḳon ḳene zaitam fartam nae? Afnar lagi ami amar zano bilai dimu.”38 Ou shomoe Isae ḳoila, “Amar lagi hasau tumar zan dibae ni? Te hasa ḳota ami tumare
         ḳoiram, murgae bang dibar ageu, tumi tinbar ḳoibae, tumi amare sino na.”

Hozrot Isa al-Mosiu fot141 Hozrot Isae ḳoila, “Tumra ar fereshan oio na. Allar ufre to tumrar ekin ase, te amar
         ufreo ekin raḳo. 2 Amar bafor baṛit roar bout zaga ase, na taḳle ami ḳoilam one. Ami to tumrar lagi zaga
         ṭik korat zairam. 3 Zaga ṭik koria hirbar aimu, aia tumrare amar gese nimu. Teu ami zeno roimu, tumrao
         hono roibae. 4 Ar ami kuai zairam, i fot to tumrar sina ase.”5 Ou shomoe sahabi Tumase Isare ḳoila, “Huzur, afne kuai zaira, oḳanu amra zani na,
         te fot kila sinmu?” 6 Isae ḳoila, “Amiu fot, amiu hok ar amiu zindegi. Amar usilla saṛa kunu manushu gaibi
         bafor gese zaito fare na. 7 Tumra amare sinle amar gaibi bafreo sinlae one. Te oḳon tumra tane sincho ar deḳso-o.”8 Filife ḳoila, “Huzur, ou gaibi baf amrare deḳaukka, teu amra shanti oimu.” 9 Isae ḳoila, “Filif, otodin taki ami tumrar loge loge asi, erbadeo tumi amare sinlae
         na ni? Ze zone amare deḳse, he amar gaibi bafreo deḳse. Te tumi kilan ḳoilae, gaibi
         bafore deḳaukka? 10 Tumi ekin ḳoro na ni, ami gaibi bafor maze asi, ar gaibi bafo amar maze asoin? Ami
         tumrare zeta ḳoi, ita amar nizor mukor buli nae, ze gaibi baf amar bitre asoin, tainu
         tan nizor ḳam salaira. 11 Amar ḳota ekin ḳoro, ami amar bafor maze asi, ar tain amar maze asoin. Arnae ontoto
         amar ota keramoti ḳam dekia amare ekin ḳoro.12 “Ami tumrare hasau ḳoiram, ḳeu zudi amar ufre iman ane, te ami zeta ḳam ḳori, he-o
         ota ḳorbo. Ar ami amar bafor gese zaiargi ḳori he aro boṛo boṛo ḳam ḳorbo. 13 Tumra amar name zeta saibae, ami ita fura ḳormu zate bafor mohima futor mazdi zair
         oe. 14 Amar nam loia amar gese kunta saile, ami dimu.Pak ruhur befare oada15 “Tumra zudi amare maea ḳoro, te amar hoḳol hukum-ahkam amol ḳorio. 16 Ami gaibi bafor gese saimu, ar tain tumrar lagi aroḳ shaijjogir faṭaiba, ein siroḳal
         roiba. 17 Ou shaijjogir oila hok ruh. I duniar manshe ou hok ruhre ḳobul ḳore na, ḳaron tara
         ere deḳeo na, sineo na. Oile tumra ene sino, ein to tumrar loge loge roin ar samnedi
         tumrar dilor maze boshot ḳorba.18 “Ami tumrare etim halote falaia zaitam nae, ami hirbar tumrar gese aimu. 19 Tuṛa bade duniar manshe amare ar deḳto nae, oile tumra deḳbae. Ami zinda asi gotike
         tumrao zinda roibae. 20 Ami zinda oia uṭia harle tumra buzbae, ami amar gaibi bafor maze asi ar tumra amar
         maze aso, ami tumrar maze asi. 21 Ze zone amar hukum-ahkam sine ar amol ḳore, he-u amare maea ḳore. Ar ze zone amare
         maea ḳore, amar gaibi baf Allae-o tare maea ḳorba. Amio tare maea ḳormu, ar amar nizore
         tar gese zair ḳormu.”22 Sahabi oḳolor maze Ihuda Iskariat saṛa aroḳ sahabir nam asil Ihuda, ein ḳoila, “Huzur,
         duniar hoḳol manshor gese zair na ḳoria, ḳali amrar gese-u afnare ḳene zair ḳorba?”
         23 Isae zuaf dila, “Ḳeu zudi amare maea ḳore, te he amar ḳota manbo. Amar gaibi bafe
         tare maea ḳorba, amra tar gese aimu, aia tar loge boshot ḳormu. 24 Oile ze zone amare maea ḳore na, he kunumonte-u amar ḳotae sole na. Ami tumrare zeta
         ḳoilam, ita amar mukor ḳota nae, zein amare bezisoin hou bafor ḳota.25 “Ami tumrar loge taḳte taḳteu ita ḳoilam. 26 Ou shaijjogir Pak Ruhu, zanre amar bafe amar name faṭaiba, tainu hoḳol befare tumrare
         talim diba, ar ami tumrare zeta ḳoisi ota iad ḳorai diba.27 “Ami tumrar lagi shanti rakia zaiar, amar shantiu ami tumrare dia zaiargi. I duniae
         zemne shanti dey, ami ila dei na. Tumrar dilo zanu kunu fereshani ba ḍor-ḳof na ae.
         28 Ami to ageu tumrare ḳoisi, ami zaiargi, ar hirbar tumrar gese aimu. Tumra zudi amare
         maea ḳortae, te ami amar bafor gese zaiar ḳori kushi oilae one, ḳaron i baf to amar
         takio mohan. 29 Ita goṭar ageu tumrare zanai dilam, zate goṭia harle tumra ekin ḳortae faro. 30 Ami tumrar loge ar beshi shomoe mattam nae, ḳaron duniar munib Iblis aior. Amar ufre
         tar kunu ḳemota nai. 31 Oile ami amar bafor hukum mania ita hoḳolta ḳori, zate duniar manshe buzoin, ami amar
         bafore maea ḳori. Te ao, amra oḳon i zaga taki zaigi.”

Hozrot Isau ashol angur gas151 Hozrot Isae ḳoila, “Amiu ashol angur gas ar amar baba girosto. 2 Amar zeta ḍalainto fol dore na, tain itare ḳaṭia falai dein. Ar zeta ḍalainto fol
         dore, tain itare saṭia saf-sutra ḳori raḳoin, zate aro beshi fol dore. 3 Te ami tumrare ze kalam talim disi, erlagi to tumra ag takiu saṭa oia saf-sutra oiso.
         4 Tumra amar maze ro, amio tumrar dilo roimu. Angur gasor loge ḍal zudi lagail na taḳe,
         te ḍale zela nize nize fol doraito fare na, oula tumrao amar maze na roile nize nize
         folala oitae faro na. 5 Amiu angur gas, ar tumra oilae dal-fala. Ze zon amar loge lagail taḳe, amio tar loge
         lagail roi, teu tar zindegit bout fol dore. Ar, amare saṛa to tumra kuntau ḳortae
         faro na.6 “Amar loge ḳeu lagail na roile, tare ḳaṭa ḍalor laḳan falai deoa oe ar roide hukai
         zae. Bade hukna ḍalain tubaia aguino dein, teu ita zoli-fuṛi zae. 7 Tumra zudi amar loge lagail taḳo ar amar kalam ḳanain tumrar dilo taḳe, te tumrar
         zeta ichcha otau saio, ita tumrare deoa oibo. 8 Tumrar zindegit zudi bout fol dore, ar olaḳan tumra nizore amar ummot hishabe forman
         ḳorilao, te amar gaibi bafor tarif oibo. 9 Bafe amare zela maea ḳorsoin, amio oula tumrare maea ḳorsi. Tumra amar maear maze
         ro. 10 Ami amar bafor hoḳol hukum-ahkam mania zela tan maear maze roisi, tumrao oula amar
         hukum-ahkam manle amar maear maze roibae.11 “Ami tumrare ita ḳoilam, zate amar kushi tumrar dilo taḳe ar tumrar kushi fura oe.
         12 Amar hukum oilo, ami zela tumrare maea ḳorsi, tumrao oula eḳe-oinnore maea ḳoro. 13 Ḳeu zudi nizor dustor lagi zan bilai dey, te tar taki ar beshi maea ḳar ase? 14 Amar deoa hukum zudi tumra amol ḳoro, te tumra amar dust. 15 Ami tumrare ar gulam ḳoiram na, ḳaron munibe kita ḳoroin gulame to ita zane na, borong
         ami tumrare dust ḳoisi, ḳaron gaibi bafor ges taki ami zotota hunchi, hoḳolta-u tumrare
         zanaisi.16 “Amare to tumra fosond ḳorso na, borong amiu tumrare fosond ḳorsi ar ḳamo lagaisi,
         zate tumrar zindegi folala oe ar ou fol ṭikia roe. Teu amar name gaibi bafor gese
         zeta saibae, tain tumrare diba. 17 Ami tumrare ou hukum diar, tumra eḳe-oinnore maea ḳoro.Dunia mumin oḳolor dushmon18 “Duniar manshe tumrare ginnain, oile mono rakio, er age tara amare-u ginnaise. 19 Tumra zudi ou duniar oitae, te tara tumrare nizor hishabe bala failo one. Tumra to
         i duniar nae, ami tumrare duniar maz taki fosond ḳorsi gotike tara tumrare ginnae.
         20 Amar ḳotaḳan mono rakio, gulam tar munib taki boṛo nae. Erlagi manshe zudi amare zulum
         ḳore, te tumrareo ola ḳorbo. Tara amar ḳota manle tumrar ḳotao manlo one. 21 Amar ḳaroneu tara tumrar loge ola ḳorbo, ḳaron amare zein bezisoin, enre tara sine
         na.22 “Ami zudi na aitam ar tarar gese nosiot na ḳortam, te tara gunagar oilo na one, oile
         oḳon to tarar kunu uzuat nai. 23 Ze zone amare ginnae, he amar gaibi bafreo ginnae. 24 Huno, zeta keramoti ḳeu kunudin deḳaise na, ota keramoti zudi ami na deḳaitam, te
         tara gunagar oilo na one. Oile tara to amare ar amar gaibi bafore deḳse, dekiao ginnaise.
         25 Ita oilo, zate tarar kitabor ou ḳota fole, kitabo ase, tara bina ḳarone amare ginnaise.26 “Ami amar gaibi bafor ges taki ze shaijjogir ruhre tumrar gese faṭaimu, tain aia amar
         befare shakki diba. Tain oila hok ruh, tain gaibi bafor ges taki aiba. 27 Ar tumrao amar befare shakki dibae, tumra to foela takiu amar loge loge aso.”

161 Hozrot Isae aro ḳoila, “Ami ita zanai dilam, zate tumra ḳorlami na zao. 2 Manshe tumrare shomaz taki bar ḳori diba. Ola shomoe aibo, zara tumrare kun ḳorbo,
         tara mono ḳorbo ita Allar ebadot ḳorer. 3 Tara ita ḳorbo, ḳaron tara gaibi bafreo sinche na, amareo sinche na. 4 Ami ita ageu ḳoia raḳlam, zate shomoe aile mono oe, ami tumrare ota ḳoislam. Ami foela
         taki ita ḳoisi na, ḳaron ami to tumrar loge logeu aslam.Shaijjogir ruhur ḳam-ḳazor nomuna5 “Huno, amare zein faṭaisoin, ami oḳon tan gese zaiargi, ta-o tumra ḳeu amare zikairae
         na, ami ḳoi zairam. 6 Borong ami tumrare ita ḳoisi, erlagi tumrar mono kub duk aise. 7 Tebou ami hok kota ḳoiram, amar zaoaḳan tumrar lagi bala, ami na gele to hou shaijjogir
         ruh aita nae. Ami gelegi tanre tumrar gese faṭaimu. 8 Tain aia gunar befare, Allar morzi mafik solar befare ar Allar bisaror befare manshore
         hozag korba. 9 Tain gunar befare hozag korba, ḳaron manshe amar ufre iman ane na. 10 Allar morzi mafik solar befare hozag korba, ḳaron ami amar gaibi bafor gese zaiargi,
         tumra amare ar deḳtae nae. 11 Bisaror befare hozag korba, ḳaron duniar munib Iblisor bisar oigese.12 “Tumrare aro boutta ḳoar ase, oile oḳon ita ḳoile shoijjo ḳortae fartae nae. 13 Hou hok ruh aia hari fot deḳaia tumrare furafur hokkan zanaiba. Tain to niz taki kunta
         ḳoita nae, ḳali zeta hunoin, otau ḳoiba. Ar zeta goṭbo, otau zanaiba. 14 Ami zeta ḳoi, tain aia otau tumrar gese zair ḳorba. Olaḳan tain amar mohima zair ḳorba.
         15 Gaibi bafor zeta ase, ita hoḳolta-u amar. Erlagi ami ḳoiram, ami zeta ḳoi, tain otau
         tumrar gese zair ḳorba.”Ummot oḳolre buz deoa16 Hozrot Isae ḳoila, “Tuṛa bade tumra ar amare deḳtae nae, hirbar tuṛa bade deḳbae.”
         17 Ikan hunia ḳoezon sahabie mata-mati ḳorla, “Tain ita kita matoin, ‘Tuṛa bade tumra
         ar amare deḳtae nae, hirbar tuṛa bade deḳbae’, tain hirbar ḳoira, ‘Ami bafor gese
         zairamgi.’ 18 Te tain ze tuṛa shomoyor ḳota ḳoira, ikan kita? Tain kita matira, amra to buzram na.”19 Hozrot Isae buzilila, tan sahabi oḳole ou befare tanre kunta zikaita saira, buzia
         tain ḳoila, “Ami ze ḳoisi, ‘Tuṛa bade tumra ar amare deḳtae nae, hirbar tuṛa bade
         deḳbae’ ota loia tumra mata-mati ḳorrae ni? 20 Huno, ami tumrare hasau ḳoiram, tumra ḳandibae ar ahazari ḳorbae, oile i duniar manshe
         kushi ḳorba. Tumra oḳon duk-koshṭo ḳorbae, oile bade i duk roito nae, er bodla kushi
         ḳorbae. 21 Baichcha oar shomoe beṭintor kub ḳoshṭo oe, oile oia harle noea aolador furtie mon
         bori zae, hi ḳoshṭor ḳota ar mono taḳe na. 22 Ou laḳan tumrao oḳon duk-koshṭo ḳorrae, oile hirbar zebla tumrar loge amar deḳa oibo,
         hou shomoe kushie tumrar dil borizibo, i kushi ḳeu ḳaṛia nito farto nae.23 “Hi shomoe tumra amar gese kunta saitae nae. Ami tumrare hasa ḳoiram, tumra amar name
         amar gaibi bafor gese zeta saibae, tain tumrare diba. 24 Oḳono to tumra amar name kunta saiso na. Sao, teu faibae, zate tumrar kushi fura oe.25 “Ami tumrare udahoron dia ou talim dilam. Oile olaḳan shomoe aibo, zebla ami kunu
         udahoron saṛa, amar gaibi bafor befare kula-mela buzaimu. 26 Hou dinu tumra amar name saibae. Ami to ikan ḳoiram na, ami tumrar oia gaibi bafor
         gese minot ḳormu. 27 Tain nizeu tumrare maea ḳoroin, ḳaron tumra amare maea ḳorso ar ekin ḳorso ze, ami
         Allar ges taki aisi. 28 Ashole, ami amar gaibi baf Allar ges taki ou duniat aisi ar dunia saṛia tan gese-u
         zairam.”29 Ou shomoe sahabi oḳole tanre ḳoila, “Huzur deḳoukka, oḳon to afne kula-melau matira,
         kunu udahoron dira na. 30 Oḳon amra buzlam, afnar ozana kunta nai, ar afnare ḳeu kunta zikaniro nai. Gotikeu
         amra ekin ḳorlam, afne Allar ges takiu aisoin.” 31 Isae tarare ḳoila, “Oḳon ekin oise ni? 32 Huno, ola shomoe aior, emonki aichche, zebla tumra dol saṛia amare toia zarzir zagat
         bagibae. Oile ami to eḳla nae, amar gaibi baf amar loge loge asoin. 33 Ami tumrare ita ḳoilam, zate tumra amar loge mishia aso gotike mono shanti fao. I
         duniat tumra duk-mosiboto aso, ta-o monobol rakio, amiu duniare zoe ḳorsi.”

Ummotor lagi munazat171 Oḳan ḳoia hari Hozrot Isae asmanor bae saia dua ḳorla, “Baba, shomoe oigese. Tumi
         tumar futor mohima zair ḳoro, zate futeo tumar mohima zair ḳorta faroin. 2 Tumi tanre hoḳol manshor ufre ḳemota diso, zate tumi zerare tan ato shofiso, erare
         tain aḳeri zindegi dein. 3 Eḳmatro hok Allare mani tumare ar tumi zenre faṭaiso, hou Isa al-Mosire sinu oilo
         aḳeri zindegi. 4 Tumi amare ze ḳam diso, i ḳam adae ḳoria duniat tumar mohima zair ḳorsi. 5 Te baba, dunia foeda ḳorar age tumar dorbaro amar ze mohima asil, tumar gesor ou mohima
         oḳon amare hirbar deo.6 “I duniar mazor zerare amar ato shofiso, ami erar gese tumare zair ḳorsi. Tara to
         tumaru asla, tumiu tarare amar ato shofiso. Tara tumar hukum mania solche. 7 Tara oḳon buzche, tumi zeta amare diso, ita to tumar ges takiu aise. 8 Ḳaron oilo, tumi zeta toblig korar hukum diso, ami ota zanaisi. Ar tarao itare ḳobul
         ḳoria asholḳan buzilise zen, ami tumar ges takiu aisi. Tara ekino ḳorse, tumiu amare
         faṭaiso. 9 Te ami to hoḳolor lagi minot ḳoriar na, ḳali tumi zarare amar ato diso, erar lagiu
         minot ḳorram, tara to tumaru. 10 Amar zotota ase hokkoltau tumar, ar tumar hokkoltau amar. Erar mazdiu amar mohima
         zair or.11 “O fobitro baba, i duniat ami ar beshi shomoe nae, oile tara i duniat asoin, ami to
         tumar gese airam. Tumi amare tumar ze nam diso, ou namor bole erare basao, zate amra
         zela eḳ, tarao ola eḳ oita faroin. 12 Ami zotodin tarar loge aslam, otodin tumar deoa ou namor gune tarare basaisi. Tarare
         fara dia raḳsi, tara ḳeu binash oise na. Ḳali zar binash oar ḳota, he-u binash oise,
         zate Allar kalamor ḳota fole.13 “Te oḳon ami tumar gese airam, duniat roiteu ita tarare zanai dilam, zate amar kushie
         tarar dil bori zae. 14 Tumi amare zeta zanaiso, amio tarare ota zanaisi. Ami zela i duniar nae, tarao ola
         i duniar nae, erlagi duniar manshe tarare ginnaise. 15 Ami tumar gese abdar ḳorram na, tumi tarare dunia taki nitaegi, borong ou abdar ḳorram,
         tumi tarare Iblisor at taki hefazot ḳoro. 16 Ami zela ou duniar nae, oula tarao i duniar nae. 17 Tumi tarare tumar hok dia ḳas hishabe raḳo. Tumar kalamu oilo ou hok. 18 Tumi zela amare duniat faṭaiso, oula amio tarare duniar maze faṭaisi. 19 Ami tarar lagi nizore ḳas ḳori raḳsi, zate tarareo hok dia ḳas hishabe raḳa oe.20 “Te ami ḳali erar lagi minot ḳoriar na, tarar lagio minot ḳorram, zera erar ḳota hunia
         amar ufre iman anbo. 21 Ami minot ḳoriar tara hoḳol zanu eḳ oe. Baba, tumi zela amar loge aso ar amio zela
         tumar loge asi, oula tarao zanu amrar loge milia roin. Teu duniar manshe ekin ḳorba,
         tumiu amare faṭaiso. 22 Tumi amare ze mohima dan ḳorso, ami ita tarare dan ḳorsi, zate amra zela eḳ, oula
         tarao eḳ oita faroin. 23 Tumi zela amar maze aso, ola amio tarar maze asi. Ou laḳan tara zanu furafur eḳ oita
         faroin. Teu duniar manshe buzbo, tumiu amare faṭaiso, ar tumi amare zela maea ḳoro,
         oula tarareo ḳoro. 24 Baba, ami sairam, tumi zerare amar ato shofiso, ami zeḳano asi, tarao zanu amar loge
         hono roin ar amar mohima deḳoin. I mohima to tumiu amare dan ḳorso, ḳaron dunia foeda
         ḳorar ag takiu tumi amare maea ḳorso.25 “O hok insafḳari baba, duniar manshe tumare sine na, oile ami to sini. Ar tumiu zen
         amare faṭaiso, ikan era buzilise. 26 Erar gese ami tumar nam zair ḳorsi, agedi aro ḳormu, zate tumi amare zela maea ḳoro,
         ola maea tarar bitreo taḳe ar ami tarar loge mishia taki.”

Hozrot Isar ufre zulum-mosibot ar tan ufat (18:1–19:42)Dushmonor ato Hozrot Isa181 Ou munazator bade Hozrot Isae tan sahabi oḳolre loia Kidrun namor eḳ faṛia ḳal faroia
         gela. Gia tarare loia eḳ baganor bitre hamaila. 2 Beiman Ihudae i zaga sinto, ḳaron Isae age bout bar sahabi oḳolre loia ono boisoin.3 Ermaze boṛo imam ar Forishi oḳole ou Ihudar loge eḳ dol sifai ar Baetul-Mukaddosor
         ḳoezon fulish faṭaila. Ihudae tarare loia ono ailo, ou shomoe tarar ato lem, mushal,
         ar ostro-shostro asil.4 Isae ag takiu hoḳolta zanta, tan ufre kita goṭbo. Erlagi tain aguaia aia tarare zikaila,
         “Afnara ḳare tukaira?” 5 Tara ḳoila, “Nasarot gaur Isare.” Tain ḳoila, “Amiu hein.” Ou shomoe beiman Ihudao
         tarar loge asil. 6 Isae zebla ḳoila, “Amiu hein,” ikan hunia-u tara ḳoredi gia maṭit foṛigela. 7 Tain hirbar tarare zikaila, “Afnara ḳare saira?” Tara ḳoila, “Nasarot gaur Isare.”
         8 Tain ḳoila, “Ami to ḳoilam, amiu hein. Afnara zudi amare-u tukanit ain, te amar logor
         erare saṛi deukka.” 9 Ashole ila goṭlo, zate Isae age zeta ḳoisla ota fura oe. Tain ḳoisla, “Baba, tumi
         zerare amar ato shofiso, era eḳzonreo ami kuaisi na.”10 Ou shomoe Saimon-Fitoror loge ekkan toluar asil, oḳan bar ḳoria, tain fordan imamor
         gulamor ḍain ḳan ḳaṭilila. I gulamor nam asil Malkus. 11 Erlagi Isae Fitorre ḳoila, “Tumar toluar ḳafo harao. Gaibi bafe amare ze mosibotor
         fiala disoin, ikṭar shad ami loitam na ni?”12 Ou shomoe sifai oḳole, fordan sifaie ar Baetul-Mukaddosor fulish oḳole Isare doria
         bandililo. 13 Bandia foela tara Hanonor gese loia gelo. I Hanon asla hou bosoror fordan imam Kaeafar
         hour. 14 Ou Kaeafae age Ihudi neta oḳolre ḳoisla, “Asta zati binash oar saite, hoḳolor bodla
         eḳzonor moron aro bala.”Sahabi Fitoror foelabar oshikar15 Ou shomoe Fitor ar aroḳzon sahabi Isar ḳore ḳore gela. Ou sahabire fordan imame sinta.
         Ein Isar loge oia fordan imamor baṛir uṭano hamaila. 16 Oile Fitor baire geiṭor gese ubai roila. Teu fordan imamor forisito Isar ou sahabi
         bare gia faradar beṭire ḳoia Fitorre bitre anaila. 17 Ou beṭie Fitorre ḳoilo, “Tumio en murid ni?” Fitore ḳoila, “Na, na, ami nae.” 18 Ou shomoe kub shit foṛsil, erdae sifai ar gulam oḳole uṭano angradi aguin doraia aguin
         tabanit lagla. Fitoreo tarar daro ubaia aguin tabaila.Fordan imamor zera19 Ou shomoe fordan imame Isare tan ummot ar tan talimor befare zikaila. 20 Isae zuaf dila, “Ami manshor samne kula-mela matisi. Ihudi oḳol zeḳano zoma oin, ota
         mosido ar Baetul-Mukaddoso hamesha talim disi. Ami to lukaia kunta ḳoisi na. 21 Te amare ar ḳene zikaira? Amar talim zera hunche, tarareu zikaukka. Ami ze talim disi,
         ita tarar zana ase.” 22 Isar i zuaf hunia, ḳandat ze sifai oḳol uba asla, era eḳzone tanre soṛ maria ḳoilo,
         “Tui fordan imamre ola zuaf dire ni?” 23 Tain ḳoila, “Ami zudi bad kunta ḳoia taki te ḳoukka, ar bala mat matile amare marra
         ḳene?” 24 Ou shomoe Hanone banda halote Isare fordan imam Kaeafar gese faṭai dila.Hozrot Fitoror hirbar oshikar25 Sahabi Saimon-Fitore zebla aguin tabaira, ou shomoe manshe tanre ḳoilo, “Tumio tar
         logor eḳzon sahabi ni?” Fitore dusrabar oshikar ḳori ḳoila, “Na, na, ami nae.” 26 Fitore zar ḳan ḳaṭisla, tar ek kuṭum asil fordan imamor gulam. He ḳoilo, “Ami baganor
         bitre ogur loge tumareo deḳlam na ni?” 27 Fitore hirbar oshikar ḳorla, ar loge logeu murgae bang dilailo.Hakim Filator samne Hozrot Isa28 Ihudi neta oḳole biane Isare Kaeafar ges taki, Ruman bashshar fordan hakim Filator
         ṭongit loia gela. Oile tara baṛir bitre hamaila na, zate be-din hakimor baṛit hamaia
         nafaḳ na oin, borong pak-saf roia Azadi Idor ḳani ḳaita faroin. 29 Erlagi Ruman hakim Filat bare aia zikaila, “I beṭar birudde tumrar nalish kita?” 30 Tara ḳoila, “He oforad na ḳorle to afnar gese anlam na one.” 31 Filate tarare ḳoila, “Tumra tare loia zaogi, gia tumrar shoriot mafik bisar ḳorilao.”
         Ikan hunia tara Filatre ḳoila, “Kunu manshore zane marar moto shaza deoar ḳemota amrar
         ato nai, ḳali Ruman oḳolor ato ase.” 32 Nizor mout kilan oibo, Isae ikan ageu ḳoisoin. Te ita oilo, zate tan ou ḳota fole.33 Teu Filat hirbar ṭongir bitre hamaila ar Isare ḍaḳ dia ḳoila, “Oba, tumi kita Ihudi
         oḳolor bashsha ni?” 34 Tain zuaf dila, “Afne nize ou ḳota ḳoira, na manshe amar befare afnare ḳoise?” 35 Filate zuaf dila, “Ami kita Ihudi ni? Tumar nizor zatir manshe ar boṛo imam oḳole
         tumare amar ato dise. Ḳo, tumi kita ḳorso?” 36 Isae ḳoila, “Amar bashshai i duniar nae. Amar bashshai zudi ou duniar oito, te Ihudi
         neta oḳolor ato ami na foṛar lagi amar manshe laṛai ḳorlo one, oile amar bashshai
         to inor nae.” 37 Ikan hunia Filate Isare zikaila, “Taile tumi kita bashsha ni?” Isae ḳoila, “Afneu
         to ḳoira, ami bashsha. Hunoukka, hokor fokke shakki deoar lagi ami duniat aisi. Zara
         hokor loge ase, tara amar ḳota hune.”38 Filate tanre ḳoila, “Te hokkan kita?” Oḳan ḳoia tain hirbar bare gia Ihudi neta oḳolre
         ḳoila, “Ami to er kunu dush faisi na. 39 Oile tumrar to eḳṭa reoaz ase, Azadi Idor shomoe ami eḳzon ḳoedire ḳalas dei. Te tumra
         sao ni, ami Ihudir ou bashshare saṛi ditam?” 40 Ikan hunia tara sillaia ḳoilo, “Na, na, ere na, Barabbare saṛi deukka.” Ou Barabba
         asil eḳ ḍaḳait.

191 Bade Ruman hakim Filate Isare sabuk marar hukum dila. 2 Ar sifai oḳole gosa-ḳaṭa dia eḳ mukuṭ banaia tan matat dilo, ar baingoni rongor bashshai
         lebas findailo. 3 Bade tara tan samne aia ḳoilo, “O Ihudir bashsha, marhaba!” Oḳan ḳoia ḳoia tara tan
         galo soṛailo. 4 Teu Filat hirbar bare aia ḳoila, “Huno, ami ere tumrar gese bar ḳoria aniar, teu tumra
         buzbae, ami er kunu dushu fairam na.” 5 Hou gosa-ḳaṭar mukuṭ ar baingoni lebas finda halote Isa baroia aila, ar Filate ḳoila,
         “Ou deḳo, hou manush.” 6 Isare dekia boṛo imam ar Baetul-Mukaddosor fulish oḳole sillaia ḳoila, “Tare solibo
         deo, solibo deo.” Filate ḳoila, “Ami to tar kunu dush faisi na, te tumrau tare nia
         solibo gatilao.” (I solib oilo laḳṛidi banail, manshore loṭḳaia marar eḳ zinish.)
         7 Ihudi neta oḳole Filatre ḳoila, “Amrar shoriot mafik tar moron oa usit, ḳaron he nizore
         Allar ḳas maear zon, Ibnulla ḳoise.”8 Ikan hunia Filate aro beshi ḍoraigela. 9 Tain hirbar ṭongi-goror bitre hamaia Isare zikaila, “Tumi kuai taki aiso?” Oile Isae
         kunu zuaf dila na. 10 Erdae Filate Isare ḳoila, “Tumi amar mator kunu zuaf ditae na ni? Tumi zano ni, tumare
         ḳalas dibar ba solibor ufre loṭḳaia marar ḳemota amar ase?” 11 Teu Isae ḳoila, “Ufre taki afnare ḳemota na deoa oile, amar ufre afnar kunu ḳemotau
         taḳto na. Erlagi ze manshe amare afnar ato dorai dise, he-u boṛo gunagar.” 12 Ikan hunia Filate Isare ḳalas dilaita saila, oile Ihudi neta oḳole sillaia ḳoila,
         “Afne zudi ere ḳalas dilain, te afne Ruman bashshar dust nae. Ze manshe nizore bashsha
         ḳoia dabi ḳore, he to Ruman bashshar dushmon.”13 Ikan hunia Filate Isare bar ḳori anla ar Fattordi-Banda namor eḳ uṭano bisaror ashono
         boila. Ibrani bashae i uṭanre Gabbata ḳoa oe. 14 I din asil Azadi Idor aeozonor din. Ou shomoe beil onuman duifor oigese. Filate Ihudi
         neta oḳolre ḳoila, “Ou deḳo, tumrar bashsha.” 15 Isare dekia tara sillaia ḳoilo, “Ogure horao, horao, tare solibo deo.” Filate ḳoila,
         “Tumrar bashshare ami solibo dilaitam ni?” Boṛo imam oḳole ḳoila, “Ḳali Ruman bashsha
         saṛa, amrar ar kunu bashsha nai.” 16 Teu hakim Filate solibor ufre loṭḳaia marar lagi Isare tarar ato shomzai dila, ar
         sifai oḳole tanre loia gela.Hozrot Isa al-Mosir mout17 Bade Isae tan solib nize boia ‘Ḳollar Saṛ’ namor zagat gela. Ibrani bashae i zagar
         nam Golgata. 18 Hino nia tara tanre solibo loṭḳailo. Isare mazḳano, ar tan dui galar duio solibo oinno
         duizonre loṭḳailo.19 Ar Filate ekkan oforad-nama lekia Isar solibor ufre lagaila. Ikano leḳa asil, “Nasarot
         gaur Isa, Ihudir bashsha.” 20 Ze zagat tanre solibo loṭḳail oisil, ou zaga ṭaunor ḳandat asil gotike bout Ihudie
         ou oforad-nama foṛlo. Ikan Ibrani, Iunani ar Ruman bashae leḳa asil. 21 Ihudir boṛo imam oḳole hakim Filatre ḳoila, “Ihudir bashsha na lekia, afne ola leḳoukka,
         he ḳoito, ami Ihudir bashsha.” 22 Filate ḳoila, “Ami zeta leḳsi, leḳsiu.”23 Isare solibo loṭḳanir bade sifai oḳole tan ḳafoṛ-sufoṛ sair baṭ ḳori baṭia nila. Bade
         tan kurtaṭao nila. I asta kurtar gola taki bain ḳora, kunu silai asil na. 24 Erlagi sifai oḳole eḳe-oinne ḳoilo, “Ikṭa na siṛia borong loṭari mari deki, ḳar baiggot
         foṛe.” Ita goṭsil, zate asmani kitabor ḳota fole, kitabo leḳa ase,Tara nizor maze amar ḳafoṛ-sufoṛbaṭa-baṭi ḳorse,amar kurtar lagi taraloṭari marse.25 Ar hasau tara ola ḳorlo.Hozrot Isar solibor ḳandat tan ma, ḳala, Kulufar bou Moriom ar Mogdilini Moriom uba
         asla. 26 Isae deḳla, tan ma ar maear hou sahabi daro ubai roisoin. Dekia foela tan maʼre ḳoila,
         “Mai go, ounu tumar fua.” 27 Ar sahabire ḳoila, “Bai, ounu tumar ma.” Ou shomoe taki i sahabie Isar maʼre tan nizor
         goro loia gelagi.28 Erbade hokkolta shesh oigese zania, al-Zobur kitabor aeat zate fole, otar lagi Isae
         ḳoila, “Amar fiase dorse.” 29 Ou shomoe hino eḳ zog ṭenga anguror shorbot asil. Tara ekkan tena ania ou shorbotor
         maze bizaia, esub gasor ḍeṭar matat lagaia usa ḳori tan mukor gese dilo. 30 I shorbot ḳaia harle tain ḳoila, “Shesh oigese.” Oḳan ḳoia, tain mata nuaia aḳeri
         dom falaila.al-Mosir lashor forikka31 Azadi Idor agor din Hozrot Isae inteḳal ḳorla. Bador din asil ḳas fobitro eḳ Zummabar.
         Erlagi Ihudi neta oḳole saila, i din zanu kunu lash solibor ufre na taḳe. Ou tara
         hakim Filator gese saila, zate solibo zera ase, tara zoldi morar lagi tarar fao bangia
         solib taki lamani oe. 32 Teu Isar loge zerare solibo loṭḳail oisil, sifai oḳole era duiozonor fao bangi dilo.
         33 Tara Isar gese aia deḳlo, tain mara gesoin, erlagi tan fao banglo na. 34 Oile eḳ sifaie sulfi dia tan fatti-aṛor mazedi faṛ marlo, faṛor loge lou ar fani baroia
         ailo. 35 Ze zone nizor souke i goṭona deḳsoin, tainu shakki disoin ar tan shakki hasa. Tain
         zanoin, tain zeta ḳoira ita hasa, zate tumrao ekin ḳoro.36 Ita oisil zate pak kitabor ou ḳota fura oe, kitabo ase, ‘Tan eḳṭa aḍḍio banga oito
         nae.’ 37 Eoḳan ase, ‘Zara tanre gatise, tara tan bae sai roibo.’Hozrot Isa al-Mosir dafon38 Ita goṭonar bade Arimatia gaur Iusufe Isar lash nita ḳori hakim Filator onumoti saila.
         Iusuf asla Isar eḳzon lukail ummot, ḳaron tain Ihudi neta oḳolre ḍoraita. Filator
         onumoti faia tain Isar lash nila. 39 Age raitor bala zein Isar gese aisla, hou Nikodimeo mura-ator ar oguru mishaia onuman
         eḳ mon kushboe moshla loia aila. 40 Ar Isar lash nia Ihudi oḳolor niom mafik ou kushboeala moshla maḳaia ḳafon findaila.41 Isare zeḳano solibo gata oisil, hono eḳ baganor bitre faṛor guhar maze noea eḳṭa ḳoebor
         kudia raḳa asil. I ḳoeboro ḳeurore dafon ḳora oise na. 42 Ou din Ihudi oḳolor idor agor din oae ar ḳoeborṭao ḳandat taḳae, tara taṛa-uṛa ḳori
         Isare onou dafon ḳorla.

Hozrot Isa moutor bade zinda oila ar boute deḳla (20:1–21:25)Hozrot Isa murda taki zinda oila201 Haftar foela din fozor oḳto andair roiteu Mogdilini Moriom Hozrot Isar ḳoeboror ḳandat
         gela. Gia deḳla, ḳoeboror muk taki fattorṭa horail oigese. 2 Dekia tain Saimon-Fitor ar ze sahabire Isae kub maea ḳorta, erar gese douṛaia gia
         ḳoila, “Hunchoin ni, huzuror lash manshe ḳoebor taki tulia nisoingi. Nia ḳoi raḳsoin
         amra zani na.”3 Ḳobor faia Fitor ar ou sahabi ḳoeboror bae roana oila. 4 Duiozone eḳloge douṛaira. Fitorre ḳore falaia hou sahabi age ḳoeboror ḳandat gela.
         5 Gia unda oia deḳla, ḳoeboror bitre ḳafon foṛi roise, oile tain ḳoeboror bitre hamaila
         na. 6 Fitoro tan ḳore ḳore aila, aia ḳoeboror bitre hamaia deḳla, ḳali ḳafonḳan foṛi roise.
         7 Ze ḳafonor ṭukra dia tan mata banda oisil, ikan oinno ṭukrar loge nae, alga foṛi roise.
         8 Ze sahabi foela ḳoeboror ḳandat gesla, bade taino bitre hamaila, hamaia hoḳolta dekia
         ekin ḳorla. 9 Isar to murda taki zinda oa zorur, pak kitabor ou talimor mani age to era ḳeu buzchoin
         na.10 Erbade sahabi oḳol zarzir baṛit gelagi, 11 oile Moriome ḳoeboror ḳandat ubaia ḳandon lagaila. Tain ḳandi ḳandi unda oia ḳoeboror
         bitredi saia deḳla, 12 Isar lash zeno hutaia raḳa oisil, hono dola ḳafoṛ finno duizon firista boi roisoin,
         eḳzon hitanedi, aroḳzon fao galabae. 13 Firista oḳole Moriomre ḳoila, “Tumi ḳandirae ḳene go?” Tain ḳoila, “Manshe amar malikor
         lash tulia nisoingi, nia ḳoi toisoin zani na.”14 Oḳan ḳoia tain ḳoredi saiteu deḳla, Hozrot Isa ubai roisoin. Oile tainu ze Isa, Moriome
         ikan buzla na. 15 Isae Moriomre ḳoila, “Ogo, tumi ḳando ḳene? Ḳare tukairae?” Isare baganor mali mono
         ḳoria tain ḳoila, “Deḳoukka, afne zudi tan lash nia taḳoin, te kuai nisoin, ḳoukka.
         Ami tan lash nimu.” 16 Isae ḳoila, “Moriom.” Teu Moriom firia ubaia Ibrani bashae tanre ḳoila, “Rabbuni”,
         mani ustad. 17 Isae tanre ḳoila, “Amare doria rakio na, ami to oḳono gaibi bafor gese ufre gesi na.
         Tumi borong amar baiainre gia ḳo, zein amar ar tumrar gaibi baf, amar ar tumrar Alla,
         ami ufre tan gese-u zairam.” 18 Teu Mogdilini Moriome sahabi oḳolre gia ḳoila, Isar loge tan deḳa oise ar Isaeu tanre
         ita hoḳolta ḳoisoin.Sahabi oḳole zinda Isare deḳla19 Hou din, mani haftar foela din hainjabala sahabi oḳol ekkano dola oila. Oile Ihudi
         neta oḳolor ḍore goror duar-kiṛki hoḳolta bond asil. Ermaze aḳtau Hozrot Isa aia erar
         mazḳano ubaia ḳoila, “Assalamu alaikum.” 20 Oḳan ḳoia hari tain nizor duio at ar fatti-aṛor zoḳomor dag erare deḳaila. Huzurre
         dekia sahabi oḳol kub kushi oila.21 Bade Isae hirbar erare ḳoila, “Assalamu alaikum. Huno, amar gaibi bafe zela amare
         faṭaisoin, amio oula tumrare faṭairam.” 22 Oḳan ḳoia tain sahabi oḳolor ufre fu dia ḳoila, “Allar Pak Ruhre ḳobul ḳoro. 23 Huno, tumra zudi ḳeurore maf ḳori deo, te tar guna maf ḳora oibo, ar zudi maf na ḳoro,
         te tar gunar mafi milto nae.”Sahabi Tumasor shondoe24 Hozrot Isa zebla sahabi oḳolor samne aila, ou shomoe barozon sahabir mazor Tumas namor
         eḳzon sahabi ino asla na. Ou Tumasre Zomoz ḳoia ḍaḳa oito. 25 Erlagi baki sahabi oḳole Tumasre ḳoila, “Amra to huzurre deḳsi.” Tumase ḳoila, “Hunoukka,
         ami amar nizor souke zudi tan duio ator feregor dag na deki, ou zoḳomo angul na lagai,
         ar tan fatti-aṛor zoḳomo at na dei, te kunumonte-u ami ita ekin ḳortam nae.”26 Er eḳ hafta bade hirbar sahabi oḳol ou goro dola oila, erar loge Tumaso asla. Ou shomoe
         goror hoḳol duar-kiṛki bond taḳleo aḳtau Isa aia tarar mazḳano ubaia ḳoila, “Assalamu
         alaikum.” 27 Bade tain Tumasre ḳoila, “Tumar angul lagaia amar duio at deḳo, ar tumar at baṛaia
         amar fatti-aṛor zoḳomo harao, ekin ḳoro, shondoe ḳorio na.” 28 Teu Tumase ḳoila, “Malik amar, Alla amar.” 29 Isae tanre ḳoila, “Tumas, amare deḳso ḳori tumi iman anlae ni? Huno, doinno tara,
         zera na dekiao amar ufre iman ane.”Ou kitabor mul nosiot30 Hozrot Isae sahabi oḳolor samne aro bout keramoti nishana deḳaisoin, ita hoḳolta to
         ou kitabo leḳa oise na. 31 Ḳali ou goṭona oḳol leḳa oise, zate ota tilaot ḳoria tumra iman ano, Hozrot Isau Alla
         Pakor oada ḳora hou al-Mosi, tainu Ibnulla, Allar ḳas maear zon, ar iman ania zate
         tan usillae tumra aḳeri zindegi hasil ḳoro.

Shatzon sahabir loge zinda Isar shakkat211 Erbade Tibiria namor aoror faro Hozrot Isae sahabi oḳolre hirbar deḳa dila. Goṭona
         ou laḳan oilo. 2 Saimon-Fitor, Tumas zare Zomoz ḳoa oito, ar Galil zilar Kanna gaur Notonel, Zibudiar
         fuain shoho aro duizon sahabi eḳloge asla. 3 Sahabi Saimon-Fitore logor erare ḳoila, “Ami mas marat zaiargi.” Tara ḳoila, “Amra-o
         tumar loge zaimu.” Teu tara nao loia mas marat baroila, oile i rait kunu mas faila
         na.4 Fozor oḳto Isa aia aoror faro ubaila. Oile tainu ze Isa, era ikan buzla na. 5 Tain sahabi oḳolre ḳoila, “O beṭain, tumra kunu mas faiso na ni?” Tara ḳoila, “Ji
         na, faisi na.”6 Isae tarare ḳoila, “Te naor ḍain galabae zal falao, teu faibaene.” Tan ḳota moto tara
         zal falaila ar zalo oto mas hamaila, ikan ṭania tulta farla na. 7 Ze sahabire Isae maea ḳorta, tain Fitorre ḳoila, “Ein to malik.” I shomoe Saimon-Fitoror
         gotro ḳafoṛ asil na. “Ein to malik” oḳan hunia-u tain ḳafoṛ findia faldi fanit foṛla.
         8 Oile baki sahabi oḳole mase bora zalḳan ṭani ṭani nao loia faro azila. Ḳaron tara
         far taki beshi duroi nae, onuman dui-sho at duroi asla.9 Tara faro uṭia deḳla angrar aguin, ou aguinor ufre mas ar ruṭi. 10 Isae tarare ḳoila, “Oḳon zeta mas marso, on tone ḳoeṭa ano.” 11 Saimon-Fitore nao taki zalḳan faro ṭania tulla. Zalor bitre eḳ-sho teppannoṭa boṛo
         mas asil, tebou zal faṛlo na. 12 Isae tarare ḳoila, “Ao, ḳao aia.” Oile kunu sahabie zikanir shaosh oilo na “Afne ḳe?”
         Ḳaron tara zanta, tainu malik. 13 Bade tain aia tarare ruṭi ḳaite dila, oula biran maso dila. 14 Murda taki zinda oar bade, ou tin nombor bar tain sahabi oḳolre deḳa dila.Hozrot Fitoror loge soal-zuaf15 Tarar ḳaoa-daoar bade Isae Saimon-Fitorre zikaila, “O Saimon bin Iuhanna, era zela
         amare maea ḳoroin, tumi amare er taki beshi maea ḳoro ni?” Tain ḳoila, “Ji-oe malik,
         afne to zanoin, ami afnare ḳoto maea ḳori.” Teu Isae ḳoila, “Te amar meṛa-baichchar
         raḳali ḳoro.”16 Isae hirbar tanre zikaila, “Saimon bin Iuhanna, tumi amare maea ḳoro ni?” Fitore ḳoila,
         “Ji-oe malik, afne to zanoin, ami afnare ḳoto maea ḳori.” Isae ḳoila, “Te amar meṛar
         fal deḳa-huna ḳoro.”17 Bade tain tisrabar zikaila, “O Saimon bin Iuhanna, hasau ami tumar maear manush ni?”
         Isae tisrabar zikanie Fitor mone mone kisu dukito oia ḳoila, “Malik, afne to hoḳolta-u
         zanoin, afne zanoinu afne amar kub maear zon.” Teu Isae ḳoila, “Te amar meṛa falor
         raḳali ḳoro. 18 Ami tumare hasau ḳoiram, tumar zuankir shomoe tumi nizeu tumar ḳomor bandia zeno kushi
         ono zaitae. Oile buṛakir shomoe tumar at baṛai dibae, ar oinno zone tumare bandia,
         tumi zeno zaitae sao na, hono loia zaibo.” 19 Allar gourob zair oar lagi Fitoror mout kilan oibo, oḳan buzanit gia Isae ou ḳota
         ḳoila. Bade tain Fitorre ḳoila, “Ao, amar loge taḳo.”20 Ou shomoe Fitore ḳoredi saia deḳla, Isar hou maear sahabi ḳore ḳore aira. Ou sahabie
         ḳoedin age ḳanit boia Isar bae zukia ḳoisla, “Huzur, afnare dushmonor ato ze dorai
         dibo, he ḳe?” 21 Fitore enre dekia Isare ḳoila, “Huzur, en kita oibo?” 22 Isae Fitorre ḳoila, “Ami zudi sai, ami dusrabar duniat na aoa forzonto he ono rouk,
         te tumar kita? Tumi amar loge taḳo.” 23 Erlagi ummot oḳolor maze ḳobor roṭi gelo, ou sahabi morta nae. Oile Isae Fitorre ikan
         ḳoisoin na. Borong tain ḳoisla, “Ami zudi sai, ami hirbar toshrif na ana forzonto
         he ono taḳouk, te tumar kita?”Leḳok sahabir shakki24 Ou sahabie ita hoḳol befare shakki disoin ar leḳsoin. Amra zani, tan shakki hasa.
         25 Hozrot Isae aro bout ḳam ḳorsoin. Ita zudi eḳ ek kori leḳa oito, te oto kitab oito,
         ita asta duniae dorlo na one.

Hozrot Isar behesto firot zaoa (1:1-11)11 Mohamainno Tiofilas,Hozrot Isare behesto tulia neoar ag forzonto tain zeta talim disoin ar zeta zeta ḳorsoin
         i hoḳolta-u ami agor kitabo leḳsi. 2 Ze sahabi oḳolre tain basia loisla, tanre tulia neoar age Pak Ruhu dia erar gese osiot
         ḳorai gesoin. 3 Tan toklif ḳaimor bade tain zen zinda asoin iṭar bout kisimor alamot deḳaisoin. Sallish
         din dori tain sahabi oḳolre deḳa dia Allar bashshair bishoye batchit ḳorsoin. 4 Isae tara hokkolor loge ekkano shorik oia ou hukum dila, “Tumra Zeruzalem taki zaio
         na, amar gaibi bafor oada ḳora ze danor ḳota tumra age amar gese huncho, er lagi ono
         bar sao. 5 Hozrot Ehiae to fanir maze toubar gusol ḳoraita, oile besh deri oito nae Allae tumrare
         Pak Ruhu dia gusol ḳoraiba.”6 Tara hokkol ekkano dola oia Isare zikaila, “Huzur, i shomoe kita Boni Israil oḳolor
         ato raijjo firot anba ni?” 7 Isae zuaf dila, “Ze oḳt ba zomana amar gaibi bafe tan nizor eḳtiaro raḳsoin, ita tumra
         zanar goroz nai. 8 Oile Pak Ruhu tumrar ufre ḳaim oia harle tumra gaibi bol faibae, ou bole Zeruzalem,
         asta Ehudia ar Shomoria elaḳa, ar duniar hesh shimana forzonto amar shakki oibae.”
         9 Ou mator badeu sahabi oḳolor soukor samne Isare tulia neoa oilo, ar tain megor ṭukrar
         aoṛ oigela. 10 Isa zebla asmano uṭira i shomoe sahabi oḳole souk na firaia asmanor bae sairoila,
         ou shomoe dola ḳafoṛ finda duizon beṭa manush tarar ḳandat ubaia 11 ḳoila, “O Galilor manush oḳol, ikano ubaia asmanor bae sairiso ḳene? Zare tumrar ges
         taki tulia neoa oilo, ou Isare zelaḳan tumra behesto zaite deḳlae, ou laḳan tain firiao
         aiba.”Zeruzalem Isaei zomator zonom (1:12–5:42)Noea sahabi fosond ḳora12 Ou sahabi oḳol Zoetun namor faṛo taki Zeruzalemo firia aila. I faṛ Zeruzalem ṭaun
         tone tuṛa duroi. 13 Ṭauno firia tara ze goror uforor talat roita hou goro gela. Tara oila Fitor, Hannan,
         Iakub, Andrias, Filif, Tumas, Bortolmoe ar Moti, Alfir fua Iakub, muktizudda Saimon,
         ar Iakubor fua Ihuda. 14 Goro hamaia hoḳole milia ḳas dile dua ḳorat roila, erar loge asla imandar beṭin, Isar
         ma Moriom ar tan baiain.15 Hou shomoe eḳdin Fitore onuman eḳ-sho bishzon mumin oḳolor maze ubaia ḳoila, 16 “Bai oḳol, Isare zera dorat aisil tarare fot sinaia nisil Ihuda, tar befare bout age
         Daud nobir muko Pak Ruhe zeta ḳoisla, pak kalamor i ḳota fura oar dorḳar asil. 17 He to amraru eḳzon asil, ar amrar loge torikar ḳezmotor lagi tareo sahabi hishabe
         fosond ḳora oisil.” 18 Ou nafaki ḳamor ṭeḳa dia he eḳzora zomi loisil, ar ou zomino ufoit oia foṛia tar feṭ
         faṭia at-boṛ baroilo. 19 Zeruzalemor hoḳol manshe ita hunchil, erlagi hoḳole ou zominre ḍaḳoin ‘Aḳeldama’ ba
         lour zomin.Fitore aro ḳoila, 20 “Ou ḳota Fobitro Zobur Shorifo ase:Tar boshot ḳana ḳali rouk,hono roar ḳeu na taḳouk.Tar godi aroḳzone fauk.21-22 Erlagi Ehiae zebla toubar gusol ḳoraita hou shomoe taki, Isare amrar ges tone tulia
         neoar ag forzonto, zotodin Isa amrar loge sola-fira ḳorsila, otodin zera amrar dolo
         asil, erar maz tone Isa zen murda taki zinda oia uṭsoin, er shakki hishabe oinno aroḳzonre
         amra sahabi oḳolor dolo harani lagbo.”23 Teu tara ou duizonre uba ḳoraila, Iusuf Barshabba, tan aroḳ nam Iustus; ar Matias.
         24-25 Bade tara dua ḳorla, “O Mabud, tumi hoḳolor dilor ḳobor zano, Ihudae to tar nizor
         zagat zaoar lagi ḳezmot ar sahabi fodor ḳam bad dilaise, Ihudar bodla i duizonor maze
         tumi ḳare fosond ḳoro amrare sinaia deo.” 26 Heshe tara duizonor name loṭari marle Matiasor nam uṭlo; teu Matias ou egarozon sahabir
         loge zug oila.

Ummot oḳole Pak Ruhu faila21 Fonchaisha Idor din tara hoḳol eḳ zagat dola asla. 2 Ou shomoe asman taki tufanor laḳan eḳ aoaz oilo, tara ze goro boat asla i aoaze asta
         gor borigelo. 3 Tara deḳla, aguinor lukkar laḳan kitar ṭukrain aise, ar i lukkain tara hoḳolor ufre
         aia boilo. 4 Teu tara hoḳole Pak Ruhe kamil oila, ar ruhur gaibi bole tara alog alog bashae matta
         lagla.5 I shomoe duniar hokkol deshor forezgar Ihudi oḳol Zeruzalemo asla. 6 I aoazor loge logeu tara aia biṛ ḳorilla ar be-aḳol oigela, ḳaron erare zarzir nizor
         bashae mat-ḳota matte deḳla. 7 Dekia tara taijjub oia mata-mati ḳorla, “Ou zera matra era hoḳolu kita Galilor manush
         nae ni? 8 Zudi oe te amra kila zarzir nizor bashar buli erar ges taki hunram? 9 Amra to Fartio, Madio, Ilamio, ar Meshofotamiar bashinda, Ehudia, Kappadokia, Fonto,
         Asiya, 10 Forugia, Pamfulia ar Mishor deshor mansheo; Libiar Kurini elaḳar manshe, ino gurat
         aisoin oula Ruman oḳole, 11 zera Ihudi zati ba Ihudi dormor manush, ar Kritio, Arobi, amra hoḳoleu to zarzir nizor
         bashae Allar kudroti ḳamor ḳota erar muk taki hunram!” 12 Ou laḳan tara taijjub ar be-aḳol bonia eḳe-oinnoe zikaila, “Er mani kita?” 13 Ar baki oḳole ṭaṭṭa ḳoria ḳoilo, “Era to mod ḳaia matlami ḳorer!”Hozrot Fitoror boean14 Ita hunia Fitore ou egaro zon sahabir loge ubaia zure zure tarare ḳoila, “O Ihudi
         oḳol ar Zeruzalemor bashinda oḳol, afnara zania raḳoukka ar mon dia amar boean hunoukka.
         15 Afnara mono ḳorra era matal oigese, na, ashole ṭik nae, oḳon to ḳali shoḳal noeṭa
         bazer. 16 Iṭa to ou goṭona zar befare nobi Zuele ḳoisla:17 Allae formaira,aḳeri zomanat oula goṭbo,ami amar ruh hokkolor maze bezimu;teu tumrar fua-fuṛinte nobir laḳan batuni mat matba,tumrar zuan oḳole gaibi alamotor deḳa faiba,murobbi oḳole kuab deḳba.18 Ou shomoe amar bonda-bandir ufreamar ruh bezimu,tara nobir laḳan ohi ḳoiba.19 Ami ufre asmano bout keramoti deḳaimu,ar tole duniat bout nishana goṭaimu,lou, aguin ar ḳala-duma deḳaimu.20 Mabudor i mohan ar ḳas din aibar age,shuruz andair oizibo,sand lour laḳan oizibo.21 Ar oulan oibo,zekunu manshe Mabudor name ḍakile,he nazat hasil ḳorbo.22 O Boni Israil oḳol, hunoukka, Nasarotor Isar mazdia Allae tan kudroti ar keramoti
         ḳam ḳoraia, afnaintor gese forman ḳorsoin, tainu Isare faṭaisla, ar ita to afnarao
         zanoin. 23 Alla, zein ageu zanoin ar foesalao ḳoria raḳsoin, Isare afnaintor ato shofiba. Ar
         afnara be-din oḳolor atane tanre duk-koshṭor solibo dia ḳatol ḳorsoin. 24 Oile Allae moutor azab taki tanre ḳalas ḳoria zinda ḳorsoin, ḳaron moutor ḳemota asil
         na tanre ḳobza ḳorar. 25 Daudeo tan ḳota ḳoisoin:Ami hamesha munibre amar samne deḳtam,tain amar ḍain galat asoin,ami zanu ostir na oi.26 Erlagi amar dil kushi oe,amar muk taki furti baroe,amar ḳaea ou ashae zita roibo,27 ḳaron tumi amar zanrefatalo falaia toitae nae,tumar pak bondar shorilrefosa-gola oite ditae nae.28 Tumi amare zindegir fot zanaiso.Tumar didaror maze ase furafur furti.29 Bai oḳol, ou mohan-baf Daudor befare ami afnarare kula-kuli ḳoiram, tain mara gesoin,
         tanre dafon ḳora oise, ar tan ḳoebor aizo oḳano ase. 30 Tain eḳzon nobi asla ar tain zanta, Allae ḳosom ḳoria i oada ḳorsoin zen, tanu oarishor
         eḳzonre tan godit boaiba. 31 Erlagi ag tone dekiau tain Allar oada ḳora bashsha, mani al-Mosir murda taki zinda
         oia uṭar befare ou ḳota ḳoisla, enre fatalo falaia toa oito nae, en ḳaeao fosto nae.
         32 Allae ou Isareu zinda ḳoria tulchila, amra hokkol er shakki. 33 Allar ḍainor toḳto boibar takkot tanre-u deoa oise, gaibi bafor oada ḳora Pak Ruh
         tainu faisla, ar oḳon afnara zeta deḳra ar hunra ita tainu ḳorsoin. 34 Daud to nize behesto hamaisoin na, oile tain ḳoisoin:Mabude amar munibre ḳoila,tumi amar ḍain galat bo,35 ami tumar dushmon oḳolretumar faor tolat falani forzonto bo.36 Erlagi hokkol Boni Israile ou ḳota bala ḳori zanoukka, afnara zenre solibo gatisla,
         Allae ou Isareu malik ar al-Mosi duio toḳt disoin.”37 Ita hunia manshor dilo sel hamailo, tara Fitor ar sahabi oḳolre zikailo, “Baiainre,
         amra kita ḳortam?” 38 Fitore zuaf dila, “Mon firaukka, afnara hoḳole gunar mafir lagi Isa al-Mosir name
         toubar gusol ḳoroukka, teu afnara dan hishabe Pak Ruhu faiba. 39 I oada afnaintor lagi, afnaintor aolador lagi, zera duroi ase tarar lagi, zoto manshore
         amrar Mabud Allae tan ḳas bonda oibar lagi daot diba tara hokkolor lagi.”40 Aro boutta ḳoia Fitore hushiar ar minot ḳori ḳoila, “I zomanar naforman oḳolor ges
         taki afnaintor zan basaukka.”Mumin oḳolor sal-cholon41 Tan boean hunia zera iman anla tara toubar gusol ḳorla, onuman tin azar manush i din
         ummot oḳolor loge shorik oila. 42 Tara sahabi oḳolor talim huna, tarar loge shorik oia al-Mosir mezbani ḳaoa, ar dua
         ḳorat hamesha ḳaim roita.43 Teu hoḳole ḍoraito ḳaron sahabi oḳole bout keramoti ar muzeza ḳam deḳaita. 44 Hokkol imandar oḳol ekkano roita ar zarzir dorḳari samana on taki nita. 45 Tarar zomi-zoma don-doulot besia zar zela dorḳar oula baṭia dita. 46 Tara forteḳ din Baetul-Mukaddoso ekkano milta, ar kushi oia eḳloge shorol mone goro
         goro gia ḳana-fina ḳorta. 47 Tara Allar tarif ḳorat roita ar hokkol manshor mohobbotor manush oila. Zera nazat
         hasil ḳorta, Allae tarareo ania dine dine erar loge shorik korta.

Lengṛa hokirre shifa ḳora31 Eḳdin asor oḳtor nomazor lagi Fitor ar Hannan Baetul-Mukaddoso zaoat asla; 2 manshe forteḳ din eḳzon manshore boia ania Baetul-Mukaddosor ‘Shundor’ namor geiṭor
         gese toita, he zonmogoto lengṛa-atur asil, zera Baetul-Mukaddoso zain tarar gese bik
         saoar lagi tare hikano toa oito. 3 Fitor ar Hannanre Baetul-Mukaddoso hamanit dekia he tarar gese minot-ḳajji ḳori bik
         kuzilo. 4 Fitor ar Hannan tar bae dian dori saia ḳoila, “Amrar bae sao.” 5 Teu he tarar ges taki kunta faoar lalose dian dori sairoilo. 6 Fitore tare ḳoila, “Amrar gese to shuna-rufa kunta nai reba, oile zeta ase tumare
         dan ḳorram. Nasarotor Isa al-Mosir name aṭia zao.” 7 Ḳoia hari tain er ḍain ato doria usa ḳorla, ar loge logeu tar fao ar gusit bol ailo.
         8 He faldi uṭia ubailo ar aṭa shuru ḳorlo, aṭi aṭi falai falai Allar tarif ḳorte ḳorte
         erar loge oia Baetul-Mukaddoso hamaigelo. 9 Hokkol manshe tare aṭat ar Allar tarif ḳorat dekia 10 ere sinililo, igu deki ou manush, zegue Baetul-Mukaddosor Shundor namor geiṭo boia
         bik korto! Tar halot dekia manush asanok taijjub oigelo.Baetul-Mukaddoso Hozrot Fitor ar Hannan11 Oile lengṛa hokire Fitor ar Hannanor ḳore oia gurae, manshe Fitoror i ḳame taijjub
         oia douṛia Sulaiman namor barindat tan gese ailo. 12 Ita dekia Fitore manshore ḳoila, “O Boni Israil oḳol, ere dekia afnara taijjub oigela
         ḳene? Amrar nizor firaki ba forezgarir gune tare solar shokti disi mone ḳoria, ḳene
         amrar bae dian dori sairoiso? 13 Ibrahim, Isʼhak ar Iakubor Alla, amrar baf-dada oḳolor Alla, tan afon bonda Isar mohima
         zair ḳorsoin, zenre afnara dushmonor ato shofi disla. Ar hakim Filate zebla tanre
         saṛi dita ḳori niot ḳorsla, i shomoe afnara Isare duroi horai disoin. 14 Afnara ou pak-forezgar manshore horai dia eḳzon kunire saṛanir lagi sufarish disoin.
         15 Zein zindegi dan ḳoroin tanre afnara ḳatol ḳorsoin, oile Allae tanre murda taki zinda
         ḳorsoin, amra er shakki. 16 Ar tan ufre iman anae, ou ze beṭare afnara sinra ar deḳra, hou Isar namu tare bolala
         ḳorse. Isar mazedi zeta iman foeda oe, ou imanor boleu afnara hoḳolor samne tare bala
         ḳora oise.17 “O bai oḳol, ami oḳon zani afnaintor murobbi-salish oḳolor laḳan afnarao na-buzia
         i ḳam ḳorilisoin. 18 Oile Allae tan tamam nobi oḳolor mazdi al-Mosir toklifor befare age zotota zanaisoin,
         i hokkolta ou laḳan ḳori fura ḳorsoin. 19 Erlagi afnara mon firaukka ar Allar muki oukka, zate afnaintor guna oḳol fusia saf
         ḳora oe. 20 Te ou laḳan oḳt aibo, zebla Mabude hou Isare mani tan fosond ḳora al-Mosire bezia
         afnaintore tortaza ḳorba. 21 Allae hoḳoltare agor haloto firaiba, ita bout din ageu pak nobi oḳolor zoban dia ḳoisoin.
         Zotodin tan i oada fura na ḳorba, otodin Isao behestor maze roiba. 22 Musae to ḳoisla, ‘Mabud Allae tumrar lagi tumrar nizor manush oḳol taki amar laḳan
         eḳ nobi foeda ḳorba, tain tumrare zeta ḳoiba, tumra i hoḳolta-u amol ḳorio. 23 Zegue tan ḳota hunto nae, Allae ere nizor bondar ḳata taki fusia falai diba.’ 24 Ar [Bashsha Daudor amolor] Samuel nobi taki shuru ḳori zoto nobi oḳole kalam bataisoin,
         era hoḳoleu i oḳtor ḳota ḳoisoin. 25 Afnara to i nobi oḳolor oarish, ar hou ḳanunoro oarish zeta Allae afnaintor baf-dada
         oḳolor loge ḳaim ḳorsila. Allae Hozrot Ibrahimre ḳoisla, ‘Tumar oarishor mazedi duniar
         hokkol zatie borkot faiba.’ 26 Hou oarish, mani tan ḳas gulam Isare, Allae foelau afnaintor gese bezisoin, zate tain
         afnarare be-dini ḳam oḳol taki firaia hari borkot dein.”

Hozrot Fitor ar Hannanre aṭok kora41 Fitor ar Hannane zebla manshore boean ḳorra ou shomoe imam oḳol, Baetul-Mukaddosor
         boṛo daroga ar Siddekia mozobor manush aḳtau tarar gese aila. 2 Fitor ar Hannane manshore talim dira ar Isar maz diau murda oḳol hirbar zinda oia
         uṭar befare toblig korra dekia tara kub naraz oisla. 3 Tara Fitor ar Hannanre aṭok korla ar hainja oigesil ḳori erare bador din forzonto
         bondi ḳori toila. 4 Zera Fitoror boean hunchila erar maze boute iman anla, teu imandar beṭaintor foriman
         fas azaror laḳan oilo.5 Bador din Ihudir neta oḳol, murobbi-salish ar moulana oḳol eḳloge Zeruzalemo dola
         oila. 6 Hikano fordan imam Hanon, Kaeafa, Iuhonna, Sikondor ar fordan imamor ḳesh-kuṭum oḳolo
         azir asla. 7 Tara Fitor ar Hannanre tarar mazḳano uba ḳoraia zikaila, “Tumra kun bole ar ḳar name
         i ḳam ḳorrae?” 8 Teu Fitore Pak Ruhe kamil oia tarare ḳoila, “O murobbi saebain ar deshor buzurg oḳol,
         9 eḳzon lengṛa-atur manshor balai ḳorsi ḳori afnara aiz amrare zera ḳorra, manushgu
         kila bala oilo. 10 Te afnara hoḳole ar Boni Israil oḳoleo hunoukka, Nasarotor Isa al-Mosir name, zenre
         afnara solibo gatia ḳatol ḳorsla, zenre Allae murda taki zinda ḳorsoin, tan boleu
         i manushgu afnaintor samne bala oia ubaise. 11 Tain hou fattor, zetare raz-mestoir oḳole, mani afnara elami ḳori bad dilaisla, pak
         kitabor ḳota mafik hou fattoru aiz ian kunar hoḳol taki zoruri kuṭi oise. 12 Toranir ḳemota ar ḳeuror gese nai, ḳaron asmanor tole ar zominor ufre oula ar kunu
         nam deoa oise na, zen name amra rehai faimu.”13 Fitor ar Hannanor shaosh dekia, era zen oshikkito shamainno manush ita zania tara
         taijjub oigela, ar era Isar loge asla ḳorio sinla. 14 Ze beṭa bala oisil, he erar loge ubairoise dekia erare ar kunta ḳoar shaosh oilo na.
         15 Bade mozlis taki erare bare zaoar hukum dia tara hoḳole foramish ḳorat boia 16 ḳoila, “I manshore loia amra kita ḳortam? Era to bout boṛo ek keramoti ḳam ḳorse ar
         ita to asta Zeruzalemor hoḳole zane, ar amra-o iṭare oshikar ḳortam fariar na. 17 Oile manshor gese zanu i ḳota ar zana-zani na oe, erlagi erare ḍor deḳail ouk, zate
         i zonor name tara ar ḳeuror gese kunta na ḳoe.” 18 Bade tara Fitor ar Hannanre hirbar anaia ou hukum dila, “Tumra Isar name ar kunudin
         eḳdom kichchu ḳoio na, kunuzat nosioto ḳorio na.” 19 Fitor ar Hannane tarare zuaf dila, “Amra afnaintor hukum mantam, na Allar hukum mantam?
         Allar nozoro kunḳan ṭik, ita afnarau bisar ḳoroukka. 20 Amra zeta deḳsi ar hunchi, ita na ḳoia to taḳtam fari na.” 21 Teu tara Fitor ar Hannanre aro ḍor deḳaia saṛi dila. Manshore ḍoraia tara erare kunu
         shaza dita farla na, ḳaron zeta goṭsil ita dekia hoḳol manshe Allar proshongsha ḳorat
         asil. 22 Ze manushgu keramoti ḳamor mazdi bala oisil tar boeosh sallish bosoror beshi asil.Toblik kamor shaoshor lagi dua23 I bisar taki tarare saṛar bade Fitor ar Hannan tarar afon manshor gese gelagi, gia
         boṛo imam oḳole ar murobbi-salish oḳoleo tarare zeta zeta ḳoisla, ita hokkolta zanaila.
         24 Ita hunar bade tara hoḳole eḳ dile Allar gese zure zure dua ḳorla, “O malik, tumi
         asman, zomin, doria ar itar maze zotota ase hokkolta foeda ḳorso. 25 Tumi tumar gulam, amrar ḳandanor baf Daudor zobano Pak Ruhur mazdia oula ḳoiso,Hokkol zatie ḳene ostir oia sillaira?Kior lagi manshe behuda fondi ḳorer?26 Zogotor bashsha oḳol ubailo,raza oḳol ekkano oilo,Malikor birudde ar tan al-Mosir birudde.27 Tumar fobitro gulam Isa, zenre tumi al-Mosi ḳoria duniat faṭaiso, tan birudde Raza
         Herud ar Fontio Filat, ou shohoro o-Ihudi ar Boni Israilor loge ekkano oisil. 28 Tumar morzi ar tumar kudrote zeta goṭar lagi tumi ageu ṭik kori raḳsilae, tara outau
         goṭaise. 29 Oḳon O malik, tara amrare kila ḍor deḳaira, tumi kial ḳoro, tumar gulam oḳolre oula
         takkot deo zate, furafur shaosh ḳoria tumar kalam toblig kortam fari. 30 Bemari oḳolor shifar lagi tumar at mubarok baṛai deo, ar tumar pak gulam Isar name
         muzeza ar keramoti deḳanir tofik deo.”31 Tarar dua ḳorar bade ze zagat tara dola oisla, hi zaga ḳafia uṭlo. Ar tara hoḳole
         Pak Ruhe kamil oia shaosh ḳoria Allar kalam toblig korat roila.Imandaror mohobbot32 Zera al-Mosir ufre iman anchila, tarar eḳ mon ar eḳ dil asil. Tara eḳzoneo nizor don-doulotre
         nizor ḳoia dabi ḳorta na, hokkoltau hoḳolor dorḳar moto ḳoros ḳorta. 33 Sahabi oḳole kub himmot ḳoria, Hozrot Isar murda taki zinda oia uṭar bishoye toblig
         korta, ar tara hokkolor ufre Allar ḳas rohomot asil. 34 Tarar maze ḳeu obabi asla na, ḳaron zerar zomin ba baṛi asil tara ita hoḳolta besia,
         35 sahabi oḳolor gese ania dan ḳorilita, bade zar zela goroz tare oula deoa oito.36 Ar Iusuf name Lebir bongshor eḳzon manush asla, tan baṛi Saipras dif, sahabi oḳole
         tanre ḍakita Barnabas, mani utshaho zugaora, 37 tan eḳzora zomin asil, taino tan zominḳan besia ṭeḳa ania sahabi oḳolor ḳodomo dan
         ḳorla.

Ononio ar Safirar beimanir fol51 Ou shomoe Ononio name eḳzon manush ar tar bou Safirae tararo eḳzora zomin besila,
         2 besia tar bour zana monteu zominor kisu ṭeḳa nizor lagi lukaia, baki ṭeḳa sahabi oḳolor
         faot dila. 3 Teu Fitore ḳoila, “Ononio, shoetane ḳemne tumar dilre doḳol ḳorlo, tumi Pak Ruhur
         gese kila misa matlae, ar zomin besar ṭeḳa kisu lukai raḳlae? 4 Besar age zominḳan kita tumar asil na ni? Ar besar badeo to i ṭeḳa tumar eḳtiaro asil,
         te ḳene tumar bitre ita hamailo? Tumi to manshor gese misa matso na, Allar gese-u
         misa matlae.” 5 Ita hunar loge logeu Ononio maṭit foṛia morigelo. Ar zera i goṭona hunlo tara hoḳoleu
         kub ḍoraigelo. 6 Bade zuan oḳole aia tare ḳafon findaia bare nia maṭi dila.7 Onuman tin gonṭa bade tar bouo hono ailo, oile age kita goṭse tai zanto na. 8 Teu Fitore taire zikaila, “Amare ḳo sain, tumra i zomin oto ṭeḳae besislae ni?” Tai
         ḳoilo, “Ji-oe oto ṭeḳaeu.” 9 Ou Fitore ḳoila, “Mabudor ruhre forikka ḳorar lagi tumra ḳene eḳmot oilae? Deḳo, zera
         tumar zamaire dafon ḳorse tara oḳon dorozar samne aior, tara tumareo bare loia zaibo.”
         10 Loge logeu Safira Fitoror faot foṛia morigelo, ar ou zuan oḳole goro aia taire mora
         dekia bare nia zamair ḳandat maṭi dila. 11 Teu hokkol zomat, ar zoto manshe ita hunlo, hoḳoleu kub ḍorailo.Sahabi oḳolor keramoti ḳam12 Sahabi oḳolor atane manshor maze bout muzeza ar keramoti nishana zair oito, tara hoḳole
         eḳ dil oia Baetul-Mukaddosor Sulaimanor barindat dola oita. 13 Zudio manshe tarare ijjot ḳorta, ta-o ar ḳeu tarar loge mishte shaosh ḳorlo na. 14 Ar dine dine bout beṭain-beṭinte iman ania Allar dolo hamanit lagla. 15 Ar manshe bemari oḳolre bare ania fotor ḳandae ḳandae hutaia ar bisna fatia boaia
         toita, zate Fitore sola-firar shomoe ontoto tan seba ḳano tara ḳeuror ufre foṛe. 16 Ar Zeruzalemor ḳanda-ḳasar gauain taki manshe tarar bemari oḳolre ar zinor asorala
         manshore loia aia biṛ zomaito, tara hokkolu bala oito.Hokkol sahabire aṭok kora17 Ita dekia fordan imam ar tan logor Siddekia oḳol ingshae zoli-fuṛi uṭla, 18 ar sahabi oḳolre doria shorḳari zelo haraila. 19 Oile raitku Mabudor eḳzon firistae zelor duar kulia tarare bare ania ḳoila, 20 “Tumra zao, Baetul-Mukaddoso ubaia manshor gese noea zindegir ḳota ḳo.” 21 Ita hunia tara kub shoḳale Baetul-Mukaddoso hamaia manshore nosiot ḳorat lagla. Ibae
         fordan imam ar tan logor hoḳole aia deshor fotua komiṭire ar Boni Israilor murobbi
         oḳolre ekkano dola ḳorla, ar sahabi oḳolre anar lagi zel ḳanat manush faṭaila. 22 Oile tara gia erare zel ḳanat faila na. Ou tara firia aia ḳobor ḳoila, 23 “Amra deḳsi, zelor doroza shokto ḳori lagail, ar duaro duaro faradar ubai roisoin,
         oile duar kulia bitre ḳeurore failam na.” 24 Ita hunia Baetul-Mukaddosor boṛo darogae ar boṛo imam oḳole beokuf oia sintat foṛla,
         er fol kita oibo. 25 Ermaze kunu eḳzone aia tarare ḳobor dilo, “Deḳoukka, afnara ze manshore zelo haraisla,
         tara Baetul-Mukaddoso ubaia manshore nosiot ḳorer.” 26 Teu boṛo darogae tan sifai dolre loia hono gia sahabi oḳolre doria anla, oile zur-zobordosti
         ḳorla na ḳaron tara ḍoraigela, manshe tarare fattordi marta faroin.27 Bade sahabi oḳolre ania tara fotua komiṭir samne uba ḳoraila, ar fordan imame erare
         zikaila, 28 “Amra tumrare doṛaia hukum dislam, i name kunu nosiot na ḳorar lagi, ta-o asta Zeruzalem
         zuṛi tumrar talime boriliso, ar ou zonor kunor bar amrar ufre falaitae sairae.” 29 Teu Fitor ar tan logor sahabi oḳole zuaf dila, “Manshor hukum manar saite Allar hukum
         mana to forz. 30 Amrar baf-dadar Allae hou Isare murda taki zinda ḳorsoin, zenre afnara gaso loṭḳaia
         ḳatol ḳorsla, 31 Allae tanre-u toraneala ar bashsha banaia nizor ḍain galat boibar ijjot dan ḳorsoin,
         zate tain Boni Israil oḳolre touba ḳorar shuzug, ar gunar mafi dita faroin. 32 Amra i hoḳoltar shakki, ar Allae tan nizor hukum manra bonda oḳolre ze Pak Ruh disoin,
         hou Pak Ruho er shakki.”33 Ita hunia tara gusae aguin oigela, ar sahabi oḳolre zane marar lagi niot ḳorla. 34 Oile ou mozlis taki Gomoliel name Forishi mozobor eḳzon manush ubaila, tain eḳzon
         namḳora moulana asla, hokkole tanre ijjot ḳorto, tain sahabi oḳolre tuṛa bare neoar
         hukum dila. 35 Bade tain fotua komiṭir manshore ḳoila, “O Boni Israil oḳol, i manush oḳolre tumra
         zeta ḳortae sairae i befare hushiar o. 36 Huno, ou ḳoedin age Tuda name eḳzon manush aia kub boṛo-manshi deḳaisil, ar onuman
         sair-sho manush tar dolo hamaisil. Tare kun ḳora oilo, ar tar dolor hoḳol manush sairobae
         sitrigese, ḳeu dolo roise na. 37 Bade Galilor Ehuda aia deshor manush gononar bosor, eḳdol manshore tar dolo haraia
         fitna ḳaṛa ḳorlo, he-o morigelo, ar tar logor hokkolo sitrigese. 38 Ita dekia ami tumrare ḳoiram, tumra i manush oḳolre kunta ḳorio na, tarare saṛi deo,
         tarar ḳam-ḳaz ar niot zudi manush taki oe, te ita emneu binash oizibo. 39 Ar zudi Alla taki oe, te tumra tarare tamaitae fartae nae, ki zani heshe deḳa zaibo
         zen, tumrau Allar birudde jihad ḳorrae.” Gomolielor mate neta oḳol razi oila, 40 tara sahabi oḳolre ḳasat anaia singladi marla ar ḳoila, “Tumra Isar name kunta matio
         na.” Heshe tarare saṛi dila.41 Teu sahabi oḳole, Isar namor lagi beijjoti ḳamanir zuka oisoin gotike kushi oia furti
         ḳori ḳori mozlis taki baroia gela. 42 Sahabi oḳole forteḳ din Baetul-Mukaddoso ar baṛie baṛie gia nosiot ḳorta, ar Isau
         zen al-Mosi ikan toblig kora bad dita na.

Ehudia ar Shomoria elaḳat Isaei zomat (6:1–12:25)Shat zon ḳadimdar61 Hi shomoe ummot oḳolor foriman baṛteu asil, ar ummot oḳolor maze zeta Ihudi oḳole
         Iunani bashae matta, tara Ibrani bashae matra Ihudi oḳolor loge ḳaijja ḳorta lagla.
         Tara dush deḳaila, forteḳ din ḳani bilanir shomoe tarar ṛaṛi beṭinte kunta fain na.
         2 Teu hou barozon sahabie hoḳol ummotre eḳ zagat dola ḳoria ḳoila, “Amra Allar kalamor
         toblig bad dia, ḳana-finar befare besto oaḳan ṭik nae. 3 Oile bai oḳol, tumrar maz taki oula shatzon shunamala manshore fosond ḳoro, zera Pak
         Ruhe ar hekmote fura kamiab ase, amra tarar ufre i ḳamor zimma dilaimu. 4 Ar amra kalamor ḳezmot ar dua ḳorar ḳamo ḳaim roimu.” 5 Teu hokkol manush shanti oila, tara Pak Ruh ar imane kamil Stifanre fosond ḳorla,
         tan loge Filif, Foḳor, Nikanor, Timun, Farmina ar Antiokia ṭaunor noea Ihudi Nikulaere
         basia nila. 6 Bade tara ou shatzonre sahabi oḳolor gese loia aile, sahabi oḳole dua ḳoria tarar
         ufre at raḳla.7 Ar Allar kalam sitria sairobae fousigelo, teu Zeruzalemo ummotor foriman kub zoldi
         ḳori baṛto laglo, Ihudi imam oḳolor mazeo bout zone al-Mosir ufre iman anla.Hozrot Stifanor halot8 Stifan Allar rohomot ar himmote kamil oia, manshor maze bout keramoti ar muzeza ḳam
         ḳorta lagla. 9 Ihudir ze mosidre azad-oa gulam oḳolor mosid ḍaḳa oito, hou mosidor ḳoezon manush,
         kunu kunu Kurini, Alekzandria, Kilikia ar Asiya deshor kisu manshe Stifanor loge ḳaijja-torko
         ḳorat lagla. 10 Oile Stifane Pak Ruhur bole kub aḳoldar manshor laḳan tarar loge matae, tara tan loge
         matia kulaito farsil na. 11 Teu tara ḳoezon baze manshore gush dia oḳan hikai dilo, “Tumra ḳoio, amra hunchi ou
         beṭae Hozrot Musa ar Allar birudde kufuri mat mater.” 12 Ota ḳori tara manshore, murobbi oḳolre, ar alim shomazre Stifanor birudde bigṛailo,
         ar tanre zobordosti ḳori doria deshor fotua komiṭir samne bisaro anlo. 13 Ar misa shakki oḳole ḳoila, “Ou beṭae hamesha Musar shoriotor birudde ar ou fobitro
         mukamor biruddeo mate. 14 Amra hunchi he ḳor, hou Nasarotor Isae i Baetul-Mukaddos bangilibo ar Musa nobie amrar
         lagi ze shoriot toia gesoin, ita bodlailibo.” 15 I shomoe zera fotua komiṭit boat asla tara hoḳole dian dori Stifanor bae saia deḳla,
         tan muk firistar mukor laḳan oigese.

Hozrot Stifanor aḳeri boean71 Teu fordan imame Stifanre zikaila, “Ita kita hasau ni?” 2 Stifane zuaf dila, “O bai oḳol, baba oḳol, hunoukka, amrar mul baf Ibrahim zebla Haran
         shohoro roar age Mesofotamiat asla, hou shomoe Allae tanre didar dia ḳoisla, 3 ‘Tumi tumar desh ar ḳesh-kuṭum saṛia roana deo, ami tumare ze desh deḳaimu hou desho
         zao.’ 4 Ou tain Kolodio oḳolor Babil desh taki baroia, Haran shohoro boshot ḳorla; ar tan
         bafor moutor bade Allae tanre hon taki i desho anchoin, zeḳano afnara oḳon boshot
         ḳorra. 5 Ta-o Allae ino Ibrahimre tan nizor bolte kuntau dila na, fao toibar zaga ḳano na,
         oile Allae tan loge oada ḳorla, tanre ar tan oarish oḳolre ou zominor malikana diba,
         zudio i shomoe Ibrahimor kunu aolad oisoin na. 6 Allae tanre ḳoila, ‘Tumar aolad oḳol bidesho musafir roiba, manshe tararedi gulami
         ḳoraiba, ar sair-sho bosor tarar ufre zulum solbo.’ 7 Allae eoḳano ḳoila, ‘Ze zatie tararedi gulami ḳoraiba, ami hi zatir bisar foesala
         ḳormu; bade tara hi desh taki baroia aia, ou zagat amar ebadot ḳorba.’ 8 Allae tanre mosolmani ḳorar hukum dila; heshe Ibrahimor fua Isʼhakor zonom oilo, ar
         tain aṭ dinor din tar mosolmani ḳoraila. Bade Isʼhake Iakubre, ar Iakube tan fuain
         baro ḳandanor barozon bafor mosolmani ḳoraila.9 “Hou ḳandanor baf oḳole ingsha ḳoria Iusufre besilaile, tanre Mishor desho neoa oilo.
         Oile Alla Iusufor loge loge asla, 10 tain Iusufre hoḳol toklif taki hefazot ḳorla, Mishoror bashsha Feraunor nozoro doya
         ar kamiabi dan ḳorla; teu Feraune tanre Mishoror hakim ar asta razbaṛir deḳa-hunar
         bar dila. 11 Bade fura Mishor ar Kenan desho nidan deḳa dilo erlagi manshor kub durgoti oisil,
         ar amrar baf-dada oḳolo ḳanir obabo foṛla. 12 Oile Mishoro foshol ase hunia, Iakube amrar baf-dada oḳolre foela bar hikano faṭaila.
         13 Bade dusrabaror bala Iusufe tan baiainre zanaila tain ḳe, ar Feraune Iusufor foribaror
         sin faila. 14 Iusufe tan baba Iakub ar nizor ḳesh-kuṭum milaia hokkoltae fosottoir zonre ḳobordi
         anaila. 15 Iakub Mishoro aila, heshe tain ar amrar baf-dada oḳolo mara gela. 16 Tarar lash Shikimo ania ḳoebor deoa oilo, i ḳobrostan Ibrahime Shikim shohoror Homuror
         ḳandanor ges taki rufar ṭeḳa dia ḳorid ḳorsla.17 “Ibrahimor gese Allae zeta oada ḳorsila, hi oada furon oar shomoe zebla ḳasai gelo,
         i shomoe Mishoro amrar manshor foriman bout oigese. 18 Heshe Mishoro eḳ noea bashsha oila, ein Iusufor befare kunta zanta na. 19 Hi bashshae amrar manshore ṭogaita ar amrar baf-dada oḳolor ufre kub zulum ḳorta,
         tan niot asil erar huruttain zonmor badeu zate bare falai deoa oe, ar tara mori zain.
         20 Hou shomoe Hozrot Musar zonom oilo, Allar nozoro tain kub shundor asla. Tin mash forzonto
         tain tan ma-bafor baṛit asla. 21 Bade tanre bare falai deoa oile, Feraunor fuṛie tanre nia nizor fua banaia falia boṛo
         ḳorla. 22 Musa Mishorie ilim ar adob-ḳaislote boṛo oila, tain ḳotae ar ḳame himmoti asla. 23 Bade Musar boeosh zebla sallish bosor oilo, ou tan dilor maze nizor Boni Israili bai
         oḳolre deḳa-huna ḳorar kial oilo. 24 Tain baroia deḳla, eḳzon Mishorie eḳ Israilir ufre zulum ḳorer, tain hou Israilire
         shaijjo ḳorat gela, ar Mishorire ḳatol ḳoria er bodla loila. 25 Musae mone ḳorsila tan zatir manshe buzba zen, Allae tanre diau tarare uddar ḳorba;
         oile tara ita buzla na. 26 Bador din Musae duizon Israilire mair ḳorat dekia, tarare mil-mish ḳorar niote ḳoila,
         ‘Oi tumra to bai bai, te tumra ḳene eḳzon aroḳzonor loge mara-mari ḳorrae?’ 27 Oile ze manshe bad bebohar ḳorat asil, he Musare ṭela mari falaia ḳoilo, ‘Oba, tumare
         ḳegie amrar ufre salish ar hakim banaise? 28 Ḳail zela hou Mishorire kun ḳorso, amareo ola ḳortae sao ni?’ 29 Ikan hunia-u Musae bagia Madian desho gelagi, ar hikano tan dui fuar zonom oilo.30 “Bade aro sallish boros guzori gele, Tur faṛor ḳandat morubumit, aguin zalail zonglar
         maz tone eḳ firistae Musare doroshon dila. 31 Musae ita dekia ekkere taijjub bonigela, ar bala ḳori deḳar niote ḳandat zaira, ou
         shomoe Mabudor aoaz hunla, 32 ‘Ami tumar baf-dadar Alla, Ibrahim, Isʼhak ar Iakubor Alla.’ Teu Musae ḍoraia ḳafa
         shuru ḳorla, ar bala ḳori deḳar shaosh faila na. 33 Mabude tanre ḳoila, ‘Tumar faor zuta kulilao, ḳaron tumi zeno ubaiso ikan pak zaga.
         34 Huno, ami Mishor desho amar proza oḳolor toklif deḳsi, ami tarar ahazari hunchi, tarare
         uddar ḳorar lagi lamia aisi, oḳon ami tumare Mishor desho firot faṭaimu.’35 “Ein hou Musa, zare Israili oḳole ou ḳota ḳoia firot disil, ḳe tumare salish ar hakim
         banaise? Tanreu Allar ze firistae zonglar maze deḳa disla, hou firistar atane Boni
         Israilor salish ar toraneala banaia faṭaila. 36 Ar ou Musaeu Mishoror Nil doria ar morubumit sallish boros bout keramoti ar muzeza
         ḳam ḳoria, Mishor desh taki Israili oḳolre bar ḳori ansla.37 “Ein hou Musa, zein Boni Israilre ḳoisla, Allae tumrar lagi tumrar nizor manush taki,
         amar laḳan eḳzon nobire beziba. 38 Ou Musau to morubumit amrar baf-dada Boni Israilor loge asla. Ar ze firistae Tur faṛo
         batchit ḳorsila, ou Musar logeu tain matisla. Ar amrare dibar lagi zinda-kalam ou
         Musar gese-u deoa oisil.39 “Oile amrar baf-dada oḳole Musar hukum manta saila na, tara Musare horai toia mone
         mone hirbar Mishoror bae niot ḳoria Harunre ḳoila, 40 ‘Amrare fot sinaia loia zaoar lagi devta banai deukka. Ḳaron ze Musae Mishor desh
         taki amrare bar ḳori anchoin, tan dosha kita oise, amra to zani na.’ 41 Ou shomoe tara gorur basuror laḳan eḳ murti banaila, ar ou murtir name boli dila,
         nizor ator banail murtire loia tara furti-amud ḳorla. 42 Oile Allae naraz oia tarar log saṛi dila, ar tarare asmanor san-shuruz, terar fuzat
         buṛai toila; zela nobi oḳolor kitabo leḳsoin:O Israil zati, morubumit hi sallish boros,tumra amar name kunu foshu kurbani dislae ni?43 Na, tumra to Mulok devtar murti,ar Rifon devtar tera banai ḳando loia gurso.Hou duio futul to fuza ḳorar niote banaislae,erlagi ami tumrare Babil deshor hofaro bonobash dimu.44 Te shahadot tambur kaba shorif morubumit amrar baf-dadaintor gese asil. Tain Musare
         hukum disla, tumi zelaḳan noḳsha deḳlae, ou laḳan ḳori iṭa tiar ḳoro. 45 Amrar baf-dada oḳole hi kaba shorif faia, tarar amir Iusar atane nizor loge ḳori amrar
         i desho anchila, tara zebla hi desho hamaisil i shomoe Allae tarar samon taki hinor
         manshore ḳedai disla. Hi tambu Hozrot Daudor amol forzonto ou desho asil.46 “Daude Allar rohomot hasil ḳorsila, ar Iakubor Allar name ekkan gor banaibar arzi
         ḳorsla. 47 Oile Hozrot Sulaimane tan lagi hi gor banaisla. 48 Ta-o Allatala to manshor ator banail goro boshot ḳoroin na; zela nobie ḳoisoin, 49 Mabude ḳoin,Behest amar toḳt,dunia amar fao toibar zaga,tumra amar lagi kizat gor banaibae?Amar ziranir zaga kuai?50 I hokkolta kita amar nizor atebanaisi na ni?51 “O gaṛteṛar zat! Ḳan ar dilor mosolmani na ḳorail zat! Tumra hamesha Pak Ruhur duar
         bond ḳori to. Tumrar baf-dadain zela asla, tumrao oula oiso. 52 Tumrar baf-dadainte kun nobir ufre zulum ḳorsoin na? Tara to hou nobi oḳolre ḳatolo
         ḳorse, zera age i dindar zon aibar ḳota elan ḳorsoin. Ou dindar zonre oḳon tumrao
         dushmonor ato shofia ḳatol ḳoraiso. 53 Firista oḳolor mazdi nazil oa shoriot tumrare deoa oisil, oile ita amol ḳorso na.”Foela shohid Hozrot Stifan54 Ita hunia-u tara gusae aguin oigela, ar dat kiṛi-miṛi ḳora dorla. 55 Oile Stifane Pak Ruhe kamil oia behestor bae dian dori saia Allar shan-tozolli deḳla,
         ar Isare Allar ḍain bazut uba deḳla. 56 Teu tain ḳoila “Deḳoukka, ami deḳram behest kula ase, ar Isa Bin-Adom Allar ḍaine
         ubai roisoin.” 57 Ar tara ḳano angul dia eḳloge sillaia Stifanor ufre uṛia gia foṛla. 58 Tanre ṭania shohoror bare nia fattor marat lagla; ar badi oḳole zarzir ḳafoṛ kulia
         Shoul namor eḳ zuanor faor ḳandat toila. 59 Manshe zebla Stifanre fattor marra, ou shomoe tain dua ḳoria ḳoila, “O malik Isa,
         amar ruhre ḳobul ḳoroukka.” 60 Ḳoiau tain aṭu gala dia zure sillaia ḳoila, “Malik, erar i gunare amolo dorio na.”
         Oḳan ḳoiau tain aḳeri dom saṛi dila.Ar Shoule hono Stifanor kunor hukumor loge shae dila.

Zomator ufre zulum81 Hidin taki Zeruzalemor zomator ufre kub zulum-mosibot ḳaṛa oilo, erlagi ḳali sahabi
         oḳol bade ar hoḳoleu Ehudia ar Shomoria elaḳar zagae zagae sitri gela. 2 Ḳoezone milia allaraia manush Stifanre dafon ḳorla ar tan lagi bout ahazari ḳorla.
         3 Oile Shoule zomatre binash ḳorar niote, goro goro hamaia imandar beṭain-beṭinre bondi
         ḳori ṭania sesṛaia zel ḳanat haranit lagla.Shomoriat Hozrot Filifor toblig4 Teu zera sairobae sitri gesil, tara hokkol zagat guri guri Injilor kush-ḳobri toblig
         korla. 5 Ar Filif Shomoriar eḳ shohoro gia al-Mosir befare toblig korla. 6 Manshe Filifor boean hunia ar tan keramoti ḳam oḳol dekia, dian dori eḳ dile tan nosiot
         hunla. 7 Ḳaron boutor ges taki but oḳol zure zure sillaia saṛia gelo, ar bout ordong bemari
         ar lengṛa oḳol bala oila. 8 Ita dekia hi shohoror manush kub kushi oila.9 Oile hikano Saimon namor eḳzon manshe bout din dori zadu-ṭunar ḳam ḳorto, Shomoriar
         manshore danda lagaia he nizore eḳzon kamil fir ḳoia dabi ḳorto. 10 Ar huru-boṛo hoḳole tar ḳotar dam dito, manshe ḳoito, Allar ze kudrotre ḳas kudrot
         ḳoin, i beṭa oilo hou ḳas kudroti beṭa. 11 Mansheo tar ḳota moto solto ḳaron bout din dori he tar zadu-ṭuna deḳaia tarare taijjub
         banaisil. 12 Oile Filife zebla Allar bashshai ar Isa al-Mosir befare kush-ḳobri toblig korla, ar
         manshe tan toblige iman anla, i shomoe beṭain-beṭinte aia toubar gusol ḳorla. 13 Hou Saimono iman ania toubar gusol ḳoria Filifor ḳore ḳore roila, bout keramoti ar
         boṛo boṛo kudroti ḳam hasil or dekia taijjub oigela.14 Zeruzalemor sahabi oḳole zebla hunla, Shomoriar manush oḳole Allar kalamor ufre iman
         anchoin, teu tara Fitor ar Hannanre erar gese faṭaila. 15 Fitor ar Hannan aia tarar lagi dua ḳorla, zate tara Pak Ruhu fain. 16 Ḳaron oḳono tarar ufre Pak Ruhu nazil oise na, tara ḳali Hozrot Isar name toubar gusol
         ḳorsoin. 17 Fitor ar Hannane tarar ufre at raḳla, teu tara Pak Ruhu faila. 18 Ar Saimone zebla deḳla, sahabi oḳolor at raḳar ḳarone Pak Ruhu miler, ou tain ṭeḳa
         ania erar gese dia ḳoila, 19 “Amareo ou ḳemota deukka, zate ami ḳeuror ufre at raḳle he-o ou Pak Ruhu fae.” 20 Fitore tare ḳoila, “Tumar rufa tumar logeu binash ouk, tumi mono ḳorso Allar dan ṭeḳadi
         ḳorid ḳora zae. 21 Amrar i ḳamo tumar kunu bag nai, ḳaron Allar nozoro tumar dil shorol nae. 22 Erlagi i nazaiz ḳam taki tumar dil firao. Ar Allar gese minot-ḳajji ḳoro, kiba tumar
         dilor i nazaiz kial tain maf ḳorilta faroin. 23 Ami deḳram, tumar dil lifshae bora ar tumi gunar maze bondi oiroiso.” 24 Teu Saimone ḳoila, “Afnara Allar gese amar lagi dua ḳoroukka, zate afnara zeta zeta
         ḳoisoin ita zanu amar ufre na ae.” 25 Bade Fitor ar Hannane malikor kalam toblig koria Zeruzalemo firot zaoar foto, Shomoriar
         bout gaut kush-ḳobri toblig kori ḳori gela.Hozrot Filif ar raz ḳazanchi26 Eḳdin Allar eḳ firistae Hozrot Filifre ḳoila, “Uṭo, douknor ze fot Zeruzalem taki
         Gaza ṭaunor bae gese hou fote roana deo.” I fot asil morubumit. 27 Teu Filif uṭia hobae roana dila, zaite zaite foto Itiofia deshor Kandaki ranir eḳzon
         boṛo raz ḳazanchir loge tan mulaḳat oilo, hi ḳazanchi asla na-mord, ar ranir hokkol
         don-rotnor zimmadar. Allar ebadot-bondegi ḳorar lagi ein Zeruzalemo aisla. 28 Bade baṛit zaoar bala foto tan nizor guṛar garit boia Ishaea nobir kitab tilaot ḳorat
         asla. 29 Ou shomoe Pak Ruhe Filifre ḳoila, “Ou garir ḳandat zao, ar en loge log doro.” 30 Teu Filife douṛia ou garir ḳandat gia hunla, ein Ishaea nobir kitab tilaot ḳorra;
         Filife tanre zikaila, “Afne zeta tilaot ḳorra itar mani buzra ni?” 31 Hein ḳoila, “Ḳeu buzaia na dile ami ḳemne buzmu?” Ou tain Filifre garit uṭia tan ḳandat
         boar lagi minot ḳorla. 32 Hein kitabor ze aeat tilaot ḳorat asla, ita oilo,Zobo ḳorar lagi meṛare zela nein,marar niote tanre oula neoa oilo,ruma ḳaṭrar samne meṛar baichcha zela nirai roe,oula taino zoban kulla na.33 Tain beijjot oila,tanre be-insaf ḳora oilo.Tan oarishor ḳota ḳegie ḳoito farbo?Tan zanre dunia taki ḳaṛia neoa oisil.34 Hou ḳazanchie Filifre ḳoila, “Ḳoukka sain, nobie ḳar befare ita ḳoisoin? Nizor befare
         na ar ḳeuror?” 35 Filife zoban kulia pak kalamor ou aeat taki loia Isar kush-ḳobri forzonto tan gese
         toblig korla. 36-37 Foto zaite zaite tara faniala eḳ zagat aia fousla, teu hi ḳazanchie ḳoila, “Ou deḳoukka
         ono fani ase, te ami toubar gusol ḳorte kunu bada ase ni?” 38 Ḳoia tain guṛar gari uba ḳorar hukum dila, Filif ar hou na-mord ḳazanchi duiozon fanit
         lamla, ar Filife tanre toubar gusol ḳoraila. 39 Tara zebla fani taki uṭia aila, ou shomoe Mabudor ruhe aḳtau Filifre aoṛe nilagi.
         Hi na-morde ar Filifre deḳla na, teu tain furti ḳori ḳori tan nizor fote gelagi. 40 Oile Filifre Ashdud ṭauno deḳa millo; tain gaue gaue kush-ḳobri toblig kori ḳori heshe
         Ḳoisoria shohoro gela.

Zalim Shoulor dil bodlani91-2 I shomoyo Shoule al-Mosir ummot oḳolre ḳatol ḳorta ḳori ḍor deḳanit roisoin. Ar Damesk
         shohoror Ihudir mosidainto deoar lagi tain fordan imamor ges taki siṭi saila, zoto
         beṭain-beṭin Isar fote soloin, tarare bandia Zeruzalemo anta ou ḳemota faoar lagi
         siṭi saila. 3 Foto zaite zaite zebla Damesk ṭaunor ḳandat aila, teu aḳtau asman taki tan sairo galabae
         for oia somḳaia uṭlo. 4 Ou tain maṭit foṛigela ar gaibi aoaz hunla, ḳe zanu tanre ḳor, “Shoul, Shoul, ḳene
         amare zulum ḳorrae?” 5 Shoule zikaila, “Malik, afne ḳe?” Tain ḳoila, “Ami Isa, zenre tumi zulum ḳorrae. 6 Tumi oḳon uṭia shohoro zao, tumi kita ḳortae tumare zanail oibo.” 7 Oile zera Shoulor loge zaoat asla tara somki gela, tara i aoaz ṭiku hunchila, oile
         ḳeurore deḳla na. 8 Bade Shoul maṭi taki uṭla, ar souk melia harle kuntau deḳla na; tan logor manshe tanre
         ato doria Damesko loia gela. 9 Shoule tin din dori souke kuntau deḳla na ar kunuzat ḳana-finao ḳaila na.10 Damesk shohoro Ononio name eḳzon mumin asla, 11 Mabude tanre doroshon dia ḳoila, “Ononio!” Tain zuaf dila, “Malik, ounu ami.” Mabude
         tanre ḳoila, “Shuza namor ze soṛok ase, tumi hou soṛoke zao, gia honor Ehudar baṛit
         Tarsho shohoror Shoul namor eḳzon manshor tallash ḳoro. 12 Hono he dua ḳorer, ar he doroshon faise, Ononio namor eḳzon manush aia tar shoril
         ataia dibo, teu he hirbar souke deḳbo.” 13 Ononioe ḳoila, “Malik, ami bout manshor gese i manushgur ḳaislot hunchi, he Zeruzalemo
         tumar pak bonda oḳolor ufre bout zulum ḳorse. 14 Ar ou zagato zoto manshe tumar fote sole, erare bandia neoar ḳemota he boṛo imam oḳolor
         ges taki faise.” 15 Oile malike tanre ḳoila, “Tumi zao, ḳaron o-Ihudi oḳol, tarar raza oḳol, ar Boni Israilor
         gese amar nam tobligor lagi ami tare fosond ḳorsi. 16 Ami tare deḳaimu, amar namor lagi tare ḳoto zala-zontrona shoijjo ḳora lagbo.” 17 Teu Ononio baroia hou baṛit gia hamaila, ar Shoulor gotro at dia ḳoila, “Bai Shoul,
         ono aoar foto zein tumare doroshon disoin tain Hozrot Isa, tain amare faṭaisoin, zate
         tumi hirbar souke deḳtae fao ar Pak Ruhe kamil o.” 18 Ar loge logeu tan souk taki masor-foiror laḳan kita foṛigelo, tain deḳta farla ar
         uṭia fanit gia toubar gusol ḳorla; 19 ḳaoa-daoar bade shorilo hirbar bol faila.Ar tain kisudin Dameskor ummot oḳolor loge roila. 20 Shoule ar deri ḳorla na, tain zagae zagae mosidainto gia toblig korat lagla, Hozrot
         Isau Allar hou ḳas maear zon, Ibnulla. 21 Zera tan boean hunto tara hoḳoleu taijjub oia mata-mati ḳorto, “Ein hou manush nae
         ni zein Zeruzalemo Isar ummot oḳolre zulum ḳorta? Ar ono-o to otar lagiu aisoin, zera
         Isar fote sole tarare bandia boṛo imam oḳolor gese loia zaita?” 22 Oile Shoul din din aro himmotala oila, ar Dameskor Ihudi oḳolre la-zuaf banaita lagla,
         tain forman deḳaila, ou Isau hi al-Mosi.23 Er bout bade Ihudi oḳole tanre marar lagi solla-foramish ḳorla, 24 ar Shoule i ḳobor faila. Tara tanre marar lagi shohoro hamani baronir hokkol duaro
         dine-raite sokidar boaila. 25 Eḳdin rait ummot oḳole Shoulre eḳ ṭukrir bitre haraia, baunḍori oalor kiṛkibae far
         ḳori bare lamaia dila.Hozrot Shoul Zeruzalemo aila26 Bade tain Zeruzalemo aia ummot oḳolor loge shorik oita saila; oile hokkole tanre ḍorailo,
         tain zen hasau iman anchoin tara bishash ḳorla na. 27 Teu Barnabase tanre ato doria sahabi oḳolor gese loia gela, ar Damesko zaoar foto
         kila tain al-Mosir didar faila, ar kila malike tan loge batchit ḳorla, Damesko kila
         tain shaosh ḳori Isar name toblig korsoin hoḳolta erare zanaila. 28 Bade Shoul Zeruzalemo erar loge loge roita, tain Zeruzalemor hoḳol zagat guria firia
         shaosh ḳori Isar name toblig korta. 29 Tain Iunani bashae matra Ihudi oḳolor loge dini batchit ar torko ḳorta; Ihudi oḳole
         tanre zane marilita saila. 30 Mumin oḳole i ḳobor hunia tanre Ḳoisoria shohoro loia gela, hon taki tanre Tarsho
         shohoro faṭai dila. 31 Hi shomoe Ehudia, Galil ar Shomoria elaḳar zomat oḳol shantir maze toiar oilo, i zomat
         oḳol Mabudor ḍore ar Pak Ruhur isharae soli soli bout forimane baṛlo.Hozrot Fitoror sofor ar keramoti32 Fitore hokkol zagat gurte gurte Ludda gaur mumin oḳolor gese aia azila. 33 Hou gaut Oinio name eḳzon manush asil; he ordong bemare aṭ boros dori bisnat foṛono
         asil. 34 Fitore tare dekia ḳoila, “Oinio, Isa al-Mosi tumare bala ḳorla, uṭo, tumar bisna tulilao.”
         Ar loge logeu Oinio uṭia ubai gelo. 35 Teu Ludda gau ar Sharun elaḳar hoḳol manshe Oinior halot dekia Allar bae firla.36 Zafa shohoro Ṭabita name eḳzon mumin beṭi asla, Iunani bashae Ṭabita namor orto Dorka,
         mani horini, tain hoḳol shomoe bala ḳam ḳorta ar goribre shaijjo ḳorta. 37 Tain bemar foṛia mara gela, ar manshe tanre gusol deoaia uforor kuṭat nia toila. 38 Zafa shohor Luddar ḳasat asil gotike, ummot oḳole zebla hunla, Fitor Luddat asoin,
         ou tara duizon manshore tan gese faṭaia minot ḳorla, “Afne zoldi ḳori amrar gese aukka.”
         39 Teu Fitor tarar loge roana dila, tain hono zaoar bade tara tanre uforor kuṭat loia
         gelo, hoḳol ṛaṛi beṭinte Fitoror sairobae ubaia ḳandon shuru ḳorla ar Dorka zita taḳte
         zeta ḳafoṛ-sufoṛ banaisla, ota Fitorre deḳaila. 40 Fitore tara hokkolre kuṭa taki bar ḳori dia zanu faṛia dua ḳorla; bade mora beṭir
         lashor bae firia ḳoila, “Ṭabita, uṭo.” Loge loge Dorkae souk kulla, ar Fitorre dekia
         uṭia boila. 41 Fitore tan ato doria uba ḳorla, bade hi ṛaṛi beṭin ar mumin oḳolre ḍakia deḳaila,
         Dorka zita oisoin. 42 I ḳobor Zafa shohoror hoḳol zagat uṛigelo ar bout manshe al-Mosir ufre iman anla.
         43 Fitor bout din Zafa shohoro Saimon namor eḳ samaror baṛit roila.

Subedar Kornilus ar Hozrot Fitoror doroshon101 Ḳoisoria shohoro Kornilus name eḳzon manush, Itali namor sifai dolor subedar asla.
         2 Tain eḳzon forezgar manush, tan foribaror hoḳoleo Allare ḍoraita. Tain gorib oḳolre
         bout ṭeḳa-foesha dan-ḳoerat ar hamesha Allar gese dua ḳorta. 3 Eḳdin onuman tinṭar shomoe tain eḳ saf doroshon faila. Deḳla, Allar eḳ firistae tan
         gese aia ḍakira, “Kornilus!” 4 Korniluse ḍoraia hi firistar bae saia ḳoila, “Malik, ḳoukka, hunram.” Firistae tanre
         ḳoila, “Tumar munazat ar gorib oḳolre danor ḳota behesto fousise ar Allae ita ḳobul
         ḳorsoin. 5 Oḳon tumi Zafa shohoro manush faṭao, ar Saimon urfe Fitorre tallash ḳorai anao. 6 Ein doriar faro aroḳ Saimonor baṛit taḳoin, hi Saimone samṛar ḳarbar ḳore.” 7 Ze firistae Kornilusor loge batchit ḳorsila, tain zaoar bade Korniluse tan baṛir duizon
         ḳamla ar tan shaijjoḳari eḳzon forezgar sifaire ḍaḳ dila. 8 Tain erare hoḳolta buzai dia Zafa shohoro faṭaila.9 Bador din zebla hou manush oḳol zaite zaite Zafa shohoror ḳasat aila, i shomoe beil
         onuman duifor, Fitore dua ḳorar lagi hou shomoe sato uṭsoin. 10 Tan kub buk lagsil, teu kunta ḳaita saila ar manshe ḳani tiar ḳorra, ou shomoe gume
         tan ungani ailo. 11 Ou haloto tain deḳla, asman kuligese ar kub boṛo saddoror laḳan eḳ sizor sair kunat
         doria duniat lamai deoa or; 12 ar i saddoror maze duniar hokkol zator foshu, buke solra zandar ar fakin ase. 13 Bade tain ou aoaz hunla, ḳe zanu tanre ḳor, Fitor, uṭo, maria ḳao. 14 Fitore ḳoila, na, na, malik, kunumonte-u na, ami kunu shomoe-u nafaḳ ar haram kunta
         ḳai na. 15 Tain hirbar ou aoaz hunla, Allae zeta halal ḳorsoin, itare tumi haram ḳoio na. 16 Oula tinbar oar bade hou saddorḳan asmano tulia nilagi.17 Fitore ze batuni doroshon deḳla, er mani kita oito fare tain dian ḳorra, ou shomoe
         Kornilusor faṭail hi manush oḳol Saimonor baṛi tukaia faia, baṛir duaror samne aia
         ubaila. 18 Tara ḍakia zikaila, “Saimon zenre Fitor ḳoia ḍaḳoin, tain ikano asoin ni?” 19 Fitore hou doroshonor ḳota sinta ḳorra, ou shomoe Pak Ruhe tanre ḳoila, “Deḳo, tinzon
         manshe tumare tukanit aisoin. 20 Tumi lamat lamo ar tarar loge roana deo, kunu shondoe ḳorio na, tarare amiu faṭaisi.”
         21 Teu Fitor lamia gia tarare ḳoila, “Afnara zare tukaira amiu hein; ḳoukka sain, kitallagi
         aisoin?” 22 Tara ḳoila, “Sho-sifair subedar Korniluse Allar firistar hukum faia amrare faṭaisoin,
         tain eḳzon forezgar manush, Allar hukum mafik soloin, Ihudi oḳole tanre kub tazim
         ḳoroin. Firistae tanre ḳoisoin, zate afnare tan baṛit neoaia afnar nosiot hunoin.”
         23 Ou Fitore tarare bitre ḍakia nia, tarar memandari ḳorla.Bador din uṭia Fitor tarar loge roana dila, ar Zafa shohoror ḳoezon imandaro tan loge
         gela. 24 Er bador din tara Ḳoisoriat fousla; ou shomoe Korniluse tan ḳesh-kuṭum ar bondu-bandob
         oḳolre dola ḳoria tarar bar saira. 25 Ar Fitor gia zebla goro hamaila, i shomoe Korniluse tan ḳasat gia faot foṛia soizda
         ḳorla. 26 Oile Fitore tanre tulia ḳoila, “Uṭoukka, ami nizeo to eḳzon manush.” 27 Bade Kornilusor loge mati mati bitre hamaia Fitore deḳla, bout manush dola oiroise.
         28 Ou tain ḳoila, “Afnara to zanoin, eḳzon Ihudi manshe kunu o-Ihudir ḳasat zaoa ba mila-misha
         ḳora amrar shoriotor nazaiz. Oile Allae amare deḳaisoin zen, kunu manshore nafaḳ ba
         ofobitro ḳoa amar lagi nazaiz. 29 Erlagi afnara zebla amare ḳobor disoin, te ami kunu omot na ḳoria-u aisi. Oḳon ami
         afnarare zikairam, amare kitallagi anaisoin?”30 Korniluse zuaf dila, “Aiz taki sair din age omon bala mani tinṭar shomoe ami amar
         goro dua ḳorat aslam, ou shomoe somḳail ḳafoṛ finda eḳ beṭa manush amar samne aia
         ubaila, 31 tain ḳoila, Kornilus, Allae tumar dua ḳobul ḳorsoin. Ar tumar dan-ḳoerato ḳobul ḳorsoin.
         32 Oḳon tumi Zafa shohoro manush faṭao ar Saimon urfe Fitorre anao. Tain doriar faro
         Saimon namor eḳ samṛar ḳarbarir baṛit asoin. 33 Erlagi ami zoldi ḳori afnare anat manush faṭailam. Afne toshrif anchoin dekia kub
         kushi oilam. Oḳon amra hoḳol Allar samne azir asi, Allae afnare zeta hukum ḳorsoin,
         amra hokkolta zanmu.”Bidormir dilo Hozrot Fitoror nosiotor fol34 Teu Fitore zoban kulia ḳoila, “Ami oḳon hasaror buzlam, Allar nozoro hoḳolu homan.
         35 Hoḳol zatir maze zera tanre ḍorae ar tan hukum mania sole, tarare tain ḳobul ḳoroin.
         36 Afnara to zanoin, tain Boni Israilor gese kushir ekkan ḳobor zanaisoin. Hozrot Isa
         al-Mosi, zein hoḳolor malik, tan usillae shanti faoa zae. 37 Manshor lagi toubar gusol ḳora zorur, Ehiae ikan toblig korar badeu Galil taki asta
         Ehudia zuṛi zeta goṭsil, ita hoḳolta-u afnara hunchoin. 38 Allae Nasarotor Isare Pak Ruhu ar kudrote kila ḳas ḳolifa banaisla; tain bala ḳam
         ḳori ḳori sofor ḳorta, ar zine dora bemari oḳolre bala ḳorta, Alla Pak to tan loge
         asla. 39 Tain Ihudi oḳolor zomino ar Zeruzalemo zeta ḳorsila, amra ita hoḳoltar shakki; ar
         manshe tanre gaso loṭḳaia marlo. 40 Allae tanre tin din bade zinda ḳori uṭaila, ar mansheo tanre deḳla. 41 Ta-o hokkole tane deḳar nosib oise na, ḳali Allae zerare age fosond ḳorsila, hou shakki
         oḳolre, mani amrare deḳaila, ar murda taki tain zinda oia uṭar bade amra tan loge
         ḳana-finao ḳaisi. 42 Tain amrare hukum disoin, amra zanu Ihudi oḳolor gese toblig kori ar shakki dei zen,
         tanre-u Allae zinda ar murda oḳolor hakim banai faṭaisoin. 43 Hoḳol nobieo tan befare oula shakki disoin zen, zera tan ufre iman ane, tara hoḳoleu
         tan namor usillae gunar mafi fae.”44 Fitore boean ḳorra, i shomoe zera tan boean hunat asil, tara hoḳolor ufre Allai Pak
         Ruh nazil oilo. 45 Ar Fitoror loge oia mosolmani ḳorail zeta imandar oḳol aisla, tara ita dekia somkia
         uṭla, ḳaron o-Ihudi oḳolor ufreo Pak Ruh borshisoin. 46 Tara deḳla, ou o-Ihudi oḳole nanan gaibi bashae matira, ar Allar tarif ḳorra. 47 Teu Fitore ḳoila, “Ou zeta manshe amrar laḳan Pak Ruh hasil ḳorsoin, era fanit toubar
         gusol ḳorte kita ḳeu bada dito farbo ni?” 48 Bade tain erare Isa al-Mosir name toubar gusol ḳorar hukum dila. Ar tara Fitorre minot
         ḳorla, tarar gese ḳoeḳan din roar lagi.

Zeruzalemo Hozrot Fitor111 Bade sahabi oḳole ar Ehudia zilar hokkol mumin baiainte hunla, o-Ihudi oḳoleo Allar
         kalamor ufre iman anchoin. 2 Erlagi Fitor zebla Zeruzalemo aila, i shomoe mosolmani ḳorail imandar oḳole tane dushi
         shaibosto ḳoria ḳoila, 3 “Afne to mosolmani na ḳorail manshor goro hamaisoin, ar tarar loge ḳanao ḳaisoin.”
         4 Teu Fitore foela taki zeta zeta goṭsil, tarar gese eḳ ek kori buzaia ḳoila, 5 “Ami Zafa shohoro dua ḳorat aslam, omon shomoe Pak Ruhur doroshon failam, ami deḳlam,
         asman taki boṛo saddoror laḳan ekkan sizor sair kunat doria amar gese lamaia deoa
         or. 6 Ami dian dori saia sintat foṛigelam, ar deḳlam, ermaze hoḳol zator foshu, faki, zongli
         zanuar ar buke solra zandar oḳol asoin. 7 Bade eḳ aoaz hunlam, Fitor, uṭo, maria ḳao. 8 Ami ḳoilam, na, na malik, kunumonte-u na, nafaḳ ba haram kunta ami kunudin muko disi
         na. 9 Bade dusrabar asman taki ou aoaz hunlam, Allae zeta halal ḳorsoin, tumi itare haram
         ḳoio na. 10 Oula tinbar ḳoar bade hoḳolta asmano tulia neoa oilo. 11 Ar er loge logeu, ami ze baṛit aslam ou baṛit aia tinzon manush hamailo, tarare Ḳoisoria
         taki faṭail oisil. 12 Teu Pak Ruhe amare ḳoila, kunu shondoe na ḳoria tarar loge oia zaoar lagi. Ar ou soezon
         baio amar loge gesla. Bade amra ou o-Ihudir baṛit hamailam. 13 Tain kila tan baṛit eḳzon firistar doroshon faisla ita amrare hunaila. Hou firistae
         to tanre ḳoisla, Saimon urfe Fitorre anar lagi Zafa shohoro manush faṭao. 14 He tumare oula nosiot ḳorbo, zeta mania tumi ar tumar foribaror hoḳole nazat faibae.
         15 Ar ami boean shuru ḳorar bade, Pak Ruhu foela zela amrar ufre aisla, ekkere oula tarar
         ufreo aila. 16 Ougi al-Mosir talim amar mono oilo, tain ḳoisla, Ehiae toubar gusol ḳoraisoin fanit,
         ar tumrar gusol oibo Pak Ruhe. 17 Te bai oḳol, Isa al-Mosir ufre iman anae Allae amrare zela dan disoin, hou eḳoi dan
         zebla tarareo dila, te ami aroḳzon ḳe, Allare na ḳortam?” 18 Ikan hunar bade Ehudiar imandar oḳole ar kunu afotti na ḳoria, Allar tarif ḳora dorla,
         tara ḳoila, “Te Allae o-Ihudi oḳolreo guna taki mon bodlaia, zindegi faoar tofik disoin.”Antiokiat foela Isaei ufadi19 Stifanor moutor goṭonar bade zeta imandar oḳol zulumor lagi sitri gesla, tara Foinikia,
         Saipras ar Antiokia forzonto gia ḳali Ihudi oḳolor gese Allar kalam toblig korla.
         20 Oile erar maze ḳoezon asla Saipras dif ar Kurini elaḳar manush, era Antiokiat gia
         Iunani oḳolor geseo Hozrot Isar kush-ḳobri toblig korla. 21 Ar Allae tan kudroti bole tarare shaijjo ḳorla, teu bout manush iman ania tan muki
         oila. 22 I ḳobor Zeruzalem zomator mumin oḳolor ḳano ailo, ḳobor hunia tara Barnabasre Antiokiat
         faṭaila. 23 Tain hono fousia Antiokiat Allar meherbani dekia kub kushi oila, ar manshore asha
         dita taḳla, zate tara dile-zane malikor name imane mozbut roin. 24 Barnabas eḳzon hok manush, tain Pak Ruh ar imane kamil asla. Ar bout manush malikor
         muki firia aisil. 25 Bade Barnabas Shoulor tallashe Tarsho ṭauno gela, 26 ar tanre faia Antiokiat loia aila. Barnabas ar Shoul fura eḳ boros hono zomator loge
         milia bout manshore talim dila. Ou Antiokiatu al-Mosir ummot oḳolre foela Isaei name
         ḍaḳa oilo. 27 Ou shomoe ḳoezon nobi Zeruzalem taki Antiokiat aila. 28 Erar maze Agabus namor eḳ nobie Pak Ruhur zoriae ḳaṛa oia ḳoila, asta duniai zuṛia
         eḳ bezuita nidan deḳa dibo; Bashsha Keladusor razottor ḳalo ikan fura oilo. 29 Erlagi mumin oḳole niot ḳorla, Ehudia zilar imandar oḳolor ḳezmotor lagi, tara zarzir
         ḳemota mafik shaijjo faṭaita. 30 Ar niot mafik kamo tara ḳorla, tara Barnabas ar Shoulor atane Ehudiar zomator murobbi
         oḳolor gese shaijjo faṭaila.

Hozrot Iakubre ḳatol ar Fitoror ḳalas121 Hi shomoe Raza Herude zomator ḳoezon manshore dorai ania zulum ḳorla. 2 Tain Hannanor bai Iakubre toluar dia ḳaṭilila. 3 Erlagi Ihudi oḳol kushi oisoin dekia, tain Ḳamir Saṛa Ruṭir Idor oḳto Fitorreo aṭok
         korla. 4 Ar tanre zelo haraila, zelo-o fahara deoar lagi sairzon ḳori, sair dol sifaire hukum
         dila. Herudor niot asil Azadi Idor bade Fitorre manshor samne bar ḳori bisar ḳorba.
         5 Fitor zel ḳanat bondi roila, oile zomator manshe Fitoror lagi dile-zane Allar dorbaro
         dua ḳorat roila.6 Bisaror lagi zedin Fitorre bare anaita, er agor rait tain duizon sifair mazḳano duigesa
         cheindi banda halote gumo asla, ar bare sifai oḳole duaro fahara dira. 7 Omon shomoe aḳtau Mabudor eḳzon firista hono aia ubaila, ar zelor bitor for oigelo.
         Firistae Fitoror gotro ṭela dia tanre hozag kori ḳoila, “Zoldi uṭo!” Teu Fitoror duio
         at taki sein kulia foṛigelo. 8 Bade firistae tanre ḳoila, “Tumar ḳomoro ḳafoṛ findo ar zuta faot deo.” Tain oula
         ḳorla. Firistae ḳoila, “Tumar saddor gotro dia amar ḳore ḳore ao.” 9 Fitor firistar ḳore ḳore zelḳana taki baroi aila, oile firistae zeta ḳorla, ita zen
         hasaroru or, ita kuntau Fitore buzta farla na, tain mono ḳorla ita kunu doroshon deḳra.
         10 Tara foela ar dui nombor faradaror dolre faroia zebla shohoro hamaibar luar geiṭor
         gese aila, geiṭ nize nizeu kuligelo. Tara baroia eḳ gollir hesh galat aia azila, ar
         ou shomoe firista Fitoror log taki gelagi. 11 Teu Fitoror hush oilo ar tain ḳoila, “Oḳon ami hasaroru buzlam zen, Mabude tan firistare
         faṭaia, Herudor at taki ar Ihudi oḳolor bod ḳaish taki amare hefazot ḳorsoin.” 12 Tain mone mone ita mati mati Moriomor baṛir muka gela, i Moriom oila Hannan urfe Markusor
         ma. Ono bout manush dola oia dua ḳorat asla. 13 Fitore geiṭo ṭuka marar bade Ruda namor eḳ bandi beṭie geiṭ kulat ailo; 14 Ar Fitoror golar shur hunia kushie tai geiṭ na kulia douṛia gia hoḳolor gese ḳoilo,
         Fitor bare geiṭo ubai roisoin. 15 Tara ita hunia hi beṭire ḳoila, “Tumar mata ḳaraf oise ni?” Beṭie tarar loge niae
         ḳoria ḳoilo, “Na, hasau Fitoror gola hunchi!” Teu hoḳole ḳoila, “Te ein mone oe Fitoror
         surote kunu firista.” 16 Ibae Fitore geiṭo ṭukanit roila. Ou tara kulia Fitorre dekia taijjub oigela. 17 Fitore atdi ishara dila tarare nirai oar lagi, ar zelḳana taki Mabude kila tanre bar
         ḳori anla, outa hoḳolta ḳoila. Bade tain ḳoila, “I ḳoborḳan tumra Iakub ar baki baiaintoreo
         zanaio.” Heshe tain on taki baroia aroḳ zagat gelagi. 18 Rait fuanir bade Fitor kuai gela, i mat loia sifai oḳolor maze ulustul foṛigelo. 19 Herude tanre tukaia na faoae faradar oḳolre zera ḳorla, ar tarare zane marar hukum
         dila, bade Herud nizeo Ehudia saṛia ḳoedinor lagi Ḳoisoriat gelagi.Raza Herudor lannoti mout20 Hi shomoe Herude Shur ar Sidonor manshor ufre kub gusa asla. Oile Raza Herudor desh
         taki tarar desho ḳanir samana aito ḳori, hinor hoḳol manshe eḳloge milia Herudor gese
         aila, tara razar hutibar goror Belastos namor eḳ boṛo gulamre at ḳoria razar loge
         afush ḳorat aila. 21 Ar Herude eḳ din ṭik koria, hidin tan raz lebas findia shinghashono boia tarar samne
         bashon deoat asla. 22 Tan ḳota hunia tara sillaia ḳoila, “Ita to manshor buli nae, kunu devtar buli!” 23 Ar loge loge Mabudor eḳ firistae tanre marla, ḳaron Herude Allar ijjot raḳla na. Teu
         kirmir kuraḳ bonia tan dom baroilo.24 Oile Allar kalam hoḳolbae aro beshi sitrilo, ar bout manshe iman anla. 25 Ibae Barnabas ar Shoulor toblig kam shesh oae tara Hannan urfe Markusre loge loia
         Zeruzalemo firot gela.

Hozrot Paulusor foela tobligi sofor (13:1–15:35)Hozrot Barnabas ar Shoulre faṭani131 Antiokia zomato ḳoezon nobi ar ustad asla, erar nam Barnabas, Samaun urfe Ḳalabai,
         Kurini shohoror Lukias, Raza Herudor ḳatiror manush Monohem, ar Shoul. 2 Era zebla ruza rakia Mabudor ebadot ḳorat asla, ou shomoe Pak Ruhe erare ḳoila, “Barnabas
         ar Shoulre ami ze ḳamor lagi fosond ḳorsi, ou ḳamor lagi tarare alog kori deo.” 3 Teu era ruza rakia, hou duiozonor ufre at toia dua ḳoria bidae dila.4 Ou laḳan ḳori Pak Ruhe Barnabas ar Shoulre Silukiat faṭai dila, ar hikan taki zazo
         ḳoria tara Saipras difo gela. 5 Ar Salamis gia harle tara Ihudi oḳolor mosidainto hamaia Allar kalam toblig korla.
         Tarar ḳam ḳorar lagi Hannan urfe Markus tarar loge asla. 6 Tara asta dif guria harle Fafus ṭauno aila, ar hino Bor-Jishu namor eḳ Ihudi zadugiror
         loge deḳa oilo, he asil bonḍo nobi. 7-8 Tar aroḳ nam asil Iluma, mani zadugir. He oilo hi deshor hakim Sergio Paulusor dust,
         oile hi hakim asla eḳzon aḳoldar manush, tain Allar kalam hunar lagi Barnabas ar Shoulre
         ḳobordi anaila. Ilumae hakimre iman ante dito na ḳori Barnabas ar Shoulre bada dilo.
         9 Ar Shoul, zenre Paulus ḳoiao ḍaḳoin, tain Pak Ruhe kamil oia Ilumar bae dian dori
         saia ḳoila, 10 “O Iblisor baichcha, hoḳol mumini ḳamor dushmon, tor bitre hoḳol laḳan sol-soturi
         ar naformanie bora, tui Mabudor sohi fotre teṛa ḳorar fikir bad dite nae ni? 11 Hun, Mabudor at tor birudde lagse. Tui anda oizibe, ar ḳoedin shuruz deḳte nae.” Loge
         logeu kua ar andaire tare gurililo, ar he at baṛaia ḍaine-baue ḳeurore tukailo, tare
         ato doria neoar lagi. 12 Ita dekia hi hakime malikor bishoye ze talim faila, ete tain taijjub oia iman anla.Fisidia desho toblig13 Bade Hozrot Paulus ar tan logor hoḳole Fafus saṛia zazo ḳori Pamfulia deshor Forga
         shohoro fousla. Ar Hannan urfe Markuse tarare toia Zeruzalemo firot gelagi. 14 Bade tara Forga taki aguaia Fisidia deshor Antiokia shohoro fousla ar Zummabare Ihudir
         mosido hamaia boila. 15 Musar shoriot ar nobi oḳolor kitab taki tilaot ḳora shesh oile, mozlisor neta oḳole
         tarare ḳoila, “O baisab oḳol, manshore nosiotor lagi kunta boean ḳorar kial oile,
         ḳoroukka.” 16 Ou Pauluse ubaia atdi ishara ḳori ḳoila,“O Boni Israil oḳol, ar Allare ḍoraora o-Ihudi oḳol afnara hunoukka. 17 Ou Israil zatir Allae amrar baf-dada oḳolre fosond ḳorsla, zebla tara Mishor desho
         musafirit asla, ou shomoe tarare mohan ḳorsila, ar tan moha kudrote tarare hikan taki
         bar ḳori anchila. 18 Onuman sallish boros dori tain morubumir maze huruttar ma-bafor laḳan tarar be-adobi
         sobor ḳorsla. 19 Bade tain Kenan deshor shatṭa zatire binash ḳoria, tan nizor bonda oḳolre hou deshaintor
         malikana dan ḳorla. Ou laḳan onuman sair-sho foinchash boros guzori gelo. 20 Heshe Samuel nobir amol forzonto Allae ḳoezon amir bezisla. 21 Oile manshe eḳzon bashsha sailo. Teu Allae sallish bosoror lagi Bin-Iamin bongshor
         Kishor fua Talutre bashsha banaila. 22 Bade Allae Talutre horaia Hozrot Daudre tarar bashsha banaila. Tain Daudor befare
         ḳoila, ‘Ami Iasor fua Daudre faisi, he amar monor moto manush. Amar hoḳol morzi amol
         ḳorbo.’ 23 Allae tan oada mafik ou manshor oarish taki eḳzon toraneala, mani Hozrot Isare Boni
         Israil oḳolor gese azir ḳorsila; 24 Ou Isa aoar age hokkol Boni Israilor gese Hozrot Ehiae toblig korsila, ‘Guna taki
         dil firaia hari manshe toubar gusol ḳora dorḳar.’ 25 Ar Ehiae tan toblig kamor aḳer ḳalo ḳoila, ‘Tumra kita mono ḳoro, ami ḳe? Ami to hi
         oada ḳora al-Mosi nae; tain amar bade toshrif anra. Tan faor zutar fita kular laḳo
         ami nae.’26 “Te O baiain, Ibrahimor oarish oḳol, ar Allare ḍoraora o-Ihudi oḳol, amra hokkolor
         gese-u nazator i kalam nazil oise. 27 Zeruzalemor manshe ar tarar neta oḳole Isare na sinae, ar forteḳ Zummabare nobi oḳolor
         ze boean tilaot oe eota na buzae, tara Isare dushi shaibosto ḳoria hou ḳota oḳol fura
         ḳorla. 28 Ar zane marar lak kunu dush na faileo tara hakim Filator gese dabi zanaila, tanre
         zane marar lagi. 29 Tan bishoye asmani kitab oḳolo zeta leḳa asil, ita hoḳolta fura oar bade tara tanre
         gaso loṭḳail halot taki, mani solib taki lamaia dafon ḳorlo. 30 Oile Allae tanre murda taki zinda ḳori tulla. 31 Ar Galil taki zera tan loge Zeruzalemo aisla, tarar gese tain bout din dori deḳa dila;
         erau oḳon amrar gese tan befare shakki dira. 32 Ar amrar baf-dada oḳolor gese Allae zeta oada ḳorsila, amra afnaintor gese hou kush-ḳobri
         zanairam, 33 Allae Isare murda taki zinda ḳoria tarar oarish oḳol, mani amrar gese tan oada fura
         ḳorsoin, ar i befare Zobur kitabor dusra rukut oula leḳa ase:Tumi amar fut,aiz taki ami oilamtumar gaibi baf.34 Allae zen tanre murda taki zinda ḳorsoin, ar tain zen kunudino ḳoe oita nae, i befare
         Allae ḳoisoin:Ami Daudor gese ze pak oada oḳol ḳorsi,ita ami tumrare dan ḳormu.35 Tain Zobur Shorifor aroḳ aeato ḳoisoin:Tumi nizor pak bondare ḳoe oite ditae nae.36 Daud to hi amolor manshor maze Allar kial-kushi fura ḳorar bade inteḳal ḳorla, ar
         tan moe-murobbi oḳolor gese tanre dafon ḳorar bade ḳoe oigela, 37 oile Allae zenre murda taki zinda ḳorsoin, ein to ḳoe oisoin na. 38 Erlagi amar bai oḳol, afnarao zania raḳoukka, ou Isar maz diau guna taki mafi faoar
         ḳota afnaintor gese toblig kora or. 39 Afnara Musar shoriotor usillae gunar shaza taki rehai faisoin na, oile zekunu zone
         Isar ufre iman anle, tan usillae he gunar shaza taki rehai fae. 40 Erlagi afnarao hushiar oukka, zate nobi oḳolor kitabo zeta boean ḳora oise, ita zanu
         afnaintor ufre na goṭe:41 Tumra zera Allare loia ṭaṭṭa ḳoro,tumra kial ḳoro,tumra somkaia uṭo ar binash o;ḳaron tumrar amolou ami oula ek kam ḳormu,ze ḳamor ḳota ḳeu tumrar gese ḳoileo,tumra kunumonte-u bishash ḳortae nae.”42 Paulus ar Barnabas mosid taki zaoar bala manshe tarare minot ḳori ḳoila, bador Zummabareo
         tara i befare aro boean ḳorar lagi. 43 Mosid taki manush oḳol baroia zaoar bade, bout Ihudi ar Ihudi dormo manra forezgar
         oḳole Paulus ar Barnabasor ḳore ḳore gela. Era Paulus ar Barnabasor loge batchit ḳorla,
         tara erare utshaho dila, era Allar rohomotor ufre ḳaim roita ḳori.44 Bador Zummabare ṭaunor manush dole dole Allar kalam hunar lagi aila. 45 Oile oto manshor biṛ dekia Ihudi oḳole ingshae bori gela, ar Pauluse zeta boean ḳorla
         tara er ninda gaia tan birudita ḳorla. 46 Teu Paulus ar Barnabase shaosh ḳoria zuaf dila, “Allar kalam foela afnaintor gese
         toblig kora dorḳar asil; oile afnara zebla ita ṭelia horai dira, ar aḳeri zindegi
         ḳamai ḳora dorḳar mono ḳorra na, te amra-o o-Ihudi oḳolor bae nozor firaillam. 47 Ḳaron Mabude amrare oula hukum ḳorsoin,Ami tumare o-Ihudi oḳolor gesenur hishabe bezisi,zate tumi duniar hesh shimana forzontonazator usilla o.”48 O-Ihudi oḳole ita hunia kushi oila ar malikor kalamor tarif ḳorla; ar zoto manshore
         Allae aḳeri zindegi hasilor lagi fosond ḳori raḳsila, tara iman anla. 49 Malikor kalam hi deshor hoḳol zagat fousi gelo. 50 Oile Ihudi oḳole tarar forezgar ḳandani beṭintore ar ṭaunor boṛo boṛo murobbi oḳolre
         uskaia dilo tara Paulus ar Barnabasor ufre zulum ḳoraia, tarar shimana taki ḳedaia
         bar ḳori dilo. 51 Teu Paulus ar Barnabase hi manshor birudde tarar faor duil zaṛia falaia Ikonia ṭauno
         gelagi. 52 Ar hinor ummot oḳol kushie ar Pak Ruhe furafur kamil oila.

Ikonia ṭauno toblig141 Ikonia ṭauno aiao ou laḳan Paulus ar Barnabas Ihudir mosido gia hamaila, hamaia tara
         omon laḳan toblig korla, ita hunia bout Ihudi ar o-Ihudi oḳole iman anla. 2 Oile zeta Ihudie iman anla na, tara o-Ihudi oḳolre uskai dia, mumin oḳolor bae bigṛaila.
         3 Paulus ar Barnabas hi ṭauno bout din roila, tara shaosh ḳoria malikor befare toblig
         korla. Ar malikeo tan rohomotor kalamor fokke Paulus ar Barnabasor mazdi, bout muzeza
         ar keramoti oḳol zair ḳoraila. 4 Bade asta ṭaunor manush dui dol oigelo, eḳ dol Ihudi oḳolor fokke, aroḳ dol sahabi
         oḳolor fokke. 5 Oile Ihudi ar o-Ihudi kisu manshe tarar neta oḳolor loge milia, Barnabas ar Paulusre
         mair-doir ar fattor marar fondi ḳorla. 6 Paulus ar Barnabase ita ṭer faia Luḳaenia deshor Lushra ar Dorbi shohoro, ar er ḳanda-ḳasat
         bagia roila; 7 tara hono Injilor kush-ḳobri toblig korla.8 Lushra ṭauno eḳzon manush boat taḳto, tar faot kunu bol asil na, he maʼr feṭ takiu
         lengṛa, kunudino aṭto farse na. 9 He Paulusor boean hunat asil; Pauluse tar bae dian ḳori saila, ar bala oar lagi tar
         iman ase buzia, 10 tare zure ḍaḳdi ḳoila, “Tumar faot bordi shida oia ubao!” Teu loge logeu manushgu
         faldi uṭia aṭto laglo. 11 Paulusor i keramoti dekia manshe Luḳaenia bashae sillaia ḳoilo, “Devta oḳole manshor
         surot doria amrar gese lamia aisoin!” 12 Ar manshe Barnabasor nam dilo ‘Zius deb’ ar Paulus boṛo boean ḳorra gotike, tan nam
         dilo ‘Harmis deb’. 13 Shohoror baira mul geiṭor ḳandat Zius devtar mondiror babon ṭakure bisal ar mala loia
         ailo, ḳaron hi ṭakure ar hokkol manshe Paulus ar Barnabasor niote foshu boli dito
         sailo. 14 Oile sahabi Barnabas ar Pauluse ita hunia be-ḳorar bonia zarzir finnor ḳafoṛ siṛia
         douṛia manshor gese gela, ar zure sillaia ḳoila, 15 “O sab oḳol, afnara ḳene ita ḳorra? Amra to ḳali afnaintor laḳanu duki-shuki manush,
         amra afnaintor gese ou kush-ḳobri toblig korram, zate i oshar hoḳolta bad dia zinda
         Allar bae firoin, zein asman-zomin, doria ar ermaze zotota ase hokkolta foeda ḳorsoin.
         16 Agor amolor hoḳol zatire tain zarzir ichchamoto fote solte disoin; 17 ta-o tain hamesha nizore zair ḳorsoin, tain asman taki meg dia, shomoe moto foshol
         dan ḳoria tan meherbani deḳaisoin, afnaintor feṭ bora ḳani ar dilor aram zugaisoin.”
         18 I mat oḳol matar badeo bout ḳoshṭo ḳoria erar foshu boli deoa bond ḳoraila.Nanan ṭauno toblig19 Bade Antiokia ar Ikonia taki ḳoezon Ihudi aia, Paulusor birudde manshore uskaia dia
         tanre fattor marlo, ar tain morigesoin mone ḳoria, ṭaunor bare sesṛaia loia gelo.
         20 Oile mumin oḳol tan sairobae eḳloge dola oar bade, tain uṭia ṭauno firia gela. Bador
         din tain Barnabasor loge oia Dorbi shohoro gelagi. 21 Dorbit gia harle hono kush-ḳobri toblig koria Paulus ar Barnabase bout manshore imandar
         banaila, bade tara Lushra, Ikonia ar Antiokiat firot gela; 22 hono gia tara mumin oḳolor imani bol baṛaia tarare imane mozbut roar lagi tagid dila,
         tara ḳoila, bout duk-toklifor fot faroia amra Allar bashshait hamani lagbo. 23 Tara zomatre salanir lagi forteḳ zomator murobbi-komiṭi banaila. Ar ze malikor ufre
         tara iman anchoin, en name ruza rakia dua ḳoria ou Isar ato erare shofia dila. 24 Bade Paulus ar Barnabase Fisidia deshor bitredi Pamfulia desho gela. 25 Tara Forga shohoro Allar kalam toblig koria Antulia zaz gaṭo gela; 26 Antulia taki zazo uṭia Antiokiat firot aila. Tara i soforo zeta ḳam oḳol injam ḳorsila,
         i ḳamor lagi tarare ou Antiokia takiu Allar rohomotor hefazoto shofi deoa oisil. 27 Antiokiat fousia zomator hoḳolre ekkano dola ḳorla, ar Allae tarar i ṭauno tarar loge
         roia zeta zeta ḳam oḳol ḳorsoin, ar tain kila o-Ihudi oḳolor maze iman anar duar kulia
         disoin, i hokkolta zanaila. 28 Heshe tara mumin oḳolor loge hikano bout din roila.

Zeruzalem boiṭokor foesala151 Ehudia taki ḳoezon manush Antiokiat aila ar imandar oḳolre ou talim hikanit lagla,
         “Musar shoriot mafik tumrar mosolmani ḳorail na oile, kunumonte-u guna taki nazat
         faitae nae.” 2 Ita loia Hozrot Paulus ar Barnabasor loge ou manush oḳolor kub ḳota ḳaṭaḳaṭi oilo.
         Bade ṭik oilo, Paulus ar Barnabas Antiokiar ḳoezon imandarre loge loia Zeruzalemo
         zaiba, gia tara sahabi ar zomator murobbi oḳolor loge i bishoye batchit ḳorba. 3 Antiokiar zomate tarar zaoar bondobost ḳori dila, Foinikia ar Shomoria elaḳar bitredi
         zaite zaite Paulus ar Barnabase manshore zanaila o-Ihudi oḳol kila Allar bae firer,
         ita hunia tara kub kushi oila. 4 Paulus ar Barnabas Zeruzalemo aia fousar bade zomator manshe, sahabi ar murobbi oḳoleo
         tarare maear nozore ḳobul ḳorla. Ar tarar usillae Allae zeta ḳam ḳorsoin, ita hoḳolor
         gese zanaila. 5 Ou shomoe Forishi dolor ḳoezon imandare ubaia ḳoila, “O-Ihudi oḳolor mosolmani ḳorani
         zorur, ar tara zanu Hozrot Musar shorioto amol ḳore, erlagi tarare hukum deoa ouk.”6 Teu i bishoer foesala ḳorar lagi sahabi oḳol ar zomator murobbi oḳol eḳ zagat dola
         oila. 7 Bout batchitor bade Hozrot Fitore ubaia ḳoila, “Baiain oḳol, afnara to zanoin, bout
         din age afnaintor maz takiu Allae amare fosond ḳori nisoin, zate o-Ihudi oḳoleo amar
         muk taki kush-ḳobri hunia iman anoin. 8 Allae to hoḳolor dilor ḳobor zanoin, te tain amrare zelaḳan Pak Ruh dan ḳorsoin, o-Ihudi
         oḳolreo oula Pak Ruh dan ḳoria deḳaisoin, tarao nazat hasil ḳorse. 9 Tain amrar ar tarar maze alada kunta raḳsoin na, ḳaron tara iman anchoin ḳori, tarar
         dilo saf ḳorilisoin. 10 Te amrar baf-dada oḳole ba amra-o ze bar boitam farsi na, hi bar o-Ihudi ummot oḳolor
         ḳando tulia dia, ḳene afnara Alla Pakre forikka ḳorra? 11 Amra to mono ḳori, Hozrot Isar meherbanie amra zela guna taki mafi faisi, tarao oula
         mafi faisoin.”12 Teu hokkol nirai oigela; Paulus ar Barnabasor zoriae Allae o-Ihudir maze zeta muzeza
         ar keramoti ḳam oḳol ḳoraisoin, tarar muk taki ota hunla. 13 Tarar boean shesh oar bade Iakube ḳoila, “Baisab oḳol, hunoukka, 14 Allae tan nizor bonda oar lagi o-Ihudi oḳol taki eḳdol manshore fosond ḳori nia deḳaisoin,
         o-Ihudi oḳolor baeo tan kial ase, ar ou ḳotau Saimon-Fitore oḳon boean ḳorsoin. 15 I boeanor loge nobi oḳolor kalamoro mil ase; zela leḳa ase,16 Erbade ami aia Daudor foṛi zaoa gorhirbar tiar ḳormu,zeta binash oigese ita hirbar gatimu,hirbar noea ḳoria banaimu,17 zate baki hoḳol manshe Mabudor tallash ḳoroin,ar zoto o-Ihudir namamar bondar ḳatat leḳa ase,tarao tallash ḳoroin.Mabudeu ou kalam ḳoira,18 Ita bout din ag takiutan malum asil.”19 Iakube aro ḳoila, “Te amar foesala oilo, o-Ihudi taki zera Allar foti or, tarare amra
         kunu duk ditam nae. 20 Tarar gese ḳali ou hukumḳan lekia zanai dei, tara zanu devtar namor hokkol ḳam taki,
         zinar ḳam taki, ar gola ṭifia mara zandaror gust ḳaoa ar lou ḳaoa taki duroi roin.
         21 I hukum oḳol tarare zananikan bala, ḳaron Musae zeta talim disoin, ita bout zomana
         taki forteḳ ṭauno manshe toblig korra, ar tain zeta lekia toia gesoin, ita to forteḳ
         Zummabare mosidainto tilaot ḳora or.”22 Teu sahabi oḳol, zomator murobbi oḳol, ar zomator hoḳol am manshe eḳmot oila, tarar
         nizor maz taki ḳoezonre fosond ḳoria Paulus ar Barnabasor loge Antiokiat faṭai diba.
         Ou tara Silas ar Ehuda urfe Barshabba namor ou dui murobbire fosond ḳorla. 23 Tarar ato ou siṭi lekia faṭaila: “Antiokia, Shiria ar Kilikiar o-Ihudi mumin baiaintor
         gese, sahabi oḳole, zomator murobbi oḳole, ar mumin oḳole i salam zanairam. 24 Amra hunlam zen, amrar maz taki ḳoezon manush gia tarar zobandi afnarare ostir banaia
         fereshani ḳorar; oile amra to tarare ila ḳamor kunu hukum disi na. 25 Erlagi amra hoḳole eḳmot oia ḳoezonre fosond ḳoria, amrar maear manush Barnabas ar
         Paulusor loge ḳori tarare afnaintor gese faṭailam, 26 Barnabas ar Paulus to amrar Hozrot Isa al-Mosir namor lagi morar zuka oigesla. 27 Amra Ehuda ar Silasreo faṭailam, tara ita muke mukeo zanaiba. 28 Pak ruh ar amra milia oṭau bala mono ḳorlam zen, ou zoruri talim oḳol saṛa ar kunu
         bar afnaintor ufre na gosai. 29 Te afnara devtar namor mana kunu ḳani, lou, ar gola ṭifia mara zandaror gust ḳaiba
         na, ar zinar ḳam taki duroi roiba; ita taki hefazot roile afnaintor balai oibo. Iti,
         assalamu alaikum.”30 Bade tara bidae loia Antiokiat aila, hino tara zomator manshore ekkano dola ḳori siṭikan
         shomzai dila. 31 Manshe siṭikan foṛia i shantir nosiot hunia kushi oila. 32 Ehuda ar Silas, era duiozon nobi asla, era hinor mumin oḳolre bout laḳan oaz-nosiot
         ḳoria utshaho dila ar tarar imani bol mozbut ḳorla. 33-34 Hono bakka ḳoedin roar bade, zera tarare faṭaisla erar gese hirbar firot aita ḳori,
         Antiokiar mumin oḳolre salam zanaia bidae loila. 35 Oile Paulus ar Barnabas Antiokiat roigela, tara hino aro boutor loge malikor kalamor
         talim ar kush-ḳobri toblig korat roila.Hozrot Paulusor duara tobligi sofor (15:36–18:23)Paulus ar Barnabasor omil36 Ḳoedin bade Pauluse Barnabasre ḳoila, “Amra zeta zagainto age malikor kalam toblig
         korslam, ao, hou zagainto hirbar gia deḳa ḳori. Dekia ai baiaintor hal-hokikot kita.”
         37 Teu Barnabasor kial oilo, Hannan urfe Markusre loge loia zaita; 38 oile Pauluse enre loge neoa bala mono ḳorla na, ḳaron Markuse age Pamfuliat tarare
         falaia geslagi, tarar loge ḳam ḳora bad dilaisla. 39 Erlagi Paulus ar Barnabasor maze motor omil oigelo erdae tara zarzir fote alog oigela.
         Barnabase Markusre loia zazo ḳori Saipras difo gela; 40 ar Pauluse Silasre fosond ḳoria, Antiokiar mumin oḳolor zoriae Mabudor rohomotor ato
         shofa oia roana dila. 41 Tain Shiria ar Kilikiar mazedi roana ḳoria fote fote zomat oḳolre aro mozbut ḳorla.

Dorbi ar Lushra ṭauno Hozrot Paulus161 Hozrot Paulus foela Dorbi ar bade Lushra ṭauno gia azila. Lushrat Timoti name eḳzon
         ummot asla, tan ma imandar, ma to Ihudi zator, oile baf Iunani zator. 2 Lushra ar Ikonia ṭaunor hoḳol imandare Timotir bout tarif ḳorta. 3 Pauluse Timotire loge nita ḳori kial ḳorla; tain Timotire mosolmani ḳoraila, ḳaron
         hi zagaintor Ihudi oḳole zanta Timotir baf oila Iunani zator manush. 4 Zeruzalem zomator sahabi ar murobbi oḳole zeta hukum disla, tara ṭaune ṭaune sofor
         ḳori ḳori ita mumin oḳolor ato shomzaila ar manar tagid dila. 5 Oula zomator mumin oḳolor iman mozbut oilo, ar dine dine tarar foriman aro baṛilo.Makidoniat Hozrot Paulus6 Pak ruhe Hozrot Paulus ar tan logor hoḳolre Asiya desho kalam toblig korte mana ḳorla,
         teu tara Forugia ar Galatia deshor bitredi faroia gela. 7 Gia Mushiar shimanat aia harle Bitunia desho zaita saila, oile Isar ruhe tarare hikano
         zaite dila na, 8 erdae tara Mushia desh falaia Toruas ṭauno gelagi. 9 Raitor bala Pauluse gaibi eḳ doroshon faila; tain deḳla, Makidonia deshor eḳ beṭae
         ubaia tanre minot ḳori ḳoira, “Makidoniat faroia aia amrare shaijjo ḳoroukka.” 10 Tain i alamot deḳar badeu amra Makidoniat zaoar lagi tiar oilam, amra buzlam, Makidoniar
         manshor gese kush-ḳobri toblig korar lagi Allae amrare faṭaira.11 Ou amra Toruas saṛia zazo ḳori shuza Samtraki difo gelam, hin taki bador din Niafoli
         ṭauno gia azilam. 12 Niafoli taki amra Filifi ṭauno gelam. Iṭa oilo Makidoniar hoḳol taki boṛo ṭaun, ino
         Ruman razar manush boshot ḳorta. Amra ḳoedin ono roilam. 13 Eḳ Zummabare amra ṭaunor baira gangor faro gelam, mono ḳorlam, hikano Ihudi dormor
         dua ḳorar kunu zaga ase. Hino gia amra beṭintor eḳ dol dekia tarar loge mato boilam.
         14 Ar erar maze Tuatira ṭaunor Ludia namor o-Ihudi allaraia eḳ beṭi manush asla, ein
         baingoni rongor ḳandani ḳafoṛor ḳarbar ḳorta. Tain amrar boean hunat asla, ar Mabude
         tan dilor duar kulia dilaila, zate tain Paulusor boean dil dia hunoin. 15 Tain ar tan goror hoḳole toubar gusol ḳoria harle tain minot ḳori ḳoila, “Afnara zudi
         amare malikor ufre imandar mono ḳoroin, te amar baṛiḳano aia roukka.” Ḳoia tain zure
         zatia amrare tan baṛit nilagi.Zel ḳanat aṭoḳ ar gaibi ḳalas faoa16 Eḳdin amra zebla hou dua ḳorar zagat zaoat aslam, ou shomoe zinnat sadoki eḳ bandi
         beṭi aḳtau amrar samne ailo. Tai baiggo gonia tair girost oḳolre bout lab ḳoraito.
         17 Tai amrar ḳore ḳore aia sillaia ḳoilo, “I manushguin uforalar shebok, era tumrare
         toranir fot deḳai dira.” 18 Tai bout din dori ita ḳorsil, eḳdin Pauluse biroḳto oia tair bae muk firaia hou zinre
         ḳoila, “Ami Isa al-Mosir name tumare i hukum diram, tumi i beṭir ges taki baroia zaogi!”
         Ar loge logeu hi zin baroia gelogi.19 Oile tair munib oḳole tarar lab fuṛaigelo dekia, Paulus ar Silasre doria ṭania shodoro
         loia gela. 20 Bade hakim oḳolor gese shomzai dia ḳoila, “I manushguinte amrar ṭauno aia betaea gonḍogul
         baṛai dise. Era to Ihudi ar amra oilam Ruman manush. 21 Era ou zator ḳaeda-ḳanunor ḳota manshore hikaira, zeta ḳora amrar lagi be-aini.” 22 Ar hinor aro manush eḳloge dol bandia Paulus ar Silasor birudita ḳorlo, teu hakim
         oḳole erar ḳafoṛ-sufoṛ kulia singladi marar hukum dila. 23 Ar kub balaṭike singladi maria tarare zelo harai toia, zelor ofisarre hukum dila ḳoṛaḳoṛi
         fahara deoar lagi. 24 Zelor ofisare i hukum faia hari tarare zelor bitoror kuṭat harai toila, ar tarar faot
         ḍanḍa-beṛi lagaila.25 Ada raitkur bala Paulus ar Silase Allar hamd-gozol gaite gaite dua ḳorat asla, zelor
         ḳoedi oḳole ḳan fatia tarar gozol hunla. 26 Ou shomoe aḳtau boṛo eḳ boisal oilo, asta zelḳanar bit ḳafia uṭlo. Zelor hoḳol duar
         ar ḳoedi oḳolor sikol kuligelo. 27 Teu zelor ofisaror gum banglo ar zelor hoḳol duar kula dekia tan toluar bar ḳoria
         nize nize kun oizita saila, tain mono ḳorla, hoḳol ḳoedi bagia gesoingi. 28 Ou Pauluse dekia sillaia ḳoila, “Dom lo, dom lo, nizor ḳeti ḳorio na, amra hoḳolu
         ikano roisi.” 29 Teu ofisare eḳzonre batti anar hukum dia, tain douṛaia gia bitre hamaila, ar ḍoror
         suṭe ḳafi ḳafi Paulus ar Silasor faot foṛla; 30 bade Paulus ar Silasre bare ania zikaila, “Sab oḳol, ami kita ḳorle zane bastam farmu?”
         31 Tara zuaf dila, “Hozrot Isar ufre iman anoukka, teu afne ar afnar baṛir hoḳol zane
         basba.” 32 Paulus ar Silase zelor ofisar ar tan baṛir hoḳolre malikor kalam hunaila. 33 Ar hou raitu tain Paulus ar Silasre loia gia tarar shorilor ḳaṭa-sira doia dila, bade
         tain ar tan baṛir hoḳole loge loge toubar gusol ḳorla. 34 Ar tarare tan nizor goro nia ḳana ḳaite dila. Baṛir hoḳole mili Allar ufre iman ania
         bout kushi oila.35 Bador din biane hakim oḳole fulish faṭaia zanaila, i ḳoedi oḳolre saṛi deo. 36 Teu zelor ofisar sabe Paulusre zanaila, “Hakim oḳole hukum disoin afnarare saṛi dibar
         lagi, te afnara baroia aukka ar sohi-salamote toshrif neukka.” 37 Pauluse tarare ḳoila, “Amra Ruman manush, amrar kunu bisar na ḳoria hoḳolor samne
         singladi marsoin ar zelo haraisoin. Oḳon hakim oḳole amrare lukaia saṛi dita saira?
         Ita oito nae, tara nize aia amrare bar ḳori neukka.” 38 Fulishe gia hakim oḳolre ou ḳota zanaila, hakim oḳole Paulus ar Silasre Ruman manush
         hunia ḍoraigela. 39 Tara Paulus ar Silasor gese aia maf saila, ar tarare bare nia ṭaun taki hori zaoar
         lagi minot ḳorla. 40 Teu tara zelḳana taki baroia aia Bibi Ludiar baṛit hamaila. Hikano mumin oḳolor loge
         deḳa-shakkat ḳoria tarare utshaho dila, bade hon taki roana oila.

Tisholoniki ar Biroea ṭauno sofor171 Hozrot Paulus ar Silas Amfipuli ar Apollunia ṭaunor mazedi gia Tisholonikit aila.
         Hino Ihudi oḳolor ekkan mosid asil; 2 Paulus tan niom motou hi mosido gela, ar laga laga tin Zummabare manshore pak kalam
         taki buzaila. 3 Tain buzaila ar formano deḳaila, toklif shoijjo ḳora ar murda taki zinda oia uṭa al-Mosir
         lagi zorur asil. Tain ḳoila, ou ze Isar ḳota ami afnarare buzairam, einu al-Mosi.
         4 Ita hunia erar maz taki ḳoezone iman ania Paulus ar Silasor loge shorik oila. Bout
         allaraia Iunani beṭain ar ḳandani beṭino tarar loge shorik oila. 5 Oile Ihudi oḳole ingsha ḳoria bazari gunḍain ania dol banailo ar ṭaunor maze gulmal
         lagai dilo. Tara Zasunor baṛit hamla ḳoria Paulus ar Silasre tukaia manshor samne
         anto sailo. 6 Oile erare na faia tara Zasun ar aro ḳoezon muminre ṭania sesṛaia ṭaunor shordar oḳolor
         gese loia gelo, ar sillai sillai ḳoilo, “Ou beṭainte asta duniare lonḍo-bonḍo ḳoria
         oḳon ono-o aise. 7 Ar ou Zasune tar nizor baṛit erare memandari ḳorse; era hoḳole amrar bashsha Ḳoisoror
         hukum na mania ḳoira, tain saṛa Isa name aroḳzon bashsha asoin.” 8 Ou laḳan mat matia tara shordar oḳolre ar am manshoreo uslaia dilo. 9 Shordar oḳole Zasun ar tan logor hokkolor zamanot loia zamine saṛi dila.10 Rait oar bade mumin oḳole zoldi ḳori Paulus ar Silasre Biroeat faṭai dila. Hikano
         gia harle tara Ihudir mosido aila. 11 Tisholonikir Ihudi oḳol taki Biroea ṭaunor Ihudi oḳol bout kula-mela asla. Tara Allar
         kalam hunia kub gorzi oia ḳobul ḳorla, ar Pauluse zeta talim dira ita hasa ki na deḳar
         lagi tara forteḳ din asmani kitab kulia milaita. 12 Tarar maz taki bout Ihudie, ar Iunani takio bout ḳandani beṭain-beṭinte Isar ufre
         iman anla. 13 Oile Tisholonikir Ihudi oḳole zebla hunlo, Pauluse Biroeat aiao toblig korra, ou tarao
         Biroeat aia hinor manshore uslaia gulmal lagailo. 14 Ita hunia-u mumin oḳole Paulusre doriar faro faṭai dila, oile Silas ar Timoti Biroeatu
         roila. 15 Paulusre loia zera roana oisil, tara tanre loia Atiniat gela. Gia harle Pauluse tarare
         ḳoila, Silas ar Timotire kub zoldi ḳori tan gese faṭanir lagi, ḳoia tarare bidae dilaila.Atinia ṭauno toblig16 Atiniat aia Hozrot Pauluse zebla Silas ar Timotir lagi bar saira, ou shomoe tain deḳla
         hi ṭaunor maze murtie bora, dekia tan monor maze kub ḳoshṭo faila. 17 Ou tain Ihudi mosido gia Ihudi ar allaraia Iunani oḳolre, ar fortidin bazaro giao
         zerar loge deḳa oito, tarar logeo Hozrot Isar befare batchit ḳorta. 18 Teu Ifikuri ar Stuiki motobador ḳoezon fonḍite tan loge torko lagaila, tara ḳoezone
         ḳoila, “I bok-bok korrae kita hikaito sae?” Ar ḳeu ḳeu ḳoilo, “Mone ḳoe he kunu bideshi
         devtaintor ḳota zanaito sar.” Ḳaron Pauluse Hozrot Isa ar murda taki zinda oar kush-ḳobrir
         ḳota toblig korsila. 19 Bade tara Paulusre ania Areo-fagor mozliso nia azir ḳorla, ar tanre zikaila, “Ou zeta
         noea shikka afne ḳoira, ita kita amrareo hunaiba ni? 20 Afne to kisu azgubi mat matira, te amra zantam sairam er ashol maniḳan kita.” 21 Atinia ṭaunor manshe ar hino roura musafir oḳoleo ḳali noea noea befaror mat matia
         ba hunia tarar din ḳaṭaita.22 Teu Hozrot Pauluse Areo-fagor mozlisor mazḳano ubaia ḳoila, “O Atiniar manush oḳol,
         ami deḳram, afnara hoḳol ḳamou kub devta bozoin. 23 Ami zebla faḳanit geslam, ou shomoe afnaintor fuzar hoḳolta guria deḳlam, ami deḳlam
         eḳ fattoror maze leḳa ase, ‘Osina devtar name.’ Te hunoukka, afnara na-sinia zen fuza
         ḳorra, ami tan ḳotau afnaintor gese toblig korram. 24 Alla Pak, zein i dunia ar er mazor hoḳolta foeda ḳorsoin, tain behest ar duniar malik,
         tain to manshor banail kunu mondiro boshot ḳoroin na. 25 Tan kunu obab nai gotike manshor ges taki kunuta neoaro goroz nai, tainu to hokkol
         manshor zan, dom, ar hoḳolta dan ḳoroin. 26 Tain eḳzon manush taki hokkol zator manush foeda ḳorsoin, asta duniai zuṛi boshot
         ḳorar lagi. Tara kun amolo kunano boshot ḳorba iṭao tain foesala ḳori disoin. 27 Allae i ḳam ḳorsoin zate manshe tanre tallash ḳoroin, ar tukai tukai tan didar fain.
         Otoso tain amra ḳeuror ges taki duroi nae. 28 Afnaintor ḳoezon ḳobieo ḳoisoin, ‘Tan kudroteu amrar zindegi, goti, ar ṭai,’ ar, ‘Amra-o
         tan oarish.’29 “Ar amra zebla Allar oarish, te Allar surotre manshor kial-morzie banail shuna-rufa
         ba fattoror murti mono ḳora amrar lagi usit nae. 30 Agor zomanar manshe ita zanta na gotike Allae itare ḳosur mono ḳorsoin na, oile oḳon
         tain hoḳol zagar hokkol manshore mon bodlaia touba ḳorar lagi hukum dira. 31 Tain to oula eḳ dino ṭik korsoin, zedin tan fosondor hokkani manshor atane din-duniar
         hok bisar ḳoraiba. Iṭare ekin ḳorar lagi tain hou manshore murda taki zinda ḳoria
         er formano deḳaisoin.”32 Murda oḳol hirbar zinda oia uṭba ikan hunia ḳeu ḳeu asha-ashi ḳorlo, ar ḳeu ḳeu ḳoilo,
         “Afnar i befarḳan amra aroḳbar hunmu.” 33 Ou laḳan ḳori Pauluse hi mozlis taki uṭia gelagi. 34 Oile ḳeu ḳeu tan loge eḳmot oila ar imano anla. Erar maze Dionusio name Areo-fagor
         eḳzon membar, Damaris namor eḳzon beṭi manush ar aro ḳoezone iman anla.

Korint ṭauno Hozrot Paulus181 Bade Hozrot Paulus Atinia saṛia Korint ṭauno aila. 2 Hino aia harle Akil namor eḳzon Ihudir loge tan deḳa oilo. En baṛi Fonto desho, Ruman
         bashsha Keladuse Ihudi oḳolre Rum taki hori zaoar hukum disla gotike, Akile tan bou
         Fiskilare loge loia tuṛa ḳoedin age Itali taki Korintot aisla. Paulus tarar ḳandat
         gela. 3 Taino tarar laḳan tambu bananir ḳam ḳorta gotike tain tarar loge roia ou ḳamo lagla.
         4 Forteḳ Zummabare Paulus Ihudi mosido gia Isar befare batchit ḳorta, tain Iunani ar
         Ihudi oḳolre iman anar lagi tagid dita.5 Hozrot Silas ar Timoti Makidonia taki aia harle, Pauluse ḳali Allar kalamor toblig
         korta. Tain Ihudi oḳolre buzaita, Hozrot Isau oila al-Mosi mani Allar ḳas fosond ḳora
         zon. 6 Oile Ihudi oḳole zebla Paulusor birudita ar bodnam gaoat lagla, i shomoe tain nizor
         lebasor duil zaṛia falaia ḳoila, “Afnaintor lour dae afnaintor matatu rouk. Ami amar
         daeitto taki ḳalas failam. Oḳon taki O-Ihudi oḳolor muka fot dorlam.” 7 Ḳoia hari hon taki Titio-Iustus namor eḳzon allaraia manshor baṛit gela. En baṛi asil
         mosidor loge. 8 Mosidor mutolli Kirispo sab ar tan baṛir hoḳole malikor ufre iman anla. Ar Paulusor
         boean hunia Korintio oḳolor maze boute iman ania toubar gusol ḳorla. 9 Raitor bala Mabude Paulusre doroshon dia ḳoila, “Ḍoraio na, toblig salaia zao, muk
         bond ḳorio na. 10 Ami tumar loge loge asi, ḳeu tumare hamla ḳoria tumar ḳeti ḳorto nae. Ḳaron i ṭauno
         amar bout proza asoin.” 11 Ou Paulus deṛ boros dori hono roia manshore Allar kalam talim dila.12 Bade Galion zebla Gris deshor hakim asla, ou shomoe Ihudi oḳol eḳloge milia Paulusre
         doria bisar ḳoranir lagi raz dorbaro nia ḳoila, 13 “Ou beṭae amrar shoriotor hukumor ulṭa talim dia ḳor, amra-o oula Allar ebadot ḳortam.”
         14 Oile Pauluse zebla zobanbondi dita saila, ou shomoe Galione Ihudi oḳolre ḳoila, “O
         Ihudi oḳol, iṭa zudi kunu oinnae ba dushor ḳam oito te tumrar nalish ami hunlam one.
         15 Oile iṭa zebla kunu ḳas buli ba nam ba tumrar shoriotor firka, te ita bishoe-ashoe
         tumrau foesala ḳorilao, ita mator lagi ami bisar ḳortam sai na.” 16 Ḳoia hari tain adalot taki itare bar ḳori dilaila. 17 Teu manshe Ihudi mosidor ḳadim Susinre doria adalotor samne mair-doir ḳorla. Oile
         Galione imuka firiau saila na.Tobliki sofor heshe hirbar Antiokiat18 Paulus aro bout din Korintot roar bade, mumin oḳolor ges taki bidae loia Shiria desho
         zaita ḳori Kinkria namor zaz gaṭo aila, Akil ar Fiskilao tan loge aila. Paulusor eḳ
         mannot asil ḳori ono aia tan matar sul ḳamaia zazo uṭla. 19 Bade Ifis ṭauno aia Pauluse hi duiozonre ono toia, tain mosido hamaia Ihudi oḳolor
         loge Hozrot Isar befare batchit ḳorla. 20 Ihudi oḳole tanre ḳoedin tarar gese roar lagi minot ḳorleo, tain razi oila na. 21 Tain erar ges taki bidae loia ḳoila, “Inshalla, ami hirbar aimu.” Ḳoia tain Ifis taki
         zazo ḳori roana oigela.22 Ar Ḳoisoriat aia harle zaz taki lamia Zeruzalemo gela, gia zomator manshor loge mulaḳat
         ḳoria hon taki Antiokiat aila. 23 Antiokiat ḳoedin ḳaṭanir bade hikan taki roana dia, Galatia ar Forugia deshor zagae
         zagae guria mumin oḳolor imani bol mozbut ḳorla.Hozrot Apollosor toblig kam24 Er maze Apollos namor eḳzon Ihudi Ifis ṭauno aila. Tan baṛi Alekzandria ṭauno, tain
         shundor ḳori oaz ḳoroin, ar asmani kitabo kub bala buzoin. 25 Malikor torikar ilimo tan asil, tain ruhe gorom oia Hozrot Isar befare sohi-shuddo
         oaz-nosiot ḳorta ar talim dita. Oile tain ḳali Hozrot Ehiar torikar toubar gusol saṛa
         ar kunu toubar gusolor ḳota zanta na. 26 Tain kub himmot ḳoria mosido gia oaz ḳorta. Fiskila ar Akile tan oaz hunia tanre tarar
         baṛit daot dila, ar Allar rasta aro bala ḳori buzaia dila. 27 Bade Apollos zebla Gris desho zaita saila, i shomoe imandar oḳole tanre utshaho dila,
         ar tanre ḳobul ḳorta ḳori ummot oḳolor gese siṭio dila. Teu tain gia Griso azir oila,
         ar Allar rohomote zera iman anchila tarar bout faeda oilo. 28 Ar Hozrot Isau zen al-Mosi, ou ḳota to tain pak kitab taki forman deḳaia, manshor
         samne himmot ḳori Ihudi oḳolre ekkere la-zuaf banaila.

Hozrot Paulusor tin nombor sofor (19:1–21:14)Ifis ṭauno Hozrot Paulus191 Apollos zebla Korintot asla, ou shomoe Hozrot Paulus Asiya deshor mazedi Ifis ṭauno
         aila. Hikano ḳoezon ummotor loge deḳa oae, 2 tain erare zikaila, “Afnara iman anar shomoe kita Pak Ruh hasil ḳorsla ni?” Tara zuaf
         dila, “Pak ruh aroḳta kita, ita to amra hunchiu na.” 3 Pauluse tarare ḳoila, “Te afnara kun torikae toubar gusol ḳorsla?” Tara ḳoila, “Ehia
         nobir torikae.” 4 Ou tain ḳoila, “Guna taki mon bodlaile ze gusol ḳorail oe, oṭau oilo Hozrot Ehiar
         torikar gusol, oile Ehiae to talim disla, tan bade zein toshrif anra, mani Hozrot
         Isar ufreo iman ana lagbo.” 5 I nosiot hunar bade tara Hozrot Isar name toubar gusol ḳorla. 6 Bade Pauluse tarar ufre at raḳle tara Pak Ruhu faila, teu era nanan gaibi bashae matila
         ar firaki mat mata dorla. 7 Era hoḳole milia onuman barozon asla.8 Bade tain Ihudir mosido gia eḳ lagare tin mash himmot ḳoria toblig korla, Allar bashshair
         befare zukti-torko deḳaia tarare buzaila. 9 Erar maze ḳoezonor dil na-humar oae tara iman anla na, tara hoḳolor gese Isar torikar
         gibot gaita. Teu Pauluse erar ges taki horia ummot oḳolre algaia tan loge raḳla, ar
         forteḳ din Turanno namor eḳ ustador ṭongit gia tarare talim dila. 10 Oula dui bosor guzorar bade Asiya deshor Ihudi ar Iunani, hokkolor ḳanou Mabudor kalam
         fousi gelo.11 Allae Hozrot Paulusor atane asanok keramoti ḳam zair ḳoraila. 12 Heshe oulao oilo zen, tan gotror ḳafoṛ ba gamsaḳano kunu bemari manshor ḳasat nileu
         bemar bala oizito, ar zin-buteo bemari saṛia bagita. 13 Ermaze ḳoezon guria faḳaia ḳaora Ihudi tabzati mullaeo Hozrot Isar nam loia zin-but
         saṛaito sailo, tara oula ḳoito, “Pauluse zen name toblig koroin, hou Isar duai dia,
         ami tumrare baroia zaoar hukum diram.” 14 Erar maze Skiba namor eḳzon Ihudi fordan imamor shat fuaeo oula ḳorto. 15 Teu eḳdin bute tarare zuaf dilo, “Ami Isareo sini, Paulusreo sini, oile tumra ḳe?”
         16 Ḳoiau ze beṭare bute dorsil hi beṭae tarar ufre fal dia foṛia mair-doir ḳoria tara
         shato zonre arailo. Maire tarar shoril siṛia-biṛia zoḳom oigelo, tara lemṭa oia i
         baṛi taki bagila. 17 I ḳobor zebla Ifisor Ihudi ar Iunani oḳole zanla, te tara hokkole ḍoraigela, ar sairobae
         Hozrot Isar namor mohima zair oilo. 18 Zera Hozrot Isar ufre iman anchil, era boute aia hari kula-mela ḳori tarar bad ḳamor
         ḳota shikar ar zair ḳorla. 19 Ar zera zadu-ṭunar ḳam ḳorto, tarar mazeo boute tarar zadu-ṭunar boiain ania dola
         ḳori hoḳolor samne zalailila. I boiaintor dam hishab ḳoria deḳa gelo foinchash azar
         rufar dinar. 20 Ou laḳan ḳori malikor kalam bout baṛilo ar manshor maze kub ḳam ḳorlo.21 Ita goṭar bade Pauluse mone mone niot ḳorla, tain Makidonia ar Gris oia Zeruzalemo
         zaitagi, tain ḳoila, “Zeruzalem zaoar bade ami Rum ṭauno-o zaoa zorur.” 22 Bade tain Timoti ar Irastas namor tan duio ḳadimre Makidoniat faṭaia, nize aro ḳoedin
         Asiya desho roila.23 Ou shomoe Isar torikar bishoe loia bout gonḍogul laglo. 24 Ḳaron Dimitri name eḳzon baniae Artemis debir mondiror nomunae rufadi huru huru mondir
         banaito, aro bout baniaeo ou ḳam ḳoria bout lab ḳorto. 25 He ou bania oḳolre ar tarar logi oḳolreo ekkano dola ḳoria ḳoilo, “Bai oḳol, tumra
         to zanrae, i ḳarbar taki amra bala lab fairam. 26 Oile tumra deḳrae ar hunraeo, Paulus namor ou beṭae ḳali amrar Ifisou nae, ḳoite gele
         asta Asiya zuṛi bout manshore ḳoise ar ekin ḳoraise, ator banail deb-debi oḳol bule
         kunu devtau nae. 27 Erlagi oḳon ḍor ḳorer, ḳali amrar ḳarbaroru bodnam oibo ila nae, oile mohadebi Artemisor
         mondiro beḳama oizibo, ar Asiya deshor hokkol manshe ar hara duniaie milia zen fuza
         ḳore, taino nizor ijjot araiba.”28 Ita hunia tara gusae aguin oia zure zure sillaia ḳoila, “Ifisiar Artemis debi, zindabad!”
         29 Loge loge asta ṭauno gonḍogul lagigelo; manshe Makidoniar Gous ar Aristakus namor
         Paulusor logor duizonre doria, eḳloge fal bandia douṛaia sṭeḍiamo loia gela. 30 Hozrot Paulus ou biṛor samne zaita saila, oile mumin oḳole tanre aṭḳailla. 31 Asiya deshor shorḳari ofisaror maze ḳoezon asla Paulusor dust, era ḳobriadi tanre
         zanaila, tain hi biṛor samne gia nizor mosibot ḍakia anta na. 32 Biṛor maze manshe kub silla-silli ar geinjam lagaila. Beshir bag manshe zantau na
         ino kita oise, tara eḳzone eḳ laḳan, aroḳzone aroḳ laḳan matila. 33 Teu ḳoezon Ihudie Sikondor namor eḳzonre samne ṭelia dilo bashon dibar lagi. Tain
         atdi ishara dila, zate manush nirai oia tan boktita hunoin. 34 Oile manshe zebla buzla, eino Ihudi, teu tara aro zure zure onuman dui gonṭa dori
         sillaia ḳoila, “Ifisiar Artemis debi, zindabad!” 35 Heshe ṭaunor searmane manshore nirai ḳoraia ḳoila, “O Ifisia oḳol, ḳoukka sain, kun
         manushgue na zane zen, i Ifis ṭaun oilo mohan Artemis debir mondir ar asman taki tan
         zeta murti lamat foṛse er roikka ḳoroneala? 36 Ar i hasa ḳota ḳeu zebla ḳonḍaito farto nae, te bebutar laḳan kunu ḳam na ḳoria tumra
         nirai o. 37 Ou manshe to amrar mondiro surio ḳorse na, amrar debir kunu bodnamo ḳorer na, ta-o
         tumra erare doria ancho. 38 Te huno, Dimitri ar tar logor bania oḳolor zudi kunu nalish taḳe, te adalot to kula
         ase, hakim oḳolo asoin, tara hono gia zarzir mamla-mokoddoma ḳorouk. 39 Oile tumrar ar kunu dabi-daoa taḳle ita niom mafik mozliso boia miṭ-maṭ ḳora oibo.
         40 Ashole aizkur i geinjam laganir lagi amrar ufreu dush foṛto fare, i gonḍogul laganir
         kunu ḳaron deḳaitam fartam nae.” 41 Oḳan ḳoia tain mozlis bangi dila.

Makidonia ar Gris desho duara sofor201 Geinjam shesh oar bade Hozrot Pauluse mumin oḳolre ḳobordi anaila, tara aia harle
         tain tarare utshaho dia, sohi-salamote bidae loia Makidoniat zaita ḳori roana oila.
         2 Makidoniar mazedi zaite zaite mumin oḳolre bout utshaho dia, Gris desho aia azila.
         3 Ono aia tin mash roar bade zebla zazo ḳori Shiria desho zaita saila, ou shomoe Ihudi
         oḳole tan bifokke ku-motlob ḳorer hunia, tain Makidoniar mazedi zaita ḳori niot ḳorla.
         4 Ar Biroea ṭaunor Furosor fua Sufatos, Tisholonikir Aristakus ar Sikundos, Dorbi shohoror
         Gous, Timoti, ar Asiya deshor Tukik ar Tofim, era hokkol Paulusor loge gela. 5 Era age oia Toruas ṭauno gia amrar lagi bar saoat asla. 6 Bade Ḳamir Saṛa Ruṭir Id shesh oigele amra zazo ḳori Filifi taki roana dia, fas din
         bade Toruas aia tarar loge millam, ono shatdin roilam.Hozrot Pauluse eḳ murdare zinda ḳora7 Haftar foela din Isar mezbani ḳaoar lagi amra ekkano dola oile, Paulus bador din zaitagi
         ḳori maz rait forzonto mumin oḳolor gese oaz ḳorla. 8 Amra uforor talar ze goro boislam hikano bout batti asil. 9 Ar Utuḳ namor eḳ zuan fua kiṛkir ufre boat asil, Pauluse bout shomoe dori oaz ḳorae
         he huni huni gumai gesil, aḳtau he tin tala taki lamat foṛigelo. Teu manshe tare mora
         halote tulla. 10 Paulus lamat lamia fuar ufre ḳait oia ainja ḳori doria ḳoila, “Tumra uloistol ḳorio
         na, tar bitre to zan ase.” 11 Bade tain hirbar uforor talat gia mezbani ḳaila, ḳaia harle fozor forzonto batchit
         ḳoria bidae loila. 12 Er maze ou fuare manshe zita halote baṛit nia zar for nai kushi oila.13 Amra age gia zazo ḳori Asus gaṭor bae roana oilam, mono ḳorlam Paulusre hon taki tulmu.
         Ḳaron tain kial ḳorsla aṭia hikano gia uṭta. 14 Asus aia tain amrar loge milar bade, amra tanre zazo tulia Mitulinit ailam. 15 Bador din amra zaz kulia hikan taki roana oia Kius difor ḳandat ailam; er bador din
         amra Samus difo roilam, tar bador din gia amra Milita gaṭo biṛilam. 16 Asiya desho Pauluse deri ḳorar kial na oae tain mone mone ṭik korsla, Ifiso na hamaia
         er galabae zaibagi, tain zoldi ḳori Zeruzalemo gia hari Fonchaisha Id hono adae ḳorta
         saila.Ifis zomato aḳeri boean17 Milita taki Pauluse ḳobria faṭaia Ifisor zomator murobbi oḳolre anaila. 18 Tara aia fousar bade Pauluse ḳoila, “Afnara to zanoin, Asiya desho aia harle ami foela
         din takiu kila afnaintor loge shomoe ḳaṭaisi. 19 Ihudi oḳolor bout zator ku-foramish taki, tarar fatail fondir mazeo ami furafur norom
         dile, soukor fani falaia Mabudor gulami ḳorsi. 20 Afnarar faeda oibo ila kunu talimu na lukaia furafur zanaisi, kula-mela mozliso ar
         goro goro gia talim diteo na ḳorsi na. 21 Ihudi ar Iunanir gese toblig koria buzaisi, tarar gunar mon bodlaia Allar foti oita,
         ar amrar malik Hozrot Isar ufre iman anta. 22 Ar oḳon Pak Ruhur hukumbondi oia ami Zeruzalemo zairam, hikano amar kun dosha oibo,
         zani na. 23 Ḳali ou ḳoborḳan zani, Pak Ruhe hokkol ṭauno amare ou ḳota zanaira, toklif ar zel
         ḳaṭa amar lagi barsar. 24 Oileo amar nizor zanor forua ḳori na, amar zanre oto mulloban mono ḳori na. Ami irada
         ḳora fotor hesh ṭikana forzonto douṛaitam sairam. Allar rohomotor kush-ḳobrir toblig
         ar ḳezmotor ou ze bar Hozrot Isar ges taki faisi, er injam ditam sairam. 25 Oḳon ami eoḳano zani, afnara zerar maze ami Allar bashshair ḳota toblig korram, ou
         afnaintor logeo ar kunudin deḳa oito nae. 26 Erlagi ami aiz afnaintor gese ou zobanbondi diram, hokkolor lour dae taki ami ḳalas.
         27 Ami Alla Pakor hoḳol laḳan morzir ḳota afnaintor gese boean ḳorte ḳoredi gesi na.
         28 Afnara zarzir befare hushiar oukka. Pak ruhe afnarare zerar saloḳdar banaisoin, tarar
         befare hushiar oukka. Allae tan nizor zonredi zerare ḳorid ḳorsoin, hi zomatre furafur
         deḳa-huna ḳoroukka, zela raḳale tar meṛar falor deḳa-huna ḳore, imam oia afnarao oula
         ḳoroukka. 29 Ami zani, ami zaoar bade tumrar maze fagola bagor surotor manush aia hamaiba, tara
         nirdoe oia falor bout ḳeti ḳorba. 30 Ar afnaintor nizor maz takio ḳeu ḳeu mumin oḳolre tar ḳore neoar lagi, hasa talimre
         misa ḳoia noea talim bar ḳorbo. 31 Erlagi afnara hozag roukka, ar mono raḳba, ami tin boros doria rait-din soukor fani
         falaia afnarare hushiar ḳorte dom loisi na. 32 Oḳon Alla ar tan rohomotor kalamor zimmae ami afnarare shofilam. Allar i kalame afnarare
         goṛia tulbo ar tan pak bonda oḳolor lagi oada ḳora behesti monjilo fousai dibo. 33 Ami to ḳeuror shuna-rufa ba ḳafoṛ-sufoṛor bae lalos ḳorsi na. 34 Afnara nizeu to zanoin, amar ar amar logi oḳolor obab miṭanir lagi ami duio ate ḳam
         ḳorsi. 35 Ami hoḳol laḳan ḳamor maze nomuna deḳaisi, ou laḳan ḳam ḳoria durbol oḳolre shaijjo
         ḳora zorur. Hozrot Isar talimre mono raḳo, tain nize bataisoin, neoar saite deoa doinno.”36 Oḳan ḳoia harle, Pauluse aṭu gaṛia hoḳolor loge dua ḳorla. 37 Bade zomator hoḳole milia kub ḳandon ḳandila, ar Paulusre ainja ḳori doria hunga dila.
         38 Ḳas ḳori Paulusor ou ḳotar lagi beshi ḳandila, tain ḳoisla, tan muk tara ar deḳta
         nae. Bade tara tan loge oia gia zazo tulia dila.

Zeruzalemo aḳeri sofor211 Ifisor zomator murobbi oḳolor ges taki bidae loia, zaz kulia hari amra shuza fote
         Kus namor difo ailam, bador din amra Rudos difo ailam, hon taki Fatara namor ṭauno
         gelam. 2 Hono gia harle Foinikiat zaora ekkan zaz failam, amra hou zaze roana dilam. 3 Ar zebla Saipras dif deḳlam, ou shomoe difor ḍain galabae gia amra Shiria deshor Shur
         ṭauno aia lamlam. Hikano zazor mal-samana lamai dilo. 4 Honor mumin oḳolre tukaia hari amra shat din tarar gese roilam; tara Pak Ruhur marfote
         Paulusre minot ḳorla, tain zanu Zeruzalemo na zain. 5 Ino ḳoedin ḳaṭanir bade amra hirbar roana oilam, teu tara hokkole bou-baichcha loia
         ṭaunor bare aia amrare aguai dila. Bade doriar faro amra aṭu gaṛia dua ḳorlam. 6 Duar bade zarzir fote bidae loia amra zazo uṭlam, ar tara nizor baṛit gelagi.7 Shur taki roana oia amra zazor sofor shesh ḳoria Tolimait azilam, honor mumin oḳolre
         bala-bura zikanir bade amra tarar loge eḳdin roilam. 8 Bador din amra bidae loia Ḳoisoriat ailam, ar toblig kamor buzurg Filifor baṛit gelam.
         Ein to Zeruzalemor hou shat ḳadimdaror eḳzon. 9 Tan sairzon abiati fuṛin asla, era nobir laḳan ohi ḳoita. 10 Bakka ḳoedin hono roar bade Agabus namor eḳzon nobie Ehudia taki toshrif anla. 11 Tain aia hari Paulusor ḳomoror taga kulilila, ar iṭadi nizor at-fao bandia ḳoila,
         “Pak ruhe oula ḳoira, Zeruzalemor Ihudi oḳole ou ḳomoror taga-alare oula banba, ar
         o-Ihudi oḳolor ato shofia diba.” 12 Ita hunia hinor manshe ar amra-o Paulusre bout minot ḳorlam, tain zanu Zeruzalemo
         zaoa bad dilain. 13 Pauluse ḳoila, “Tumra ita kita lagailae? Ḳandia amar mon bangi dirae ḳene? Hozrot
         Isar lagi ami Zeruzalemo ḳali bondi oau nae, morteo tiar asi.” 14 Tanre ḳota hunaitam na faria amra nirai oigelam, ar ḳoilam, “Mabudor morzi ḳaim ouk.”Bondi halote Hozrot Paulus (21:15–28:31)Hozrot Paulus Zeruzalemo aṭoḳ15 Bade amra mal-samana gaiṭ bandia Zeruzalemo roana dilam. 16 Ḳoisoria ṭaunor ḳoezon mumino amrar loge aila, ar Saipras difor Menason namor eḳzon
         furana imandaror baṛit amrare loia gela. En baṛitu amra roar ḳota asil.17 Zeruzalemo aoar bade mumin oḳole kushi oia amrare ḳobul ḳorla. 18 Bador din Pauluse amrare loia Hozrot Isar bai Iakubor loge mulaḳat ḳorla. Hikano zomator
         murobbi oḳolo aila. 19 Pauluse erare bala-bura zikaia harle, tan tobligor mazdi Allae kilan o-Ihudi oḳolor
         maze dini ḳam hasil ḳorsoin, ita hoḳolta eḳ ek kori tarar gese boean ḳorla. 20 Ita hunia murobbi oḳole Allar tarif ḳorla ar tanre ḳoila, “Bai, tumi to deḳrae, azar
         azar Ihudie Hozrot Isar ufre iman anchoin, ar tara hoḳoleu Hozrot Musar shoriotre
         amol ḳorar kial ase. 21 Oile tara ou ḳoboro faisoin, o-Ihudi oḳolor loge zeta Ihudi oḳol taḳoin, tarare tumi
         talim diso Musar shoriot bad dilaita ḳori, tara zanu huruttaintor mosolmani ḳorani
         bad dilain ar Ihudi oḳolor reoazo na manoin. 22 Te kita ḳora zae? Tara to nichoe hunba tumi aiso. 23 Oḳon amra tumare zela ḳoi, tumi oula ḳorilao. Amrar maze sairzon beṭain asoin, tara
         ekkan mannot ḳorsoin; 24 Tumi tarare loge loia zao, tarar loge gia tumi ar tarar pak-saf oar ḳoros ar matar
         sul ḳamanir foeshao dilao. Teu hoḳole zanba, tumar name tara zeta ḳobor faisoin, ita
         kuntau nae, ashole tumi nizeo Musar shoriot ar reoaz manrae. 25 Oile zeta o-Ihudi oḳole iman anchoin, tarare amrar ou foesala lekia zanai disi, devtar
         name niot ḳora ḳani ḳaita na, lou ḳaita na ar gola ṭifia mara kunu zandaror gust ḳaita
         na, kunu zator zinar ḳamo zaita na.” 26 Teu Pauluse hou manush oḳolre loge loia gia, tarar loge nizoreo pak-saf ḳorla. Bador
         din Baetul-Mukaddoso hamaila, ar tarar pak-saf oar lagi foshu kurbani kundin deoa
         oibo, eo tariḳ zanai dila.27 Fak-saf oar niomor hi shat din shesh na oiteu, Asiya deshor ḳoezon Ihudie Paulusre
         Baetul-Mukaddoso dekia, manshore uskaia dia tane dorla. 28 Tara sillaia ḳoila, “O Boni Israil oḳol, aguao! Asta duniar manshor gese zegue amrar
         zatir, amrar shoriotor ar Baetul-Mukaddosor bifokke talim dia gure, ogu hou beṭa!
         He Iunani oḳolre ono haraia i pak zagaḳanreo nafaḳ banaise.” 29 Er age to Ifisor Tofimre Paulusor loge ṭauno sokkoro dekia tara mone mone shondoe
         ḳorsoin, Pauluse tanre Baetul-Mukaddoso-o haraisoin. 30 Teu asta ṭaunor manush gorom oigela, ar eḳloge douṛia aia Paulusre doria Baetul-Mukaddos
         taki ṭania bare anla, ar loge logeu er duar oḳol bond ḳorilla. 31 Tara Paulusre marilita saila, oile ou shomoe Ruman sifai oḳolor fordanor gese ḳobor
         gelo, asta Zeruzalemor maze uloistol lagigese. 32 Loge logeu tain subedar oḳol ar sifai dol loia douṛia tarar gese aila. Manshe sifai
         ar sifair fordanre dekia Paulusre mair-doir ḳora bond ḳorla. 33 Teu hi ofisare aia Paulusre aṭok koria duigesa sikoldi bandar hukum dila, bade zikaila,
         “I manushgu ḳe, he kita dush ḳorse?” 34 Gonḍogulor maze sillaia ḳeu eḳ laḳan, ḳeu ḳeu aroḳ laḳan ḳoilo. Oile tain balamonte
         kunta shomzita na faria Paulusre nia kenṭonmenṭo haraia toar hukum dila. 35 Paulus siṛir muko zaiteu manshor at taki basanir lagi, sifai oḳole tanre usa ḳoria
         boia nilagi. 36 Manshe ḳore oia misil dita lagla, “Ogure marilao!”37 Sifai oḳole tanre kenṭonmenṭo harai dita saira, ou shomoe tain fordan ofisarre Iunani
         bashae soal ḳorla, “Ami afnar gese kunta mattam farmu ni?” Ofisare ḳoila, “Tumi kita
         Iunani basha zano ni? 38 Te tumi kita hou Mishori beṭa ni, zegue ḳoedin age laṛai ḳoria, sair azar shontrashire
         loge loia morubumit gesil?” 39 Pauluse zuaf dila, “Sab, ami eḳzon Ihudi, Kilikiar Tarsho shohoror manush, ami zeta
         mone ḳoe ita ṭaunor manush nae. Ami afnare minot ḳorram, doya ḳori manshor gese amare
         matar shuzugkan deukka.” 40 Tain shuzug deoar bade Pauluse siṛir ufre ubaia, manshore nirai oar lagi atdi ishara
         dila, tara nirai oia harle tain Ibrani bashae ḳoat lagla.
         
            

         
      

   
      
         22
Zeruzalemo Hozrot Paulusor zobanbondi221 Pauluse ḳoila, “O baba oḳol, bai oḳol, ami oḳon amar nizor zobanbondi diram, afnara
         hunoukka.” 2 Tain Ibrani bashae matra dekia manush ekkere nirai oigela. Ou tain ḳoila,3 “Ami eḳzon Ihudi. Kilikiar Tarsho shohoro amar zonom oise; oile ou Zeruzalem ṭauno
         aia ami manush oisi, allama Gomolielor faor ḳandat boia ami amrar moe-murobbi oḳolor
         shoriot ar ḳaeda-ḳanunor shullo-ana talim faisi. Ar aiz afnara zela allaoalagiri deḳaira,
         ami nizeo age oula allaoala aslam. 4 Ami Isar foti oḳolre zan-foran shofia zulum ar ḳatol ḳortam, beṭain-beṭinre bandia
         nia zel ḳanat haraitam. 5 Ita to fordan imam sab ar deshor fotua komiṭir hokkol moe-murobbi oḳoleo bala ḳori
         zanoin. Ami tarar ges taki siṭi loia, Damesk shohoror amrar baiainre dibar lagi roana
         oislam. Hono zera Isar torikat aisla, tarare bondi ḳoria Zeruzalemo ania shaza deoar
         lagi hono zaoat aslam. 6 Zaite zaite Dameskor ḳandat gia harle beil duifor oigelo, aḳtau amar sairo galabae
         asmani for somḳaia uṭlo. 7 Ami maṭit foṛigelam ar hunlam, amare ḳeu ḍakia ḳoira, Shoul, Shoul, tumi amare ḳene
         toklif dirae? 8 Ami zikailam, Huzur, afne ḳe? Tain ḳoila, Ami Nasarotor Isa, zenre tumi toklif dirae.
         9 Zera amar loge asil tara hoḳoleu i for oise ḳori deḳla, oile zein amar loge batchit
         ḳorsila, tan buli tara hunla na. 10 Bade ami ḳoilam, Malik, te ami kita ḳortam? Tain ḳoila, Uṭo, Damesko roana deo, tumar
         zeta zeta ḳorar goroz ase, ita tumare hono zanail oibo. 11 Ar hi somḳanie amar souk anda oigesil gotike, amar logi oḳole amar ato doria Dameskor
         bae loia roana dila.12 “Hono Ononio namor eḳzon manush asla, tain Hozrot Musar shoriot mafik kub forezgar
         manush. Hikanor hoḳol Ihudir gese tain kub ijjoti zon. 13 Tain aia amar ḳasat ubaia ḳoila, bai Shoul, tumar deḳar takkot firot auk. Ar loge
         logeu ami tanre deḳlam. 14 Ou tain ḳoila, amrar baf-dada oḳolor Allae tumare fosond ḳorsoin, tumi zanu tan morzi
         zantae faro, ar hou masum bonda Hozrot Isareo deḳtae faro, ar tan zobanor bulio huntae
         faro. 15 Tumi tan shakki oibae, zeta zeta deḳso ar huncho ita hokkolta tamam duniare zanaibae.
         16 Oḳon ar deri ḳorrae ḳene? Uṭo, tane ḍaḳo, ar toubar gusol ḳoria tumar hoḳol guna doia
         falao.17 “Bade ami Zeruzalemo firot aia harle eḳdin Baetul-Mukaddosor bitre dua ḳorat aslam,
         ou shomoe unganir haloto aḳtau tan doroshon failam. 18 Ami deḳlam, tain amare ḳoira, zoldi ḳori uṭo, oḳonu Zeruzalem saṛia baro, ḳaron amar
         befare tumar mukor kunu shakki inor manshe hunto nae. 19 Ami ḳoilam, Malik, i hoḳol mansheu to zanoin, zera tumar ufre iman anta, erare zelo
         harani ar mair-doir ḳorar lagi, ami hokkol mosidainto zaitam; 20 tumar shakki Stifanre zebla mara oisil, hi shomoe ami nize hikano ubaia shae deoat
         aslam, ar zera tanre marsil, ami tarar ḳafoṛ-sufoṛ fara dislam. 21 Teu Malike amare ḳoila, Tumi roana deo, ami duroir bin zati oḳolor gese tumare bezimu.”22 Manshe oto shomoe dori Paulusor boean hunat asla, bade o-Ihudir nam hunia-u tara sillaia
         ḳoila, “Ogure dunia taki horai deo, igu basia roar zuka nae!” 23 Manshe zebla sillani dorla ar ḳafoṛ-sufoṛ falaia, asmano duil uṛanit lagla, 24 ou shomoe fordan ofisare Paulusre kenṭonmenṭo loia zaoar hukum dila, ar ḳoila, “Ere
         sabuk maria zera ḳoro, ḳene manshe tar birudde ila silla-silli ḳorer.” 25 Paulusre zebla sabuk marar lagi bandila, i shomoe sho-sifair eḳ subedar hikano ubat
         asla, teu Pauluse tanre ḳoila, “Oḳono zare dushi shaibosto ḳora oise na, ila eḳzon
         Ruman manshore sabuk mara afnaintor lagi ṭik or ni?” 26 Ikan hunia hi subedare fordan ofisarre gia ḳoila, “Sar, afne ita kita ḳorat lagsoin?
         I beṭa to Ruman manush.” 27 Teu tain Paulusor daro gia zikaila, “Ḳo sain, tumi Ruman ni?” Pauluse ḳoila, “Ji-oe.”
         28 Ofisare ḳoila, “Ami bout ṭeḳa-foesha ḳoros ḳoria Ruman siṭizen oar shuzug loisi.”
         Pauluse ḳoila, “Ami zonom shutreu Ruman.” 29 Ikan hunia-u ze sifaie tanre zera ḳorat zaoat asla, loge logeu tara hon tone horia
         gelagi. Ar tain Ruman manush oileo tanre bandisla ḳori fordan ofisareo ḍoraigela.30 Oile bador din hirbar Paulusre zikaita saila, kitar lagi Ihudi oḳole tanre dush dira,
         teu fordan ofisare Paulusor band kuli dila, boṛo imam oḳol ar fotua komiṭir hoḳolre
         ekkano dola oar hukum dila. Bade Paulusre lamaia tarar samne azir ḳorla.

231 Pauluse fotua komiṭir manshor bae dian dori saia ḳoila, “O baisab oḳol, ami to oḳon
         forzonto amar bibeḳ forishkar rakia, Allar bonda hishabe daeitto adae ḳorram.” 2 Ikan hunia fordan imam Ononioe, Paulusor galat zera ubat asil, tarare ḳoila, “Ogur
         muko soṛ maro.” 3 Teu Pauluse tanre ḳoila, “O bonḍo, Allae tumareo soṛ marba. Tumi shoriotor aine amar
         bisar ḳorat boia, shoriotor borkelaf ḳoria amare soṛ marar hukum dirae?” 4 Zera Paulusor ḳandat ubaisil, tara tanre ḳoilo, “Tumi Allar goror fordan imam sabre
         beijjot ḳorrae ni?” 5 Pauluse ḳoila, “Bai oḳol, ami to zani na ein fordan imam ḳori. Arnae ila ḳoilam na
         one, Allar kalamo to leḳa ase, Tumar nizor zatir murobbire kunu gali dio na.”6 Pauluse zebla buzla hi mozlisor kisu manush Siddekia mozobor ar kisu oila Forishi
         mozobor, ou tain mozlisor maze zure zure ḳoila, “O bai oḳol, ami eḳzon Forishi ar
         Forishir aolad. Murda oḳol hirbar zinda oia uṭba, ou mator lagi oḳon amar bisar ḳora
         or.” 7 Tain ikan ḳoar loge logeu Forishi ar Siddekia oḳolor maze ḳaijja lagigelo, mozlisor
         maze dui dol oigela. 8 Ḳaron Siddekia oḳolor ekin oilo, murda oḳol ar zinda oita nae, firista ba ruh ita
         kunuta nai. Oile Forishi oḳole ekin ḳoroin ita hoḳolta-u asoin. 9 I gonḍogul bout boṛo oigelo, teu Forishi dolor ḳoezon moulanae ubaia torka-torki ḳori
         ḳoila, “Amra to i manshor kunu dush deḳram na. Kunu ruh ba firistae to tar loge ila
         batchit ḳorta faroin.” 10 Ou laḳan ḳori betaea gonḍogul laglo, erdae fordan ofisare ḍoraigela, manshe Paulusre
         ṭukra ṭukra ḳori siṛilaiba, ou tain sifai oḳolre hukum dila, tara lamia gia Paulusre
         manshor ges taki horaia nia kenṭonmenṭo haraila.11 Bade raitor bala malik Isae Paulusor gese ubaia ḳoila, “Himmot ḳoro, amar name Zeruzalemo
         zela shakki diso, Rum ṭauno-o oula shakki dite oibo.”Hozrot Paulusre marar shoṛozontro12 Bador din fozoror oḳto Ihudi oḳole eḳ dagabazi ḳorla, tara ḳosom ḳaia ḳoila, Paulusre
         marar ag forzonto tara dana-fani kunta muko dita nae. 13 Sallish zonoro beshi manush ekkano oia i dagabazir ḳosom ḳaila. 14 Tara boṛo imam ar murobbi oḳolor gese gia ḳoila, “Amra ḳoṛaḳoṛi ḳosom ḳaisi, Paulusre
         na mara forzonto dana-fani kunta muko ditam nae. 15 Oḳon afnara ar fotua komiṭir hoḳole fordan ofisaror gese ou abdar ḳoroukka zen, afnara
         aro balaṭike i bisaror todonto ḳorta saira, ou usillae he afnaintor gese aoar ageu,
         fotor maze amra tare marilimu.”16 Oile Paulusor bagnae tarar i dagabazir ḳobor hunia, kenṭonmenṭo gia Paulusre ita zanaila.
         17 Teu Pauluse sho-sifair eḳzon subedarre anaia ḳoila, “Ou fuagure fordan ofisar sabor
         gese loia zaukka, he tanre kita ḳoito aise.” 18 Ou hi subedare tare loia fordan ofisaror gese gia ḳoila, “Bondi Pauluse amare anaia
         ḳoila, ou fuagure afnar gese loia aitam, he afnar gese kita ḳoito sar.” 19 Fordan ofisare tar ato doria eḳ galabae loia gia ḳoila, “Tumi amare kita ḳoitae sairae?”
         20 He ḳoilo, “Ihudi oḳole niot ḳorsoin, tara afnar gese ou abdar ḳorba, Paulusor bisar
         aro balaṭike todonto ḳorar lagi afne zanu samnor ḳail tanre deshor fotua komiṭir samne
         azir ḳorain. 21 Afne tarar ḳotae razi oin na zanu, era sallish zonoro beshi manshe lukaia Paulusor
         lagi bar saira, tara ḳosom ḳaise, tanre na mara forzonto dana-fani kunta muko dito
         nae. Tara oḳon tiar oia foto boise, ḳali afnar razi oar bar saira.” 22 Fordan ofisare tare ou hukum dia bidae dila, “Tumi amar gese i ḳobor ḳoiso ḳori ḳeurore
         hunaio na.”Hozrot Paulusre Ḳoisoriat faṭani23 Bade tain sho-sifair duizon subedarre anaia ḳoila, “Dui-sho zon sifai, shottoir zon
         guṛa-ala sifai, ar dui-sho zon sulfi-ala sifai aiz rait noeṭat Ḳoisoriat zaoar lagi
         tiar ḳoro. 24 Ar Paulusor lagio guṛar bondobosto ḳoro, tare zanu nirafode deshor fordan hakim Filiksor
         gese fousail oe.” 25 Ḳoia, tain ou siṭi leḳla,26 “Manonio fordan hakim sab, ami Keladus Lusias, afnare salam zanairam. 27 Ihudi oḳole ou manushgure doria zane marilita saisla, ami hunlam he eḳzon Ruman manush,
         hunia amar sifai oḳol loia gia tare basailam. 28 Bade ami huntam sailam manshe tar kita dush faisoin, erdae tare nia tarar mozliso
         azir ḳorlam. 29 Teu ami buzlam, tarar shoriotor kunu fotuar lagi er ufre dush dira, oile zelo harani
         ba zane marar zuka kunu nalish faisi na. 30 Ar ami hunlam, tar birudde dagabazi ḳora or, teu zoldi ḳori tare afnar gese faṭai
         dilam. Tar birudde zera nalish dise, tarareo ḳoisi, tarar kunu nalish taḳle afnar
         gese gia hunaita.”31 Sifai oḳole fordan ofisaror hukum mafik Paulusre loia raitor bala Antifatri ṭauno
         gela. 32 Bador din guṛa-ala sifai oḳolor loge Paulusre bidae dia baki sifai oḳol kenṭonmenṭo
         guria aila. 33 Guṛa-ala sifai oḳole siṭi ar Paulusre loia Ḳoisoriat fousia harle deshor fordan hakimor
         ato shomzai dila. 34 Tain i siṭi foṛia Paulusre zikaila, “Tumi kun deshor manush?” Paulus Kilikiar manush
         ikan hunia tain ḳoila, 35 “Tumare zera dusher tara ikano aia harle, ami tumar zobanbondi hunmu.” Bade tain hukum
         dila, Paulusre nia Raza Herudor baṛir zelo haranir lagi.

Adaloto Hozrot Paulus241 Fas din Bade fordan imam Ononioe ḳoezon Ihudi murobbi ar Tortullo namor eḳzon ukilre
         loia Ḳoisoriat gela, gia fordan hakimor adaloto Hozrot Paulusor birudde nalish dakil
         ḳorla. 2 Paulusre ania adaloto azir ḳora oilo. Bade ukil Tortulloe ou nalish gaila,“Manonio hakim sab, afnar shashono roia amra bout din taki boṛo shantie asi. Afne
         afnar aḳol-hekmot dia i zatir bout balai ḳorra. 3 Erlagi amra hamesha hoḳol zagat afnar gunogan gai. 4 Amra afnar mulloban shomoe nosṭo ḳortam sairam na, meherbani ḳoria hunle, amrar nalishḳan
         dui-sair ḳotae ḳoilimu. 5 Sab, amra deḳsi, ou manushgu boṛo eḳ afod oia azise. He Nasara namor eḳ bidormi dolor
         ustad. Hamesha ḳali hangama lagae, duniar hoḳol Ihudir maze doladoli laganiu tar ḳam.
         6-7 He amrar Baetul-Mukaddosreo nafaḳ banaito saisil, erdae amra tare aṭok korsi. 8 Ar ou zeta nalish dilam, afne nize tare zera ḳorleu ita hoḳolta baroizibo.” 9 Ukilor loge oia Ihudi oḳoleo ita hokkolta hasa ḳoia shae dila.10 Teu fordan hakim sabe Paulusre ishara dila, Pauluse ḳoila, “Sab, afne bout boros dori
         i Ihudi zatir bisar ḳoria aira, iṭa hunia ami kub kushi oia amar zobanbondi diram.
         11 Afne tallash ḳorleu zaniliba, oḳono baro din oise na, ami ebadot ḳorar lagi Zeruzalemo
         geslam. 12 Ou zera amar befare nalish dira, tara ḳeu amare Baetul-Mukaddoso kunu manshor loge
         hangama ḳorat deḳsoin na. Ṭaunor kunuḳano ba kunu mosido-o manshore uskaia deoat amare
         faisoin na. 13 Oḳon tara amar zeta dush deḳaira, itar kunu formano tara dita farta nae. 14 Oile ami afnar gese shikar ḳorram, era zeḳṭare bidormi dol ḳoira, hou Isa al-Mosir
         torikae ami amar moe-murobbi oḳolor Allar ebadot ḳori. Tourat kitabor batail hoḳol
         hukum-ahkam ar tamam nobi oḳolor kitabre ami ekin ḳori. 15 Ar era zelan ekin ḳoroin, amio oula Allar ufre ekin ḳori, forezgar ba gunagar hoḳolreu
         morar bade hirbar zinda ḳora oibo. 16 Erdae ami Allar gese ar manshor geseo hamesha amar bibeḳ forishkar raḳtam sai. 17 Bout boros bade ami Zeruzalemo geslam, kurbani ditam ar amar nizor zatir gorib oḳolre
         dan-ḳoerat bilaitam ḳori. 18 Te ami pak-saf oia zebla Baetul-Mukaddoso hamailam, ou shomoe tara amare deḳsoin.
         Amar gese kunu biṛo oise na, ba kunu gonḍogulo oise na. 19 Ḳali Asiya deshor ḳoezon Ihudi hono asla. Amar ufre kunu nalish taḳle hou Ihudi oḳole
         afnar gese aia nalish dita asil. 20 Arnae ono zera aisoin erau ḳoukka, ami zebla fotua komiṭir samne ubaislam, ou shomoe
         tara amar kita dush faisla? 21 Kuntau na, ḳali ekkan mat ami zure zure matislam zen, murda oḳol hirbar zinda oia
         uṭar musla loia aiz afnaintor samne amar bisar ḳora or.”22 Hakim Filikse Hozrot Isar torikar befare kub bala ḳori zanta, erdae tain bisar bond
         ḳoria ḳoila, “Sifair fordan ofisar Lusias aia harle ami tumrar bisaror foesala ḳormu.”
         23 Tain sho-sifair subedarre hukum dila, “Paulusre aṭoḳ raḳo, oile tare maear nozore
         rakio, tar ḳesh-kuṭume tar ḳezmot ḳorat aile bada dio na.”24 Ḳoedin bade Filikse tan Ihudi bou Drusillare loge loia aia Paulusre ḳobordi anaila,
         ar Paulusor muk taki Isa al-Mosir ufre iman anar boeani hunla. 25 Pauluse zebla hok fote sola, nizore domaia raḳa, ar hashoror bisaror ḳota boean ḳorla,
         Filikse ita hunia ḍoraigela. Ḍoraia ḳoila, “Tumi oḳon zaogi, shomoe shuzug oile ami
         tumare ḳobordi anaimu.” 26 Tan mone mone asil, Pauluse tanre kisu gush diba, erlagi tain bare bare Paulusre anaia
         gof ḳorta. 27 Dui boros faronir bade Forkio Fistos aia Filiksor godit boila. Filikse Ihudi oḳolre
         kushi ḳorta ḳori Paulusre zelo toia gelagi.

Adaloto Hozrot Paulusor afil251 I desho aoar tin din bade Fistos Ḳoisoria taki Zeruzalemo gela. 2 Ou shomoe boṛo imam ar Ihudi neta oḳole tan gese aia Paulusor befare nalish dila.
         Tara Fistosor gese kub minot-ḳajji ḳori ḳoila, 3 tain zanu meherbani ḳori Paulusre Zeruzalemo anain. Tarar motlob asil, Paulusre anar
         shomoe fotor maze lukaia roia marilita. 4 Hakim Fistose tarare ḳoila, “Paulusre to Ḳoisoriat aṭoḳ raḳa oise, ar amio kub tagda
         ḳori hikano zairam. 5 Te tumrar maz taki buzdar ḳoezon amar loge aio, he kunu dush ḳorle er nalish dibae.”6 Fistos tarar loge aṭ-dosh din roia harle Ḳoisoriat gelagi. Gia bador din tain adaloto
         boia, Paulusre tan samne azir ḳorar hukum dila. 7 Zeta Ihudi oḳol Zeruzalem taki aisla, Paulus hino azir oar bade tara tanre sairobae
         beria ubaia kub dusha-dushi ḳorla, oile itar kunu forman dita farla na. 8 Ou Pauluse nizor zobanbondi dila, “Ami to Ihudi oḳolor shoriot, Baetul-Mukaddos, ba
         Ruman bashsha Ḳoisoror birudde kunu dush ḳorsi na.” 9 Oile Fistose Ihudi oḳolre kushi ḳorar kial oae tain Paulusre zikaila, “Ou mamlar bisar
         ami Zeruzalemo ḳortam sairam, tumi hikano zaite razi aso ni?” 10 Pauluse zuaf dila, “Ami to Ruman adalotor samne azir oisi, ar ou adalotou amar bisar
         oaḳan zorur. Afne nizeo bala ḳori zanoin, ami Ihudi oḳolor loge kunu oinnae ḳorsi
         na. 11 Ta-o amar kunu ḳosur oile, moutor shaza faoar zuka kunu dush faile, ami morte razi
         asi. Oile era amar birudde zeta dush dira, ita zudi hasa na oe, te amare tarar ato
         saṛi deoar eḳtiar ḳeuror nai. Erdae ami bashsha Ḳoisoror gese afil ḳorram.” 12 Ikan hunia Fistose tan uzir-naziror loge foramish ḳori ḳoila, “Tumi zebla bashshar
         gese afil ḳorlae, te bashshar gese-u zaibae.”Raza Agrippor gese Hozrot Paulusor zobanbondi13 Ḳoedin bade Ihudi oḳolor raza Agrippo ar tan boin rani Bornikie, noea hakim Fistosre
         salam zananir lagi Ḳoisoriat aila. 14 Tara ikano ḳoedin roiba gotike, Fistose Paulusor mamlar ḳota razare zanaila. Tain
         ḳoila, “Filikse eḳzon manshore zelo toia gesoin. 15 Ami zebla Zeruzalemo geslam, ou shomoe honor boṛo imam ar Ihudi murobbi oḳole ou beṭar
         birudde nalish dia tar shaza saisoin. 16 Ami tarare ḳoislam, zar birudde nalish deoa oe, ar zera i nalish dein, hi badi-bibadir
         mukamuki zobanbondi ar zera na oile, ashamire kunu shaza deoar eḳtiar Ruman aino nai.
         17 Teu tara hoḳol ono aia harle, ami bador dinu adaloto boia hou ashamire samne anar
         hukum dilam. 18 Zera tar birudde nalish disla tarar zobanbondi hunlam, oile ami zela onuman ḳorslam,
         ila kunu nalish tara disoin na. 19 Ḳali tarar nizor dormor ḳota, ar Isa namor kunu eḳzon mora manshor ḳota, Pauluse enre
         zinda ḳoia dabi ḳorer, ota loia tara adaloto nalish dise. 20 Ar ita kila tallash ḳortam, ikan malum na oae ami tare zikailam, he Zeruzalemo gia
         i mamlar foesala ḳorte razi ase ni. 21 He razi na oia, afil ḳoria bashshar raeor lagi bar saoae, ami tare bashsha Ḳoisoror
         gese faṭanir ag forzonto aṭoḳ raḳar hukum disi.” 22 Ou raza Agrippe Fistosre ḳoila, “Ami nize tar zobanbondi huntam sai.” Fistose zuaf
         dila, “Te ḳail hunbane.”23 Bador din raza Agrippo ar rani Borniki bout dumdam ḳori aila, tain sifair fordan ofisar
         oḳol, ṭaunor goinno-mainno manshore loia adaloto hamaila. Fistose hukum dia Paulusreo
         ono anaila. 24 Bade Fistose ḳoila, “Mohan raza Agrippo, ar adaloto azir goinno-mainno sab oḳol, afnara
         hoḳole ou besaṛare deḳra. Hoḳol Ihudie milia Zeruzalem ar Ḳoisoriat amar gese tar
         bisar saia misil dia ḳoisoin, tare ḳotom ḳoro. 25 Oile ami deḳlam, moutor shaza deoar zuka kunu dush tar nai. Ta-o he nize bashshar
         gese afil ḳorae, ami tare tan gese faṭanir kial ḳorsi. 26 Oile mohan bashshar gese leḳtam, ila kunu dush fairam na gotike, ami shroddeo raza
         Agrippo ar afnara hoḳolor samne tare azir ḳorsi. Afnara zera ḳorle leḳar zuka kunta
         faimu ḳori mono ḳorram. 27 Ḳaron ami mono ḳori, kunu bondire salan deoar bala tar dush oḳol zananikan zorur.”

Razar samne Hozrot Paulusor zobanbondi261 Ikan hunia raza Agrippe Paulusre ḳoila, “Tumar zobanbondi ḳoar lagi onumoti dilam.”
         Teu Pauluse at zuṛ ḳoria nizor zobanbondi ḳoila, 2 “Manonio raza namdar, Ihudi oḳole amar birudde zeta nalish disoin, ita befare aiz
         afnar gese amar zobanbondi hunanir shuzug faia, ami nizore baiggoman mono ḳorram.
         3 Ḳas ḳori, Ihudi oḳolor hoḳol laḳan sal-cholon ar tarar fitna oḳol afnar zana ase.
         Erdae aroz ḳorram, meherbani ḳori afne amar matḳanain hunba.4 “Huruman toneu nizor elaḳat amar sal-cholon kila asil, bade Zeruzalemo aia kilaḳan
         solchi, ita to tamam Ihudi oḳole zanoin. 5 Tara to bout din dori amare sinoin gotike, tara kial ḳorle i shakki dita farba, amrar
         dormor maze Forishi namor ze moulobadi dol ase, ami ou Forishi torikae zindegi ḳaṭaitam.
         6 Allae amrar moe-murobbi oḳolor gese zeta oada ḳorsila, hou oadae ami borosha ḳori,
         erlagi aiz amar bisar or. 7 Amrar baro ḳandanor manshe rait-din dile-zane ebadoti ḳoria, hou oadar fol deḳar ashat
         asoin. Raza namdar, hou ashar lagiu Ihudi oḳole amare dushira. 8 Allae murdare zinda ḳoria tuloin, ikan ḳene afnara bishash ḳorta faroin na?9 “Ami to mono ḳortam, Nasarotor Isa namor birudde, hoḳol nomunar ḳam ḳora amar lagi
         forz. 10 Ar Zeruzalemo ami ola ḳorsio. Boṛo imam oḳolor onumoti loia Isar ummot oḳolre ami
         zelo haraitam. Tarare ḳatol ḳorar bala ami tarar birudde buṭ ditam. 11 Ami hoḳol mosidainto gia bare bare tarare shaza ditam. Isar torika taki tarare firaia,
         Isar name lannot dita ḳori tarar ufre zur-zulum ḳortam. Erar ufre amar oto gusa asil
         zen, erare zulum ḳorar lagi ami bara deshor ṭauno-o zaitam.12 “Oula eḳbar boṛo imam oḳolor ges taki ḳemota ar hukumzari loia ami Damesko zaoat aslam.
         13 Ar raza namdar, ou shomoe beil duifor oigese. Aḳtau deḳlam, amar ar amar logor hoḳolor
         sairobae shuruz taki aro beshi forala eḳ rushoni, asman tone zoli uṭlo. 14 Ou amra hoḳol maṭit foṛigelam ar ami hunlam, Ibrani bashae ḳeu amare ḳoira, Shoul,
         Shoul, tumi ḳene amar ufre zulum ḳorrae? Suḳa faizono lat maria nizor ḳeti ḳorrae
         na ni? 15 Teu ami zikailam, munib, afne ḳe? Munibe zuaf dila, ami Isa, zenre tumi zulum ḳorrae.
         16 Oḳon uṭo, faot bordi ubao. Tumi oḳon zeta deḳso ar zeta tumare deḳaimu, ita hoḳoltar
         shakki ar ḳezmotgar bananir kiale, ami nize tumare deḳa dilam. 17 Ami tumare o-Ihudi oḳolor gese faṭaiar, tarar ar tumar nizor zatir at taki ami tumare
         basaimu. 18 Tumi tarar souk kulia dibae, tara zanu andair taki nuror bae, shoetanor doḳol taki
         Allar bae firia ain, amar ufre iman ania gunar mafi faia, forezgar bonda oḳolor maze
         tarao dakil oin.19 “Manonio raza namdar, behesti i doroshonre ami falaitam farlam na. 20 Erdae foela Dameskor manshor gese, bade Zeruzalemo, Ehudia zilar hoḳol zagat ar o-Ihudi
         oḳolor geseo toblig korlam. Tarare ḳoilam, touba ḳoria Allar bae firo, ar ou laḳan
         amol ḳoro, zeta dekia forman mile tumra hasaror touba ḳorso. 21 Ou ḳarone Ihudi oḳole Baetul-Mukaddoso doria amare marilita saisoin. 22 Oile Allar shaijjoe ami oḳon forzonto ṭikia asi, ar huru-boṛo hoḳolor samne ubaia
         shakkio diram. Hozrot Musae ar tamam nobi oḳole zeta goṭibo ḳori bataia gesoin, itar
         bara ami kuntau ḳoiram na. 23 Era ḳoisoin, al-Mosie toklif shoijjo ḳorba, tainu foela murda taki zinda oia uṭia
         hari tan nizor zati, ar o-Ihudi oḳolor geseo nuror torikar ḳota toblig korba.”24 Pauluse zebla ou laḳan zobanbondi dira, aḳtau Fistose tanre zure damki mari ḳoila,
         “Paulus, tumi to fagol oigeso. Tumi bout leḳa-foṛa ḳorso, ou leḳa-foṛae tumare fagol
         banailise.”25 Pauluse zuaf dila, “Ji na, hakim sab, ami fagol nae. Ami to hok ar zuktir mat matram.
         26 Raza namdare to ita hokkoltau zanoin, ar ami himmot ḳoria tan samne kula-mela matiram.
         Ami furafur zani, ita hokkoltau raza namdaror malum ase, ita to kunu andarir maze
         lukaia goṭse na.27 “Te manonio raza namdar, afne kita nobi oḳolre ekin ḳoroin ni? Ami to zani, afneo
         ḳoroin.” 28 Ou Agrippe ḳoila, “Tumi kita oto zoldi amareo al-Mosir torikat nitaegi sairae ni?”29 Pauluse ḳoila, “Ami Allar gese ou dua ḳorram, zoldi ouk ba derie ouk, ḳali afne nae,
         zoto manshe amar aizkur i zobanbondi hunra, era hokkolu amar laḳan bonizaukka. Ḳali
         ou sikol bad dia.”30 Teu raza, deshor fordan hakim, rani Borniki ar tarar loge adalotor hoḳol manush ubai
         gela. 31 Bade tara baronir fote eḳe-oinne ḳoila, “I besaṛae to moutor shaza ba zel ḳaṭar zuka
         kuntau ḳorse na.” 32 Raza Agrippe Fistosre ḳoila, “He zudi bashshar gese afil na ḳorto, te tare oḳon ḳalas
         deoa gelo one.”

Hozrot Paulus Rum ṭaunor muka roana271 Hakimor foesala mafik zazo ḳoria amrare Itali desho faṭanir shomoe aile, Paulus ar
         aro ḳoezon ḳoedire Zulio namor eḳzon sho-sifair subedaror ato shomzai dila. Zulio
         asla bashsha Ḳoisoror afon sifai dolor eḳzon subedar. 2 Bade amra Adramuttio gaṭor oula eḳ zazo oia roana dilam, zeḳan Asiya deshor bout zaz
         gaṭo zaoar lagi zuit ḳora oise. Ar Makidonia deshor Tisholoniki ṭaunor Aristakus amrar
         loge asla. 3 Bador din amrar zaz gia Sidono biṛlo. Subedar Zulioe Paulusor loge kub bala bebohar
         ḳorla. Tain tan dust oḳolor gese gia, nizor zoruri goroz kulanir izazot dila. 4 Bade hi zaga taki hirbar zaz saṛlo, ar amrar ulṭamuka batash deoae, amra Saipras difor
         zebae batash asil na hobaedi gelam. 5 Gia Kilikia ar Pamfuliar samnor shagor faroia Lukia deshor Mura ṭauno aia azilam.
         6 Subedare hikano Itali desho zaora, Alekzandriar ekkan zaz faia, hou zazo ḳori amrare
         loia roana dila. 7 Amrar zazḳan kub aste aste solia bout din bade ḳoshṭo ḳori Klid ṭaunor ḳandat aia
         azilo, oile batashor lagi amra ar shohoze aguaitam farlam na. Teu amra ḳom batashedi
         Salmunar ḳandabae gia Kriti difor aoṛedi zaoat laglam. 8 Ar doriar faror ḳandabae ḳoshṭo ḳoria zaite zaite, ‘Shundor Longorḳana’ namor eḳ huru
         zaz gaṭo ailam, er ḳandat asil Lasea ṭaun.9 Ou laḳan bout din guzori gelo, ruzar idor din shesh oia tuṛa tuṛa shit aise. I shomoe
         zaze sofor ḳora kub bifod. Teu Pauluse zazor manshore foramish dila. 10 Tain ḳoila, “Sab oḳol, ami deḳram, i soforo amrar bout mosibot ar ḳeti oibo. Ita ḳali
         zaz ba mal-samanar nae, amrar zanoro ḳeti oibo.” 11 Oile subedare Paulusor ḳota na mania, zazor malik ar kefṭinor ḳota hunla. 12 Ar i longorḳanat shitor dino roite shubida oito nae gotike, beshir bag manshe hin
         taki zaoar lagi foramish dila. Tara saila kunumonte Finiks gaṭo fousia shitor din
         ḳaṭaita. I gaṭ asil Kriti difo, er uttor-fochchim ar dokkin-fochchim dik kula asil.Doriar tufane bedisha zaz13 Bade zebla aste aste douknor batash salu oilo, ou tara mono ḳorla, tara zela asha
         ḳorsla olau oise. Erdae tara zazor longor kulia Kriti difor galabae roana dilo. 14 Oile tuṛa badeu hi faro taki ian-kuni namor kub bezuita eḳ tufan ailo. 15 Amrar zaz tufanor maze foṛlo, tufanor ṭela mukabila ḳortam na faria, zazre batashor
         tale tale baṭiol dilam. 16 Bade Kouda namor eḳ huru difor aoṛedi gia, zazor logor barki naoḳanre amra bout ḳoshṭo
         ḳori banga taki basailam. 17 Manshe naore ṭania nia zazor ufre tulla, ar zazor toḳtainre doṛi dia doṛo ḳori bandila,
         zate tufane na bange. Bade Surti namor shagoror soro zaz lagizibar ḍore, fal lamaia
         zazre emne batash baṭiole saṛi dilam. 18 Tufane zazre omon laḳan goṛa-goṛi shuru ḳorlo, erdae tara bador din zazor mal-samana
         fanit falai dila. 19 Tin dinor din tara nizor ate zazor shaz-shoronjamo fanit falai dila. 20 Bout din taki san-shuruz kun zinish ita na deḳae, ar tufanor zur kub beshi oae, amra
         zane basar asha saṛi dilam.21 Zazor manush bout din dori ufash roae Pauluse ubaia tarare ḳoila, “O baisab oḳol,
         amar ḳota hunia Kriti dif taki zazḳanre na saṛle, i mosibot ar ḳeti taki afnara basla
         one. 22 Oile oḳon ami afnarare ou foramish diram, afnara monor maze bol raḳoukka, amra ḳeu
         zane mortam nae, ḳali zazḳan binash oizibo. 23 Ami ze Allar ebadot-bondegi ḳori, hou Allar eḳ firistae goto rait amar ḳandat ubaia
         ḳoisoin, 24 Paulus, ḍoraio na, bashsha Ḳoisoror samne tumar ubani lagbo. Ar i zazo ḳori zera tumar
         loge oia zaira, Allae tumar ḳatire meherbani ḳoria era hokkolor zan basaisoin. 25 Te sab oḳol, afnara monor maze bol raḳoukka. Ami ekin ḳori, Allae amare zela ḳoisoin,
         olau oibo. 26 Oile amra kunu difor ufre gia foṛmu.”Zaz buṛi gelo27 Ou laḳan ḳori amra Adria shagoror ufredi zaoat roilam, bade tufanor souddo dinor din
         ada raitkur bala naia oḳole andaz ḳorla, tara faror ḳandat aisoin. 28 Tara fani mafia deḳla ḳali ashi at goin ase, tuṛa bade hirbar mafia deḳla, shaiṭ at
         ase. 29 Erdae soror fattoror maze gia zaz dakka lagar ḍore, tara zazor ḳoredi sairgesa longor
         falaia, shuruzor for deḳar lagi dua ḳorat boila. 30 Naia oḳole zaz taki bagia zaoar motlob ḳori, samnor goloir tuṛa age longor falanir
         ḳota ḳoia, zazor barki naore doriat lamaila. 31 Teu Pauluse subedarre ar sifai oḳolre ḳoila, “Naia oḳol zaz taki bagi gele afnara
         hoḳol mara zaiba.” 32 Ikan hunia sifai oḳole naor doṛi ḳaṭi dila, teu nao fanit bashia gelogi.33 Fotabala Pauluse hoḳolre minot ḳorla kunta ḳaoar lagi, tain ḳoila, “Aiz souddo din
         dori kita oibo na oibo ou sintae afnara kunta ḳaisoin na. 34 Ami afnarare minot ḳorram, kunta ḳaukka. Zan basaite oile to afnara ḳaite oibo. Deḳbane,
         afnaintor matar eḳsa suloro ḳeti oito nae.” 35 Ikan ḳoia hari Pauluse tara hoḳolor samne ruṭi ania Allar shukria zanaia, ruṭi siṛia
         ḳaoat lagla. 36 Teu hoḳole monor maze bol faia ḳani ḳaila. 37 I zazor maze amra hoḳole milia dui-sho siottoir zon aslam. 38 Hoḳole feṭ boria ḳaoar bade zazor bar ḳomanir lagi hokkol gom doriat falai dila.39 Bian oia harle tara sinla na, i zaga ashole kun zaga. Oile oula eḳ baḳ deḳa gelo,
         i baḳor sor balue bora. Dekia tara foramish ḳorla, farle zazre nia hou soro tulilita.
         40 Teu tara longorain ḳaṭia doriat falai dila, ar ḳanḍarir boiṭar doṛino ḳaṭi dila. Bade
         batash baṭiole samnor fal ṭangaia hou balur soror muka gelam. 41 Oile zaz tole lukail kuntat aṭki gelo. Ar samon gala aṭki zaoae, ḳoror goloit ḍeur
         baṛi lagia banga dorlo. 42 Teu sifai oḳole foramish ḳorla bondi oḳolre marilita, arnae ḳeu ḳeu hatraia bagizito
         fare. 43 Oile sho-sifair subedare Paulusre basanir kiale sifai oḳolor i foramish manla na.
         Tain hukum dila, zera hatar zane, tara age zaz taki falaia foṛia huknat uṭouk. 44 Ar hatar na zanra oḳole zazor toḳta ba aro kuntat doria huknat farouk. Ou laḳan hoḳole
         huknat uṭia zan basaila.

Malṭa difo hafor ḳamoṛ281 Amra hefazote faro uṭia harle zanlam, i difor nam oilo Malṭa. 2 Hinor manshe amrar loge kub bala-manshi ḳorla, meg ar shit asil ḳori tara aguin zalaia
         amrare ḍakia nia ḳatir-zoton ḳorla. 3 Ermaze Pauluse eḳ aṭa hukna laḳṛi tukaia dola ḳori ania agunir maze deoar bade, agunir
         teze ek ḳalnag baroia hari Paulusor ato ḳamoṛ mari dorlo. 4 Ḳalnage Paulusor ato ḳamoṛdi loṭki roise dekia, hinor manshe mata-mati lagaila, “I
         manushgu nichoe kunu kuni, doriar at taki he basigeleo niae-devtae tare baste dila
         na.” 5 Oile Pauluse at zaṛa dia ḳalnagre aguino falai dila, ar tan kunu ḳeti oilo na. 6 Manshe mone mone bar saoat asil, Paulusor gotor fulizibo, ba tain aḳtau maṭit foṛia
         moriziba. Bout shomoe bar saia harle tan kunu bifod oise na dekia, tarar mot bodlaia
         ḳoila, “Ein to kunu devta.”7 I zagar ḳandat hou difor Fublio namor ek kandani manshor zomidari asil. Tain amrare
         tan baṛit daot dila ar tindin dori amrare kub ḳatir-zoton ḳorla. 8 Ou shomoe Fublior baf taf ar ḳamṛi bemare bisnat falail asla. Pauluse bitre hamaia
         tan ḳandat boia dua ḳorla, tan gotro atai dia bemar shifa ḳorla. 9 Ita dekia hari hi difor zoto bemari asla, tarao aia bala oila. 10 Tara amrare bout laḳan ijjot ḳorla, bidae bala zaz saṛar age amrar dorḳari hoḳol siz
         zugaia zazo ania boria dila.Razdani Rum ṭauno Hozrot Paulus11 Tin mash bade amra Alekzandriar eḳ zazo ḳori roana dilam. I zazḳan ou difo roia shitor
         din ḳaṭaisil, er samnor goloi kudia Zuṛ devtar murti lagail asil. 12 Bade amra Surakusho aia tin din roilam. 13 Hikan taki roana dia guri guri Italir Riziot ailam. Bador din douknor batash saṛlo,
         teu dusra din amra Futioli zaz gaṭo ailam. 14 Hino ḳoezon muminor loge mulaḳat oilo, tara minot-ḳajji ḳorae tarar loge eḳ hafta
         roilam. Ota ḳori ḳori amra Rum ṭauno aia azilam. 15 Rumor mumin oḳole amra aoar ḳobor hunsla, tara amrar loge mulaḳat ḳorta ḳori kunu
         kunu zone Appior bazar, ḳeu ḳeu Tin-Shoraiḳanar gau forzonto aguai aila. Erare dekia
         Pauluse Allar shukria adae ḳorla, ar dilor maze bout bol faila.16 Amra Rumo aoar bade Pauluse tan nizor fosond mafik roibar onumoti faila. Ḳali eḳzon
         sifaie tane fara dito.Bondi halote Rum ṭauno toblig17 Tindin bade Pauluse Ihudi oḳolor boṛo boṛo murobbire dola ḳoria ekkano ḳoraila. Tara
         dola oia harle tain ḳoila, “O baisab oḳol, zudio ami nizor zator ba moe-murobbir batail
         niom-ḳanunor ulṭa kuntau ḳorsi na, ta-o Zeruzalem taki amare aṭok koria, Ruman oḳolor
         ato shomzail oise. 18 Ruman oḳole amare zera ḳoria moutor shaza deoar zuka kunu dush na faoae, amare ḳalas
         dilaita saisla. 19 Oile Ihudi oḳole bada deoae nirufae oia ami bashshar gese afil ḳorsi. Ta-o ami amar
         nizor zator ufre kunu laḳan dush ditam saisi na. 20 Te sab oḳol, tamam Boni Israilor dilor maze ze asha ase, hou ashar lagiu amare i sikol
         findail oise, erlagiu ami afnaintor loge mulaḳat ar batchit ḳortam sairam.” 21 Tara ḳoila, “Amra to afnar befare Ehudia taki kunu siṭi faisi na. Ar zeta Ihudi baiain
         hon taki aisoin, tarao afnar name kunu nalish disoin na, ba bura kunta ḳoisoin-o na.
         22 Oile amra afnar muk taki motamot huntam sairam. Ḳaron amra zani, hoḳol zagar mansheu
         i torikar bifokke matoin.”23 Paulusor loge hirbar mulaḳat ḳorar lagi eḳ tariḳ ṭik korla. Hou din tarar loge aro
         bout manush Paulusor goro aila. Pauluse fozor taki hainja forzonto haradin Allar bashshair
         ḳota tarar gese bangia boean ḳorla. Hozrot Musar Tourat kitab ar nobi oḳolor kitabor
         aeat deḳaia, Isar befare tarar dilo ekin zonmaita saila. 24 Tan boean hunia kunu kunu zone iman anla, ar kunu kunu zone ita ekin ḳorla na. 25 Boean hunar bade tarar maze motor omil oigelo, tara hikan taki bidae oita saila. Zaoar
         age Pauluse tarare ḳali ou nosiotḳan ḳorla, “Pak ruhe Hozrot Ishaea nobir zoriae afnaintor
         baf-dada oḳolre ou ḳotaḳan ṭiku ḳoisla,26 Ou manush oḳolor ḳasat gia ḳo,tumra ḳane hunleo kunta buztae nae,souke deḳleo kunta sintae nae.27 Ḳaron ita manshor dil oshaṛ oigese,tarar ḳano tala lagigese,tara zarzir souk muzi boiroise.Zate souke na deḳe,ḳane na hune,dil dia na buze,kizanu tara touba ḳoria,amar bae firizain,ar ami tarar shifa ḳorilai.28-29 Erlagi afnarao zania raḳoukka, oḳon taki Allai nazator kush-ḳobri o-Ihudi oḳolor gese
         zanail oibo, tara ita kush oia hunba.”30 Hozrot Paulus fura dui boros dori tan nizor baṛa ḳora bashat roila. Ar zoto manush
         tan gese aita tarare ḳobul ḳoria, 31 furafur himmot ḳori Allar bashshair ḳota toblig korta. Ar malik Isa al-Mosir befare
         bina badae kula-mela talim dita.

Allar dorbaro manush kila be-ḳosur ḳalas oin (1:1–8:39)Manshor zan basanir kush-ḳobri11 Ami Paulus to Hozrot Isa al-Mosir gulam. Ruman bashshair razdani Rum ṭaunor mumin
         oḳolor gese ou sohifaḳan leḳram. Alla Pake amare fosond ḳoria anchoin al-Mosir sahabi
         oar lagi ar tan batail kush-ḳobri toblig korar lagi. 2 Allae tan nobi oḳolor mazdi pak kitabor maze ou kush-ḳobrir ḳota ageu oada ḳorsoin.
         3-4 Ou kush-ḳobri oilo tan ḳas maear zon Isa al-Mosir befare. Tainu amrar malik. Roḳto-mangshor
         silsilae tain oila Hozrot Daud nobir aolad, ar Allai Pak Ruhur kudrotie murda taki
         zinda oia Ibnulla hishabe zair oisoin. 5 Tan nam uzila ḳorar lagi, tan mazdiu amra Allar niamot ar sahabi fod faisi, zate hoḳol
         zatir manshe iman ania Allar baiddo oia sole. 6 Ou manshor maze tumrao aso. Allae to tumrare daot ḳoria anchoin, Isa al-Mosir afon
         zon oar lagi.7 Te ou Rum ṭauno Allar zoto maear bonda oḳol asoin, Allae tan pak bonda oar lagi zerare
         daot ḳoria anchoin, tumra hoḳolor gese ami ou siṭikan leḳram. Amrar gaibi baf Alla
         Pak ar Hozrot Isa al-Mosie tumrare rohomot ar shanti dan ḳoroukka.8 Ami foelau ḳoiram, tumrar mozbut imanor ḳota asta duniair maze roṭigese ḳori, ami
         Isa al-Mosir name amar Allar shukria adae ḳorram. 9 Allar ḳas maear zon Ibnullar befare kush-ḳobri toblig koria, ami dile-zane Allar ebadot
         ḳorram. Eḳ Allau shakki asoin, ami forteḳ bar munazator shomoe tumrar ḳota iad ḳori.
         10 Ami hamesha ou ḳota magiram, otodin bade oileo Allar morzie zekunu monte ami zanu
         tumrar gese aitam fari. 11 Ami tumrar loge deḳa ḳortam sairam, zate ruhani kunu niamot dia tumrare boloban ḳortam
         fari. 12 Mani, amar iman dekia tumra hoḳole ar tumrar iman dekia ami nizeo utshaho fai.13 O baiain huno, ami bout bar tumrar gese aitam saisi, oile bar bar bada aise. Nanan
         zagat gia bin zatir gese toblig koria zela fol faisi, tumrar geseo ola fol deḳar ashae
         aitam sairam. 14 Bodro Iunani zati ba o-bodro borbor zati, shikkito ba oshikkito, hoḳolor lagiu to
         amar eḳ homan dae bar ase. 15 Erlagi tumra zera Rum ṭauno boshot ḳorrae, ami amar shaiddo mafik tumrar geseo kush-ḳobri
         toblig korar lagi kiali.16 Ḳaron Hozrot Isa al-Mosir befare kush-ḳobri toblig korte ami kunu shorom mono ḳori
         na, ou kush-ḳobri hunia zera iman ane, tarar zan basanir lagi ita oilo Allai bol.
         Foela Boni Israilor lagi zera eḳ Alla manoin, bade be-din bin zati oḳolor lagi. 17 Ou kush-ḳobrir mazeu to batail oise, Allae kila manshore be-ḳosur ḳalas hishabe ḳobul
         ḳoroin. Ḳali imanor mazdiu manshore aual taki aḳer forzonto be-ḳosur ḳalas ḳoia goino
         ḳora oe. Zela kitabo leḳa ase, “Imanor boleu be-ḳosur ḳalas oa zonor zan basibo.”Hoḳol manushu naforman18 Manshe nizor naformani dia Allai hokre lukaia raḳe. Tarar naformani ar Allar bae ḍor-ḳof
         na taḳae asman taki tarar ufre gozob nazil oe. 19 Allar befare zotoḳan buzar takkot ase ita manshor gese forishkar, Allae nizeu to ita
         zair ḳorsoin. 20 Tan zeta gunagun manshor a-deḳa, mani tan siroḳalin ḳemota ar Allai shobab, ita dunia
         foeda oar ag takiu forishkar fuṭia uṭse. Tan foeda ḳora zinish deḳleu manshe ita buzto
         fare. Erlagiu tanre sini na ḳoia kunu manshe bana deḳanir ufae nai. 21 Allar befare otota zanar badeo manshe tanre Alla babia tan ebadot-bondegi ar shukur-guzari
         na ḳorae, tarar bisar-bibeḳ oshar oigese ar be-aḳol mon andair oigese. 22 Zudio tara nizore aḳoldar mono ḳoroin, ashole tara be-aḳol. 23 Tara siroḳalin zinda Allar ebadot bad dia ostaei manush, foshu-faki, ar buke solra
         zandaror murti banaia otar fuza ḳorse, Allar faona gourob-mohima otare dise.24 Erlagi Alla Pakeo tarar dilor bod ḳaish mafik, tarare noforoti ḳamor ato saṛi disoin,
         otar dae tara eḳe-oinnor loge bodmaishi-beijjoti ḳorer. 25 Tara Allar hokre bad dia misare fosond ḳorse. Foeda ḳorra Allare bad dia, tan foeda
         ḳora zinishor fuza ḳorse. Oile zuge zuge siroḳal hoḳol tarif eḳmatro foeda ḳorra Allaru.
         Amin.26 Manshe olaḳan noforoti ḳam ḳorer dekia, Allae-o tarare ou bod ḳaishor ato shofi disoin.
         Otar beṭinteo zamair loge mila-misha bad dia oinno beṭintor loge ḳobisi ḳam ḳorse.
         27 Oula beṭainteo beṭintor loge mila-misha bad dia oinno beṭar loge mila-mishar lagi
         fagol oigese, beṭainte beṭaintor loge ḳobisi ḳam ḳorse. Erlagi tara forteḳor zindegit
         zarzir bod ḳamor shaza faira. 28 Manshe tar dil taki Alla Pakre maner na dekia, Allae-o tarare ola bod ḳaishor ḳobisi
         dilor ato saṛi disoin, erlagi tara ota ḳorat roe. 29 Tara hoḳol nomunar naformani, bod ḳam, lub-lalos, ingsha-ninda, kun-ḳarafi, mara-mari,
         sol-soturi ar ḳana-ḳani ḳorar lagi ustad. 30 Tara manshor gibot gae, ar Allare ginnae. Tara bod-mizazi, ohonkari, boṛai-beṭagiri
         ar noea noea naformanir dandae taḳe. Tara ma-baforo obaiddo. 31 Neki-bodi buzar aḳol nai, oada ḳelafḳari, fashan, itar dilo kunu doya-maea nai. 32 Tara to Allar i bisaror ḳota bala ḳoriu zane, zera ilaḳan ḳam ḳore, tarar shaza oibo
         mout. Ikan zaniao, tara ḳali nize ita ḳore na, baki zera ila ḳam ḳore, tarar fokkeo
         shae dey.

Manshor gunar bisar21 Erlagiu ḳoiram, O manush zati, tumi to oinno zonre dushi shaibosto ḳorrae, ita bisar
         tumi hiklae kila? Tumar zuaf dibar kunu fot ase ni? Ḳaron tumi nize ze oforad ḳorrae,
         ou eḳoi oforade tumi aroḳzonre dushi ḳoirae. Te i dush tumar ufreo foṛer na ni? 2 Amra to zani, zera ilaḳan oforad ḳore, Allae hok insaf mafik tarar faona shaza diba.
         3 O manush zati, ze ḳam tumi nizeo ḳoro, ou eḳoi ḳamor lagi tumi aroḳzonre dushi shaibosto
         ḳoro, te ḳemne buzlae, tumi Allar shaza taki rehai failibae? 4 Tumi to Alla Pakor oshesh meherbani, tan doijjo-shokti ar soborgarire elami ḳorrae.
         Tan meherbanie tumare ḳali touba ḳorar fote ṭania ney, ikan fauriliso ni?5 Oile tumar fashan dil ar touba na ḳorar monobabor lagi, tumar ufre Allar gozob dola
         ḳori toirae, Allae zedin gozob zair ḳorba, hok bisar ḳorba, hou dinor lagi shaza dola
         ḳorrae. 6 Tain forteḳ manshore zarzir ḳamor fol diba. 7 Zera doijjo doria nek kamor mazdi Allai tarif, ijjot, ar koehin zindegi tallash ḳore,
         Allae tarareu aḳeri zindegi dan ḳorba. 8 Oile zera nizor ḳaishor boshe sole, Allai hokor birudde roe, naformanir fokke taḳe,
         tarar ufre Allai duk-mosibot, gozob ar lannot aibo. 9 Forteḳ naformanor ufre ita aibo, foela Boni Israilor ufre, bade bin zatir ufre. 10 Oile zera nek kam ḳore, tara forteḳe tarif, ijjot ar shanti faibo. Foela Boni Israile,
         bade bin zatie faiba. 11 Allar dorbaro to fokkofatir kunu ḳarbar nai, hoḳolu homan.12 Shoriotor baire roia zeta manshe guna ḳorse, tara binasho oiba shoriot saṛa, ar shoriotor
         bitre roia zera guna ḳore, ou shoriot mafiku tarar bisar oibo. 13 Zeta manshe shoriotor boean ḳali hune, Allar nozoro to tara be-ḳosur nae, oile zera
         shoriot amol ḳore, tarau ḳali be-ḳosur ḳalas ḳoia goinno oiba. 14 Bin zati oḳole Allai kunu shoriot na faileo, tara zebla emneu shoriot mafik soloin,
         ou shomoe tarar bibeḳu shoriot bonizae. 15 Ete deḳa zae, shoriot mafik zeta ḳora zorur, ita tarar dilor bibeḳor maze leḳa ase.
         Tarar bibeḳe tarar ḳamor shakki dey, kunu kunu shomoe tarar bibeḳe tarare dushi shaibosto
         ḳore, ar kunu kunu shomoe tarar fokkeo shae dey. 16 Te Allae zedin Isa al-Mosir mazdi hoḳol manshor lukail amolor bisar ḳorba, hou dinu
         ita zair oibo. Ar ami oḳon ze kush-ḳobri toblig koriar, ou mafiku bisar oibo.Boni Israil ar shoriot17 Tumi zebla nizor forisoe dirae Boni Israil ḳoia, tumi Hozrot Musar shoriotor ufre
         borosha ḳorrae ar Allar maear bonda ḳoia boṛai deḳairae. 18 Te Allae tumar ges taki kita asha ḳoroin, tumi kita ḳortae, ikan to tumi zano-u, shoriot
         taki tumi itar talim faiso. 19 Tumi mone mone ḳoirae, ami to andare fot deḳaiar, andarit zeta asoin, itar gese ami
         nuror rushoni. 20 Be-aḳolre hedaeot ḳoriar, huruttainre talim diar. Tumi buzrae, shoriotor bitre hok
         ar aḳol-buddi ase. 21 Ita kub bala ḳota, oile tumi zebla oinno manshore hikairae, te nizeo ita hiko na ḳene?
         Tumi manshore ḳoirae, suri ḳorio na, oile tumi nizeu suri ḳorrae na ni? 22 Manshore ḳoirae, zina ḳorio na, oile tumi nize kunu zina ḳorrae na ni? Tumi to deb-debir
         murtire ginnairae, hirbar nizeu murtir mondirre luṭ-toraz ḳorrae na ni? 23 Ze shoriot loia tumi boṛai ḳorrae, i shoriotor ulṭa solia tumi nizeu Allare oshomman
         ḳorrae na ni? 24 Allar kalamo ase, “Tumrar sal-cholon dekia bin zati oḳole Allar namre beijjot ḳorer.”25 Huno, tumi zudi shoriot mania solo, te mosolmani ḳam ḳoranir dam ase, ar shoriot mafik
         na solle, mosolmani ḳam ḳoraileo zeta, na ḳoraileo ota. Allar nozoro tumi mosolmani
         na ḳorail be-dinor laḳan. 26 Oḳon mosolmani na ḳoraiao zudi ḳeu shoriot mania sole, te Allae tare mosolmani ḳorail
         ḳoia shomzita nae ni? 27 Ar mosolmani na ḳorail manshe zebla shoriot mania sole, te likito shoriot faia ar
         mosolmani ḳoraiao zudi tumi er ulṭa solo, taile hou mosolmani na ḳorail beṭae tumare
         dushito nae ni?28 Bishoeṭa buzrae ni? Ḳali name Boni Israil oileu ḳeu ashol Boni Israil nae. Shorilor
         ongo ḳaṭia mosolmani ḳoraileo to, ashol mosolmani oe na. 29 Oile mon taki zera Boni Israil, tarau ashol Boni Israil. Ita kunu likito ain-ḳanunor
         befar nae, dilor bitoror ruhani befar. Dilor mosolmaniu oilo ashol mosolmani. Zogotor
         manshe erar tarif na ḳorleo, Allae tarif ḳoroin.

31 Te ilaḳan befar oile, Boni Israil oae baṛti kunu lab ase ni? Mosolmani ḳam ḳoranit
         kunu faeda ase ni? 2 Nichchoe ase. Bout nomunar faeda ase. Foela faeda: Alla Pake tan hokkol kalam nazil
         ḳorsoin Boni Israilor gese. 3 Oboshsho tarar kunu kunu zone beimani ḳorse, ete kita oise? Tara beimani ḳorleo Alla
         Pake kunu tarar laḳan beimani ḳorba ni? 4 Nauzubilla! Hoḳol manshe misa matleo Alla to hamesha hok taḳoin. Fobitro Zobur Shorifo
         ase:Erbadeo forman milbo tumar zoban shoṭik,tumar fokke rae zaibo.5 Duniabi manshe ḳoito fare, amrar na-hok kame zebla aro forishkar buza zae Alla Pak
         koto hok, te amrar na-hoke tan gourob oar badeo tain amrare shaza dile ita tan oinnae?
         Nauzubilla. 6 Allae zudi hok insaf na ḳoroin, te tain kila asta zogotor bisar ḳorba? 7 Tara ḳoin, “Amar misa mator mazdiu buza zae, Alla Pak hok-insafḳari. Ar amar misa
         mate zebla Allar gourob-tarif oe, te tain amare gunagar shaibosto ḳoroin ḳene?” 8 Ikan kub shundor zukti. Erlagi amra ḳoitam ni, “Ao, amra naformani ḳorat roi, zate
         ou naformanir mazdi bala fol mile?” Kunu kunu manshe amrar bodnam gaia ḳoin, amra-o
         bule ola talim dei. Itae tarar faona shaza faiba.Allar dorbaro hoḳol manushu dushi9 Oḳon amra kita ḳoitam? Boni Israil hishabe amrar halot kita bin zati taki bala ni?
         Nichchoe na. Ageu amra ḳoisi, Boni Israil ar bin zati hoḳolu gunar gulam. 10 Allar kalamo ase,Be-ḳosur bolte ḳeu nai, eḳzono nai;11 aḳoldar eḳzono nai,ḳeu Allar tallash ḳore na.12 Hoḳol manush be-foti oigese,hoḳol eḳloge naforman oigese,nek kam ḳore ila ḳeu nai, eḳzono nai.13 Tarar muk to fosa lashor kula ḳoeboror laḳan,tarar zibe sol-soturi mate,ar ṭuṭor tole ase, hafor bish.14 Tarar golar maze boddua ar titta mat-ḳotae bora,15 kun-ḳarafir lagi tarar fao aguail,16 tarar foto ḳali binash ar ahazari.17 Shantir fot tara sine na,18 tarar dil taki Allar ḍor-ḳof horigese.19 Amra zani, Hozrot Musar shoriot tarar lagiu, zerar gese ou shoriot deoa oise. Zate
         ḳali bin zati nae, shoriot faora Boni Israilo, mani asta zogotor ḳeu kunta matibar
         shuzug nai, shobu Allar bisaror daṛo foṛe. 20 Ḳaron shoriot amol ḳorleu, Allae manshore be-ḳosur ḳalas ḳoia goino ḳoriliba, ila
         kunta nae. Oile shoriotor mazdiu manush gunar befare hushiar oe.Manush kila be-ḳosur hishabe goinno oin21 Oḳon to Alla Pake fot batai disoin, shoriot saṛao tain kila manshore be-ḳosur ḳalas
         hishabe goino ḳoroin. Age tain Tourat Shorif ar nobi oḳolor kitabo ou befare ishara
         disoin. 22 Ou fot oilo, Hozrot Isa al-Mosir ufre zera iman ane, ou imanor mazdiu Allae tarare
         be-ḳosur ḳoia goino ḳoroin. I befare Boni Israil ouk ba bin zati ouk hoḳolu eḳ homan.
         23 Ḳaron, hoḳoleu guna ḳorse, Allar shan-tozollit hamanir shamorto ḳeuror nai. 24 Oile Isa al-Mosie manshore gunar at taki basanir bebosta ḳorsoin, tain Allar rohomotor
         dan hishabe manshore be-ḳosur ḳoia goino ḳorar fot ḳorsoin. 25 Zera tan ufre iman ane, al-Mosie tarar lagi nizor loure koforar kurbani dia Alla Pakre
         kushi ḳorsoin. Ou nomunae Allae deḳaisoin, zudio tan nizor soborgarir lagi manshor
         furana gunar shaza dite deri ḳorra, tebou tain hok-insafḳari. 26 Ar oḳon tain ita deḳaisoin, zate forman oe, tain nize hok-insafḳari ar zera al-Mosir
         ufre iman anoin, tarare be-ḳosur ḳalas ḳoia goino ḳoroin.27 Erbadeo manshe boṛai deḳanir kunta ase ni? Na, kuntau nai. Ḳene nai? Manshe shoriot
         mane ḳori tar boṛai ḳorar kunta nai ni? Na, ashol ḳota oilo, imanor maze boṛai ḳorar
         zaga nai. 28 Amra zani, Allae manshore tar imanor lagiu be-ḳosur ḳalas ḳoia goino ḳoroin, shoriot
         manar lagi nae.29 Te Alla ḳali Boni Israilor ni, bin zatir lagio nae ni? Nichchoe, tain bin zatiro Alla.
         30 Ḳaron Alla to eḳzonu. Tain Boni Israilre zela imanor mazdi be-ḳosur ḳoia goino ḳoroin,
         ola bin zati oḳolreo ḳorba. 31 Oḳon ḳo sain, imanor lagi amra shoriot batil ḳorram ni? Na, muṭeu na! Borong amra
         shoriotre mozbut ḳoriar.

Hozrot Ibrahim (a:) taki talim41 Te amrar ḳandanor mul baf Hozrot Ibrahimor zindegir befare kita ḳoitam? Tain kita
         faila? 2 Shoriot manar lagiu zudi tanre be-ḳosur ḳoia gona oe, te tain nizor boṛai deḳaita
         faroin, oile Allar dorbaro to nae. 3 Ḳaron Allar kalamo ase, “Ibrahime Allar ufre iman anae, Allae tanre be-ḳosur ḳalas
         ḳoia goino ḳorla.” 4 Ḳamlae ḳam ḳoria ze beton fae, ikṭa kunu dan nae, ikṭa tar faona mozuri. 5 Oile kunu manshe zudi nizor amolor ufre borosha na ḳoria, ḳali tan ufre iman ane,
         zein gunagarre be-ḳosur ḳoia goino ḳoroin, te tar imanor lagi he ḳalas fae. 6 Ar niz amol saṛa Alla Pake zare be-ḳosur ḳoia goino ḳorsoin, Hozrot Daudeo tare nek-kofali
         ḳoisoin. Fobitro Zobur Shorifo tain ḳoira,7 Nek-kofali tarau, zerar naformanire maf ḳora oise,Mabud Moulae zerar gunare ar hishabo dorta nae.8 Nek-kofali hou zon, zar gunare Allae tar amol-noma taki ḳaṭi disoin.9 Te nek-kofali ḳali tarareu ḳoa oise ni, zerar mosolmani ḳam ḳorail oise? Mosolmani
         na ḳorail manshoreo ḳoa oise na ni? Oe, tarareo nek-kofali ḳoa oise. Ḳaron Allar kalamo
         faisi, Hozrot Ibrahimor imanor lagiu, Allae tanre be-ḳosur ḳalas ḳoia goino ḳorla.
         10 Kun shomoe ḳorla? Mosolmani ḳoranir age, na bade? Nichchoe, mosolmani ḳoranir ageu
         oisla. 11 Mosolmani ḳam ḳoranir ageu Allae tanre imanor lagi be-ḳosur ḳoia goino ḳorsla, ar
         mosolmani ḳam ḳorani asil er forman ba nishana. E taki buza zae, mosolmani na dileo,
         ḳali imanor lagi zerare be-ḳosur ḳalas ḳoia dora oe, tarar mul baf oila Hozrot Ibrahim.
         12 Mosolmani ḳoranir age Hozrot Ibrahimor iman zelaḳan asil, mosolmani ḳoraia zoto manshe
         ou imane sole, tararo mul baf oila ou Ibrahim.Imanor boleu Allai oada furon13 Alla Pake oada ḳorsla, Hozrot Ibrahim ar tan ḳandanre i duniar doḳoldari diba. Shoriot
         manar lagi i oada ḳora oise na, borong Ibrahimor imanor lagiu tanre be-ḳosur ḳalas
         ḳoia goino ḳoria ou oada ḳorsla. 14 Shoriot mania ḳeu zudi doḳoldari failae, te to iman beḳama bonizae ar Allar oadaro
         kunu dam roe na. 15 Shoriote to Allar gozob lamae. Ashol ḳota oilo, zeḳano shoriot nai, ino shoriot bongor
         ḳotao nai.16 Erlagi i oada ḳali manshor imanor mazdi fura ḳora oe, zate iṭa Allar rohomotor dan
         hishabe roe. Te Ibrahimor ḳandanor gese ze oada ḳora oise, ikan nichchoe fura ḳora
         oibo. Ḳali shoriot manra oḳolor lagiu furon ḳora oito nae, zera Ibrahimor imanor loge
         shorik, tarar lagio i oada fura ḳora oe. 17 Allar kalamo zela leḳa ase, “Ami tumare bout zatir mul baf banailam.” Ou hishabe Allar
         nozoro Ibrahim oila amra hoḳolor mul baf. Zein morare zindegi dein ar zeta oar nae,
         ota oaita faroin, hou Allar ufre tain iman ansla.18 Ou Ibrahime zebla aolad faoar kunu asha ḳorar ḳota nae, hou shomoyo tain Allar ufre
         borosha ḳoria imane mozbut roisoin. Allae tanre ḳoisla, “Tumar ḳandanre ami asmanor
         terar laḳan behishab ḳormu.” Ar ou ḳotar ufre tain iman anla. 19 Eḳ-sho bosor boeoshor Ibrahime zudio buzchila, hurutta zonom deoar ḳemota ar tan nai,
         tan bibi Saeraro hurutta oar boeosh shesh oigese, tebou tan iman mozbut asil. 20 Allar oadar befare tan mono kunu shondoe aise na, borong tain imane aro mozbut oia
         Allar tarif ḳorla. 21 Ibrahime furafur ekin ḳorla, Allae ze oada ḳorsoin, ita fura ḳorar ḳemotao tan ase.
         22 Ou ḳaroneu tan imanor lagi tanre be-ḳosur ḳoia goino ḳora oisil. 23 “Be-ḳosur ḳoia goino ḳora oisil,” ikan ḳali Ibrahimor lagi leḳa oise na, 24 amrar lagio leḳa oise. Imanor lagiu Allae amrare be-ḳosur ḳoia goino ḳorba, ḳaron
         ze Allae amrar malik Isare murda taki zinda ḳorsla, amra tan ufreu iman anchi. 25 Amrar gunar kofora hishabe ou Isare moutor ato tuli deoa oisil, ar amrare be-ḳosur
         ḳalas ḳoia goino ḳorar lagi tanre murda taki zinda ḳora oisil.

Be-ḳosur ḳalas bonia kushi ḳora51 Imanor mazdi amrare be-ḳosur ḳalas ḳoia goino ḳora oise, gotike malik Isa al-Mosir
         usillae Alla Pak ar amrar maze shu-shomporko boail oise. 2 Ou ze rohomotor tole amra asi, al-Mosie amrare i zagat ania fousaisoin. Erlagi Allar
         mohima faoar ashae amrar mon oḳon nichchit kushie bori gese. 3 Ḳali ikan nae, amra duk-koshṭor mazeo kushi-bashi ḳorram. Ḳaron duk-koshṭoe sobor
         ane, 4 sobore meoa fole, ou meoae asha-borosha ane, 5 ar ou asha-borosha beḳama zae na. Ḳaron Allae amrare ze Pak Ruh disoin, i Pak Ruhe
         amrar dilor maze Allai mohobbot zonmae.6 Amra to ḳomzur-lasar aslam, shoṭik shomoye amrar laḳan gunagarre basanir lagi, al-Mosie
         nizor zan kurbani dila. 7 Kunu forezgar manshor lagi shadaronoto ḳeu zan dilaito sae na, ta-o kub bala zonor
         lagi aḳta ḳeu dileo dilaito fare. 8 Oile amra gunagar haloteu al-Mosie amrar lagi nizor zan kurbani disoin. Oḳan taki
         forman mile, Allae amrare ḳoto maea ḳoroin.9 Ar al-Mosir kurbanir usillae zebla be-ḳosur ḳalas ḳoia goinno oisi, te oḳon al-Mosir
         mazdi amra Allar shaza takio rehai faimu, iṭa to shullo-ana nichchit. 10 Amra age Allar dushmon aslam, hou shomoe tan ḳas maear zon Ibnullar moutor usillae,
         tan loge amrar milon oise. Te to al-Mosir zinda oia uṭar mazdi oḳon aro beshi nichchit,
         amra nazat faimu. 11 Ḳali ikan nae, zar usillae ou milon oise, amrar malik ou Isa al-Mosir mazdi oḳon Allar
         name kushi-bashio ḳorram.Hozrot Adom (a:) ar al-Mosir tulona12 Eḳzon manshor mazdi duniait guna aia hamaisil, ar ou gunar mazdi mouto aisil. Bade
         hoḳol mansheu guna ḳorse, erlagi hoḳolor lagiu mout aia azise. 13 Hozrot Musar shoriot nazilor ageo duniait guna asil. Oile shoriot asil na gotike gunare
         hishabo dora oito na. 14 Ta-o Baba Adom taki Musa nobir amol forzonto zera Adomor laḳan shorashori Allar hukumre
         bangise na, tarar ufreo moute beṭagiri ḳorse.Te kunu kunu ḳarone Baba Adomor loge, bade toshrif ana ou al-Mosiro mil asil. 15 Oile Baba Adomor naformani ar Allar rohomotor danor maze bout tofat ase. Hou eḳzonor
         naformanir dae boutor lagi mout ailo ar aroḳzon, mani Isa al-Mosir meherbanir mazdi
         ze rohomoti dan ailo, Allar i rohomot aro bout beshi baṛi gelo. 16 Ar eḳzon manshor gunae zela fol deḳa gelo, Allar rohomotor dan to ilaḳan nae. Ḳali
         eḳzon manshor gunar lagi bout manshore dushi shaibosto ḳora oise. Oile bout beshi
         forimane guna ḳorar badeo Allar ou rohomote bout zonre be-ḳosur ḳalas ḳoia goino ḳora
         oise. 17 Eḳzon manshor gunar lagi zebla moute amrar ufre beṭagiri ḳorse, te dusra aroḳzon,
         mani Isa al-Mosir mazdi amra zera Allar rohomote be-ḳosur ḳalas hishabe goinno oisi,
         amra-o ola ḳoto beshi nichchit oia Allai zindegi faia hoḳoltar ufre razotto ḳormu.18 Ashol ḳota oilo, eḳzon manshor gunar lagi zela hoḳol manshore dushi shaibosto ḳora
         oise, oula eḳṭa nek kamor mazdi hoḳol manshore be-ḳosur ḳalas ḳoia goinno oar shuzug
         deoa oise. Ou shuzugor fol oilo aḳeri zindegi. 19 Zemon doro, eḳzon manshor obaiddotar lagi bout manush gunagar oisoin. Oula eḳzon manshor
         baiddotar lagi bout manshore be-ḳosur ḳalas ḳoia goino ḳora oise. 20 Ermaze shoriotor hukum-ahkamo nazil oigelo, zate i naformanir hishabor foriman aro
         baṛi zae. Oile naformani zeno baṛilo, ino Allar rohomot aro bout baṛigelo. 21 I rohomot baṛilo, zate moutor mazdi age gunae zela beṭagiri ḳorsil, oḳon be-ḳosur
         ḳalas oar mazdi Allar rohomote oula razotto ḳore. Ar otar fol hishabe amrar malik
         Isa al-Mosir usillae aḳeri zindegi fai.

Gunar zindegi shesh, noea zindegir shuru61 Te oḳon amra ola ḳoitam ni, amrar ufre zate Allar rohomot aro baṛe, erlagi amra aro
         guna ḳorat roi? 2 Nauzubilla, muṭeu na! Gunar babote amra to morigesi, te i murda halote oḳon ar ḳemne
         gunar ḳamo roitam? 3 Aichcha, amra zoto zone al-Mosir name toubar gusol ḳorsi, amra to tan moutor logeo
         shorik oisi. 4 Ou gusolor ḳalo amrare to al-Mosir loge ḳoebor deoa oise. Ar gaibi baf Allae tan moha
         kudrote al-Mosire zela ḳoebor taki zinda ḳori tulchoin, ṭik oula amra-o zanu noea
         zindegie din ḳaṭai. 5 Ar amra zebla al-Mosir mouto shorik oisi, te tain zela murda taki zinda oia uṭsoin,
         ola amra-o tan zinda oar loge shorik roimu. 6 Amra ikan zani, amrar shorilor bod ḳaishre beḳama ḳorar niote amrar furan ‘ami’re
         al-Mosir loge solibor ufre maria falail oise, zate amra ar gunar gulam na roi. 7 Ḳaron zar mout oizae, he to gunar ḳobza taki ḳalas failise. 8 Te al-Mosir loge zebla amrar moron oise, oḳon amrar iman oilo, tan loge zindegio faimu.9 Amra zani, al-Mosi murda taki zinda oia uṭisoin ḳori tan ar mout oito nae. Moutor
         kunu ḳemota tan ufre nai. 10 Ashole tan ze mout oise, ita to gunar ḳemota binash ḳorar lagi ḳali eḳbaru oise. Ar
         oḳon tan ze zindegi ase, ita to Allar mohimar lagi zinda asoin. 11 Ṭik oula, tumrao mono ḳorio, gunar ḳemotar befare tumrar moron oigese, oḳon ḳali Isa
         al-Mosir name Allar mohimar lagi zinda aso.12 Erlagi moutor zuka tumrar i shorilor ufre gunare kunu laḳan beṭagiri ḳorte dio na,
         shorilre bod ḳaishor ato shofi dio na. 13 Shorilor kunu ongore bod ḳamor atiar banaio na. Borong nizore murda taki zinda oa
         zon mono ḳoria furafuri Allar ato shofi deo, shorilor hoḳol ongore nek kamor atiar
         hishabe Allar name bilai deo. 14 Tumra to gunar gulam nae, shoriotor aotaeo nae, ḳali Allar rohomotor tole aso.15 Te oḳon kita ḳortam? Shoriotor aota taki saṛa faia, Allar rohomotor aotae asi ḳori,
         amra ḳali guna ḳortam ni? Nauzubilla, muṭeu na! 16 Tumra buzo na ni, tumra zebla nizore ḳeuror ato shofi dia tar hukum mafik solo, te
         emneu to tar gulam bonizao. Olaḳan tumra hoeto gunar gulam bonia morbae, arnae Allar
         gulam bonia nek kam ḳorbae. 17 Alla Pakor shukur, age zudio tumra gunar gulam aslae, ta-o Isaei torikar talim faia
         hari, dile-zane itar ashik oiso. 18 Gunar gulami taki saṛa faia, nek kamor gulam oiso.19 Baiainre, tumrar aḳolor ḳomzuri dekia ami tumrar loge manush bulie matiram, age zela
         tumrar shorilor ongore nafaki ar bod ḳaishor gulam banaislae, oḳono ṭik oula, fak-fobitro
         zindegi ḳaṭanir lagi, zarzir ongore nek kamor gulamit shofi deo.20 Tumra zebla gunar gulam aslae, i shomoe to nek kamor dae-daeitto taki azad aslae.
         21 Agor bod ḳam-ḳazor ḳota mono oile oḳon tumrar shorom lage, te ḳo sain, ita ḳame tumrar
         kita lab oito? Itar hesh fol to moron. 22 Oile oḳon tumra gunar gulami taki azad oia, Allar fotor gulam bonia fak-fobitro zindegi
         ḳaṭairae, er hesh fol to aḳeri zindegi. 23 Ashole gunar mozuri oilo mout, oile Allar rohomotor dan oilogi amrar malik Isa al-Mosir
         usillae aḳeri zindegi.

Shoriotor gulami taki ḳalas71 Te O bai oḳol, Hozrot Musar shoriotor bishoe to tumrar zanau ase. Ta-o tumra buzo
         na ni, shoriotor dabi-daoa manshor ufre boail taḳe, ḳali zinda taḳa forzonto. 2 Zela, zamai zotodin zita ase, otodin tar bou tar aotae banda roe, ar zamair moutor
         bade tar bou i bandon taki ḳalas fae. 3 Ar zamai zita taḳte bou zudi dusra beṭar gese hanga boe, taire to zinakur hishabe
         gona oe. Oile zamair moutor bade tai zamair bandon taki ain mafik kalas fae, erbade
         tai oinno zonor gese bia boile zinakur nae.4 Baiainre, ṭik ou laḳanu, al-Mosir shorilor moutor mazdi shoriotor bandon taki tumrar
         mout oigese ḳori, oḳon tumra oinno zonor bandono zaitae faro, ar ou oinno zon oila,
         murda taki zinda oa hou Isa al-Mosi, zate amrar zindegit Allar name nek fotor fol
         dore. 5 Age zebla amra shorilor morzie soltam, ou shomoe shoriote amrar mazor gunar bod ḳaishre
         kusaia hozag korto, ou ḳarone amrar shorilor ongo oḳole moutor foti gunar fol dorto.
         6 Te age amra ze shoriotor bandono aslam, ita taki amrar mout oigese, oḳon amra i shoriotor
         bandon taki ḳalas faisi. Erlagi amra ar hi likito shoriotor gulam nae, ḳali Allai
         Pak Ruhe noea zindegir gulami ḳori.Shoriote gunare hozag kore7 Oḳon amra ola ḳoitam fari ni, shorioteu guna ḳorae? Nauzubilla, muṭeu na! Ashol ḳota
         oilo, shoriot na taḳle to ami buztam farlam na one, guna ki zinish. Shoriote zudi
         na ḳoito, lub-lalos ḳorio na, te lalos ḳorle kita oe, ita amra buzlam na one. 8 Ar ou hukumor shuzug buzia amar bitre guna hamaia, hoḳol nomunar lub-lalos zonom dise.
         Shoriot na taḳle to gunao morar laḳan sufsaf roe. 9 Amar zindegit shoriotre balamonte sinar age ami to zita aslam, oile ou hukum zanar
         loge logeu guna hozag oilo, ar amar mout oilo. 10 Buzrae ni, ze shoriote ami zindegi faoar ḳota, hou shoriote amar lagi moron loia ailo.
         11 Shoriotor ou hukumor shuzug faia gunae amare ṭogilo, ou hukumor boleu gunae amar zan
         ḳaṛia nilo.12 Oile ikan to hasa, Musa nobir deoa shoriot fobitro, er hukum-ahkamo fobitro, ita shoṭik
         ar bala zinish. 13 Te ou bala zinisheu kita amar moron anlo ni? Nauzubilla, muṭeu nae! Borong gunaeu
         ita ḳorse, he bala zinish dia amare maria hari forman deḳailo, guna to guna. Ar ou
         hukum-ahkameu buza zae, guna oilo mosto boṛo zogoinno.Dilor loge shorilor laṛai14 Amra to zani, shoriot oilogi ruhani zogotor, oile ami oilam roḳto-mangshor zogotor,
         ami shorilor morzir bandono taḳae gunar gulam oisi. 15 Ami nizeu to buzi na, ami kita ḳam ḳori. Ashole ami zeta ḳortam sai, ita na ḳoria,
         zetare ginnai otau ḳori. 16 Ar zeta ḳortam sai na, ola gunar ḳam zebla ḳori, te ami emneu shikar ḳoriar, shoriot
         asholeo bala zinish. 17 Ita taki buza zae, ami nize ila ḳoriar na, oile amar maze ze gunae boshot ḳore, he-u
         amare dia ita ḳorae. 18 Ar ami to buziar, amar lour maze, mani shorilor ḳaishor maze bala kunu zinishu nai.
         Ami nek kam ḳorar kial taḳleo, amar shamortoe kulae na. 19 Ḳaron ami zeta nek kam ḳortam sai, ita ḳortam fari na, oile ze bod ḳam ḳortam sai
         na, otau ḳori. 20 Te zeta ḳortam sai na, otau zebla ḳori, er mani oilo ita ami ḳori na, borong ze gunae
         amar maze boshot ḳore, he-u ita ḳorae.21 Oḳon amar nizor bitreu dekiar, eḳṭa bod rifue ḳam ḳorer, ami nek kam ḳorat lagle,
         bod ḳam emneu aia azi zae. 22 Ashole amar dilor ḳaislot mafik ami Allai hukum-ahkame kushi oi. 23 Oile amar shorilor ongor maze dusra arok kaislote ḳam ḳorer, amar dile nek kamre fosond
         ḳorleo, ou bod ḳaislote amar dilor loge zuddo ḳoria, amare tar gulamit bandia raḳe.
         24 Amar boṛo bod nosib! Amar shorilor ou bod ḳaislot, zegie amare moutor fote ṭane, tar
         at taki ḳe amare basaibo? 25 Allar shukur, amrar malik Isa al-Mosie tar at taki amare basaisoin! Oḳon nichchit
         buza zae, dilor dik taki ami Allai shoriotor gulami ḳori, oile shorilor morzir dik
         taki ami gunar ḳaislotor gulami ḳori.

Allai Pak Ruhu faoar fol81 Te ou talim taki amra buzi, Isa al-Mosir zera afon zon boni gesoin, oḳon tarare ar
         dushi shaibosto ḳora oito nae. 2 Guna ar moutor at taki amare ḳalas ḳora oise, zindegi deora ruhe Isa al-Mosir usillae
         ḳalas ḳorsoin. 3 Roḳto-mangshor shorilor bod ḳaishor lagi shoriote amrare basaito farse na, ar shoriote
         zeta ḳorto farse na, Allae to nizeu ita ḳorsoin. Tain tan nizor ḳas maear zon Ibnullare
         amrar laḳan gunagar manshor surote faṭaila, gunar ḳemotare binash ḳorar lagi. Ar ou
         maear zonor zan kurbanir mazdi gunar bisar ḳoria tar ḳemotare batil ḳori dila. 4 Tain amrar fokko loia ita ḳorla, amra zera roḳto-mangshor shorilor ḳaishe na solia
         ruhur boshe soli, ou amrar lagi shoriotor dabi-daoa adae ḳorla.5 Shorilor bod ḳaishor aotae zeta manush soloin, tarar mono bod ḳaishor bae kiali taḳe,
         ar zera Pak Ruhur aotae, tarar mon to Pak Ruhur kushi mafik solte kiali roe. 6 Shorilor bod ḳaish ze ḳamor kiali, itar fol oilo moron, oile Pak Ruhur kiale solar
         fol oilo zindegi ar shanti. 7 Ze zonor mon shorilor bod ḳaishor bae kiali, i mon to Allar dushmon, he Allai shoriot
         mante razi nae, manto fareo na. 8 Erlagiu zeta manush shorilor bod ḳaishor aotae soloin, tara Allare kushi ḳorta faroin
         na.9 Oile tumrar dilo zebla Allar ruh boshot ḳoroin, te tumra to shorilor bod ḳaishor aotae
         nae, borong Pak Ruhur aotae. Ashol ḳota oilo, al-Mosir ruh zar maze nai, he al-Mosir
         nae. 10 Ar hasau zudi al-Mosi tumrar maze taḳoin, te gunar fol hishabe tumrar shoril morar
         foti oileo, Pak Ruhur fol hishabe tumra to zinda. Allae to tumrare be-ḳosur ḳalas
         ḳoia goino ḳorsoin. 11 Ar hou Isare zein murda taki zinda ḳorsoin, ou Allar ruh zebla tumrar dilo boshot
         ḳoroin, te tan ou ruhur bole moutor aotae taḳa tumrar shorilreo zindegi dan ḳorba.12 Erlagi O bai oḳol, shorilor bod ḳaishor gese amra ar ṭeḳat nae, ou bod ḳaishor odine
         solaro zorur nae. 13 Oḳon shorilor bod ḳaishor aotae solle to tumra siroḳalor lagi morbae, oile Pak Ruhur
         bole shorilor hoḳol naformanire binash ḳorille siroḳal zinda roibae. 14 Ḳaron Allar ruhur bole zera sole, tarau Allar aolad. 15 Tumra to gulamir ruh faiso na, te ar ḍoraitae ḳene? Tumra ḳali hou Allar ruh faiso,
         zein tumrare aolad oar eḳtiar disoin. Erlagiu Alla Pakre amra ruhani abba, fobitro
         baba ḳoia ḍaki. 16 Amrar dilor mazor Allai Pak Ruheo ola shakki dia ḳoira, amra Allar aolad. 17 Amra zebla aolad, te amra mouroshi baṭ faimu. Al-Mosie Allar ges taki mouroshi baṭ
         faiba, ar tan loge amra-o faimu. Ḳali amra tan loge duk-koshṭo shoijjo ḳorle, tan
         loge gourob-mohimaro bag faimu.Amra kun laḳan baṭ faimu18 Baiainre, amra bade ze mohima faimu, itar tulonae oḳonkur i duk-koshṭo kuntau nae,
         ita to ami zani. 19 Hou shomoe aile deḳa zaibo ḳe ḳe tan ashol aolad, erare deḳar lagiu Allar foeda ḳora
         hoḳoltae zane-forane bar saira. 20 Ḳaron tan foeda ḳora hoḳolta-u oḳon oshar oigese. Ita kunu nize nize oshar oigese
         ni? Na, borong Allaeu tarare hou fote saṛi disoin. Oile erloge tain ou ashao disoin,
         21 eḳdin ita hoḳolta binashor at taki ḳalas oia, Allar aolad oḳolor shadinota ar gourobor
         bagi oito farbo. 22 Oḳon forzonto dekiar, hurutta foedar ḳalo maʼe zela buk faṭaia sillain, tan foeda
         ḳora hoḳoltaeu ola ahazari ḳori sillaira. 23 Ḳali ikan nae, amra-o hou ze mohima bade faimu, er foela kisti hishabe Allai Pak Ruhre
         oḳon faisi, faia baki kistir lagi amra-o ola sillaiar. Ar hou kisti faoar dinor lagi
         bar saiar, ze din amrare Allar aolad hishabe zair ḳora oibo, mani ze din amrar shorilre
         binashor at taki ḳalas ḳora oibo. 24 Amra ḳalas oar ou asha faisi, iman anar ḳalo. Te zeta zinish manshe dekilae, ita deḳar
         lagi he ar asha ḳore na, zeta deḳa oigese, itare deḳar asha ar ḳene ḳorto? 25 Oile na deḳa zinishre deḳar lagi amra doijjo doria bar sai.26 Ita saṛa amrar ḳomzurir shomoe to Pak Ruhe amrare shaijjo ḳoroin. Dua ḳorar ḳalo amra
         kita saitam, ita to amra zani na. Oile mukdi zeta ḳoar shaiddo nai, dilor ḳandonor
         loge Pak Ruhe nizeu amrar fokko oia, itar lagi minoti ḳoroin. 27 Ḳaron zein manshor dilor tallash ḳoroin, tain to Pak Ruhur ḳotao buzoin. Pak ruhe
         Allar morzi mafik tan pak bonda oḳolor lagi minoti ḳoroin.28 Amra zani, Allare zera mohobbot ḳoroin, mani Allae tan nizor morzi mafik zerare daot
         disoin, tarar balair lagi hoḳoltae eḳloge ḳam ḳorer. 29 Allae zerare ag takiu tan nizor lagi fosond ḳori raḳsila, tarare tan ḳas maear zon
         Isar laḳan oar lagiu fosond ḳorsila, zate ou Isa Ibnullau, era hoḳolor boṛo bai oin.
         30 Tain age zerare fosond ḳorsila, tarareu daot dila. Ar zerare daot dila, tarare be-ḳosur
         ḳalas ḳoia goino ḳorla, ar zerare be-ḳosur goino ḳorla, tarare tan nizor gourob-mohimao
         dan ḳorla.Allar mohobbotor bol-shokti31 Oḳon ita befare amra kita ḳoitam? Shoeong Alla Pak zebla amrar fokke, te amrar bifokke
         ḳegu lagto? 32 Amra hoḳolre basanir lagi, Allae zebla tan ḳas maear zon Ibnullare bilai diteo naraz
         oila na, tanre moutor ato shofi dila, te ou maear zonor loge hoḳolta-u amrare dan
         ḳorta nae ni? 33 Ar Allae tan nizor lagi zerare fosond ḳorsoin, erar birudde nalish dibar shaiddo ḳar?
         Allae nizeu tarare be-ḳosur ḳalas ḳoia goino ḳorsoin. 34 Te tarare ḳegue dushito? Zerar lagi hou Isa al-Mosir mout oise, moutor bade zinda
         ḳorio tula oise, tain oḳon Alla Pakor ḍain galar toḳto boia, amrar lagi minot-ḳajji
         ḳorat asoin. 35 Erlagi ila kunu zinish ase ni, zetae amrare al-Mosir mohobbot taki alog korto? Zulum-nirjaton,
         zala-zontrona, monor ḳoshṭo, ḳaoa-findar obab, bifod-afod ba dushmonor toluar? 36 Fobitro Zobur Shorifo ase,Tumar namor lagiamrare hor-hamesha kun ḳora or.Manshor sokut amra oilam bolir faṭa.37 Na, ila kuntau nai. Ḳaron ze Isae amrare oto mohobbot ḳorsoin, tan bole amra ita hoḳoltatu
         furafur zoei oiar. 38 Te ami ikan balamonteu zani, zindegi ba mout, firista ba Iblisor kunu sela, oḳon ba
         bobishotor kunutaeu, kunu laḳan shoktieu, 39 asmanor ba fatalor ba foeda oa kunu zinisheu amrare Allar mohobbot taki alog korto
         farto nae. Tan ou mohobbot to amrar malik Isa al-Mosir usillae faisi.

Shoriote ofarog oileo, Boni Israilor hesh rokka imane (9:1–11:36)Allar fosond ar ofosond91 Ami al-Mosire shakki rakia, ekkere hasa ḳota ḳoiram, amar bibeḳeo Pak Ruhur loge oia
         ou shakki der. 2 Boni Israilor lagi amar boṛo afsus ar shimahin ḳoshṭo lager. 3 Haere hae, ami lannotir ḳataro gia al-Mosir ges taki horail oia-o zudi, amar zatir
         baiain Boni Israilre basaitam fartam. 4 Allae to Boni Israilre tan nizor aolador eḳtiar disoin, tan shan-tozolli deḳaisoin,
         tan loge milonor usilla oḳol ḳaim ḳorsoin, shoriot nazil ḳorsoin, tan ebadot-bondegir
         shuzug kori disoin ar bout laḳan oadao ḳorsoin. 5 Hozrot Ibrahim, Isʼhak ar Iakub nobi asla Boni Israilor mul-murobbi. Bade Isa al-Mosio
         to roḳto-mangshor bae taki erar ḳandanou zonom loisoin, ein hoḳoltar uforala, zuge
         zuge siroḳal tan tarif ouk. Amin.6 Huno, Allar oada oḳol oḳon zen beḳama oigese, ila kunta nae. Ḳaron Boni Israilor maze
         zonom oilo ḳoriu, era hoḳol to ashol Boni Israil nae. 7 Hozrot Ibrahimor ḳandan ḳoriu tara zen tan ashol aolad, ila kunta nae. Borong kitabo
         leḳa ase, “Tumar fua Isʼhakor ḳandanreu tumar ḳandan ḳoia gona oibo.” 8 Mani Israil zatir maze zonom oise gotikeu mono ḳorio na, tumra Allar aolad bonigeso.
         Ḳali Allar oada mafik zera aolad bonche, tarareu Ibrahimor ḳandan hishabe goino ḳora
         oibo.9 Buzrae ni, Allae to Hozrot Ibrahimor gese ou oada ḳorsla, “Samnor bosor ou sando ami
         firia aimu, ou shomoe tumar bibi Saerar kulo eḳ fua taḳbo.” 10 Ar ou fua oila, amrar furbo-furush Hozrot Isʼhak. Ḳali ikan nae, ou Isʼhakor bibi
         Rebekar feṭor zuṛor fuain eḳoi bafor aolad oileo, 11-12 era maʼr feṭo taḳa halote zebla bala-bura kichchu ḳorsoin na, hou shomoe Allae Rebekare
         ḳoisla, “Tumar boṛo fua to huru fuar gulam oibo.” On taki buza zae, Allae tan munsha
         fura ḳorar kiale manshore fosond ḳoroin, ḳeuror amolor bae na saia, tan nizor fosond
         mafik basia nein. 13 Erlagiu pak kitabo leḳa ase, “Ami to Iakubre mohobbot ḳorsi, oile tar bai Ishre horaia
         raḳsi.”14 Te oḳon amra ḳoitam ni, Allae-o obisar ḳoroin? Nauzubilla, muṭeu na! 15 Allae Hozrot Musare ḳoisla, “Ami zare kushi doya ḳormu, ar zare kushi rohom ḳormu.”
         16 On taki buza zae, rohomot to ḳeuror sesṭae ba ichchae mile na, ḳali Allar meherbani
         takiu mile. 17 Asmani kitabor aeato ase, Allae Feraunre ḳoisla, “Ami tumare bashsha banaisi, zate
         tumar mazdi hoḳole amar lila-ḳela dekia, hara duniait amar nam zair oe.” 18 Te deḳa zae, Allae tan nizor kushi mafik keurore doya ḳoroin, ar ḳeuror dilre fashan
         banain.Allar gozob ar rohomot19 Oḳon tumra amare zikaitae faro, “Allar morzir baira zebla ḳeu kunta ḳorto fare na,
         te Allae ḳene manshor dush-tiruti gonoin?” 20 I soalor shuza zuaf oilo, Allar ufre matar tumi ḳe? Ḳeu zudi kunu zinish banae, te
         tar banail zinishe zikaito farbo ni, amare ḳene ila banailae? 21 Eḳ maṭi taki kumare nanan zator zinish banaito fare na ni? Itar kunuṭa ijjoti ḳamo
         ar kunuṭa shadaron ḳamo lage.22 Ṭik olaḳan, Allae tan lannot ar kudroti ḳemota deḳaita saisla, ar zerar ufre i lannot
         ḍalita saisla, erar faona asil ḳali binashi gozob, ta-o tain bout boṛo sobor ḳoria
         tarar ita shoijjo ḳorla. 23 Tain ita shoijjo ḳorla, ḳaron aroḳbar nizor kudroti shan-tozollir ḳota zanaita saila.
         Ar zerare doya ḳorsoin, erare tain age takiu zuit ḳoria raḳsila, tan shan-tozolli
         deḳanir kiale. 24 Ashole amrau oilam hou doyar zon. Amrare tain ḳali Boni Israilor maz takiu daot dia
         anchoin na, oinno zatir maz takio to anchoin. 25 Hozrot Husia nobir sohifat Allae ḳoisoin,Zeta manush amar proza nae,tarareo amar nizor proza banaimu.Ar zera amar maear manush asil na,tarareo maear manush ḳoia ḍaḳmu.26 Ze zomino ḳoa oisil,tumra amar proza nae,hou zominou tararezinda Allar aolad ḳoa oibo.27 Oile Boni Israilor befare Hozrot Ishaea nobie ḳoisla,Gonar bala zudio tara doriar soror balur laḳan behishab,tebou tarar mazor kub huru eḳ ongshoe ḳalas faiba.28 Mabud Moulae zogotor faona ze shaza zuit ḳorsoin,ou shullo-ana shaza kub zoldiu diba.29 Hozrot Ishaea nobie aro bataisoin, “Alla Rabbul Alamine zudi amrar lagi kisu manshore
         zinda na raḳta, te amrar dosha to lannoti Sadum ar Amura ṭaunor laḳan oilo one.”Boni Israil be-foti oar ḳaron30 Te amra ou ḳotau ḳoimu, bin zati oḳole zudio Allar forezgar bonda oar sesṭa ḳorse
         na, tebou iman anar mazdi tara Allar dorbaro forezgar bonigese. 31 Ar Boni Israile ḳali shoriot mania forezgar bonto saisil, oile shoriot manto farse
         na. 32 Aichcha, tara ḳene farse na? Tara imanor ufre borosha na ḳoria, ḳali ḳam-ḳazor amolor
         ufre borosha ḳorse, erlagi farse na. Manshe ze fattoro usṭa ḳain, tarao ou fattoro
         usṭa ḳaisoin. 33 I befare asmani kitabo leḳa ase,Huno, ami Zeruzalemo ola eḳ fattor boaisi,ze fattoro manshe usṭa ḳaia foṛbo.Oile ze zone tan ufre iman anbo,he kunumonte-u shorminda oito nae.

101 Te O bai oḳol, Boni Israilor lagi amar dilor ou foriad ase, ami Allar dorbaro dua
         ḳoriar, tara zanu nazat fain. 2 Tarar befare ami oḳanu ḳoiram, tarar monor maze Allar eshki ase, oile tara zane na,
         Allar dorbaro ḳemne forezgar bona zae. 3 Allar dorbaro be-ḳosur ḳalas oar fot na zanae, tara i fotre mancheo na, tara ḳali
         shoriot amol ḳoria forezgar bonto sae. 4 Ou shoriotor hoḳol dabi-daoa al-Mosie to adae ḳorilsoin, erlagi tan ufre zera iman
         ane, Allar dorbaro tarare be-ḳosur ḳalas ḳoia goino ḳora oe.Allai nazator bebosta hoḳolor lagi5 Shoriot amol ḳoria Allar dorbaro forezgar oar befare, Hozrot Musae Tourat kitabo leḳsoin,
         “Zera shoriot manto sae, tara furafur manle basibo.” 6 Ar imanor bole manush kila Allar dorbaro forezgar bone i befare Allar kalamo leḳa
         ase, “Mone mone ḳoio na, ḳe gia asmano uṭito?” Er mani oilo, hono uṭia al-Mosire lamaia
         anto. 7 Ba ikano ḳoio na, “Ḳe gia fatalo lamto?” Er mani oilo, hono lamia al-Mosire ḳoebor
         taki tulia anto. 8 Na ila kunta nae, ḳaron leḳa ase, “Ashole Allar kalam to tumar kub daro ase, ita tumar
         muko ar tumar dilo ase.” Ar amra zeta toblig korram, itau to hou kalam. 9 Oḳon tumi zudi muke shikar ḳoro Hozrot Isau malik, ar dile ekin ḳoro, Allae tanre
         murda taki zinda ḳorsoin, te tumi aḳer faibae. 10 Ḳaron dile iman anle Allae manshore be-ḳosur ḳalas ḳoia goino ḳoroin, ar muke shikar
         ḳorle Allae nazat dan ḳoroin. 11 Allar kalame batae, “Ze zone tan ufre iman anbo, he kunumonte-u shorminda oito nae.”
         12 Boni Israil ouk ba bin zati ouk, erar maze kunu tofat nai, ḳaron hoḳolor malik to
         eḳzon. Ze manshe Allar nam loe, Allae tare bout meherbani ḳoroin. 13 Allar kalame to ḳoe, “Zekunu manshe Mabudor name ḍakile, he nazat hasil ḳorbo.”14 Oile zan ufre tara imanu anche na, tanre kila ḍakibo? Ar zan befare tara huncheu na,
         tan ufre iman anbo kila? Toblig korra na taḳle, tara hunbo kila? 15 Ar tobligo ḳeu na faṭaile, tara kila tobligo zaibo? Zela Allar kalamo batail oise,
         “Doinno tarar fao ḳanain, zera aṭi aṭi kush-ḳobri toblig koroin.” 16 Oile hoḳol manshe to i kush-ḳobrire ḳano ṭai dey na. Hozrot Ishaea nobie ḳoisoin,
         “O Mabud, amrar toblig hunia ḳe iman anche?” 17 Te deḳa zar, Allar kalam hunle iman ae, ou kalam oilo, al-Mosir befare toblig.18 Oile ami ḳoiram, Boni Israil oḳole i kalam hunche na ni? Nichchoe hunche. Pak kalame
         ḳoe,Tarar aoaz tohara duniait sitri gese,sitri gese tarar mat-ḳota,duniar eḳ mata taki aroḳ mata forzonto.19 Ami hirbar ḳoiram, Boni Israile hou kalam buzchoin na ni? Nichchoe buzchoin, Allae
         to Hozrot Musa nobir mazdi tarare ḳoisoin,Ami be-zatire diahingsha foeda ḳoraimu,ammok eḳṭa zatire diatumrar gusa tulaimu.20 Bade Ishaea nobie kub shaosh ḳoria i aeato ḳoisoin,Amare zera tallash ḳorse na,tarau amare faise.Amar gese zera kunta saise na,tarare ami didar disi.21 Oile Boni Israilor befare tain ḳoira,Ami at baṛaia ḍakiram,hara din dori duio ate ḍakiram,naforman ar fashan eḳ zatire ḍakiram.

Be-foti Boni Israileo hesh-mesh nazat faiba111 Erlagi ami oḳon zikairam, Allae kunu tan afon bonda Boni Israilor log saṛi disoin
         ni? Nichchoe na! Ḳaron ami nizeo to eḳzon Boni Israil ar Hozrot Ibrahimor bongshodor,
         Bin-Iamin ḳandanor manush. 2 Allae foela taki tan ze prozare fosond ḳoria alog korsila, tain to erar log saṛsoin
         na. Hozrot Ilias nobir befare Allar kalamo kita ase, ita tumra zano na ni? Tain to
         Boni Israilor birudde Allar dorbaro ou nalish disla, 3 “O Mabud, itae tumar nobi oḳolre ḳatol ḳorse, tumar kurbani ḳanaino bangilise. Ḳali
         amiu basia roisi, oḳon tara amar zanḳano nitagi saira.” 4 Teu Allae tanre kita zuaf disla mono ase ni? Tain ḳoisla, “O Ilias, ami to shat azar
         manshore amar nizor lagi alog koria raḳsi, era to i Baal devtare fornam ḳorse na.”5 Ṭik olaḳan, Allae rohom ḳoria Boni Israilor eḳṭa ongshore oḳono alog kori raḳsoin.
         6 Ar Allae zebla rohom ḳoria erare alog korsoin, te ita kunu nek amolor fol nae. Amolor
         fol oile to ar rohomot ḳoa oilo na one. 7 Te buza zae, Boni Israile shoriot amol ḳoria zeta faita saisla, ita tara faisoin na.
         Ḳali Allar fosond ḳora zone faisoin. Oile baki hoḳolor dil fashan bonigese. 8 Zela Allar kalame ḳoise,Allae tarar dilre beushi gumo falaisoin,tarar souk taḳteo deḳe na,ḳan taḳleo hune na.Aiz forzonto ou haloto ase.9 Ola Hozrot Daud nobieo ḳoira,Tarar dumdam ḳori ḳaoa-daoaushikaror zal ar fand bonizauk.Ita tarar bifodor ḳaron ouk,bod ḳamor shaza bonizauk.10 Tarar souk anda oizauk zate na deḳe,tumi tarar ḳomorre hamesha guza ḳori rakio.11 Te Boni Israil oḳol siroḳalor lagi ou bifodor fando roibo ni? Nichchoe na. Borong
         tarar naformanie bin zati oḳolor lagi nazator duar kuligelo. Allae saila, ita dekia
         tarar dilo zanu zala foeda oe, ḳaron bin zatie nazat failira. 12 Oḳan taki buza zae, tarar naformanir lagi zogotor manshor bout faeda oise, ar tarar
         ḳetie zebla bin zatir lab oilo, te tara zebla Allar nazator daot ḳobul ḳorba, ou shomoe
         bin zati oḳole aro ḳoto beshi rohom faiba.Bin zati oḳolor nazat13 O bin zati oḳol, ami tumrare ḳoiram, huno, tumrar gese-u amare sahabi hishabe faṭail
         oise ḳori, ami amar ḳamre kub dam diram. 14 Ḳaron, ou ḳam deḳaia amar nizor zati Boni Israilor dilo kunu zala foeda ḳortam fari,
         ar ou zalae tarar mazor kisu manshor zan basaitam fari. 15 Tara duroi hori zaoae zebla zogotor manshor loge Allar milon oilo, te tarare zebla
         hirbar ṭai diba hou shomoe kun halot oibo? Ita mora manush zita oar laḳan nae ni?
         16 Doro, Allar name bilanir ruṭir mul ḳai zudi fobitro oe, te to banail ruṭio fobitro.
         Gasor mul zoṛ fobitro oile, er dal-falao nichchoe fobitro. Ṭik ola, Boni Israilor
         mul baf Hozrot Ibrahim zebla fobitro, te Boni Israilo fobitro.17 Ar mone ḳoro, gasor kisu dal-fala ḳaṭa oilo, bade ou ḳaṭa zagat tumar laḳan zongli
         zoetun gasor kisu ḍal ḳolom dia zuṛa deoa oilo, te tumi nichchoe mul gas takiu rosh
         fairae. 18 Oḳon tumio nizore hou ḳaṭia falail ḍal taki boṛo mono ḳorio na, iad rakio, tumi mul
         gasre ṭikai raḳso na, borong mul gaseu tumare ṭikaia raḳse.19 Tumi ikan ḳoitae faro, “Amare zuṛa dibar lagiu to agor dal-falain ḳaṭa oisil.” 20 Ikan ṭik ase, oile iman na anar ḳaroneu to tarare ḳaṭia falail oise, ar iman anae
         tumare hono lagail oise. Te tumio beṭagiri na deḳaia Allare ḍorao. 21 Mono rakio, Allae zebla mul dal-falareu rehai disoin na, te tumi ḳolomor ḍalre kunu
         rehai diba ni?22 Erlagiu sinta ḳoria deḳo, Alla Pak koto doyal ar ḳoto fashan. Zera be-fote faṭi gesoin
         tarar lagi tain fashan, ar tumar bae tain doyalu, zudi tumi tan doyar maze ro, na
         roile tumareo ola ḳaṭia falai diba. 23 Ar hou Boni Israileo zudi hirbar iman anoin, te tarareo tain mul gasor loge zuṛa diba,
         Allae to ila zuṛa dita faroin. 24 Ashole to tumi aslae zongli zoetun gasor ḍal, tumare zebla hon taki ḳaṭia ania malikana
         baganor zoetun gasor loge asanok halote zuṛa lagail oise. Te sinta ḳoro, zera ou gasor
         ashol ḍal, tarare mul gasor loge lagani ḳoto shuza.Allar doya hoḳolor ufre25 O bai oḳol, tumra zate nize nize aḳoldar na bono, erlagi eḳṭa batuni befar ami tumrare
         hikai dei. Huno, bin zati oḳolor nazat faoar shongḳa fura na oa forzonto bout Boni
         Israilor dil fashan halote roibo. 26 Heshe olau hoḳol Boni Israile nazat hasil ḳorba, zela asmani kitabo ase,Toranealae toshrif anbaZeruzalemor Sion faṛ taki,tain Iakub nobir ḳandan takinaformani ḳedai diba.27 Ami olau tarar gunare horailimuiṭa to amar deoa oada.28 Huno, tumrar balair lagi kush-ḳobrir befare tara to oḳon Allar dushmon, oile Allai
         fosondor befare baf-dadar silsilae tara oila Allar mohobbotor manush. 29 Ḳaron Allae tan rohomotor dan-dokkina ar tan daotor ḳota kunumonte-u mot bodlain na.
         30 Zela tumrao eḳ shomoe naforman aslae, oile oḳon Boni Israile naformani ḳorae tumra
         tan meherbani faiso, 31 ṭik ou laḳan, tumra meherbani faoae tara oḳon naformani ḳorer, zate tarao ola meherbani
         fain. 32 Ar Allar munsha oilo, tain zate hoḳolor bae meherbani deḳaita faroin, otar lagi hoḳolreu
         naformanir maze bondi ḳorsoin.33 Buzrae ni, Allar banḍar ḳoto boṛo! Tan aḳol-hekmot ḳoto goin! Tan bibeḳ-bisar buzar
         oshaiddo, tan ḳam-ḳaz oḳol tallash ḳori buza zae na. 34 Zela kitabo ase,Ḳaron Mabudor mon sinar shaiddo ḳar ase?Tanre foramish dibar lak ke ase?35 Ḳe age Allare kunta dilaito farse,ze ḳarone tain tar gese denadar asoin?36 Ashole hoḳolta-u to tan ges taki, tan mazdiu ae, tan nizor lagi foeda ḳorsoin. Zuge
         zuge siroḳal tan tarif ouk. Amin.

Isaei mumin oḳolor sal-cholon (12:1–16:27)Allar name zinda kurbani121 Erlagi O bai oḳol, Allae tumrare ola meherbani ḳorae, ami tumrare ḳas minoti ḳoriar,
         tumra zarzir shorilre Allar ato shofi deo, ila zinda fobitro kurbani Allar dorbaro
         ḳobul oe, oḳṭau oibo tumrar sohi-shuddo ebadot. 2 Ar ou ḳaraf zomanar talo foṛio na, borong nizor dilor bab bodlaia noea manush o. Teu
         tumra Allar morzi buzbae. Tan morzi to bala ar furafur nikut, ola ḳorle tain kushi
         oin.3 Talim dibar lagi Allae amare ze ḳas niamot disoin, ou niamotor bole ami tumra forteḳ
         zonre ḳoiram, nizore zotoḳan boṛo mono ḳora usit, er saite beshi mono ḳorio na. Allae
         zare zotoḳan imani bol disoin, he zanu nizore er taki beshi kunta mono na ḳore. 4 Kial rakio, amra hoḳolor shorilo bout ongo ase, hoḳol ongoe to eḳ laḳan ḳam ḳore na.
         5 Ṭik ou laḳan, mumin hishabe amra bout zon oileo, al-Mosir loge shorik oia ḳali eḳ
         shoril oisi. Eḳoi shorilor ongo gotike amrar eḳe-oinne mil ase. 6 Allar rohomote amra nanan zone nanan laḳan niamot faisi, ou niamot zudi gaibi ohi
         zananir befare oe, te amrar iman mafik oli-auliar laḳan ohi ḳoite taki. 7 Ḳeu zudi ḳezmot ḳorar niamot fae, te ḳezmot ḳorouk. Ar talim dibar niamot ze faise,
         he talim deuk. 8 Utshaho dibar niamot ze faise, he manshore utshaho deuk. Dan ḳorar niamot ze faise,
         he ḳalis niote dan ḳorouk. Murobbiana ḳorar niamot ze faise, he dile-zane hoḳolta
         salauk. Manshore shaijjo ḳorar niamot ze faise, he kushi mone shaijjo ḳorouk.Mumini sal-cholon9 Maea-mohobbotor maze kunu ḳad mishaio na. Ḳarafire ginnao, balair ashik o. 10 Eḳe-oinnore afon bair laḳan dile-zane maea ḳoro, niz taki oinnore beshi dam deo. 11 Ḳezmot ḳamo durbol oio na, ruhre gorom raḳo, malikor gulami ḳorat ro. 12 Samnor furushkaror ashae hamesha kushi-bashi ḳoro, duk-mosiboto sobor ḳoro, hor-hamesha
         munazat ḳorat ro. 13 Allar pak bonda oḳolor obabo shaijjo ḳoro. Memandari ḳorte kiali o.14 Tumrar ufre zera zulum ḳore, tarar lagi nek dua ḳorio, boddua dio na. 15 Zera kushi-bashi ḳorer, tarar loge kushi ḳoro, zera ḳander tarar loge oia ḳando. 16 Tumra eḳe-oinne bai bai oia ro. Boṛoluki bab na deḳaia, shadaron manshor loge mili-mishi
         solo. Nizor fonḍiti deḳaio na. 17 Ḳarafir bodla hishabe ḳeuror ḳarafi ḳorio na, hoḳol manshe zetare bala mono ḳoroin,
         tumra sinta-babna ḳoria otau ḳoro. 18 Tumrar torof taki zotoḳan shombob hoḳol manshor loge shantie boshot ḳoro.19 O maear bai oḳol, tumra ḳeuror bodla loio na, ita Allar ato saṛi deo, bodla deoa tan
         ḳam. Allar kalamo ase, “Naformanir shaza dibar eḳtiar ḳali amaru ase, zar zela faona
         ami tare ola bodla dimu, ikan ami Mabude ḳoiram.” 20 Borong kitabe ḳoe, “Tumar dushmonor feṭo buk lagle, tare ḳani deo. Fiase dorle tare
         fani deo. Ola ḳorle to tumi tar matar ufre zalail angrar ṭukri toilae.”21 Ḳarafir gese kunumonte-u ario na, borong balare dia ḳarafire arao.

Razar hukum mania solo131 Forteḳ manshe deshor razare mania solouk, ḳaron Allar morzi saṛa ḳeu razotto fae na,
         raza oḳolre to Allaeu godit boain. 2 Erlagi ze manshe deshor razar dushmoni ḳore, he ashole Allai hukumor dushmoni ḳore.
         Ila ḳam zetae ḳoroin, tara to nizor ufre gozob ḍakia anoin. 3 Ar bala ḳam ḳorra zone to razare ḍoranir kunta nai, oile ku-ḳam ḳorra zonor lagi ḳoṭin
         bifod. Te tumra kita nirboye roitae sao ni? Taile bala fote aṭo, teu razae tumrar
         tarif ḳorba. 4 Razae to tumrar balair lagiu Allar ḳadim hishabe ḳam ḳoroin. Oile tumra zera ku-ḳam
         ḳoro, tumrar lagi bifod ase. Tain ḳamoḳa ḳeurore maroin na, oile ku-ḳam ḳorrare Allar
         ḳadim hishabe ṭiku shaza dein. 5 Te ḳali shazar ḍore nae, borong zarzir bibeḳor bisareo razar hukum mana zorur.6 Otar lagiu to tumra ḳazna deo, ḳaron ḳazna tulia ḳoros ḳorar mazdi tara Allar ḳezmot
         ḳorra. 7 Oḳon zar zela faona, tare ola deo. Zenre ḳazna dibar ḳota, enre ḳazna deo; zenre mashul
         dibar ḳota, enre mashul deo; zenre ijjot ḳorar ḳota, ene ijjot ḳoro; zenre tazim ḳorar
         ḳota, ene tazim ḳoro.Eḳe-oinne maea ḳoro8 Ḳali maear rin saṛa dusra kunu befare ḳeuror gese rini oio na. Zano ni, ze manshe
         oinno zonre maea ḳore, he to shoriotor hukum-ahkam shullo-ana adae ḳorse. 9 Zela shoriotor hukum ase, “Zina ḳorio na, kun ḳorio na, suri ḳorio na, lub-lalos ḳorio
         na,” ba i laḳan aro zoto hukum ase, i hoḳol hukumre ekkano ḳori ḳoa oise, “Tumar ari-forire
         nizor laḳan maea ḳoro.” 10 Ar maea taḳle ḳeu ari-forir ḳeti ḳorto fare na, erlagi maea ḳorle furafur shoriotu
         mana oizae.11 Te bai oḳol, oḳonkur zomanar halot to tumra zano-u, erlagi buzi-huni solo. Tumra gum
         taki hozag oar shomoe oigese, ḳaron amra ze shomoe iman anchilam, hou halot takio
         amrar nazat oḳon aro daro aichche. 12 Rait fuaia hari bian oizar; oḳon zoldi ao, amra andarir bod ḳam saṛia nuror lebas
         lagai, Allai atiar findilai. 13 Hoi-hulla ḳori mod ḳaia ṭal oa, zina-bodmaishi ba mongoṛa sola, ingsha ar ḳaijja-fosad
         bad dia, ao, amra dinor fore solra manshor laḳan soli. 14 Finnor lebasor laḳan tumra malik Isa al-Mosire furafur findilao. Shorilor bod ḳaish
         miṭanir sinta ekkere bad deo.

Imane ḳomzur baire maea ḳoro141 Tumrar mazor ze bai imane ḳomzur, tareo afon hishabe shomzo, tar fosond-ofosond loia
         torka-torki ḳorio na. 2 Buzrae ni, eḳzone mono ḳore, he hoḳol zator ḳani ḳaito farbo, oile ḳomzur imandar
         zone ḳali niramish ḳae. 3 Te mas-mangsho ḳaora zone ou niramish ḳaora zonre zanu na siṛae. Ar niramish ḳaoraeo
         zanu mas-mangsho ḳaorare na dushe, ḳaron Allae to duiozonreu nizor ḳoia ḳobul ḳorsoin.
         4 Ar tumare ḳegie ḳemota dilo, aroḳ beṭar gulamor bisar ḳortae? He ṭik fote ase, na
         bul fote ase ikan to tar munibe buzba. Ashole to he ṭik foteu roibo, malikeu tare
         ṭik fote raḳta farba.5 Kunu kunu manshe mono ḳoroin, shadaron din taki kunu ḳas dinor fozilot beshi. Ar ḳeu
         ḳeu hoḳol dinreu eḳ laḳan mono ḳore. Te i befare ḳe kita ḳorto na ḳorto, ita zanu
         tar dil taki furafur shae dey. 6 Ze manshe kunu ḳas dinre mane, he to malik Isare kushi ḳorar nioteu ita mane. Ze zone
         hoḳol zator ḳani ḳae, he-o to malikre kushi ḳorar nioteu ḳae, he Allar shukria adae
         ḳoria ḳae, ar ze zone hoḳolta ḳae na, he-o malikre kushi ḳorar niote ḳae na, he-o
         Allar shukria adae ḳore. 7 Amrar mazor kunu bondau nizor lagi nize zinda roe na, ar nizor lagi moreo na. 8 Ḳaron amra zebla zinda roi, ḳali malikor lagiu zinda roi, ar zebla moron oe, ḳali
         malikor lagiu moron oe. Te amra zinda roileo zeta, morleo ota, amra to malik Isaru.
         9 Malik al-Mosio to mara gesla ar hirbar zinda oia uṭsoin, zate tain zinda ar murda
         duio doloru malik bonoin. 10 Te tumi ḳene tumar bair kut tukairae? Tare ḳene siṛairae? Allar bisaror samne to amra
         hoḳolu ubaimu. 11 Zela Allar kalamo ase,Mabude ḳoira, amar namor ḳosom ḳaia ḳoiar,hoḳoleu amar samne aia soizda ḳorbo,forteḳ mukeu shikar ḳorbo, amiu Alla.12 Ono deḳa zae, Allar dorbaro amra forteḳeu zarzir ḳamor hishab dite oibo. 13 Te ao, oḳon taki amra eḳe-oinnor kut dora bond ḳori, ar niot ḳori, ila kunu ḳam ḳortam
         nae, ze ḳame aroḳ bair imanor ḳeti oibo, ba tare gunar fote nibo.14 Malik Isar ummot oae ami balamonteu zani ar buzi, emne to kunu zinishu nazaiz nae,
         oile ḳeu zudi itare nazaiz mono ḳore, te tar lagiu ita nazaiz. 15 Zudi tumar kunu ḳanir lagi aroḳ baie mono duk fae, te to tumi tare mohobbot ḳorrae
         na. Ze baire basanir lagi al-Mosie mout ḳobul ḳorla, kunu ḳanir lagi i bair shorbonash
         ḳorio na. 16 Tumi zetare fosond ḳoro, itar lagi dusra zone zanu tumare na nindae. 17 Allar bashshai to ḳali ḳana-finar lagi nae, borong Allai Pak Ruhe deoa forezgari,
         shanti ar kushi-bashir befar. 18 Ou nomunae zera al-Mosir ḳezmot ḳore, erar ufre Alla kushi taḳoin, ar mansheo bala
         fain.19 Erlagi ao, amra ola ḳam ḳori, ze ḳame shanti ḳaim oe, ze ḳame eḳe-oinnore goṛia tultam
         fari. 20 Ar kunu laḳan ḳanir lagi Allar ḳamre binash na ḳori, ḳanir zuka hoḳolta-u to halal.
         Oile tumi kunu eḳ bishesh ḳani ḳaoae zudi dusra manshor imano ḳoshṭo lage, te ita
         ḳaoa tumar lagi zaiz nae. 21 Bishesh kunu gust ba shorab ḳaoa, ze ḳame tumar baie mono duk fae, imane bada fae,
         ila kunu ḳam ḳora tumar lagi ṭik nae. 22 Tumar dilor ekinre, ḳali tumi ar tumar Allar maze raḳo. Nek-kofali to hou zon, ze
         zone bala mono ḳoria kunu ḳam ḳoria harle, tar mono kutkuti ae na. 23 Oile mono kutkuti loia zudi he kunta ḳae, te to he dushi. Ḳaron he zeta ḳaise, ita
         tar bibeḳor ofosond, ar bibeḳor ulṭa ḳamu oilo guna.

Manshor balai ḳorar sesṭa ḳoro151 Erlagi amra zerar iman mozbut ase, amra ḳali nizor kushir bae na saia, amrar ḳomzur
         motoshokki mona imandar baiainreo zanu shoijjo ḳori. 2 Ota baiaintore goṛia tular niote, forteḳeu tarar balair lagi tarar monor fosondore
         zanu kush raki. 3 Al-Mosieo to tan nizore kushi ḳorsoin na, borong Fobitro Zobur Shorifo ase, “O Mabud,
         tumare zera beijjot ḳorse, tarar ou hoḳol beijjoti amar ufreu aise.” 4 Te agor asmani kitabo zotota leḳa oise, ita to amrareu talim dibar lagi leḳa oise,
         zate ota dekia amrar sobor ar shantona ae, ar asha-borosha fai.5 Oḳon sobor ar shantona deora Allae Isa al-Mosir fote solar lagi, tumra hoḳolor mon
         ek koroukka. 6 Teu tumra eḳ mone ar eḳ muke, amrar malik Isa al-Mosir gaibi baf Allar tarif ḳortae
         farbae.Hoḳolor lagi al-Mosir toshrif7 Erlagiu o bai oḳol, al-Mosie zela tumrare afon ḳorsila, tumrao ola eḳe-oinnore afon
         ḳorilao, zate Allar gourob oe. 8 Mono rakio, Allae Boni Israilor mul-murobbi oḳolor loge zoto oada ḳorsla, otar hokikoti
         forman ḳorar lagi al-Mosi aia Boni Israilor ḳezmotgar oila. 9 Ar bin zatir geseo aila, zate erao Allar rohomot dekia tan tarif ḳore. I befare Zobur
         Shorifo ageu ḳoa oise,Erlagiu ami bin zati oḳolor maze tumar tarif ḳormutarar maze tumar gunogan gaimu.10 Ar Tourat Shorifo ḳoa oise,O duniar hoḳol zatir manush,Allar afon proza Boni Israilor loge milia,tumrao tan tarif ḳoro.11 Hirbar Zobur Shorifo ḳoa oise,Duniar hoḳol zatie Mabudor tarif ḳoro,hoḳol manshe tan gunogan gao.12 Ar Hozrot Ishaea nobie leḳsoin,Zein Bashsha Daud bin-Iasor ḳandanor mul kuṭi,hoḳol zatir ufre bashshai ḳorar lagi ein aiba,tan ufreu taḳbo hoḳol manshor asha-borosha.13 Te dilor maze asha deora Allae imanor bole, tumrare hoḳol laḳan kushi-bashi ar shantir
         maze habu-ḍubu ḳaoaukka. Teu Allai Pak Ruhur kudrotie tumrar asha-borosha baia foṛbo.Hozrot Paulusor toblig kamor niom-shutro14 O bai oḳol, tumrar befare ami furafur buzram, tumrar dilḳan nek niote bora ar sohi-shuddo
         imani aḳol ase, zate eḳe-oinnore foramish ditae faro. 15 Ta-o ḳoieḳṭa befare ami tumrare mono ḳorai diram, Allae amare ou niamot disoin ḳori,
         ami shaosh ḳori tumrar gese lekiar, 16 Isa al-Mosir ḳadim hishabe Allae amare tumrar laḳan bin zati oḳolor gese faṭaisoin.
         Erlagiu tan deoa kush-ḳobri tobligor mazdi ami imamotir ḳam ḳoriar, zate ou bin zati
         oḳol Allar Pak Ruhe fobitro oia tan dorbaro ḳobul oar zuka kurbani oin.17 Alla Pakor lagi ami ze ḳezmot ḳoriar, ou ḳamor ḳarone Isa al-Mosir mazdi amar boṛai
         deḳanir eḳtiar ase. 18 Al-Mosie amar mazdi ze ḳam hasil ḳorra, er baire kunta matibar shaosh amar nai. Tain
         amar mukor ḳota, amar ḳam-ḳaz, 19 keramoti-muzeza ar Allai Pak Ruhur kudroti bole bin zati oḳolredi Allar gulami ḳoraisoin.
         Erlagiu ami al-Mosir kush-ḳobrire Zeruzalem taki Ilurika forzonto hoḳol zagar maze
         furafur toblig korsi. 20 Te ze zagat kunudin al-Mosir kush-ḳobri toblig kora oise na, hou zagat toblig korau
         amar zindegir mul ḳam mono ḳori. Ami sai na aroḳzonor gaṛa kuṭir ufre bor ḳoria gor
         banaitam. 21 Zela Allar kalamo ase,Tan ḳota zerar gese zanail oise naoḳon tara ita deḳba,tan befare age zera hunchoin natara oḳon buzba.Hozrot Paulus Rum ṭauno zaoar kial22 Te ou ḳarone ami bout bar tumrar gese zaoar fote bada faisi. 23 Oinno zagat amar ḳam shesh na oae zaoa bond oigese, oile oḳon to ita zagat amar toblig
         kam shesh, kunu zagau bad roise na. Ashole bout bosor doriu amar kial asil tumrar
         gese zaitam, 24 erlagi oḳon Spen desho zaoar ḳalo ami tumrar gese zaitam sairam. Ami asha ḳorram,
         hono zaoar shomoe tumrar loge deḳa oibo, ar kushi-bashi ḳoria ḳoeḳan din tumrar loge
         ḳaṭaimu. Bade Speno zaoar lagi tumrau amar bebosta ḳoria dibae. 25 Oile oḳon ami Allar pak bonda oḳolor maze rilif baṭibar lagi Zeruzalem ṭauno zairam.
         26 Hino obab-onoṭonor maze Allar ze bonda oḳol asoin, tarar gese baṭia dibar lagi Makidonia
         ar Gris deshor zomat oḳole kisu shaijjo tulchoin. 27 Tara kub kushi oia ita tulchoin. Zano ni, i zomator bai-boin oḳol Zeruzalem ṭaunor
         Allar pak bonda oḳolor gese rini asoin. Ḳaron Allai batuni niamotor baṭ zebla Boni
         Israilor mazdi bin zatie faisoin, te bin zatir lagio zorur oilo, Boni Israilre duniabi
         befare shae-shaijjo ḳora. 28 Amar ou rilif baṭat gia hari ami zebla nichchit oimu, ita furafur tarar ato fousi
         gese, ou shomoe ami tumrar gese aia Spen desho zaimu. 29 Ami buziar, ami zebla tumrar gese aimu, ou shomoe al-Mosir shullo-ana rohom-niamot
         loia aimu.30 O bai oḳol, Allar Pak Ruhur mohobbote ar amrar malik Isa al-Mosir name ami tumrare
         ḳas minoti ḳoriar, amar loge oia tumrao amar lagi Allar dorbaro dua-munazator jihad
         salao. 31 Dua ḳorio, Ehudia zilat Isaei torikar birudi manshor at taki ami zanu rehai fai, ar
         amar ana i rilifḳanain zanu Zeruzalem ṭauno Allar pak bonda oḳole shomzoin. 32 Teu ami kushi mone tumrar gese zaitam farmu, tumrar loge aram-ayesh ḳormu, inshalla.
         33 Shanti deora Alla Pak tumrar loge loge roukka. Amin.

Mumin oḳolre salam zanani161 Te oḳon amrar boin Foibi Bibire faṭairam, tain oila Kinkria ṭaunor Isaei zomator ḳadim,
         tan befare ḳoiar, 2 Allar bonda oḳolre zela afon ḳora zorur, malik Isar name enreo ola afon mono ḳorio.
         Tain to amare ar aro bout manshore shaijjo ḳorsoin, erlagi zekunu befare shaijjo saile,
         tumra tanre shaijjo ḳorio.3 Amar loge oia al-Mosir lagi zera ḳam ḳorsoin, ou Fiskila ar Akilre amar salam zanaio.
         4 Amar zan basanir lagi, tara nizore moutor ato shofi disla. Ḳali ami nae, bin zatir
         mazor hoḳol zomatu tarar gese rini. 5 Oḳon tarar baṛir zomato aia zera shorik oin, era hoḳolreu amar salam zanaio. Turoshkor
         Asiya elaḳat hoḳol foela zein al-Mosire ḳobul ḳorsla, hou Afinitus baire salam zanaio,
         ein amar maear manush. 6 Ar hou Moriom Bibireo salam zanaio, zein tumrar lagi bout menot ḳorsoin. 7 Amar nizor zatir manush Andronikus ar Zuniareo salam zanaio, era to amar loge oia
         zel ḳaṭisoin. Al-Mosir sahabi oḳolor gese era kub ijjoti zon, era amar age iman anchoin.8 Amar maear mumin bai Amfilusre salam zanaio. 9 Amrar logor tobligkari Urban baire, ar amar maear dust Stakisreo salam ḳoio. 10 Al-Mosir forikkat fash ḳora sifai Afilis baireo salam dio. Bai Aristabulor baṛir hokkolre
         salam zanaio. 11 Amar zatir bai Herodunre salam dio. Morhum Nakisusor baṛir zera malik Isar ummot oisoin,
         tarareo salam zanaio.12 Turfana ar Turfasa Bibireo salam dio. Ou beṭinte malik Isar lagi boṛo menot ḳorra.
         Maear boin Farsiareo salam ḳoio, malikor lagi taino bout menot ḳorsoin. 13 Malik Isar fosondor manush Rouf baire salam dio, tan ammareo salam ḳoio, i beṭi to
         amaro ma. 14 Singkirat, Filigun, Harmis, Fatrub, Hermas ar tarar loge zoto imandar bonda asoin,
         era hoḳolre salam zanaio. 15 Bai Filagi, Zulia Bibi, Nirias ar tan boinre, ar Olimpasre salam ḳoio, Allar zoto
         bonda tarar loge asoin era hoḳolre salam dio. 16 Huno, tumra eḳe-oinne fobitro golagoli ḳorio. Al-Mosir hoḳol zomator bai-boninte tumrare
         salam zanaira.Hozrot Paulusor (ra:) bidaei nosiot17 O bai oḳol, tumrare minot ḳori ḳoiram, age zeta talim faiso, ou talimor ulṭa talim
         dia zeguinte doladoli ar bada-bignor zonom dein, otar bae nozor rakio, tumra itar
         ges taki horia roio. 18 Ḳaron itae amrar malik al-Mosir gulami na ḳoria, tarar feṭor gulami ḳore. Miṭa miṭa
         mat matia ar tel malish ḳoria shorol-shuza manshore be-foti banae. 19 Ar tumra zen Allar hukum mafik solrae, ita to hoḳoleu zane, i ḳobor hunia amio kub
         kushi oisi. Te ami sairam, tumra nek fote kamil o, bod fot taki basia ro. 20 Shanti deora Allae Iblis-shoetanre kub zoldi ḳori tumrar faor tole falai fishaiba.Amrar malik Isa al-Mosir rohom-niamot tumrar ufre zari rouk.21 Amar loge kush-ḳobri toblig koroin ze Timoti bai, ein tumrare salam zanaira. Amar
         zati bai Lukias, Zasun ar Sufatoseo tumrare salam ḳoira.22 Hozrot Paulusor buli hunia ami Tortius mohorire leḳram, malik Isar name amio tumrare
         salam zanairam.23-24 Ami Paulus ar zomator hoḳolre zein memandari ḳoroin, hou Gous baie tumrare salam zanaira.
         Ou ṭaunor shorḳari keshiar Irastas baie ar mumin bai Kuatuse tumrare salam zanaira.25 Al-hamdulilla, ami Pauluse Isa al-Mosir befare ze kush-ḳobri toblig kori, Alla Pakor
         ḳemota ase ou kush-ḳobrir usillae tumrare imane tir raḳa. Mono rakio, bout zomana
         dori Allae tan i batuni munshar ḳota lukai raḳsila, 26 oile oḳon ita duniar hoḳol zatir gese zair or. Siroḳalin zinda Allar hukume, agor
         zomanar nobi oḳole zeta lekia raḳsila, ota zair or, zate tara al-Mosir ufre iman ania
         Alla Pakor baiddo oin. Erlagi ou kush-ḳobri oḳon toblig kora or. 27 Tainu eḳmatro Alla, tainu aḳoldar, zuge zuge siroḳal Isa al-Mosir mazdi tan tarif
         ouk. Amin.

Salam zanani11 Ami Paulus, Alla Pakor morzie Allai daot faia Hozrot Isa al-Mosir eḳzon sahabi oisi.
         Ami ar amar mumin bai Susine, 2 Korint ṭaunor Allar zomator manshor gese, mani tumrar gese leḳram. Hozrot Isa al-Mosir
         torika ḳobul ḳorae Allae tumrare fak-fobitro ḳorsoin ar tan afon bonda oibar lagi
         daot disoin. Tumrar gese ar oinnainno zagar zoto manshe amrar Hozrot Isa al-Mosire
         malik koia manoin, tara hoḳolor gese amra ou siṭikan leḳram. Tain tararo malik, amraro
         malik.3 Amrar gaibi baf Alla Pake ar Hozrot Isa al-Mosie tumrare rohomot ar shanti dan ḳoroukka.4 Ami hamesha tumrar lagi amar Allar dorbaro shukria adae ḳori, ḳaron Isa al-Mosir torika
         ḳobul ḳorae tumra Allar rohomotor tole aiso. 5 Ou rohomot oilo, Hozrot Isa al-Mosir loge shorik oia tumra hoḳol nomunae mat-ḳota
         mata ar aḳol-ilime doni oiso. 6 Oḳon deḳa zar, al-Mosir befare amra zeta talim dislam, ita tumrar dilo gatia raḳso.
         7 Ar Hozrot Isa al-Mosie dusrabar toshrif anar lagi tumra bar sairae, ermaze Allar deoa
         batuni ḳemotar zekunu niamot faite tumrar obab or na. 8 Ami zani, amrar Hozrot Isa al-Mosie tumrare aḳer forzonto imane mozbut raḳba, zate
         tain aibar ag forzonto tumra furafur nikut roibae. 9 Alla Pak to hok ar ḳaṭi, tain zela ḳoin ola oe. Tain tumrare daot disoin, tumra zanu
         tan ḳas maear zon Isa Ibnullar loge ḳatir-shomporko raḳo, einu al-Mosi, amrar malik.Allar zomator dae-daeitto (1:10–4:21)Zomator maze doladoli10 Te bai oḳol, Hozrot Isa al-Mosir oia ami tumrare zuṛ ate minot ḳoriar, tumra hoḳol
         eḳ o. Tumrar maze kunu doladoli na rouk, eḳ mon ar eḳ mot o. 11 Huno, Kulua Bibir baṛir manshor ges taki zanlam, tumrar maze ḳaijja-fosad soler. 12 Ami hunlam, tumrar maze ḳeu ḳoe, “Ami Paulusor dolor,” ḳeu ḳoe, “Ami Apollosor dolor,”
         ḳeu ḳoe, “Ami Fitoror dolor,” ar keu ḳoe, “Ami al-Mosir dolor.”13 Te ḳo sain, al-Mosire kita baṭa-baṭi ḳora oigese ni? Ami Paulusre tumrar lagi solibo
         loṭḳaia mara oise ni? Tumra kita amar name toubar gusol ḳorso ni? 14 Ami Allar dorbaro shukria zanai, ḳali Kirispo ar Gous saṛa, dusra kunu manshore ami
         toubar gusol ḳoraisi na. 15 Zate ḳeu ḳoito na fare, tumra amar name toubar gusol ḳorso. 16 Astifan bair foribaror manshoreo ami toubar gusol ḳoraisi, esaṛa ar kunu manshore
         gusol ḳoraisi ḳoria amar mono or na. 17 Al-Mosie to amare toubar gusol ḳoranir lagi faṭaisoin na, ḳali kush-ḳobri tobligor
         lagiu faṭaisoin. Ar ou kush-ḳobrio kunu aḳoldari fonḍiti bab-bongie toblig korat faṭaisoin
         na, zate solibor ufre al-Mosir kurbani oa beḳama na bone.al-Mosiu Allai aḳol ar bol18 Zara gozobi fotedi douṛar, al-Mosir solibor uforor kurbani tarar gese to ḳali be-aḳoli
         mono oe, oile amra zara nazator fote douṛairam, amrar gese ita oilo Allai bol. 19 Asmani kitabo leḳa ase, “Ami aḳoldar oḳolor aḳolre beḳama ḳormu, ar buddiman oḳolor
         buddire bifol ḳormu.”20 Te ou aḳoldar oḳol kuai? Alim oḳolu ba kuai? Ar ou zomanat torko ḳorar ḳemota zar
         ase, he oḳon kuai? Duniabi aḳol to ḳali be-aḳoli, ita Allaeu deḳaira. 21 Allae tan nizor aḳol dia foesala ḳorsoin, zate duniae zanu tar aḳol dia tanre sinto
         na fare. Erlagi be-aḳolir ou kush-ḳobri tobligor mazdi Allae mumin oḳolor zan basaita
         saila. 22 Ihudi oḳole ḳali keramoti ḳam deḳta sain, Iunani oḳole aḳolor tallash ḳoroin, 23 oile amra toblig kori solibor ufre kurbani oa al-Mosir ḳota. Ita oilo Boni Israilor
         gese eḳṭa be-dini ḳam ar bin zati oḳole mono ḳoroin be-aḳoli ḳam. 24 Oile Boni Israil oukka ba Iunani oukka, Allar daoti bonda oḳolor gese ou al-Mosiu
         oila Allai aḳol ar Allai bol. 25 Allai be-aḳoli manshor aḳol taki bout boṛo aḳoldar, ar Allai ḳomzuri manshor shokti
         taki bout shobol.26 Bai oḳol, sinta ḳori deḳo, tumrare zebla daot deoa oisil, hi shomoe tumra kilaḳan
         aslae. Tumrar mazor bout zonu manshor sokut aḳoldar, ḳemotaban ba nami-dami bongshor
         aslae na. 27 Oile duniae zetare be-aḳoli ḳoia mono ḳore Allae otareu fosond ḳorsoin, zate duniar
         aḳoldar oḳole shorom fain. Ar duniae zetare ḳomzur mono ḳore, Allae otare fosond ḳorsoin,
         zate duniar boloban hoḳolta shorminda oin. 28 Duniar manshe zetare kub tuchcho mono ḳore, duniar bukut zetar kunu dam nai, Allae
         otareu fosond ḳorsoin, zate duniar sokut zeta nami-dami, ita be-dami oizae. 29 Tain itare fosond ḳorsoin, zate duniar kunu manshe tan samne boṛai deḳanir shuzug
         na fain. 30 Ar tumra zera Isa al-Mosir afon zon boncho, ita to Alla takiu oise. Al-Mosiu oila
         amrar gese Allar deoa aḳol, pak-forezgari, fobitrota ar azadir kuṭi. 31 Erlagi asmani kitabo leḳa ase, “Ze manshe boṛai ḳore, he Mabudre loiau boṛai ḳorouk.”

21 Bai oḳol, Allar deoa kush-ḳobri tumrar gese toblig korat gia ami to shundor shundor
         bashae matisi na, ba boṛo kunu alim-ulamar laḳan boean ḳorsi na. 2 Ami mone mone ṭik korslam, tumrar loge taḳar ḳalo ami ḳali ou Isa al-Mosir bishoye
         matimu, ze Isare solibor ufre loṭḳaia mara oise, ita saṛa ar kunta mattam nae. 3 Ami zebla tumrar loge roitam, ou shomoe nizore ḳomzur mono ḳortam ar ḍoraia ḳafitam.
         4 Amar toblig ar amar boeanor maze manshor mon zoe ḳorar moto kunu aḳol-hekmot ar zukti
         asil na, ḳali Allai Pak Ruhu ar kudroti bol deḳa gesil. 5 Ami sailam, tumrar iman manshor aḳol-ilimor ufre borosha na ḳoria, ḳali Allai bolor
         ufre borosha ḳore.Allai Pak Ruhur deoa aḳol6 Ta-o zera imane kamil, tarar gese amra aḳolor mat mati. Oile ou aḳol to i zogotor
         nae ba zogotor neta oḳolor laḳano nae, tara to borbad oar foti. 7 Ashole amra ḳali Allai aḳol-hekmotor batuni gufon befare mati. Ou batuni befar to
         dunia foeda ḳorar ageu Allae tan nizor morzie ṭik koria raḳsoin, zate amra tan gourobor
         bagi oi. 8 Oile ou zogotor neta oḳole ita buzra na. Ita buzle tara, hou gourobor don amrar malik
         Isare solibor ufre loṭḳaia marlo na one.9 Oile amra zani, Allar kalame ḳoe,Zara Allare mohobbot ḳoroin,tarar lagi tain zeta raḳsoin,ita ḳeu souke deḳse na, ḳaneo hunche na,dilor maze kunudin sintao ḳorse na.10 Ita oḳon tan Pak Ruhur mazdi amrar gese zair ḳorsoin. Pak ruhur ozana kuntau nai,
         tain Allar hoḳol batuni befaro zanoin. 11 Manshor maze ola ḳeu ase ni, zera eḳzone aroḳzonor monor ḳobor zanoin? Ḳali nizor
         ruheu tar monor ḳobor zane. Ṭik ou laḳan, Allar Pak Ruh saṛa dusra ḳeu tan gaibi befar
         zane na. 12 Ar amra to duniabi ruh faisi na, borong Allar torof taki tan ruhu faisi, erlagi tan
         deoa niamot oḳol amra sini. 13 Ar ou niamotor befareu amra ḳoi, ita ḳoar shomoe amra manshor aḳol bebohar ḳori na,
         ḳali Pak Ruhur mazdi talim faia ḳoi. Ruhani hokikotre zair ḳorar lagi, amra ruhani
         mat mati. 14 Ze manush ruhani monobabor nae, Allai Pak Ruhur mazdi zeta mile he itare ḳobul ḳore
         na, ḳaron tar gese ita beḳama. Ita befar he buzeo na, ḳaron ita ruhani zogotor befar,
         ḳali ruhdi zasai ḳora zae. 15 Ze zonor maze Pak Ruhu ase, he hokkolta zasai ḳoria deḳe, tare ḳeu zasai ḳorto fare
         na. 16 Zela Allar kalamo ase,Mabudor mon ḳegie buzto farse,tanre foramish dibar shaiddo ḳar?Oile al-Mosir mon amrar dilo taḳae, amra ita buzram.

Toblig kam oilo Allai ḳezmot31 Bai oḳol, ruhanik zonor loge zelaḳan mata usit, ami tumrar loge ila mattam farsi na.
         Borong duniabi manshor loge zela mata usit, tumrar loge olau matisi. Tumra to Isaei
         torikat ekkere huruttaintor laḳan, erlagiu oula matilam. 2 Foela ami tumrare shokto ḳani na dia ḳali dud ḳabaislam, hi shomoe shokto ḳani ḳaoar
         zuka aslae na, ar otodin badeo tumra i befare hurutta roiso. 3 Ḳaron tumra oḳono duniabi roḳto-mangshe solrae. Tumrar maze oḳono ingsha, ḳaijja-fosad
         lagailu ase. Te tumra roḳto-mangshor boshe roiso na ni? 4 Tumrar maze ḳeu zebla ḳoe, he Paulusor dolor, ḳeu ḳoe Apollosor dolor, te tumra duniabi
         manshor laḳan nae ni?5 Apollos ḳe? Ar Paulusu ba ḳe? Amra to shamainno ḳezmotḳari, amrar mazdi tumra imanor
         fote aiso. Allaeu amrare zarzir i daeitto disoin. 6 Ami bis lagaisi, Apollose fani disoin, ar Allae itare boṛo ḳorsoin. 7 Erlagi zein bis lagain ar zein fani dein, era ashole kuntau nae, oile zein itare boṛo
         ḳori tuloin, tainu hokkolta. 8 Bis lagaora ar fani deorar eḳoi uddesho. Era forteḳe zarzir menot mafik kamor fol
         faiba. 9 Oile amra duiozoneu Allar ḳam ḳoriar.Tumra Allaru ḳet, tan banail bilḍing. 10 Allar ges taki ze ḳas rohomot ami faisi, ou rohomotor boleu ami aḳoldar raz-mestorir
         laḳan ian kuṭi gaṛsi. Ar ou kuṭir ufre oinno zone bilḍing banaira. Oile ḳe kila banaira,
         i befare tara hushiar ouk. 11 Ze ian kuṭi ageu gaṛa oigese, malik Isa al-Mosiu oila hou kuṭi, ikṭa bad dia ar kunu
         noea kuṭi ḳeu gaṛto farto nae. 12 Oḳon i kuṭir ufre shuna, rufa, dami fattor, laḳṛi ar son dia ḳeu zudi gor banae, 13 te ḳe kila banaisoin, ita bala ḳori deḳa zaibo. Ruz hashoror din ita zair oibo, hou
         din ogni-forikkar mazdi ita kula-mela oibo. 14 Zein zeta banaisoin, ita zudi ṭikia roe, te ein furushkar faiba. 15 Oile ita zoli gele furushkar taki bad foṛbo, ta-o tar nizor zan basibo. Tare deḳle
         buza zaibo, he aguinor mazdi faṛi dia aise.16 Tumra zano na ni, tumra oilae Allar kaba gor, tumrar maze tan Pak Ruhu boshot ḳoroin?
         17 Ḳeu zudi Allar kaba gor binash ḳore, te Allae-o tare binash ḳorba. Ḳaron tan taḳar
         gor oilo fobitro, ar tumrau oilae hou gor.18 Tumra ḳeu nizore faki dio na. Tumrar mazor ḳeu zudi duniar aḳol-ilime nizore aḳoldar
         mono ḳore, te he be-aḳol bonouk zate ashol aḳoldar oito fare. 19 Ḳaron i zogotor aḳol-buddi, Allar nozoro ḳali be-aḳoli. Asmani kitabo ase, “Allae
         aḳoldar oḳolre tarar salakit doroin.” 20 Aroḳ aeato ase, “Aḳoldar oḳolor hoḳol sintau beḳama, ita to Mabude zanoin.” 21 Erlagi amar ḳota oilo, hokkoltau to tumrar, te tumra kunu manshore loia boṛai ḳorio
         na. 22 Paulus, Apollos, Fitor, i dunia, zindegi, mout, bortoman, bobishot, hokkoltau tumrar.
         23 Tumra oilae al-Mosir, ar al-Mosi oila Allar.

al-Mosir sahabir zindegir nomuna41 Amrare dekia manshe buzouk, amra al-Mosir ḳadim, Allai batuni banḍaror ḳazanchi. 2 Ar zerar ufre banḍaror ḳazanchir bar deoa oe, tara to forman deḳani lagbo, tara hok-halal.
         3 Te ami hok-halal ki na i bisar tumra ḳoro ba adaloteu ḳorouk, ete amar kunta zae ae
         na. Ami to amar nizor bisaru ḳori na. 4 Amar mon shada oileo forman ḳora zar na ami nirdush. Te malik Isaeu amar bisar ḳorba.
         5 Erlagi shoṭik shomoyor ag forzonto, mani malik Isa hirbar na aoa forzonto tumra kunu
         bisar ḳorio na. Andairo zeta lukail ase, tain aia itare foro anba ar manshor dilor
         gufon niot oḳol zair ḳorba. Hou shomoe Allar ges taki hoḳole zarzir faona tarif faiba.6 Bai oḳol, tumrar balair lagi ami amar nizor ar Apollosor udahoron dia tumrare ḳoilam,
         zate tumra amrar ges taki ou talim neo, asmani kitabo zeta leḳa ase, itar bare zaoa
         ṭik nae. Te tumra eḳzonre toia areḳzonre loia boṛai ḳorio na. 7 Ḳeu zanu mono na ḳore tumi alada kunta bonigeso. Tumar nizor emon kun don ase, zeta
         tumi Allar ges taki lilla faiso na? Ar ita zudi lilla faia taḳo, te lilla faiso na
         ḳoia beṭagiri ḳorrae ḳene?8 Tumrare dekia to mono or, tumra ageu hokkolta faia doni oigeso, amrare bad diau tumra
         bashsha bonigeso! Tumra hasaror bashsha oile balau oito, amra-o tumrar loge bashsha
         oitam fartam. 9 Zuddo-bondi oḳolre marilibar niote, zuddor bizoe misilor ḳoror ḳataro zarare raḳa
         oe, amar mono oe Allae amrar laḳan sahabi oḳolreo ola hoḳolor ḳore raḳsoin. Amra asta
         zogotor gese, hoḳol manshor gese, ar firista oḳolor geseo tamshar naeok bonigesi.
         10 Amra to al-Mosir lagi be-aḳol oisi, ar tumra bule al-Mosir name aḳoldar bonigeso.
         Amra ḳomzur, tumra boloban, tumra bule ijjoti bonigeso, amrar to kunu ijjot nai. 11 Amra oḳono feṭor buke, fanir fiase, ḳafoṛ-sufoṛor obabe ḳoshṭo ḳoriar, baṛi-gor nai
         ḳori boitolor laḳan roiar ar mair-doir ḳaiar. 12 Hamesha nizor ate menot ḳori ḳaiar. Manshor gail-mondo huniao, tarar balai saiar,
         zulum-nirjaton, humki-damkire sobor ḳoriar. 13 Bodnam-gibot shoijjo ḳori ḳori, norom shure tarare buzaiar. Oḳon forzonto amra asta
         zogotor ḳasrar laḳan, hoḳoltar gese-u zoinjal bonigesi.14 Huno, tumrare shorom deoar niote ita leḳram na, ḳali amar maear aolad hishabe hushiar
         ḳorar lagi leḳram. 15 Mono rakio, al-Mosir befare talim deoar lagi tumrar azar azar ustad taḳta faroin,
         oile tumrar baf to otozon nae. Kush-ḳobri tobligor mazdi Isaei zindegit eḳmatro amiu
         oilam tumrar baf. 16 Oḳon ami tumrare minot ḳoria ḳoiar, ami zela soli, tumrao ola solo. 17 Ou niote ami Timotire tumrar gese faṭailam, malikor name ein to amar maear hok-halal
         fut. Malik Isa al-Mosire ami kila mania soliar, ar hoḳol zagar hoḳol zomato kila talim
         diar, ita tain mono ḳorai diba.18 Tumrar mazor ḳeu ḳeu mono ḳorer, ami ar tumrar gese aitam nae, erlagi tara boṛai-beṭagiri
         deḳaira. 19 Inshalla ami kub zoldiu aimu. Zetae boṛai-beṭagiri deḳaira, tarar mat hunat nae, ḳali
         tarar mul ḳemota deḳat aimu. 20 Allar bashshai to mat-ḳotar befar nae, ita oilo kudroti ḳemotar befar. 21 Tumrar ichcha kita? Ami tumrar gese kita loia aitam? Singla loia ni, na maea-momota
         ar norom mizaz?

Manshor zoubon ar foribaror talim (5:1–7:40)Naforman ḳobis oḳolor bisar51 Ami hunram, tumrar maze zelaḳan zogoinno zinar ḳam soler, ila ḳam bidormi oḳoleo ḳore
         na. Tumrar mazor eḳzone nizor haton mareo bour laḳan raḳse. 2 Erbadeo tumra boṛai ḳoro kila? Itar lagi tumra fana manga zorur na ni? Ar zegie ita
         ḳorse, tare zomat taki bar ḳori deoa usit na ni? 3 Ami sho-shorile tumrar maze na taḳleo ruhe to tumrar loge asi, erlagi zegie ita ḳorse,
         samne taḳa bisarir laḳan amio ageu tar bisar ḳoria raḳsi. 4 Amar bisar oilo, tumra malik Isar name eḳ zagat dola o, ou shomoe amio ruhe tumrar
         loge roimu ar malik Isar bol-shoktio amrar loge taḳbo. 5 Ar ou naformanor shorilre binash ḳorar lagi shoetanor ato dilaite oibo, zate malik
         Isa aibar ḳalo tar ruhe nazat fae.6 Baiainre, boṛai ḳora tumrar lagi ṭik nae. Zano na ni, moedar ḳair boṛo gamlareo tuṛa
         ḳamire fulailae? 7 Te tumrar dil takio hou furan ḳamiror bab falai deo, zate ḳamir saṛa moedar ḳai bono,
         ar asholeu to tumra ḳamir saṛa zon. Azadi Idor kurbanir meṛar baichchar laḳan amrar
         lagi al-Mosireo kurbani deoa oise. Zano to, hou ido hoḳol laḳan ḳamir raḳa haram.
         8 Erlagi ao, amra-o hou furan ḳamir, mani ingsha ar ḳarafire bad dilai, er bodla ḳamir
         saṛa ruṭi, mani hok ar shada dile id adae ḳori.9 Ami age tumrare leḳslam, tumra naforman ḳobis oḳolor loge shong dorio na. 10 Ami ḳoiram na, i zogotor ḳobis manush, lubi, doḳolbaz ar deb-debir fuza ḳorrar shongo-o
         ekkere saṛi ditae. Ila oile to tumra zogotor bare aro kunuḳano zaitegi oibo. 11 Oile ami ḳali oḳan ḳoitam sairam, ḳeu zudi nizore mumin ḳoia dabi ḳore, ar he zinakur,
         lubi, deb-debir fuzari, gibot gaora, modkur, ba sur-ḍaḳait oe, te tar shong dorio
         na, tar loge ḳana-finao ḳaio na.12-13 Huno, amar ola ṭeḳa foṛse ni, Isar torikar bairor manshor bisar ḳortam? Itar bisar
         Allaeu ḳorba. Oile torikar bitoror manshor bisar ḳora tumrar ḳam na ni? Tourat kitabo
         ase, “Hou naformanre tumrar shomaz taki bar ḳori deo.”

Mamla-mokoddomar befare hushiar61 Tumra ḳeuror zudi kunu imandar bair bifokke nalish taḳe, te Allar pak bonda oḳolor
         gese na gia, he kun shaoshe baira manshor gese bisar sae? 2 Tumra zano na ni, ou pak bonda oḳoleu asta zogotor bisar ḳorba? Ar asta zogotor bisar
         ḳorte farle ou mamuli befaror foesala ḳortae faro na ni? 3 Tumra zano na ni, amra firista oḳoloro bisar ḳormu? Te duniar befar to kuntau nae!
         4 Tumrar zebla ou laḳan bisar-asaror zorur oe, ou shomoe zomator baira manshore ḳene
         bisaror salish banao? 5 Ami to tumrare shorom deoar lagiu leḳram, tumrar maze ila aḳoldar salish eḳzono nai
         ni, zein tumrar nizor mazor gonḍogul miṭ-maṭ korta faroin? 6 Ami deḳram, bisaror mozliso boiao tumra baie baie ḳaijja ḳorrae. Ta-o abar o-imandaror
         samne! 7 Ashole tumra baie baie ou zela bisar salish salairae, itae to tumrar nizoru ḳeti or.
         Tumra ita shoijjo ḳoro na ḳene ba nize nize ṭoga ḳao na ḳene? 8 Borong tumra nizeu to oinnae ḳorrae, manshore ṭogirae, ar ita nizor bair logeu ḳorrae!9 Ashole tumra zano na ni, Allar bashshait naforman ḳobis oḳolor kunu ṭai nai. Te tumrar
         bul sinta dur ouk, zeta manshor shobab ḳaraf, zetae zina ḳoroin, murtifuza ḳoroin,
         gaṭua nasain, shomoḳami, 10 suri, lub-lalchi, modkur, gibot gaora ar doḳolbaz, ita manshe to Allar bashshait ṭai
         faita nae. 11 Tumrar mazor kunu kunu zono age ola aslae, oile malik Isa al-Mosir usillae ar amrar
         Allar ruhe tumrare doia saf ḳorse, tumrare fobitro ḳora oise ar be-ḳosur ḳalas ḳoia
         goino ḳora oise.Hoḳol nomunar zina taki hushiar12 Kunu kunu manshe ḳoin, “Amar lagi kuntau haram nae, hokkoltau zaiz.” Oile hokkolta
         zen manshor lagi ufoḳari, ila sinta ṭik nae. Amar lagi hokkolta zaiz oileo, ami kuntar
         gulam oitam nae. 13 Ḳeu ḳeu ḳoin, “Feṭor lagi ḳani ar ḳanir lagi feṭ deoa oise.” Kub shundor ḳota, oile
         Allae to i duiotau binash ḳoriliba. Mono rakio, shoril to zina ḳorar lagi nae borong
         malik Isar lagiu, ar malik Isa shorilor lagi. 14 Allae tan kudroti bole malik Isare murda taki zinda ḳorsoin, ar ou bole amrareo zinda
         ḳorba. 15 Tumra zano na ni, tumrar shoril oilo al-Mosir shorilor ongo? Te al-Mosir shorilre
         ami bodmaish beṭir shorilor loge milaitam ni? Nauzubilla, kunumonte-u na! 16 Tumra buzo na ni, ze beṭae bodmaish beṭir loge mila-misha ḳore, tar shoril to ou beṭir
         loge ekkano milizae. Zela Fobitro Tourat Shorifo leḳa ase, “Tara duiozon eḳ shoril
         oiba.” 17 Oile ze zon malik Isar loge milizae, he tan loge ruheo eḳ oizae.18 Baiainre, tumra hoḳol zator zina taki zan basao. Manshe bad-baki zoto guna ḳore, ita
         shorilor bare ḳore, oile zegie zina ḳore, he tar nizor shorilor birudde guna ḳore.
         19 Tumra buzo na ni, tumrar shoril oilo Allai Pak Ruhur kaba gor, ou ruhre tumra Allar
         ges taki faiso, ein tumrar dilo boshot ḳoroin. Tumar shoril to tumar nizor shompod
         nae. 20 Bout dam dia tumare ḳorid ḳora oise. Erlagi tumar shorilre Allar gourobor ḳamo lagao.

Bia-shadir befare talim71 Baiainre, tumra zeta fotua zanar lagi amar gese leḳso, oḳon ou befare ḳoiram. Tumrar
         ḳota ṭik ase, manshor lagi bala ḳam oilo bia-shadi na ḳora. 2 Oile shomazor halot dekia ami ḳoiram, zina taki basibar lagi forteḳ beṭaintor bou
         taḳle bala, ar forteḳ beṭintoro zamai taḳle bala. 3 Hoḳol zamaie tar bour faona hok adae ḳorouk, ar boueo ola zamair faona adae ḳorouk.
         4 Bour shoril to tair nizor nae, tair zamair. Olaḳan zamair shorilo tar nizor nae, tar
         bour. 5 Zamai-boue eḳe-oinnore nirash ḳorio na, ḳali ḳas kunu dua-munazator lagi duiozone
         foramish ḳoria kisu shomoe alada roitae faro. Bade hirbar milizio, zate shorilor ḳaishor
         lagi shoetane tumrare gunar fote ṭanar shuzug na fae. 6 Te i befare ami tumrare kunu hukum diram na, ḳali izazot diram. 7 Ta-o amar monor asha oilo, hoḳol manush amar laḳan abiati rouk! Oile Allar ges taki
         to eḳo manshe eḳo nomunar rohom-niamot faisoin.8 Te ṛaṛi beṭintore ar bou mora beṭaintore ami foramish diram, tara zudi amar laḳan
         roita faroin, te bala. 9 Oile nizore shamlaite na farle tara bia-shadi ḳorouk. Ḳaron shorilor ḳaishe zolia-fuṛia
         mora taki bia-shadi ḳorau bala.10 Ar zamai-boure ami ou hukum diram, boue zanu tair zamai saṛia na zae. I hukum ḳali
         ami diram na, shoeong malikeu dira. 11 Ar zudi tai horia zaegi, te dusra bia na bouk, borong zamair gese firia auk. Ola kunu
         zamaieo tar boure talaḳ na deuk.12 Oḳon zeta ḳoiram, ita to shorashori malikor hukum nae, tan fokke ami ḳoiram, kunu
         mumin bair bou zudi Isaei torikar na oin ar tain zamair loge shongshar ḳorta sain,
         te zamaie tanre talaḳ na deuk. 13 Ou laḳan kunu beṭi manshor zamaio zudi Isaei torikar na oin, ar zamai tan loge roita
         sain, te boue i zamaire talaḳ na deuk. 14 Ḳaron ou bour usillae Allae tair zamaire fak-fobitro ḳorsoin ar ou zamair usillae
         tar boureo fak-fobitro ḳorsoin. Ila na oile tumrar huruttain to nafaḳ oilo one. Ashole
         to Allae oḳon tarareo fak-fobitro mono ḳoroin. 15 Oile Isaei torikar baira hou bou ba zamai zudi emneu alog oizita sain, te oita farba.
         Ila halote hou mumin bai ba boin biar kunu bandonor maze taḳoin na. Buzrae ni, amra
         shantie roar lagi Allaeu amrare daot disoin. 16 O bou oḳol, tumi kila buzlae, tumar zamair zan tumi basaitae fartae nae? O zamai oḳol,
         tumiu ba kila buzlae, tumar bour zan tumi basaitae fartae nae?17 Zai ouk, malik Isae zare zela raḳsoin, Allae zare zela daot disoin, he ola solouk.
         Hoḳol Isaei zomatre ami ou eḳoi hukum diar. 18 Zela, mosolmani ḳam ḳorail kunu manshe Isaei torika ḳobul ḳorle he tar ou mosolmanire
         oshikar na ḳorouk, ar mosolmani na ḳorail kunu manshe Isaei torika ḳobul ḳorle, he
         mosolmani na ḳorouk. 19 Mosolmani ḳam ḳorani ba na ḳorani ita kunu boṛo befar nae, Allar hukum-ahkam mana-u
         oilo ashol ḳota. 20 Allae zare ze halote daot disoin, he ou haloteu taḳouk. 21 Isaei torikat aibar ḳalo tumi gulam aslae ni? Te itar lagi bezar oio na, ar shadin
         oite farle shadin o. 22 Gulami ḳora halote malik Isae zare daot ḳori anchoin, he to tan dorbaro shadin oigese.
         Ar shadin halot taki zare daot ḳori anchoin, he to al-Mosir gulam bonigese. 23 Baiainre, tumrare bout damdi ḳorid ḳora oise, erlagi manshor gulam bonio na. 24 Allae zare ze halote daot disoin, Allar dorbaro he olau rouk.25 Oḳon ami abiati fuṛintor muslar befare ḳoiram. I befare malikor ges taki ami shorashori
         kunu hukum faisi na, oile Allar rohomote hok-halal roia ami amar motamot zanairam.
         26 Ou aḳeri zomanat zela mosibot aia azise, amar mone or tumra zein zela aso, olau ro.
         27 Tumar zudi bou taḳe, te taire talaḳ dio na, ar bou na taḳle bia-shadi ḳorato lagio
         na. 28 Oile bia ḳorle kunu guna oito nae, ar kunu abiati fuṛi bia boile tairo guna oito nae.
         Ḳali zogoto tarar ḳoshṭo baṛibo, ou ḳoshṭo taki ami tumrare basaitam sairam.29 Bai oḳol, ami ḳoitam sairam, malik Isae kub zoldi toshrif anra, beshi deri nae. Erlagi
         oḳon taki oula mono ḳorio, zerar bou-baichcha ase, mono ḳorio bou-baichcha nai. 30 Zera duk-mosiboto asoin, tara mone ḳoroukka kunu duk-mosibot nai, zera kushi-bashi
         ḳorra, tara mone ḳoroukka kunu kushi-bashi nai, ar zara ḳorid-biki ḳorer, tarao mone
         ḳoroukka, ita malor ufre tarar kunu dabi-daoa nai. 31 Zera zogot-shongshar loia besto, tarar bab zanu furafur shongshari na oe, ḳaron bobor
         bazar to shango oizar.32 Ami sairam, tumrare hoḳol nomunar sinta-babna taki horai raḳtam. Ḳaron abiati beṭainte
         sinta ḳoroin malikor befare, kila Malik-Moulare kushi raḳa zae. 33 Oile biati manshe sinta ḳoroin shongsharor befare, kila goror bou-baichchare kushi
         raḳa zae, 34 erlagi tarar mon du-ṭanat foṛizae. Oula abiati beṭi ar fuṛinte sinta ḳoroin malikor
         befare, kila Malik-Moulare kushi raḳa zae, zate tarar shoril ar mon fak-fobitro taḳe.
         Oile biati beṭinte sinta ḳoroin shongsharor befare, kila zamaire kushi raḳa zae. 35 Buzrae ni, ou talim oḳol to tumrar balair lagi ḳoiram. Ami tumrar golat kunu fash
         lagaitam sairam na, ḳali ḳoitam sairam, tumra nek fote solo ar dile-zane Malik-Moular
         ashik o.36 Kunu manshe zudi mono ḳore, he tar abiati fuṛir dae-daeitto adae ḳorer na, fuṛir biar
         boeosh faroizar ḳori, he fuṛire bia deoa zorur mono ḳore, te tar kushi mafik fuṛire
         bia deuk. Ete kunu guna oito nae. 37 Oile ze manshor mon tir ase, zar mono kunu oshanti nai, he tar nizor monre shamlaia
         ḳam ḳore, i manshe zudi mone ḳore tar fuṛir bia-shadi zorur nae, te he ṭik kamu ḳorer.
         38 Oḳon buza zar, ze zone tar fuṛire bia-shadi dey, he nek kam ḳore ar ze zone tar fuṛire
         abiati halote raḳe, he aro beshi nek kam ḳore.39 Zamai zotodin zinda taḳoin, otodin bou zamair bandono taḳoin. Oile zamai mara gele
         boue ḳalas fain, ar nizor fosond mafik Isaei torikar zekunu zonor gese bia boita faroin.
         40 Ta-o ami mono ḳori, tain ṛaṛi halote roileu aro bala. Ami buzram, ami ou hokkolta
         Allai ruhur bole ḳoiram.

Isaei mumin ar deb-debir fuza (8:1–11:1)Devtar namor foshad ḳaoa81 Huno, oḳon ami devtar name bilai deoa foshador muslar ḳota ḳoiram. Amra to zani, amra
         hoḳoloru aḳol-buddi ase. Oile aḳole boṛai baṛe, ar mohobbote manush goṛe. 2 Ḳeu zudi nizore shian mono ḳore, te zotoḳan shian oa zorur, otoḳan to oise na. 3 Oile ze zone Allare mohobbot ḳore, Alla Pake to tare sinoin. 4 Te devtar name bilai deoa foshador befare ḳoiram, amra zani, devta bolte i zogoto
         kuntau nai, eḳ Alla saṛa dusra kuntau nai. 5 Asmano ba zomino zekunu zagat, deb-debi name zudi kunta takia taḳe, te bout devta
         ar bout munib asoin. 6 Oile amrar zana mote ḳali eḳ Alla asoin, tainu amrar gaibi baf. Tan ate hokkolta foeda
         oise, tan lagiu amra basia asi. Ṭik oula amrar maliko ḳali eḳzon, tan nam Isa al-Mosi.
         Tan usillae hokkolta foeda oise, amra ḳali tan lagiu ṭikia asi. 7 Ita buzar aḳol to hoḳol manshor nai. Kunu kunu zone age devtare bozona ḳorto, erlagi
         tara oḳon devtar name bilai deoa foshad ḳaile, tarar bibeḳor ḳomzurie tare ḳolonki
         banae. 8 Ashole kunu nomunar ḳanir boleu amra Allar dorbaro ḳobul oi na. Ḳani na ḳaileo amrar
         imanor ḳeti oe na, ar ḳaileo kunu lab oe na.9 Oile hushiar roio, tumrar ou shadinota kunumonte-u zanu ḳomzur imandaror lagi gunar
         ḳaron na oe. 10 Tumar to aḳol-bibeḳ ase, oile zar bibek komzur, he zudi tumare devtar mondiro boia
         foshad ḳaoat deḳe, te he-o ou foshad ḳaito nae ni? 11 Ar ou ḳomzur baire basanir lagiu to al-Mosie zan kurbani disla, oḳon tumar ou aḳole
         tar imanor shorbonash or. 12 Olaḳan tumra zebla tumrar mumin baiaintor loge gunar ḳam ḳoro, tarar ḳomzur bibeḳre
         duk deo, ou shomoe tumra al-Mosir biruddeu guna ḳoro. 13 Erlagi ami ḳoiram, ḳana-finar ḳarone zudi amar bair imanor ḳeti oe, te tare guna taki
         basanir lagi ami gust ḳaoao ekkere bad dilaimu.

Sahabi oḳolor odikar91 Baiainre, ami kita shadin nae ni? Ami kunu sahabi nae ni? Ami kunu amrar malik Isare
         deḳsi na ni? Malikor lagi ami ze toblig kam ḳorsi, itar fol tumra nae ni? 2 Oinno ḳeu amare sahabi ḳoia na manleo tumra to manbae, amar sahabi ḳamor sil-sappoṛ
         tumrau, ḳaron amar mazdi tumra tan ummot oiso.3 Te amar sahabi fod loia zera shondoe ḳoroin, tara amar ou zuaf hunoukka. 4 Ami ar sahabi Barnabase kita ḳana-finar beton faibar odikar nai ni? 5 Mumin kunu boinre shadi ḳorar odikar amrar nai ni? Oinno sahabi oḳole, malik Isar
         baiainte ar sahabi Fitore zela zarzir bibire loia soforo zain, amra-o ola fari na
         ni? 6 Ḳali ami ar Barnabaseu nizor ate ḳamai ḳoria ḳaitam ni? 7 Nizor gaṭṭir ṭeḳa bangia ḳeu sifair saḳri ḳore ni? Ze giroste folor bagan ḳore, he
         itar fol ḳae na ni? Ze raḳale foshu fal raḳe, he itar dud ḳae na ni? 8 Ami to ḳali manush aḳole matiar na, Musa nobir shorioteo ola ḳoise. 9 Shorioto ase, “Dan maṛa deoar shomoe gorur muko hufi lagaio na.” Te Allae ḳali gorur
         ḳotau sinta ḳoroin ni? 10 Tain ashole amrar ḳotau ḳoisoin, ikan hasa nae ni? Nichchoe, ita amrar lagiu leḳa
         oisil, ḳaron zein ḳet ḳoroin ar zein dan maṛa dein, fosholor baṭ faoar ashaeu tarar
         ita ḳora usit. 11 Te amra zela tumrar maze ruhanik bisi ruisi, oula zudi tumrar ges taki duniabi ḳani-fani
         zugai, te beshi kunta niram ni? 12 Ar ou befare zudi tumrar ufre oinno manshor dabi ḳaṭe, te amra aro beshi dabi ḳaṭaitam
         fari na ni? Oile amra ila dabi na ḳaṭaia shoijjo ḳoriar, zate al-Mosir befare kush-ḳobri
         toblig kamo amra ḳeuror fotor ḳaṭa na oi.13 Tumra zano na ni, fobitro Baetul-Mukaddoso zera ḳam ḳoroin, tara oḳan takiu ḳana-fina
         fain, ar kurbani ḳanat zera ḳam ḳoroin, tara ou kurbanir mal taki baṭ fain. 14 Ṭik olaḳan malik Isar hukum ase, zara kush-ḳobri toblig koroin, tara zanu ou ḳamor
         usillae ḳaoa-finda fain.15 Oile ami to er kuntau nisi na. Ar oḳon tumrareo ita lekiar na, amar lagi otar bebosta
         ḳortae ḳori. Oḳon amar ou boṛaire zudi ḳeu beḳama banailae, te amar mori zaoau bala.
         16 Ami ze kush-ḳobri toblig koriar, ete amar boṛai deḳanir kunta nae, ita amar lagi forz.
         Toblik na ḳorle amar ufre lannot foṛouk! 17 Oile ami zudi kushi mone toblig kori, te to amar furushkar ase, ar zudi nizor kushie
         na-o ḳori, te malikor deoa zimmadar hishabe to ḳoriar. 18 Oḳon amar i ḳamor furushkar kita? I furushkar oilo, kush-ḳobri toblig koria hari faona
         beton nei na, bina foeshae toblig korau amar beton.19 Ami zudio kunu beṭar gulam nae, tebou bout manshor zan basanir lagi nizore hoḳolor
         gulam banaia raḳsi. 20 Ihudi oḳolor mon zoe ḳorar lagi Ihudi shomazo ami Ihudir laḳan oisi. Ami to Musa nobir
         shoriotor odine nae, oile zara tan shoriot mane, tarare zoe ḳorar lagi ami tarar laḳan
         oisi. 21 Ar zara shoriotor baira, tarare zoe ḳorar lagi ami shoriotor baira manshor laḳan oisi.
         Ashole ami Allar deoa shoriotor bare nae, al-Mosir shoriotor odine asi. 22 Zera ḳomzur, tarar gese ami ḳomzuror laḳan oisi, tarareo zoe ḳorar lagi. Befar oilo,
         zekunu monte kisu manshor zan basanir lagi ami hoḳol shomazor mon zugai soliar. 23 Ḳali kush-ḳobrir lagiu ami ita ḳoriar, zate er rohomotor bagi oi.24 Tumra zano na ni, douṛor ḳelat uṭia hoḳoleu douṛae, oile furushkar ḳali eḳzoneu fae.
         Oḳon tumrao oula douṛao zate furushkar fao. 25 Douṛor ḳelat douṛaia hari manshe ola eḳ mala fae, ze mala bade nosṭo oizae, ar ou
         mala faoar lagi era bout ḳoṭin niom-ḳanuno mane. Oile amra to ashol okkoe mala faoar
         lagi ita ḳorram. 26 Erlagi uddesho saṛa ami douṛairam na. Zeta beṭainte batashor loge kila-kili ḳoroin,
         ami to itar laḳan nae. 27 Borong ami nizor shorilre ḳoshṭo dia gulamor laḳan raḳsi, zate oinnor gese kush-ḳobri
         toblig koria hari, furushkar taki nize bad na foṛi.

Boni Israilor itihash taki hushiari101 Bai oḳol, ami sairam, morubumir maze amrar moe-murobbi oḳolor goṭona tumrar mono rouk.
         Era hoḳol to gaibi megor kuṭir tole roita, hoḳole faoe aṭia Nil doria faroia gesla.
         2 Hoḳoleu hou megor kuṭi ar Nil doriar maze Hozrot Musar torikae pak gusol ḳorsla. 3 Tara Allar deoa eḳoi laḳan gaibi ḳani ḳaisoin, 4 eḳoi laḳan gaibi fanio ḳaisoin, hoḳole ola ek kudroti fattor taki fani ḳaita, ze fattor
         tarar loge loge roito, ou fattoru oila al-Mosi. 5 Ta-o era beshir bag manshor ufre Alla Pak kushi asla na. Erlagiu tarar lash morubumir
         maze foṛi roilo.6 Ita goṭona oilo amrar talimor lagi eḳ itihash, zate ota dekia amra hushiar oi ar tarar
         laḳan ku-fotor ashik na oi. 7 Tarar maze ḳeu ḳeu zela murtifuza ḳorsil, tumra ila ḳorio na. Tourat Shorifo ase,
         “Hoḳol manush ḳanit boila, bade tara ḳaoa-daoa ḳoria hari, hoi-hulla ḳori nas-gan,
         furti-amud ḳorat lagla.” 8 Aroḳbar tarar mazor bout zone zina ḳorae, eḳoi dine teish azar manush mara gesla.
         Te amra zanu olaḳan zina taki basia roi. 9 Tarar mazor boute Malik-Moulare forikka ḳorat lagia hafor ḳamoṛ ḳaia morsoin. Amra
         zanu tanre ila forikka na ḳori. 10 Tarar mazor boute na-kush oia boḳa-zoḳa ḳorae, Allar gozobor firistae tarare binash
         ḳorsoin. Erlagi tumra ila ḳorio na.11 Tarar ufre ita goṭisil nishana hishabe, zate ota dekia amra hushiar oi. Amra zera
         ou aḳeri zomanar manush, ou leḳa foṛia amra zanu shabdane roi. 12 Erlagi kunu manshe zudi mono ḳore, he mozbut ase, te he hushiar rouk zate tar iman
         na ale. 13 Manshor zindegit zelaḳan forikka ae, otar baira noea kunu forikka to tumrar ufre or
         na. Alla Pak to hok-halal, tain tumrare shoijjor otirikto kunu forikkat falaita nae,
         borong forikka taki basibar foto batai diba, zate tumra ita shoijjo ḳortae faro.14 O maear dust oḳol, erlagi ami tumrare ḳoiram, deb-debir fuza taki zan basao. 15 Tumrare aḳoldar zaniau ami ḳoiram, ami zeta ḳoiram tumra ita zasai-basai ḳoria deḳo.
         16 Al-Mosir mezbanir shomoe, shukria adae ḳoria fiala taki amra ze shorbot ḳai, itar
         mazdi amra al-Mosir lour loge shorik oi na ni? Ar ze ruṭi siṛia ḳai, i ḳanir mazdi
         tan shorilor loge shorik oi na ni? 17 Amra hoḳole zebla eḳ ruṭi baṭia ḳai, te buza zae, amra bout zon oileo amra ḳali eḳ
         shoril.18 Huno, Boni Israilor halot sinta ḳoro, tarar zeta manshe kurbanir gust ḳain, tara hou
         kurbani ḳanar hoḳol ḳamo-o shorik oizain na ni? 19 Ar ami kunu ḳoiram ni, devtar namor foshadre hishabo dora zae, ba ou devtare hishabo
         dora zae? 20 Na, muṭeu na. Ta-o bidormi oḳole zoto nomunar boli dein, ita deo-danob, but-ferotor
         nameu dein, Allar name nae. Te ami sai na, ou but-ferotor loge tumrar kunu ḳatir-dusti
         rouk. 21 Huno, malik Isar mezbani ar but-ferotor mezbani, i duio ḳamo shorik oa tumrar lagi
         ṭik nae. Malikor fiala ar butor fiala, duiota taki eḳloge ḳaoa ṭik nae. 22 Te amra kita ḳoriar, amra malik Isar dilo aguin lagaitam ni? Tan loge laṛai ḳoria
         zittam farmu ni?Ḳana-finar befare hushiari23 Mono or ni, ami to age ḳoisi, kunu kunu zone ḳoin, “Amar lagi kuntau haram nae, hokkoltau
         zaiz.” Oile hokkolta zen manshor lagi ufoḳari, ila sinta to ṭik nae. Zudio era ḳoin,
         hokkoltau halal, oile hoḳoltae to manshor iman baṛae na. 24 Te kunu zoneu nizor sharto loia fagol oio na, borong oinnor balai ḳorar sesṭa ḳoro.
         25 Bazar-aṭo zekunu gust biki oile ita ḳaio, nizor bibeḳre shanti raḳar lagi kunu shondoe
         ḳorio na. 26 Fobitro Zobur Shorife to ḳoe, “I zogot ar zogotor hokkoltau Mabudor.”27 Erlagi amrar torikar bairor kunu manshe zudi tumrare daot dein, ar tumra zaitae sao,
         te bibeḳre ṭanḍa raḳar lagi kunu shondoe na ḳoria zeta samne dein otau ḳaio. 28 Oile ḳeu zudi tumrare zanai dey, i ḳani kunu devtar namor foshad, te ze zone ikan
         ḳoise, tar balair lagi ar bibeḳor aramor lagi ita ḳaio na. 29 Ami to tumrar bibeḳor ḳota ḳoiram na, hou dusra manshor bibeḳor ḳota ḳoiram. Ḳaron
         oinno manshor bibeḳ-bisare, amar ichcha-onichchar shadinotat ḳene naḳ golaito? 30 Ami zudi Allar shukria adae ḳoria ḳana-fina ḳai, te ze ḳanir lagi shukria adae ḳorlam,
         ou ḳanir lagi ar bodnam oito ḳene?31 Erlagi tumra ḳana-fina ḳoro ba zetau ḳoro na ḳene, hoḳolta-u Allar gourobor niote
         ḳorio. 32 Boni Israil ba bin zati, ba Allar zomator kunu manshor fotor ḳaṭa bonio na. 33 Ami zela hoḳol nomunar manshore hoḳol befare kush raḳar sesṭa ḳori, tumrao oula ḳorio.
         Ami to nizor shartor sinta ḳori na, shob manshor balair sesṭa ḳori, zate tara nazat
         hasil ḳoroin.

111 Te ami zela al-Mosir laḳan soliar, tumrao oula amar laḳan solo.Zomato Allar ebadot-bondegi (11:2–14:40)Niom mania ebadot ḳoro2 O bai oḳol, tumra amar deoa talim mono rakia solrae, ar hoḳol befareu amare iad raḳrae,
         erlagi ami tumrar tarif ḳoriar. 3 Te ami sairam, tumra oḳan buzo, al-Mosiu oila hoḳol beṭaintor mata, beṭain oila beṭintor
         mata, ar Alla Pak oila al-Mosir mata. 4 Ebadot-bondegir shomoe ze beṭae mata guria dua-munazat ḳore, ba firaki mate, he to
         tar matare oshomman ḳore. 5 Olaḳan ze beṭie mata na guria dua-munazat ḳore, ba firaki mate, ou beṭieo tair matar
         oshomman ḳore, tai mata ḳamail beṭintor laḳan bonizae. 6 Kunu beṭie zudi mata na gure, te tair sul ḳamailauk. Oile beṭintor sul ḳamani shoromor
         bishoe mono oile, tair mata guria raḳouk. 7 Ebadot-bondegir shomoe mata guria raḳa beṭaintor lagi ṭik nae, Allae to beṭaintore
         tan nizor surote foeda ḳorsoin ar beṭaintor mazdiu Allar mohima zair oe, oile beṭintor
         mazdi beṭaintor mohima zair oe. 8 Foela beṭa manush Baba Adom to beṭi taki foeda oisoin na, oile foela beṭi manush mai
         Haoa nichchoe beṭa takiu foeda oisoin. 9 Ar beṭintor lagi beṭain foeda oisoin na, borong beṭaintor lagiu beṭin foeda oisoin.
         10 Ou talim mafik firista oḳolor ḳota kial rakia, tabedari manar nishana hishabe hoḳol
         beṭinte mata guria raḳa zorur. 11 Ta-o malik Isar torikar beṭi manshe goror beṭar ufre borosha ḳoroin, ar beṭaeo ola
         beṭir ufre borosha ḳoroin. 12 Ḳaron, foela beṭa Adom taki zudio foela beṭi mai Haoa foeda, ta-o beṭin takiu hirbar
         beṭaintor zonom oe. Ashole hokkoltau to Allar foeda.13 Tumra nizeu bisar ḳori deḳo, matat ḳafoṛ na dia kunu beṭie dua-munazat ḳora ṭik ni?
         14 Ar shomazor hal-sal takiu to buza zae, beṭaintor matat lamba sul raḳa shoromor befar,
         15 oile beṭinte lamba sul raḳle tarar shunam baṛe na ni? Nizore guria raḳar lagiu to
         tara i lamba sul faisoin. 16 Te ita loia ḳeu torko-bitorko ḳorle, amar forishkar zuaf oilo, ita saṛa dusra kunu
         niom amrar maze nai ar Allar zomator mazeo nai.Isa al-Mosir mezbanir befare17 Oḳon ami ze befare foramish ditam sairam, i befare to tumra muṭeu tarif faoar zuka
         nae. Tumra zomato zela shorik o, itae tumrar kunu faeda oe na, borong ḳeti oe. 18 Ami huniar, tumra zebla zomato shorik o, ou shomoe tumrar maze doladoli taḳe, ar ita
         kisu ami bishasho ḳori. 19 Ashole to tumrar maze motor omil taḳbou, zate tumrar mazor ḳaṭi nikut manshor forisoe
         mile. 20 Huno, tumra zebla ekkano milia ebadot-bondegi ḳoro, ou shomoe to al-Mosir mezbanir
         niote ḳani bilani oe na. 21 Ḳaron tumra eḳzone aroḳzonor bae kial na ḳoria-u ḳani ḳailao. Tumrar eḳzonor feṭo
         buk taḳe, ar aroḳzon ḳaia ṭal oizae. 22 Ḳana-fina ḳaibar lagi tumrar kunu gor-baṛi nai ni? Tumra ichcha ḳoria Allar zomatre
         elami ḳorrae ni? Ar zerar ḳanir kunta nai, tarare shorom dirae ni? Oḳon ami ar kita
         ḳoitam? Tumrar tarif ḳortam ni? Nauzubilla!23 Ashole ami malik Isar ges taki ze talim faisi, ou talimu ami tumrare disi. Malik Isare
         ze rait dushmonor ato dorai deoa oisil, hou rait tain ḳanir ruṭi ato loila, 24 ar Allar shukria adae ḳorla, bade ou ruṭi ṭukraia ḳoila, “Ita to amar shoril, ou shoril
         tumrar lagi bilai deoa or, te amare mono raḳar lagi oula ḳorio.” 25 Ola ḳaoar bade tain shorbotor fiala loia ḳoila, “Amar lour zoriae Allar loge milonor
         ze noea usilla ḳaim oibo, ou fiala oilo er nishana. Tumra ou fiala taki ḳaoar shomoe
         amare iad ḳorar lagi hamesha ola ḳorio.” 26 Te tumra zotobar ou ruṭi ḳaibae ar ou fialar shorbot ḳaibae, malik Isa hirbar na aoa
         forzonto otobaru tan moutor ḳota elan ḳorrae.27 Erlagi ḳam-ḳeali ḳoria ḳeu zudi i ruṭi ḳae ar fialar shorbot ḳae, te he malik Isar
         shoril ar lour birudde guna ḳoria dushi bonizae. 28 Ou ruṭi ḳaibar age ar fialar shorbot ḳaibar age, manshe nizore zasai ḳori deḳouk.
         29 Ḳaron ita ḳaoar shomoe he zudi malik Isar shorilor befare na buze, te ita ḳaia he
         nizor ufre gozob ḍakia ane. 30 Otar lagiu tumrar mazor bout manush ḳomzur ar bemari asoin, emonki ḳeu ḳeu morsoin.
         31 Amra nizor bisar nize ḳorille, malikor ator bisar taki rehai faimu. 32 Oile malike zebla amrar bisar ḳoroin, ou shomoe tain amrare shashon ḳoroin, zate duniar
         hoḳolor loge aḳerator din amrare dushi shaibosto ḳora na oe.33 Erlagi O bai oḳol, tumra zebla mezbani ḳaoar lagi ekkano dola o, ou shomoe eḳe-oinnor
         bae kial ḳorio. 34 Eḳzonor zudi feṭo buk lagizae, te he baṛi taki ḳaia auk, zate tumra ekkano oae kunu
         shaza na fao. Te ami zebla tumrar gese aimu, ou shomoe bad-baki befare nosiot ḳormu.
         
            

         
      

   
      
         12
Allai Pak Ruhur nanan laḳan niamot121 O bai oḳol, ami sairam Allai Pak Ruhur dan-niamotor befare tumrar kuntau ozana na
         rouk. 2 Tumrar zana ase, age zebla tumra Allar ebadot ḳortae na, hou shomoe tumrare olaḳan
         deb-debir bae ṭania neoa oito, zetae kunta matito fare na. 3 Oile ami tumrare zanairam, Allar ruhur bole matile kunu manshe ikan ḳoe na, “Isar
         ufre lannot foṛouk.” Ar Allai Pak Ruhur bol saṛa ḳeu ḳoito-o fare na, “Hozrot Isau
         malik.”4 Ou eḳoi Pak Ruhur nanan nomunar dan-niamot ase. 5 Amra nanan niome eḳoi malikor ḳezmot ḳori. 6 Amra forteḳ zonre nanan nomunar ḳam-ḳaz deoa oise, oile Alla Pak to eḳzonu, tain nanan
         ufae-e amrar maze ḳam ḳoroin. 7 Hoḳolor faedar lagi ou Pak Ruhu eḳo zonor maze eḳo nomunae zairoin. 8 Ou Pak Ruhur bole kunu kunu zonre gian-buddir mat mata, ar ḳeurore aḳoldari mat matar
         niamot deoa oe. 9 Eḳzone ou ruhur bole gaibi borosha fain, ar ou ruhur bole dusra zone bemarire bala
         ḳorar ḳemota fain, 10 ḳeu ḳeu keramoti ḳam ḳorar ḳemota, ḳeu ḳeu firaki matar ḳemota, ḳeu ḳeu bad-bala ruh
         oḳol ar zin-butre sinar ḳemota, ḳeu ḳeu nanan nomunar gaibi bashae matar ḳemota ar
         ḳeu ḳeu itar mani buzaia dibar ḳemota fain. 11 Ita hoḳol ḳam to ou eḳoi Pak Ruhe ḳoroin. Ou dan-niamot oḳol tan nizor kushi mafik
         forteḳ muminre baṭia dein.Eḳ shorilor maze bout ongo12 O baiain oḳol, eḳ shorilor zela bout ongo taḳe, ola bout ongo milia eḳ shoril oe,
         al-Mosio to ṭik olaḳan. 13 Amra Boni Israil oi ba bin zati oi, azad ba gulam oi, ou eḳoi Pak Ruhe hoḳolor torikabondi
         oise eḳ shoril oar lagi. Hoḳoleu to ou eḳoi Pak Ruh faisi.14 Kunu manshor shorilre ḳali eḳ ongo dia banail oise na, borong bout ongo zuṛa deoa
         oise. 15 Oḳon faoe zudi ḳoe, “Amar nam to at nae, te ami shorilor ongo-o nae,” erlagi fao zen
         shorilor ongo nae, ikan to ṭik nae. 16 Oula ḳane zudi ḳoe, “Amar nam to souk nae, te ami shorilor ongo-o nae,” erlagi ḳan
         zen shorilor ongo nae, ikan to ṭik nae. 17 Manshor asta shorilu zudi souk oizito, te hunbar ḳemota ḳoi failo one? Ar zudi shara
         shorilu ḳan oizito, te geran hungibar ḳemota ḳoi roilo one? 18 Te Allae tan kial-kushi mafik shorilor nanan ongore eḳ ek kori hazaisoin. 19 Hoḳol ongo zudi eḳ laḳan oizito, taile shorilor kun halot oilo one? 20 Shorilo bout ongo ase, ta-o shoril to eḳṭau.21 Souke atre ḳoito fare na, “Tumare amar dorḳar nai,” ar matae duio faore ḳoito fare
         na, “Tumrare amar dorḳar nai.” 22 Ashole shorilor ze ongore ḳomzur mono oe, oguinu beshi dorḳari. 23 Shorilor ze shoromor ongore amra huru-muru mono ḳori, itare amra beshi dam dei, mani
         ze ongore bare deḳani zae na, itare amra ijjot ḳoria guria raki. 24 Oile ze ongore bare deḳani zae, itare guria raḳar dorḳar oe na. Ashole Allae ou huru-muru
         ar ḳomzur ongore beshi ijjot dia, hoḳol ongore zuṛa lagaia eḳ shoril banaisoin, 25 zate shoril baga-bagi na oe, borong eḳ ongoe aroḳ ongore nizor laḳan mono ḳore. 26 Shorilor eḳ ongor zudi ḳoshṭo oe, te shara shorile ḳoshṭo fae, ar eḳ onge ijjot faile,
         asta shorile kushi-bashi ḳore.27 Te tumrau oilae al-Mosir shoril, tumra eḳo zon ou shorilor eḳo ongo. 28 Zano ni, Allae to zomator bitre foela sahabi, bade firaki mat matra, bade ustad oḳol
         boail ḳorsoin. Erbade boail ḳorsoin zera keramoti ḳam ḳorra, bemar bala ḳorra, shaijjo-shohaeta
         ḳorra, Isaei zomatre salaora ar nanan gaibi bashae matra zon. 29 Te era hoḳoleu kunu sahabi fod faisoin ni? Hoḳoleu firaki matoin ni? Hoḳolu ustad
         ni? Ar hoḳole kunu keramoti ḳam ḳorar ḳemota faisoin ni? 30 Hoḳole kunu bemar shifa ḳorta faroin ni? Hoḳoleu gaibi bashae matoin ni? Hoḳoleu itar
         mani buzaia dita faroin ni? Nichchoe na. 31 Ta-o ami ḳoiram, tumra hoḳol taki dami niamot oḳol faoar lagi ashik o.Ar kial ḳoro, oḳon ami tumrare aro bala ekkan fot deḳairam.

Mohobbotu oilo hoḳol taki boṛo don131 Ami zudi zogotor manush ba asmani firistar gaibi bashae mati, ar amar bitre kunu mohobbot
         na taḳe, te to ami zure zure bazail fitolor gonṭi ba zonzon ḳora ḳortalor laḳan oigesi.
         2 Amar zudi firaki matibar ḳemota taḳe, hoḳol batuni befar buzi, hoḳol nomunar aḳol-buddie
         kamil oi, ar amar imani boldi usa faṛoreo eḳ zaga taki aroḳ zagat horailitam fari,
         oile amar dilo kunu mohobbot na taḳe, te Allar nozoro ami kuntau nae. 3 Amar hoḳol don-samana zudi gorib-dukire bilai dei, emonki amar shorilreo zudi zalanir
         lagi dan ḳorilai, ar amar bitre zudi mohobbot na taḳe, te kunu faeda nai.4 Mohobbot hoḳol shomoe sobor ḳore, doya-maea ḳore, ingsha ḳore na, boṛai ḳore na, ohonkar
         ḳore na, 5 bad bebohar ḳore na, nizor shartor sesṭa ḳore na, rag-gusa ḳore na, ḳeu kunu ḳeti
         ḳorle mono raḳe na, 6 naformanit kushi oe na, borong hokikotie kushi ḳore. 7 Mohobbote hokkolta shoijjo ḳore, hoḳolta bishash ḳore, hoḳol befare monor maze asha
         zugae ar hoḳol befare sobor ḳoria doijjo dore.8 Huno, hoḳol firaki mat eḳdin fuṛaizibo, nanan bashao shesh oizibo ar aḳoldaror aḳolo
         fuṛaizibo, oile mohobbot kunu shomoe fuṛae na. 9 Te oḳon amra to kunutau shullo-ana zani na, firaki mato shullo-ana ḳoitam fari na.
         10 Oile amra zani, shullo-ana oar shomoe zebla aibo, ou shomoe banga-sura hoḳolta fuṛaizibo.11 Ami zebla huru aslam, ou shomoe huruttar laḳan matitam, huruttar laḳan sinta-babna
         ḳortam, ar huruttar laḳan bisar-bibesona ḳortam. Oile oḳon to boṛo oigesi, erlagi
         huruttar laḳan asar-bebohar bad dilaisi. 12 Oḳon to amra zafsa aenar maze hoḳolta forishkar deḳram na, bade hou shullo-ana oar
         shomoe aile amra hoḳolta samna-samni deḳmu. Oḳon ami hokkolta furafur zani na, hou
         shomoe aile ami hoḳolta furafur zanmu, Allae amare zela furafur sinoin, ola amio hoḳolta
         zanmu.13 Buzrae ni, iman, asha, ar mohobbot, ou tino don hor-hamesha roibo, itar maze mohobbotu
         hoḳol taki boṛo.

Firaki mat ar gaibi bashae mator tofat141 Erlagi O bai oḳol, tumrao mohobbotor lagi ashik o, Pak Ruhur deoa dan-niamotor lagi
         kiali o, ḳas ḳori firaki matibar ḳemota faite kiali o. 2 Ḳaron ze manshe gaibi kunu bashae mate, he ita manshor loge mater na, Allar logeu
         mater. Tar mator basha kunu manshe buze na, he ḳali Pak Ruhur bole batuni buli ḳoe.
         3 Oile zein firaki matoin, ein manshor gese-u matoin, en mate manshor zindegire goṛia
         tule, manshor dilo asha ar shantona zugae. 4 Te ze zone gaibi bashae mate, he ḳali nizore goṛia tule, oile zein firaki matoin,
         ein to Allar zomatre goṛia tuloin. 5 Erlagi ami sairam, tumra hoḳoleu gaibi bashae mato, oile aro beshi sairam, tumra hoḳole
         firaki mat mato. Mono rakio, kunu manshe zudi gaibi bashae mate, ar mator bade zomator
         manshore goṛia tular lagi dusra ḳeu itar mani buzaia na dey, te hou zein firaki matoin
         einu boṛo.6 Baiainre, ami zudi tumrar gese aia ḳali gaibi kunu bashae mati, oile er mazdi Allar
         batuni munshar ḳota, aḳol-hekmotor ḳota, firaki kunu mat ba kitabi nosiot na zanai,
         te amaredi tumrar kunu faeda oibo ni? 7 Mone ḳoro, bashi, sharinda, ar zeta baiddo-bazonar bitre kunu zan nai, ita zudi ganor
         shoṭik shur-tal na mania baze, te ou bazonat kita bazer, manshe ita ḳemne buzbo? 8 Zuddot zaoar lagi fouzi shingae zudi forishkar aoaz na dey, te kunu sifai reḍi oibo
         ni? 9 Olaḳan tumi zebla ozana bashae mato, te tumi kita ḳoirae, tara ḳemne buzbo? Tumar
         i mat ḳali batashor loge matrae ni? 10 I duniat nanan zator buli ase, ita kunuṭau mani saṛa nae. 11 Ar ami zudi ou buli na buzi, te ze zone matira, tan gese to ami bideshi manshor laḳan,
         ar taino amar gese bideshi. 12 Ikan to tumrar belaeo ṭik. Tumra zebla Pak Ruhur deoa dan-niamotor lagi kiali oirae,
         te ze niamot dia zomatre goṛia tula zae, ou niamot faoar lagiu beshi sesṭa ḳorio.13 Erlagi ze manshe gaibi bashae mate, he Allar gese mangouk, zate itar mani buzaia dito
         fare. 14 Ami zudi gaibi bashae dua ḳori, te ashole amar ruhe dua ḳorer, amar nizor mone kunta
         ḳorer na. 15 Oḳon ami kita ḳortam? Ami ruh dia dua ḳortam, ar buddi diao ḳortam. Ami ruh dia git-gozol
         gaimu, buddi diao git-gozol gaimu. 16 Ar tumi zudi ḳali ruh dia shukria adae ḳoro, te mozlisor manshe kila amin ḳoito? Tara
         to buzeru na tumi kita ḳoirae, tara to osina zonor laḳan roila. 17 Tumi hoeto ṭik babeu shukria adae ḳorrae, oile ou manshore to goṛia tula or na.18 Ami Alla Pakor shukria adae ḳori, ḳaron ami gaibi bashae tumrar saite bout beshi mati.
         19 Ta-o zomator mahfilor maze gaibi bashae azar azar ḳotar bodla, manshor talimor lagi
         ami aḳol ḳaṭaia ḳali fasḳan ḳota ḳoimu.20 Baiainre, tumrar aḳol-buddi huruttar laḳan na oia boeosko manshor laḳan ouk. Oile
         ingsha-nindar befare tumrar mon masum baichchar laḳan ouk. 21 Asmani kitabo ase,Osina bashae matra manushdi,bideshi manshor mukdi,ami ou zatir loge matimu.Ta-o amar mat tara hunto nae,ikan ami Mabude ḳoiram.22 Te buza zae, gaibi bashae mata imandar oḳolor lagi kunu nishana nae, borong o-imandar
         oḳolor lagi ita eḳṭa nishana. Ar firaki mat mata o-imandaror lagi kunu nishana nae,
         oile imandaror lagi to ita eḳṭa nishana.23 Zomator hoḳol manush eḳ zagat milar bade, hoḳole zudi eḳloge gaibi bashae mate, ar
         ou shomoe zomator bairor ba o-imandar kunu manush ino ae, te tara tumrare fagol ḳoiba
         na ni? 24 Ar hoḳole zudi firaki matoin, omon shomoe kunu o-imandar aia ino hamae, te ou hoḳolor
         mator mazdi he nizor gunar halot buzilibo, ou mat hunae tar nizor bisar nize ḳorbo.
         25 Tar monor lukail bishoe kula-mela oibo, teu he soizdat foṛia Allar gourob-tarif ḳoria
         ḳoibo, “Afnarar maze nichchoe Alla Pak azir asoin.”Isaei zomator niom-ḳanun mana26 Baiainre, kita oito? Tumra zebla eḳ zagat zomato dola o, ou shomoe ḳeu git-gozol gain,
         ḳeu nosiot ḳoroin, ḳeu batuni befare ḳoin, ḳeu gaibi bashae matoin, ar keu itar mani
         buzaia dein. Te zein zetau ḳoroin na ḳene, ita zanu zomatre goṛia tular niote oe.
         27 Ḳeu zudi gaibi bashae kunta mate, te ekozon ḳori dui-tinzone matouk ar eḳzone itar
         mani buzaia deuk. 28 Mani buzai dibar ḳeu na taḳle, tara zomato sufsaf taḳouk, ḳali nize nize Allar loge
         matouk. 29 Ar firaki matra oḳole ola dui-tinzone matouk ar baki hoḳole zasai-basai ḳorouk. 30 Oile zomato zera boat asoin, tara ḳeuror gese zudi kunu ohi ba batuni ḳobor nazil
         oe, te zein boean ḳorra, tain nirai oizaukka. 31 Olaḳan tumra hoḳoleu eḳ ek kori firaki matio, zate hunra oḳole talim ar utshaho fae.
         32 Firaki matrar ruh to tarar nizor boshe taḳe, 33 Alla Pake nichchoe gulmal fosond ḳoroin na, borong shanti fosond ḳoroin.34 Allar pak bonda oḳolor hoḳol zomator niom-ḳanun oilo, zomator maze beṭi manush nirai
         roa usit, gof-shof ḳora tarar lagi ṭik nae. Shoriotor niom mafik tara odinta manouk.
         35 Tara kunu talim zanar kiali oile baṛit gia nizor zamair ges taki zanouk. Ḳaron zomator
         maze beṭinte gof-shof ḳora shorom.36 Aichcha ḳo sain, Allar kalam kunu tumrar ges taki baroise ni? Ḳali tumrar gese-u aise
         ni? 37 Mono rakio, kunu manshe zudi nizore fir-dorbesh ba batuni ḳemota-ala mono ḳore, te
         he ikan buzilauk, ami tumrar gese zeta leḳlam, ita hokkoltau malik Isar hukum. 38 Ar keu ita na manle, tareo mainno ḳora oito nae.39 Erlagi O bai oḳol, tumra firaki mat matibar lagi kiali o, ar gaibi bashae matiteo
         bada dio na. 40 Ta-o zomator hoḳol ḳamu furafur adob-ḳaeda ar niom-ḳanun mania ḳora zorur.

Murda taki zinda oia uṭa (15:1–58)Isa al-Mosi murda taki zinda oisoin151 O mumin bai oḳol, ami age ze kush-ḳobri toblig korsilam, hou ḳota oḳon iad ḳorai diram.
         Tumra to ita ḳobul ḳorslae ar imane ṭikiao roiso. 2 Ami ze kalam toblig korsi, ita zudi tumra mozbut ḳori doria raḳo, te ou kush-ḳobrir
         mazdi nazat fairae, ar na faile tumrar iman anau beḳama. 3 Ashole ami nize ze talim faisi, ou talimre kub zoruri mono ḳoria tumrareo zanaisi.
         Allar kalam mafik amrar gunar mafir lagi al-Mosie nizor zan kurbani disoin. 4 Tanre dafon ḳora oisil, ar Allar kalam mafik moutor tin dinor din tain murda taki
         zinda oisoin. 5 Zinda oar bade tain foela sahabi Fitorre, bade tan hou barozon sahabire deḳa disoin.
         6 Erbade tain eḳloge fas-shoro beshi mumin baire deḳa disoin. Erar maze ḳeu ḳeu mara
         geleo, oḳono beshir bag zinda asoin. 7 Erbade tan bai Iakubre, bade hoḳol sahabire deḳa disoin. 8 Ar ami to hoḳolor heshor zuli-zaṛa fut, ou amareo tain deḳa disoin. 9 Sahabi oḳolor maze amiu hoḳol taki nogoinno, ami to sahabi ḳoia forisoe dibar laḳ
         nae, age ami Allar zomator ufre zulum ḳortam.10 Oile oḳon ami zela oisi, ita Allar rohomoteu oisi. Amar ufre tan i rohomot beḳama
         gese na, ami oinno sahabi oḳol taki beshi menot ḳorsi. I menot to ami nize nize ḳortam
         farsi na, borong Allar rohomoteu ita ḳoraise. 11 Erlagi ami ba oinno kunu sahabie zeinu toblig kori na ḳene, amra ou eḳoi befareu toblig
         koriar, ita hunia tumrao iman ancho.Amra moron bade zinda oimu12 Te al-Mosire murda taki zinda ḳora oise ḳoia zebla toblig kora oe, taile tumrar mazor
         ḳeu ḳeu ḳemne ḳoe, manush morigele ar zinda oita nae? 13 Moron bade zinda oia uṭte na farle to, al-Mosio zinda oisoin na. 14 Ar al-Mosi zinda oia na uṭle to amrar tobligo beḳama ar tumrar iman anao beḳama. 15 Emonki oḳano buza zar zen, Allar befare amra zeta toblig koriar ita misa, ḳaron amrar
         toblig oilo, Allae al-Mosire murda taki zinda ḳorsoin. Oile murda oḳolre zudi zinda
         ḳora na oe, te to tain al-Mosireo zinda ḳorsoin na. 16 Ar murda oḳol zudi zinda oia na uṭoin, te to al-Mosio zinda oia uṭsoin na. 17 Al-Mosire zudi zinda ḳora na oiau taḳe, te to tumrar iman beḳama, ar tumra oḳono gunar
         maze habu-ḍubu ḳairae. 18 Taile al-Mosir torikar zerar mout oigese, tarao to binash oigesoin. 19 Al-Mosir ufre amrar ze asha, i asha zudi ḳali ou duniabi zindegir lagi oe, te to hoḳol
         taki amraru beshi bod nosib.20 Oile ashol ḳota oilo, al-Mosire to hasau murda taki zinda ḳora oise. Tainu foela foshol,
         murda taki zoto zonre zinda ḳora oibo, erar maze tanre-u foela zinda ḳora oise. 21 Buzrae ni, eḳzon manshor mazdi zela mout aise, ola zinda oia uṭao eḳzon manshor mazdi
         aise. 22 Baba Adomor aolad hishabe hoḳol manshor zela moron oe, al-Mosir ummot hishabe oula
         hoḳolre zinda ḳora oibo. 23 Oile ermaze ḳota ase, Allae tan morzi mafik dafe dafe hoḳolta ḳoraiba. Ḳeto taki foela
         tula fosholor laḳan foela dafo al-Mosire zinda ḳora oise, bade tain dusrabar toshrif
         anar ḳalo tan ummot oḳolreo zinda ḳora oibo. 24 Erbade kiamotor ḳalo al-Mosie duniabi hoḳol shashon, odikar ar ḳemotare binash ḳoria
         gaibi baf Allar ato bashshai shomzaiba. 25 Ḳaron, Allae zoto shomoe forzonto al-Mosir hoḳol dushmonre tan faor tolat na falain,
         oto shomoe forzonto tain bashshai ḳorte oibo. 26 Ar shesh dushmon moutreo tain binash ḳorba. 27 Fobitro Zobur Shorifo ase, “Tain hokkoltareu al-Mosir faor tolat raḳsoin.” Te buza
         zae, hokkoltare al-Mosir odine raḳar mani oilo, Allae tan nizore bad rakia oinno hoḳoltareu
         al-Mosir tole raḳsoin. 28 Ar hokkolta tan odine aia harle, hokkoltare loia ou ḳas maear zon Ibnullao Alla Pakor
         odin oiba. Zate zein hoḳolta tan odine raḳsila, hou Alla Paku hokkoltar uforala oin.29 Aichcha doro, murda oḳolor lagi zera toubar gusol ḳorer, murda oḳolre zudi kunudinu
         zinda ḳora na oe, te erar faeda kita? 30 Ar amra sahabi oḳolo ḳene gonṭae gonṭae bifodor mukamuki oiar? 31 Oe, bai oḳol, ami to forteḳ dinu moutor mukamuki oiar! Amrar malik Isa al-Mosir name
         tumrare loia ze boṛai deḳai, ou boṛair lagiu ami tumrare ita zanairam. 32 Ifis ṭauno zongli zanuar falor loge ami ze laṛai ḳorsi, ita zudi ḳali duniabi niote
         ḳoria taki, te amar kunu lab oise ni? Murda oḳolre zudi zinda ḳora na oe, te ao, ola
         ḳoi, “Ao, ḳao-dao furti ḳoro, ḳail to nichchit moron oibo.” 33 Baiainre, tumra bul ḳorio na, ola eḳ silleḳ ase, “Ku-shongie bala manshoreo naṭailae.”
         34 Erlagi tumra bod nisha taki hozag o, ar guna ḳorio na. Tumrar mazor ḳeu ḳeu to shoeong
         Allareu sine na, ita boṛo shoromor befar.35 Kunu kunu manshe zikaito fare, “Murda oḳol ḳemne zinda oiba? Tarar shorilor goṭon
         kilaḳan oibo?” 36 Haere be-aḳol! Tumar nizor ḳetor maze ze bisi bain ḳoro, i bisi na morle to sera uṭe
         na. 37 Ar tumar bain ḳora bisi taki ze sera baroe, tumi to i sera bain ḳoro na, tumi ḳali
         bisi bain ḳoro dan ba oinno kunu fosholor, ogu moriau sera baroe. 38 Bade Allae tan morzi mafik itar surot-aḳar goṭon ḳoroin. Tain forteḳ bisreu tar zat
         mafik serar surot-aḳar dein. 39 Buzo na ni, hoḳol zandaror gust to eḳ shoman nae. Manshor gust eḳ laḳan, foshur eḳ
         laḳan, fakir eḳ laḳan ar masor aroḳ laḳan. 40 Oula asmano-o bout nomunar shoril ase, duniato bout shoril ase, ta-o behesti shorilor
         tez eḳ laḳan, ar duniabi shorilor tez aroḳ laḳan. 41 Shuruzor tez eḳ laḳan, sandor tez aroḳ laḳan ar terar tez dusra laḳan. Emonki eḳ tera
         taki aroḳ terar tezo alada.42 Moron bade zinda oia uṭao ou laḳan. Lash maṭi dia harle fosizae, oile ou lashre zebla
         zinda ḳora oibo, ita ar fosto nae. 43 Oshommani halote maṭi deoa oe, shommani halote tula oibo. Maṭi deoa oe durbol halote,
         ar tula oibo boloban halote. 44 Maṭi deoa oe roḳto-mangshor shoril, oile tula oibo ruhanik shoril. Roḳto-mangshor
         shoril zebla ase, te to ruhanik shorilo ase. 45 Zela Baba Adomor befare Fobitro Tourat Shorifo ase, “Ou foela Adom zinda zandar oila.”
         Te shesh Adom, zein al-Mosi, tain kita oila? Tain to oila zindegi deora ruh. 46 Oile ruhanik ze shoril, ikan to foela oe na, foela oe roḳto-mangshor shoril, bade
         oe ruhanik shoril. 47 Zela foela Adom maṭi taki aila, bade dusra Adom, al-Mosi aila behest taki. 48 Zogotor manush oila ou maṭir banail manshor laḳan, ar behesti manush oila hou behesti
         zon al-Mosir laḳan. 49 Te Baba Adomor laḳan amra zela maṭir ḳaear surot faisi, ṭik oula hou behesti zonor
         laḳan behesti suroto faimu.50 Baiainre ami tumrare ḳoiram, roḳto-mangshor kunu shoril Allar bashshair odikar fae
         na. Zetar binash ase, ita kunumonte-u sirostaei bone na. 51 Te ami tumrare eḳṭa batuni ḳota zanairam, zano ni, amra hoḳolor to mout oito nae,
         oile hoḳoloru surot bodlizibo. 52 Kiamotor ḳalo eḳ muhurtor maze, sokur foloḳe, shingat fu deoar loge logeu amra bodlizimu.
         Ou shinga bazia harle, hoḳol murda ola surote zinda oiba, zeta kunudin binash oito
         nae, ar amra-o hou surote bodlizimu. 53 Erlagi ze shoril binash oizae, itae ola surot faite oibo, zeta kunudin fosito nae,
         ar zeta morizibo, itae ola surot faite oibo, zeta kunudin morto nae. 54 Ar ze shoril fosi zae, i shorile zebla sirostaei surot faibo, ze shorilor mout oe,
         itae zebla siroḳalin zindegi faibo, hou shomoe Allar kalamor ou leḳa folibo,Moutor binash oia zoe aise.55 O mout, tor zoe kuai?Moutre, tor bish dat kuai?56 Moutor bish dat oilo guna, ar gunare ḳemota zugae Musa nobir shoriot. 57 Oile Alla Pakor shukria adae ḳori, amrar malik Isa al-Mosir usillae tain amrare zoe
         dan ḳoroin.58 Te, O amar maear baiain, tumra imane mozbut o, zate kuntae tumrare alaito na fare.
         Malikor ḳezmotor lagi nizore hor-hamesha furafur bilai deo, tumra to zano, tan lagi
         menot ḳorle i menot kunumonte-u beḳama zae na.

Bidaei foramish ar dua (16:1–24)Rilif sanda tular befare161 O bai oḳol, Allar pak bonda oḳolre shaijjor lagi sanda tular befare ami oḳon ḳoiram.
         Galatia deshor Isaei zomat oḳolre ami zela hukum disi, tumrao oula ḳoro. 2 Tumra forteḳ zone zarzir tofik onuzaei haftar foela din kisu ṭeḳa-foesha dola ḳoro,
         zate ami zebla aimu, ou shomoe kunu sanda tula na lage. 3 Ami aia harle tumrar dola ḳora ou dan-ḳoerat Zeruzalemo loia zaoar lagi, tumra zerare
         fosond ḳorbae, ami siṭi dia tarare faṭaimu. 4 Ar tumra zudi mono ḳoro amio zaoa zorur, te tara amar loge oia zaiba.Hozrot Pauluse Korint soforor niot5 Amar kial oilo Makidonia oia aitam, erlagi ami Makidonia deshor bitredi tumrar gese
         aimu. 6 Aia hoeto tuṛa ḳoedin tumrar gese roimu ba asta shitkal tumrar gese-u ḳaṭaimu, zate
         ami zenou zai na ḳene tumrau amare ou soforor lagi hoḳolta zuit-zait ḳoria dibae.
         7 Fotor kuṭumor laḳan ami ḳali fotedi zaoar ḳalo tumrar loge deḳa ḳortam sai na, ami
         sairam, Allar morzi oile bakka ḳoedin tumrar loge taḳmu. 8 Oile Fonchaisha Id forzonto ami ou Ifis ṭaunou roimu, 9 ḳaron amar samne oula boṛo eḳṭa shuzug ase, i shuzuge boṛo bala fol mile. Ta-o bout
         manshe itar birudita ḳorra.10 Kial rakio, Timoti bai tumrar ono aile tain zanu shantie-nirboye roita faroin. Zano
         to, ami zela malikor ḳezmot ḳoriar, taino ṭik oula ḳorra. 11 Erlagi ḳeu zanu tanre elami na ḳore. Bade tain zela amar gese aita faroin, oula shanti
         moto tanre aguaia dio. Ami to tan lagi bar saiar, asha ḳori baiaintor loge taino aiba.12 Ar Apollos bair befare ḳoiram, tanre bout minot ḳorslam, baiaintor loge oia oḳon tumrar
         gese zaita, ta-o kunumonte-u razi oila na. Te shomoe-shuzug oile bade zaibane.Bidaei salam13 Baiainre, tumra hoḳol hushiar o, imane mozbut o, shaoshi bab deḳao ar boloban o. 14 Tumra zototau ḳoro, mohobbotor shohit ḳorio.15 Ar tumrar to zana ase, asta Gris deshor maze Astifan bair foribaru oila foela imandar.
         Allar pak bonda oḳolor ḳezmotor lagi tara nizore shofi disoin. 16 Erlagi minot ḳoriar, ilaḳan manshore tumra ijjotor shohit bozio, aro zoto zone ola
         ḳezmot ḳoroin, Allar name menot ḳoroin, tarareo ola bozio. 17 Ou Astifan bai, Fatunat bai ar Akik bai aisoin dekia ami kub kushi oisi, era aoae
         tumrar obab furon oise. 18 Era amar ar tumrar dilo aram disoin. Tumra ou laḳan manshore ḳas ijjot ḳorio.19 Turoshkor Asiya deshor zomator manshe tumrare salam zanaira. Akil ar Fiskila, ar tarar
         goror zomator manshe malikor mohobbotor shohit tumrare salam zanaira. 20 Hoḳol mumin baiainte tumrare salam zanaira. Tumra eḳe-oinne fobitro golagoli ḳorio.21 Ami Pauluse nizor ate ou salamor ḳota leḳlam. 22 Malik Isare zudi ḳeu mohobbot na ḳore, te tar ufre lannot foṛouk. Marana ta! Mani,
         O amrar malik, toshrif anoukka! 23 Malik Isar rohomot tumrar ufre zari rouk. 24 Tumra hoḳolor lagi amar Isaei mohobbot roilo. Amin.

Bumika (1:1–11)Salam zanani11 Ami Paulus, Alla Pakor morzi mafik Hozrot Isa al-Mosir eḳzon sahabi. Korint ṭaunor
         Isaei zomat ar asta Gris deshor maze Allar zoto pak bonda oḳol boshot ḳoroin, erar
         gese ami ar amrar mumin bai Timotie ou sohifaḳan leḳram.2 Amrar gaibi baf Alla Pake ar malik Isa al-Mosie afnara hoḳolor ufre rohomot ar shanti
         nazil ḳoroukka.Buz deoar malik Alla3 Amrar malik Isa al-Mosir gaibi baf Alla Pakor tarif ouk. Tainu rohmanur rohim Alla,
         hokkolor dilor buz deora Alla. 4 Hoḳol zat duk-mosibotor shomoe tain amrare buz dein, zate tan ges taki buz faia, oinnor
         duk-mosibotor shomoe amra-o tarare buz ditam fari. 5 Al-Mosir laḳan amra zela bout duk-mosibot shoijjo ḳoriar, oula tan usillae bout buz-shantio
         faiar. 6 Amra ze duk-mosibot shoijjo ḳori, ita to tumrar monor shantona ar nazator lagiu ḳori.
         Tumrare buz deoar nioteu Allae amrare buz dein. Tumra zebla amrar laḳan duk-mosiboto
         foṛbae, ou shomoe amrar deoa buz mafik tumrar ḳoshṭore shoijjo ḳorte shaijjo ḳorbo.
         7 Tumrar ufre amrar mozbut ekin ase, tumra zela amrar duk-mosiboto shorik aso, oula
         Allar deoa buz-shantonar mazeo shorik aso.8 Turoshkor Asiya desho amra ze mosiboto foṛslam, ota tumrare zanaitam sai. Hino taḳte
         amrar ufre ze azab aisil, ou azab ola marattoḳ asil, erlagi amra zanor maea saṛi dislam.
         9 Mono ḳorslam, amra nichchit mara zaimu. Te amrar i halot oisil, zate amra nizor ufre
         borosha na ḳoria, ze Allae murdare zinda ḳori tuloin, ou Allar ufre borosha ḳori.
         10 Eḳ bezuita moutor at taki tain amrare basaisoin, ar oḳono basaira. Amra tan ufre borosha
         ḳortam fari, tain hamesha-u amrare olaḳan basaiba. 11 Tumrao dua-munazat ḳoria amrare shaijjo ḳorrae, erlagi bout zonor duar ḳatire amra
         ze rohom faisi, otar fol dekia boute Allar shukria adae ḳorba.Korint zomator loge Hozrot Paulusor shomporko (1:12–7:16)Hozrot Paulusor soforor deri12 Amra zeta loia gourob ḳoriar, amrar bibeḳeo ola ḳoe, Allar deoa fobitro ar shorol
         mon loia hoḳol manshor maze zindegi ḳaṭaisi, ḳas ḳori tumrar mazeu ḳaṭaisi. I zindegi
         amra duniabi aḳol-hekmote nae, ḳali Allar rohomotor bole ḳaṭaisi. 13 Amra to tumrar gese lukai-safai kunuta lekiar na, tumra ze leḳa foṛrae ar buzrae,
         ḳali ou befareu lekiar. Ar asha ḳoriar, tumra hamesha-u ola buzat roibae. 14 Ashole amrar befare tumra tuṛa kisu zaniau, amrare loia zela boṛai ḳorrae, malik Isae
         toshrif anar shomoe tumrare loia amra-o ola boṛai ḳormu.15 Ar ou ḳotar ufre borosha ḳoria ami kub kiali oislam, ami aoa-zaoar foto duiobar tumrar
         gese zaimu, gele tumra duiobaru rohom-niamot faibae. 16 Ami mono ḳorslam, Makidoniat zaoar fote tumrar loge deḳa ḳormu ar hon taki hirbar
         tumrar gese aimu, zate Ehudia zilat zaoar ḳalo tumra amare aguaia deo. 17 Oile ami na aoae tumra mono ḳorrae ni, ami ita ḍong ḳorslam? Zogotor manshe zela eḳbar
         ḳoe “Oe, oe” aroḳbar ḳoe “Na, na”, amio ola ni?18 Alla Pak to hok ar ḳaṭi, ikan zela hasa, oula eoḳano hasa, tumrar gese amrar zoban
         eḳbar “Oe” ar aroḳbar “Na” oe na. 19 Ami, Silas, ar bai Timotie tumrar gese zar ḳota toblig korsi, hou Isa al-Mosiu oila
         Allar ḳas maear zon Ibnulla, tain eḳbar “Oe” ar eḳbar “Na” nae, tain to hoḳol shomoe-u
         “Oe.” 20 Alla Pakor hoḳol oadau to al-Mosir mazdi fura oe. Erlagi munazator shomoe Allar gourobor
         lagi al-Mosir namor usillae amra “Amin” mani “Oe” ḳoi. 21 Ar al-Mosir lagi amrare ar tumrare zein mozbut ḳori ṭikai raḳsoin, tan nam Alla. Tainu
         amrare ḳelafoti disoin. 22 Tan nizor don hishabe amrare sil-sappoṛ maria raḳsoin, ar tain zeta amrare dibar oada
         ḳorsoin, itar foela kisti hishabe amrar dilor maze Allai Pak Ruh dan ḳorsoin.23 Ami Allare shakki rakia amar zindegir ḳosom ḳaia ḳoiram, tumrar bae doya-maea taḳae
         tumrare basanir kiale ami Korint ṭauno zaoa bond raḳsi. 24 Amra nizore tumrar imanor malik mono ḳorram na, borong tumrare kushi-bashie raḳar
         lagi tumrar loge roia ḳam ḳorram. Ḳaron tumra imane mozbut aso.

21 Erlagi mone mone ṭik korlam, tumrar mono duk deoar lagi ami ar tumrar gese zaitam
         nae. 2 Ḳaron ami tumrare duk dile amare kushi ḳorbo ḳe? Ar ami zarare duk dimu, ou tumra
         saṛa amare kushi ḳorar ar to ḳeu nai. 3 Amar ila leḳar ḳaron oilo, ami zebla zaimu, ou shomoe zera amare kushi ḳorar ḳota,
         tarar ges taki zanu kunu duk na fai. Tumrar ufre amar i bishash ase, ami zetat kushi
         oimu, tumrao itat kushi oibae. 4 Amar mono boṛo duk loia, sokur fani falaia age tumrar gese leḳslam. Ashole ami tumrare
         duk deoar lagi leḳsi na, borong tumrar lagi amar ze ḳoto mohobbot, oḳan zananir lagiu
         leḳsi.Oforadire maf ḳora5 Amare zudi ḳeu duk dia taḳe, te he ḳali amare nae, tuṛa oileo tumra hoḳolreu duk dise.
         6 Tumra beshir bag zone milia tare ze shaza diso, otau tar lagi zotesṭo. 7 Oḳon tumra tare maf ḳori dilao, tare buz deo, zate beshi duke he ḳator na oe. 8 Erlagi ḳas ḳori tumrare ḳoiram, tumra zen tare maea ḳoro, ita forman ḳori deḳao. 9 Ami forikka ḳori deḳtam saislam, tumra hoḳol befare baiddo aso ki na, erlagiu ami
         tumrar gese leḳsi. 10 Tumra zudi kunu befare ḳeurore maf ḳori dilao, te amio tare maf ḳori dei. Ar hasau
         zudi ami kunta maf ḳoria taki, te al-Mosir samne tumrar lagiu ḳoriar, 11 zate shoetane amrare duka dito na fare. Tar ku-motlobor ḳota to amrar ozana nae.al-Mosire sinau to geranor laḳan12 Ami Toruas ṭauno al-Mosir befare kush-ḳobri toblig korat gia deḳlam, hono ḳam ḳorar
         lagi malike amare eḳṭa shuzug kori disoin. 13 Oile amar imandar bai Titasre hono na faoae amar mono kub oshanti asil. Erlagi Toruas
         ṭaunor manshor ges taki bidae loia Makidoniat gelamgi.14 Oile amra Allar shukria zanai, tain amrare hamesha al-Mosir bizoeor moha furtir misilor
         loge salaira. Al-Mosire sina to eḳ geranor laḳan. Allae tan zoe-zatrae ou geran amrar
         mazdi hoḳol zagat sitrai dein. 15 Zera nazat hasil ḳorra ar zera binash oira, ou duio dolor lagi amra oilam al-Mosir
         eḳ geran, ou geranre al-Mosie Allar dorbaro kurbanir laḳan shofia dira. 16 Zera binash oizar, tarar gese amrar geran oilo morar gondo, zar fol oilo nichchit
         moron. Ar zera nazat hasil ḳorra, tarar gese amra oilam zindegir geran, er fol oilo
         aḳerator zindegi. I oto boṛo nek kam ḳorar lak kun zon? 17 Nizor labor lagi zela bout zone Allar kalam loia bebsha ḳore, amra to itar laḳan nae.
         Amra borong Allar faṭail zon hishabe shorol mone al-Mosir name Allare azir-nazir rakia
         toblig koriar.

Allar loge milonor noea eḳ usillar ḳadim31 Tumra kita mono ḳoro, amra ita ḳoia hirbar amrar nizor shunam gaoat lagsi ni? Kunu
         kunu manshor zela oinnor ges taki sonod neoa lage, amra-o olaḳan tumrar gese ba tumra
         taki sonod faoa lagbo ni? Na, muṭeu na. 2 Tumrar nam to amrar dilor maze leḳa ase, tumrau oilae amrar sonod. Ar ou sonodor ḳota
         to hoḳoleu zane ar hoḳoleu foṛe. 3 Ikan to forishkar buza zae, al-Mosir leḳa sonod oilae tumrau, tumrau amrar menotor
         fol. I sonod to kunu ḳali-ḳolom dia leḳa oise na, ḳali Allar Pak Ruhu dia leḳa oise.
         Ikan to Tur faṛo faoa shoriotor laḳan kunu fattoror ufre leḳa nae, borong manshor
         dilor mazeu leḳa oise.4 Ou befare al-Mosir usillae Allar dorbaro amrar furafur nichchoeota ase, 5 ta-o amra ze nizor gune hoḳolta ḳoriltam farmu, ila kunu ḳota nae. I ḳezmoti gun to
         ḳali Allar ges takiu fai. 6 Allar loge milonor noea usillar ḳota zananir lagi, tainu amrare i ḳezmoti gun dan
         ḳorsoin. I usilla to okkore okkore shoriot manar befar nae, borong Pak Ruhur porichalonae
         dilor iman-akidar befar. Ḳaron okkore mout, ar ruhe zindegi.7 Fattoror ufre leḳa shorioti ze ḳezmote moron ae, ou shoriot nazilor shomoe to Allar
         mohima zair oisil. Ou shomoe Hozrot Musar seharao Allar mohimae nurani oigesil. Tan
         mukor nurani surot zudio aste aste ḳomi zaoa dorsil, tebou Boni Israil oḳole tan seharar
         bae saoar takkot oise na. 8 Ou shoriotor ḳezmoti fol zudi oto mohima-ala oe, te Pak Ruhur ḳezmoti fol ḳoto beshi
         mohima-ala! 9 Ou ze okkori shoriote manshore dushi shaibosto ḳore, tar ḳezmoti ḳam zudi oto mohima-ala
         oe, te ze ḳezmote be-ḳosur ḳalas ḳoia goinno ḳore, i ḳezmot to aro ḳoto beshi mohima-ala!
         10 Buzrae ni, age zeta mohima-ala asil, oḳon itar kunu mohima nai ḳoileu sole, tar tulonae
         oḳonkur noea ḳezmotor mohima bout beshi. 11 Ze nuranir tez ḳoma dorsil, ita zebla oto mohima-ala, te zeta siroḳal roibo, ita to
         aro ḳoto beshi mohima-ala!12 Amrar mono olaḳan asha ase gotikeu amra kula-kuli mati. 13 Amra to Hozrot Musar laḳan nae, tain forda dia tan muk guria toisla, zate tan mukor
         ḳomi zaoa nurani surot Boni Israile na deḳoin. 14 Oile tarar dil fashan oigesil. Ar oḳono Tourat Shorifo leḳa, Allar loge milonor hou
         furana usillar ḳota tilaot ḳorle, tarar dilor maze forda taḳe. Ḳali Isa al-Mosir ufre
         iman anle ou forda hori zae. 15 Ar oḳon forzonto Hozrot Musar Tourat Shorif tilaot ḳorar shomoe Boni Israil oḳolor
         dil forda dia gura taḳe. 16 Tarar maze ḳeu zebla malikor ufre iman ane, ou shomoe hou forda hori zae. 17 Ou malik oila Pak Ruhu, ar malikor ruh zeno ase, onou shadinota ase. 18 Aenar samne zela forda saṛa muk shorashori deḳa zae, oula amra hoḳolu al-Mosir nurani
         mohima deki deki aro beshi mohima-ala bonia tan laḳan mohima-ala oiram. Amrar malik
         Isa, mani Pak Ruhur kudroti boleu ila or.

Maṭir bashono raḳa don41 Ou ḳarone, Allae meherbani ḳoria ou noea ḳezmoti ḳamor daeitto amrar ato disoin ḳori,
         amra nirash oi na. 2 Toblik kamo manshe lukaia zeta be-haeami ḳoroin, ita amra muṭeu ḳori na. Amra kunu
         ḳamo sol-soturi ḳori na, Allar kalamo bezal mishai na. Borong hok kotare kula-mela
         ḳoia hoḳol manshor gese ar Allar dorbaro amrare zoiggo hishabe forman ḳori. 3 Amrar kush-ḳobri zudi lukail taḳe, te lannoti fote zera zaira, tarar gese-u lukail
         taḳe. 4 Ou zogotor devta Iblise o-imandar oḳolor dilre anda banailise, zate tara kush-ḳobrir
         nur na deḳe. Ou kush-ḳobrir mazdi al-Mosir gourob zair oise, ar ou al-Mosiu oila Allar
         obikol surot. 5 Amra to nizor befare toblig korram na, ḳali Isa al-Mosire toblig korram, tainu malik,
         tan lagiu amra tumrar gulam bonchi. 6 Amra ita toblig korram, ḳaron ze Allae ḳoisoin, “Andair taki for ouk,” hou Alla Pake
         tan nur amrar dilo zalaisoin, zate al-Mosir seharar maze Allar nuror mohima zair oe.7 Allai ou nuror don to maṭir bashono raḳa oise, ou bashon oilam amrau. Maṭir bashono
         raḳa oise, zate manshe buzto fare ou kudroti mohashokti amrar nizor ges taki aise
         na, borong Allar ges takiu aise. 8 Hoḳolbae taki amrar ufre bout laḳan saf aileo, amra surmar oisi na. Amra bedisha lagleo
         furafur nirash oisi na. 9 Amrar ufre zulum ḳora oileo Allae to amrar log saṛsoin na. Maṭit falaia asaṛleo amra
         binash oisi na. 10 Hamesha malik Isar moutor duk-koshṭor nishana amrar shorilo loia guriar, zate amrar
         shorilor maze tan zindegio deḳa zae. 11 Ar amra zoto shomoe basia asi, malik Isar lagi amrare to hor-hamesha-u moutor ato
         tuli deoa or, zate ou moutor odin shorilo tan zindegi zair oe. 12 Ou nomunae amrar maze ḳam ḳorer moute, ar tumrar maze ḳam ḳorer zindegie.13 Fobitro Zobur Shorifo ase, “Ami iman anchi gotikeu ḳoilam.” Ou eḳoi imanor bagi oia
         amra-o ola ḳoi. 14 Ḳaron amra zani, ze Allae malik Isare zinda ḳorsla, hou Allae tan loge amrareo zinda
         ḳorba, ar amrar loge ḳori tumrareo tan samne azir ḳorba. 15 Ita hoḳolta tumrar balair lagiu oise, zate manshor ufre Allar ze rohomot nazil oise,
         hou rohomotor ḳatire boute aro beshi ḳori Allar shukria adae ḳore ar Allar gourob
         oe.Imane zindegi ḳaṭani16 Erlagi amra nirash oi na. Zudio amrar roḳto-mangshor shoril ḳoe oizar, tebou amrar
         ruh din din taza oia uṭer. 17 Oḳon amra ze ḳoedinor lagi shamainno ḳoshṭo ḳoriar, i ḳoshṭor bodla amra siroḳalor
         lagi ofuronto shan-mohima lab ḳormu. 18 Soukdi zeta deḳa zae, amra to itar bae sairam na, borong zeta deḳa zae na, otar bae
         sairam. Souke zeta deḳa zae, ita to tuṛa ḳoedinor, oile zeta deḳa zae na, ita siroḳalor.

51 Amra zani, amra i duniabi ze ḍera-goro boshot ḳori, mani ze ḳomzur shoril loia asi,
         ikan zudi binasho oizae, tebou Allar deoa ekkan gor amrar ase. I gor kunu manshor
         ator banail nae, ikan to hamesha behesto ase. 2 Ou ḍera-goro boshot ḳora halote amra lamba ḳori dom falaiar ar dile-zane asha ḳoriar,
         zate behesti hou noea goror maze amrare gura oe. 3 Ta-o ḳota oilo, ou ḍera-gor bangar bade amrare zanu lemṭa deḳa na zae. 4 Ou ḍera-goro roia bar-buza boite boite amra ahazari ḳoriar. Erbadeo amra roḳto-mangshor
         i ḍera-gor saṛtam sai na, ta-o bala goror lagi bar sairam, zate oḳonkur ou moutor
         odin ḍera-gor falaia, siroḳal zinda taḳar zuka gor fai. 5 Otar lagiu Allae amrare zuit ḳorsoin ar itar baenama hishabe amrare Pak Ruh dan ḳorsoin.6 Erdae amrar shaoshor kunu ḳomti nai. Amra to buzilisi, zotodin ou roḳto-mangshor shoril
         loia boshot ḳormu, otodin amra malikor ges taki horail roimu. 7 Amra to sokur deḳa kuntar boroshae soli na, ḳali imanor boleu soli. 8 Ashole amrar bitor bora shaosh ase, ar amra roḳto-mangshor shorilo roa taki malikor
         loge boshot ḳoraḳanu bala mono ḳori. 9 Erlagi amra shorilor maze taki ba na taki, amrar niot oilo malikre kushi ḳora. 10 Ḳaron al-Mosir adaloto amra hoḳoleu ubani lagbo, zate duniabi ou shorile amra zoto
         nomunar bad-bala ḳam ḳorsi, ou ḳamor bodla fai.Allar loge milonor kush-ḳobri toblig11 Amra to Alla Pakre ḍoraia soli, erlagi manshore buzanir sesṭa ḳorram. Amrar befar
         to Allar dorbaro forishkar, asha ḳori tumrar geseo ola forishkar asi. 12 Ikan ḳoia amra hirbar nizor tarif gairam na, borong amrare loia tumrar boṛair ḳaron
         zanairam. Te zeta manshe bitor na dekia, ḳali manshor bargala loia boṛai ḳore, tumra
         tarare eḳṭa zuaf ditae faro. 13 Amra zudi fagol oi, te Allar fagol oisi, ar zudi mata bala taḳe, te tumrar lagiu bala
         ase. 14 Al-Mosir mohobbote amrare fush manaia salae. Amra nichchit buzchi, hoḳolor torof taki
         eḳzonor mout oisil, erlagi hoḳoloru mout oise. 15 Tain hoḳolor lagi mara gesla, zate zera zinda asoin, tara zanu ar nizor lagi na basoin.
         Borong tarar lagi zein mara gesla ar hirbar zinda oisla, tan lagiu tara basoin.16 Erlagi oḳon taki amra ar manshor bairor surot dekia bisar ḳori na. Amra to age al-Mosire
         olaḳan mono ḳorslam, oile oḳon ar ila ḳori na. 17 Ḳeu zudi al-Mosir torika ḳobul ḳore, te he noea foeda oilo. Tar furan hoḳolta fusia
         hari ekkere noea bonigelo. 18 Ita to Alla takiu oe. Tain al-Mosir usillae tan loge amrar milon goṭaisoin, ar amrare
         ou ḳezmotor daeitto disoin, bad-baki hoḳol manshore tan loge milai ditam. 19 Er mani oilo, Allae manshor gunar bae na saia, al-Mosir usillae tan loge manshor milon
         goṭaisoin. Ar ou milonor kush-ḳobri tobligor daeitto amrare disoin.20 Erlagiu amra al-Mosir naib hishabe tan fokke matiram. Ashole Allaeu amrar mazdi manshore
         minoti ḳorra. Ar al-Mosir fokke amra-o minot ḳorram, tumra Allar loge milito o. 21 Hozrot Isa al-Mosie to kunu guna-naformani ḳorsoin na. Oile amra hoḳolor gunar shaza
         Allae tan ḳando tuli dila, zate tan ufre iman anar mazdi Allai fobitrotae amra forezgar
         hishabe ḳobul oi.

61 Allar ḳadim hishabe amra ou minot ḳoriar, tumra zebla Allar rohomot faiso, te ikṭare
         bifol oite dio na. 2 Pak kalamo Allae bataisoin,Ami shoṭik shomoye tumar arzi hunchi,nazat faoar din tumare shaijjo ḳorsi.Huno, oḳonu shoṭik shomoe, oḳonu nazat faoar din.Hozrot Paulusor ḳezmot ḳamor halot3 Al-Mosir name amra ze toblig kori, ou tobligor bodnam na oar lagi amra ila kunu ḳam
         ḳori na, ze ḳame manshor mono bada ae. 4 Borong hoḳol befare amra forman deḳairam, amra Allar ḳezmotḳari. Bout duk-koshṭo,
         zulum-mosibot, ar bifod-afod shoijjo ḳoria itar forman diram. 5 Amrare bout bar mair-doir ḳora oise, bout bar zelo harani oise, bout danga-hangama
         amrar ufredi gese, bout menot ḳorsi, na gumaia rait ḳaṭaisi ar ufash-ḳafash roisi.
         6 Ita saṛa amrar pak-forezgar zindegi, aḳol-buddi, soborgari, doya-maea, dilor Pak Ruhu,
         ḳaṭi mohobbot, 7 hok kota ḳoa ar Allar kudroti bol, duio ate forezgarir atiar bebohar ḳoriar. 8 Manshe amrare dam deuk ba na deuk, amrar shunam gauk ba bodnam gauk, itae amrar zae
         ae na. Manshe ḳoira, amra bule ṭog, ashole to amra hok fote soli. 9 Manshe ḳoin, amrare sinoin na, tebou hoḳole amrare sine. Amra morar laḳ oigeleo basia
         asi. Amrare mair-doir ḳora or, oile zane mara or na. 10 Bout dukor mazeo amra hamesha kushi-bashi asi. Amra nize gorib oia-o boutre doni banaisi.
         Amrar to kuntau nai, tebou hokkoltar malik. Ou laḳan amra forman ḳorsi, amra Allar
         ḳezmotḳari.11 O Korint zomator mumin bai oḳol, tumrar gese to kula-melau matisi, tumrar lagi amrar
         mon uzaṛ ḳori disi. 12 Amrar dil tumrar lagi kulia raḳsi, oile tumrar dil amrar lagi bond ḳori toiso. 13 Te amar aolad hishabe tumrare ḳoiram, amra zela tumrar lagi dil kulia raḳsi, tumrao
         ola amrar lagi tumrar dilḳan kulia deo.Bidormir loge kuṭumita ḳorio na14 Tumra bidormi manshor loge ḳeshi-kuṭumita ḳorio na. Forezgaror loge naformanor mil
         kuai? Allar nuror loge andarir kunu ḳatir ase ni? 15 Iblisor loge al-Mosir kunu ḳatir ase ni? Muminor loge bidormi shorik oibo kila? 16 Zano to, pak kalamo Allae ḳoira,Ami tarar bitre boshot ḳormu,tarar logeu sola-fira ḳormu.Ami oimu tarar Alla,tara oiba amar proza.Te amrau oilam zinda Allar boshot ḳana. Allar kaba goror bitre murtir kunu zaga ase
         ni? 17 Pak kalamo aro bataisoin,Erlagi tumra bidormir ges taki horo,tarar ges taki alog ro,nafak kunu zinish soio na,teu ami tumrare ḳobul ḳormu.18 Ami oimu tumrar gaibi baf,tumra oibae amar aolad,ikan ami Alla Rabbul Alamine ḳoiram.

71 O maear bai oḳol, ou oada oḳol to amrar lagiu ḳora oise, te ao amra shorilor ar dilor
         nafaki dur ḳoria nizore pak-saf ḳori, ar Allar ḍor-ḳofe furafur fak-fobitro zindegir
         fote soli.Touba ḳorar bade kushi-bashi2 Bai oḳol, amra to kunu manshor loge oinnae ḳorsi na, ḳeuror ḳetio ḳorsi na ar ḳeurore
         ṭogaisio na. Erlagi amrare tumrar dilor maze ṭai deo. 3 Tumrare dushibar lagi ikan ḳoiram na. Ami ageu ḳoisi, tumra to amrar zanor zan ḳoiljar
         ṭukra, amra morleo eḳloge mormu, basleo eḳloge basmu. 4 Tumrar ufre ami kub borosha ḳori, tumrare loia boṛai ḳori. Erlagi oto duk-mosibotor
         maze roiao amar zano shanti asil, amar mon kushi-bashie bora.5 Huno, ou Makidoniat aiao amrar shorilo kunu shuk faisi na, hoḳolbae takiu amra ḳoshṭo
         faisi, baire asil gonḍogul ar zanor bitre asil ḍor-ḳof. 6 Oile Alla Pak, zein duki zonre buz dein, tain amrare buz dibar lagi Titas baire ono
         anaila. 7 Ḳali ikan nae, Titas baie tumrar ges taki ze buz faisla, ou buze tain amrareo buz
         dila. Tain tumrar monor eshki, tumrar ḳanda-ḳaṭir ḳota zanaila, amar befare tumra
         bule kub agrohi. Ou hoḳolta hunia ami kub kushi oisi.8 Baiainre, amar agor siṭir maze zudio tumrare duk dislam, tebou amar mono kunu ḳoshṭo
         nai. Ami zebla buzlam, ou siṭie tumrar monor maze tuṛa ḳoedin duk dise, ou shomoe
         amio kisu duk faislam, 9 oile oḳon ami kushi. Tumrare duk deoae kushi oisi na, borong duk faia tumra touba
         ḳorso dekia kushi oisi. Ou duk faislae tumra Allar morzie, zate amrar dara tumrar
         kunu ḳeti na oe. 10 Allar deoa monor ḳoshṭoe manshe touba ḳoroin, ar zan basain. Te ou ḳoshṭoe to duk
         nai. Oile duniabi monor ḳoshṭoe manshor moron ane. 11 Tumra buzrae ni, Allar deoa monor ḳoshṭoe tumrar ḳoto balai ḳorse, tumrare naformani
         taki basaise, gunar bae tumrar ginna zonmaise, mone mone ḳoto ḍor ḍoraiso, Allar bae
         ḳoto aguaiso, naformani ḳamor bisar ḳorso. Ou befare tumra hoḳol monteu forman diso,
         tumra nikut. 12 Ami zudio ou siṭi leḳsilam, oile ze manshe oinnae ḳorse ba zar ufre oinnae ḳora oise
         tar lagi nae, borong Allar dorbaro zate tumrar ou halotḳan zair oe zen, tumra hasau
         amrare mohobbot ḳoro, otar lagiu leḳsi. 13 Erlagi amra buzo faisi.Ou buz faia ar bai Titasor kushi dekia amra aro beshi kushi oisi, ḳaron tumra hoḳolor
         ges taki tain kub aram faisoin. 14 Ashole ami tumrare loia tan gese boṛai ḳorslam, ete kunu shormindao oisi na. Tumrar
         gese amrar batail hoḳol ḳota zela hasa asil, oula tumrare loia amrar boṛai ḳoraḳano
         tan gese hasa forman oise. 15 Tumra hoḳole zela tan nosiot mancho, monor ḍor-ḳofe ḳafi ḳafi tanre ḳobul ḳorso, oḳan
         mono oae tumrar bae tan maea kub beshi baṛise. 16 Ar amio kub kushi, tumrar ufre ami oḳon furafur borosha ḳortam fari.

Ehudiar Isaei imandar oḳolor lagi dan (8:1–9:15)Makidonia deshor zomat oḳolor dan-ḳoerat81 Bai oḳol, ami tumrare zanairam Makidonia deshor zomat oḳole Allar ges taki ḳoto niamot
         faisoin. 2 Zudio bout duk-mosibot dia tarare forikka ḳora oisil, tara kub gorib halote asla,
         tebou tarar monor maze bout furti asil, tara kula ate Allar name dan-ḳoerat ḳorsoin.
         3 Ami tarar fokke ḳoiram, tara kushi oia nizor tofik mafik, emonki tofik taki aro beshio
         dan ḳorsoin. 4 Ar kub kiali oia amrare minot ḳorsila, zate Allar ze bonda oḳol obabor maze asoin,
         erare obab taki basanir lagi tara shorik oita faroin. 5 Amra zotoḳan asha ḳorslam, tara er saiteo beshi dan ḳorsoin. Ḳali ikan nae, tara foela
         nizore malik Isar ato shofisoin, bade Allar morzie amrar geseo shofa oisoin. 6 Ita dekia amra Titas baire kub minot ḳorslam, dan-ḳoerat ḳorar ze ḳam tain tumrar
         maze salu ḳorsoin, ita zanu shesho ḳoroin. 7 Tumra zela hoḳol befareu aguail aso, tumrar shobol iman, ḳota-barta, aḳol-hekmot,
         monor eshki, ar amrar bae zela kub maea-mohobbot ase, ṭik ou laḳan dan-ḳoerat ḳorar
         nek amolo zanu tumrar maze baia foṛe.8 Ita lekia ami tumrare kunu hukum diram na, ḳali forikka ḳori deḳram, Erlagi oinno
         mumin oḳolor nek kamor eshkir ḳota zanairam. Deki, tumrar mohobbot ḳotoḳan nikut.
         9 Amrar malik Isa al-Mosir rohom-niamotor ḳota to tumra zano-u, tain to Allai done doni
         asla, oile tumrar lagi gorib bonla, zate tain gorib bonar ḳarone tumra doni oitae
         faro. 10 Te ami tumrare foramish diram, ita manle tumrar balai oibo, tumra kub kushi oia goto
         bosor dan-ḳoerat tulat lagsilae, 11 oḳon ou ḳam shesh ḳoro. Monor ze eshki loia tumra i ḳam shuru ḳorsilae, oula eshkie
         zarzir tofik mafik dan-ḳoerat dia ita shesh ḳoro. 12 Dan-ḳoerat dibar niot ḳorle, Allae to niot mafik kobul ḳoroin, te tofik taḳle deo,
         na taḳle nai.13 Baiainre, ami sairam na, oinno manshe aram ḳorouk ar tumra ḳoshṭo ḳoro, borong tumra
         hoḳolor halot eḳ laḳan ouk, oḳanu asha ḳorram. 14 Tumrar zeta don-doulot oḳon baṛti ase, otae tarar obab miṭauk, ar tarar zebla beshi
         oibo, ou shomoe tarao tumrar obab miṭaiba. Olaḳan hoḳolor halot eḳoi laḳan ouk. 15 Zela Tourat Shorifo ase, “Zein beshi tukaisla tano beshi oise na, ar zein tuṛa tukaisla
         tano ḳom oise na.”Dan-ḳoerat baṭibar ḳalo hushiari16 Huno, ami Allar shukria adae ḳori, amar monor maze tumrar bae zela kial ase, Allae
         ou eḳoi laḳan kial dan ḳorsoin bai Titasor mazeo. 17 Tain amrar onurud mania tumrar gese zaira, ar ashol ḳota oilo tain nizeu kushi oia
         zaira. 18 Tan loge ḳori amra hou baireo faṭaiar, kush-ḳobri tobligor lagi hoḳol zomateu i bair
         tarif ḳoroin. 19 Zomator manshe ḳali tan tarif ḳorse na, amrar loge oia dan-ḳoerat loia zaibar lagi
         tarau tanre fosond ḳorse. Te malik Isar gourobor lagi, ar oinno mumin oḳolre shaijjo
         ḳorar lagi, amra ou dan-ḳoerat nibar bebosta ḳorsi. 20 Amra kub hushiar oia soliar, zate boṛo aḳaror ou rilif bilanir bade ḳeu amrar bodnam
         ḳorar shuzug na fae. 21 Mono rakio, amra ḳali malik Isar gese nae, manshor samneo hok-halali roar sesṭa ḳoriar.22 Ar erar loge ḳori amra aroḳ baire faṭairam, enre amra bout bar bout laḳan forikka
         ḳoria deḳsi, tan kub eshki ase. Oḳon deḳram, tain tumrare kub bishash ḳoroin, erlagi
         tumrar bae tan eshki aro baṛise. 23 Oḳon Titas bair befare ami ḳoiram, ein to amar loge roin, ar tumrar lagi ḳam ḳoroin.
         Bad-baki hoḳol baiaintor befare ḳoiram, hoḳol zomator manshe fosond ḳoria tarare faṭaira,
         tarar mazdi al-Mosir gourob oe. 24 Erlagi ḳoiram, tumrar bitoror mohobbot, ar tumrare loia amra ze boṛai-beṭagiri deḳai,
         itar forman deḳaio. Teu hoḳol zomator manshe buzba, tumra ḳe.

Dan-ḳoerator befare nosiot91 Baiainre, Allar pak bonda oḳolre shaijjor lagi dan-ḳoerat tular ze ḳam soler, ita
         befare to tumrare kunta leḳar zorur nae. 2 Ou befare tumrar monor kial to amar zana ase. Makidoniar manshor gese ami tumrar shunam
         gaia ḳoiram, Gris deshor manush mani tumra, goto bosor takiu dan-ḳoerat loia zuit
         aso. Tumrar i eshki dekia, Makidoniar bout manush hozag oisoin. 3 Erlagi ami ou baiainre faṭairam, zate tumrare loia amra ze boṛai deḳai, tara gia nizor
         souke ita dekia forman fain. Te ami zela boṛai ḳorsi tumrao olaḳan zuit roio. 4 Arnae amar loge oia Makidoniar kunu baiain gia zudi deḳoin tumra zuit nae, te tumrar
         ufre oto boṛo borosha ḳorae, amra shorom faimu ar tumrao shorminda oibae. 5 Erlagi ou mumin oḳolre onurud ḳorlam, tara zanu amar age tumrar gese zain. Rilif ḳamor
         lagi dan-ḳoerat dibar ze oada ḳorsilae, tara gia oguin zuit ḳorat shaijjo ḳorba. Te
         tumrar ges taki zur-zobordosti ḳoria kunta adae ḳora oito nae, ḳali monor kushie deoa
         dan-ḳoerat neoa oibo.6 Kial rakio, ze giroste tuṛa ḳori zala bain dey, he tuṛa foshol daibo, ar ze giroste
         besh ḳori zala bain dey, he besh ḳori foshol daibo. 7 Te tumrao ola forteḳe zarzir niot mafik dan-ḳoerat deo. Monor maze ḳoshṭo loia ba
         deoa lagbo ḳori dio na. Ḳaron dilor kushie dan ḳorle, Allae maea ḳoroin. 8 Allae tumrare hoḳol laḳan rohom-borkot dita faroin. I ḳemota tan ase, zate tumrar
         dorḳari hoḳolta hamesha tumrar gese taḳe, ar nek kamor lagi kula ate ita bilaitae
         faro. 9 Zela Fobitro Zobur Shorifo ase,He to kula ate bilai dise,gorib oḳolre dan ḳorse,tar forezgari siroḳal staei.10 Mono rakio, girostor lagi zein bis zugaia dein, ar ḳaibar lagi zein dana-fani zugaia
         dein, tain tumrareo bis zugai diba, itat borkot diba, tumrar nek kamor foshol bout
         baṛai diba. 11 Ou laḳan tumra hoḳolmonte doni oibae, ar kula ate dan-ḳoerat bilaibae, teu amrar mazdi
         Allar shukur-guzar adae oibo.12 Ou rilif ḳame ḳali Allar bonda oḳolor obabo shaijjo oito nae, borong bout zonor torof
         taki Allar shukur-guzaro baia foṛer. 13 Tumra al-Mosir kush-ḳobrir ufozukto ou ḳezmot ḳorso dekia, tara Allar shukur-guzar
         adae ḳorba. Tumra duio ate dan-ḳoerat bilanie, Makidoniar manshe ar baki hoḳoleu Allar
         gourob ḳorba. 14 Tumra dan-ḳoerat deoae Allar ges taki ou ze asanok niamot faiso, ota dekia tara tumrar
         lagi dile-zane dua ḳorba. 15 Allar ze danor ḳota mukdi ḳoia fuṛanir shaiddo nai, hou danor lagi tan tarif ouk.

Sahabi hishabe Hozrot Paulusor odikar (10:1–13:14)Allar ḳezmoto Hozrot Paulus101 O mumin baiain, al-Mosir norom ar doyalu babor ḳota iad ḳoria, ami Pauluse tumrare
         minot ḳoriar, manshe ḳoin, ami zebla tumrar loge roi, ou shomoe ami bule ḍorai ḍorai
         taki, ar horia gia harle shaoshi oizai. 2 Te zera mono ḳore, amra duniabi manshor laḳan zindegi ḳaṭaiar, tarar loge zotoḳan
         shaosh deḳani dorḳar, ami sairam, ami aoar bade zanu otoḳan shaosh deḳani na lage.
         3 Amra zudio roḳto-mangshor manush, oile amra ze laṛai ḳorram, ita to kunu roḳto-mangshor
         laṛai nae. 4 Duniabi sifaie zeta ostro-shostro dia laṛai ḳoroin, amra to ita dia laṛai ḳori na,
         Allai bole amrar ostro-shostroe faṛor uforor bangkaro bangilto fare. 5 Amrar ostrodi manshor banoaṭ zukti binash ḳori, ar Allare sinar fote zoto laḳan bada-bignoe
         dilre aṭḳaia raḳe, itareo binash ḳori. Manshor monor hoḳol ku-sintare ḳedaia hari
         al-Mosir tole ani. 6 Te tumra zebla shullo-ana baiddo oia tan tole aibae, hou shomoe zeta obaiddo roiba,
         itare shaza dibar lagi amra zuit oimu.7 Tumra to ḳali amrar bairor surot deḳso. Kunu manshe zudi nizore al-Mosir ummot mono
         ḳore, te tar sinta ḳora zorur, he zan ummot, amra-o to tan ummot. 8 Ashole malik Isae amrare ze odikar disoin, i befare ami kisu boṛai deḳaileo to shorminda
         oitam nae. Ḳaron i odikaror uddesho oilo, tumrare goṛia tula, kunu ḳeti ḳora nae.
         9 Amar i leḳa foṛia mono ḳorio na, ami siṭi dia tumrare ḍor deḳairam. 10 Kunu kunu manshe matoin, “Tan leḳa siṭinte dilo ḍekka mare, ita shoktishali siṭi,
         oile tain ḳandat aile deḳa zae, tain ḳomzur ar oaz-nosioto muṭeu gorom nae.” 11 Ota manshore zananir lagi ḳoiram, amra duroi taki siṭir mazdi zeta leḳram, samne aile
         ṭik olau ḳormu.12 Tumrar mazor kunu kunu zone tar nizor tarif gae. Tarar loge to amrar tulona sole na,
         ba tarar dolor shodoishsho oiteo shaosh ḳori na. Tara to nize nize zeta bala mono
         ḳoroin, otar logeu tarar tulona ḳoroin, otadiu bisar ḳoroin, buzrae ni, ita ḳoto boṛo
         ammok! 13 Huno, amrar zotoḳan boṛai ḳora usit, er beshi ḳortam nae, borong Allae amrar ḳamor
         ze shimana ṭik kori disoin, amra er bitre roiau boṛai ḳormu, i shimanar bitre tumrao
         aso. 14 Erlagi amra zebla tumrar gese geslam, ou shomoe shimar bara to gesi na. Tumrar gese
         to hoḳol foela amrau al-Mosir kush-ḳobri toblig korat geslam. 15 Esaṛa foror ḳam loia amra gourob ḳoriar na, ita ḳorle shimar bara oilo one. Amra asha
         ḳoriar, tumrar imani bol baṛar loge loge tumrar maze aro bout ḳam ḳortam farmu. 16 Hou shomoe tumrar ges taki aro duror deshainto gia kush-ḳobri toblig kortam farmu.
         Teu kunu manshe ḳoito farto nae, foror ḳam loia amra boṛai ḳoriar. 17 Oile Allar kalamo ase, “Ze manshe boṛai ḳore, he Malik-Moulare loia boṛai ḳorouk.”
         18 Ḳaron nizor shunam nize gaileu forman oe na he bala manush, borong Malik-Moulae zar
         shunam gain, he-u bala hishabe forman oe.

Bonḍo sahabi taki hushiar111 O mumin bai oḳol, ami sairam, amar tuṛa be-aḳoli tumra shoijjo ḳoro, ar hasau tumra
         amare shoijjo ḳorraeo. 2 Allai eshkir zalae amar dilo tumrar lagi eḳ zala foeda oise. Te ami eḳzon noshar loge
         tumrar biar mat-ḳota ṭik kori raḳsi, en nam al-Mosi. Ami sairam, shoti ḳoina hishabe
         tumrare tan ato shomzai ditam. 3 Oile ami ḍoraiar, hou hafe zela ku-buddi dia Bibi Haoare be-fote nisilgi, olaḳan tumrareo
         al-Mosir ges taki horailito fare, he tumrar dilor ḳaṭi bab ar monor nishana alailibo.
         4 Ḳaron amra ze Isar befare toblig korsi, oinno zone zebla tanre saṛa dusra kunu Isar
         ḳota toblig kore, tumra ita manrae. Ar tumra ze Pak Ruh faiso, ou Pak Ruh saṛa dusra
         kunu ruh faile, ba ze kush-ḳobri tumra manrae, i kush-ḳobri saṛa dusra kunu kush-ḳobri
         hunle, kub kushi oiau manilirae. 5 Oile ami mono ḳori na, hou nam-ḍaki sahabi dol taki ami kunumonte-u huru. 6 Ami zudio kub miṭa miṭa shure oaz ḳortam fari na, tebou amar to aḳol-buddir ḳomti
         nae, ita to ami hoḳol nomunae hoḳol halote tumrare deḳaisi.7 Tumrar unnoti deḳanir lagi ami bina betone Allar deoa kush-ḳobri toblig koria nizore
         nisa ḳorsi, ita kunu faf ḳorsi ni? 8 Tumrar ḳezmotor lagi ami oinno zomat oḳolor ges taki shaijjo anchi, ḳoite gele tarare
         luṭia anchi. 9 Tumrar gese roar ḳalo ami zebla obabo foṛlam, hou shomoyo ami ḳeuror buza oisi na.
         Ḳaron Makidonia taki zeta baiain aisla, tara amare shaijjo ḳorsoin. Te kunu haloteu
         ami tumrar buza oisi na, oitamo nae. 10 Al-Mosir ze hokikoti amar bitre ase ou hokor boleu ami ḳoiram, asta Gris deshor kunu
         zagatu amar i beṭagiri ḳeu bond ḳorto farto nae. 11 Ami ila matar ḳaron kita? Ami tumrare maea ḳori na ni? Eḳ Allaeu zanoin, ami tumrare
         ḳoto maea ḳori.12 Nizor boṛai-beṭagiri deḳaia zeguin amrar homani oita sain, itae zanu i shuzug na fain,
         otar lagi ami zeḳan ḳorat asi, ikan ḳorat roimu-u. 13 Ashole to ita oila bonḍo sahabi ar ṭog kamlain. Tara nizore al-Mosir sahabi deḳaito
         ḳori nizor surot bodlilae. 14 Ete taijjub oar kunta nae, Ibliseo to nizore nuror firista deḳanir lagi tar surot
         bodlae. 15 Erlagi zeguinte Iblisor ḳezmot ḳoroin, tarao zudi nizor surot bodlaia deḳain tara
         nek kam ḳorra, te taijjub oar kita ase? Tarar ḳamor fol tara aḳerato faibo.Sahabi ḳamor lagi Hozrot Paulusor zulum-ḳoshṭo16 Ami aroḳbar ḳoiram, amare zanu ḳeu fagol mono na ḳore. Ar zudi ila mono ḳorilao, te
         amare eḳ fagol hishabeu shomzilao, zate amio tuṛa boṛai ḳorar shuzug fai. 17 Ami oḳon zeta ḳoiram, ita malik Isar hukume ḳoiram na, ḳali nizor boṛai deḳanit gia
         faglami ḳorram. 18 Bout zone zebla duniabi bishoe loia boṛai deḳaira, te ami ḳene deḳaitam na? 19 Tumra to beshi aḳoldar, erlagi be-aḳol oḳolre kush dile shoijjo ḳoro. 20 Ḳali ikan nae, ḳeu zudi tumrare nizor gulam banaia raḳe, tumrare tar shikar banailae,
         fando falae, tumrar ufre ustadi ḳore ba tumrar galo soṛ mare, ta-o to tumra kushi
         oia shoijjo ḳorrae. 21 Oile ami kub shorminda oia shikar ḳoriar, ita befare tumrar gese amra boṛo ḳomzur
         aslam, ila netagiri ḳortam farsi na.Oinno manshe zeta loia boṛai ḳorar shaosh fae, amaro shaosh ase ita befare boṛai deḳanir,
         ami ḳali fagolor laḳan ita matiram. 22 Zetae boṛai-beṭagiri deḳain, tara kita Ibrani zatir ni? Amio to tarar laḳan. Tara
         Boni Israil zatir ni? Amio ola. Tara Hozrot Ibrahimor aolad ni? Amio to. 23 Tara al-Mosir ḳezmotḳari ni? Ami aro boṛo ḳezmotḳari. Mono rakio, ami fagolor laḳan
         matiram. Ami al-Mosir ḳezmoto lagia tara taki bout beshi menot ḳorsi. Bout bar zel
         ḳaṭsi, bout bar mair-doir ḳaisi, ar bout bar moutor mukabila oisi. 24 Ihudi oḳole amare fasbar durra marsoin, forteḳ bar unusallishṭa ḳori durra ḳaisi.
         25 Tinbar amare singladi mara oise. Eḳbar amare ḳankoṛ mara oise. Tinbar amar zaz ḍubi
         gesil, ar eḳ din eḳ rait doriar fanit bashail aslam. 26 Ami bout desh sofor ḳorsi. Ban-fanir ato, sur-ḍaḳaitor ato, nizor zatir ato ar bin
         zatir ato ami mosiboto foṛsi. Esaṛa ṭauno, morubumit, doriat, ar bonḍo mumin oḳolor
         ato-o ami mosiboto foṛsi. 27 Ou duk-mosibotor mazeo zane-forane menot ḳorsi, bout rait uzagori ḳorsi, ḳani-fanir
         lagi ḳoshṭo faisi, bout ufash-ḳafash roisi, shit ar ḳafoṛ-sufoṛor obabeo ḳoshṭo faisi.
         28 Ita saṛao al-Mosir zomat oḳolor lagi ami forteḳ din sinta ḳori. 29 Ḳeu ḳomzur oile ami nizeo tar ḳomzurir bagi oi na ni? Kunu ku-shongir talo foṛia ḳeu
         gunar fote gelegi, ami oshanti ḳori na ni?30 Ami zudi boṛai deḳaitam sai, te ou ḳomzuri loiau boṛai ḳormu. 31 Amrar Alla Pak ar malik Isa al-Mosir gaibi baf, zein hamesha gourob faoar laḳ, tain
         nizeu zanoin, ami kuntau misa matram na. 32 Dameskor bashsha Aritar hakim sabe amare dorar lagi Damesk ṭauno fara deoar hukum
         disla. 33 Oile ṭaunor baunḍorir oalor maze ze kiṛki asil, mumin baiainte eḳ ṭukrit ḳori ou kiṛki
         baedi amare maṭit lamai disla, ou nomunae ami tan at taki bagisi.

Hozrot Paulusor ḳas doroshon121 Te amar aro kisu boṛai ḳora dorḳar, i boṛaie kunu faeda nai, oile malik Isae ze doroshon
         deḳaisoin ar zeta zanaisoin, ita oḳon ḳoiram. 2 Hozrot Isar eḳzon ḳadimre ami sini, oḳon taki souddo bosor age meraz shorifor lagi
         tanre behesto tulia neoa oisil. Tain zannatul-ferdouso gela, i shomoe tain sho-shorile
         gesoin ki na zani na, ḳali Allaeu zanoin. 3 Te enre ami sini, oile tane sho-shorile neoa oise ki na ami zani na, ḳali Alla Pake
         zanoin. 4 Meraz shorifo nia harle tan loge bout batchit ḳora oise, ita batchit manshore hunani
         ṭik nae. 5 Oula manshore loia ami boṛai ḳormu. Amar nizore loia kunu boṛai nae, ḳali amar ḳomzurir
         lagi boṛai ḳormu. 6 Ou boṛai deḳaite saileo, ami kunu be-aḳoli ḳortam nae, ḳali hasa mat matimu. Ta-o
         ami boṛai deḳani bad dilailam, kizanu amar ḳam-ḳaz dekia ba amar mukor zobanbondi
         hunia, manshe oḳon amare zotoḳan mono ḳoroin, er saite beshi mono ḳorilain.7 Allae amare oto batuni befar zananie amar dilo zanu ohonkar na ae, ou niote tain amar
         shorilo eḳṭa rifu dila, amare ḳoshṭo dibar lagi, ou rifu oilo Iblisor sela. 8 Malik Isar dorbaro ami tinbar aroz ḳorslam, ou rifugu amar ges taki horaia nitagi.
         9 Oile tain zuaf dila, “Amar rohomotu tumar boutta, amar bol-shokti mile ḳali ḳomzur
         halote.” Erlagi amar ḳomzurir befare ami kushi moneu boṛai ḳormu, zate al-Mosir ou
         bol-shokti amar maze boshot ḳore. 10 Te al-Mosir namor lagi nanan laḳan ḳomzuri, beijjoti, obab-onoṭon, zulum-mosibot,
         ar be-fanat foṛleo ami kushi oi. Ḳaron ḳomzur haloteu ami boloban oi.Korint zomator lagi sinta-babna11 Ami fagol oisi ṭiku, oile tumrau amare fagol oite baiddo ḳorso. Tumrar usit asil amar
         tarif ḳora. Ami zudio kub shadaron manush, tebou tumrar hou nam-ḍaki sahabi dol taki
         kunumonte-u huru nae. 12 Ami nizore eḳzon hok sahabi hishabe forman ḳorsi, bout shoijjo ḳoria tumrar maze nanan
         nomunar keramoti ḳam, kudroti nishana ar muzeza deḳaisi. 13 Aichcha ḳo sain, oinno zomat oḳol taki tumra kunumonte huru ni? Oe, ḳali eḳṭa befare
         huru aso, ita oilo, ami tumrar gese buza oisi na. I bulor lagi amare mafi deo.14 Huno, ami tumrar gese zaoar lagi ou tin nombor bar zuit oilam, te ami kunu buza oitam
         nae, tumrar gese kunu don-samana sairam na, ḳali tumrare sairam. Ma-bafor lagi don-samana
         zomani to aolador forz nae, borong ma-bafor usit oilo aolador lagi don zomani. 15 Te ami kub kushi oiau tumrar lagi amar hoḳolta ḳoros ḳormu, amar nizoreo bilai dimu.
         Ami zebla tumrare besh ḳori maea-mohobbot ḳoriar, te tumra ḳene amare ḳom maea ḳorrae?16 Zai ouk, ami tumrar ufre buza oisi na, arnae ḳeu ḳoilito fare, ami salaki ḳoria tumrare
         duka disi. 17 Ar tumrar gese ami zerare faṭaislam, eraredi tumrare ṭogaisi ni? 18 Titas baire ami minot ḳorlam tumrar gese zaoar lagi, tan loge hou baireo faṭailam.
         Te ou Titase tumrare ṭogisoin ni? Ami ar Titas, amra duiozone to eḳoi ruhe ar eḳoi
         niote ḳam ḳori. 19 Aichcha, tumra mono ḳorrae ni, ou siṭi lekia amra nizor dush ḳaṭairam? Na, ikan ṭik
         nae, O dust oḳol, amra al-Mosir ḳadim hishabe Alla Pakre azir-nazir rakia leḳram,
         tumrare goṛia tular nioteu ita ḳoiram. 20 Ashole amar kub ḍor ḳorer, ami zebla tumrar gese aimu, aia hari tumrare zela deḳtam
         sairam, tumra zudi ilaḳan zuit na o, ar tumrao amar ze ruf deḳtae sao na, ami zudi
         hou ruf deḳani lage. Ba aia deki tumrar maze ḳaijja-fosad, ingsha-ninda, rag-gusa,
         doladoli, foror bodnam gaoa, gibot gaoa, boṛai-beṭagiri ar gulmal ase. 21 Amar bitre ḍor ḳorer, ami aroḳbar zebla tumrar gese aimu, ou shomoe amar Allae ni
         tumrar samne amare shorminda banailain, zeta manshe guna ḳorsoin, zetae nafaki ḳam,
         zina, ar bodmaishi ḳoria touba ḳorse na, otare dekia ni ami monor maze ḳoshṭo fai.

Korint zomatre aḳeri hushiari131 Baiainre, ami ou tin nombor bar tumrar gese airam. Zano to, Allar kalamo ase, “Dui
         ba tin zon manshe eḳoi laḳan shakki dile ou befar hasa forman oe.” 2 Te ami zebla dusrabar tumrar gese geslam, hou soforor age zera guna-ḳosuri ḳorsil,
         ami tarare ar bad-baki hoḳolre hushiar ḳori dislam. Ar oḳon ami nize azir na oileo
         tarare ola hushiar ḳori diram, ami aroḳbar aile tara ḳeu rehai faita nae. 3 Tumra bule forman sairae, amar muk dia al-Mosie matira ni. Ashole al-Mosi to tumrar
         befare kunumonte-u ḳomzur nae, tan nizor bol-shokti tumrar maze azir ase. 4 Zudio tanre ḳomzur halote solibor ufre loṭḳaia zane mara oisil, ta-o Allar kudroti
         bole tain oḳon zinda asoin. Ar amra-o ola tan laḳan ḳomzur asi, oile tan loge zinda
         roae Allai kudroti bole tumrar gese aia mukabila oimu.5 Tumra nizore zasai ḳori deḳo, al-Mosir ufre hasaror iman ase ni? Tumra buzo na ni,
         Isa al-Mosi tumrar dilo asoin. Kial rakio, zasai ḳorat gia zanu tumrar maze bezal
         na mile. 6 Ar ami asha ḳori tumra buzbae, amra to ḳaṭi hishabe forman oigesi. 7 Amra Allar dorbaro munazat ḳorram, tumra hoḳol laḳan bod ḳam taki basia ro. Amra nizor
         forezgarir forman deḳanir lagi ikan ḳoiram na. Ar manshe amrare forezgar mono na ḳorleo,
         tumra hamesha nek kam ḳorat ro. 8 Amrar ḳemota oilo hokor fokke, na-hokor fokke amrar kunu bol nai. 9 Te amra zebla ḳomzur ar tumra boloban, ita deḳle amra kushi. Amra dua ḳoriar, tumra
         touba ḳoria hari furafur ḳaṭi o. 10 Erlagi ami tumrar ges taki duroi roia ita leḳram, zate tumrar samne aia harle malik
         Isar deoa ḳemota ḳaṭaia ḳoṭu bebohar ḳora na lage. Malike amare i ḳemota disoin tumrare
         goṛia tular lagi, ḳeti ḳorar lagi nae.Bidaei salam ar dua11 O bai oḳol, hesh-mesh ḳoiram, tumra kushi-bashi ḳoro, nizore kamil banao, eḳe-oinnore
         nosiot ḳoro, eḳoi monobabe ro, shantie boshot ḳoro. Teu shantir ar mohobbotor Allao
         tumrar loge loge roiba.12 Tumra eḳe-oinne fobitro golagoli ḳorio. 13 Allar hoḳol pak bondae tumrare salam zanaira.14 Malik Isa al-Mosir rohomot, Alla Pakor mohobbot, ar Pak Ruhur ḳatir-zoton tumra hoḳolor
         dilo rouk. Amin.

Allai kush-ḳobri ḳali eḳṭau11 Ami Paulus, Isa al-Mosir eḳzon sahabi. Ami kunu manshor hukum-foramishe ba kunu manshor
         usillae sahabi oisi na. Ḳali Isa al-Mosi ar amrar gaibi baf Alla, zein al-Mosire murda
         taki zinda ḳori tulchoin, erar ges takiu ḳelafoti faisi. 2 Ami ar amar logor hoḳol mumin baiainte milia, Galatia deshor Isaei zomat oḳolor gese
         ou sohifaḳan leḳram.3 Amrar gaibi baf Alla Pake ar Isa al-Mosie tumrare rohomot ar shanti dan ḳoroukka.
         4 Amrar gaibi baf Alla Pakor munshae, hou Isae amrar gunar mafir lagi nizor fobitro
         zan kurbani disoin, zate ou ḳaraf zomanar at taki amrare basaita faroin. 5 Alla Pakor tarif hor-hamesha zari rouk. Amin.6 Ami boṛo taijjub oigesi, al-Mosir rohome zein ḍakia ania tumrare nizor bonda banaisoin,
         tane saṛia tumra kila oto zoldi aroḳ nomunar kush-ḳobrir bae firigelae. 7 Ashole to ita kunu kush-ḳobriu nae. Oile ḳoezon manush ase, zetae tumrar iman loia
         ḳeiṛ ḳelaira, tara al-Mosir kush-ḳobrire ulṭa-falṭa ḳorilta saira. 8 Huno, amra ze kush-ḳobri tumrar gese toblig korsi, ou kush-ḳobri saṛa dusra kunu kush-ḳobri
         zudi tumrar gese toblig kora oe, ita zudi amra nizeu ḳori, ba asmani kunu firistae
         aia ḳoroin, te ogur ufre lannot foṛouk. 9 Ami age zemone ḳoisi, oḳon hirbar oula ḳoiram, agor ze kush-ḳobri tumra mancho, ita
         saṛa dusra kunu kush-ḳobri ḳeu tumrar gese toblig korle, ogur ufre lannot foṛouk.10 Ita ḳoria ami ḳar ges taki tarif faitam saiar, kunu manshor ges taki na Allar ges
         taki? Ami kunu manshore kush ḳorar sesṭa ḳoriar ni? Ami zudi oḳono manshore kush ḳorar
         sesṭa ḳortam, te ami al-Mosir ḳadim oilam na one.Hozrot Paulus kila sahabi oila11 O baisab oḳol, afnara zania raḳoukka, ami ze kush-ḳobri toblig korsi, ita to kunu
         manshor banail motobad nae. 12 Ami ita kunu manshor ges taki faisi na, ḳeu amare ita hikaiseo na. Ḳali Isa al-Mosie
         nize amar gese ita zair ḳorsoin.13 Ami age zebla Ihudi dormo mantam, hou shomoe amar sal-cholon kila asil ita to tumra
         huncho. Ami Allar zomat oḳolre ḳoto beshi zulum ḳortam, ar itare binash ḳorar sesṭat
         aslam, eota tumra zano. 14 Amar baf-dadar ges taki faoa shora-rosumot manato ami kub kiali aslam. Erdae amar
         boeoshi Ihudi oḳolor maze alla-billa ḳorat ami bout aguail aslam. 15 Oile Allae to amar maʼr feṭo taḳteu amare fosond ḳorsoin, tainu nizor rohomote amare
         daot disoin. Tan munsha asil, 16 ami tan ḳas maear zonor didar faia, oinnainno zatir gese kush-ḳobri toblig kori. Te
         ou didar faiao ami kunu Adom zator loge foramish ḳorsi na. 17 Ar amar agor kunu sahabir loge mulaḳat ḳorar lagi ami Zeruzalem ṭaun ḳano-o gesi na.
         Borong ami Arob desho geslamgi, gia guri-firi hirbar Damesk ṭauno aisi.18 Er tin boros bade sahabi Fitoror loge mulaḳat ḳorar niote Zeruzalem geslam, gia tan
         ono fonro din aslam. 19 Ou shomoe Hozrot Isar bai sahabi Iakub saṛa, dusra kunu sahabir loge amar deḳa oise
         na. 20 Eḳ Alla shakki asoin, ami ou zeta leḳlam, er eḳṭa horofo misa nae. Mono raḳba, ou
         kush-ḳobri to kunu manshor ges taki faisi na, ḳali Isa al-Mosie nize amar gese zair
         ḳorsoin.21 Bade ami Shiria ar Kilikia deshor bout zagat geslam. 22 Ou shomoe Ehudia zilar Isaei zomat oḳoleo amare sinta na. 23 Tara ḳali ou ḳobor hunchila, “Age ze beṭae amrar ufre zulum ḳorto, ar Isar namre dunia
         taki tuṛilito saisil, oḳon hou beṭae al-Mosir imanor kush-ḳobri toblig korer.” 24 Ami iman ania bodoli zaoae, tara Allar shukur-tarif ḳorta.

Zomate Hozrot Paulusre ḳobul ḳorla21 Souddo boros bade Barnabasor loge oia ami hirbar Zeruzalem gelam, ou shomoe Titasreo
         loge nilam. 2 Allai hukume ami hono gelam. Gia honor baiainre ḳoilam, oinnainno zatir gese ami kun
         kush-ḳobri toblig kori. Oile zomator murobbi oḳolre ita niralae ḳoilam, amar sinta
         asil, amar oto douṛor ḳam zate beḳama na zae. 3 Amar logor bai Titas o-Ihudi oileo, tan mosolmani ḳam ḳoranir lagi era kunu saf dise
         na. 4 Ashole imandar dolor bitre ḳoezon munafik hamanie ola oilo. Isa al-Mosir ummot bonae
         amra ze shadinota faisi, otar kut dorar lagiu era hamaisil, zate amrare Musar shoriotor
         gulamit raḳto fare. 5 Oile amra eḳ foloḳor lagio tarar gulami manlam na, zate kush-ḳobrir hokikoti tumrar
         gese ḳaim roe.6 Ar zomator nam-ḍaki zon oḳolor loge ami matilam, era zeinu oin na ḳene, itae amar
         kuntau zae ae na, Allae to muk saia mosolmani ḳoroin na. Era to amare noea kunta disoin
         na, 7 borong tara buzilila, Ihudi shomazor gese kush-ḳobri tobligo Fitorre zela daeitto
         deoa oisil, ou laḳan oinnainno zatir gese tobligor daeitto amare deoa oise. 8 Tara oḳan deḳla, Ihudi oḳolor gese sahabi-ḳamo Fitorre zein salaisoin, hou Allaeu
         oinnainno zatir maze sahabi-ḳamo amare salaisoin. 9 Oḳan dekia zomator goinio-mainio murobbi, mani Iakub, Fitor ar Hannane buzilila, Allar
         torof tone ami ḳas rohomot faisi. Teu tarao amrar loge eḳmot asoin oḳan deḳaita ḳori,
         amar ar Barnabasor loge tarar at milaila. Ar ou mate razi oila, amra toblig kormu
         oinnainno zatir gese, oile tara toblig korba Ihudi shomazor gese. 10 Tara ḳali ekkan abdar ḳorla, amra zanu zomator gorib oḳolor bae kial raki. Ashole
         amaro ola ḳorar kub ichcha asil.Hozrot Paulus ar Fitore omil11 Bade Fitor Antiokia ṭauno aila. Ermaze tain eḳ boṛo oinnae ḳorae ami tan mukor samneu
         afotti zanailam. 12 Ou shomoe Ihudi taki mumin oa eḳdol manshe fotua dita, oinnainno zati taki zera Isar
         ummot oe, tarar mosolmani ḳam ḳorani zorur. Ou fotua dolor kisu manush sahabi Iakubor
         ges taki aibar age Fitore oinno zatir loge mila-misha ḳori ḳana-dana ḳaita. Iṭa to
         kub bala. Oile era aoae erar ḍore tain ou bala ḳam bond ḳorilla. Oḳṭau boṛo oinnae.
         13 Antiokiar aro bout Ihudi mumineo Fitoror loge ou bonḍamit shamil oila. Hesh-mesh Barnabaso
         tarar loge bul fote fao dilaila.14 Oile ami zebla deḳlam, kush-ḳobrir hokikotor loge tarar ḳam-ḳaz miler na, ou hoḳolor
         samne Fitorre ḳoilam, “Afne Ihudi oia-o zudi Ihudi niom bad dia oinno zatir laḳan
         soloin, te oinno zatire ḳene oḳon Ihudi niom manar tagid dira? 15 Afne-ami duiozonu to Ihudi, naforman o-Ihudi kulo zonmisi na. 16 Erbadeo to amra zani, Musar shoriot amol ḳorleo Allae manshore dindar ḳoia ḳobul ḳoroin
         na, ḳali Isa al-Mosir ufre iman anleu dindar ḳoia ḳobul ḳoroin. Erdaeu amra tan ufre
         iman anchi, zate shoriotor amole nae, oile al-Mosir ufre iman anae amrare dindar ḳoia
         ḳobul ḳoroin. Ḳaron shoriot amol ḳorleo kunu manshore dindar ḳoia gona oito nae.17 Oile oḳon amra al-Mosir torikae dindar bontam sairam ḳori, Ihudi shorar niom-ḳanun
         bad dilaisi. Ete zudi kunu kunu zone amrare naforman ḳoin, te kita buza zae, al-Mosie
         kunu gunar ḳezmot ḳoroin ni? Nauzubilla, nichoe na. 18 Ami nize zeta bad dilaisi, ota zudi hirbar ḳori, te to nizeu nizore dushi forman ḳoriar.
         19 Shoriotor niome shoriotor atou amar mout oigese, zate Allar tarifor lagi ami zinda
         roi. 20 Te dorilao, amare al-Mosir loge gaso loṭḳaia ḳatol ḳora oise. Ami ar zinda nae, amar
         ḳaear maze al-Mosiu zinda asoin. Ou ḳaeae oḳon ze zindegi ḳaṭairam, iṭa Allar ḳas
         maear zonor ufre imanor bole ḳaṭairam. Tain amare mohobbot ḳoria, amare toranir lagi
         nizor zan kurbani disoin. 21 Alla Pakor i rohomot ami bifol oite ditam nae. Shoriot amol ḳoria zudi manush dindar
         bonizito, te al-Mosi ḳamoḳa kurbani oila ni?

Shoriot na rohomot?31 O be-aḳol Galati oḳol, tumrare ḳegie zadu ḳorse? Tumrar gese to kula-mela ar saf-sofa
         toblig kora oise, Isa al-Mosire gaso loṭḳaia ḳatol ḳora oisil. 2 Te oḳon ami ḳali ou ḳotaḳan zantam sairam, tumra ze Pak Ruh faiso, iṭa kita Musar
         shoriot amol ḳoria faiso ni? Na kush-ḳobri hunia iman anae faiso? 3 Tumra kunu ola be-aḳol ni? Pak ruhur bole noea zindegi shuru ḳoria, oḳon nizor bole
         kamiab oitae sairae? 4 Te ḳamoḳa oto duk-koshṭo ḳorlae ni? Ami asha ḳori tumrar i ḳoshṭo muṭeu behuda gese
         na. 5 Aichcha, Allae to tumrare Pak Ruh dan ḳorsoin, ar tumrar maze bout keramoti ḳamo ḳorsoin.
         Te ḳo sain, tan shoriot manae tain ita ḳorla ni? Na kush-ḳobri hunia tumra iman anae
         ita ḳorsoin?6 Ibrahim nobir befarḳan deḳo, Allar kalamo ase, “Ibrahime Allar oadae iman anae, Allae
         tanre dindar ḳoia ḳobul ḳorla.” 7 Erdae tumrao shomzilao, zera iman ane, tarau Ibrahimor ashol aolad. 8 Asmani kitabo ageu batail oise, Allar ufre iman anleu to tain oinnainno zatire dindar
         ḳoia ḳobul ḳoroin. Ibrahimor gese ou aeator kush-ḳobri ageu zanail oisil, “Tumar usillae
         duniar tamam zatie borkot faiba.” 9 Te buza zae, Allar oadae iman anae Ibrahime zela borkot faisoin, tan bade zera iman
         anba tarao ola borkot faiba.10 Asmani kitabe ḳoe, “Ze manshe shoriotor kitabo leḳa tamam hukum-ahkam amol na ḳore,
         he lannoti.” On taki buza zae, zera shoriot manar ufre borosha ḳore, tara hoḳolor
         ufreu i lannot ase. 11 Allar kalame batae, “Dindar ḳoia zare ḳobul ḳora oe, he tar imanor zoriae zindegi
         faibo.” Erdae buza zae, shoriotor hukum-ahkam manleo Allae ḳeurore dindar ḳoia ḳobul
         ḳoroin na. 12 Oile shoriote ḳoe, “Shoriotor hukum-ahkam mafik ze manush sole, he shoriotor mazdiu
         zindegi ḳaṭaibo.” Te to buza zae, shoriote imanor ufre borosha ḳore na. 13 Shoriotor borkelaf ḳorae amrar ufre ze lannot asil, ou lannot al-Mosie tan nizor ḳando
         nia amrare azad ḳorsoin. Allar kalamo to ase, “Gaso loṭḳaia zare ḳatol ḳora oe, he
         lannoti.” 14 Allae Ibrahim nobire ze borkot dan ḳorsoin, Isa al-Mosir zoriae ou borkot zate oinno
         zati oḳoleo fain, ar amra-o zate imanor mazdi oada ḳora hou Pak Ruhu fai, otar daeu
         al-Mosie i lannot nizor ḳando nisoin.Shoriot ar oada15 O bai oḳol, ami duniabi ḳotadi buzai diram. Dui fokko manshor maze zebla kunu chukti
         faḳa-fukto oizae, ou chukti eḳ fokkoe ar batil ḳorto fare na, ba ermaze noea kunta
         lagaito-o fare na. 16 Te Ibrahim nobi ar tan aolador loge Allae ze oada ḳorsla, Allar kalamo to ḳoa oise
         na, “Aolad oḳolor loge” mani bout aolador loge. Borong ḳoa oise ḳali “Tumar aolador
         loge” mani eḳ aolador loge, ar ou aoladu oila al-Mosi. 17 Ami ḳoitam sairam, Allae Ibrahimor amolo oadar mazdi ze niom boail ḳorsla, er sair-sho
         tish boros bade shoriot deoa oisil. Ou shoriot aoae agor hou oadar niom to batil ḳorto
         fare na. Te to tan oada zari roilo. 18 Ar Allar borkot faoa zudi shoriot amolor ufre nirbor ḳorto, te oadar ufre nirbor roilo
         na one. Oile Allae oadar mazdiu Ibrahimre borkot dan ḳorsla.19 Te ḳoiba, shoriot ḳene deoa oisil? Manshe gunar ḳam na saṛae, Allar torof taki oadar
         loge shorioto shamil ḳorsla. Ar Ibrahimor ze aolador befare Allae oada ḳorsla, ou
         zone toshrif na ana forzonto i shoriot boail asil. Allar firistar zoriae Musa nobir
         gese i shoriot nazil oisil. Ou Musau asla Alla ar manshor maze shafaeatḳari, mani
         mazor manush. 20 Oile ḳali eḳfokko taḳle to mazor manshor zorur asil na; ar Alla to eḳzonu. Tain Ibrahimor
         loge oadar ḳalo kunu mazor zon lagse na.21 Te shoriot kunu Allar oada oḳolor ulṭa ni? Nichoe na. Allae zudi ou laḳan shoriot
         dan ḳorta, zetae aḳeri zindegi mile, te shoriot maniau manush Allar dorbaro ḳobul
         oigelo one. 22 Oile asmani kitabe batae, tamam manushu gunar ḳobzae bondi, tara zanu Isa al-Mosir
         ufre iman ania, imanor zoriae oada ḳora hou borkot fain.23 Iman aoar age shoriote amrare fara disil. Iman zair na oa forzonto ou shorioteu amrare
         bandia raḳsil. 24 Erdae buza zae, al-Mosir gese fousanir age ou shorioteu otodin amrare salaise, zate
         imanor zoriae amrare dindar ḳoia ḳobul ḳora oe. 25 Oile oḳon iman ḳaim oae, amra ar saloḳdar shoriotor tolua nae.Allar nuror aolad26 Isa al-Mosir ufre iman anae tumra hokkol oḳon Allar aolad bonigeso. 27 Tumra zara al-Mosir torika ḳobul ḳorso, tumra to finnor noea ḳafoṛor laḳan al-Mosir
         bitre hamaigeso. 28 Ihudi ar o-Ihudi, gulam ar azad, beṭin ar beṭaintor maze oḳon kunu tofat nai. Isa
         al-Mosir loge mishi zaoae tumra hoḳolu to eḳ oigeso. 29 Tumra zebla al-Mosir zon oigeso, te to Ibrahimor aolado oiso, ar Allae Ibrahimre zeta
         diba ḳori oada ḳorsla, tumrao otar bagi bonigeso.

41 Ashole ami buzaitam sairam, bafor hoḳol don-samanat aolador eḳtiar taḳleo, he zotodin
         nabalik roe otodin aolad ar gulamor maze kunu tofat mile na. 2 Tar bafe ze shomoyor ḳota osiot ḳori zain, otodin he tar murobbi ba zimmadaror aotae
         roite oe. 3 Ou laḳan amra-o zebla nabalik aslam, hou shomoe duniar nanan sal-cholonor gulam aslam.
         4 Oile shomoe fura oia harle, Allae tan ḳas maear zonre bezila. Tain eḳzon nek aorotor
         feṭo zonom loia, shoriotor hukum-ahkam mafik zindegi ḳaṭaila. 5 Zate shoriotor aotae taḳa manshore azad korta faroin, ar amrareo Allar aolad bonar
         eḳtiar dein. 6 Erdae tumra Allar aolad bonizaoae tumrar dilo boshot ḳorar lagi, Allae tan ḳas maear
         zonor ruhre bezisoin. Tumrar dilor ou ruhe to Alla Pakre abba ḳoia ḍaḳoin. 7 Gotikeu tumra gulam roiso na, aolad bonigeso; ar aoladre Allae zeta deoar oada ḳorsila,
         oḳon tumra eotar malikanao faiso.Imane mozbut ar ḳaṭi o8 Age tumra zebla Alla Pakre sintae na, hou shomoe tumra zetar gulami ḳortae, iguin
         to ashole kunu devtau nae. 9 Oile oḳon to Allare sincho; ashole Allaeu tan nizor forisoe disoin. Te tumra kila
         hirbar duniabi hou ḳomzur ar batil sal-cholonor bae firizirae? Aroḳbar otar gulam
         bontae sairae ni? 10 Tumra hirbar omuk ar tomuk din, mash, ritu ar bosorre manrae. 11 Erdae amar ḍor ḳorer, tumrar tole amar oto menot ni maṭi oizae.12 O bai oḳol, ami tumrare minot ḳoriar, ami zela tumrar laḳan oigesi, tumrao ola amar
         laḳan o. Tumra to otodin amar kunu ḳeti ḳorso na. 13 Tumrar zana ase, amar shorilo bemar oae, ami tumrar gese foela bar kush-ḳobri tobligor
         shuzug faislam. 14 Amar bemaror dae tumrar ḳoshṭo oileo, tumra to gin ba ela ḳoria amare falaiso na.
         Borong Allar kunu firista ba Isa al-Mosire zelaḳan ḳobul ḳortae, ou laḳan amareo ḳobul
         ḳorso. 15 Oile oḳon tumrar dilor hi eshki gelo kuai? Ami to tumrar befare oḳanu ḳoitam fari,
         hou shomoe farle tumra nizor ḳoilja kulia amare dilailae one. 16 Te tumrar gese hok kota matae, ami oḳon dushmon oigelam ni?17 Huno, ou zeguinte tumrar kuz-ḳobor loira, oguin to bod niote aira. Tara sain, tumrare
         amar bae tone firaia, tarar ashik banaita. 18 Bala niote ola ḳorle faeda oilo one. Oile ami zebla tumrar samne ai, ḳali ou shomoe
         nae, nek niote hor-hamesha kuz-ḳobor loa bala. 19 O amar fiara aolad oḳol, tumra zotodin al-Mosir laḳan na boncho, otodin ami hirbar
         tumrar lagi hurutta foedar bishor laḳan soṭfoṭ ḳorram. 20 Amar mone sar, ou foegam leḳa bad dia oḳonu ami nize tumrar gese aia, ṭanḍa matae
         batchit ḳortam. Te tumrare loia kita ḳortam kunta buzram na.Bibi Saera ar bandi Hazera taki talim21 Tumra zera Musar shoriotor gulami ḳortae sao, tumra ḳo sain, shoriote zeta ḳoe ita
         tumrar ḳano hamae na ni? 22 Allar kalame batae, Ibrahim nobir dui fua asla, foela fua bandi beṭi Hazerar torofa
         ar dusra fua ashol shadin Bibi Saerar torofa. 23 Bandi beṭir torofa fuar zonom oisil duniar niome, oile ashol shadin bibir fuar zonom
         oisil Alla Pakor oadae kudroti bole.24 I mator mani oilo, ou dui beṭi oila duiṭa niom. Eḳ niom Tur Faṛ tone aise, itae tar
         ḳezmot ḳorra manshore gulamir fote ṭane; ein oila bandi Hazera. 25 Ou Hazera mani Arob deshor Tur Faṛ. Ar Hazera oila ou zogotor Zeruzalem ṭaunor eḳ
         nomuna, Zeruzalem ṭaune to tar fua-fuṛinre loia bandi bonche. 26 Oile asmani ze Zeruzalem, ein to shadin; einu amrar ma. 27 Asmani kitabe ḳoe, “O niaoladi beṭi, zar kunu hurutta oise na, tumi kushir gozol gao.
         Hurutta foedar bishe zare dorse na, tumi gola faṭaia zure zure gozol gao. Zamair goror
         bour saiteo, zar ḳeu nai tair bout beshi aolad oiba.”28 Bai oḳol, erdae-u tumrar zonom oise Allar oadar Isʼhakor laḳan. 29 Oile hou shomoe duniar niome zar zonom oisil, he zulum ḳorto ou zonre, zein zonom
         loisoin Allar Pak Ruhur bole; ar oḳono oula zulum or. 30 Erdae deḳo, Allar kalame ḳoe, “Bandire ar tair fuare baṛi tone ḳedai deo; bandir torofa
         fuae kunumonte-u ashol bibir fuar loge, don-samanar baṭ faito nae.” 31 Te O bai oḳol, ou aeate buza zae, amra bandir aolad nae, amra to ashol shadin bibir
         goror aolad.

Mumin oḳolor shadinota51 O mumin oḳol, al-Mosie amrare shadin ḳorsoin, shadin halote roar lagi. Erdae tumrar
         shadinotare doria raḳo, gulamir lagam ar findio na.2 Huno, ami Pauluse tumrare ḳoiram, tumra zudi oḳono mosolmani ḳam ḳorao, te al-Mosir
         kunu damu to tumrar gese nai. 3 Ami hoḳolor gese hirbar oḳan ḳoiram, ze zonre mosolmani ḳorail oe, tar ufre forz oizae
         shoriotor tamam hukum-ahkam mana. 4 Tumra zara shoriot amol ḳoria dindar bontae sairae, tumra to al-Mosir ges tone alog
         oigeso, Allar rohomot tone horigeso. 5 Oile amrare dindar ḳoia ḳobul ḳora oibo, imane ou nichoeota faia Pak Ruhur bole amra
         bar sairam. 6 Isa al-Mosir ummot bonia harle mosolmani ḳam ḳoraileo zeta, na ḳoraileo ota. Borong
         mohobbotor mazdi ze iman zair oe, ou imanu oilo ashol.7 Tumra to bala fote solat aslae; te ou hok fote solte tumrare ḳegie bada dilo? 8 Huno, tumra oḳon ze motobad manrae, ze Allae tumrare fosond ḳori anchoin, i motobad
         to tan batail fot nae. 9 Zano ni, eḳ fuṭa senae eḳ balti dudre borbad ḳorilae. 10 Te tumrar befare ami malikor dorbaro ou borosha ḳori, tumra dusra kunu motobado zaitae
         nae. Oile zegie tumrare satar, he ze-u oe na ḳene, tar faona shaza he faibo.11 O bai oḳol, ami zudi oḳono oḳan ḳoi, manshe mosolmani ḳam ḳorani zorur, te amar ufre
         ḳene oḳono zulum or? Te duk-koshṭor solibor ufre al-Mosir moutor ḳota hunle zetae
         muk lukain, tarar muk lukani to bond oigelo one. 12 Erdae ami sairam, tumrar dilo zetae gonḍogul lagaisoin, oguinte tarar asta nofs ḳaṭia
         falai deuk.Gunar gulami saṛo, Pak Ruhe ḳaṭi o13 O bai oḳol, Allae tumrare fosond ḳoria anchoin azad oar lagi. Oile azad bonia tumrar
         dilor gunar ḳaish furanit lagio na, borong dilor mohobbote eḳe-oinnor ḳezmot ḳoro.
         14 Ḳaron asta shoriotreu ekkano ḳoria ḳoa oise, “Tumar ari-forire nizor laḳan maea ḳorio.”
         15 Oile tumra zudi eḳe-oinne ḳaijja-fosad ar resha-reshi ḳoro, te hushiar oizao! Ita
         ḳorle to tumra eḳe-oinnore binash ḳorilibae.16 Huno, ami tumrare ḳoiram, Pak Ruhur bole zindegi ḳaṭao, teu dilor ou ḳaish miṭanir
         kial oito nae. 17 Ou ḳaishe zeta ḳoe, ita to Pak Ruhur bifokke, ar Pak Ruhe zeta ḳoin ita bod ḳaishor
         bifokke. Bod ḳaish ar Pak Ruh era eḳe-oinnor birudi, erdae nek kamor niot ḳoriao tumra
         ita fura ḳoro na. 18 Ar tumra zudi Pak Ruhur bole zindegi ḳaṭao, te tumra shoriotor gulam nae.19 Dilor bod ḳaishor ḳam-ḳaz to kula-melau sina zae, ita oilogi zina, nafaki, bodmaishi,
         20 devta fuza, zadu-ṭuna, dushmoni, ḳaijja-fosad, lub-lalos, gusa, niz-motlobi, omil,
         doladoli, 21 ingsha, matlami, hoi-hulla ḳori bojjati ḳora, ar ou nomunar aro bout ḳam. Te ami age
         zela hushiar ḳorslam, oḳon hirbar oula ḳoiram, dilor ou bod ḳaishor gulami zera ḳore,
         Allar bashshait tarar kunu ṭai nai.22 Oile Pak Ruhe sola zindegir fol oilo mohobbot, kushi-bashi, shanti, sobor ḳora, doyalu
         bab, bala-manshi ḳora, hok-halali roa, 23 norom oa ar nizore shamlaia raḳa. Ou nek kamor birudi kunuzat ain nai. 24 Ar Isa al-Mosir afon ummote to, zarzir rifure, dilor hoḳol bod ḳaish shudda Isa al-Mosir
         solibo ḳoebor dilaise. 25 Oḳon amra zudi ekin ḳori Pak Ruhur zoriae noea zindegi faisi, te ao, amra Pak Ruhur
         zimmae zindegi ḳaṭai. 26 Amra behuda boṛai-beṭagiri bad dei, eḳe-oinnore satani ar ingsha-ingshi ekkere saṛi
         dei.

Eḳe-oinnor asan ḳoro61 O bai oḳol, zomator ḳeu zudi aḳta kunu gunar fando foṛizae, te tumra zera Pak Ruhe
         zindegi ḳaṭairae, tumra tare tulia anio. Ar kub norom dile i ḳam ḳorio, nizor befareo
         hushiar roio, zate nizeo fando na foṛo. 2 Tumra eḳe-oinnor bar bo, teu al-Mosir niom furafur mana oibo. 3 Kunta na boniao ze manshe nizor boṛai-bahaduri deḳae, he to nizeu nizore ṭogae. 4 Te forteḳ manshe zarzir amol-ḳaislot forikka ḳorouk. Teu oinnor loge nizor tulona
         na ḳoria, tar nizor ḳamor lagi boṛai ḳorto farbo. 5 Forteḳ zoneu nizor gaiṭ nize bo.6 Huno, ze zonre Allar kalam hikail oe, he tar ustador balair lagi ḳezmot ḳorouk.7 Bai oḳol, tumra be-foti bonio na, Allar loge to ṭaṭṭa-moshkora sole na. Zein zela
         ḳet ḳorbae, ein ola foshol faibae. 8 Dilor ou bod ḳaishre kush ḳorar lagi ḳet ḳorle, i ḳet taki gozob milbo. Oile Pak Ruhre
         kush raḳar lagi ḳet ḳorle, i Pak Ruh taki aḳeri zindegi milbo. 9 Nek kam ḳorat lagia amra zanu nirash na oi. Hamesha lagia roile ṭik shomoye er foshol
         faimu. 10 Shuzug faileu amra zanu hoḳol manshor, ḳas ḳori Allar foribaror manshor asan ḳori.Aḳeri nosiot11 Deḳrae ni, ḳoto muṭa muṭa horofe ami nizor ate tumrar gese leḳsi! 12 Zeguinte tarar nizor bala-manshi zair ḳorto sae, otae tumrare mosolmani ḳam ḳoranir
         lagi tagid der. Al-Mosir solibor lagi zate tarar ufre kunu zulum na oe, zulum taki
         basar lagi tara ita ḳorer. 13 Huno, mosolmani ḳam zetae ḳoraisoin, otaeo to shoriotor borkelaf ḳoroin. Oile erbadeo
         tara tumrare mosolmani ḳoraito sae, zate tara boṛai ḳoria ḳoito fare tumrao tarar
         dolo aso. 14 Oile ami ḳoiram, ḳali Isa al-Mosir solib saṛa dusra kunu befareu ami boṛai ḳori na.
         Ou solibor mazdiu i dunia amar gese morigese, ar amio duniar sokut morigesi. 15 Erdae mosolmani ḳam ḳoraileo zeta, na ḳoraileo ota. Al-Mosir zoriae hirbar noea foeda
         oau oilo ashol befar. 16 Ar ou imane zera zindegi ḳaṭae, mani ḳaṭi Allar bondare, tain rohom ar shanti dan
         ḳoroukka.17 Hesh-mesh ḳoiram, Hozrot Isar lagi mair ḳaia ḳoto nomunar zoḳom amar nizor shorilo
         loia sokkor diar. Te amare ḳeu duk dio na.18 Bai oḳol, amrar munib Isa al-Mosir rohomot tumrar dilo ḳaim rouk. Amin.

11 Ami Paulus, Alla Pakor morzi mafik Hozrot Isa al-Mosir eḳzon sahabi. Ifis ṭaunor maze
         al-Mosir torikar pak bonda ar mumin oḳolor gese ami Pauluse ou sohifaḳan leḳram. 2 Amrar gaibi baf Alla Pake ar Hozrot Isa al-Mosie afnara hoḳolor ufre rohomot ar shanti
         nazil ḳoroukka.Hozrot Isa al-Mosir mazeu rohomot3 Alla Pakor tarif ouk, tainu Isa al-Mosir Alla ar tan gaibi baf, ar ou Hozrot Isau
         amrar malik. Alla Pake to al-Mosir usillae asmanor forteḳ nomunar ruhani rohomot amrare
         dan ḳorsoin. 4 Alla Pakor dorbaro amra zate fak-fobitro ar nikut oitam fari, ou kiale tain i dunia
         foedar ageu, nizor maea-mohobbote al-Mosir usillae amrare fosond ḳorsoin. 5 Allae tan nizor morzi ar nizor kushie ageu ṭik koria raḳsoin, zate Isa al-Mosir usillae
         amrare tan afon aolad hishabe ḳobul ḳorba. 6 Allae ita ḳorsoin, zate tan ḳas maear zon Isar usillae amrare zoto forimane rohomot
         ar mohima dan ḳorsoin, otae tan tarif oe.7 Al-Mosir fobitro kurbanir usillae tan lour bodla amra gunar shaza taki ḳalas faisi,
         amra ou mafi faisi, ita to Alla Pakor ḳas rohomot. 8 Ou rohomot to Allae tan ḳas aḳol-hekmote amrar ufre ḍalia disoin. 9 Tain age taki zelaḳan kial ḳorsla, al-Mosir mazdi zeta ḳorar niot ḳorsila, ou kial-kushir
         hokkol batuni befar tain amrare zanaisoin. 10 Tain to ageu oḳan ṭik koria raḳsila, zate shomoe fura oia harle, tan afon morzi mafik
         asman-zominor hokkoltare ekkano ḳoria, al-Mosir aotae anba. 11 Allae tan nizor aḳol-insaf dia nizor morzi mafik hoḳol ḳam ḳoroin. Tan munsha mafik
         tain ageu zeta ṭik koria raḳsila, hou munsha mafik tain amrareo fosond ḳorsoin al-Mosir
         usillae tan ḳas bonda oar lagi. 12 Erlagi amra zera ag takiu al-Mosir ufre borosha ḳortam, ou amrar mazdiu zate Allar
         gourob-mohimar tarif oe, ou kialeu tain amrare fosond ḳorsoin.13 Ar afnarao Allar hok kalam, mani nazator kush-ḳobri faia al-Mosir ufre iman anchoin.
         Al-Mosir ummot oae Alla Pake tan oada ḳora Pak Ruh dia afnaintore sil-sappoṛ marsoin.
         14 Te zeta manshore Alla Pake tan nizor shompod ḳoia ḍakisoin, erare tain eḳṭa odikar
         dibar oada ḳorsoin. Erlagi zotodin forzonto era furafur ḳalas na oisoin, otodin forzonto
         ou odikaror foela kishti hishabe erare Pak Ruh dan ḳorsoin. Ar ou hokkoltar mazdi
         Allar gourob-mohimar tarif oibo.Hozrot Paulusor shukria ar munazat15 Te Hozrot Isar ufre afnara iman anchoin ar Allar hoḳol bondareu afnara maea-mohobbot
         ḳorra, ou ḳobor ami zebla hunlam, 16 hunar bad takiu, ami afnarar lagi Allar dorbaro shukria adae ḳora kunu shomoyo bond
         ḳorsi na. Ami zebla munazat ḳori, i shomoe afnaintor ḳota fauri na. 17 Ami Allar dorbaro aroz ḳori, amrar malik Isa al-Mosir Allae, zalal ar shanala gaibi
         bafe afnaintore ruhani aḳol ar buzar ḳemota deukka. Teu afnara aro balamonte tanre
         sinba. 18 Ami aro munazat ḳoriar, afnarar dilor souk kuli zauk, teu Allai daot faia afnarar
         dilor maze ze eshki foeda oise ota aro balamonte buzba. Erloge eoḳano buzta farba,
         Allar dorbaro tan pak bonda oḳol ḳoto boṛo shompotti. 19 Ar amra zera tan ufre iman anchi, amrar dilor maze ḳoto boṛo shoktie ḳam ḳorer. I
         shokti oilo, tan kudrotor mohashokti. 20 Ou shoktir boleu tain al-Mosire mora taki zinda ḳorsoin, ar behestor arshe-azimo tan
         ḍainor toḳto nia boaisoin. 21 Asmanor hokkol nomunar ḳemota, shashon, shokti, ar bahaduri zarar ato ase, era hoḳolreu
         tain al-Mosir tole raḳsoin. Ar zare ze nameu ḍaḳa oe na ḳene, ita i zogotor ouk ba
         aḳeri zogotor ouk, hokkol namor ufre Isa al-Mosir nam. 22 Allae hokkoltareu al-Mosir aotae raḳsoin. Manshor mata zela tar shorilor bashsha,
         al-Mosire ola zomator mata, mani bashsha hishabe boail ḳorsoin. 23 Ar i zomat oilogi al-Mosir shoril. Zein asman-zominor hokkoltare shullo-ana furafur
         ḳorsoin, ou al-Mosie zomatre furafur ḳoroin.

Mora zindegi taki zita oa21 Tumra to guna ar naformanir maze mora aslae. 2 Zogotor babor maze foṛia tumrao eḳ shomoe hou naformani ar gunar fote sola-fira ḳortae.
         Ze bod ruh asmanor hoḳol taki shoktiala raza, hou bod ruhe naforman oḳolor bitre ḳam
         ḳore, ar tumrao hou bod ruhur murid aslae. 3 Amra hoḳoleu eḳ shomoe gunar shobabor gulam bonia, ota naforman manshor laḳan zindegi
         ḳaṭaitam. Ou bod shobab taki ze bod ḳaish amrar dilo aito, amra ola ḳam ḳortam. Ar
         ou ḳam-ḳazor lagi hota manshor laḳan amra-o Allar gozobor laḳ aslam.4 Oile Alla Pak to rohomotor banḍar; tain amrare kub beshi maea-mohobbot ḳoroin. 5 Erlagiu naformani ḳoria amra zebla mora zindegir maze habu-ḍubu ḳaislam, hou shomoe
         al-Mosir loge tain amrare zinda ḳorla. Allar rohomote tumra rehai faiso. 6 Amra al-Mosir loge asi, erlagi Allae amrare al-Mosir loge zinda ḳoria, tan loge ḳori
         behestor bitre boaisoin. 7 Tain ita ḳorsoin, zate tan moha-mulloban rohomot oḳol zuge zuge siroḳal deḳaita faroin.
         Al-Mosir usillae tain amrare ze doya ḳorsoin, ou doyar mazdi tan i rohomotor ḳota
         zair oise. 8 Allar rohomote iman anae tumra nazat faiso. Ita tumrar nizor kunu amolor fol nae,
         ḳali Allar deoa dan. 9 Ita to kunu nek kamor bodla nae, zate ḳeu kunu laḳan boṛai ḳorto na fare. 10 Amra to Alla Pakor ator foeda. Tain al-Mosir ummot hishabe amrare hirbar noea ḳori
         foeda ḳorsoin, zate amra nek kam ḳori. Ou nek kam tain age takiu ṭik koria raḳsila
         zate amra ola zindegi ḳaṭai.Hozrot Isar hoḳol ummot eḳ11 Zonmogoto babe tumra oilae bidormi zatir manush. Manshor at dia zarare shorilo mosolmani
         ḳorail oise, era ḳoira, tumra bule mosolmani ḳoraiso na. 12 Te mono rakio, age to tumra al-Mosir ges taki horail aslae; tumra aslae Allar fosond
         ḳora Boni Israilor bairor manush. Allae Boni Israilor loge milonor zoto laḳan usillar
         oada ḳorsoin, itar loge tumrar to kunu shomporko asil na. Tumrar kunu ashao asil na;
         tumra aslae i duniat Alla saṛa zati. 13 Ek kotae, tumra Alla taki duroi aslae. Oile oḳon Isa al-Mosir ummot oae, tan kurbanir
         lour usillae tumrare Allar daro ana oise.14 Tainu amrar shanti. Israil zati ar bin zati, hokkolre tain ek korsoin. I duio zatir
         maze dushmonir ze oal asil, i oalre tain bangia surmar ḳorsoin. 15 Ar solibor ufre nizor ḳaeare kurbani dia, tain Musa nobir shoriotor hoḳol hukum-ahkam
         ar ain-ḳanunor ḳemotare batil ḳorsoin. Tan ila ḳorar ḳaron oilo, tain saila, ou duiota
         dia tan nizor noea eḳ zati foeda ḳorta, zate ou zatir mazdi i duio dolor maze shanti
         oe. 16 Ar tain saila, solibor ufre tan nizor zan kurbanir usillae, ou duio dolre tain ekkano
         ḳoria Allar loge milon goṭaita. Erlagi ou duio dolor maze dushmonir ze bab asil, i
         dushmonire tain ekkebare miṭai disoin. 17 Tumra eḳ shomoe Alla taki duroi aslae, ar Boni Israil oḳol ḳasat asla, oḳon tain aia
         ou duio dolor gese-u shantir kush-ḳobri toblig korsoin. 18 Er fole tan usillae amra duio dol Pak Ruhur mazdi, amrar behesti baf Alla Pakor dorbaro
         azir oitam fari.19 Erlagiu tumra oḳon bairor manush nae, bin zatio nae. Borong Allar ḳas bonda oḳolor
         loge tumrao Allar bashshai ar tan foribaror shodoishsho bonigeso. 20 Sahabi ar nobi oḳol oila tan goror kuṭi, ar Hozrot Isa al-Mosi oila mul ian kuṭi.
         Ou kuṭir ufreu tumrare goṛa oise. 21 Al-Mosir loge zuṛa lagae, asta goror hoḳol ongsho eḳloge milia ekkan fobitro gor tiar
         oise. 22 Tumrao aia tan loge zuṛa lagso, mani tan ummot oiso, Erlagi tumrareo eḳloge goṛia
         tula or, zate Pak Ruhur mazdi i goror maze Allar boshot ḳana oe.

Bin zatir lagi Hozrot Paulus31 Ou ḳarone ami Pauluse Allar dorbaro dua ḳoriar. Ar tumra zara bin zati, tumrare Isa
         al-Mosir torikar daot deoar lagiu ami oḳon zelo bondi oisi. 2 Tumra nichoe huncho, Allae amare ou ḳas daeitto disoin, tan rohomotre ami tumrar ato
         fousai ditam. 3 Allae tan nizor batuni munsha ohir mazdi amare zanaisoin, ar ou befarḳan ami tumrar
         gese shongkefe leḳlam. 4 Ikan foṛle tumra buzbae, al-Mosir befare ou batuni bishoe buzar ḳemota amar ase. 5 I batuni befarḳan sahabi ar nobi oḳolor gese zela Pak Ruhur mazdi oḳon zair or, agor
         zomanar kunu manshor gese-u ila zair oise na. 6 Ar i batuni befar oilo, Injil shorifor kush-ḳobrir mazdi bin zati oḳolo Isa al-Mosir
         loge eḳ oia, Boni Israilor loge Allai odikaro shorik oe, hoḳol eḳ shorilor ongsho
         oe, eḳoi oadar duar bagi oe. 7 Allae tan moha kudrotor bole amare rohomot dan ḳorsoin, ar zela rohomot faisi, ola
         kush-ḳobri tobligor daeitto adae ḳorram.8 Allar hokkol bondar maze ama taki huru ar ḳeu nai, ta-o al-Mosir ze donor ḳota shullo-ana
         buza zae na, ou mulloban donor kush-ḳobri bin zatir gese tobligor daeitto amar ufre
         disoin, itau Allar rohomot. 9 Ar tan batuni munsha kila ḳamo lagail zae, ikan zair ḳorar baro tain amar ufre disoin.
         Zein asman-zomin hokkolta foeda ḳorsoin, hou Allae otodin doria ita batuni raḳsila.
         10 Tain ita batuni raḳar ḳaron oilo, asmanor hoḳol raza ar ḳemota-ala hoḳolor gese, Allar
         nanan nomunar aḳol-hekmot al-Mosir zomator mazdi oḳon kula-mela oe. 11 Tan nizor siroḳalor munsha mafik ita oise, ar ou munsha-morzi amrar malik Isa al-Mosir
         mazdi fura ḳorsoin. 12 Tan loge shorik oia imanor bole, bukut shaosh rakia Allar samne amra azir oar eḳtiar
         faisi. 13 Erlagi ami tumrare minot ḳoriar, ami duk-mosibot shoijjo ḳoriar dekia tumra nirash
         oio na. Ita to tumrar lagiu shoijjo ḳoriar, erlagi gourob ḳoro.Mumin oḳolor lagi munazat14-15 Te asman-zominor hoḳol zandarre zein foeda ḳorsoin, ami aṭu gaṛia hou batuni bafor
         samne munazato boisi. 16 Ami dua ḳori, Allae zanu tan oshesh kudrotor bole tumrare omon bol-shokti dein, zate
         Pak Ruhur mazdi tumrar dil mozbut oe, 17 ar imanor usillae al-Mosie tumrar dil furafur doḳol ḳoroin. Ami dua ḳori, tumra zanu
         Isa al-Mosir mohobbotor maze furafur ḍub dia tir ro. 18 Teu hoḳol pak bonda oḳolor loge tumrao buzbae, al-Mosir mohobbotor kunu kul-kinar
         nai, kunu shesh-shima nai. 19 Ou ze mohobbot furafur buzar oshaiddo, ami dua ḳoriar, i mohobbotre zanu tumra sino,
         sinia hari tumrao Allai hoḳol nomunar gunagun hasil ḳoria furafur kamil o.20 Ashole Allar ze kudroti bole amrar dilor maze ḳam ḳore, hou bolor usillae amrar sinta-babna
         ba saoa-faoa taki aro bout beshi ḳam tain ḳorta faroin. 21 Hozrot Isa al-Mosir mazdia ar zomator mazdiao zug zug dori hor-hamesha Alla Pakor
         tarif ouk. Amin.

Eḳ roiao nanan ḳam41 Amar malik al-Mosir lagi ami zelo bondi asi. Ou bondi halote ami tumrare minot ḳoriar,
         ze ḳamor lagi Allae tumrare daot disoin, tumra er ufozukto oia solo. 2 Tumrar asar-bebohar zanu furafur miṭa ar norom oe. Forteḳe sobor ḳoro ar dilo mohobbot
         rakia eḳe-oinnore shoijjo ḳoro. 3 Al-Mosir ze shantie amrare ekkano zuṛa lagaise, hou shantir bole Pak Ruhur deoa eḳota
         rokkar lagi dile-zane sesṭa ḳoro. 4 Allae tumrare tan fote daot disoin ḳoria tumrar maze ḳali ekkan asha ase, ḳali eḳ
         shoril ar eḳzon Pak Ruh asoin. 5 Eḳ iman, eḳ torikabondi ar eḳzon malik asoin. 6 Hoḳolor Alla ḳali eḳzon, mani behesti baf eḳzonu asoin. Tainu hoḳolor ufre, hoḳolor
         maze, hoḳolor dilo asoin.7 Oile al-Mosie zela ṭik koria raḳsoin, hou mafik amra forteḳe ḳas rohomot faisi. 8 Erlagi Zobur Shorifo leḳa ase,Tain gia zebla behesto uṭila,ou shomoe bondi oḳolre bandia ṭania nila,ar tan manshore bout dan dila.9 Te behesto gia uṭila, i aeat taki buza zae na ni, age tain duniar tole lamsila. 10 Ar zein lamsila, tain hoḳolta furon ḳorar lagi, asman taki aro ufre gia uṭisoin. 11 Tain manshore ou dan disoin, ḳoezonre sahabi, ḳoezonre nobi, ḳoezonre kush-ḳobrir
         toblig, ḳoezonre zomator imam ar ustad hishabe boail ḳorsoin. 12 Tain ila ḳorar ḳaron oilo, Allar pak bonda oḳole zanu tan ebadot-bondegi ḳorar lagi
         zuit oe, ar ou nomunae al-Mosir shoril, zomat hishabe goṛia uṭe. 13 Tan kial oilo, amra hoḳole zanu Allar ḳas maear zon, Ibnullar ufre iman ania, tanre
         bala ḳori sinia ekkano oi. Ar al-Mosi zela hoḳol laḳan gune furafur bora, amra-o ola
         hoḳol gune furafur oia kamil oi. 14 Teu amra ar huruttar laḳan roitam nae. Manshe shoetani aḳol ḳaṭaia be-fote nibar lagi
         manshore ze bul talim dey, ou bul talime zanu amrare fanir aula-zaula ḍeur laḳan du-dila
         na banae. 15 Borong amrar dilor mohobbote hok mat matimu, hoḳol nomunae boṛo oia al-Mosir laḳan
         oimu. Tainu to asta shorilor mata. 16 Asta shoril omola banail oise, zate shorilor hoḳol ongo zarzir zagat roia mul ḳaear
         loge zuṛa lagail roe. Forteḳ ongo zebla ṭik-ṭak kam ḳore, ou shomoe asta shorilu matar
         bole baṛia uṭe, ar mohobbotor mazdi nizore goṛia tule.Furan zindegi bodlao, noea o17 Erlagi ami amar malikor name tumrare hushiar ḳori diar, bin dormor manshe zela baze
         sinta ḳoria zindegi ḳaṭain, tumra ar ila zindegi ḳaṭaio na. 18 Tarar dil to andairor maze foṛi roise. Itar dil gumra, erlagiu tara Allar befare kunta
         sine na, kunta sinto saeo na, erlagi Allar deoa zindegi taki tara bout duroi. 19 Tarar bibeḳ oshaṛ oigese, otar dae hor-hamesha nafaki ḳamor danda ḳore, tara nizor
         zindegire lagam saṛa bod ḳaishor ato saṛi dise.20 Oile tumra to al-Mosir befare ilaḳan talim faiso na. 21 Tumra nichchoe tan befare huncho, hunia tan loge shorik oia, tan maze ze hok ase,
         ou hokor talim faiso. 22 Tan talim oilo, finnor furan ḳafoṛ manshe zebla ekkere falai dey, ou laḳan tumrar
         bitoror furan ‘ami’re ekkebare falai deo, ḳaron ou ‘ami’r bod ḳaishe manshor zindegire
         borbad ḳorilae. 23 Er bodla Alla Pakre shuzug deo, tain tumrar dilre noea halote goṛia tuloukka, 24 tan deoa noea ‘ami’re noea ḳafoṛor laḳan findo. Ou noea ‘ami’re ashol hok-forezgari
         ar fak-fobitro ḳoria Allar surote goṛa oise.25 Erlagi tumra misa mata bad deo, eḳe-oinne hasa mato, ḳaron amra hoḳolu eḳe-oinne mishia
         asi. 26 Rag-gusa ḳorleo i ragor lagi guna ḳorio na, shuruz ḍubar ageu gusar ḳota faurilao,
         27 Iblis-shoetanre kunu shuzug dio na. 28 Sure tar suri ḳora bad deuk, nizor ate halal fote menot ḳoria ḳana ḳauk, zate tar
         ḳaoa-findar badeo gorib-dukire dibar lagi kisu zoma roe.29 Tumrar mukdi zanu bad ḳota na baroe, borong aroḳzonor ufoḳari talimor lagi bala mat
         matio, zate ita hunia hunra zonor balai oe. 30 Tumra Allar Pak Ruhre duk dio na, aḳeri nazator ag forzonto ou ruh diau Allae tumrare
         sil-sappoṛ maria toisoin. 31 Hoḳol nomunar birokti bab, mizaz deḳani, rag-gusa, sillaia ḳaijja ḳora, gala-gali,
         ar hoḳol nomunar ingsha-ninda tumrar ges taki horailao. 32 Borong tumra eḳe-oinne doya ḳoro, oinnor duke duki o, al-Mosir mazdi Allae zela tumrare
         maf ḳorsoin, tumrao ola eḳe-oinnore maf ḳoro.

Allar nure noea zindegi ḳaṭao51 Tumra to Allar maear aolad, te fut zela bafor laḳan oe, tumrao ola o. 2 Al-Mosie zela amrare mohobbot ḳorsoin, tumrao ola maea-mohobbotor fote solo. Tain
         amrare basaita ḳori nizor zanre kushboedar kurbani hishabe Allar name bilai disoin.3 Kunu nomunar zina, nafaki ar lub-lalosor ḳota tumrar maze zanu na huna zae, ḳaron
         ita ḳam Allar pak bondar lagi ṭik nae. 4 Ar behaea-beijjotir zekunu mat-ḳota, asar-bebohar ba ḳobisi ṭaṭṭa-moshkora zanu tumrar
         maze na oe, itae tumrare manae na. Itar bodla Allar shukur-guzar ḳoro. 5 Tumra to zano-u, zinakur, nafaḳ ar lalchi manshe, Alla Pak ar al-Mosir bashshair maze
         kunu zaga faito nae. Itae to eḳ laḳan murtifuza ḳorra. 6 Hushiar roio, misa mat matia ḳeu zanu tumrare be-fote na ney, Allar naforman bonia
         zera ita bod ḳam ḳore, tarar ufre Allar gozob lame. 7 Tumra ilaḳan manshor loge mishio na, 8 ḳaron tumra age andarir maze taḳleo oḳon to al-Mosir ummot bonia nuror foto aiso.
         Erlagi Allar nure kamil zone zela zindegi ḳaṭani usit, tumra oula solo. 9 Ar nure solar fol oilo, forezgari, shotota, hoḳol nomunar nek kam. 10 Erlagi ze ḳame malik kushi oin, tumra zasai ḳoria ou ḳam ḳoro. 11 Andair zogotor befaeda ḳamor loge kunu nomunar shomporko rakio na, borong tumra otar
         dush deḳai deo. 12 Manshe lukaia zeta ḳam ḳoroin, ita befare kunta matao shorom. 13 Nuror mazdi dush deḳaia dilaile ita zaira oizae, 14 ḳaron ou nureu hoḳolta zair ḳore. Erlagi silleḳ ase,O gumor manush, hozag o,mora taki zita o,teu al-Mosir nure,nurani ḳoriba tumare.15 Tumra sinta-babna ḳori deḳo, tumrar sal-cholon kilaḳan. Be-aḳolor laḳan na solia,
         aḳoldaror laḳan solo. 16 Nek kam ḳorar ze shuzug tumrar ato ase, ita shullo-ana ḳamo lagao, zano to oḳonkur
         zomana ḳaraf. 17 Erlagiu ḳoiram, tumra be-aḳol bonio na, borong malikor morzire buzo. 18 Modor nishae ṭal oio na, itae zindegi nosṭo ḳorilae. Borong furafur Pak Ruhur boshe
         ro, 19 tumra hamd, ḳaoali ar Fobitro Zobur Shorifor gozol gaia eḳe-oinne batchit ḳoro; tumrar
         dilor bitre malikor name gozol gao. 20 Hamesha hoḳol befare amrar malik Isa al-Mosir name behesti baf Allar shukria adae
         ḳoro.Zamai-bour befare talim21 Al-Mosir ijjot ar ḍore tumra eḳe-oinnore dil taki mainno ḳoro. 22 Tumra zera bou oiso, tumra zela malik Isare mainno ḳoro, ou laḳan zarzir zamaire mainno
         ḳoro. 23 Ḳaron al-Mosi zela zomator, mani tan shorilor mata, zamaio ola bour mata. Ashole al-Mosiu
         ou asta shorilor toraneala. 24 Ar zomat zela al-Mosir zimmae ase, oula bou oḳolo hoḳol befare zamair zimmae roa usit.25 Tumra zera zamai oiso, huno, al-Mosie zela zomatre mohobbot ḳorsoin, ṭik olaḳan tumrao
         zarzir boure mohobbot ḳorio. Tain to zomator lagi tan nizor zan kurbani disoin. 26 Tan kial oilo, tain zomatre fobitro ḳorar lagi, tan kalamor mazdi manshore torikar
         gusol ḳoraia, 27 nuror mohimae nizor samne azir ḳora. Ou shomoe zomator maze kunu ḳolonkor dag, kut
         ba ila kuntau roito nae, ita fak-fobitro ar nikut oibo. 28 Erlagi zamaie tar nizor shorilre zela maea ḳore, ṭik tar boureo oula maea ḳora forz.
         Nizor boure maea ḳorar mani oilo, nizor shorilre maea ḳora. 29 Ḳeu to kunu shomoe tar nizor shorilre ginnae na, hoḳoleu zarzir shorilor boron-fushon
         ḳore. Ekkere ou laḳan, al-Mosieo tan zomator boron-fushon zugain. 30 Ḳaron amra tan shorilor ongo. 31 Allar kalamo leḳa ase, “Erlagiu beṭainte ma-bafore saṛia bour loge taḳba, tara duiozon
         eḳ shoril oiba.” 32 Ikan oilo bout boṛo batuni befar, ashole ami to al-Mosi ar tan zomator befare ḳoiram.
         33 Zai ouk, tumra hoḳoleu zarzir boure nizor laḳan maea ḳorio, ar bou oḳoleo zarzir zamaire
         ijjot ḳora zorur.

Ma-baf ar aolador befare talim61 O aolad oḳol, malikor morzi mafik tumrar ma-bafor ḳotamoto solio, ar ola solaṭau to
         usit. 2 Allar kalamor foela hukum, ze hukumor loge furushkaror oada ase, iṭa oilo, “Tumar
         ma-bafore ijjot ḳorio. 3 Teu tumar balai oibo, ar i duniat tumar haeati baṛibo.” 4 Te tumra zera huruttar baf oiso, tumrao nizor aoladre sataio na, borong malikor talim
         ar shringkolar mazdi tarare manush banao.Gulam ar munibor lagi talim5 Tumra zera gulam, tumra al-Mosir zela baiddo, oula ḍor ar tazime dile-zane tumrar
         zogotor munib oḳolor baiddo roio. 6 Ḳali manshore kushi ḳorar niote munibor samne baiddo roio na, borong al-Mosir gulam
         hishabe dile-zane Allar morzi mafik solrae ḳoria tumrar munibor baiddo roio. 7 Tumra ikan mono ḳorio na ze, tumra manshor ḳezmot ḳorrae, borong asmani malikor ḳezmot
         ḳorrae mono ḳoria, zogotor munibor ḳezmoto kiali o. 8 Mono rakio, malikor ges taki forteḳ manshe zarzir nek kamor furushkar faibo, he gulam
         ouk ba azad ouk.9 Tumra zera munib, tumrao tumrar gulam oḳolor loge oula bala bebohar ḳoro. Tarare ḍor
         deḳani bad deo, ḳaron tumra to zano, tara ba tumra hoḳoloru malik eḳzon, tain behesto
         asoin; tan nozoro hoḳolu shoman.Allai atiardi Iblisor loge zuddo ḳoro10 Hesh-mesh ḳoiram, tumra asmani malikor loge milia roia tan kudroti bole bolala o.
         11 Zuddor lagi Allar deoa hoḳol nomunar atiar lagao, teu Iblisor hoḳol sol-soturir birudde
         mozbut oia ubaitae farbae. 12 Amrar ou zuddo to kunu manshor loge nae, ita oilo andair zogotor hoḳol raza ar tar
         ḳemota-ala oḳolor birudde, andair zogotor shoktiala bod ruh oḳolor birudde, ar asmanor
         Iblis-shoetan dolor birudde. 13 Te ou zuddor lagi tumra Allar deoa hoḳol nomunar atiar findilao, zate Iblise zebla
         hamla ḳorbo ou shomoe mozbut oia ubaitae faro, ar hesh-mesh tir roitae faro. 14 Erlagi Allai hokikotir belṭ ḳomoro bando, ar buk basanir lagi forezgarir amol dia
         buk guria raḳo, 15 sifai oḳolor laḳan duio fao-o zuta lagao, zate shantir kush-ḳobri tobligor lagi zuit
         taḳtae faro. 16 Ar sifai oḳole nizore basanir lagi ze ḍala bebohar ḳore, oula hoḳol shomoe tumra imanor
         ḍala ato lo, ou ḍala dia Iblisor hoḳol zalail tir nibaitae farbae. 17 Matare basanir lagi Allar deoa nazat sifair kefor laḳan findilao. Ar Pak Ruhur toluar
         mani, Allar kalamre mozbut ḳori doro.18 Pak ruhur bole dile-zane hor-hamesha munazat ḳoro. Erlagi hozag roia hoḳol pak bonda
         oḳolor lagi shob shomoe munazat ḳorat roio. 19 Amar lagio dua ḳorio, ami ḳota matar bala zanu Allae amar mukor buli zugai dein, zate
         toblig korar shomoe ami shaosh ḳaṭaia kush-ḳobrir ashol batuni bed manshore buzaitam
         fari. 20 Ou kush-ḳobri tobligor lagi luar cheindi banda haloteo ami al-Mosir naib hishabe ḳam
         ḳorram. Te zelor maze roia zelaḳan shaosh ḳaṭaia toblig kora zorur, dua ḳorio, ami
         zate ola ḳortam fari.Bidaei dua21 Amar hal-hokikot kilaḳan ar amar din-ḳal kila zar, ita amar maear dust Tukik bair
         ges taki hunbae. Ein amrar malikor hok-halal ḳezmotḳari. 22 Ami tanre tumrar gese faṭailam, tumra tan muk taki amrar ḳobora-ḳobor hunbae, tain
         gia tumrare utshaho diba.23 Amrar gaibi baf Alla Pake ar Hozrot Isa al-Mosie, mumin bai oḳolre shanti ar imani
         maea-mohobbote raḳoukka. 24 Amrar Hozrot Isa al-Mosir lagi zarar dilo ḳaṭi mohobbot ase, era hoḳolor ufre Allar
         rohomot nazil ouk. Amin.
         
            

         
      

   
      
         al-Filifia
1234
   
      
         1
11 Ami Paulus ar Timoti oilam Hozrot Isa al-Mosir gulam. Ou Filifi ṭauno boshot ḳorra,
         ze pak bonda oḳole Hozrot Isa al-Mosir ufre iman anchoin erare, erar ustad oḳolre
         ar ḳadimdar oḳolor gese leḳram.2 Amrar gaibi baf Alla Pak ar Hozrot Isa al-Mosir rohomot ar shanti tumrar ufre nazil
         ouk.Filifi zomator lagi munazat3 Tumrar ḳota zotobaru amar iad oe, otobaru ami amar Allar shukria adae ḳori. 4 Ami zebla tumrar lagi dua ḳori, amar mono kub kushi loia dua ḳori. 5 Hozrot Isa al-Mosir toblig kamor lagi to tumra foela taki oḳon forzonto amare shaijjo
         ḳorrae. 6 Ami ekin ḳori, ze Allae tumrar dilor maze ou nek kam shuru ḳorsoin, al-Mosie dusrabar
         toshrif ana forzonto, ou Allae i ḳam fura ḳorba.7 Tumra to amar maear manush, erlagi tumrar befare amar monor bab ola oa usit. Ami zelo
         bondi halote ba kush-ḳobrir hok kota zenou toblig kori na ḳene, tumrao amar logor
         rohomotor bagi. 8 Eḳ Allae zanoin, al-Mosir mohobbote ami tumrar lagi ḳoto ashik.9 Ami dua ḳori, tumrar mohobbot zanu kamil bibeḳ ar aḳole din din baṛe. 10 Zate tumra aḳol ḳaṭaia bala bala befar oḳol sinbae, ar al-Mosie dusrabar toshrif anar
         ag forzonto, 11 tan bole tumra nek kam-ḳaz ḳoria ḳaṭi fote nikut oia roibae. Teu Alla Pakor gourob
         ar tarif zair oibo.Hozrot Paulusor nizor halot12 O amar bai oḳol, ami sairam tumrao zano, amar ufre zeta zeta goṭise, itar lagi ashole
         kush-ḳobri tobligor ḳam aro baṛigese. 13 Erlagi onor razbaṛir sifai oḳole ar bad-baki mansheo zanilisoin, ami to ḳali al-Mosir
         lagiu zel ḳaṭiar. 14 Ar ami zelo hamanie amrar bout baiainte malikor ufre aro besh ḳori borosha ḳora hiksoin,
         tara ḍor-boe fauria Allar kalam tobligor lagi aro shaoshi oisoin.15 Erar maze ḳeu ḳeu ingsha ar doladolir niote al-Mosir toblig korer, oile ḳeu ḳeu bala
         niote ḳorer. 16 Erar dilor mohobboteu al-Mosir toblig korer. Tara zanoin, kush-ḳobrir fokke matar
         lagiu amare aṭok kora oise. 17 Oile zera nizor faeda ḳamanir lagi al-Mosir toblig kore, era to bala niote ḳam ḳore
         na. Tara sae, ami zelo bondi roi ar amar ḳoshṭo baṛouk. 18 Oile itae kita ae zae? Ashol ḳota oilo, zemneu oe na ḳene, al-Mosir nam to toblig
         or. Ita dukabazir niote ouk ba sohi nioteu ouk. Ar ota dekiau ami kushi.Amar i kushi kunudin fuṛaito nae. 19 Ami to zani, amar ufre zeta goṭise, itar hesh fol oilo, ami nistar faimu. Tumrar dua
         ar Isa al-Mosir ruhur bole ita oibo. 20 Amar kub mozbut ekin ase, ami kunumonte-u shorom faitam nae. Ami furafur shaosh ḳoria
         age zela al-Mosir gourob zair ḳorsi, ami mori ba basi oḳono ola zair oibo. 21 Ḳaron amar lagi zindegi oila al-Mosi ar moron oilo lab. 22 Oile ami zudi basia roi, te amar zindegit kub bala ḳam ḳorar shuzug oibo. Erlagi ami
         buzram na, ami kun fot loitam. 23 Duio foteu amare ṭaner. Amar ichcha oilo, ami moria hari al-Mosir loge roitam, oḳanu
         amar lagi bala. 24 Oile tumrar lagi amar basia roaḳan aro zoruri. 25 Ar ou monobole ami bala ḳori zani, ami basmu ar tumrar loge roimu, zate tumrar iman
         aro mozbut oia tumrar kushi baṛe. 26 Ami tumrar maze hirbar aia harle, amare loia tumra Isa al-Mosir name kub kushi ḳorbae.Isa al-Mosir torikar zindegi27 Ashol befar oilo, tumra zarzir zindegire ou nomunae ḳaṭao, ze zindegi al-Mosir kush-ḳobrir
         laḳ. Teu ami nize aia deki ba duroi taki huni, ami buzmu, tumra dile-zane milia mozbut
         aso. Ar kush-ḳobrir mazdi ze iman foeda oe, ou imanor lagi hoḳole milia eḳ dile menot
         ḳorrae. 28 Zetae tumrar birudita ḳoroin, kunu befareu tumra itare ḍoraio na. Teu forman oizibo,
         tara binashor fote zairagi ar tumra rehai fairae. I rehai ḳali Allar ges takiu mile.
         29 Al-Mosir ufre iman ancho iṭa zela rohomot, tan lagi zulum-mosibot shoijjo ḳorar shuzug
         faiso iṭao tumrar lagi rohomot. 30 Tumra age amare zela ḳoshṭo ḳorat deḳso ar oḳono zeta ḳoshṭor ḳota hunrae, tumrao
         to ou laḳan ḳoshṭor maze foṛigeso.

Hozrot Isar tiagor nomuna21 Al-Mosir ufre iman anle zebla borosha mile, tan mohobbote zebla shanti mile, tumrar
         loge zebla Pak Ruhur bala shomporko ase, ar tumrar dilo zebla maea-momota ase, 2 te tumra amar bitoror kushikan furailao. Tumra hoḳol eḳ mone solo, dile-zane eḳ o,
         ar eḳe-oinnore mohobbot ḳoro. 3 Nizor labor asha ba beṭagiri deḳanir lagi kunta ḳorio na, borong noto oia nizor saite
         oinnore beshi dam deo. 4 Ḳali nizor shartor sinta ḳorio na, foror ḳotao sinta ḳorio. 5 Hozrot Isa al-Mosir mon zelaḳan asil, tumrar mono olaḳan banailao. 6 Tain ashole Allai surote roileo, Allai shinghashon doria raḳar lagi lalchi asla na.
         7 Borong gulam bonia manush hishabe zonom loia nizore huru banaila. 8 Tain manush surote roia mout forzonto, duk-koshṭor solibor uforor mout forzonto baiddo
         roia nizore noto ḳorla. 9 Erlagiu Allae tanre arshe-azimo uṭaila ar ola ijjoti eḳ nam dila, ze nam hoḳol taki
         shera. 10 Zate ou namor gune asman-zomin ar fatalor tamam zandar Isar samne noto oin, 11 ar gaibi baf Alla Pakor gourobor lagi shikar ḳoroin, Isa al-Mosiu malik.Mumin oḳol nuror laḳan12 O amar maear bai oḳol, tumra to hamesha-u amar hukum mania airae. Te ami samne taḳle
         zela mano, oḳon amar aforḳeo ola tumrar dilor ḍor-ḳofe nek amol ḳoro. Ou amolor mazdi
         deḳao, tumra guna taki nazat failiso. 13 Buzrae ni, Allae tumrar dilor maze ola eḳ bab dan ḳorsoin, ita amol ḳorle tain kushi
         oin, ou amol ḳorar niot ar takkoto tain tumrare disoin.14 Tumra kunuzat torka-torki ba ḳaijja-fosad na ḳoria hoḳol ḳam ḳoro. 15-16 Zate shullo-ana forezgar ar nikut bono, ar i zomanar ḳobis naforman shomazor mazeo
         tumra Allar aolad hishabe ro. Ota manshor samne Allar pak kalam toblig koria, ou duniatu
         tumra asmanor san-shuruzor laḳan soḳsoḳa bonizao. Teu al-Mosi zebla dusrabar toshrif
         anba, hou din ami buk fulaia ḳoitam farmu, amar ou menot ar aṭni-ḳaṭni beḳama gese
         na. 17 Huno, ze imanor kurbanir mazdi tumra Allar ebadot ḳorrae, er ufre zudi amar nizor
         loure kurbani hishabe ḍali deoa oe, ta-o ami kush asi, tumrare loia kushi ḳorram.
         18 Ṭik tumrao ola kushi o, amar loge kushi ḳoro.Duizon ustadre faṭani19 Ami asha ḳori, Hozrot Isar morzi oile ami Timotire kub zoldi ḳori tumrar gese faṭaimu,
         teu tumrar halot zania ami shanti oimu. 20 Timotir laḳan ila ar keu amar gese nai, zein tumrar lagi sinta ḳoroin. 21 Baki hoḳoleu Isa al-Mosir befare sinta na ḳoria, tara zarzir dandae asoin. 22 Oile Timotir befar to tumra zano, fute zela nizor bafor loge ḳam ḳore, taino ola al-Mosir
         kush-ḳobri tobligor lagi amar loge menot ḳorsoin. 23 Erlagiu ami asha ḳoriar, amar dosha kita oibo, oḳan zanar badeu ami tanre faṭaitam.
         24 Oile ami malikor ufre borosha ḳori ḳoiar, ami nizeo kub zoldi ḳori aitam farmu.25 Ar ami mono ḳoriar, Usaidre tumrar gese faṭanikan kub zorur. Amar ḳezmot ḳorar lagi
         tumra tanre amar gese faṭaislae. Amra eḳloge toblig kori, Isa al-Mosir lagi jihad
         ḳori. Ein amar imandar bai. 26 Taino tumrar loge deḳa ḳorta saira, tumra tan bemaror ḳobor hunae, tain fereshanit
         foṛigesoin, erlagi ami tanre faṭaiar. 27 Ashole tain kub bemar asla, bemare tan na-basar halot oigesil. Oile Allae tanre rohom
         ḳorsoin. Ḳali tanre nae, tain basi zaoae Allae amareo bout boṛo rohom ḳorsoin, zate
         ami ek koshṭor ufre ar kunu ḳoshṭo na fai.28 Erlagi ami kub kiali oia tanre faṭaiar, zate tanre faia tumrao kushi o, ar amar monor
         sintao hori zae. 29 Te Allar bonda hishabe furafur kushi oia tanre ḳobul ḳorio, ar erar laḳan manshore
         ijjot ḳorio. 30 Al-Mosir toblig korat gia tain morar foti oigesla. Amar samne na taḳae tumra ze ḳam
         ḳortae farso na, ou ḳamor lagi tain nizor zan diteo razi asla.

Dadir musla bad dia Allar ruhe ebadot ḳoro31 O amar bai oḳol, hesh-mesh ḳoiram, malikor name kushi ḳoro. Eḳ befar loia bare bare
         leḳte amar kunu ḳoshṭo or na, tumrare basanir lagiu ami ita ḳorram. 2 Huno, hou kukror fal taki, mani naforman dolor dadir musla taki hushiar roio. Itae
         to tarar shorilor ḳaṭa-sirar ufreu borosha ḳore. 3 Ashole amrau oilam ḳaṭi mosolmani ḳorail manush, amra to Isa al-Mosir name gourob
         ḳori, Allar ruhur bole tan ebadot ḳori, shorili kunu ebadotor ufre borosha ḳori na.4 Ashole ḳeu zudi mono ḳore, nizor shorili ebadotor ufre borosha ḳorar zukti ase, te
         he buzilauk, tar saite amar aro beshi zukti ase. Amio itar ufre borosha ḳortam farlam
         one. 5 Zonmor aṭ dinor dinu amar mosolmani ḳam ḳorail oisil. Ami eḳzon ḳaṭi Ibrani, amar
         zonom oise to Boni Israilor Bin-Iamin gusṭit. Hozrot Musa nobir shoriotor befare ami
         to Forishi zomator. 6 Shoriot manar befare kunu manshe amar kut bar ḳorto farse na. Dormor befare ami kub
         ḳoṛa, al-Mosir zomator ufreo ami zulum ḳortam.7 Oile ou amol ḳorae amar zoto faeda oisil, oḳon al-Mosir lagi ami itare ḳeti mono ḳori.
         8 Ashole ami zar lagi i ḳeti shikar ḳoriar, einu amar malik Isa al-Mosi. Tanre zanar
         mazeu hoḳol taki boṛo faeda, tan tulonae bad-baki hokkoltareu ami ḳeti mono ḳori.
         Ami zate al-Mosire fai, ar amare zate al-Mosir loge ekkano milail deḳa zae, ou nioteu
         ami ita hokkoltare moelar laḳan horaia falaisi. 9 Te shoriot manae ami ze forezgar bonigesi, ikan nae, al-Mosir ufre iman anaeu Allae
         amare forezgar hishabe ḳobul ḳorsoin. I forezgari ḳali Alla takiu mile, ita to imanor
         ufre nirbor ḳore. Al-Mosir loge milar badeu amar ou halot oise. 10 Te ami al-Mosire sintam sai, ze kudroti bole tanre mora taki zinda ḳora oisil, ou
         bolreo sintam sai. Ami tan duk-mosibotor bagi oitam sai, tain zela nizor zan kurbani
         disla, amio ou mouto shorik oitam sai. 11 Ar zekunu laḳan moron taki zinda oato shorik roi.Aḳerator fote solo12 Te ami zeta faitam sairam, ita ze oḳonu failisi, ba furafur kamiab oigesi ila kunta
         nae. Hozrot Isa al-Mosie ze niote amare bondi ḳorsoin, ou niot fura ḳorar lagiu ami
         douṛairam. 13 Bai oḳol, ami mono ḳorram na, ami itar lagal failisi. Oile ḳoror hoḳolta falaia ami
         dile-zane samnedi douṛaiar. 14 Douṛai douṛai sesṭa ḳoriar, Isa al-Mosir zoriae Alla Pakor ze behesti daot ase, furushkar
         hishabe ou daoto hamaitam fari.15 Erlagi ḳoiram, amra zara Hozrot Isar fote bout aguai gesi, amrar nioto olaḳan oa zorur.
         Ar tumrar zudi oinno kunu niot taḳe, te Allaeu fot batai dibane. 16 Zai ouk, amra zotoḳan aguaisi, ou laḳan zindegio ḳaṭani usit.17 Bai oḳol, tumra kilan zindegi ḳaṭaitae, ita to ami hikaisi. Tumra amar laḳan solo,
         ar ou laḳan zara sole, tarare dekia hiko. 18 Ami to bout bar tumrare ḳoisi, ar sokur fani falaia oḳono ḳoiram, ilao bout zon ase,
         zera al-Mosir duk-koshṭor solibor dushmonor laḳan soler. 19 Tarar ḳofalo ase binash. Tarar feṭu tarar Alla. Naformani ḳam loia tara boṛai ḳore,
         ḳali duniar dandae fagol. 20 Oile amrar ashol baṛi to behesto. Amrar toraora malik, Hozrot Isa al-Mosie hon taki
         toshrif anba. Amra tan lagi dile-zane bar sairam. 21 Tain aia amrar ou ḳomzur ḳaea bodlaia, tan ḳaear laḳan ḳemota-ala nuror ḳaea diba.
         Ze kudroti bole tain hokkolta ḳorta faroin, hou boleu tain ita ḳorba.

41 O amar maear bai oḳol, ami tumrare deḳtam sai. Tumrau amar kushi, amar zoeor mala.
         Amrar malikor loge tumra mozbut oia lagia ro.Hozrot Paulusor foramish2 O amar boin Salima ar Saida, ami minot ḳori ḳoiram, eḳ malikor ḳezmoto lagail aso
         ḳori, tumra mili-mishi eḳ mone solo. 3 O amar logor ashol shongi, ami tumareo minot ḳorram, tumi ou beṭintore shaijjo ḳorio.
         Al-Mosir kush-ḳobri toblig kamo era amar loge bout ḳoshṭo ḳorsoin. Kiliman ar oinnainno
         baiaintor logeo ḳoshṭo ḳorsoin. Tarar nam to Allar zindegi ḳatat leḳa ase.4 Malik Isar name tumra hamesha kushi-bashi ḳoro. Ami hirbar ḳoiram, kushi-bashi ḳoro.
         5 Tumrar norom bebohar zanu hoḳol manshor sokut foṛe. Zano to, amrar malik kub zoldiu
         aira. 6 Kunu befareu tumra fereshan oio na, borong munazat ḳoro. Tumrar zotota saibar ase,
         Allar shukria adae ḳoria tan gese sao. 7 Teu Allar deoa ze shantir ḳota manshe sintao ḳorto fare na, Isa al-Mosir mazdi ou
         shanti aia tumrar dil ar monre roikka ḳorbo.8 O bai oḳol, ami hesh-mesh ḳoiram, zeta hasa, zeta ufozukto, hok, ḳaṭi, shundor, ar
         ijjot faoar zuka, mani zeta bala ar zetae tarif oe, ou laḳan befare tumra kiali o.
         9 Tumra amar ges taki ze talim faiso, zeta huncho, zeta deḳso, ar zeta ḳobul ḳorso ota
         oḳon amol ḳoro. Teu shanti deora Allao tumrar loge loge roiba.Dan-ḳoerator lagi doinnobad10 Malike amar kushi aro baṛai dila, bout din bade tumra amare mono ḳorrae. Amar lagi
         to hamesha-u tumra sinta ḳorso, oile ita deḳanir shuzug faiso na. 11 Kunu obabo foṛia ami ikan ḳoiram na, zekunu haloteu shontusto roaḳan ami zani. 12 Obabi ba nobabi halote, ufashi feṭe ba bora feṭe, doni ba goribir maze kila shontusto
         roa zae, ita talim ami faisi. 13 Ashole zein amare bol-shokti zugaia dein, tan boleu ami hokkolta ḳortam fari. 14 Ta-o tumra amar ḳoshṭor loge shorik oia, kub bala ḳam ḳorso.15 O Filifi zomator mumin oḳol, tumra to zano, tumra foela kush-ḳobri faoar bade ami
         zebla Makidonia desh taki geslamgi, ou shomoe tumra saṛa ar kunu zomateu amar loge
         kunuzat len-den ḳorse na. 16 Ami zebla Tisholoniki ṭauno aslam, ou shomoe amar obabor ḳalo tumra ḳoebar shaijjo
         faṭaiso. 17 Ami tumrar ges taki kunu dan-dokkina sairam na, oile tumrar lagi ola eḳ fol asha ḳorram,
         zeta tumrar amol-nomat zoma roibo.18 Amar hoḳol faonau ami failisi. Ashole amar zotoḳan zorur, er saiteo beshi ase. Usaid
         bair at taki tumrar ufohar faia oḳon amar bout oise. Ou ufohar to Allai kushboeala,
         Allar dorbaro ḳobul oar zuka kurbani. Alla Pak itae kushi oin. 19 Amar Allae tan nizor gourobor don hishabe, Hozrot Isa al-Mosir usillae tumrar hoḳol
         obab dur ḳorba. 20 Zuge zuge hor-hamesha amrar gaibi baf Alla Pakor tarif zari rouk. Amin.Aḳeri munazat ar salam21 Hozrot Isa al-Mosir torikar Allar hoḳol bondare amar salam dio. Amar logor hoḳol baiainte
         tumrare salam zanaira. 22 Allar zoto pak bonda i zagat asoin, ḳas ḳori bashsha Ḳoisoror baṛir mumin oḳole salam
         zanaira.23 Hozrot Isa al-Mosir rohomot tumrar dilo taḳouk. Amin.

Hozrot Paulusor salam, shukria ar munazat11-2 Ami Paulus, Alla Pakor morzie Hozrot Isa al-Mosir eḳzon sahabi. Kolosi ṭaunor maze
         al-Mosir torikar pak bonda ar mumin oḳolor gese ami ar bai Timotie ou sohifaḳan leḳram.
         Amrar gaibi baf Alla Pake tumrar ufre rohomot ar shanti nazil ḳoroukka.3-4 Hozrot Isa al-Mosir ufre tumrar iman ar Allar pak bonda oḳolre maea ḳorar ḳota amra
         hunchi. Erlagi zeblau tumrar lagi dua ḳori, ou shomoe amrar malik Isa al-Mosir gaibi
         baf Alla Pakor shukria adae ḳori. 5 Tumra age ze kush-ḳobri mani Allar hok kalam faiso, ou kalam hunia-u tumrar mono eḳ
         asha zonmise. Ou asha takiu tumrar iman ar maea foeda oise. Ar tumra asha ḳorrae ze
         saman faitae, ita to behesto raḳa ase. 6 I kush-ḳobri duniar hoḳolbae sitria bala folala oia din din baṛer. Ze din tone tumra
         ou kush-ḳobri ar Allar rohomotor befare furafur huncho, ou din toneu itae tumrar bitreo
         furafur ḳam ḳorer. 7 Ou kush-ḳobrir ḳota tumra amar logor maear bai Abu-Farasor gese huncho. Tain tumrar
         torof taki al-Mosir eḳzon hok kezmotḳari. 8 Pak ruhur bole tumrar dilor maze ze maea foeda oise, ou befare Abu-Farase amrare zanaisoin.9 Erlagi tumrar befare hunar bad takiu amra hamesha tumrar lagi dua ḳori. Ruhani ilim
         ar buddi dia tumra zanu Allar munsha furafur buztae faro. 10 Amra Allar dorbaro ou duau ḳorram, tumra zate hoḳol befare al-Mosir morzi zugaia solo
         ar tan ufozukto ummotor laḳan zindegi ḳaṭao. Hok kam ḳori ḳori foloban o, ar Alla
         Pakre aro bala ḳori sino. 11 Allae tan moha kudroti bole hoḳol nomunar bol dia tumrare boloban ḳoroukka. Bala-mosiboto
         foṛleo kushi-bashi roia sobor ḳorar tofik deukka. 12 Ar hoḳol shomoe behesti baf Alla Pakor shukria zanao. Allar pak bonda oḳole nuror
         bashshait ze odikar faiba, itar bagi oar lagi to tainu tumrare ufozukto banaisoin.
         13 Tainu amrare andairor bashshai taki uddar ḳoria, tan ḳas maear zonor bashshait anchoin.
         14 Ou maear zonor ufre iman anae amra rehai faisi, mani guna taki mafi faisi.al-Mosiu hokkoltar fordan15 Ou maear zonu oila, batuni Allar zairi surot; hokkolta foeda ḳorar age tain asla,
         ar foeda oa hokkoltar maze tainu fordan. 16 Asman-zominor maze deḳa ar a-deḳa zotota ase, ita bashshai ouk ba bahaduri, shashon
         kiba ḳemota ouk, hokkoltau tan ator foeda. Ita to ḳali tan lagiu foeda ḳora oise.
         17 Hokkoltar foela tain asla ar tan mazdiau hoḳolta ṭikia ase. 18 Tainu tan shorilor mata, mani zomator mata. Tainu hokkoltar foela, ar tainu foela
         murda taki zinda oisoin, zate hoḳol befare tainu fordan oita faroin. 19 Allae saila, tan Allai gunor hokkolta zanu al-Mosir maze taḳe. 20 Ar duniat ba behesto zenou oe na ḳene, ou al-Mosir mazdia zanu hokkoltar loge tan
         milon oe. Tain saila, solibor ufre al-Mosir kurbanir lour bodla shanti ḳaimor mazdi
         ou milon ouk.21 Tumra to eḳ shomoe Allar ges taki duroi aslae, ar tan befare tumrar dilo dushmoni
         bab asil. Ita tumrar bod ḳamor mazdi zair oise. 22 Oile al-Mosir zan kurbanir mazdi Allae tumrareo tan loge milon goṭaisoin, zate tumrare
         fak-fobitro, nikut ar ni-oforadi halote tan samne azir ḳorta faroin. 23 Te al-Mosir befare kush-ḳobri taki ze nichchit asha tumra faiso, ḳali ou ashar ufre
         imane tir roio, in taki loṛio na. Tumra to zano, i kush-ḳobri hara duniat toblig kora
         oise, ami Pauluso ou kush-ḳobri tobligor ḳadim oisi.Zomator lagi Hozrot Paulusor ḳam24 Tumrar lagi ami duk-mosibot shoijjo ḳorae kub anondo fairam. Zano to, al-Mosir shoril
         mani zomator lagi tan ze duk-mosibot oḳono baki ase, ita oḳon amar shoril dia fura
         ḳoriar. 25 Alla Pake tan fobitro kalam tumrar gese furafur toblig korar bar amare disoin, gotikeu
         ami zomator eḳzon ḳezmotḳari oisi. 26 Allar kalamor ze batuni befar agor zomanar manshor gese zug zug dori lukail asil,
         ita oḳon tan pak bonda oḳolor gese zair ḳora oise. 27 Allae saisoin, bin zati oḳolor geseo tan batuni munshar gourob ze kita, ita zenu tan
         hoḳol bonda oḳole zanta faroin. Ashole al-Mosi tumrar dilo asoin, gotike tumra gourob
         faoar asha faiso. 28 Ar ou al-Mosir befare amra toblig koriar, Allar deoa aḳol-hekmot dia manshore hushiar
         ḳoriar ar talim diar zate al-Mosir torikat furafur kamil halote tarare Allar dorbaro
         azir ḳortam fari. 29 Ou niote Allar ze kudroti bol amar maze ḳam ḳorer, ou kudroti boleu ami dile-zane
         menot ḳoriar.
         
            

         
      

   
      
         2
21 Ami tumrare zanaitam sairam, ami to tumrar lagi, Laodikea ṭaunor zomator lagi, ar
         zera amare deḳse na tarar lagio ḳoto menot ḳorram. 2 Ami sairam, tarar dilo borosha faia mohobbote eḳ ouk. Ar furafur aḳole aḳoldar bonia
         nichchit ouk. Teu Allar lukail batuni bed buzbo, mani al-Mosire tara sinbo. 3 Al-Mosir mazeu hoḳol aḳol-hekmot lukail ase. 4 Ami ita ḳoilam, zate ḳeu banoaṭ mat-ḳota matia tumrare be-fote nito na fare. 5 Ami sho-shorile tumrar maze na taḳleo ruhur bole ṭiku tumrar maze azir asi. Tumrar
         bala sal-cholon ar al-Mosir ufre mozbut iman dekia amar kub bala lager.al-Mosir mazeu ashol zindegi6 Isa al-Mosire tumra malik hishabe zela ḳobul ḳorso, ou laḳan tan loge roia zindegio
         ḳaṭao. 7 Al-Mosir maze shullo-ana ḍub dia tumrar zindegire goṛia tulo. Tumra talim faia ze
         iman ancho, ou imane mozbut ro ar hamesha Alla Pakor shukria adae ḳoro.8 Tumra hushiar roio, ḳeu zanu tumrare manshor banail mongoṛa talimdi bandia be-fote
         ṭania nito na fare. Al-Mosir loge i talimor kunu mil nai, ita to manshor mongoṛa rosumot
         ar duniabi nanan asar-beboharor ufre borosha ḳore. 9 Allar hokkol laḳan gunagun al-Mosir ḳaear bitre ase. 10 Erlagi al-Mosir loge shorik oia tumrao hoḳol gune kamil oiso, tan ashon to hoḳol nomunar
         shashonḳari ar ḳemota-ala hokkoltar ufre.11 Al-Mosir ufre iman anae to tumrare mosolmani ḳam ḳorail oise. Ou mosolmani kunu manshor
         ate ḳorail oise na, al-Mosie nizeu ita ḳorsoin, mani dilor maze ze bod ḳaish asil,
         ou bod ḳaishre dil taki ḳaṭia falaisoin. 12 Toubar gusolor mazdi al-Mosir loge tumrareo maṭi deoa oisil, ar zein al-Mosire murda
         taki zinda ḳorsoin, hou Allar kudroti bole imanor mazdi tumrareo al-Mosir loge zinda
         ḳora oise. 13 Tumrar guna ar dilor bod ḳaish na horanie murda aslae, oile Allae tumrare al-Mosir
         loge zinda ḳorsoin. Tain amrar hoḳol gunar mafi disoin. 14 Ar amrar bod amol-nomar ze dolil asil, ou dolilre hoḳol zator dabi-daoa shudda fusia
         falaisoin. Laḳṛidi banail ze solibo Isare ḳatol ḳora oise, ou solibo i dolilre fereg
         maria batil ḳorsoin. 15 Al-Mosie bod shashonḳari ar ḳemota-ala hokkolor ḳemotare binash ḳorsoin. Solibo tan
         nizor zan kurbanir mazdi tarar ufre zoei oisoin ar hoḳolor samne tarar muk nisa ḳorsoin.Noḳol talimor befare hushiari16 Erlagiu shinni-shokhat, fuza-proshad omaboisha-funnima, id ba Zummabaror niom-ḳanun
         loia tumrare dushi ḳorar eḳtiar ḳeuror nai. 17 Ita to asil, bobishote zeta aibo otar eḳṭa nomuna matro, oile asholta to al-Mosir
         mazeu ase. 18 Zera nizor shorilre ḳoshṭo deoa ar firista oḳolor ebadot ḳorare zoruri mono ḳore,
         era zanu tumrare furushkaror fot taki horaito na fare. Ou nomunar manshe zeta deḳse
         ḳoia ḳamoḳa boṛai-beṭagiri ḳore, ar ota loia boṛo boṛo gof mare, ashole erar ontor
         to ḳali duniabi sintae bora. 19 Tara to matare, mani Isa al-Mosire mozbut ḳori doria raḳe na, ou matar ḳemotae asta
         shorilor aḍḍi-mangsho bol-shokti faia ekkano roe, ar Allai bole baṛe.20 Al-Mosir loge mara gia tumra zebla duniabi hoḳol sal-cholon taki horia aiso, te hirbar
         ḳene duniabi manshor laḳan duniabi niom-nitir gulam oirae? 21-22 Huno, ze zinish bebohar ḳorte ḳorte borbad oizae, ou zinishor befare ola niom ase,
         ita dorio na, soio na, ḳaio na. Ita to ḳali manshor mongoṛa hukum ar talim. 23 Ḳemne ebadot ḳora, nizore nisa ḳora, ḳemne nizor shorilre ḳoshṭo deoa, ou niom-nitie
         ota hikae. I niom-niti deḳle mono oe, ita kub aḳolor ḳam, oile dilor bod ḳaishre domon
         ḳorar lagi itar kunu damu nai.

al-Mosir ummotor noea zindegi31 Huno, tumra to al-Mosir loge mora taki zinda oiso, ar al-Mosi to behesto Allar ḍainor
         toḳto boat asoin, erlagi tumrao oula behesti befar loia ashik o. 2 Duniabi befare ashik na bonia, behesti befare ashik o. 3 Tumra to mara geso, tumrar zindegi al-Mosir loge Allar dorbaro lukail ase. 4 Zein tumrar zindegi, hou al-Mosi zebla hoḳolor samne zair oiba, ou shomoe tumrao tan
         mohimar bagi oia tan loge zair oibae.5 Erlagi gunar zeta rifu oḳol tumrar zindegit ase, itare eḳdom binash ḳorilao. Ita oilo
         hokkol nomunar zina, nafaki, bod ḳaish, ku-sinta, ar lub-lalos, i lub-lalos oilo eḳ
         laḳan murtifuza. 6 Zara Allar naformani ḳore, otar ḳaroneu tarar ufre Allar gozob lamia ae. 7 Tumrao age ou laḳan naformanir maze zindegi ḳaṭaitae. 8 Oile oḳon rag-gusa, bitori dushmoni, ingsha-ninda, gala-gali ar ḳobisi mat-ḳota tumrar
         ges taki horailao. 9 Eḳe-oinne misa matio na, ḳaron tumrar zindegir furan ‘ami’re tar hoḳol amol shudda
         furan ḳafoṛor laḳan falai diso, 10 ar Allar deoa noea ‘ami’re noea ḳafoṛor laḳan findiso. Ou noea ‘ami’ aro noea oia
         tar foeda ḳorra malikor laḳan boner, zate ou foeda ḳorrare tumra furafur sino. 11 Ou halote Ihudi kiba bin zati, mosolmani ḳam ḳorail ba na ḳorail, oshikkito borbor,
         nisa zati, gulam ba azad manshor maze kunu tofat nai. Ita hoḳoltar maze al-Mosiu fordan,
         hoḳolor mazeu tain asoin.12 Te Allae zarare fosond ḳoria tan nizor lagi alog korsoin, tan hou maear bonda hishabe
         tumrar dilor maea-momota, doya, norom bebohar, norom shobab ar sobor dia nizore hazao.
         13 Eḳe-oinnore shoijjo ḳoro, ḳeuror birudde tumrar kunu nalish taḳle tare maf ḳori deo.
         Malike zela tumrare maf ḳorsoin, tumrao oula eḳe-oinne maf ḳora zorur. 14 Ar ita hokkoltar loge maea-mohobbotdi nizore hazao. Mohobbote to hoḳolre furafur eḳloge
         bandia raḳe. 15 Al-Mosie ze shanti dan ḳoroin, ou shanti tumrar dilo roia tumrare salauk. Eḳ shoril
         oia shantir maze roitae ḳoriu to tumrare daot deoa oise. Tumra shukur-guzar ḳorat
         ro. 16 Al-Mosir kalamre tumrar dilor maze furafur boshot ḳorte deo. Allar deoa aḳol ḳaṭaia
         eḳe-oinnore talim ar foramish deo. Allar shukria adae ḳorar mazdi tan name hamd, ḳaoali
         ar Zobur Shorifor gozol gao. 17 Tumra mukdi zeta mato ar shoril dia zotota ḳoro, ita Hozrot Isar name ḳoro, tan usilla
         loia gaibi baf Alla Pakor shukria zanao.Foribaror lagi foramish18 Tumra zera bou oiso, tumra forteḳe zarzir zamair hukum mania solo, malikor bonda hishabe
         to ola sola zorur. 19 Tumra zera zamai oiso, tumrao zarzir boure mohobbot ḳorio, bour loge ḳoṭu bebohar
         ḳorio na.20 Tumra zera fua-fuṛi, tumra hoḳol befare ma-bafor baiddo roio, ila solle malik kushi
         oin. 21 Ar tumra zera baf oiso, tumra nizor fua-fuṛintor monre titta ḳorio na, zate tarar
         mon na bange.22 Tumra zera gulam, tumra hoḳol befare tumrar zogotor munib oḳolor baiddo roio. Tara
         samne roia zebla tumrar ḳam-ḳaz deḳoin, ḳali ou shomoe tarare kushi raḳar sesṭa na
         ḳoria, borong malikor ḍor-ḳof bitre rakia ḳaṭi dile tarar baiddo roio. 23 Tumra zetau ḳoro na ḳene, ita manshor lagi nae, borong malikre kushi ḳorar niote dile-zane
         ḳorio. 24 Mono rakio, malike tan bonda oḳolor lagi zeta raḳsoin, ita to furushkar hishabe tan
         ges takiu tumra faibae. Tumra to ḳali Hozrot Isa al-Mosir ḳezmot ḳorrae. 25 Ar ze zone naformani ḳore, he to tar ḳamor fol faibo. Mono rakio, malike ḳeuror muk
         saia bisar ḳoroin na.

41 Tumra zera munib, tumrar gulam oḳolor loge niae ar hok insaf ḳorio. Mono rakio, behestor
         maze tumraro eḳzon munib asoin.Aḳeri foramish2 Tumra mon dia shukria adae ḳoria dua ḳorat roio. 3 Amrar lagio dua ḳorio, zate Allae amrare al-Mosir befare batuni hok kalam toblig korar
         tofik dein. Ou batuni hok kalamor lagiu to amare bondi ḳora oise. 4 Dua ḳorio, manshore zela forishkar ḳori buzani zorur, ami zanu ṭik oula buzaitam fari.
         5 Al-Mosir torikar bairor manshor loge aḳol ḳaṭaia solio, ar toblig korar hokkol shuzug
         kamo lagaio. 6 Tumrar mukor zoban hamesha miṭa ar roshail ouk, zate ḳare kila zuaf ditae, ita tumra
         buzo.Aḳeri munazat ar salam7 Amrar maear bai, bishashi ḳadim ar malikor ḳezmoto amrar logor tobligkari Tukiko baie,
         amar bistarito ḳobora-ḳobor tumrare zanaiba. 8 Tan marfote amrar hal-hokikot zanbae, tain tumrare shaosh diba. Erlagi ami tanre tumrar
         gese faṭailam. 9 Tukikor loge amrar maear imandar bai Onisimreo faṭailam. Ein to tumraru eḳzon. Tara
         inor hoḳol ḳobor-antor tumrare zanaiba.10 Amar logor bondi bai Aristakus ar Barnabasor kuṭum Markuseo tumrare salam disoin.
         Ou Markusor befare tumra to ag takiu ḳobor faiso, tain zudi tumrar gese zain, te kushi
         mone tanre ḳobul ḳorio. 11 Ar Isa urfe Iustuseo tumrare salam disoin. Allar bashshair lagi Ihudi oḳolor maze
         ḳali ou tin zoneu amar loge ḳam ḳoroin, tara amare bout shaosh disoin. 12 Abu-Faraseo tumrare salam disoin, tain to tumrar afon manush ar Isa al-Mosir gulam.
         Ein hamesha tumrar lagi dile-zane munazat ḳorra, tumra zate kamil o, ar Allar morzi-munsha
         buzia mozbut oia ubao. 13 Tan befare ami ou shakki ditam fari, tumrar lagi ar Laodikea, Hiorapoli ṭaunor manshor
         lagio Abu-Farase kub menot ḳoroin. 14 Amrar maear ḳobiraz Luk ar bai Dimaseo tumrare salam disoin.15 Laodikear imandar bai oḳolre, ar Nimufa ar tan baṛir zomator hoḳolor geseo salam zanaio.
         16 Tumra ou siṭikan foṛia harle Laodikear zomator manshore foṛar lagi dio ar Laodikea
         zomatre dusra ze siṭi deoa oise, ou siṭio tumra foṛio. 17 Arkipasre oḳan ḳoio, “Malikor ḳezmoto tumare ze ḳam deoa oise, ou ḳam shesh ḳorar
         niote mon dia ḳam ḳoro.”18 Ami Pauluse nizor ate ou salamor ḳota leḳlam. Mono rakio, ami zelo bondi asi. Allae
         tumra hoḳolor ufre rohomot nazil ḳoroukka. Amin.

11 Ami Paulus, bai Silas ar Timotie Tisholoniki ṭaunor zomator gese leḳram. Tumra amrar
         gaibi baf Alla Pak ar Hozrot Isa al-Mosir afon zon oiso. Tumrar ufre rohomot ar shanti
         nazil ouk.Tisholoniki zomator iman2 Amra dua ḳorar bala hamesha tumrar zomator hoḳolor nam mono ḳoria Allar shukria adae
         ḳori. 3 Imanor lagi tumra ze ḳam ḳorrae, mohobbotor lagi tumra ze menot ḳorrae ar Hozrot Isa
         al-Mosir ufre asha-borosha ḳoria tumra ze sobor ḳorrae, ita amrar gaibi baf Allar
         dorbaro dua ḳorar shomoe hamesha mono ḳori.4 O bai oḳol, Allar maear bonda oḳol, amra zani, Allaeu tumrare fosond ḳorsoin. 5 Amrar kush-ḳobrir toblig kam to tumrar gese ḳali mukor ḳotau roise na, borong Allai
         bol, Pak Ruh, ar nichchit boroshar ufre salu oise. Tumrar balair lagi amra zebla tumrar
         loge roitam, ou shomoe kilan solchi, ita to tumra zano-u. 6 Tumra bout zulum-mosibotor mazeo Pak Ruhur deoa kushie amrar toblig kobul ḳoria, amrar
         ar malikor fote solrae. 7 Oula solia tumra Makidonia ar Gris deshor mumin oḳolor gese eḳ nishana oigeso. 8 Malikor kalam tumrar mazdi ḳali Makidonia ar Gris deshou sitrise na, borong Allar
         ufre tumrar imanor ḳota hoḳol zagatu sitrigese. I befare amra kunta matar zorur nae.
         9 Hoḳol mansheu to amrare ḳoira, tumra ḳoto ador ḳoria amrare ḳobul ḳorsilae, tara eoḳan
         ḳoira, tumra kila deb-debintor fuza bad dia Allar foti oia, zinda hok Allar ebadot
         ḳorat aiso. 10 Ar murda oḳolor maz taki zenre zinda ḳori tula oise, hou Isa duniat aoar bar saitae
         faro. Tain oila Allar ḳas maear zon Ibnulla, behest taki lamia aira, Allar ze gozob
         aia lamer, i gozob taki ou Isae amrare basaiba.

Tisholoniki ṭauno Hozrot Paulusor agor sofor21 Bai oḳol, tumra to nizeu zano, tumrar gese amrar zaoaḳan beḳama gese na. 2 Tumra eoḳano zano, er age amra Filifi ṭauno zulum-mosiboto foṛslam ar beijjot oislam.
         Bade tumrar ono-o bout bada-nished ḳaṭaia amra Allai shaoshe shaoshi oia dile-zane
         tan kush-ḳobri kula-mela toblig korsilam. 3 Amrar daot to kunu bul talim taki nae, kunu bod nioteo nae ba kunu ṭoga-ṭogir nioteo
         nae. 4 Ḳali Allae amrare zoiggo mono ḳoria zela kush-ḳobri tobligor daeitto disoin, amra
         olau toblig korram. Kunu manshore kush ḳorar niote amra ita ḳoiram na, ḳali zein amrar
         dilre zasai ḳoria deḳoin, hou Allare kush ḳorar lagiu toblig korram. 5 Tumra to zano, amra kunu shomoe-u ḳeuror gese tel-malish ḳoria ḳota matsi na, ar kunu
         lub-laloso foṛia dandabazir ḳamo ḳorsi na, eḳ Allau itar shakki. 6 Kunu manshor ges taki ijjot faite asha ḳorsi na, tumrar ges takio na, ba baira manshor
         ges takio na. Amra ichcha ḳorle to al-Mosir sahabi hishabe tumrar ufre dabi ḳaṭaitam
         farlam one. 7 Oile er bodla, maʼe zela nizor huruttainre zoe-zoton ḳoroin, tumrar loge taḳar shomoe
         amra-o ola norom bebohar ḳorsi. 8 Tumrar lagi kub beshi maea-mohobbot oae, ḳali Allai kush-ḳobri toblig nae, amrar nizor
         zan diteo razi aslam. Zano to, tumra oilae kub maear manush.9 Baiainre, ashole to amrar menot ar aṭni-ḳaṭnir ḳota, nichchoe tumrar mono ase. Allai
         kush-ḳobri tobligor faḳe faḳe amra dine-raite ruzi-ruzgar ḳorsi, zate amrar ḳorsa-fati
         tumra ḳeuror lagi buza na oe. 10 Ar tumra zera iman ancho, tumrar loge to amrar asar-bebohar asil fobitro, hok ar nikut.
         Tumrau itar shakki, ar Alla Pako shakki asoin. 11 Tumra to zano, bafe zela nizor forteḳ aoladre utshaho, shantona ar mozbut foramish
         dein, amra-o tumra hoḳolre oula foramish ditam, 12 zate Allar bonda hishabe tumra ufozukto oia solo. Allae tumrare daot dira, tan nizor
         bashshai ar gourobor bagi oar lagi.13 Mono rakio, amra hamesha Allar shukria adae ḳorram, ḳaron amrar ges taki Allar kalam
         hunia tumra zebla iman anchilae, hou shomoe kunu manshor mukor ḳota nae, borong Allar
         kalam hishabeu tumra ita ḳobul ḳorsilae, ar hasau ita Allar kalam. Tumra zera iman
         ancho, hou kalameu tumrar dilo ḳam ḳorer. 14 Bai oḳol, Hozrot Isar torikae solra Allar zoto zomat oḳol Ehudia zilat ase, tumrar
         hal-hokikot to tarar laḳanu. Ḳaron tara zela nizor Ihudi zatir ato duk-mosibot faisoin,
         tumrao oula nizor zatir manshor ges taki duk-mosibot faiso. 15 Mono rakio, Ihudi oḳole Hozrot Isa ar nobi oḳolre ḳatol ḳorsil, tara amrar ufreo zulum
         ḳorse. Te Alla Pak tarar ufre kushi nae, hoḳol manshor logeo tarar dushmoni bab ase.
         16 Tara amrare nished dira, zate bin-dormi manshor gese amra Allai nazator kush-ḳobri
         toblig na ḳori. Ou laḳan tara zarzir gunar buza boṛo ḳorra. Erlagi tarar ufre Allar
         ḳaṛa gozob lamse.Tisholonikir muminre hirbar deḳar kial17 O bai oḳol, monor dik taki na oileo, shorilor dik taki to amra tuṛa dinor lagi, tumrar
         ges taki horail asi. Erlagi amrar kub kial ase, zate tumrar mukkan hirbar deḳtam fari.
         18 Amra hoḳolu, ḳas ḳori ami Pauluse bar bar sesṭa ḳorsi tumrar gese aitam. Oile shoetane
         amrare aṭḳailise. 19 Hasau amrar malik Isae zebla toshrif anba, ou shomoe tan samne amrar asha, anondo
         ar gourobor zoeor mala hishabe kita faimu? Ita to tumrau nae ni? 20 Ashole tumrau amrar gourob, tumrau amrar anondo.

31 Bade amra zebla ar shoijjo ḳortam farlam na, ou shomoe amra niot ḳorlam, amra eḳlau
         Atinia ṭauno roia, 2 amrar bai Timotire faṭaimu, zate tain gia tumrar iman mozbut ḳoroin ar monor shaosh
         zugain. Tain to al-Mosir kush-ḳobrir toblig kamo Allar ḳadim, amrar logor bai, tanre
         faṭailam, 3 zate ou duk-mosibotor mazeo tumra ḳeu ḳoredi na zao. Tumrar zana ase, duk-mosibot
         amrar ufre ṭiku aibo, ar ita shoijjo ḳora lagbo. 4 Ami age zebla tumrar loge aslam, hou shomoe tumrare ḳoisi, duk-mosibot amrar ufre
         aibou, ar ṭiku olaḳan aise. 5 Te ami zebla ar shoijjo ḳortam farlam na, ou shomoe tumrar imanor halot deḳar lagi
         Timoti baire faṭailam. Amar mono ḍor asil, kizanu shoetane tumrare lalos deḳaise ar
         amrar hoḳol menot beḳama gesegi.6 Oile Timoti bai tumrar ges taki firia aia amrare zanaisoin, tumrar iman ar maea mohobbotor
         halot bout bala. Tain ḳoisoin, tumra hamesha maea-mohobbote amrare mono ḳoro, ar amra
         zela tumrare deḳtam sairam, tumrao oula amrare deḳar asha ḳorrae. 7 O bai oḳol, erlagiu tumrar imanor mozbutir ḳota hunia, amrar oto duk-mosibotor mazeo
         dilo shanti faisi. 8 Tumra malikor ufre imane mozbut roileu, amrar zindegikan doinno. 9 Tumrare loia Allar dorbaro amra ze kushi-bashi ḳoriar, itar lagi amra kila Allar shukria
         zanaitam, zanram na. 10 Amra mon dia dine-raite hamesha dua ḳorram, zate tumrar mukkan hirbar deḳar shuzug
         fai, ar tumrar imanor bad-baki hoḳolta fura ḳortam fari.11 Te gaibi baf Allae ar Hozrot Isa al-Mosie zanu tumrar gese zaoar lagi amrare shuzug
         dein. 12 Amra zela tumrar bae maea-mohobbotor maze ḍubi gesi, ṭik oula malik Isae tumrareo
         eḳe-oinne, ar hoḳolor bae maea-mohobbote habu-ḍubu ḳaoaukka. 13 Ou laḳan tain tumrar dil furafur mozbut ḳoroukka, zate amrar Hozrot Isae zebla tan
         nizor pak bonda oḳol loia toshrif anba, ou shomoe amrar gaibi baf Allar nozoro tumra
         fobitro ar nikut ro.

Shorilre fobitro rakia hushiar ro41 O baiain huno, Allare kushi ḳorar lagi ḳemne zindegi ḳaṭani lage, i talim to tumra
         amrar ges taki ageu faiso ar tumra ola solraeo. Erbadeo Hozrot Isar oia tumrare minot
         ḳoriar ar hushiar ḳoriar, tumra zela solrae, oula aro besh ḳori solo. 2 Hozrot Isar deoa eḳtiare amra zeta hukum disi, ita to tumrar zana ase.3 Ashole Allae saira, tumra zanu fak-fobitro o, mani hoḳol nomunar zina taki horia ro.
         4-5 Ar zeta manshe Allare sinoin na, hou bin-dormir laḳan shorilor ḳaishor boshe na solia,
         tumra forteḳ zone zarzir shorilre fak-fobitro rakia man-shommane zina taki hushiar
         ro. 6 I befare ḳeu zanu nizor bair loge gaddari na ḳore. Mono rakio, amra ageu tumrare ḳoisi
         ar hushiaro ḳorsi, ita naformani ḳorle malik Isae shaza diba. 7 Allae kunu amrare daot disoin ni naformanir fote solar lagi? Tain to amrare fak-fobitro
         oia solar lagi ḳoisoin. 8 Erlagi zegie i talim mane na, he ḳali duniar manshore mane na ikan nae, he ashole
         hou Allareu maner na, zein tumrare Pak Ruhu dan ḳorsoin.9 Te baie baie kila maea-mohobbot taḳa zorur, i befare tumrare kunta leḳar goroz nai,
         ḳaron Allae tumrare hikaisoin, eḳe-oinne maea-mohobbot ḳortae. 10 Ar hasau tumra asta Makidonia deshor bai-boinre oula maea ḳorrae. Oile amrar ḳas onurud
         oilo, tumrar i mohobbot zanu dine dine aro baṛe. 11 Huno, amra age zela ḳoisi, ou ḳota mafik shantie zindegi ḳaṭao, foror ḳamo naḳ na
         golaia nize ḳam ḳoria ḳao. 12 Teu baira manshor sokut tumrar sal-cholon bodro oibo, ar oinno zonor ruzir ufre tumrar
         borosha ḳora lagto nae.al-Mosi dusrabar aibar hal-hokikot13 O bai oḳol, huno, murda oḳolor kun halot oibo, amra sairam ita tumra zano, zate moron
         bade kita oibo ikan na zanae zera nirash oizae, tumrar mon zanu ilaḳan na oe. 14 Huno, amra zebla ekin ḳori, Hozrot Isar mout oisil oile tain zinda oia uṭsoin, te
         eoḳano ekin ḳori, Hozrot Isae dusrabar toshrif anle Isar ufre iman ania zerar mout
         oise, Allae tarareo Isar loge milon ḳoria tan loge niba. 15 Erlagi malikor kalam mafik tumrare ḳoiram, amra zera zinda asi ar malike toshrif anar
         ag forzonto zinda roimu, amra kunumonte-u hi murda oḳolor age zaitam fartam nae. 16 Ḳaron Allai shingar aoazor loge loge, fordan firistar ḍaḳor loge, malik Isae zure
         haukdi hukum diba, tain nizeu behest taki lamia aiba. Ar al-Mosir ummot bonia zerar
         mout oigese, tarau foela zinda oia uṭba. 17 Erbade amra zera duniat zinda taḳmu, amrar malikor loge mulaḳat ḳorar lagi amrareo
         megor kuṭit ḳori asmano tulia neoa oibo. Olaḳan amra siroḳal malikor loge roimu. 18 Erlagi tumra ota zanaia eḳzone aroḳzonre utshaho deo.

51 Baiainre, kun zomanat kun shomoe kita goṭibo, ita tumrar gese leḳar zorur nai. 2 Tumra nizeu to bala ḳori zano, raitkur bala zela aḳtau sur ae, malik Isa aibar dino
         ṭik olau aibo. 3 I zogotor manshe zebla ḳoiba, “Hoḳolta shanti oigese, kunu ḍor-boe nai,” ou shomoe,
         beṭintor hurutta oar bedona zela aḳtau dore, oula ota manshor shorbonash aḳtau oibo.
         Tara kunumonte-u rehai faito nae.4 Bai oḳol, tumra kunu andarir maze boshot ḳorrae ni zen, hou din aḳtau suror laḳan
         tumrar ufre aito? 5 Tumra hoḳolu to Allar nuror ar dinor foror manush. Amra to andarir ba raitor balar
         manush nae. 6 Erlagi ao, oinno manshor laḳan amra na gumaia borong hozag roi ar nizore shamlaia
         raki. 7 Zano to, zera gumae, tara raitor balaeu gumae ar zera modkur, rait oile tara mod ḳaia
         ṭal oe. 8 Oile amra to dinor foror manush, erlagi nizore shamlaia raki. Amrar buk basanir lagi
         iman ar mohobbot dia buk guri, ar matare basanir lagi Allai nazator ashare sifair
         kefor laḳan matat lagai. 9 Mono rakio, Allae amrare shaza dibar lagi ḍakia anchoin na, borong amrar malik Isa
         al-Mosir usillae nazat faoar lagiu ḍakisoin. 10 Ar al-Mosir mout oise to amrar lagiu, zate amra basi ba mori, tan logeu hamesha zinda
         roi. 11 Erlagiu tumra oḳon zela ḳorrae, hamesha ola eḳe-oinnore shaosh deo ar goṛia tulo.Kuṛiami bad dia nek kam ḳoro12 Te baiain, amra minot ḳoria ḳoiar, tumrar lagi zera aṭni-ḳaṭni ḳaṭoin, malikor oia
         tumrare salain ar nosiot ḳoroin, tumra erare ijjot ḳorio. 13 Tara zera ḳezmot ḳorra, otar bae saia dilor mohobbote tarare ḳas ijjot dio. Ar tumra
         eḳe-oinne mili-mishi roio. 14 O bai oḳol, tumrare ou nosiotḳan ḳoriar, zeta manush kuṛia, tumra itare hushiar ḳori
         deo, ḍoraluk zonre shaosh deo, ḳomzur oḳolre shaijjo ḳoro, ar doijjo doria hokkolre
         shoijjo ḳoro. 15 Kial rakio, oinnaer bodla ḳeu zanu oinnae na ḳore. Tumra hamesha eḳe-oinnor, ar hoḳoloru
         balai ḳorar sesṭa ḳorio.16 Hoḳol shomoe kushi-bashi ḳorat roio, 17 hamesha dua-munazat ḳorio 18 Ar hoḳol haloto Allar shukria adae ḳorio. Ḳaron Alla Pakor kial oilo, Hozrot Isa al-Mosir
         loge imane tumra olaḳan solo. 19 Pak ruhure dilor bitor taki nibaio na. 20 Ar zera Allar oli hishabe batuni ḳoin, tarar ḳotare elami ḳorio na, 21 borong hoḳolta zasai ḳori dekia, balaḳan bitre haraio. 22 Ar hoḳol nomunar naformani taki horia roio.23 Shanti deora Allae nize tumrare furafur fak-fobitro ḳoroukka, amrar malik Isa al-Mosie
         toshrif anar ḳalo tumrar asta shoril, ruh ar dilre furafur nikut raḳoukka. 24 Ar tain nichchit olau ḳorba. Zano to, zein tumrare daot ḳori anchoin, tan ufre furafur
         borosha ḳora zae.25 O baiain, amrar lagi dua ḳorio. 26 Tumra eḳe-oinne fobitro golagoli ḳorio. 27 Amrar malikor name ami tumrare ou hukum diar, ou siṭikan foṛia zanu hoḳol baiaintore
         hunail oe.28 Amrar malik Isa al-Mosir rohomot tumrar loge rouk. Amin.

11 Amrar gaibi baf Alla Pak ar Hozrot Isa al-Mosir loge shorik, Tisholoniki ṭaunor zomator
         gese ami Paulus, bai Silas ar Timotie ou sohifaḳan leḳram.2 Gaibi baf Allae ar Hozrot Isa al-Mosie tumrare rohomot ar shanti dan ḳoroukka.Muminor furushkar ar be-dinor shaza3 Bai oḳol, amra hamesha tumrar lagi Allar shukria adae ḳora zorur. Tumrar imani bol
         bout baṛer ar eḳe-oinne maea-mohobboto baia foṛer, erlagi amra shukria adae ḳora dorḳar.
         4 Amra to Allar zomat oḳolor samne tumrare loia boṛai ḳoriar, ḳaron oto zulum-mosibot
         ar duk-koshṭo faiao tumra sobor ḳorso ar imane ṭikia roiso.5 Tumrare zate Allar bashshair zoiggo ḳoia gona oe, otar lagiu tumra oto duk-mosibot
         shoijjo ḳorrae, ita oilo Allar hok-insafor forman, 6 tan hok-insaf oilo, zetae tumrare ḳoshṭo dein, tain itare ḳoshṭo diba. 7-8 Ar tumra zera oḳon ḳoshṭo fairae, Allae amrar loge tumrareo i ḳoshṭo taki rehai diba.
         Hozrot Isae zebla tan shoktishali firista oḳol loia, zalail agunir kunḍolit oia behest
         taki lamia aiba, ou shomoe oula oibo. Zeta manshe Allare sine na ar Hozrot Isar kush-ḳobrir
         ḳota mane na, Allae itare tarar faona shaza diba. 9 Malik Isae zebla toshrif anba, ou shomoe tarare omon shaza deoa oibo, zate tara tan
         didaror ar moha kudrotir bare foṛia hor-hamesha lannoti shaza faibo. 10 Hou din tan nizor pak bonda oḳol, zera tan ufre iman anche tarar mazdi, tan gourob
         mohima zair oibo. Erar maze tumrao aso, ḳaron amrar toblig hunia tumra iman ancho.11 Erlagi amra hamesha tumrar lagi dua ḳori, amrar Allae zanu tumrare tan daotor zuka
         mono ḳoroin, tan ḳemotar bole tumrar hoḳol nek kamor asha furon ḳoroin, ar iman ania
         hari tumra zeta ḳam ḳorrae, i ḳamo zanu tain fura ḳoroin. 12 Teu amrar Alla ar Hozrot Isa al-Mosir rohomotor lagi, tumrar mazdi amrar malik Isar
         gourob zair oibo, ar tan mazdi tumrao gourobor bagi oibae.

Ḳane-Dorjal taki hushiar21 O bai oḳol huno, amrar Hozrot Isa al-Mosi to hirbar aiba, aia amra hoḳolre ekkano
         dola ḳoria tan gese niba. Te ou befare tumrare minot ḳori ḳoiram, 2 ḳeu zudi aia ḳoe malik Isar din aia harse, he kunu gaibi doroshon deḳse, ba ohi nazil
         oise, ba amrar leḳa siṭi mono ḳoriao tumra ḍoraia ostir oio na. 3 Ḳeu zanu kunumonte-u tumrare ṭogia iman luṭito na fare. Ḳaron hou din aoar age beshir
         bag manush Alla Pakor birudde zaibo, tara Allar ges taki duroi horizibo, ar duzoki
         zon, hou naforman Ḳane-Dorjal bar oibo. 4 Baroia “Allar name” zotota ase, ita hokkoltar bifokke ar ebadoti ḳorar zuka hokkoltar
         bifokke gia, he nizore boṛo mono ḳorbo. He olao ḳorbo, Allar ebadot-ḳanat boia nizore
         Alla ḳoia dabi ḳorbo.5 Te ami zebla tumrar gese roitam, hou shomoe ami i befare mattam, ita tumrar mono or
         na ni? 6 Hou naforman zate shomoe fura oar age bar oito na fare, erlagi kitae tare aṭḳaia raḳse,
         ikan to tumra zano-u. 7 Tumra eoḳano zano, hou naformanor lukail ḳam-ḳaz oḳono soler. Oile zein tare aṭḳaia
         raḳra, tain horia zaoar ag forzonto tare aṭḳanit roiba. 8 Tain hori gele hou naforman Ḳane-Dorjal bar oibo. Hozrot Isae mukdi fu dia tare binash
         ḳorba, ar tan kudroti mohimae azir oia tar bol-shoktire ḳotom ḳorba. 9 Hi Ḳane-Dorjal zebla aibo, tar loge roibo shoetani ḳemota. Ou shoetani ḳemotae he
         hoḳol misa keramoti ar muzeza ḳam deḳaibo. 10 Tar hoḳol nomunar beimani ḳaṭaia beiman manshore ṭogibo. Ita manush binash oiziba,
         ḳaron zan basanir lagi tara Allai hokre fosond ḳorse na, ar ḳobulo ḳorse na. 11 Erlagi Allae tarare shoktishali ek ku-dandat falaiba, zate tara misa befarre ekin
         ḳore. 12 Ete Allai hokor ufre iman na ania zetae naformanire fosond ḳorsoin, tarare kiamotor
         din dushi shaibosto ḳora oibo.Nazat faia imane mozbut ro13 O bai oḳol, O malik Isar maear zon oḳol, tumrar lagi amra hamesha Allar dorbaro shukria
         adae ḳora dorḳar, Allae to tumrare foela takiu basia alog korsoin nazat faoar lagi.
         Pak ruh dia tumrare fobitro ḳorar mazdi, ar Allai kush-ḳobrir hokor ufre iman ania
         tumra nazat faiso. 14 Amra ze kush-ḳobri toblig korsi, er usillae nazat faoar lagi Allae tumrare fosond
         ḳorsoin, zate tumra amrar malik Isa al-Mosir mohimat shorik o. 15 Te O bai oḳol, tumra imane tir ro ar muke muke ba siṭir marfote amra ze talim disi,
         ita balamonte mono rakio.16-17 Amrar gaibi baf Alla Pake ar shoeong Isa al-Mosie tumrar dilo nek utshaho dan ḳoroukka,
         hoḳol nomunar nek kam ar mat-ḳotar maze tir raḳoukka. Tainu amrare mohobbot ḳorsoin,
         tain rohom ḳoria siroḳalin utshaho ar kushi-bashir asha dan ḳorsoin.

31 O bai oḳol, hesh-mesh ḳoiram, amrar lagi dua ḳorio, Hozrot Isar kush-ḳobri tumrar
         maze zela zoldi zoldi sitrisil, oula zanu din din sitrat roe ar gourob faoat roe.
         2 Ar ou duaḳano ḳorio, amra zanu bibeḳ saṛa naforman oḳolor at taki rehai fai. Shob
         manush to ar imandar nae. 3 Oile malik Isa to hok ar ḳaṭi, tainu tumrare imane tir raḳba ar shoetanor at taki
         hamesha hefazot ḳorba. 4 Malikor ufre iman ancho ḳori tumrar ufre amrar i ekin ase, amra zela hukum disi, tumra
         ou laḳan ḳam ḳorrae ar ḳorat roibaeo. 5 Malik Isae zanu tumrar dilre Allar mohobbotor fote ar al-Mosir soboror fote salu raḳoin.Olosh-kuṛiare hushiar ḳoro6 Bai oḳol, amrar Hozrot Isa al-Mosir name ou hukum diram, tumrar zomator kunu imandar
         baie zudi kuṛiami ḳore ar amra zeta talim disi, ita na mane, te tar loge sola-fira
         bad dilao. 7 Huno, amrar laḳan ḳemne soltae, ita to tumra zano-u. Amra zebla tumrar loge roitam,
         ou shomoe to kunuzat kuṛiami ḳorsi na, 8 magna kunu ḳani ḳaisi na. Amra dine-raite menot ḳoria ruzi-ruzgar ḳorsi, zate tumra
         ḳeuror buza na oi. 9 Oile amra zen tumrar ges taki shaijjo nibar odikar nai, ila to nae, ta-o amra ola
         ḳoria deḳaisi, zate tumrao amrar laḳan solo. 10 Tumrar gese taḳar ḳalo talim dislam, kunu zone zudi ḳam ḳorto na sae, te he ḳanio
         bad dilauk. 11 Amra oḳono hunram, tumrar maze ḳeu ḳeu kuṛiami ḳorer ar kunuzat ḳam-ḳaz ḳorer na,
         borong hamesha foror kichcha gaia din ḳaṭae. 12 Te amrar malik Isa al-Mosir oia ita manshore nosiot ar hukum diar, tara zanu shanti
         oia ruzi-ruzgar ḳoria ḳae, ar nizor ḳani nize zugae.13 Baiainre, nek kamo heran oio na. 14 Ou siṭir bashae leḳa amrar foramish zudi ḳeu na mane, te tare sinia raḳo, tar loge
         sola-fira bad dilao, teu he shorminda oibo. 15 Oile kial rakio, tare dushmon mono ḳorio na, borong bai hishabe hushiar ḳoro.Bidaei salam16 Shanti deora malike tumrare hamesha hoḳol nomunar shanti dan ḳoroukka. Malik Isa tumra
         hoḳolor loge loge roukka.17 Huno, i salamor ḳota ami Pauluse nizor ate leḳsi. Oḳṭau amar forteḳ siṭir alamot,
         ami ou nomunae siṭi leki. 18 Tumra hoḳolor ufre amrar malik Isa al-Mosir rohomot zari rouk. Amin.

11 Ami Paulus to amrar toraneala Alla Pak ar amrar asha-borosha Hozrot Isa al-Mosir hukume
         tan sahabi oisi. 2 Mumin hishabe amar ḳas aolad, Timotir gese leḳram.Gaibi baf Alla Pake ar amrar malik Isa al-Mosie tumare rohomot, meherbani ar shanti
         dan ḳoroukka.Bonḍo mullaintor befare hushiari3 O Timoti, ami Makidonia desho zaoar bala tumare ḳoislam, oḳon hirbar minoti ḳori ḳoiram,
         huno, tumi Ifis ṭaunou ro, roia onor ola kisu mullaintore hukum deo, tara zanu manshore
         ar bul talim na dey. 4 Tarare ḳoio, tara zate banoaṭ kichcha ar lamba lamba ḳandanor lisṭor bae kiali na
         oin. Itae to nanan nomunar doladolir zonom dey, Allar ḳamor kunu faeda oe na, Allai
         faeda mile ḳali imanor mazdi. 5 Borong shoṭik talimor fol oilo, maea-mohobbot, ita to ḳaṭi dil, forishkar bibeḳ ar
         hasaror iman taki foeda oe. 6 Oile kisu manshe ita bad dia banoaṭ mat-ḳotar bae mon dilaise. 7 Tara zudio nizeu nizor mator mani buze na, ar ze befar loia boṛo golae mater, i befareo
         balamonte zane na, tebou tara Musa nobir batail shoriotor ustad oito sae.8 Amra zani, shoriot bala zinish, ḳeu zudi ṭik moto ita ḳamo lagae. 9 Amra to zani, i shoriot kunu forezgar manshor lagi deoa oise na. Ikan deoa oise, zetae
         Allar ain manoin na, Allare ḍorain na, naformani ḳoroin, gunagar, kuni, nafaḳ ar be-din,
         ma-bafor kuni, 10-11 zinakur, shomoḳami, bandi-gulamor ḳarbari, misa matra, misa shakki deora, ek kotae
         gunogane doni Alla Pakor mohan kush-ḳobrir talimor birudi zeta manush, otar lagiu
         i shoriot deoa oise. Ar ou mohan kush-ḳobri tobligor bar tain amare dan ḳorsoin.Meherbanir lagi shukria12 Hozrot Isa al-Mosi, zein amrar malik, tain amare bol zugaisoin, amare hok-halal mono
         ḳoria tan ḳamo boail ḳorsoin, erlagi ami tan dorbaro shukria zanairam. 13 Zudio ami age al-Mosir bodnam gaitam, tan manshor ufre zulum ḳortam, bod-mizaz deḳaitam.
         Ta-o tain amare rohomot dan ḳorsoin, ḳaron hou shomoe ami iman anchilam na. 14 Amrar munibe amare ḳoto boṛo meherbani ḳorsoin, Isa al-Mosir torika ḳobul ḳorle ze
         iman ar mohobbot foeda oe, ita to amare furafur dan ḳorsoin.15 Ashole i ḳota to hok-kaṭi ar shullo-ana manar laḳ, gunagar oḳolor zan basanir lagiu
         Isa al-Mosie i duniat toshrif anchila. Ou gunagaror maze amiu fordan. 16 Otar lagiu Allae amare doya ḳorsoin, zate amar moto fordan gunagaror mazdi Isa al-Mosie
         tan shima saṛa soborgari deḳaita faroin, ar tan ufre iman anae zera aḳeri zindegi
         faiba, tara zanu amare dekia Allai fot buzoin. 17 Zein siroḳalin bashsha, zein niraḳar, eḳmatro Alla, zan kunu ḳoe nai, tan ijjot ar
         gourob hor-hamesha zari rouk. Amin.18 O maear fut Timoti, tumar befare age zeta batuni mat mata oisil, ou mafik ami tumare
         minot ḳori ḳoiram, tumi ita mono rakia al-Mosir lagi dile-zane laṛai ḳorat ro. 19 Erloge nizor iman ar forishkar bibeḳre basaio. Kunu kunu manshe bibeḳor buli na mania,
         nizor imanre nosṭo ḳorilise. 20 I dolo asoin, Huminas ar Sikondor. Erlagi ami itare Iblisor ato shofi disi, zate tara
         buzta faroin, kufuri mat mata ṭik nae.

Dua-munazator niom-ḳanun21 Ami foelau zanairam, forteḳ manshor lagi tumra Allar dorbaro ḳakuti-minoti, dua-munazat,
         foriad zanao ar shukria adae ḳoro. 2 Olaḳan raza-bashsha oḳol ar usa fodor hoḳol ofisaror lagi munazat ḳora zorur, zate
         amra Allar ḍor-ḳof mono rakia, hok-halal fote roia, nirafode shantie zindegi ḳaṭaitam
         fari. 3 Ita to amrar toraneala Allar nozoro nek kam, itae tain kushi oin. 4 Alla Pakor kial oilo, zate hoḳol manshe nazat fain, ar al-Mosir torikar hokkolta shullo-ana
         buzoin. 5 I hokikoti oilo, Alla ḳali eḳzon, Alla ar manshor maze shafaeatḳari mazor manusho
         ḳali eḳzonu asoin, en nam Isa al-Mosi, eino manush. 6 Duniar hoḳol manshor zanor bodla hishabe, tain nizor zan kurbani disoin. Ou befare
         to Allar ṭik kora shomoye shakki deoa oise. 7 Ar ou shakki dibar lagi Allae amare toblig kamo, sahabi fodo boail ḳorsoin, tain amare
         daeitto disoin, bin zatir gese iman ar Allai hokor ustad hishabe. Ami ita hok mat
         matiar, misa kunta nae.8 Ami sairam, hoḳol zagar beṭainte ḳalis niote duio at tulia munazat ḳorouk. Tarar monor
         maze kunuzat rag-gusa ba ḳaijja-fosador bab na rouk.9 Ami eoḳano sairam, beṭinte tarar haea-shorom rakia shomazor ufozukto beshe bodro ḳafoṛ-sufoṛ
         findouk. Tara zanu nanan nomunae sulor beni bolia, shuna-rufa ar moni-muktar goena
         lagaia ar dami dami ḳafoṛ findia nizore na hazain. 10 Borong Allar forezgar bandie zela nek kamor maze zindegi ḳaṭani usit, tarao ola oin.
         11 Ḳortar furafur baiddo roia, ar nirai-zirai roia ilim ḳamai ḳoroukka. 12 Ustadi ḳora ar beṭaintor ufre musoddori ḳorar odikar ami kunu beṭire dei na. Tara
         nirai-zirai roa zorur. 13 Zano to, hoḳol foela Adomre ar bade Bibi Haoare foeda ḳora oisil. 14 Adom to Iblis-shoetanor dukat foṛsoin na, oile Haoa Iblisor dukat foṛia Allar hukumor
         borkelaf ḳorsoin. 15 Oḳon zudi beṭinte tarar haea-shorom rakia iman, mohobbot ar fak-fobitro oia soloin,
         te hurutta zonom deoar mazdi tara rehai faiba.

Zomator saloḳdar ar ḳadim31 Huno, ashol hok kota oilo, ḳeu zudi zomator saloḳdar oita sain, te tain to nek kam
         ḳorar kiali oisoin. 2 Zomator saloḳdar manshor sokut nikut oite oibo. Tan ḳali eḳ bou oibo. Tain nizore
         shamlaia raḳba, tan bala aḳol-buddi roibo, shobab oibo bodro, ar memandari ḳorte bala
         faiba. Manshore talim deoar ḳemota taḳte oibo. 3 Tain zanu modkur ar bod-mizazi na oin, borong tan shobab oibo norom, tain zanu mair-danga
         ḳorra ba ṭeḳa-foeshar lalchi na oin. 4 Tain zanu shoṭik babe tan nizor foribaror hokkolta salain, tan huruttain oiba baiddo
         ar adob-ḳaeda manra. 5 Ze manshe tar nizor gor shamlaito fare na, he Allar zomatre kila deḳa-huna ḳorbo?
         6 Kunu noea imandar bai zomator saloḳdar oa ṭik nae, ila oile tain hoeto boṛai-beṭagirie
         bahaduri ḳorba, ar Iblisor lagi ṭik kora shazar bagi oiba. 7 Zomator bairor manshor gese tan shunam taḳa dorḳar, zate aḳta kunu bodnamor bagi na
         oin ar Iblisor fando na foṛoin.8 Oula zomator ḳadim oḳolo ijjoti ar ek kotar manush oa zoruri. Era zate modkur ar haram
         lub-lalchi na oin. 9 Tara zanu hok bibeḳe Isaei imanor batuni befarre mozbut ḳori dilo raḳoin. 10 Erlagi foela tarare zasai ḳori deḳa zorur, zasait zudi tara nikut oin, te zomator
         ḳadim oita farba.11 Ṭik olaḳan beṭi manusho zanu ijjoti oin. Era manshor bodnam na gain, nizore shamlaia
         raḳoin, ar hoḳol befare bishashi oin.12 Ḳadim sab ḳali eḳ bouala manush oiba. Tain zanu balamonte tan bou fua-fuṛin ar shongsharor
         deḳa-huna ḳoroin. 13 Ze ḳadime balamonte ḳezmot ḳoroin, ein shunam fain, ar Hozrot Isa al-Mosir ufre iman
         taḳae tan dil shaoshe bora roe.Isaei imanor batuni befar14 O Timoti, ami asha ḳorram kub zoldiu tumar gese aitam. Oḳan mono ḳoria tumare ita
         leḳram. 15 Zudi kunu ḳarone amar aite deri oizae, te i leḳa foṛle tumi buzbae, Allar foribaror
         manshor sal-cholon kila oito. I foribar to zinda Allar zomat, Allai hokikotor bit
         ar ian kuṭi. 16 Isaei imanor marifoti ḳoto mohan, ita to oshikar ḳora zae na. Ou marifoti oula zair
         oilo,Tain manush surote zair oila,Pak Ruhe forman oila be-ḳosur,firista oḳole tan doroshon faila.Tan befare hokkol zatir gese toblig kora oilo,asta duniar manshe tan ufre iman anla,gourob-mohimae tanre ufre tuli neoa oilo.

Bonḍo boiragir talim taki hushiar41 O Timoti, Allai Pak Ruhe forishkar ḳori ḳoira, aḳeri zomanat kisu manush Isaei iman
         taki horizibo, tara na-hok ruhu ar zin-butor talimor ashik oibo. 2 Zeta beiman oḳolor bibeḳ-buddi oshaṛ oigese, otar bonḍamir dae ola oibo. 3 Itae manshore ḳoṛaḳoṛi hukum dein bia-shadi na ḳorar lagi, ar kunu kunu ḳani ḳaiteo
         nished ḳoroin. Oile Allae to i ḳani foedau ḳorsoin, zera iman anche, zera Allar hokre
         zanilise, tara zate Allar shukria adae ḳoria ita ḳain. 4 Allar foeda ḳora hoḳol zinishu bala. Haram mono ḳoria kunuta bad deoa ṭik nae, borong
         Allar shukria adae ḳoria ḳaoa zae. 5 Ḳaron Allar kalam ar i munazator mazdi ita fak-fobitro oizae.Hozrot Isar ḳaṭi ḳadim o6 O Timoti, tumi zudi ou talim oḳol mumin baiainre buzaia deo, te Isaei imanor ze hok
         ar nirbul talim mania solrae, i befare tumi faḳa-fukto oia al-Mosir eḳzon ufozukto
         ḳadim oibae. 7 Tumi aze-baze kichcha-ḳahini taki horia roio, ita to dadi-nanir ḳoa banail kichchar
         laḳan. Erlagi ita bad dia dilor imani beam ḳorat ro. 8 Shorilor beam ḳorle kisu faeda oe, oile dilor imani beame hokkol bae taki faeda oe.
         Ermaze to ḳali i dunia nae, aḳerator ashao ase. 9 Ita to furafur hok ar ḳaṭi, shullo-ana ḳobul ḳorar laḳ. 10 Erlagiu amra zane-forane imanor menot ḳoriar ar kiali oia ḳam ḳoriar. Ḳaron amra to
         zinda Allar ufre borosha ḳori. Tainu hoḳol manshor toraneala, ḳas ḳori zera tan ufre
         iman ane.11 Te tumio ou befare hukum ar talim deo. 12 Tumi zuan beṭa mono ḳoria ḳeu zanu tumare ela na ḳore, erlagi mat-ḳotae, sal-cholone,
         mohobbote, imane ar fak-fobitrotae tumi mumin oḳolor gese eḳṭa nishana bonizao. 13 Ar ami aibar ag forzonto tumi mumin oḳolre pak kalam tilaot ḳora, shu-foramish deoa,
         ar talim deoat lagail roio. 14 Mono rakio, zomator murobbi oḳole tumar ufre at rakia, nobir laḳan gaibi buli matia
         tumare ḳelafoti disoin, te tumi i niamotre elami ḳorio na. 15 Ita befare kiali o, nizore otar maze furafur ḍubaia raḳo, teu hoḳolor sokut foṛbo
         tumi agedi aguairae. 16 Tumar nizor befare ar tumar talimor befare hushiar roio. Teu tumi nizore basaibae,
         ar zera tumar boean hunbo, tarareo basaitae farbae.

Mumin oḳolor bae dae-daeitto51 O Timoti, huno, kunu murobbi manshor dush deḳanit gia ḳoṛa bashae matio na. Tarar
         loge nizor bafor laḳan bebohar ḳorio. Ar zuan oḳolre nizor bai mono ḳoria hedaeot
         ḳorio. 2 Murobbi beṭinre nizor ma ar fuṛintore boin mono ḳoria, monor bab fak-fobitro rakia
         tarare hedaeot ḳorio.3 Zeta ṛaṛi beṭintor ḳeu nai, tarare kub zoton ḳori deḳa-huna ḳorio. 4 Oile kunu ṛaṛi beṭintor zudi fua-fuṛin ba nati-natni taḳoin, te Allar ḍore erau zanu
         foela zarzir foribaror deḳa-huna ḳore. Ou nomunae tarar moe-murobbir maea-momotar
         rin shud korta farba, ar ita ḳame to Alla kushi oin. 5 Ze ṛaṛi beṭintor ḳeu nai, tara ḳali Allar ufre borosha rakia, dine-raite tan dorbaro
         munazat ar ḳanda-ḳaṭi ḳorat roin. 6 Oile zeta ṛaṛi beṭinte zemne mone sae emne soloin, ita to zinda haloteu mora. 7 Ou befare hukum deo, zate ḳeu tarare dushi ḳoar shuzug na fae. 8 Ze zone afon zonre, ḳas ḳori nizor foribaror manshor deḳa-huna ḳore na, he ashole
         Isaei imanreu oshikar ḳorlo. Igu to bidormi takio bad.9 Erlagi ṛaṛi beṭintor namor lisṭ ḳorar bala age deḳte oibo, i beṭir boeosh shaiṭ bosor
         oise ni, ar zamair bae tain furafur hok-halali asla ni. 10 Esaṛa nek kamor lagi tan shunam taḳte oibo, ou nek kam oilo, fua-fuṛin manush banani,
         memandari ḳora, Allar bonda oḳolor fao doani, duk-mosiboti manshore shaijjo ḳora,
         ar hoḳol nomunar nek kamo shorik oa.11 Kunu zuan ṛaṛi beṭir nam i lisṭo tulio na. Ḳaron tarar zoubonor lagi shorilor gorome
         zebla utal-fatal ḳoroin, ou shomoe al-Mosir bae tarar ḍor-boe ḳomi zae, teu tara hirbar
         bia boita sain. 12 Erlagi tara Allar logor agor oada bongo ḳoroin, nizor ufre gozob ḍakia anoin. 13 Ar tara baṛie baṛie aḍḍa maria kuṛia bonizain. Ḳali kuṛia nae, zeta mat-ḳota tarar
         lagi zaiz nae, ota baze mat-ḳotao matoin ar foror gibot gaoat roin. 14 Erlagi ami ou nosiot ḳoriar, zuan ṛaṛi beṭinte bia-shadi ḳorau bala, tara huruttar
         ma ouk, nizor shongsharor deḳa-huna ḳorouk, ar dushmonre kunu laḳan bodnam gaoar shuzug
         na deuk. 15 Ḳoezon ṛaṛi beṭin ermazeu to be-foti bonia shoetanor fote sola-fira ḳorra.16 Kunu Isaei imandar beṭi manshor goro zudi ṛaṛi beṭin taḳoin, te ou beṭie zanu erar
         deḳa-huna ḳoroin. Erare deḳa-hunar bar zomator ufre na deoa bala. Teu zeta ṛaṛi beṭin
         eḳdom lasar, zomate tarar deḳa-huna ḳorte shubida oibo.17 Zomator ze fordan murobbi oḳole zomatre balamonte salain, ḳas ḳori zera Allar kalam
         toblig ar talim deoar lagi menot ḳoroin, tara ḍabul ijjot faoa zorur. 18 Allar kalamo to ase, “Dan maṛa deoar shomoe gorur muko hufi lagaio na.” Aroḳ aeato
         ase, “Ḳamlae tar beton faoar zoiggo.” 19 Mono rakio, dui ba tin zon shakkir ḳota saṛa, zomator murobbir birudde kunu nalish
         shomzio na. 20 Oile ze murobbi oḳole guna ḳoratu taḳoin, zomator manshor gese tarar dush zair ḳorio,
         zate oinno hoḳole ḍorain.21 Huno, Alla Pak, malik Isa al-Mosi, ar Allar maear firista oḳolre shakki rakia tumare
         ou hukum diram, tumi nirofokko roia ita ḳam ḳorio, ḳeurore for ba afon mono ḳorio
         na. 22 Soṭ ḳori ḳeurore ḳelafoti dia, kunu fodo boail ḳorio na. Oinno manshe zebla gunar
         ḳam ḳore, tumi tarar loge shorik oio na, nizore nikut rakio.23 Ar ḳoedin bade badeu tumar bemar oe, erlagi tumi ḳali fani ḳaio na, tuṛa tuṛa anguror
         shorboto ḳaio, teu ozom oibo.24 Kial rakio, kunu kunu manshor guna ola forishkar deḳa zae, erlagi tar bisar ageu oizae.
         Ar kunu kunu manshor guna bade dora foṛe. 25 Olaḳan nek kam forishkar deḳa zae, ar kunu nek kam forishkar deḳa na geleo, ita lukail
         roe na.

61 Huno, ze gulam-bandie munibor gulami ḳoroin, tara hoḳoleu zarzir munibre ijjoti zon
         mono ḳorouk, zate ḳeu Allar namre ba amrar talimre ḳaraf ḳoar shuzug na fae. 2 Ze zone Isaei imandar kunu munibor gulami ḳoroin, ein zanu imandar bai hishabe tan
         munibre elami na ḳoroin borong aro bala ḳori tan ḳezmot ḳoroin. Ḳaron gulamor ḳezmote
         ze munibe ufoḳar faira, tain to maear imandar bai. Te ota befare tumi talim ar hukum
         deo.Bul talim ar ashol don3 Ḳeu zudi ita bad dia dusra kunu talim dey, ar amrar malik Isa al-Mosir ḳaṭi talim
         ar Allar ḍor-ḳofor talimre na mane, 4 he to misa ohonkari, he kuntau buze na, motobed ḳora, behuda uftami ḳora tar eḳṭa
         bemar. Otar ḳarone ingsha-ninda, ḳaijja-fosad, ku-shondoe foeda oe. 5 Ar oshaṛ bibeḳala manshor maze hamesha gulmal lagailu taḳe. Ita manshor maze Allai
         hok nai. Tara Isaei imanre duniabi labor ufae mono ḳore.6 Ashole monor tusṭie Isaei iman mafik zindegi ḳaṭaile kub beshi lab oe. 7 Amra duniat aibar ḳalo to kuntau loge loia aisi na, ar zaoar ḳalo-o kunta nitam fartam
         nae. 8 Erlagi ḳali ḳani-ḳafoṛ faileu amra kushi roimu. 9 Oile duniat zera doni oito sae, tara nanan nomunar forikkat ar fando foṛe, tarar mono
         kub bod ḳaish foeda oe, zetae tarar zindegire shorbonashor gato falae. 10 Ḳaron hoḳol nomunar bod ḳamor zonom oilo ṭeḳa-foeshar maea. Kunu kunu zon ṭeḳa-foeshar
         lalche Isaei iman taki horia gia, nizor ufre boṛo duk-mosibot ḍakia anche.Souk raḳo Allar aroshor bae11 Oile tumi to Allar bonda, tumi ita bod ḳam taki horia ro. Tumi pak-forezgar zindegi,
         Allar ḍor-ḳof, iman, mohobbot, sobor, ar norom shobabor bae kiali o. 12 Imani laṛai ḳorat ro. Aḳerator ze zindegir lagi Alla Pake tumare daot disoin, hou
         zindegire tumi mozbut ḳori doro. Tumi to imani shakki dislae bout manshor samne. 13 Oḳon Alla Pakor name, zein hokkoltar zan dein, ar zein hakim Fontio Filator samne
         nizor befare hok shakki disla, hou Isa al-Mosir nameo tumare ou minoti ḳorram, 14 amrar malik Isa al-Mosi zair oar ag forzonto tumi furafur nikut ar bodnam saṛa roia
         hukum adae ḳoro. 15 Ar gunogane doni hou Alla, zein eḳmatro shomraṭ, bashsha oḳolor bashsha ar malik oḳolor
         malik, tainu tan ufozukto shomoye al-Mosire zair ḳorba. 16 Ḳali Alla Pakreu moute ḳobza ḳorto fare na. Tain ola eḳ nuror foro boshot ḳoroin,
         hino kunu Adom zat zaito fare na. Kunu Adome kunudin tanre deḳseo na, deḳar takkoto
         nai. Ijjot ar ḳemota siroḳal ḳali tanu. Amin.17 Huno, ou duniar doni oḳolre hukum deo, tara zanu boṛai na ḳoroin, ar duniabi ostaei
         donor ufre borosha na ḳoria, Allar ufre borosha ḳoroin. Amrar balair lagi tainu hoḳolta
         kula ate dan ḳoroin. 18 Ar tarare ḳo, tara zanu oinnor balai ḳore, nek kam ḳorat roe, mon kulia dan-ḳoerat
         ḳore, ar tarar don-doulotor baṭ oinno manshore dey. 19 Teu tara nizor lagi emon don zoma ḳorbo, zeta bobishote tarar lagi ekkan mozbut bitor
         laḳan oibo. Ete hasaror zindegire tara shokto ḳori doria raḳto farbo.20 O Timoti, tumar zimmae ze shompod deoa oise, i shompod tumi balamonte hefazot ḳoro.
         Aze-baze aḳolor beḳama biddar bulir du-nosla talim taki horia ro. 21 Kunu kunu zon ota beḳama aḳol deḳanit gia, ashol iman taki be-fote gesegi.Alla Pake tumrare rohomot dan ḳoroukka. Amin.

11 Ami Paulus to Alla Pakor morzie Hozrot Isa al-Mosir sahabi. Al-Mosir usillae Allar
         oada ḳora aḳeri zindegir ḳota tobligor lagi sahabi fod faisi. 2 Ami amar maear aolad Timotir gese leḳram.Gaibi baf Allae ar amrar malik Isa al-Mosie tumare rohomot, meherbani ar shanti dan
         ḳoroukka.Ruhani aguin zalao3 O Timoti, huno, amar moe-murobbie zela eḳ Allar ebadot korta, amio oula forishkar
         bibeḳe Allar ebadot ḳori. Ami dua ḳorar bala dine-raite hamesha tumar lagi Allar shukria
         adae ḳori. 4 Tumar hou ḳandonor ḳota mono ḳoria tumare deḳar lagi mone kub ṭaner, tumare deḳle
         amar bitor kushie borizibo. 5 Amar mono ase, tumar dilḳan hok imane bora, tumar nani Luis ar tumar amma Unikir bitreo
         ola hok iman asil. Ami nichchit zani, tumar bitreo ola iman ase. 6 Erlagi oḳon tumare mono ḳorai diram, ami tumar shorilo at rakia ḳelafoti deoae, Allae
         tumare ze ḳas niamot dan ḳorsoin, i aguin zalaia tulo. 7 Allae to amrare bitu-ḍoralukor monobab disoin na. Borong bol-shokti, maea-mohobbot
         ar nizore shamlanir ḳemota dan ḳorsoin.8 Erlagi amrar malik Isar befare shakki dite shormaio na, ar tan namor lagi ami zen
         zelo bondi asi, amare loiao shormaio na. Borong Allar deoa bole kush-ḳobri tobligor
         ḳamo amar loge roia duk-koshṭo shoijjo ḳoro. 9 Allae amrar zan basaisoin, ar fak-fobitro oia zindegi ḳaṭanir lagi daot disoin. Ita
         to amrar kunu nek kamor gune nae, borong tan morzi ar rohomotor guneu ḳorsoin. Amrare
         i rohomot dan ḳorsoin to, dunia foeda ḳorar age Hozrot Isa al-Mosir usillae. 10 Ar Allae oḳon ou rohomot zair ḳorsoin, amrar toraneala Isa al-Mosie duniat toshrif
         anar mazdi. Al-Mosie to moutor ḳemotare surmar ḳorsoin, tan kush-ḳobrir mazdi siroḳalin
         nurani zindegir fot kula-mela ḳorsoin.11 Ou kush-ḳobri tobligor lagiu to amare tobligkari, sahabi ar ustad hishabe boail ḳora
         oise. 12 Erlagiu ami ola duk-koshṭo faiar, ta-o ami shorminda nae. Ḳaron ami zani, ami ḳar
         ufre borosha ḳorsi. Amar furafur ekin ase, ami tan dorbaro zeta zoma ḳorsi, itare
         hefazote raḳar ḳemota tan ase, al-Mosie dusrabar toshrif anar din forzonto ita roibo.
         13 Te tumi amar muk taki zoto talim huncho, ou hok talimre zanor ḳoboz mono ḳoria, al-Mosir
         uforor iman ar mohobbote doria raḳo. 14 Allae ze samana hefazote raḳar lagi tumar zimmae disoin, amrar dilor mazor Allai Pak
         Ruhur bole tumi itar hefazot ḳoro.15 Tumi to zano, Turoshkor Asia elaḳar hoḳol manush amar ges taki algi gesoin, Fugilas
         ar Hamaginaso tarar loge gesoingi. 16 Bai Anisor foribaror ufre malik Isae rohom-borkot deukka. Ein bout bar amar zano aram
         disoin, ami zelo hamaileo tain kunu shorom mono ḳorsoin na. 17 Tain ou Rum ṭauno aia bout tallash ḳori amare bar ḳorsoin. 18 Ami Ifis ṭauno taḳte tain kila amar ḳezmot ḳorsla, ita to tumi balamonteu zano. Malik
         Isae ola ḳoroukka, zate tan toshrif anar din ein meherbani fain.

Ḳaṭi ummotor jihad21 O amar aolad Timoti, Isa al-Mosir usillae faoa rohomote tumi boloban o. 2 Ar bout shakkir samne amar mukor zeta talim huncho, ou talimre olaḳan hok-halal manshor
         ato deo, zera oinno manshoreo talim deoar ufozukto. 3 Tumi Isa al-Mosir ḳaṭi sifai oia duk-koshṭot shorik o. 4 Kamanḍarre kushi raḳar lagi zuddor ḳalo kunu sifai shongsharor maea-zalo hamae na.
         5 Ou laḳan ḳelat lagia ḳeu zudi niom moto na ḳelae, te zoeor mala he fae na. 6 Ar ze giroste menot ḳore, fosholor foela baṭ to he-u fae, itau niom. 7 Te ami zeta buzaitam sairam, ita sinta ḳori deḳo, malik Isae tumare ita hoḳolta buzar
         aḳol diba.8 Isa al-Mosir befare tumi oḳan mono rakio, tanre murda taki zinda ḳora oisil, tain
         oila Bashsha Daud nobir bongshodor, amar ḳoa kush-ḳobrir mazeo ikan ase. 9 Ar ou kush-ḳobri toblig korae-u ami duk-koshṭo faiar. Dagi ashamir laḳan amare bondi
         raḳa oise, oile Allar kalam to bondi oise na. 10 Allae zerare fosond ḳoria alog korsoin, tarar lagi ami hokkolta shoijjo ḳoriar, zate
         al-Mosir usillae tara nazat fain, loge siroḳalin gourob-mohimao fain. 11 Ou ḳota to ekin ḳorar zoiggo,Al-Mosir loge zebla amrar moron oise,te amra zindao oimu tan loge.12 Amra sobor ḳoria shoijjo ḳorle,tan loge bashshai ḳormu.Ar tanre oshikar ḳorle to,taino amrare oshikar ḳorba.13 Amra beiman oigeleo,tain hamesha hok-halali roin.Tain kunumonte-u nizore oshikar ḳorta faroin na.Aze-baze torko taki hushiar14 O Timoti, tumi mumin oḳolre amar ou talimḳan mono ḳorai deo. Allar samne tarare hushiar
         ḳoro, zate aze-baze mat loia torka-torki na ḳoroin, ita mator to kunu dam nai, ita
         zera hune, tarar shorbonash oe. 15 Tumi Allar kushi mafik nizore forezgar halote tan samne azir ḳoro, ou laḳan ḳamla
         bono, ze ḳamlae Allar dorbaro shorom faoar kunu ḳaron nai. Ze ḳamlae shoṭik babe hok
         kalam talim dein, ou laḳan o. 16 Allar birudi aze-baze mat taki duroi ro. Ila mate Allar bae manshor ḍor-ḳof ḳoma dorbo.
         17 Ila aze-baze talim to fosa-gar laḳan sairobae sitre. I dolo ase, Huminas ar Filitas.
         18 Iguin to Allai hok taki ku-fote gesoingi. Itae ḳoin, mumin oḳol bule murda taki zinda
         oia harsoin. Ola aze-baze matia tara kunu kunu zonor iman nosṭo ḳorilise. 19 Tebou Allar banail mozbut bit uba roise, er ufre sil-sappoṛor laḳan ou ḳota leḳa ase,
         “Malike zanoin, ḳe ḳe tan,” ar “Ze zone al-Mosire malik koia shikar ḳore, he hoḳol
         zator guna taki horail rouk.”20 O Timoti, zomidar baṛit to ḳali shuna-rufar zinish taḳe na, laḳṛir zinish ar maṭir
         tal-bashono taḳe. Ermaze kunuṭa shommani ḳamo ar kunuṭa nisa ḳamo bebohar oe. 21 Te zeta manush ou nisa ḳamor ashbabor laḳan, itar ges taki horia aia ḳeu zudi nizore
         pak-saf ḳorilae, te he shommani zinish bonizae. Tare fobitro hishabe alada ḳori raḳa
         oibo. He tar malikor ḳamo lagbo ar hoḳol nomunar nek kamor lagi zuit oibo. 22 Timoti hushiar o, zoubonor bod ḳaish taki tumar zan basao, ar zera ḳas dile malikor
         nam loe, tarar loge shorik oia forezgari, iman, mohobbot ar shantir lagi kiali o.
         23 Aze-baze be-aḳoli torka-torkit shamil oio na, tumar zana ase, itae ḳali ḳaijja-fosad
         baṛae. 24 Malik Isar gulame ḳaijja-fosad ḳora ṭik nae, ein borong hoḳolor bae doyal oite oibo,
         ein manshore talim deoar ḳemota ar sobor-shokti taḳte oibo. 25 Tain nizor birudi manshoreo norom mone buz diba. Ou ashae talim diba, hoetoba Allae
         tarare touba ḳorar shuzug diba, zate tara Allai hokre balamonte sinoin. 26 Teu tara seton faia Iblisor fando taki zan basaiba, ou Iblise tar gulam bananir lagi
         erare dorsil.

Aḳeri zomanar naformani31 O Timoti, ou hushiari ḳanain mono rakio, aḳeri zomanat kub mosibotor din aibo. 2 Manush shartofor oizibo, ṭeḳa-foeshar lalchi, boṛai-beṭagiri deḳani, manshore elami
         ḳora, durnam gaoa, ma-bafor obaiddo, nimoḳ-harami ḳorbo ar Allar naformani ḳorbo.
         3 Maea-momota ḳomizibo, ḳaijja-fosad ḳorle afush ḳorto nae. Foror bodnam gaibo, nizore
         shamlaito farto nae, manush omanush oizibo ar hoḳol nomunar nek kamor dushmoni ḳorbo.
         4 Manshe beimani, fuṭani ar beforua bab deḳaibo, Allar ashik na oia duniabi aram-ayeshor
         ashik oibo. 5 Bairor bab-surote buza zaibo kub allaoala fak-musolli, oile muloto lebasdari bonḍo.
         Te tumi itar ges taki horia roio.6 Otar mazor ḳeu ḳeu duka dia manshor goro hamaia ḳom imani beṭintore ku-fote ṭane.
         Ita beṭintor mogoz oilo gunar banḍar. Tara nanan nomunar furti-amudor boshe sole.
         7 Tara hamesha Allai fotor talim hune, oile kunudino Allai hokikot tarar bitre hamae
         na. 8 Mishoror Feraunor zadugir-gunin Zanni ar Zambrie zela Musa nobir birudita ḳorsila,
         ṭik ou laḳan oguinteo Allai hokor birudita ḳore. Itar bibeḳ fosi gese, tarar bitre
         imanor balai nai. 9 Oile tara ar aguaito farto nae, hou zadugir Zanni ar Zambrir be-aḳoli zela hoḳolor
         gese dora foṛsil, itar be-aḳolio ola dora foṛbo.Allar kalamu muminor kuraḳ10 O Timoti, tumi amar talim, amar sal-cholon, amar uddesho, iman, soborgari, mohobbot,
         ar amar doijjor ḳota furafur kial ḳorso. 11 Antiokia, Ikonia ar Lushra ṭauno ami ḳoto zulum-mosibot shoijjo ḳorsi, ita to tumi
         zano. Oile malike amare rokka ḳorsoin. 12 Ashole Allar ḍor-ḳof bitre rakia, Isaei imandar bonia zera zindegi ḳaṭaito sae, tara
         to zulum-mosiboto foṛbou. 13 Oile bonḍo ar ḳobis oḳol din din aro ḳaraf oibo. Tara nizeo be-fote solbo, ar aroḳzonreo
         be-foti banaibo. 14 Te tumi zeta talim faiso, faia dile-zane ekin ḳorso, er ufre tir taḳo, ḳaron tumi
         nize zano, i talim ḳar ges taki faiso. 15 Tumi to huruman toneu Allar kalamor talim faiso, ar ou kalameu tumare Isa al-Mosir
         ufre iman anar usillae, nazat hasilor fot batai dibo. 16 Huno, Allar kalamor forteḳṭa horof Allar ges takiu aise. Ita to talim, hushiari, hedaeot,
         ar hok zindegi goṛibar kuraḳ, 17 zate Allar bonda oḳol ufozukto bonia hoḳol nek kamor lagi zuit oin.

Bondi Paulusor osiot41 Ami Alla Pakre shakki rakia, ar zein tamam zinda-murdar bisar ḳorba, hou al-Mosire
         shakki rakia, duniat tan dusrabaror toshrif ana ar tan bashshair duai dia tumare ou
         ḳoṛa hukum diar. 2 Tumi Allar kalam toblig koro, shomoe-oshomoe kunta nai, hamesha toblig koro, kub beshi
         doijjo doria talim deo ar manshor oforad deḳai deo, tarare hushiar ḳoro ar buzao.
         3 Agedi ola shomoe aibo, zebla hasa talim manshor shoijjo oito nae, borong nizor monor
         ḳaish furaita ḳori tara olaḳan ustad dorba, zetae tarar mon zugaia mongoṛa talim diba.
         4 Tara hok talim taki muk firaia, mongoṛa kichcha-ḳahinir ḳore douṛaiba. 5 Oile tumi hoḳol befare nizore shamlaia raḳo, duk-koshṭo shoijjo ḳoro, al-Mosir befare
         kush-ḳobri toblig korat ro, Allar deoa daeitto adae ḳoro.6 Amar moutor din aia azigese, amar nizor loure kurbani hishabe ḍali deoa or. 7 Ami to al-Mosir lagi zane-forane laṛai ḳorsi, amare batai deoa fotor hesh mata forzonto
         douṛaisi, amar iman ṭikaia raḳsi. 8 Te amar forezgarir furushkar to zoma ase, hou hok-insafkari malike ruz hashoror din
         amare zoeor mala furushkar diba. Ita ḳali amare nae, zoto manush ashik oia tan lagi
         bar saira, tara hoḳolreu diba.Adalotor maze shaijjo9 O Timoti, tumi sesṭa salaia zoto zoldi faro amar gese ao. 10 Ḳaron Kirisken bai Galatia desho, Titas bai Dalmatia desho gesoin. Ar Dimas bai duniabi
         maear dandat foṛia, amare saṛia Tisholoniki ṭauno gesoingi. 11 Ḳali Luk bai amar gese asoin. Erlagi Markus baire loia tumi zoldi ao, amar ḳam-ḳazo
         tain bout shaijjo ḳoroin. 12 Tukik baire ami Ifiso faṭaisi. 13 Ami aibar shomoe Toruas ṭaunor Ḳarfus bair gese, amar ekkan saddor toia aisi, tumi
         aibar fote oḳanta anio, ar amar kitabḳanain, ḳas ḳori samṛar ufre leḳa kitabḳanaino
         anio.14 Huno, tama-fitolor ḳam ḳore ze Sikondor, ogie amar bout ḳeti ḳorse, oile malik Isae
         tare ufozukto bodla diba. 15 Te tar befare tumi hushiar roio, he ḳomor bandia amrar toblig kamor birudita ḳorsil.16 Zano ni, amare foela bar zebla adaloto neoa oilo, ou shomoe ḳeu amare shaijjo ḳorse
         na, hoḳoleu amare saṛia bagise. Ta-o Allae zanu tarar i bishoeḳan hishabo na doroin.
         17 Ḳali malik Isa amar fokke ubaila, tain amare bol zugaila. Erlagi ami bin zatir samne
         shullo-ana kush-ḳobri toblig korar shuzug faisi, tara hoḳole ita hunche. Ou bisaro
         tarar shinghor mukor kuraḳ oa taki Allae amare basaisoin. 18 Ou malik Isae hoḳol nomunar bod ḳam takio amare hefazote raḳba ar sohi-salamote behesti
         bashshait far ḳorba. Zuge zuge siroḳal tan tarif ouk. Amin.Bidaei salam19 Amrar mumin bai Akilre, tan bibi Fiskila ar Anis bair foribarre amar salam zanaio.
         20 Irastas bai Korint ṭauno roisoin, ar Tofimre bemar halote ami Milita bondoro toia
         aisi. 21 Te tumi kub sesṭa salao, shitor age aibar lagi. Bai Abul, Bodis, Olinis, boin Kuludia
         shoho aro hoḳol bai-boine tumare salam disoin.22 Malik Isa tumar loge loge roukka. Allar rohomot tumrar loge taḳouk. Amin.

11 Ami Paulus to Alla Pakor gulam ar Hozrot Isa al-Mosir eḳzon sahabi. Amar daeitto oilo,
         Allar fosond ḳora bonda oḳolre imanor fote ana, ar Allare mania solar maze ze hokikot
         ase, ou hokikotre sinai deoa. 2 Ami al-Mosir ḳezmot ḳoriar, aḳeri zindegi faoar ashae. Ze Allae kunu misa matoin na,
         hou Allae i zindegi deoar oada ḳorsoin, dunia foeda oar ageu. 3 Tain tan kalam shoṭik shomoye zair ḳorsoin, ar amrar toraneala Allar hukum mafik ita
         toblig korar bar amar ato deoa oise.4 Amar hou ḳas aolad Titasor gese leḳram, amra duiozonu ekoi imane al-Mosir ummot oisi.Amrar gaibi baf Allae ar toraneala Isa al-Mosie rohomot ar shanti dan ḳoroukka.Kriti difor zomator saloḳdar neoa5 Titas huno, ami tumare ou Kriti difo toia aisi, zate zeta ḳam oḳono baki roise, tumi
         ota furafur adae ḳoro. Ar ami zela hukum dislam, ṭik oula tumi forteḳ ṭaunor zomator
         murobbi oḳolre ḳamo boail ḳoro. 6 Mono rakio, ze murobbi oḳol bodnam saṛa nikut, zerar ḳali eḳzon bou asoin, zerar fua-fuṛin
         Isaei imandar, zera beforua babe zindegi ḳaṭae na, borong ma-bafor baiddo ase, ou
         murobbire tumi boail ḳoro. 7 Allai ḳamor zimmadari faoae zekunu saloḳdar zanu bodnam saṛa nikut oin. Tain zanu
         shoirasar, bodragi, nishakur, mara-mari ḳorra ba haram ruzi-ruzgaror lalchi na oin.
         8 Er bodla tain zanu memandari ḳorra, nek babor ashik, hok-halali, ar Allar baiddo zon
         oin. Tan bala bisar-buddi taḳe, ar nizore furafur shamlaia raḳta faroin. 9 Alla Pakor ze hok kalam talim faisoin, tain itare mozbut ḳori doria raḳoin, ar ṭik
         ou laḳan ḳaṭi talim toblig korta faroin. Erloge zera tan bifokke ase, tarar bul-beaḳoli-o
         dorai dein.10 Ḳaron bout beshamal manush asoin, zetae ḳeurore manoin na, beḳama mat matoin, sol-soturi
         ḳoroin. Zetae mosolmani ḳam ḳoranir lagi zura-zuri ḳoroin, ami ḳas ḳori otar ḳota-u
         ḳoiram. 11 Itar muk bond ḳora zorur. Itae ku-fote ṭeḳa ḳamanir ashae ola talim dein, ze talim
         deoa tarar lagi ṭik nae. I talim dia kunu kunu foribarre bigṛailira. 12 Erlagi tarar nizor deshor eḳzon fonḍite ḳoisoin, “Kriti difor manshe hamesha misa
         matoin, iguin to zongli zanuaror laḳan, kuṛia ar feṭua.” 13 Ita to eḳdom hasa, erlagi tumi kub gorom oia tarar aib deḳaia deo, zate tarar Isaei
         iman shullo-ana nikut oe. 14 Ihudi oḳolor banail kichcha-ḳahini, ar zeta manush Allai hokikot taki be-fote gesegi,
         tara zanu itar hukum-ufodesh ḳano na loin.15 Zerar dil fak-fobitro, tarar gese hoḳolta-u fobitro. Oile zerar dil nafakie bora,
         ar zeta beiman, itar gese kuntau fobitro nae. Itar mon ar bibeḳ hoḳolta-u borbad.
         16 Tara mukdi dabi ḳoroin Allare manoin, oile tarar ḳamor mazdi tanre oshikar ḳoroin.
         Iguin to noforoti ar obaiddo. Itare kunu bala ḳamo lagail zae na.

Zomator nanan manshor daeitto21 Titas huno, tumi manshore olaḳan talim deo, zate tumar mator maze nikut hok talim
         taḳe. 2 Zomator murobbi beṭainre ḳo, tara zanu hamesha nizore shamlaia raḳoin, ijjoti bonoin,
         bala bisar-bibek kaṭain. Tarar zanu ḳaṭi iman, maea-mohobbot ar sobor taḳe.3 Olaḳan murobbi beṭintoreo ḳo, tara zanu forezgarir adob-ḳaeda mania soloin ar nekir
         bab hikain. Oinnor bodnam gaoa, ba nishakur bona tarar lagi ṭik nae. 4 Teu tara zuan fuṛintore hikaita farba, zate tarar zamai ar fua-fuṛinre mohobbot ḳoroin,
         5 nizore shamlaia raḳoin, shoti roin, bala shongshari oin, doyalu oin, ar zamair baiddo
         taḳoin. Teu Allar kalamor bodnam ḳorar shuzug keu faito nae.6 Olaḳan zuan fuaintoreo ufodesh deo, zate tara nizore shamlaia raḳoin. 7 Tumi tarar gese hoḳol nomunar nek kamor nishana o. Hoḳ niote ar dae-daeitto loia talim
         deo. 8 Ḳeu zanu tumar zobanor kunu dush na fae. Tumar oula sal-cholon dekia dushmon oḳol
         shorminda oiba ar amrar bodnam ḳorar kunu kut faita nae.9 Tumi saḳor oḳolre ḳo, tara zanu hokkol befare munibor baiddo roin, munibor mon zugaia
         soloin, tarar mukor ufre be-adobi mat na matoin. 10 Munibor mal-samana suri na ḳoroin, borong nizor hok-halalir forman deḳaia hari, amrar
         toraneala Allar befare ze talim ase, ou talimre hokkol nomunae shundor ḳori hazain.11 Zano to, Allar ze rohomotor usillae hoḳolor nazat mile, ita oḳon duniat zair oigese.
         12 Ou rohomoteu amrare talim dira, zate amra be-dini ḳam-ḳaz taki ar duniar hoḳol bod
         ḳaish taki duroi roia, i zogoto nizore shamlaia raki, ar nek fote roia forezgar zindegi
         ḳaṭai. 13 Erloge amrar dilor forom asha furonor lagi bar sai, Allatala ar toraneala Isa al-Mosir
         shan-mohima zair oar kushi-bashi furonor lagi bar sai. 14 Isa al-Mosie to amrare basanir lagi tan nizor zan kurbani dilaisoin, zate hoḳol guna
         taki amrare ḳalas ḳori anta faroin, ar ou laḳan eḳdol manshore fak-fobitro ḳoroin,
         zera ḳali tan nizor oiba, zera nek kamor ashik oiba.15 Tumi furafur bol ḳaṭaia ota befare talim deo, manshore nosiot ḳoro ar tarar dush-ḳosuri
         deḳaia deo. Tumare hey ḳorar shuzug keurore dio na.

Nek kamor foramish ar hushiari31 Allar bonda oḳolre mono ḳorai deo, tara zanu deshor raza ar shorḳari niomor odine
         roin, tara obaiddo na oin, manshor hoḳol nomunar ufoḳar ḳorar lagi zuit taḳoin. 2 Tara zanu ḳeuror bodnam na gain, ḳaijja-fosad na ḳoroin, borong shanto-shisṭo roia
         hoḳolor loge norom bebohar ḳoroin.3 Amra-o age be-aḳol ar naforman aslam, be-fote soltam, duniabi aram-ayesh ar nanan
         nomunar bod ḳaishor gulam aslam. Oinno manshore ingsha ḳortam, tarar ḳeti ḳorar dandae
         din ḳaṭaitam. Ar nize ginnar zoiggo oileo eḳe-oinnore ginnaitam. 4 Oile amrar toraneala Allar rohomot ar mohobbot zebla zair oilo, 5 ou shomoe tain amrare rehai dila. Amrar nizor kunu nek kamor lagi rehai disoin na,
         ḳali tan doya-maeae disoin. Pak ruhe noea zonom dia, noea babe foeda ḳoria amrar dilre
         forishkar ḳorsoin. Ar olaḳan-u tain amrare rehai disoin. 6 Amrar toraneala Isa al-Mosir mazdi tain kula ate amrar maze ou Pak Ruhu ḍalia disoin.
         7 Zate aḳeri zindegir asha-borosha faia, Allai hokkoltar odikari oi. Allar rohomote
         amrare be-ḳosur ḳalas hishabe ḳobul ḳorae-u to amra ita faisi. 8 Ikan to furafur hasa.Ami saiar, tumi ou befare furafur zur deo, zate Allar ufre zera iman anche, tara nek
         kam ḳorar kiali oe. Ila nek kam ḳora to hoḳolor lagi bala ar ufoḳari. 9 Ta-o beokufor laḳan torka-torki, zat-bongsho loia mata, ḳaijja-fosad, ar shoriot loia
         ḳota ḳaṭa-ḳaṭi ḳorio na. Itae to kunu faeda oe na, ita ekkere beḳama. 10 Ze manshe doladoli lagae, tare foela eḳbar, bade dusrabaro hushiar ḳorio, itae zudi
         he na bodle, te tar loge sola-fira ekkere bad dilaio. 11 Tumi to zano-u, ita manshor dilor sinta kub ḳaraf, he gunagar. He emneu nizor naformanir
         forman dey.Bidaei salam12 Titas huno, ami Artimas ba Tukik baire tumar gese faṭaimu, era ḳeu gele tumi ḳas ḳori
         sesṭa ḳorio Niḳafoli ṭauno aia amar loge deḳa ḳorar lagi. Ami niot ḳorsi, shitor ḳoemash
         ou Niḳafolit roimu. 13 Ukil Zoin sab ar Apollos bair soforor lagi zotoḳan faro shaijjo ḳorio, zate tarar
         kunu obab na oe. 14 Amrar manshore to hikani zorur, shomazor balair lagi kila nizore ḳaṭail zae. Teu tara
         manshor zoruri obab miṭaito farbo, ola tarar nizor zindegio folala oibo.15 Amar logor hoḳole tumare salam zanaira. Al-Mosir ufre iman anae zera amrare maea ḳoroin,
         tarare amar salam dio.Allar rohomot tumra hoḳolor ufre ḳaim rouk. Amin.
         
            

         
      

   
      
         al-Filimon
1
   
      
         1
Hozrot Paulusor salam11 Ami Paulus, Isa al-Mosir lagi bondi asi. Ami ar amrar bai Timotie, amrar logor toblig
         korra maear dust Filimonor gese leḳram. 2 Boin Afia, amrar loge imanor zudda Arkipas ar tumar baṛir zomator hoḳolre salam zanairam.3 Amrar gaibi baf Alla Pake ar Hozrot Isa al-Mosie tumrar ufre rohomot ar shanti nazil
         ḳoroukka.Hozrot Pauluse Filimonor tarif ḳorla4 Ami hamesha munazator shomoe tumar ḳota iad ḳoria Allar shukria adae ḳori. 5 Ḳaron Hozrot Isa al-Mosir ufre tumar iman ar pak bonda oḳolor bae tumar mohobbotor
         ḳota ami hunchi. 6 Ami dua ḳori, mumin oḳolor loge tumar ḳatir-shomporko aro baṛouk. Tumi to zano, al-Mosir
         ḳatire Allae amrare ḳoto bala bala niamot bilai disoin. 7 Bai, tumar mohobbot dekia ami kub kushi oisi ar utshaho faisi, tumi to Allar pak bonda
         oḳolor dilo aram diso.Onisimre firot neoar lagi onurud8 Tumar i bab dekia ami tumare ekkan ḳota ḳoitam sairam. Ami to al-Mosir name tumare
         hukum ditam farlam one, tumar ḳam fura ḳorar lagi. 9 Oile mohobbotor ḳatire hukum na dia tumare minot ḳoriar. Ami Paulus ou murobbi boeosho
         al-Mosir lagi bondi halote tumar gese i minoti ḳorram. 10 Amar aolad Onisimor lagi arzi zanairam, ami zelo bondi taḳa halote he iman ania amar
         aolad bonigese. 11 Eḳ shomoe tumar gese he beḳama asil, oile oḳon amar ar tumar gese he bout ḳamaora
         bonigese.12 Zai ouk, amar zanor taki beshi maear ou manshore ami tumar gese firot faṭairam. 13 Ami tare amar gese raḳtam saislam, zate kush-ḳobrir dae bondi halote tumar oia he
         amar ḳezmot ḳorto fare. 14 Oile tumar izazot saṛa ami kunta ḳorlam na, zate zur ḳoria tumar bala ḳam adae ḳora
         na lage. Ami sairam, tumi niz takiu ou ḳam ḳoro. 15 Tumi zate siroḳalor lagi tare firia fao, oito fare ou ḳaroneu he tumar ges taki tuṛa
         dinor lagi horia asil. 16 Oile tumi oḳon tare ar gulam hishabe faitae nae borong gulam taki boṛo, mani maear
         bai hishabe faibae. Ḳas ḳori he amar kub maear manush, oḳon tumar geseo he aro maear,
         ḳali roḳto-mangshe nae, imandar bai hishabe maear.17 Erdae tumi zudi amare ekoi imanor bagi zano, te amare zela ḳobul ḳorar ḳota, tare-o
         ola ḳobul ḳorio. 18 He zudi tumar kunu ḳeti ḳoria taḳe ar tar gese tumar kunu faona taḳe, te mono ḳorio,
         i faona tumi amar gese fao. 19 Ami Pauluse nizor ate lekia zanairam, tumar faona ami dilaimu. Ashole ami ḳoitam sairam
         na ze, tumar nizor zanor lagi-u tumi amar gese rini aso. 20 Bai Filimon, Allar oaste ekkan ḳam ḳoro, eḳzon imandar bai hishabe amar zano aram
         deo. 21 Tumi amar ḳota raḳbae zania-u, tumar gese ou siṭikan leḳlam. Ami mono ḳori, ami zeta
         ḳorar lagi ḳoiram, er taki beshi tumi ḳorbae.Hozrot Paulusor shesh ḳota22 Huno, aro ekkan ḳota ḳoiram, tumi amar lagi memanor kuṭa ṭik koria rakio. Ḳaron ami
         asha ḳorram, tumrar duar usillae amare tumrar gese firot deoa oibo.23 Abu-Farase tumare salam disoin, tain Isa al-Mosir lagi amar loge oia bondi asoin.
         24 Ar amar logor tobligkari Markus, Aristakus, Dimas ar Luke-o tumare salam zanaira.25 Amrar Hozrot Isa al-Mosir rohomot tumrar dilo ḳaim rouk. Amin.

Nobi ar firista oḳol taki Isa al-Mosi mohan (1:1–2:18)Hozrot Isa al-Mosiu Kolimatulla11 Alla Pake agor zomanat nanan nomunae nobi oḳolor mazdia amrar moe-murobbi oḳolor gese
         ṭukra ṭukra ḳori ohi bezisoin, 2 oile oḳon aḳeri zomanat aia tain ohire manush surote shorashori bezisoin. Ou manush
         oila Allar ḳas maear futor laḳan, en namu Kolimatulla, mani Allar ohi. Ou maear fut
         Kolimatullar atou tain hokkoltar malikana dilaisoin, en usillae asman-zomin ar hokkolta
         foeda oise. 3 Einu oila Allar shan-tozollir nur, tan mazdiau Alla Pake nizore zair ḳorsoin. Ou maear
         fut Kolimatullar hukumor bole, tamam zogotor hokkolta sole. Tain duniar manshor gunare
         doia saf ḳoria, arshe-azimo Allar ḍainor toḳto toshrif raḳsoin.Firista oḳol taki Hozrot Isa mohan4 Ita dekia amra buzi, Allae tanre firista oḳol taki aro beshi mortuba-ala nam disoin,
         ar zela nam oula ijjoto dan ḳorsoin. 5 Allae kunudin kunu firistare ila ḳota ḳoisoin na,Tumi to amar fut,aiz amiu tumar bafor laḳan oilam.Ba,Amiu tar bafor laḳan oimuar he oibo amar fut.6 Tain zebla tan ḳas fordan futre duniat bezila, ou shomoe firista oḳolre hukum dila,O firista oḳol, tumra enre soizda ḳoro.7 Allae firista oḳolor befare ḳoira,Firista oḳolre tain haoar nomunae foeda ḳorsoin,nizor ḳadim oḳolre agunir fulkir laḳan banaisoin.8 Oile ou futor befare tain ḳoira,Ia-Elahi, tumar toḳt hor-hamesha boail roibo,tumar insafu oilo hok insaf,9 tumi naformanire ginnao ar dindarire bala fao,erlagi Allae-o, tumar Allae tumare ḳelafoti disoin,tumare ijjoti godi dan ḳorsoin,tumar bai-birador takiotumare bout beshi kushi disoin.10 Allae aro ḳoira,O malik, tumiu foela duniar ian kuṭi gaṛiso,asman oḳolo tumar ate foeda ḳorse.11 Ita hokkolta binash oizibo,oile tumi to hamesha boail roibae.Ita ḳafoṛor laḳan furan oizibo,12 tumi itare saddoror laḳan bainj ḳoria toibae,findibar ḳafoṛor laḳan ita hokkolta bodlaibae.Oile tumi zela aso, oulau roibae,tumar haeati kunudinu furaito nae.13 Ar Allae kunudin kunu firistare ila ḳota ḳoisoin na,Tumar dushmon oḳolre zotodin tumar faor tolat na falai,otodin tumi amar nizor toḳtor ḍain galat bo.14 Firista oḳol to ḳali ḳezmot ḳorra ruh nae ni? Zera nazat hasil ḳorba, tarar ufoḳar
         ḳorar lagiu erare beza oise.

Kiali oar lagi hushiari21 Te ou futor befare amra zotota hunchi, ita kub kial ḳoria shomza dorḳar, arnae aste
         aste amra i talim taki be-fote zaitamgi fari. 2 Firistar marfote batail kalam zebla ḳaim roise, ar zera i kalamor ulṭa solchil, erao
         tarar faona shaza faise, 3 taile Allae tan ḳas meherbanie amrar lagi oḳon ze nazator fot tiar ḳorsoin, i fotor
         ulṭa solle amra kunu basmu ni? Ou nazator ḳota to hokkol foela malik Isa nizeu ḳoisoin,
         ar zera ita hunchil tarao furafur saf ḳoria amrare ḳoisoin, ita ekkebare hasa. 4 Erar loge Allae nizeo nanan kisimor kudroti alamot, keramotir bol-takkotdi ou nazator
         fokke shakki disoin. Ar nizor morzie Pak Ruhur deoa nanan niamot bilai diao shakki
         disoin.Duk-koshṭor mazdi Hozrot Isa nazator ḳanḍari5 Te amra ze batuni bashshair ḳota ḳoiar, i bashshai to Allae kunu firistar zimmae raḳsoin
         na. 6 Borong Allar kalamor maze eḳzone bataisoin,Manush aroḳta kita zen tumi tarare iad ḳoro?Manshor aoladu ba kita zen tumi tarare deḳa-huna ḳoro?7 Tumi to manshore firista taki ḳali tuṛa lamat lamaiso,gourob ar ijjotor mala to tumi manshoreu dan ḳorso.Tumar foeda hokkoltar ufre erare ijjot diso,8 hokkoltau erar faor tolat, erar aotae raḳso.Te Allae hokkoltare erar aotae anae, erar ḳemotar bare ar kuntau roise na. Oile oḳono
         to hokkoltare amrar nizor aotae deḳram na. 9 Ḳali hou Isare deḳram, tanre firista oḳol taki tuṛa lamat lamail oisil, zate Allar
         rohomote duniar tamam manshor zan basanir lagi, tan nizor zan bilai dein. Hasau tain
         kub ḳoshṭo faia nizor zan bilai dia mara gesoin, erlagiu deḳram, Allae tanre ou ijjot
         ar gourobor mala findaisoin.10 Ashole hokkoltau to Allar lagi, tainu hokkolta foeda ḳorsoin, ar tan kial oilo tan
         bout aolado tan shan-mohimar bagi oin. Erlagiu tarar nazator ḳanḍari ou Isare duk-koshṭo
         dia kamil banaisoin, zate en log doria era tan gese ain. 11 Te ze Isae manshore pak-saf ḳoroin ar zera pak-saf bonoin, era hokkolu to eḳ Allar
         foribaror. Otar dae Isae erare bai ḳoia ḍaḳte kunu shorom fain na. 12 Tain ḳoisoin,Ami amar baiaintor gese tumar nam toblig kormu,shomazor maze tumar tarif-gozol gaimu.13 Tain hirbar ḳoisoin, ami Allar ufre borosha ḳormu.Ar aroḳbar ḳoisoin,Deḳoukka, amio asi ar hou aolad oḳolo ono asoin,zerare Allae amar ato shofia disoin.14 Aichcha, te i aolad oḳol to roḳto-mangshor manush, gotike Isa nizeo oula roḳto-mangshor
         ḳaeae zonom loila. Ḳali ou ḳaear moutor usillae, moutor ḳemotar malik hou Iblisre
         gayel korta faroin, 15 ar moronor ḍore zera hara zindegi moutor gulamor laḳan ḳaṭaira, tarareo azad ḳorta
         faroin. 16 Tain to firista oḳolre shaijjo ḳoroin na, ḳali Ibrahimor aolad oḳolreu shaijjo ḳorra.
         17 I hokkolta furafur adae ḳorar lagi Isaro zorur asil, tain nizeo ou baiaintor loge
         hoḳol befare homani oa. Homani oia Allar dorbaro nirbor ḳorar zuka, dil-dorodi fordan
         imam oita faroin. Imam bonia manshor gunar koforar lagi nizor zan kurbani dein. 18 Tain nize forikkat foṛia duk-koshṭo shoijjo ḳorsoin, erlagiu zera forikkat foṛoin
         tarareo tain shaijjo ḳorta faroin.

al-Mosir zoriaeu Allar deoa aram (3:1–4:12)Musa nobi taki Hozrot Isa ijjoti31 Erlagi O amar pak-forezgar bai oḳol, tumra zera behesti daoto shorik oiso, tumra forteḳeu
         Isar bae souk raḳo. Alla Pake tan i ḳas ḳolifare bezisoin, tainu to hou fordan imam,
         ikan amra manchi. 2 Hozrot Musa zela Allar gor-shongsharo nirbor ḳorar zuka asla, ou laḳan Isareo zein
         bezisoin, ou Allar dorbaro tain asla nirbor ḳorar zuka. 3 Te gor banaora malike zela gor takio beshi ijjot fain, ou laḳan Allar gor-shongsharo
         Hozrot Isaeo Musa nobi taki beshi ijjot hasil ḳorsoin. 4 Hokkol gorainu to kunu na kunu manshe banaisoin, oile zein hokkolta banaisoin tainu
         Alla. 5 Ashole samnor zomanar lagi zeta batail oibo, ota befar zananir lagi, Musa asla Allar
         gor-shongsharor ḳam-ḳazo nirbor ḳorar zuka ḳamlar laḳan. 6 Oile al-Mosi to Allar gor-shongsharor zimmadar hishabe nirbor ḳorar zuka futor laḳan
         asla. Oḳon amra-o zudi zarzir dilor asha ar himmot rakia mout forzonto ḳaim roi, te
         deḳa zaibo zen, amra-o Allar gor-shongsharor bagi oisi.Beimanir lagi hushiari7 Erlagiu Allar Pak Ruhe bataisoin,Aiz zudi tumra tan aoaz huno,8 te tumrar moe-murobbir laḳan,tumrar nizor dilre fashan banaio na.Allae ḳoira, tara zela morubumir maze,amar birudde gia amare forikka ḳorsla,tumra ila ḳorio na.9 Tumrar baf-dadainte sallish bosor doriamar kudroti ḳam deḳar badeo,hono amare forikka ḳorsoin.10 Erlagi ami tarar ufre kub bezar oia ḳoilam,erar dil to hamesha be-fote sokkor der,tara to amar fot sinlo na.11 Teu ami gusa ḳoria ḳosom ḳaia ḳoislam,amar deoa hou aramor zagat,era hamaito farto nae.12 Baiain oḳol, hushiar o! Tumrar dilor maze zanu naformani ar beimani na hamae, ita
         hamai gele zinda Allar ges taki nizore duroi horailae. 13 Itar bodla zoto dinre aiz ḳoia ḍaḳa oe, otodin tumra eḳe-oinnore shaosh deo, zate
         ḳeu gunar fando foṛia nizor dilre fashan na banae. 14 Ḳaron amra zudi foelakur laḳan hesh forzonto imane mozbut roia soli, te buza zaibo
         amra al-Mosir loge shorik oisi. 15 Tuṛa age batail oise,Aiz zudi tumra tan aoaz huno,te tumrar moe-murobbir laḳan,tumrar nizor dilre fashan banaio na.16 Aichcha ḳo sain, Allar nizor zobanor buli hunar badeo ḳegie tan birudita ḳorsil? Erau
         nae ni, zerare Musa nobie Mishor taki bar ḳori anchila? 17 Ḳo sain, Allae sallish bosor dori ḳar ufre bezar asla? Erar ufreu nae ni, zera guna
         ḳorsla ar morubumir maze lash oia foṛsla? 18 Allae ḳar ufre bezar oia ḳosom ḳaia ḳoisla, ‘Amar deoa hou aramor zagat era hamaito
         farto nae’? Ou erar ufreu nae ni, zera tan zobanor buli huniao naformani ḳorsil? 19 Ota takiu to amra buzram, iman na anae tara Allar deoa hou aramor zagat hamaito farse
         na.

Allar bonda oḳolor lagi aram41 Allar deoa aramor zagat hamanir oada oḳono amrar lagi salu ase. Erlagi ao, amra aro
         hushiar oia soli, naile deḳa zaibo heshe tumra ḳeu aramor zaga taki bad foṛigeso.
         2 Amrar gese zela kush-ḳobri toblig kora oise, Boni Israilor geseo oula toblig kora
         oisil, i kush-ḳobri hunia tarar kunu faeda oise na, ḳaron tara ita hunleo iman anche
         na. 3 Oile amra to iman anchi ar Allar oada ḳora hou aramor zagat hamaitam fariar. Ou aramor
         befare Allae ḳoisoin,Teu ami gusa ḳoria ḳosom ḳaia ḳoislam,amar deoa hou aramor zagat,era hamaito farto nae.Zudio dunia foeda ḳorar bad takiu, Allar i aram tiar ḳora oise, ta-o tain ola ḳoisoin.
         4 Ou aramor befare aroḳ aeato leḳa ase, “Allae i hoḳol ḳam shesh ḳoria shat nombor din
         aram ḳorla, tain idin ar kunta foeda ḳorla na.” 5 Oile tainu hirbar ḳoisoin,Amar deoa hou aramor zagat,era hamaito farto nae.6 Erlagi ou ḳotau foesala oilo zen, kisu manush Allar hi aramor maze hamaita farba,
         oile foela zerar gese kush-ḳobri toblig kora oisil, tarar naformanir ḳaroneu tara
         Allar hi aramor maze hamaito farse na. 7 Allae bout din age ita Boni Israilor gese bataisla, bade tan aramor maze hamanir lagi
         hirbar noea din ṭik koria ou dinor nam dila, aiz. Hirbar bout din bade tain Daud nobir
         gese ḳoisoin, zela ufre leḳa ase,Aiz zudi tumra tan aoaz huno,te tumrar nizor dilre fashan banaio na.8 Oḳan ḳoar mani oilo, Hozrot Musar moutor bade Iusa nobie zudi tarare hi aramo harailita
         farta, te Allae bade aroḳ dinor ḳota ḳoila na one. 9 Te buza zae, aramo hamanir fot Allar bonda oḳolor lagi oḳono kula ase. 10 Mul ḳota oilo, Allae zela tan hokkol ḳam shesh ḳoria bade aram ḳorsla, ou laḳan kunu
         bondao tan aramor maze hamaia harle, he-o tar ḳam taki aram fae. 11 Te ao, amra-o hi aramor maze hamanir lagi ḳas dile aguai, zate hou naforman Boni Israilor
         laḳan Allar hukumor birudde gia, i aram taki bad na foṛi.12 Allar kalam to zinda ar bolala ḳamla, duio gala darail toluaror saiteo beshi darala.
         I kalame fuṛ ḳoria manshor bitre hamaia dil-ruh, aḍḍi-gustre algae, ar dilor bitoror
         niot-sinta hokkoltare forikka ḳoria deḳe. 13 Allar foeda ḳora kunu moḳluḳatu tan gese lukail nae. Tan soukor samne hokkoltau kula-mela
         zair ase, tan gese-u amrar hishab dite oibo.Hoḳol kurbani taki al-Mosir kurbani mohan (4:13–7:28)Hozrot Isa al-Mosiu fordan imam14 Amra to ola eḳ fordan imam faisi, zein tamam asman faroia hari Allar arosho toshrif
         nisoin, tainu Allar ḳas maear zon, Isa Ibnulla. Te aukka, amra tan kolimare mozbut
         ḳori mani. 15 Ḳaron amrar fordan imam i laḳan nae zen, amrar kunu ḳomzurir duke tain duki oita nae,
         taino amrar laḳan hokkol zator gunar forikkat foṛsoin, oile kunuzat guna ḳorsoin na.
         16 Erlagi aukka, amra himmot ḳoria Allar rohomotor toḳtor kinaro zai, zate meherbani
         hasil ḳortam fari, ar zelaḳan rohomotor goroz ase, ou laḳan rohomoto fai.

51 Manshor fokke roia Allar ebadotir lagi manshor maz toneu forteḳ fordan imamre fosond
         ḳori neoa oe. Tan ḳam oilo manshor guna mafir lagi foshu kurbani deoa ar hoḳol zator
         lilla-sodga boḳshia deoa. 2 Zera na buzia guna ḳore ar be-foti oe erar loge tain norom bebohar ḳorta faroin, ḳaron
         tan mazeo ḳomzuri ase. 3 Tain zela oinno manshor gunar lagia kurbani dein, oula tan nizor ḳomzuri ar gunar
         lagio kurbani ḳora forz.4 Fordan imam oar ijjot ḳeu nize nize ḳamaito fare na, ḳali Allae zenre fosond ḳoroin
         tainu i ijjot hasil ḳoroin, zela Allae Harun nobire i ijjot disla. 5 Isaeo oula fordan imam oar lagi nize nizore boṛo banaila na, borong Allaeu tanre ou
         gourob dan ḳorsoin, Allae bataisoin,Tumi to amar fut,aiz amiu tumar bafor laḳan oilam.6 Tain oula aroḳ aeato ḳoisoin,Bashsha Malki-Siddikor nomunaetumiu hor-hameshakur imam.7 Allae to Isare moutor at taki basaita farla one, Isa duniat taḳar shomoe tan gese
         ahazari ḳori ḳandia dua-minoti ḳori bik magisoin, tan maze Allar ḍor-ḳof ar baiddota
         taḳae itar zuafo faisoin. 8 Tain fut oileo ḳoshṭo shoijjo ḳoria, Allar baiddo oia roa hikisoin, 9-10 ar ou laḳan roia tain zebla furafur kamil bonigela, Allae tanre Malki-Siddikor nomunae
         fordan imamor ḳetab dila, ou nomunae tan baiddo ummot oḳolor lagi Allai nazator fot
         kulia disoin.Iman taki na horar lagi hushiari11 Malki-Siddikor befare amrar aro bout boean ase, oile tumrar ḳano tala lagai diso ḳori
         tumrare ita buzani kub ḳoshṭo. 12 Otodinor maze tumrao ustad oizitae asil, oile oḳono deḳa zar tumrare Allar kalamor
         foela soboḳ hikani lagbo. Tumrare oḳono huruttar laḳan dud ḳaoani lager, shokto ḳana
         hozom ḳortae farrae na. 13 Ar zera dud ḳae tara to geda hurutta, shoriotor hukum-ahkamor befare tara kuntau buze
         na. 14 Shokto ḳana tarar lagiu zerar boeosh oise, tara bala-burar tofat buzia aḳol ḳaṭaia
         sole.

61 Isar befare amra foela zeta talim faisi, aukka itare faroia amra aro agedi aguaia
         kamil oi. Hou foelakur talim hirbar hikar ar goroz nai, zemon naformani ḳam taki dilre
         bodlani, Allar ufre iman ana, 2 nanan nomunar gusol, dua nibar shomoe atai deoa, moutor bade zinda oia uṭa, ar aḳerator
         bisar. 3 Inshalla, amra olau ḳormu.4 Oile zera eḳbar Allar fot dekilaise, behesti danor moza faise, Pak Ruhe shorik oise,
         5 Allar rohomotor kalamor moza buzche, ar samnor zomanar nanan kudroti ḳam deḳse, 6 deḳar badeo ḳafiri ḳam ḳorse, erar dilre ar bodlail zaito nae, ḳaron tara nize Allar
         ḳas maear zon Ibnullare hirbar duk-koshṭor solibo ḳatol ḳorer, ar hoḳolor samne kula-mela
         tan gibot gar. 7 Ze maṭie bare bare megor fani ozom ḳoria girost oḳolre hag-torḳari zugaia dey, i maṭit
         Allar rohomot nazil oe. 8 Oile ze maṭit ḳali bon-zongol ar ḳaṭa-gosa fole, ita beḳama maṭi, i maṭit lannot foṛe.
         Manshe itare aguindi zalain.9 O maear dust oḳol, zudio amra ilaḳan ḳoiram, oile ashole amra ḳas dile mono ḳori,
         tumrar halot e taki bout bala ase, ar tumrar zindegit nazator folo deḳa zar. 10 Alla to hok-insafḳari, tumra tan lagi ze mohobbot deḳairae, tan lagi zeta ḳam-ḳaz
         ḳorrae, tan pak bonda oḳolor ḳezmot ḳoria airae, ita to tain faurita nae. 11 Amrar kub ichcha oilo, tumra forteḳ zoneu hesh forzonto eḳoi laḳan ḳam ḳorat aguai
         aibae, zate tumrar asha fura oe. 12 Ou laḳan ḳamo aguaite tumrar alshi na ae; borong imane ar sobore zera Allar oada ḳora
         borkot hasil ḳorsoin, tumrao tarar laḳan oizao.Allar oadar nichchoeota13 Hozrot Ibrahimor loge Allae zebla oada ḳorsla, i shomoe dusra kuntar name tain ḳosom
         ḳaisoin na, ḳaron tan taki boṛo dusra kuntau nai, erlagi tain nizor name ḳosom ḳoria
         ḳoisla,14 Ami nichoe tumare borkot nazil ḳormutumar aolad bout forimane baṛai dimu.15 Ibrahime oula bout lamba shomoe sobor ḳoria Allar oadar fol faila. 16 Manshe zebla kunu ḳosom ḳae, he tar saite dami ḳeuror name ḳosom ḳae, teu buza zae
         tar ḳosom hasa, ar ou ḳosomor lagi hoḳolta miṭ-maṭ oizae. 17 Oula Allae-o zerar loge oada ḳorsoin, tan oadar nichchoeotar lagia taino ḳosom ḳaisoin,
         zate tan oada rod-bodol oar shondoe na taḳe. 18 Ar Allae kunu misa mata to bout duror ḳota. Te tain zebla oadar loge ḳosomo ḳorsoin,
         oḳon amra aro ḳoto beshi borosha raḳtam fari. Erlagi ao, amra zera tan dorbaro gia
         ashroe faisi, faia ze asha foeda ase, amrar samnor hou ashare mozbut ḳori doria roi.
         19 Ou asha amrar zanor longoror laḳan, ḳaim ar mozbut. Iṭae Allar behesti ebadot-ḳanar
         forda faroia ḳas pak zagar bitre amrare nia fousae. 20 Ar amrar fokko oia Isa gia amrar age hi zagat fousi gesoin. Tain to Malki-Siddikor
         silsilar reoaz mafik hor-hameshakur lagi fordan imam oisoin, te ou befare oḳon ḳoiram.

Allai imam Malki-Siddikor forisoe71 I Malki-Siddik oila Allatalar imam, Shalemor bashsha. Ibrahime bashsha oḳolre zuddot
         araia hari firia aoar bala ou Malki-Siddikor loge tan mulaḳat oile, Malki-Siddike
         Ibrahimre dua ḳorsla. 2 Ibrahime tan hokkoltar dosh baṭor eḳ baṭ enre dilaila. Malki-Siddik namor mani oilo,
         forezgaror bashsha. Tain Shalem ṭaunoro bashsha, mani shantir bashsha. 3 Malki-Siddikor ma nai, bafo nai, tan kunu ḳandan namao nai, tan haeatir shuru ba shesh
         nai. Te buza zae, tain Allar ḳas maear futor laḳan, hor-hameshakur imam.4 Te sinta ḳori deḳoukka, ein ḳoto mohan, zenre amrar ḳandanor mul baba Ibrahimeo tan
         gonimotor malor dosh baṭor eḳ baṭ dan ḳori disoin. 5 Ar Lebi gusṭir maze zera imamoti ḳam ḳoroin, tara shoriotor hukum mafik tarar baiain,
         mani Boni Israilor ges taki dosh baṭor eḳ baṭ adae ḳorar eḳtiar faisoin. Ou Boni Israilo
         to Ibrahimor ḳandanor maze zonmisoin. 6 Oile hou ze Malki-Siddik Ibrahimor ḳandanor na oileo, Ibrahimor ges taki dosh baṭor
         eḳ baṭ nisla, ar Ibrahimre duao disla, zen loge Allae nize oada ḳorsoin. 7 Huru oḳole boṛo oḳolor ges taki dua faia taḳoin, ermaze to shondoe nai. 8 Eḳbaedi ze imamor mout oe, ou Lebi gusṭir imam oḳole dosh baṭor eḳ baṭ adae ḳoroin,
         ar aroḳbae Malki-Siddik, kitabe ḳoe tain hor-hamesha zinda asoin, taino dosh baṭor
         eḳ baṭ adae ḳorsoin. 9 Hirbar ikano ḳoa zae, Lebi gusṭir ze imame dosh baṭor eḳ baṭ adae ḳorsoin, taino Ibrahimor
         mazdi Malki-Siddikre dosh baṭor eḳ baṭ disoin, 10 ḳaron Malki-Siddike zebla Ibrahimor loge mulaḳat ḳorla, Lebi to ou shomoe Ibrahimor
         naṛor bitre asla.Hozrot Isa Malki-Siddikor silsilar imam11 Lebi gusṭir imam sab oḳolor ḳam-ḳazor ufre nirbor ḳoria Allae Boni Israilre shoriot
         disla, i imamor mazdi zudi kamil oa zaito, te Lebi gusṭir foela imam Harunor bodla
         Malki-Siddikor nomunar aroḳ imam aoar kunu goroz asil ni? 12 Imamor silsila bodlail oile to shoriotreo bodlani lage. 13 I hoḳol boean zan niote ḳorram, ein to Lebi gusṭir nae, aroḳ gusṭir, hi gusṭir ḳeu
         kurbani ḳanar ḳadim asla na. 14 Amrar munib to Ehuda gusṭir maze foeda oisoin, i gusṭir ḳeu imam oiba ḳoria Musae
         kunta ḳoisoin na. 15 Malki-Siddikor nomunae zebla aroḳzon imame toshrif anoin, i shomoe to amrar boean
         aro saf oigese. 16 Isa to roḳto-mangshor kunu niome imam oisoin na, ḳali tan hor-hameshakur kudroti zindegir
         boleu oisoin. 17 Tan befare pak kalame ḳoe,Malki-Siddikor nomunaetumiu hor-hameshakur imam.18 Te deḳoukka, eḳbae agor imamotir hukum-ahkam oḳol ḳomzur ar beḳama oizaoae itare horai
         deoa oise, 19 Musar shoriote to kuntareu kamil banaito farse na. Ar aroḳbae oula eḳ mohan noea oada
         zari ḳora oise, i oadar zoriae amra Allar aro ḳasat aitam farmu.20 Ar agor imam oḳolor befare to kunu ḳosom ḳora oise na, oile Isar imamotir befare Allae
         ḳosom ḳorsoin. 21 Tain ḳosom ḳoria enre boail ḳorsoin, ar ḳoisoin,Mabude ḳosom ḳaia ḳoira, tumiu hor-hameshakur imam,tumar befare tan munsha bodlaita nae.22 Te amra buzram zen, Isa Allar loge manshor milonor aro mohan eḳ usillar zamindar oisoin.
         23 Ar Lebir gusṭi taki bout manshe imamoti ḳorsoin, mout oizae ḳori era kunu zonu hamesha
         imamoti ḳorta farsoin na. 24 Oile Isa to hor-hamesha zinda asoin, erlagi tan imamoti kunudino furaito nae. 25 Erlagiu zera tan usilla loia Allar ḳasat ae, Allae tarare furafur nazat dan ḳoroin,
         ḳaron tarar fokke sufarish ḳorar lagi tain hamesha zinda asoin.26 Ashole amrar lagi oula eḳzon fordan imamor zoruro asil, zein pak-forezgar, be-guna,
         gunagar oḳol tone alog, ar Allae zenre asman oḳolor ufre tulchoin. 27 Baki hokkol fordan imame foela tan nizor lagi, bade tan ḳoumor gunar lagi forteḳ din
         kurbani adae ḳora lagto. Oile ou imamor lagi itar zorur asil na, ḳaron tain tan nizore
         kurbani dia eḳoi bare i ḳam adae ḳorilisoin. 28 Shoriote zoto fordan imam oḳolre boail ḳorse era hoḳolu ḳomzur, oile shoriotor bade
         Allar ḳosom mafik zenre boail ḳora oise, einu ḳas maear fut, hor-hameshakur imamotir
         lagi enre kamil banail oise.

Allar loge milonor noea ar siroḳalin usilla (8:1–10:39)Allar loge milonor noea usilla81 Amrar boeanor mul befar oilo, amrar oula eḳzon fordan imam asoin, zein behesto arshe-azimo
         Allar ḍainor toḳto toshrif raḳsoin. 2 Tain hou ashol pak zaga, mani behesti ebadot-ḳanat ebadoti ḳorra, i ebadot-ḳana to
         kunu manshor ator banail nae, ḳali Mabude nize banaisoin.3 Foshu kurbani ar lilla-sodga adae ḳora oilo forteḳ fordan imamor daeitto, erlagi ou
         fordan imamor geseo kurbanir zinish taḳte oibo. 4 Tain zudi oḳon duniat taḳta te imamoti ḳorta farla na one, ḳaron shoriotor hukum mafik
         kurbani dibar imam to asoinu. 5 Hi imam oḳolor ḳam oilo behesti ḳamor nomuna ba saea, zela Musae hi ebadot-ḳana bananir
         shomoe Allae Musare hushiar ḳori ḳoila, “Dekio, ou faṛor ufre tumare zela noḳsha deḳailam,
         ekkere ou laḳan ḳori hoḳolta banaio.” 6 Oile oḳon amra deḳram, Isae imamotir ze daeitto faisoin, ita hi imam oḳol taki bout
         bala, zela Allar loge manshor milonor aro bala eḳ usillar lagi tain zimmadar oisoin.
         I usilla agor usilla taki bout bala; i usilla to bout bala bala oadar ufre ḳaim oise.
         7 Allar loge amrar milonor foela usilla zudi nikut oito, te dusra usilla ḳaimor kunu
         zorur asil na. 8 Oile Allae tarar dush deḳaisoin, zela asmani kitabe ḳoe,Mabude ḳoira, Huno, ola eḳ oḳt aibo,zebla ami Boni Israil ar Ehuda gusṭir lagi,amar loge milonor eḳ noea usilla ḳaim ḳormu.9 Ou noea usilla agor hi usillar laḳan nae,Mishor desh taki tarar moe-murobbi oḳolre,azad ḳori anar bala ze usilla ḳorslam.Ḳaron tara amar usillar ufre ṭik roise na,Erlagi amio tarar log saṛi disi,ikan Mabude ḳoiram.10 Oile ami Mabude eoḳano ḳoiram,i zomanar bade ami Boni Israilor loge,amar noea ou usilla ḳaim ḳormu,amar shoriot tarar dilor maze dimu,tarar ontoror maze ami lekia dimu,ami tarar Alla oimu,tara oiba amar proza.11 Tara hoḳoleu tarar ari-forire,zarzir bai-biradorreila talim deoa lagto nae bule, tumra Allare sino.Tara huru-boṛo hokkole emneu to amare sinba,12 ḳaron ami tarar hokkol naformani maf ḳormu,tarar gunare ar kunudinu mono raḳtam nae.13 Te buza zae, ‘noea’ ḳota ḳoia tain foela usillare furan banaisoin, ar zeta osol-furan
         oizae, ita to zoldi ḳori araizae.

Dui laḳan ebadot-ḳana91 Allar loge manshor milonor foela usillar maze, Allar ebadotir lagi nanan nomunar niom-ḳanun
         asil, ar duniat ebadot ḳorar lagi ekkan ebadot-ḳanar ḳotao leḳa asil. 2 Hou niom mafik ekkan ebadot-tambu banail oisil, hi ebadot-tambur foela kuṭat asil
         serag dani, fobitro ruṭi ar ita raḳar ṭebul. I kuṭar nam asil pak zaga. 3 Dusra fordar bitre ḳas pak zaga name arok kuṭa asil, ikan oilo herem shorif. 4 I kuṭar maze asil, shunadi banail agor-kushboe zalani ṭebul, shunadi lefa shahadot
         shonduk, shondukor bitre asil shunar boeamo bora kudroti ḳani manna, imam Harunor
         laṭi, ou laṭit kudroti ful fuṭisil. Aro asil Allar loge milonor usilla leḳa hou duio
         shahadot fattor. 5 Hi shondukor ufre asil Allar zalali duio karubi, erar ḍaḳnar saear tolor sanit gunar
         kofora adae ḳora oito. Ita hokkoltar kuṭinaṭi boean ḳora oḳon zorur nae.6 I hokkolta zuit ḳorar bade imam oḳole imamoti ḳamor lagi hamesha foela kuṭar bitre
         hamaita. 7 Oile dusra kuṭat, mani ḳas pak zagat ḳali fordan imam bosoro eḳbaru hamaita farta,
         taino kurbanir lou bina hino hamaita farta na. Tan nizor guna ar tan ḳoumor na-zana
         hoḳol gunar mafir lagi, kurbanir lou loia hono hamaita. 8 Te Pak Ruhe deḳaia dira, i duniar foela ebadot-ḳana zotodin ḳaim ase, otodin hi ḳas
         pak zagat hamanir fot kula oito nae. 9 Hi ebadot-ḳana oilo i zomanar lagi eḳ nishana, i nishanae amrare batai dey, ou laḳan
         kurbani ar lilla-sodgae ebadotḳarir bibeḳor kutkuti bab dur ḳorto fare na. 10 Ita to ḳali ḳaoa-daoa, uzu-gusolor befar, hokkoltau ḳali zaira shoriot, dilor kunta
         nae. I shoriot ḳaim asil, aro bala kunu usilla aibar ag forzonto.11 Oile oḳon zoto bala bala befar aise, al-Mosi to ou noea torikar fordan imam oisoin.
         Tain aro ijjoti aro beshi kamil ebadot-ḳana oia aisoin. I ebadot-ḳana kunu manshor
         ator banail nae, ikan i duniar duniabi kunta nae. 12 Kunu bisal ba sagolor lou ato loia tain hino hamaisoin na. Ḳali tan nizor zan kurbanir
         lou dia eḳbareu ḳas pak zagat hamaisoin, hamaia amrare hor-hameshakur lagi ḳalas ḳorsoin.
         13 Age zera nafaḳ bonizito, tarar lagi bolod ba sagolor lou ar ḍeki-gorur zalail sali
         siṭaia pak-saf ḳora oito, oile itae to erar shorilor bair gala ḳali pak-saf oito.
         14 Te zein hor-hameshakur zinda ruhur mazdia, be-guna kurbani oia tan nizore Allar name
         shofia dilaisoin, hi al-Mosir loue amrar dilre nafaki ḳam-ḳaz taki aro ḳoto beshi
         forimane pak-saf ḳorbo, zate amra zinda Allar ebadot-bondegi ḳortam fari.15 Ar foela usilla salu taḳte manshe zeta guna ḳorsla, ou gunar at taki ḳalas ḳorar niote,
         kofora hishabe al-Mosir mout oise. Allae zerare daotdi ania siroḳalin mouroshi shompod
         dibar oada ḳorsoin, al-Mosi to erar lagiu noea usillar zimmadar oisoin. Ou mouroshi
         shompod oḳon manshe faibar shuzug oise, 16 ḳaron duniabi niome mouroshi shompodor kunu osiot-nama ḳamo lagaite oile, foela ou
         osiot ḳorrar mout oise ḳori forman dorḳar oe. 17 Manshor moutor bade tar osiot-nama ḳamo lage, osiot ḳorra zinda taḳte ita kunu ḳamo
         lage na.18 Ṭik ou laḳanu, Allar loge milonor foela usillao, moutor lou saṛa ḳamo lagail oise
         na. 19 Hozrot Musae shoriotor tamam hukum-ahkam Boni Israilre zananir bade, tain bisal ar
         sagolor lour loge fani mishaila, bade lal rong ḳora meṛar ruma ar esub gasor ḍeṭadi
         Allai shoriot kitabor ufre, ar hokkol manshor gotro siṭaia dila. 20 Musae ḳoila, “I lou oilo Allai milonor hou usillar lou, ze usilla mafik solar lagi
         Allae tumrare hukum disoin.” 21 Ou nomunae tain ebadot-ḳana ar ebadoti ḳamor hokkol mal-samanar ufreo lou siṭaia dila.
         22 Ashol ḳota oilo, Musar shoriot mafik beshir bag zinishu lou dia pak-saf oite oe, kurbanir
         lou saṛa kunumonte-u gunar mafi faoa zae na.Hozrot Isau tamam gunar kofora23 Zeta zinish oḳol ḳali behesti zinishor nishana, otare kurbanir foshur loudi pak-saf
         ḳora zorur asil, oile zeta zinish ashol behesti, itare pak-saf ḳorar lagi to aro mohan
         kurbanir zorur. 24 Ar al-Mosi to hou nishanar zinishor laḳan, manshor ator banail kunu pak zagat hamaisoin
         na, tain ḳali ashol behesto hamaisoin, zate amrar nazator lagi Allar samne oḳon azir
         oita faroin. 25 Hoḳol fordan imame kurbanir foshur lou loia zela forteḳ bosor ḳas pak zagat hamani
         lage, al-Mosi to i laḳan bare bare kurbani oar lagi behesto toshrif nisoin na. 26 I laḳan oile to dunia foeda taki oḳon forzonto tain bare bare ḳoshṭo faia kurbani
         oite oilo one. Oile tain to aḳeri zomanat aia ḳali eḳbaru zair oisoin, zate nizore
         kurbani dia tamam gunar kofora oin. 27 Allae to ṭik koria dilaisoin, hokkol manshor ḳali eḳbar moron oibo, ar moron bade
         bisar. 28 Ṭik ou laḳan, bout manshor gunar buza boibar lagi al-Mosireo ḳali eḳbaru kurbani deoa
         oise. Tain dusrabar toshrif anba, oile gunar kofora bonar lagi aita nae. Ḳali zera
         tan ashik oia bar sar, tarare furafur nazat ḳorar lagi dusrabar aiba.

Hozrot Isar siroḳalin kurbani101 Shoriot oilogi ḳali eḳ nishana, itae bobishotor niamotor ḳota batai dey, ita to ashol
         kunu befar nae. Erlagiu zera Allar ebadot ḳorar kiali oe, shoriotor niome tara bosor
         bosor eḳoi laḳan kurbani dia to kunumonte-u kamil oito fare na. 2 Shoriote zudi tarare furafur kamil banailito, te to foshu kurbani deoa eḳbareu bondo
         oigelo one. Ebadot ḳorra oḳol zudi eḳbareu pak-saf bonizito, te era nizore ar gunagar
         mono ḳorlo na one. 3 Oile ou foshu kurbanie tarare forteḳ bosor iad ḳoraia dey zen, tara ashole gunagar.
         4 Muloto, sagol ba bisalor loue manshor gunare kunu laḳanu saf ḳorto fare na.5 Erlagiu al-Mosie duniat toshrif anar ḳalo Allar dorbaro ḳoisoin,Foshu kurbani ba dan-sodga to ashole tumi sao na,oile amare ekkan ḳaea diso bilai dibar lagi.6 Zalail kurbani ba gunar koforar kurbanietumi to kushi oiso na.7 Teu ami ḳoilam, O Alla,deḳoukka, ami to ono aisi;tumar kalam shorifo zela ase,amar zonom oibo ou zogoto,tumar munshare ḳaim ḳorar lagi,ar hasau ami aisi.8 Uforor aeat oḳolor maze al-Mosie foela ḳoira, “Foshu kurbani ba dan-sodga to ashole
         tumi sao na, zalail kurbani ba gunar koforar kurbanie tumi to kushi oiso na.” Shoriotor
         hukum mafik ou kurbani oḳol adae ḳora oileo, al-Mosie ola ḳoila. 9 Bador aeato tain hirbar ḳoila, “Deḳoukka, ami to ono aisi, tumar munshare ḳaim ḳorar
         lagi.” Te buza zae, dusra usillare ḳaim ḳorar niote, tain foela usillare batil ḳorilila.
         10 Erlagi Alla Pakor hou munsha mafik Isa al-Mosir ḳaeare ḳali eḳbaru kurbani deoa oisil,
         ou kurbanir bole Allar dorbaro amrare pak-saf ḳora oise.11 Forteḳ imam sabe fortidin azir oia Allar ebadoti ḳoroin ar bare bare kurbani adae
         ḳoroin, ta-o ou laḳan kurbanie kunudinu gunare doia saf ḳorto fare na. 12 Oile al-Mosie to siroḳalor gunar mafir lagi ḳali eḳbaru kurbani oia, arshe-azimo Allar
         ḍainor toḳto toshrif raḳsoin. 13 Ar hou shomoe taki tain bar saira, zotodin forzonto tan dushmon oḳolre tan faor tolat
         falaia surmar ḳora na oe, otodin bar saiba. 14 Ḳaron tan ou eḳbaror kurbanir usillae zerare pak-saf ḳora oise, erare siroḳalor lagiu
         tain furafur kamil ḳorsoin. 15 Ou befare Allar Pak Ruheo amrar gese shakki dira, tain foela ḳoisoin,16 Ami Mabude ḳoiram,i zomanar bade ami Boni Israilor loge,amar noea ou usilla ḳaim ḳormu,amar shoriot tarar dilor maze dimu,tarar ontoror maze ami lekia dimu.17 Bade hirbar ḳoira,Ami tarar naformani ar gunarear kunudinu mono raḳtam nae.18 Te buzrae ni, Allae zebla guna ar naformanire mafi dilain, erbade to gunar lagi kunuzat
         kurbaniru zorur nai.Imane mozbut roar foramish19 Erlagiu O bai oḳol, Hozrot Isa al-Mosir lour zoriae, amra behesti ḳas pak zagat hamanir
         shaosh faisi. 20 Al-Mosie amrar lagi noea ar zinda eḳ torika kulchoin, tan shoril kurbanir usillae
         amra zanu ḳas pak zagar duaror forda faroia, Allar samne azir oitam fari. 21 Te amrar eḳzon fordan imamo asoin, Allar foribaror tamam manshor zimma to tan ato
         deoa oise. 22 Erlagi ao, imanor mazdi amra furafur nichchit bonia ḳaṭi dile Allar dorbaro azir oi;
         ḳaron dushi bibeḳor at taki amrar dilre al-Mosir loue pak-saf banaise, ar forishkar
         fani dia amrare naoail oise.23 Mumin hishabe amrar dilo ze borosha ase ḳoia shikar ḳori, ao, ou boroshae furafur
         mozbut roia tan torikae soli, ḳaron zein oada ḳorsoin ein to shullo-ana hok-halali.
         24 Amra eḳe-oinnor lagi kial ḳori, mohobbot ar nek kam ḳorar lagi eḳe-oinnore shaosh-foramish
         dei. 25 Kunu kunu zonor shobab oilo, tara zomato aia shorik oe na, oile amra zanu ou laḳan
         na oi. Al-Mosie dusrabar toshrif anar oḳt zoto gonaia aior, amra oto beshi ḳori eḳe-oinnore
         shaosh-foramish deoat roi.26 Alla Pakor hok torika zanar badeo zudi amra zania-hunia guna ḳorat roi, te i gunar
         koforar lagi kunuzator kurbani nai. 27 Ase ḳali hashoror moedano ḳoṭin bisaror lagi ḍorai ḍorai bar saoa, ar Allar dushmon
         oḳolre zalaia sali ḳorar gozobor ḍor. 28 Kunu zone Musar shoriotor hukum-ahkamor borkelaf ḳorle, ere kunu maea-momota na ḳoria
         dui ba tinzonor shakki loia ḳatol ḳorilte oe. 29 Te sinta ḳoroukka, ze zone Allar ḳas maear zon Ibnullare gin ḳore, he aro ḳoto boṛo
         azabor bagi oise! Ze lour usillae he pak-saf oise, Allai hou usillar loure he elami
         ḳorse, ar ze Pak Ruhe rohomot boḳshia dein, hou ruhreo beijjot ḳorse. 30 Ashole amra to tanre siniu, zein formaisoin,Bodla loa amar ḳam,ami forteḳ zonor amolor bodla dimu.Aroḳ aeato tain ḳoisoin,Mabude tan bonda oḳolor bisar ḳorba.31 Buzrae ni, zinda Allar samne azira deoa ḳoto boṛo mosibotor befar!32 Tumra hou dinor ḳota iad ḳoro, zebla Isar torikar nuror fot faia hari, bout nomunar
         zulum-mosibotor mazeo mozbut roislae. 33 Kunu kunu shomoe shomazor samne beijjoti, zulum-ṭiṭkari, ṭaṭṭa-moshkora huniao tumra
         nize ḳoshṭo shoijjo ḳorslae. Ar kunu kunu shomoe oinnor ufre ou laḳan ḳoshṭo aise
         hunia, tarar loge tumrao dukito oislae. 34 Tumrar mazor zera zel ḳaṭisla, tarar duke tumrao duki oislae. Tumrar don-samana luṭ-faṭ
         ḳora oileo kushi aslae, ashole buztae farslae, tumrar lagi aro bout bala bala samana
         zoma ase, ze samana siroḳal roibo.35 Te oḳon tumrar hi monobol kuaio na, ermaze to bout dami furushkar ase. 36 Tumra mozbut roa dorḳar, zate Allae ze furushkar diba ḳori oada ḳorsoin, tan morzi
         mafik solia tumrao hou furushkar fao. 37 Allae to ḳoisoin,Ar tuṛa ḳoeḳan din baki ase, zein toshrif anar ḳota,tain toshrif aniliba, beshi deri ḳorta nae.38 Amar dindar bondae, imanor boleu aḳer faibo,Oile ḳeu ḳoredi fisli gele tar ufre ami kushi roitam nae.39 Oile amra to ḳoredi fislia binash oar manush nae, zera iman ania nazat hasil ḳore,
         amra oilam hou dolor manush.

Imani buzurgan ar al-Mosir bae saia samnedi douṛai (11:1–13:25)Imani buzurgan111 Iman kita? Amra zeta faimu ḳori asha ḳorsi, ita oḳon na faileo bade faimu-u faimu,
         ou ekinor namu iman. Ou imanor boleu amra nichchit oia buzi, oḳon zeta amrar souke
         deḳram na, ita asholeo ase. 2 Ou imanor boleu amrar moe-murobbi oḳole Allar ges taki tarif ḳamaisoin. 3 Imaneu amra buzram zen, Allae tan kalamor boleu asman-zominor hokkolta foeda ḳorsoin,
         ita amrar sokur deḳa kunu siz taki emne foeda oise na.4 Imanor bole Habile Allar name Kabilor saite bala kurbani adae ḳorla. Erlagi Allae
         Habilor befare bataila, ein eḳzon kamil manush. Te bout zomana age Habilor mout oileo,
         imanor befare tain oḳono amrar loge matira.5 Imanor bolor lagiu Idris nobir mout oilo na, Allae tanre zinda halote behesto tulia
         nilagi, duniat tanre tukaia millo na. Idrisre behesto tulia neoar age Allae zanaisla,
         Idris amar kushi mafik solchoin. 6 Oile iman saṛa to ḳeu Allare kushi ḳorto fare na. Zekunu manush Allar daro zaite saile,
         he ekin ḳora lagbo zen, Alla asoin, ar zera tan tallash ḳore, tain erare furushkar
         dein.7 Imanor bole Nuh nobir zomanat zeta goṭona deḳa gesil na, Allar hushiari faia tain
         ota ekin ḳorla, ekin ḳoria nizor foribarre basanir lagi ekkan zaz banaila. Tan ou
         imani ḳamor mazdi zogotor naformanir forman deḳaila, ar Allar dorbaro forezgar hishabe
         goinno oigela, ḳali imanor boleu ila oa zae.8 Imanor bole Ibrahim nobie Allar hukum faiau nizor biṭa-maṭi saṛia roana dila. Allae
         tanre ze desh dita ḳori oada ḳorsoin, hi deshḳan kun zagat, ikan na zaniao tain roana
         oigela. 9 Imanor bole tain Allar oada ḳora hou Kenan deshor bitreo musafiror laḳan din ḳaṭaila.
         Tan loge aro zera hi oadar bagi asla, hou Isʼhak ar Iakubor laḳan taino tambue tambue
         roia zindegi ḳaṭaila. 10 Ashole ze ṭaun hor-hamesha ḳaim roibo, hou behesti ṭaunor lagi tain bar saoat asla,
         i ṭaunor noḳsha-nomuna shoho hokkol ḳarigori shoeong Allar ḳam.11 Imanor bole Ibrahimor niaoladi Bibi Saerae aolad zonom deoar ḳemota faila, tarar hurutta
         foedar boeosh faroigeleo Ibrahime ekin ḳorsla, zein i oada ḳorsoin, ein to hok, ein
         nizor oada furaibau furaiba. 12 Erlagi boeoshor bare morar foti ou eḳ Ibrahim taki oto manush zonom loila, zera asmanor
         tera ar doriar soror balur laḳan, gonia furail zae na.13 Mozbut imane zindegi ḳaṭaia era hoḳolor mout oise, era ḳeu hi oadar fol bug korta
         farsoin na, ḳali duroi taki ita dekia hari kushi oisoin. I duniat tara musafirit aisoin,
         ikan tarar nizor boshot ḳana nae, ita to tara manchoin. 14 Ar zera ikan manchoin, tara hoḳoleu shundor ḳori buzaisoin zen, tara nizor afon deshor
         tallash ḳorra. 15 Ze zomin taki tara baroia aisla, hi zominor ḳota kial ḳorle to tara hirbar hono hamanir
         shuzug faila one. 16 Oile tara to aro bala eḳ desh, mani behestor tallash ḳorsla. Erlagiu Alla Pake nizore
         tarar Alla ḳoia forisoe dite kunu shorom fain na, tainu tarar lagia aramor eḳ ṭaun
         tiar ḳorsoin.17 Ibrahim nobi forikkat foṛia hari imanor boleu tan fua Isʼhakre kurbani disla. Ze Ibrahimor
         loge Allae nize oada ḳorsoin, hou zone tan ḳas maear futre kurbani dilaita saisoin.
         18 Ze futor befare Allae bataisla, “Tumar fua Isʼhakor ḳandanreu tumar ḳandan ḳoia gona
         oibo.” 19 Ibrahimor dilor ou ekine tain kurbani dite razi oisla zen, Allae to murdareo zinda
         ḳorta faroin. Ar hasau moutor tol taki Isʼhakre firot faila.20 Imanor bole Isʼhake tan fuain Iakub ar Ishor bobishot zindegir lagi dua disla.21 Imanor bole Iakube moutor oḳto Iusufor duio fuare dua dila, tain nizor laṭir ufre
         bordi Allar ebadoti ḳorla.22 Imanor bole Iusufe moutor oḳto ḳoisla, tan nizor zati Boni Israil Mishor desh taki
         baroia zaiba, tara zaoar ḳalo tan aḍḍi-guḍḍire boia neoar hukum dila.23 Imanor boleu Musar ma-bafe Musar zonmor bade tin mash forzonto lukaia toila, tara
         deḳsla, fuagu kub shundor, bashshar hukumeo tara ḍoraila na. 24 Imanor boleu Musae, tan buzdar oar bade Feraunor fuṛir goror nati ḳoia forisoe dite
         razi oila na. 25 Tain gunar maze roia tuṛa ḳoedin shuk kamanir saite, Allar bonda oḳolor loge milia
         zulum-mosibotor maze roau fosond ḳorla. 26 Tain Mishoror hokkol zak-zomoḳor saite, al-Mosir name durnam hasilreu beshi mulloban
         mono ḳorla, ḳaron tan nozor asil behesti furushkaror bae. 27 Imanor bole tain Mishor taki baroi gela, bashshar gusareo ḍoraila na. Niraḳar Allare
         dekilaisoin, oula mono ḳoria-u tain sobor ḳori roila. 28 Imanor boleu tain Azadi Id ar lou siṭaia deoar niom manla, zate Azrail firistae Boni
         Israilor foela fuaintore na soin.29 Imanor boleu manshe Nil doriar mazedi hukna maṭir fotor laḳan aṭia gela, oile Mishori
         oḳole ila zaoat lagia buṛia morla.30 Imanor boleu Boni Israile Ziriho ṭaunor baunḍorir oal shatdin sokkor deoar bade emneu
         foṛigelo.31 Imanor boleu ou ṭaunor Rahba namor bodmaish beṭie Boni Israilor guia oḳolre memandari
         ḳorae, hinor naforman oḳolor loge i beṭi binash oila na.32 Ar ḳoto zonor boean ḳoitam? Zidaun, Barak, Shimshun, Ifta, Daud, Samuel ar nobi oḳolor
         imani bolor boean ḳorat lagle shomoye kulaito nae. 33 Imanor bole era bout desh doḳol ḳorsoin, hok insaf ḳaim ḳorsoin, Allai oadar faeda
         hasil ḳorsoin, shinghor muk bond ḳorsoin, 34 agunir kunḍolir tez ḳomailisoin, toluaror samon taki rehai faisoin, ḳomzur takio bol
         hasil ḳorsoin, jihador maze bol-ḳemota deḳaisoin, bin-deshi oḳolor fouzre ḳedaia disoin.
         35 Beṭinte tara zarzir murda oḳolre hirbar zinda halote faila.Aro boute zanor maea saṛia zulum-nirjaton shoijjo ḳoria morla, zate kiamotor bade
         behesti shuk fain. 36 Boute ṭaṭṭa-moshkora ar mair-doir shoijjo ḳorsoin, boute ḍanḍa-beṛi shoho zel ḳaṭisoin.
         37 Manshe tarare ḳankoṛdi iṭaisoin, ḳoratdi siria dui ṭukra ḳorsoin, toluardi ḳatol ḳorsoin.
         Tara zulum-mosibot, zala-zontrona faisoin, obabor ṭelae foshur samṛa findia shorom
         lukaisoin. 38 I dunia tarar zuka asil na, tara faṛ-zongol, morubumi, ar gat-gaṛar maze roia duniar
         zindegi ḳaṭaisoin.39 Imanor bolor lagi era hokkole tarif ḳamaisoin, ta-o Allar oadar fol i duniat faisoin
         na. 40 Ḳaron Allae amrar lagi hou zomana taki aro bala furushkar toisoin, zate amrare bad
         dia tara kamil na bonoin.

Allae mumin oḳolre shashon ḳoroin121 Te amra deḳram, imani tezor bout shakki amrar sairobae ase. Erlagi ao, amra-o hoḳol
         zae-zamela horai, ze gunae amrare fesaia raḳe, otare horaia falai, ar douṛaora dolor
         loge oia doijjo dori hesh forzonto douṛai. 2 Aukka, amrar nozor raki malik Isar bae, aual taki aḳer forzonto tain oila amrar imanor
         mul kuṭi. Tan lagi ze kushi raḳa oise, ou kushir baedi saia, duk-koshṭor solibor uforor
         moutreo ḳobul ḳorla, i beijjotire kunu dam dila na. Ar oḳon arshe-azimo Allar ḍainor
         toḳto tain toshrif raḳsoin. 3 Te zein gunagar manshor oto boṛo dushmonire shoijjo ḳorla, tan befare sinta ḳoro,
         zate tumrar dilo kunu ḳomzuri ba nirasha na ae.4 Gunar loge laṛait lagia to lou baronir dosha tumrar oḳono oise na. 5 Tumrar gaibi baf Allae, tan aolad hishabe tumrare ze nosiot ḳorsoin, tumra to ita
         fauriliso ni? Kitabo ase,O amar fut, Mabudor shashonre elami ḳorio na,tain kunu damki dile, bezar oio na.6 Ḳaron Mabude zerare mohobbot ḳoroin,tarareu shashon ḳoroin,zerare tain aolad hishabe ḳobul ḳorilain,era forteḳ zonre tain shaza dein.7 Shashon mono ḳoria tumra ḳoshṭo shikar ḳoro. Bafe-fute zelaḳan shomporko, Allae-o
         tumrar loge oula shomporko raḳsoin. Ila kunu fut ase ni, zare tar bafe shashon ḳoroin
         na? 8 Hokkol futreu shashon ḳora oe. Tumrare zudi shashon ḳora na oe, te to tumra funga,
         ashol fut nae. 9 Zano to, amrar duniabi baf oḳole amrare shashon ḳoroin, ar amra tarare ijjot ḳori.
         Te zein amrar asmani baf, tan gese gordona nuaia sola amrar lagi zorur nae ni, zate
         amra zindegi fai? 10 Amrar duniabi baf oḳole zela bala mono ḳorta, ola amrare shashon ḳorta, ar ita to
         tuṛa ḳoedinor lagi, oile Allae to amrare shashon ḳorra zate amra-o tan fak-fobitrota
         hasil ḳori. 11 Kunu shashonreu kushir befar mono ḳora oe na, dukor befaru mono oe, oile zera shashon
         mania sole, tara bade dindarir shantiala zindegi fae. 12 Erlagi tumrar ḳomzur atre mozbut ḳoro, durbol aṭure shobol ḳoro. 13 Tumra shida fote aṭo, zate lengṛa fao ar na ḳoske, borong bala oizae.Allar gozob taki zan basao14 Hoḳol manshor loge shantie boshot ḳora ar fak-fakiza oia solar lagi kiali o, ila na
         solle ḳeu malikor doroshon faitae nae. 15 Hushiar roio, zate ḳeu Allar rohomot taki bad na foṛo. Kial rakio, tumrar mazor ḳeu
         zanu bishakto titta gasor zoṛor laḳan baroia na satae, ar bout manshore nafaḳ na banae.
         16 Hozrot Iakubor bai Ishor laḳan kunu be-foti naforman foeda na oe. Ishe to ḳali eḳ
         oḳtor ḳanir lagi, tar nizor mouroshi malikana besilaise. 17 Tumrar to zanau ase, zudio bade he sokur fani falaia ḳandi ḳandi dua mangisil, oile
         touba ḳorar shuzug ar he faise na.18 Tumra nichchoe ila kunu faṛor ḳandat aiso na, ze faṛo atdi soa zae. Hou Tur faṛor
         zalail aguin, goin andair, hil-tufan, 19 shingar aoaz, ba zure zure mat-ḳotar kunu aoazor geseo aiso na. Zure zure mator ou
         aoaz zera hunchil, tara minot ḳori ḳoisil, zate tarar loge ar batchit ḳora na oe.
         20 Tara Allar ou hukum shoito farsil na, Allae ḳoisla, “Zudi kunu foshueo i faṛo soe,
         te tareo ḳankoṛ maria marilite oibo.” 21 Ou shomoe zera Mabudor didar deḳsil, tara oto ḍor ḍoraisil zen, shoeong Musa nobie
         ḳoila, “Ḍoror suṭe ami ḳafiram.”22 Oile tumra to fobitro Sion faṛ ar zinda Allar ṭaunor ḳasat aiso, azar azar firistae
         zeḳano kushi-bashir mahfil ḳorra, hono aiso. I ṭaun oilogi, behesti Zeruzalem. 23 Behesti ḳatat zerar nam leḳa oigese, boṛo fuar laḳan zerare ijjot deoa oise, erar
         banail zomator daro aiso. Zein tamam manshor bisar ḳoroin, hou Allar ḳasat aiso. Ze
         forezgar oḳol furafur kamil oigesoin, erar ruhur mozliso aiso. 24 Ze Isa Allar loge milonor noea usillar zimmadar, hou Isar gese aiso. Habilor lou taki
         aro mortuba-ala ze lou, tumra siṭail hou lour ḳasat aiso.25 Musa nobie Allai hushiarir ḳota duniar manshore zananir bade zera tan hushiarire elami
         ḳorsil, era zebla rehai faisoin na, te zein behesto takia amrare hushiar ḳorra, tan
         hushiarire elami ḳorle to ekkebare nichchitu amra kunu rehai faitam nae. Erlagi kial
         rakio, zein hou batchit ḳorsoin, tan hukumre elami ḳorio na. 26 Hi amolo Alla Pakor mukor aoaze hara duniare ḳafaisil, oile oḳon tain ou oada ḳorsoin,
         “Ami dusrabar ḳali i duniare nae, asmanreo ḳafaimu.” 27 Te “dusrabar” ou shobdo taki buza zae zen, zeta zinish oḳol laṛa-saṛa ḳorail zae,
         mani zeta foeda ḳora oise, itare bad deoa oizibo, ar zetare laṛa-saṛa ḳora zae na,
         ota ḳaim roe. 28 Buzra ni, ze bashshaire laṛa-saṛa ḳora zae na, amra to hou bashshai fairam, Erlagi
         aukka, amra Allar dorbaro shukria zanai. Alla Pak ze nomunae kushi oin, ou nomunae
         amra tan ebadot ḳortam farmu, tanre ḍoraia, tazim ḳoria ebadot ḳormu. 29 Ḳaron amrar Alla to binash ḳorra agunir laḳan.

Aḳeri nosiot131 Tumra eḳe-oinnore afon bair laḳan hamesha maea ḳorio. 2 Memandari ḳora faurio na. Zano ni, kunu kunu zone na sinia Allar firistaro memandari
         ḳorsoin. 3 Zel ḳanat zeta manush bondi asoin, nizoreo ola bondi mono ḳoria tarare shaijjo ḳorio,
         ar zerar ufre zulum-mosibot ḳora or, nize ou mosiboto foṛso mono ḳoria, tarare kial
         ḳorio.4 Hoḳoleu bia-shadire ijjot ḳorio. Zamai-bour shomporkore fak-fobitro rakio. Mono rakio,
         Allae ku-nozori, zinakur ar luchcha oḳolor bisar ḳorba.5 Duniabi don-samanar lalos taki horia roio. Tumrar zeta ase, ota loiau kushi roio.
         Allae bataisoin,Ami kunumonte-u tumare saṛtam nae,kunu haloteu tumare falaitam nae.6 Erlagiu amra himmot ḳoria ḳoitam fariar,Mabud amar shohae asoin, ami ḍoraitam nae.Manshe amar kita ḳorto?7 Huno, ze buzurg oḳole tumrare Allar kalam talim disoin, tarar ḳota iad ḳorio. Tarar
         zindegir halotor ḳota balamonte sinta ḳoria, tumrao tarar laḳan imane mozbut o. 8 Isa al-Mosi gotoḳail zela asla, aizo ola asoin, ar hor-hamesha-u ola roiba.9 Nanan nomunar noea noea talime zanu tumrare be-fote na ney, ḳana-finar kuṭinaṭi bishoe
         na tukaia, borong Allar rohomotor ufre ḳaim ro. Ila kuṭinaṭi niomor ufre zera borosha
         ḳorto, itae to tarar kunu lab oise na. 10 Amrar to ekkan kurbani ḳana ase, ikanor kunta ḳaibar eḳtiar Musa nobir ebadot-tambur
         imam oḳolor nai.11 Gunar mafir lagi zobo ḳora foshur lou loia, Boni Israilor fordan imam oḳol ebadot-ḳanar
         ḳas pak zagat hamain, oile ou foshur aḍḍi-mangsho hoḳolta Boni Israilor kempor bare
         nia zalail oe. 12 Ou laḳan Hozrot Isao Zeruzalem ṭaunor bare gia zulum-ḳoshṭo shoijjo ḳoria mout ḳobul
         ḳorla, zate tan nizor lour usillae manshore guna taki pak-saf korta faroin. 13 Oḳon aukka, amra-o tan bodnamre nizor ḳando loia kempor bare tan ḳandat zaigi. 14 Ḳaron i duniat amrar lagi staei kunu ṭaun nai, amra ḳali hou ṭaunor tallash ḳorram,
         ze ṭaunor didar bade faimu.15 Te oḳon amra al-Mosir zoriae loia hamesha Allar dorbaro zikir-azkar kurbani ḳori,
         mani duio ṭuṭe tan namor gunogan gai. 16 Nek kam ḳora ar obabi manshore dan-ḳoerat bilani faurio na, ḳaron ou laḳan kurbanie
         Alla Pak kushi oin.17 Tumrar murobbi oḳolor hukum mania tarar gese mata nuaia roio, Allar dorbaro hishab
         deoa lagbo ḳori tara hamesha tumrar zanor faradar oia ḳam ḳorra. Oḳon tara zate kushi
         mone ita ḳoroin, erlagi tumra baiddo roio. Tara zudi mono duk faia tumrar lagi ḳam
         ḳoroin, te tumrar balai oito nae.18 Amrar lagi dua ḳorio. Amra to zani, amrar bibeḳ saf-sofa ase, hokkol befare hok fote
         soltam sai. 19 Ami ḳas ḳori tumrar gese ou dua sairam, zate zoldi ḳori ami hirbar tumrar loge mulaḳat
         ḳortam fari.Bidaei salam ar dua20 Allar loge amrar milon, hor-hameshakur usilla,furafur ḳaim ḳorar lagia,amrar malik Hozrot Isa, nizor lou bilai dia,meṛa falor mohan raḳal bonisoin.Hozrot Isar moutor bade, shanti deura Alla Pake,murda taki tanre zinda ḳorsoin.21 Hoḳol nek kamor tofik deukka, tan morzi zugaia solar,ar tain zeta fosond ḳoroin,dilo otar eshki deukka, Isa al-Mosir zoriae,en mohima hor-hamesha rouk, amin.22 Bai oḳol, tumrar gese minot ḳorram, tumra biroḳto na oia i nosiot huno, ami kub shoṭkaṭe
         leḳlam. 23 Huno, amrar bai Timotie ḳalas faisoin, tain zudi shomoe moto amar ono ain, te ami
         tumrar gese aoar shomoe tane loge loia aimu.24 Tumra nizor murobbi oḳolre, ar pak bonda oḳolre amar salam zanaio. Itali deshor manshe
         tumrare salam zanaira.25 Tumra hoḳolor ufre Allar rohomot ḳaim rouk. Amin.
         
            

         
      

   
      
         al-Iakub
12345
   
      
         1
11 Ami Iakub, Alla ar Hozrot Isa al-Mosir gulam, duniar nanan desho sitrail Boni Israilor
         baro gusṭir manshore salam zanairam.Iman ar hekmot2 O amar bai oḳol, tumra zebla nanan zator forikkar maze foṛo, i shomoe ita kub kushir
         befar mono ḳorio. 3 Zano to, imanor forikkae tumrare tir taḳar ḳemota baṛai dey. 4 Ar i tir taḳar ḳemotare ḳamo lagao, zate tumra kamil ar ḳaṭi oia tumrar kunu ḳomti
         na roe.5 Tumrar maze zudi ḳeuror aḳolor ḳomti taḳe, te he zanu Allar gese sae, teu faibo. Tain
         kunu bezari bab na ania hokkolreu behishab dan ḳoroin, ḳali ate firain na. 6 Oile he mono kunu shondoe na rakia ekin ḳoria saite oibo. Ze shondoe ḳore he to doriar
         ḍeur laḳan, tare aula-zaula batashe uṛaia loia zae. 7 Ilaḳan manshe zanu Mabudor ges tone kunta faoar asha na ḳore, 8 he to du-dila manush, tar hoḳol ḳamou oshanti.Gorib ar doni9 Ze imandar bai gorib, tare boṛo banaisoin ḳoria he nizore mubarok mono ḳorouk. 10 Ar ze doni, tare huru banaisoin ḳoria he-o nizore mubarok mono ḳorouk, ḳaron he gash
         fulor laḳan zoria foṛizibo. 11 Shuruz zebla uṭe, i shomoe tar teze gash hukai zae, ful zoria foṛizae, ar tar shundor
         nosṭo oizae. Doni manusho olaḳan tar bestotar maze zoria foṛizibo.12 Mubarok hou zon, ze zon forikkar shomoe mozbut roe. Forikkat kamiab oile zoeor mala
         hishabe he aḳer faibo. Ou mala tan ashik oḳolre diba ḳori shoeong Alla Pake oada ḳorsoin.
         13 Kunu manshe gunar bae eshki oia zanu na ḳoe, Allae amare gunar fote ṭanira. Kunu naformanir
         foteu Allare ṭana zae na, taino ḳeurore i fote nein na. 14 Oile manshor nizor dileu ṭania nia tare fando falae. 15 Bade dilor bod niot fura oile gunar bis feṭo loe, ar guna boṛo oia moutor zonom dey.16 O amar maear bai oḳol, tumra ou laḳan bul ḳorio na. 17 Hokkol bala ar nikut dan to behest tone lamia ae, zein asmani nur oḳol foeda ḳorsoin,
         hou Allar ges tone ae. Ou nur oḳol sebar laḳan ḍulaḍuli ḳorleo, tain ila ḳoroin na.
         18 Tain nizor kushie amrare hok kalam dia tan bonda banaisoin, amra zanu ashraful-moḳluḳat,
         shristir shera manush oi.Kalam hunia amol ḳora19 O amar maear bai oḳol, mono rakio, tumra age huno bade mato, zoldi gusa ḳorio na.
         20 Manshe gusa ḳorle Allar dorbaro kunu bala ḳam ḳorto fare na. 21 Gotike tumra hoḳol zator haram ar naformani ḳam bad dilao. Tumrar dilor maze ze kalam
         rua oise, norom dile ou kalam ḳobul ḳoro. Tumrare toranir ḳemota i kalamor ase.22 Allar kalam ḳali hunleu oito nae, olaḳan amolo ḳoro. Kalam hunia zudi amol na ḳoro,
         te tumra nizore ṭogirae. 23 Ḳeu zudi i kalam hunia amol na ḳore, te he ou manshor laḳan, ze aenat nizor sera dekia
         zaegi, 24 bade horia gia faurilae tar sera kilaḳan. 25 Oile ze ḳaṭi ain manshore azad ḳore, ar ou ainor bae nozor rakia zera hamesha ziail
         roe, ita hunia hari faure na, amol ḳore, tara hoḳol ḳamo mubarok oibo.26 Ze manshe nizore forezgar mono ḳore, oile nizor zifrare shamlae na, he to tar nizore
         ṭoge, tar hokkol ebadotiu misa. 27 Etim oḳolre ar ṛaṛi beṭintore bifodor shomoe shae-shaijjo ḳora, erloge duniar hoḳol
         naformani taki nizore pak-saf raḳau oilo, Allar nozoro ḳaṭi ar sohi ebadoti.

Hoḳolre eḳ nozore deḳa21 O amar bai oḳol, tumra zebla amrar kudroti malik Hozrot Isa al-Mosir ufre iman ancho,
         te hoḳolre eḳ nozore dekio. 2 Doro, eḳzon manush tumrar mozlis ḳanat shundor ḳafoṛ-sufoṛ findia ato shunar angṭi
         lagaia ailo, ar moela ḳafoṛ findia eḳzon gorib manusho ailo. 3 Tumra zudi shundor ḳafoṛala manshor mukedi saia ḳo, “Afne ou bala zagaḳano boukka,”
         ar gorib beṭare ḳo, “Oba, tui hono uba, arnae amar faor ḳandat bo,” 4 te tumra nizor maze har-for ḳorrae na ni, ar shoetani niote bisar ḳorrae na ni? 5 O amar maear bai oḳol, huno. I duniar gorib manshore Allae fosond ḳorsoin na ni imane
         doni bananir lagi? Allar ashik manshore Allae ze bashshai deoar oada ḳorsla, i bashshair
         malik oar lagi tain gorib oḳolre fosond ḳorsoin na ni? 6 Oile tumra to i gorib oḳolre elami ḳorso. Doni oḳole kita tumrare zulum ḳore na ni?
         Tarau to tumrare ṭania-sesṛaia bisaro loia zae. 7 Ze mohan namor ḳatire tumrare ḍaḳa oe, tara kita i namre loia kufuri ḳorer na ni?8 Pak kitabo leḳa ase, “Tumar ari-forire nizor laḳan maea ḳorio,” tumra zudi hasau Allar
         bashshair ou hukum amol ḳoro, te to balau ḳorrae. 9 Oile tumra zudi hoḳolre eḳ nozore na deḳo, te to guna ḳorrae, ar shoriotor borkelaf
         ḳoria dushi oirae. 10 Ḳeu zudi shoriotor hokkol hukum amol ḳoriao ḳali eḳ hukum bange, te dora oibo he asta
         shoriotu omainno ḳorse. 11 Ḳaron zein ḳoisoin, “Zina ḳorio na,” tainu hirbar ḳoisoin, “Kun ḳorio na.” Te tumi
         zudi zina na ḳoria kun ḳoro, tebou to shoriotor borkelaf ḳorso. 12 Ze aine manshore azad ḳore, ou ain diau tumrar bisar oibo. Gotike buzi-huni mat mato
         ar ḳam ḳoro. 13 Mono rakio, ze manshe doya ḳorse na, bisaror shomoe tareo doya ḳora oito nae. Hashoror
         moedano doyagir oḳoleu doya faibo.Iman ar amol14 O amar bai oḳol, ḳeu zudi ḳoe amar iman ase, oile amol na ḳore, te faeda kita oibo?
         I imane tare basaito farbo ni? 15 Mono ḳoro, tumrar kunu bai ba boinor goro ḳani nai, findar ḳafoṛo nai. 16 I halote zudi tare ḳo, “Tumar balai ouk, ḳaia-findia shuke ro,” oile tar nidan horanir
         lagi kunu ufae na ḳoro, te tar kunu faeda oilo ni? 17 Olaḳan ze imanor loge amol nai, i iman to murda. 18 Mono ḳoro ḳeu ḳoilo, “Tumar iman ase ar amar amol ase.” Ṭik ase, tumar amol saṛa iman
         amare deḳao, ar ami tumare amar amolor maz dia iman deḳaimu. 19 Tumi ekin ḳorso Alla eḳ, kub bala ḳota. Buteo to ola ekin ḳore, ar Allar ḍore ḳafe.20 O be-aḳol, tumare ami kila buzaitam, amol saṛa iman to kunu ḳamor nae? 21 Amrar baf Ibrahime zebla tan fua Isʼhakre kurbani deoar lagi kurbanir zagat nisla,
         i shomoe kita tan i ḳamor lagi tanre forezgar hishabe ḳobul ḳora oise na ni? 22 Tumi to deḳso, tan iman ar amol eḳloge ḳam ḳorsil, ar amolor lagiu iman kamiab oilo.
         23 Olaḳan pak kitabor aeat fura oilo, “Ibrahime Allar oadae iman anae, Allae tanre dindar
         ḳoia ḳobul ḳorla.” Tan ufadi dila Allar dust. 24 Tumra to deḳlae, amolor lagi manshore forezgar hishabe ḳobul ḳora oe, ḳali imanor
         lagi nae. 25 Ou laḳan hou sinal beṭi Rahbareo tair amolor lagi forezgar hishabe ḳobul ḳora oisil
         na ni? Tai to hou duio guiare lukaia rakia, dusra fotedi sohi-salamote bar ḳori disil.26 Ou halote amra buztam fari, ruh saṛa ḳaea murda, amol saṛa imano murda.

Zifra shamlaia raḳa31 O amar bai oḳol, tumra hoḳol ustad oio na. Tumra to zano, amra ustad gotike amrar
         bisar aro ḳoṭin oibo. 2 Amra hoḳolu nanan nomunae be-foti oi. Ḳeu zudi zoban dia kunu guna na ḳore, te he
         kamil manush, tar asta shorilu shamlaito farbo. 3 Guṛare shamlanir lagi muko lagam lagaia amra zebae ichcha obae nitam fari. 4 Ar ḳaṛalieo huru ek kaṛal doria boṛo boṛo zazre tufani batash ṭelia, zebae kushi obae
         nito fare. 5 Oula zifra kub huru oileo bout boṛo boṛo mat mate.Ar shamainno aguine kila boṛo zongol zalaito fare! 6 Zifrao ola eḳ aguin. Amrar shorilor maze zifra eḳṭa ḳarafir banḍar, Zahannomor aguine
         zifrare zalae ar zifrae asta shorilre zalaia ḳolonki banaia, amrar zindegit aguin
         dorae. 7 Manshe zudio hokkol zator foshu-faki, haf-bichu ar doriar boṛo boṛo masre shamlaise
         ar oḳono shamlae, 8 oileo huru muru zifrare ḳeu shamlaito fare na. Ikan kub sonchol ar ḳaraf, bezuita
         bishe bora. 9 Eḳ zifra diau amrar gaibi baf Allar tarif ḳori, hirbar ou zifra diau Allar surote
         foeda ḳora manshore boddua dei. 10 Eḳ muk takiu tarif ar boddua baroia ae. Bai oḳol, ita to ṭik nae. 11 Zornar muk taki eḳloge miṭa ar titta fani baroia ae ni? 12 Bai oḳol, am gaso kita zam dore ni? Ar angur gaso am dore ni? Oula titta fanir maze
         miṭa fani mile na.Dui nomunar aḳol-hekmot13 Tumrar maze aḳol-hekmot ala ḳeu ase ni? Taḳle he bala amol-ḳaislote norom oia ota
         deḳauk. 14 Oile tumrar dil zudi ingshae titta oia shartoe bora taḳe, te tumra boṛai ḳoria hasare
         misa banaio na. 15 Ilaḳan hekmot behest tone ae na, ita dunia, ḳaraf nofs, ar Iblis takiu ae. 16 Ḳaron ze zagat ingsha ar shartofori taḳe, i zagat fitna-fosad ar hoḳol zator naformani
         taḳe. 17 Oile behest taki ze hekmot ae, ikṭa oilo ḳaṭi. Ikṭa shantie bora, soborala ar norom
         mizazi, doya ar hok kame bora, tar maze kunu har-for ba bonḍami nai. 18 Zara shomazo shantir bis siṭae, tarar fol oilo forezgar zindegi.

Mair-dorbaror kuṭi41 Tumrar maze kuai tone mair-dorbar ar ḳaijja foeda oe? Tumrar shukor ḳaishe shorilor
         ze rifue laṛai ḳore, ogu takiu ae. 2 Zeta tumrar nae, ota tumra mone mone sao, erlagi tumra kun ḳoro. Ar lalos ḳoro oile
         fao na, erdae tumra mair-dorbar ar ḳaijja ḳoro. Tumra to sao na, erdae fao na. 3 Ar saileo fao na, ḳaron tumra to bod niote sao, zela tumrar monor ḳaish fura oe.Duniar dust Allar dushmon4 O beiman oḳol, tumra kita zano na ni, duniar loge dustir mani Allar loge dushmoni?
         Ze duniar maeae buṛi zae, he Allar dushmon oizae. 5 “Amrar bitre ze ruh deoa oise, ikṭae amrare ingshar bae ṭane.” Pak kitabor ou talim
         kunu emne batail oise ni? 6 Oile ita taki amrar ufre Allar rohomot aro beshi. Erlagi kitabor maze leḳa ase, “Boṛai
         ḳorrar ufre Allae at tuloin, oile norom manshore rohom ḳoroin.” 7 Gotike tumra Allar zimmae roia shoetanor mukabila ḳoro, teu he tumrar ges tone bagibo.
         8 Allar bae sao, teu taino tumrar bae saiba. O gunagar oḳol, tumra nizore pak-saf ḳoro,
         O du-dila manush, tumrar dil ḳaṭi ḳoro. 9 Duke ḳator oia ahazari ḳoro, ashir bodla ḳando, kushir bodla mattom ḳoro. 10 Mabudor dorbaro noto o, teu tain tumrare usa ḳorba.Gibot ar bisar11 O bai oḳol, tumra eḳzone aroḳzonor gibot gaio na. Ḳeu zudi bair bodnam gae ba tar
         bisar ḳore, er mani he shoriotor bodnam ḳorlo ar shoriotor bisar ḳorlo. Tumi zudi
         shoriotor bisar ḳoro, te to shoriot manrae na, ulṭa tar bisar ḳorat ḳaṛa oiso. 12 Shoriot ar bisaror ḳemota ḳali eḳzonor atou ase. Tainu basain, tainu maroin. Te ari-forir
         bisar ḳorra tumi aroḳzon ḳe?Fuṭani deḳaio na13 Huno, tumra zara ḳo, aiz ba ḳail amra omuk ṭauno zaimugi, gia hono eḳ boros roia ḳae-ḳarbar
         ḳoria lab ḳormu. 14 Oile ḳailkur ḳobor to tumra zano na. Tumrar zindegiu ba kita? Tumrar zindegi to ḳosu
         fatar fani, tuṛa shomoe taḳe, bade foṛizae. 15 Erdae ila na ḳoia ola ḳo, “Inshalla, amra haeati faimu, ar ota-hota ḳormu.” 16 Oile tumra to boṛai ḳoria fuṭani deḳairae. Ilaḳan fuṭani bala nae.17 Ḳeu zudi zaniao bala ḳam na ḳore, te he gunar bagi oibo.

Doni oḳolre hushiari51 O doni oḳol, huno, tumrar ufre ze mosibot ar, itar lagi tumra ḳando ar ahazari ḳoro.
         2 Tumrar don-shompod binash oigese, tumrar ḳafoṛ-sufoṛ undure ḳaṭilise. 3 Tumrar shuna-rufat zongare dorilise, i zongare tumrar bifokke shakki dibo, ar agunir
         laḳan tumrar gust ḳaibo. Ita to kiamotor lagi tumra dola ḳori toiso. 4 Huno, tumrar dan daora ḳamlar ze beton aṭḳaiso, ou betone oḳon sillaia ahazari ḳorer.
         I ḳamlaintor ahazari Alla Rabbul Alaminor ḳano gia azise. 5 Duniar bukut bilashita ar rong-tamshar maze tumra din ḳaṭaiso, duzoḳor kuraḳ bonar
         lagi nizore kub fulfula banaiso. 6 Tumra ni-oforadire dushi shaibosto ḳoria kun ḳorso, oile era kunu protibad ḳorse na.Mosiboto sobor ḳora7 Gotike O amar maear bai oḳol, amrar malike toshrif anar ag forzonto tumra ḳoshṭo ḳoria
         tuṛa sobor ḳoro. Tumra to deḳso, giroste bala foshol faoar lagi megor ashae kila sobor
         ḳori boi roe. 8 Tumrao ola sobor ḳoro, ostir oio na, ḳaron malike kub zoldiu toshrif anra. 9 O bai oḳol, tumra zate Allar nozoro dushi na bono, erlagi tumra ḳali eḳzone aroḳzonor
         kut tukanit roio na. Huno, bisar ḳorar lagi to Alla Pak amrar samne aia ubai roisoin.10 O maear bai oḳol, ze nobi-rosul oḳole Mabudor name toblig korsla, tarar ḳoshṭo ar
         soboror ḳota sinta ḳori deḳo. 11 Tara to ḳoshṭo faiao tir roisoin, erlagi amra tarar gunogan gai. Tumra to Aiub nobir
         soboror ḳota bala ḳori zano, ar eoḳan zano, Allae bade tanre kila rohom ḳorsla. Alla
         to doya-maear shagor.12 O amar bai oḳol, amar ashol ḳota oilo, tumra kunuzat ḳosom ḳorio na. Asmanor nameo
         na, zominor nameo na, ola kunu nameu ḳosom ḳorio na. Er bodla tumrar oe ḳan oe, ar
         na ḳan na ouk, zate tumra bisaror daṛo na foṛo.Munazat ar hedaeot ḳora13 Tumrar maze ḳeu mosiboto taḳle he dua ḳorouk. Ḳeu shuke taḳle hamd-ḳaoali gauk. 14 Ḳeuror bemar oile he zomator murobbi oḳolre daot deuk, tara aia Allar nam loia tar
         matat tel dia dua ḳoroukka. 15 Teu imanor sate dua ḳorar ḳatire Allae i bemarire shifa ḳorba. He zudi gunao ḳoria
         taḳe, te tar guna maf ḳora oibo. 16 Erlagi tumra eḳzone aroḳzonor gese zarzir guna shikar ḳoro, ar eḳe-oinnor lagi dua
         ḳoro, zate bala oitae faro. Forezgar oḳolor munazat asanoḳ bolala. 17 Ilias nobi amrar laḳanu eḳzon roḳtoe-mangshoe manush asla. Tain dile-zane dua ḳorla
         meg na oar lagi, hasau shaṛe tin boros kunu meg oilo na. 18 Bade tain megor lagi dua ḳorla, teu meg oilo, ar zomino foshol folilo.19 O amar bai oḳol, tumrar maze ḳeu zudi be-foti oizae, ar ḳeu tare firaia ane, 20 te zanio, ze manshe kunu gunagarre be-fot tone firaia ane, he ou gunagaror zan basae
         ar tar guna beshi oileo mafi fae.

11 Allar fosond ḳora zoto bonda oḳol Fonto, Galatia, Kappadokia, Asiya ar Bitunia desho
         sitria bin-deshi hishabe boshot ḳorra, tarar gese ami al-Mosir sahabi Fitore ou sohifaḳan
         leḳram. 2 Gaibi baf Allae tan munshae tumrare fosond ḳorsoin ar Pak Ruhe fobitro ḳorsoin. Er
         uddesho oilo, tumra zate Isa al-Mosir baiddo o ar tan lou siṭaia tumrare pak-saf ḳora
         oe.Allae tumrare besh ḳori rohomot ar shanti dan ḳoroukka.Imandar oḳolor nazator asha3 Hou Alla Pakor tarif ouk, zein amrar malik Isa al-Mosir Mabud ar gaibi baf. Tain Isa
         al-Mosire mora taki zinda ḳoria, tan moha doyae amrare noea zonom dan ḳorsoin, ete
         amra eḳ zinda asha faisi. 4 Mani amra ola eḳ donor asha faisi, ze don kunudin nosṭo oito nae, hara zibon noea
         taḳbo, ermaze ḳaraf kunta taḳto nae. Nazator i don tumrar lagi behesto raḳa oise.
         5 Tumra furafur nazat na faoa forzonto, Allai shoktie imanor mazdi tumrare hefazote
         raḳa oise. Ou nazat ṭik kora oise, aḳerator shomoe zair oar lagi. 6 Zudio ḳoe dinor lagi nanan zat forikkar mazdi tumra oḳon duk-koshṭo ḳorrae, ta-o ou
         nazator ashae to tumrar mon kushie bora. 7 Ou forikka oḳol soler, tumra zen imane ḳaṭi oḳan forman ḳorar lagi. Ar Isa al-Mosir
         zair oar shomoe, tumra zanu tarif, gourob ar shomman fao. Ze shuna ḳoe oizae, ou shunareo
         agunit fuṛia zasai ḳora oe. Ar tumrar imanor dam to ou shunar saiteo bout beshi, erlagi
         ou forikka soler. 8 Zudio al-Mosire tumra deḳso na, tebou tumra tanre mohobbot ḳorrae. Ar oḳono tanre
         souke na deḳleo, kushi oia tanre ekin ḳorrae, i kushi to bashae ḳoa zae na, ita ḳali
         behesti kushi. 9 Ḳaron tumrar imanor aḳeri fol fairae, ikṭa oilo tumrar zanor furafur nazat.10 Ze dua tumrar faoar ḳota, i befare bout age nobi oḳole bataisoin. Tara ou nazator
         befar zanar lagi bout kuz-ḳobor ḳorsoin. 11 Tarar dilo al-Mosir ruhe ageu shakki dia ḳoisoin, tanre ḳoshṭo ḳorte oibo ar bade
         tain mohima faiba. Nobi oḳole zanta saisla, al-Mosir ou ruhe kun shomoekur ar kun
         halotor ḳota tarare zanaira. 12 Oile Allae tarare deḳaia disoin, tara zeta bataira ita dia tarar nizor ḳezmot na ḳoria,
         tumrar ḳezmot ḳorra. Asman taki faṭail Pak Ruhu dia, zera tumrar gese al-Mosir befare
         kush-ḳobri toblig korsoin, tara tumrare nobi oḳolor ḳotau zanaisoin. Firista oḳoleo
         ita befar zanar lagi kiali.Fak-fobitro oar daot13 Erlagi tumrar monre hozag koro ar nizore shamlaia raḳo. Al-Mosi zair oar bade ze rohomot
         tumra faibae, ou rohomoti nazat faoar lagi furafur asha loia tumra bar sao. 14 Tumrar agor obuz halotor ḳaraf ḳam-ḳaz mafik zindegi ḳaṭaio na, borong Allar hukum
         manra aolad hishabe din ḳaṭao. 15 Zein tumrare daot disoin, tain zela fobitro, tumrao oula hoḳol sola-firat fobitro
         o. 16 Pak kitabo Allae ḳoisoin, “Ami fobitro, erlagi tumrao fobitro o.”17 Allae forteḳ manshor amol-noma dekia bisar ḳoroin, ḳeuror mukor bae saia bisar ḳoroin
         na. Erlagi tanre zudi tumra gaibi baf ḍaḳo, te zotodin tumra ou duniat musafir halote
         taḳbae, otodin tumra tanre ḍoraia zindegi ḳaṭao. 18 Tumra zano, tumrar baf-dada taki faoa beḳama sal-cholonor fot taki, ḳoe oar zuḳa shuna-rufar
         laḳan kunuta dia tumrare azad ḳora oise na. 19 Borong tumrare azad ḳora oise, al-Mosir moha dami lou dia, nikut-niskolonko meṛar
         baichchar lou dia. 20 Dunia foeda oar ageu Allae tanre ṭik kori raḳsoin, oile ou hesh-mesh shomoe tain tumrar
         lagiu zair oisoin. 21 Allae enre mora taki zinda ḳori tulia mohima dan ḳorsoin ar tan mazdi tumra Allar
         ufre iman ancho. Erlagiu tumrar iman ar asha Allar ufreu ase.22 Oḳon hok-halali mania, tumrar dilre pak-saf ḳorso ar imandar bai oḳol zebla tumrar
         gese maear manush oisoin, te ami ḳoiram, tumra eḳe-oinnore dile-zane maea ḳoro. 23 Ze bis nosṭo oizae, tumrar zonom to ila bisor nae. Borong zeta nosṭo oe na, ota takiu
         tumrar noea zonom oise. Ou bis oilo Allar siroḳalin zinda kalam. 24 Allar kalamo leḳa ase,Hoḳol manushu gashor laḳan,gash fulor laḳan tara shundor;gash hukai zae, fulo zori zae,25 ḳali Allar kalam roe siroḳal.Ar ou kalamu oilo kush-ḳobri, zeta tumrar gese toblig kora oise.

21 Erlagi oinno manshor ḳeti ḳorar hoḳol zat ku-motlob, sol-soturi, bonḍami, ingsha,
         ar hoḳol zat nindar mat-ḳota tumrar dil taki horai deo. 2 Geda huruttaintor dudor fiasor laḳan tumra ḳaṭi ruhani dudor kiali o, ar ou dud ḳaia
         ḳaia zanu tumra boṛo oia nazat fao. 3 Malik Isar meherbanir moza to tumra faisou.Allar goror zinda fattor4 Te tumra tan gese ao. Tainu oila agor nobi oḳolor ḳoa hou “Zinda fattor”, ze fattorre
         manshe dam dise na, oile Allar gese ikṭa moha dami ar fosondor fattor. 5 Ar tumra tan torika ḳobul ḳorae, tumrareo zinda fattoror laḳan Alla Pak roibar fobitro
         kaba gor banani or. Erlagi Allai imam sab hishabe tumrare alada ḳori raḳa oise, zate
         tumra oula ruhani kurbani deo, zeta Isa al-Mosir ḳatire Allae ḳobul ḳoroin. 6 Allar kalamo ase:Huno, ami eḳṭa moha dami fattor fosond ḳorsi;ikṭare Zeruzalemo ian kuṭi hishabe gaṛisi.Ze zone tan ufre iman ane,he kunumonte-u shorminda oito nae.7 Ar tumra iman anae, tumrar gese hou fattor moha dami oigese. Oile zera iman anche
         na, tarar belae kitabor ou ḳotau ḳaṭe:Raz-mestoir oḳole ze fattorre beḳama ḳoia falai disil,oḳṭa diau goror ian kuṭi oilo.8 Ar,Ikṭa oula fattor, ze fattoro manshe usṭa ḳaibo,tarar asaṛ ḳaia foṛar ḳaron oibo.Manshe Allar kalam mane na, gotikeu usṭa ḳae. Ita to tarar ḳofali dosha.9 Oile tumra to ila nae, tumra oilae Allar fosond ḳora ḳandan, bashshai imamor dol,
         fobitro zati, tan afon proza. Tain tumrare andair taki nizor nuror foro daot ḳori
         anchoin, tan gunogan ḳorar lagi. 10 Age to tumra Allar proza aslae na, oile oḳon oiso. Age tan maea-mohobboto faiso na,
         oḳon faiso.al-Mosir nomunae zindegi ḳaṭao11 Bai oḳol, i duniat tumra musafir hishabe ami tumrare minot ḳori ḳoiram, tumra shorilor
         bod ḳaish taki basia ro, itae to tumrar ruhur bifokke zuddo ḳore. 12 Zera Allare sine na, tarar maze tumra hok fote solo. Teu tara tumrare dushi ḳoia ninda
         ḳorleo, tumrar hoḳol bala ḳam dekia kiamotor din Allar gourob ḳorbo.13 Tumra malik Isar ḳatire manshor banail shashon-bebosta manio. Deshor razare manio,
         ein to deshor fordan. 14 Tan montri ar hakimre manio, oforadir shaza ar bala zonre furushkar dibar lagi tain
         erare raḳsoin. 15 Allar munsha oilo, tumra bala ḳam ḳoria buṛboḳ manshor beḳama mat-ḳota bond ḳoro.
         16 Tumra nichchoe shadin, ta-o naformanire guria raḳar lagi i shadinota bebohar ḳorio
         na. Borong nizore Allar gulam mono ḳoro. 17 Hoḳol manshore ijjot ḳoro, tumrar imandar bai oḳolre mohobbot ḳoro, Allare ḍorao ar
         deshor razare ijjot deo.18 Ar baṛir gulam oḳolre ḳoiram, tumra munibre ijjot deo ar tarar ḳotat ro. Ze munib
         bala ar doyalu, ḳali zen tarar ḳotat taḳtae, ila kunta nae. Oile zera ḳoṭu bebohar
         ḳore, tarar ḳotato ro. 19 Ola ḳeu zudi ḳamoḳa duk-koshṭo fae ar Allare mono rakia ita shoijjo ḳorilae, te furushkar
         faibo. 20 Oboshsho oforador lagi mair ḳaia tumra zudi shoijjo ḳoro, te tarif ḳorar kunta ase
         ni? Oile bala ḳamor lagi tumra zudi ḳoshṭo faiao shoijjo ḳorilao, te ita Allar dorbaro
         tarifor laḳ, 21 Allae tumrare otar lagiu daot disoin. Al-Mosieo ḳoshṭo shoijjo ḳoria nomuna deḳaisoin,
         te tumrao tan faor tale tale solo.22 Tain kunu guna ḳorsoin na,tan muko asil na kunu sol-soturi.23 Manshe tanre gali dileo, tain firia gali disoin na. Ḳoshṭor shomoe er bodla loiba
         ḳoia ḍor-boeo deḳaisoin na, borong zein hok bisar ḳoroin tan ato nizore shofi disoin.
         24 Tain nizor shoril dia amrar gunar buza boisoin gasor ṭukrar solibo, zate gunar babote
         amra moria hari, pak-forezgarie zinda roi. Tan shorilor ḳaṭa-sirae tumrar shifa oise.
         25 Age to tumra be-fote zaoa meṛar laḳan aslae, oile ze raḳale tumrar dilor deḳa-huna
         ḳoroin, oḳon tan gese-u firia aiso.

Zamai-bour lagi hukum31 Olaḳan, zamair goror hoḳol bouaintore ḳoiram, tumra zarzir zamair ḳotae solo. Zudio
         kunu kunu zamaie Allar kalamre dam dey na, ta-o tumrar sal-cholone zanu tarare al-Mosir
         bae ṭania ane. Teu i befare tumrar ekkan ḳotao mata lagto nae. 2 Tumrar fobitro zindegir halot dekia, ar Allar ḍor-ḳofe sola dekia tara nizeu aibo.
         3 Nanan nomunae hazi-faṛi sulor kufa bandia, shuna-rufar goena lagaia, ar dami dami
         ḳafoṛ findia nizore hazanit roio na. 4 Borong ze shundor kunudin nosṭo oito nae, hou nomunae sola-fira ar shantir ḳaislot
         dia nizor dilre hazao. Allar nozoro otau to moha dami. 5 Ṭik olaḳan agor zomanar allaoala beṭinte, Allar ufre borosha ḳoria zamair baiddo roia
         nizore hazaita. 6 Hozrot Ibrahimor bibi Saerao tan zamair baiddo asla ar tanre munib ḳoia ḍakita. Tumrao
         manshore na ḍoraia zudi nek kam ḳoro, te oḳṭau forman oibo, tumra bibi Saerar zoiggo
         aolad.7 Ar zamai oḳolreo ḳoiram, tumra bibeḳ-buddi ḳaṭaia bour loge solo. Tarao to tumrar
         logor ḳomzur manush ar Allar rohomotor dan hishabe tarao tumrar loge zindegi faibo.
         Erlagi tarare ijjot deo, zate Allar dorbaro tumrar munazat beḳama na zae.Nek kamor lagi duk-koshṭo ḳoro8 Heshe hoḳolre ḳoiram, tumra hoḳol eḳ-dila o, eḳe-oinnor duke duki o, baiaintore maea
         ḳoro, doyalu ar norom dilor manush o. 9 Oinnaer bodla oinnae ḳorio na, ḳeu gali dile firia gali dio na. Borong tarar lagi
         dua saio, ola solar lagiu Allae tumrare daot disoin, ila ḳorle tumra rohomot faibae.
         10 Zela Zobur Shorifo ase,Ze zone shuki zindegi ḳaṭaito saear shudin deḳar asha ḳore,he bad ḳota taki tar zifrare,sol-soturi taki ṭuṭre shamlauk.11 Bad ḳam taki firia bala ḳam ḳorouk,shantir ashik oia er ḳore ḳore rouk.12 Forezgaror ufre to Mabudor nozor,tarar dua hunar lagi tan ḳan ḳaṛa,oile bad ḳam ḳorrar ufre,Malik-Moular bod nozor.13 Tumra zudi bala bala ḳamor ashik o, te ḳe tumrar ḳeti ḳorbo? 14 Forezgarir fote solar lagi zudio tumrar ḳoshṭo oe, ta-o tumra mubarok. Ar tumrare
         zetae ḍor deḳain itare ḍoraio na, ostir oio na, 15 borong al-Mosire nizor dilo malik hishabe ḳobul ḳoro. Tumrar asha-borosha zudi ḳeu
         zanto sae, te tar zuaf dibar lagi hamesha zuit roio. 16 Oile i zuaf norom shure dio. Tumrar dil saf rakio, Isaei ummot hishabe zera tumrar
         bala sal-cholonor ninda ḳore, tara zanu shorminda oe. 17 Bod ḳam ḳoria ḳoshṭo faoa taki to, Allar morzi oile nek kam ḳoria ḳoshṭo faoa bout
         bala.18 Mono rakio, amrar gunar mafir lagi al-Mosieo eḳbar ḳoshṭo ḳorsoin, naformanre basanir
         lagi hou forezgar zone zan disoin, amrare Allar dorbaro fousanir lagi. Shorile tanre
         mara oisil, oile ruhe zinda ḳora oise. 19 Ar ruhe tain bondi ruh oḳolor gese gia toblig korsoin. 20 Ou ruh oḳol to Nuh nobir zomanar obaiddo manshor ruh. Tan zaz bananir shomoe, Allar
         lamba soborgarir ḳalo era obaiddo roisoin, ou zazo uṭia ḳali aṭzon manshe gozobi fani
         taki zan basaisil. 21 I fani oilo al-Mosir name torikabondir eḳṭa nishana, zetae oḳon tumrar zan base. Torikabondie
         tumrar shorilor moela saf oe na, ḳali Allar dorbaro saf dilor shae dey. Hozrot Isa
         al-Mosi mora taki zinda oia uṭae tumrar zan base, 22 tain behesto gesoin ar Alla Pakor ḍain galar toḳto boat asoin. Asmanor firista oḳol,
         ḳemotar malik oḳol ar raza oḳol tan odine asoin.

Allai donor ḳazanchi oia ḳezmot ḳoro41 Al-Mosie nizor shorilo ḳoshṭo shoijjo ḳorsoin ḳori, tumrar dilor babreo olaḳan ḳoro.
         Shorilo zar ḳoshṭo oise, he to gunar zalo bondi roise na. 2 Erlagi he zotodin duniat ase, otodin bod ḳaishe na solia ḳali Allai munshae zindegi
         ḳaṭae. 3 Allare zera sine na, tarar laḳan tumrao age zina-bodmaishi, mouz-furti, matlami, hoi-hulla
         ar zogoinno murtifuza ḳoria din ḳaṭaitae. 4 Oile oḳon tumra tarar loge oia olaḳan beshamal naformani ḳorrae na dekia, tara taijjub
         bonia tumrar ninda gaira. 5 Ta-o zein zinda ar murda oḳolor bisaror lagi zuit asoin, tara tan gese-u hishab-nikash
         dite oibo. 6 Erlagiu murda oḳolor geseo kush-ḳobri toblig kora oisil, zate manush hishabe tarar
         shorili bisar oileo, ruhani zogoto tara Allar laḳan zinda roin.7 Oḳon to hokkoltar hesh shomoe aichche. Erlagi tumrar monre ṭik koro, nizore shamlaia
         raḳo, zate munazato kamiab o. 8 Ashol ḳota oilo, tumra eḳe-oinnore dil taki mohobbot ḳoro, ḳaron maea-mohobbote bout
         guna guria raḳe. 9 Kunuzat bitishna na deḳaia, tumra eḳe-oinnor memandari ḳoro.10 Allar ges taki zein zelaḳan niamot faiso, ou donor ḳaṭi ḳazanchi hishabe itare eḳe-oinnor
         ḳezmoto lagao. 11 Ḳeu zudi toblig koroin, te ou laḳan ḳoroukka zate buza zae, ita Allai buli. Ar zein
         ḳezmot ḳoroin, ein Allar deoa bol-shoktie ḳezmot ḳoroukka, zate hokkoltatu al-Mosir
         usillae Allar tarif oe. Tarif ar kudroti ḳemota hor-hamesha tanu. Amin.Isaei imandar hishabe ḳoshṭobug12 Bai oḳol, tumra oḳon zibon-moron forikkat foṛia taijjub oio na, mono ḳorio na ita
         asanok kunta goṭer. 13 Borong tumra zen al-Mosir ḳoshṭor bagi oirae ḳori kushi ḳoro, zate tan mohima zair
         oar shomoyo tumra amud-furtie kushi-bashi ḳortae faro. 14 Al-Mosir namor lagi tumra zudi beijjot o, te tumra nek-kofali. Ḳaron Allar mohima-ala
         Pak Ruh tumrar ufre ase. 15 Tumrar mazor ḳeu zanu suri, kun, ba kunuzat oforadi hishabe, emonki foror ḳame nak
         golaia ḳoshṭo na ḳorouk. 16 Oile ḳeu zudi Isaei imandar hishabe duk-koshṭo ḳore, te he shorminda na ouk, borong
         Isaei forisoer lagi Allar tarif ḳorouk. 17 Bisaror shomoe aichche, ar Allar fosond ḳora bonda oḳolrediu bisar shuru oibo. Ita
         zudi amrar maz takiu shuru oe, te zera Allar kush-ḳobri manche na, tarar dosha kilan
         oibo? 18 Allar kalamo ase,Allaraia manshor zanor sodma oile,gunagar ar be-dine muk lukaibo kuai?19 Oile Allar morzie zera duk-koshṭo ḳorer, tara nek kam ḳori ḳori nizor zanre hou hok-halal
         foeda ḳorrar ato shofi deuk.

Gulamir beshe ḳezmot ḳoro51 Oḳon zomator murobbi oḳolre ḳoiram, amio to eḳzon murobbi, ami nizor souke al-Mosir
         duk-koshṭo deḳsi, ar tan ze mohima zair oibo, ou mohimato shorik oimu. Ami minot ḳori
         ḳoiram, 2 Allai ze meṛar fal tumrar aotae asoin, erar raḳali ḳoro. Tarar imamoti ḳoro, ḳora
         lagbo ḳori na ḳoria ba duniabi labor ashae na ḳoria, kush dile ḳoro. Allae to ola
         imamotiu asha ḳoroin. 3 Tumrar aotae zera ase, erar ufre musoddori ḳorio na, borong falor raḳali ḳoria tarar
         gese nomuna bono. 4 Teu hou fordan raḳal Isae zebla duniat hirbar toshrif anba, ou shomoe tumra furushkar
         hishabe ola eḳ zoeor mala faibae zeta kunudin binash oito nae. 5 Ou laḳan zuan oḳoleo tumrar murobbire mania solo. Gulamir beshe hoḳoleu eḳe-oinnor
         ḳezmot ḳoro, zela Allar kalamo ase,Allae ohongkarir birudde taḳoin,norom dilor manshore rohom ḳoroin.6 Erlagi Allar ḳemotar samne tumra noto o, teu shomoe moto Allae tumrare usa ḳorba.
         7 Allae to tumrare loiau sinta ḳoroin, erlagi hoḳol sinta-babnar bar tan ufre dilao.8 Tumra nizore shamlaia raḳo ar hushiar o. Ḳaron tumrar dushmon Iblise gorzon ḳorra
         bagor laḳan, tumrare ḳailito ḳori ḳaf doria gurer. 9 Erlagi imane mozbut roia tar mukabila ḳoro. Tumra to zano, duniar hoḳol zagat tumrar
         imandar baiainte eḳoi laḳan duk-koshṭo ḳorer.10 Rohmanur rohim Alla Pake tumrare daot disoin al-Mosir loge oia tan sirostaei mohimar
         bagi oar lagi. Tuṛa ḳoedin duk-koshṭo ḳoria harle, tain nizeu tumrare ṭik-ṭak korba
         ar tir raḳba, tumrare boloban ḳoria mozbut kuṭir ufre ḳaṛa ḳoraiba. 11 Tan raz-ḳemota hor-hamesha zari rouk. Amin.Shesh ḳota12 Ou siṭikan ami Silas mohrir sabredi kub ḳom ḳotae tumrar gese leḳaisi, ami tanre hok-halal
         bai mono ḳori. Ami sairam Allar ḳas rohomotor ou shakki hunia tumrar shaosh baṛouk,
         ar tumra ono tir oia ro.13 Allae tumrar loge zerare fosond ḳorsoin, hou Babil ṭaunor mumin oḳole tumrare salam
         zanaira, ar amar dormor fua Markuseo tumrare salam zanaira. 14 Tumra eḳe-oinne mohobbote golagoli ḳorio. Tumra zera al-Mosir afon zon oiso, tumrar
         ufre shanti nazil ouk. Amin.

Salam zanani11 Ami Saimon-Fitor, Hozrot Isa al-Mosir eḳzon gulam ar sahabi. Tumra zera amrar laḳan,
         amrar Alla ar toraneala Isa al-Mosir pak-forezgarie eḳoi laḳan moha dami iman hasil
         ḳorso, ami tumrar gese leḳram. 2 Alla Pak ar amrar malik Hozrot Isare furafur sinar mazdi, tumrar ufre besh ḳori rohomot
         ar shanti nazil ouk.Mumin oḳolre daot ar fosond ḳora3 Zein tan nizor mohima ar gune amrare daot disoin, tanre furafur sinar mazdi tan kudrote
         amra ola niamot faisi, zate amra forezgar bonia zindegi ḳaṭai. 4 Tan mohima ar gune amrar loge moha dami ar bout boṛo boṛo oada ḳorsoin, zate tumra
         duniabi hoḳol bod ḳaish taki basia Allai gunor bagi o.5 Erdae tumra kub kiali oia, imanor loge nek kaislot, nek kaislotor loge al-Mosire sinar
         aḳol, 6 I aḳolor loge nizore shamlani, shamlanir loge doijjo ar doijjor loge forezgari, 7 forezgarir loge eḳe-oinne maea, ar eḳe-oinne maear loge Allai mohobbote baṛo. 8 Tumrar maze zudi ita gunagun taḳe, ar ita boria foṛat roe, te amrar malik Isa al-Mosire
         furafur sinaḳan tumrar beḳama-behuda zaito nae. 9 Oile ze zonor maze ita gunagun nai, he to anda, he kuntau buze na. Ḳaron agor ze guna
         taki tare pak-saf ḳora oise, ikan he faurilise.10 Erlagi bai oḳol huno, Allae zen hasau tumrare daot disoin ar fosond ḳorsoin, ita nichchit
         ḳorar lagi aro beshi kiali o. Ila ḳorle tumra kunu shomoe usṭa ḳaitae nae. 11 Ar amrar malik toraneala Isa al-Mosir hameshakur bashshait tumrare ador ḳori harail
         oibo.12 Erlagi, ami hamesha tumrare ota befare mono ḳorai diram, zudio ita tumrar zana ase
         ar tumrar gese ze hokikot aise, itat tiro aso. 13 Ashole ami mono ḳorram, ami zotodin tambur laḳan ou shorile basia roimu, otodin tumrare
         ota mono ḳorai dia hozag raḳa usit. 14 Ḳaron ami to ar beshi din ou shorile roitam nae, amrar malik Isa al-Mosie ikan amare
         forishkar zanai disoin. 15 Te amar moutor badeo hamesha zate ota mono raḳtae faro, ami ou menoto ḳormu.al-Mosir gourob ar nobi oḳolor buli16 Amrar malik Hozrot Isa al-Mosir kudroti shokti ar tan hirbar toshrif anar ḳota zananit
         gia, amra kunu banail kichcha ḳoisi na. Amra to nizor souke tan mohima deḳsi. 17 Asman taki zalal ar shanor ze aoaz ailo, “Einu amar ḳas maear zon Ibnulla, en ufre
         ami kub kushi,” ou aoazor mazdi al-Mosie tan gaibi baf Allar ges taki ijjot ar gourob
         faisoin. 18 Amra zebla tan loge hou fobitro faṛo aslam, ou shomoe nizor ḳane behestor ou gaibi
         aoaz hunchi.19 Ar amrar lagi aro boṛo forman oilo, pak kitabo nobi oḳole zotota batai gesoin. Andarir
         maze tumrar souk zelaḳan rushonir bae taḳe, ṭik olaḳan zoto shomoe bian oise na ar
         tumrar dilo fozoror shuk-tera uṭse na, oto shomoe tumra nobi oḳolor ḳotae kiali o,
         teu tumrar bala oibo. 20 Ar ḳas ḳori mono rakio, kitabor mazor kunu ḳota nobi oḳolor mongoṛa nae. 21 Ḳaron nobi oḳole tarar ichchamoto kunu ḳota ḳoisoin na, ḳali Pak Ruhur bole Allar
         deoa buli bataisoin.

Bonḍo ustad21 Mono rakio, Boni Israilor maze zela bonḍo nobi oḳol asla, tumrar mazeo oula bonḍo
         ustad oḳol taḳba. Tara lukai lukai omon bul talim dibo, ze talime manshore binash
         ḳore ar ze malike tarare azad ḳorar lagi ḳorid ḳorsoin, ou malikre forzonto tara oshikar
         ḳorbo. Olaḳan kub zoldi tara nizor ufre binash ḍakia anbo. 2 Tarar deḳa-deki bout manush ḳobisi fote zaibo, tarar lagiu Isaei hok fotor bodnam
         oibo. 3 Lub-lalos ḳoria sol-soturir mat matia, nizor labor ashae tara tumrare ḳamo lagaibo.
         Tarar faona shaza to bout din taki bar sar, tarar binasho beshi deri nae.4 Emonki agor firista oḳole zebla guna ḳorsla, ou shomoe Allae tarare rehai disoin na,
         borong duzoḳor andairor gato falaia tarar bisar ḳorar lagi raḳsoin. 5 Ar tain hou agor duniareo rehai disoin na, borong ou be-din oḳolre boinnar fanidi
         marsoin. Oile Nuh nobi ar oinno shatzonre tain basaisoin. Ḳaron Nuh nobie forezgarir
         ḳota toblig korta. 6 Ar Allae Sadum ar Amura ṭaunre aguin dia zalaia sali ḳoria, onor manshore shaza disla.
         Ou nomunae tain deḳaisla, be-din oḳolor dosha kilaḳan oe. 7 Ta-o Lut nobire tain basaisoin. Ein to forezgar manush asla, hinor naforman oḳolor
         beshamal bab dekia tain kub ḳoshṭo faita. 8 Din din tarar aḳam-kuḳam ar ḳota-barta hunta. Shoriotor bifokke tarar naformani dekia,
         ou forezgar zonor mono kub duk lagto. 9-10 Ota taki deḳa zar, Allae to forezgar manshore forikkar maz takio basaita faroin. Oile
         zera be-dini ḳam ḳore, ḳas ḳori zera ḳobisi ḳore, kunu shashon mane na, tarare shaza
         deoaṭa kiamot forzonto raḳtao faroin.I bonḍo ustad oḳol kub bod-shaoshi. Tara nizor ichchamoto sole ar batuni shordar oḳolor
         bodnam gaite ḍorae na. 11 Firista oḳol shokti ar ḳemotae era taki bout boṛo oileo, ou batuni shordaror bifokke
         Mabudor dorbaro bodnam gaia kunu nalish dein na. 12 Be-aḳol zongli zanuar oḳole na buzia zela nizor kushie sole ar dora ḳaia more, ou
         bonḍo ustad oḳolo otar laḳan. Tara zeta buze na, otaro bodnam gae. Erlagi ou zongli
         zanuaror laḳan tarar binash ase, 13 ḳarafir bodla babot tarar lagio ḳarafi ase. Dinor belaeo mouz-furti ḳoria mod ḳaite
         tarar bala lage. Tara to tumrar ḳanir talor tu ar gu. Tara zebla tumrar loge boia
         mezbani ḳae, ou shomoe tara bonḍami ḳorte kub aram fae. 14 Tarar souk zinae bora, gunar ḳam kunu shomoe bond ḳore na. Ostir manshore be-fote
         ṭania ney. Tarar mon lub-lalosor ustad. Iguin to lannoti! 15 Tara Balam bin Bauror laḳan sohi fot saṛia be-fote gesegi. Ou bonḍo pir Balam to haram
         ḳamai-ruzgaror fagol asil, 16 oile ola bod ḳamor lagi he buba gadar domok kaise. Ou gadae manush bulie matia tar
         faglamit bada dise.17 Ita manush to fanir hukna kuar laḳan ar batashor kuṛular laḳan. Tarar lagi goin andair
         zoma raḳa ase. 18 Tara boṛo boṛo beḳama mat mate. Ar zera tuṛa age ku-fot saṛia zan basanir lagi bagisoin,
         ota manshore shorilor ḳaishe solia bodmaishi ḳorar indon dey. 19 Hou bonḍo ustad oḳole ḳosom ḳaia ḳoe manshore azad ḳorto, oile tara nizeu noforoti
         ḳamor gulam. Zano to, ḳeu zudi kuntar gese arizae, te he itar gulam. 20 Te amrar malik ar toraneala Isa al-Mosire sinia hari zogotor ḳarafi taki horia aiao,
         ḳeu zudi hirbar gia ou ḳarafir zalo aṭḳae, te tarar foela dosha taki hesh dosha aro
         mondo. 21 Forezgarir fot sinar badeo tarar gese shomzail ou fobitro hukumor ulṭa gese, er taki
         aro bala asil i fot na sina. 22 Tarar befare ou silleḳu shoṭik, “Kukre nizor bomi firia ḳae,” ar “Shuorre naoaileo
         feḳo foṛia goṛiae.”

Hozrot Isaor firia aoar befare31 Maear bai oḳol, ikan oilo tumrar gese leḳa amar dui nombor siṭi, i duio siṭitu ami
         tumrare kial ḳorai diram ar tumrar dilre hozag korram. 2 Ami sairam, fobitro nobi oḳole age zotota bataisoin, ar amrar toraneala malike tumrar
         gesor sahabi oḳolor mazdi ze hukum disoin, ota mono raḳo.3 Kub kial ḳori buzio, aḳeri zomanat rong-tamsha ḳorra oḳole rong-tamsha loia aziba,
         tara zarzir ḳaishe solba. 4 Tara ḳoiba, “Kita ba, hein aibar lagi ze oada asil, itar kita oilo? Duniar shuru taki
         zelaḳan solchil, amrar baf-dadar moronor bad taki oḳono to olaḳan-u soler.” 5 Ashole itae to ichcha ḳoriu faurilae, bout din age Allar kalamor bole asman foeda
         oise ar fanire horai dia zomin bar ḳora oisil, fanire zominor sairo galabae dola ḳora
         oisil. 6 Bade hou fanie boinna oia hi zomanar duniare binash ḳorsil. 7 Ar hou kalamor bole, oḳonkur asman-zominre aguindi zalaibar lagi raḳa or. Aḳeri bisar
         din forzonto itare ola rokka ḳora or, hou din be-din oḳolor shorbonash oibo.8 Ta-o bai oḳol, tumra ikan faurio na, malikor gese eḳ din eḳ azar bosoror homan ar
         eḳ azar bosor eḳ dinor homan. 9 Kunu kunu manshe mono ḳoroin, malike tan oada furon ḳorte deri ḳorra, ikan ṭik nae.
         Ashole tain tumrar bae sobor ḳoria roisoin, tain saira na ḳeu binash ouk, borong hoḳolre
         touba ḳorar shuzug dira.10 Oile malik Isa aibar din to suror laḳan aḳtau aibo. Hou din asmane hu hu aoaz ḳoria
         binash oibo ar foeda ḳora hoḳolta aguine golia milai zibo. Dunia ar ermaze zotota
         ḳora oise, hokkolta zair oibo.11 Olaḳan hokkolta binash oibo zania, tumra kilaḳan roa zorur? Tumra fak-fobitro roia
         forezgar zindegi ḳaṭaia, 12 Allar ṭik kora dinor lagi ashik oia bar sao. Hou din to asman zoli zoli binash oibo
         ar foeda ḳora hoḳolta aguine golizibo. 13 Oile amra Alla Pakor oada ḳora noea asman, noea zominor bar sairam, zeḳano ḳali forezgarir
         ṭikana.14 Erlagi bai oḳol, tumra zebla ou dinor lagi bar saoat aso, te kub kial ḳoro, ou din
         tain zanu tumrare nikut-niskolonko halote shantir maze deḳoin. 15 Ar amrar malikor lamba soborgarire manshor zan basanir shuzug mono ḳorio. Ou eḳoi
         ḳota Allar deoa aḳole amrar maear bai Pauluseo tumrar gese leḳsoin. 16 Tan hokkol siṭitu ou befare leḳoin. Er maze kisu befar ase zeta buza ḳoṭin, ḳali be-aḳol
         ar bedisha zone oinnainno kitabor laḳan itar manio bodlaia, nizor shorbonash ḍakia
         ane.17 Bai oḳol, ou ḳota oḳol tumra ageu zancho, erlagi hushiar o zate ou naforman manshor
         bule tumrare bul fote na ney, ar imani bit taki na horae. 18 Tumra amrar malik ar toraneala Isa al-Mosir rohomote ar tanre sinar takkote baṛia
         uṭo. Oḳon ar hor-hamesha tan mohima zari rouk. Amin.

Hozrot Isau Allar deoa zindegi kalam11 Hoḳol foela takiu zein asla, zanre nizor souke deḳsi, zan mukor aoaz amra hunchi,
         kub kial ḳori azmaia saisi ar nizor ate dora-soa ḳorsi, hou zindegi kalamor boeani
         leḳram. 2 Ou zindegi to i duniat zair oisla, amrar nizor souke i zindegire deḳsi, dekia hari
         tan befare shakki diram. Behesti baf Alla Pakor gese zein asla ar amrar maze zair
         oisla, aḳeri ou zindeganir ḳotau tumrare zanairam. 3 Ou ze zonre amra deḳsi, zan mukor buli hunchi, tan befareu tumrare ḳoiram. Zate ota
         hunar bade amrar loge tumraro ḳatir-dusti oe. Amrar ou ḳatir oilogi, gaibi baf Alla
         Pak ar tan ḳas maear zon Ibnulla Isa al-Mosir loge. 4 Te amra ita leḳram, zate amra ar tumrar kushi-bashi fura oe.Guna saṛia Allar nure ar mohobbote solo5 Amra al-Mosir muk taki ita hunia hari, oḳon tumrareo zanairam, Alla Pak to nur. Tan
         maze andarir kunu siṭa-fuṭao nai. 6 Ar amra andarir maze solia zudi ḳoi, Alla Pak ar amrar maze ḳatir-dusti ase, te to
         amra misa matram, shoṭik kam ḳorram na. 7 Oile Alla Pak zela nuror maze boshot ḳoroin, oula amra-o zudi nuror fore soli, te
         amra eḳe-oinne ḳatir-dusti ase, ar tan ḳas maear zon Isa Ibnullar fobitro loue amrar
         tamam guna-ḳosuri pak-saf ḳore. 8 Oḳon amra zudi ḳoi, amra muṭeu gunagar nae, te amra nize nizore ṭogiar, ete forman
         oe amrar maze Allai hokikoti nai. 9 Amra zudi zarzir gunar shikarukti dilai, te tan afon hok-halali ar pak-forezgarir
         gune, loge loge gunar mafi dilain, tamam naformani taki amrare pak-saf ḳorilain. 10 Oḳon amra zudi ḳoi, amra kunu guna ḳorsi na, te amra tanre-u misa matra banailam,
         ete forman mile, amrar dilor maze tan kalam nai.

21 O amar sabal oḳol, ami tumrar gese ita leḳram, zate tumra gunar ḳam taki basia ro.
         Erbadeo ḳeu zudi kunu guna ḳorilae, te behesti babar dorbaro amrar eḳzon pak-forezgar
         shafaeatḳari asoin, tan nam Isa al-Mosi. 2 Zano ni tain kita ḳorsoin? Amrar gunar kofora hishabe tan nizor zan kurbani disoin.
         Ḳali amrar nae, borong duniar hoḳol manshor gunar koforar lagi disoin.3 Oḳon amra tanre sini ni? Nichchoe sini, amra tan hoḳol hukum-ahkam manle buza zaibo,
         amra tanre sini. 4 Ar ze manshe ḳoe tanre sine, siniao tan hukum-ahkam mane na, he misa mate, tar dilo
         hokikoti nai. 5 Oile ze zone tan kalam mafik sole, tar dilor maze nichchoe Allai mohobbot shullo-ana
         folise. Te amra tan maze boshot ḳori ni? Oe, ou monte buza zae amra tan maze boshot
         ḳori: 6 ar tan maze boshot ḳori ḳoile, amrar lagi zorur oilo, tain zela solchoin, amra-o ola
         sola.7 O shuna oḳol, ami to tumrar gese noea kunu hukumor ḳota leḳram na, borong ola eḳ hukumor
         ḳota leḳram, zeta foela takiu asil. Tumra age taki ze kalam huncho, oṭau oilo hou
         furana hukum. 8 Itare furana ḳoileo ashole ita noea. Ou hukumor hokikotie Isa al-Mosi solta, ar tumrar
         zindegito ita ase. Deḳrae ni, andair ḳaṭi zar, ashol nur oḳon zair or.9 Kunu manshe zebla ḳoe, he Allai nuror foro ase, otoso tar baire ginnae, he ashole
         andarit roise. 10 Ar ze manshe tar baire maea-mohobbot ḳore, he nuror foro boshot ḳore, erlagi he asaṛ
         ḳaoar ḍor nai. 11 Oile zegie tar baire ginnae, he to andarit foṛi roise, andarir maze sola-fira ḳore.
         Ashole andaire tare anda banailise, erlagi he zaneu na, he kun fotedi zar.12 O sabal oḳol, ami tumrar gese leḳram,zano ni, al-Mosir namor ḳatire,tumrar tamam guna-ḳosuri maf ḳora oigese.13 O baf oḳol, ami afnaintor geseo leḳram,foela takiu zein asoin,afnara to tanre sinoin.O zuan oḳol, ami tumrare leḳram,Iblisor logor moha-laṛait to,tumitain ziti geso.14 O hurutta oḳol, ami tumrare leḳlam,tumra to behesti bafore siniliso.O baf oḳol, ami afnaintore leḳlam,afnara to tanre sinilisoin,zein hokkoltar foela takiu asoin.O nouzuan oḳol, ami tumrare leḳlam,tumrau boloban, Allar kalam tumrar dilo gata,Iblisor logor moha-laṛait tumra zitso.15 Oḳon kial ḳori huno, tumra i dunia ar zogot-shongsharor kunutar maeat foṛio na. Ze
         manush duniar maeat foṛizae, he to nizor behesti bafore mohobbot ḳore na. 16 Zano to, duniat zeta mile, ita oilo, roḳto-mangshor ḳaish, soukor lub-lalos ar shongsharor
         bahaduri, ita kunuṭau behesti bafor ges taki ae na, ḳali dunia taki ae. 17 Te duniabi zogot-shongsharor hokkol bahadurir din fuṛai zar, oile ze bondae Allar
         morzi zugai sole, he to siroḳal ṭikia roibo.Ḳane-Dorjal taki shabdan18 Baba oḳolre, kiamot daro aichche. Te tumra nichchoe huncho, Ḳane-Dorjal aoar shomoe
         oigese. Ar ashol ḳota oilo, ermaze bout Dorjal aia harsoin. Ota dekia amra buziar,
         hasau kiamot daro aichche. 19 Ou Dorjal oḳol to amrar maz takiu baroisoin. Ta-o era ashole amrar torikat asil na,
         amrar torikar oile to amrar loge roilo one. Tara baroia gesegi ḳoriu buza zae, tara
         ḳeu amrar nae.20 Oile tumra to hou fobitro zonor ges taki ḳelafoti faiso ar hoḳoleu hok aḳol faiso.
         21 Tumra hokikoti sino na mono ḳoria ami tumrar gese leḳram ni? Na, ila kunta nae. Ashole
         tumra hokikoti sino, ar hok taki kunumonte-u na-hok baroe na, erlagiu tumrare leḳlam.
         22 Hozrot Isau Allar oada ḳora al-Mosi, ikan zegie shikar ḳore na, he to nichchit misa
         matra. Gaibi baf ar tan ḳas maear zon Ibnullare zegie oshikar ḳore, he-u hou Dorjal.
         23 Ou maear zonre zegie oshikar ḳore, behesti bafor loge tar kunu ḳatir-shomporko nai,
         ar ze manshe maear zonre shikar ḳore, tar loge to behesti baforo ḳatir-shomporko ase.
         24 Te foela taki tumra zeta hunia airae, ita zanu tumrar dilo gata roe. Ita dilo roile,
         behesti baf ar tan ḳas maear zonor loge tumrao gata roibae. 25 Ar itau oilo hou aḳeri zindegi, ze zindegi al-Mosie amrare dibar oada ḳorsoin.26 Huno, tumrare zeguinte be-foti banaito sae, otar forisoe zananir lagi ami ita leḳlam.
         27 Ashole al-Mosi taki tumra ze ḳelafoti faiso, ou ḳelafoti to tumrar dilo boshot ḳore.
         Erlagi dusra ḳeuror ges taki talim nibar kunu zorur nae, ou ḳelafotir ruhe tumrare
         dorḳari hoḳolta hikaiba. Tain to hok, tan maze na-hok kunta nai. Oḳon al-Mosir maze
         boshot ḳorar lagi tain zela talim disoin, tumra ṭik oula ro.Allar nuror aolad bonia nekir ashik o28 O sabal oḳol, amar foramish oilo, tan maze boshot ḳorat ro, teu tain zebla hirbar
         zaira oiba, ou shomoe amra shaosh faimu, tan samne aite shorom ḳorto nae. 29 Ar tumra zebla ekin ḳoro tain shullo-ana pak-forezgar, te eoḳano ekin ḳorio, ze bonda
         nek kamor ashik, tar zonom to shoeong Allar nur taki.

31 Huno, behesti bafe amrare ḳoto beshi maea ḳoroin! Tain amrare tan aolad ḳoia ḍaḳoin,
         ar asholeo amra tan aolad. Ta-o i zogote amrare sine na, ḳaron zogote ou gaibi bafreo
         sine na. 2 O shuna oḳol, oḳon to amra Allar aolad bonchi, erbade kita bonmu, ikan oḳono zani
         na. Ḳali zani, al-Mosi zebla dusrabar zair oiba, hou shomoe amra-o tan laḳan oimu.
         Amra to tanre tan ashol surote deḳar shuzug faimu. 3 Ar zoto manshe al-Mosir ufre ila asha ḳore, tara nizore al-Mosir laḳan ḳaṭi bananit
         roe.4 Ze manshe guna ḳore, he Allar hukum-ahkam bange, Allar hukum bangau to guna. 5 Tumrar zana ase, al-Mosi oila be-guna masum, tain gunare ḳedanir lagi duniat zair
         oila. 6 Erlagi zera tan maze boshot ḳore, tara gunar fote sole na. Gunar gato zeguin foṛi
         roin, iguinte tanre deḳseo na, sincheo na.7 O sabal oḳol, tumrare zanu ḳeu be-fote nito na fare. Al-Mosi to pak-forezgar, ar nek
         kamor ashik oḳolo tan laḳan forezgar oe. 8 Oile gunar fotor ashik zera, tara shoetanor murid, Iblis-shoetane to foela takiu guna
         ḳorer. Tar ḳamre binash ḳorar niote, oḳon Allar ḳas maear zon Ibnulla i duniat zair
         oila.9 Te ze bondar zonom oise Allar nur taki, tar bitre Allar nuror bis boshot ḳore, erlagi
         he gunar gato foṛi roe na. Allai nur taki zonom oise ḳori, he gunar ḳamo foṛi roito
         fare na. 10 Ar zarzir amol deḳleu buza zae, ḳe Allar aolad, ḳe shoetanor fut: zeta manush nek
         fote sole na, tar mumin baire mohobbot ḳore na, he to Allar manush nae.Mohobbote solo11 Tumra mulo takiu ikan hunia airae, amrar lagi forz oilo, eḳe-oinnore mohobbot ḳora.
         12 Te amra zanu Baba Adomor fut Kabilor laḳan na oi. He asil Iblisor murid, ingsha ḳoria
         tar afon baire kun ḳorsil. Zano ni ḳene kun ḳorsil? He hamesha naformani ḳam ḳorto,
         oile tar baie nek kam ḳorto. 13 O bai oḳol, duniar manshe zudi tumrare ginnae, te taijjub oio na. 14 Amra to amrar mumin baire mohobbot ḳori, erlagi buzram, amra moron taki basia zindegit
         aisi. Zera mohobbot ḳore na, tara to moronor gato foṛi roise. 15 Nizor baire zegie ginnae, he to kuni. Ar tumrar zana ase, kunu kunir dilo aḳeri zindegi
         boshot ḳore na.16 Al-Mosie amrar lagi tan nizor zan bilai disla, oḳan takiu amra buzchi, mohobbot ḳare
         ḳoe. Oḳon amrar bair lagio amrar zan bilai deoa zorur. 17 Shongsharo ḳaia-findia basar bebosta zar ase, he tar bair obab dekiao zudi souk muzia
         boiroe, te tar bitre kila Allai mohobbot boshot ḳore?18 Baba oḳolre, amra ḳali mukor maea na deḳaia, ḳamor mazdi zanu ashol mohobbot deḳai.
         19 Teu amra buzmu, amra hokor loge asi. Ar hok Allar samne amrar dilor tosolli aibo.
         20 Ḳaron amrar dileu zudi amrare dushi ḳoia rae dey, te Alla Pak to i dil taki bout mohan,
         hokkoltau zanoin.21 Erlagi ḳoiram, O shuna oḳol, amrar afon dile zudi amrare dushi shaibosto na ḳore,
         te shaosh ḳoria Allar dorbaro azira ditam farmu. 22 Ar tan gese amra zeta mangimu, ita tain diba. Ḳaron amra tan hukum-ahkam mania soli,
         ar ze ḳam ḳorle tain kushi oin, ḳali ou ḳam ḳori. 23 Tan hukum oilo, amra zanu tan ḳas maear zon Ibnulla Isa al-Mosir ufre iman ani, ar
         eḳe-oinnore mohobbot ḳori. Ou hukumu tain amrare disoin. 24 Ar ze bondae tan hukum mania sole, he tan mazeu boshot ḳore, ola taino tar maze boshot
         ḳoroin. Oḳon tain amrare ze Pak Ruh dan ḳorsoin, ou ruhur mazdi amra buziar, tain
         amrar dilo boshot ḳoroin.

Ḳane-Dorjal taki hirbar shabdan41 O shuna oḳol, duniat bout bonḍo nobi baroisoin. Erlagi ḳeu zudi aia ḳoe, ami ruhur
         bole matiram, te tumra zoldi bishash ḳorio na, borong zasai ḳoria deḳo, i ruh Allar
         ges taki aise ki na. 2 Allai ruhre sinar niom oilo, ze ruhe shikar ḳore manush surote Isa al-Mosie duniat
         toshrif anchoin, ou ruh Allar ges taki aise. 3 Oile ze ruhe ou Isare shikar ḳore na, i ruh Allar ges taki aise na. Ita oilo Ḳane-Dorjalor
         ruh, ou Dorjalor ruh aibar ḳota tumra age huncho, ar oḳono he ou zogoto ase.4 Oile O sabal oḳol, tumra to Allar manush, hou bonḍo oḳolor ufre tumra zitiso. Tumrar
         dilo ze ruh asoin, ein to i zogotor ruh taki bout mohan. 5 Ashole ou bonḍo oḳol to ou zogotor, erlagi tara ḳali zogotor buli bule, ar zogoteo
         tarar buli mane. 6 Ar amra oilam Allar manush. Allare zera sine, tara amrar buli mane. Oile zera Allar
         nae, tara amrar ḳota hune na. Ou nomunae amra dukabaz ruhu ar Allai hok ruhure sini.Alla nizeu mohobbot, te mohobbote solo7 O shuna oḳol, Allar deoa dan oilo mohobbot, erlagi amra zanu eḳe-oinne mohobbot ḳori.
         Ze bondar dilo mohobbot ase, tar zonom oise Allar nur taki, he Alla Pakre sine. 8 Ar zegur bitre mohobbot nai, he to Alla Pakre sine na, ḳaron Alla nizeu to mohobbot.
         9 Alla Pakor mohobbot amrar maze ou nomunae zair oise, tain tan ḳas maear zon Ibnullare
         ou duniat bezisoin, zate en usillae amra aḳeri zindegi hasil ḳortam fari. 10 Ar amra zen Alla Pakre mohobbot ḳorslam ila kunta nae, borong tain nizeu amrare mohobbot
         ḳoria, amrar gunar kofora oibar lagi, tan ḳas maear zon Ibnullare zogoto faṭai dila,
         oḳṭareu ḳoe mohobbot.11 O shuna oḳol, Alla Pake zebla amrare ola mohobbot ḳorla, te amrar lagio zorur oilo
         eḳe-oinnore mohobbot ḳora. 12 Allare to ḳeu kunudin deḳse na. Oḳon amra zudi eḳe-oinnore mohobbot ḳori, te buza
         zaibo, tain amrar dilo boshot ḳoroin, tan mohobbote amrar dilo furafur fol dorse.
         13 Amrare tan ruhu mubarok dan ḳorsoin, erlagi buzram, amra tan maze boshot ḳori, ar
         taino amrar maze boshot ḳoroin. 14 Amra nize deḳsi, dekia hari ou shakki diram, zogotor toraneala ḳanḍari hishabe, gaibi
         bafe tan ḳas maear zon Ibnullare bezisoin. 15 Erlagi ze zone shikar ḳore, Hozrot Isau oila Allar ḳas maear zon Ibnulla, tar dilo
         shoeong Alla Pak boshot ḳoroin, ar he-o Allar maze boshot ḳore. 16 Amrar loge Allar ze mohobbot ase, ikan amra zani, zania ekino ḳori.Ashole Alla nizeu mohobbot. Mohobbotor maze ze bonda boshot ḳore, he Allar mazeu boshot
         ḳore, ar Alla Pako tar maze boshot ḳoroin. 17 Ou nomunae mohobbot amrar dilor maze furafur folala oe. Teu kiamotor din amra shaoshi
         boni, ḳaron ou zogoto amra tan ronge rongi gesi. 18 Mohobbotor maze kunu ḍor-boe nai, shullo-ana mohobbote borong ḍor-boere ḳedai dey.
         Ḍor-boer maze to shaza faoar bab-shab ase, erlagi ḍor-boe zar bitre, he mohobbotor
         shullo-ana fol dorse na.19 Te amra Alla Pakre mohobbot ḳori, ḳaron tain amrare foela mohobbot ḳorsoin. 20 Ar ze manshe ḳoe, he Alla Pakre mohobbot ḳore, ḳoia tar mumin baire ginnae, he to
         misa matra. Ḳaron nizor souke deḳa baire zegie mohobbot ḳore na, a-deḳa Allare kila
         mohobbot ḳorbo? 21 Amra to tan ges taki ou hukum faisi, ze bondae Alla Pakre mohobbot ḳore, he zanu tar
         baireo mohobbot ḳore.

Isau Allar ḳas maear zon mania zoei o51 Hozrot Isau oila Allar oada ḳora hou al-Mosi, ikan zera ekin ḳore, tarar zonom oise
         Allar nur taki. Zano ni, ze manshe kunu ma-bafore mohobbot ḳore, he erar aoladreo
         mohobbot ḳorbo. 2 Te Alla Pakor aoladre mohobbotor befar kila buzaitam? Alla Pakre mohobbot ḳoria tan
         hukum-ahkam mania solleu buza zae, amra hasau tan aoladre mohobbot ḳori. 3 Allar hukum-ahkam mania solau oilo Allare mohobbot ḳora. Ar tan hukum-ahkam mana to
         kub ḳoṭin kunu ḳam nae. 4 Ḳaron Allar nuror aolad oḳol i zogotor ufre zoei oin, ar zogotor laṛait ze zinishor
         bole zoei oisi, ikṭa oilo amrar iman. 5 Hozrot Isau oila Allar ḳas maear zon Ibnulla, ikan zera ekin ḳore, i zogotor laṛait
         tarau ḳali zoei oe.6 Isa al-Mosi oila hou zon, zein fani ar lour bole duniat aisoin. Tain ḳali fanir zoriae
         nae, borong hou pak gusolor fani ar solibo zan kurbanir lour bole aisoin. Ita befare
         Allai Pak Ruhe shakki dira, ar ou ruh to hok. 7 Ashole tino shakkie shakki dira: 8 ruh, fani ar lou, ou tin shakkir shakki eḳ shoman. 9 Manshor mukor shakki zebla amra mani, te Allar deoa shakki to aro mozbut, tan ḳas
         maear zon Ibnullar befare tain ola shakki disoin. 10 Ar ou maear zonor ufre zera iman ane, tarar dileo oula shakki dey. Oḳon Allai shakkire
         zera manche na, tara to shoeong Allareu misa matra banailise, ḳaron Allae nize tan
         maear zonor befare ze shakki disoin, tara ita manche na. 11 Tan shakki oilo, tain nize amrare aḳerator zindegi dan ḳorsoin, ou zindegi tan ḳas
         maear zonor gese ase. 12 Ze manshe ou maear zonre faise, he zindegio faise. Ar Allar hou maear zonre zera faise
         na, tara i zindegio faise na.13 Baiainre, tumra zera Isa Ibnullar ufre iman ancho, tumrare zananir lagi ami ita leḳlam,
         tumra aḳerator zindegi failiso. 14 Oḳon amra tan dorbaro ou shaosh faisi, tan morzi mafik amra kunta magile, ita tain
         hunba. 15 Amra zebla zani, amra zeta magi ita tain hunoin, te eoḳano zani, tan dorbaro amra
         zeta magisi, ita nichchit failisi.16 Ḳeu zudi kunu mumin baire ola eḳ guna ḳorat deḳe, ze guna moutor foti nae, te he aroz
         ḳorle Allae hou baire hefazot ḳorba. Ami ino ou laḳan gunar ḳota ḳoiram, zerar guna
         moutor foti nae. Oile mono rakio, moutor foti gunao ase, ila gunar befare aroz ḳorar
         lagi ami ḳoiram na. 17 Ashole hoḳol zator naformaniu guna, oile hoḳol guna to moutor foti nae.18 Amra zani, Allar nur taki ze bonda oḳolor zonom oise, era gunar ḳamo bondi roe na.
         Borong Allar nure zonom loa hou ḳas maear zone tarar zanor hefazot ḳoroin, Iblise
         tarare ḳobza ḳorto fare na. 19 Ar amra to zani, ḳali amrau oilam Allar manush, bad-baki asta zogotu Iblisor faor
         tole. 20 Amra eoḳano zani, Allar ḳas maear zon aia hari amrare ou aḳol disoin, zate hok Allare
         amra sini. Te hok Allar loge amrar milon oise, mani tan ḳas maear zon Isa al-Mosir
         loge amrar milon oise. Tainu to hok Alla, tainu aḳeri zindegi.21 O sabal oḳol, hoḳol nomunar murtifuza taki basia ro. Amin.

Salam zanani11 Ami hou murobbie ita leḳram, Allar fosondor hou Begom Saebani ar tan aolad oḳolor
         gese. Allai hokor ḳatire ami zarare mohobbot ḳori, ḳali ami nae, aro zoto manshe Allai
         hok zanchoin tara hoḳole zare mohobbot ḳoroin, ou tumrar gese leḳram. 2 Ou hok to oḳon amrar bitre boshot ḳore ar hor-hamesha amrar loge roibo.3 Hoḳ ar mohobbotor ḳatire, gaibi baf Alla Pak ar ou bafor ḳas maear zon Ibnulla, einu
         Isa al-Mosi, erar torof taki rohomot, meherbani ar shanti amrar loge roibo.Hoke ar mohobbote solo4 Gaibi bafe zela hukum disoin, hou hukum mafik afnar ḳoezon fua-fuṛin Allai hokor fote
         soler dekia ami kub kushi oisi. 5 O maear Saebani, afnar gese amar eḳṭa onurud ase, amra zanu forteḳe eḳe-oinnore mohobbot
         ḳori. Ar ou ze onurud ami ḳoriar, iṭa to noea kunu hukum nae, borong mulo takiu amra
         ou hukum faislam. 6 Allar hukum mafik solau oilo mohobbot. Tumra foela taki ze hukumor ḳota hunia airae,
         olaḳan mohobbotor fote solo.7 Duniat oḳon bout laḳan dukabaz baroisoin. Zetae ḳoin, manush surote Hozrot Isa al-Mosi
         duniat aisoin na, ila mat zera mate era oilo hou dukabaz ar Ḳane-Dorjal. 8 Te tumra hushiar roio, zate tumrar menotor fol na araia shullo-ana furushkar ḳamaitae
         faro.9 Zeta manshe al-Mosir deoa talimor shima faroi zain, tan talimor bitre roin na, tarar
         dilor bitre Alla nai. Oile ze manush tan talimor ufre tir roe, tar dilor maze gaibi
         baf ar tan ḳas maear zon Ibnulla, i duiozonu asoin. 10 Kunu ustad tumrar gese aile he zudi ou laḳan talim na dey, te tare salam ḳorio na,
         ar tumrar baṛit ashroeo dio na. 11 Tare zegie salam ḳorbo, he to ogur bod ḳamor bagi oibo.Bidaei salam12 Tumrar gese to amar aro bout ḳota leḳar asil, oile ḳagoz-ḳolome hoḳolta leḳtam sairam
         na. Borong amar kial oilo, ami nize aia tumrar loge boia samna-samni gof ḳormu, teu
         hoḳolor bitoror kushi miṭbo.13 Afnar ze boinre Allae fosond ḳorsoin, tan aolad oḳole afnare salam zanaira. Amin.

Hozrot Gousre salam ar tarif11 Allai hokor ḳatire ami zare mohobbot ḳori, amar maear dust Gousor gese, ami hou murobbie
         ita leḳram.2 O maear dust, ami dua ḳoriar tumar hokkolta zanu shoṭik babe sole, aro saiar tumar
         dil zela bala tumar shoril-gotro zanu ola bala taḳe. 3 Tumar oḳan taki ḳoezon mumin bai aia ḳoila, Allai hokor befare tumi bule mozbut aso,
         ikan hunia ami kub kushi oisi. 4 Amar aolad oḳol Allai hokor fote solra hunia kushi lager, ikan taki boṛo ar kunu kushir
         ḳobor oe ni?5 O maear dust, tumar osina hou musafir baiainre zela ḳezmot ḳorso, ita to ḳaṭi muminor
         ḳam. 6 Tumar maea-mohobbotor ḳota tara zomator huru-boṛo hoḳolor samne ḳoise. Oḳon Allar
         kushi mafik tarare sohi-salamote faṭanir bebosta ḳori deo, te aro bala oibo. 7 Tara ḳali al-Mosir tobligo baroisoin, torikar baira manshor ges taki kunu shaijjo
         loisoin na. 8 Erlagi ou laḳan manshore shaijjo ḳora zorur, zate hok kamo amra-o shorik taki.Bonḍo Ditrifor netagiri ar Dimitri bair shunam9 Ami age zomator gese ekkan siṭi leḳslam, oile ḳobis Ditrife zomator netagiri ḳorto
         sae, erlagi he amrar ḳota hune na. 10 Oḳon he zeta ḳorer, ami aia hari ita hoḳolre zanaimu. He amrare ingsha ḳoria bout
         misa bodnam roṭaise. Ḳali ikan nae, mumin kunu baire he maner na, ar oinno zera manto
         sae, tarareo bada der, emonki zomat taki bar ḳori der.11 O maear dust, tumi bod ḳamor ḳoredi na douṛaia borong nek kam ḳoro. Ze manshe nek
         kam ḳore he oilo Allar bonda, ar zegie bod ḳam ḳore, he to Allar doroshon faise na.
         12 Zano ni, hoḳoleu Dimitri bair shunam gaira, emonki shoeong Allar hokeo en tarif ḳorra.
         Amra-o en tarif ḳorram, ar tumi to zano, amrar mukor ḳota hasa.Bidaei salam13 Baire, tumar gese leḳar boutta asil, oile ḳolome-ḳalie hoḳolta leḳram na. 14 Asha ase, kub zoldi tumar loge deḳa-shakkat oibo, ou shomoe mukamuki hoḳolta gof ḳormu.
         15 Tumar dust oḳoleo tumare salam zanaisoin. Amrar hoḳol bondu-bandobre salam zanaio.
         Assalamu alaikum.

11 Ami Ehuda to sahabi Iakubor bai ar Hozrot Isa al-Mosir gulam. Amrar gaibi baf Alla
         Pake zerare mohobbot ḳoroin, zera Allai daot faisoin, ar Isa al-Mosie zerar hefazot
         ḳoroin, ou sohifaḳan ami erar gese leḳram. 2 Tumrar ufre besh ḳori meherbani, shanti ar mohobbot zari rouk.Bonḍo ustador birudde imani laṛai salao3 O maear dust oḳol, amra hoḳole mili ze nazator bagi oisi, ou nazator befare ami kub
         kiali oia tumrar gese leḳtam saisi. Ermaze buzlam, aro dorḳar ase imanor lagi laṛair
         befare lekia tumrare utshaho deoa. Allae tan pak bonda oḳolre siroḳalor lagi ze imani
         don disoin, ou Isaei imanor fokke dile-zane laṛai ḳora to zorur. 4 Itar zorur oise, ḳaron zeta manshe be-dini ḳamor shaza faibar ḳota ag takiu leḳa asil,
         tole tole ota manush aia tumrar dolo hamai gese. Amrar Allar rohomotre tarar bod ḳaish
         miṭanir atiar banaise, ar amrar eḳmatro malik Isa al-Mosir ulṭa sole.5 Te ou befar to tumra kub bala ḳoriu zano, ta-o ami ḳali oḳan mono ḳorai diram, Mishor
         desh taki Boni Israilre azad ḳoria anar bade, tarar mazor zetae iman anchil na, malike
         tarare binash ḳorsla. 6 Ar zeta firista oḳole nizor dae-daeitto adae na ḳoria, nizor ashon taki hori gesla,
         Allae tarare siroḳal dori shikoldi bandia goin andair goro raḳsoin hashoror dinor
         lagi. 7 Ou laḳan Hozrot Lut nobir zomanar Sadum, Amura ar ḳanda-ḳasar hoḳol ṭaunor manshe
         otar laḳan zina ḳorsil, ḳali zina nae, tara kub ḳobisi zina ḳorae siroḳal dori duzoḳo
         zolbo, ita oilo eḳṭa nishana.8 Erbadeo ou bonḍo ustad oḳol, zetae baze kuab deki deki talim dein, tara ḳobisi ḳam
         ḳoroin, kunuzat shashon manoin na, ar batuni shordar oḳolor bodnam gain. 9 Emonki asmanor shordar firista Mikaile zebla Hozrot Musar lash loia Iblisor loge torka-torki
         ḳorsla, ou shomoe tain Iblis-shoetanor bodnam gaia dushi shaibosto ḳorar shaosh ḳorla
         na, borong ḳoila, “Malike zanu tumare bond ḳoroin.” 10 Oile ou bonḍo ustad oḳole zeta buze na otar bodnam gae, ar zongli zanuaror laḳan nizor
         aḳole nizor shorbonash goṭae. 11 Ita to lannoti! Iguin Baba Adomor lannoti fut Kabilor laḳan bonchoin. Duniabi labor
         ashae tara hou bonḍo nobi Balamor ḳaishor ato nizore shofi dise. Ar Musa nobir bae
         bigṛi zaora hou neta Kurahor laḳan tarar binash ase.12 Te ou lannoti ota aia zebla be-shoromor laḳan tumrar mezbani ḳae, ou shomoe ita oizain
         tumrar ḳanir talor moela. Tara ḳali nizor shartor danda ḳore. Tara oila asmano uṛra
         huda megor kuṭi, ba bagano duibar mora-hukna fol gas, zegie fol na dorae, zoṛe-foṛe
         huria tulia falail oise. 13 Ar tara oila tufanor ḳalor doriar ḍeur laḳan, doriar ḍeue zela fenare bashaia tule,
         tarar bod ḳamor shoromo ola bashia uṭe. Tara oila, sairobae sokkor deora terar laḳan,
         itar hesh dosha oilo hor-hameshakur lagi zoma raḳa goin andair.14 Baba Adomor ḳandanor shat nombor zon Hozrot Idriseo ota manshor befare ḳoia gesoin,
         “Huno, manshor bisar ḳorar lagi, Malik-Moulae tan azar azar fobitro firista loia aira.
         15 Zetae be-dini ḳam ḳorsoin ar tan birudde lannoti mat matisoin, oḳon ou be-din gunagar
         oḳolor faona hishabe tain itare furafur dushi shaibosto ḳorat aira.” 16 Itae to hamesha-u na-sobori ḳoroin, nizor ḳofalre dushoin ar tarar bod ḳaishor boshe
         soloin. Tarar hoḳol mato nizor boṛai-beṭagiri deḳain, sharto hasilor lagi manshor
         bozona ḳoroin.Imane basia ro17 Oile O maear dust oḳol, ami tumrare ḳoiram, amrar malik Isa al-Mosir sahabi oḳole
         age zeta bataisoin, ita mono rakio. 18 Era tumrare ou hushiari dita na ni, “Aḳeri zomanat forezgarre ṭaṭṭa-moshkora ḳorra
         eḳzat manush aiba, aia tarar be-dini bod ḳaish mafik solba.” 19 Duniabi babor ita manshe ḳali doladoli lagain, tarar bitre Allai Pak Ruh nai.20 Ta-o maear baiain, tumrar ou nikut fak-fobitro imanor ufre bor ḳoria nizore goṛia
         tulat ro, ar Pak Ruhe kamil oia munazat ḳorat ro. 21 Allar mohobbotor maze nizore bandia raḳo, ar aḳeri zindegi faibar ashae amrar malik
         Isa al-Mosir meherbanir lagi bar sao. 22 Tumrar maze zerar imane loṛa-soṛa ḳore, tarare doya ḳoro. 23 Aguin taki tulia ania manshor zan basao. Ar gunar bod ḳaishor zalae zetar zindegi
         borbad oigese, itar finnor nafak kafoṛ ḳanreo ginna ḳoro, ar nizore hefazote rakia
         tarare doya ḳoro.Bidaei dua24 Ar ze Allae tumrare usṭa ḳaoa taki basain, zein nikut halote tumrare kushi-bashie
         tan shan-tozollir samne azir ḳorta faroin, 25 hou eḳmatro Alla zein amrar zan basain, tan zalal-shan, mohima, kudroti bol-shokti
         ar raz-ḳemota amrar malik Isa al-Mosir usillae zair ouk, hokkol zugor ag taki oḳon
         forzonto ar zuge zuge hor-hamesha-u ola ouk. Amin.

Sahabi Hannanor behesti doroshon (1:1–20)Salam ar dua11 Ou kitabo zotota leḳa oise, ita Alla Pake Isa al-Mosire zanaisoin, ar al-Mosie ita
         zair ḳorsoin. Tuṛa dinor bitre zeta zeta befar nichchit goṭibo, ita zate tan gulam
         oḳole zanoin. Al-Mosie tan firista faṭaia nizor gulam sahabi Hannanre ita hoḳolta
         zanaila. 2 Sahabi Hannane Allar kalam ar Isa al-Mosir shakkir befare zoto doroshon deḳla, ou
         doroshonor befareu tain zobanbondi dila. 3 Ar hou zonu nek-kofali, zein i kalamor agam ḳobor oḳol tilaot ḳoroin, ar tarao nek-kofali,
         zera i kalam hunoin, hunia hari amol ḳoroin; ḳaron shomoe to daro aichche.4-5 Te ami Hannane Ruman bashshair Asiya deshor shato zomator gese ou zobanbondi leḳram.
         Zein asla, zein asoin ar zein hamesha roiba hou Alla Pak, ar tan toḳtor samne ze shat
         nomunar ruh taḳoin, era ar zein hok-halal shakki hou Isa al-Mosie tumrare rohomot
         ar shanti dan ḳoroukka. Tain to murda oḳolor maz taki foela zinda oia uṭisoin, tainu
         duniar raza oḳolor bashsha. Tain amrare mohobbot ḳoroin, erlagi nizor zan kurbani
         dia, amrare gunar shaza taki basaisoin. 6 Tain amrare loia eḳ bashshai tiar ḳoria, tan gaibi baf Allar ebadotir lagi imam banaisoin.
         Tan mohima ar kudroti bol hor-hamesha boail rouk. Amin.7 Huno, tain megor kuṭit oia toshrif anra, forteḳe tanre soukdi deḳbo, zara laḳṛidi
         banail solibo gatia tanre ḳatol ḳorsil tarao deḳbo, ar tan lagi duniar hoḳol zatie
         zure zure ḳandiba. Oulau ouk, amin. 8 Alla Mabude bataira, “Amiu Alif ar Ya, zein asoin, zein asla ar zein hamesha roiba.
         Amiu shorbo-shoktiman.”Hozrot Isar nuror surot9 Ami to tumrar bai Hannan, Hozrot Isar ummot oae amio tumrar laḳan eḳoi ḳoshṭo, eḳoi
         bashshai ar eḳoi soboror bagi oisi. Allar kalam toblig korae ar Isar fokke zobanbondi
         deoae amare Patmus namor difo nia bonobash deoa oisil. 10 Er maze Hozrot Isar fobitro din, eḳ Robibare ami Allai Pak Ruhur maze furafur ḍubi
         gelam, omon shomoe amar ḳoredi shingar aoazor laḳan eḳ aoaz hunlam. 11 Hunlam, kunu eḳzone amare ḳoira, “Huno, tumi oḳon zeta deḳrae, ita ek kitabo leḳo,
         lekia Ifis, Izmir, Forgam, Tuatira, Sardi, Filadelfia ar Laodikea ṭaunor shato zomator
         gese faṭao.”12 Amar loge zein matira, tanre deḳar kiale ami ḳoredi gurlam, guria deki, shunar shatṭa
         seragdani. 13 Ou seragdanir mazḳano ibne-Adomor laḳan eḳzonre deḳlam. Tan finno fao forzonto lamba
         fainjabi, ar bukur ufre shunali eḳ foṭṭi. 14 Tan matar sul dudor laḳan dola soḳsoḳa. Tan souk agunir lukkar laḳan. 15 Fao oilogi, aguindi zalaia manjia forishkar ḳora soḳsoḳa fitolor laḳan, ar tan golar
         aoaz oilo, zure zure ḳol-kolaia zaoa fanir futor laḳan. 16 Tan mukor surot asil fura zolmol ḳorra shuruzor laḳan. Tan muk taki darail ekkan toluar
         baroilo, i toluaror duio galabae dar asil, ar tan ḍain ato asil asmanor shatṭa tera.17 Tane dekia ami morar laḳan tan faor ḳandat foṛi roilam. Teu tan nizor ḍainor at amar
         ufre toia ḳoila, “Ḍoraio na. Amiu aual ar amiu aḳer, 18 amiu Haiul-Kaiyum, zein nize nize hor-hamesha asi. Amar mout oisil, oile oḳon ami
         zug zug dori siroḳal zinda asi. Mout ar ḳoeboror sabi amar ato ase. 19 Erlagiu tumi oḳon zeta deḳrae, er age zeta goṭise ar bade zeta goṭibo, ita hokkolta
         tumi lekia to. 20 Tumi shunar ze shatṭa seragdani deḳso ar amar ḍain ato shatṭa tera deḳso, itar mani
         oilo, shato tera oilo shat zomator shatzon firista, shatṭa seragdani oilo hou shato
         zomat.

Shato zomator lagi ufodesh (2:1–3:22)(1) Ifisia zomator gese21 “Ifis ṭaunor zomator firistar gese leḳo: Zein nizor ḍain ato asmanor shatṭa tera doria,
         shunar shatṭa seragdanir mazḳano sola-fira ḳoroin, tain ou ḳota ḳoira,2 “Ami to tumrar ḳam-ḳaz, tumrar menot ar tumrar soboror ḳotao zani. Ami zani, tumra
         kunuzat bod manshore shoijjo ḳortae faro na, ar sahabi na oia-o zeguinte nizore sahabi
         ḳoia forisoe dein, tarare forikka ḳoria deḳso, ar formano faiso tara zen beimani mater.
         3 Tumrar bout sobor ase, tumra amar lagi bout ḳoshṭo ḳorrae, kunumonte heran oiso na.4 “Oile tumrar birudde to amar nalish ase, tumra foela amare zela mohobbot ḳortae, oḳon
         ita bad dilaiso. 5 Tuṛa sinta ḳori deḳo, tumra ḳoto usa taki ḳoto lamat lami geso. I halot taki dil bodlaia,
         age zeta ḳortae oḳon hirbar ola ḳoro. Ar zudi dil na firao, te ami tumrar gese aia
         tumrar serag daniḳan zaga taki horailimu. 6 Tumrar to eḳṭa gun ase, Nikulaeti oḳole zeta ḳam ḳoroin tumra itare ginna ḳoro, ar
         amio itare gin ḳori.7 “Zar ḳan ase he hunouk, Pak Ruhe zomat oḳolre kita bataira. Ze zon zoei oibo tare
         ami Alla Pakor zannatul-ferdousor zindegi-gasor fol ḳaite dimu.(2) Izmir zomator gese8 “Izmir ṭaunor zomator firistar gese ou ḳota leḳo: Zein aual ar aḳer, zein mara gesla,
         bade zinda oisoin, tain oḳan ḳoira,9 “Ami to tumrar obab-onoṭon ar ḳoshṭor ḳota zani, oile erbadeo tumra doni. Zeta manshe
         ḳaṭi Ihudi name nizor forisoe dey, otoso Ihudir amol nai, borong Iblisor dolor manush,
         itae tumrar birudde kita matira ami to zani. 10 Tumra ze mosibotor maze foṛbae, i mosibotre eḳdom ḍoraio na. Zano ni, Iblise forikka
         ḳorar niote tumrar mazor ḳoezonre zelo dibo, hono tumra dosh din ḳoshṭo faibae. Huno,
         imanor fote tumra moron forzonto hok-halal roio, teu zoeor mala hishabe ami tumrare
         aḳeror zindegi dimu.11 “Zar ḳan ase he hunouk, Pak Ruhe zomat oḳolre kita bataira. Ze zon zoei oibo, dusrabaror
         moute, mani duzoḳe tar ḳeti ḳorar kunu shaiddo nai.(3) Forgam zomator gese12 “Forgam ṭaunor zomator firistar gese ou ḳota leḳo: Darala ze toluaror duio galabae
         dar ase, ou toluaror malike oḳan ḳoira,13 “Tumra kun zagat boshot ḳorrae ita to ami zani, ikano Iblisor shinghashon ase. Oile
         amar befare tumra hok-halal aso, amar uforor imanre oshikar ḳorso na. Amar toblig
         korra hou hok-halal zon Antipas zebla ḳatol oisla, Iblisor aḳrar maze, tumrar ṭauno
         tare kun ḳora oisil, hou shomoyo tumrar imanre oshikar ḳorso na.14 “Ta-o tumrar birudde amar kisu mat ase. Tumrar ono ola kisu manush asoin, zetae Musa
         nobir amolor bonḍo nobi Balamor talime soloin. Ou Balame bashsha Balakre hikaisil,
         zate he devtar murtir samonor foshad ḳaoaia ar zina ḳoraia, Boni Israilre gunar fote
         ney. 15 Ita saṛao Nikulaeti oḳolor talime zeta soloin, ota ḳoeguo tumrar ono asoin. 16 Erlagi i halot taki tumra dil bodlao, ar na bodlile ami kub zoldi tumrar daro aimu,
         aia amar mukor toluardi tarar loge jihad ḳormu.17 “Zar ḳan ase he hunouk, Pak Ruhe zomat oḳolre kita bataira. Ze zon zoei oibo, ami
         tare lukail behesti manna taki tuṛa manna ar eḳṭa dola fattor dimu. Ou fattoror ufre
         omon eḳ nam leḳa taḳbo, i nam ḳeu sine na; ze zone ou fattor faibo, ḳali he-u i nam
         sinbo.(4) Tuatira zomator gese18 “Tuatira ṭaunor zomator firistar gese ou ḳota leḳo: Allar ḳas maear zon Ibnulla, tan
         souk oilo agunir lukkar laḳan, fao duioḳan manjia forishkar ḳora soḳsoḳa fitolor laḳan,
         tain oḳan ḳoira,19 “Ami to tumrar ḳam-ḳaz, tumrar maea-mohobbot, iman, ḳezmot ar tumrar soboror ḳota
         zani. Ar eoḳano zani, tumra age zeta ḳam ḳorso, oḳon er taki aro beshi ḳam ḳorrae.20 “Oile tumra to Izabel namor ou beṭire ashroe dirae, erlagi tumrar birudde amar ekkan
         ḳota ase, tai nizore nobi ḳoia forisoe dey. Amar bonda oḳolre tai zina ḳora ar devtar
         samonor foshad ḳaoa hikaia be-fote nergi. 21 Ou zina taki touba ḳorar lagi ami taire shomoe dislam, oile tai touba ḳorte razi nae.
         22 Huno, erlagi ami taire eḳ bisnat falaia toimu, tair loge zetae zina ḳoroin, itae zudi
         touba na ḳoroin, te tarareo boṛo mosiboto falaimu. 23 Tair fua-fuṛinreo ami marilimu. Teu hoḳol zomate zaniliba, ami to manshor dilor ar
         monor ḳobor raki. Ami amol-noma dekia tumra forteḳ zonor fol dimu. 24 Tuatira zomator baki mumin oḳolre ḳoiram, tumra zera ou beṭir ḳotae solo na, manshe
         zetare Iblisor goin talim ḳoin, tumra zera hou fot sino na, ami tumrare dusra kunu
         bar ditam nae. 25 Ḳali tumrar zeta ase, ami na aoa forzonto oḳnainre tumra mozbut ḳori doria roio.26 “Amar gaibi bafe zela hokkol zatir ufre amare ḳemota disoin, zera zoei oibo, tarareo
         ami ou ḳemota dimu. Ami ze ḳame kushi oi ou ḳam zera aḳer forzonto ḳorbo, tara i ḳemota
         faiba. 27 Tara luar laṭi dia itar shashon ḳorba, ar maṭir fatilor laḳan itare surmar ḳorba.
         28 Zera zoei oibo, ami tare fozoror shuk-terao dimu.29 “Zar ḳan ase he hunouk, Pak Ruhe zomat oḳolre kita bataira.

(5) Sardi zomator gese31 “Sardi ṭaunor zomator firistar gese leḳo: Allar shat nomunar ruh ar shatṭa tera zein
         doria raḳsoin, tain oḳan ḳoira,“Tumrar ḳam-ḳaz to ami zani. Tumra zinda aso ḳoria tumrar bout shunam ase, oile ashole
         to tumra murda. 2 Tumra hozag oia uṭo, ar bad-baki zotota morar foti oigese, itare bol zugao. Huno,
         amar Allar samne tumrar ekkan ḳamo ami shoṭik deḳsi na. 3 Erlagi tumra zeta faiso ar zeta huncho, ota iad raḳo ar amol ḳoro. Tumrar oḳonkur
         halot taki dil bodlao. Tumra zudi hozag na o, te ami suror laḳan lukaia aimu, kun
         bala tumrar gese aimu, tumra ṭeru faitae nae. 4 Te ou Sardi zomato tumrar ola ḳoezon manush asoin zerar lebaso kunu kut nai, mani
         tarar sal-cholon ḳarafir bae gese na. Tara forezgar bonda, erlagi tara forishkar dola
         lebas findia amar loge sola-fira ḳorba. 5 Ze zon zoei oibo, he ola dola lebas finbo. Aḳerator zindegi ḳata taki tar nam ami
         kunudino fustam nae. Borong amar gaibi baf ar tan firista oḳolor samne ami tare amar
         ḳoia shikar ḳormu.6 “Zar ḳan ase he hunouk, Pak Ruhe zomat oḳolre kita bataira.(6) Filadelfia zomator gese7 “Filadelfia ṭaunor zomator firistar gese leḳo: Zein hok ar fak-fobitro, zen ato Bashsha
         Daud nobir sabi ase, zein kulle ar ḳeu bond ḳorto fare na, ar bond ḳorle ḳeu kulto
         fare na, tain oḳan ḳoira,8 “Ami to tumrar ḳam-ḳaz zani. Huno, ami tumrar samne ekkan duar kula raḳlam, ikan bond
         ḳorar ḳemota ḳeuror nai. Ami to zani, tumra kub ḳomzur, erbadeo tumra amar hukum amol
         ḳorso ar amare oshikar ḳorso na. 9 Zera Ihudi ḳoia nizor forisoe dey otoso ashol Ihudi nae, Iblis-shoetanor dolor hou
         beiman oḳolre ami tumrar gese anaimu, tumrar fao-o dorai ḳodombusi ḳoraimu, ar tarare
         zanai dimu ami tumrare mohobbot ḳori. 10 Tumrare sobor ḳorar lagi ami ze hukum dislam ita tumra mancho; erlagi i duniar ufre
         mosibotor ze shomoe aia azer, hou shomoe taki ami tumrare hefazot ḳormu. Duniar manshore
         forikka ḳorar lagi ou mosibotor shomoe aibo.11 “Huno, ami kub zoldi airam. Tumrar zeta ase otare mozbut ḳori doria raḳo, zate tumrar
         zoeor mala ḳeu ḳaṛia nito na fare. 12 Ze zon zoei oibo, tare ami amar Allar goror eḳṭa kuṭi banaimu, he ar kunudin baroia
         zaito nae. Ami tar ufre amar Allar nam ar Allar ṭaunor namo leḳmu. Hou ṭaun oilogi
         noea Zeruzalem. Behestor maz taki, amar Allar daro taki hou ṭaun lamia aibo. Ar ze
         zon zoei oibo, tar ufre ami amar noea namḳano leḳmu.13 “Zar ḳan ase he hunouk, Pak Ruhe zomat oḳolre kita bataira.(7) Laodikea zomator gese14 “Laodikea ṭaunor zomator firistar gese leḳo: Zen nam amin, zein hok-halal shakki,
         zein Allar foeda ḳora hokkoltar mul kuṭi, tain oḳan ḳoira,15 “Tumrar ḳam-ḳazor ḳota to ami zani. Tumra oilae na ṭanḍa, na gorom. Tumra hoe ṭanḍa
         na oe gorom oile bala oilo one. 16 Oile tumra to umli gorom, na ṭanḍa, na gorom, erlagi ami amar mukor sefor laḳan tu
         ḳori tumrare falai dimu. 17 Tumra to ḳoirae, tumra bout doni, tumra boṛoluk oigeso, erlagi tumrar kuntar obab
         nai. Ita kub bala ḳota, oile ashole to tumra buzrae na, tumra kub duki, ḳangal, gorib,
         anda ar lemṭa aso. 18 Erlagi ami tumrare ou ufodesh diram, aguindi zalail ḳaṭi shuna tumra amar ges taki
         loia neo, zate tumra hasaror doni oitae faro. Amar ges taki dola lebas loia nia findo,
         teu tumrare ar lemṭa deḳa zaito nae. Amar ges taki sokut laganir shurma loia neo,
         teu tumra hasaror souke deḳbae.19 “Huno, ami zerare maea ḳori, tarar dush-tiruti deḳai dei ar shashono ḳori. Erlagi
         tumra umli gorom taki fura gorom oia touba ḳoro. 20 Zano ni, ami duaror gese ubaia duaro ṭukairam. Amar golar aoaz hunia zudi ḳeu tar
         duar kulia dey, te ami tar bitre hamaimu, tar loge ḳana-dana ḳaimu ar he-o amar loge
         ḳana-dana ḳaibo. 21 Ami zela zoei oia amar gaibi bafor loge tan fobitro aroshor kursit boisi, ṭik ou laḳan
         ze zon zoei oibo, tareo ami amar loge amar kursit boar odikar dimu.22 “Zar ḳan ase he hunouk, Pak Ruhe zomat oḳolre kita bataira.”

Allar fobitro toḳtor doroshon (4:1–5:14)Allar toḳtor samne ebadot41 Erbade ami doroshon deḳlam, behestor ekkan duar kula ase. Ar ami tan golar aoaz hunlam,
         shingar aoazor laḳan zein age matisla, tain amare ḍaḳ dila, ḳoila, “Tumi ono uṭia
         ao. Ami oḳon tumare deḳaimu, erbade kita kita nichchit goṭibo.” 2 Ḍaḳ hunar loge logeu ami Pak Ruhe kamil oilam, ar deḳlam, behestor maze ekkan toḳt
         ase, ou toḳtor ufre eḳzon boat asoin. 3 En surot oilo, dami hira ar lal monir laḳan. I toḳtor sairo galabae asil rongdenu,
         ita deḳte ekkere ḳosua fanna monir laḳan. 4 Ou toḳtor sairo ḳandabae aro sobbishḳan toḳt asil, hou toḳto boat asla sobbishzon
         murobbi neta. Erar lebas asil dola soḳsoḳa ar matat asil shunar taz. 5 Mazḳanor toḳt taki megor zilkani, guṛ-guṛi ḍaḳ ar bezuita ṭaṭari shobdo baronit asil.
         Er samne shatṭa mushal zalail asil, i mushal oilo Allar shat nomunar ruh. 6 Toḳtor samne foṭikor golashor laḳan forishkar ḳasor eḳ doria asil. Ar ou mazor toḳtor
         sairo galat sairzon zandar asil, erar samne-fise duiobae souk oḳole bora. 7 Foela zandarṭa deḳte shinghor laḳan, dusraṭa bisalor laḳan, tin nomborṭa manshor laḳan
         ar sair nomborṭa uṛal deora silor laḳan. 8 Ou sairo zandaror forteḳor soeṭa ḳori ḍaḳna asil, ar bare-bitre sairobae souk asil.
         Tara din-rait hamesha ou zikir ḳorra,“Kuddusun, kuddusun, kuddusun, Rabbu-ilahul-kadir,kana wa-hu kainus-saiyatin,Fobitro, fobitro, fobitro Alla Mabud shorbo-shoktiman.Zein asla, zein asoin, ar zein hamesha roiba.”9 Zein siroḳalin zinda, zein toḳto boat asoin, ou zandar oḳole zeblau tan tarif, shomman
         ar shukria zanain, 10 ou shomoe zein toḳto boat asoin, zein siroḳalin zinda, en samne hou sobbishzon murobbi
         neta noto oia soizda ḳoroin. I neta oḳole zarzir matar taz shinghashonor samne kulia
         toia ḳoin,11 “O amrar Mabud Alla,tumi to ijjot, tarif ar kudroti ḳemotar zoiggo.Tumiu to hoḳolta foeda ḳorso,tumar morzie hoḳolta foeda oise ar ṭikia ase.”

Gaibi kitab ar meṛar baichcha51 Ou toḳtor maze zein boat asla, tan ḍainor ato ami ekkan kitab deḳlam. Kitabor bare-bitre
         kunta leḳa ase, ikan shatṭa sil dia sil-sappoṛ mara. 2 Bade ami deḳlam, kub shoktiala eḳzon firistae zure zure ḳoira, “Ila zoiggo ḳeu asoin
         ni, zein ou sil-sappoṛ bangia kitabḳan kulta farba?” 3 Oile asman-zomin ba fatalor maze ila ḳeu millo na, zein ikan kula ba er bitor deḳar
         zoiggo. 4 Teu ami Hannanor kub ḳandon ailo, ḳaron i kitabḳan kular ba er bitor deḳar zoiggo
         eḳzono faoa gelo na. 5 Bade hou murobbi neta oḳolor mazor eḳzone amare ḳoila, “Oba, ḳandio na. Huno, zein
         Ehuda ḳandanor shingho, Daud nobir bongshodor, tain zitisoin. Tain ou shato sil-sappoṛ
         bangia kitabḳan kulta farba.”6 Ami aro deḳlam, murobbi neta oḳolor, sairo zandaror, ar ou toḳtor mazḳano eḳ meṛar
         baichcha ubai roise. Deḳte mono oilo, i baichchare zobo ḳora oise. I meṛa-baichchar
         shatṭa hing ar shatṭa souk. Allar ze shat nomunar ruhre duniar maze faṭail oe, ou
         shato souk oilo hou shato ruh. 7 Bade ou meṛar baichcha aia, toḳto zein boat asla, en ḍain at taki ou kitabḳan nila.
         8 Kitab neoar bade hou sairo zandare ar sobbishzon murobbi netae ou meṛar baichchare
         soizda ḳorla. Era forteḳor ato egu ḳori sharinda, ar agor-kushboye bora egu shunar
         baṭi asil. I agor-kushboe oilo Allar pak bonda oḳolor dua-munazat. 9 Ar tara noea ou gozol gaila,“Ḳali tumiu shoṭik zon ou kitabḳan nibar,nia er sil-sappoṛ kulbar.Tumare to ḳatol ḳora oisil.Tumi tumar lou dia hokkol ḳandan taki,Allar lagi manush ḳorid ḳorso.Hokkol zator bulie matra manush,hoḳol desh ar zati takio ḳalas ḳorso.10 Erare loia tumi eḳ bashshai ḳaim ḳorso,amrar Allar ebadotir lagi imam banaiso,erau asta zogoto bashshai ḳorba.”11 Bade ami sailam, ar hou toḳt, sairo zandar ar murobbi neta oḳolor sairobae bout firista
         oḳolor aoaz hunlam. Ino hazare hazar, kuṭi kuṭi firista asla. 12 Era zure zure ou gozol ḳoila,“Ze meṛa-baichchare zobo ḳora oisil,einu ḳemota, don-doulot, aḳol, bol-shokti,ijjot, gourob ar tarif faoar zoiggo.”13 Erbade ami hunlam, asmano, zomino, fatalo ar doriar maze zoto zandar ase, ba itar
         bitre aro zotota ase, era hokkole oḳan ḳoira,“Toḳtor maze zein boat asoin,tain ar ou meṛa-baichchar,tarif, ijjot, gourob ar ḳemota hor-hamesha zari rouk.”14 Teu hou sairo zandare ḳoila, “Amin.” Ar hou murobbi neta oḳol noto oia soizda ḳorla.

Gozobi shatṭa sil-sappoṛ ar shatṭa shinga (6:1–11:19)Kitabor foela soeṭa sil-sappoṛ kula61 Bade ami deḳlam, hou meṛar baichchae zebla shato sil-sappoṛor maz taki foela sil bangira,
         ou shomoe hou sairo zandaror mazor eḳzone ṭaṭa foṛar aoazor laḳan zure ḳoila, “Ao.”
         2 Teu ami saia deḳlam, dola eḳṭa guṛa, er ufre zein soar oisoin tan ato tir-donuḳ ase.
         Tan matat taz lagail oilo, tain zoe ḳorar lagi zoe ḳori ḳori roana oila.3 Ar tain zebla dusra sil bangila, ou shomoe ami dusra zandaror aoaz hunlam, ein ḳoila,
         “Ao.” 4 Teu lal churuk aroḳṭa guṛa baroilo, ar er ufre zein soar oisoin, enre ou ḳemota deoa
         oilo, zate tain dunia taki hoḳol shanti ḳaṛia neingi, manshe eḳe-oinnore kun ḳoroin,
         enre boṛo ekkan toluaro deoa oilo.5 Bade meṛar baichchae zebla tin nombor sil bangila, ou shomoe ami tin nombor zandaror
         aoaz hunlam, tain ḳoila, “Ao.” Teu ami deḳlam, eḳṭa ḳala guṛa. Er ufre zein soar oisoin,
         tan ato ekkan falla ase. 6 Ar ami hunlam, hou sairzon zandaror mazḳan taki ḳeu zanu ḳoira, “Eḳ dinare ḳali eḳ
         sher gom ba eḳ dinare tin sher barli mile. Oile tumi zoetun ar angur gasor ḳeti ḳorio
         na.”7 Ou meṛar baichchae zebla sair nombor sil bangila, ou shomoe ami hunlam, sair nombor
         zandare ḳoila, “Ao.” 8 Teu ami saia deḳlam, sali rongor eḳ guṛa, ou guṛar zein soar, en nam oilo mout ar
         tan ḳore ḳore ḳoebore aṭer. Erare duniar sair baṭor mazor eḳ baṭor ufre ḳemota deoa
         oilo, zate tara toluar dia, nidan dia, gozobi mout ar zongli zanuar dia manshor zan
         nein.9 Bade tain zebla fas nombor sil bangila, ou shomoe ami deḳlam, kurbani ḳanar tole ou
         laḳan manshor ruh oḳol ase, zerare Allar kalamor lagi ar Hozrot Isar fokke zobanbondi
         deoar lagi ḳatol ḳora oise. 10 Era zure zure ḳoila, “O fak-fobitro hokkani Moula, amrar ḳatolor bisar ḳorte ar bodla
         loite, tumi duniar manshore ar ḳotodin shomoe ditae?” 11 Teu era hoḳolre dola lebas dan ḳora oilo, ar ḳoa oilo, tarar logor ḳezmotgar ar tarar
         zoto baiainre tarar nomunae ḳatol ḳora oibo, erar shongḳa fura na oa forzonto, aro
         kisu din bar saite oibo.12 Bade ami deḳlam, meṛar baichchae soe nombor sil bangila, ou shomoe kub boṛo boisal
         oilo. Shuruzor rong oigelo ḳala siai ar bora sandor rong oilo lour laḳan lal. 13 Tufan aile zela ḍumur gas taki ḳasa folo tufane falai dey, ṭik oula asmanor tera oḳol
         kulia zominor ufre foṛigelo. 14 Asta asman dola oia ḳagozor fuṭla laḳan bonia gaib oigelo. Faṛ-forbot ar dif oḳolo
         zarzir zaga taki horigelo. 15 Ar duniar hoḳol raza-bashshain, namḳora zon, sifair fordan, zomidar, foeluan, gulam
         ba azad forteḳ zonu faṛor gate gate, fattoror aoṛe lukailo. 16 Tara ou faṛ ar fattor oḳolre ḳoilo, “Amrar ufre aia foṛo, zein toḳto boat asoin tan
         soukor samon taki ar meṛar baichchar gozob taki amrare lukao. 17 Tarar gozobi hou kiamotor din to aichche, oḳon ar ṭikia taḳar shaiddo ḳar ase?”

Allar sil-sappoṛ mara gulam71 Erbade ami deḳlam, duniar sair kunat sairzon firista ubai roisoin. Tara duniat, doriat
         ar hoḳol gas-falat batash hamanir duar bond ḳorar lagi ubaisoin. 2 Bade ami deḳlam, fube taki aroḳzon firista uṭia aira, zinda Allar sil-sappoṛ tan gese
         ase. Tain aia ze sairzon firistare dunia ar doriar ḳeti ḳorar lagi ḳemota deoa oisil,
         hou sairo firistare zure zure ḍakia ḳoila, 3 “Amra zotoboil amrar Allar gulam oḳolor ḳofalo sil na marsi, otoboil tumra duniar,
         doriar ba gas-falar ḳeti ḳorio na.” 4 Bade ami hou sil-sappoṛ mara manshor foriman hunlam. Boni Israilor hoḳol ḳandan taki
         eḳ laḳ sousallish azar zonre sil mara oise.5 Ehuda ḳandanor baro azar zon sil mara;Ruben ḳandan taki baro azar;Sadu ḳandan taki baro azar;6 Ashir ḳandan taki baro azar;Noftali ḳandan taki baro azar;Manosha ḳandan taki baro azar;7 Samaun ḳandan taki baro azar;Lebi ḳandan taki baro azar;Isaḳor ḳandan taki baro azar;8 Sobulon ḳandan taki baro azar;Iusuf ḳandan taki baro azar;Bin-Iamin ḳandan taki baro azar zon sil mara.Dola lebas finda manshor misil9 Bade ami deḳlam, forteḳ desh, hoḳol ḳandan, hoḳol zati ar hoḳol zator bulie matra
         bout manush dola oisoin, erare gonia fuṛanir shaiddo ḳeuror nai. Era dola lebas findia
         ḳezur fata ato loia, hou toḳt ar meṛar baichchar samne ubai roisoin. 10 Tara zure zure ḳoira,“Amrar Alla zein toḳto boat asoin,ar meṛar baichchar atou,gunar mafi ar nazat ase.”11 Erbade tamam firista oḳol, hou toḳtor, hou murobbi neta oḳolor ar sairo zandaror sairo
         ḳandabae ubaila. Tara toḳtor samne soizdat foṛia ḳoila,12 “Amin.Tarif, gourob, aḳol ar shukria,ijjot, ḳemota ar bol-shokti,zuge zuge amrar Allaru ouk.Amin.”13 Bade murobbi neta oḳolor mazor eḳzone amare ḳoila, “Buzrae ni, dola lebas finda ou
         manush oḳol ḳe, era kuai taki aisoin?” 14 Ami tanre ḳoilam, “O malik, ita to afneu zanoin.” Teu tain ḳoila, “Era oila hou zon
         oḳol, zera hou moha mosibotor maz taki aise. Tarar lebasre meṛar baichchar loudi doia
         dola banaise.15 Erlagi era Allar toḳtor samne ase;tara din-rait behesti ebadot-ḳanar maze ebadot-bondegi ḳorra.Ar toḳto zein boat asoin,tain nize erar ufre tambu ṭanai diba.16 Erar ar kunudin buk lagto nae,fanir fiase dorto nae;shuruzor tez erar gotro lagto nae,kunu goromo lagto nae.17 Toḳtor mazor meṛar baichchaeu erar raḳali ḳorba.Tain erare abe-haeatorzindegi-fanir zornar gese loia zaiba,ar Allae erar soukor fani fusia diba.”

Shat nombor sil-sappoṛ kular goṭona81 Bade ou meṛar baichchae zebla shat nombor sil-sappoṛ bangila, ou shomoe onuman ada
         gonṭa shomoe behesto kunu aoaz huna gelo na. 2 Ar ze shatzon firista Allar samne ubat taḳoin, ami erare deḳlam, erar ato shatṭa shinga
         deoa oilo.3 Erbade aroḳzon firista aia kurbani ḳanar samne ubaila. Tan ato shunar agor-kushboe
         dani. Toḳtor samnor agor zalanir shunar ṭebulor ufre zalanir lagi bout agor-kushboe
         tanre deoa oilo, Allar tamam pak bonda oḳolor dua-munazator loge mishanir lagi ita
         deoa oilo. 4 Erlagi hou firistar ator agor-kushboer dumar loge, pak bonda oḳolor dua-munazato Allar
         samne uṭlo. 5 Bade ou firistae kurbani ḳana taki aguin nia agor danit borla, boria ita duniat falaila.
         Teu ṭaṭari aoaz, megor ḍaḳ, zilkani, ar boisal oilo.Shatṭa shinga6 Ar hou ze shatzon firistar ato shatṭa shinga asil, era ou shinga bazanir lagi zuit
         oila. 7 Foela firistae shinga bazanir loge loge lou maḳail hil ar aguin zomino falail oilo.
         Teu zominor tin baṭor eḳ baṭ, gas-gasalir tin baṭor eḳ baṭ, ar hoḳol gash-fata zoli
         gelo.8 Erbade dusra firistae tan shinga fukila. Ou shomoe zalail faṛor laḳan muṭa eḳ siz
         doriat falail oilo. Itae doriar tin baṭor eḳ baṭ fani lou oigelo. 9 Doriar tin baṭor eḳ baṭ zandar morigelo, tin baṭor eḳ baṭ zaz binash oigelo.10 Bade tin nombor firistae tan shinga fukila. Teu asmanor soḳsoḳa biraṭ eḳ tera boṛo
         mushalor laḳan zoli zoli tole foṛlo, iṭa aia hoḳol gang, ḳal-bilor tin baṭor eḳ baṭor
         ufre foṛlo. 11 Ou terar nam asil Nagdana. Iṭa foṛia tin baṭor eḳ baṭ fani titta-zohor oigelo, i fanir
         lagi bout zon morla.12 Ar sair nombor firistae zebla shinga fukila, ou shomoe sand, shuruz ar tera, ita hokkoltar
         tin baṭor eḳ ongsho zoḳom oigelo, teu hoḳoltar tin baṭor eḳ baṭ andair oigelo, erlagi
         dinor tin baṭor eḳ baṭo ar raitor tin baṭor eḳ baṭo kunuzat rushoni roilo na.13 Bade ami sailam, saia deki, eḳṭa sil faki bout usat asmanor mazedi uṛer, ar he zure
         zure mater, “Baki ze tinzon firistae shinga fukiba, tarar shinga fukile duniar bashinda
         oḳolor ufre gozob, gozob, gozob lambo.”

91 Bade fas nombor firistae shinga fukila, teu ami deḳlam, asmanor eḳṭa tera behest taki
         duniat foṛlo. Ou terare habia duzoḳor sabi deoa oilo. 2 Teu he habia duzoḳor duar kullo, bout boṛo ḍomḳa taki zela duma baroe, i duzoḳ taki
         ola duma baroilo. Ou duzoki dumae asman ar shuruz andair oigelo. 3 Hou duma taki bout fongofal baroia duniat aila. Itare duniar ḳakṛa-bisar laḳan ḳemota
         deoa oilo. 4 Tarare hukum deoa oilo, tara zanu duniar kunu gash-fata, gas-fala ba hag-torḳarir
         ḳeti na ḳore. Ḳali zeta manshor ḳofalo Allar sil-sappoṛ mara nai, otar ḳeti ḳoroin.
         5 Ita manshore zane marar kunu ḳemota tarare deoa oilo na, oile fas mash forzonto zala-zontrona
         dibar ḳemota deoa oilo. Ḳaḳṛa-bisae kunu manshore ḳamoṛ dile zela bish-bedona oe,
         ou fongofale ḳamṛaileo ola oibo. 6 Hou shomoe manshe mout mangiba, ta-o mout oito nae. Tara morta saiba oile moron tarar
         ges taki bagibo.7 I fongofal oḳol deḳte zuddor lagi zuit ḳora guṛar laḳan. Tarar matat shunar tazor
         laḳan siz asil, ar mukor goṭon oilo manshor laḳan. 8 Tarar sul oilo beṭintor sulor laḳan ar dat oilo shinghor dator laḳan. 9 Tarar bukur maze asil luar fattor laḳan ḳoshḳosha sal. Zuddor guṛar gaṛi ṭania guṛar
         fal eḳloge gele zela aoaz oe, tarar ḍaḳnar aoazo asil ou laḳan. 10 Tarar leinj ar leinjor mukor bish-dat asil ḳakṛa-bisar laḳan. Fas mash dori manshore
         ḳoshṭo dibar ḳemota i leinjo ase. 11 Habia duzokor firista asla ou fongofalor raza. Ibrani bashae i firistar nam oilo Abaddon,
         ar Iunani ba Grik bashae er nam oilo Afollion, mani gozobi firista.12 Foela gozob horlo, oile huno, aro duiṭa gozob aia azer.13 Bade soe nombor firistae tan shinga fukila. Teu Allar samnor agor zalanir shunar ṭebulor
         sairṭa hingor ges taki ami eḳzonre oḳan ḳoite hunlam, 14 ein hou shinga-ala soe nombor firistare ḳoila, “Moha gang Furator maze ze sairzon
         firista aṭok asoin, tarare kulia deo.” 15 Erlagi hou sairo firistare saṛi deoa oilo. Duniar tin baṭor eḳ baṭ manshore marar
         lagi ou firista oḳolre shoṭik shomoe, shoṭik din, mash ar bosoror lagi zuit ḳori raḳa
         oisil. 16 Bade ami hunlam, guṛat soṛia zaoa ou sifair foriman asil bish kuṭi.17 Ou doroshono ami zoto guṛain ar guṛ soar oḳol deḳlam, i soarre deḳte ola laglo, erar
         bukur uforor fouzi lebas agunir laḳan lal, aḳashor laḳan lil ar gondoḳor laḳan oldia.
         Guṛaintor ḳolla asil shinghor ḳollar laḳan, itar muko taki aguin, duma ar gondoḳ baror.
         18 Erar mukor ou aguin, duma ar gondoḳor gozobdi tin baṭor eḳ baṭ manush mara oilo. 19 I guṛaintor leinj ar mukor mazeu asil tarar bol, i leinj asil du-muki hafor laḳan.
         Ou leinjdi tara manshor ḳeti ḳore.20 Oile ou gozobor badeo zeta manush zita roila, tara nizor ator banail murtifuza taki
         touba ḳorlo na. Tara nanan nomunar butor fuza, ar zetae deḳoin na, hunoin na ba aṭa-sola
         ḳorta faroin na ota murtir fuza ḳorat roila. Shuna, rufa, fitol, fattor ar laḳṛidi
         banail murtifuzat roila. 21 Erloge kun-ḳarafi, zadu-ṭuna, zina ar suri takio touba ḳorlo na.
         
            

         
      

   
      
         10
Firista ar huru-muru kitab101 Bade ami deḳlam, behest taki kub shoktiala aroḳzon firista lamia aira. Megor saḳa
         asil tan lebas, tan muk shuruzor laḳan soḳsoḳa, tan fao asil agunir kuṭir laḳan. Tan
         matar ufre asil rongdenu. 2 Tan ato huru-muru ekkan kitab kula asil. Tan ḍainor fao doriat ar bauor fao zominor
         ufre toia, 3 shinghor laḳan kub zure gorzia uṭila. Ou gorzonor loge logeu ṭaṭa foṛar moto shatṭa
         aoaz oilo. 4 Ou shato aoaz hunia ami leḳat laglam; ermaze behest taki ou shobdo ailo, “Huno, ou
         shato ṭaṭari aoaze zeta ḳoisoin, ita batuni raḳo, lekio na.”5 Bade hou firista, zenre ami doria ar zominor ufre ubat deḳslam, tain behestor bae
         nizor ḍain at tulla. 6 Tulia zein hor-hamesha siroḳal zinda asoin, zein asman, zomin, doria ar itar mazor
         hokkolta foeda ḳorsoin, tan name ḳosom ḳaia ḳoila, “Ar to deri oito nae. 7 Oile shat nombor firistae shinga fukibar din Allar batuni lila-ḳela fura oibo. Allae
         tan nizor gulam, nobi oḳolor gese zela bataisla, oulau folibo.”8 Behest taki age ze shobdo hunchilam, ein hirbar amare ḳoila, “Huno, doria ar zominor
         ufre ze firista ubat asoin, tan gese zao, gia tan at taki kula kitabḳan neo.” 9 Teu ami en gese gia ḳoilam, ou huru-muru kitabḳan amar ato deoar lagi. Tain ḳoila,
         “Aichcha neogi, nia ḳailao. Ikane tumar feṭre titta ḳorilibo, oile tumar muko mou
         laḳan miṭa lagbo.” 10 Ou ami hi firistar ator huru-muru kitabḳan nia ḳaililam. Ḳaite shomoe hasau amar muko
         mou laḳan miṭa laglo, ar gilia harle asta feṭ titta oigelo. 11 Bade amare ḳoa oilo, “Tumi bout desh, bout zati, nanan bulie matra manush, ar bashshar
         befare hirbar ohi zanaite oibo.”

Duizon shakki111 Bade mafibar lagi laṭir laḳan eḳṭa nol amar ato deoa oilo, ar eḳzone ḳoila, “Huno,
         fobitro Baetul-Mukaddos kaba shorif ar kurbani ḳanare mafo. Mafia hono zera ebadot
         ḳore tarar foriman gono. 2 Oile ou kaba goror uṭanre mafio na, ikan bad deo, ikan to bidormi oḳolre deoa oise.
         Tara beallish mash dori i fobitro zagaḳanre faodi ḳoslaibo. 3 Ar ami amar duizon shakkire ola ḳemota dimu, i ḳemota faia era ḳator oia solar soṭ
         findia, eḳ azar dui-sho shaiṭ din nobir laḳan ohi bataiba.”4 Era oila hou zoetun gas zuṛa, ar hou seragdani zuṛa, tara to din-duniar malikor samne
         ubat asoin. 5 Ḳeu tarar ḳeti ḳorte saile, tarar muk taki aguin baroia hi dushmon oḳolre zalailibo.
         Zekunu zone tarar ḳeti ḳorat lagle ou doshae mout oibo. 6 Era zotodin nobi halote ohi bataiba, otodin zate kunu meg na oe erlagi asmanor duar
         bond ḳori dibar ḳemota tarar ase. Fanire lou banani, ar zotobar kushi otobar zekunu
         gozob ḍalia zogotor ḳeti ḳorar ḳemotao tarar ase.7 Tarar zobanbondi deoa shesh oigele habia duzoḳ taki hou zanuar uṭia aia tarar loge
         laṛai ḳoria, tarare araia kun ḳorbo. 8 Ar tarar lash hou mohan ṭaunor rastar maze foṛi roibo, ze ṭauno tarar malikre solibor
         ufre loṭḳaia kun ḳora oisil. I ṭaunor nam ṭik Sadum ba Mishor na oileo eḳoi laḳanu
         ḳaraf. 9-10 Hou shomoe hoḳol desh, ḳandan, hoḳol zator bulie matra manshe ar hoḳol zatir manshe
         shaṛe tin din dori ou lashguin deḳba. Ar era mara gesoin ḳori zogotor duniabi manshe
         kushie furti-amud ḳorba, eḳe-oinnore ufohar diba. Ar i lash dafon ḳorar farmishon
         dita nae, ḳaron ou duio nobir lagi duniadari manshor ḳoshṭo oisil.11 Bade hou shaṛe tin din faria harle Allar deoa zan erar bitre hamailo, teu era fao-o
         bordi ubaila. Ar zoto zone erare deḳla, hoḳoleu ḍoraia ḳafila. 12 Bade era hunla, behest taki ḍakia zure zure ḳoa or, “Tumra ono uṭia aio.” Teu era
         nizor dushmonor samne eḳ megor kuṭit oia behesto gelagi. 13 Ou shomoe kub boṛo boisal oilo, ar hi ṭaunor dosh baṭor eḳ baṭ bangi gelo. Boisale
         shat azar manush morla. Ita dekia bad-baki hoḳole ḍoraia behestor Allar tarif ḳorat
         lagla.14 Ou nomunae dusra gozob faroilo, oile huno, tin nombor gozob kub zoldi aia azibo.Shat nombor shinga fukila15 Bade shat nombor firistae tan shinga fukila. Teu behestor maze zure zure elan ḳora
         oilo, “Oḳon to duniar bashshai amrar Mabud ar tan Mosir hukumo aise. Tain zug zug
         dori siroḳal bashshai ḳorba.”16 Bade hou sobbishzon murobbi neta, zera Allar samne zarzir toḳto boat asla, era Allare
         soizda ḳoria ḳoila,17 “O shorbo-shoktiman Mabud Alla,tumi ageo aslae ar oḳono aso.Amra tumar shukur-guzar ḳorram,tumi to tumar moha ḳemota ato loia oḳon bashshai ḳorrae.18 Hokkol zatie gusa ḳoria sillaise,te oḳon tumar gozob ḍalibar shomoe oigese.Murda oḳolor bisaror shomoe aise,ar tumar afon gulam nobi oḳolor,tumar pak bonda oḳolor,huru-boṛo zotozone tumare ḍorain,tarare furushkar dibar shomoe aise.Ar zera duniar ḳeti ḳorse,tarare binash ḳorar shomoyo aise.”19 Bade Allar behestor ebadot-ḳanar duar kula oilo, ar er bitre Allai shahadot shonduk
         deḳa gelo. Ou shomoe megor zilkani, guṛ-guṛi ḍaḳ, ṭaṭa foṛa, boisal ar kub beshi hil-meg
         oilo.

Shoetan danobor loge Allar ḳas bondar zuddo (12:1–14:5)Hou beṭi ar doitto-danob121 Bade asmanor maze ek kudroti ḳarbar deḳa gelo, eḳzon beṭi manush asoin, tan finno
         asil shuruz ar faor tole sand, en matat ase baroṭa tera dia gata eḳṭa taz. 2 Beṭir goro hurutta oita, erlagi hurutta oar bedonae beṭie ḳali sillaira. 3 Erbade asmano arok karbar deḳa gelo, agunir laḳan lal eḳ biraṭ danob. Tar shatṭa mata
         ar doshṭa hing, shato matat shatṭa taz lagail. 4 Tar leinjuṛdi baṛiaia asmanor tin baṭoreḳ baṭ terare duniat falai dilo. Ar ze beṭir
         goro hurutta oita, ou danob aia beṭir samne ou nomunae ubat asil zen, beṭir goro hurutta
         oiteu he ḳailito. 5 Beṭir goro eḳ fua foeda oilo, ou fuae hokkol zatire luar laṭi dia shashon ḳorba. Ou
         huruttare Alla ar tan toḳtor gese su mari tulia neoa oilo. 6 Ar ou beṭi manush morubumir bae bagia gelagi. Allae hi morubumir maze beṭir lagi ekkan
         zaga zuit ḳorsila, ein hono eḳ azar dui-sho shaiṭ din lalon-falon faiba.7 Bade behesto zuddo lagigelo. Firista Mikail ar tan odinor firista oḳole hou danobor
         loge laṛai ḳorla, ar hou danobeo tar sela-samsare loia erar loge laṛai ḳorlo. 8 Laṛait hi danob arigelo, ar tarare behest taki bar ḳori deoa oilo. 9 Hou danobre ar tar sela-samsa oḳolre duniat falai deoa oilo. Ou danob oilo hou furana
         haf, zegur nam Iblis-shoetan, he duniar hoḳol manshore be-foti banae.10 Bade ami hunlam, behest taki eḳzone zure zure ḳoira, “Oḳon to amrar Allar nazat, tan
         bol-shokti, tan bashshai ar tan Mosir ḳemota azir oigese. Ḳaron zegie amrar baiaintore
         dushi banaito, tare to behest taki falai deoa oise. He din-rait hamesha amrar Allar
         gese tarar name nalish dito. 11 Meṛar baichchar lou ar zarzir tobligi zobanbondir bole tara Iblisre araisoin. Tara
         nizor ḳaeare beshi maea na ḳoria, zan diteo zuit asla.12 “Erlagiu O behest, tumi kushi ḳoro. Tumra zera behestbashi, tumrao furti ḳoro. Oile
         afsus dunia ar doriar lagi, Iblis to tarar gese lamigese. He gusae fush-fas ḳorer,
         he to zaneu, tar shomoe ar beshi nai.”13 Hou danobe zebla deḳlo tare duniat falai deoa oise, dekia hou ze beṭir goro fua foeda
         oisil, he ou beṭir ḳore laglo. 14 Erlagi ou beṭire kub boṛo eḳ sil fakir duḳan ḍaḳna deoa oilo, beṭie ou ḍaḳnadi uṛal
         dia morubumit nizor zagat zaita farba. Hono hou danob-hafor soukor aoṛe shaṛe tin
         bosor tanre lalon-falon ḳora oibo. 15 Teu hi hafe tar muk taki fani bar ḳoria eḳ gang banaililo, gangor fute beṭire bashai
         nitogi ḳori. 16 Oile duniae beṭire shaijjo ḳorlo, i hafe ze fani bar ḳorlo, duniae maṭie a ḳoria i
         fanire ḳaililo. 17 Erlagi i danob-hafe beṭir bae aro beshi gusa ḳorlo, he beṭir oinno aolad oḳolre, mani
         zera Allar hukume sole ar Hozrot Isar fokke zobanbondi dey, tarar loge zuddo ḳorat
         gelo.18 Gia he doriar soror balur ufre ubai roilo.

Doria taki aoa zanuar131 Bade ami deḳlam, doria taki eḳ zanuar uṭer, tar doshgu hing, shatgu ḳolla, forteḳ
         hingor matat eḳṭa ḳori taz, ar fortek kollar ufre nanan kufuri nam leḳa. 2 I zanuargu deḳte sitabagor laḳan, tar fao oilo balluḳor faor laḳan, ar muk oilo shinghor
         mukor laḳan. Hou danobe tar shokti, tar godi ar moha ḳemota ou zanuarre dilailo. 3 I zanuaror eḳṭa ḳollar maze omon eḳ zoḳom asil, ou zoḳome he morar laḳ oigesil, oile
         zoḳomṭa bala oigelo. Ita dekia duniar hoḳol manush taijjub bonia tar ḳore ḳore gelo.
         4 Ar hou danobe tare i ḳemota disil ḳori manshe hou danobre soizda ḳorlo, erloge ou
         zanuarreo soizda ḳorlo. Tara ḳoilo, “I zanuaror laḳan ar ḳe ase? Tar loge laṛai ḳorar
         ḳemota ḳar ase?”5 I zanuarre kufuri buli ar beṭagiri mator muk deoa oilo. Beallish mash dori tar ḳam
         salanir ḳemota failo. 6 Erlagi he Allar birudde kufuri mat matilo, he Allar nam, tan boshot ḳana ar behestbashi
         oḳolor bodnam ḳorat roilo. 7 Tare ḳemota deoa oilo, he Allar pak bonda oḳolor birudde zuddo ḳoria zitito farbo.
         Ar fortek kandan, forteḳ desh, forteḳ zati, forteḳ nomunar bulie matra manshor ufreo
         tare ḳemota deoa oilo. 8 Ita dekia duniabi hoḳol manshe tare soizda ḳorbo. Zogot foeda ḳorar age ze meṛa-baichchare
         zobo ḳorar ḳota shaibosto ḳora oise, hou meṛa-baichchar zindegi ḳatat zerar nam nai,
         era forteḳe tare soizda ḳorbo. 9 Zar ḳan ase, he hunouk:10 Ze zon bondi oar ḳota, he to bondi oibou.Toluaror tole zar kun oar ḳota, he ola kun oibo.Erlagi pak bonda oḳole mozbut iman ar sobor ḳora zorur.Zomin taki baroil zanuar11 Bade ami deḳlam, zomin taki aroḳṭa zanuar baroia ailo. Meṛar hingor laḳan tar dui
         hing ase, oile he matito hou danobor laḳan. 12 Ou meṛar hingala zanuare hou foela zanuaror hoḳol ḳemota bebohar ḳorto. Duniar hoḳol
         manshore he zur ḳoria hou zoḳom bala oa foela zanuarre soizda ḳoraito. 13 He hoḳolor samne boṛo boṛo keramoti ḳam ḳorto, emonki asman taki zomino aguin lamaia
         deḳaito. 14 Hou foela zanuaror lagi zoto laḳan keramoti deḳanir ḳemota tare deoa oisil, ota deḳaia
         he manshore be-foti banailo. Foela ze zanuar toluaror sed ḳaiao basi gesil, tar eḳṭa
         murti bananir lagi dusra zanuare manshore foramish dilo. 15 Ar murtir bitre zan haranir ḳemota tare deoa oilo, zate i murtie matito fare, ar zera
         i murtire soizda ḳorto nae, tarare zane marar ḳemotao tare deoa oilo. 16 He huru-boṛo, doni-gorib, munib ba gulam hoḳolre baiddo ḳorlo, zarzir ḍain ato ba
         ḳofalor ufre eḳṭa sil marar lagi. 17 Erlagi ou sil saṛa ḳeu kunu siz ḳorid-bikir ufae roilo na. I sil asil hou zanuaror
         nam ba namor marka nombor. 18 Ita hoḳolta buzte bout aḳolor dorḳar. Zar aḳol ase he ou zanuaror namor horofor nombor
         gonouk, ita to kunu manshor namor nombor. Er foriman oilo, 666; soe-sho soeshoṭṭi.

Meṛar baichcha ar nikut manush141 Bade ami saia deki, hou meṛar baichcha Zeruzalemor fobitro Sion faṛor ufre ubai roisoin.
         Tan loge asoin eḳ lak sousallish azar manush. Tarar ḳofalor ufre ou meṛar baichcha
         ar tan gaibi bafor nam leḳa ase. 2 Erbade ami behest taki zure zure ḳol-kolaia zaoa fanir futor aoaz ar zure ṭaṭa foṛar
         shobdor laḳan eḳ aoaz hunlam. Amar mono oilo, kunu sharinda bazaora dole sharinda
         bazaira. 3 Era hou toḳt, hou sairo zandar ar hou murobbi neta oḳolor samne eḳ noea gozol gaira.
         Kunu manshe i gozol hikto farlo na, ḳali dunia taki ḳalas ḳori neoa ou eḳ lak sousallish
         azar zon saṛa. 4 Era to hou manush, zera kunu beṭintor loge zina ḳoria nizor ḳaeare nafaḳ banaise na.
         Ou meṛar baichcha ze zagat zain, tarao en ḳore ḳore roin. Alla ar meṛar baichchar
         name ḳetor foela foshol hishabe erare zogotor manshor ges taki ḳalas ḳora oisil. 5 Era kunudino misa mat matisoin na, era shullo-ana nikut.Aḳeri shatṭa gozob (14:6–16:21)Tinzon firista6 Bade ami aroḳzon firista deḳlam, ein asmanor mazedi uṛira. Duniat boshot ḳorra forteḳ
         desh, fortek kandan, forteḳ bashae matra ar forteḳ zatir manshor lagi siroḳalin kushir
         ḳobor tan gese ase. 7 Tain zure zure elan ḳorla, “Alla Pakre ḍorao, tan ijjot-tarif ḳoro, tan bisaror shomoe
         aichche. Zein asman-zomin, doria ar ḳal-bil, gang oḳol foeda ḳorsoin, tan ebadot ḳoro.”8 Bade tan ḳore ḳore dusra firista aia ḳoila, “Binash oigelo, binash oigelo, hou namḳora
         Babil ṭaun binash oigelo. Ze ṭaune tair zinar ḳamor ḳoṛa nisha-fani hoḳol zatire ḳaoaise,
         tai binash oigelo.”9 Bade tin nombor firista erar ḳore ḳore aia zur golae ḳoila, “Kunu manshe zudi ou zanuar
         ar ogur murtir fuza ḳore, ogur sil tar ato ba ḳofalo lagae, 10 te he-o Allai gozobi nisha-fani ḳaite oibo. Ou nishar loge kunuzat fani na mishaia
         Allai gozobi baṭit bora oise. Fobitro firista oḳol ar Allai meṛar baichchar samne,
         aguin ar gondoḳ dia i manshore shaza deoa oibo. 11 Ze agunit itare zalail oibo, i agunir duma kunudin bond oito nae. Ze manshe ou zanuar
         ar tar murtir fuza ḳorbo, ogur namor hou sil lagaibo, he din-rait kunu shomoe-u azab
         taki rehai faito nae.”12 Erlagi zera Allar hukum mane ar Hozrot Isar torikar imane mozbut roe, Allar ou pak
         bonda oḳole i halotor maze sobor taḳa zorur.13 Bade ami hunlam, behest taki eḳzone ḳoira, “Ou aeat leḳo, oḳon taki malikor torikat
         roia zoto zonor zan zaibo, erau nek-kofali.” Pak ruhe ou shakki dira, “Nichchoe erau
         nek-kofali. Tarar ḳam-ḳaz taki tara rehai faiba, ḳaron tarar ḳamor fol tarar loge
         loge roibo.”Duniar foshol ḳaṭa14 Bade ami saia deḳlam, dola eḳ megor saḳa, ou saḳar ufre Bin-Adomor laḳan ḳeu eḳzon
         boat asoin. Tan matat shunar taz ar ato asil darail ḳasi. 15 Bade aroḳzon firista behesti ebadot-ḳana taki baroia aila, ar zein megor ufre boat
         asla tanre zure sillaia ḳoila, “Duniar foshol ḳaṭibar shomoe oise, foshol furafur
         faki gese, afnar ḳasi lagaukka ar foshol ḳaṭoukka.” 16 Teu ou megor kuṭir ufre zein boat asla, ein duniat tan ḳasi lagaila ar duniar foshol
         ḳaṭa oilo.17 Bade behestor ebadot-ḳana taki aroḳzon firista baroia aila, tan geseo ekkan darail
         ḳasi asil. 18 Erbade kurbani ḳanar ges taki eḳzon firista baroia aila, tan ḳemota asil agunir ufre.
         Aia tain zure zure hou ḳasiala firistare ḍakia ḳoila, “Tumar darail ḳasikan lagao
         ar duniar angur gas taki anguror soṛin ḳaṭia dola ḳoro, ita to faki gese.” 19 Teu hou firistae duniat tan ḳasi lagaila ar duniar angur gasor hoḳol angur dola ḳoria,
         angur maṛar gato falaila. Ou gat oilo Allar gozobor moha gat. 20 Ṭaunor bare angur maṛar gato i angur maṛia harle, ita taki lou baroilo, i lour boinnae
         guṛaintor lagam forzonto aia soilo. Loue eḳ azar soe-sho stadia (onuman dui-sho mail)
         zaga ḍubi gelo.

Aḳeri shat gozob151 Bade ami behestor maze aroḳṭa lila-ḳela deḳlam, iṭa boṛo mohan taijjubi. Ami deḳlam,
         shatzon firista asoin, erar ato aḳeri shatṭa gozob. Itare aḳeri gozob ḳoar ḳaron oilo,
         oguin dia Alla Pakor gusar shesh foesala oibo.2 Bade ami deḳlam, aguinala ek kasor doria, ar zoto manshe hou zanuar, tar murti ba
         tar namor nomboror ufre zitsoin, tarareo deḳlam. Deḳlam, tara Allar deoa sharinda
         ato loia ḳasor doriar faro ubai roisoin. 3 Tara Allar bonda Musa nobir ar hou meṛar baichchar ou ḳaoali gaira,“O shorbo-shoktiman Mabud Alla,tumar lila-ḳela ḳoto mohan ar asanoḳ!O tamam zatir bashsha,ḳoto hok ar shoṭik tumar fot!4 O Mabud, tumare ḍoraito nae kun zone?Kun zone tumar namor tarif ḳorto nae?Ḳali tumiu to fak-fobitro,tamam zatiu aibo tumar dorbaro,hokkoleu tumar ebadot ḳorbo,tumar hok bisar to zair oigese.”5 Erbade ami deḳlam, behestor hou shahadot tambur bitoror fobitro kaba gorḳan kula oilo.
         6 Ou shomoe hou shatzon firistae shatṭa gozob loia kaba gor taki baroia aila. Tarar
         finnor lebas asil soḳsoḳa forishkar ar bukut asil shunali foṭṭi. 7 Hou sairzon zandaror eḳzone ou shato firistare shatṭa shunar baṭi dila. I shato baṭi
         bora asil ḳali Alla Pakor gusa, zein zuge zuge hor-hamesha zinda asoin. 8 Allar kudroti mohima taki ze duma baronit asil, ou dumae asta gor borigelo. Ar ou
         shatzon firistar shatṭa gozob na furani forzonto ḳeu gia kaba goro hamaito farlo na.

Allar gozobi shatṭa baṭi161 Bade ami hunlam, hou kaba gor taki eḳzone ou shato firistare zure zure ḍakia ḳoira,
         “Tumra zao, gia Allar gozobe bora ou shato baṭi duniar ufre ufuit ḳori ḍali deo.”2 Teu foela firistae gia tan baṭi duniar ufre ufuit ḳorla. Erlagi zarar gotro hou zanuaror
         sil asil, zera tar murtir fuza ḳorto, ita hokkolṭir gotro eḳ zator kub bad bish fuṛa
         deḳa dilo.3 Dusra firistae tan baṭi doriar ufre ufuit ḳorla. Teu doriar hoḳol fani mora manshor
         lour laḳan oigelo, doriar hoḳol zandar morigelo.4 Ar tin nombor firistae tan baṭi gang ar hoḳol ḳal-bilor ufre ufuit ḳorla. Erlagi ita
         oigelo lour gang ar ḳal-bil. 5 Ar ami hunlam, fanir ufre ze firistar ḳemota asil, ein ḳoira,“O fak-fobitro Alla, tumi ageo aslae, oḳono aso.Tumi hok-insafḳari, tumiu to i gozobi shaza dirae.6 Iguinte pak bonda oḳolor lou zoraise,nobi oḳoloro lou zoraise.Erdaeu tumi itare ou lou ḳabairae,itau tarar shoṭik faona shaza.”7 Ami hunlam, kurbani ḳanae shae dila,“O shorbo-shoktiman Mabud Alla,tumar hoḳol bisaru hok ar shoṭik.”8 Sair nombor firistae tan baṭi shuruzor ufre ufuit ḳorla. Teu shuruzre ḳemota deoa
         oilo, manshore agunit zalaia kulosh tular lagi. 9 Ou shomoe kub gorome manshor shoril zoligelo, ar ou gozob oḳolor ufre zan ḳemota ase,
         hou Allar birudde tara kufuri mat matilo. Ototar badeo tara touba ḳorlo na, ba Allar
         tarifo ḳorlo na.10 Bade fas nombor firistae hou zanuaror godir ufre tan baṭi ufuit ḳorla. Teu i zanuaror
         bashshai andair oigelo. Manshe zala-zontronae zarzir zibo ḳamṛailo. 11 Ou zala-zontrona ar shorilor bish fuṛar ḳarone tara behesti Allar birudde kufuri mato
         roilo, otar badeo tarar bod ḳamor lagi touba ḳorlo na.12 Ar soe nombor firistae hou moha gang Furator ufre tan gozobi baṭi ufuit ḳorla. Teu
         gangor fani hukaia fubor deshor raza oḳolor zaibar fot oilo. 13 Ou shomoe ami deḳlam, bengor laḳan tinṭa but. I tinoṭa hou danob, hou zanuar ar hou
         bonḍo nobir muk taki baroia aise. 14 Ou but oḳole keramoti ḳam deḳanit asil. Tara hara zogotor raza oḳolre ekkano dola
         ḳorlo, shorbo-shoktiman Allar hou mohan dino zuddo ḳorar lagi.15 Mono rakio, Hozrot Isae ḳoira, “Huno, ami to suror laḳan niralae aimu. Te doinno hou
         zon, ze zon hozag roibo ar nizor lebas findia roibo, zate he lemṭa oia gura na lage,
         ar manshe tar shorom na deḳe.” 16 Ibrani bashae ze zagar nam Ar-Mazaddun, but oḳole hou razaintore ania ono dola ḳorla.17 Bade shat nombor firistae tan baṭi batashor ufre ufuit ḳorla. Ou shomoe behesti ebadot-ḳanar
         toḳt taki zure zure ou aoaz oilo, “Oḳon oise.” 18 Teu megor zilkani, guṛ-guṛi ḍaḳ ar ṭaṭa foṛto laglo, erloge ola bezuita boisal oilo,
         ila boisal duniat manush foeda taki oḳon forzonto kunudin oise na. 19 Hou mohan ṭaun tin ṭukra oigelo, duniar nanan zatir ṭaun oḳol surmar oigelo. Ar Alla
         Pakor mono oilo, hou namḳora Babil ṭaunor ḳota, tain tan nizor gozobi nisha-fanir
         fiala boria ou Babilre ḳabaila. 20 Ou shomoe tamam dif oḳol bagia gelogi, faṛ oḳolre ar deḳa gelo na. 21 Asman taki boṛo boṛo fattoror laḳan hil oḳol manshor ufre foṛat roilo. Ita eḳo fattoror
         uzon oilo, onuman eḳ mon. Ou hilor gozobor lagi manshe Allar birudde kufuri mat matilo,
         ita asil kub marattoḳ gozob.

Naforman Babil ṭaunor bisar (17:1–19:10)Namḳora moha bodmaishni171 Ze shatzon firistar ato shatṭa baṭi asil, erar mazor eḳzone aia amare ḳoila, “Ao,
         aia deḳo, bout fanir ufre ze moha bodmaishni boise, tair kita shaza oibo. 2 Zogotor raza oḳole tair loge zina ḳorsla, honor manshe tair zinar nisha-fani ḳaia
         ṭal oisla.” 3 Bade hou firistae ruhani halote amare morubumit nila. Hono ami deḳlam, lal rongor
         eḳ zanuaror ufre eḳ beṭi boiroise. Ou zanuaror gotro bout kufuri nam leḳa ase. Ogur
         shatgu ḳolla ar doshgu hing deḳlam. 4 Ou beṭie lal ar baingoni rongor kub dami ḳafoṛ findise, tai shuna ar dami dami moni-muktar
         goenadi hazise. Tair ato zinar moela ar nanan nomunar noforoti zinishe bora shunar
         eḳ fiala. 5 Tair ḳofalo ola eḳ nam leḳa asil, i leḳar eḳ gufon mani asil. I nam oilo, “Namḳora
         Babil ṭaun, bodmaish beṭin ar zogotor hoḳol noforoti zinishor ma.” 6 Ami deḳlam, ou beṭie Allar pak bonda oḳolor lou ar zera Hozrot Isar ḳota toblig kore,
         erar lou ḳaia ṭal oigese.Taire dekia ami asanok taijjub oilam. 7 Teu hou firistae amare ḳoila, “Tumi taijjub oigelae ḳene? Ou beṭir befare, ar ze zanuare
         taire boia ner, zegur shatgu ḳolla ar doshgu hing, itar gufon bed ami tumare zanaiar.
         8 Tumi ze zanuar deḳsilae, igu age asil, oḳon nai, bade he habia duzoḳ taki uṭia aia
         siroḳalor lagi shaza faibo. Hou zera ou zogotor manush, zetar nam duniar foela takiu
         Allar zindegi ḳatat leḳa nai, tara ou zanuarre dekia taijjub oiziba, ḳaron igu age
         asil, oḳon nai, otoso hirbar deḳa dibo.9 “Huno, oḳon zeta batail oibo, ita buzar lagi aḳolor dorḳar. Ou shato ḳolla oilogi,
         shatṭa faṛ, ze faṛor ufre ou beṭi boise. Ou shato ḳollare shatzon razao buza zaibo.
         10 Erar mazor fas raza ageu shesh oigese. Eḳzon oḳon ase ar eḳzon oḳono aise na. Ou raza
         aia harle tuṛa ḳoedin roiteu oibo. 11 Hou ze zanuar age asil oḳon nai, he shatzonor mazor eḳzon oileo, he ashole aṭ nombor
         raza. Bade he hor-hamesha siroḳal shaza faibo.12 “Ar tumi ze doshgu hing deḳso, ita oilogi doshzon raza. Tara oḳono razotto ḳora shuru
         ḳorse na, oile hou zanuaror loge raza bonia tara kub ḳom shomoe razotto ḳorar ḳemota
         faibo. 13 I raza oḳolor mon oibo eḳoi laḳan, tara hoḳole tarar ḳemota ar eḳtiar hou zanuarre
         dilaibo. 14 Tara meṛar baichchar loge zuddo ḳorbo, ar meṛar baichchae tarare araiba. Ḳaron tain
         oila malik oḳolor malik, bashsha oḳolor bashsha. Ar tan loge zera roiba tarare daot
         deoa oise, ar basia algail oise, tara hok-halali.”15 Bade ou firistae amare ḳoila, “Tumi ze fani deḳso, ze fanir ufre ou moha bodmaishni
         boise, ita oilogi bout desh, bout manush, bout zati ar bout zator bulie matra manush.
         16 Ar ze doshgu hing deḳso, itae ar ou zanuare i bodmaishnire bade ginnaiba, tara taire
         fotor hokir banaia lemṭa ḳorba, ar tair gust ḳaiba, heshe taire agunit falai zalaiba.
         17 Er ḳaron oilo, Allae tarar dilor maze ola eḳ niot disoin, zate tan morzi furafur fole.
         Erlagi tara eḳmot oia hou zanuarre hokkol ḳemota dilaiba, zate Allar kalam furafur
         folibar ag forzonto he razotto ḳore. 18 Tumi ze beṭire deḳso, igu oilogi hou namḳora ṭaun, i ṭaune zogotor hoḳol razaintor
         ufre razotto ḳorer.”

Namḳora Babil ṭaunor binash181 Itar bade ami aroḳzon firistare deḳlam, tain behest taki lamia aira. Tan bout boṛo
         ḳemota ase, tan mohimar bole asta duniae zolmol ḳorlo. 2 Tain zure zure ḳoila, “Binash oigese, binash oigese, hou namḳora Babil ṭaun. Ikan
         oḳon butor aḳra oise, hokkol nomunar but-ferotor aḳra, nafaḳ ar zogoinno fakintor
         boshot ḳana oise. 3 Ḳaron ikane tair zinar ḳamor bezuita nisha-fani duniar hoḳol zatire ḳabaise. Zogotor
         raza oḳole tair loge zina ḳorse, zogotor befari shodagor oḳole oḳanor tale tale lagam-saṛa
         nishae doni bonche.”4 Bade ami hunlam, behest taki aroḳzone ḳoira, “O amar bonda oḳol, tumra Babil ṭaun
         taki baroia ao, zate tumra tair gunar bagi na o. Ar tair ufre zeta gozob nazil oibo,
         ita gozobe tumrare na fae. 5 Tair guna gia to asmano lagigese, tair naformanir bae Allae kial ḳorsoin. 6 Oinno zonor loge tai zela ḳorse, tumrao tair loge ola ḳoro, tair ḳamor furafur faona
         taire deo. Ze fialar maze tai oinnor lagi naformani gulaito, ou fialat tair furafur
         shaza, shullo-ana shaza gulia taire ḳabao. 7 Tai nizore loia zotoḳan boṛai ḳorse, zoto beshi bilashitar maze zindegi ḳaṭaise, ṭik
         otoḳan zontrona ar duk taire deo. Tai to mone mone ḳoe, ami kunu ṛaṛi beṭi ni? Ami
         to ranir ashono boisi, ami kunumonte-u duk-mosiboto foṛtam nae. 8 Erlagi tair ufre eḳdineu hoḳol gozob foṛbo. I gozob oilo, mout, bilaf-ahazari, ar
         nidan. Taire aguindi zalail oibo, ḳaron zein tair bisar ḳorba, i Alla Mabud kub boloban.”9 Zogotor zoto raza oḳole ogur loge zina ḳorse, tair loge hoi-hulla ḳori bilashi din
         ḳaṭaise, taire zalanir bala tair duma dekia otae ḳandiba, tair lagi ahazari ḳorba.
         10 Tair zontrona dekia tara ḍoraia duroi ubaia ḳoiba, “Haere Babil, haere hae! Oto namḳora
         ṭaun, oto ḳemota-ala ṭaun! Ola zoldi tumar ufre gozob ailo ni?”11 Zogotor befari shodagor oḳoleo tair lagi ḳandiba ar ahazari ḳorba, ḳaron tarar mal-samana
         oḳon kunu manshe loito nae. 12 Tarar ita mal-samana oilo, shuna, rufa, dami dami moni-mukta, dami dami ḳafoṛ, baingoni
         rongor bashshai ḳafoṛ, reshmi ar lal ḳafoṛ, nanan nomunar kushboeala laḳṛi, attir
         datdi banail nanan siz, dami laḳṛidi banail siz, fitol, lua ar marbel fattordi banail
         nanan samana, 13 ḍailchini, elais, agor-kushboe, mura-ator, loban, anguror rosh, zoetunor tel, moeda-gom,
         goru-meṛa, guṛa ar guṛar gaṛi, erloge ḳorida gulam-bandi oḳol.14 Hou shodagor oḳole ḳoiba, “O Babil, tumi ze aram-ayesh faitae saislae, ita to tumar
         ges taki horigese. Tumar hoḳol don-samana, zak-zomoḳ binash oigese. Ita to ar kunudinu
         firot faoa zaito nae.” 15 Zeta shodagor oḳole ota malor bebsha ḳoria doni oisla, tair zontrona dekia hou befari
         oḳole ḍoraia duroi ubai roiba. Tara ḳandi ḳandi mattom ḳoria ḳoiba, 16 “Ish, haere hae, dami dami moslin ḳafoṛ, baingoni ar lal rongor bashshai ḳafoṛ finda
         Babil ṭaun, shuna ar dami dami moni-mukta dia hazail-faṛail oto namḳora ṭaun! 17 Oto zoldi tumar oto don-samanar banḍar binash oigelo ni?”Shodagori zazor sharong ar kaftan oḳole, naia oḳole, zaz ar falor naia ḳarbari oḳole
         duroi ubaia ita deḳba. 18 Taire zalanir shomoe tair duma dekia tara sillaia ḳoiba, “I ṭaunor laḳan namḳora,
         zogotor ar kunu ṭaun asil ni?” 19 Tara nizor matat duil maḳaia silla-silli ḳorba ar ḳandi ḳandi mattom ḳoria ḳoiba,
         “Haere hae, hou namḳora Babil ṭaun, haere hae! Doriar maze zerar zaz solasol ḳore,
         tara to zazor ḳamai dia boṛoluk oisla, oḳon deḳrae ni, oto zoldi kila hoḳolta binash
         oigelo!”20 Ou shomoe hou firistae ḳoila, “O behest, tumi furti ḳoro, ou ṭaunre binash ḳorae kushi
         ḳoro. O Allar pak bonda oḳol, nobi-rosul oḳol ar sahabi oḳol, furti ḳoro. Ogie tumrar
         birudde zotota ḳorsil, oḳon Allae tair bisar ḳorsoin.”21 Bade kub shoktiala eḳ firistae biraṭ eḳ fattor ania doriat falaia ḳoila, “Huno, ou
         namḳora Babil ṭaunreo ola ḍekka mari falai deoa oibo, taire ar kunudin faoa zaito
         nae. 22 Zera sharinda bazae, gan gae ar bashi ba shinga bazae, tarar aoaz ar kunudin tumar
         maze huna zaito nae. Ar kunudinu tumar maze kunuzat mestori milto nae. Kunu moshla
         fishar faṭar aoaz kunudin huna zaito nae. 23 Tumar maze kunudin kunu battir for zolto nae. Daman-ḳoinar golar aoaz ar kunudin tumar
         maze huna zaito nae. Ḳaron asta zogotor maze tumar shodagor oḳol namḳora asil, zogotor
         hoḳol zati tumar sol-soturir zadue fagol oizito. 24 Ar nobi-rosul oḳolre, Allar pak bonda oḳolre, ar zoto manshore i zogoto kun ḳora oise,
         tarar lou to tumar ou Babil ṭauno milche.”

Behesto Allatalar tarif191 Erbade ami behestor maze bout manshor biṛor aoaz hunlam. Tara ḳoira, “Al-hamdulilla!
         Mohima ar ḳemota, aḳerator nazat, hokkoltau amrar Allar. 2 Tan bisar to hok ar shoṭik. Ze ṭaune nizor zinar ḳam dia asta duniare nafaḳ banaisil,
         hou moha-bodmaishnire Allae shaza disoin. Tan maear gulam oḳolor lour bodla, tain
         ogur ges taki loisoin.” 3 Era hirbar ḳoila, “Al-hamdulilla! Ogur maz taki hor-hamesha duma baroibo.” 4 Alla Pak zein toḳto boat asoin, hou sobbishzon murobbi netae ar hou sairo zandare
         tanre soizda ḳoria ḳoila, “Amin! Al-hamdulilla.”5 Ou shomoe behesti toḳto taki eḳzone ḳoila, “O Allar maear gulam oḳol, tumra zera Allare
         ḍorao, tumra huru-boṛo hokkole amrar Allar tarif ḳoro.”6 Bade ami bout manshor biṛor aoaz ba zure zure ḳol-kolaia fani foṛar aoaz ba zure ṭaṭa
         foṛar aoazor laḳan ou ḳotaḳanain hunlam, “Al-hamdulilla! Amrar shorbo-shoktiman Mabud
         Allae bashshai ḳora shuru ḳorsoin. 7 Ao, amra monor kushie furti ḳori, ar tan tarif ḳori, ḳaron meṛar baichchae shadi ḳorar
         shomoe oigese, tan ḳoina zuit oia hazigesoin. 8 Tanre soḳsoḳa forishkar dami ḳafoṛ findail oise.” I ḳafoṛ oilo Allar pak bonda oḳolor
         forezgari sal-cholon.9 Bade hou firistae amare ḳoila, “Tumi oḳan leḳo, meṛar baichchar shadir mozliso zerare
         daot deoa oise, tara mubarok.” Tain eoḳan ḳoila, “Ita oilo Allar kalam, ita ḳaṭi hasa.”
         10 Teu ami ou firistare soizda ḳorar niote tan fao-o foṛlam, oile tain amare ḳoila, “Hae,
         hae! Ita kita ḳorrae, amio to tumar laḳan gulam, ar tumar ze mumin bai oḳole Hozrot
         Isar fokke zobanbondi deoat roe, ami tarar laḳano gulam. Te ḳali Allare soizda ḳoro.
         Ou Isar zobanbondiu oilo, nobi-rosul oḳolor zobanbondir mul kuṭi.”Aḳerator bisar (19:11–20:15)Bashsha oḳolor bashshar zoe11 Bade ami deḳlam, behestor duar kula, ar hono dola eḳṭa guṛa ase. Hou guṛar ufre zein
         toshrif raḳsoin, tan nam oilo, hok ar hok-halali. Tain pak-forezgarie bisar-insaf
         ar zuddo ḳoroin. 12 Tan souk oilo zalail soḳsoḳa agunir laḳan, tan matat bout taz ase. Tan shorilo omon
         eḳ nam leḳa, ze namor mani tain saṛa dusra ḳeu zane na. 13 Tan finno ase lour maze ḍubail lebas, ar tan nam oilo, “Kalimatulla, Allar kalam.”
         14 Ar behestor sifai oḳole dami saf-sutra dola lebas findia, dola guṛar ufre soar oia
         tan ḳore ḳore zaira. 15 Tain zate zogotor hoḳol zatire shaza dita faroin, otar lagi tan muk taki ekkan darail
         toluar baroia ailo. Tain luar laṭi dia tamam zatire shashon ḳorba, ar angur maṛar
         gato manshe zela faodi angur maṛoin, shorbo-shoktiman Allar lannoti gozobdi tain ola
         maṛiba. 16 Tan urator maze ar tan lebaso ou nam leḳa ase, “Bashsha oḳolor bashsha, malik oḳolor
         malik.”17 Bade ami deḳlam, shuruzor maze eḳzon firista ubai roisoin. Asmanor maze zeta fakinte
         uṛira, tain era hoḳolre zure zure ḍakia ḳoila, “Ao, Allar dorbaro moha-daot ḳaoar
         lagi ekkano dola o, 18 zate tumra aia gust ḳaitae faro, bashsha, fordan sifai, foeluan oḳol, guṛain ar guṛaintor
         soar oḳol, azad ar gulam, huru-boṛo hoḳol manshor gust ḳao.”19 Erbade ami deḳlam, ou guṛat zein soar oisoin, en loge ar en sifai dolor loge zuddo
         ḳorar lagi hou zanuar, asta duniar raza oḳol, tarar shoinno-sifai dol loia ekkano
         dola oila. 20 Teu hou zanuarre doria aṭok kora oilo, ar ze bonḍo nobie tar fokko loia asanok kam
         deḳaito, tareo dora oilo. Zeta manshe hou zanuaror sil lagaise, tar murtir fuza ḳorse,
         ou bonḍo nobie tar asanok kam deḳaia ota manshore be-foti banaise. I duioṭare zinda
         halote, zalail gondoḳor agunir maze falani oilo. 21 Hou dola guṛar ufre zein boat asla, tan muk taki ze darail toluar baroia aisil, oḳandi
         tarar logor shango-pango oḳolre kun ḳora oilo. Erlagi hoḳol fakinte feṭ boria otar
         gust ḳaila.
         
            

         
      

   
      
         20
Eḳ azar bosoror boean201 Erbade ami deḳlam, behest taki eḳzon firista lamia aira. Tan ato asil habia duzoḳor
         sabi, ar kub boṛo eḳsa longor. 2 Tain hou danobre dorla, igu oilo hou furana haf, er nam oilo Iblis ba shoetan. Tare
         doria eḳ azar bosoror lagi bandila, 3 bandia habia duzoḳo falaila. Bade ou duzoḳor duaro tala lagaia er ufre sil-sappoṛ
         marla, zate he ou eḳ azar borosor maze baroia, duniar kunu zatire be-foti banaito
         na fare. Heshe tare tuṛa ḳoedinor lagi saṛa oibo.4 Bade ami deḳlam, bout toḳt ase. Zera ou toḳtor ufre boisoin, erare bisar ḳorar ḳemota
         deoa oise. Allar kalam ar Hozrot Isar befare zobanbondi deoae zerare gordona mara
         oisil, erar ruh oḳolreo ami deḳlam. Era hou zanuarre ba tar murtire fuza ḳorse na,
         ar ato ba ḳofalor ufre tar silo lagaise na. Era zinda oia uṭla, uṭia eḳ azar bosor
         dori al-Mosir loge bashshai ḳorla. 5-6 Iṭa oilo foela bar murda taki zinda oia uṭa, ar ou zera zinda oila tarau doinno ar
         fobitro. Foela bar zera zinda oia uṭla, erar ufre to moutor dusrabar kunu bol ḳaṭani
         solto nae. Tara oiba Alla Pak ar al-Mosir imam. Tara hou eḳ azar bosor dori al-Mosir
         loge bashshai ḳorba. Oile ou azar bosor furanir ag forzonto bad-baki kunu murda zinda
         oila na.Iblis-shoetanor shesh dosha7 Ou eḳ azar bosor gia harle shoetanre tar zel ḳana taki ḳalas deoa oibo. 8 Teu he gia asta zogotor hoḳol zatire, mani Iazuz-Mazuzre be-foti banaibo, ar zuddo
         ḳorar lagi tarare ekkano dola ḳorbo. Tar manush oiba, doriar soror balur laḳan, ita
         gonia furani zaito nae. 9 Ou shomoe ami deḳlam, tara asta dunia taki baroi gia Allar pak bonda oḳolor roar zaga,
         Allar maear ṭaunre gia berililo. Oile asman taki Allai aguin lamia itare zalaililo.
         10 Ar ze Iblise erare be-foti banaisil, tare doria zalail gondoḳor agunir gato falail
         oilo. Hou zanuar ar bonḍo nobire ageu ou gato falail oisil. Hono tara siroḳal roiba,
         ar dine-raite zala-zontronar azab faiba.Ruz hashoror din11 Bade ami deḳlam, boṛo ekkan dola toḳt, ou toḳto eḳzon boat asoin. Tan samna taki asman
         ar dunia bagigelo, kunuḳano erar zaga roilo na. 12 Erbade deḳlam, huru-boṛo tamam murda oḳol ou toḳtor samne ubai roisoin. Bade ḳoeḳan
         ḳata kula oilo, erbade aro ekkan ḳata kula oilo, ikanor nam zindegi ḳata. Ou ḳata
         oḳolor maze hou murda oḳolor zeta amol-noma leḳa oisil, hou amol mafik tarar aḳeri
         bisar ḳora oilo. 13 Doriar maze zoto murda oḳol asla, doriae erar lash bar ḳori dilo. Ar mout ar ḳoeboror
         maze zeta murdain asla, mout ar ḳoebore tarare bar ḳori dilo. Forteḳ zonre tar nizor
         amol-noma mafik bisar ḳora oilo. 14 Heshe mout ar ḳoeborreo agunir gato falail oilo. Ou agunir gato foṛau oilo dusrabar
         mout mani, aḳeri mout. 15 Zerar nam hou zindegi ḳatat millo na, tarareu agunir gato falail oilo.

Noea foeda (21:1–22:21)Noea asman ar noea zomin211 Bade ami ekkan noea asman ar noea zomin deḳlam. Foela asman ar foela zomin milai gese,
         kunu doriao ar roilo na. 2 Ami deḳlam, hou fobitro ṭaun, mani noea Zeruzalem. Ikan behestor maz taki ar Allar
         dorbaro taki lamia ar. Kunu biar ḳoinare zela damandor lagi hazail oe, ou ṭaunreo
         ola shundor ḳori hazail oisil. 3 Bade ami hunlam, hou behestor toḳto taki eḳzone zure zure ḳoira, “Oḳon manshor maze
         roar lagi Alla Pakor zaga oise. Tain manshor loge boshot ḳorba, ar tara oiba tan bonda.
         Tain shoeong tarar loge roiba, tarar Alla oiba. 4 Tain erar sokur fani fusia diba. Ar kunu moron oito nae, duk, ḳandon, ḳoshṭo ar roito
         nae, agor ita hoḳolta-u shesh oigese.”5 Toḳto zein boat asla tain ḳoila, “Huno, ami hokkoltare noea ḳori foeda ḳoriar.” Bade
         tain hirbar ḳoila, “Amar ou ḳotaḳan leḳo, ḳaron ita ekin ḳorar laḳ hasa.”6 Tain amare eoḳan ḳoila, “Shesh oigese. Amiu Alif ar Ya, aual ar aḳer. Huno, zar fanir
         fiase dorse, tare ami abe-haeator zindegi-fanir zorna taki bina foeshae fani dimu.
         7 Ze zon zoei oibo, he ita hoḳoltar odikar faibo. Ami oimu tar Alla, ar he oibo amar
         fut. 8 Oile ka-furush, beiman, haramkur, kuni, zinakur, zadugir, murtifuza ḳorra, ar hoḳol
         nomunar misa matra oḳol zalail aguin ar gondoḳor gato roiba. Er namu oilo dusrabaror
         mout.”Noea Zeruzalem ṭaun9 Hou ze shatzon firistar ato aḳeri shato gozob bora shatṭa baṭi asil, erar mazor eḳzone
         amar ḳandat aia ḳoila, “Ao, ami tumare ḳoina-beṭi deḳaimu, mani meṛar baichchar boure
         deḳaimu.” 10 Bade hou firistae ruhani halote amare boṛo eḳ usa faṛor ufre loia gela. Nia Allar
         mohimae soḳsoḳa ze fobitro Zeruzalem ṭaun, behestor maz taki ar Allar dorbaro taki
         lamia aoat asil, ou firistae amare ota deḳaila. 11 I ṭaunor rong kub dami moni-muktar laḳan soḳsoḳa, foṭikor golashor nomunae dami hirar
         laḳan. 12 Hou ṭauno boṛo ekkan usa oal asil, ou oalo baroḳan geiṭ asil, baro geiṭo barozon firista
         asla. Ou geiṭor ufre Boni Israilor baro ḳandanor nam leḳa. 13 I geiṭor tinḳan fubedi, tinḳan utoredi, tinḳan douknedi ar tinḳan foismedi asil. 14 I ṭaunor oalor baroṭa filar asil, itar ufre meṛar baichchar barozon sahabir baroḳan
         nam leḳa.15 Amar loge zein batchit ḳorat asla tan ato shunar eḳṭa nol asil, zate tain ou ṭaun,
         ṭaunor geiṭ ar oal mafita faroin. 16 I ṭaun asil sairkuni gul, lambae ar faṛe shoman. Bade tain ou noldi ṭaunḳan mafile,
         ikan lamba, faṛ ar usae oilo baro azar stadia (onuman deṛ azar mail). 17 Bade tain oal mafila, i oal asil eḳ-sho sousallish at usa. Manshor ator mafor laḳan
         i firistaeo mafila. 18 I oalḳan hiradi banail, ar i ṭaun asil foṭikor golashor laḳan ḳaṭi shunadi banail.
         19 Ṭaunor oalor filar oḳolor maze dami dami moni-mukta lagail asil. Foela filar hirar,
         dusraṭa akik monir, tin nomborṭa tama moni, sair nomborṭa fanna moni, 20 fas nomborṭa shuruz moni, soe nomborṭa iakut moni, shat nomborṭa lil moni, aṭ nomborṭa
         boidurjo moni, noe nomborṭa fit moni, dosh nomborṭa ufol moni, egaro nomborṭa firuz
         moni, ar baro nomborṭa foddorag moni. 21 Baroḳan geiṭ baroṭa muktadi banail. Forteḳ geiṭ asil eḳoṭa dami muktar. Ṭaunor rasta
         asil foṭikor golashor laḳan ḳaṭi shunadi banail.22 I ṭauno ami kunu ebadot-ḳana deḳlam na, shorbo-shoktiman Alla Mabud ar meṛar baichchau
         asla inor ebadot-ḳana. 23 I ṭaunre for ḳorar lagi kunu san-shuruzor zorur nai. Allar nuror mohimae for dey,
         ar meṛar baichchau oila inor batti. 24 Hoḳol zatir manush ou nuror fore sola-fira ḳorba, duniar bashsha oḳole tarar zak-zomoḳ
         loia ou ṭauno aiba. 25 Dinor bala kunu shomoe-u i ṭaunor geiṭ bond oito nae, ar hino kunu rait oito nae.
         26 Tamam zatir ijjot ar gourob ono ana oibo. 27 Nafak kunu siz, haramkur ba misa matra kunu manush, kunudino ino hamaito farto nae.
         Ḳali meṛar baichchar zindegi ḳatar maze zerar nam leḳa ase, tarau hamaiba.

Zindegi-fanir gang221 Erbade hou firistae amare abe-haeat, mani zindegi-fanir gang deḳaila. Ikṭa deḳte soḳsoḳa
         ḳasor laḳan. Iṭa Alla Pak ar hou meṛar baichchar toḳtor daro taki baroia, 2 ṭaunor boṛo gollir mazḳanedi zaoat asil. Ar ou gangor duio faro zindegi-gas asil.
         Ou gasainto baro zator fol dore. Forteḳ mashe mashe fol dore, ou gasor fatae hoḳol
         zatir manshor bemar shifa oe. 3 Kunuzat lannot ar roito nae. Alla Pak ar meṛar baichchar toḳt ou ṭauno roibo, ar tan
         gulam oḳole tan ebadot ḳorba. 4 Tara tan fobitro muk deḳba, tarar ḳofalo tan nam leḳa taḳbo. 5 Ar kunu rait oito nae, tarar lagi lemor ba shuruzor foror zorur oito nae, ḳaron Alla
         Mabudor nuru oibo tarar for. Tara hor-hamesha siroḳal dori bashshai ḳorba.Hozrot Isa al-Mosi zoldi aira6 Bade hou firistae amare ḳoila, “Ita hoḳolta ekin ḳorar laḳ hasa. Alla Mabud, zein
         age tan nobi oḳolor mazdi batchit ḳorsoin, tain nizor firistare disoin, zate tuṛa
         ḳoedinor maze zeta goṭibo, ou firistae ita tan gulam oḳolre deḳain.”7 Hozrot Isae ḳoira, “Huno, ami kub zoldiu airam. Ze zone ou kitabor hoḳol aeator agam
         ḳobor amol ḳore, he-u nek-kofali.”8 Te Isa al-Mosir sahabi ami Hannane ita deḳsi ar hunchi. Hoḳolta huna ar deḳar bade,
         ze firistae amare ita deḳaisoin, ami tanre soizda ḳorar niote tan fao-o foṛlam. 9 Oile tain amare ḳoila, “Na, na! Tumi amare nae, ḳali Alla Pakre soizda ḳoro. Ami to
         ḳali tumar laḳan gulam, tumar baiain mani nobi oḳolor laḳan ar i kitabor hoḳol aeat
         zera mane, tarar laḳanu gulam.”10 Erbade tain amare ḳoila, “Ou kitabor kunu agam ḳobor tumi lukaia rakio na, ḳaron shomoe
         gonaia aichche. 11 Zegie naformani ḳorer, he ola ḳorat rouk. Zegu ḳobis, igu tar ḳobisit rouk. Ar forezgar
         zone forezgari ḳorat rouk, fak-fobitro zon fak-fobitro rouk.”12 Hozrot Isae ḳoira, “Huno, ami kub zoldi airam, ar forteḳ manshor amol-nomar furushkar
         amar ato ase. 13 Amiu Alif ar Ya, aual ar aḳer, shuru ar shesh.14 “Tarau nek-kofali, zera nizor ḳafoṛ-sufoṛ doia forishkar ḳore, zate zindegi-gasor
         fol ḳaoar odikar fae, ar geiṭedi gia fobitro ṭauno hamae. 15 Kukror laḳan zogoinno manush, zadugir, zinakur, kuni, murtifuza ḳorra, ar zetae misa
         mat foson ḳore, misar maze sole, ita hokkolṭi bare foṛi roise.16 “Te ami Isae amar firistare faṭaisi, zate ein zomat oḳolor lagi tumrar gese ota hoḳol
         befare zobanbondi dein. Ami to Bashsha Daudor ḳandan ar mul zoṛ, fozoror soḳsoḳa shuk-tera.”
         17 Pak ruhe ar ḳoinae ḳoira, “Ao.” Ar ze zone ou ḳota huner, he-o ḳouk, “Ao.” Fanir fiase
         zare dorse, he auk. Ze zone fani ḳaito sae, he bina foeshae zindegi-fani ḳauk.18 Ze zone ou kitabor hoḳol agam ḳobor hune, tar gese ami ou zobanbondi diar, ḳeu zudi
         ou aeat oḳolor loge dusra kunta baṛae, te Allae-o ou kitabo leḳa hoḳol nomunar gozob
         tar zindegit baṛaiba. 19 Ar ou kitabor aeat oḳol taki ḳeu zudi kunta bad dey, te Allae-o i kitabo leḳa zindegi-gas
         ar fobitro ṭaunor odikar, tar zindegi taki bad diba.20 Ou befar oḳol loia zein zobanbondi dira, tain ḳoira, “Hasau, ami kub zoldi airam.”Amin. Hozrot Isa, afne toshrif anoukka.21 Allar tamam pak bonda oḳolor ufre, Hozrot Isar rohomot zari rouk. Amin.Ḳotom.
         
            

         
      

   